後漢書卷六十二 荀韓鍾陳列傳第五十二

荀淑字季和, 潁川潁陰人(也), 荀卿十一世孫也[一]. 少有高行, 博學而不好章句, 多為俗儒所非, 而州里稱其知人.

[一]卿名況, 趙人也. 為楚蘭陵令. 著書二十二篇, 號荀卿子. 避宣帝諱, 故改曰「孫」也.

安帝時, 徵拜郎中, 後再遷當塗長[一]. 去職還鄉里. 當世名賢李固、李膺等皆師宗之. 及梁太后臨朝, 有日食地震之變, 詔公卿舉賢良方正, 光祿勳杜喬、少府房植舉淑對策, 譏刺貴倖, 為大將軍梁冀所忌, 出補朗陵侯相[二]. 蒞事明理, 稱為神君. 頃之, 棄官歸, 閑居養志. 產業每增, 輒以贍宗族知友. 年六十七, 建和三年卒. 李膺時為尚書, 自表師喪[三]. 二縣皆為立祠. 有子八人：儉, 緄, 靖, 燾, 汪, 爽, 肅, 專, 並有名稱, 時人謂[之]「八龍.」[四]

[一]當塗, 縣名, 故城在今宣州.

[二]續漢書曰, 淑對策譏刺梁氏, 故出也.

[三]禮記曰「事師無犯無隱, 左右就養無方, 服勤至心, 心喪三年」也.

[四]緄音昆. 燾音道. 汪音烏光反. 說文云：「汪, 深廣也.」俗本改作「注」, 非. 「專」本或作「敷」.

初, 荀氏舊里名西豪[一], 潁陰令勃海苑康以為昔高陽氏有才子八人[二], 今荀氏亦有八子, 故改其里曰高陽里.

[一]今許州城內西南有荀淑故宅, 相傳云即舊西豪里也.

[二]左傳曰：「昔高陽氏有才子八人：蒼舒, 隤敳, 檮戭, 大臨, 尨降, 庭堅, 仲容, 叔達.」

靖有至行, 不仕, 年五十而終, 號曰玄行先生[一].

[一]皇甫謐高士傳曰「靖字叔慈, 少有俊才, 動止以禮. 靖弟爽亦以才顯於當時. 或問汝南許章曰：『爽與靖孰賢? 』章曰：『皆玉也. 慈明外朗, 叔慈內潤.』及卒, 學士惜之, 誄靖者二十六人. 潁陰令丘禎追號靖曰玄行先生」也.

淑兄子昱字伯條, 曇字元智. 昱為沛相, 曇為廣陵太守. 兄弟皆正身疾惡, 志除閹宦. 其支黨賓客有在二郡者, 纖罪必誅. 昱後共大將軍竇武謀誅中官, 與李膺俱死. 曇亦禁錮終身.

爽字慈明, 一名諝[一]. 幼而好學, 年十二, 能通春秋、論語. 太尉杜喬見而稱之, 曰：「可為人師.」爽遂耽思經書, 慶弔不行, 徵命不應. 潁川為之語曰：「荀氏八龍, 慈明無雙.」

[一]音息汝反.

延熹九年, 太常趙典舉爽至孝, 拜郎中. 對策陳便宜曰：

臣聞之於師曰：「漢為火德, 火生於木, 木盛於火, 故其德為孝[一], 其象在周易之離.」夫在地為火, 在天為日[二]. 在天者用其精, 在地者用其形. 夏則火王, 其精在天, 溫暖之氣, 養生百木, 是其孝也. 冬時則廢, 其形在地, 酷烈之氣, 焚燒山林, 是其不孝也. 故漢制使天下誦孝經, 選吏舉孝廉[三]. 夫喪親自盡, 孝之終也[四]. 今之公卿及二千石, 三年之喪, 不得即去, 殆非所以增崇孝道而克稱火德者也. 往者孝文勞謙, 行過乎儉[五], 故有遺詔以日易月. 此當時之宜, 不可貫之萬世. 古今之制雖有損益, 而諒闇之禮未嘗改移, 以示天下莫遺其親[六]. 今公卿群寮皆政教所瞻, 而父母之喪不得奔赴. 夫仁義之行, 自上而始；敦厚之俗, 以應乎下. 傳曰：「喪祭之禮闕, 則人臣之恩薄, 背死忘生者眾矣.」曾子曰：「人未有自致者, 必也親喪乎！」[七]春秋傳曰：「上之所為, 民之歸也.」[八]夫上所不為而民或為之, 故加刑罰；若上之所為, 民亦為之, 又何誅焉? 昔丞相翟方進, 以自備宰相, 而不敢踰制. 至遭母憂, 三十六日而除[九]. 夫失禮之源, 自上而始. 古者大喪三年不呼其門[一０], 所以崇國厚俗篤化之道也. 事失宜正. 過勿憚改[一一]. 天下通喪, 可如舊禮[一二].

[一]火, 木之子；夏, 火之位. 木至夏而盛, 故為孝.

[二]易說卦曰「離為火, 為日」也.

[三]平帝時, 王莽作書八篇戒子孫, 令學官以教授, 吏能誦者比孝經. 音義云：「言用之得選舉之也.」

[四]盡謂盡其哀戚也.

[五]易謙卦九三爻：「勞謙君子, 有終吉.」

[六]遺, 忘也.

[七]事見論語. 致猶盡也, 極也.

[八]左氏傳臧武仲之言.

[九]前書翟方進為丞相, 遭後母憂, 行服三十六日起視事, 曰：「不敢踰國制也.」

[一０]公羊傳之文也. 何休注云：「重奪孝子之恩.」

[一一]憚, 難也.

[一二]禮記曰：「三年之喪, 天下之通喪也.」

臣聞有夫婦然後有父子, 有父子然後有君臣, 有君臣然後有上下, 有上下然後有禮義. 禮義備, 則人知所厝矣[一]. 夫婦人倫之始, 王化之端, 故文王作易, 上經首乾、坤, 下經首咸、恆[二]. 孔子曰：「天尊地卑, 乾坤定矣.」[三]夫婦之道, 所謂順也. 堯典曰：「釐降二女於媯汭, 嬪于虞.」降者下也, 嬪者婦也. 言雖帝堯之女, 下嫁於虞, 猶屈體降下, 勤修婦道. 易曰：「帝乙歸妹, 以祉元吉.」[四]婦人謂嫁曰歸, 言湯以娶禮歸其妹於諸侯也. 春秋之義, 王姬嫁齊, 使魯主之, 不以天子之尊加於諸侯也[五]. 今漢承秦法, 設尚主之儀, 以妻制夫, 以卑臨尊, 違乾坤之道, 失陽唱之義[六]. 孔子曰：「昔聖人之作易也, 仰則觀象於天, 俯則察法於池, 睹鳥獸之文, 與地之宜. 近取諸身, 遠取諸物, 以通神明之德, 以類萬物之情.」[七]今觀法於天, 則北極至尊, 四星妃后[八]. 察法於地, 則崑山象夫, 卑澤象妻[九]. 睹鳥獸之文, 鳥則雄者鳴鴝, 雌能順服；獸則牡為唱導, 牝乃相從. 近取諸身, 則乾為人首, 坤為人腹[一０]. 遠取諸物, 則木實屬天, 根荄屬地[一一]. 陽尊陰卑, 蓋乃天性. 且詩初篇實首關雎；禮始冠、婚, 先正夫婦[一二]. 天地六經, 其旨一揆. 宜改尚主之制, 以稱乾坤之性. 遵法堯、湯, 式是周、孔[一三]. 合之天地而不謬, 質之鬼神而不疑. 人事如此, 則嘉瑞降天, 吉符出地, 五韙咸備, 各以其敘矣[一四].

[一]語見易序卦也.

[二]易乾、坤至離為上經, 咸、恆至未濟為下經.

[三]易繫辭也.

[四]易泰卦六五爻辭也. 王輔嗣注云：「婦人謂嫁曰歸. 泰者, 陰陽交通之時, 女處尊位, 履中居順, 降身應二, 帝乙歸妹, 誠合斯義也.」案史記紂父名帝乙, 此文以帝乙為湯, 湯名天乙也.

[五]公羊傳曰：「夏單伯逆王姬. 單伯者何? 吾大夫之命于天子者. 何以不稱使? 天子召而使逆之. 逆之者何? 使我主之也. 曷為使我主之? 天子嫁女於諸侯, 必使同姓諸侯主之.」何休注云：「不自為主, 尊卑不敵也.」

[六]易緯曰「陽唱而陰和」也.

[七]皆易繫之文也.

[八]北極, 北辰也. 軒轅四星, 女主之象也.

[九]崑猶高也. 易艮下兌上為咸. 艮為山, 夫象也. 兌為澤, 妻象也. 咸, 感也. 山澤通氣, 夫婦之相感也.

[一０]易說卦之文也.

[一一]荄音該.

[一二]儀禮士冠禮為始, 士婚禮次之.

[一三]式, 法也.

[一四]韙, 是也. 史記曰：「休徵：曰肅, 時雨若；曰乂, 時(陽)[暘]若；曰哲, 時燠若；曰謀, 時寒若；曰聖, 時風若.」五是來備, 各以其敘也.

昔者聖人建天地之中而謂之禮, 禮者, 所以興福祥之本, 而止禍亂之源也. 人能枉欲從禮者, 則福歸之；順情廢禮者, 則禍歸之. 推禍福之所應, 知興廢之所由來也. 眾禮之中, 婚禮為首. 故天子娶十二, 天之數也；諸侯以下各有等差, 事之降也[一]. 陽性純而能施, 陰體順而能化, 以禮濟樂, 節宣其氣[二]. 故能豐子孫之祥, 致老壽之福. 及三代之季, 淫而無節. 瑤臺、傾宮, 陳妾數百[三]. 陽竭於上, 陰隔於下. 故周公之戒曰：「不知稼穡之艱難, 不聞小人之勞, 惟耽樂之從, 時亦罔或克壽.」是其明戒[四]. 後世之人, 好福不務其本, 惡禍不易其軌. 傳曰：「截趾適履, 孰云其愚? 何與斯人, 追欲喪軀?」誠可痛也[五]. 臣竊聞後宮采女五六千人, 從官侍使復在其外. 冬夏衣服, 朝夕稟糧, 耗費縑帛, 空竭府藏, 徵調增倍, 十而稅一, 空賦不辜之民, 以供無用之女, 百姓窮困於外, 陰陽隔塞于內. 故感動和氣, 災異屢臻. 臣愚以為諸非禮聘未曾幸御者, 一皆遣出, 使成妃合. 一曰通怨曠, 和陰陽. 二曰省財用, 實府藏. 三曰脩禮制, 綏眉壽. 四曰配陽施, 祈螽斯[六]. 五曰寬役賦, 安黎民. 此誠國家之弘利, 天人之大福也.

[一]白武通曰：「天子娶十二, 法天, 則有十二月, 百物畢生也.」又曰「諸侯娶九女」也.

[二]左傳曰, 昔晉侯有疾, 醫和視之, 曰：「疾不可為也. 是為近女室, 疾如蠱, 非鬼非食, 惑以喪志.」公曰：「女不可近乎?」對曰：「節之. 先王之樂, 所以節百事也. 天有六氣, 過則為災.」於是乎節宣其氣也.

[三]列女傳曰, 夏桀為琁室、瑤臺, 以臨雲雨, 紂為傾宮. 解見桓帝紀也.

[四]事見尚書無逸篇, 其詞與此微有不同也.

[五]適猶從也. 言喪身之愚, 甚於截趾也.

[六]螽斯, 蚣蝑也, 其性不妒, 故能子孫眾多. 詩曰：「螽斯羽, 詵詵兮. 宜爾子孫, 振振兮.」

夫寒熱晦明, 所以為歲；尊卑奢儉, 所以為禮：故以晦明寒暑之氣, 尊卑侈約之禮為其節也. 易曰：「天地節而四時成.」[一]春秋傳曰：「唯器與名不可以假人.」[二]孝經曰：「安上治民, 莫善於禮.」禮者, 尊卑之差, 上下之制也. 昔季氏八佾舞於庭, 非有傷害困於人物, 而孔子猶曰「是可忍也, 孰不可忍」. 洪範曰：「惟辟作威, 惟辟作福, 惟辟玉食.」凡此三者, 君所獨行而臣不得同也. 今臣僭君服, 下食上珍, 所謂害于而家, 凶於而國者也. 宜略依古禮尊卑之差, 及董仲舒制度之別[三], 嚴(篤)[督]有司, 必行其命. 此則禁亂善俗足用之要.

奏聞, 即棄官去.

[一]節卦彖辭文也.

[二]杜預注左氏云：「器謂車服, 名謂爵號.」

[三]前書董仲舒曰：「王者正法度之宜, 別上下之序, 以防欲也.」

後遭黨錮, 隱於海上, 又南遁漢濱, 積十餘年, 以著述為事, 遂稱為碩儒. 黨禁解, 五府並辟, 司空袁逢舉有道, 不應. 及逢卒, 爽制服三年, 當世往往化以為俗. 時人多不行妻服, 雖在親憂猶有弔問喪疾者, 又私謚其君父及諸名士, 爽皆引據大義, 正之經典, 雖不悉變, 亦頗有改[一].

[一]喪服曰：「夫為妻齊縗杖期.」禮記曰：「曾子問：『三年之喪弔乎? 』孔子曰：『禮以飾情. 三年之喪而弔哭, 不亦虛乎！』」

後公車徵為大將軍何進從事中郎. 進恐其不至, 迎薦為侍中, 及進敗而詔命中絕. 獻帝即立, 董卓輔政, 復徵之. 爽欲遁命, 吏持之急, 不得去, 因復就拜平原相. 行至宛陵, 復追為光祿勳. 視事三日, 進拜司空. 爽自被徵命及登台司, 九十五日. 因從遷都長安.

爽見董卓忍暴滋甚, 必危社稷, 其所辟舉皆取才略之士, 將共圖之, 亦與司徒王允及卓長史何顒等為內謀. 會病薨, 年六十三.

著禮、易傳、詩傳、尚書正經、春秋條例, 又集漢事成敗可為鑒戒者, 謂之漢語. 又作公羊問及辯讖, 并它所論敘, 題為新書. 凡百餘篇, 今多所亡缺.

兄子悅、彧並知名. 彧自有傳.

論曰：荀爽、鄭玄、申屠蟠俱以儒行為處士, 累徵並謝病不詣. 及董卓當朝, 復備禮召之. 蟠、玄竟不屈以全其高. 爽已黃髮矣, 獨至焉, 未十旬而取卿相. 意者疑其乖趣舍, 余竊商其情, 以為出處君子之大致也, 平運則弘道以求志, 陵夷則濡跡以匡時[一]. 荀公之急急自勵, 其濡跡乎? 不然, 何為違貞吉而履虎尾焉? [二]觀其遜言遷都之議, 以救楊、黃之禍[三]. 及後潛圖董氏, 幾振國命, 所謂「大直若屈」, 道固逶迤也[四].

[一]濡跡, 解見崔駰傳.

[二]易履卦曰：「履道坦坦, 幽人貞吉.」又曰：「履虎尾, 不咥人亨.」王輔嗣注云：「履虎尾者, 言其危也.」

[三]楊彪、黃琬也.

[四]老子云：「大直若屈, 大巧若拙.」逶迤, 曲也.

悅字仲豫, 儉之子也. 儉早卒. 悅年十二, 能說春秋. 家貧無書, 每之人閒, 所見篇牘, 一覽多能誦記. 性沈靜, 美姿容, 尤好著述. 靈帝時閹官用權, 士多退身窮處, 悅乃託疾隱居, 時人莫之識, 雖從弟彧特稱敬焉. 初辟鎮東將軍曹操府, 遷黃門侍郎. 獻帝頗好文學, 悅與彧及少府孔融侍講禁中, 旦夕談論. 累遷祕書監、侍中.

時政移曹氏, 天子恭己而已. 悅志在獻替, 而謀無所用, 乃作申鑒五篇. 其所論辯, 通見政體, 既成而奏之. 其大略曰：

夫道之本, 仁義而已矣[一]. 五典以經之, 群籍以緯之, 詠之歌之, 弦之舞之, 前監既明, 後復申之. 故古之聖王, 其於仁義也, 申重而已.

[一]易曰：「立人之道曰仁與義.」

致政之術, 先屏四患, 乃崇五政.

一曰偽, 二曰私, 三曰放, 四曰奢. 偽亂俗, 私壞法, 放越軌, 奢敗制. 四者不除, 則政末由行矣. 夫俗亂則道荒, 雖天地不得保其性矣；法壞則世傾, 雖人主不得守其度矣；軌越則禮亡, 雖聖人不得全其道矣；制敗則欲肆, 雖四表不得充其求矣[一]. 是謂四患.

[一]肆, 放也.

興農桑以養其(性)[生], 審好惡以正其俗, 宣文教以章其化, 立武備以秉以其威, 明賞罰以統其法. 是謂五政.

人不畏死, 不可懼以罪. 人不樂生, 不可勸以善. 雖使契布五教, 皋陶作士, 政不行焉[一]. 故在上者先豐人財以定其志, 帝耕籍田, 后桑蠶宮[二], 國無遊人, 野無荒業, 財不賈用[三], 力不妄加, 以周人事. 是謂養生[四].

[一]尚書舜謂契曰：「汝作司徒, 敬敷五教在寬.」謂皋陶曰：「汝作士, 明于五刑.」

[二]籍田事, 解見明紀. 禮記曰：「季春之月, 后妃齋戒, 親東向桑, 以勸蠶事.」古者天子諸侯必有公桑蠶室, 近川而為之, 宮仞有三尺也.

[三]言自足也.

[四]周, 給也.

君子之所以動天地, 應神明, 正萬物而成王化者, 必乎真定而已. 故在上者審定好醜焉. 善惡要乎功罪, 毀譽效於準驗. 聽言責事, 舉名察實, 無惑詐偽, 以蕩眾心. 故事無不覈, 物無不切, 善無不顯, 惡無不章, 俗無姦怪, 民無淫風. 百姓上下睹利害之存乎己也, 故肅恭其心, 慎修其行, 內不回惑, 外無異望, 則民志平矣. 是謂正俗.

君子以情用, 小人以刑用. 榮辱者, 賞罰之精華也. 故禮教榮辱, 以加君子, 化其情也；桎梏鞭撲, 以加小人, 化其刑也. 君子不犯辱, 況於刑乎！小人不忌刑, 況於辱乎！若教化之廢, 推中人而墜於小人之域；教化之行, 引中人而納於君子之塗. 是謂章化[一]. 小人之情, 緩則驕, 驕則恣, 恣則怨, 怨則叛, 危則謀亂, 安則思欲, 非威強無以懲之. 故在上者, 必有武備, 以戒不虞, 以遏寇虐. 安居則寄之內政, 有事則用之軍旅[二]. 是謂秉威.

[一]章, 明也.

[二]國語齊桓公問管仲曰：「國安可乎?」管仲曰：「未可. 君若正卒伍, 脩甲兵, 則大國亦將脩之, 小國設備, 可作內政而寄軍令焉.」注云：「(正)[政], 國政也. 言脩國政而寄軍令, 鄰國不知.」

賞罰, 政之柄也[一]. 明賞必罰, 審信慎令, 賞以勸善, 罰以懲惡. 人主不妄賞, 非徒愛其財也, 賞妄行則善不勸矣. 不妄罰, 非矜其人也, 罰妄行則惡不懲矣. 賞不勸謂之止善, 罰不懲謂之縱惡. 在上者能不止下為善, 不縱下為惡, 則國法立矣. 是謂統法.

[一]韓子曰：「二柄者, 刑、德也. 殺戮之謂刑, 慶賞之謂德.」

四患既蠲, 五政又立, 行之以誠, 守之以固, 簡而不怠, 疏而不失, 無為為之, 使自施之, 無事事之, 使自交之[一]. 不肅而成, 不嚴而化, 垂拱揖讓, 而海內平矣. 是謂為政之方.

[一]老子曰：「為無為, 事無事.」又曰「故德交歸」也.

又言：

尚主之制非古. 釐降二女, 陶唐之典. 歸妹元吉, 帝乙之訓. 王姬歸齊, 宗周之禮. 以陰乘陽違天, 以婦陵夫違人. 違天不祥, 違人不義. 又古者天子諸侯有事, 必告于廟. 朝有二史, 左史記言, 右史書事[一]. 事為春秋, 言為尚書. 君舉必記, 善惡成敗, 無不存焉. 下及士庶, 苟有茂異, 咸在載籍. 或欲顯而不得, 或欲隱而名章. 得失一朝, 而榮辱千載. 善人勸焉, 淫人懼焉[二]. 宜於今者備置史官, 掌其典文, 紀其行事. 每於歲盡, 舉之尚書. 以助賞罰, 以弘法教.

[一]禮記曰「天子朝日于東門之外, 聽朔于南門之外, 閏月則闔門左扉, 立于其中, 動則左史書之, 言則右史書之」也.

[二]淫, 過也. 左氏傳曰「或求名而不得, 或欲蓋而名章, 書齊豹盜三叛人名, 以懲不義」也.

帝覽而善之.

帝好典籍, 常以班固漢書文繁難省, 乃令悅依左氏傳體以為漢紀三十篇, 詔尚書給筆札. 辭約事詳, 論辨多美. 其序之曰：「昔在上聖, 惟建皇極, 經緯天地, 觀象立法, 乃作書契, 以通宇宙, 揚于王庭, 厥用大焉. 先王光演大業, 肆于時夏[一]. 亦惟厥後, 永世作典. 夫立典有五志焉：一曰達道義, 二曰章法式, 三曰通古今, 四曰著功勳, 五曰表賢能. 於是天人之際, 事物之宜, 粲然顯著, 罔不備矣. 世濟其軌, 不隕其業[二]. 損益盈虛, 與時消息. 臧否不同, 其揆一也. 漢四百有六載, 撥亂反正, 統武興文, 永惟祖宗之洪業, 思光啟乎萬嗣. 聖上穆然, 惟文之恤, 瞻前顧後, 是紹是繼, 闡崇大猷, 命立國典. 於是綴敘舊書, 以述漢紀. 中興以前, 明主賢臣得失之軌, 亦足以觀矣.」

[一]詩周頌曰：「我求懿德, 肆於時夏.」鄭玄注曰：「懿, 美也. 肆, 陳也. 我, 武王也. 求美德之士而任用之, 故陳於是夏而歌之也.」

[二]濟, 成也.

又著崇德、正論及諸論數十篇. 年六十二, 建安十四年卒.

韓韶字仲黃, 潁川舞陽人也. 少仕郡, 辟司徒府. 時太山賊公孫舉偽號歷年, 守令不能破散, 多為坐法. 尚書選三府掾能理劇者, 乃以韶為贏長[一]. 賊聞其賢, 相戒不入贏境. 餘縣多被寇盜, 廢耕桑, 其流入縣界求索衣糧者甚眾. 韶愍其飢困, 乃開倉賑之, 所稟贍萬餘戶. 主者爭謂不可. 韶曰：「長活溝壑之人, 而以此伏罪, 含笑入地矣.」太守素知韶名德, 竟無所坐. 以病卒官. 同郡李膺、陳寔、杜密、荀淑等為立碑頌焉.

[一]贏, 縣, 故城在今兗州博城縣東北.

子融, 字元長. 少能辯理而不為章句學. 聲名甚盛, 五府並辟. 獻帝初, 至太僕. 年七十卒.

鍾皓字季明, 潁川長社人也. 為郡著姓, 世善刑律. 皓少以篤行稱, 公府連辟, 為二兄未仕, 避隱密山[一], 以詩律教授門徒千餘人. 同郡陳寔, 年不及皓, 皓引與為友. 皓為郡功曹, 會辟司徒府, 臨辭, 太守問：「誰可代卿者?」皓曰：「明府欲必得其人, 西門亭長陳寔可.」寔聞之, 曰：「鍾君似不察人, 不知何獨識我?」皓頃之自劾去. 前後九辟公府, 徵為廷尉正、博士、林慮長, 皆不就. 時皓及荀淑並為士大夫所歸慕. 李膺常歎曰：「荀君清識難尚, 鍾君至德可師.」

[一]密縣山也.

皓兄子瑾母, 膺之姑也. 瑾好學慕古, 有退讓風, 與膺同年, 俱有聲名. 膺祖太尉脩, 常言：「瑾似我家性, 邦有道不廢, 邦無道免於刑戮.」復以膺妹妻之. 瑾辟州府, 未嘗屈志. 膺謂之曰：「孟子以為『人無是非之心, 非人也』[一]. 弟何期不與孟軻同邪?」瑾常以膺言白皓. 皓曰：「昔國武子好昭人過, 以致怨本[二]. 卒保身全家, 爾道為貴.」其體訓所安, 多此類也.

[一]孟子曰：「人無惻隱之心, 非人也. 無羞惡之心, 非人也. 無辭讓之心, 非人也. 無是非之心, 非人也.」

[二]國武子, 齊大夫. 齊慶克通於齊君之母, 國武子知之而責慶克, 夫人遂譖武子而逐之. 事見左傳.

年六十九, 終於家. 諸儒頌之曰：「林慮懿德, 非禮不處. 悅此詩書, 弦琴樂古. 五就州招, 九應台輔. 逡巡王命, 卒歲容與.」

皓孫繇, 建安中為司隸校尉[一].

[一]海內先賢傳曰：「繇字元常, 郡主簿迪之子也.」魏志曰：「舉孝廉為尚書郎, 辟三府為廷尉正、黃門侍郎.」

陳寔字仲弓, 潁川許人也. 出於單微. 自為兒童, 雖在戲弄, 為等類所歸. 少作縣吏, 常給事廝役, 後為都亭(刺)佐. 而有志好學, 坐立誦讀. 縣令鄧邵試與語, 奇之, 聽受業太學. 後令復召為吏, 乃避隱陽城山中. 時有殺人者, 同縣楊吏以疑寔, 縣遂逮繫, 考掠無實, 而後得出. 及為督郵, 乃密託許令, 禮召楊吏. 遠近聞者, 咸歎服之.

家貧, 復為郡西門亭長, 尋轉功曹. 時中常侍侯覽託太守高倫用吏, 倫教署為文學掾. 寔知非其人, 懷檄請見[一]. 言曰：「此人不宜用, 而侯常侍不可違. 寔乞從外署, 不足以塵明德.」倫從之[二]. 於是鄉論怪其非舉, 寔終無所言. 倫後被徵為尚書, 郡中士大夫送至輪氏傳舍[三]. 倫謂眾人言曰：「吾前為侯常侍用吏, 陳君密持教還, 而於外白署. 比聞議者以此少之, 此咎由故人畏憚強禦, 陳君可謂善則稱君, 過則稱己者也.」寔固自引愆, 聞者方歎息, 由是天下服其德.

[一]檄, 板書. 謂以高倫之教書之於檄而懷之者, 懼洩事也.

[二]請從外署之舉, 不欲陷倫於請託也.

[三]輪氏, 縣名, 屬潁川郡, 今故高陽縣是.

司空黃瓊辟選理劇, 補聞喜長, 旬月, 以期喪去官. 復再遷除太丘長[一]. 修德清靜, 百姓以安. 鄰縣人戶歸附者, 寔輒訓導譬解, 發遣各令還本司官行部[二]. 吏慮有訟者, 白欲禁之. 寔曰：「訟以求直, 禁之理將何申? 其勿有所拘.」司官聞而歎息曰：「陳君所言若是, 豈有怨於人乎?」亦竟無訟者. 以沛相賦斂違法, 及解印綬去, 吏人追思之.

[一]太丘, 縣, 屬沛國, 故城在今亳州永城縣西北也.

[二]司官謂主司之官也.

及後逮捕黨人, 事亦連寔. 餘人多逃避求免, 寔曰：「吾不就獄, 眾無所恃.」乃請囚焉. 遇赦得出. 靈帝初, 大將軍竇武辟以為掾屬. 時中常侍張讓權傾天下. 讓父死, 歸葬潁川, 雖一郡畢至, 而名士無往者, 讓甚恥之, 寔乃獨弔焉. 乃後復誅黨人, 讓感寔, 故多所全宥.

寔在鄉閭, 平心率物. 其有爭訟, 輒求判正, 曉譬曲直, 退無怨者. 至乃歎曰：「寧為刑罰所加, 不為陳君所短.」時歲荒民儉, 有盜夜入其室, 止於梁上. 寔陰見, 乃起自整拂, 呼命子孫, 正色訓之曰：「夫人不可不自勉. 不善之人未必本惡, 習以性成, 遂至於此. 梁上君子者是矣！」盜大驚, 自投於地, 稽顙歸罪. 寔徐譬之曰：「視君狀貌, 不似惡人, 宜深剋己反善. 然此當由貧困.」令遺絹二匹. 自是一縣無復盜竊.

太尉楊賜、司徒陳耽, 每拜公卿, 群僚畢賀, 賜等常歎寔大位未登, 愧於先之. 及黨禁始解, 大將軍何進、司徒袁隗遣人敦寔[一], 欲特表以不次之位. 寔乃謝使者曰：「寔久絕人事, 飾巾待終而已.」時三公每缺, 議者歸之, 累見徵命, 遂不起, 閉門懸車, 棲遲養老. 中平四年, 年八十四, 卒于家. 何進遣使弔祭, 海內赴者三萬餘人, 制衰麻者以百數. 共刊石立碑, 謚為文範先生[二].

[一]敦, 勸也.

[二]先賢行狀曰：「將軍何進遣官屬弔祠為謚.」

有六子, 紀、諶最賢.

紀字元方, 亦以至德稱. 兄弟孝養, 閨門廱和, 後進之士皆推慕其風. 及遭黨錮, 發憤著書數萬言, 號曰陳子. 黨禁解, 四府並命, 無所屈就. 遭父憂, 每哀至, 輒歐血絕氣, 雖衰服已除, 而積毀消瘠, 殆將滅性. 豫州刺史嘉其至行, 表上尚書, 圖象百城, 以厲風俗. 董卓入洛陽, 乃使就家拜五官中郎將, 不得已, 到京師, 遷侍中. 出為平原相, 往謁卓, 時欲徙都長安. 乃謂紀曰：「三輔平敞, 四面險固, 土地肥美, 號為陸海[一]. 今關東兵起, 恐洛陽不可久居. 長安猶有宮室, 今欲西遷何如?」紀曰：「天下有道, 守在四夷[二]. 宜脩德政, 以懷不附. 遷移至尊, 誠計之末者. 愚以公宜事委公卿, 專精外任. 其有違命, 則威之以武. 今關東兵起, 民不堪命. 若謙遠朝政, 率師討伐, 則塗炭之民, 庶幾可全. 若欲徙萬乘以自安, 將有累卵之危, 崢嶸之險也.」[三]卓意甚忤, 而敬紀名行, 無所復言. 時議欲以為司徒, 紀見禍亂方作, 不復辨嚴[四], 即時之郡. 璽書追拜太僕, 又徵為尚書令. 建安初, 袁紹為太尉, 讓於紀；紀不受, 拜大鴻臚. 年七十一, 卒於官.

[一]前書曰, 東方朔曰：「三輔之地, 南有江、淮, 北有河、渭, 汧、隴以東, 商、洛以西, 厥壤肥饒, 此所謂天府陸海之地.」

[二]左傳曰, 楚沈尹戍曰「古者天子守在四夷. 天子卑, 守在諸侯」也.

[三]累卵, 解見皇后紀. 崢音士耕反.

[四]嚴讀曰裝也.

子群, 為魏司空[一]. 天下以為公慚卿, 卿慚長.

[一]群字長文. 魏志曰「魯國孔融才高倨傲, 年在群、紀之閒, 先與[紀友, 後與]群交, 更為紀拜, 由是顯名」也.

弟諶, 字季方. 與紀齊德同行, 父子並著高名, 時號三君. 每宰府辟召, 常同時旌命, 羔鴈成群[一], 當世者靡不榮之. 諶早終[二].

[一]古者諸侯朝天子, 卿執羔, 大夫執鴈, 士執雉. 成群言眾多也.

[二]先賢行狀曰：「豫州百城, 皆圖書寔、紀、諶形像焉.」

論曰：漢自中世以下, 閹豎擅恣, 故俗遂以遁身矯絜放言為高[一]. 士有不談此者, 則芸夫牧豎已叫呼之矣[二]. 故時政彌惛, 而其風愈往. 唯陳先生進退之節, 必可度也. 據於德故物不犯, 安於仁故不離群, 行成乎身而道訓天下, 故凶邪不能以權奪, 王公不能以貴驕, 所以聲教廢於上, 而風俗清乎下也.

[一]放肆其言, 不拘節制也. 論語曰：「隱居放言.」

[二]叫呼, 譏笑之也. 芸, 除草也.

贊曰：二李師淑, 陳君友皓. 韓韶就吏, 贏寇懷道. 太丘奧廣, 模我彝倫. 曾是淵軌, 薄夫以淳[一]. 慶基既啟, 有蔚潁濱, 二方承則, 八慈繼塵[二].

[一]曾之言則也.

[二]二方, 元方、季方也. 荀淑八子, 皆以慈為字, 見荀氏家傳也.

校勘記

二０四九頁　三行　潁川潁陰人(也)　校補謂案文「也」字誤衍. 沈家本說同. 今據刪.

二０四九頁一０行　有子八人儉緄靖燾汪爽肅專　三國魏志荀彧傳裴注引張璠漢紀, 「汪」作「詵」, 「專」作「■」. 按：集解引錢大昕說, 謂「專」當作「■」.

二０四九頁一０行　時人謂[之]八龍　據汲本補.

二０五０頁　七行　檮戭　按：「檮」原誤「擣」, 逕改正.

二０五０頁一一行　淑兄子昱　按：靈帝紀「昱」作「翌」, 通鑑同.

二０五一頁一一行　未嘗改移　「嘗」原作「常」, 逕據汲本、殿本改. 按：常嘗古通作.

二０五一頁一五行　以自備宰相而不敢踰制　按：刊誤謂「以自」當作「自以」.

二０五四頁一四行　時(陽)[暘]若　據汲本、殿本改.

二０五五頁一０行　實府藏　按：殿本「藏」作「庫」.

二０五五頁一四行　昔晉侯有疾　按：刊誤謂玩文多一「昔」字.

二０五六頁一０行　嚴(篤)[督]有司　據殿本改. 按：王先謙謂作「督」是.

二０五七頁　二行　弔問喪疾　按：刊誤謂當作「弔喪問疾」.

二０五八頁一０行　靈帝時閹官用權　按：校補引錢大昭說, 謂閩本「官」作「宦」.

二０五九頁一０行　興農桑以養其(性)[生]申鑒「性」作「生」. 按：下云「是謂養生」, 明「性」乃「生」之訛, 今據改.

二０五九頁一二行　不可勸以善　按：申鑒「勸」作「觀」.

二０六０頁　五行　必乎真定而已　按：校補引錢大昭說, 謂申鑒「定」作「實」.

二０六０頁　七行　物無不切　按：「切」原訛「功」, 逕據殿本改正.

二０六一頁　二行　(正)[政]國政也　據殿本改.

二０六三頁　五行　韓韶字仲黃　校補引柳從辰說, 謂御覽二六八「仲黃」作「仲潢」. 今按：御覽乃引典略, 「韓韶」作「韓攸」.

二０六四頁一一行　昔國武子好昭人過　按：刊誤謂「昭」當作「招」.

二０六五頁　二行　九應台輔　按：殿本「應」作「膺」.

二０六五頁　六行　後為都亭(刺)佐　王先謙謂「刺」字衍, 亭長下有亭佐, 寔為之. 今據刪.

二０六七頁　七行　中平四年年八十四　按：集解引錢大昕說, 謂碑云春秋八十三, 中平三年卒. 惠棟補注引趙明誠說同. 兩「四」字皆當作「三」.

二０六九頁　一行　先與[紀友後與]群交　據殿本補.

二０六九頁　三行　當世者靡不榮之　按：集解引惠棟說, 謂「當世」下疑有脫字, 劉攽謂多一「者」字, 非也.

後漢書卷六十三 李杜列傳第五十三

李固字子堅, 漢中南鄭人, 司徒郃之子也. 郃在(數)[方]術傳. 固貌狀有奇表, 鼎角匿犀, 足履龜文[一]. 少好學, 常步行尋師, 不遠千里[二]. 遂究覽墳籍, 結交英賢. 四方有志之士, 多慕其風而來學. 京師咸歎曰：「是復為李公矣.」[三]司隸、益州並命郡舉孝廉, 辟司空掾, 皆不就[四].

[一]鼎角者, 頂有骨如鼎足也. 匿犀, 伏犀也. 謂骨當額上入髮際隱起也. 足履龜文者二千石, 見相書.

[二]謝承書曰：「固改易姓名, 杖策驅驢, 負笈追師三輔, 學五經, 積十餘年. 博覽古今, 明於風角、星筭、河圖、讖緯, 仰察俯占, 窮神知變. 每到太學, 密入公府, 定省父母, 不令同業諸生知是郃子.」

[三]言復繼其父為公也.

[四]謝承書曰：「五察孝廉, 益州再舉茂才, 不應. 五府連辟, 皆辭以疾.」

陽嘉二年, 有地動、山崩、火災之異, 公卿舉固對策[一], 詔又特問當世之敝, 為政所宜. 固對曰：

[一]續漢書曰「陽嘉二年, 詔公卿舉敦樸之士, 衛尉賈建舉固」也.

臣聞王者父天母地[一], 寶有山川[二]. 王道得則陰陽和穆, 政化乖則崩震為災. 斯皆關之天心, 效於成事者也. 夫化以職成, 官由能理. 古之進者, 有德有命[三]；今之進者, 唯財與力. 伏聞詔書務求寬博, 疾惡嚴暴. 而今長吏多殺伐致聲名者, 必加遷賞；其存寬和無黨援者, 輒見斥逐. 是以淳厚之風不宣, 彫薄之俗未革. 雖繁刑重禁, 何能有益? 前孝安皇帝變亂舊典, 封爵阿母[四], 因造妖孽, 使樊豐之徒乘權放恣, 侵奪主威, 改亂嫡嗣[五], 至令聖躬狼狽, 親遇其艱. 既拔自困殆[六], 龍興即位, 天下喁喁, 屬望風政. 積敝之後, 易致中興, 誠當沛然思惟善道；[七]而論者猶云, 方今之事, 復同於前. 臣伏從山草, 痛心傷臆. 實以漢興以來, 三百餘年, 賢聖相繼, 十有八主. 豈無阿乳之恩? 豈忘貴爵之寵? 然上畏天威, 俯案經典, 知義不可, 故不封也. 今宋阿母[八]雖有大功勤謹之德, 但加賞賜, 足以酬其勞苦；至於裂土開國, 實乖舊典. 聞阿母體性謙虛, 必有遜讓, 陛下宜許其辭國之高, 使成萬安之福.

[一]春秋感精符曰：「人主日月同明, 四時合信, 故父天母地, 兄日姊月.」宋均注曰：「父天於圜丘之祀也, 母地於方澤之祭也, 兄日於東郊, 姊月於西郊.」

[二]史記曰：「魏武侯浮西河而下, 中河顧而謂吳起曰：『美哉乎河山之固, 此魏之寶也.』吳起對曰：『在德不在險.』」

[三]命, 爵命也. 言有德者乃可加爵命也.

[四]阿母王聖.

[五]謂順帝為太子時, 廢為濟陰王.

[六]殆, 危也.

[七]沛然, 寬廣之意.

[八]謂宋娥也.

夫妃后之家所以少完全者, 豈天性當然? 但以爵位尊顯, 專總權柄, 天道惡盈, 不知自損, 故至顛仆. 先帝寵遇閻氏, 位號太疾, 故其受禍, 曾不旋時. 老子曰：「其進銳, 其退速也.」[一]今梁氏戚為椒房, 禮所不臣[二], 尊以高爵, 尚可然也. 而子弟群從, 榮顯兼加, 永平、建初故事, 殆不如此. 宜令步兵校尉冀及諸侍中還居黃門之官, 使權去外戚, 政歸國家, 豈不休乎！

[一]案：孟子有此文. 謝承書亦云孟子, 而續漢書復云老子.

[二]公羊傳曰：「宋殺其大夫, 何以不名? 宋三世無大夫, 三世內娶也.」何休注云：「內娶, 娶大夫女也. 言無大夫者三世, 禮不臣妻之父母, 國內皆臣, 無娶道, 故絕去大夫名, 正其義也.」椒房者, 皇后所居, 以椒泥塗也.

又詔書所以禁侍中尚書中臣子弟不得為吏察孝廉者, 以其秉威權, 容請託故也. 而中常侍日月之側, 聲埶振天下, 子弟祿仕, 曾無限極. 雖外託謙默, 不干州郡, 而諂偽之徒, 望風進舉. 今可為設常禁, 同之中臣.

昔館陶公主為子求郎[一], 明帝不許, 賜錢千萬. 所以輕厚賜, 重薄位者, 為官人失才, 害及百姓也. 竊聞長水司馬武宣[二]、開陽城門候羊迪等[三], 無它功德, 初拜便真. 此雖小失, 而漸壞舊章[四]. 先聖法度, 所宜堅守, 政教一跌, 百年不復. 詩云：「上帝板板, 下民卒癉.」刺周王變祖法度, 故使下民將盡病也[五].

[一]館陶公主, 光武第三女也.

[二]續漢志「長水校尉一人, 比二千石, 司馬一人, 千石, 掌宿衛」也.

[三]續漢志曰：「城門每門候一人, 六百石.」

[四]續漢書曰：「中都官, 千石、六百石, 故事先守一歲, 然後補真.」

[五]板, 反也. 卒, 盡也. 癉, 病也. 詩大雅, 凡伯刺周厲王反先王之道, 下人盡病也.

今陛下之有尚書, 猶天之有北斗也. 斗為天喉舌, 尚書亦為陛下喉舌[一]. 斗斟酌元氣, 運平四時[二]. 尚書出納王命, 賦政四海[三], 權尊埶重, 責之所歸. 若不平心, 災眚必至. 誠宜審擇其人, 以毗聖政. 今與陛下共理天下者, 外則公卿尚書, 內則常侍黃門, 譬猶一門之內, 一家之事, 安則共其福慶, 危則通其禍敗. 刺史、二千石, 外統職事, 內受法則. 夫表曲者景必邪, 源清者流必絜, 猶叩樹本, 百枝皆動也. 周頌曰：「薄言振之, 莫不震疊.」[四]此言動之於內, 而應於外者也. (猶)[由]此言之, 本朝號令, 豈可蹉跌? 閒隙一開, 則邪人動心；利競暫啟, 則仁義道塞. 刑罰不能復禁, 化導以之寑壞. 此天下之紀綱, 當今之急務. 陛下宜開石室, 陳圖書[五], 招會群儒, 引問失得, 指擿變象, 以求天意. 其言有中理, 即時施行, 顯拔其人, 以表能者. 則聖聽日有所聞, 忠臣盡其所知. 又宜罷退宦官, 去其權重, 裁置常侍二人, 方直有德者, 省事左右；小黃門五人, 才智閑雅者, 給事殿中. 如此, 則論者厭塞, 升平可致也. 臣所以敢陳愚瞽, 冒昧自聞者, 儻或皇天欲令微臣覺悟陛下. 陛下宜熟察臣言, 憐赦臣死.

[一]春秋合誠圖曰：「天理在斗中, 司三公, 如人喉在咽, 以理舌語.」宋均注曰：「斗為天之舌口, 主出政教. 三公主導宣君命, 喻於人, 則宜如人喉在咽, 以理舌口, 使言有條理.」

[二]春秋保乾圖曰：「天皇於是斟元陳樞, 以五易威.」宋均注曰：「威, 則也, 法也. 天皇斟元氣, 陳列樞機, 受行次之當得也.」

[三]賦, 布也.

[四]韓詩□君傳曰：「薄, 辭也. 振, 奮也. 莫, 無也. 震, 動也. 疊, 應也. 美成王能奮舒文武之道而行之, 則天下無不動而應其政教.」

[五]前書曰：「司馬遷為太史令, 紬史記石室金匱之書.」紬音抽.

順帝覽其對, 多所納用, 即時出阿母還弟舍, 諸常侍悉叩頭謝罪, 朝廷肅然. 以固為議郎. 而阿母宦者疾固言直, 因詐飛章以陷其罪, 事從中下. 大司農黃尚等請之於大將軍梁商, 又僕射黃瓊救明固事, 久乃得拜議郎.

出為廣漢雒令, 至白水關, 解印綬, 還漢中[一], 杜門不交人事. 歲中, 梁商請為從事中郎. 商以后父輔政, 而柔和自守, 不能有所整裁, 災異數見, 下權日重. 固欲令商先正風化, 退辭高滿, 乃奏記曰：「春秋褒儀父以開義路[二], 貶無駭以閉利門[三]. 夫義路閉則利門開, 利門開則義路閉也. 前孝安皇帝內任伯榮、樊豐之屬[四], 外委周廣、謝惲之徒, 開門受賂, 署用非次, 天下紛然, 怨聲滿道. 朝廷初立, 頗存清靜, 未能數年, 稍復墮損. 左右黨進者, 日有遷拜, 守死善道者, 滯涸窮路[五], 而未有改敝立德之方. 又即位以來, 十有餘年, 聖嗣未立, 群下繼望. 可令中宮博簡嬪媵, 兼採微賤宜子之人, 進御至尊, 順助天意. 若有皇子, 母自乳養, 無委保妾醫巫, 以致飛燕之禍[六]. 明將軍望尊位顯, 當以天下為憂, 崇尚謙省, 垂則萬方. 而新營祠堂, 費功億計, 非以昭明令德, 崇示清儉. 自數年以來, 災怪屢見, 比無雨潤, 而沈陰鬱泱[七]. 宮省之內, 容有陰謀. 孔子曰：『智者見變思刑, 愚者睹怪諱名.』天道無親, 可為祗畏[八]. 加近者月食既於端門之側[九]. 月者, 大臣之體也[一０]. 夫窮高則危, 大滿則溢, 月盈則缺, 日中則移[一一]. 凡此四者, 自然之數也. 天地之心, 福謙忌盛[一二], 是以賢達功遂身退[一三], 全名養壽, 無有怵迫之憂[一四]. 誠令王綱一整, 道行忠立, 明公踵伯成之高, 全不朽之譽[一五], 豈與此外戚凡輩耽榮好位者同日而論哉！固狂夫下愚, 不達大體, 竊感古人一飯之報[一六], 況受顧遇而容不盡乎！」商不能用.

[一]梁州記曰：「關城西南百八十里有白水關, 昔李固解印綬處也.」故關城今在梁州金牛縣西.

[二]隱公元年三月, 公及邾儀父盟于昧. 公羊傳曰：「儀公者何? 邾婁之君也. 何以稱字? 褒之也. 曷為褒之? 為其與[公]盟也.」何休注云：「春秋王魯, 託隱公為受命王, 因儀父先與隱公盟, 假以見褒賞義.」

[三]春秋隱公二年, 經書「無駭帥師入極」. 公羊傳曰：「無駭者何? 展無駭也. 何以不氏? 貶. 曷為貶? 疾始滅也.」

[四]伯榮, 王聖女也.

[五]守死善道, 論語文. 滯涸窮路, 以魚為諭也.

[六]趙飛燕, 成帝皇后. 妹為昭儀, 專寵. 成帝貴人曹偉能等生皇子, 皆殺之.

[七]雲起貌.

[八]祗, 敬也. 言天無親疏, 惟善是與, 可敬(威)[畏]也. 書曰：「皇天無親.」

[九]既, 盡也. 端門, 太微宮南門也.

[一０]前書李尋上疏曰：「月者眾陰之長, 妃后、大臣、諸侯之象也.」

[一一]易豐卦曰：「日中則昃, 月盈則食, 天地盈虛, 與時消息.」史記蔡澤謂范睢曰：「日中則移, 月滿則虧」也.

[一二]易曰：「鬼神害盈而福謙, 人道惡盈而好謙.」又曰：「見天地之心.」

[一三]老子曰：「功成名遂身退, 天之道也.」

[一四]為利所誘, 怵迫於憂勤也. 怵音息律反, 或音黜.

[一五]莊子曰：「伯成子高, 唐虞時為諸侯, 至禹, 去而耕. 禹往見之, 則耕在野. 禹問曰：『昔堯化天下, 吾子立為諸侯, 堯授舜, 舜授予, 子去而耕, 其故何也? 』子高曰：『昔堯化天下, 至公無私, 不賞而人自勸, 不罰而人自畏. 今子賞而不勸, 罰而不威, 德自此衰, 刑自此作. 夫子盍行, 無留吾事.』俋俋然, 耕不顧.」亦見呂氏春秋.

[一六]謂靈輒也.

永和中, 荊州盜賊起, 彌年不定, 乃以固為荊州刺史. 固到, 遣吏勞問境內, 赦寇盜前釁, 與之更始. 於是賊帥夏密等斂其魁黨六百餘人, 自縛歸首. 固皆原之, 遣還, 使自相招集, 開示威法. 半歲閒, 餘類悉降, 州內清平.

上奏南陽太守高賜等臧穢. 賜等懼罪, 遂共重賂大將軍梁冀, 冀為千里移檄[一], 而固持之愈急. 冀遂令徙固為太山太守. 時太山盜賊屯聚歷年, 郡兵常千人, 追討不能制. 固到, 悉罷遣歸農, 但選留任戰者百餘人, 以恩信招誘之. 未滿歲, 賊皆弭散.

[一]言移一日行千里, 救之急也.

遷將作大匠. 上疏陳事曰：「臣聞氣之清者為神, 人之清者為賢. 養身者以練神為寶, 安國者以積賢為道. 昔秦欲謀楚, 王孫圉設壇西門, 陳列名臣, 秦使戄然, 遂為寑兵[一]. 魏文侯師卜子夏, 友田子方, 軾段干木, 故群俊競至, 名過齊桓, 秦人不敢闚兵於西河, 斯蓋積賢人之符也[二]. 陛下撥亂龍飛, 初登大位, 聘南陽樊英、江夏黃瓊、廣漢楊厚、會稽賀純[三], 策書嗟歎, 待以大夫之位. 是以巖穴幽人, 智術之士, 彈冠振衣, 樂欲為用, 四海欣然, 歸服聖德. 厚等在職, 雖無奇卓, 然夕惕孳孳, 志在憂國. 臣前在荊州, 聞厚、純等以病免歸, 誠以悵然, 為時惜之. 一日朝會, 見諸侍中並皆年少, 無一宿儒大人可顧問者, 誠可歎息. 宜徵還厚等, 以副群望. 瓊久處議郎, 已且十年, 眾人皆怪始隆崇, 今更滯也[四]. 光祿大夫周舉, 才謨高正, 宜在常伯, 訪以言議. 侍中杜喬, 學深行直, 當世良臣, 久託疾病, 可敕令起.」又薦陳留楊倫、[五]河南尹存、東平王惲、陳國何臨、[六]清河房植等[七]. 是日有詔徵用倫、厚等, 而遷瓊、舉, 以固為大司農.

[一]秦欲伐楚, 使使者往觀楚之寶器. 昭奚恤乃為壇, 使客東面, 自居西面之壇, 稱曰：「理百姓, 實倉廩, 子西在此；奉珪璋, 使諸侯, 子方在此；守封疆, 謹境界, 葉公子高在此；理師旅, 正兵戎, 司馬子反在此；懷霸王之餘義, 獵治亂之遺風, 昭奚恤在此：惟大國所觀.」使反, 言於秦君曰：「楚多賢臣, 未可謀也.」事見新序. 國語曰, 楚王孫圉聘於晉, 趙簡子鳴玉以相, 問圉曰：「楚之白珩猶在乎, 其為寶也幾何?」對曰：「未嘗為寶也. 楚人有觀射父, 能作訓辭以行諸侯, 有左史倚相, 道訓典以序百物, 此楚國之寶也. 若夫古玉、白珩, 先王之所玩也, 何寶焉！」與此所引不同也.

[二]魏文侯受經於子夏, 過段干木閭, 未嘗不軾也. 李克曰：「文侯東得卜子夏、田子方、段干木, 此三人者, 君皆師之.」又秦欲伐魏, 或曰：「魏君賢人是禮, 國人稱仁, 上下和合, 未可圖也.」事見史記也.

[三]謝承書曰：「純字仲真, 會稽山陰人. 少為諸生, 博極群蓺. 十辟公府, 三舉賢良方正, 五徵博士, 四公車徵, 皆不就. 後徵拜議郎, 數陳災異, 上便宜數百事, 多見省納. 遷江夏太守.」

[四]隆, 高也. 崇, 重也.

[五]倫見儒林傳.

[六]臨字子陵, 熙之子, 為平原太守, 見百家譜也.

[七]植見黨人篇也.

先是周舉等八使案察天下, 多所劾奏, 其中並是宦者親屬, 輒為請乞, 詔遂令勿考. 又舊任三府選令史, 光祿試尚書郎, 時皆特拜, 不復選試. 固乃與廷尉吳雄上疏, 以為八使所糾, 宜急誅罰, 選舉署置, 可歸有司. 帝感其言, 乃更下免八使所舉刺史、二千石, 自是稀復特拜, 切責三公, 明加考察, 朝廷稱善. 乃復與光祿勳劉宣上言：「自頃選舉牧守, 多非其人, 至行無道, 侵害百姓. 又宜止槃遊, 專心庶政.」帝納其言, 於是下詔諸州劾奏守令以下, 政有乖枉, 遇人無惠者, 免所居官；其姦穢重罪, 收付詔獄.

及沖帝即位, 以固為太尉, 與梁冀參錄尚書事. 明年帝崩, 梁太后以楊、徐盜賊盛強, 恐驚擾致亂, 使中常侍詔固等, 欲須所徵諸王侯到乃發喪. 固對曰：「帝雖幼少, 猶天下之父. 今日崩亡, 人神感動, 豈有臣子反共掩匿乎? 昔秦皇亡於沙丘[一], 胡亥、趙高隱而不發, 卒害扶蘇, 以至亡國[二]. 近北鄉侯薨, 閻后兄弟及江京等亦共掩祕, 遂有孫程手刃之事[三]. 此天下大忌, 不可之甚者也.」太后從之, 即暮發喪.

[一]史記曰, 始皇東巡道病, 崩於沙丘. 徐廣曰, 趙有沙丘宮, 在鉅鹿也.

[二]丞相李斯為始皇崩在外, 恐諸公子及天下有變, 乃祕之不發喪. 獨胡亥、趙高等知陰謀, 破去始皇所封書, 賜公子扶蘇死, 而立胡亥為太子. 胡亥元年, 楚、漢並起.

[三]江京、劉安等坐省門下, 孫程與王康等就斬京、安等, 立順帝也.

固以清河王蒜年長有德, 欲立之, 謂梁冀曰：「今當立帝, 宜擇長年高明有德, 任親政事者, 願將軍審詳大計, 察周、霍之立文、宣[一], 戒鄧、閻之利幼弱.」[二]冀不從, 乃立樂安王子纘, 年八歲, 是為質帝. 時沖帝將北卜山陵, 固乃議曰：「今處處寇賊, 軍興用費加倍, 新創憲陵, 賦發非一. 帝尚幼小, 可起陵於憲陵塋內, 依康陵制度[三], 其於役費三分減一.」乃從固議. 時太后以比遭不造, 委任宰輔, 固所匡正, 每輒從用, 其黃門宦者一皆斥遣, 天下咸望遂平, 而梁冀猜專, 每相忌疾.

[一]周勃立文帝, 霍光立宣帝也.

[二]謂鄧太后立殤帝, 帝時誕育百餘日, 二歲而崩；又立安帝, 時年十餘歲. 閻太后立北鄉侯, 其年薨, 又徵諸王子, 擬擇立之也.

[三]康陵, 殤帝陵也.

初, 順帝時諸所除官, 多不以次, 及固在事, 奏免百餘人. 此等既怨, 又希望冀旨, 遂共作飛章虛誣固罪曰：「臣聞君不稽古, 無以承天[一]；臣不述舊, 無以奉君. 昔堯殂之後, 舜仰慕三年, 坐則見堯於牆, 食則睹堯於羹[二]. 斯所謂聿追來孝, 不失臣子之節者[三]. 太尉李固, 因公假私, 依正行邪, 離閒近戚, 自隆支黨. 至於表舉薦達, 例皆門徒；及所辟召, 靡非先舊. 或富室財賂, 或子婿婚屬, 其列在官牒者凡四十九人. 又廣選賈豎, 以補令史；募求好馬, 臨窻呈試. 出入踰侈, 輜軿曜日. 大行在殯, 路人掩涕, 固獨胡粉飾貌, 搔頭弄姿[四], 槃旋偃仰, 從容冶步, 曾無慘怛傷悴之心. 山陵未成, 違矯舊政, 善則稱己, 過則歸君, 斥逐近臣, 不得侍送, 作威作福, 莫固之甚. 臣聞台輔之位, 實和陰陽, 琁機不平, 寇賊姦軌[五], 則責在太尉[六]. 固受任之後, 東南跋扈, 兩州數郡[七], 千里蕭條, 兆人傷損, 大化陵遲, 而詆疵先主, 苟肆狂狷. 存無廷爭之忠, 沒有誹謗之說. 夫子罪莫大於累父, 臣惡莫深於毀君. 固之過釁, 事合誅辟.」[八]事奏, 冀以白太后, 使下其事. 太后不聽, 得免.

[一]書曰：「粵若稽古帝堯.」鄭玄注曰：「稽, 同也. 古, 天也. 言能同天而行者帝堯.」

[二]太公兵法曰：「帝堯王天下之時, 金銀珠玉弗服也, 錦鏽文綺弗衣也, 奇怪異物弗視也, 玩好之器弗寶也, 淫佚之樂弗聽也, 宮垣室屋弗堊色也, 榱桷柱楹弗藻飾也, 茅茨之蓋弗翦齊也, 滋味重累弗食也, 溫飯煖羹酸餧不易也.」

[三]聿, 述也. 詩大雅曰：「文王烝哉, 遹追來孝.」言文王能述追王季勤孝之行也.

[四]西京雜記曰：「武帝遇李夫人, 就取玉簪搔頭, 自此宮人搔頭皆用玉.」

[五]書曰：「琁機玉衡以齊七政.」孔安國注曰：「琁, 美玉也. 機, 衡也. 王者正天文之器, 可運轉者也.」又曰：「寇賊姦軌.」注曰：「群行攻劫曰寇, 殺人曰賊, 在外曰姦, 在內曰軌.」

[六]續漢志曰「太尉掌四方兵事功課, 歲盡則奏殿最而行賞罰」也.

[七]謂九江賊徐鳳、馬免等攻燒城邑, 廣陵賊張嬰等攻殺江都長. 九江、廣陵是荊、楊之地, 故云兩州也.

[八]據吳祐傳, 此章馬融之詞.

冀忌帝聰慧, 恐為後患, 遂令左右進鴆. 帝苦煩甚, 使促召固. 固入, 前問：「陛下得患所由?」帝尚能言, 曰：「食煮餅, 今腹中悶, 得水尚可活.」時冀亦在側, 曰：「恐吐, 不可飲水.」語未絕而崩. 固伏尸號哭, 推舉侍醫. 冀慮其事泄, 大惡之.

因議立嗣, 固引司徒胡廣、司空趙戒[一], 先與冀書曰：「天下不幸, 仍遭大憂. 皇太后聖德當朝, 攝統萬機, 明將軍體履忠孝, 憂存社稷, 而頻年之閒, 國祚三絕[二]. 今當立帝, 天下重器, 誠知太后垂心, 將軍勞慮, 詳擇其人, 務存聖明. 然愚情眷眷, 竊獨有懷. 遠尋先世廢立舊儀, 近見國家踐祚前事, 未嘗不詢訪公卿, 廣求群議, 令上應天心, 下合眾望. 且永初以來, 政事多謬, 地震宮廟, 彗星竟天, 誠是將軍用情之日. 傳曰：『以天下與人易, 為天下得人難.』昔昌邑之立, 昏亂日滋, 霍光憂愧發憤, 悔之折骨[三]. 自非博陸忠勇[四], 延年奮發, 大漢之祀, 幾將傾矣[五]. 至憂至重, 可不熟慮！悠悠萬事, 唯此為大. 國之興衰, 在此一舉.」冀得書, 乃召三公、中二千石、列侯大議所立. 固、廣、戒及大鴻臚杜喬皆以為清河王蒜明德著聞, 又屬最尊親, 宜立為嗣. 先是蠡吾侯志當取冀妹, 時在京師, 冀欲立之. 眾論既異, 憤憤不得意, 而未有以相奪[六]. 中常侍曹騰等聞而夜往說冀曰：「將軍累世有椒房之親, 秉攝萬機, 賓客縱橫, 多有過差. 清河王嚴明, 若果立, 則將軍受禍不久矣. 不如立蠡吾侯, 富貴可長保也.」冀然其言. 明日重會公卿, 冀意氣凶凶, 而言辭激切. 自胡廣、趙戒以下, 莫不懾憚之. 皆曰：「惟大將軍令.」而固獨與杜喬堅守本議. 冀厲聲曰：「罷會.」固意既不從, 猶望眾心可立, 復以書勸冀. 冀愈激怒, 乃說太后先策免固, 竟立蠡吾侯, 是為桓帝.

[一]謝承書「戒字志伯, 蜀郡成都人也. 戒博學明經講授, 舉孝廉, 累遷荊州刺史. 梁商弟讓為南陽太守, 恃椒房之寵, 不奉法, 戒到州, 劾奏之. 遷戒河閒相. 以冀部難理, 整厲威嚴. 遷南陽太守. 糾豪傑, 恤吏人, 奏免中官貴戚子弟為令長貪濁者. 徵拜為尚書令, 出為河南尹, 轉拜太常. 永和六年特拜司空」也.

[二]順帝崩, 沖帝立一年崩, 質帝一年崩.

[三]昌邑王賀, 武帝孫昌邑哀王子也. 昭帝崩, 霍光立之.

[四]霍光封博陸侯. 前書音義曰：「博, 大. 陸, 平. 取其嘉名, 無此縣也. 食邑北海、河東也.」

[五]霍光召丞相已下議曰：「昌邑王行昏亂, 恐危社稷, 如何?」群臣皆驚愕失色. 大司農田延年前離席案劍曰：「今日之議, 不得旋踵, 群臣後應者, 臣請劍斬之！」於是廢立遂定.

[六]未有別理而易奪之.

後歲餘, 甘陵劉文、魏郡劉鮪各謀立蒜為天子, 梁冀因此誣固與文、鮪共為妖言, 下獄. 門生勃海王調貫械上書, 證固之枉, 河內趙承等數十人亦要鈇鑕詣闕通訴[一], 太后明之, 乃赦焉. 及出獄, 京師市里皆稱萬歲. 冀聞之大驚, 畏固名德終為己害, 乃更據奏前事, 遂誅之, 時年五十四[二].

[一]字林曰：「鈇鑕, 椹也.」鑕音質. 椹音竹心反.

[二]固臨終, 敕子孫素棺三寸, 幅巾, 殯殮於本郡墝埆之地, 不得還墓塋, 污先公兆域. 見謝承書也.

臨命, 與胡廣、趙戒書曰：「固受國厚恩, 是以竭其股肱, 不顧死亡, 志欲扶持王室, 比隆文、宣[一]. 何圖一朝梁氏迷謬, 公等曲從, 以吉為凶, 成事為敗乎? 漢家衰微, 從此始矣. 公等受主厚祿, 顛而不扶, 傾覆大事, 後之良史, 豈有所私? 固身已矣, 於義得矣, 夫復何言！」廣、戒得書悲慚, 皆長歎流涕.

[一]文帝、宣帝皆群臣迎立, 能興漢祚.

州郡收固二子基、茲於郾城, 皆死獄中[一]. 小子燮得脫亡命. 冀乃封廣、戒而露固尸於四衢[二], 令有敢臨者加其罪. 固弟子汝南郭亮[三], 年始成童[四], 遊學洛陽, 乃左提章鉞[五], 右秉鈇鑕, 詣闕上書, 乞收固屍. 不許, 因往臨哭, 陳辭於前, 遂守喪不去. 夏門亭長呵之曰：[六]「李、杜二公為大臣, 不能安上納忠, 而興造無端. 卿曹何等腐生, 公犯詔書, 干試有司乎?」[七]亮曰：「亮含陰陽以生, 戴乾履坤. 義之所動, 豈知性命, 何為以死相懼?」亭長歎曰：「居非命之世[八], 天高不敢不跼, 地厚不敢不蹐[九]. 耳目適宜視聽, 口不可以妄言也.」太后聞而不誅. 南陽人董班亦往哭固, 而殉尸不肯去[一０]. 太后憐之, 乃聽得襚斂歸葬. 二人由此顯名, 三公並辟. 班遂隱身, 莫知所歸.

[一]續漢書曰, 基, 偃師長. 袁宏紀曰, 基字憲公, 茲字季公, 並為長史, 聞固策免, 並棄官亡歸巴漢. 南鄭趙子賤為郡功曹, 詔下郡殺固二子. 太守知其枉, 遇之甚寬, 二子託服藥夭, 具棺器, 欲因出逃. 子賤畏法, 敕吏驗實, 就殺之.

[二]爾雅曰：「四達謂之衢.」郭璞注曰：「交通四出者也.」

[三]謝承書曰：「亮字恆直, 朗陵人也.」

[四]成童, 年十五也. 禮記曰「十五成童, 舞象」也.

[五]章謂所上章也. 蒼頡篇曰：「鉞, 斧也.」

[六]洛陽北面西頭門, 門外有萬壽亭.

[七]腐生者, 猶言腐儒也.

[八]非命謂衰亂之時, 人多不得其死也.

[九]跼, 曲也. 蹐, 累足也. 言天高而有雷霆, 地厚而有淪陷, 上下皆可畏懼也. 詩云「謂天蓋高, 不敢不跼, 謂地蓋厚, 不敢不蹐」也.

[一０]殉, 巡也. 楚國先賢傳曰：「班字季, 宛人也. 少遊太學, 宗事李固, 才高行美, 不交非類. 嘗耦耕澤畔, 惡衣蔬食. 聞固死, 乃星行奔赴, 哭泣盡哀. 司隸案狀奏聞, 天子釋而不罪. 班遂守尸積十日不去. 桓帝嘉其義烈, 聽許送喪到漢中, 赴葬畢而還也.」

固所著章、表、奏、議、教令、對策、記、銘凡十一篇. 弟子趙承等悲歎不已, 乃共論固言跡, 以為德行一篇[一].

[一]謝承書曰：「固所授弟子, 潁川杜訪、汝南鄭遂、河內趙承等七十二人, 相與哀歎悲憤, 以為眼不復瞻固形容, 耳不復聞固嘉訓, 乃共論集德行一篇.」

燮字德公. 初, 固既策罷, 知不免禍, 乃遣三子歸鄉里. 時燮年十三, 姊文姬為同郡趙伯英妻, 賢而有智, 見二兄歸, 具知事本, 默然獨悲曰：「李氏滅矣！自太公已來, 積德累仁, 何以遇此?」[一]密與二兄謀豫藏匿燮, 託言還京師, 人咸信之. 有頃難作, 下郡收固三子. 二兄受害, 文姬乃告父門生王成曰：「君執義先公, 有古人之節. 今委君以六尺之孤[二], 李氏存滅, 其在君矣.」成感其義, 乃將燮乘江東下, 入徐州界內, 令變名姓為酒家傭[三], 而成賣卜於巿. 各為異人, 陰相往來.

[一]太公謂祖父郃也.

[二]六尺謂年十五以下.

[三]謝承書曰：「燮遠遁身於北海劇, 託命滕咨家以得免.」與此不同.

燮從受學, 酒家異之, 意非恆人, 以女妻燮. 燮專精經學. 十餘年閒, 梁冀既誅而災眚屢見. 明年, 史官上言宜有赦令, 又當存錄大臣冤死者子孫, 於是大赦天下, 并求固後嗣. 燮乃以本末告酒家, 酒家具車重厚遣之, 皆不受, 遂還鄉里, 追服. 姊弟相見, 悲感傍人. 既而戒燮曰：「先公正直, 為漢忠臣, 而遇朝廷傾亂, 梁冀肆虐, 令吾宗祀血食將絕. 今弟幸而得濟, 豈非天邪！宜杜絕眾人, 勿妄往來, 慎無一言加於梁氏. 加梁氏則連主上, 禍重至矣. 唯引咎而已.」燮謹從其誨. 後王成卒, 燮以禮葬之, 感傷舊恩, 每四節為設上賓之位而祠焉.

州郡禮命, 四府並辟, 皆無所就, 後徵拜議郎. 及其在位, 廉方自守, 所交皆舍短取長, 好成人之美. 時潁川荀爽、賈彪, 雖俱知名而不相能, 燮並交二子, 情無適莫, 世稱其平正[一].

[一]論語曰：「君子之於天下也, 無適也, 無莫也, 義之與比.」

靈帝時拜安平相. 先是安平王續為張角賊所略, 國家贖王得還, 朝廷議復其國. 燮上奏曰：「續在國無政, 為妖賊所虜, 守藩不稱, 損辱聖朝, 不宜復國.」時議者不同, 而續竟歸藩. 燮以謗毀宗室, 輸作左校. 未滿歲, 王果坐不道被誅, 乃拜燮為議郎. 京師語曰：「父不肯立帝, 子不肯立王.」

擢遷河南尹. 時既以貨賂為官, 詔書復橫發錢三億, 以實西園[一]. 燮上書陳諫, 辭義深切, 帝乃止. 先是潁川甄邵諂附梁冀, 為鄴令. 有同歲生得罪於冀, 亡奔邵, 邵偽納而陰以告冀, 冀即捕殺之. 邵當遷為郡守, 會母亡, 邵且埋屍於馬屋, 先受封, 然後發喪. 邵還至洛陽, 燮行塗遇之, 使卒投車於溝中, 笞捶亂下, 大署帛於其背曰「諂貴賣友, 貪官埋母」. 乃具表其狀. 邵遂廢錮終身. 燮在職二年卒, 時人感其世忠正, 咸傷惜焉.

[一]事見宦者傳.

杜喬字叔榮, 河內林慮人也[一]. 少為諸生, 舉孝廉, 辟司徒楊震府. 稍遷為南郡太守, 轉東海相, 入拜侍中.

[一]續漢書曰：「累祖吏二千石. 喬少好學, 治韓詩、京氏易、歐陽尚書, 以孝稱. 雖二千石子, 常步擔求師.」林慮, 今相州縣也.

漢安元年, 以喬守光祿大夫, 使徇察兗州. 表奏太山太守李固政為天下第一；陳留太守梁讓、濟陰太守汜宮、濟北相崔瑗等臧罪千萬以上. 讓即大將軍梁冀季父, 宮、瑗皆冀所善. 還, 拜太子太傅, 遷大司農.

時梁冀子弟五人及中常侍等以無功並封, 喬上書諫曰：「陛下越從藩臣, 龍飛即位, 天人屬心, 萬邦攸賴. 不急忠賢之禮, 而先左右之封, 傷善害德, 興長佞諛. 臣聞古之明君, 褒罰必以功過；末世闇主, 誅賞各緣其私. 今梁氏一門, 宦者微孽[一], 並帶無功之紱[二], 裂勞臣之土, 其為乖濫, 胡可勝言！夫有功不賞, 為善失其望；姦回不詰, 為惡肆其凶. 故陳資斧而人靡畏, 班爵位而物無勸[三]. 苟遂斯道, 豈伊傷政, 為亂而已, 喪身亡國, 可不慎哉！」書奏不省.

[一]孽音魚列反. 公羊傳曰：「臣僕庶孽之事.」何休注云：「孽, 賤子也, 猶樹之有孽生也.」

[二]蒼頡篇：「紱, 綬也.」

[三]易旅卦九四曰：「旅于處, 得其資斧.」前書音義曰：「資, 利也.」

益州刺史种暠舉劾永昌太守劉君世以金蛇遺梁冀, 事發覺, 以蛇輸司農. 冀從喬借觀之, 喬不肯與, 冀始為恨. 累遷大源臚. 時冀小女死, 令公卿會喪, 喬獨不往, 冀又銜之.

遷光祿勳. 建和元年, 代胡廣為太尉. 桓帝將納梁冀妹, 冀欲令以厚禮迎之, 喬據執舊典, 不聽[一]. 又冀屬喬舉汜宮為尚書, 喬以宮臧罪明著, 遂不肯用, 因此日忤於冀. 先是李固見廢, 內外喪氣, 群臣側足而立, 唯喬正色無所回橈[二]. 由是海內歎息, 朝野瞻望焉. 在位數月, 以地震免. 宦者唐衡、左悺等因共譖於帝曰：「陛下前當即位, 喬與李固抗議言上不堪奉漢宗祀.」[三]帝亦怨之. 及清河王蒜事起, 梁冀遂諷有司劾喬及李固與劉鮪等交通, 請逮案罪. 而梁太后素知喬忠, 但策免而已[四]. 冀愈怒, 使人脅喬曰：「早從宜, 妻子可得全.」[五]喬不肯. 明日冀遣騎至其門, 不聞哭者, 遂白執繫之, 死獄中. 妻子歸故郡. 與李固俱暴尸於城北, 家屬故人莫敢視者.

[一]時有司奏曰：「春秋迎王后于紀, 在塗則稱后. 今大將軍冀女弟宜備禮章, 時進徵幣.」奏可. 於是悉依孝惠帝納后故事, 聘黃金二萬斤, 納采鴈璧乘馬, 一依舊典.

[二]回, 邪也. 橈, 曲也.

[三]抗, 舉也.

[四]續漢書曰：「喬諸生耿伯嘗與鮪同止, 冀諷吏執鮪為喬門生.」

[五]從宜, 令其自盡也.

喬故掾陳留楊匡聞之, 號泣星行到洛陽, 乃著故赤幘, 託為夏門亭吏, 守衛尸喪, 驅護蠅蟲, 積十二日, 都官從事執之以聞. 梁太后義而不罪. 匡於是帶鈇鑕詣闕上書, 并乞李、杜二公骸骨. 太后許之. 成禮殯殮, 送喬喪還家, 葬送行服, 隱匿不仕. 匡初好學, 常在外黃大澤教授門徒. 補蘄長[一], 政有異績, 遷平原令. 時國相徐曾, 中常侍璜之兄也, 匡恥與接事, 託疾牧豕云[二].

[一]蘄, 今徐州縣也, 音機.

[二]袁山松書, 匡一名章, 字叔康也.

論曰：夫稱仁人者, 其道弘矣！[一]立言踐行[二], 豈徒徇名安己而已哉[三], 將以定去就之概, 正天下之風, 使生以理全, 死與義合也[四]. 夫專為義則傷生[五], 專為生則騫義[六], 專為物則害智[七], 專為己則損仁. 若義重於生, 舍生可也；生重於義, 全生可也[八]. 上以殘闇失君道, 下以篤固盡臣節. 臣節盡而死之, 則為殺身以成仁, 去之不為求生以害仁也[九]. 順桓之閒, 國統三絕, 太后稱制, 賊臣虎視. 李固據位持重, 以爭大義, 確乎而不可奪[一０]. 豈不知守節之觸禍, 恥夫覆折之傷任也[一一]. 觀其發正辭, 及所遺梁冀書, 雖機失謀乖, 猶戀戀而不能已. 至矣哉, 社稷之心乎！其顧視胡廣、趙戒, 猶糞土也.

[一]弘, 大也. 言非一塗也.

[二]立其言, 必踐而行之.

[三]徇, 求也.

[四]概, 節也. 立身之道, 唯孝與忠, 全生死之義, 須得其所.

[五]貴義則賤生也.

[六]騫, 違也.

[七]為物則役智, 故為害.

[八]孟子曰：「魚我所欲, 熊掌我所欲也. 二者不可得兼, 舍魚而取熊掌者也. 生亦我所欲也, 義亦我所欲也. 二者不可得兼, 舍生而取義者也.」

[九]論語：「無求生以害仁, 有殺身以成仁.」

[一０]確, 堅貌也. 易曰：「確乎其不可拔.」論語曰：「臨大節而不可奪.」

[一一]易曰：「鼎折足, 覆公餗.」言不勝其任.

贊曰：李、杜司職, 朋心合力[一]. 致主文、宣, 抗情伊、稷[二]. 道亡時晦, 終離罔極[三]. 燮同趙孤[四], 世載弦直[五].

[一]朋猶同也.

[二]伊尹、后稷也.

[三]離, 被也. 毛詩曰：「讒人罔極.」

[四]趙朔之子趙武. 史記曰, 晉景公三年, 大夫屠岸賈殺趙朔, 朔客程嬰、公孫杵臼匿朔遺腹子於中山. 居十五年, 後景公與韓厥立趙孤, 而攻滅屠岸賈也.

[五]載, 行也.

校勘記

二０七三頁　三行　郃在(數)[方]術傳　據集解引錢大昕說改.

二０七六頁一二行　斗為天喉舌　藝文類聚四十八引續漢書, 「斗」上有「北」字, 太平御覽五引本書, 亦有「北」字. 按：校補謂據下文皆止言斗, 則「北」字非本有.

二０七七頁　二行　(猶)[由]此言之　據殿本改.

二０七七頁一一行　斟元陳樞　按：殿本「元」下有「氣」字.

二０七八頁一０行　群下繼望　刊誤謂「繼」當作「繫」. 今按：繼亦音繫, 訓縛, 亦維繫之義, 見集韻, 劉說非.

二０七八頁一三行　智者見變思刑愚者睹怪諱名　按：集解引惠棟說, 謂「刑」通鑑作「形」. 胡注, 此二語蓋本之緯書.

二０七八頁一四行　加近者月食既於端門之側　按：殿本「加」作「如」, 考證云「如」字本或作「加」.

二０七九頁　五行　為其與[公]盟也　據刊誤補, 與公羊傳合.

二０七九頁一三行　可敬(威)[畏]也　據殿本改.

二０八０頁一五行　臣聞氣之清者為神至安國者以積賢為道　按：集解引沈欽韓說, 謂以上語並見繁露, 「神」彼作「精」. 校補引柳從辰說, 謂袁紀「神」亦作「精」, 「練神」作「積精」.

二０八一頁　一行　軾段干木　按：「段」原誤「假」, 逕改正. 注同.

二０八一頁一一行　子方在此　按：集解引沈欽韓說, 謂「子方」今新序作「大宗子敖」.

二０八八頁　二行　小子燮　按：「燮」原皆訛「■」, 汲本、殿本同, 惟集解本不訛, 今逕改正.

二０八八頁　三行　乃左提章鉞　按：集解引沈欽韓說, 謂案文「鉞」字衍.

二０八八頁　八行　太后聞而不誅　按：校補引柳從辰說, 謂御覽三八五引李固別傳, 作「太后聞而誅之」.

二０八九頁　七行　司隸案狀奏聞　按：汲本、殿本「案」作「察」.

二０九一頁　三行　靈帝時拜安平相　按：集解引惠棟說, 謂華陽國志「安平」作「東平」.

二０九一頁　九行　先受封然後發喪　按：刊誤謂甄邵遷為郡守, 不得言「受封」, 或「封」上脫一「璽」字. 先受璽封謂拜郡詔也.

二０九二頁　二行　累祖吏二千石　按：校補謂「祖」亦「世」字諱改.

二０九二頁　五行　濟陰太守汜宮　按：殿本「汜」作「氾」.

二０九二頁一０行　故陳資斧而人靡畏　李慈銘謂「資」治要作「質」, 即鑕字. 今按：注引旅卦以釋資斧, 則章懷所見本亦作「資」也.

二０九三頁一二行　聘黃金二萬斤　按：汲本、殿本作「一萬斤」.

二０九四頁　二行　喬故掾陳留楊匡　按：集解引汪文臺說, 謂類聚九十七引謝承書, 「楊匡」作「楊章」.

二０九四頁　四行　葬送行服　按：王先謙謂「葬送」疑誤倒.

二０九四頁　四行　匡初好學　按：王先謙謂「初」當是「幼」之誤.

後漢書卷六十四 吳延史盧趙列傳第五十四

吳祐字季英[一], 陳留長垣人也. 父恢, 為南海太守[二]. 祐年十二, 隨從到官. 恢欲殺青簡以寫經書[三], 祐諫曰：「今大人踰越五領[四], 遠在海濱, 其俗誠陋, 然舊多珍怪, 上為國家所疑, 下為權戚所望[五]. 此書若成, 則載之兼兩[六]. 昔馬援以薏苡興謗, 王陽以衣囊徼名[七]. 嫌疑之閒, 誠先賢所慎也.」恢乃止, 撫其首曰：「吳氏世不乏季子矣.」[八]及年二十, 喪父, 居無檐石, 而不受贍遺. 常牧豕於長垣澤中[九], 行吟經書. 遇父故人, 謂曰：「卿二千石子而自業賤事, 縱子無恥, 柰先君何?」祐辭謝而已, 守志如初.

[一]祐音又. 續漢書作「佑」.

[二]「恢」或作「惔」, 音徒濫反.

[三]殺青者, 以火炙簡令汗, 取其青易書, 復不蠹, 謂之殺青, 亦謂汗簡. 義見劉向別錄也.

[四]領者, 西自衡山之南, 東至于海, 一山之限耳, 別標名則有五焉. 裴氏廣(川)[州]記云：「大庾、始安、臨賀、桂陽、揭陽, 是為五領.」鄧德明南康記曰：「大庾, 一也；桂陽甲騎, 二也；九真都龐, 三也；臨賀萌渚, 四也；始安越城, 五也.」裴氏之說則為審矣.

[五]希望其贈遺也.

[六]車有兩輪, 故稱「兩」也.

[七]徼, 要也, 音工堯反. 前書曰, 王陽好車馬, 衣服鮮明, 而遷徙轉移, 所載不過囊橐. 時人怪其奢, 伏其儉, 故俗傳王陽能作黃金.

[八]季子謂季札也.

[九]續漢書曰「年四十餘, 乃為郡吏」也.

後舉孝廉[一], 將行, 郡中為祖道, 祐越壇共小史雍丘黃真歡語移時, 與結友而別[二]. 功曹以祐倨, 請黜之. 太守曰：「吳季英有知人之明, 卿且勿言.」真後亦舉孝廉, 除新蔡長, 世稱其清節[三]. 時公沙穆來遊太學, 無資糧, 乃變服客傭, 為祐賃舂. 祐與語大驚, 遂共定交於杵臼之閒.

[一]陳留耆舊傳曰：「太守冷宏召補文學, 宏見異之, 擢舉孝廉.」

[二]祖道之禮, 封土為軷壇也. 五經要義曰：「祖道者, 行祭為道路祈也.」周禮太馭：「掌王玉路以祀, 及(祀)[犯]軷.」注云：「[犯]軷(祀)者, 封土象山於路側, 以[菩]芻棘柏為神主祭之, 以車轢軷而去. 喻無險難.」

[三]謝承書曰：「真字夏甫.」

祐以光祿四行遷膠東侯相[一]. 時濟北戴宏父為縣丞, 宏年十六, 從在丞舍. 祐每行園, 常聞諷誦之音, 奇而厚之, 亦與為友, 卒成儒宗, 知名東夏[二], 官至酒泉太守[三]. 祐政唯仁簡, 以身率物. 民有爭訴者, 輒閉閤自責, 然後斷其訟, 以道譬之. 或身到閭里, 重相和解. 自是之後, 爭隙省息, 吏人懷而不欺. 嗇夫孫性私賦民錢[四], 市衣以進其父, 父得而怒曰：「有君如是, 何忍欺之！」促歸伏罪. 性慚懼, 詣閤持衣自首. 祐屏左右問其故, 性具談父言. 祐曰：「掾以親故, 受污穢之名, 所謂『觀過斯知人矣』.」[五]使歸謝其父, 還以衣遺之. 又安丘男子毋丘長與母俱行市, 道遇醉客辱其母, 長殺之而亡, 安丘追蹤於膠東得之. 祐呼長謂曰：「子母見辱, 人情所恥. 然孝子忿必慮難, 動不累親[六]. 今若背親逞怒[七], 白日殺人, 赦若非義, 刑若不忍, 將如之何?」長以械自繫[八], 曰：「國家制法, 囚身犯之. 明府雖加哀矜, 恩無所施.」祐問長有妻子乎? 對曰：「有妻未有子也.」即移安丘逮長妻, 妻到, 解其桎梏, 使同宿獄中, 妻遂懷孕. 至冬盡行刑, 長泣謂母曰：「負母應死, 當何以報吳君乎?」乃齧指而吞之, 含血言曰：「妻若生子, 名之『吳生』, 言我臨死吞指為誓, 屬兒以報吳君.」因投繯而死[九].

[一]漢官儀曰「四行, 敦厚、質樸、遜讓、節儉」也.

[二]東夏, 東方也. 尚書曰「尹茲東夏」也.

[三]濟北先賢傳曰「宏字元襄, 剛縣人也. 年二十二, 為郡督郵, 曾以職事見詰, 府君欲撻之. 宏曰：『今鄙郡遭明府, 咸以為仲尼之君, 國小人少, 以宏為顏回, 豈聞仲尼有撻顏回之義? 』府君異其對, 即日教署主簿」也.

[四]續漢書曰：「賦錢五百, 為父市單衣.」

[五]論語載孔子之言也.

[六]論語孔子曰：「忿思難.」又曰：「一朝之忿, 忘其身以及其親, 非惑與?」

[七]若, 汝也. 逞, 快也.

[八]在手曰械.

[九]謂以繩為繯, 投之而縊也. 繯音胡犬反.

祐在膠東九年[一], 遷齊相, 大將軍梁冀表為長史. 及冀誣奏太尉李固, 祐聞而請見, 與冀爭之, 不聽. 時扶風馬融在坐, 為冀章草, 祐因謂融曰：「李公之罪, 成於卿手. 李公即誅, 卿何面目見天下之人乎?」冀怒而起入室, 祐亦徑去. 冀道出祐為河閒相, 因自免歸家, 不復仕, 躬灌園蔬, 以經書教授. 年九十八卒.

[一]陳留耆舊傳曰：「祐處同僚, 無私書之問, 上司無牋檄之敬. 在膠東, 書不入京師也.」

長子鳳, 官至樂浪太守, 少子愷, 新息令；鳳子馮, 鮦陽侯相：[一]皆有名於世[二].

[一]鮦陽, 縣, 屬汝南郡. 音紂.

[二]陳留耆舊傳曰：「鳳字君雅, 馮字子高.」

延篤字叔堅, 南陽犨人也[一]. 少從潁川唐溪典受左氏傳[二], 旬日能諷之, 典深敬焉[三]. 又從馬融受業, 博通經傳及百家之言, 能著文章, 有名京師.

[一]犨音昌猶反, 故城在汝州魯山縣東南也.

[二]先賢行狀曰：「典字季度, 為西鄂長.」風俗通曰：「吳夫概王奔楚, 封堂谿, 因以為氏.」典為五官中郎將. 「唐」與「堂」同也.

[三]先賢行狀曰：「篤欲寫左氏傳, 無紙, 唐溪典以廢牋記與之. 篤以牋記紙不可寫傳, 乃借本諷之, 糧盡辭歸. 典曰：『卿欲寫傳, 何故辭歸? 』篤曰：『已諷之矣.』典聞之歎曰：『嗟乎延生！雖復端木聞一知二, 未足為喻. 若使尼父更起於洙、泗, 君當編名七十, 與游、夏爭匹也.』」

舉孝廉, 為平陽侯相. 到官, 表龔遂之墓, 立銘祭祠, 擢用其後於畎畝之閒[一]. 以師喪棄官奔赴, 五府並辟不就.

[一]前書龔遂, 山陽南平陽人, 為勃海太守. 南平陽故城[在]今兗州鄒縣.

桓帝以博士徵, 拜議郎, 與朱穆、邊韶共著作東觀. 稍遷侍中. 帝數問政事, 篤詭辭密對[一], 動依典義. 遷左馮翊, 又徙京兆尹. 其政用寬仁, 憂恤民黎, 擢用長者, 與參政事, 郡中歡愛, 三輔咨嗟焉. 先是陳留邊鳳為京兆尹, 亦有能名, 郡人為之語曰：「前有趙張三王[二], 後有邊延二君.」

[一]穀梁傳曰：「故士造辟而言, 詭辭而出.」范甯注云：「辟, 君也. 詭辭而出, 不以實告人也.」

[二]前書, 趙廣漢、張敞、王遵、王章、王駿俱為京兆尹也.

時皇子有疾, 下郡縣出珍藥, 而大將軍梁冀遣客齎書詣京兆, 并貨牛黃[一]. 篤發書收客, 曰：「大將軍椒房外家, 而皇子有疾, 必應陳進醫方, 豈當使客千里求利乎?」遂殺之. 冀慚而不得言, 有司承旨欲求其事. 篤以病免歸, 教授家巷.

[一]吳普本草曰：「牛黃味苦, 無毒, 牛出入呻者有之. 夜有光走角中. 牛死, 入膽中, 如雞子黃.」神農本草曰：「療驚癎, 除邪逐鬼.」

時人或疑仁孝前後之證, 篤乃論之曰：「觀夫仁孝之辯[一], 紛然異端, 互引典文, 代取事據[二], 可謂篤論矣[三]. 夫人二致同源, 總率百行[四], 非復銖兩輕重, 必定前後之數也. 而如欲分其大較[五], 體而名之, 則孝在事親, 仁施品物. 施物則功濟於時, 事親則德歸於己. 於己則事寡, 濟時則功多. 推此以言, 仁則遠矣. 然物有出微而著, 事有由隱而章. 近取諸身, 刵耳有聽受之用, 目有察見之明, 足有致遠之勞, 手有飾衛之功, 功雖顯外, 本之者心也. 遠取諸物, 則草木之生, 始於萌牙, 終於彌蔓, 枝葉扶疏, 榮華紛縟[六], 末雖繁蔚, 致之者根也. 夫仁人之有孝, 猶四體之有心腹[七], 枝葉之有本根也. 聖人知之, 故曰：『夫孝, 天之經也, 地之義也, 人之行也.』[八]『君子務本, 本立而道生, 孝悌也者, 其為仁之本與！』[九]然體大難備, 物性好偏, 故所施不同, 事少兩兼者也. 如必對其優劣, 則仁以枝葉扶疏為大, 孝以心體本根為先, 可無訟也. 或謂先孝後仁, 非仲尼序回、參之意[一０]. 蓋以為仁孝同質而生, 純體之者, 則互以為稱, 虞舜、顏回是也[一一]. 若偏而體之, 則各有其目, 公劉、曾參是也[一二]. 夫曾、閔以孝悌為至德[一三], 管仲以九合為仁功[一四], 未有論德不先回、參, 考功不大夷吾. 以此而言, 各從其稱者也.」

[一]辯, 爭也.

[二]代, 更也.

[三]篤, 厚也.

[四]二致, 仁、孝也. 易繫詞曰「殊塗而同歸, 百慮而一致」也.

[五]較猶略也.

[六]說文曰：「縟, 繁綵飾也.」

[七]四體謂手足也.

[八]左氏傳趙簡子問子太叔：「何謂禮?」對曰：「聞諸先大夫子產曰：『夫禮, 天之經也, 地之義也, 人之行也. 天地之經, 人實則之, 則天之明, 因地之性.』」孔子取為孝經之詞也.

[九]論語載有若之詞也.

[一０]論語孔子曰：「參也魯, 回也其庶乎?」言庶幾於善道也. 魯, 鈍也. 言若先孝後仁, 則曾參不得不賢於顏子.

[一一]虞舜、顏回純德既備, 或仁或孝, 但隨其所稱爾.

[一二]史記, 公劉, 后稷曾孫也. 能修復后稷之業, 務耕種, 行地宜, 百姓懷之, 多從而保歸焉. 故公劉以仁紀德, 曾參以至孝稱賢, 此則各自為目, 不能總兼其美也.

[一三]曾參、閔損也.

[一四]論語孔子曰：「桓公九合諸侯, 不以兵車, 管仲之力, 如其仁, 如其仁.」九合者, 謂再會於鄄, 兩會于幽, 又會檉、首止、戴甯、母洮、葵丘也.

前越巂太守李文德素善於篤, 時在京師, 謂公卿曰：「延叔堅有王佐之才, 奈何屈千里之足乎?」欲令引進之. 篤聞, 乃為書止文德曰：「夫道之將廢, 所謂命也[一]. 流聞乃欲相為求還東觀, 來命雖篤, 所未敢當. 吾嘗昧爽櫛梳, 坐於客堂[二]. 朝則誦羲、文之易, 虞、夏之書, 歷公旦之典禮, 覽仲尼之春秋[三]. 夕則消搖內階, 詠詩南軒[四]. 百家眾氏, 投閒而作[五]. 洋洋乎其盈耳也[六], 渙爛兮其溢目也[七], 紛紛欣欣兮其獨樂也. 當此之時, 不知天之為蓋, 地之為輿；[八]不知世之有人, 己之有軀也. 雖漸離擊筑, 傍若無人[九], 高鳳讀書, 不知暴雨[一０], 方之於吾, 未足況也. 且吾自束脩已來[一一], 為人臣不陷於不忠, 為人子不陷於不孝, 上交不諂, 下交不黷[一二], 從此而歿, 下見先君遠祖, 可不慚赧[一三]. 如此而不以善止者, 恐如教羿射者也[一四]. 慎勿迷其本, 棄其生也.」

[一]論語孔子曰：「道之將行也與? 命也. 道之將廢也與? 命也.」

[二]孔安國注尚書曰：「昧, 暝也. 爽, 明也.」

[三]周公攝政七年, 制禮作樂. 班固東都賦曰「今論者但知誦虞、夏之書, 詠殷、周之詩, 講羲、文之易, 論孔氏之春秋」也.

[四]楚詞：「高堂邃宇, 鏤檻層軒.」王逸注云：「軒, 樓板也.」

[五]言誦經典之餘, 投射閒隙而翫百氏也.

[六]洋洋, 美也. 論語曰：「洋洋乎盈耳哉.」

[七]渙爛, 文章貌也.

[八]宋玉大言賦曰「方地為輿, 員天為蓋」也.

[九]說文曰：「筑, 五絃之樂也.」沈約宋書曰：「筑不知誰所造也. 史記唯云高漸離擊筑.」案：今筑形似箏, 有項有柱. 史記, 荊軻至燕, 日與屠狗及高漸離擊筑, 荊軻和而歌於巿中, 相樂, 已而相泣, 傍若無人.

[一０]事具逸人傳也.

[一一]束脩謂束帶修飾. 鄭玄注論語曰「謂年十五已上」也.

[一二]易繫詞之文也.

[一三]色媿曰赧, 音女板反.

[一四]史記, 有養由基者, 善射者也, 去柳葉百步而射之, 百發而百中之. 左右觀者數千人, 皆曰「善射」. 有一人立其旁, 曰：「善, 可教射矣.」養由基怒, 釋弓搤劍曰：「客安能教我射乎?」客曰：「非吾能教枝左詘右也. 夫去柳葉百步而射之, 百發百中之, 不以善息, 少焉氣衰力倦, 弓撥矢鉤, 一發不中者百發盡息.」此言羿者, 蓋以俱善射而稱之焉.

後遭黨事禁錮[一]. 永康元年, 卒于家. 鄉里圖其形于屈原之廟[二].

[一]錮謂閉塞.

[二]屈原, 楚大夫, 抱忠貞而死. 篤有志行文彩, 故圖其像而偶之焉.

篤論解經傳, 多所駮正, 後儒服虔等以為折中. 所著詩、論、銘、書、應訊、表、教令[一], 凡二十篇云.

[一]訊, 問也. 蓋荅客難之類.

史弼字公謙, 陳留考城人也. 父敞, 順帝時以佞辯至尚書、郡守[一]. 弼少篤學, 聚徒數百. 仕州郡[二], 辟公府, 遷北軍中候.

[一]續漢書曰「敞為京兆尹, 化有能名, 尤善條教, 見稱於三輔」也.

[二]謝承書曰：「弼年二十為郡功曹, 承前太守宋訢穢濁之後, 悉條諸生聚斂姦吏百餘人, 皆白太守, 埽跡還縣, 高名由此而興.」

是時桓帝弟渤海王悝素行險辟, 僭傲多不法. 弼懼其驕悖為亂, 乃上封事曰：「臣聞帝王之於親戚, 愛雖隆, 必示之以威；體雖貴, 必禁之以度. 如是, 和睦之道興, 骨肉之恩遂. 昔周襄王恣甘昭公[一], 孝景皇帝驕梁孝王[二], 而二弟階寵, 終用㪍慢, 卒周有播蕩之禍, 漢有爰盎之變. 竊聞勃海王悝, 憑至親之屬, 恃偏私之愛, 失奉上之節, 有僭慢之心, 外聚剽輕不逞之徒[三], 內荒酒樂, 出入無常, 所與群居, 皆有口無行[四], 或家之棄子, 或朝之斥臣, 必有羊勝、伍被之變[五]. 州司不敢彈糾, 傅相不能匡輔. 陛下隆於友于, 不忍遏絕[六]. 恐遂滋蔓, 為害彌大[七]. 乞露臣奏, 宣示百僚, 使臣得於清朝明言其失, 然後詔公卿平處其法. 法決罪定, 乃下不忍之詔. 臣下固執, 然後少有所許. 如是, 則聖朝無傷親之譏, 勃海有享國之慶. 不然, 懼大獄將興, 使者相望於路矣. 臣職典禁兵, 備禦非常, 而妄知藩國, 干犯至戚, 罪不容誅. 不勝憤懣, 謹冒死以聞.」帝以至親, 不忍下其事. 後悝竟坐逆謀, 貶為癭陶王.

[一]甘昭公王子帶, 周襄王弟也, 食邑於甘, 謚曰昭. 左傳曰, 初, 甘昭公有寵於惠后, 后將立之, 未及而卒. 昭公奔齊. 王復之, 遂以狄師攻王, 王出適鄭也.

[二]梁孝王, 景帝弟, 竇太后少子, 愛之, 賜天子旌旗, 出警入蹕. 景帝嘗與王宴太后前, 曰：「千秋萬歲後傳王.」爰盎諫不許, 遂令人刺殺盎也.

[三]剽, 悍也. 逞, 快也. 謂被侵枉不快之人也. 左傳曰：「率群不逞之人.」剽音疋妙反.

[四]有虛言無實行也.

[五]前書羊勝勸梁王求漢嗣, 伍被勸准南(子)[王]謀反誅也.

[六]友, 親也. 尚書曰：「惟孝友于兄弟.」

[七]滋, 長；蔓, 延也. 左氏傳：「無使滋蔓, 蔓難圖也.」

弼遷尚書, 出為平原相. 時詔書下舉鉤黨[一], 郡國所奏相連及者多至數百, 唯弼獨無所上. 詔書前後切卻州郡[二], 髡笞掾史. 從事坐傳責曰：[三]「詔書疾惡黨人, 旨意懇惻. 青州六郡, 其五有黨[四], 近國甘陵, 亦考南北部[五], 平原何理而得獨無?」弼曰：「先王疆理天下, 畫界分境[六], 水土異齊, 風俗不同[七], 它郡自有, 平原自無, 胡可相比? 若承望上司, 誣陷良善, 淫刑濫罰, 以逞非理, 則平原之人, 戶可為黨. 相有死而已, 所不能也.」從事大怒, 即收郡僚職送獄, 道舉奏弼. 會黨禁中解, 弼以俸贖罪得免[八], 濟活者千餘人.

[一]鉤謂相連也.

[二]切, 急也. 卻, 退也.

[三]續漢志每州皆有從事史及諸曹掾史. 傳, 客舍也, 音知戀反. 坐傳舍召弼而責.

[四]濟南、樂安、齊國、東萊、平原、北海六郡, 青州所管也. 青州在齊國臨淄, 見漢官儀.

[五]桓帝為蠡吾侯, 受學於甘陵周福, 及帝即位, 擢福為尚書. 時同郡河南尹房植有名當朝, 二家賓客互相譏揣, 遂各樹朋徒, 漸成尤隙, 由是甘陵有南北部. 見黨人篇序也.

[六]疆, 界也. 理, 正也. 左傳曰「先王疆理天下, 物土之宜而布其利」也.

[七]前書曰「凡人函五常之性, 而其剛柔緩急, 音聲不同. 繫水土之風氣, 故謂之風. 好惡取舍, 動靜無常, 隨君上之情欲, 故謂之俗」也.

[八](奉)[俸]音扶用反.

弼為政特挫抑彊豪, 其小民有罪, 多所容貸. 遷河東太守, 被一切詔書當舉孝廉. 弼知多權貴請託, 乃豫敕斷絕書屬[一]. 中常侍侯覽果遣諸生齎書請之, 并求假鹽稅, 積日不得通. 生乃說以它事謁弼, 而因達覽書. 弼大怒曰：「太守忝荷重任, 當選士報國, 爾何人而偽詐無狀！」命左右引出, 楚捶數百, 府丞、掾史十餘人皆諫於廷, 弼不對. 遂付安邑獄, 即日考殺之. 侯覽大怨, 遂詐作飛章下司隸, 誣弼誹謗, 檻車徵. 吏人莫敢近者, 唯前孝廉裴瑜送到崤澠之閒, 大言於道傍曰：「明府摧折虐臣, 選德報國, 如其獲罪, 足以垂名竹帛, 願不憂不懼.」弼曰：「『誰謂荼苦, 其甘如薺.』[二]昔人刎頸, 九死不恨.」[三]及下廷尉詔獄, 平原吏人奔走詣闕訟之. 又前孝廉魏劭毀變形服, 詐為家僮, 瞻護於弼. 弼遂受誣, 事當棄市. 劭與郡人賣郡邸[四], 行賂於侯覽, 得減死罪一等, 論輸左校. 時人或譏曰：「平原行貨以免君, 無乃蚩乎！」陶丘洪曰：[五]「昔文王牖里, 閎、散懷金[六]. 史弼遭患, 義夫獻寶. 亦何疑焉！」於是議者乃息. 刑竟歸田里, 稱病閉門不出. 數為公卿所薦, 議郎何休又訟弼有幹國之器, 宜登台相, 徵拜議郎. 侯覽等惡之. 光和中, 出為彭城相, 會病卒. 裴瑜位至尚書[七].

[一]屬音之欲反.

[二]詩衛風也. 荼, 苦菜也.

[三]刎, 割也. 楚詞曰「雖九死其猶未悔」也.

[四]郡邸, 若今之寺邸也.

[五]青州先賢傳曰：「洪字子林, 平原人也. 清達博辯, 文冠當代. 舉孝廉, 不行, 辟太尉府. 年三十卒.」

[六]牖里, 殷獄名. 或作「羑」, 亦名羑城, 在今相州湯陰縣北. 帝王紀：「散宜生、南宮括、閎夭學乎呂尚. 尚知三人賢, 結朋友之交. 及紂囚文王, 乃以黃金千鎰與宜生, 令求諸物與紂.」史記曰「閎夭之徒乃求有莘美女, 驪戎文馬, 有熊九駟, 它奇怪物, 因殷孽臣費仲獻之於紂, 紂大說, 乃赦之」也.

[七]先賢行狀曰「瑜字雉璜. 聰明敏達, 觀物無滯. 清論所加, 必為成器；醜議所指, 沒齒無怨」也.

論曰：夫剛烈表性, 鮮能優寬；仁柔用情, 多乏貞直. 吳季英視人畏傷, 發言烝烝[一], 似夫儒者；而懷憤激揚, 折讓權枉, 又何壯也！仁以矜物, 義以退身, 君子哉！[二]語曰：「活千人者子孫必封.」[三]史弼頡頏嚴吏[四], 終全平原之黨, 而其後不大[五], 斯亦未可論也.

[一]烝烝猶仍也.

[二]法言曰：「君子於仁也柔, 於義也剛.」

[三]前書王翁孺曰：「聞活千人者有封[子]孫. 吾所活者千人, [後]世其興乎?」

[四]頡頏猶上下也.

[五]不大謂子孫衰替也. 左傳晉卜偃曰：「畢萬之後必大.」

盧植字子幹, 涿郡涿人也. 身長八尺二寸, 音聲如鍾. 少與鄭玄俱事馬融, 能通古今學, 好研精而不守章句. 融外戚豪家[一], 多列女倡歌舞於前. 植侍講積年, 未嘗轉眄, 融以是敬之. 學終辭歸, 闔門教授. 性剛毅有大節, 常懷濟世志, 不好辭賦, 能飲酒一石.

[一]融, 明德皇后之從姪也.

時皇后父大將軍竇武援立靈帝, 初秉機政, 朝議欲加封爵. 植雖布衣, 以武素有名譽, 乃獻書以規之曰：「植聞嫠有不恤緯之事[一], 漆室有倚楹之戚[二], 憂深思遠, 君子之情[三]. 夫士立爭友, 義貴切磋[四]. 書陳『謀及庶人』[五], 詩詠『詢于芻蕘』[六]. 植誦先王之書久矣, 敢愛其瞽言哉！[七]今足下之於漢朝, 猶旦、奭之在周室, 建立聖主, 四海有繫. 論者以為吾子之功, 於斯為重. 天下聚目而視, 攢耳而聽[八], 謂準之前事, 將有景風之祚[九]. 尋春秋之義, 王后無嗣, 擇立親長, 年均以德, 德均則決之卜筮[一０]. 今同宗相後, 披圖案牒, 以次建之, 何勳之有? 豈橫叨天功以為己力乎！[一一]宜辭大賞, 以全身名. 又比世祚不競[一二], 仍外求嗣, 可謂危矣. 而四方未寧, 盜賊伺隙, 恆岳、勃碣[一三], 特多姦盜, 將有楚人脅比, 尹氏立朝之變[一四]. 宜依古禮, 置諸子之官, 徵王侯愛子, 宗室賢才, 外崇訓道之義, 內息貪利之心, 簡其良能, 隨用爵之, 彊幹弱枝之道也.」[一五]武並不能用. 州郡數命, 植皆不就. 建寧中, 徵為博士, 乃始起焉. 熹平四年, 九江蠻反, 四府選植才兼文武, 拜九江太守, 蠻寇賓服. 以疾去官.

[一]左傳曰, 范獻子曰：「人亦有言, 嫠不恤其緯而憂宗周之隕, 為將及焉.」杜預注曰：「嫠, 寡婦也. 織者常苦緯少, 寡婦所宜憂也.」

[二]琴操曰：「魯漆室女倚柱悲吟而嘯, 鄰人見其心之不樂也, 進而問之曰：『有淫心欲嫁之念耶, 何吟之悲? 』漆室女曰：『嗟乎！嗟乎！子無志, 不知人之甚也. 昔者楚人得罪於其君, 走逃吾東家, 馬逸, 蹈吾園葵, 使吾終年不懨菜；吾西鄰人失羊不還, 請吾兄追之, 霧濁水出, 使吾兄溺死, 終身無兄. 政之所致也. 吾憂國傷人, 心悲而嘯, 豈欲嫁哉！』自傷懷結而為人所疑, 於是褰裳入山林之中, 見女貞之木, 喟然歎息, 援琴而弦歌以女貞之辭, 自經而死.」

[三]詩序曰：「憂深思遠, 儉而用禮, 乃有堯之遺風焉.」

[四]孝經曰：「士有爭友, 身不陷於不義.」詩云：「如切如磋.」鄭玄注云：「骨曰切, 象曰磋. 言友之相規誡, 如骨象之見切磋.」

[五]尚書洪範曰「謀及卿士, 謀及庶人」也.

[六]詩大雅曰：「先人有言, 詢于芻蕘.」毛萇注云：「芻蕘, 採薪者也.」

[七]無目□曰瞽. □音直忍反.

[八]前書賈山曰「使天下戴目而視, 傾耳而聽」也.

[九]景風, 解見和紀.

[一０]左傳王子朝曰：「先王之命, 王后無嫡, 則擇立長. 年鈞以德, 德鈞以卜, 古之制也.」

[一一]叨, 貪也. 左傳曰「貪天之功, 以為己力」也.

[一二]競, 彊也.

[一三]勃, 勃海也. 碣, 碣石山也.

[一四]左傳曰, 楚公子比, 恭王之子也. 靈王立, 子比奔晉. 靈王卒, 子比自晉歸楚, 立為君. 比弟公子棄疾欲篡其位, 夜乃使人周走呼曰：「王至矣.」國人大驚, 子比乃自殺. 王子朝, 周景王之庶子. 景王卒, 子猛立. 尹氏, 周卿士, 立子朝, 奪猛位也.

[一五]以樹為喻也. 謂京師為幹, 四方為枝. 前書曰：「漢興, 立都長安, 徙齊諸田、楚昭、屈、景及諸功臣家於長陵. 蓋以彊幹弱枝, 非獨為奉山園也.」

作尚書章句、三禮解詁[一]. 時始立太學石經, 以正五經文字, 植乃上書曰：「臣少從通儒故南郡太守馬融受古學, 頗知今之禮記特多回冗[二]. 臣前以周禮諸經, 發起秕謬[三], 敢率愚淺, 為之解詁, 而家乏, 無力供繕[寫]上[四]. 願得將書生二人, 共詣東觀, 就官財糧, 專心研精, 合尚書章句, 考禮記失得, 庶裁定聖典, 刊正碑文. 古文科斗, 近於為實, 而厭抑流俗, 降在小學[五]. 中興以來, 通儒達士班固、賈逵、鄭興父子, 並敦悅之[六]. 今毛詩、左氏、周禮各有傳記, 其興春秋共相表裏[七], 宜置博士, 為立學官, 以助後來, 以廣聖意.」

[一]詁, 事也. 言解其事意.

[二]回冗猶紆曲也.

[三]秕, 粟不成. 諭義之乖僻也.

[四]繕, 善也. 言家貧不能善寫而上也.

[五]古文謂孔子壁中書也. 形似科斗, 因以為名. 前書謂文字為「小學」也.

[六]興子眾也, 自有傳. 左傳曰「郄縠悅禮樂而敦詩書」也.

[七]表裏言義相須而成也. 前書云：「河圖、洛書相為經緯, 八卦、九章相為表裏.」

會南夷反叛, 以植嘗在九江有恩信, 拜為廬江太守. 植深達政宜, 務存清靜, 弘大體而已.

歲餘, 復徵拜議郎, 與諫議大夫馬日磾、議郎蔡邕、楊彪、韓說等並在東觀, 校中書五經記傳, 補續漢記[一]. 帝以非急務, 轉為侍中, 遷尚書. 光和元年, 有日食之異, 植上封事諫曰：「臣聞五行傳『日晦而月見謂之朓, 王侯其舒』[二]. 此謂君政舒緩, 故日食晦也. 春秋傳曰『天子避位移時』[三], 言其相掩不過移時. 而閒者日食自巳過午, 既食之後, 雲霧晻曖. 比年地震, 彗孛互見. 臣聞漢以火德, 化當寬明. 近色信讒, 忌之甚者, 如火畏水故也. 案今年之變, 皆陽失陰侵, 消禦災凶, 宜有其道. 謹略陳八事：一曰用良, 二曰原禁[四], 三曰禦癘[五], 四曰備寇, 五曰修體, 六曰遵堯, 七曰御下, 八曰散利. 用良者, 宜使州郡覈舉賢良[六], 隨方委用, 責求選舉. 原禁者, 凡諸黨錮, 多非其罪, 可加赦恕, 申宥回枉[七]. 禦癘者, 宋后家屬, 並以無辜委骸橫尸, 不得收葬, 疫癘之來, 皆由於此. 宜敕收拾, 以安遊魂[八]. 備寇者, 侯王之家, 賦稅減削, 愁窮思亂, 必致非常, 宜使給足, 以防未然. 脩禮者, 應徵有道之人, 若鄭玄之徒, 陳明洪範, 攘服災咎. 遵堯者, 今郡守刺史一月數遷, 宜依黜陟, 以章能否, 縱不九載, 可滿三歲[九]. 御下者, 謂謁希爵, 一宜禁塞[一０], 遷舉之事, 責成主者. 散利者, 天子之體, 理無私積, 宜弘大務, 蠲略細微.」[一一]帝不省.

[一]言中書以別於外也.

[二]五行傳, 劉向所著. 朓者, 月行速在日前, 故早見. 劉向以為君舒緩則臣(嬌)[驕]慢, 故日行遲而月行速也.

[三]左氏傳曰：「日過分未至三辰有災, 於是乎君不舉, 避移時.」杜預注曰：「避正寑, 過日食時也.」

[四]原其所禁而宥之也.

[五]防禦疫癘之氣.

[六]覈, 實也.

[七]回, 邪也.

[八]后以王甫、程阿所搆, 憂死, 父及兄弟並被誅. 靈帝後夢見桓帝怒曰「宋皇后何罪而絕其命? 已訴於天, 上帝震怒, 罪在難救」也.

[九]書曰：「三載考績, 黜陟幽明.」孔安國注曰：「三年考功, 三考九年, 能否幽明有別, 升進其明者, 黜退其幽者.」此皆唐堯之法也.

[一０]希, 求也.

[一一]蠲, 除也.

中平元年, 黃巾賊起, 四府舉植, 拜北中郎將, 持節, 以護烏桓中郎將宗員副, 將北軍五校士, 發天下諸郡兵征之. 連戰破賊帥張角, 斬獲萬餘人. 角等走保廣宗, 植築圍鑿塹, 造作雲梯, 垂當拔之. 帝遣小黃門左豐詣軍觀賊形埶, 或勸植以賂送豐, 植不肯. 豐還言於帝曰：「廣宗賊易破耳. 盧中郎固壘息軍, 以待天誅.」帝怒, 遂檻車徵植, 減死罪一等. 及車騎將車皇甫嵩討平黃巾, 盛稱植行師方略, 嵩皆資用規謀, 濟成其功. 以其年復為尚書.

帝崩, 大將軍何進謀誅中官, 乃召并州牧董卓, 以懼太后. 植知卓凶悍難制, 必生後患, 固止之. 進不從. 及卓至, 果陵虐朝廷, 乃大會百官於朝堂, 議欲廢立. 群僚無敢言, 植獨抗議不同. 卓怒罷會, 將誅植, 語在卓傳. 植素善蔡邕, 邕前徙朔方, 植獨上書請之. 邕時見親於卓, 故往請植事. 又議郎彭伯諫卓曰：「盧尚書海內大儒, 人之望也. 今先害[之], 天下震怖.」卓乃止, 但免植官而已.

植以老病求歸, 懼不免禍, 乃詭道從轘轅出[一]. 卓果使人追之, 到懷, 不及. 遂隱於上谷, 不交人事. 冀州牧袁紹請為軍師. 初平三年卒. 臨困, 敕其子儉葬於土穴, 不用棺槨, 附體單帛而已. 所著碑、誄、表、記凡六篇.

[一]詭, 詐也. 轘轅道在今洛州緱氏縣東南也.

建安中, 曹操北討柳城, 過涿郡[一], 告守令曰：「故北中郎將盧植, 名著海內, 學為儒宗, 士之楷模, 國之楨幹也. 昔武王入殷, 封商容之閭；鄭喪子產, 仲尼隕涕[二]. 孤到此州, 嘉其餘風. 春秋之義, 賢者之後, 宜有殊禮[三]. 亟遣丞掾除其墳墓[四], 存其子孫, 并致薄醊[五], 以彰厥德.」子毓, 知名[六].

[一]魏志曰, 建安十二年, 操北征烏桓, 涉鮮卑, 討柳城, 登白狼山也.

[二]左傳曰：「仲尼聞子產死, 出涕曰：『古之遺愛也.』」

[三]公羊傳曰：「君子之善善也長, 惡惡也短. 惡惡止其身, 善善及子孫. 賢者子孫, 故君子為之諱也.」

[四]亟, 急也.

[五]醊, 祭酹也. 音張芮反.

[六]魏志曰：「毓字子家, 十歲而孤, 以學行稱, 仕魏至侍中、吏部尚書. 時舉中書郎, 詔曰：『得其人與不, 在盧生耳. 選舉莫取有名, 如畫地為餅, 不可啖也.』毓對曰：『名不足以致異人, 而可以得常士. 常士畏教慕善, 然後有名也.』」

論曰：風霜以別草木之性[一], 危亂而見貞良之節[二], 則盧公之心可知矣. 夫螽蠆起懷, 雷霆駭耳, 雖賁、育、荊、諸之倫[三], 未有不冘豫奪常者也[四]. 當植抽白刃嚴閤之下, 追帝河津之閒, 排戈刃, 赴戕折[五], 豈先計哉? 君子之於忠義, 造次必於是, 顛沛必於是也[六].

[一]論語曰：「歲寒然後知松柏之後彫也.」

[二]老子曰：「國家昏亂有忠臣.」

[三]孟賁, 多力者也；夏育, 勇者也：並衛人. 荊, 荊軻也. 諸, 專諸也.

[四]冘, 人行貌也, 音淫. 言冘豫不能自定也. 奪謂易其常分者也.

[五]事見何進傳. 杜預注左傳曰：「戕者, 卒暴之名也.」

[六]孔子曰：「君子無終食之閒違仁, 造次必於是, 顛沛必於是.」馬融注云：「造次, 急遽也. 顛沛, 僵仆也. 雖急遽僵仆, 不違仁也.」

趙岐字邠卿, 京兆長陵人也. 初名嘉, 生於御史臺, 因字臺卿[一], 後避難, 故自改名字, 示不忘本土也. 岐少明經, 有才蓺, 娶扶風馬融兄女. 融外戚豪家, 岐常鄙之, 不與融相見[二]. 仕州郡, 以廉直疾惡見憚. 年三十餘, 有重疾, 臥蓐七年[三], 自慮奄忽, 乃為遺令敕兄子曰：「大丈夫生世, 遯無箕山之操[四], 仕無伊、呂之勳, 天不我與, 復何言哉！可立一員石於吾墓前, 刻之曰：『漢有逸人, 姓趙名嘉. 有志無時, 命也柰何！』」其後疾瘳.

[一]以其祖為御史, 故生於臺也.

[二]三輔決錄注曰：「岐娶馬敦女宗姜為妻. 敦兄子融嘗至岐家, 多從賓與從妹宴飲作樂, 日夕乃出. 過問趙處士所在. 岐亦厲節, 不以妹□之故屈志於融也. 與其友書曰：『馬季長雖有名當世, 而不持士節, 三輔高士未曾以衣裾襒其門也.』岐曾讀周官二義不通, 一往造之, 賤融如此也.」

[三]蓐, 寢蓐也. 聲類曰：「蓐, 薦也.」

[四]易曰：「遯而亨, 君子以遠小人.」王弼注：「遯之義, 避內而之外者也.」箕山, 許由所隱處也.

永興二年, 辟司空掾, 議二千石得去官為親行服, 朝廷從之. 其後為大將軍梁冀所辟, 為陳損益求賢之策, 冀不納. 舉理劇, 為皮氏長[一]. 會河東太守劉祐去郡, 而中常侍左悺兄勝代之, 岐恥疾宦官, 即日西歸. 京兆尹延篤復以為功曹.

[一]皮氏故城在今絳州龍門縣西. 決錄曰「岐為長, 抑彊討姦, 大興學校」也.

先是中常侍唐衡兄玹為京兆虎牙都尉[一], 郡人以玹進不由德, 皆輕侮之. 岐及從兄襲又數為貶議, 玹深毒恨[二]. 延熹元年, 玹為京兆尹, 岐懼禍及, 乃與從子戩逃避之. 玹果收岐家屬宗親, 陷以重法, 盡殺之[三]. 岐遂逃難四方, 江、淮、海、岱, 靡所不歷. 自匿姓名, 賣餅北海市中. 時安丘孫嵩年二十餘, 遊市見岐, 察非常人, 停車呼與共載. 岐懼失色, 嵩乃下帷, 令騎屏行人. 密問岐曰：「視子非賣餅者, 又相問而色動, 不有重怨, 即亡命乎? 我北海孫賓石, 闔門百口, 埶能相濟.」岐素聞嵩名, 即以實告之, 遂以俱歸. 嵩先入白母曰：「出行, 乃得死友.」迎入上堂, 饗之極歡. 藏岐複壁中數年, 岐作厄屯歌二十三章.

[一]玹音玄.

[二]決錄注：「襲字元嗣. 先是杜伯度、崔子玉以工草書稱于前代, 襲與羅暉拙書, 見蚩於張伯英. 英頗自矜高, 與朱賜書云『上比崔、杜不足, 下方羅、趙有餘』」也.

[三]決錄注曰：「岐長兄磐, 州都官從事, 早亡. 次兄無忌, 字世卿, 部河東從事, 為玹所殺.」戩音翦.

後諸唐死滅, 因赦乃出. 三府聞之, 同時並辟. 九年, 乃應司徒胡廣之命. 會南匈奴、烏桓、鮮卑反叛, 公卿舉岐, 擢拜并州刺史. 岐欲奏守邊之策, 未及上, 會坐黨事免, 因撰次以為禦寇論[一].

[一]決錄注曰：「是時綱維不攝, 閹豎專權, 岐擬前代連珠之書四十章上之, 留中不出.」

靈帝初, 復遭黨錮十餘歲. 中平元年, 四方兵起, 詔選故刺史、二千石有文武才用者, 徵岐拜議郎. 車騎將軍張溫西征關中, 請補長史, 別屯安定. 大將軍何進舉為敦煌太守, 行至襄武[一], 岐與新除諸郡太守數人俱為賊邊章等所執. 賊欲脅以為帥, 岐詭辭得免, 展轉還長安[二].

[一]縣名, 屬隴西郡.

[二]決錄注曰「岐還至陳倉, 復遇亂兵, 裸身得免, 在草中十二日不食」也.

及獻帝西都, 復拜議郎, 稍遷太僕. 及李傕專政, 使太傅馬日磾撫慰天下, 以岐為副. 日磾行至洛陽, 表別遣岐宣揚國命, 所到郡縣, 百姓皆喜曰：「今日乃復見使者車騎.」

是時袁紹、曹操與公孫瓚爭冀州, 紹及操聞岐至, 皆自將兵數百里奉迎, 岐深陳天子恩德, 宜罷兵安人之道, 又移書公孫瓚, 為言利害. 紹等各引兵去, 皆與岐期會洛陽, 奉迎車駕. 岐南到陳留, 得篤疾, 經涉二年, 期者遂不至.

興平元年, 詔書徵岐, 會帝當還洛陽, 先遣衛將軍董承修理宮室. 岐謂承曰：「今海內分崩, 唯有荊州境廣地勝, 西通巴蜀, 南當交阯, 年穀獨登, 兵人差全. 岐雖迫大命, 猶志報國家, 欲自乘牛車, 南說劉表, 可使其身自將兵來衛朝廷, 與將軍并心同力, 共獎王室. 此安上救人之策也.」承即表遣岐使荊州, 督租糧. 岐至, 劉表即遣兵詣洛陽助修宮室, 軍資委輸, 前後不絕. 時孫嵩亦寓於表, 表不為禮, 岐乃稱嵩素行篤烈, 因共上為青州刺史. 岐以老病, 遂留荊州.

曹操時為司空, 舉以自代. 光祿勳桓典、少府孔融上書薦之, 於是就拜岐為太常. 年九十餘, 建安六年卒. 先自為壽藏[一], 圖季札、子產、晏嬰、叔向四像居賓位, 又自畫其像居主位, 皆為讚頌. 敕其子曰：「我死之日, 墓中聚沙為床, 布簟白衣, 散髮其上, 覆以單被, 即日便下, 下訖便掩.」岐多所述作, 蓋孟子章句、三輔決錄傳於時[二].

[一]壽藏謂塚壙也. 稱壽者, 取其久遠之意也. 猶如壽宮、壽器之類. 冢在今荊州古郢城中也.

[二]決錄序曰：「三輔者, 本雍州之地, 世世徙公卿吏二千石及高貲, 皆以陪諸陵. 五方之俗雜會, 非一國之風, 不但繫於詩秦、豳也. 其為士好高尚義, 貴於名行. 其俗失則趣埶進權, 唯利是視. 余以不才, 生於西土, 耳能聽而聞故老之言, 目能視[而]見衣冠之疇, 心能識而觀其賢愚. 常以玄冬, 夢黃髮之士, 姓玄名明, 字子真, 與余寤言, 言必有中, 善否之閒, 無所依違, 命操筆者書之. 近從建武以來, 暨于斯今, 其人既亡, 行乃可書, 玉石朱紫, 由此定矣, 故謂之決錄矣.」

贊曰：吳翁溫愛, 義干剛烈[一]. 延、史字人, 風和恩結. 梁使顯刑, 誣黨潛絕. 子幹兼姿, 逢掖臨師[二]. 邠卿出疆, 專出朝威[三].

[一]謂以義干梁冀爭李固也.

[二]禮記孔子曰：「丘少居魯, 衣逢掖之衣.」鄭玄注曰：「逢猶大也. 為大掖之衣, 此君子有道蓺者所衣也.」相承本作縫, 義亦通.

[三]疆, 界也. 左傳曰：「大夫出疆, 苟利社稷, 專之可也.」

校勘記

二０九九頁　七行　常牧豕於長垣澤中　按：集解引惠棟說, 謂袁紀作「長羅澤」. 水經注云圈稱言長垣縣有羅亭, 故長羅縣也, 後漢并長垣. 有長羅澤, 季英牧豕處.

二０九九頁一二行　裴氏廣(川)[州]記　據殿本考證改.

二一００頁　一行　桂陽甲騎九真都龐　按：集解引沈欽韓說, 謂水經注「甲騎」作「騎田」, 「都龐」作「部龍」. 又按：汲本「都龐」作「都寵」.

二一００頁一四行　及(祀)[犯]軷　據殿本改. 　按：殿本考證謂「犯」字監本誤「祀」, 據周禮大馭文改正.

二一００頁一五行　[犯]軷(祀)者　據殿本改.

二一００頁一五行　以[菩]芻棘柏為神主　據刊誤補, 與周禮鄭注合.

二一０一頁　六行　觀過斯知人矣　按：殿本「人」作「仁」, 疑後人據論語改. 錢大昕謂古書仁人二字多通用, 然以「人」義為長.

二一０一頁　七行　安丘男子毋丘長　按：「毋」原訛「母」, 逕據殿本改正.

二一０一頁一０行　明府雖加哀矝 汲本、殿本「矝」作「矜」. 　按：段注說文作「矝」, 云從矛令聲.

二一０二頁　一行　年二十二　按：殿本作「年三十二」.

二一０三頁　一行　延篤字叔堅　按：集解引汪文臺說, 謂御覽四百五十二引謝承書, 云「字叔固」.

二一０三頁　一行　旬日能諷之　按：殿本「諷」下有「誦」字.

二一０三頁　七行　嗟乎延生　按：「乎」原作「呼」, 逕據汲本、殿本改.

二一０三頁一一行　南平陽故城[在]今兗州鄒縣　據汲本、殿本補.

二一０五頁　一行　其為仁之本與　按：集解引錢大昕說, 謂葛本「仁」作「人」, 今本論語作「仁」, 初學記友悌部、御覽人事部引論語俱作「人」, 與有子先言「其為人也孝弟」, 後言「其為人之本」, 首尾相應, 亦當以「人」為長也.

二一０六頁一０行　坐於客堂　按：集解引沈欽韓說, 謂「客」一本作「容」, 是也. 隱蔽自障者皆謂之容. 堂前有屏蔽之設, 故曰容堂.

二一０八頁一三行　悉條諸生聚斂姦吏　按：殿本考證謂「生」字疑衍.

二一０九頁　一行　桓帝弟渤海王悝　何焯校本改「渤」為「勃」. 　按：下文皆作「勃」, 故何氏改為一律.

二一一０頁　三行　伍被勸淮南(子)[王]謀反誅也　據汲本、殿本改.

二一一一頁　五行　(奉)[俸]音扶用反　據汲本、殿本改, 與正文合.

二一一一頁　八行　生乃說以它事謁弼　按：刊誤謂案文「說」字當作「詭」, 謂詭譎也.

二一一一頁一０行　侯覽大怨　按：殿本「怨」作「怒」.

二一一二頁　八行　洪字子林　按：殿本「林」作「休」.

二一一二頁一四行　似夫儒者　汲本、殿本「儒」作「懦」. 　按：說文儒, 柔也. 儒有懦弱義, 非訛字.

二一一三頁　三行　聞活千人者有封[子]孫　據殿本補.

二一一三頁　三行　[後]世其興乎　據汲本、殿本補.

二一一六頁　二行　發起秕謬　按：集解引惠棟說, 謂「秕謬」疑「紕繆」之訛.

二一一六頁　三行　無力供繕[寫]上　據汲本、殿本補.

二一一七頁一二行　攘服災咎　汲本、殿本「攘」作「禳」. 按：攘禳通.

二一一八頁　一行　朓者月行速在日前　按：「日」原訛「目」, 逕據汲本、殿本改正.

二一一八頁　一行　君舒緩則臣(嬌)[驕]慢　據汲本、殿本改.

二一一八頁　七行　后以王甫程阿所搆　按：「甫」原訛「封」, 逕據汲本、殿本改正.

二一一九頁　六行　今先害[之]刊誤謂案文少「之」字, 不成文理. 又集解引惠棟說, 謂先賢傳云「今先害之」. 今據補.

二一二一頁　五行　趙岐字邠卿　按：此傳「岐」字原本皆作「歧」, 汲本同. 王先謙謂殿本「歧」作「岐」, 古書通作, 以「岐」為是. 今一律依殿本改為「岐」.

二一二一頁　七行　年三十餘有重疾　按：御覽五百一引「三十餘」作「四十餘」.

二一二五頁　一行　目能視[而]見衣冠之疇　據汲本補.

二一二五頁　一行　常以玄冬夢黃髮之士　集解引惠棟說, 謂據御覽三百九十九卷引「玄冬」下有「修夜思而未之得也忽然而寢」十二字, 「夢」下有「此」字. 今按：御覽「士」作「叟」.

二一二五頁　一行　字子真　按：惠棟謂御覽引「字」下有「曰」字.

二一二五頁　二行　言必有中　按：惠棟謂御覽引此下有「予授其人子真評之析微通理」十二字.

後漢書卷六十五 皇甫張段列傳第五十五

皇甫規字威明, 安定朝那人也. 祖父棱, 度遼將軍. 父旗, 扶風都尉.

永和六年, 西羌大寇三輔, 圍安定, 征西將軍馬賢將諸郡兵擊之, 不能克. 規雖在布衣, 見賢不卹軍事, 審其必敗, 乃上書言狀. 尋而賢果為羌所沒. 郡將知規有兵略, 乃命為功曹, 使率甲士八百, 與羌交戰, 斬首數級, 賊遂退卻. 舉規上計掾. 其後羌眾大合, 攻燒隴西, 朝廷患之. 規乃上疏求乞自效, 曰：「臣比年以來, 數陳便宜. 羌戎未動, 策其將反, 馬賢始出, 頗知必敗. 誤中之言, 在可考校. 臣每惟賢等擁眾四年, 未有成功, 懸師之費且百億計[一], 出於平人, 回入姦吏[二]. 故江湖之人, 群為盜賊, 青、徐荒飢, 襁負流散. 夫羌戎潰叛, 不由承平, 皆由邊將失於綏御. 乘常守安, 則君侵暴, 苟競小利, 則致大害, 微勝則虛張首級, 軍敗則隱匿不言. 軍士勞怨, 困於猾吏, 進不得快戰以徼功, 退不得溫飽以全命, 餓死溝渠, 暴骨中原. 徒見王師之出, 不聞振旅之聲[三]. 酋豪泣血, 驚懼生變. 是以安不能久, 敗則經年. 臣所以搏手叩心而增歎者也. 願假臣兩營二郡[四], 屯列坐食之兵五千, 出其不意, 與護羌校尉趙沖共相首尾. 土地山谷, 臣所曉習；兵埶巧便, 臣已更之. 可不煩方寸之印, 尺帛之賜, 高可以滌患, 下可以納降. 若謂臣年少官輕, 不足用者, 凡諸敗將, 非官爵之不高, 年齒之不邁[五]. 臣不勝至誠, 沒死自陳.」時帝不能用.

[一]懸猶停也.

[二]平人, 齊人也.

[三]振, 整；旅, 眾也. 穀梁傳曰「出曰治兵, 入曰振旅」也.

[四]兩營謂馬賢及趙沖等. 二郡, 安定、隴西也.

[五]邁, 往也.

沖質之閒, 梁太后臨朝, 規舉賢良方正. 對策曰：

伏惟孝順皇帝, 初勤王政, 紀綱四方, 幾以獲安. 後遭姦偽, 威分近習[一], 畜貨聚馬, 戲謔是聞；又因緣嬖倖, 受賂賣爵, 輕使賓客, 交錯其閒, 天下擾擾, 從亂如歸[二], 故每有征戰, 鮮不挫傷, 官民並竭, 上下窮虛. 臣在關西, 竊聽風聲, 未聞國家有所先後[三], 而威福之來, 咸歸權倖. 陛下體兼乾坤, 聰哲純茂. 攝政之初, 拔用忠貞, 其餘維綱, 多所改正. 遠近翕然, 望見太平. 而地震之後, 霧氣白濁, 日月不光, 旱魃為虐[四], 大賊從橫, 流血丹野, 庶品不安, 譴誠累至, 殆以姦臣權重之所致也. 其常侍尤無狀者, 亟便黜遣[五], 披埽凶黨, 收入財賄, 以塞痛怨, 以荅天誡.

[一]近習, 諸佞倖親近小人也. 禮記曰：「雖有貴戚近習.」

[二]左傳曰「人患王之無厭也, 故從亂如歸」也.

[三]先後謂進退也. 言國家不妄有褒貶進退, 而權倖之徒反為禍福也.

[四]詩大雅曰：「旱魃為虐, 如惔如焚.」魃, 旱神也.

[五]無狀者, 謂無善狀.

今大將軍梁冀、河南尹不疑, 處周、邵之任, 為社稷之鎮, 加與王室世為姻族[一], 今日立號雖尊可也[二], 實宜增脩謙節, 輔以儒術, 省去遊娛不急之務, 割減廬第無益之飾. 夫君者舟也, 人者水也[三]. 群臣乘舟者也, 將軍兄弟操楫者也. 若能平志畢力, 以度元元, 所謂福也. 如其怠弛, 將淪波濤. 可不慎乎！夫德不稱祿, 猶鑿墉之趾, 以益其高. 豈量力審功安固之道哉? 凡諸宿猾、酒徒、戲客, 皆耳納邪聲, 口出諂言, 甘心逸遊, 唱造不義. 亦宜貶斥, 以懲不軌. 令冀等深思得賢之福, 失人之累. 又在位素餐, 尚書怠職, 有司依違, 莫肯糾察, 故使陛下專受諂諛之言, 不聞戶牖之外. 臣誠知阿諛有福, 深言近禍, 豈敢隱心以避誅責乎！臣生長邊遠, 希涉紫庭, 怖慴失守, 言不盡心.

[一]梁商女為順帝后, 后女弟又為桓帝后. 冀即商子, 故曰代姻也.

[二]可猶宜也.

[三]家語孔子曰：「夫君者舟也, 人者水也. 水可載舟, 亦以覆舟. 君以此思危, 則可知也.」

梁冀忿其刺己, 以規為下第, 拜郎中. 託疾免歸, 州郡承冀旨, 幾陷死者再三. 遂以詩、易教授, 門徒三百餘人, 積十四年. 後梁冀被誅, 旬月之閒, 禮命五至, 皆不就.

時太山賊叔孫無忌侵亂郡縣, 中郎將宗資討之未服. 公車特徵規, 拜太山太守. 規到官, 廣設方略, 寇賊悉平. 延熹四年秋, 叛羌零吾等與先零別種寇鈔關中, 護羌校尉段熲坐徵[一]. 後先零諸種陸梁, 覆沒營塢[二]. 規素悉羌事, 志自奮效, 乃上疏曰：「自臣受任, 志竭愚鈍, 實賴兗州刺史牽顥之清猛, 中郎將宗資之信義, 得承節度, 幸無咎譽. 今猾賊就滅, 太山略平, 復聞群羌並皆反逆. 臣生長邠岐, 年五十有九, 昔為郡吏, 再更叛羌, 豫籌其事, 有誤中之言. 臣素有固疾, 恐犬馬齒窮, 不報大恩, 願乞冗官, 備單車一介之使, 勞來三輔, 宣國威澤, 以所習地形兵埶, 佐助諸軍. 臣窮居孤危之中, 坐觀郡將, 已數十年矣. 自鳥鼠至于東岱, 其病一也[三]. 力求猛敵, 不如清平；勤明吳、孫, 未若奉法[四]. 前變未遠, 臣誠戚之[五]. 是以越職, 盡其區區.」

[一]熲擊羌, 坐為涼州刺史郭閎留兵不進下獄.

[二]說文曰：「塢, 小障也. 一曰庳城也.」音烏古反.

[三]郡將, 郡守也. 鳥鼠, 山名, 在今渭州西, 即先零羌寇鈔處也. 東岱謂泰山, 叔孫無忌反處也. 皆由郡守不加綏撫, 致使反叛, 其疾同也.

[四]吳起, 魏將也. 孫武, 吳將也. 言若求猛(敵)[將], 不如撫以青平之政；明習兵書, 不如郡守奉法, 使之無反也.

[五]戚, 憂也. 前變謂羌反.

至冬, 羌遂大合, 朝廷為憂. 三公舉規為中郎將, 持節監關西兵, 討零吾等, 破之, 斬首八百級. 先零諸種羌慕規威信, 相勸降者十餘萬. 明年, 規因發其騎共討隴右, 而道路隔絕, 軍中大疫, 死者十三四. 規親入菴廬, 巡視將士, 三軍感悅. 東羌遂遣使乞降, 涼州復通.

先是安定太守孫雋受取狼籍, 屬國都尉李翕、督軍御史張稟多殺降羌, 涼州刺史郭閎、漢陽太守趙熹並老弱不堪任職, 而皆倚恃權貴, 不遵法度. 規到州界, 悉條奏其罪, 或免或誅. 羌人聞之, 翕然反善. 沈氐大豪滇昌、飢恬等十餘萬口, 復詣規降.

規出身數年, 持節為將, 擁眾立功, 還督鄉里, 既無它私惠, 而多所舉奏, 又惡絕宦官, 不與交通, 於是中外並怨, 遂共誣規貨賂群羌, 令其文降[一]. 天子璽書誚讓相屬. 規懼不免, 上疏自訟曰：「四年之秋, 戎醜蠢戾[二], 爰自西州, 侵及涇陽[三], 舊都懼駭, 朝廷西顧. 明詔不以臣愚駑, 急使軍就道[四]. 幸蒙威靈, 遂振國命, 羌戎諸種, 大小稽首, 輒移書營郡, 以訪誅納[五], 所省之費, 一億以上. 以為忠臣之義, 不敢告勞[六], 故恥以片言自及微效. 然比方先事, 庶免罪悔[七]. 前踐州界, 先奏郡守孫雋, 次及屬國都尉李翕、督軍御史張稟；旋師南征, 又上涼州刺史郭閎、漢陽太守趙熹, 陳其過惡, 執據大辟. 凡此五臣, 支黨半國, 其餘墨綬, 下至小吏, 所連及者, 復有百餘. 吏託報將之怨, 子思復父之恥, 載贄馳車, 懷糧步走, 交搆豪門, 競流謗讟, 云臣私報諸羌, 謝其錢貨[八]. 若臣以私財, 則家無擔石；如物出於官, 則文簿易考. 就臣愚惑, 信如言者, 前世尚遺匈奴以宮姬[九], 鎮烏孫以公主[一０]. 今臣但費千萬, 以懷叛羌. 則良臣之才略, 兵家之所貴, 將有何罪, 負義違理乎? 自永初以來, 將出不少, 覆軍有五, 動資巨億. 有旋車完封, 寫之權門[一一], 而名成功立, 厚加爵封. 今臣還督本土, 糾舉諸郡, 絕交離親, 戮辱舊故, 眾謗陰害, 固其宜也. 臣雖汙穢, 廉絜無聞, 今見覆沒, 恥痛實深. 傳稱『鹿死不擇音』, 謹冒昧略上.」[一二]

[一]以文簿虛降, 非真心也.

[二]蠢, 動也. 戾, 乖也.

[三]縣名, 屬安定郡, 其故城在今原州平源縣南也.

[四]就猶上也.

[五]訪, 問也. 規言羌種既服, 臣即移書軍營及郡, 勘問誅殺并納受多少之數目也.

[六]詩小雅曰：「密勿從事, 不敢告勞. 無罪無辜, 讒口嗷嗷.」

[七]先事謂前輩敗將也.

[八]謝猶讎也.

[九]元帝賜呼韓邪單于待詔掖庭王嬙為閼氏也.

[一０]武帝以江都王建女細君妻烏孫王昆莫為夫人也.

[一一]言覆軍之將, 旋師之日, 多載珍寶, 封印完全, 便入權門.

[一二]左傳曰「鹿死不擇音, 挺而走險, 急何能擇」也.

其年冬, 徵還拜議郎. 論功當封. 而中常侍徐璜、左悺欲從求貨, 數遣賓客就問功狀, 規終不荅. 璜等忿怒, 陷以前事, 下之於吏. 官屬欲賦斂請謝, 規誓而不聽, 遂以餘寇不絕, 坐繫廷尉, 論輸左校[一]. 諸公及太學生張鳳等三百餘人詣闕訟之. 會赦, 歸家.

[一]漢官儀曰, 左校署屬將作大匠也.

徵拜度遼將軍, 至營數月, 上書薦中郎將張奐以自代. 曰：「臣聞人無常俗, 而政有治亂；兵無強弱, 而將有能否. 伏見中郎將張奐, 才略兼優, 宜正元帥, 以從眾望. 若猶謂愚臣宜充軍事者, 願乞冗官, 以為奐副.」朝庭從之, 以奐代為度遼將軍, 規為使匈奴中郎將. 及奐遷大司農, 規復代為度遼將軍.

規為人多意筭, 自以連在大位, 欲退身避第, 數上病, 不見聽. 會友人上郡太守王旻喪還, 規縞素越界, 到下亭迎之. 因令客密告并州刺史胡芳, 言規擅遠軍營, 公違禁憲, 當急舉奏. 芳曰：「威明欲避第仕塗, 故激發我耳[一]. 吾當為朝廷愛才, 何能申此子計邪！」遂無所問. 及黨事大起, 天下名賢多見染逮, 規雖為名將, 素譽不高. 自以西州豪桀, 恥不得豫, 乃先自上言：「臣前薦故大司農張奐, 是附黨也. 又臣昔論輸左校時, 太學生張鳳等上書訟臣, 是為黨人所附也. 臣宜坐之.」朝廷知而不問, 時人以為規賢.

[一]言欲歸第避仕宦之塗也.

在事數歲, 北邊威服. 永康元年, 徵為尚書. 其夏日食, 詔公卿舉賢良方正, 下問得失. 規對曰：「天之於王者, 如君之於臣, 父之於子也. 誡以災妖, 使從福祥. 陛下八年之中, 三斷大獄[一], 一除內嬖[二], 再誅外臣[三]. 而災異猶見, 人情未安者, 殆賢愚進退, 威刑所加, 有非其理也. 前太尉陳蕃、劉矩[四], 忠謀高世, 廢在里巷；劉祐、馮緄、[五]趙典、尹勳, 正直多怨, 流放家門；李膺、王暢、孔翊, 絜身守禮, 終無宰相之階. 至於鉤黨之釁, 事起無端[六], 虐賢傷善, 哀及無辜. 今興改善政, 易於覆手, 而群臣杜口, 鑒畏前害, 互相瞻顧, 莫肯正言. 伏願陛下暫留聖明, 容受謇直, 則前責可弭, 後福必降.」對奏, 不省.

[一]謂誅梁冀, 誅鄧萬、鄧會, 誅李膺等黨事也.

[二]無德而寵曰嬖, 謂廢鄧皇后也.

[三]殺桂陽太守任胤, 殺南陽太守成□、太原太守劉質等也.

[四]漢官儀曰：「矩字叔方.」

[五]古本反.

[六]鉤, 引也. 謂李膺等事也.

遷規弘農太守, 封壽成亭侯, 邑二百戶, 讓封不受. 再轉為護羌校尉. 熹平三年, 以疾召還, 未至, 卒于穀城, 年七十一. 所著賦、銘、碑、讚、禱文、弔、章表、教令、書、檄、牋記, 凡二十七篇.

論曰：孔子稱「其言之不怍, 則其為之也難」[一]. 察皇甫規之言, 其心不怍哉！夫其審己則干祿, 見賢則委位, 故干祿不為貪, 而委位不求讓；稱己不疑伐, 而讓人無懼情. 故能功成於戎狄, 身全於邦家也.

[一]怍, 慚也.

張奐字然明, 敦煌(酒)[淵]泉人也[一]. 父惇, 為漢陽太守. 奐少遊三輔, 師事太尉朱寵, 學歐陽尚書. 初, 牟氏章句浮辭繁多[二], 有四十五萬餘言, 奐減為九萬言. 後辟大將軍梁冀府, 乃上書桓帝, 奏其章句, 詔下東觀. 以疾去官, 復舉賢良, 對策第一, 擢拜議郎.

[一](酒)[淵]泉, 縣名, 地多泉水, 故城在今(陽)[瓜]州晉昌縣東北也.

[二]時牟卿受書於張堪, 為博士, 故有牟氏章句.

永壽元年, 遷安定屬國都尉. 初到職, 而南匈奴左薁鞬臺耆、且渠伯德等七千餘人寇美稷, 東羌復舉種應之, 而奐壁唯有二百許人, 聞即勒兵而出. 軍吏以為力不敵, 叩頭爭止之. 奐不聽, 遂進屯長城, 收集兵士, 遣將王衛招誘東羌, 因據龜茲[一], 使南匈奴不得交通東羌. 諸豪遂相率與奐和親, 共擊薁鞬等, 連戰破之. 伯德惶恐, 將其眾降, 郡界以寧.

[一]龜茲音丘慈, 縣名, 屬上郡. 前書音義曰「龜茲國人來降之, 因以名縣」也.

羌豪帥感奐恩德, 上馬二十匹, 先零酋長又遺金鐻八枚. 奐並受之[一], 而召主簿於諸羌前, 以酒酹地曰：[二]「使馬如羊, 不以入廄；使金如粟, 不以入懷.」悉以金馬還之[三]. 羌性貪而貴吏清, 前有八都尉率好財貨, 為所患苦, 及奐正身絜己, 威化大行.

[一]郭璞注山海經云：「鐻音渠, 金(食)[銀]器名.」未詳形制也.

[二]以酒沃地謂之酹. 音力外反.

[三]如羊如粟, 喻多也.

遷使匈奴中郎將. 時休屠各[一]及朔方烏桓並同反叛, 燒度遼將軍門[二], 引屯赤阬, 煙火相望. 兵眾大恐, 各欲亡去. 奐安坐帷中, 與弟子講誦自若, 軍士稍安. 乃潛誘烏桓陰與和通, 遂使斬屠各渠帥, 襲破其眾. 諸胡悉降.

[一]屠音直於反.

[二]時度遼將軍屯五原.

延熹元年, 鮮卑寇邊, 奐率南單于擊之, 斬首數百級.

明年, 梁冀被誅, 奐以故吏免官禁錮. 奐與皇甫規友善, 奐既被錮, 凡諸交舊莫敢為言, 唯規薦舉前後七上. 在家四歲, 復拜武威太守. 平均徭賦, 率厲散敗, 常為諸郡最, 河西由是而全. 其俗多妖忌, 凡二月、五月產子及與父母同月生者, 悉殺之. 奐示以義方, 嚴加賞罰, 風俗遂改, 百姓生為立祠. 舉尤異, 遷度遼將軍. 數載閒, 幽、并清靜.

九年春, 徵拜大司農. 鮮卑聞奐去, 其夏, 遂招結南匈奴、烏桓數道入塞, 或五六千騎, 或三四千騎, 寇掠緣邊九郡, 殺略百姓. 秋, 鮮卑復率八九千騎入塞, 誘引東羌與共盟詛. 於是上郡沈氐、安定先零諸種共寇武威、張掖, 緣邊大被其毒. 朝廷以為憂, 復拜奐為護匈奴中郎將, 以九卿秩督幽、并、涼三州及度遼、烏桓二營[一], 兼察刺史、二千石能否, 賞賜甚厚. 匈奴、烏桓聞奐至, 因相率還降, 凡二十萬口. 奐但誅其首惡, 餘皆慰納之. 唯鮮卑出塞去.

[一]明帝永平八年, 初置度遼將軍, 屯五原郡曼柏縣, 漢官儀曰「烏丸校尉屯上谷郡甯縣」, 故曰二營.

永康元年春, 東羌、先零五六千騎寇關中, 圍祋祤, 掠雲陽. 夏, 復攻沒兩營, 殺千餘人. 冬, 羌岸尾、摩蟞等[一]脅同種復鈔三輔. 奐遣司馬尹端、董卓並擊, 大破之, 斬其酋豪, 首虜萬餘人, 三州清定. 論功當封, 奐不事宦官, 故賞遂不行, 唯賜錢二十萬, 除家一人為郎. 並辭不受, 而願徙屬弘農華陰. 舊制邊人不得內移, 唯奐因功特聽, 故始為弘農人焉.

[一]蟞音必薛反.

建寧元年, 振旅而還. 時竇太后臨朝, 大將軍竇武與太傅陳蕃謀誅宦官, 事泄, 中常侍曹節等於中作亂, 以奐新徵, 不知本謀, 矯制使奐與少府周靖率五營士圍武. 武自殺, 蕃因見害. 奐遷少府, 又拜大司農, 以功封侯. 奐深病為節所賣, 上書固讓, 封還印綬, 卒不肯當.

明年夏, 青蛇見於御坐軒前[一], 又大風雨雹, 霹靂拔樹, 詔使百僚各言災應. 奐上疏曰：「臣聞風為號令, 動物通氣[二]. 木生於火, 相須乃明. 蛇能屈申, 配龍騰蟄[三]. 順至為休徵, 逆來為殃咎. 陰氣專用, 則凝精為雹. 故大將軍竇武、太傅陳蕃, 或志寧社稷, 或方直不回, 前以讒勝, 並伏誅戮, 海內默默, 人懷震憤. 昔周公葬不如禮, 天乃動威[四]. 今武、蕃忠貞, 未被明宥, 妖眚之來, 皆為此也. 宜急為改葬, 徙還家屬. 其從坐禁錮, 一切蠲除. 又皇太后雖居南居, 而恩禮不接, 朝臣莫言, 遠近失望. 宜思大義顧復之報.」[五]天子深納奐言, 以問諸黃門常侍, 左右皆惡之, 帝不得自從.

[一]軒, 殿檻闌板也.

[二]翼氏風角曰：「凡風者天之號令, 所以譴告人君者也.」

[三]易曰「龍蛇之蟄, 以存身也.」慎子曰「騰蛇游霧, 飛龍乘雲, 雲罷霧散, 與蚯蚓同」也.

[四]尚書大傳：「周公薨, 成王欲葬之於成周, 天乃雷雨以風, 禾即盡偃, 大木斯拔, 國人大恐. 王葬周公畢, 示不敢臣也.」

[五]顧, 旋視也. 復, 反覆也. 小雅曰：「父兮生我, 母兮鞠我, 顧我復我, 出入腹我.」

轉奐太常, 與尚書劉猛、刁韙、衛良同薦王暢、李膺可參三公之選, 而曹節等彌疾其言, 遂下詔切責之. 奐等皆自囚廷尉, 數日乃得出, 並以三月俸贖罪. 司隸校尉王寓, 出於宦官, 欲借寵公卿, 以求薦舉, 百僚畏憚, 莫不許諾, 唯奐獨拒之. 寓怒, 因此遂陷以黨罪, 禁錮歸田里.

奐前為度遼將軍, 與段熲爭擊羌, 不相平. 及熲為司隸校尉, 欲逐奐歸敦煌, 將害之. 奐憂懼, 奏記謝熲曰：「小人不明, 得過州將, 千里委命, 以情相歸[一]. 足下仁篤, 照其辛苦, 使人未反, 復獲郵書. 恩詔分明, 前以寫白, 而州期切促, 郡縣惶懼, 屏營延企, 側待歸命. 父母朽骨, 孤魂相託, 若蒙矜憐, 壹惠咳唾, 則澤流黃泉, 施及冥寞, 非奐生死所能報塞. 夫無毛髮之勞, 而欲求人丘山之用, 此淳于髡所以拍髀仰天而笑者也[二]. 誠知言必見譏, 然猶未能無望. 何者? 朽骨無益於人, 而文王葬之[三]；死馬無所復用, 而燕昭寶之[四]. 黨同文、昭之德, 豈不大哉！[五]凡人之情, 冤則呼天, 窮則叩心. 今呼天不聞, 叩心無益, 誠自傷痛. 俱生聖世, 獨為匪人[六]. 孤微之人, 無所告訴. 如不哀憐, 便為魚肉[七]. 企心東望, 無所復言.」熲雖剛猛, 省書哀之, 卒不忍也. 時禁錮者多不能守靜, 或死或徙. 奐閉門不出, 養徒千人, 著尚書記難三十餘萬言.

[一]漢官儀曰：「司隸州部河南雒陽, 管三輔、三河、弘農七郡.」所以奐屈於熲, 稱曰「州將」焉.

[二]拍音片百反. 髀音步弟反. 史記, 楚發兵伐齊, 齊威王使淳于髡齎百金, 車馬十駟, 之趙請救. 髡仰天大笑, 冠纓索絕. 王曰：「先生少之乎?」髡曰：「今者臣從東方來, 見道傍有禳田者, 操一豚蹄, 酒一盂, 而祝曰：『甌婁滿篝, 汙邪滿車, 五穀蕃熟, 穰穰滿家.』臣見其所持者狹, 所求者奢, 故笑.」於是王乃益以黃金千鎰、白璧十雙、車馬百駟也.

[三]新序曰：「文王作靈臺, 掘得死人骨, 吏以聞. 文王曰：『葬之.』吏曰：『此無主矣.』文王曰：『有天下者, 天下之主也；有一國者, 一國之主也. 寡人固其主焉.』令吏以棺葬之. 天下聞之, 曰：『文王賢矣, 澤及朽骨, 又況人乎.』」

[四]新序曰：「燕昭王即位, 卑身求賢. 謂郭隗曰：『齊因孤國之亂而襲燕, 然得賢士與共國, 以雪先王之醜, 孤之願也. 先生視可者, 得身事之.』隗曰：『臣聞古之人君, 有以千金求千里馬者, 三年不得, 涓人言於君請求之, 君遣焉. 三月, 得千里馬, 馬已死, 乃以五百金買其首以報. 君大怒曰：「所求者生馬, 安市死馬而捐五百金乎?」對曰：「死馬且市之, 況生馬乎? 天下必以王為能市馬, 馬今至矣.」不出期年, 千里馬至者二. 今王誠欲必致士, 從隗始. 隗且見事, 況賢於隗者乎? 』於是王為隗築宮而師之. 樂毅自魏往, 鄒衍自齊往, 劇辛自趙往, 士爭歸燕焉.」

[五]黨音佗朗反.

[六]詩小雅曰「哀我征夫, 獨為匪人」也.

[七]言將為人所吞噬也.

奐少立志節, 嘗與士友言曰：「大丈夫處世, 當為國家立功邊境.」及為將帥, 果有勳名. 董卓慕之, 使其兄遺縑百匹. 奐惡卓為人, 絕而不受. 光和四年卒, 年七十八. 遺命曰：「吾前後仕進, 十要銀艾[一], 不能和光同塵, 為讒邪所忌[二]. 通塞命也, 始終常也. 但地厎冥冥, 長無曉期, 而復纏以纊綿, 牢以釘密, 為不喜耳. 幸有前窀, 朝殞夕下, 措屍靈床, 幅巾而已. 奢非晉文[三], 儉非王孫[四], 推情從意, 庶無咎吝.」諸子從之. 武威多為立祠, 世世不絕. 所著銘、頌、書、教、誡述、志、對策、章表二十四篇.

[一]銀印綠綬也, 以艾草染之, 故曰艾也.

[二]老子曰「和其光, 同其塵」也.

[三]陸翽鄴中記曰：「永嘉末, 發齊桓公墓, 得水銀池金蠶數十箔, 珠襦、玉匣、繒綵不可勝數.」左傳曰：「晉文公朝王, 請隧. 王不許, 曰：『王章也, 未有代德而有二王, 亦叔父之所惡也.』」晉文既臣, 請用王禮, 是其奢也.

[四]武帝時, 楊王孫死, 誡其子為布囊盛屍, 入地七尺, 脫去其囊, 以身親土.

長子芝, 字伯英, 最知名[一]. 芝及弟昶, 字文舒, 並善草書, 至今稱傳之.

[一]王愔文志曰：「芝少持高操, 以名臣子勤學, 文為儒宗, 武為將表. 太尉辟, 公車有道徵, 皆不至, 號張有道. 尤好草書, 學崔、杜之法, 家之衣帛, 必書而後練. 臨池學書, 水為之黑. 下筆則為楷則, 號匆匆不暇草書, 為世所寶, 寸紙不遺, 韋仲將謂之『草聖』也.」

初, 奐為武威太守, 其妻懷孕, 夢帶奐印綬登樓而歌. 訊之占者, 曰：「必將生男, 復臨茲邦, 命終此數.」既而生子猛, 以建安中為武威太守, 殺刺史邯鄲商, 州兵圍之急, 猛恥見擒, 乃登樓自燒而死, 卒如占云.

論曰：自鄛鄉之封, 中官世盛[一], 暴恣數十年閒, 四海之內, 莫不切齒憤盈, 願投兵於其族. 陳蕃、竇武奮義草謀, 徵會天下, 名士有識所共聞也, 而張奐見欺豎子, 揚戈以斷忠烈[二]. 雖恨毒在心, 辭爵謝咎. 詩云：「啜其泣矣, 何嗟及矣！」[三]

[一]宦者鄭眾封鄛鄉侯也.

[二]奐被曹節等矯制, 使率五營士圍殺陳蕃、竇武等.

[三]詩國風也. 啜, 泣貌也, 音知劣反.

段熲字紀明, 武威姑臧人也. 其先出鄭共叔段, 西域都護會宗之從曾孫也[一]. 熲少便習弓馬, 尚遊俠, 輕財賄, 長乃折節好古學. 初舉孝廉, 為憲陵園丞、陽陵令[二], 所在[有]能政.

[一][會]宗字子松, 天水上邽人, 元帝時為西域都護. 死, 城郭諸國為發喪立祠.

[二]憲陵, 順帝陵；陽陵, 景帝陵. 漢官儀曰「氶秩三百石, 令秩六百石」也.

遷遼東屬國都尉. 時鮮卑犯塞, 熲即率所領馳赴之. 既而恐賊驚去, 乃使驛騎詐齎璽書詔熲, 熲於道偽退, 潛於還路設伏. 虜以為信然, 乃入追熲. 熲因大縱兵, 悉斬獲之. 坐詐璽書伏重刑, 以有功論司寇. 刑竟, 徵拜議郎.

時太山、琅邪賊東郭竇、公孫舉等聚眾三萬人, 破壞郡縣, 遣兵討之, 連年不克. 永壽二年, 桓帝詔公卿選將有文武者, 司徒尹(訟)[頌]薦熲[一], 乃拜為中郎將. 擊竇、舉等, 大破斬之, 獲首萬餘級, 餘黨降散. 封熲為列侯, 賜錢五十萬, 除一子為郎中.

[一]漢官儀曰：「(訟)[頌]字公孫, 鞏人也.」

延熹二年, 遷護羌校尉. 會燒當、燒何、當煎、勒姐等八種羌[一]寇隴西、金城塞, 熲將兵及湟中義從羌萬二千騎出湟谷, 擊破之. 追討南度河, 使軍吏田晏、夏育募先登, 懸索相引, 復戰於羅亭, 大破之, 斬其酋豪以下二千級, 獲生口萬餘人, 虜皆奔走.

[一]姐音紫且反.

明年春, 餘羌復與燒何大豪寇張掖, 攻沒鉅鹿塢, 殺屬國吏民, 又招同種千餘落, 并兵晨奔熲軍. 熲下馬大戰, 至日中, 刀折矢盡, 虜亦引退. 熲追之, 且鬥且行, 晝夜相攻, 割肉食雪, 四十餘日, 遂至河首積石山, 出塞二千餘里, 斬燒何大帥, 首虜五千餘人. 又分兵擊石城羌, 斬首溺死者千六百人. 燒當種九十餘口詣熲降. 又雜種羌屯聚白石[一], 熲復進擊, 首虜三千餘人. 冬, 勒姐、零吾種圍允街[二], 殺略吏民, 熲排營救之, 斬獲數百人.

[一]白石, 山, 在今蘭州狄道縣東.

[二]允音鈆. 街音階.

四年冬, 上郡沈氐、隴西牢姐、烏吾諸種羌共寇并涼二州, 熲將湟中義從討之. 涼州刺史郭閎貪共其功, 稽固熲軍, 使不得進[一]. 義從役久, 戀鄉舊, 皆悉反叛. 郭閎歸罪於熲, 熲坐徵下獄, 輸作左校. 羌遂陸梁, 覆沒營塢, 轉相招結, 唐突諸郡, 於是吏人守闕訟熲以千數. 朝廷知熲為郭閎所誣, 詔問其狀. 熲但謝罪, 不敢言枉, 京師稱為長者. 起於徒中, 復拜議郎, 遷并州刺史.

[一]稽固猶停留也.

時滇那等諸種羌五六千人寇武威、張掖、酒泉, 燒人廬舍. 六年, 寇埶轉盛, 涼州幾亡. 冬, 復以熲為護羌校尉, 乘驛之職. 明年春, 羌封僇、良多、滇那等[一]酋豪三百五十五人率三千落詣熲降. 當煎、勒姐種猶自屯結. 冬, 熲將萬餘人擊破之, 斬其酋豪, 首虜四千餘人.

[一]僇音良逐反, 又力救反.

八年春, 熲復擊勒姐種, 斬首四百餘級, 降者二千餘人. 夏, 進軍擊當煎種於湟中, 熲兵敗, 被圍三日, 用隱士樊志張策, 潛師夜出, 鳴鼓還戰, 大破之, 首虜數千人. 熲遂窮追, 展轉山谷閒, 自春及秋, 無日不戰, 虜遂飢困敗散, 北略武威閒.

熲凡破西羌, 斬首二萬三千級, 獲生口數萬人, 馬牛羊八百萬頭, 降者萬餘落. 封熲都鄉侯, 邑五百戶.

永康元年, 當煎諸種復反, 合四千餘人, 欲攻武威, 熲復追擊於鸞鳥, 大破之[一], 殺其渠帥, 斬首三千餘級, 西羌於此弭定.

[一]鳥音爵, 縣名, 屬武威郡, 故城在今涼州昌松縣北也.

而東羌先零等, 自覆沒征西將軍馬賢後, 朝廷不能討, 遂數寇擾三輔. 其後度遼將軍皇甫規、中郎將張奐招之連年, 既降又叛. 桓帝詔問熲曰：「先零東羌造惡反逆, 而皇甫規、張奐各擁強眾, 不時輯定. 欲熲移兵東討, 未識其宜, 可參思術略.」熲因上言曰：「臣伏見先零東羌雖數叛逆, 而降於皇甫規者, 已二萬許落, 善惡既分, 餘寇無幾. 今張奐躊躇久不進者, 當慮外離內合, 兵往必驚. 且自冬踐春, 屯結不散, 人畜疲羸, 自亡之埶, 徒更招降, 坐制強敵耳. 臣以為狼子野心, 難以恩納[一], 埶窮雖服, 兵去復動. 唯當長矛挾脅, 白刃加頸耳. 計東種所餘三萬餘落, 居近塞內, 路無險折, 非有燕、齊、秦、趙從橫之埶, 而久亂并、涼, 累侵三輔, 西河、上郡, 已各內徙, 安定、北地, 復至單危, 自雲中、五原, 西至漢陽二千餘里, 匈奴、種羌, 並擅其地, 是為癰疽伏疾, 留滯脅下, 如不加誅, 轉就滋大. 今若以騎五千, 步萬人, 車三千兩, 三冬二夏, 足以破定, 無慮用費為錢五十四億[二]. 如此, 則可令群羌破盡, 匈奴長服, 內徙郡縣, 得反本土. 伏計永初中, 諸羌反叛, 十有四年, 用二百四十億；永和之末, 復經七年, 用八十餘億. 費耗若此, 猶不誅盡, 餘孽復起, 于茲作害. 今不暫疲人, 則永寧無期. 臣庶竭駑劣, 伏待節度.」帝許之, 悉聽如所上.

[一]左傳晉叔向母曰「狼子野心」也.

[二]無慮, 都凡也.

建寧元年春, 熲將兵萬餘人, 齎十五日糧, 從彭陽直指高平[一], 與先零諸種戰於逢義山. 虜兵盛, 熲眾恐. 熲乃令軍中張鏃利刃, 長矛三重, 挾以強弩, 列輕騎為左右翼. 淚怒兵將曰：「今去家數千里, 進則事成, 走必盡死, 努力共功名！」因大呼, 眾皆應騰赴, 熲馳騎於傍, 突而擊之, 虜眾大潰, 斬首八千餘級, 獲牛馬羊二十八萬頭.

[一]彭陽, 高平, 並縣名, 屬安定郡. 彭陽縣即今原州彭原縣也. 高平縣今原州也.

時竇太后臨朝, 下詔曰：「先零東羌歷載為患, 熲前陳狀, 欲必埽滅. 涉履霜雪, 兼行晨夜, 身當矢石, 感厲吏士. 曾未浹日, 凶醜奔破[一], 連尸積俘, 掠獲無筭. 洗雪百年之逋負, 以慰忠將之亡魂[二]. 功用顯著, 朕甚嘉之. 須東羌盡定, 當并錄功勤. 今且賜熲錢二十萬, 以家一人為郎中.」敕中藏府調金錢綵物, 增助軍費. 拜熲羌將軍.

[一]浹, 匝也. 浹音子牒反. 謂匝十二辰也.

[二]東觀記曰, 太后詔云「此以慰种光、馬賢等亡魂」也.

夏, 熲復追羌出橋門, 至走馬水上[一]. 尋聞虜在奢延澤[二], 乃將輕兵兼行, 一日一夜二百餘里, 晨及賊, 擊破之. 餘虜走向落川, 復相屯結. 熲乃分遣騎司馬田晏將五千人出其東, 假司馬夏育將二千人繞其西. 羌分六七千人攻圍晏等, 晏等與戰, 羌潰走. 熲急進, 與晏等共追之於令鮮水上[三]. 熲士卒飢渴, 乃勒眾推方奪其水[四], 虜復散走. 熲遂與相連綴, 且鬥且引, 及於靈武谷[五]. 熲乃被甲先登, 士卒無敢後者. 羌遂大敗, 棄兵而走. 追之三日三夜, 士皆重繭[六]. 既到涇陽[七], 餘寇四千落, 悉散入漢陽山谷閒.

[一]東觀記段熲(曰)傳[曰]「出橋門谷」也.

[二]即上郡奢延縣界也.

[三]令鮮, 水名, 在今甘州張掖縣界. 一名合黎水, 一名羌谷水也.

[四]推方謂方頭競進也.

[五]靈武, 縣名, 有谷, 在今靈州懷遠縣西北.

[六]繭, 足下傷起形如繭也. 淮南子曰「申包胥曾繭重胝」也.

[七]縣名, 屬安定郡.

時張奐上言：「東羌雖破, 餘種難盡, 熲性輕果, 慮負敗難常. 宜且以恩降, 可無後悔.」詔書下熲. 熲復上言：「臣本知東羌雖眾, 而軟弱易制, 所以比陳愚慮, 思為永寧之筭. 而中郎將張奐, 說虜強難破, 宜用招降. 聖朝明監, 信納瞽言, 故臣謀得行, 奐計不用. 事埶相反, 遂懷猜恨. 信叛羌之訴, 飾潤辭意, 云臣兵累見折衄[一], 又言羌一氣所生, 不可誅盡[二], 山谷廣大, 不可空靜, 血流汙野, 傷和致災. 臣伏念周秦之際, 戎狄為害, 中興以來, 羌寇最盛, 誅之不盡, 雖降復叛. 今先零雜種, 累以反覆, 攻沒縣邑, 剽略人物, 發冢露尸, 禍及生死, 上天震怒, 假手行誅[三]. 昔邢為無道, 衛國伐之, 師興而雨[四]. 臣動兵涉夏, 連獲甘澍, 歲時豐稔, 人無疵疫. 上占天心, 不為災傷[五]；下察人事, 眾和師克[六]. 自橋門以西, 落川以東, 故(宮)[官]縣邑, 更相通屬, 非為深險絕域之地, 車騎安行, 無應折衄. 案奐為漢吏, 身當武職, 駐軍二年, 不能平寇, 虛欲修文戢戈, 招降獷敵[七], 誕辭空說, 僭而無徵. 何以言之? 昔先零作寇, 趙充國徙令居內[八], 煎當亂邊, 馬援遷之三輔[九], 始服終叛, 至今為鯁[一０]. 故遠識之士, 以為深憂. 今傍郡戶口單少, 數為羌所創毒, 而欲令降徒與之雜居, 是猶種枳棘於良田, 養虺蛇於室內也. 故臣奉大漢之威, 建長久之策, 欲絕其本根, 不使能殖[一一]. 本規三歲之費, 用五十四億, 今適期年, 所耗未半, 而餘寇殘燼, 將向殄滅[一二]. 臣每奉詔書, 軍不內御[一三], 願卒斯言, 一以任臣, 臣時量宜, 不失權便.」

[一]傷敗曰衄, 音女六反.

[二]言羌亦稟天之一氣所生, 誅之不可盡也.

[三]假, 借也. 尚書曰「皇天降災, 假手于我有命」也.

[四]左傳曰「衛大旱, 卜有事於山川, 不吉. 甯莊子曰：『昔周飢, 克殷而年豐. 今邢方無道, 天欲衛伐邢乎? 』從之, 師興而雨」也.

[五]占, 候也.

[六]克, 勝也. 左傳曰「師克在和不在眾」也.

[七]獷, 惡貌也, 音谷猛反.

[八]宣帝時, 充國擊西羌, 徙之於金城郡也.

[九]遷置天水、隴西、扶風, 見西羌傳也.

[一０]「鯁」與「梗」同. 梗, 病也. 大雅云：「至今為梗.」

[一一]殖, 生也. 左傳曰：「為國家者, 見惡如農夫之務去草焉, 絕其本根, 勿使能殖.」

[一二]杜預注左傳曰：「燼, 火餘木也.」

[一三]御, 制御也. 淮南子曰「國不可從外理, 軍不可從中御」也.

二年, 詔遣謁者馮禪說降漢陽散羌. 熲以春農, 百姓布野, 羌雖暫降, 而縣官無廩, 必當復為盜賊, 不如乘虛放兵, 埶必殄滅. 夏, 熲自進營, 去羌所屯凡亭山四五十里, 遣田晏、夏育將五千人據其山上. 羌悉眾攻之, 厲聲問曰：「田晏、夏育在此不? 湟中義從羌悉在何面? 今日欲決死生.」軍中恐, 晏等勸激兵士, 殊死大戰, 遂破之. 羌眾潰, 東奔, 復聚射虎谷, 分兵守諸谷上下門. 熲規一舉滅之, 不欲復令散走, 乃遣千人於西縣結木為柵, 廣二十步, 長四十里, 遮之[一]. 分遣晏、育等將七千人, 銜枚夜上西山, 結營穿塹, 去虜一里許. 又遣司馬張愷等將三千人上東山. 虜乃覺之, 遂攻晏等, 分遮汲水道. 熲自率步騎進擊水上, 羌卻走, 因與愷等挾東西山, 縱兵擊破之, 羌復敗散. 熲追至谷上下門窮山深谷之中, 處處破之, 斬其渠帥以下萬九千級, 獲牛馬驢騾氈裘廬帳什物, 不可勝數. 馮禪等所招降四千人, 分置安定、漢陽、隴西三郡, 於是東羌悉平.

[一]西縣屬天水郡, 故城在今秦州上邽縣西南也.

凡百八十戰, 斬三萬八千六百餘級, 獲牛馬羊騾驢駱駝四十二萬七千五百餘頭, 費用四十四億, 軍士死者四百餘人. 更封新豐縣侯, 邑萬戶. 熲行軍仁愛, 士卒疾病者, 親自瞻省, 手為裹創. 在邊十餘年, 未嘗一日蓐寢[一]. 與將士同苦, 故皆樂為死戰.

[一]郭璞曰：「蓐, 席也.」言身不自安.

三年春, 徵還京師, 將秦胡步騎五萬餘人, 及汗血千里馬, 生口萬餘人. 詔遣大鴻臚持節慰勞於鎬[一]. 軍至, 拜侍中. 轉執金吾河南尹. 有盜發馮貴人冢, 坐左轉諫議大夫, 再遷司隸校尉.

[一]鎬, 水名, 在今長安縣西.

熲曲意宦官, 故得保其富貴, 遂黨中常侍王甫, 枉誅中常侍鄭颯、董騰等, 增封四千戶, 并前萬四千戶.

明年, 伐李咸為太尉, 其冬病罷, 復為司隸校尉. 數歲, 轉潁川太守, 徵拜太中大夫.

光和二年, 復代橋玄為太尉. 在位月餘, 會日食自劾, 有司舉奏, 詔收印綬, 詣廷尉. 時司隸校尉陽球奏誅王甫, 并及熲, 就獄中詰責之, 遂飲鴆死, 家屬徙邊. 後中常侍呂強上疏, 追訟熲功, 靈帝詔熲妻子還本郡.

初, 熲與皇甫威明、張然明, 並知名顯達, 京師稱為「涼州三明」云.

贊曰：山西多猛, 「三明」儷蹤[一]. 戎驂糾結, 塵斥河、潼[二]. 規、奐審策, 亟遏囂凶. 文會志比, 更相為容. 段追兩狄, 束馬縣鋒. 紛紜騰突, 谷靜山空.

[一]儷, 偶也. 前書班固曰：「秦漢以來, 山東出相, 山西出將.」若白起、王翦、李廣、辛慶忌之流, 皆山西人也.

[二]潼, 谷名. 谷有水, 曰潼水, 即潼關.

校勘記

二一二九頁　七行　規乃上疏求乞自效　按：殿本無「乞」字, 王先謙謂無「乞」字是.

二一三一頁　一行　流血丹野　殿本「丹」作「川」, 校補引錢大昭說, 謂閩本作「川」. 按：集解引周壽昌說, 謂丹野猶赤地也, 本書公孫瓚傳有「流血丹水」語, 與此同, 作「丹」為是.

二一三一頁　五行　言國家不妄有褒貶進退　校補謂案文「妄」當作「聞」.

二一三二頁　八行　護羌校尉段熲坐徵　按「段」字原皆訛「假」, 逕改正, 後如此不悉出校記.

二一三二頁一一行　臣生長邠岐　按：「岐」原訛「歧」, 逕據汲本、殿本改正.

二一三三頁　五行　若求猛(敵)[將]據汲本、殿本改.

二一三三頁一三行　沈氐大豪滇昌飢恬等十餘萬口　按：集解引惠棟說, 謂袁紀作「二十餘萬口」.

二一三四頁　二行　急使軍就道　按：刊誤謂「軍」上少一字, 或「督」或「領」也.

二一三五頁一五行　才略兼優　按：「兼」原訛「廉」, 逕據汲本、殿本改正.

二一三六頁　二行　欲退身避第　按：集解引錢大昕說, 謂「第」當作「弟」, 避弟謂己避位而弟得辟召也, 此事見風俗通過譽篇, 下文「避第仕途」亦「弟」字之訛.

二一三六頁　五行　及黨事大起至時人以為規賢　按：校補謂此文九十一字當在「讓封不受」下. 以所敘乃張奐已坐黨禁錮歸田里後事, 故稱奐為故大司農. 據奐傳, 奐之被禁錮, 先因災應上疏追訟竇武、陳番, 及言皇太后恩禮不接, 觸宦官忌, 事已在靈帝建寧二年四月矣, 不應反列於桓帝永康元年前也.

二一三六頁　七行　時人以為規賢　按：刊誤謂案文當作「以規為賢」.

二一三七頁　一行　誅鄧萬　按：校補謂鄧萬即鄧萬世, 章懷避唐諱, 省去一「世」字.

二一三八頁　一行　敦煌(酒)[淵]泉人也　按：集解引錢大昕說, 謂酒泉郡名, 非縣名, 當作「淵泉」. 漢志敦煌郡有淵泉縣, 晉志作「深泉」, 蓋避唐諱. 章懷本亦當作「深」, 後人妄改為「酒」耳. 胡注通鑑云奐敦煌淵泉人, 胡所見本尚未訛也. 今據改. 注同.

二一三八頁　四行　(陽)[瓜]州晉昌縣　汲本、殿本「陽」作「永」. 按：刊誤謂「永」當作「瓜」. 集解引錢大昕說, 謂閩本「永」作「陽」, 攷唐書地理志, 晉昌縣屬瓜州, 永陽二字俱誤. 今據改.

二一三八頁　五行　時牟卿受書於張堪　按：集解引洪亮吉說, 謂「張」字應作「周」字.

二一三八頁一四行　金(食)[銀]器名　集解引洪頤烜說, 謂中山經郭注, 鐻, 金銀器之名. 李注「食」當是「銀」字之訛. 今據改.

二一四一頁　八行　天乃雷雨以風　按：汲本、殿本「雨」作「電」.

二一四二頁一三行　穰穰滿家　按：「穰穰」原訛「禳禳」, 逕據汲本、殿本改正.

二一四三頁　五行　乃以五百金買其首以報　按：校補引柳從辰說, 謂今新序「首」作「骨」. 案北史隱逸傳崔賾荅豫章王書「燕求馬首, 薛養雞鳴」, 知古本原有作「首」者. 南史鄭鮮之傳「燕昭市骨而駿足至」, 則仍作「骨」. 且孔融與魏武論盛孝章書已云「燕君市駿馬之骨」, 是作「骨」亦由來已久. 疑新序自有南北本之別, 唐起北方, 章懷所據蓋是北本.

二一四三頁一六行　奢非晉文　按：集解引惠棟說, 謂「晉」續漢書作「桓」, 據注引齊桓公事, 疑本書亦元是「桓」字.

二一四四頁　八行　王愔文志　按：殿本「文志」作「文字志」.

二一四五頁　六行　所在[有]能政　據刊誤補.

二一四五頁　八行　[會]宗字子松　據殿本補.

二一四六頁　一行　司徒尹(訟)[頌]薦熲　通鑑胡注謂桓帝紀「訟」作「頌」, 作「頌」為是. 今據改. 注同.

二一四六頁一０行　首虜五千餘人　按：「千」原訛「十」, 逕據汲本、殿本改正.

二一四六頁一一行　燒當種九十餘口詣熲降　按：刊誤謂燒當一種不止九十餘口, 其種中九十口降亦不足記, 「十」當作「千」.

二一四八頁　八行　徒更招降　按：「徒」字疑訛, 通鑑作「欲」.

二一四九頁　五行　乃令軍中張鏃利刃　刊誤謂案文鏃非可張, 未知何字. 按：殿本考證謂通鑑「張」作「長」.

二一五０頁　六行　段熲(曰)傳[曰]據汲本改.

二一五一頁　六行　故(宮)[官]縣邑更相通屬　據汲本改. 按：刊誤謂案文「宮」當作「官」, 舊屯田營壁皆是故官也.

二一五三頁　六行　西縣屬天水郡　按：集解引洪亮吉說, 謂「天水」應作「漢陽」, 明帝永平十七年所改也.

後漢書卷六十六 陳王列傳第五十六

陳蕃字仲舉, 汝南平輿人也. 祖河東太守. 蕃年十五, 嘗閑處一室, 而庭宇蕪穢. 父友同郡薛勤來候之, 謂蕃曰：「孺子何不洒埽以待賓客?」蕃曰：「大丈夫處世, 當埽除天下, 安事一室乎！」勤知其有清世志, 甚奇之.

初仕郡, 舉孝廉, 除郎中. 遭母憂, 棄官行喪. 服闋, 刺史周景辟別駕從事[一], 以諫爭不合, 投傳而去[二]. 後公府辟舉方正, 皆不就.

[一]續漢志曰：「別駕從事, 校尉行部奉引, 總錄眾事.」

[二]投, 棄也. 傳謂符也, 音丁戀反.

太尉李固表薦, 徵拜議郎, 再遷為樂安太守[一]. 時李膺為青州刺史, 名有威政, 屬城聞風, 皆自引去, 蕃獨以清績留. 郡人周璆, 高絜之士[二]. 前後郡守招命莫肯至, 唯蕃能致焉. 字而不名, 特為置一榻, 去則縣之. 璆字孟玉, 臨濟人, 有美名. 民有趙宣葬親而不閉埏隧[三], 因居其中, 行服二十餘年, 鄉邑稱孝, 州郡數禮請之. 郡內以薦蕃, 蕃與相見, 問及妻子, 而宣五子皆服中所生. 蕃大怒曰：「聖人制禮, 賢者俯就, 不肖企及[四]. 且祭不欲數, 以其易黷故也[五]. 況乃寢宿冢藏, 而孕育其中, 誑時惑眾, 誣汙鬼神乎?」遂致其罪.

[一]續漢志曰, 樂安本名千乘, 和帝更名也.

[二]璆音仇.

[三]埏隧, 今人墓道也. 杜預注左傳云：「掘地通路曰隧.」

[四]禮記曰「三年之喪, 可復父母之恩也. 賢者俯而就之, 不肖者企而及之.」

[五]黷, 媟也. 禮記曰：「祭不欲數, 數則煩, 煩則不敬.」

大將軍梁冀威震天下, 時遣書詣蕃, 有所請託, 不得通, 使者詐求謁, 蕃怒, 笞殺之, 坐左轉脩武令. 稍遷, 拜尚書.

時零陵、桂陽山賊為害, 公卿議遣討之, 又詔下州郡, 一切皆得舉孝廉、茂才. 蕃上疏駮之曰：「昔高祖創業, 萬邦息肩, 撫養百姓, 同之赤子[一]. 今二郡之民, 亦陛下赤子也. 致令赤子為害, 豈非所在貪虐, 使其然乎? 宜嚴敕三府, 隱覈牧守令長, 其有在政失和, 侵暴百姓者, 即便舉奏, 更選清賢奉公之人, 能班宣法令情在愛惠者, 可不勞王師, 而群賊弭息矣. 又三署郎吏二千餘人, 三府掾屬過限未除, 但當擇善而授之, 簡惡而去之. 豈煩一切之詔, 以長請屬之路乎！」以此忤左右, 故出為豫章太守. 性方峻, 不接賓客, 士民亦畏其高[二]. 徵為尚書令, 送者不出郭門.

[一]尚書曰：「若保赤子, 唯人其康乂.」

[二]蕃喪妻, 鄉人畢至, 唯許子將不往, 曰：「仲舉性峻, 峻則少通, 故不造也.」

遷大鴻臚. 會白馬令李雲抗疏諫, 桓帝怒, 當伏[重]誅. 蕃上書救雲, 坐免歸田里.

復徵拜議郎, 數日遷光祿勳. 時封賞踰制, 內寵猥盛, 蕃乃上疏諫曰：「臣聞有事社稷者, 社稷是為；有事人君者, 容悅是為. 今臣蒙恩聖朝, 備位九列, 見非不諫, 則容悅也. 夫諸侯上象四七, 垂燿在天, 下應分土, 藩屏上國[二]. 高祖之約, 非功臣不侯. 而聞追錄河南尹鄧萬世父遵之微功, 更爵尚書令黃雋先人之絕封, 近習以非義授邑, 左右以無功傳賞, 授位不料其任, 裂土莫紀其功, 至乃一門之內, 侯者數人, 故緯象失度, 陰陽謬序, 稼用不成, 民用不康. 臣知封事已行, 言之無及, 誠欲陛下從是而止. 又比年收斂, 十傷五六, 萬人飢寒, 不聊生活, 而采女數千, 食肉衣綺, 脂油粉黛, 不可貲計[二]. 鄙諺言『盜不過五女門』, 以女貧家也. 今後宮之女, 豈不貧國乎！是以傾宮嫁而天下化[三], 楚女悲而西宮災[四]. 且聚而不御, 必生憂悲之感, 以致并隔水旱之困. 夫獄以禁止姦違, 官以稱才理物. 若法虧於平, 官失其人, 則王道有缺. 而令天下之論, 皆謂獄由怨起, 爵以賄成. 夫不有臭穢, 則蒼蠅不飛. 陛下宜採求失得, 擇從忠善. 尺一選舉, 委尚書三公[五], 使褒責誅賞, 各有所歸, 豈不幸甚！」帝頗納其言, 為出宮女五百餘人, 但賜雋爵關內侯, 而萬世南鄉侯.

[一]上象四七, 謂二十八宿各主諸侯之分野, 故曰下應分土, 言皆以輔王室也.

[二]貲, 量也.

[三]帝王紀曰「紂作傾宮, 多采美女以充之. 武王伐殷, 乃歸傾宮之女於諸侯」也.

[四]公羊傳曰：「西宮災.」何休注云：「時僖公為齊桓所脅, 以齊媵為嫡, 楚女廢居西宮, 而不見恤, 悲愁怨曠所生.」

[五]尺一謂板長尺一, 以寫詔書也.

延熹六年, 車駕幸廣(城)[成]校獵[一]. 蕃上疏諫曰：「臣聞人君有事於苑囿, 唯仲秋西郊, 順時講武, 殺禽助祭, 以敦孝敬. 如或違此, 則為肆縱. 故皋陶戒舜『無教逸遊』[二], 周公戒成王『無槃于遊田』[三]. 虞舜、成王猶有此戒, 況德不及二主者乎！夫安平之時, 尚宜有節, 況當今之世, 有三空之厄哉！田野空, 朝廷空, 倉庫空, 是謂三空. 加兵戎未戢, 四方離散, 是陛下焦心毀顏, 坐以待旦之時也. 豈宜揚旗曜武, 騁心輿馬之觀乎！又(前)秋[前]多雨, 民始種麥. 今失其勸種之時, 而令給驅禽除路之役, 非賢聖恤民之意也. 齊景公欲觀於海, 放乎琅邪, 晏子為陳百姓惡聞旌旗輿馬之音, 舉首嚬眉之感, 景公為之不行. 周穆王欲肆車轍馬跡, 祭公謀父為誦祈招之詩, 以止其心. 誠惡逸遊之害人也.」[四]書奏不納.

[一]廣(城)[成], 苑名, 在今汝州梁縣西也.

[二]尚書咎繇謨曰：「無教逸欲有邦.」

[三]尚書無逸篇之言.

[四]祭公, 祭國公, 為周卿士. 謀父, 名也. 祈招, 逸詩也. 左傳曰：「昔周穆王欲肆其心, 周行天下, 將皆必有車轍馬跡焉. 祭公謀父作祈招之詩以止王心. 其詩曰：『祈招之愔愔, 式昭德音, 思我王度, 式如玉, 式如金. 刑人之力, 而無醉飽之心.』」

自蕃為光祿勳, 與五官中郎將黃琬共典選舉, 不偏權富, 而為埶家郎所譖訴, 坐免歸. 頃之, 徵為尚僕射, 轉太中大夫. 八年, 代楊秉為太尉. 蕃讓曰：「『不愆不忘, 率由舊章, 』[一]臣不如太常胡廣. 齊七政, 訓五典, 臣不如議郎王暢. 聰明亮達, 文武兼姿, 臣不如弛刑徒李膺.」帝不許.

[一]詩大雅也. 言成王令德, 不過誤, 不遺失, 循用舊典文章, 謂周公之禮法也.

中常侍蘇康、管霸等復被任用, 遂排陷忠良, 共相阿媚. 大司農劉祐、廷尉馮緄、[一]河南尹李膺, 皆以忤旨, 為之抵罪. 蕃因朝會, 固理膺等, 請加原宥, 升之爵任. 言及反覆, 誠辭懇切. 帝不聽, 因流涕而起. 時小黃門趙津、南陽大猾張(汜)[氾]等, 奉事中官, 乘埶犯法, 二郡太守劉瓆、成瑨考案其罪, 雖經赦令, 而並竟考殺之. 宦官怨恚, 有司承旨, 遂奏瓆、瑨罪當棄市. 又山陽太守翟超, 沒入中常侍侯覽財產, 東海相黃浮, 誅殺下邳令徐宣, 超、浮並坐髡鉗, 輸作左校. 蕃與司徒劉矩、司空劉茂共諫請瓆、瑨、超、浮等, 帝不悅. 有司劾奏之, 矩、茂不敢復言. 蕃乃獨上疏曰：「臣聞齊桓修霸, 務為內政[二]；春秋於魯, 小惡必書[三]. 宜先自整敕, 後以及人. 今寇賊在外, 四支之疾；內政不理, 心腹之患. 臣寢不能寐, 食不能飽, 實憂左右日親, 忠言以疏, 內患漸積, 外難方深. 陛下超從列侯, 繼承天位[四]. 小家畜產百萬之資, 子孫尚恥愧失其先業, 況乃產兼天下, 受之先帝, 而欲懈怠以自輕忽乎? 誠不愛己, 不當念先帝得之勤苦邪? 前梁氏五族, 毒遍海內[五], 天啟聖意, 收而戮之, 天下之議, 冀當小平. 明鑒未遠, 覆車如昨, 而近習之權, 復相扇結. 小黃門趙津、大猾張(汜)[氾]等, 肆行貪虐, 姦媚左右, 前太原太守劉瓆、南陽太守成瑨, 糾而戮之. 雖言赦後不當誅殺, 原其誠心, 在乎去惡. 至於陛下, 有何悁悁? [六]而小人道長, 營惑聖聽, 遂使天威為之發怒. 如加刑謫, 已為過甚, 況乃重罰, 令伏歐刀乎！又前山陽太守翟超、東海相黃浮, 奉公不橈, 疾惡如讎, 超沒侯覽財物, 浮誅徐宣之罪, 並蒙刑坐, 不逢赦恕, 覽之從橫, 沒財已幸；宣犯釁過, 死有餘辜. 昔丞相申屠嘉召責鄧通, 洛陽令董宣折辱公主, 而文帝從而請之, 光武加以重賞[七], 未聞二臣有專命之誅. 而今左右群豎, 惡傷黨類, 妄相交搆, 致此刑譴. 聞臣是言, 當復啼訴. 陛下深宜割塞近習豫政之源, 引納尚書朝省之事, 公卿大官, 五日壹朝[八], 簡練清高, 斥黜佞邪. 如是天和於上, 地洽於下, 休禎符瑞, 豈遠乎哉！陛下雖厭毒臣言, 凡人主有自勉強, 敢以死陳.」帝得奏愈怒, 竟無所納. 朝廷眾庶莫不怨之. 宦官由此疾蕃彌甚, 選舉奏議, 輒以中詔譴卻, 長(吏)[史]已下多至抵罪. 猶以蕃名臣, 不敢加害. 瓆字文理, 高唐人[九]. 瑨字幼平, 陝人. 並有經術稱, 處位敢直言, 多所搏擊, 知名當時, 皆死於獄中.

[一]音古本反.

[二]國語曰：「桓帝問管仲曰：『安國可乎? 』對曰：『未可. 君若正卒伍, 修甲兵, 大國亦如之. 若欲速得志於天下諸侯, 則可以隱令, 可以寄政.』公曰：『隱令寄政若何? 』對曰：『作內政而寄軍令焉.』」

[三]公羊傳莊公四年, 公及齊人狩于郜, 譏其與讎狩也. 僖公二十年, 新作南門, 譏其奢也. 故曰「小惡必書」也.

[四]言桓帝以蠡吾侯即位.

[五]五侯謂胤、讓、淑、忠、戟五人, 與冀同時誅. 事見冀傳也.

[六]說文曰：「悁悁, 恚忿.」

[七]文帝時, 太中大夫鄧通愛幸, 居上旁有怠嫚禮. 氶相申屠嘉入朝, 因見之, 為檄召通. 通至, 嘉曰：「通小臣, 戲殿上, 大不敬, 當斬.」通頓首, 首盡出血. 文帝使使召通, 而謝丞相曰「吾弄臣, 君釋之」也. 湖陽公主蒼頭白日殺人, 匿主家, 吏追不得. 公主出, 宣駐車叩馬, 以刀畫地數主. 主言於帝, 帝賜宣錢三十萬. 語見董宣傳.

[八]宣帝五日一聽事, 自丞相已下, 各敷奏其言.

[九]高唐, 縣名, 今博州縣也.

九年, 李膺等以黨事下獄考實. 蕃因上疏極諫曰：「臣聞賢明之君, 委心輔佐；亡國之主, 諱聞直辭. 故湯武雖聖, 而興於伊呂；桀紂迷惑, 亡在失人[一]. 由此言之, 君為元首, 臣為股肱, 同體相須, 共成美惡者也[二]. 伏見前司隸校尉李膺、太僕杜密、太尉掾范滂等, 正身無玷, 死心社稷. 以忠忤旨, 橫加考案, 或禁錮閉隔, 或死徙非所. 杜塞天下之口, 聾盲一世之人, 與秦焚書阬儒, 何以為異? [三]昔武王克殷, 表閭封墓[四], 今陛下臨政, 先誅忠賢. 遇善何薄? 待惡何優? 夫讒人似實, 巧言如簧[五], 使聽之者惑, 視之者昏. 夫吉凶之效, 存乎識善；成敗之機, 在於察言. 人君者, 攝天地之政, 秉四海之維, 舉動不可以違聖法, 進退不可以離道規. 謬言出口, 則亂及八方, 何況髡無罪於獄, 殺無辜於市乎！昔禹巡狩蒼梧, 見市殺人, 下車而哭之曰：『萬方有罪, 在予一人！』故其興也勃焉[六]. 又青、徐炎旱, 五穀損傷, 民物流遷, 茹菽不足[七]. 而宮女積於房掖, 國用盡於羅紈, 外戚私門, 貪財受賂, 所謂『祿去公室, 政在大夫』[八]. 昔春秋之末, 周德衰微, 數十年閒無復災眚者, 天所棄也[九]. 天之於漢, 悢悢無已[一０], 故殷勤示變, 以悟陛下. 除妖去孽, 實在脩德. 臣位列台司, 憂責深重, 不敢尸祿惜生, 坐觀成敗. 如蒙採錄, 使身首分裂, 異門而出, 所不恨也.」[一一]帝諱其言切, 託以蕃辟召非其人, 遂策免之.

[一]關龍逢, 桀臣. 王子比干, 紂諸父. 二人並諫, 悉皆誅死.

[二]前書曰「君為元首, 臣為股肱, 明其一體相須而成」也.

[三]秦始皇時, 丞相李斯上言曰：「天下已定, 百姓力農. 今諸生好古, 惑亂黔首, 臣請史官非秦記及天下敢有藏詩、書、百家語者, 悉燒之.」事見史記. 衛宏詔定古文官書序曰：「秦既焚書, 患苦天下不從所改更, 而諸生到者拜為郎, 前後七百人. 乃密令種瓜於驪山阬谷中溫處, 瓜實, 詔博士說之, 人人不同. 乃令就視, 為伏機, 諸生賢儒皆至焉, 方相難不決, 因發機從上填之以土, 皆壓之, 終乃無聲.」今新豐縣溫湯處號愍儒鄉. 湯西有馬谷, 西岸有阬, 古老相傳以為秦阬儒處也.

[四]史記武王克殷, 命畢公表商容之閭, 閎夭封比干之墓也.

[五]詩小雅曰：「巧言如簧, 顏之厚矣.」簧, 笙簧也. 言讒人之口以喻笙簧也.

[六]說菀曰：「禹見罪人, 下車泣而問之. 左右曰：『夫罪人不順, 故使殺焉, 君王何為痛之至此也！』禹曰：『堯舜之人, 皆以堯舜之心為心. 今寡人為君也, 百姓各自以其心, 是以痛之.』」書曰：「百姓有罪, 在予一人.」左傳曰：「禹湯罪己, 其興也勃焉. 桀紂罪人, 其亡也忽焉.」杜預注曰：「勃, 盛也.」

[七]廣雅曰：「茹, 食也.」

[八]論語孔子之言也.

[九]春秋感精符曰：「魯哀公政亂, 絕無日食, 天不譴告也.」

[一０]悢悢猶眷眷也.

[一一]穀梁傳曰「公會齊侯于頰谷, 齊人使擾施舞於魯之幕下. 孔子曰：『笑君者罪當死.』使司馬行法焉, 首足異門而出」也.

永康元年, 帝崩. 竇后臨朝, 詔曰：「夫民生樹君, 使司牧之, 必須良佐, 以固王業[一]. 前太尉陳蕃, 忠清直亮. 其以蕃為太傅, 錄尚書事.」時新遭大喪, 國嗣未立, 諸尚書畏懼權官, 託病不朝. 蕃以書責之曰：「古人立節, 事亡如存[二]. 今帝祚未立, 政事日蹙, 諸君柰何委荼蓼之苦, 息偃在床? [三]於義不足, 焉得仁乎！」諸尚書惶怖, 皆起視事.

[一]前書谷永曰「臣聞天生蒸人, 不能相持, 為立王者以統理之(故)」也.

[二]言人主雖亡, 法度尚存, 當行之與不亡時同, 故曰「如存」. 前書爰盎曰「主在與在, 主亡與亡」也.

[三]詩國風曰：「誰謂荼苦, 其甘如薺.」周頌曰：「未堪家多難, 予又集于蓼.」

靈帝即位, 竇太后復優詔蕃曰：「蓋褒功以勸善, 表義以厲俗, 無德不報, 大雅所歎[一]. 太傅陳蕃, 輔弼先帝, 出內累年[二]. 忠孝之美, 德冠本朝；謇愕之操, 華首彌固[三]. 今封蕃高陽鄉侯, 食邑三百戶.」蕃上疏讓曰：「使者即臣廬, 授高陽鄉侯印綬[四], 臣誠悼心, 不知所裁. 臣聞讓, 身之文, 德之昭也, 然不敢盜以為名. 竊惟割地之封, 功德是為. 臣孰自思省, 前後歷職, 無它異能, 合亦食祿, 不合亦食祿. 臣雖無素絜之行, 竊慕『君子不以其道得之, 不居也』[五]. 若受爵不讓, 掩面就之[六], 使皇天震怒, 災流下民, 於臣之身, 亦何所寄? 顧惟陛下哀臣朽老, 戒之在得.」[七]竇太后不許, 蕃復固讓, 章前後十上, 竟不受封.

[一]詩大雅曰：「無言不讎, 無德不報.」

[二]內音納. 尚書曰「出納朕命」也.

[三]齊宣王對閭丘邛曰：「夫士亦華髮墮顛而後可用.」見新序.

[四]既, 就也.

[五]論語孔子曰：「富與貴是人之所欲, 不以其道得之, 不處也.」

[六]詩小雅曰「受爵不讓, 至于已斯亡.」注云：「爵祿不以相讓, 故怨禍及之」也.

[七]論語孔子曰：「及其老也, 血氣既衰, 戒之在得.」注云：「得, 貪也.」

初, 桓帝欲立所幸田貴人為皇后. 蕃以田氏卑微, 竇族良家, 爭之甚固. 帝不得已, 乃立竇后. 及后臨朝, 故委用於蕃. 蕃與后父大將軍竇武, 同心盡力, 徵用名賢, 共參政事, 天下之士, 莫不延頸想望太平. 而帝乳母趙嬈, 旦夕在太后側[一], 中常侍曹節、王甫等與共交搆, 諂事太后. 太后信之, 數出詔命, 有所封拜, 及其支類, 多行貪虐. 蕃常疾之, 志誅中官, 會竇武亦有謀. 蕃自以既從人望而德於太后, 必謂其志可申, 乃先上疏曰：「臣聞言不直而行不正, 則為欺乎天而負乎人. 危言極意, 則群凶側目, 禍不旋踵. 鈞此二者, 臣寧得禍, 不敢欺天也. 今京師囂囂, 道路諠譁, 言侯覽、曹節、公乘昕、王甫、鄭颯等與趙夫人諸女尚書並亂天下[二]. 附從者升進, 忤逆者中傷[三]. 方今一朝群臣, 如河中木耳, 汎汎東西, 耽祿畏害. 陛下前始攝位, 順天行誅, 蘇康、管霸並伏其辜. 是時天地清明, 人鬼歡喜, 柰何數月復縱左右? 元惡大姦, 莫此之甚. 今不急誅, 必生變亂, 傾危社稷, 其禍難量. 願出臣章宣示左右, 並令天下諸姦知臣疾之.」太后不納, 朝廷聞者莫不震恐. 蕃因與竇武謀之, 語在武傳.

[一]嬈音乃了反.

[二]趙夫人即趙嬈也. 女尚書, 宮內官也.

[三]前書劉向上書論王鳳曰「稱譽者登進, 忤恨者誅傷」也.

及事泄, 曹節等矯詔誅武等. 蕃時年七十餘, 聞難作, 將官屬諸生八十餘人, 並拔刃突入承明門, 攘臂呼曰：「大將軍忠以衛國, 黃門反逆, 何云竇氏不道邪?」王甫時出, 與蕃相迕[一], 適聞其言, 而讓蕃曰：「先帝新棄天下, 山陵未成, 竇武何功, 兄弟父子, 一門三侯? 又多取掖庭宮人, 作樂飲讌, 旬月之閒, 貲財億計. 大臣若此, 是為道邪? 公為棟梁, 枉橈阿黨, 復焉求賊！」遂令收蕃. 蕃拔劍叱甫, 甫兵不敢近, 乃益人圍之數十重, 遂執蕃送黃門北寺獄. 黃門從官騶[二]蹋踧蕃曰：「死老魅！復能損我曹員數, 奪我曹稟假不?」即日害之. 徙其家屬於比景, 宗族、門生、故吏皆斥免禁錮.

[一]迕猶遇也.

[二]騶, 騎士也.

蕃友人陳留朱震, 時為銍令[一], 聞而棄官哭之, 收葬蕃尸, 匿其子逸於甘陵界中. 事覺繫獄, 合門桎梏. 震受考掠, 誓死不言, 故逸得免. 後黃巾賊起, 大赦黨人, 乃追還逸, 官至魯相.

[一]銍, 縣, 屬沛郡.

震字伯厚, 初為州從事, 奏濟陰太守單匡臧罪, 并連匡兄中常侍車騎將軍超. 桓帝收匡下廷尉, 以譴超, 超詣獄謝. 三府諺曰：「車如雞栖馬如狗, 疾惡如風朱伯厚.」

論曰：桓、靈之世, 若陳蕃之徒, 咸能樹立風聲, 抗論惛俗. 而驅馳嶮阨之中, 與刑人腐夫同朝爭衡[一], 終取滅亡之禍者, 彼非不能絜情志, 違埃霧也[二]. 愍夫世士以離俗為高, 而人倫莫相恤也. 以遯世為非義, 故屢退而不去；以仁心為己任, 雖道遠而彌厲[三]. 及遭際會, 協策竇武, 自謂萬世一遇也. 懍懍乎伊、望之業矣！[四]功雖不終, 然其信義足以攜持民心. 漢世亂而不亡, 百餘年閒, 數公之力也.

[一]前書班固曰：「相與提衡.」音義云：「衡, 平也. 言二人齊也.」

[二]違, 避也.

[三]論語曰：「仁以為己任, 不亦重乎！死而後已, 不亦遠乎！」

[四]懍懍, 有風采之貌也.

王允字子師, 太原祁人也[一]. 世仕州郡為冠蓋. 同郡郭林宗嘗見允而奇之, 曰：「王生一日千里, 王佐才也.」[二]遂與定交.

[一]祁, 今并州縣也.

[二]史記曰, 田光謂燕太子丹曰：「臣聞驥壯盛之時, 一日千里；至其老也, 駑馬先之.」

年十九, 為郡吏. 時小黃門晉陽趙津貪橫放恣, 為一縣巨患, 允討捕殺之. 而津兄弟諂事宦官, 因緣譖訴, 桓帝震怒, 徵太守劉瓆, 遂下獄死. 允送喪還平原, 終畢三年, 然後歸家. 復還仕, 郡人有路佛者, 少無名行, 而太守王球召以補吏, 允犯顏固爭, 球怒, 收允欲殺之. 刺史鄧盛聞而馳傳辟為別駕從事. 允由是知名, 而路佛以之廢棄.

允少好大節, 有志於立功, 常習誦經傳, 朝夕試馳射. 三公並辟, 以司徒高第為侍御史. 中平元年, 黃巾賊起, 特選拜豫州刺史. 辟荀爽、孔融等為從事, 上除禁黨. 討擊黃巾別帥, 大破之, 與左中郎將皇甫嵩、右中郎將朱雋等受降數十萬. 於賊中得中常侍張讓賓客書疏, 與黃巾交通, 允具發其姦, 以狀聞. 靈帝責怒讓, 讓叩頭陳謝, 竟不能罪之. 而讓懷協忿怨, 以事中允[一]. 明年, 遂傳下獄[二].

[一]中, 傷也.

[二]傳, 逮也.

會赦, 還復刺史. 旬日閒, 復以它罪被捕. 司徒楊賜以允素高, 不欲使更楚辱[一], 乃遣客謝之曰：「君以張讓之事, 故一月再徵. 凶慝難量, 幸為深計.」[二]又諸從事好氣決者, 共流涕奉藥而進之. 允厲聲曰：「吾為人臣, 獲罪於君, 當伏大辟以謝天下, 豈有乳藥求死乎！」投杯而起, 出就檻車. 既至廷尉, 左右皆促其事, 朝臣莫不歎息. 大將軍何進、太尉袁隗、司徒楊賜共上疏請之曰：「夫內視反聽, 則忠臣竭誠；寬賢矜能, 則義士厲節[三]. 是以孝文納馮唐之說[四], 晉悼宥魏絳之罪[五]. 允以特選受命, 誅逆撫順, 曾未期月, 州境澄清. 方欲列其庸勳, 請加爵賞, 而以奉事不當, 當肆大戮. 責輕罰重, 有虧眾望. 臣等備位宰相, 不敢寢默. 誠以允宜蒙三槐之聽, 以昭忠貞之心.」[六]書奏, 得以減死論. 是冬大赦, 而允獨不在宥, 三公咸復為言. 至明年, 乃得解釋. 是時宦者橫暴, 睚眥觸死[七]. 允懼不免, 乃變易名姓, 轉側河內、陳留閒[八].

[一]更, 經也. 楚, 苦痛.

[二]深計謂令自死.

[三]內視, 自視也. 反聽, 自聽也. 言皆恕己, 不責於人也.

[四]文帝時, 魏尚為雲中守, 下吏免. 馮唐為郎中署長, 奏言曰：「臣聞魏尚為雲中守, 上功首虜差六級, 陛下下之吏, 削其爵. 愚以為陛下法太明, 賞太輕, 罰太重.」帝即日赦尚復為雲中太守.

[五]左傳曰, 晉悼公之弟楊干亂行於曲梁, 魏絳戮其僕. 公怒之. 絳曰：「臣聞師眾以順為武, 軍事有死無犯為敬. 臣懼其死, 以及楊干, 無所逃罪.」公曰：「寡人有弟不能教訓, 使干大命, 寡人之過也. 子無重寡人之過.」與之禮食, 使佐新軍.

[六]周禮朝士職, 三槐、九棘, 公卿於下聽訟, 故曰「三槐之聽」.

[七]睚音五懈反. 眥音士懈反. 前書曰：「原涉好殺, 睚眥於塵中, 觸死者甚多.」

[八]轉側猶去來也.

及帝崩, 乃奔喪京師. 時大將軍何進欲誅宦官, 召允與謀事, 請為從事中郎, 轉河南尹. 獻帝即位, 拜太僕, 再遷守尚書令.

初平元年, 代楊彪為司徒, 守尚書令如故. 及董卓遷都關中, 允悉收斂蘭臺、石室圖書秘緯要者以從. 既至長安, 皆分別條上. 又集漢朝舊事所當施用者, 一皆奏之. 經籍具存, 允有力焉. 時董卓尚留洛陽, 朝政大小, 悉委之於允. 允矯情屈意, 每相承附, 卓亦推心, 不生乖疑, 故得扶持王室於危亂之中, 臣主內外, 莫不倚恃焉.

允見卓禍毒方深, 篡逆已兆, 密與司隸校尉黃琬、尚書鄭公業等謀共誅之. 乃上護羌校尉楊瓚行左將軍事, 執金吾士孫瑞為南陽太守, 並將兵出武關道, 以討袁術為名, 實欲分路征卓, 而後拔天子還洛陽. 卓疑而留之, 允乃引內瑞為僕射, 瓚為尚書.

二年, 卓還長安, 錄入關之功, 封允為溫侯, 食邑五千戶. 固讓不受. 士孫瑞說允曰：「夫執謙守約, 存乎其時. 公與董太師並位俱封, 而獨崇高節, 豈和光之道邪?」[一]允納其言, 乃受二千戶.

[一]老子曰：「和其光, 同其塵.」

三年春, 連雨六十餘日, 允與士孫瑞、楊瓚登臺請霽, 復結前謀[一]. 瑞曰：「自歲末以來, 太陽不照, 霖雨積時, 月犯執法[二], 彗孛仍見, 晝陰夜陽, 霧氣交侵, 此期應促盡, 內發者勝. 幾不可後, 公其圖之.」允然其言, 乃潛結卓將呂布, 使為內應. 會卓入賀, 呂布因刺殺之. 語在卓傳[三].

[一]說文曰：「霽, 雨止也.」郭璞曰：「南陽人呼雨止曰霽.」

[二]執法, 星名. 史記曰「太微南四星曰執法」也.

[三]帝時疾愈, 故入賀也.

允初議赦卓部曲, 呂布亦數勸之. 既而疑曰：「此輩無罪, 從其主耳. 今若名為惡逆而特赦之, 適足使其自疑, 非所以安之之道也.」呂布又欲以卓財物班賜公卿、將校, 允又不從. 而素輕布, 以劍客遇之. 布亦負其功勞, 多自誇伐, 既失意望, 漸不相平.

允性剛棱疾惡[一], 初懼董卓豺狼, 故折節圖之. 卓既殲滅, 自謂無復患難, 及在際會, 每乏溫潤之色, 杖正持重, 不循權宜之計, 是以群下不甚附之.

[一]棱, 威稜也, 力登反.

董卓將校及在位者多涼州人, 允議罷其軍. 或說允曰：「涼州人素憚袁氏而畏關東. 今若一旦解兵(關東), 則必人人自危. 可以皇甫義真為將軍, 就領其眾, 因使留陝以安撫之, 而徐與關東通謀, 以觀其變.」允曰：「不然. 關東舉義兵者, 皆吾徒耳. 今若距險屯陝, 雖安涼州, 而疑關東之心, 甚不可也.」時百姓訛言, 當悉誅涼州人, 遂轉相恐動. 其在關中者, 皆擁兵自守. 更相謂曰：「丁彥思、蔡伯喈但以董公親厚, 並尚從坐. 今既不赦我曹, 而欲解兵, 今日解兵, 明日當復為魚肉矣.」卓部曲將李傕、郭汜等先將兵在關東, 因不自安, 遂合謀為亂, 攻圍長安. 城陷, 呂布奔走. 布駐馬青瑣門外[一], 招允曰：「公可以去乎?」允曰：「若蒙社稷之靈, 上安國家, 吾之願也. 如其不獲, 則奉身以死之. 朝廷幼少, 恃我而已[二], 臨難苟免, 吾不忍也. 努力謝關東諸公, 勤以國家為念.」

[一]前書音義曰：「以青畫戶邊鏤中, 天子制也.」

[二]朝廷謂天子也.

初, 允以同郡宋翼為左馮翊, 王宏為右扶風. 是時三輔民庶熾盛, 兵穀富實, 李傕等欲即殺允, 懼二郡為患, 乃先徵翼、宏. 宏遣使謂翼曰：「郭汜、李傕以我二人在外, 故未危王公. 今日就徵, 明日俱族. 計將安出?」翼曰：「雖禍福難量, 然王命所不得避也.」宏曰：「義兵鼎沸, 在於董卓, 況其黨與乎！若舉兵共討君側惡人, 山東必應之, 此轉福為福之計也.」翼不從. 宏不能獨立, 遂俱就徵, 下廷尉. 傕乃收允及翼、宏, 并殺之.

允時年五十六. 長子侍中蓋、次子景、定及宗族十餘人皆見誅害, 唯兄子晨、陵得脫歸鄉里. 天子感慟, 百姓喪氣, 莫敢收允尸者, 唯故吏平陵令趙戩棄官營喪[一].

[一]戩音翦.

王宏字長文, 少有氣力, 不拘細行. 初為弘農太守, 考案郡中有事宦官買爵位者, 雖位至二千石, 皆掠考收捕, 遂殺數十人, 威動鄰界. 素與司隸校尉胡种有隙, 及宏下獄, 种遂迫促殺之. 宏臨命詬[一]曰：「宋翼豎儒, 不足議大計[二]. 胡种樂人之禍, 禍將及之.」种後眠輒見宏以杖擊之, 因發病, 數日死.

[一]詬, 罵也, 音火豆反.

[二]豎者, 言賤劣如僮豎.

後遷都於許, 帝思允忠節, 使改殯葬之, 遣虎賁中郎將奉策弔祭, 賜東園祕器, 贈以本官印綬, 送還本郡. 封其孫黑為安樂亭侯, 食邑三百戶.

士孫瑞字君策, 扶風人, 頗有才謀. 瑞以允自專討董卓之勞, 故歸功不侯, 所以獲免於難. 後為國三老、光祿大夫. 每三公缺, 楊彪、皇甫嵩皆讓位於瑞. 興平二年, 從駕東歸, 為亂兵所殺.

趙戩字叔茂, 長陵人, 性質正多謀. 初平中, 為尚書, 典選舉. 董卓數欲有所私授, 戩輒堅拒不聽, 言色強厲. 卓怒, 召將殺之, 眾人悚慄, 而戩辭貌自若. 卓悔, 謝釋之. 長安之亂, 容於荊州, 劉表厚禮焉. 及曹操平荊州, 乃辟之, 執戩手曰：「恨相見晚.」卒相國鍾繇長史[一].

[一]鍾繇字元常, 魏太祖時為相國.

論曰：士雖以正立, 亦以謀濟. 若王允之推董卓而引其權, 伺其閒而敝其罪, 當此之時, 天子懸解矣[一]. 而終不以猜忤為釁者, 知者本於忠義之誠也. 故推卓不為失正, 分權不為苟冒, 伺閒不為狙詐. 及其謀濟意從, 則歸成於正也.

[一]莊子曰：「斯所謂帝之懸解.」懸解喻安泰也.

贊曰：陳蕃蕪室, 志清天綱. 人謀雖緝, 幽運未當[一]. 言觀殄瘁, 曷非云亡? [二]子師圖難, 晦心傾節[三]. 功全元醜, 身殘餘孽. 時有隆夷, 事亦工拙[四].

[一]緝, 合也. 易下繫曰：「人謀鬼謀.」言蕃設謀雖合, 而冥運未符也.

[二]殄, 盡也. 瘁, 病也. 言國將殄瘁, 豈不由賢人云亡乎? 詩大雅曰「人之云亡, 邦國殄瘁」也.

[三]謂矯性屈意於董卓.

[四]誅卓為工, 被殺為拙也.

校勘記

二一六０頁　七行　埏隧今人墓道也　按：汲本「人」作「入」.

二一六０頁一一行　稍遷拜尚書　按：校補謂案文「拜」上當有「召」字.

二一六一頁　六行　當伏[重]誅　據汲本、殿本補.

二一六二頁　一行　而令天下之論　按：刊誤謂案文「令」當作「今」.

二一六二頁　九行　車駕幸廣(城)[成]校獵　按：集解引錢大昕說, 謂「城」當作「成」, 馬融上廣成頌, 即此. 今據改. 注同.

二一六二頁一０行　無教逸遊　按：「教」原訛「放」, 逕據汲本、殿本改正.

二一六二頁一二行　有三空之厄哉　按：校補引柳從辰說, 謂御覽四五二引本書, 「厄」作「危」.

二一六二頁一三行　又(前)秋[前]多雨　據殿本改.

二一六三頁一０行　文武兼姿　按：刊誤謂姿是姿貌, 此當作「資」.

二一六三頁一五行　時小黃門趙津　按：錢大昕謂據王允傳稱「小黃門晉陽趙津」, 此傳「小黃門」下無「晉陽」字, 則「二郡」文不可通矣.

二一六三頁一五行　南陽大猾張(汜)[氾]據汲本、殿本改. 下同. 按：岑晊傳作「張汎」, 汎與氾同.

二一六四頁　一行　而並竟考殺之　按：刊誤謂案漢、魏鞠獄皆云「考竟」, 此誤倒.

二一六四頁　三行　蕃與司徒劉矩　集解引惠棟說, 謂考異云時胡廣為司徒, 非矩也, 棟案劉愷傳, 考異非也. 今按：劉矩未嘗為司徒, 考異說是. 劉愷傳亦誤, 參閱劉愷傳校記.

二一六四頁一一行　營惑聖聽　按：何焯校本改「營」為「熒」.

二一六五頁　四行　長(吏)[史]已下多至抵罪　刊誤謂案文「吏」當作「史」, 太尉府有長史, 故因蕃見譴也. 今據改.

二一六五頁　五行　瑨字幼平陝人　按：「陝」原訛「陜」, 逕據汲本改正.

二一六七頁一一行　說菀曰　汲本、殿本「菀」作「苑」. 按：苑菀通.

二一六八頁　七行　不能相持　殿本「持」作「治」. 按：「治」作「持」, 避唐諱改.

二一六八頁　七行　為立王者以統理之(故)也　據殿本刪, 與前書谷永傳合.

二一六八頁　八行　法度尚存　按：汲本、殿本「存」作「在」.

二一六八頁一五行　使皇天震怒　按：「震」原訛「振」, 逕據汲本、殿本改正.

二一七一頁　七行　并連匡兄中常侍車騎將軍超　按：校補謂宦者傳又謂匡為超弟之子.

二一七一頁一一行　而人倫莫相恤也　按：李慈銘謂治要「莫」下有「能」字, 當據增.

二一七一頁一一行　及遭際會　按：李慈銘謂治要「遭」下有「值」字, 當據增.

二一七二頁一０行　復還仕郡人有路佛者　按：張森楷謂「郡」下當更有一「郡」字.

二一七二頁一三行　上除禁黨　按：李慈銘謂「禁黨」當作「黨禁」.

二一七三頁　二行　而讓懷協忿怨　汲本、殿本「協」作「挾」. 按：協挾古字通, 黨錮傳「懷經協術」, 黃瓊傳「黃門協邪」, 皆借「協」為「挾」也.

二一七三頁　三行　明年遂傳下獄　按：校補引柳從辰說, 謂「明年」二字衍, 蓋黃巾起事及允之討擊黃巾別帥, 發張讓之姦, 皆中平元年二三月事, 下獄會赦, 還復剌史, 旬日閒復以它罪被補, 仍不出元年三月也.

二一七三頁　九行　太尉袁隗司徒楊賜　通鑑考異謂隗、賜時皆不為此官, 恐誤. 按：通鑑繫此事於中平元年冬十二月, 故考異云然. 柳從辰謂隗、賜之與何進共上疏請, 乃在元年二三月閒, 其時袁隗為司徒, 楊賜為太尉, 不過官名互誤耳.

二一七六頁　八行　今若一旦解兵(關東)　刊誤謂案文多「關東」二字. 今據刪. 按：集解引王補說, 謂通鑑作「解兵開關」.

二一七六頁一一行　丁彥思蔡伯喈但以董公親厚並尚從坐　按：集解引洪亮吉說, 謂丁彥思不知何人, 陳、范二史于卓傳俱不載, 裴松之注極詳, 亦不及此. 又引王補說, 謂通鑑無「丁彥思」三字.

二一七八頁　三行　封其孫黑為安樂亭侯　按：校補引柳從辰說, 謂袁紀「黑」作「異」.

二一七八頁　四行　士孫瑞字君策　按：集解引惠棟說, 謂「策」一作「榮」, 見三輔決錄.

後漢書卷六十七 黨錮列傳第五十七

孔子曰：「性相近也, 習相遠也.」言嗜惡之本同, 而遷染之塗異也[一]. 夫刻意則行不肆, 牽物則其志流[二]. 是以聖人導人理性, 裁抑宕佚, 慎其所與, 節其所偏, 雖情品萬區, 質文異數, 至於陶物振俗, 其道一也[三]. 叔末澆訛, 王道陵缺[四], 而猶假仁以效己, 憑義以濟功. 舉中於理, 則強梁褫氣；片言違正, 則冢臺解情. 蓋前哲之遺塵, 有足求者[五].

[一]嗜猶好也. 惡音烏故反. 言人好惡, 各有本性, 遷染者, 由其所習. 尚書曰：「唯人生厚, 因物有遷.」墨子曰：「墨子見染絲者, 泣而歎曰：『染於蒼則蒼, 染於黃則黃, 故染不可不慎也. 非獨染絲然也, 國亦有染. 湯染於伊尹, 故王天下；殷紂染於惡來, 故國殘身死, 為天下僇.』」

[二]刻意, 刻削其意不得自恣也. 莊子曰：「刻意尚行, 離時異俗.」行音下孟反. 肆猶族縱也. 牽物謂為物所牽制, 則其志流宕忘反也. 淮南子曰：「非拘緊牽連於物, 而不與推移也.」

[三]陶謂陶治以成之. 管子曰：「夫法之制人, 猶陶之於埴, 冶之於金也.」埴音植.

[四]叔末猶季末也. 謂當春秋之時.

[五]褫猶奪也, 音直紙反. 冢臺, 賤人也. 齊侯伐楚, 楚子使與師言曰：「君處北海, 寡人南海, 唯是風馬牛不相及也, 不虞君之涉吾地也. 何故?」管仲對曰：「爾貢苞茅不入, 王祭不供, 無以縮酒, 寡人是徵.」對曰：「貢之不入, 寡君之罪也.」遂使屈完與齊盟于召陵. 此強梁褫氣也. 又晉呂甥、郤苪將焚公宮而殺晉侯, 寺人披請見, 公使讓之, 且辭曰：「汝為惠公來求殺余, 命汝三宿, 汝中宿而至. 雖君有命, 何其速也?」對曰：「臣謂君之入也, 其知之矣. 若猶未也, 又將及難. 君命無二, 古之制也. 除君之惡, 唯力是視, 蒲人狄人, 余何有焉. 今君即位, 其無蒲、狄乎?」此為冢臺解情也. 並見左傳.

霸德既衰, 狙詐萌起[一]. 彊者以決勝為雄, 弱者以詐劣受屈. 至有畫半策而綰萬金, 開一說而錫琛瑞[二]. 或起徒步而仕執珪, 解草衣以升卿相[三]. 士之飾巧馳辯, 以要能釣利者, 不期而景從矣[四]. 自是愛尚相奪, 與時回變, 其風不可留, 其敝不能反.

[一]霸德衰謂六國時也. 狙音七余反. 廣雅曰：「狙, 獮猴也.」以其多詐, 故比之也.

[二]蘇秦說趙王, 賜白壁百雙, 黃金萬鎰. 虞卿一見趙王, 賜白璧一雙, 黃金百鎰. 見史記及戰國策.

[三]史記曰, 楚惠王言「莊舄, 越之鄙細人也, 今仕楚執珪, 貴富矣」. 解草衣謂范睢、蔡澤之類.

[四]韓子李斯曰「韓非飾辯詐謀, 以釣利於秦」也. 賈誼過秦曰「贏糧而景從」也.

及漢祖杖劍, 武夫㪍興, 憲令寬賒, 文禮簡闊, 緒餘四豪之烈, 人懷陵上之心[一], 輕死重氣, 怨惠必讎, 令行私庭, 權移匹庶, 任俠之方, 成其俗矣[二]. 自武帝以後, 崇尚儒學, 懷經協術, 所在霧會, 至有石渠分爭之論, 黨同伐異之說, 守文之徒, 盛於時矣[三]. 至王莽專偽, 終於篡國, 忠義之流, 恥見纓紼, 遂乃榮華丘壑, 甘足枯槁[四]. 雖中興在運, 漢德重開, 而保身懷方, 彌相慕襲, 去就之節, 重於時矣[五]. 逮桓靈之閒, 主荒政繆, 國命委於閹寺, 士子羞與為伍, 故匹夫抗憤, 處士橫議, 遂乃激揚名聲, 互相題拂, 品覈公卿, 裁量執政, 婞直之風, 於斯行矣[六].

[一]四豪謂信陵君魏公子無忌、平原君趙勝、春申君黃歇、孟嘗君田文. 前書班固曰：「游談者以四豪為稱首.」

[二]前書音義曰：「相與信為任, 同是非為俠, 所謂權行州域, 力折公侯者也.」

[三]武帝詔求賢良, 於是公孫弘、董仲舒等出焉. 宣帝時, 集諸儒於石渠閣, 講論六蓺. 召五經名儒太子蕭望之等大議殿中, 平公羊、穀梁同異, 同己者朋黨之, 異己者攻伐之. 劉歆書曰：「黨同門, 妒道真.」

[四]謂襲勝、薛方、郭欽、蔣詡之類, 並隱居不應莽召.

[五]謂逢萌、嚴光、周黨、尚長之屬.

[六]婞, 狠也, 音邢鼎反.

夫上好則下必甚, 矯枉故直必過, 其理然矣[一]. 若范滂、張儉之徒, 清心忌惡, 終陷黨議, 不其然乎?

[一]禮記曰：「下之事上也, 不從其所令, 從其所行. 上好是物, 下必有甚者矣.」矯, 正也. 正枉必過其直, 見孟子.

初, 桓帝為蠡吾侯, 受學於甘陵周福, 及即帝位, 擢福為尚書. 時同郡河南尹房植有名當朝, 鄉人為之謠曰：「天下規矩房伯武, 因師獲印周仲進.」二家賓客, 互相譏揣[一], 遂各樹朋徒, 漸成尤隙, 由是甘陵有南北部, 黨人之議, 自此始矣. 後汝南太守宗資任功曹范滂, 南陽太守成瑨亦委功曹岑晊[二], 二郡又為謠曰：「汝南太守范孟博, 南陽宗資主畫諾. 南陽太守岑公孝, 弘農成瑨但坐嘯.」[三]因此流言轉入太學, 諸生三萬餘人, 郭林宗、賈偉節為其冠[四], 並與李膺、陳蕃、王暢更相褒重. 學中語曰：「天下模楷李元禮, 不畏強禦陳仲舉, 天下俊秀王叔茂.」又渤海公族進階、[五]扶風魏齊卿, 並危言深論, 不隱豪強[六]. 自公卿以下, 莫不畏其貶議, 屣履到門.

[一]初委反.

[二]音質.

[三]謝承書曰「成瑨少脩仁義, 篤學, 以清名見. 舉孝廉, 拜郎中, 遷南陽太守. 郡舊多豪強, 中官黃門磐(牙)[互]境界. 瑨下車, 振威嚴以撿攝之. 是時桓帝乳母、中官貴人外親張子禁, 怙恃貴埶, 不畏法網, 功曹岑晊勸使捕子禁付宛獄, 笞殺之. 桓帝徵瑨, 下獄死. 宗資字叔都, 南陽安眾人也. 家代為漢將相名臣. 祖父均, 自有傳. 資少在京師, 學孟氏易、歐陽尚書. 舉孝廉, 拜議郎, 補御史中丞、汝南太守. 署范滂為功曹, 委任政事, 推功於滂, 不伐其美. 任善之名, 聞於海內」也.

[四]冠猶首也.

[五]公族, 姓也, 名進階. 風俗通曰：「晉成公立嫡子為公族大夫.」韓無忌號公族穆子, 見左氏傳.

[六]危言謂不畏危難而直言也. 論語孔子曰：「邦有道, 危言危行.」

時河內張成善說風角, 推占當赦, 遂教子殺人. 李膺為河南尹, 督促收捕, 既而逢宥獲免, 膺愈懷憤疾, 竟案殺之. 初, 成以方伎交通宦官, 帝亦頗誶其占. 成弟子牢脩因上書誣告膺等養太學遊士, 交結諸郡生徒, 更相驅馳, 共為部黨, 誹訕朝廷, 疑亂風俗[一]. 於是天子震怒, 班下郡國, 逮捕黨人, 布告天下, 使同忿疾, 遂收執膺等. 其辭所連及陳寔之徒二百餘人, 或有逃遁不獲, 皆懸金購募. 使者四出, 相望於道. 明年, 尚書霍諝、城門校尉竇武並表為請, 帝意稍解, 乃皆赦歸田里, 禁錮終身. 而黨人之名, 猶書王府.

[一]說文曰：「誹, 謗也.」蒼頡篇曰：「訕, 非也.」

自是正直廢放, 邪枉熾結, 海內希風之流, 遂共相摽搒[一], 指天下名士, 為之稱號. 上曰「三君」, 次曰「八俊」, 次曰「八顧」, 次曰「八及」, 次曰「八廚」, 猶古之「八元」、「八凱」也. 竇武、劉淑、陳蕃為「三君」. 君者, 言一世之所宗也. 李膺、荀翌、杜密、王暢、劉祐、魏朗、趙典、朱宇為「八俊」. 俊者, 言人之英也. 郭林宗、宗慈、巴肅、夏馥、范滂、尹勳、蔡衍、羊陟為「八顧」. 顧者, 言能以德行引人者也. 張儉、岑晊、劉表、陳翔、孔昱、苑康、檀(敷)[敷]、翟超為「八及」. 及者, 言其能導人追宗者也[二]. 度尚、張邈、王考、劉儒、胡母班、秦周、蕃嚮、王章為「八廚」[三]. 廚者, 言能以財救人者也.

[一]希, 望也, 摽搒猶相稱揚也. 「搒」與「牓」同, 古字通.

[二]導, 引也. 宗謂所宗仰者.

[三]蕃, 姓也, 音皮.

又張儉鄉人朱並, 承望中常侍侯覽意旨, 上書告儉與同鄉二十四人別相署號, 共為部黨, 圖危社稷. 以儉及檀彬、褚鳳、張肅、薛蘭、馮禧、魏玄、徐乾為「八俊」, 田林、張隱、劉表、薛郁、王訪、劉祗、宣靖、公緒恭為「八顧」[一], 朱楷、田槃、疏耽、薛敦、宋布、唐龍、嬴咨、宣褒為「八及」, 刻石立墠, 共為部黨, 而儉為之魁[二]. 靈帝詔刊章捕儉等[三]. 大長秋曹節因此諷有司奏捕前黨故司空虞放、太僕杜密、長樂少府李膺、司隸校尉朱宇、潁川太守巴肅、沛相荀翌、河內太守魏朗、山陽太守翟超、任城相劉儒、太尉掾范滂等百餘人, 皆死獄中. 餘或先歿不及, 或亡命獲免. 自此諸為怨隙者, 因相陷害, 睚眥之忿, 濫入黨中[四]. 又州郡承旨, 或有未嘗交關, 亦離禍毒. 其死徙廢禁者, 六七百人.

[一]公緒, 姓也.

[二]墠, 除地於中為壇. 墠音禪. 魁, 大帥也.

[三]刊, 削. 不欲宣露並名, 故削除之, 而直捕儉等.

[四]睚音五懈反. 廣雅曰：「睚, 裂也.」眥音才賜反. 前書音義曰：「瞋目貌也.」史記曰：「睚眥之隙必報.」

熹平五年, 永昌太守曹鸞上書大訟黨人, 言甚方切. 帝省奏大怒, 即詔司隸、益州檻車收鸞, 送槐里獄掠殺之. 於是又詔州郡更考黨人門生故吏父子兄弟, 其在位者, 免官禁錮, 爰及五屬[一].

[一]謂斬衰、齊衰、大功、小功、緦麻也.

光和二年, 上祿長和海[一]上言：「禮, 從祖兄弟別居異財, 恩義已輕, 服屬疏末. 而今黨人錮及五族, 既乖典訓之文, 有謬經常之法.」[二]帝覽而悟之, 黨錮自從祖以下, 皆得解釋.

[一]上祿, 縣, 屬武都郡, 今成州縣也.

[二]左氏傳曰：「父子兄弟, 罪不相及.」

中平元年, 黃巾賊起, 中常侍呂彊言於帝曰：「黨錮久積, 人情多怨. 若久不赦宥, 輕與張角合謀, 為變滋大, 悔之無救.」帝懼其言, 乃大赦黨人, 誅徙之家皆歸故郡. 其後黃巾遂盛, 朝野崩離, 綱紀文章蕩然矣[一].

[一]詩大雅蕩篇序曰：「厲王無道, 天下蕩蕩, 無綱紀文章.」鄭玄注云：「蕩蕩, 法度廢壞之貌也.」

凡黨事始自甘陵、汝南, 成於李膺、張儉, 海內塗炭, 二十餘年, 諸所蔓衍, 皆天下善士. 三君、八俊等三十五人, 其名跡存者, 並載乎篇. 陳蕃、竇武、王暢、劉表、度尚、郭林宗別有傳. 荀翌附祖淑傳. 張邈附呂布傳. 胡母班附袁紹傳. 王考字文祖, 東平壽張人, 冀州刺史；秦周字平王, 陳留平丘人, 北海相；蕃嚮字嘉景, 魯國人, 郎中；王璋字伯儀, 東萊曲城人, 少府卿：[一]位行並不顯. 翟超, 山陽太守, 事見陳蕃傳, 字及郡縣未詳. 朱宇, 沛人, 與杜密等俱死獄中. 唯趙典名見而已.

[一]曲城, 縣, 故城在今萊州掖縣東北也.

劉淑字仲承, 河閒樂成人也. 祖父稱, 司隸校尉. 淑少學明五經, 遂隱居, 立精舍講授, 諸生常數百人. 州郡禮請, 五府連辟, 並不就. 永興二年, 司徒种暠舉淑賢良方正, 辭以疾. 桓帝聞淑高名, 切責州郡, 使輿病詣京師. 淑不得已而赴洛陽, 對策為天下第一, 拜議郎. 又陳時政得失, 災異之占, 事皆效驗. 再遷尚書, 納忠建議, 多所補益. 又再遷侍中、虎賁中郎將. 上疏以為宜罷宦官, 辭甚切直, 帝雖不能用, 亦不罪焉. 以淑宗室之賢, 特加敬異, 每有疑事, 常密諮問之. 靈帝既位, 宦官譖淑與竇武等通謀, 下獄自殺.

李膺字元禮, 潁川襄城人也. 祖父脩, 安帝時為太尉[一]. 父益, 趙國相. 膺性簡亢, 無所交接[二], 唯以同郡荀淑、陳寔為師友.

[一]漢官儀曰：「脩字伯游.」

[二]亢, 高也.

初舉孝廉, 為司徒胡廣所辟, 舉高第, 再遷青州刺史. 守令畏威明, 多望風棄官. 復徵, 再遷漁陽太守. 尋轉蜀郡太守, 以母老乞不之官[一]. 轉護烏桓校尉. 鮮卑數犯塞, 膺常蒙矢石, 每破走之, 虜甚憚懾[二]. 以公事免官, 還居綸氏, 教授常千人[三]. 南陽樊陵求為門徒, 膺謝不受. 陵後以阿附宦官, 致位太尉, 為節[志]者所羞[四]. 荀爽嘗就謁膺, 因為其御, 既還, 喜曰：「今日乃得御李君矣.」其見慕如此.

[一]謝承書曰：「出補蜀郡太守, 修庠序, 設條教, 明法令, 威恩並行. 蜀之珍玩, 不入於門. 益州紀其政化, 朝廷舉能理劇, 轉烏桓校尉.」

[二]謝承書曰：「膺常率步騎臨陣交戰, 身被創夷, 拭血進戰, 遂破寇, 斬首二千級.」

[三]綸氏, 縣, 屬潁川郡, 故城今陽城縣也.

[四]漢官儀曰：「樊陵字德雲.」

永壽二年, 鮮卑寇雲中, 桓帝聞膺能, 乃復徵為度遼將軍. 先是羌虜及疏勒、龜茲, 數出攻鈔張掖、酒泉、雲中諸郡, 百姓屢被其害. 自膺到邊, 皆望風懼服, 先所掠男女, 悉送還塞下. 自是之後, 聲振遠域.

延熹二年徵, 再遷河南尹. 時宛陵大姓羊元群罷北海郡, 臧罪狼藉, 郡舍溷軒有奇巧, 乃載之以歸[一]. 膺表欲按其罪, 元群行賂宦豎, 膺反坐輸作左校.

[一]溷軒, 廁屋.

初, 膺與廷尉馮緄、大司農劉祐等共同心志, 糾罰姦倖, 緄、祐時亦得罪輸作. 司隸校尉應奉上疏理膺等曰：「昔秦人觀寶於楚, 昭奚恤蒞以群賢[一]；梁惠王瑋其照乘之珠, 齊威王荅以四臣[二]. 夫忠賢武將, 國之心膂. 竊見左校弛刑徒前廷尉馮緄、大司農劉祐、河南尹李膺等, 執法不撓, 誅舉邪臣, 肆之以法[三], 眾庶稱宜. 昔季孫行父親逆君命, 逐出莒僕, 於舜之功二十之一[四]. 今膺等投身彊禦, 畢力致罪, 陛下既不聽察, 而猥受譖訴, 遂令忠臣同愆元惡. 自春迄冬, 不蒙降恕, 遐邇觀聽, 為之歎息. 夫立政之要, 記功忘失, 是以武帝捨安國於徒中[五], 宣帝徵張敞於亡命[六]. 緄前討蠻荊, 均吉甫之功[七]. 祐數臨督司, 有不吐茹之節[八]. 膺著威幽、并, 遺愛度遼. 今三垂蠢動, 王旅未振. 易稱『雷雨作解, 君子以赦過宥罪』[九]. 乞原膺等, 以備不虞.」書奏, 乃悉免其刑.

[一]新序曰：「秦欲伐楚, 使[使]者往觀楚之寶器. 楚王聞之, 召昭奚恤問焉. 對曰：『此欲觀吾國之得失而圖之, 寶器在於賢臣.』遂使恤應之. 乃為東面之壇四, 為南面之壇一, 為西面之壇一. 秦使者至, 恤曰：『君, 客也, 請就上位東面, 子西南面, 太宰子方次之, 葉公子高次之, 司馬子反次之.』恤自居西面之壇, 稱曰：『客觀楚國之寶器. 所寶者, 賢臣也. 理百姓, 實倉廩, 使人各得其所, 子西在此. 奉珪璋, 使諸侯, 解忿悁之難, 交兩國之懽, 使無兵革之憂, 太宰子方在此. 守封疆, 謹境界, 不侵鄰國, 鄰亦不侵, 葉公子高在此. 理師旅, 正兵戎, 以當強敵, 提袍鼓以動百萬之眾, 使皆赴湯火, 蹈白刃, 出萬死不顧, 司馬子反在此. 若懷霸王之餘義, 獵理亂之遺風, 昭奚恤在此. 惟大國所觀.』秦使者瞿然無以對, 恤遂攝衣而去. 使反, 言秦君曰：『楚多賢臣, 未可謀也.』」

[二]瑋猶美也. 史記曰, 魏惠王問齊威王曰：「王亦有寶乎?」威王曰：「無有.」魏王曰：「寡人之國雖小, 尚有徑寸珠照車前後十二乘者十枚, 柰何以萬乘之國而無寶乎！」威王曰：「寡人所以為寶者與王異. 吾臣有檀子者, 使守南城, 楚人不敢為寇. 吾臣有盼子者, 使守高堂, 則趙人不敢東漁於河. 吾臣有黔夫者, 使守徐州, 於是燕人祭北門, 趙人祭西門, 從者七千餘家. 吾臣有種首者, 使備盜賊, 則道不拾遺. 以此為寶, 將以照千里, 豈直十二乘哉?」魏王慚, 不懌而去.

[三]肆, 陳也.

[四]紀太子僕殺紀公, 以其寶玉來奔, 納諸宣公, 公命與之邑, 季文子使司寇出之境. 公問其故, 對曰：「孝敬忠信為吉德, 盜賊藏姦為凶德. 夫莒僕, 則其孝敬, [則]弒君父矣, 則其忠信, 則竊寶玉矣, 其人則盜賊也, 是以去之. 舜舉十六相, 去四凶, 有大功二十而為天子. 今行父雖未獲一吉人, 去一凶矣, 於舜之功, 二十之一也.」見左傳.

[五]景帝時, 韓安國為梁大夫, 坐法抵罪. 後梁內史缺, 起徒中為二千石, 拜為內史. 臣賢案：此言武帝, 誤也.

[六]張敞為京兆尹, 坐殺人亡命歸家. 冀州亂, 徵敞為冀州刺史.

[七]詩小雅曰：「顯允方叔, 征伐玁狁, 蠻荊來威.」鄭玄注云：「方叔先與吉甫征伐玁狁, 今特往伐蠻荊, 皆使來服於宣王之威, 美其功之多也.」緄以順帝時討長沙武陵蠻夷有功, 故以比之.

[八]謂祐奏梁冀弟旻, 又為司隸校尉, 權豪畏之也. 詩曰：「唯仲山甫, 柔亦不茹, 剛亦不吐, 不侮鰥寡, 不畏彊禦.」

[九]易解卦象詞也. 卦坎下震上. 解, 坎為險, 為水. 水者, 雨之象. 震為動, 為雷. 王弼注云：「屯難盤結, 於是乎解也.」

再遷, 復拜司隸校尉. 時張讓弟朔為野王令, 貪殘無道, 至乃殺孕婦, 聞膺厲威嚴, 懼罪逃還京師, 因匿兄讓弟舍, 藏於合柱中. 膺知其狀, 率將吏卒破柱取朔, 付洛陽獄. 受辭畢, 即殺之. 讓訴冤於帝, 詔膺入殿, 御親臨軒, 詰以不先請便加誅辟之意. 膺對曰：「昔晉文公執衛成公歸于京師, 春秋是焉[一]. 禮云公族有罪, 雖曰宥之, 有司執憲不從[二]. 昔仲尼為魯司寇, 七日而誅少正卯. 今臣到官已積一旬, 私懼以稽留為愆, 不意獲速疾之罪. 誠自知釁責, 死不旋踵, 特乞留五日, 剋殄元惡, 退就鼎鑊, 始生之願也.」帝無復言, 顧謂讓曰：「此汝弟之罪, 司隸何愆?」乃遣出之. 自此諸黃門常侍皆鞠躬屏氣, 休沐不敢復出宮省. 帝怪問其故, 並叩頭泣曰：「畏李校尉.」

[一]公羊傳曰：「晉人執衛侯, 歸之于京師. 歸之于者, 執之乎天子之側者也. 罪定不定已可知矣.」何休注云：「歸之于者, 決辭也.」

[二]解見張酺傳.

是時朝庭日亂, 綱紀穨阤, 膺獨持風裁, 以聲名自高[一]. 士有被其容接者, 名為登龍門[二]. 及遭黨事, 當考實膺等. 案經三府, 太尉陳蕃卻之. 曰：「今所考案, 皆海內人譽, 憂國忠公之臣. 此等猶將十世宥也[三], 豈有罪名不章而致收掠者乎?」不肯平署[四]. 帝愈怒, 遂下膺等於黃門北寺獄[五]. 膺等頗引宦官子弟, 宦官多懼, 請帝以天時宜赦, 於是大赦天下. 膺免歸鄉里, 居陽城山中, 天下士大夫皆高尚其道, 而汙穢朝廷[六].

[一]裁音才代反.

[二]以魚為喻也. 龍門, 河水所下之口, 在今絳州龍門縣. 辛氏三秦記曰「河津一名龍門, 水險不通, 魚鱉之屬莫能上, 江海大魚薄集龍門下數千, 不得上, 上則為龍」也.

[三]解見耿弇傳.

[四]平署猶連署也.

[五]獄名, 解見靈紀也.

[六]以朝廷為汙穢也.

及陳蕃免太尉, 朝野屬意於膺, 荀爽恐其名高致禍, 欲令屈節以全亂世, 為書貽曰：「久廢過庭, 不聞善誘, 陟岵瞻望, 惟日為歲[一]. 知以直道不容於時, 悅山樂水, 家于陽城. 道近路夷, 當即聘問, 無狀嬰疾, 闕於所仰. 頃聞上帝震怒, 貶黜鼎臣[二], 人鬼同謀[三], 以為天子當貞觀二五, 利見大人[四], 不謂夷之初旦, 明而未融[五], 虹蜺揚煇, 棄和取同[六]. 方今天地氣閉, 大人休否[七], 智者見險, 投以遠害[八]. 雖匱人望, 內合私願[九]. 想甚欣然, 不為恨也. 願怡神無事, 偃息衡門[一０], 任其飛沈, 與時抑揚.」頃之, 帝崩. 陳蕃為太傅, 與大將軍竇武共秉朝政, 連謀誅諸宦官, 故引用天下名士, 乃以膺為長樂少府. 及陳、竇之敗, 膺等復廢.

[一]論語曰：「鯉趨而過庭. 子曰：『學詩乎? 』曰『未也』.」又曰：「孔子恂恂然善誘人.」詩曰：「陟彼岵兮, 瞻望父兮.」又曰：「一日不見, 如三歲兮.」爽致敬於膺, 故以父為喻也.

[二]上帝謂天子, 鼎臣即陳蕃.

[三]易下繫曰：「人謀鬼謀, 百姓與能.」

[四]易曰：「天地之道, 貞觀也.」乾九二、九五並曰「利見大人」也.

[五]夷, 傷也. 融, 朗也. 明夷卦离下坤上, 离為日, 坤為地, 日之初出, 其明未朗. 左傳曰：「明而未融, 其當旦乎?」以膺黜, 故喻之也.

[六]春秋考異郵曰：「虹蜺出, 亂惑棄和.」謂棄君子, 同小人也. 論語曰：「君子和而不同, 小人同而不和」也.

[七]易文言曰：「天地閉, 賢人隱.」否九五曰：「大人休否.」休否謂休廢而否塞.

[八]見險難, 故投身以遠害也. 易曰：「君子以儉德避難, 不可榮以祿.」

[九]匱, 乏也.

[一０]毛萇詩注曰：「衡門, 橫木為門.」

後張儉事起, 收捕鉤黨, 鄉人謂膺曰：「可去矣.」對曰：「事不辭難, 罪不逃刑, 臣之節也[一]. 吾年已六十, 死生有命, 去將安之?」乃詣詔獄. 考死, 妻子徙邊, 門生、故吏及其父兄, 並被禁錮.

[一]左傳曰, 晉侯之弟楊干亂行於曲梁, 魏絳戮其僕. 晉侯怒, 謂羊舌赤曰：「合諸侯以為榮也. 楊干為戮, 何辱如之? 必殺魏絳, 無失也.」對曰：「絳無貳志, 事君不避難, 有罪不逃刑, 其將來辭, 何辱命焉！」

時侍御史蜀郡景毅子顧為膺門徒, 而未有錄牒, 故不及於譴. 毅乃慨然曰：「本謂膺賢, 遣子師之, 豈可以漏奪名籍, 苟安而已！」遂自表免歸, 時人義之.

膺子瓚, 位至東平相[一]. 初, 曹操微時, 瓚異其才, 將沒, 謂子宣等曰：「時將亂矣, 天下英雄無過曹操. 張孟卓與吾善, 袁本初汝外親, 雖爾勿依, 必歸曹氏.」諸子從之, 並免於亂世.

[一]謝承書「瓚」作「珪」.

杜密字周甫, 潁川陽城人也. 為人沈質, 少有厲俗志. 為司徒胡廣所辟, 稍遷代郡太守. 徵, 三遷太山太守、北海相. 其宦官子弟為令長有姦惡者, 輒捕案之. 行春到高密縣, 見鄭玄為鄉佐, 知其異器, 即召署郡職, 遂遣就學.

後密去官還家, 每謁守令, 多所陳託. 同郡劉勝, 亦自蜀郡告歸鄉里, 閉門埽軌, 無所干及[一]. 太守王昱謂密曰：「劉季陵清高士, 公卿多舉之者.」密知昱激己, 對曰：「劉勝位為大夫, 見禮上賓, 而知善不薦, 聞惡無言, 隱情惜己, 自同寒蟬, 此罪人也[二]. 今志義力行之賢而密達之[三], 違道失節之士而密糾之, 使明府賞刑得中, 令問休揚, 不亦萬分之一乎?」昱慚服, 待之彌厚.

[一]軌, 車跡也. 言絕人事.

[二]寒蟬謂寂默也. 楚詞曰：「悲哉秋之為氣也, 蟬寂漠而無聲.」

[三]力行謂盡力行善也. 禮記曰：「好問近乎智, 力行近乎仁.」

後桓帝徵拜尚書令, 遷河南尹, 轉太僕. 黨事既起, 免歸本郡, 與李膺俱坐, 而名行相次, 故時人亦稱「李杜」焉[一]. 後太傅陳蕃輔政, 復為太僕. 明年, 坐黨事被徵, 自殺.

[一]前有李固、杜喬, 故言「亦」也.

劉祐字伯祖, 中山安國人也[一]. 安國後別屬博陵. 祐初察孝廉, 補尚書侍郎, 閑練故事, 文札強辨, 每有奏議, 應對無滯, 為僚類所歸.

[一]安國, 縣, 故城在今定州義豐縣東南. 謝承書曰：「祐, 宗室胤緒, 代有名位. 少脩操行, 學嚴氏春秋、小戴禮、古文尚書, 仕郡為主簿. 郡將小子嘗出錢付之, 今市買果實, 祐悉以買筆書具與之, 因白郡將, 言『郎君年可入小學, 而但傲佷, 遠近謂明府無過庭之教, 請出授書』. 郡將為使子就祐受經, 五日一試, 不滿呈限, 白決罰, 遂成學業也.」

除任城令, 兗州舉為尤異, 遷揚州刺史. 是時會稽太守梁旻, 大將軍冀之從弟也. 祐舉奏其罪, 旻坐徵. 復遷祐河東太守. 時屬縣令長率多中官子弟, 百姓患之. 祐到, 黜其權強, 平理冤結, 政為三河表[一].

[一]三河謂河東、河內、河南也. 表猶標準也.

再遷, 延熹四年, 拜尚書令, 又出為河南尹, 轉司隸校尉. 時權貴子弟罷州郡還入京師者, 每至界首, 輒改易輿服, 隱匿財寶, 威行朝廷.

拜宗正, 三轉大司農. 時中常侍蘇康、管霸用事於內, 遂固天下良田美業, 山林湖澤, 民庶窮困, 州郡累氣[一]. 祐移書所在, 依科品沒入之. 桓帝大怒, 論祐輸左校.

[一]累氣, 屏息也.

後得赦出, 復歷三卿, 輒以疾辭, 乞骸骨歸田里. 詔拜中散大夫, 遂杜門絕跡. 每三公缺, 朝廷皆屬意於祐, 以譖毀不用. 延篤貽之書曰：「昔太伯三讓, 人無德而稱焉[一]. 延陵高揖, 華夏仰風[二]. 吾子懷蘧氏之可卷, 體甯子之如愚[三], 微妙玄通, 沖而不盈[四], 蔑三光之明, 未暇以天下為事, 何其劭與！」[五]

[一]三讓, 解見和紀.

[二]揖, 讓也. 左傳, 吳王壽夢卒, 子諸樊既除喪, 將立弟季札, 札棄其室而耕, 乃舍之.

[三]蘧瑗字伯玉, 甯子名俞, 並衛大夫. 論語孔子曰：「君子哉蘧伯玉, 邦有道則仕, 邦無道則可卷而懷之.」又曰：「甯武子邦無道則愚.」

[四]老子曰「古之善為道者, 微妙玄通, 深不可識」也. 又曰「道沖而用之或不盈」.

[五]莊子曰：「舜讓天下於子州支伯, 子州支伯曰：『予適有幽憂之病, 方且理之, 未暇理天下也.』」

靈帝初, 陳蕃輔政, 以祐為河南尹. 及蕃敗, 祐黜歸, 卒于家. 明年, 大誅黨人, 幸不及禍.

魏朗字少英, 會稽上虞人也[一]. 少為縣吏. 兄為鄉人所殺, 朗白日操刃報讎於縣中, 遂亡命到陳國. 從博士郤仲信學春秋圖緯[二], 又詣太學受五經, 京師長者李膺之徒爭從之.

[一]上虞, 縣, 故城在今越州餘姚縣西. 有虞山, 在縣東.

[二]孔子作春秋緯十二篇.

初辟司徒府, 再遷彭城令. 時中官子弟為國相, 多行非法, 朗與更相章奏, 幸臣忿疾, 欲中之[一]. 會九真賊起, 乃共薦朗為九真都尉. 到官, 獎厲吏兵, 討破群賊, 斬首二千級. 桓帝美其功, 徵拜議郎. 頃之, 遷尚書. 屢陳便宜, 有所補益. 出為河內太守, 政稱三河表. 尚書令陳蕃薦朗公忠亮直, 宜在機密, 復徵為尚書. 會被黨議, 免歸家.

[一]中猶中傷.

朗性矜嚴, 閉門整法度, 家人不見墯容. 後竇武等誅, 朗以黨被急徵, 行至牛渚, 自殺[一]. 著書數篇, 號魏子云.

[一]牛渚, 山名. 突出江中, 謂為牛渚圻, 在宣州當塗縣北也.

夏馥字子治, 陳留圉人也. 少為書生, 言行質直. 同縣高氏、蔡氏並皆富殖, 郡人畏而事之, 唯馥比門不與交通[一], 由是為豪姓所仇. 桓帝初, 舉直言, 不就.

[一]比門猶並門也.

馥雖不交時宦, 然以聲名為中官所憚, 遂與范滂、張儉等俱被誣陷, 詔下州郡, 捕為黨魁.

及儉等亡命, 經歷之處, 皆被收考, 辭所連引, 布遍天下. 馥乃頓足而歎曰：「孽自己作, 空汙良善, 一人逃死, 禍及萬家, 何以生為！」乃自翦須變形, 入林慮山中[一], 隱匿姓名, 為冶家傭. 親突煙炭, 形貌毀瘁, 積二三年, 人無知者. 後馥弟靜, 乘車馬, 載縑帛, 追之於涅陽市中[二]. 遇馥不識, 聞其言聲, 乃覺而拜之. 馥避不與語, 靜追隨至客舍, 共宿. 夜中密呼靜曰：「吾以守道疾惡, 故為權宦所陷. 且念營苟全, 以庇性命, 弟柰何載物相求, 是以禍見追也.」明旦, 別去. 黨禁未解而卒.

[一]林慮, 今相州縣.

[二]涅陽, 縣, 屬南陽郡.

宗慈字孝初, 南陽安眾人也[一]. 舉孝廉, 九辟公府, 有道徵, 不就. 後為脩武令. 時太守出自權豪, 多取貨賂, 慈遂棄官去. 徵拜議郎, 未到, 道疾卒. 南陽群士皆重其義行.

[一]安眾在今南陽縣西南, 仍有其名, 無復基趾也.

巴肅字恭祖, 勃海高城人也[一]. 初察孝廉, 歷慎令、貝丘長[二], 皆以郡守非其人, 辭病去. 辟公府, 稍遷拜議郎. 與竇武、陳蕃等謀誅閹官, 武等遇害, 肅亦坐黨禁錮. 中常侍曹節後聞其謀, 收之. 肅自載詣縣, 縣令見肅, 入閤解印綬與俱去. 肅曰：「為人臣者, 有謀不敢隱, 有罪不逃刑. 既不隱其謀矣, 又敢逃其刑乎?」遂被害. 刺史賈琮刊石立銘以記之.

[一]高城, 縣, 故城在今滄州鹽山縣南.

[二]慎, 縣, 屬汝南郡. 貝丘, 縣, 屬清河郡.

范滂字孟博, 汝南征羌人也[一]. 少厲清節, 為州里所服, 舉孝廉、光祿四行[二]. 時冀州飢荒, 盜賊群起, 乃以滂為清詔使, 案察之. 滂登車攬轡, 慨然有澄清天下之志. 及至州境, 守令自知臧汙, 望風解印綬去. 其所舉奏, 莫不厭塞眾議. 遷光祿勳主事. 時陳蕃為光祿勳, 滂執公儀詣蕃, 蕃不止之, 滂懷恨, 投版棄官而去[三]. 郭林宗聞而讓蕃曰：「若范孟博者, 豈宜以公禮格之? [四]今成其去就之名, 得無自取不優之議也?」蕃乃謝焉.

[一]征羌, 解見來歙傳. 謝承書曰：「汝南細陽人也.」

[二]漢官儀曰：「光祿舉敦厚、質樸、遜讓、節儉.」此為四行也.

[三]版, 笏也.

[四]格, 正也.

復為太尉黃瓊所辟. 後詔三府掾屬舉謠言[一], 滂奏刺史、二千石權豪之黨二十餘人. 尚書責滂所劾猥多, 疑有私故. 滂對曰：「臣之所舉, 自非叨穢姦暴, 深為民害, 豈以汙簡札哉！閒以會日迫促, 故先舉所急, 其未審者, 方更參實. 臣聞農夫去草, 嘉穀必茂[二]；忠臣除姦, 王道以清. 若臣言有貳, 甘受顯戮.」吏不能詰. 滂睹時方艱, 知意不行, 因投劾去.

[一]漢官儀曰：「三公聽採長史臧否, 人所疾苦, 還條奏之, 是為舉謠言也. 頃者舉謠言, 掾屬令史都會殿上, 主者大言, 州郡行狀云何, 善者同聲稱之, 不善者默爾銜枚.」

[二]左傳曰：「為國家者, 見惡如農夫之務去草焉.」

太守宗資先聞其名, 請署功曹, 委任政事. 滂在職, 嚴整疾惡. 其有行違孝悌, 不軌仁義者, 皆埽跡斥逐, 不與共朝. 顯薦異節, 抽拔幽陋. 滂外甥西平李頌, 公族子孫, 而為鄉曲所棄, 中常侍唐衡以頌請資, 資用為吏. 滂以非其人, 寑而不召. 資遷怒, 捶書佐朱零. 零仰曰：「范滂清裁, 猶以利刃齒腐朽[一]. 今日寧受笞死, 而滂不可違.」資乃止. 郡中中人以下, 莫不歸怨, 乃指滂之所用以為「范黨」.

[一]裁音才載反.

後牢脩誣言鉤黨[一], 滂坐繫黃門北寺獄. 獄吏謂曰：「凡坐繫皆祭皋陶.」滂曰：「皋陶賢者, 古之直臣. 知滂無罪, 將理之於帝[二]；如其有罪, 祭之何益！」眾人由此亦止. 獄吏將加掠考, 滂以同囚多嬰病, 乃請先就格, 遂與同郡袁忠爭受楚毒. 桓帝使中常侍王甫以次辨詰, 滂等皆三木囊頭, 暴於階下[三]. 餘人在前, 或對或否, 滂、忠於後越次而進. 王甫詰曰：「君為人臣, 不惟忠國, 而共造部黨, 自相褒舉, 評論朝廷, 虛搆無端, 諸所謀結, 並欲何為? 皆以情對, 不得隱飾.」滂對曰：「臣聞仲尼之言, 『見善如不及, 見惡如探湯』[四]. 欲使善善同其清, 惡惡同其汙, 謂王政之所願聞, 不悟更以為黨.」甫曰：「卿更相拔舉, 迭為脣齒, 有不合者, 見則排斥, 其意如何?」滂乃慷慨仰天曰：「古之循善, 自求多福；今之循善, 身陷大戮. 身死之日, 願埋滂於首陽山側, 上不負皇天, 下不愧夷、齊.」[五]甫愍然為之改容. 乃得並解桎梏[六].

[一]鉤, 引也.

[二]帝謂天也.

[三]三木, 項及手足皆有械, 更以物蒙覆其頭也. 前書司馬遷曰「魏其, 大將也, 衣赭關三木」也.

[四]探湯喻去疾也. 見論語.

[五]伯夷、叔齊餓死首陽山, 見史記. 首陽山在洛陽東北.

[六]鄭玄注周禮曰：「木在足曰桎, 在手曰梏.」

滂後事釋, 南歸. 始發京師, 汝南、南陽士大夫迎之者數千兩[一]. 同囚鄉人殷陶、黃穆, 亦免俱歸, 並衛侍於滂, 應對賓客. 滂顧謂陶等曰：「今子相隨, 是重吾禍也.」遂遁還鄉里.

[一]兩, 車也. 尚書曰：「戎車三百兩.」

初, 滂等繫獄, 尚書霍諝理之. 及得免, 到京師, 往候諝而不為謝. 或有讓滂者. 對曰：「昔叔向嬰罪, 祁奚救之, 未聞羊舌有謝恩之辭, 祁老有自伐之色.」竟無所言[一].

[一]左傳, 晉討欒盈之黨, 殺叔向之弟羊舌虎, 并囚叔向. 於是祁奚聞之, 見范宣子曰：「夫謀而鮮過, 惠訓不倦者, 叔向有焉. 社稷之固也, 猶將十代宥之, 今一不免其身, 不亦惑乎?」宣子說而免之. 祁奚不見叔向而歸, 叔向亦不告免焉而朝. 孔安國注尚書曰「自功曰伐」也.

建寧二年, 遂大誅黨人, 詔下急捕滂等. 督郵吳導至縣, 抱詔書, 閉傳舍, 伏床而泣[一]. 滂聞之, 曰：「必為我也.」即自詣獄. 縣令郭揖大驚, 出解印綬, 引與俱亡. 曰：「天下大矣, 子何為在此?」滂曰：「滂死則禍塞, 何敢以罪累君, 又令老母流離乎！」其母就與之訣. 滂白母曰：「仲博孝敬, 足以供養[二], 滂從龍舒君歸黃泉[三], 存亡各得其所. 惟大人割不可忍之恩, 勿增感戚.」母曰：「汝今得與李、杜齊名, 死亦何恨！[四]既有令名, 復求壽考, 可兼得乎?」滂跪受教, 再拜而辭. 顧謂其子曰：「吾欲使汝為惡, 則惡不可為；使汝為善, 則我不為惡.」行路聞之, 莫不流涕. 時年三十三.

[一]傳, 驛舍也, 音知戀反.

[二]仲博, 滂弟也.

[三]謝承書曰：「滂父顯, 故龍舒侯相也.」

[四]李膺、杜密.

論曰：李膺振拔汙險之中[一], 蘊義生風, 以鼓動流俗[二], 激素行以恥威權, 立廉尚以振貴埶, 使天下之士奮迅感概, 波蕩而從之, 幽深牢破室族而不顧, 至于子伏其死而母歡其義. 壯矣哉！子曰：「道之將廢也與? 命也！」[三]

[一]前書班固曰「振拔汙塗, 跨騰風雲」也.

[二]周易曰：「鼓以動之.」

[三]論語之文.

尹勳字伯元, 河南鞏人也. 家世衣冠. 伯父睦為司徒, 兄頌為太尉, 宗族多居貴位者, 而勳獨持清操, 不以地埶尚人. 州郡連辟, 察孝廉, 三遷邯鄲令, 政有異跡. 後舉高第, 五遷尚書令. 及桓帝誅大將軍梁冀, 勳參建大謀, 封都鄉侯. 遷汝南太守. 上書解釋范滂、袁忠等黨議禁錮. 尋徵拜將作大匠, 轉大司農. 坐竇武等事, 下獄自殺.

蔡衍字孟喜, 汝南項人也[一]. 少明經講授, 以禮讓化鄉里. 鄉里有爭訟者, 輒詣衍決之, 其所平處, 皆曰無怨.

[一]項, 今陳州項城縣也.

舉孝廉, 稍遷冀州刺史. 中常侍具瑗託其弟恭舉茂才, 衍不受, 乃收齎書者案之. 又劾奏河閒相曹鼎臧罪千萬. 鼎者, 中常侍騰之弟也. 騰使大將軍梁冀為書請之, 衍不荅, 鼎竟坐輸作左校. 乃徵衍拜議郎、符節令. 梁冀聞衍賢, 請欲相見, 衍辭疾不往, 冀恨之. 時南陽太守成瑨等以收糾宦官考廷尉, 衍與議郎劉瑜表救之, 言甚切厲, 坐免官還家, 杜門不出. 靈帝即位, (徵)[復]拜議郎, 會病卒.

羊陟字嗣祖, 太山梁父人也[一]. 家世冠族. 陟少清直有學行, 舉孝廉, 辟太尉李固府, 舉高第, 拜侍御史. 會固被誅, 陟以故吏禁錮歷年. 復舉高第, 再遷冀州刺史. 奏案貪濁, 所在肅然. 又再遷虎賁中郎將、城門校尉, 三遷尚書令. 時太尉張顥、司徒樊陵、大鴻臚郭防、太僕曹陵、大司農馮方並與宦豎相姻私, 公行貨賂, 並奏罷黜之, 不納. 以前太尉劉寵、司隸校尉許冰、幽州刺史楊熙、涼州刺史劉恭、益州刺史龐艾清亮在公, 薦舉升進. 帝嘉之, 拜陟河南尹. 計日受奉, 常食乾飯茹菜, 禁制豪右, 京師憚之. 會黨事起, 免官禁錮, 卒於家.

[一]梁父故城在今兗州泗水縣北.

張儉字元節, 山陽高平人, 趙王張耳之後也[一]. 父成, 江夏太守. 儉初舉茂才, 以刺史非其人, 謝病不起.

[一]張耳, 大梁人也. 高祖立為趙王.

延熹八年, 太守翟超請為東部督郵. 時中常侍侯覽家在防東[一], 殘暴百姓, 所為不軌. 儉舉劾覽及其母罪惡, 請誅之. 覽遏絕章表, 並不得通, 由是結仇. 鄉人朱並, 素性佞邪, 為儉所棄, 並懷怨恚, 遂上書告儉與同郡二十四人為黨, 於是刊章討捕. 儉得亡命, 困迫遁走, 望門投止, 莫不重其名行, 破家相容. 後流轉東萊, 止李篤家. 外黃令毛欽操兵到門, 篤引欽謂曰：「張儉知名天下, 而亡非其罪. 縱儉可得, 寧忍執之乎?」欽因起撫篤曰：「蘧伯玉恥獨為君子, 足下如何自專仁義?」篤曰：「篤雖好義, 明廷今日載其半矣.」[二]欽歎息而去. 篤因緣送儉出塞, 以故得免. 其所經歷, 伏重誅者以十數, 宗親並皆殄滅, 郡縣為之殘破.

[一]縣名, 屬山陽郡, 故城在今兗州金鄉縣南.

[二]明廷猶明府. 言不執儉, 得義之半也.

中平元年, 黨事解, 乃還鄉里. 大將軍、三公並辟, 又舉敦朴, 公車特徵, 起家拜少府, 皆不就. 獻帝初, 百姓飢荒, 而儉資計差溫, 乃傾竭財產, 與邑里共之, 賴其存者以百數.

建安初, 徵為衛尉, 不得已而起. 儉見曹氏世德已萌, 乃闔門懸車, 不豫政事. 歲餘卒于許下. 年八十四.

論曰：昔魏齊違死, 虞卿解印[一]；季布逃亡, 朱家甘罪[二]. 而張儉見怒時王, 顛沛假命, 天下聞其風者, 莫不憐其壯志, 而爭為之主. 至乃捐城委爵、破族屠身, 蓋數十百所, 豈不賢哉！然儉以區區一掌, 而欲獨堙江河[三], 終嬰疾甚之亂, 多見其不知量也[四].

[一]違, 避也. 史記魏齊, 魏之諸公子也. 虞卿, 趙相也. 范睢入秦, 為昭王相, 昭王乃遺趙王書曰：「魏齊, 范睢之仇也, 急持其頭來.」趙王乃圍齊, 齊急亡, 見虞卿. 卿度趙王不可說, 乃解其印, 與齊往信陵君所. 信陵君初聞之疑, 後乃出迎. 齊聞信陵初疑, 遂自刎. 趙王持其頭遺秦也.

[二]季布, 楚人. 為項羽將, 數窘漢王. 羽敗, 漢購求布千金, 敢舍匿, 罪三族. 布匿濮陽周氏, 髡鉗布, 之魯朱家所賣之. 朱家心知是季布也. 買置田舍. 乃往洛陽, 見汝陰侯灌嬰, 說之曰：「季布何罪? 臣各為主用, 職耳.」汝陰侯言於高帝, 帝乃赦之. 拜郎中, 後為河東守也.

[三]堙, 塞也. 前書班固曰：「何武、王嘉, 區區以一簣障江河, 用沒其身.」

[四]論語曰：「人而不仁, 疾之以甚, 亂也.」又曰：「人雖欲自絕, 其何傷於日月[乎]? 多見其不知量也.」

岑晊字公孝, 南陽棘陽人也[一]. 父(像)[豫], 為南郡太守, 以貪叨誅死[二]. 晊年少未知名, 往候同郡宗慈, 慈方以有道見徵, 賓客滿門, 以晊非良家子, 不肯見. 晊留門下數日, 晚乃引入. 慈與語, 大奇之, 遂將俱至洛陽, 因詣太學受業.

[一]棘音力.

[二]方言曰：「叨, 殘也.」

晊有高才, 郭林宗、朱公叔等皆為友, 李膺、王暢稱其有幹國器, 雖在閭里, 慨然有董正天下之志[一]. 太守弘農成瑨下車, 欲振威嚴, 聞晊高名, 請為功曹, 又以張牧為中賊曹吏. 瑨委心晊、牧, 褒善糾違, 肅清朝府. 宛有富賈張汎者, 桓帝美人之外親, 善巧雕鏤玩好之物, 頗以賂遺中官, 以此並得顯位, 恃其伎巧, 用埶縱橫. 晊與牧勸瑨收捕汎等, 既而遇赦, 晊竟誅之, 并收其宗族賓客, 殺二百餘人, 後乃奏聞. 於是中常侍侯覽使汎妻上書訟其冤. 帝大震怒, 徵瑨, 下獄死. 晊與牧亡匿齊魯之閒. 會赦出. 後州郡察舉, 三府交辟, 並不就. 及李、杜之誅, 因復逃竄, 終于江夏山中云.

[一]爾雅曰：「董, 督正也.」

陳翔字子麟, 汝南邵陵人也. 祖父珍, 司隸校尉. 翔少知名, 善交結. 察孝廉, 太尉周景辟舉高第, 拜侍御史. 時正旦朝賀, 大將軍梁冀威儀不整, [翔]奏冀恃貴不敬, 請收案罪, 時人奇之. 遷定襄太守, 徵拜議郎, 遷揚州刺史. 舉奏豫章太守王永奏事中官, 吳郡太守徐參在職貪穢, 並徵詣廷尉. 參, 中常侍璜之弟也. 由此威名大振. 又徵拜議郎, 補御史中丞. 坐黨事考黃門北寺獄, 以無驗見原, 卒于家.

孔昱字元世, 魯國魯人也. 七世祖霸, 成帝時歷九卿, 封褒成侯[一]. 自霸至昱, 爵位相係, 其卿相牧守五十三人, 列侯七人. 昱少習家學[二], 大將軍梁冀辟, 不應. 太尉舉方正, 對策不合, 乃辭病去. 後遭黨事禁錮. 靈帝即位, 公車徵拜議郎, 補洛陽令, 以師喪棄官, 卒於家.

[一]臣賢案：前書孔霸字次(孺)[儒], 即安國孫, 世習尚書. 宣帝時為太中大夫, 授太子經, 遷詹事, 高密相. 元帝即位, 霸以師賜爵關內侯, 號褒成君. 薨, 謚曰烈君. 今范書及謝承書皆云成帝, 又言封侯, 蓋誤也. 詹事及相俱二千石, 故曰歷卿.

[二]家學尚書.

苑康字仲真, 勃海重合人也[一]. 少受業太學, 與郭林宗親善. 舉孝廉, 再遷潁陰令, 有能跡.

[一]重合, 縣, 故城在今滄州樂陵縣東.

遷太山太守. 郡內豪姓多不法, 康至, 奮威怒, 施嚴令, 莫有干犯者. 先所請奪人田宅, 皆遽還之.

是時山陽張儉殺常侍侯覽母, 案其宗黨賓客, 或有迸匿太山界者, 康既常疾閹官, 因此皆窮相收掩, 無得遺脫. 覽大怨之, 誣康與兗州刺史第五種及都尉壺嘉詐上賊降, 徵康詣廷尉獄, 減死罪一等, 徙日南. 潁陰人及太山羊陟等詣闕為訟, 乃原還本郡, 卒於家.

檀敷字文有, 山陽瑕丘人也[一]. 少為諸生, 家貧而志清, 不受鄉里施惠. 舉孝廉, 連辟公府, 皆不就. 立精舍教授, 遠方至者常數百人. 桓帝時, 博士徵, 不就. 靈帝即位, 太尉黃瓊舉方正, 對策合時宜, 再遷議郎, 補蒙令[二]. 以郡守非其人, 棄官去. 家無產業, 子孫同衣而出. 年八十, 卒於家[三].

[一]瑕丘, 今兗州縣.

[二]蒙, 縣, 屬梁國.

[三]謝承書曰「敷[與]子孫同衣而行, 并日而食」也.

劉儒字叔林, 東郡陽平人也[一]. 郭林宗常謂儒口訥心辯, 有珪璋之質[二]. 察孝廉, 舉高第, 三遷侍中. 桓帝時, 數有災異, 下策博求直言, 儒上封事十條, 極言得失, 辭甚忠切. 帝不能納, 出為任城相. 頃之, 徵拜議郎. 會竇武事, 下獄自殺.

[一]陽平故城, 今魏州莘縣.

[二]珪璋, 玉也. 半珪曰璋. 謝承書曰：「林宗歎儒有珪璋之質, 終必為令德之士.」詩曰：「如珪如璋, 令聞令望.」

賈彪字偉節, 潁川定陵人也. 少遊京師, 志節慷慨, 與同郡荀爽齊名.

初仕州郡, 舉孝廉, 補新息長[一]. 小民困貧, 多不養子, 彪嚴為其制, 與殺人同罪. 城南有盜劫害人者, 北有婦人殺子者, 彪出案發[二], 而掾吏欲引南. 彪怒曰：「賊寇害人, 此則常理, 母子相殘, 逆天違道.」遂驅車北行, 案驗其罪. 城南賊聞之, 亦面縛自首. 數年閒, 人養子者千數, 僉曰「賈父所長」, 生男名為「賈子」, 生女名為「賈女」.

[一]新息, 今豫州縣.

[二]就發處案驗之.

延熹九年, 黨事起, 太尉陳蕃爭之不能得, 朝廷寒心, 莫敢復言. 彪謂同志曰：「吾不西行, 大禍不解.」乃入洛陽, 說城門校尉竇武、尚書霍諝, 武等訟之, 桓帝以此大赦黨人. 李膺出, 曰：「吾得免此, 賈生之謀也.」

先是岑晊以黨事逃亡, 親友多匿焉, 彪獨閉門不納, 時人望之[一]. 彪曰：「傳言『相時而動, 無累後人』[二]. 公孝以要君致釁, 自遺其咎, 吾以不能奮戈相待, 反可容隱之乎?」於是咸服其裁正.

[一]望, 怨也.

[二]相, 視也. 左傳之文也.

以黨禁錮, 卒于家. 初, 彪兄弟三人, 並有高名, 而彪最優, 故天下稱曰「賈氏三虎, 偉節最怒」.

何顒字伯求, 南陽襄鄉人也[一]. 少遊學洛陽. 顒雖後進, 而郭林宗、賈偉節等與之相好, 顯名太學. 友人虞偉高有父讎未報, 而篤病將終, 顒往候之, 偉高泣而訴. 顒感其義, 為復讎, 以頭醊其墓[二].

[一]襄鄉故城在今隨州棗陽縣東北也.

[二]醊, 祭酹也, 音竹歲反.

及陳蕃、李膺之敗, 顒以與蕃、膺善, 遂為宦官所陷, 乃變姓名, 亡匿汝南閒. 所至皆親其豪桀, 有聲荊豫之域. 袁紹慕之, 私與往來, 結為奔走之友[一]. 是時黨事起, 天下多離其難, 顒常私入洛陽, 從紹計議. 其窮困閉厄者, 為求援救, 以濟其患. 有被掩捕者, 則廣設權計, 使得逃隱, 全免者甚眾.

[一]詩大雅曰：「予曰有胥附, 予曰有先後, 予曰有奔走, 予曰有禦侮.」毛萇注曰：「諭德宣譽曰奔走.」

及黨錮解, 顒辟司空府. 每三府會議, 莫不推顒之長. 累遷. 及董卓秉政, 逼顒以為長史, 託疾不就, 乃與司空荀爽、司徒王允等共謀卓. 會爽薨, 顒以它事為卓所繫, 憂憤而卒. 初, 顒見曹操, 歎曰：「漢家將亡, 安天下者必此人也.」操以是嘉之. 嘗稱「潁川荀彧, 王佐之器」. 及彧為尚書令, 遣人西迎叔父爽, 并致顒屍, 而葬之爽之冢傍.

贊曰：渭以涇濁, 玉以礫貞. 物性既區, 嗜惡從形[一]. 蘭蕕無並, 銷長相傾[二]. 徒恨芳膏, 煎灼燈明[三].

[一]礫音歷. 說文曰：「礫, 小石也.」言渭以涇濁, 乃顯其清, 玉居礫石, 乃見其貞. 區猶別也. 嗜, 愛也. 從形謂形有善惡也. 以諭彼李膺等與宦豎不同, 故相憎疾.

[二]蕕, 臭草也. 左傳曰：「一薰一蕕, 十年尚猶有扼.」易否卦曰：「小人道長, 君子道銷.」泰卦曰：「君子道長, 小人道銷.」老子曰「高下相傾」也.

[三]前書龔勝死, 有一老父入哭甚哀, 曰：「薰以香自燒, 膏以明自銷.」

校勘記

二一八四頁　六行　又將及難　按：「又」原訛「及」, 逕據汲本、殿本改正.

二一八四頁一一行　狙獮猴也　按：「獮」原訛「彌」, 逕據汲本、殿本改正.

二一八四頁一三行　謂范睢蔡澤之類　按：汲本、殿本「睢」作「雎」.

二一八四頁一四行　贏糧而景從也　按：「贏」原訛「嬴」, 逕據汲本、殿本改正.

二一八四頁一六行　懷經協術　集解引惠棟說, 謂「協」當作「挾」, 古字通, 黃瓊傳「黃門協邪」是也.

二一八五頁　二行　忠義之流　按：「忠」原訛「志」, 逕據汲本、殿本改正.

二一八五頁　三行　國命委於閹寺　按：「閹」原訛「閽」, 逕據汲本、殿本改正.

二一八五頁一五行　正枉必過其直見孟子　按：殿本考證謂今孟子無此文.

二一八六頁一０行　磬(牙)[互]境界　按：校補引柳從辰說, 謂「牙」應作「■」, 即「互」字. 今據改.

二一八七頁　二行　李膺為河南尹　集解引惠棟說, 謂考異云「河南尹」當作「司隸」. 校補引侯康說, 謂通鑑繫張成事於延熹九年, 是年李膺為司隸, 故考異云然, 然靈紀九年無赦, 惟八年三月大赦天下, 則張成推占當赦, 命子殺人, 實在八年三月前, 是時李膺正代鄧萬世為河南尹也. 今按：黃山謂按張成事不必在八年. 膺之輸作左校, 本傳及陳蕃傳皆謂膺河南尹, 馮緄傳則謂膺司隸校尉, 此范書之疏繆也.

二一八七頁　三行　帝亦頗誶其占　集解引錢大昕說, 謂「誶」當作「訊」, 古書訊誶二字多相亂. 今按：御覽六五一引作「訊」.

二一八七頁　三行　成弟子牢脩　集解引惠棟說, 謂袁宏紀作「牢順」, 續漢志作「牢川」. 今按：御覽引作「牢循」.

二一八七頁一一行　荀翌　按：汲本、殿本「翌」作「昱」. 下同. 按：「翌」字經史多假為「昱」字.

二一八七頁一三行　孔昱　按：皇甫規傳「昱」作「翊」. 集解引惠棟說, 謂黨錮傳有孔昱, 昱字元世, 韓敕碑有御史孔翊元世, 則翊即昱也.

二一八七頁一三行　苑康　汲本、殿本「苑」作「范」. 下同. 按：荀淑、竇武傳並作「苑康」, 作「范」誤.

二一八七頁一三行　檀(敷)[敷]按：集解引惠棟說, 謂本傳及韓敕碑皆作「敷」. 今據改, 與下文合.

二一八八頁　六行　劉祗　按：「祗」原訛「祇」, 逕據汲本、殿本改正.

二一八八頁　六行　朱楷　按：「楷」原訛「揩」, 逕據汲本、殿本改正.

二一九０頁　一行　荀翌附祖淑傳　按：沈家本謂案淑傳云兄淑子昱, 則「祖」字訛.

二一九０頁　二行　王璋字伯儀　集解引惠棟說, 謂「璋」當作「章」, 「儀」當作「義」. 按：校補引柳從辰說, 謂上文王章為八廚, 字本作「章」, 此又作「璋」, 必有一誤.

二一九一頁　七行　還居綸氏　續志「綸氏」作「輪氏」. 按：綸輪通.

二一九一頁　八行　為節[志]者所羞　據汲本、殿本補.

二一九二頁一五行　使[使]者往觀楚之寶器　據汲本、殿本補.

二一九三頁　九行　使守高堂　按：汲本、殿本「堂」作「唐」.

二一九三頁一四行　[則]弒君父矣　據汲本、殿本補, 與左傳合.

二一九四頁　七行　時張讓弟朔為野王令　按：集解引惠棟說, 謂袁紀作「陽翟令張輿」, 又膺為河南尹時考殺之也.

二一九四頁一一行　今臣到官已積一旬　按：集解引惠棟說, 謂袁紀「一旬」作「二旬」.

二一九四頁一三行　皆鞠躬屏氣　按：「鞠」原訛「鞫」, 逕據汲本、殿本改正.

二一九七頁　八行　漏奪名籍　刊誤謂「奪」當作「脫」. 按：惠棟謂續漢書作「漏脫」, 奪與脫古字通.

二一九八頁　四行　劉季陵清高士　按：汲本「陵」作「林」. 殿本考證謂「陵」本或作「林」.

二二０二頁　六行　入林慮山中　按：御覽八一七引謝承書, 作「遁跡黑山」.

二二０二頁　七行　為冶家傭　按：「冶」原訛「治」, 逕據汲本、殿本改正.

二二０二頁　七行　追之於涅陽巿中　按：集解引惠棟說, 謂袁紀作「滏陽」, 魏郡鄴縣有釜水, 或是滏水之陽. 案漢末林慮、鄴縣皆屬魏郡, 馥入林慮山, 靜追之滏陽巿中, 為得其實.

二二０四頁　三行　得無自取不優之議也　按：汲本「議也」作「譏邪」.

二二０四頁一二行　滂睹時方艱　按：集解引王補說, 謂袁紀「艱」下有「難」字.

二二０五頁一五行　見則排斥　按：刊誤謂「見則」案文當作「則見」.

二二０五頁一五行　古之循善　按：刊誤謂案文「循」當作「修」.

二二０六頁一０行　並衛侍於滂　按：汲本、殿本「滂」作「傍」.

二二０八頁　三行　周易曰鼓以動之　殿本考證云諸本同, 王會汾謂案易無此文. 張森楷校勘記謂「鼓」或當是「風」誤. 今按：注或引詩大序「風以動之」, 展轉傳寫, 誤「詩序」為「周易」, 誤「風」為「鼓」耳.

二二０九頁　五行　(徵)[復]拜議郎　據汲本、殿本改. 按：前曾徵拜議郎, 故此云復拜, 作「徵」誤.

二二０九頁　六行　家世冠族　按：汲本、殿本「冠」上有「衣」字.

二二０九頁　八行　司徒樊陵　按：集解引錢大昕說, 謂靈帝紀陵為太尉, 非司徒.

二二０九頁一０行　司隸校尉許冰　汲本、殿本「冰」作「永」. 按：殿本考證謂「永」毛本作「冰」, 監本作「水」, 今從宋本. 王先謙謂毛本並不作「冰」, 不知所據何本.

二二０九頁一０行　幽州刺史楊熙　按：「楊」原訛「揚」, 逕改正.

二二一０頁　五行　由是結仇鄉人朱並　汲本、殿本「結仇」下衍「覽等」二字. 按：「覽等」二字如連上讀, 當以「由是結仇覽等」句絕, 然上文祗言侯覽與張儉結仇, 不當有「等」字也. 如連下讀, 則朱並成為侯覽之鄉人, 通鑑即以「覽等」二字連下讀, 而省去一「等」字, 作「覽鄉人朱並」, 然朱並為張儉之鄉人, 非侯覽之鄉人也. 紹興本無此二字, 乃知此二字為衍文.

冊府元龜九四九正作「鄉人朱並告儉與同郡二十四人為黨」, 亦一明證也.

二二一０頁　七行　外黃令毛欽操兵到門　按：外黃屬陳留郡, 黃縣屬東萊郡, 故顧炎武、錢大昕皆謂當作「黃令」, 多一「外」字. 惠棟則謂袁紀作「督郵毛欽」, 或欽是外黃人, 衍一「令」字耳.

二二一二頁　二行　其何傷於日月[乎]據汲本、殿本補, 與論語合.

二二一二頁　三行　父(像)[豫]為南郡太守　據汲本、殿本改. 按：殿本考證謂「豫」監本作「像」, 從宋本改.

二二一二頁　九行　又以張牧為中賊曹吏　按：刊誤謂案文多一「中」字, 「吏」當作「史」.

二二一二頁一三行　晊與牧亡匿齊魯之閒　按：汲本、殿本「亡匿」上衍「遁逃」二字.

二二一三頁　四行　[翔]奏冀恃貴不敬　據汲本、殿本補.

二二一三頁　五行　奏事中官　按：校補謂案文「奏」當為「奉」之訛. 又按：據張元濟後漢書校勘記, 「官」原作「宮」, 影印時描改為「官」.

二二一四頁　一行　前書孔霸字次(孺)[儒]據汲本、殿本改, 與前書合.

二二一四頁　九行　皆遽還之　按：王先謙謂「遽」乃「追」之訛.

二二一五頁　二行　遠方至者常數百人　按：「常」原作「嘗」, 逕據汲本、殿本改.

二二一五頁　七行　敷[與]子孫同衣而行　據汲本、殿本補.

二二一五頁一０行　出為任城相　按：「城」原訛「成」, 逕據汲本、殿本改正.

二二一五頁一二行　令聞令望　按：「聞」原作「問」, 逕據汲本、殿本改.

二二一六頁　三行　而掾吏欲引南　按：刊誤謂案文「吏」當作「史」.

二二一七頁一０行　亡匿汝南閒　按：刊誤謂案文「閒」字下又云「有聲荊豫之域」, 若祇在汝南, 則無用「閒」字, 不當云「荊」, 蓋漏「南郡」二字也, 南郡則屬荊州.

二二一八頁　五行　遣人西迎叔父爽　按：刊誤謂案文致顒屍, 又葬冢傍, 則爽亦死矣, 明脫一「喪」字.

二二一八頁　六行　銷長相傾　殿本「銷」作「消」, 注同. 按：銷消多通用.

後漢書卷六十八 郭符許列傳第五十八

郭太字林宗[一], 太原界休人也[二]. 家世貧賤. 早孤, 母欲使給事縣廷[三]. 林宗曰：「大丈夫焉能處斗筲之役乎?」遂辭. 就成皋屈伯彥學, 三年業畢, 博通墳籍. 善談論, 美音制. 乃游於洛陽. 始見河南尹李膺, 膺大奇之, 遂相友善, 於是名震京師. 後歸鄉里, 衣冠諸儒送至河上, 車數千兩. 林宗唯與李膺同舟而濟, 眾賓望之, 以為神仙焉.

[一]范曄父名泰, 故改為此「太」. 鄭公業之名亦同焉.

[二]介休, 今汾州縣.

[三]蒼頡篇曰：「廷, 直也.」說文：「廷, 朝中也.」風俗通：「廷, 正也. 言縣廷、郡廷、朝廷, 皆取平均正直也.」

司徒黃瓊辟, 太常趙典舉有道. 或勸林宗仕進者, 對曰：「吾夜觀乾象, 晝察人事, 天之所廢, 不可支也.」[一]遂並不應. 性明知人, 好獎訓士類. 身長八尺, 容貌魁偉, 褒衣博帶, 周遊郡國. 嘗於陳梁閒行遇雨, 巾一角墊[二], 時人乃故折巾一角, 以為「林宗巾」. 其見慕皆如此[三]. 或問汝南范滂曰：「郭林宗何如人?」滂曰：「隱不違親[四], 貞不絕俗[五], 天子不得臣, 諸侯不得友, 吾不知其它.」[六]後遭母憂, 有至孝稱[七]. 林宗雖善人倫, 而不為危言覈論[八], 故宦官擅政而不能傷也. 及黨事起, 知名之士多被其害, 唯林宗及汝南袁閎得免焉. 遂閉門教授, 弟子以千數.

[一]左傳晉汝叔寬之詞. 支猶持也.

[二]音丁念反. 周遷輿服雜事曰：「巾以葛為之, 形如, 音口洽反. 本居士野人所服. 魏武造, 其巾乃廢. 今國子學生服焉. 以白紗為之.」

[三]泰別傳曰：「泰名顯, 士爭歸之, 載刺常盈車.」

[四]介推之類.

[五]柳下惠之類.

[六]禮記曰：「儒有上不臣天子, 下不事諸侯.」

[七]謝承書曰：「遭母憂, 歐血發病, 歷年乃瘳.」

[八]禮記曰：「擬人必於其倫.」鄭玄注曰：「倫猶類也.」論語孔子曰：「邦有道, 危言危行. 邦無道, 危行言孫.」覈猶實也.

建寧元年, 太傅陳蕃、大將軍竇武為閹人所害, 林宗哭之於野, 慟. 既而歎曰：「『人之云亡, 邦國殄瘁』[一]. 『瞻烏爰止, 不知于誰之屋』耳.」[二]

[一]詩大雅之詞.

[二]詩小雅也. 言不知王業當何所歸.

明年春, 卒于家, 時年四十二. 四方之士千餘人, 皆來會葬[一]. 同志者乃共刻石立碑, 蔡邕為其文, 既而謂涿郡盧植曰：「吾為碑銘多矣, 皆有慚德, 唯郭有道無愧色耳.」

[一]謝承書曰：「泰以建寧二年正月卒, 自弘農函谷關以西, 河內湯陰以北, 二千里負笈荷擔彌路, 柴車葦裝塞塗, 蓋有萬數來赴.」

其獎拔士人, 皆如所鑒[一]. 後之好事, 或附益增張, 故多華辭不經, 又類卜相之書. 今錄其章章效於事者, 著之篇末[二].

[一]謝承書曰：「泰之所名, 人品乃定, 先言後驗, 眾皆服之. 故適陳留則友符偉明, 遊太學則師仇季智, 之陳國則親魏德公, 入汝南則交黃叔度. 初, 太始至南州, 過袁奉高, 不宿而去；從叔度, 累日不去. 或以問太. 太曰：『奉高之器, 譬之(泛)[氿]濫, 雖清而易挹. 叔度之器, 汪汪若千頃之陂, 澄之不清, 擾之不濁, 不可量也.』已而果然, 太以是名聞天下.」

[二]章章猶昭昭也.

左原者, 陳留人也. 為郡學生, 犯法見斥. 林宗嘗遇諸路, 為設酒肴以慰之. 謂曰：「昔顏涿聚梁甫之巨盜, 段干木晉國之大駔, 卒為齊之忠臣, 魏之名賢[一]. 蘧瑗、顏回尚不能無過, 況其餘乎? [二]慎勿恚恨, 責躬而已.」原納其言而去. 或有譏林宗不絕惡人者. 對曰：「人而不仁, 疾之以甚, 亂也.」[三]原後忽更懷忿, 結客欲報諸生. 其日林宗在學, 原愧負前言, 因遂罷去. 後事露, 眾人咸謝服焉.

[一]呂氏春秋曰：「顏涿聚, 梁父大盜也, 學於孔子.」左傳曰：「晉伐齊, 戰于黎丘, 齊師敗績, 親禽顏庚.」杜預注曰：「黎丘, 隰也. 顏庚, 齊大夫顏涿聚也.」又曰：「晉荀瑤伐鄭, [鄭駟弘]請救於齊. 齊師將興, 陳成子屬孤子, 三日朝, 設乘車兩馬, 繫五邑焉. 召顏涿聚之子晉, 曰：『隰之役, 而父死焉, 以國之多難, 未汝恤也. 今君命汝以是邑也, 服車而朝, 無廢前勞.』」呂氏春秋曰：「段干木, 晉國之駔.」說文曰：「駔, 會也. 謂合兩家之賣買, 如今之度巿也.」新序曰「魏文侯過段干木之閭而軾之, 遂致祿百萬, 而時往問之. 國人皆喜, 相與誦之曰：『吾君好正, 段干木之敬；吾君好忠, 段干木之隆.』秦欲攻魏, 司馬唐諫曰：『段干木賢者也, 而魏禮之, 天下莫不聞, 無乃不可加兵乎? 』秦君以為然」也. 駔音子朗反.

[二]論語曰：「蘧伯玉使人於孔子, 問之曰：『夫子何為? 』對曰：『夫子欲寡其過而未能也.』」又曰：「顏回好學, 不貳過.」

[三]論語孔子之言也. 鄭玄注云：「不仁之人, 當以風化之. 若疾之以甚, 是益使為亂也.」

茅容字季偉, 陳留人也. 年四十餘, 耕於野, 時與等輩避雨樹下, 眾皆夷踞相對[一], 容獨危坐愈恭. 林宗行見之而奇其異, 遂與共言, 因請寓宿. 旦日, 容殺雞為饌, 林宗謂為己設, 既而以供其母, 自以草蔬與客同飯[二]. 林宗起拜之曰：「卿賢乎哉！」因勸令學, 卒以成德.

[一]夷, 平也. 說文曰：「踞, 蹲也.」

[二]草, 麤也.

孟敏字叔達, 鉅鹿楊氏人也[一]. 客居太原. 荷甑墯地, 不顧而去. 林宗見而問其意. 對曰：「甑以破矣, 視之何益?」林宗以此異之, 因勸令遊學. 十年知名, 三公俱辟, 並不屈云.

[一]十三州志曰, 楊氏縣在今魏郡北也.

庾乘字世遊, 潁川鄢陵人也. 少給事縣廷為門士[一]. 林宗見而拔之, 勸遊學(宮)[官], 遂為諸生傭. 後能講論, 自以卑第, 每處下坐, 諸生博士皆就讎問, 由是學中以下坐為貴. 後徵辟並不起, 號曰「徵君」.

[一]士即門卒.

宋果字仲乙[一], 扶風人也. 性輕悍, 憙與人報讎, 為郡縣所疾. 林宗乃訓之義方, 懼以禍敗. 果感悔, 叩頭謝負, 遂改節自敕. 後以烈氣聞, 辟公府, 侍御史、并州刺史, 所在能化.

[一]謝承書「乙」作「文」.

賈淑字子厚, 林宗鄉人也. 雖世有冠冕, 而性險害, 邑里患之[一]. 林宗遭母憂, 淑來修弔, 既而鉅鹿孫威直亦至. 威直以林宗賢而受惡人弔, 心怪之, 不進而去. 林宗追而謝之曰：「賈子厚誠實凶德, 然洗心向善. 仲尼不逆互鄉, 故吾許其進也.」[二]淑聞之, 改過自厲, 終成善士. 鄉里有憂患者, 淑輒傾身營救, 為州閭所稱.

[一]謝承書曰：「淑為舅宋瑗報讎於縣中, 為吏所捕, 繫獄當死. 泰與語, 淑懇惻流涕. 泰詣縣令應操, 陳其報怨蹈義之士. 被赦, 縣不宥之, 郡上言, 乃得原.」

[二]互鄉, 鄉名. 「互鄉難與言, 童子見, 門人惑. 孔子曰：『人潔己以進, 與其進, 不保其往.』」

史叔賓者, 陳留人也. 少有盛名. 林宗見而告人曰：「牆高基下, 雖得必失.」後果以論議阿枉敗名云.

黃允字子艾, 濟陰人也. 以儁才知名. 林宗見而謂曰：「卿有絕人之才, 足成偉器. 然恐守道不篤, 將失之矣.」後司徒袁隗欲為從女求姻, 見允而歎曰：「得婿如是足矣.」允聞而黜遣其妻夏侯氏. 婦謂姑曰：「今當見棄, 方與黃氏長辭, 乞一會親屬, 以展離訣之情.」於是大集賓客三百餘人, 婦中坐, 攘袂數允隱匿穢惡十五事, 言畢, 登車而去. 允以此廢於時.

謝甄字子微, 汝南召陵人也. 與陳留邊讓並善談論, 俱有盛名. 每共候林宗, 未嘗不連日達夜. 林宗謂門人曰：「二子英才有餘, 而並不入道, 惜乎！」甄後不拘細行, 為時所毀. 讓以輕侮曹操, 操殺之.

王柔字叔優, 弟澤, 字季道, 林宗同郡晉陽縣人也. 兄弟總角共候林宗, 以訪才行所宜. 林宗曰：「叔優當以仕進顯, 季道當以經術通, 然違方改務, 亦不能至也.」後果如所言, 柔為護匈奴中郎將, 澤為代郡太守.

又識張孝仲芻牧之中, 知范特祖郵置之役[一], 召公子、許偉康並出屠酤, 司馬子威拔自卒伍, 及同郡郭長信、王長文、韓文布、李子政、曹子元、定襄周康子、西河王季然、雲中丘季智、郝禮真等六十人, 並以成名[二].

[一]說文曰：「郵, 境上傳書舍也.」廣雅曰：「郵, 驛也.」置亦驛也. 風俗通曰：「漢改郵為置. 置者, 度其遠近之閒置之也.」

[二]謝承書曰：「太原郭長信、王長文、長文弟子師、韓文布、李子政、曹子元、定襄周康子、西河王季然、雲中丘季智名靈舉. 子師位至司徒, 季然北地太守, 其餘多典州郡者.」

論曰：莊周有言, 人情險於山川, 以其動靜可識, 而沈阻難徵[一]. 故深厚之性, 詭於情貌[二]；「則哲」之鑒, 惟帝所難[三]. 而林宗雅俗無所失, 將其明性特有主乎? 然而遜言危行, 終亨時晦[四], 恂恂善導, 使士慕成名, 雖墨、孟之徒, 不能絕也[五].

[一]徵, 明也. 沈, 深也.

[二]詭, 違也.

[三]帝謂堯也. 書曰：「知人則哲, 惟帝為難.」

[四]亨, 通也.

[五]墨翟、孟軻也. 絕, 過也.

符融字偉明, 陳留浚儀人也. 少為都官吏, 恥之, 委去[一]. 後遊太學, 師事少府李膺. 膺風性高簡, 每見融, 輒絕它賓客, 聽其言論. 融幅巾奮褎, 談辭如雲[二], 膺每捧手歎息. 郭林宗始入京師, 時入莫識, 融一見嗟服, 因以介於李膺, 由是知名[三].

[一]續漢志曰：「都官從事, 主察舉百官犯法者.」融恥為其吏而去.

[二]幅巾者, 以一幅為之也. 褎, 古袖字. 如雲者, 奔踊而出也.

[三]古人相見, 必因紹介. 介, 因也, 言因此人以相接見也. 謝承書曰：「融見林宗, 便與之交. 又紹介於膺, 以為海之明珠, 未燿其光, 鳥之鳳皇, 羽儀未翔. 膺與林宗相見, 待以師友之禮, 遂振名天下, 融之致也.」

時漢中晉文經、梁國黃子艾, 並恃其才智, 炫曜上京, 臥託養疾, 無所通接. 洛中士大夫好事者, 承其聲名, 坐門問疾, 猶不得見[一]. 三公所辟召者, 輒以詢訪之, 隨所臧否, 以為與奪. 融察其非真, 乃到太學, 并見李膺曰：「二子行業無聞, 以豪桀自置, 遂使公卿問疾, 王臣坐門. 融恐其小道破義, 空譽違實, 特宜察焉.」膺然之. 二人自是名論漸衰, 賓徒稍省, 旬日之閒, 慚歎逃去. 後果為輕薄子, 並以罪廢棄.

[一]謝承書曰：「文經、子艾, 曜名遠近, 聲價已定, 徵辟不就, 療病京師, 不通賓客. 公卿將相大夫遣門生旦暮問疾, 郎吏公府掾屬雜坐其門, 不得見也.」

融益以知名. 州郡禮請, 舉孝廉, 公府連辟, 皆不應. 太守馮岱有名稱, 到官, 請融相見. 融一往, 薦達郡士范冉、韓卓、孔伷等三人[一], 因辭病自絕. 會有黨事, 亦遭禁錮.

[一]伷音冑. 謝承書曰：「馮岱字德山. 性□慨, 有文武異才. 既到官, 融往相見, 薦范冉為功曹, 韓卓為主簿, 孔伷為上計吏.」袁山松書曰：「卓字子助. 臘日, 奴竊食祭其先, 卓義其心, 即日免之.」

妻亡, 貧無殯斂, 鄉人欲為具棺服, 融不肯受. 曰：「古之亡者, 棄之中野[一]. 唯妻子可以行志, 但即土埋藏而已.」[二]

[一]易繫詞曰：「古之葬者, 厚衣以薪, 葬之中野.」

[二]謝承書：「潁川張元祖, 志行士也, 來存融, 弔其妻亡, 知其如此, 謂言『足下欲尚古道, 非不清妙；且禮設棺槨, 制杖章, 孔子曰「吾從周」』. 便推所乘羸牛車, 命融以給殯, 融受而不辭也.」

融同郡田盛, 字仲嚮, 與郭林宗同好, 亦名知人, 優遊不仕, 並以壽終.

許劭字子將, 汝南平輿人也[一]. 少峻名節, 好人倫, 多所賞識. 若樊子昭、和陽士者, 並顯名於世[二]. 故天下言拔士者, 咸稱許、郭.

[一]輿音預.

[二]魏志曰：「和洽字陽士, 汝南西平人也. 初舉孝廉, 大將軍辟, 不就. 魏國建, 為侍中.」

初為郡功曹, 太守徐璆甚敬之[一]. 府中聞子將為吏, 莫不改操飾行. 同郡袁紹, 公族豪俠, 去濮陽令歸, 車徒甚盛, 將入郡界, 乃謝遣賓客, 曰：「吾輿服豈可使許子將見.」遂以單車歸家.

[一]璆音求, 又巨秋反.

劭嘗到潁川, 多長者之遊, 唯不候陳寔. 又陳蕃喪妻還葬, 鄉人(必)[畢]至, 而劭獨不往. 或問其故, 劭曰：「太后道廣, 廣則難周；仲舉性峻, 峻則少通. 故不造也.」其多所裁量若此.

曹操微時, 常卑辭厚禮, 求為己目[一]. 劭鄙其人而不肯對, 操乃伺隙脅劭, 劭不得已, 曰：「君清平之姦賊, 亂世之英雄.」操大悅而去.

[一]令品藻為題目.

劭從祖敬, 敬子訓, 訓子相, 並為三公, 相以能諂事宦官, 故自致台司封侯, 數遣請劭. 劭惡其薄行, 終不候之.

劭邑人李逵, 壯直有高氣, 劭初善之, 而後為隙, 又與從兄靖不睦[一], 時議以此少之. 初, 劭與靖俱有高名, 好共覈論鄉黨人物, 每月輒更其品題, 故汝南俗有「月旦評」焉.

[一]蜀志曰：「許靖字文休, 少與從弟劭俱知名, 並有人倫臧否之稱, 而私情不協. 劭為郡功曹, 排擯靖不得齒敘, 以馬磨自給.」

司空楊彪辟, 舉方正、敦樸, 徵, 皆不就. 或勸劭仕, 對曰：「方今小人道長, 王室將亂, 吾欲避地淮海, 以全老幼.」乃南到廣陵. 徐州刺史陶謙禮之甚厚. 劭不自安, 告其徒曰：「陶恭祖外慕聲名, 內非真正. 待吾雖厚, 其埶必薄. 不如去之.」遂復投揚州刺史劉繇於曲阿[一]. 其後陶謙果捕諸寓士[二]. 及孫策平吳, 劭與繇南奔豫章而卒, 時年四十六.

[一]繇字正禮.

[二]寓, 寄也.

兄虔亦知名, 汝南人稱平輿淵有二龍焉[一].

[一]平輿故城[在]今豫州汝陽縣東北, 有二龍鄉、月旦里.

贊曰：林宗懷寶, 識深甄藻[一]. 明發周流, 永言時道[二]. 符融鑒真, 子將人倫. 守節好恥, 並亦逡巡[三].

[一]甄, 明也. 藻猶飾也.

[二]明發, 發夕至明也. 呂氏春秋曰：「孔子周流天下.」

[三]逡巡, 自退不仕也.

校勘記

二二二六頁　六行　形如按：注云「音口洽反」, 則字當作「」, 今改, 下同.

二二二七頁 一０~一二行　初太始至南州至太以是名聞天下　按：此注文七十四字, 汲本、殿本皆儳入正文. 明嘉靖汪文盛刻本不誤, 閩本亦不誤, 閩本蓋據汪文盛本翻刻也.

二二二七頁一一行　譬之(泛)[氿]濫　集解引惠棟說, 謂蔣杲云「泛」當作「氿」, 俗本誤「氿」為「汎」, 因轉誤為「泛」也. 王先謙謂黃憲傳「泛濫」作「氿濫」, 謂氿泉、濫泉也. 今據改.

二二二七頁一一行　擾之不濁　按：殿本「擾」作「撓」, 御覽七十二引續漢書同.

二二二七頁一五行　段干木　按：「段」原訛「假」, 逕改正. 注同.

二二二八頁　四行　晉荀瑤伐鄭[鄭駟弘]請救於齊　按：注脫「鄭駟弘」三字, 則上下文語意不屬, 今據今本左傳補.

二二二八頁　八行　司馬唐諫曰　按：校補引柳從辰說, 謂「司馬唐」今新序作「司馬唐且」.

二二二八頁一三行　茅容字季偉　按：校補謂「偉」一作「瑋」. 柳從辰云風俗通有黃瓊門生茅季瑋, 即其人.

二二二九頁　三行　鉅鹿楊氏人也　按：「楊」原訛「揚」, 逕改正. 注同.

二二二九頁　七行　勸遊學(宮)[官]刊誤謂案文「宮」當作「官」. 今據改.

二二二九頁一五行　賈淑字子厚　按：集解引惠棟說, 謂袁紀「子厚」作「子序」.

二二三０頁　一行　既而鉅鹿孫威直亦至　按：集解引惠棟說, 謂郭泰別傳「威」作「咸」.

二二三０頁　九行　黃允字子艾　按：集解引惠棟說, 謂袁紀「子艾」作「元艾」.

二二三０頁一二行　於是大集賓客三百餘人　按：校補引柳從辰說, 謂袁紀作「請親屬及賓客二十餘人」.

二二三四頁　九行　鄉人(必)[畢]至　據汲本、殿本改.

二二三四頁一三行　君清平之姦賊亂世之英雄　按：三國魏志裴注引世說, 作「治世之能臣, 亂世之姦雄」.

二二三五頁　七行　司空楊彪　按：「楊」原訛「揚」, 逕改正.

二二三五頁一四行　平輿故城[在]今豫州汝陽縣東北　據汲本、殿本補.

後漢書卷六十九 竇何列傳第五十九

竇武字游平, 扶風平陵人, 安豐戴侯融之玄孫也. 父奉, 定襄太守. 武少以經行著稱, 常教授於大澤中, 不交時事, 名顯關西.

延熹八年, 長女選入掖庭, 桓帝以為貴人, 拜武郎中. 其冬, 貴人立為皇后, 武遷越騎校尉, 封槐里侯, 五千戶. 明年冬, 拜城門校尉. 在位多辟名士, 清身疾惡, 禮賂不通, 妻子衣食裁充足而已. 是時羌蠻寇難, 歲儉民飢, 武得兩宮賞賜, 悉散與太學諸生, 及載肴糧於路, 匄施貧民. 兄子紹, 為虎賁中郎將, 性疏簡奢侈. 武每數切厲相戒, 猶不覺悟, 乃上書求退紹位, 又自責不能訓導, 當先受罪. 由是紹更遵節, 大小莫敢違犯.

時國政多失, 內官專寵, 李膺、杜密等為黨事考逮. 永康元年, 上疏諫曰：「臣聞明主不諱譏刺之言, 以探幽暗之實；忠臣不卹諫爭之患, 以暢萬端之事. 是以君臣並熙, 名奮百世[一]. 臣幸得遭盛明之世, 逢文武之化, 豈敢懷祿逃罪, 不竭其誠！陛下初從藩國, 爰登聖祚, 天下逸豫, 謂當中興. 自即位以來, 未聞善政. 梁、孫、寇、鄧雖或誅滅[二], 而常侍黃門續為禍虐, 欺罔陛下, 競行譎詐, 自造制度, 妄爵非人, 朝政日衰, 姦臣日彊. 伏尋西京放恣王氏, 佞臣執政, 終喪天下. 今不慮前事之失, 復循覆車之軌, 臣恐二世之難, 必將復及[三], 趙高之變, 不朝則夕[四]. 近者姦臣牢脩, 造設黨議, 遂收前司隸校尉李膺、太僕杜密、御史中丞陳翔、太尉掾范滂等逮考, 連及數百人, 曠年拘錄, 事無效驗. 臣惟膺等建忠抗節, 志經王室, 此誠陛下稷、、伊、呂之佐, 而虛為姦臣賊子之所誣枉, 天下寒心, 海內失望. 惟陛下留神澄省, 時見理出[五], 以厭人鬼喁喁之心. 臣聞古之明君, 必須賢佐, 以成政道. 今臺閣近臣, 尚書令陳蕃, 僕射胡廣, 尚書朱宇、荀緄、[六]劉祐、魏朗、劉矩、尹勳等, 皆國之貞士, 朝之良佐. 尚書郎張陵、媯皓、苑康、楊喬、邊韶、戴恢等, 文質彬彬, 明達國典. 內外之職, 群才並列. 而陛下委任近習, 專樹饕餮, 外典州郡, 內幹心膂. 宜以次貶黜, 案罪糾罰, 抑奪宦官欺國之封, 案其無狀誣罔之罪, 信任忠良, 平決臧否, 使邪正毀譽, 各得其所, 寶愛天官, 唯善是授. 如此, 咎徵可消, 天應可待. 閒者有嘉禾、芝草、黃龍之見. 夫瑞生必於嘉士[七], 福至實由善人, 在德為瑞, 無德為災. 陛下所行, 不合天意, 不宜稱慶.」書奏, 因以病上還城門校尉、槐里侯印綬[八]. 帝不許, 有詔原李膺、杜密等, 自黃門北寺、若盧、都內諸獄, 繫囚罪輕者皆出之[九].

[一]熙, 盛也.

[二]梁冀、孫壽、寇榮、鄧萬代, 見桓紀也.

[三]二世即胡亥.

[四]趙高使女婿閻樂弒胡亥於望夷宮.

[五]時謂即時也.

[六]音古本反.

[七]嘉士猶善人也.

[八]上音時丈反.

[九]都內, 主藏官名. 前書有都內令丞, 屬大司農也.

其冬帝崩, 無嗣. 武召侍御史河閒劉儵, 參問其國中王子侯之賢者, 儵稱解瀆亭侯宏. 武入白太后, 遂徵立之, 是為靈帝. 拜武為大將軍, 常居禁中. 帝既立, 論定策功, 更封武為聞喜侯；子機渭陽侯, 拜侍中；兄子紹鄠侯, 遷步兵校尉；紹弟靖西鄉侯, 為侍中, 監羽林左騎.

武既輔朝政, 常有誅翦宦官之意, 太傅陳蕃亦素有謀. 時共會朝堂, 蕃私謂武曰：「中常侍曹節、王甫等, 自先帝時操弄國權, 濁亂海內, 百姓匈匈, 歸咎於此. 今不誅節等, 後必難圖.」武深然之. 蕃大喜, 以手推席而起. 武於是引同志尹勳為尚書令, 劉瑜為侍中, 馮述為屯騎校尉；又徵天下名士廢黜者前司隸李膺、宗正劉猛、太僕杜密、廬江太守朱宇等, 列於朝廷；請前越巂太守荀翌為從事中郎, 辟潁川陳寔為屬：共定計策. 於是天下雄俊, 知其風旨, 莫不延頸企踵, 思奮其智力[一].

[一]續漢志曰：「桓帝初, 京都童謠曰：『游平賣印自有評, 不避賢豪及大姓.』案：武字游平. 與陳蕃合策戮力, 唯德是建, 咸得其人, 豪賢大姓皆絕望矣.」

會五月日食, 蕃復說武曰：「昔蕭望之困一石顯[一], 近者李、杜諸公禍及妻子, 況今石顯數十輩乎！蕃以八十之年, 欲為將軍除害, 今可且因日食, 斥罷宦官, 以塞天變. 又趙夫人及女尚書, 旦夕亂太后[二], 急宜退絕. 惟將軍慮焉.」武乃白太后曰：「故事, 黃門、常侍但當給事省內, 典門戶, 主近署財物耳. 今乃使與政事而任權重, 子弟布列, 專為貪暴. 天下匈匈, 正以此故. 宜悉誅廢, 以清朝廷.」太后曰：「漢來故事世有, 但當誅其有罪, 豈可盡廢邪?」時中常侍管霸頗有才略, 專制省內. 武先白誅霸及中常侍蘇康等, 竟死. 武復數白誅曹節等, 太后冘豫未忍[三], 故事久不發.

[一]元帝時, 閹人石顯為中書令, 譖御史大夫蕭望之, 令自殺也.

[二]女尚書, 內官也. 夫人即趙嬈.

[三]冘音淫. 冘豫, 不定也.

至八月, 太白出西方. 劉瑜素善天官, 惡之, 上書皇太后曰：「太白犯房左驂, 上將星入太微, 其占宮門當閉, 將相不利, 姦人在主傍. 願急防之.」又與武、蕃書, 以星辰錯繆, 不利大臣, 宜速斷大計. 武、蕃得書將發, 於是以朱宇為司隸校尉, 劉祐為河南尹, 虞祁為洛陽令. 武乃奏免黃門令魏彪, 以所親小黃門山冰代之. 使冰奏素狡猾尤無狀者長樂尚書鄭䬃[一], 送北寺獄. 蕃謂武曰：「此曹子便當收殺, 何復考為！」武不從, 令冰與尹勳、侍御史祝瑨雜考䬃, 辭連及曹節、王甫. 勳、冰即奏收節等, 使劉瑜內奏.

[一]音立.

時武出宿歸府, 典中書者先以告長樂五官史朱瑀. 瑀盜發武奏, 罵曰：「中官放縱者, 自可誅耳. 我曹何罪, 而當盡見族滅?」因大呼曰：「陳蕃、竇武奏白太后廢帝, 為大逆！」乃夜召素所親壯健者長樂從官史共普、張亮等十七人, 喢血共盟誅武等. 曹節聞之, 驚起, 白帝曰：「外閒切切, 請出御德陽前殿.」令帝拔劍踊躍, 使乳母趙嬈等擁衛左右, 取棨信, 閉諸禁門[一]. 召尚書官屬, 脅以白刃, 使作詔板. 拜王甫為黃門令, 持節至北寺獄收尹勳、山冰. 冰疑, 不受詔, 甫格殺之. 遂害勳, 出鄭䬃. 還共劫太后, 奪璽書. 令中謁者守南宮, 閉門, 絕複道[二]. 使鄭䬃等持節, 及侍御史、謁者捕收武等. 武不受詔, 馳入步兵營, 與紹共射殺使者. 召會北軍五校士數千人屯都亭下, 令軍士曰：「黃門常侍反, 盡力者封侯重賞.」詔以少府周靖行車騎將軍, 加節, 與護匈奴中郎將張奐率五營士討武. 夜漏盡, 王甫將虎賁、羽林、廄騶、都候、劍戟士, 合千餘人, 出屯朱雀掖門, 與奐等合. 明旦悉軍闕下, 與武對陳. 甫兵漸盛, 使其士大呼武軍曰：「竇武反, 汝皆禁兵, 當宿衛宮省, 何故隨反者乎? 先降有賞！」營府素畏服中官, 於是武軍稍稍歸甫. 自旦至食時, 兵降略盡. 武、紹走, 諸軍追圍之, 皆自殺, 梟首洛陽都亭[三]. 收捕宗親、賓客、姻屬, 悉誅之, 及劉瑜、馮述, 皆夷其族. 徙武家屬日南, 遷太后於雲臺.

[一]棨, 有衣戟也. 漢官儀曰：「凡居宮中, 皆施籍於掖門, 案姓名當入者, 本官為封棨傳, 審印信, 然後受之.」

[二]複音福.

[三]續漢志曰：「桓帝末, 京師童謠曰：『茅田一頃中有井, 四方纖纖不可整. 嚼復嚼, 今年尚可後年磽.』案：易曰『拔茅連茹』, 茅喻群賢也. 井者, 法也. 時中常侍管霸等憎疾海內英賢, 並見廢錮. 『茅田一頃』言群賢眾多也. 『中有井』者, 言雖厄窮, 不失法度也. 『四方纖纖』言姦慝不可理也. 『嚼』, 飲酒相強之辭也. 言不恤王政, 徒耽宴而已. 『今年尚可』者, 言但禁錮也. 『後年磽』者, 陳蕃、竇武等誅, 天下大壞也.」磽音苦教反. 磽猶惡也.

當是時, 凶豎得志, 士大夫皆喪其氣矣. 武府掾桂陽胡騰, 少師事武, 獨殯斂行喪, 坐以禁錮.

武孫輔, 時年二歲, 逃竄得全. 事覺, 節等捕之急. 胡騰及令史南陽張敞共逃輔於零陵界, 詐云已死, 騰以為己子, 而使聘娶焉. 後舉桂陽孝廉. 至建安中, 荊州牧劉表聞而辟焉, 以為從事, 使還竇姓, 以事列上. 會表卒, 曹操定荊州, 輔與宗人徙居於鄴, 辟丞相府. 從征馬超, 為流矢所中死[一].

[一]飛矢曰流矢. 中, 傷也.

初, 武母產武而并產一蛇, 送之林中. 後母卒, 及葬未窆, 有大蛇自榛草而出[一], 徑至喪所, 以頭擊柩, 涕血皆流, 俯仰蛣屈[二], 若哀泣之容, 有頃而去. 時人知為竇氏之祥[三].

[一]廣雅曰：「木藂生曰榛.」

[二]蛣音丘吉反.

[三]祥, 吉凶之先見者. 尚書曰：「亳有祥.」

騰字子升. 初, 桓帝巡狩南陽, 以騰為護駕從事. 公卿貴戚車騎萬計, 徵求費役, 不可勝極. 騰上言：「天子無外, 乘輿所幸, 即為京師. 臣請以荊州刺史比司隸校尉[一], 臣自同都官從事.」帝從之[二]. 自是肅然, 莫敢妄有干欲, 騰以此顯名. 黨錮解, 官至尚書.

[一]南陽屬荊州, 故請以刺史比司隸.

[二]漢官儀曰「都官從事主洛陽百官, 朝會與三府掾同」也.

張敞者, 太尉溫之弟也[一].

[一]漢官儀曰：「溫字伯慎, 穰人也, 封(玄)[互]鄉侯. 太史奏言有大臣誅死, 董卓取溫笞殺於市以厭之.」

何進字遂高, 南陽宛人也. 異母女弟選入掖庭為貴人, 有寵於靈帝, 拜進郎中, 再遷虎賁中郎將, 出為潁川太守. 光和(二)[三]年, 貴人立為皇后, 徵進入, 拜侍中、將作大匠、河南尹.

中平元年, 黃巾賊張角等起, 以進為大將軍, 率左右羽林五營士屯都亭, 修理器械, 以鎮京師. 張角別黨馬元義謀起洛陽, 進發其姦, 以功封慎侯[一].

[一]慎, 縣, 屬汝南郡.

四年, 滎陽賊數千人群起, 攻燒郡縣, 殺中牟縣令, 詔使進弟河南尹苗出擊之. 苗攻破群賊, 平定而還. 詔遣使者迎於成皋, 拜苗為車騎將軍, 封濟陽侯.

五年, 天下滋亂, 望氣者以為京師當有大兵, 兩宮流血. 大將軍司馬許涼、假司馬伍宕說進曰：「太公六韜有天子將兵事[一], 可以威厭四方.」進以為然, 入言之於帝. 於是乃詔進大發四方兵, 講武於平樂觀下. 起大壇, 上建十二重五采華蓋, 高十丈, 壇東北為小壇, 復建九重華蓋, 高九丈, 列步兵, 騎士數萬人, 結營為陳. 天子親出臨軍, 駐大華蓋下, 進駐小華蓋下. 禮畢, 帝躬擐甲介馬[二], 稱「無上將軍」, 行陳三匝而還. 詔使進悉領兵屯於觀下. 是時置西園八校尉, 以小黃門蹇碩為上軍校尉, 虎賁中郎將袁紹為中軍校尉, 屯騎都尉鮑鴻為下軍校尉, 議郎曹操為典軍校尉, 趙融為助軍校尉, 淳于瓊為佐軍校尉, 又有左右校尉. 帝以蹇碩壯健而有武略, 特親任之, 以為元帥, 督司隸校尉以下, 雖大將軍亦領屬焉.

[一]太公六韜篇：第一霸典, 文論；第二文師, 武論；第三龍韜, 主將；第四虎韜, 偏裨；第五豹韜, 校尉；第六犬韜, 司馬. 龍韜云：「武王曰：『吾欲令三軍之眾, 親其將如父母, 聞金聲而怒, 聞鼓音而喜, 為之柰何? 』」

[二]擐音宦. 擐, 貫也. 介亦甲也.

碩雖擅兵於中, 而猶畏忌於進, 乃與諸常侍共說帝遣進西擊邊章、韓遂. 帝從之, 賜兵車百乘, 虎賁斧鉞. 進陰知其謀, 乃上遣袁紹東擊徐兗二州兵, 須紹還, 即戎事, 以稽行期.

初, 何皇后生皇子辯, 王貴人生皇子協. 群臣請立太子, 帝以辯輕佻無威儀, 不可為人主[一], 然皇后有寵, 且進又居重權, 故久不決.

[一]字書曰：「佻, 輕也.」

六年, 帝疾篤, 屬協於蹇碩. 碩既受遺詔, 且素輕忌於進兄弟, 及帝崩, 碩時在內, 欲先誅進而立協. 及進從外入, 碩司馬潘隱與進早舊, 迎而目之. 進驚, 馳從儳道歸營, 引兵入屯百郡邸[一], 因稱疾不入. 碩謀不行, 皇子辯乃即位, 何太后臨朝, 進與太傅袁隗輔政, 錄尚書事.

[一]廣雅曰：「儳, 疾也.」音仕鑒反.

進素知中官天下所疾, 兼忿蹇碩圖己, 及秉朝政, 陰規誅之. 袁紹亦素有謀, 因進親客張津勸之曰：「黃門常侍權重日久, 又與長樂太后專通姦利[一], 將軍宜更清選賢良, 整齊天下, 為國家除患.」進然其言. 又以袁氏累世寵貴, 海內所歸[二], 而紹素善養士, 能得豪傑用, 其從弟虎賁中郎將術亦尚氣俠, 故並厚待之. 因復博徵智謀之士(龐)[逄]紀、何顒、荀攸等, 與同腹心.

[一]靈帝母董太后居長樂宮.

[二]袁安為司徒、司空, 孫湯為司徒、太尉, 湯子成五官中郎將, 成生紹, 故云「累代寵貴」也.

蹇碩疑不自安, 與中常侍趙忠等書曰：「大將軍兄弟秉國專朝, 今與天下黨人謀誅先帝左右, 埽滅我曹. 但以碩典禁兵, 故且沈吟. 今宜共閉上閤, 急捕誅之.」中常侍郭勝, 進同郡人也. 太后及進之貴幸, 勝有力焉. 故勝親信何氏, 遂共趙忠等議, 不從碩計, 而以其書示進. 進乃使黃門令收碩, 誅之, 因領其屯兵.

袁紹復說進曰：「前竇武欲誅內寵而反為所害者, 以其言語漏泄, 而五營百官服畏中人故也. 今將軍既有元舅之重, 而兄弟並領勁兵, 部曲將吏皆英俊名士, 樂盡力命, 事在掌握, 此天贊之時也. 將軍宜一為天下除患, 名垂後世. 雖周之申伯, 何足道哉！[一]今大行在前殿[二], 將軍(宜)受詔領禁兵, 不宜輕出入宮省.」進甚然之, 乃稱疾不入陪喪, 又不送山陵. 遂與紹定籌策, 而以其計白太后. 太后不聽, 曰：「中官統領禁省, 自古及今, 漢家故事, 不可廢也. 且先帝新棄天下, 我柰何楚楚與士人對共事乎?」[三]進難違太后意, 且欲誅其放縱者. 紹以為中官親近至尊, 出入號令, 今不悉廢, 後必為患. 而太后母舞陽君及苗數受諸宦官賂遺, 知進欲誅之. 數白太后, 為其障蔽. 又言：「大將軍專殺左右, 擅權以弱社稷.」太后疑以為然. 中官在省闥者或數十年, 封侯貴寵, 膠固內外. 進新當重任, 素敬憚之, 雖外收大名而內不能斷, 故事久不決.

[一]申伯, 周申后父也. 詩大雅曰：「維申及甫, 維周之翰.」

[二]人主崩未有謚, 故稱大行也. 前書音義曰：「大行者, 不反之辭也.」

[三]楚詞曰「楚楚」, 鮮明貌也. 詩曰：「衣裳楚楚.」

紹等又為畫策, 多召四方猛將及諸豪傑, 使並引兵向京城, 以脅太后. 進然之. 主簿陳琳入諫曰：「易稱『即鹿無虞』[一], 諺有『掩目捕雀』. 夫微物尚不可欺以得志, 況國之大事, 其可以詐立乎? 今將軍總皇威, 握兵要, 龍驤虎步, 高下在心, 此猶鼓洪爐燎毛髮耳. 夫違經合道, 天人所順, 而反委釋利器, 更徵外助. 大兵聚會, 彊者為雄, 所謂倒持干戈, 授人以柄[二], 功必不成, 秖為亂階.」進不聽. 遂西召前將軍董卓屯關中上林苑, 又使府掾太山王匡東發其郡強弩, 并召東郡太守橋瑁屯城皋, 使武猛都尉丁原燒孟津, 火照城中[三], 皆以誅宦官為言. 太后猶不從.

[一]易屯卦六三爻辭也. 虞, 掌山澤之官. 即鹿猶從禽也. 無虞言不可得.

[二]前書梅福上書曰：「倒持太阿, 授楚其柄.」

[三]武猛謂有武蓺而勇猛者. 取其嘉名, 因以名官也.

苗謂進曰：「始共從南陽來, 俱以貧賤, 依省內以致貴富. 國家之事, 亦何容易！覆水不可收. 宜深思之, 且與省內和也.」進意更狐疑. 紹懼進變計, 乃脅之曰：「交搆已成, 形埶已露, 事留變生, 將軍復欲何待, 而不早決之乎?」進於是以紹為司隸校尉, 假節, 專命擊斷；從事中郎王允為河南尹. 紹使洛陽方略武吏司察宦者, 而促董卓等使馳驛上, 欲進兵平樂觀. 太后乃恐, 悉罷中常侍小黃門, 使還里舍, 唯留進素所私人, 以守省中. 諸常侍小黃門皆詣進謝罪, 唯所措置. 進謂曰：「天下匈匈, 正患諸君耳. 今董卓垂至, 諸君何不早各就國?」袁紹勸進便於此決之, 至于再三. 進不許. 紹又為書告諸州郡, 詐宣進意, 使捕案中官親屬.

進謀積日, 頗泄, 中官懼而思變. 張讓子婦, 太后之妹也. 讓向子婦叩頭曰：「老臣得罪, 當與新婦俱歸私門. 惟受恩累世[一], 今當遠離宮殿, 情懷戀戀, 願復一入直, 得暫奉望太后、陛下顏色, 然後退就溝壑, 死不恨矣.」子婦言於舞陽君, 入白太后, 乃詔諸常侍皆復入直.

[一]惟, 思念也.

八月, 進入長樂白太后, 請盡誅諸常侍以下, 選三署郎入守宦官廬. 諸宦官相謂曰：「大將軍稱疾不臨喪, 不送葬, 今欻入省[一], 此意何為? 竇氏事竟復起邪?」又張讓等使人潛聽, 具聞其語, 乃率常侍段珪、畢嵐等數十人, 持兵竊自側闥入, 伏省中. 及進出, 因詐以太后詔召進. 入坐省闥, 讓等詰進曰：「天下憒憒, 亦非獨我曹罪也[二]. 先帝嘗與太后不快, 幾至成敗[三], 我曹涕泣救解, 各出家財千萬為禮, 和悅上意, 但欲託卿門戶耳. 今乃欲滅我曹種族, 不亦太甚乎? 卿言省內穢濁, 公卿以下忠清者為誰?」於是尚方監渠穆拔劍斬進於嘉德殿前. 讓、珪等為詔, 以故太尉樊陵為司隸校尉, 少府許相為河南尹. 尚書得詔板, 疑之, 曰：「請大將軍出共議.」中黃門以進頭擲與尚書, 曰：「何進謀反, 已伏誅矣.」

[一]欻音許物反.

[二]說文曰：「憒憒, 亂也.」

[三]陳留王協母王美人, 何后鴆殺之, 帝怒, 欲廢后, 宦官固請得止.

進部曲將吳匡、張璋, 素所親幸, 在外聞進被害, 欲將兵入宮, 宮閤閉. 袁術與匡共斫攻之, 中黃門持兵守閤. 會日暮, 術因燒南宮九龍門及東西宮, 欲以脅出讓等. 讓等入白太后, 言大將軍兵反, 燒宮, 攻尚書闥, 因將太后、天子及陳留王, 又劫省內官屬, 從複道走北宮[一]. 尚書盧植執戈於閣道窗下, 仰數段珪. 段珪等懼, 乃釋太后. 太后投閣得免.

[一]複音福.

袁紹與叔父隗矯詔召樊陵、許相, 斬之. 苗、紹乃引兵屯朱雀闕下, 捕得趙忠等, 斬之. 吳匡等素怨苗不與進同心, 而又疑其與宦官同謀, 乃令軍中曰：「殺大將軍者即車騎也, 士吏能為報讎乎?」進素有仁恩, 士卒皆流涕曰：「願致死！」匡遂引兵與董卓弟奉車都尉旻攻殺苗, 棄其屍於苑中. 紹遂閉北宮門, 勒兵捕宦者, 無少長皆殺之. 或有無須而誤死者, 至自發露然後得免. [死]者二千餘人. 紹因進兵排宮, 或上端門屋, 以攻省內.

張讓、段珪等困迫, 遂將帝與陳留王數十人步出穀門, 奔小平津[二]. 公卿並出平樂觀, 無得從者, 唯尚書盧植夜馳河上, 王允遣河南中部掾閔貢隨植後. 貢至, 手劍斬數人, 餘皆投河而死. 明日, 公卿百官乃奉迎天子還宮, 以貢為郎中, 封都亭侯.

[一]穀門, 洛城北當中門也.

董卓遂廢帝, 又迫殺太后, 殺舞陽君, 何氏遂亡, 而漢室亦自此敗亂.

論曰：竇武、何進藉元舅之資, 據輔政之權, 內倚太后臨朝之威, 外迎群英乘風之埶, 卒而事敗閹豎, 身死功穨, 為世所悲, 豈智不足而權有餘乎? [一]傳曰：「天之廢商久矣, 君將興之.」斯宋襄公所以敗於泓也[二].

[一]言智非不足, 權亦有餘, 蓋天敗也.

[二]左傳曰, 楚伐宋, 宋公將戰. 子魚諫曰：「天之棄商久矣, 公將興之, 不可.」宋公不從, 遂與楚戰, 大敗於泓也.

贊曰：武生蛇祥, 進自屠羊[一]. 惟女惟弟, 來儀紫房. 上惛下嬖, 人靈動怨. 將糾邪慝, 以合人願. 道之屈矣, 代離凶困[二].

[一]進本屠家子也.

[二]代, 更也.

校勘記

二二三九頁　八行　兄子紹　按：集解引惠棟說, 謂袁宏紀紹為武長子, 與此異.

二二四０頁　一行　梁孫寇鄧雖或誅滅　按：集解引惠棟說, 謂袁宏紀云「梁、孫、鄧、亳貴戚專勢」云云, 案寇榮未嘗有此, 袁紀是也.

二二四０頁　六行　此誠陛下稷伊呂之佐　「」原訛「卨」, 汲本訛「肹」, 逕改正. 　按：「」乃「契」之古文.

二二四０頁　八行　尚書令陳蕃僕射胡廣　按：通鑑刪此九字, 攷異蕃、廣時不為令、僕, 故去之.

二二四二頁　二行　請前越巂太守荀翌為從事中郎　按：汲本、殿本「翌」作「昱」.

二二四三頁　八行　長樂五官史朱瑀　按：集解引惠棟說, 謂百官志云「長信、長樂宦者署少府一人, 職如長秋, 及餘吏皆以宮名為號」, 劉昭云「如長樂五官吏朱瑀之類」, 是「史」當作「吏」.

二二四三頁一０行　長樂從官史　按：惠棟補注謂胡三省云「掌太后宮從官」, 案「史」亦當作「吏」.

二二四三頁一三行　奪璽書　刊誤謂「書」當作「綬」. 按：集解引惠棟說, 謂袁紀作「璽綬」.

二二四四頁　七行　凡居宮中　按：「宮」原訛「官」, 逕據汲本、殿本改正.

二二四五頁一四行　主洛陽百官　按：集解引惠棟說, 謂北堂書鈔引漢官儀, 云都官從事掌洛陽中百姓, 似「百官」當作「百姓」.

二二四六頁　一行　封(玄)[互]鄉侯　據殿本改. 按：王先謙謂作「互」是.

二二四六頁　三行　光和(二)[三]年貴人立為皇后　據校補引錢大昭說改.

二二四六頁　八行　進弟何南尹苗　殿本考證謂苗, 朱氏子, 五行志作「皇后異父兄」. 按：李慈銘謂何后本屠家, 其父真早死, 舞陽君改適朱氏, 生曲, 及何氏貴, 苗亦冒姓何氏, 幸續志偶存其本姓耳. 苗與進固非一姓, 故進之部將疑其同謀殺進, 遂報殺苗也.

二二四七頁　二行　屯騎都尉鮑鴻為下軍校尉　按：刊誤謂漢無屯騎都尉, 「都」當作「校」.

二二四七頁一０行　乃上遣袁紹東擊徐兗二州兵　按：校補謂案文「擊」當作「集」.

二二四八頁　七行　因復博徵智謀之士(龐)[逄]紀　校補引陳景雲說, 謂據荀彧、袁紹傳均作「逄紀」, 此作「龐」, 誤. 今據改. 按：逄讀同龐, 音近而訛.

二二四九頁　三行　將軍(宜)受詔領禁兵　據刊誤刪.

二二五一頁　一行　張讓子婦太后之妹也　按：汲本「妹」作「甥」, 誤. 袁紀作「娣」, 娣訓女弟也.

二二五一頁　八行　乃率常侍段珪　按：「段」字原訛「假」, 逕改正, 下同.

二二五一頁　九行　天下憒憒　按：校補引柳從辰說, 謂袁紀「憒憒」作「憤憤」.

二二五二頁　三行　術因燒南宮九龍門　按：集解引惠棟說, 謂袁宏紀「九龍門」作「青瑣門」. 又引王補說, 謂通鑑從袁紀.

二二五二頁一二行　至自發露然後得免[死]者二千餘人　刊誤謂案文少一「死」字. 今按：魏志袁紹傳作「或有無鬚而誤死者, 至自發露形體而後得免. 死者二千餘人.」又袁紀及通鑑均作「死者二千餘人」. 此明脫一「死」字, 今補.

後漢書卷七十 鄭孔荀列傳第六十

鄭太字公業, 河南開封人, 司農眾之曾孫也[一]. 少有才略. 靈帝末, 知天下將亂, 陰交結豪桀. 家富於財, 有田四百頃, 而食常不足, 名聞山東.

[一]開封, 縣, 故城在今汴州南.

初舉孝廉, 三府辟, 公車徵, 皆不就. 及大將軍何進輔政, 徵用名士, 以公業為尚書侍郎[一], 遷侍御史. 進將誅閹官, 欲召并州牧董卓為助. 公業謂進曰：「董卓彊忍寡義, 志欲無猒. 若借之朝政, 授以大事[二], 將恣凶慾, 必危朝廷. 明公以親德之重, 據阿衡之權, 秉意獨斷, 誅除有罪, 誠不宜假卓以為資援也. 且事留變生, 殷鑒不遠.」又為陳時務之所急數事. 進不能用, 乃棄官去. 謂潁川人荀攸曰：「何公未易輔也.」

[一]續漢志曰：「尚書凡六曹, 侍郎三十六人, 四百石. 一曹有六人, 主作文書起草.」

[二]借音子夜反.

進尋見害, 卓果作亂. 公業等與侍中伍瓊、卓長史何顒共說卓, 以袁紹為勃海太守, 以發山東之謀. 及義兵起, 卓乃會公卿議, 大發卒討之, 群僚莫敢忤旨. 公業恐其眾多益橫, 凶彊難制, 獨曰：「夫政在德, 不在眾也.」卓不悅, 曰, 「如卿此言, 兵為無用邪?」公業懼, 乃詭詞更對曰：[一]「非謂無用, 以為山東不足加大兵耳. 如有不信, 試為明公略陳其要. 今山東合謀, 州郡連結, 人庶相動, 非不強盛. 然光武以來, 中國無警, 百姓優逸, 忘戰日久. 仲尼有言：『不教人戰, 是謂棄之.』其眾雖多, 不能為害. 一也. 明公出自西州, 少為國將, 閑習軍事, 數踐戰埸, 名振當世, 人懷懾服. 二也. 袁本初公卿子弟, 生處京師. 張孟卓東平長者[二], 坐不闚堂[三]. 孔公緒[四]清談高論, 噓枯吹生[五]. 並無軍旅之才, 埶銳之幹, 臨鋒決敵, 非公之儔. 三也. 山東之士, 素乏精悍[六]. 未有孟賁之勇, 慶忌之捷[七], 聊城之守[八], 良、平之謀, 可任以偏師, 責以成功. 四也. 就有其人, 而尊卑無序, 王爵不加, 若恃眾怙力[九], 將各(基)[棋]峙[一０], 以觀成敗, 不肯同心共膽, 與齊進退. 五也. 關西諸郡, 頗習兵事, 自頃以來, 數與羌戰, 婦女猶戴戟操矛, 挾弓負矢[一一], 況其壯勇之士, 以當妄戰之人乎！其勝可必. 六也. 且天下彊勇, 百姓所畏者, 有并、涼之人, 及匈奴、屠各、湟中義從、西羌八種[一二], 而明公擁之, 以為爪牙, 譬驅虎兕以赴犬羊. 七也. 又明公將帥, 皆中表腹心, 周旋日久, 恩信淳著, 忠誠可任, 智謀可恃. 以膠固之眾[一三], 當解合之埶, 猶以烈風掃彼枯葉. 八也. 夫戰有三亡, 以亂攻理者亡, 以邪攻正者亡, 以逆攻順者亡. 今明公秉國平正, 討滅宦豎, 忠義克立. 以此三德, 持彼三亡, 奉辭伐罪, 誰敢禦之！九也. 東州鄭玄學該古今[一四], 北海邴原清高直亮[一五], 皆儒生所仰, 群士楷式. 彼諸將若詢其計畫, 足知彊弱. 且燕、趙、齊、梁非不盛也, 終滅於秦；吳、楚七國非不眾也, 卒敗滎陽[一六]. 況今德政赫赫, 股肱惟良, 彼豈讚成其謀, 造亂長寇哉? 其不然. 十也. 若其所陳少有可採, 無事徵兵以驚天下, 使患役之民相聚為非, 棄德恃眾, 自虧威重.」卓乃悅, 以公業為將軍, 使統諸軍討擊關東. 或說卓曰：「鄭公業智略過人, 而結謀外寇, 今資之士馬, 就其黨與, 竊為明公懼之.」卓乃收還其兵, 留拜議郎.

[一]詭猶詐也.

[二]孟卓名邈.

[三]言不妄視也.

[四]名伷.

[五]枯者噓之使生, 生者吹之使枯. 言談論有所抑揚也.

[六]悍, 勇也.

[七]說菀曰：「孟賁水行不避鮫龍, 陸行不避虎狼, 發怒吐氣, 聲響動天.」許慎注淮南子曰：「孟賁, 衛人也.」呂氏春秋曰：「孟賁過於河, 先其伍, 船人怒, 以楫虓其頭, 不知其孟賁故也. 中河, 孟賁瞋目視船人, 髮植目裂, 舟中人盡播入河.」慶忌, 吳王僚子也. 射之矢, 滿把不能中, 四馬追之不能及.

[八]史記, 燕將攻下聊城, 因保守之. 齊將田單攻之, 歲餘不下.

[九]怙亦恃也.

[一０]峙, 止也.

[一一]挾, 持也.

[一二]義從、八種並見西羌傳.

[一三]膠亦固也.

[一四]玄, 北海人, 故云東州.

[一五]魏志, 原字根矩, 北海朱虛人也. 與管寧俱以操尚稱.

[一六]前書吳王濞、楚王戊、趙王遂、淄川王賢、濟南王辟光、膠西王卬、膠東王雄渠, 景帝(二)[三]年反, 大將軍條侯周亞夫將兵破之滎陽.

卓既遷都長安, 天下飢亂, 士大夫多不得其命. 而公業家有餘資, 日引賓客高會倡樂, 所贍救者甚眾. 乃與何顒、荀攸共謀殺卓. 事洩, 顒等被執, 公業脫身自武關走, 東歸袁術. 術上以為楊州刺史. 未至官, 道卒, 年四十一.

孔融字文舉, 魯國人, 孔子二十世孫也. 七世祖霸, 為元帝師, 位至侍中[一]. 父宙, 太山都尉.

[一]前書霸字次(孺)[儒], 元帝師. 解見孔昱傳.

融幼有異才[一]. 年十歲, 隨父詣京師. 時河南尹李膺[二]以簡重自居, 不妄接士賓客, 敕外自非當世名人及與通家, 皆不得白. 融欲觀其人, 故造膺門. 語門者曰：「我是李君通家子弟.」門者言之. 膺請融, 問曰：「高明祖父嘗與僕有恩舊乎?」融曰：「然. 先君孔子與君先人李老君同德比義, 而相師友[三], 則融與君累世通家.」眾坐莫不歎息. 太中大夫陳煒後至[四], 坐中以告煒. 煒曰：「夫人小而聰了, 大未必奇.」融應聲曰：「觀君所言, 將不早惠乎?」膺大笑曰：「高明必為偉器.」

[一]融家傳曰：「兄弟七人, 融第六, 幼有自然之性. 年四歲時, 每與諸兄共食梨, 融輒引小者. 大人問其故, 荅曰：『我小兒, 法當取小者.』由是宗族奇之.」

[二]膺, 潁川襄城人. 融家傳曰：「聞漢中李公清節直亮, 意慕之, 遂造公門.」李固, 漢中人, 為太尉, 與此傳不同也.

[三]家語曰：「孔子謂南宮敬叔曰：『吾聞老聃博古而達今, 通禮樂之源, 明道德之歸, 即吾之師也. 今將往矣.』遂至周, 問禮於老聃焉.」

[四]煒音于匭反.

年十三, 喪父, 哀悴過毀, 扶而後起, 州里歸其孝. 性好學, 博涉多該覽.

山陽張儉為中常侍侯覽所怨, 覽為刊章下州郡, 以名捕儉[一]. 儉與融兄褒有舊, 亡抵於褒, 不遇[二]. 時融年十六, 儉少之而不告. 融見其有窘色[三], 謂曰：「兄雖在外, 吾獨不能為君主邪?」因留舍之[四]. 後事泄, 國相以下, 密就掩捕, 儉得脫走, 遂并收褒、融送獄. 二人未知所坐. 融曰：「保納舍藏者, 融也, 當坐之.」褒曰：「彼來求我, 非弟之過, 請甘其罪.」吏問其母, 母曰：「家事任長, 妾當其辜.」一門爭死, 郡縣疑不能決, 乃上讞之[五]. 詔書竟坐褒焉. 融由是顯名, 與平原陶丘洪、陳留邊讓齊聲稱. 州郡禮命, 皆不就.

[一]刊, 削也. 謂削去告人姓名.

[二]抵, 歸也. 融家傳「褒字文禮」也.

[三]窘, 迫也.

[四]舍, 止也.

[五]前書音義曰：「讞, 請也, 音宜傑反.」

辟司徒楊賜府. 時隱覈官僚之貪濁者, 將加貶黜, 融多舉中官親族. 尚書畏迫內寵, 召掾屬詰責之. 融陳對罪惡, 言無阿撓[一]. 河南尹何進當遷為大將軍, 楊賜遣融奉謁賀進, 不時通, 融即奪謁還府, 投劾而去. 河南官屬恥之, 私遣劍客欲追殺融. 客有言於進曰：「孔文舉有重名[二], 將軍若造怨此人, 則四方之士引領而去矣. 不如因而禮之, 可以示廣於天下.」進然之, 既拜而辟融, 舉高第, 為侍御史. 與中丞趙舍不同, 託病歸家.

[一]撓, 曲也, 音乃孝反.

[二]融家傳曰：「客言於進曰：『孔文舉於時英雄特傑, 譬諸物類, 猶眾星之有北辰, 百穀之有黍稷, 天下莫不屬目也.』」

後辟司空掾, 拜中軍候. 在職三日, 遷虎賁中郎將. 會董卓廢立, 融每因對荅, 輒有匡正之言. 以忤卓旨, 轉為議郎. 時黃巾寇數州, 而北海最為賊衝, 卓乃諷三府同舉融為北海相.

融到郡, 收合士民, 起兵講武, 馳檄飛翰, 引謀州郡. 賊張饒等群輩二十萬眾從冀州還, 融逆擊, 為饒所敗, 乃收散兵保朱虛縣. 稍復鳩集吏民為黃巾所誤者男女四萬餘人, 更置城邑, 立學校, 表顯儒術, 薦舉賢良鄭玄、彭璆、邴原等[一]. 郡人甄子然、臨孝存知名早卒, 融恨不及之, 乃命配食縣社. 其餘雖一介之善, 莫不加禮焉. 郡人無後及四方游士有死亡者, 皆為棺具而斂葬之. 時黃巾復來侵暴, 融乃出屯都昌[二], 為賊管亥所圍. 融逼急, 乃遣東萊太史慈求救於平原相劉備[三]. 備驚曰：「孔北海乃復知天下有劉備邪?」即遣兵三千救之, 賊乃散走.

[一]璆音巨秋反, 又音求.

[二]都昌, 縣, 屬北海郡, 故城在今青州臨朐縣東北.

[三]吳志, 慈字子義, 東萊人也. 避事之遼東, 北海相孔融聞而奇之, 數遣人訊問其母, 并致餉遺. 時融為管亥所圍, 慈從遼東還, 母謂之曰：「汝與孔北海未嘗相見, 至汝行後, 贍恤殷勤, 過於故舊. 今為賊所圍, 汝宜赴之.」慈單步見融, 既而求救於劉備, 得兵以解圍焉.

時袁、曹方盛, 而融無所協附. 左丞祖者, 稱有意謀, 勸融有所結納. 融知紹、操終圖漢室, 不欲與同, 故怒而殺之.

融負其高氣, 志在靖難, 而才疏意廣, 迄無成功[一]. 在郡六年, 劉備表領青州刺史. 建安元年, 為袁譚所攻, 自春至夏, 戰士所餘裁數百人, 流矢雨集, 戈矛內接. 融隱几讀書[二], 談笑自若. 城夜陷, 乃奔東山, 妻子為譚所虜.

[一]迄, 竟也.

[二]隱, 憑也. 莊子曰：「南郭子綦隱几而坐.」

及獻帝都許, 徵融為將作大匠, 遷少府. 每朝會訪對, 融輒引正定議, 公卿大夫皆隸名而已[一].

[一]說文云：「隸, 附著.」

初, 太傅馬日磾奉使山東, 及至淮南, 數有意於袁術. 術輕侮之, 遂奪取其節, 求去又不聽, 因欲逼為軍帥. 日磾深自恨, 遂嘔血而斃[一]. 及喪還, 朝廷議欲加禮. 融乃獨議曰：「日磾以上公之尊, 秉髦節之使, 銜命直指[二], 寧輯東夏[三], 而曲媚姦臣, 為所牽率, 章表署用, 輒使首名[四], 附下罔上[五], 姦以事君[六]. 昔國佐當晉軍而不撓[七], 宜僚臨白刃而正色[八]. 王室大臣, 豈得以見脅為辭！又袁術僭逆, 非一朝一夕, 日磾隨從, 周旋歷歲. 漢律與罪人交關三日已上, 皆應知情. 春秋魯叔孫得臣卒, 以不發揚襄仲之罪, 貶不書日[九]. 鄭人討幽公之亂, 斲子家之棺[一０]. 聖上哀矜舊臣, 未忍追案, 不宜加禮.」朝廷從之.

[一]三輔決錄曰：「日磾字翁叔, 馬融之族子. 少傳融業, 以才學進. 與楊彪、盧植、蔡邕等典校中書, 歷位九卿, 遂登台輔.」獻帝春秋曰：「術從日磾借節觀之, 因奪不還, 條軍中十餘人使促辟之. 日磾謂術曰：『卿先代諸公辟士云何? 而言促之, 謂公府掾可劫得乎? 』從術求去, 而術不遣, 既以失節屈辱憂恚.」

[二]直指, 無屈撓也. 前書有繡衣直指.

[三]輯, 和也.

[四]所上章表及署補用, 皆以日磾名為首也.

[五]前書曰：「附下罔上者刑.」

[六]左傳叔向曰：「姦以事君者, 吾所能禦.」

[七]公羊傳曰：「鞍之戰, 齊師大敗. 齊侯使國佐如師. 郤克曰：『與我紀侯之甗, (及)[反]魯、衛之侵地, 使耕者東西其畝, 以蕭同叔子為質, 則吾舍子.』國佐曰：『與我紀侯之甗, 請諾. 使反魯、衛之侵, 請諾. 使耕者東西其畝, 是則土齊也. 蕭同叔子者, 齊君母也, 齊君母猶晉君之母也, 曰不可. 請戰, 一戰而不勝, 請再戰, 再戰而不勝, 請三戰, 三戰不勝, 則齊國盡子之有也, 何必蕭同叔子為質！』揖而去之.」

[八]楚白公勝欲為亂, 謂石乞曰：「王卿士皆以五百人當之則可.」乞曰：「不可得也.」曰：「市南有熊相宜僚者, 若得之, 可以當五百人矣.」乃從白公而見之. 與言, 悅；告之故, 辭；承之以劍, 不動. 事見左傳.

[九]公羊傳曰：「叔孫得臣卒.」何休注曰：「不日者, 知公子遂欲殺君, 而為人臣知賊而不言, 明當誅也.」公子遂即襄仲也.

[一０]左傳：「鄭子家卒, 鄭人討幽公之亂, 斲子家之棺而逐其族.」杜預注曰：「斲薄其棺, 不使從卿禮.」為其殺君故也.

時論者多欲復肉刑. 融乃建議曰：「古者敦庬, 善否不別[一], 吏端刑清[二], 政無過失. 百姓有罪, 皆自取之. 末世陵遲, 風化壞亂, 政撓其俗, 法害其人. 故曰上失其道, 民散久矣. 而欲繩之以古刑, 投之以殘棄[三], 非所謂與時消息者也[四]. 紂斮朝涉之脛, 天下謂為無道[五]. 夫九牧之地, 千八百君[六], 若各刖一人, 是下常有千八百紂也. 求俗休和, 弗可得已. 且被刑之人, 慮不念生, 志在思死, 類多趨惡, 莫復歸正. 夙沙亂齊[七], 伊戾禍宋[八], 趙高、英布, 為世大患[九]. 不能止人遂為非也, 適足絕人還為善耳. 雖忠如鬻拳[一０], 信如卞和[一一], 智如孫臏[一二], 冤如巷伯[一三], 才如史遷[一四], 達如子政[一五], 一離刀鋸, 沒世不齒[一六]. 是太甲之思庸[一七], 穆公之霸秦[一八], 南睢之骨立, 衛武之初筵[一九], 陳湯之都賴[二０], 魏尚之守邊[二一], 無所復施也. 漢開改惡之路, 凡為此也. 故明德之君, 遠度深惟, 棄短就長, 不苟革其政者也.」朝廷善之, 卒不改焉.

[一]左傳楚申叔時曰：「人生敦庬.」杜預注：「庬, 厚大也.」

[二]端, 直也.

[三]殘其支體而棄廢之.

[四]易曰：「天地盈虛, 與時消息.」

[五]尚書曰：「紂斮朝涉之脛.」孔安國注曰：「冬日見朝涉水者, 謂其脛耐寒, 斮而視之.」

[六]前書賈山曰：「昔者周蓋千八百國, 以九州之人養千八百君也.」

[七]左傳曰, 靈公廢太子光, 立公子牙, 使高厚傅牙, 夙沙衛為少傅. 崔杼逆光而立之, 是為莊公. 莊公以夙沙衛易己, 衛奔高唐以叛.

[八]左傳, 楚客聘于晉, 過宋, 太子痤知之, 請野享之. 公使往, 伊戾請從, 遣之. 至則欿用牲, 加書徵之, 騁而告曰：「太子將為亂, 既與楚客盟矣.」公使視之, 則信有焉. 公囚太子, 太子縊死. 公徐聞其無罪, 乃亨伊戾.

[九]史記, 胡亥謂李斯曰：「高, 故宮人也.」遂專信任之. 後殺李斯, 劫殺胡亥, 卒亡秦也. 前書, 英布坐法黥, 論輸驪山, 亡之江中為群盜. 及屬項羽, 常為先鋒陷陣. 後歸漢, 為九江王. 謀反, 誅之.

[一０]左傳：「初, 鬻拳彊諫, 楚子弗從. 臨之以兵, 懼而從之. 拳曰：『吾懼君以兵, 罪莫大焉.』遂自刖. 楚人以為大閽. 君子曰：『鬻拳可謂愛君矣. 諫以自納於刑, 刑猶不忘納君於善.』」

[一一]韓子曰：「楚人和氏得璞玉於楚山之中, 獻之武王. 武王使玉人相之, 曰：『石也.』王以和為謾己, 刖其左足. 及文王即位, 和又奉其璞, 玉人又曰：『石也.』又刖其右足. 文王薨, 成王即位, 和乃抱其璞而哭於楚山之下, 三日三夜, 泣盡而繼以血. 王使玉人攻璞而得寶焉.」琴操曰：「荊王封和為陵陽侯, 和辭不就而去. 乃作怨歌曰：『進寶得刑, 足離分兮. 去封立信, 守休芸兮. 斷者不續, 豈不冤兮！』」

[一二]史記, 孫臏與龐涓學兵法, 涓事魏惠王為將軍, 自以能不及臏, 陰使召臏, 斷其兩足而黥之. 臏後入齊, 威王問兵法, 以為師. 魏與趙攻韓, 齊使田忌將而往. 龐涓聞, 去韓而歸. 臏謂田忌曰：「三晉之兵素悍勇而輕齊. 軍半至. 使齊軍入魏地為十萬灶, 明日為五萬灶, 明日為二萬灶.」龐涓行三日, 大喜曰：「我固知齊卒怯, 入吾地三日, 士卒亡者過半矣.」乃棄其步兵, 與其輕銳倍日并行逐之. 孫子度其行, 暮當至馬陵. 馬陵道狹, 旁多險阻, 可伏兵, 乃斫大樹白而書之曰「龐涓死於此木下」. 於是令齊軍曰：「善射者萬弩, 夾道而伏, 期日莫見火舉而俱發.」涓夜至斫木下, 見白書, 乃攢火燭之, 讀書未畢, 齊軍萬弩俱發, 魏軍大亂相失. 龐涓自知智窮兵敗, 遂自剄. 曰：「遂成豎子之名矣.」

[一三]毛萇注詩云：「巷伯, 內小臣也. 掌王后之命於宮中, 故謂之巷伯.」伯被讒將刑, 寺人孟子傷而作詩, 以刺幽王也.

[一四]李陵為匈奴敗, 馬遷明陵當必立功以報漢, 遂被下蠶室宮刑, 後乃著史記.

[一五]劉向字子政. 宣帝時, 上言黃金可成. 上令典尚方鑄作事, 費甚多, 方不驗, 乃下吏, 當死. 上奇其材, 得踰冬減論. 班固云：「向博物洽聞, 通達古今.」

[一六]國語「中刑用刀鋸」也.

[一七]尚書：「太甲既立, 不明, 伊尹放諸桐. 三年, 復歸於亳. 思庸.」孔注曰：「念常道也.」

[一八]秦穆使孟明、白乙等伐鄭, 蹇叔諫, 不從. 晉襄公敗諸崤, 囚孟明等, 後歸之. 穆公曰：「孤之罪也, 夫子何罪！」復使為政, 遂霸西戎. 事見左傳.

[一九]韓詩曰：「賓之初筵, 衛武公飲酒悔過也. 言賓客初就筵之時, 賓主秩秩然, 俱謹敬也. 賓既醉止, 載號載呶, 不知其為惡也.」

[二０]前書, 湯字子公. 遷西域副校尉, 矯制發諸國兵, 斬郅支單于於都賴水上.

[二一]文帝時, 尚為雲中守, 坐上首虜差六級, 下吏削爵. 趙人馮唐為郎, 為言文帝, 赦尚復為雲中守也.

是時荊州牧劉表不供職貢, 多行僭偽, 遂乃郊祀天地, 擬斥乘輿[一]. 詔書班下其事. 融上疏曰：「竊聞領荊州牧劉表桀逆放恣, 所為不軌, 至乃郊祭天地, 擬儀社稷. 雖昏僭惡極, 罪不容誅, 至於國體, 宜且諱之[二]. 何者? 萬乘至重, 天王至尊, 身為聖躬, 國為神器[三], 陛級縣遠, 祿位限絕[四], 猶天之不可階, 日月之不可踰也[五]. 每有一豎臣, 輒云圖之, 若形之四方, 非所以杜塞邪萌[六]. 愚謂雖有重戾, 必宜隱忍. 賈誼所謂『擲鼠忌器』, 蓋謂此也[七]. 是以齊兵次楚, 唯責包茅；[八]王師敗績, 不書晉人[九]. 前以露袁術之罪, 今復下劉表之事, 是使跛牂欲闚高岸, 天險可得而登也[一０]. 案表跋扈, 擅誅列侯, 遏絕詔命, 斷盜貢篚[一一], 招呼元惡, 以自營衛, 專為群逆, 主萃淵藪[一二]. 郜鼎在廟, 章孰甚焉！[一三]桑落瓦解, 其埶可見[一四]. 臣愚以為宜隱郊祀之事, 以崇國防.」

[一]斥, 指也.

[二]體謂國家之大體也.

[三]老子曰：「天下神器, 不可為也.」

[四]賈誼曰：「人主之尊譬如堂, 群臣如陛, 眾庶如地. 故陛乃九級上, 廉遠地則堂高也.」

[五]論語曰：「夫子之不可及也, 猶天之不可階而升也.」又曰：「仲尼如日月, 無得而踰焉.」

[六]形, 見也.

[七]前書賈誼曰：「里諺云『欲投鼠而忌器』, 此善諭也. 鼠近於器, 尚憚不投, 恐傷其器, 況乎貴臣之近主乎?」

[八]左傳, 齊桓伐楚, 責以「苞茅不入, 王祭不供, 無以縮酒」. 杜預注曰：「包, 裹束也. 茅, 菁茅也. 束茅而灌之以酒, 為縮酒也.」

[九]公羊傳：「成公元年秋, 王師敗績于□戎. 孰敗之? 蓋晉敗之. 曷為不言晉敗之? 王者無敵, 莫敢當也.」

[一０]史記李斯曰：「故城高五丈, 而樓季不輕犯也；太山之高百仞, 而跛牂牧其上. 夫樓季而難五丈之限, 豈跛牂而易百仞之高哉? 峭漸之埶異也.」爾雅曰：「羊牝曰牂.」易曰：「天險不可昇, 地險山川丘陵也.」

[一一]鄭玄注儀禮曰：「篚, 竹器如筐也.」書曰：「厥篚玄纁璣組.」

[一二]書曰：「今商王受亡道, 為天下逋逃主, 萃淵藪.」孔注曰：「天下罪人逃亡者, 而紂為魁主, 窟聚泉府藪澤也.」

[一三]左傳：「取郜大鼎于宋, 戊申納于太廟. 臧哀伯諫曰：『君人者, 昭德塞違, 以臨照百官, 百官於是乎戒懼. 郜鼎在廟, 彰孰甚焉！』」郜鼎, 郜國所作也.

[一四]詩曰：「桑之落矣, 其黃而隕.」

五年, 南陽王馮、東海王祗薨[一], 帝傷其早歿, 欲為脩四時之祭, 以訪於融. 融對曰：「聖恩敦睦, 感時增思, 悼二王之靈, 發哀愍之詔, 稽度前典, 以正禮制. 竊觀故事, 前梁懷王、臨江愍王、齊哀王、臨淮懷王並薨無後, 同產昆弟, 即景、武、昭、明四帝是也[二], 未聞前朝修立祭祀. 若臨時所施, 則不列傳紀. 臣愚以為諸在沖齔, 聖慈哀悼, 禮同成人, 加以號謚者, 宜稱上恩[三], 祭祀禮畢, 而後絕之. 至於一歲之限, 不合禮意, 又違先帝已然之法, 所未敢處.」[四]

[一]並獻帝子.

[二]梁懷王揖, 景帝弟也, 立十年薨. 臨江閔王榮, 武帝兄也, 為皇太子, 四歲廢為王, 坐侵廟壖地自殺. 齊懷王閎, 武帝子, 昭帝異母兄, 立八年薨. 臣賢案：齊哀王, 悼惠王之子, 高帝之孫, 非昭帝兄弟, 當為懷王, 作「哀」者誤也. 臨淮公衡, 明帝弟, 建武十五年立, 未及進爵為王而薨. 融家傳及本傳皆作「公」, 此為「王」者, 亦誤也.

[三]稱音尺證反.

[四]處猶安也.

初, 曹操攻屠鄴城, 袁氏婦子多見侵略, 而操子丕私納袁熙妻甄氏[一]. 融乃與操書, 稱「武王伐紂, 以妲己賜周公」[二]. 操不悟, 後問出何經典. 對曰：「以今度之, 想當然耳.」後操討烏桓[三], 又嘲之曰：「大將軍遠征, 蕭條海外. 昔肅慎不貢楛矢[四], 丁零盜蘇武牛羊, 可并案也.」[五]

[一]袁紹傳, 熙, 紹之中子也. 甄氏, 中山無極人, 漢太保甄邯後也. 父逸, 上蔡令. 魏略曰：「熙出在幽州, 甄氏侍姑, 及鄴城破, 文帝入紹舍, 后怖, 伏姑膝上. 帝令舉頭就視, 見其顏色非凡. 太祖聞其意, 為迎取之.」

[二]妲音丁末反, 又音旦. 紂之妃, 有蘇氏女也. 紂用其言, 毒虐眾庶. 武王剋殷, 斬妲己頭, 縣之於小白旗, 以為紂之亡由此女也. 出列女傳也.

[三]建安十二年也.

[四]國語曰：「昔武王剋商, 通于九夷百蠻, 於是肅慎氏貢楛矢石砮, 其長尺有咫.」肅慎國記曰：「肅慎氏, 其地在夫餘國北, 東濱大海.」魏略曰：「挹婁一名肅慎氏.」說文曰「楛, 木也. 今遼左有楛木, 狀如荊, 葉如榆」也.

[五]山海經曰：「北海之內, 有丁零之國.」前書蘇武使匈奴, 單于徙北海上, 丁零盜武牛羊, 武遂窮厄也.

時年飢兵興, 操表制酒禁, 融頻書爭之, 多侮慢之辭[一]. 既見操雄詐漸著, 數不能堪, 故發辭偏宕, 多致乖忤[二]. 又嘗奏宜準古王畿之制, 千里寰內, 不以封建諸侯[三]. 操疑其所論建漸廣, 益憚之. 然以融名重天下, 外相容忍, 而潛忌正議, 慮鯁大業. 山陽郗慮[四]承望風旨, 以微法奏免融官. 因顯明讎怨, 操故書激厲融曰：「蓋聞唐虞之朝, 有克讓之臣[五], 故麟鳳來而頌聲作也[六]. 後世德薄, 猶有殺身為君[七], 破家為國[八]. 及至其敝, 睚眥之怨必讎, 一餐之惠必報[九]. 故晁錯念國, 遘禍於袁盎[一０]；屈平悼楚, 受譖於椒、蘭[一一]；彭寵傾亂, 起自朱浮[一二]；鄧禹威損, 失於宗、馮[一三]. 由此言之, 喜怒怨愛, 禍福所因, 可不慎與！[一四]昔廉、藺小國之臣, 猶能相下；[一五]寇、賈倉卒武夫, 屈節崇好；光武不問伯升之怨；齊侯不疑射鉤之虜[一六]. 夫立大操者, 豈累細故哉！往聞二君有執法之平, 以為小介[一七], 當收舊好；而怨毒漸積, 志相危害, 聞之憮然, 中夜而起[一八]. 昔國家東遷, 文舉盛歎鴻豫名實相副, 綜達經學, 出於鄭玄, 又明司馬法[一九], 鴻豫亦稱文舉奇逸博聞, 誠怪今者與始相違. 孤與文舉既非舊好, 又於鴻豫亦無恩紀, 然願人之相美, 不樂人之相傷, 是以區區思協歡好. 又知二君群小所搆, 孤為人臣, 進不能風化海內, 退不能建德和人, 然撫養戰士, 殺身為國, 破浮華交會之徒, 計有餘矣.」

[一]融集與操書云：「酒之為德久矣. 古先哲王, 類帝禋宗, 和神定人, 以濟萬國, 非酒莫以也. 故天垂酒星之燿, 地列酒泉之郡, 人著旨酒之德. 堯不千鍾, 無以建太平. 孔非百觚, 無以堪上聖. 樊噲解厄鴻門, 非豕肩鍾酒, 無以奮其怒. 趙之廝養, 東迎其王, 非引卮酒, 無以激其氣. 高祖非醉斬白蛇, 無以暢其靈. 景帝非醉幸唐姬, 無以開中興. 袁盎非醇醪之力, 無以脫其命. 定國不酣飲一斛, 無以決其法. 故酈生以高陽酒徒, 著功於漢；屈原不餔□歠醨, 取困於楚. 由是觀之, 酒何負於政哉?」又書曰：「昨承訓荅, 陳二代之禍, 及眾人之敗, 以酒亡者, 實如來誨. 雖然, 徐偃王行仁義而亡, 今令不絕仁義；燕噲以讓失社稷, 今令不禁謙退；魯因儒而損, 今令不棄文學；夏、商亦以婦人失天下, 今令不斷婚姻. 而將酒獨急者, 疑但惜穀耳, 非以亡王為戒也.」

[二]偏邪跌宕, 不拘正理.

[三]周禮：「方千里曰國畿, 其外五百里侯畿.」鄭玄注：「畿, 限也.」

[四]續漢書：「慮字鴻豫, 山陽高平人, 少受學於鄭玄.」虞浦江表傳曰：「獻帝嘗時見慮及少府孔融. 問融曰：『鴻豫何所優長? 』融曰：『可與適道, 未可與權.』慮舉笏曰：『融昔宰北海, 政散人流, 其權安在? 』遂與融互相長短, 以至不穆. 曹操以書和解之.」慮從光祿勳遷御史大夫.

[五]尚書曰, 舜以伯禹為司空, 禹讓稷、契暨皋陶. 以益為朕虞, 益讓于朱虎、熊羆. 以伯夷為秩宗, 伯夷讓于夔龍.

[六]史記曰：「於是禹興九韶之樂, 致異物, 鳳皇來儀.」

[七]若齊孟陽代君居床以待賊, 西漢紀信乘黃屋誑楚之類也.

[八]若要離焚妻子以徇吳, 李通誅宗族以從漢之類也.

[九]史記, 范睢一餐之德必償, 睚眥之怨必報.

[一０]景帝時, 錯為御史大夫, 以諸侯國大, 請削其土. 吳楚七國反, 以誅錯為名. 袁盎素與錯不相善, 盎乃進說, 請斬錯以謝七國, 景帝遂斬錯也.

[一一]屈平楚懷王時為三閭大夫. 秦昭王使張儀譎詐懷王, 令絕齊交, 又誘請會武關, 平諫, 王不聽其言, 卒客死於秦. 懷王子子椒、子蘭讒之於襄王, 而放逐之. 見史記.

[一二]朱浮與寵不相能, 數譖之光武, 寵遂反.

[一三]鄧禹征赤眉, 令宗欽、馮愔守栒邑. 二人爭權相攻, 遂殺欽, 因反擊禹. 今流俗本「宗」誤作「宋」也.

[一四]音余.

[一五]趙惠文王與秦昭王會黽池, 歸, 拜藺相如為上卿, 位在廉頗右. 頗曰；「吾不忍為之下, 必辱之.」相如每朝, 常避之. 頗聞之, 肉袒負荊謝之, 相與為刎頸之友. 事見史記.

[一六]公子糾與桓公爭立, 管仲射桓公中鉤. 後桓公即位, 以管仲為相也.

[一七]介猶蔕芥也. 公法雖平, 私情為蔕芥者也.

[一八]憮音舞. 憮, 失意貌也.

[一九]史記, 齊威王使大夫追論古者司馬法. 其法論田及兵之法也.

融報曰：「猥惠書教[一], 告所不逮. 融與鴻豫州里比郡[二], 知之最早. 雖嘗陳其功美, 欲以厚於見私, 信於為國, 不求其覆過掩惡, 有罪望不坐也. 前者黜退, 懽欣受之. 昔趙宣子朝登韓厥, 夕被其戮, 喜而求賀[三]. 況無彼人之功, 而敢枉當官之平哉！忠非三閭[四], 智非晁錯, 竊位為過, 免罪為幸. 乃使餘論遠聞, 所以慚懼也. 朱、彭、寇、賈, 為世壯士, 愛惡相攻, 能為國憂. 至於輕弱薄劣, 猶昆蟲之相囓, 適足還害其身[五], 誠無所至也. 晉侯嘉其臣所爭者大, 而師曠以為不如心競[六]. 性既遲緩, 與人無傷, 雖出胯下之負[七], 榆次之辱[八], 不知貶毀之於己, 猶蚊虻之一過也[九]. 子產謂人心不相似[一０], 或矜埶者, 欲以取勝為榮, 不念宋人待四海之客, 大鑪不欲令酒酸也[一一]. 至於屈穀巨瓠, 堅而無竅, 當以無用罪之耳[一二]. 它者奉遵嚴教, 不敢失墜. 郗為故吏, 融所推進. 趙衰之拔郤縠[一三], 不輕公叔之升臣也[一四]. 知同其愛, 訓誨發中[一五]. 雖懿伯之忌, 猶不得念[一六], 況恃舊交, 而欲自外於賢吏哉！[一七]輒布腹心, 脩好如初. 苦言至意, 終身誦之.」

[一]猥, 曲也.

[二]山陽與魯郡相鄰比.

[三]宣子, 趙盾謚也. 國語曰：「宣子言韓厥於靈公, 以為司馬. 河曲之役, 趙宣子使人以其乘車干行, 韓厥執而戮之. 眾咸曰：『韓厥必不沒矣. 其主朝升之而暮戮其車, 其誰安之? 』宣子召而禮之, 謂諸大夫曰：『二三子可以賀我矣. 吾舉厥也, 中吾, 乃今知免於罪矣.』」

[四]即屈原也. 掌王族三姓, 曰昭、屈、景, 故曰「三閭」.

[五]夏小正云：「昆, 眾也.」孫卿子曰：「昆蟲亦有知.」

[六]左傳「秦伯之弟鍼如晉脩成, 叔向命召行人子員. 行人子朱曰：『朱也當御.』三云, 叔向不應. 子朱怒曰：『班爵同, 何以黜朱於朝? 』撫劍從之. 叔向曰：『秦晉不和久矣. 今日之事, 幸而集, 晉國賴之；不集, 三軍暴骨. 子員導二國之言無私, 子常易之. 姦以事君者, 吾所能禦也.』拂衣從之. 人救之. 平公曰：『晉其庶乎！吾臣之所爭者大.』師曠曰：『公室懼卑, 臣不心競而力爭』」也.

[七]韓信貧賤, 淮陰少年侮之, 令信出跨下.

[八]史記, 荊軻嘗游榆次, 與蓋聶論劍, 蓋聶怒而目之, 荊軻出去.

[九]蚊音文. 虻音□. 言蚊虻之暫過, 未以為害.

[一０]左傳曰, 子產謂子皮曰：「人心不同, 其如面焉, 吾豈敢謂子面如吾面乎?」

[一一]鑪, 累土為之, 以居酒瓮, 四邊隆起, 一面高如鍛鑪, 故名鑪. 字或作「壚」. 韓子曰：「宋人有沽酒者, 斗概甚平, 遇客甚謹, 為酒甚美, 而酒不售, 酒酸(者). 怪其故, 問所知閭長者楊倩. (二人)[倩]曰：『汝狗猛耶? 』曰：『狗猛.』『何故不售? 』曰：『人畏焉.』令孺子懷錢挈壺往沽, 狗迎齕之, 酒所以酸而不售.」

[一二]韓子曰：「齊有居士田仲, 宋人屈穀往見之, 曰：『穀聞先生之義, 不恃仰人而食. 今穀有樹瓠之法, 堅如石, 厚而無竅, 願獻先生.』田仲曰：『夫子徒謂我也. 凡貴於樹瓠者, 為可以盛也. 今厚而無竅, 則不可以盛物, 而任堅如石, 則不可以割而斟, 吾無以此瓠為也.』[曰：『然, 穀]將棄之.』今仲不恃仰人而食, 亦無益人國, 亦堅瓠之類.」

[一三]左傳, 晉文公謀元帥, 趙衰曰：「郤縠可.」乃使郤縠將中軍.

[一四]公叔文子, 衛大夫, 其家臣名僎, 行與文子同, 升之於公, 與之並為大夫. 僎音士眷反, 見論語.

[一五]言曹公與己同愛郗慮, 故發於中心而訓誨.

[一六]禮記檀弓曰；「滕成公之喪, 使子叔敬叔弔, 子服惠伯為介. 及郊, 為懿伯之忌不入. 惠伯曰：『政也, 不可以叔父之私不將公事.』遂入.」鄭玄注曰：「懿伯, 惠伯之叔父也. 忌, 怨也.」

[一七]賢吏謂慮也.

歲餘, 復拜太中大夫. 性寬容少忌, 好士, 喜誘益後進. 及退閑職[一], 賓客日盈其門. 常歎曰：「坐上客恆滿, 尊中酒不空, 吾無憂矣.」與蔡邕素善, 邕卒後, 有虎賁士貌類於邕[二], 融每酒酣, 引與同坐, 曰：「雖無老成人, 且有典刑.」[三]融聞人之善, 若出諸己, 言有可採, 必演而成之, 面告其短, 而退稱所長, 薦達賢士, 多所獎進, 知而未言, 以為己過, 故海內英俊皆信服之.

[一]太中大夫職在言議, 故云閑職.

[二]漢官典職儀曰：「虎賁中郎將, 主武賁千五百人.」

[三]詩大雅曰「雖無老成人, 尚有典刑」也.

曹操既積嫌忌, 而郗慮復搆成其罪, 遂令丞相軍謀祭酒路粹[一]枉狀奏融曰：「少府孔融, 昔在北海, 見王室不靜, 而招合徒眾, 欲規不軌, 云『我大聖之後, 而見滅於宋[二], 有天下者, 何必卯金刀』. 及與孫權使語, 謗訕朝廷[三]. 又融為九列, 不遵朝儀, 禿巾微行[四], 唐突宮掖. 又前與白衣禰衡跌蕩於言[五], 云『父之於子, 當有何親? 論其本意, 實為情欲發耳. 子之於母, 亦復奚為? 譬如寄物瓶中[六], 出則離矣』. 既而與衡更相贊揚. 衡謂融曰：『仲尼不死.』融荅曰：『顏回復生.』大逆不道, 宜極重誅.」書奏, 下獄棄市. 時年五十六. 妻子皆被誅.

[一]典略曰：「粹字文蔚, 陳留人, 少學於蔡邕. 建安初, 以高第擢拜尚書郎, 後為軍謀祭酒, 與陳琳、阮瑀等典記室. 融誅之後, 人睹粹所作, 無不嘉其才而忌其筆也.」

[二]史記曰, 魯大夫孟釐子曰：「孔丘, 聖人之後, 滅於宋.」服虔注曰；「聖人謂商湯也. 孔子六代祖孔父嘉為宋華督所殺, 其子奔魯也.」

[三]訕音所諫反. 訕謂謗毀也. 蒼頡篇曰：「訕, 非也.」

[四]謂不加幘.

[五]跌蕩, 無儀檢也. 放, 縱也.

[六]說文曰：「瓶, 缶也.」字書曰：「瓶似缶而高.」

初, 女年七歲, 男年九歲, 以其幼弱得全, 寄它舍. 二子方弈棋, 融被收而不動. 左右曰：「父執而不起, 何也?」荅曰；「安有巢毀而卵不破乎！」主人有遺肉汁, 男渴而飲之. 女曰：「今日之禍, 豈得久活, 何賴知肉味乎?」兄號泣而止. 或言於曹操, 遂盡殺之. 及收至, 謂兄曰；「若死者有知, 得見父母, 豈非至願！」乃延頸就刑, 顏色不變, 莫不傷之.

初, 京兆人脂習元升, 與融相善, 每戒融剛直[一]. 及被害, 許下莫敢收者, 習往撫尸曰：「文舉舍我死, 吾何用生為?」操聞大怒, 將收習殺之, 後得赦出.

[一]魏略曰：「曹操為司空, 威德日盛, 融故以舊意書疏倨傲, 習常責融令改節, 融不從之.」

魏文帝深好融文辭, 每歎曰：「楊、班儔也.」募天下有上融文章者, 輒賞以金帛. 所著詩、頌、碑文、論議、六言、策文、表、檄、教令、書記凡二十五篇. 文帝以習有欒布之節, 加中散大夫[一].

[一]前書曰：「欒布, 梁人也, 為梁王彭越大夫, 使於齊, 未反. 漢誅越, 梟首雒陽下, 布還, 奏事越頭下, 祠而哭之.」

論曰：昔諫大夫鄭昌有言：「山有猛獸者, 藜藿為之不採[一].」是以孔父正色, 不容弒虐之謀[二]；平仲立朝, 有紓盜齊之望[三]. 若夫文舉之高志直情, 其足以動義概而忤雄心[四]. 故使移鼎之跡, 事隔於人存[五]；代終之規, 啟機於身後也[六]. 夫嚴氣正性, 覆折而己. 豈有員园委屈, 可以每其生哉！[七]懍懍焉, 皜皜焉, 其與琨玉秋霜比質可也[八].

[一]宣帝時, 司隸校尉蓋寬饒以直言得罪, 鄭昌愍傷寬饒忠直憂國, 以言事不當意, 而為文吏所詆挫, 故上書訟之.

[二]公羊傳曰：「孔父正色而立于朝, 則人莫敢過而致難於其君者, 孔父可謂義形於色矣.」

[三]紓音舒, 解也, 緩也. 盜齊謂田常也. 莊子曰：「田成子一旦弒齊君而盜其國.」左傳, 齊景公坐於路寢. 公歎曰：「美哉室！其誰有此乎?」晏子對曰：「如君之言, 其陳氏乎?」公曰：「是可若何?」對曰：「唯禮可以已之.」

[四]忤, 逆也.

[五]移鼎謂遷漢之鼎也. 人存謂曹操身在不得篡位也. 左傳曰：「桀有昏德, 鼎遷於商；商紂暴虐, 鼎遷於周.」

[六]代終謂代漢祚之終也. 身後謂曹丕受禪也.

[七]「园」即「刓」字, 音五丸反. 前書音義曰：「刓謂刓團無稜角也.」每, 貪也. 言寧正直以傾覆摧折, 不能委曲以貪生也. 賈誼云：「品庶每生.」

[八]懍懍言勁烈如秋霜也. 皜皜言堅貞如白玉也. 皜音古老反.

苟彧字文若[一], 潁川潁陰人, 朗陵令淑之孫也[二]. 父緄, 為濟南相[三]. 緄畏憚宦官, 乃為彧娶中常侍唐衡女[四]. 彧以少有才名, 故得免於譏議. 南陽何顒名知人, 見彧而異之, 曰：「王佐才也.」

[一]袁宏漢紀「彧」作「郁」.

[二]朗陵, 縣, 屬汝南郡, 故城在今豫州朗山縣西南.

[三]緄音古本反.

[四]典略曰：「衡欲以女妻汝南傅公明, 公明不取, 轉以妻郁.」

中平六年, 舉孝廉, 再遷亢父令[一]. 董卓之亂, 棄官歸鄉里. 同邵韓融時將宗親千餘家, 避亂密西山中[二]. 彧謂父老曰：「潁川, 四戰之地也[三]. 天下有變, 常為兵衝. 密雖小固, 不足以扞大難, 宜亟避之.」[四]鄉人多懷土不能去. 會冀州牧同郡韓馥遣騎迎之, 彧乃獨將宗族從馥, 留者後多為董卓將李傕所殺略焉.

[一]亢父, [縣], 屬梁國, 故城在今兗州任城縣南. 亢音剛, 父音甫.

[二]密縣西山也.

[三]四面通也.

[四]亟音紀力反.

彧比至冀州, 而袁紹已奪馥位, 紹待彧以上賓之禮. 彧明有意數[一], 見漢室崩亂, 每懷匡佐之義. 時曹操在東郡, 彧聞操有雄略, 而度紹終不能定大業. 初平二年, 乃去紹從操. 操與語大悅, 曰：「吾子房也.」[二]以為奮武司馬, 時年二十九. 明年, 又為操鎮東司馬.

[一]數, 計數也.

[二]比之張良.

興平元年, 操東擊陶謙, 使彧守甄城[一], 任以留事. 會張邈、陳宮以兗州反操[二], 而潛迎呂布. 布既至, 諸城悉應之. 邈乃使人譎彧[三]曰：「呂將軍來助曹使君擊陶謙, 宜亟供軍實.」彧知邈有變, 即勒兵設備, 故邈計不行. 豫州刺史郭貢率兵數萬來到城下, 求見彧. 彧將往, 東郡太守夏侯惇等止之[四]. 曰：「何知貢不與呂布同謀, 而輕欲見之. 今君為一州之鎮, 往必危也.」彧曰：「貢與邈等分非素結, 今來速者, 計必未定, 及其猶豫, 宜時說之, 縱不為用, 可使中立[五]. 若先懷疑嫌, 彼將怒而成謀, 不如往也.」貢既見彧無懼意, 知城不可攻, 遂引而去. 彧乃使程昱說范、東阿[六], 使固其守, 卒全三城以待操焉[七].

[一]縣名, 屬濟陰郡, 今濮州縣也. 「甄」今作「鄄」, 音絹.

[二]典略「宮字公臺, 東郡人. 剛直烈壯, 少與海內知名之士皆相連結」也.

[三]譎, 詐也.

[四]魏志曰：「惇字元讓, 沛國人.」

[五]不令其有去就也.

[六]魏志：「昱字仲德, 東郡東阿人.」范, 縣, 屬東郡, 今濮陽縣也. 東阿, 縣, 屬東郡, 今濟州縣也.

[七]三城謂甄、范、東阿也.

二年, 陶謙死, 操欲遂取徐州, 還定呂布. 彧諫曰：「昔高祖保關中[一], 光武據河內, 皆深根固本, 以制天下. 進可以勝敵, 退足以堅守, 故雖有困敗, 而終濟大業. 將軍本以兗州首事, 故能平定山東[二], 此實天下之要地, 而將軍之關河也. 若不先定之, 根本將何寄乎? 宜急分討陳宮, 使虜不得西顧, 乘其閒而收熟麥, 約食蓄穀, 以資一舉, 則呂布不足破也. 今舍之而東, 未見其便. 多留兵則力不勝敵, 少留兵則後不足固. 布乘虛寇暴, 震動人心, 縱數城或全, 其餘非復己有, 則將軍尚安歸乎? 且前討徐州, 威罰實行, 其子弟念父兄之恥, 必人自為守. 就能破之, 尚不可保. 彼若懼而相結, 共為表裏, 堅壁清野, 以待將軍, 將軍攻之不拔, 掠之無獲, 不出一旬, 則十萬之眾未戰而自困矣. 夫事固有棄彼取此, 以權一時之埶, 願將軍慮焉.」操於是大收孰麥, 復與布戰. 布敗走, 因分定諸縣, 兗州遂平.

[一]高祖距項羽, 常留蕭何守關中.

[二]曹操初從東郡守鮑信等迎領兗州牧, 遂進兵破黃巾等, 故能平定山東也.

建安元年, 獻帝自河東還洛陽, 操議欲奉迎車駕, 徙都於許. 眾多以山東未定, 韓暹、楊奉負功恣睢[一], 未可卒制. 彧乃勸操曰：「昔晉文公納周襄王, 而諸侯景從[二]；漢高祖為義帝縞素, 而天下歸心[三]. 自天子蒙塵[四], 將軍首唱義兵, 徒以山東擾亂, 未遑遠赴, 雖禦難於外, 乃心無不在王室[五]. 今鑾駕旋軫[六], 東京榛蕪, 義士有存本之思, 兆人懷感舊之哀. 誠因此時奉主上以從人望, 大順也；秉至公以服天下, 大略也；扶弘義以致英俊, 大德也. 四方雖有逆節, 其何能為? 韓暹、楊奉, 安足恤哉！若不時定, 使豪桀生心, 後雖為慮, 亦無及矣.」操從之.

[一]恣睢, 肆怒貌. 睢音火季反, 又火佳反. 史記：「盜跖日殺不辜, 暴戾恣睢.」

[二]左傳, 卜偃言於晉侯曰：「求諸侯莫如勤王, 諸侯信之, 且大義也.」晉侯以左師逆王, 王入于王城, 取太叔於溫, 殺之於隰城, 遂定霸業, 天下服從也.

[三]項羽殺義帝於郴, 高祖為義帝發喪. 高祖大哭, 發使告諸侯曰：「天下共立義帝, 北面事之. 今項羽放殺義帝, 大逆無道, 寡人親為發喪, 兵皆縞素.」

[四]蒙, 冒也. 左傳臧文仲曰：「天子蒙塵於外, 敢不奔問官守.」

[五]尚書曰：「雖爾身在外, 乃心無不在王室.」乃, 汝也.

[六]鄭玄注周禮曰：「軫, 輿後橫木也.」

及帝都許, 以彧為侍中, 守尚書令. 操每征伐在外, 其軍國之事, 皆與彧籌焉. 彧又進操計謀之士從子攸[一], 及鍾繇、郭嘉[二]、陳群、杜襲、[三]司馬懿、戲志才等[四], 皆稱其舉. 唯嚴象為楊州[五], 韋康為涼州, 後並負敗焉[六].

[一]魏志, 荀攸字公達. 太祖素聞攸名, 與語大悅, 謂彧曰：「公達非常人, 吾得與計事, 天下當何憂哉?」

[二]魏志, 嘉字奉孝, 潁川人也. 戲志才, 籌畫士也, 太祖甚器之, 早卒. 太祖與彧書曰：「自志才亡後, 莫可與計事者. 汝、潁固多奇士, 誰可以繼之?」彧薦嘉, 召見論天下事, 太祖曰：「使孤成大業者, 必此人也.」

[三]襲字子緒, 潁川人. 荀彧薦襲, 太祖以為丞相軍謀祭酒, 魏國建, 為侍中.

[四]懿字仲達, 即晉宣帝.

[五]三輔決錄曰：「象字文則, 京兆人. 少聰博有膽智, 為楊州刺史. 後為孫策廬江太守李術所殺.」

[六]康字元將, 京兆人. 父端, 從涼州牧徵為太僕, 康代為涼州刺史, 時人榮之. 後為馬超所圍, 堅守歷時, 救軍不至, 遂為超所殺.

袁紹既兼河朔之地, 有驕氣. 而操敗於張繡[一], 紹與操書甚倨[二]. 操大怒, 欲先攻之, 而患力不敵, 以謀於彧. 彧量紹雖強, 終為操所制, 乃說先取呂布, 然後圖紹, 操從之. 三年, 遂擒呂布, 定徐州.

[一]魏志, 張繡在南陽降, 既而悔之, 而復反. 操與戰, 軍敗為流矢所中.

[二]陳琳為紹作檄書曰：「操祖父騰饕餮放橫, 父嵩乞匄攜養, 操贅閹遺醜.」並倨慢之詞也.

五年, 袁紹率大眾以攻許, 操與相距. 紹甲兵甚盛, 議者咸懷惶懼. 少府孔融謂彧曰：「袁紹地廣兵彊, 田豐、許攸智計之士為其謀[一], 審配、逢紀盡忠之臣任其事[二], 顏良、文醜勇冠三軍, 統其兵, 殆難克乎?」彧曰：「紹兵雖多而法不整, 田豐剛而犯上, 許攸貪而不正, 審配專而無謀, 逢紀果而自用, 顏良、文醜匹夫之勇, 可一戰而擒也.」後皆如彧之籌, 事在袁紹傳.

[一]先賢行狀：「豐字元皓, 鉅鹿人. 天姿瑰傑, 權略多奇.」許攸字子遠.

[二]配字正南, 魏郡人. 忠烈慷慨, 有不可犯之色. 紹領冀州, 委配腹心之任. 英雄記曰：「紀字元圖. 初, 紹去董卓, 與許攸及紀俱詣冀州, 紹以紀聰達有計策, 甚信之.」

操保官度[一], 與紹連戰, 雖勝而軍糧方盡, [書]與彧議, 欲還許以致紹師[二]. 彧報曰：「今穀食雖少, 未若楚漢在滎陽、成皋閒也. 是時劉項莫肯先退者, 以為先退則埶屈也[三]. 公以十分居一之眾[四], 畫地而守之[五], 搤其喉而不得進, 已半年矣[六]. 情見埶竭, 必將有變, 此用奇之時, 不可失也.」操從之, 乃堅壁持之. 遂以奇兵破紹, 紹退走. 封彧萬歲亭侯, 邑一千戶.

[一]官度, 即古之鴻溝也. 於滎陽下引河東南流, 其所保處在今鄭州中牟縣北官度口是也.

[二]致猶至也. 兵法曰：「善戰者, 致人不致於人.」

[三]高祖與項羽於滎陽、成皋閒, 久相持不決, 後羽請鴻溝以西為漢而退, 高祖遂乘羽, 敗之垓下, 追殺之.

[四]言與紹眾寡相懸也.

[五]言畫地作限隔也. 鄒陽曰：「畫地而不敢犯.」

[六]搤音厄. 搤謂捉持之也.

六年, 操以紹新破, 未能為患, 但欲留兵衛之, 自欲南征劉表, 以計問彧. 彧對曰：「紹既新敗, 眾懼人擾, 今不因而定之, 而欲遠兵江漢, 若紹收離糾散[一], 乘虛以出, 則公之事去矣.」操乃止.

[一]糾, 合也.

九年, 操拔鄴, 自領冀州牧. 有說操宜復置九州者, 以為冀部所統既廣, 則天下易服. 操將從之. 彧言曰：「今若依古制, 是為冀州所統, 悉有河東、馮翊、扶風、西河、幽、并之地也. 公前屠鄴城, 海內震駭, 各懼不得保其土宇, 守其兵眾. 今若一處被侵, 必謂以次見奪, 人心易動, 若一旦生變, 天下未可圖也. 願公先定河北, 然後脩復舊京, 南臨楚郢, 責王貢之不入. 天下咸知公意, 則人人自安. 須海內大定, 乃議古制, 此社稷長久之利也.」操報曰：「微足下之相難, 所失多矣！」遂寑九州議.

十二年, 操上書表彧曰：「昔袁紹作逆, 連兵官度, 時眾寡糧單, 圖欲還許. 尚書令荀彧深建宜住之便, 遠恢進討之略[一], 起發臣心, 革易愚慮, 堅營固守, 徼其軍實[二], 遂摧撲大寇, 濟危以安. 紹既破敗, 臣糧亦盡, 將舍河北之規, 改就荊南之策. 彧復備陳得失, 用移臣議, 故得反旆冀土[三], 克平四州[四]. 向使臣退軍官度, 紹必鼓行而前[五], 敵人懷利以自百[六], 臣眾怯沮以喪氣[七], 有必敗之形, 無一捷之埶[八]. 復若南征劉表, 委棄兗、豫, 飢軍深入, 踰越江、沔[九], 利既難要, 將失本據. 而彧建二策, 以亡為存, 以禍為福, 謀殊功異, 臣所不及. 是故先帝貴指縱之功, 薄搏獲之賞[一０]；古人尚帷幄之規, 下攻拔之力[一一]. 原其績效, 足享高爵. 而海內未喻其狀, 所受不侔其功[一二], 臣誠惜之. 乞重平議, 增疇戶邑.」[一三]彧深辭讓. 操譬之曰：「昔介子推有言：『竊人之財, 猶謂之盜.』[一四]況君奇謨拔出, 興亡所係, 可專有之邪? [一五]雖慕魯連沖高之跡[一六], 將為聖人達節之義乎！」[一七]於是增封千戶, 并前二千戶. 又欲授以正司[一八], 彧使荀攸深自陳讓, 至于十數, 乃止. 操將伐劉表, 問彧所策. 彧曰：「今華夏以平, 荊、漢知亡矣, 可聲出宛、葉而閒行輕進, 以掩其不意.」操從之. 會表病死[一九].

[一]恢, 大也.

[二]徼, 邀也, 音古堯反.

[三]左傳：「南轅反旆.」杜預曰：「軍門前大旂.」

[四]謂冀、青、幽、并也.

[五]鼓行謂鳴鼓而行, 言無所畏也.

[六]各規利, 人百其勇也.

[七]沮, 止也.

[八]捷, 勝也.

[九]沔即漢水也. 孔安國曰：「漢上為沔.」

[一０]搏, 擊也. 高祖既殺項羽, 論功行封, 以蕭何為最, 功臣多不服. 高祖曰：「諸君知獵乎? 夫獵追殺獸者, 狗也, 而發縱指示獸者, 人也. 諸君徒能追得獸耳, 功狗也. 至如蕭何, 發(縱)指示, 功人也.」「縱」或作「蹤」, 兩通.

[一一]張良未嘗有戰鬥功, 高帝曰：「運策帷幄中, 決勝千里外, 子房功也.」自擇齊三萬戶以封之.

[一二]侔, 等也.

[一三]前書曰：「復其後代, 疇其爵邑.」音義曰：「疇, 等也, 使其後常與先人等也.」

[一四]左傳介子推, 晉文公臣.

[一五]操不專功, 欲分之於彧也.

[一六]史記曰, 趙欲尊秦為帝, 魯連止之, 平原君乃欲封魯連. 連笑曰：「所貴於天下之士, 為人排患釋難解紛而無取也. 即有取者, 是商賈之士也, 而連不忍為也.」

[一七]左傳曰：「聖達節, 次守節.」

[一八]彧先守尚書令, 今欲正除也.

[一九]魏志, 操如彧計, 表子琮以州逆降.

十七年, 董昭等[一]欲共進操爵國公, 九錫備物[二], 密以訪彧. 彧曰「曹公本興義兵, 以匡振漢朝, 雖勳庸崇著, 猶秉忠貞之節. 君子愛人以德, 不宜如此.」事遂寑[三]. 操心不能平. 會南征孫權, 表請彧勞軍于譙, 因表留彧曰：「臣聞古之遣將, 上設監督之重, 下建副二之任[四], 所以尊嚴國命, 謀而鮮過者也[五]. 臣今當濟江, 奉辭伐罪, 宜有大使肅將王命. 文武並用, 自古有之. 使持節侍中守尚書令萬歲亭侯彧, 國之(望)[重]臣, 德洽華夏, 既停軍所次, 便宜與臣俱進, 宣示國命, 威懷醜虜. 軍禮尚速, 不及先請, 臣輒留彧, 依以為重.」書奏, 帝從之, 遂以彧為侍中、光祿大夫, 持節, 參丞相軍事. 至濡須[六], 彧病留壽春[七], 操饋之食, 發視, 乃空器也, 於是飲藥而卒. 時年五十[八]. 帝哀惜之, 祖日為之廢讌樂[九]. 謚曰敬侯. 明年, 操遂稱魏公云.

[一]昭字公仁, 濟陰人也.

[二]禮含文嘉曰：「九錫一曰車馬, 二曰衣服, 三曰樂器, 四曰朱戶, 五曰納陛, 六曰虎賁百人, 七曰斧鉞, 八曰弓矢, 九曰秬鬯, 謂之九錫. 錫, 與也, 九錫皆如其德.」左傳曰：「分魯公以大路大旂, 夏后氏之璜, 封父之繁弱, 祝宗卜史, 備物典策.」

[三]禮記曰「君子之愛人也以德, 細人之愛人也以姑息」也.

[四]史記, 齊景公以田穰苴為將軍, 扞燕. 苴曰：「臣素卑賤, 擢之閭伍之中, 加之大夫之上, 士卒未附, 百姓不信, 權輕, 願得君之寵臣, 國之所尊, 以監軍, 乃可.」景公許之, 使莊賈往. 即監督之義也.

[五]左傳曰：「謀而鮮過, 惠訓不倦.」

[六]濡須, 水名也, 在今和州歷陽縣西南. 吳錄曰：「孫權聞操來, 夾水立塢, 狀如偃月, 以相拒, 月餘乃退.」

[七]壽春, 縣, 屬淮南郡, 今壽州郡也.

[八]獻帝春秋, 董承之誅, 伏后與父完書, 言司空殺董承, 帝方為報怨. 完得書以示彧, 彧惡之, 隱而不言. 完以示其妻弟樊普, 普封以呈太祖, 太祖陰為之備. 彧恐事覺, 欲自發之, 因求使至鄴, 勸太祖以女配帝. 太祖曰：「今朝廷有伏后, 吾女何得配上?」彧曰：「伏后無子, 性又凶邪, 往嘗與父書, 言詞醜惡, 可因此廢也.」太祖曰：「卿昔何不道之?」彧陽驚曰：「昔已嘗為公言也.」太祖曰：「此豈小事, 而吾忘之！」太祖以此恨彧, 而外含容之. 至董昭建魏公議, 彧意不同, 欲言之於太祖, 乃齎璽書犒軍, 飲饗禮畢, 彧請間, 太祖知彧欲言, 揖而遣之, 遂不得. 留之, 卒於壽春.

[九]祖日謂祭祖神之日, 因為讌樂也. 風俗通曰：「共工氏子曰脩, 好遠遊, 祀以為祖神. 漢以午日祖.」

論曰：自遷帝西京, 山東騰沸[一], 天下之命倒縣矣[二]. 荀君乃越河、冀, 閒關以從曹氏[三]. 察其定舉措, 立言策[四], 崇明王略, 以急國艱, 豈云因亂假義, 以就違正之謀乎? [五]誠仁為己任, 期紓民於倉卒也[六]. 及阻董昭之議, 以致非命, 豈數也夫！世言荀君者, 通塞或過矣. 常以為中賢以下, 道無求備, 智筭有所研疏, 原始未必要末. 斯理之不可全詰者也. 夫以衛賜之賢, 一說而斃兩國[七]. 彼非薄於仁而欲之, 蓋有全必有喪也, 斯又功之不兼者也[八]. 方時運之屯邅[九], 非雄才無以濟其溺, 功高埶彊, 則皇器自移矣[一０]. 此又時之不可並也. 蓋取其歸正而已, 亦殺身以成仁之義也.

[一]詩曰：「百川沸騰.」

[二]趙岐注孟子曰：「倒縣猶困苦也.」

[三]閒關猶展轉也.

[四]措, 置也.

[五]言彧本心不背漢也,

[六]紓, 緩也, 音舒.

[七]兩國謂齊與吳也. 端木賜字子貢, 衛人也. 田常欲伐魯, 仲尼令出使勸田常伐吳, 常許之. 賜又至吳, 請夫差伐齊. 又之越, 說句踐將兵助吳. 又之晉, 說以兵待吳伐齊之弊. 吳既勝齊, 與晉爭彊, 晉果敗吳, 越襲其後, 遂殺夫差. 故子貢一出, 存魯, 亂齊, 破吳, 彊晉, 霸越.

[八]子貢不欲違仁義而致晉, 但其事不兼濟也. 言彧豈願彊曹氏令代漢哉? 事不得已也.

[九]易曰：「屯如邅如.」邅音竹連反.

[一０]謂魏太祖功業大而神器自歸也.

贊曰：公業稱豪, 駿聲升騰. 權詭時偪[一], 揮金僚朋[二]. 北海天逸, 音情頓挫[三]. 越俗易驚, 孤音少和. 直轡安歸, 高謀誰佐? [四]彧之有弼, 誠感國疾. 功申運改, 跡疑心一[五].

[一]謂詭辭以對卓.

[二]揮, 散也.

[三]逸, 縱也. 頓挫猶抑揚也.

[四]直轡, 直道也. 言其道無所歸, 謀謨之高欲誰佐也.

[五]跡若可疑, 心如一心.

校勘記

二二五七頁　三行　司農眾之曾孫也　按：「曾孫」當作「玄孫」. 泰弟渾, 魏志有傳, 云高祖父眾, 則泰乃眾之玄孫也.

二二五八頁一一行　將各(基)[棋]峙　刊誤謂案文「基」當作「棋」, 謂如棋不動. 按：王先謙謂魏志鄭渾傳注引張璠漢紀作「棋峙」. 今據改.

二二五八頁一二行　婦女猶戴戟操矛　按：王先謙謂戟不能戴, 魏志鄭渾傳注引張璠漢紀作「載戟」.

二二五八頁一三行　百姓所畏者有并涼之人　按：刊誤謂案文多一「有」字.

二二五九頁一五行　說菀曰　汲本、殿本「菀」作「苑」. 按：菀苑通.

二二五九頁一五行　聲響動天　按：「響」原訛「嚮」, 逕改正.

二二六０頁一０行　景帝(二)[三]年反　據殿本改.

二二六０頁一四行　年四十一　汲本、殿本作「四十二」. 按：魏志鄭渾傳注作「四十一」, 盧弼校云宋本作「四十二」.

二二六一頁　三行　霸字次(孺)[儒]據汲本、殿本改, 與前書合.

二二六一頁　四行　年十歲隨父詣京師時河南尹李膺　集解引洪頤烜說, 謂獻帝紀建安十三年八月, 曹操殺孔融, 傳云時年五十六, 融當生於永興元年. 今按：據李膺傳, 膺於延熹二年為河南尹, 坐輸左校, 則是時融年七歲也, 「十」乃「七」之訛.

二二六一頁　七行　太中大夫陳煒　按：袁紀「煒」作「禕」.

二二六一頁　九行　將不早惠乎　殿本「惠」作「慧」, 冊府元龜七七三卷同. 按：惠慧通.

二二六一頁　九行　高明必為偉器　按：王先謙謂世說注引續漢書, 「高明」上有「長大」二字, 似不可少.

二二六二頁　一行　年十三喪父　按：校補引沈銘彝說, 謂融父宙卒於桓帝延熹六年正月己未, 見孔宙碑, 以融卒年計之, 則宙卒時, 融年十一, 非十三也.

二二六二頁　三行　時融年十六　按：校補引侯康說, 謂詔捕張儉事在建寧二年, 融年十七矣.

二二六三頁　六行　拜中軍候　刊誤謂漢官無中軍候, 惟有北軍中候耳, 明字有脫誤. 按：校補引錢大昭說, 謂魏志崔琰傳注云「累遷北軍中候」此作「中軍候」, 誤.

二二六五頁一六行　(及)[反]魯衛之侵地　刊誤謂案公羊傳本文, 「及」當作「反」. 今據改. 按：以下注所引公羊傳文與今本多不合, 然意義無大出入.

二二六六頁一０行　善否不別　按：御覽六四八引續漢書, 「不別」作「區別」.

二二六六頁一三行　是下常有千八百紂也　按：刊誤謂「是」下少一「天」字.

二二六八頁　七行　軍半至　刊誤謂案史記, 彼文更有他語, 故未云「軍半至」, 今既節取, 不宜長此三字. 今按：史記作「兵法, 百里而趣利者蹶上將, 五十里而趣利者軍半至.」

二二六八頁一０行　於是令齊軍曰　按：史記無「曰」字.

二二六八頁一０行　期日莫見火舉而俱發　按：史記「日」作「曰」.

二二七０頁　九行　苞茅不入　汲本、殿本「苞」作「包」. 按：阮元謂「包茅不入」之「包」, 原從艸作「苞」, 自石經始去艸頭, 後人往往從之.

二二七０頁　九行　包裹束也　按：「裹」原訛「裏」, 逕改正.

二二七一頁　八行　並獻帝子　按：校補謂以融所對聖恩敦睦及同產昆弟之說證之, 實皆獻帝之諸弟, 而靈帝子耳. 疑此注本作「並靈帝子」, 淺人妄改為「獻」.

二二七二頁一０行　單于徙北海上　按：張森楷校勘記謂「徙」下疑有「之」字.

二二七四頁　二行　獻帝嘗時見慮　按：刊誤謂案文「時」當作「特」.

二二七四頁一五行　令宗欽馮愔守栒邑　按：集解引周壽昌說, 謂案鄧禹傳, 「宗欽」作「宗歆」.

二二七六頁一三行　令信出跨下　汲本、殿本「跨」作「胯」. 按：跨胯同.

二二七七頁　一行　酒酸(者)　據今本韓非子刪.

二二七七頁　一行　(二人)[倩]曰汝狗猛耶　據今本韓非子改.

二二七七頁　五行　[曰然穀]將棄之　按：韓非子作「曰然穀將棄之」, 此脫「曰然穀」三字, 今據補.

二二七八頁　八行　譬如寄物■中按：殿本「■」作「瓶」.

二二七九頁　二行　■缶也　按：沈家本謂按說文, 缾, ■也, 瓶缾或從■. 此注言缶也, 疑傳寫奪爛其半耳. 「瓶」字本或作「■」者誤, 說文無■字也.

二二八０頁　三行　豈有員■委屈可以每其生哉　汲本「有員」作「其負」. 　校補謂負, 恃也, 恃員道以為委屈也. ■可通員, 作「員■」於義為窒, 似誤. 今按：員■委屈, 相對成文, 古人自有複語耳, 作「負」者訛, 校補說非.

二二八一頁一一行　亢父[縣]屬梁國　據汲本、殿本補.

二二八一頁一五行　彧明有意數　按：刊誤謂「明」上當有一「聰」字.

二二八二頁　一行　明年又為操鎮東司馬　按：集解引錢大昕說, 謂此初平二年之明年也. 據魏志, 操為鎮東將軍在建安元年, 則初平三年安得便稱鎮東司馬乎? 魏志彧傳本云明年太祖領兗州牧, 後為鎮東將軍, 常以司馬從. 然則領兗州在此年, 而除鎮東不在此年也. 范史刪去領兗州句, 遂誤以鎮東司馬為是年事矣.

二二八二頁　六行　宜亟供軍實　按：集解引惠棟說, 謂「實」魏志作「食」.

二二八三頁　六行　而將軍之關河也　按：集解引錢大昕說, 謂「關河」當依魏志彧傳作「關中河內」, 蓋上言高祖保關中, 光武據河內, 皆深根固本, 以制天下, 故以兗州比關中、河內. 范史刪去二字, 未當.

二二八三頁一五行　東郡守　按：刊誤謂案文少一「太」字.

二二八六頁　八行　[書]與彧議　據殿本補. 按：下文云「彧報曰」, 則此當有「書」字.

二二八九頁　二行　各規利人百其勇也　按：「各」原訛「名」, 逕改正.

二二八九頁　七行　發[縱]指示功人也　據汲本補.

二二九０頁　五行　國之(望)[重]臣　據汲本、殿本改.

二二九二頁　五行　趙岐注孟子曰　按：「岐」原訛「歧」, 逕改正.

後漢書卷七十一 皇甫嵩朱雋列傳第六十一

皇甫嵩字義真, 安定朝那人, 度遼將軍規之兄子也. 父節, 鴈門太守. 嵩少有文武志介, 好詩書, 習弓馬. 初舉孝廉、茂才[一]. 太尉陳蕃、大將軍竇武連辟, 並不到. 靈帝公車徵為議郎, 遷北地太守.

[一]續漢書曰：「舉孝廉為郎中, 遷霸陵、臨汾令, 以父喪遂去官.」

初, 鉅鹿張角自稱「大賢良師」[一], 奉事黃老道, 畜養弟子, 跪拜首過[二], 符水咒說以療病, 病者頗愈, 百姓信向之. 角因遣弟子八人使於四方, 以善道教化天下, 轉相誑惑. 十餘年閒, 眾徒數十萬, 連結郡國, 自青、徐、幽、冀、荊、楊、兗、豫八州之人, 莫不畢應. 遂置三十六方. 方猶將軍號也. 大方萬餘人, 小方六七千, 各立渠帥. 訛言「蒼天已死, 黃天當立, 歲在甲子, 天下大吉」. 以白土書京城寺門及州郡官府, 皆作「甲子」字. 中平元年, 大方馬元義等先收荊、楊數萬人, 期會發於鄴. 元義數往來京師, 以中常侍封諝、徐奉等為內應, 約以三月五日內外俱起. 未及作亂, 而張角弟子濟南唐周上書告之, 於是車裂元義於洛陽. 靈帝以周章下三公、司隸, 使鉤盾令周斌將三府掾屬, 案驗宮省直衛及百姓有事角道者, 誅殺千餘人, 推考冀州, 逐捕角等. 角等知事已露, 晨夜馳敕諸方, 一時俱起. 皆著黃巾為摽幟[三], 時人謂之「黃巾」, 亦名為「蛾賊」[四]. 殺人以祠天. 角稱「天公將軍」, 角弟寶稱「地公將軍」, 寶弟梁稱「人公將軍」, 所在燔燒官府, 劫略聚邑, 州郡失據, 長吏多逃亡. 旬日之閒, 天下嚮應, 京師震動.

[一]「良」或作「郎」.

[二]首音式受反.

[三]幟音尺志反, 又音試.

[四]蛾音魚綺反, 即「蟻」字也. 諭賊眾多, 故以為名.

詔敕州郡修理攻守, 簡練器械, 自函谷、大谷、廣城、伊闕、轘轅、旋門、孟津、小平津諸關, 並置都尉[一]. 召群臣會議. 嵩以為宜解黨禁, 益出中藏錢、西園廄馬, 以班軍士. 帝從之. 於是發天下精兵, 博選將帥, 以嵩為左中郎將, 持節, 與右中郎將朱雋, 共發五校、三河騎士及募精勇, 合四萬餘人, 嵩、雋各統一軍, 共討潁川黃巾.

[一]大谷、轘轅在洛陽東南, 旋門在汜水之西.

雋前與賊波才戰, 戰敗, 嵩因進保長社. 波才引大眾圍城, 嵩兵少, 軍人皆恐, 乃召軍吏謂曰：「兵有奇變, 不在眾寡[一]. 今賊依草結營, 易為風火. 若因夜縱燒, 必大驚亂. 吾出兵擊之, 四面俱合, 田單之功可成也.」[二]其夕遂大風, 嵩乃約敕軍士皆束苣乘城[三], 使銳士閒出圍外, 縱火大呼, 城上舉燎應之, 嵩因鼓而奔其陳, 賊驚亂奔走. 會帝遣騎都尉曹操將兵適至, 嵩、操與朱雋合兵更戰, 大破之, 斬首數萬級. 封嵩都鄉侯. 嵩、雋乘勝進討汝南、陳國黃巾, 追波才於陽翟, 擊彭脫於西華, 並破之[四]. 餘賊降散, 三郡悉平.

[一]孫子兵法曰：「凡戰者, 以正合, 以奇勝者也. 故善出奇, 無窮如天地, 無竭如江海. 戰勢不過奇正. 奇正之變, 不可勝也.」

[二]田單為齊將, 守即墨城. 燕師攻城, 田單取牛千頭, 衣以五采, 束矛盾於其角, 繫火於其尾, 穿城而出, 城上大譟, 燕師大敗. 事見史記.

[三]苣音巨. 說文云：「束葦燒之.」

[四]西華, 縣, 屬汝南.

又進擊東郡黃巾卜己於倉亭, 生禽卜己, 斬首七千餘級. 時北中郎將盧植及東中郎將董卓討張角, 並無功而還, 乃詔嵩進兵討之. 嵩與角弟梁戰於廣宗[一]. 梁眾精勇, 嵩不能剋. 明日, 乃閉營休士, 以觀其變. 知賊意稍懈, 乃潛夜勒兵, 雞鳴馳赴其陳, 戰至晡時, 大破之, 斬梁, 獲首三萬級, 赴河死者五萬許人, 焚燒車重三萬餘兩, 悉虜其婦子, 繫獲甚眾. 角先已病死, 乃剖棺戮屍, 傳首京師.

[一]今貝州宗城縣.

嵩復與鉅鹿太守馮翊郭典攻角弟寶於下曲陽, 又斬之. 首獲十餘萬人, 築京觀於城南[一]. 即拜嵩為左車騎將車, 領冀州牧, 封槐里侯, 食槐里、美陽兩縣[二], 合八千戶.

[一]杜元凱注左傳曰：「積尸封土於其上, 謂之京觀.」

[二]並屬扶風.

以黃巾既平, 故改年為中平. 嵩奏請冀州一年田租, 以贍飢民, 帝從之. 百姓歌曰：「天下大亂兮市為墟, 母不保子兮妻失夫, 賴得皇甫兮復安居.」嵩溫卹士卒, 甚得眾情, 每軍行頓止, 須營幔修立, 然後就舍帳. 軍士皆食, (爾)[己]乃嘗飯. 吏有因事受賂者, 嵩更以錢物賜之, 吏懷慚, 或至自殺.

嵩既破黃巾, 威震天下, 而朝政日亂, 海內虛困. 故信都令漢陽閻忠干說嵩曰：[一]「難得而易失者, 時也；時至不旋踵者, 幾也. 故聖人順時以動, 智者因幾以發. 今將軍遭難得之運, 蹈易駭之機, 而踐運不撫, 臨機不發, 將何以保大名乎?」嵩曰：「何謂也?」忠曰：「天道無親, 百姓與能. 今將軍受鉞於暮春, 收功於末冬[二]. 兵動若神, 謀不再計, 摧強易於折枯, 消堅甚於湯雪, 旬月之閒, 神兵電埽, 封尸刻石, 南向以報, 威德震本朝, 風聲馳海外, 雖湯武之舉, 未有高將軍者也. 今身建不賞之功, 體兼高人之德, 而北面庸主, 何以求安乎?」嵩曰：「夙夜在公, 心不忘忠, 何故不安?」忠曰：「不然. 昔韓信不忍一餐之遇, 而棄三分之業, 利劍已揣其喉, 方發悔毒之歎者, 機失而謀乖也[三]. 今主上埶弱於劉、項, 將軍權重於淮陰, 指撝足以振風雲, 叱吒可以興雷電[四]. 赫然奮發, 因危扺穨[五], 崇恩以綏先附, 振武以臨後服, 徵冀方之士, 動七州之眾, 羽檄先馳於前, 大軍響振於後, 蹈流漳河, 飲馬孟津, 誅閹官之罪, 除群凶之積, 雖僮兒可使奮拳以致力, 女子可使褰裳以用命, 況厲熊羆之卒, 因迅風之埶哉！功業已就, 天下已順, 然後請呼上帝, 示以天命, 混齊六合, 南面稱制, 移寶器於將興[六], 推亡漢於已墜, 實神機之至會, 風發之良時也. 夫既朽不雕, 衰世難佐. 若欲輔難佐之朝, 雕朽敗之木, 是猶逆阪走丸, 迎風縱棹, 豈云易哉? 且今豎宦群居, 同惡如市[七], 上命不行, 權歸近習, 昏主之下, 難以久居[八], 不賞之功, 讒人側目, 如不早圖, 後悔無及.」嵩懼曰：「非常之謀, 不施於有常之埶. 創圖大功, 豈庸才所致. 黃巾細孽, 敵非秦、項, 新結易散, 難以濟業. 且人未忘主, 天不祐逆. 若虛造不冀之功, 以速朝夕之禍, 孰與委忠本朝, 守其臣節. 雖云多讒, 不過放廢, 猶有令名, 死且不朽[九]. 反常之論, 所不敢聞.」忠知計不用, 因亡去[一０].

[一]干謂冒進.

[二]老子曰：「天道無親, 常與善人.」易曰：「人謀鬼謀, 百姓與能.」淮南子曰：「凡命將, 主親授鉞, 曰：『從此上至天, 將軍制之.』」

[三]前書, 項羽使武涉說韓信, 信曰：「漢王解衣衣我, 推食食我, 背之不祥.」又蒯通說信, 令信背漢, 參分天下, 鼎足而立. 信曰：「漢王遇我厚, 豈可背之哉?」後信謀反, 為呂后所執, 歎曰：「吾不用蒯通計, 為女子所詐, 豈非天哉！」

[四]「撝」即「麾」字, 古通用. 叱吒, 怒聲也.

[五]扺音紙. 扺, 擊也.

[六]寶器猶神器也, 謂天位也.

[七]左氏傳韓宣子曰：「同惡相求, 如市賈焉.」

[八]史記范蠡曰：「大名之下, 難以久居.」

[九]二句皆左傳之辭.

[一０]英雄記曰：「梁州賊王國等起兵, 劫忠為主, 統三十六(郡)[部], 號『車騎將軍』. 忠感慨發病死.」

會邊章、韓遂作亂隴右, 明年春, 詔嵩迴鎮長安, 以衛園陵. 章等遂復入寇三輔, 使嵩因討之.

初, 嵩討張角, 路由鄴, 見中常侍趙忠舍宅踰制, 乃奏沒入之. 又中常侍張讓私求錢五千萬, 嵩不與, 二人由此為憾, 奏嵩連戰無功, 所費者多. 其秋徵還, 收左車騎將軍印綬, 削戶六千, 更封都鄉侯, 二千戶.

五年, (梁)[涼]州賊王國圍陳倉, 復拜嵩為左將軍, 督前將軍董卓, 各率二萬人拒之. 卓欲速進赴陳倉, 嵩不聽. 卓曰：「智者不後時, 勇者不留決. 速救則城全, 不救則城滅, 全滅之埶, 在於此也.」嵩曰：「不然. 百戰百勝, 不如不戰而屈人之兵. 是以先為不可勝, 以待敵之可勝. 不可勝在我, 可勝在彼. 彼守不足, 我攻有餘[一]. 有餘者動於九天之上, 不足者陷於九地之下[二]. 今陳倉雖小, 城守固備, 非九地之陷也. 王國雖強, 而攻我之所不救, 非九天之埶也. 夫埶非九天, 攻者受害；陷非九地, 守者不拔. 國今已陷受害之地, 而陳倉保不拔之城, 我可不煩兵動眾, 而取全勝之功, 將何救焉！」遂不聽. 王國圍陳倉, 自冬迄春, 八十餘日, 城堅守固, 竟不能拔. 賊眾疲敝, 果自解去. 嵩進兵擊之. 卓曰：「不可. 兵法, 窮寇勿(迫)[追], 歸眾勿(追)[迫][三]. 今我追國, 是迫歸眾, 追窮寇也. 困獸猶鬥, 蜂蠆有毒[四], 況大眾乎！」嵩曰：「不然. 前吾不擊, 避其銳也. 今而擊之, 待其衰也. 所擊疲師, 非歸眾也. 國眾且走, 莫有鬥志. 以整擊亂, 非窮寇也.」遂獨進擊之, 使卓為後拒. 連戰大破之, 斬首萬餘級, 國走而死. 卓大慚恨, 由是忌嵩.

[一]孫子之文.

[二]孫子兵法曰：「善守者藏於九地之下, 善攻者動於九天之上.」玄女三宮戰法曰：「行兵之道, 天地之寶. 九天九地, 各有表裏. 九天之上, 六甲子也. 九地之下, 六癸酉也. 子能順之, 萬全可保.」

[三]司馬兵法之言.

[四]皆左氏傳文.

明年, 卓拜為并州牧, 詔使以兵委嵩, 卓不從. 嵩從子酈[一]時在軍中, 說嵩曰：「本朝失政, 天下倒懸, 能安危定傾者, 唯大人與董卓耳. 今怨隙已結, 埶不俱存. 卓被詔委兵, 而上書自請, 此逆命也. 又以京師昏亂, 躊躇不進, 此懷姦也. 且其凶戾無親, 將士不附. 大人今為元帥, 杖國威以討之, 上顯忠義, 下除凶害, 此桓文之事也.」嵩曰：「專命雖罪, 專誅亦有責也[二]. 不如顯奏其事, 使朝廷裁之.」於是上書以聞. 帝讓卓, 卓又增怨於嵩. 及後秉政, 初平元年, 乃徵嵩為城門校尉, 因欲殺之. 嵩將行, 長史梁衍說曰：「漢室微弱, 閹豎亂朝, 董卓雖誅之, 而不能盡忠於國, 遂復寇掠京邑, 廢立從意. 今徵將軍, 大則危禍, 小則困辱. 今卓在洛陽, 天子來西, 以將軍之眾, 精兵三萬, 迎接至尊, 奉令討逆, 發命海內, 徵兵群帥, 袁氏逼其東, 將軍迫其西, 此成禽也.」嵩不從, 遂就徵. 有司承旨, 奏嵩下吏, 將遂誅之.

[一]酈音歷.

[二]春秋左氏傳曰：「稟命則不威, 專命則不孝.」

嵩子堅壽與卓素善, 自長安亡走洛陽, 歸投於卓. 卓方置酒歡會, 堅壽直前質讓, 責以大義[一], 叩頭流涕. 坐者感動, 皆離席請之. 卓乃起, 牽與共坐. 使免嵩囚, 復拜嵩議郎, 遷御史中丞. 及卓還長安, 公卿百官迎謁道次. 卓風令御史中丞已下皆拜以屈嵩[二], 既而扺手言曰：「義真犕未乎?」[三]嵩笑而謝之, 卓乃解釋[四].

[一]質, 正也.

[二]風音諷, 謂諷動也.

[三]犕音服. 說文曰：「犕牛乘馬.」「犕」, 即古「服」字也, 今河朔人猶有此言, 音備.

[四]獻帝春秋曰：「初卓為前將軍, 嵩為左將軍, 俱征邊章、韓遂, 爭雄. 及嵩拜車下, 卓曰：『可以服未? 』嵩曰：『安知明公乃至於是? 』卓曰：『鴻鵠固有遠志, 但燕雀自不知耳.』嵩曰：『昔與明公俱為鴻鵠, 但明公今日變為鳳皇耳.』」

及卓被誅, 以嵩為征西將軍, 又遷車騎將軍. 其年秋, 拜太尉, 冬, 以流星策免[一]. 復拜光祿大夫, 遷太常. 尋李傕作亂, 嵩亦病卒, 贈驃騎將軍印綬, 拜家一人為郎.

[一]續漢書曰以日有重珥免.

嵩為人愛慎盡勤, 前後上表陳諫有補益者五百餘事, 皆手書毀草, 不宣於外. 又折節下士, 門無留客[一]. 時人皆稱而附之.

[一]言汲引之速.

堅壽亦顯名, 後為侍中, 辭不拜, 病卒.

朱雋字公偉, 會稽上虞人也. 少孤, 母嘗販繒為業. 雋以孝養致名, 為縣門下書佐, 好義輕財, 鄉閭敬之. 時同郡周規辟公府, 當行, 假郡庫錢百萬, 以為冠幘費, 而後倉卒督責, 規家貧無以備, 雋乃竊母繒帛, 為規解對[一]. 母既失產業, 深恚責之. 雋曰：「小損當大益, 初貧後富, 必然理也.」

[一]規被錄占對, 雋為備錢以解其事.

本縣長山陽度尚見而奇之, 薦於太守韋毅, 稍歷郡職. 後太守尹端以雋為主簿. 熹平二年, 端坐討賊許昭失利, 為州所奏, 罪應棄市. 雋乃羸服閒行, 輕齎數百金到京師, 賂主章吏, 遂得刊定州奏, 故端得輸作左校. 端喜於降免而不知其由, 雋亦終無所言.

後太守徐珪舉雋孝廉, 再遷除蘭陵令, 政有異能, 為東海相所表. 會交阯部群賊並起, 牧守軟弱不能禁. 又交阯賊梁龍等萬餘人, 與南海太守孔芝反叛, 攻破郡縣. 光和元年, 即拜雋交阯刺史, 令過本郡簡募家兵及所調[一], 合五千人, 分從兩道而入. 既到州界, 按甲不前, 先遣使詣郡, 觀賊虛實, 宣揚威德, 以震動其心；既而與七郡兵俱進逼之, 遂斬梁龍, 降者數萬人, 旬月盡定. 以功封都亭侯, 千五百戶, 賜黃金五十斤, 徵為諫議大夫.

[一]家兵, 僮僕之屬. 調謂調發之.

及黃巾起, 公卿多薦雋有才略, 拜為右中郎將, 持節, 與左中郎將皇甫嵩討潁川、汝南、陳國諸賊, 悉破平之. 嵩乃上言其狀, 而以功歸雋, 於是進封西鄉侯, 遷鎮賊中郎將.

時南陽黃巾張曼成起兵, 稱「神上使」, 眾數萬, 殺郡守褚貢, 屯宛下百餘日. 後太守秦頡擊殺曼成, 賊更以趙弘為帥, 眾浸盛, 遂十餘萬, 據宛城. 雋與荊州刺史徐璆及秦頡合兵萬八千人圍弘, 自六月至八月不拔. 有司奏欲徵雋. 司空張溫上疏曰：「昔秦用白起, 燕任樂毅, 皆曠年歷載, 乃能克敵[一]. 雋討潁川, 以有功效, 引師南指, 方略已設, 臨軍易將, 兵家所忌, 宜假日月, 責其成功.」靈帝乃止. 雋因急擊弘, 斬之. 賊餘帥韓忠復據宛拒雋. 雋兵少不敵, 乃張圍結壘, 起土山以臨城內, 因鳴鼓攻其西南, 賊悉眾赴之. 雋自將精卒五千, 掩其東北, 乘城而入. 忠乃退保小城, 惶懼乞降. 司馬張超及徐璆、秦頡皆欲聽之. 雋曰：「兵有形同而埶異者. 昔秦項之際, 民無定主, 故賞附以勸來耳. 今海內一統, 唯黃巾造寇, 納降無以勸善, 討之足以懲惡. 今若受之, 更開逆意, 賊利則進戰, 鈍則乞降, 縱敵長寇, 非良計也.」因急攻, 連戰不剋. 雋登土山望之, 顧謂張超曰：「吾知之矣. 賊今外圍周固, 內營逼急, 乞降不受, 欲出不得, 所以死戰也. 萬人一心, 猶不可當, 況十萬乎！其害甚矣. 不如徹圍, 并兵入城. 忠見圍解, 埶必自出, 出則意散, 易破之道也.」既而解圍, 忠果出戰, 雋因擊, 大破之. 乘勝逐北數十里, 斬首萬餘級. 忠等遂降. 而秦頡積忿忠, 遂殺之. 餘眾懼不自安, 復以孫夏為帥, 還屯宛中. 雋急攻之. 夏走, 追至西鄂精山, 又破之[二]. 復斬萬餘級, 賊遂解散. 明年春, 遣使者持節拜雋右車騎將軍, 振旅還京師, 以為光祿大夫, 增邑五千, 更封錢塘侯[三], 加位特進. 以母喪去官, 起家, 復為將作大匠, 轉少府、太僕.

[一]史記曰, 白起, 郿人也, 善用兵, 事秦昭王為大良造. 攻魏, 拔之. 後五年, 攻趙, 拔光狼城. 後七年, 攻楚, 拔鄢、鄧五城. 明年, 拔郢, 燒夷陵, 遂東至竟陵. 樂毅, 趙人也, 賢而好兵, 燕昭王以為亞卿, 後為上將軍. 伐齊, 入臨淄, □齊五歲, 下齊七十餘城.

[二]西鄂故城在今鄧州向城縣南, 精山在其南.

[三]錢塘, 今杭州縣也. 錢塘記云：「昔郡議曹華信(義)[議]立此塘, 以防海水. 始開募, 有能致土石一斛, 與錢一千, 旬日之閒, 來者雲集. 塘未成而譎不復取, 皆遂棄土石而去, 塘以之成也.」

自黃巾賊後, 復有黑山、黃龍、白波、左校、郭大賢、于氐根、青牛角、張白騎、劉石、左髭丈八、平漢、大計、司隸、掾哉、[一]雷公、浮雲、飛燕、白雀、楊鳳、于毒、五鹿、李大目、白繞、畦固、苦唒之徒[二], 並起山谷閒, 不可勝數. 其大聲者稱雷公, 騎白馬者為張白騎, 輕便者言飛燕, 多髭者號于氐根[三], 大眼者為大目, 如此稱號, 各有所因. 大者二三萬, 小者六七千.

[一]九州春秋「大計」作「大洪」, 「掾哉」作「緣城」.

[二]九州春秋「唒」作「蝤」, 音才由反.

[三]左氏傳曰：「于思于思, 棄甲復來.」杜預注云：「于思, 多須之貌也.」

賊帥常山人張燕, 輕勇趫捷, 故軍中號曰飛燕. 善得士卒心, 乃與中山、常山、趙郡、上黨、河內諸山谷寇賊更相交通, 眾至(伯)[百]萬, 號曰黑山賊. 河北諸郡縣並被其害, 朝廷不能討. 燕乃遣使至京師, 奏書乞降, 遂拜燕平難中郎將, 使領河北諸山谷事, 歲得舉孝廉、計吏.

燕後漸寇河內, 逼近京師, 於是出雋為河內太守, 將家兵擊卻之. 其後諸賊多為袁紹所定, 事在紹傳. 復拜雋為光祿大夫, 轉屯騎, 尋拜城門校尉、河南尹.

時董卓擅政, 以雋宿將, 外甚親納而心實忌之. 及關東兵盛, 卓懼, 數請公卿會議, 徙都長安, 雋輒止之. 卓雖惡雋異己, 然貪其名重, 乃表遷太僕, 以為己副. 使者拜, 雋辭不肯受. 因曰：「國家西遷, 必孤天下之望, 以成山東之釁, 臣不見其可也.」使者詰曰：「召君受拜而君拒之, 不問徙事而君陳之, 其故何也?」雋曰：「副相國, 非臣所堪也；遷都計, 非事所急也. 辭所不堪, 言所非急, 臣之宜也.」使者曰：「遷都之事, 不聞其計, 就有未露, 何所承受?」雋曰：「相國董卓具為臣說, 所以知耳.」使人不能屈, 由是止不為副.

卓後入關, 留雋守洛陽, 而雋與山東諸將通謀為內應. 既而懼為卓所襲, 乃棄官奔荊州. 卓以弘農楊懿為河南尹, 守洛陽. 雋聞, 復進兵還洛, 懿走. 雋以河南殘破無所資, 乃東屯中牟, 移書州郡, 請師討卓. 徐州刺史陶謙遣精兵三千, 餘州郡稍有所給, 謙乃上雋行車騎將軍. 董卓聞之, 使其將李傕、郭汜等數萬人屯河南拒雋. 雋逆擊, 為傕、汜所破. 雋自知不敵, 留關下不敢復前.

及董卓被誅, 傕、汜作亂, 雋時猶在中牟. 陶謙以雋名臣, 數有戰功, 可委以大事, 乃與諸豪桀共推雋為太師, 因移檄牧伯, 同討李傕等, 奉迎天子. 乃奏記於雋曰：「徐州刺史陶謙、前楊州刺史周乾、琅邪相陰德、東海相劉馗、[一]彭城相汲廉、北海相孔融、沛相袁忠、太山太守應劭、汝南太守徐璆、前九江太守服虔、博士鄭玄等, 敢言之行車騎將軍河南尹莫府：[二]國家既遭董卓, 重以李傕、郭汜之禍, 幼主劫執, 忠良殘敝, 長安隔絕, 不知吉凶. 是以臨官尹人, 搢紳有識, 莫不憂懼, 以為自非明哲雄霸之士, 曷能剋濟禍亂！自起兵已來, 于茲三年, 州郡轉相顧望, 未有奮擊之功, 而互爭私變, 更相疑惑. 謙等並共諮諏, 議消國難. 僉曰：『將軍君侯, 既文且武, 應運而出, 凡百君子, 靡不顒顒.』故相率厲, 簡選精悍, 堪能深入, 直指咸陽, 多持資糧, 足支半歲, 謹同心腹, 委之元帥.」會李傕用太尉周忠、尚書賈詡策, 徵雋入朝. 軍吏皆憚入關, 欲應陶謙等. 雋曰：「以君召臣, 義不俟駕[三], 況天子詔乎！且傕、汜小豎, 樊稠庸兒, 無他遠略, 又埶力相敵, 變難必作. 吾乘其閒, 大事可濟.」遂辭謙議而就傕徵, 復為太僕, 謙等遂罷.

[一]馗音巨眉反.

[二]蔡質典職儀曰；「諸州刺史上郡并列卿府, 言『敢言之』.」

[三]論語曰：「君命召, 不俟駕行矣.」俟, 待也.

初平四年, 代周忠為太尉, 錄尚書事. 明年秋, 以日食免, 復行驃騎將軍事, 持節鎮關東. 未發, 會李傕殺樊稠, 而郭汜又自疑, 與傕相攻, 長安中亂, 故雋止不出, 留拜大司農. 獻帝詔雋與太尉楊彪等十餘人譬郭汜, 令與李傕和. 汜不肯, 遂留質雋等. 雋素剛, 即日發病卒.

子皓, 亦有才行, 官至豫章太守.

論曰：皇甫嵩、朱雋並以上將之略, 受脤倉卒之時[一]. 及其功成師剋, 威聲滿天下. 值弱主蒙塵, 獷賊放命, 斯誠葉公投袂之幾, 翟義鞠旅之日[二], 故梁衍獻規, 山東連盟, 而舍格天之大業, 蹈匹夫之小諒, 卒狼狽虎口, 為智士笑[三]. 豈天之長斯亂也? 何智勇之不終甚乎！前史晉平原華嶠, 稱其父光祿大夫表[四], 每言其祖魏太尉歆[五]稱「時人說皇甫嵩之不伐, 汝豫之戰, 歸功朱雋, 張角之捷, 本之於盧植, 收名斂策, 而己不有焉[六]. 蓋功名者, 世之所甚重也. 誠能不爭天下之所甚重, 則怨禍不深矣」. 如皇甫公之赴履危亂, 而能終以歸全者, 其致不亦貴乎！故顏子願不伐善為先, 斯亦行身之要與！[七]

[一]春秋左氏傳曰：「國之大事在祀與戎. 祀有執膰, 戎有受脤.」脤, 宜社之肉也. 爾雅曰：「舉大事, 動大眾, 必先有事於社然後出, 謂之宜.」

[二]新序曰：「楚白公勝既殺令尹、司馬, 欲立王子閭為王. 王子閭不肯, 劫之以刃. 王子閭曰：『吾聞辭天下者, 非輕其利以明其德也. 不為諸侯者, 非惡其位以絜其行也. 今子告我以利, 威我以兵, 吾不為也.』白公強之, 不可, 遂殺之. 葉公子高率楚眾以誅白公, 而反惠王於國.」投袂, 奮袂也, 言其怒也. 左氏傳曰：「楚子聞之, 投袂而起.」翟義, 方進之子, 舉兵將誅王莽, 事見前書. 詩曰：「陳師鞠旅.」鄭玄注云：「鞠, 告也.」

[三]山東連盟謂上云群帥及袁氏也. 書稱「伊尹格于皇天」. 論語曰：「豈若匹夫匹婦之為諒也.」莊子云, 孔子見盜跖, 退曰：「吾幾不免虎口.」

[四]華嶠譜敘曰：「表字偉容, 歆之子也. 年二十餘, 為散騎常侍.」

[五]魏志曰：「歆字子魚.」

[六]斂策, 不論其功.

[七]論語曰, 顏回曰：「願無伐善, 無施勞.」

贊曰：黃妖衝發, 嵩乃奮鉞. 孰是振旅, 不居不伐[一]. 雋捷陳、潁, 亦弭(于)[於]越[二]. 言肅王命, 並遘屯蹶[三].

[一]老子曰：「功成而不居.」

[二]謂平許昭也. (于)[於], 語辭, 猶云「句吳」之類矣.

[三]蹶猶躓也.

校勘記

二二九九頁　二行　皇甫嵩朱雋列傳第六十一　按：汲本「朱雋」作「朱雋」, 正文同.

二二九九頁　九行　遂置三十六方　按：集解引惠棟說, 謂袁紀「方」作「坊」.

二三００頁　五行　寶弟梁　按：集解引惠棟說, 謂袁紀「梁」作「良」. 通鑑考異據九州春秋云「角弟梁, 梁弟寶」.

二三００頁一一行　廣城　按：殿本「城」作「成」, 通鑑同.

二三００頁一五行　旋門在汜水之西　殿本、集解本「汜」作「氾」. 按：此水漢書作「氾水」, 如淳音祀, 水經始作「汜水」, 後多從水經.

二三０二頁　一行　繫獲甚眾　按：殿本「繫」作「擊」.

二三０二頁一０行　(爾)[己]乃嘗飯　據殿本改. 按：王先謙謂作「己」是.

二三０四頁　二行　主親授鉞　按：汲本「主」作「王」.

二三０四頁一三行　統三十六(郡)[部]集解引惠棟說, 謂「郡」當作「部」, 今據改. 按：董卓傳注引此亦作「部」.

二三０五頁　三行　(梁)[涼]州賊王國圍陳倉　集解引洪頤烜說, 謂靈帝紀作「涼州賊王國」, 此「梁」字誤. 今據改.

二三０五頁一一行　窮寇勿(迫)[追]歸眾勿(追)[迫]據汲本、殿本改. 按：下云「是迫歸眾, 追窮寇也」, 明當作「窮寇勿追, 歸眾勿迫」.

二三０六頁　五行　嵩從子酈　按：集解引惠棟說, 謂袁紀「酈」作「邐」, 又作「麗」.

二三０六頁　八行　專命雖罪專誅亦有責也　按：集解引王補說, 謂通鑑作「違命雖罪」, 故胡注卓不釋兵為違命, 嵩擅討卓為專誅.

二三０七頁一五行　嵩為人愛慎盡勤　按：刊誤謂當作「愛畏勤盡」.

二三０八頁　四行　同郡周規　按：集解引汪文臺說, 謂御覽八一四引張璠漢紀, 「規」作「起」.

二三０九頁　六行　殺郡守褚貢　按：殿本「貢」作「裒」.

二三０九頁　九行　以有功效　殿本「以」作「已」. 按：以已古通作.

二三一０頁一二行　昔郡議曹華信(義)[議]立此塘　刊誤謂案文「義」當作「議」. 今據改. 按：御覽八三六引錢塘記, 作「郡議曹華信象家富, 乃議立此塘」. 又七四引錢塘記, 作「往時郡議曹華家信富, 乃議立此塘」. 御覽引文亦有訛, 然「義」當作「議」, 固無疑也.

二三一０頁一四行　青牛角　按：袁紹傳注引九州春秋及三國魏志袁紹傳, 並作「張牛角」.

二三一０頁一四行　左髭丈八　按：魏志張燕傳注引張璠漢紀, 云「又有左校郭大賢左髭丈八三部也」. 趙一清謂郭大賢疑是左校之帥, 故下云三部. 潘眉則謂蓋左校一部, 郭大賢一部, 左髭丈八一部也. 如趙說, 則左校郭大賢為一部, 左髭為一部, 丈八為一部. 如潘說, 則左髭與丈八各為一部. 通鑑作「左髭文八」, 胡注云朱雋傳「左髭文八」作「左髭丈八」, 是胡氏亦以左髭丈八連讀, 今從潘說.

二三一０頁一五行　掾哉　按：通鑑作「緣城」.

二三一０頁一五行　于毒　汲本作「干毒」. 按：袁紹傳亦作「干毒」, 通鑑作「于毒」.

二三一一頁　一行　畦固　按：集解引惠棟說, 謂通鑑作「眭固」.

二三一一頁　四行　掾哉作緣城　按：汲本「緣城」作「緣哉」, 殿本作「緣成」.

二三一一頁　八行　眾至(伯)[百]萬　據殿本改.

二三一二頁　二行　不聞其計　按：「計」原訛「討」, 逕據汲本、殿本改正.

二三一三頁　七行　諸州刺史上郡并列卿府　按：刊誤謂案刺史在郡上, 何緣有「上郡」之文, 蓋本言「刺史並郡上列卿府」云云.

二三一五頁　三行　亦弭(于)[於]越　據殿本改. 注同. 按：王念孫謂於于古雖通用, 而「於越」之「於」, 不當作「于」.

後漢書卷七十二 董卓列傳第六十二

董卓字仲穎[一], 隴西臨洮人也. 性麤猛有謀. 少嘗遊羌中, 盡與豪帥相結. 後歸耕於野, 諸豪帥有來從之者, 卓為殺耕牛, 與共宴樂, 豪帥感其意, 歸相斂得雜畜千餘頭以遺之, 由是以健俠知名. 為州兵馬掾, 常徼守塞下[二]. 卓膂力過人, 雙帶兩鞬, 左右馳射[三], 為羌胡所畏.

[一]卓別傳曰：「卓父君雅為潁川輪氏尉, 生卓及弟旻, 故卓字仲穎, 旻字叔穎.」

[二]說文曰：「徼, 巡也.」前書曰：「中尉巡徼京師.」音義曰：「所謂遊徼, 備盜賊.」

[三]方言曰：「所以藏箭謂之服, 藏弓謂之鞬.」左氏傳云：「右屬櫜鞬.」

桓帝末, 以六郡良家子為羽林郎, 從中郎將張奐為軍司馬, 共擊漢陽叛羌, 破之, 拜郎中, 賜縑九千匹. 卓曰：「為者則己, 有者則士.」[一]乃悉分與吏兵, 無所留. 稍遷西域戊己校尉, 坐事免. 後為并州刺史, 河東太守.

[一]為功者雖己, 共有者乃士.

中平元年, 拜東中郎將, 持節, 代盧植擊張角於下曲陽, 軍敗抵罪. 其冬, 北地先零羌及枹罕河關群盜反叛, 遂共立湟中義從胡北宮伯玉、李文侯為將軍, 殺護羌校尉泠徵. 伯玉等乃劫致金城人邊章、韓遂[一], 使專任軍政, 共殺金城太守陳懿, 攻燒州郡. 明年春, 將數萬騎入寇三輔, 侵逼園陵, 托誅宦官為名. 詔以卓為中郎將, 副左車騎將軍皇甫嵩征之. 嵩以無功免歸, 而邊章、韓遂等大盛. 朝廷復以司空張溫為車騎將軍, 假節, 執金吾袁滂為副[二]. 拜卓破虜將軍, 與盪寇將軍周慎並統於溫. 并諸郡兵步騎合十餘萬, 屯美陽[三], 以衛園陵. 章、遂亦進兵美陽. 溫、卓與戰, 輒不利. 十一月, 夜有流星如火, 光長十餘丈, 照章、遂營中, 驢馬盡鳴. 賊以為不祥, 欲歸金城. 卓聞之喜, 明日, 乃與右扶風鮑鴻等并兵俱攻, 大破之, 斬首數千級. 章、遂敗走榆中[四], 溫乃遣周慎將三萬人追討之. 溫參軍事孫堅[五]說慎曰：「賊城中無穀, 當外轉糧食. 堅願得萬人斷其運道, 將軍以大兵繼後, 賊必困乏而不敢戰. 若走入羌中, 并力討之, 則涼州可定也.」慎不從, 引軍圍榆中城. 而章、遂分屯葵園狹, 反斷慎運道. 慎懼, 乃棄車重而退. 溫時亦使卓將兵三萬討先零羌, 卓於望垣北[六]為羌胡所圍, 糧食乏絕, 進退逼急. 乃於所度水中偽立衝, 以為捕魚, 而潛從衝下過軍[七]. 比賊追之, 決水已深, 不得度. 時眾軍敗退, 唯卓全師而還, 屯於扶風, 封斄鄉侯, 邑千戶[八].

[一]獻帝春秋曰：「涼州義從宋建、王國等反. 詐金城郡降, 求見涼州大人故新安令邊允、從事韓約. 約不見, 太守陳懿勸之使(王)[往], 國等便劫質約等數十人. 金城亂, 懿出, 國等扶以到護羌營, 殺之, 而釋約、允等. 隴西以愛憎露布, 冠約、允名以為賊, 州購約、允各千戶侯. 約、允被購, 『約』改為『遂』, 『允』改為『章』.」

[二]袁宏漢紀曰：「滂字公熙. 純素寡欲, 終不言人短. 當權寵之盛, 或以同異致禍, 滂獨中立於朝, 故愛憎不及焉.」

[三]美陽故城在今雍州武功縣北.

[四]榆中, 縣, 屬金城郡, 故城在今蘭州金城縣中.

[五]堅字文臺, 吳郡富春人, 即孫權之父也. 見吳志.

[六]望垣, 縣, 屬天水郡.

[七]續漢書「衝」字作「堰」, 其字義則同, 但異體耳.

[八]斄, 縣, 故城在今雍州武功縣. 字或作「邰」, 音台.

三年春, 遣使者持節就長安拜張溫為太尉. 三公在外, 始之於溫. 其冬, 徵溫還京師, 韓遂乃殺邊章及伯玉、文侯, 擁兵十餘萬, 進圍隴西. 太守李相如反, 與遂連和, 共殺涼州刺史耿鄙. 而鄙司馬扶風馬騰[一], 亦擁兵反叛, 又漢陽王國, 自號「合眾將軍」, 皆與韓遂合. 共推王國為主, 悉令領其眾, 寇掠三輔. 五年, 圍陳倉. 乃拜卓前將軍, 與左將軍皇甫嵩擊破之. 韓遂等復共廢王國, 而劫故信都令漢陽閻忠[二], 使督統諸部. 忠恥為眾所脅, 感恚病死. 遂等稍爭權利, 更相殺害, 其諸部曲並各分乖.

[一]典略曰：「騰字壽成, 扶風茂陵人, 馬援後也. 長八尺餘, 身體洪大, 面鼻雄異, 而性賢厚, 人多敬之.」

[二]英雄記曰：「王國等起兵, 劫忠為主, 統三十六部, 號『車騎將軍』.」

六年, 徵卓為少府, 不肯就, 上書言：「所將湟中義從及秦胡兵皆詣臣曰：『牢直不畢, 稟賜斷絕[一], 妻子飢凍.』牽挽臣車, 使不得行. 羌胡敝腸狗態[二], 臣不能禁止, 輒將順安慰. 增異復上.」[三]朝廷不能制, 頗以為慮. 及靈帝寑疾, 璽書拜卓為并州牧, 令以兵屬皇甫嵩. 卓復上書言曰：「臣既無老謀, 又無壯事, 天恩誤加, 掌戎十年. 士卒大小相狎彌久, 戀臣畜養之恩, 為臣奮一旦之命. 乞將之北州, 效力邊垂.」於是駐兵河東, 以觀時變.

[一]前書音義曰；「牢, 稟食也. 古者名稟為牢.」

[二]言羌胡心腸敝惡, 情態如狗也. 續漢書「敝」作「憋」. 方言云：「憋, 惡也.」郭璞曰：「憋怤, 急性也.」憋音芳烈反, 怤音芳于反.

[三]如其更增異志, 當復聞上.

及帝崩, 大將軍何進、司隸校尉袁紹謀誅閹宦, 而太后不許, 乃私呼卓將兵入朝, 以脅太后. 卓得召, 即時就道. 並上書[一]曰：「中常侍張讓等竊倖承寵, 濁亂海內. 臣聞揚湯止沸, 莫若去薪[二]；潰癰雖痛, 勝於內食. 昔趙鞅興晉陽之甲, 以逐君側之惡人[三]. 今臣輒鳴鍾鼓如洛陽[四], 請收讓等, 以清姦穢.」卓未至而何進敗, 虎賁中郎將袁術乃燒南宮, 欲討宦官, 而中常侍段珪等[五]劫少帝及陳留王夜走小平津. 卓遠見火起, 引兵急進, 未明到城西, 聞少帝在北芒, 因往奉迎. 帝見卓將兵卒至, 恐怖涕泣[六]. 卓與言, 不能辭對；與陳留王語, 遂及禍亂之事. 卓以王為賢, 且為董太后所養, 卓自以與太后同族, 有廢立意.

[一]並猶兼也.

[二]前漢枚乘上書曰：「欲湯之滄, 一人吹之, 百人揚之, 無益也. 不如絕薪止火而已.」滄音測亮反, 寒也.

[三]公羊傳曰：「晉趙鞅取晉陽之甲以逐荀寅與士吉射. [荀寅與士吉射]者曷為[者也]? 君側之惡人也. 此逐君側之惡人, 曷為以叛言之? 無君命也.」

[四]鳴鍾鼓者, 聲其罪也. 論語曰：「小子鳴鼓而攻之.」典略載卓表曰：「張讓等慆慢天常, 擅操王命, 父子兄弟並據州郡, 一書出門, 高獲千金, 下數百萬膏腴美田, 皆屬讓等. 使變氣上蒸, 妖賊蜂起.」

[五]山陽公載記「段」字作「殷」.

[六]典略曰：「帝望見卓涕泣, 群公謂卓有詔卻兵. 卓曰：『公諸人為國大臣, 不能匡正王室, 至使國家播蕩, 何卻兵之有? 』遂俱入城.」

初, 卓之入也, 步騎不過三千, 自嫌兵少, 恐不為遠近所服, 率四五日輒夜潛出軍近營, 明旦乃大陳旌鼓而還, 以為西兵復至, 洛中無知者. 尋而何進及弟苗先所領部曲皆歸於卓, 卓又使呂布殺執金吾丁原而并其眾[一], 卓兵士大盛. 乃諷朝廷策免司空劉弘而自代之[二]. 因集議廢立. 百僚大會, 卓乃奮首而言曰：「大者天地, 其次君臣, 所以為政. 皇帝闇弱, 不可以奉宗廟, 為天下主. 今欲依伊尹、霍光故事, 更立陳留王, 何如?」公卿以下莫敢對. 卓又抗言[三]曰：「昔霍光定策, 延年案劍. 有敢沮大議, 皆以軍法從之.」坐者震動[四]. 尚書盧植獨曰：「昔太甲既立不明[五], 昌邑罪過千餘, 故有廢立之事[六]. 今上富於春秋, 行無失德, 非前事之比也.」卓大怒, 罷坐. 明日復集群僚於崇德前殿, 遂脅太后, 策廢少帝. 曰：「皇帝在喪, 無人子之心, 威儀不類人君, 今廢為弘農王.」乃立陳留王, 是為獻帝. 又議太后[七]蹙迫永樂太后[八], 至令憂死, 逆婦姑之禮, 無孝順之節[九], 遷於永安宮, 遂以弒崩.

[一]英雄記曰：「原字建陽. 為人麤略有勇, 善射, 受使不辭, 有警急, 追寇虜輒在前.」

[二]魏志曰：「以久不雨策免.」漢官儀曰：「弘字子高, 安眾人.」

[三]抗, 高也.

[四]前書, 昭帝崩, 霍光迎立昌邑王賀, 即位二十七日, 行淫亂, 光召丞相已下會議, 莫敢發言. 田延年前, 離席桉劍曰：「群臣有後應者請斬之.」

[五]太甲, 湯孫, 太丁子也. 尚書曰「太甲既立, 不明, 伊尹放諸桐宮」也.

[六]昌邑王凡所徵發一千一百二十七事.

[七]靈帝何皇后.

[八]孝仁董皇后, 靈帝之母.

[九]左傳曰：「婦, 養姑者也. 虧姑以成婦, 逆莫大焉.」

卓遷太尉, 領前將軍事, 加節傳斧鉞虎賁, 更封郿侯[一]. 卓乃與司徒黃琬、司空楊彪, 俱帶鈇鑕詣闕上書, 追理陳蕃、竇武及諸黨人, 以從人望. 於是悉復蕃等爵位, 擢用子孫.

[一]傳音陟戀反. 郿, 今岐州縣.

尋進卓為相國, 入朝不趨, 劍履上殿. 封母為池陽君, 置(丞)令[丞].

是時洛中貴戚室第相望, 金帛財產, 家家殷積. 卓縱放兵士, 突其廬舍, 淫略婦女, 剽虜資物, 謂之「搜牢」[一]. 人情崩恐, 不保朝夕. 及何后葬, 開文陵[二], 卓悉取藏中珍物. 又姦亂公主, 妻略宮人, 虐刑濫罰, 睚眥必死, 群僚內外莫能自固. 卓嘗遣軍至陽城, 時人會於社下, 悉令就斬之, 駕其車重, 載其婦女, 以頭繫車轅, 歌呼而還. 又壞五銖錢, 更鑄小錢, 悉取洛陽及長安銅人、鍾虡、飛廉、銅馬之屬, 以充鑄焉[三]. 故貨賤物貴, 穀石數萬. 又錢無輪郭文章, 不便人用[四]. 時人以為秦始皇見長人於臨洮, 乃鑄銅人[五]. 卓, 臨洮人也, 而今毀之. 雖成毀不同, 凶暴相類焉.

[一]言牢固者皆搜索取之也. 一曰牢, 漉也. 二字皆從去聲, 今俗有此言.

[二]靈帝陵.

[三]鍾虡以銅為之, 故賈山上書云「懸石鑄鍾虡」. 前書音義曰：「虡, 鹿頭龍身, 神獸也.」說文：「鍾鼓之跗, 以猛獸為飾也.」武帝置飛廉館. 音義云：「飛廉, 神禽, 身似鹿, 頭如爵, 有角, 蛇尾, 文如豹文.」明帝永平五年, 長安迎取飛廉及銅馬置上西門外, 名平樂館. 銅馬則東門京所作, 致於金馬門外者也. 張璠紀曰：「太史靈臺及永安候銅蘭楯, 卓亦取之.」

[四]魏志曰：「卓鑄小錢, 大五分, 無文章, 肉好無輪郭, 不磨鑢.」

[五]三輔舊事曰：「秦王立二十六年, 初定天下, 稱皇帝. 大人見臨洮, 身長五丈, 跡長六尺, 作銅人以厭之, 立在阿房殿前. 漢徙長樂宮中大夏殿前.」史記曰：「始皇鑄天下兵器為十二金人.」

卓素聞天下同疾閹官誅殺忠良, 及其在事, 雖行無道, 而猶忍性矯情, 擢用群士. 乃任吏部尚書漢陽周珌、侍中汝南伍瓊、[一]尚書鄭公業、[二]長史何顒等. 以處士荀爽為司空. 其染黨錮者陳紀、韓融之徒, 皆為列卿. 幽滯之士, 多所顯拔. 以尚書韓馥為冀州刺史[三], 侍中劉岱為兗州刺史[四], 陳留孔伷為豫州刺史[五], 潁川張咨為南陽太守[六]. 卓所親愛, 並不處顯職, 但將校而已. 初平元年, 馥等到官, 與袁紹之徒十餘人, 各興義兵, 同盟討卓, 而伍瓊、周珌陰為內主.

[一]英雄記「珌」作「毖」, 字仲遠, 武威人. 瓊字德瑜. 珌音祕.

[二]公業名泰. 餘人皆書名, 范曄父名泰, 避其諱耳.

[三]英雄記馥字文節, 潁川人.

[四]吳志曰：「劉岱字公山, 東萊牟平人.」

[五]英雄記伷字公緒. 九州春秋「伷」為「冑」.

[六]獻帝春秋「咨」作「資」. 後為孫堅所殺.

初, 靈帝末, 黃巾餘黨郭太等復起西河白波谷, 轉寇太原, 遂破河東, 百姓流轉三輔, 號為「白波賊」, 眾十餘萬. 卓遣中郎將牛輔擊之, 不能卻. 及聞東方兵起, 懼, 乃鴆殺弘農王, 欲徙都長安. 會公卿議, 太尉黃琬、司徒楊彪廷爭不能得, 而伍瓊、周珌又固諫之. 卓因大怒曰：「卓初入朝, 二子勸用善士, 故相從, 而諸君到官, 舉兵相圖. 此二君賣卓, 卓何用相負！」遂斬瓊、珌. 而彪、琬恐懼, 詣卓謝曰：「小人戀舊, 非欲沮國事也, 請以不及為罪.」卓既殺瓊、珌, 旋亦悔之, 故表彪、琬為光祿大夫. 於是遷天子西都.

初, 長安遭赤眉之亂, 宮室營寺焚滅無餘, 是時唯有高廟、京兆府舍, 遂便時幸焉[一]. 後移未央宮. 於是盡徙洛陽人數百萬口於長安, 步騎驅蹙, 更相蹈藉, 飢餓寇掠, 積尸盈路. 卓自屯留畢圭苑中, 悉燒宮廟官府居家, 二百里內無復孑遺. 又使呂布發諸帝陵, 及公卿已下冢墓, 收其珍寶.

[一]便時謂時日吉便.

時長沙太守孫堅亦率豫州諸郡兵討卓. 卓先遣將徐榮、李蒙四出虜掠. 榮遇堅於梁[一], 與戰, 破堅, 生禽潁川太守李旻, 亨之. 卓所得義兵士卒, 皆以布纏裹, 倒立於地, 熱膏灌殺之.

[一]故城在今汝州梁縣西南.

時河內太守王匡[一]屯兵河陽津, 將以圖卓. 卓遣疑兵挑戰, 而潛使銳卒從小平津過津北, 破之, 死者略盡. 明年, 孫堅收合散卒, 進屯梁縣之陽人[二]. 卓遣將胡軫、呂布攻之, 布與軫不相能, 軍中自驚恐, 士卒散亂[三]. 堅追擊之, 軫、布敗走. 卓遣將李傕詣堅求和, 堅拒絕不受, 進軍大谷, 距洛九十里[四]. 卓自出與堅戰於諸陵墓閒, 卓敗走, 卻屯黽池, 聚兵於陝. 堅進洛陽宣陽城門[五], 更擊呂布, 布復破走. 堅乃埽除宗廟, 平塞諸陵, 分兵出函谷關, 至新安、黽池閒, 以截卓後. 卓謂長史劉艾曰：「關東諸將數敗矣, 無能為也. 唯孫堅小戇[六], 諸將軍宜慎之.」乃使東中郎將董越屯黽池, 中郎將段煨屯華陰[七], 中郎將牛輔屯安邑, 其餘中郎將、校尉布在諸縣, 以禦山東.

[一]英雄記曰：「匡字公節, 泰山人. 輕財好施, 以任俠聞.」

[二]梁縣屬河南郡, 今汝州縣也. 陽人, 聚, 故城在梁縣西.

[三]九州春秋曰：「卓以東郡太守胡軫為大督, 呂布為騎督. 軫性急, 豫宣言『今此行也, 要當斬一青綬, 乃整齊耳』. 布等惡之, 宣言相警云『賊至』, 軍眾大亂奔走.」

[四]大谷口在故嵩陽西北三十五里, 北出對洛陽故城. 張衡東京賦云「盟津達其後, 大谷通其前」是也. 距, 至也.

[五]洛陽記洛陽城南面有四門, 從東第三門.

[六]說文曰：「戇, 愚也.」音都降反.

[七]典略曰：「煨在華陰, 特修農事. 天子東遷, 煨迎, (貢)[賫]饋周急.」魏志曰：「武威人也.」煨音壹回反.

卓諷朝廷使光祿勳宣璠[一]持節拜卓為太師, 位在諸侯王上. 乃引還長安. 百官迎路拜揖, 卓遂僭擬車服, 乘金華青蓋, 爪畫兩轓, 時人號「竿摩車」, 言其服飾近天子也[二]. 以弟旻為左將軍, 封鄠侯, 兄子璜為侍中、中軍校尉, 皆典兵事. 於是宗族內外, 並居列位. 其子孫雖在髫齔, 男皆封侯, 女為邑君.

[一]璠音煩, 又音甫袁反.

[二]金華, 以金為華飾車也. 爪者, 蓋弓頭為爪形也. 轓音甫袁反. 廣雅云：「車箱也.」畫為文彩. 續漢志曰：「轓長六尺, 下屈, 廣八寸.」又云：「皇太子青蓋金華蚤畫轓.」竿摩謂相逼近也. 今俗以事干人者, 謂之「相竿摩」.

數與百官置酒宴會, 淫樂縱恣. 乃結壘於長安城東以自居. 又築塢於郿, 高厚七丈, 號曰「萬歲塢」[一]. 積穀為三十年儲. 自云：「事成, 雄據天下；不成, 守此足以畢老.」嘗至郿行塢, 公卿已下祖道於橫門外[二]. 卓施帳幔飲設, 誘降北地反者數百人, 於坐中殺之. 先斷其舌, 次斬手足, 次鑿其眼目, 以鑊煮之. 未及得死, 偃轉(柸)[杯]案閒. 會者戰慄, 亡失匕箸, 而卓飲食自若. 諸將有言語蹉跌, 便戮於前. 又稍誅關中舊族, 陷以叛逆.

[一]今案：塢舊基高一丈, 周迴一里一百步.

[二]橫音光.

時太史望氣, 言當有大臣戮死者. 卓乃使人誣衛尉張溫與袁術交通, 遂笞溫於市, 殺之, 以塞天變. 前溫出屯美陽, 令卓與邊章等戰無功, 溫召又不時應命, 既到而辭對不遜. 時孫堅為溫參軍, 勸溫陳兵斬之. 溫曰：「卓有威名, 方倚以西行.」堅曰：「明公親帥王師, 威振天下, 何恃於卓而賴之乎? 堅聞古之名將, 杖鉞臨眾, 未有不斷斬以示威武者也. 故穰苴斬莊賈[一], 魏絳戮楊干[二]. 今若縱之, 自虧威重, 後悔何及！」溫不能從, 而卓猶懷忌恨, 故及於難.

[一]史記齊景公時, 晉伐阿、鄄而燕侵河上, 以司馬穰苴為將軍, 使寵臣莊賈監軍. 賈期後至, 穰苴斬以徇三軍, 鄄音絹.

[二]魏絳, 晉大夫. 楊干, 晉公弟. 會諸侯於曲梁, 楊干亂行, 魏絳戮其僕. 事在左傳.

溫字伯慎[一], 少有名譽, 累登公卿, 亦陰與司徒王允共謀誅卓, 事未及發而見害. 越騎校尉汝南伍孚[二]忿卓凶毒, 志手刃之, 乃朝服懷佩刀以見卓. 孚語畢辭去, 卓起送至閤, 以手撫其背, 孚因出刀刺之, 不中. 卓自奮得免, 急呼左右執殺之, 而大詬[三]曰：「虜欲反耶！」孚大言曰：「恨不得磔裂姦賊於都市[四], 以謝天地！」言未畢而斃.

[一]漢官儀曰：「溫, 穰人.」

[二]謝承書曰：「孚字德瑜, 汝南吳房人. 質性剛毅, 勇壯好義, 力能兼人.」

[三]詬, 罵也, 音許豆反.

[四]磔, 車裂之也, 音丁格反. 獻帝春秋「磔」作「車」.

時王允與呂布及僕射士孫瑞謀誅卓[一]. 有人書「呂」字於布上, 負而行於市, 歌曰：「布乎！」有告卓者, 卓不悟[二]. 三年四月, 帝疾新愈, 大會未央殿. 卓朝服升車, 既而馬驚墯泥, 還入更衣. 其少妻止之, 卓不從, 遂行. 乃陳兵夾道, 自壘及宮, 左步右騎, 屯衛周匝, 令呂布等扞衛前後. 王允乃與士孫瑞密表其事, 使瑞自書詔以授布, 令騎都尉李肅[三]與布同心勇士十餘人, 偽著衛士服於北掖門內以待卓. 卓將至, 馬驚不行, 怪懼欲還. 呂布勸令進, 遂入門. 肅以戟刺之, 卓衷甲不入, 傷臂墯車, 顧大呼曰：「呂布何在?」布曰：「有詔討賊臣.」卓大罵曰：「庸狗敢如是邪！」布應聲持矛刺卓, 趣兵斬之[四]. 主簿田儀[五]及卓倉頭前赴其尸, 布又殺之. 馳齎赦書, 以令宮陛內外. 士卒皆稱萬歲, 百姓歌舞於道. 長安中士女賣其珠玉衣裝市酒肉相慶者, 填滿街肆. 使皇甫嵩攻卓弟旻於郿塢, 殺其母妻男女, 盡滅其族[六]. 乃尸卓於市. 天時始熱, 卓素充肥, 脂流於地. 守尸吏然火置卓臍中, 光明達曙, 如是積日. 諸袁門生又聚董氏之尸, 焚灰揚之於路. 塢中珍藏有金二三萬斤, 銀八九萬斤, 錦綺繢縠紈素奇玩, 積如丘山.

[一]三輔決錄曰：「瑞字君榮, 扶風人, 博達無不通. 天子都許, 追論瑞功, 封子萌津亭侯. 萌字文始, 有才學, 與王粲善, 粲作詩贈萌.」

[二]英雄記曰：「有道士書布為『呂』字, 將以示卓, 卓不知其為呂布也.」

[三]獻帝紀曰：「肅, 呂布同郡人也.」

[四]趣音促. 九州春秋曰：「布素使秦誼、陳衛、李黑等偽作宮門衛士, 持長戟. 卓到宮門, 黑等以長戟俠叉卓車, 或叉其馬. 卓驚呼布, 布素施鎧於衣中, 持矛, 即應聲刺卓, 墜於車.」

[五]九州春秋「儀」字作「景」.

[六]英雄記曰：「卓母年九十, 走至塢門, 曰：『乞脫我死.』即時斬首.」

初, 卓以牛輔子婿, 素所親信, 使以兵屯陝. 輔分遣其校尉李傕、郭汜、張濟[一]將步騎數萬, 擊破河南尹朱雋於中牟. 因掠陳留、潁川諸縣, 殺略男女, 所過無復遺類. 呂布乃使李肅以詔命至陝討輔等, 輔等逆與肅戰, 肅敗走弘農, 布誅殺之. 其後牛輔營中無故大驚, 輔懼, 乃齎金寶踰城走. 左右利其貨, 斬輔, 送首長安[二].

[一]英雄記：「傕, 北地人.」劉艾獻帝紀曰：「傕字稚然. 汜, 張掖人.」

[二]獻帝紀曰：「輔帳下支胡赤兒等, 素待之過急, 盡以家寶與之, 自帶二十餘餅金、大白珠瓔. 胡謂輔曰：『城北已有馬, 可去也.』以繩繫輔腰, 踰城懸下之, 未及地丈許放之, 輔傷腰不能行, 諸胡共取其金并珠, 斬首詣長安.」

傕、汜等以王允、呂布殺董卓, 故忿怒并州人, 并州人其在軍者男女數百人, 皆誅殺也. 牛輔既敗, 眾無所依, 欲各散去. 傕等恐, 乃先遣使詣長安, 求乞赦免. 王允以為一歲不可再赦, 不許之. 傕等益懷憂懼, 不知所為. 武威人賈詡時在傕軍, 說之[一]曰：「聞長安中議欲盡誅涼州人, 諸君若棄軍單行, 則一亭長能束君矣. 不如相率而西, 以攻長安, 為董公報仇. 事濟, 奉國家以正天下；若其不合, 走未後也.」傕等然之, 各相謂曰：「京師不赦我, 我當以死決之. 若攻長安剋, 則得天下矣；不剋, 則鈔三輔婦女財物, 西歸鄉里, 尚可延命.」眾以為然, 於是共結盟, 率軍數千, 晨夜西行. 王允聞之, 乃遣卓故將胡軫、徐榮擊之於新豐[二]. 榮戰死, 軫以眾降. 傕隨道收兵, 比至長安, 已十餘萬, 與卓故部曲樊稠、李蒙等合[三], 圍長安. 城峻不可攻, 守之八日, 呂布軍有叟兵內反[四], 引傕眾得入. 城潰, 放兵虜掠, 死者萬餘人. 殺衛尉种拂等. 呂布戰敗出奔. 王允奉天子保宣平城門樓上[五]. 於是大赦天下. 李傕、郭汜、樊稠等皆為將軍[六]. 遂圍門樓, 共表請司徒王允出, 問「太師何罪」? 允窮蹙乃下, 後數日見殺. 傕等葬董卓於郿, 并收董氏所焚尸之灰, 合斂一棺而葬之. 葬日, 大風雨, 霆震卓墓, 流水入藏, 漂其棺木[七].

[一]魏志曰：「卓之入洛陽, 詡以太尉掾為平津尉, 遷討虜校尉.」牛輔屯陝, 詡在輔軍. 輔既死, 故詡在傕軍.

[二]九州春秋曰：「胡文才、楊整脩皆涼州人, 王允素所不善也. 及李傕之叛, 乃召文才、整脩, 使東曉喻之. 不假借以溫顏, 謂曰：『關東鼠子欲何為乎? 卿往曉之.』於是二人往, 實召兵而還.」

[三]袁宏紀曰：「蒙後為傕所殺.」

[四]叟兵即蜀兵也. 漢代謂蜀為叟.

[五]三輔黃圖曰：「長安城東面北頭門號宣平門.」

[六]袁山松書曰「允謂傕等曰：『臣無作威作福, 將軍乃放縱, 欲何為乎? 』傕等不應. 自拜署傕為揚武將軍, 汜為揚烈將軍, 樊稠等皆為中郎將」也.

[七]獻帝起居注曰：「冢戶開, 大風暴雨, 水土流入, 抒出之. 棺向入, 輒復風雨, 水溢郭戶, 如此者三四. 冢中水半所, 稠等共下棺, 天風雨益暴甚, 遂閉戶. 戶閉, 大風復破其冢.」

傕又遷車騎將軍, 開府, 領司隸校尉, 假節. 汜後將軍, 稠右將軍, 張濟為鎮東將軍, 並封列侯. 傕、汜、稠共秉朝政. 濟出屯弘農. 以賈詡為左馮翊, 欲侯之. 詡曰：「此救命之計, 何功之有！」固辭乃止. 更以為尚書典選.

明年夏, 大雨晝夜二十餘日, 漂沒人庶, 又風如冬時. 帝使御史裴茂訊詔獄, 原繫者二百餘人. 其中有為傕所枉繫者, 傕恐茂赦之, 乃表奏茂擅出囚徒, 疑有姦故, 請收之. 詔曰：「災異屢降, 陰雨為害, 使者銜命宣布恩澤, 原解輕微, 庶合天心. 欲釋冤結而復罪之乎！一切勿問.」

初, 卓之入關, 要韓遂、馬騰共謀山東[一]. 遂、騰見天下方亂, 亦欲倚卓起兵. 興平元年, 馬騰從隴右來朝, 進屯霸橋. 時騰私有求於傕, 不獲而怒, 遂與侍中馬宇、右中郎將劉範、[二]前涼州刺史种劭、中郎將杜稟[三]合兵攻傕, 連日不決. 韓遂聞之, 乃率眾來欲和騰、傕, 既而復與騰合. 傕使兄子利共郭汜、樊稠與騰等戰於長平觀下[四]. 遂、騰敗, 斬首萬餘級, 种劭、劉範等皆死. 遂、騰走還涼州, 稠等又追之. 韓遂使人語稠曰：「天下反覆未可知, 相與州里, 今雖小違, 要當大同, 欲共一言.」乃駢馬交臂相加[五], 笑語良久. 軍還, 利告傕曰：「樊、韓駢馬笑語, 不知其辭, 而意愛甚密.」於是傕、稠始相猜疑. 猶加稠及郭汜開府, 與三公合為六府, 皆參選舉[六].

[一]獻帝傳曰：「騰父平, 扶風人. 為天水蘭干尉, 失官, 遂留隴西, 與羌雜居. 家貧無妻, 遂取羌女, 生騰.」

[二]焉之子.

[三]獻帝紀曰：「稟與賈詡有隙, 脅扶風吏人為騰守槐里, 欲共攻傕. 傕令樊稠及兄子利數萬人攻圍槐里, 夜梯城, 城陷, 斬稟梟首.」

[四]前書音義曰：「長平, 阪名也, 在池陽南. 有長平觀, 去長安五十里.」

[五]駢, 並也.

[六]獻帝起居注曰：「傕等各欲用其所舉, 若壹違之, 便忿憤恚怒. 主者患之, 乃以次第用其所舉, 先從傕起, 汜次之, 稠次之. 三公所舉, 終不見用.」

時長安中盜賊不禁, 白日虜掠, 傕、汜、稠乃參分城內, 各備其界, 猶不能制, 而其子弟縱橫, 侵暴百姓. 是時穀一斛五十萬, 豆麥二十萬, 人相食啖[一], 白骨委樍, 臭穢滿路. 帝使侍御史侯汶[二]出太倉米豆為飢人作糜, 經日而死者無降. 帝疑賦卹有虛[三], 乃親於御前自加臨檢. 既知不實, 使侍中劉艾出讓有司. 於是尚書令以下皆詣省閣謝, 奏收侯汶考實. 詔曰：「未忍致汶于理, 可杖五十.」自是後多得全濟.

[一]啖音徒敢反.

[二]音問.

[三]賦, 布也. 卹, 憂也.

明年春, 傕因會刺殺樊稠於坐[一], 由是諸將各相疑異, 傕、汜遂復理兵相攻[二]. 安西將軍楊定者, 故卓部曲將也. 懼傕忍害, 乃與汜合謀迎天子幸其營. 傕知其計, 即使兄子暹[三]將數千人圍宮. 以車三乘迎天子、皇后. 太尉楊彪謂暹曰：「古今帝王, 無在人臣家者. 諸君舉事, 當上順天心, 柰何如是！」暹曰：「將軍計決矣.」帝於是遂幸傕營, 彪等皆徒從. 亂兵入殿, 掠宮人什物, 傕又徙御府金帛乘輿器服, 而放火燒宮殿官府居人悉盡. 帝使楊彪與司空張喜等十餘人和傕、汜, 汜不從, 遂質留公卿. 彪謂汜曰：「將軍達人閒事, 柰何君臣分爭, 一人劫天子, 一人質公卿, 此可行邪?」汜怒, 欲手刃彪. 彪曰：「卿尚不奉國家, 吾豈求生邪！」左右多諫, 汜乃止. 遂引兵攻傕, 矢及帝前[四], 又貫傕耳. 傕將楊奉本白波賊帥, 乃將兵救傕, 於是汜眾乃退.

[一]獻帝紀曰：「傕見稠果勇而得眾心, 疾害之, 醉酒, 潛使外生騎都尉胡封於坐中拉殺稠.」

[二]袁宏紀曰「李傕數設酒請汜, 或留汜止宿. 汜妻懼與傕婢妾私而奪己愛, 思有以離閒之. 會傕送饋, 汜妻乃以豉為藥. 汜將食, 妻曰：『食從外來, 儻或有故? 』遂摘藥示之, 曰：『一栖不兩雄, 我固疑將軍之信李公也.』他日傕請汜, 大醉, 汜疑傕藥之, 絞糞汁飲之乃解, 於是遂相猜疑」也.

[三]音纖.

[四]獻帝紀曰：「汜與傕將張苞、張龍謀誅傕, 汜將兵夜攻傕門. 候開門內汜兵, 苞等燒屋, 火不然. 汜兵弓弩並發, 矢及天子樓帷簾中.」

是日, 傕復移帝幸其北塢, 唯皇后、宋貴人俱. 傕使校尉監門, 隔絕內外[一]. 尋復欲徙帝於池陽黃白城[二], 君臣惶懼. 司徒趙溫深解譬之, 乃止. 詔遣謁者僕射皇甫酈和傕、汜. 酈先譬汜, 汜即從命. 又詣傕, 傕不聽. 曰：「郭多, 盜馬虜耳, 何敢欲與我同邪！必誅之. 君觀我方略士眾, 足辦郭多不? 多又劫質公卿. 所為如是, 而君苟欲左右之邪！」[三]汜一名多. 酈曰：「今汜質公卿, 而將軍脅主, 誰輕重乎?」傕怒, 呵遣酈, 因令虎賁王昌追殺之. 昌偽不及, 酈得以免. 傕乃自為大司馬[四]. 與郭汜相攻連月, 死者以萬數.

[一]獻帝紀曰：「傕令門設反關, 校尉守察. 盛夏炎暑, 不能得冷水, 飢渴流離. 上以前移宮人及侍臣, 不得以穀米自隨, 入門有禁防, 不得出市, 困乏, 使就傕索粳米五斛, 牛骨五具, 欲為食賜宮人左右. 傕不與米, 取久牛肉牛骨給, 皆已臭蟲, 不可啖食.」

[二]池陽, 縣, 故城在今涇陽縣西北.

[三]左右, 助也, 音佐又.

[四]獻帝起居注曰：「傕性喜鬼怪左道之術, 常有道人及女巫歌謳擊鼓下神祭, 六丁符劾厭勝之具, 無所不為. 又於朝廷省門外為董卓作神坐, 數以牛羊祠之. 天子使左中郎將李國持節拜傕為大司馬, 在三公之右. 傕自以為得鬼神之助, 乃厚賜諸巫.」

張濟自陝來和解二人, 仍欲遷帝權幸弘農. 帝亦思舊京, 因遣使敦請傕求東歸, 十反乃許[一]. 車駕即日發邁[二]. 李傕出屯曹陽. 以張濟為驃騎將軍, 復還屯陝. 遷郭汜車騎將軍, 楊定後將軍, 楊奉興義將軍. 又以故牛輔部曲董承為安集將軍[三]. 汜等並侍送乘輿. 汜遂復欲脅帝幸郿, 定、奉、承不聽. 汜恐變生, 乃棄軍還就李傕. 車駕進至華陰[四]. 寧輯將軍段煨乃具服御及公卿以下資儲, 請帝幸其營. 初, 楊定與煨有隙, 遂誣煨欲反, 乃攻其營, 十餘日不下[五]. 而煨猶奉給御膳, 稟贍百官, 終無二意.

[一]袁宏紀曰：「濟使太官令孫篤、校尉張式宣諭十反.」

[二]獻帝起居注曰：「初, 天子出, 到宣平門, 當度橋, 汜兵數百人遮橋曰：『是天子非? 』車不得前. 傕兵數百人皆持大戟在乘輿車前, 侍中劉艾大呼云：『是天子也！』使侍中楊琦高舉車帷. 帝言諸兵：『汝卻, 何敢迫近至尊邪！』汜等兵乃卻. 既度橋, 士眾咸稱萬歲.」

[三]蜀志曰：「承, 獻帝舅也.」裴松之注曰：「承, 靈帝母太后之姪.」

[四]帝王紀曰：「帝以尚書郎郭溥喻汜, 汜以屯部未定, 乞須留之. 溥因罵汜曰：『卿真庸人賤夫, 為國上將, 今天子有命, 何須留之? 吾不忍見卿所行, 請先殺我, 以章卿惡.』汜得溥言切, 意乃少喻.」

[五]袁宏紀曰：「煨與楊定有隙, 煨迎乘輿, 不敢下馬, 揖馬上. 侍中种輯素與定親, 乃言曰：『段煨欲反.』上曰：『煨屬來迎, 何謂反? 』對曰：『迎不至界, 拜不下馬, 其色變, 必有異心.』太尉楊彪等曰：『煨不反, 臣等敢以死保, 車駕可幸其營.』董承、楊定言曰：『郭汜今且將七百騎來入煨營.』天子信之, 遂露次於道南, 奉、承、定等功也.」

李傕、郭汜既悔令天子東, 乃來救段煨, 因欲劫帝而西, 楊定為汜所遮, 亡奔荊州. 而張濟與楊奉、董承不相平, 乃反合傕、汜, 共追乘輿, 大戰於弘農東澗. 承、奉軍敗, 百官士卒死者不可勝數, 皆棄其婦女輜重, 御物符策典籍, 略無所遺[一]. 射聲校尉沮雋被創墜馬. 李傕謂左右曰：「尚可活不?」雋罵之曰：「汝等凶逆, 逼迫天子, 亂臣賊子, 未有如汝者！」傕使殺之[二]. 天子遂露次曹陽. 承、奉乃譎傕等與連和, 而密遣閒使至河東, 招故白波帥李樂、韓暹、胡才及南匈奴右賢王去卑, 並率其眾數千騎來, 與承、奉共擊傕等, 大破之, 斬首數千級, 乘輿乃得進. 董承、李樂擁衛左右, 胡才、楊奉、韓暹、去卑為後距. 傕等復來戰, 奉等大敗, 死者甚於東澗. 自東澗兵相連綴四十里中, 方得至陝, 乃結營自守. 時殘破之餘, 虎賁羽林不滿百人, 皆有離心. 承、奉等夜乃潛議過河[三], 使李樂先度具舟舡, 舉火為應. 帝步出營, 臨河欲濟, 岸高十餘丈, 乃以絹縋而下[四]. 餘人或匍匐岸側, 或從上自投, 死亡傷殘, 不復相知. 爭赴舡者, 不可禁制, 董承以戈擊披之, 斷手指於舟中者可掬. 同濟唯皇后、宋貴人、[五]楊彪、董承及后父執金吾伏完等數十人. 其宮女皆為傕兵所掠奪, 凍溺死者甚眾. 既到大陽, 止於人家[六], 然後幸李樂營. 百官飢餓, 河內太守張楊[七]使數千人負米貢餉. 帝乃御牛車, 因都安邑. 河東太守王邑奉獻綿帛, 悉賦公卿以下. 封邑為列侯[八], 拜胡才征東將軍, 張楊為安國將軍, 皆假節、開府. 其壘壁群豎, 競求拜職, 刻印不給, 至乃以錐畫之. 或齎酒肉就天子燕飲[九]. 又遣太僕韓融至弘農, 與傕、汜等連和. 傕乃放遣公卿百官, 頗歸宮人婦女, 及乘輿器服.

[一]獻帝傳曰：「掠婦女衣被, 遲違不時解, 即斫刺之. 有美髮者斷取. 凍死及嬰兒隨流而浮者塞水.」

[二]袁山松書曰：「雋年二十五, 其督戰訾寶負其屍而瘞之.」

[三]袁宏紀曰：「傕、汜繞營叫呼, 吏士失色, 各有分散意. 李樂懼, 欲令車駕御舡過砥柱, 出盟津. 楊彪曰：『臣弘農人也. 自此以東, 有三十六難, 非萬乘所當登.』宗正劉艾亦曰：『臣前為陝令, 知其危險. 舊故[有]河師, 猶時有傾危, 況今無師. 太尉所慮是也.』」

[四]縋音直類反.

[五]宋貴人名都, 常山太守泓之女也. 見獻帝起居注.

[六]大陽, 縣, 屬河東郡. 前書音義曰「在大河之陽」也. 即今陝州河北縣是也. 十三州記曰：「傅巖在其界, 今住穴尚存.」

[七]魏志曰：「楊字稚叔, 雲中人.」

[八]邑字文都, 北地涇陽人, 鎮北將軍. 見同歲名.

[九]魏(志)[書]曰「乘輿時居棘籬中, 門戶無關閉, 天下與群臣會, 兵士伏籬上觀, 互相鎮壓以為笑. 諸將或遣婢詣省問, 或齎酒送天子, 侍中不通, 喧呼罵詈」也.

初, 帝入關, 三輔戶口尚數十萬, 自傕汜相攻, 天子東歸後, 長安城空四十餘日, 強者四散, 羸者相食, 二三年閒, 關中無復人跡. 建安元年春, 諸將爭權, 韓暹遂攻董承, 承奔張楊, 楊乃使承先繕修洛宮. 七月, 帝還至洛陽, 幸楊安殿. 張楊以為己功, 故因以「楊」名殿[一]. 乃謂諸將曰：「天子當與天下共之, 朝廷自有公卿大臣, 楊當出扞外難, 何事京師?」遂還野王. 楊奉亦出屯梁. 乃以張楊為大司馬, 楊奉為車騎將軍, 韓暹為大將軍, 領司隸校尉, 皆假節鉞. 暹與董承並留宿衛.

[一]獻帝起居注曰：「舊時宮殿悉壞, 倉卒之際, 拾摭故瓦材木, 工匠無法度之制, 所作並無足觀也.」

暹矜功恣睢[一], 干亂政事, 董承患之, 潛召兗州牧曹操. 操乃詣闕貢獻, 稟公卿以下, 因奏韓暹、張楊之罪. 暹懼誅, 單騎奔楊奉. 帝以暹、楊有翼車駕之功, 詔一切勿問. 於是封衛將軍董承、輔國將軍伏完等十餘人為列侯, 贈沮雋為弘農太守[二]. 曹操以洛陽殘荒, 遂移帝幸許. 楊奉、韓暹欲要遮車駕, 不及, 曹操擊之[三], 奉、暹奔袁術, 遂縱暴楊、徐閒. 明年, 左將軍劉備誘奉斬之. 暹懼, 走還并州, 道為人所殺[四]. 胡才、李樂留河東, 才為怨家所害, 樂自病死. 張濟飢餓, 出至南陽, 攻穰, 戰死. 郭汜為其將伍習所殺.

[一]恣睢, 自任用之貌. 睢音火季反.

[二]袁宏紀曰：「誅議郎侯祈、尚書馮碩、侍中(壺)[臺]崇, 討有罪也. 封衛將軍董承、輔國將軍伏完、侍中丁沖、种輯、尚書僕射鍾繇、尚書郭溥、御史中丞董芬、彭城相劉艾、馮翊韓斌、東郡太守楊眾、議郎羅邵、伏德、趙蕤為列侯, 賞有功也. 贈射聲校尉沮雋為弘農太守, 旌死節也.」

[三]獻帝春秋曰：「車駕出洛陽, 自轘轅而東, 楊奉、韓暹引軍追之. 輕騎既至, 操設伏兵要於陽城山峽中, 大敗之.」

[四]九州春秋曰：「暹失奉, 孤特, 與千餘騎欲歸并州, 為張宣所殺.」

三年, 使謁者僕射裴茂詔關中諸將段煨等討李傕, 夷三族[一]. 以段煨為安南將軍, 封閺鄉侯[二].

[一]典略曰：「傕頭至, 有詔高縣之.」

[二]闅鄉, 今虢州縣也. 說文「闅」, 今作「閿」, 流俗誤也.

四年, 張楊為其將楊醜所殺[一]. 以董承為車騎將軍, 開府.

[一]魏志曰：「楊素與呂布善. 曹公之圍布, 楊欲救之不能, 乃出兵東巿, 遙為之埶. 其將楊醜殺楊以應曹公.」

自都許之後, 權歸曹氏, 天子總己, 百官備員而已. 帝忌操專偪, 乃密詔董承, 使結天下義士共誅之. 承遂與劉備同謀, 未發, 會備出征, 承更與偏將軍王服、長水校尉种輯、議郎吳碩結謀. 事泄, 承、服、輯、碩皆為操所誅.

韓遂與馬騰自還涼州, 更相戰爭, 乃下隴據關中. 操方事河北, 慮其乘閒為亂, 七年, 乃拜騰征南將軍, 遂征西將軍, 並開府. 後徵段煨為大鴻臚, 病卒. 復徵馬騰為衛尉, 封槐里侯. 騰乃應召, 而留子超領其部曲. 十六年, 超與韓遂舉關中背曹操, 操擊破之, 遂、超敗走, 騰坐夷三族. 超攻殺涼州刺史韋康[一], 復據隴右. 十九年, 天水人楊阜破超[二], 超奔漢中, 降劉備[三]. 韓遂走金城羌中, 為其帳下所殺. 初, 隴西人宗建在枹罕, 自稱「河首平漢王」[四], 署置百官三十許年. 曹操因遣夏侯淵擊建, 斬之, 涼州悉平[五].

[一]太僕端之子也. 弟誕, 魏光祿大夫.

[二]魏志曰：「阜字義山, 天水冀人也. 韋康以為別駕. 馬超率萬餘人攻冀城, 阜率國士大夫及宗族子弟勝兵者千餘人, 使弟岳於城上作偃月營, 與超接戰. 自正月至八月拒守, 而救兵不至. 超入, 拘岳於冀, 殺刺史太守. 阜內有報超之志, 而未得其便. 外兄姜敘屯歷城, 阜少長(詣)敘家, 見敘母, 說前在冀中時事, 歔欷悲甚. 敘曰：『何為爾? 』阜曰：『守城不能完, 君亡不能死, 亦何面目以視息天下? 』時敘母慨然敕從阜計. 超聞阜等兵起, 自將出襲歷城, 得敘母. [敘母]罵之曰：『若背父之逆子, 殺君之桀賊, 天地豈久容, 敢以面目視人乎? 』超怒, 殺之. 阜與戰, 身被五創, 宗族昆季死者七人, 超遂南奔張魯.」

[三]蜀志曰：「超字孟起. 既奔漢中, 聞備圍劉璋於成都, 密書請降. 備遣迎超, 將兵徑到城下. 漢中震怖, 璋即稽首.」

[四]建以居河上流, 故稱「河首」也.

[五]魏志曰：「泉字妙才, 沛國人也, 為征西護軍, 魏太祖使帥諸將討建, 拔之.」

論曰：董卓初以虓闞為情[一], 因遭崩剝之埶[二], 故得蹈藉彝倫, 毀裂畿服[三]. 夫以刳肝斮趾之性[四], 則群生不足以厭其快, 然猶折意縉紳, 遲疑陵奪[五], 尚有盜竊之道焉[六]. 及殘寇乘之, 倒山傾海[七], 崑岡之火, 自茲而焚[八], 版蕩之篇, 於焉而極[九]. 嗚呼, 人之生也難矣！[一０]天地之不仁甚矣！[一一]

[一]詩大雅曰：「闞如虓虎.」毛傳曰：「虎怒之貌也.」

[二]剝猶亂也. 左傳曰：「天實剝亂.」

[三]彝, 常也. 倫, 理也. 書云：「我不知其彝倫攸敘.」左傳曰：「裂冠毀冕.」畿謂王畿也. 服, 九服也.

[四]刳, 剖也. 斮, 斬也. 紂刳剔孕婦, 剖比干之心, 斮朝涉之脛.

[五]折, 屈也. 謂忍性屈情, 擢用鄭泰、蔡邕、何顒、荀爽等.

[六]莊子曰：「跖之徒問於跖曰：『盜亦有道乎? 』跖曰：『何適無有邪? 夫妄意室中之藏, 聖也；入先, 勇也；出後, 義也；知可否, 智也；分均, 仁也：五者不備而能成大盜者, 天下未之有也.』」

[七]殘寇謂傕、汜等.

[八]書曰：「火炎崑岡, 玉石俱焚.」

[九]詩大雅曰：「上帝版版, 下人卒癉.」毛萇注：「版, 反也. 癉, 病也. 言厲王為政, 反先王之道, 下人盡病也.」又蕩之什曰：「蕩蕩上帝, 下人之辟, 疾威上帝, 其命多辟.」鄭玄注云：「蕩蕩, 法度廢壞之貌.」

[一０]左傳曰：「人生實難, 其有不獲死乎?」

[一一]老子曰：「天地不仁, 以萬物為芻狗.」

贊曰：百六有會[一], 過、剝成災[二]. 董卓滔天, 干逆三才[三]. 方夏崩沸[四], 皇京煙埃. 無禮雖及, 餘祲遂廣[五]. 矢延王輅, 兵纏魏象[六]. 區服傾回, 人神波蕩.

[一]前書音義曰：「四千五百歲為一元, 一元之中有九厄, 陽厄五, 陰厄四. 陽為旱, 陰為水.」初入元百六歲有陽厄, 故曰「百六之會」.

[二]易曰大過：「棟撓, 本末弱也.」剝：「不利有攸往, 小人長也.」

[三]滔, 漫也. 書曰：「象龔滔天.」

[四]方, 四方；夏, 華夏也. 詩小雅云：「百川沸騰, 山冢崒崩.」

[五]左傳曰：「多行無禮, 必自及.」

[六]周禮巾車氏掌王之五輅. 纏, 遶也. 魏象, 闕也.

校勘記

二三一九頁　三行　董卓字仲穎　按：刊誤謂依注則「穎」當作「潁」.

二三二０頁　三行　殺護羌校尉泠徵　按：沈家本謂靈紀「泠」作「伶」.

二三二一頁　二行　涼州義從宋建王國等反　「涼」原訛「梁」, 各本同, 逕改正. 按：种暠傳「後涼州羌動, 以暠為涼州刺史」, 汲本、殿本「涼」並訛「梁」, 集解引陳景雲說, 謂「梁」當作「涼」, 漢無梁州, 至晉始置耳.

二三二一頁　二行　太守陳懿勸之使(王)[往]按：刊誤謂此「王」當作「往」, 陳懿勸約使往也. 今據改.

二三二一頁　三行　國等扶以到護羌營　按：校補謂作「扶」無義, 當是「挾」之訛.

二三二二頁　七行　又無壯事　按：殿本「事」作「士」, 疑訛.

二三二二頁一四行　濁亂海內　按：集解引王補說, 謂袁紀「濁」作「汨」.

二三二三頁　二行　中常侍段珪　「段」原訛「假」, 逕改正. 下同, 不悉出校記.

二三二三頁　八行　晉趙鞅取晉陽之甲以逐荀寅與士吉射[荀寅與士吉射]者曷為[者也]注有脫文, 不可句讀, 今據公羊傳補.

二三二三頁一一行　下數百萬膏腴美田　按：沈家本謂「下」字不可解, 當依魏志董卓傳注作「京畿諸郡」四字.

二三二五頁　八行　今岐州縣　按：「岐」原訛「歧」, 逕改正.

二三二五頁　九行　置(丞)令[丞]刊誤謂漢書內皆言「令丞」, 此不合倒之. 今據改. 按：魏志卓傳作「置家令丞」.

二三二六頁一二行　漢陽周珌　按：集解引錢大昕說, 謂章懷注引英雄記, 云周毖武威人, 此與蜀志許靖傳俱云「漢陽」, 未知孰是. 又引惠棟說, 謂袁宏紀云「侍中周毖」, 魏志亦作「毖」.

二三二六頁一二行　侍中汝南伍瓊　按：集解引惠棟說, 謂魏志云「城門校尉汝南伍瓊」.

二三二七頁　六行　獻帝春秋咨作資　按：魏志亦作「資」.

二三二七頁一五行　悉燒宮廟官府居家　按：集解引惠棟說, 謂魏志引續漢書「居家」作「民家」.

二三二八頁一一行　聚兵於陝　「陝」原訛「陜」, 逕改正. 下同.

二三二九頁　五行　從東第三門　按：刊誤謂案文少「名宣陽」三字.

二三二九頁　七行　(貢)[賫]饋周急　據殿本改. 按：王先謙謂作「賫」是.

二三二九頁一四行　今俗以事干人者謂之相竿摩　汲本「相竿摩」之「竿」作「干」. 按：校補謂注本通竿於干, 承上「干人」來, 作「干」為長.

二三三０頁　一行　卓施帳幔飲設　按：校補謂案魏志原文本無「設」字, 此「飲設」當作「設飲」.

二三三０頁　二行　偃轉(柸)[杯]案閒　按：「柸」非「杯」字, 各本並訛, 今改正.

二三三一頁一一行　騎都尉李肅　按：通鑑考異謂袁紀作「李順」.

二三三一頁一四行　主簿田儀　按：魏志作「田景」.

二三三二頁　五行　瑞字君榮　殿本考證謂何焯校本「榮」改「策」. 按：王允傳作「策」.

二三三二頁　五行　封子萌津亭侯　按：殿本「津」作「車」.

二三三二頁　九行　俠叉卓車　汲本「俠」作「挾」. 按：俠與挾通.

二三三三頁一三行　衛尉种拂　按：集解引錢大昕說, 謂案獻帝紀、种拂傳皆云「太常」, 非「衛尉」也.

二三三四頁　五行　袁宏紀曰　「紀」原作「記」, 逕改正. 按：注中紀記互誤, 各本多有, 以後逕改正, 不出校記.

二三三五頁　四行　右中郎將劉範　集解引惠棟說, 謂本紀及种劭傳皆云「左中郎將」. 按：沈家本謂魏志卓傳、蜀志劉焉傳並作「左中郎將」.

二三三五頁　五行　前涼州刺史种劭　按：「劭」原訛「邵」, 各本並訛, 逕改正.

二三三六頁　二行　便忿憤恚怒　按：「恚」原訛「喜」, 逕據汲本、殿本改正.

二三二六頁　七行　皆詣省閣謝　按：刊誤謂案文「閣」當作「閤」.

二三三七頁一三行　尋復欲徙帝於池陽黃白城　按：「徙」原訛「徒」, 逕改正.

二三三八頁　九行　歌謳擊鼓下神祭　按：沈家本謂魏志裴注引獻帝起居注, 「祭」上有「祠」字, 此奪.

二三三八頁一０行　左中郎將李國持節拜傕為大司馬　按：沈家本謂魏志注「李國」作「李固」. 又按：「持」原訛「特」, 逕改正.

二三三九頁　二行　濟使太官令孫篤校尉張式　按：校補引柳從辰說, 謂袁紀作「太官令狐篤、綏民校尉張裁」.

二三三九頁　三行　是天子非　按：袁紀作「此天子非也」. 沈家本謂魏志注「非」作「邪」.

二三四０頁一一行　拜胡才征東將軍　按：校補謂案照下文「征」上亦應有「為」字.

二三四０頁一五行　雋年二十五　按：「雋」原訛「俊」, 逕據汲本、殿本改正.

二三四０頁一五行　其督戰訾寶　按：校補引柳從辰說, 謂袁紀「訾寶」作「訾置」.

二三四一頁　二行　有三十六難　按：袁紀同. 汲本、殿本「難」作「灘」, 魏志注引獻帝紀同.

二三四一頁　二行　舊故[有]河師猶時有傾危　「舊故河師」不成文理, 今據袁紀補一「有」字. 按：魏志注作「有師猶有傾覆」.

二三四一頁　五行　按：校補謂此注當在上文「唯皇后、宋貴人俱」下.

二三四一頁一０行　魏(志)[書]曰　據惠棟補注改. 按：注所引乃王沈魏書文, 魏志董卓傳裴注亦引之.

二三四一頁一０行　諸將或遣婢詣省問　刊誤謂「問」當作「閤」. 今按：魏志董卓傳裴注引正作「閤」. 集解引周壽昌說, 謂此時天子居棘籬中, 尚有何省閤可詣乎? 省問即存問, 恐魏書本如是, 不必作「閤」字也.

二三四二頁　七行　明年左將軍劉備誘奉斬之　按：李慈銘謂案三國志先主傳, 是時尚為鎮東將軍, 未拜左將軍也.

二三四二頁一０行　侍中(壺)[臺]崇　集解引惠棟說, 謂「壺」當作「臺」, 詳見獻帝紀. 今據改.

二三四三頁　四行　四年張楊為其將楊醜所殺　集解引錢大昕說, 謂案獻帝紀, 在三年十二月. 按：校補謂袁紀亦屬之三年, 與獻紀合. 又「楊醜」袁紀作「眭固」, 亦異.

二三四三頁一五行　太僕端之子也　按：殿本「端」作「瑞」.

二三四四頁　二行　使弟岳於城上作偃月營　按：「岳」原作「嶽」, 而下文又作「岳」, 今據汲本、殿本逕改為「岳」, 俾前後一致, 與魏志亦合.

二三四四頁　三行　阜少長(詣)敘家　刊誤謂此言阜自少長於敘家, 後人不曉, 妄加一「詣」字. 按：魏志楊阜傳亦作「阜少長敘家」, 今據刪.

二三四四頁　五行　得敘母[敘母]罵之曰　按：不重「敘母」二字, 則文意不明, 今據魏志楊阜傳補.

二三四四頁一０行　泉字妙才　汲本、殿本「泉」作「淵」. 按：此避唐諱, 漏未追改.

二三四六頁　五行　掌王之五輅　按：「王」原訛「主」, 逕改正.

後漢書卷七十三 劉虞公孫瓚陶謙列傳第六十三

劉虞字伯安, 東海郯人也[一]. 祖父嘉, 光祿勳. 虞初舉孝廉, 稍遷幽州刺史, 民夷感其德化, 自鮮卑、烏桓、夫餘、穢貊之輩, 皆隨時朝貢, 無敢擾邊者, 百姓歌悅之. 公事去官. 中平初, 黃巾作亂, 攻破冀州諸郡, 拜虞甘陵相, 綏撫荒餘, 以蔬儉率下. 遷宗正.

[一]謝承書曰：「虞父舒, 丹陽太守. 虞通五經, 東海(王)恭[王]之後.」

後車騎將軍張溫討賊邊章等, 發幽州烏桓三千突騎, 而牢稟逋懸, 皆畔還本國[一]. 前中山相張純私謂前太山太守張舉曰：「今烏桓既畔, 皆願為亂, 涼州賊起, 朝廷不能禁. 又洛陽人妻生子兩頭, 此漢祚衰盡, 天下有兩主之徵也. 子若與吾共率烏桓之眾以起兵, 庶幾可定大業.」舉因然之. 四年, 純等遂與烏桓大人共連盟, 攻薊下, 燔燒城郭, 虜略百姓, 殺護烏桓校尉箕稠、右北平太守劉政、遼東太守陽終等, 眾至十餘萬, 屯肥如[二]. 舉稱「天子」, 純稱「彌天將軍安定王」, 移書州郡, 云舉當代漢, 告天子避位, 敕公卿奉迎. 純又使烏桓峭王等[三]步騎五萬, 入青冀二州, 攻破清河、平原, 殺害吏民. 朝廷以虞威信素著, 恩積北方, 明年, 復拜幽州牧. 虞到薊, 罷省屯兵, 務廣恩信. 遣使告峭王等以朝恩寬弘, 開許善路. 又設賞購舉、純. 舉、純走出塞, 餘皆降散. 純為其客王政所殺, 送首詣虞. 靈帝遣使者就拜太尉, 封容丘侯[四].

[一]前書音義曰：「牢, 賈直也.」稟, 食也. 言軍糧不續也.

[二]肥如, 縣, 屬遼西郡, 故城在今平州.

[三]峭音七笑反.

[四]容丘, 縣, 屬東海郡.

及董卓秉政, 遣使者授虞大司馬, 進封襄賁侯. 初平元年, 復徵代袁隗為太傅. 道路隔塞, 王命竟不得達. 舊幽部應接荒外, 資費甚廣, 歲常割青、冀賦調二億有餘, 以給足之. 時處處斷絕, 委輸不至, 而虞務存寬政, 勸督農植, 開上谷胡巿之利, 通漁陽鹽鐵之饒, 民悅年登, 穀石三十. 青、徐士庶避黃巾之難歸虞者百餘萬口, 皆收視溫恤, 為安立生業, 流民皆忘其遷徙. 虞雖為上公, 天性節約, 敝衣繩履, 食無兼肉, 遠近豪俊夙僭奢者, 莫不改操而歸心焉[一].

[一]夙猶舊也.

初, 詔令公孫瓚討烏桓, 受虞節度. 瓚但務會徒眾以自強大, 而縱任部曲, 頗侵擾百姓, 而虞為政仁愛, 念利民物, 由是與瓚漸不相平. 二年, 冀州刺史韓馥、勃海太守袁紹及山東諸將議, 以朝廷幼沖, 逼於董卓[一], 遠隔關塞, 不知存否, 以虞宗室長者, 欲立為主. 乃遣故樂浪太守張岐等齎議, 上虞尊號. 虞見岐等, 厲色叱之曰：「今天下崩亂, 主上蒙塵[二]. 吾被重恩, 未能清雪國恥. 諸君各據州郡, 宜共戮力[三], 盡心王室, 而反造逆謀, 以相垢誤邪！」固拒之. 馥等又請虞領尚書事, 承制封拜, 復不聽. 遂收斬使人. 於是選掾右北平田疇、從事鮮于銀[四]蒙險閒行, 奉使長安. 獻帝既思東歸, 見疇等大悅. 時虞子和為侍中, 因此遣和潛從武關出, 告虞將兵來迎. 道由南陽, 後將軍袁術聞其狀, 遂質和, 使報虞遣兵俱西. 虞乃使數千騎就和奉迎天子, 而術竟不遣之.

[一]時獻帝年十歲.

[二]左傳曰, 周襄王出奔于鄭, 魯臧文仲曰：「天子蒙塵于外.」

[三]說文曰：「戮力, 并力也.」左傳曰：「戮力同心.」音力凋反, 又音六.

[四]魏志曰：「疇字子春, 右北平無終人. 好讀書, 善擊劍. 劉虞署為從事. 太祖北征烏桓, 令疇將眾(止)[上]徐無, 出盧龍, 歷平剛, 登白狼堆. 去柳城二百餘里, 虜乃驚, 太祖與戰, 大斬獲, 論功封疇. 疇上疏自陳, 太祖令夏侯惇喻之. 疇曰：『豈可賣盧龍塞以易賞祿哉? 』」

初, 公孫瓚知術詐, 固止虞遣兵, 虞不從, 瓚乃陰勸術執和, 使奪其兵, 自是與瓚仇怨益深. 和尋得逃術還北, 復為袁紹所留. 瓚既累為紹所敗, 而猶攻之不已, 虞患其黷武[一], 且慮得志不可復制, 固不許行, 而稍節其稟假. 瓚怒, 屢違節度, 又復侵犯百姓. 虞所賚賞典當胡夷[二], 瓚數抄奪之. 積不能禁, 乃遣驛使奉章陳其暴掠之罪, 瓚亦上虞稟糧不周, 二奏交馳, 互相非毀, 朝廷依違而已. 瓚乃築京於薊城以備虞[三]. 虞數請瓚, 輒稱病不應. 虞乃密謀討之, 以告東曹掾右北平魏攸. 攸曰：「今天下引領, 以公為歸, 謀臣爪牙, 不可無也. 瓚文武才力足恃, 雖有小惡, 固宜容忍.」虞乃止.

[一]黷猶慢也, 數也. 尚書曰「黷于祭祀」也.

[二]當音丁浪反.

[三]京, 高丘也, 言高築丘壘以備虞焉. 解見獻帝紀.

頃之攸卒, 而積忿不已. 四年冬, 遂自率諸屯兵眾合十萬人以攻瓚. 將行, 從事代郡程緒免冑而前曰：「公孫瓚雖有過惡, 而罪名未正. 明公不先告曉使得改行, 而兵起蕭牆, 非國之利. 加勝敗難保, 不如駐兵, 以武臨之, 瓚必悔禍謝罪, 所謂不戰而服人者也.」虞以緒臨事沮議, 遂斬之以徇. 戒軍士曰：「無傷餘人, 殺一伯珪而已.」時州從事公孫紀者, 瓚以同姓厚待遇之. 紀知虞謀而夜告瓚. 瓚時部曲放散在外, 倉卒自懼不免, 乃掘東城欲走. 虞兵不習戰, 又愛人廬舍, 敕不聽焚燒, 急攻圍不下. 瓚乃簡募銳士數百人, 因風縱火, 直衝突之. 虞遂大敗, 與官屬北奔居庸縣[一]. 瓚追攻之, 三日城陷, 遂執虞并妻子還薊, 猶使領州文書. 會天子遣使者段訓增虞封邑, 督六州事；拜瓚前將軍, 封易侯, 假節督幽、并、(司)[青]、冀. 瓚乃誣虞前與袁紹等欲稱尊號, 脅訓斬虞於薊市. 先坐而呪曰：「若虞應為天子者, 天當風雨以相救.」時旱埶炎盛, 遂斬焉. 傳首京師, 故吏尾敦於路劫虞首歸葬之[二]. 瓚乃上訓為幽州刺史. 虞以恩厚得眾, 懷被北州, 百姓流舊, 莫不痛惜焉.

[一]居庸縣屬上谷郡, 有關.

[二]尾敦, 姓名.

初, 虞以儉素為操, 冠敝不改, 乃就補其穿. 及遇害, 瓚兵搜其內, 而妻妾服羅紈, 盛綺飾, 時人以此疑之. 和後從袁紹報瓚云.

公孫瓚字伯珪, 遼西令支人也[一]. 家世二千石. 瓚以母賤, 遂為郡小吏. 為人美姿貌, 大音聲, 言事辯慧[二]. 太守奇其才, 以女妻之[三]. 後從涿郡盧植學於緱氏山中, 略見書傳. 舉上計吏. 太守劉君坐事檻車徵, 官法不聽吏下親近, 瓚乃改容服, 詐稱侍卒, 身執徒養, 御車到洛陽. 太守當徙日南, 瓚具豚酒於北芒上, 祭辭先人, 酹觴祝曰：「昔為人子, 今為人臣, 當詣日南. 日南多瘴氣, 恐或不還, 便當長辭墳塋.」慷慨悲泣, 再拜而去, 觀者莫不歎息. 既行, 於道得赦.

[一]令音力定反. 支音巨移反.

[二]典略曰：「瓚性辯慧, 每白事, 常兼數曹, 無有忘誤.」

[三]魏志曰：「侯太守妻之以女.」

瓚還郡, 舉孝廉, 除遼東屬國長史. 嘗從數十騎出行塞下, 卒逢鮮卑數百騎. 瓚乃退入空亭, 約其從者曰：「今不奔之, 則死盡矣.」乃自持兩刃矛, 馳出衝賊, 殺傷數十人, 瓚左右亦亡其半, 遂得免.

中平中, 以瓚督烏桓突騎, 車騎將軍張溫討涼州賊[一]. 會烏桓反畔, 與賊張純等攻擊薊中, 瓚率所領追討純等有功, 遷騎都尉. 張純復與畔胡丘力居等寇漁陽、河閒、勃海, 入平原, 多所殺略. 瓚追擊戰於屬國石門[二], 虜遂大敗, 棄妻子踰塞走, 悉得其所略男女. 瓚深入無繼, 反為丘力居等所圍於遼西管子城, 二百餘日, 糧盡食馬, 馬盡煮弩楯, 力戰不敵, 乃與士卒辭訣, 各分散還. 時多雨雪, 隊阬死者十五六, 虜亦飢困, 遠走柳城. 詔拜瓚降虜校尉, 封都亭侯, 復兼領屬國長史. 職統戎馬, 連接邊寇. 每聞有警, 瓚輒厲色憤怒, 如赴讎敵, 望塵奔逐, 或繼之以夜戰. 虜識瓚聲, 憚其勇, 莫敢抗犯.

[一]賊即邊章等.

[二]石門, 山名, 在今營州柳城縣西南.

瓚常與善射之士數十人, 皆乘白馬, 以為左右翼, 自號「白馬義從」. 烏桓更相告語, 避白馬長史. 乃畫作瓚形, 馳騎射之, 中者咸稱萬歲. 虜自此之後, 遂遠竄塞外.

瓚志埽滅烏桓, 而劉虞欲以恩信招降, 由是與虞相忤. 初平二年, 青、徐黃巾三十萬眾入勃海界, 欲與黑山合. 瓚率步騎二萬人, 逆擊於東光南, 大破之[一], 斬首三萬餘級. 賊棄其車重數萬兩, 奔走度河. 瓚因其半濟薄之, 賊復大破, 死者數萬, 流血丹水, 收得生口七萬餘人, 車甲財物不可勝筭, 威名大震. 拜奮武將軍, 封薊侯.

[一]東光, 今滄州縣.

瓚既諫劉虞遣兵就袁術, 而懼術知怨之, 乃使從弟越將千餘騎詣術自結. 術遣越隨其將孫堅, 擊袁紹將周昕, 越為流矢所中死. 瓚因此怒紹, 遂出軍屯槃河, 將以報紹[一]. 乃上疏曰：「臣聞皇羲已來, 君臣道著, 張禮以導人, 設刑以禁暴. 今車騎將軍袁紹, 託承先軌, 爵任崇厚, 而性本淫亂, 情行浮薄. 昔為司隸, 值國多難, 太后承攝, 何氏輔朝[二]. 紹不能舉直措枉, 而專為邪媚, 招來不軌, 疑誤社稷, 至令丁原焚燒孟津[三], 董卓造為亂始. 紹罪一也. 卓既無禮, 帝主見質. 紹不能開設權謀, 以濟君父, 而棄置節傳[四], 迸竄逃亡. 忝辱爵命, 背違人主, 紹罪二也. 紹為勃海, 當攻董卓, 而默選戎馬, 不告父兄, 至使太傅一門, 纍然同斃. 不仁不孝, 紹罪三也[五]. 紹既興兵, 涉歷二載, 不恤國難, 廣自封植. 乃多引資糧, 專為不急, 割刻無方, 考責百姓, 其為痛怨, 莫不咨嗟. 紹罪四也. 逼迫韓馥, 竊奪其州, 矯刻金玉, 以為印璽, 每有所下, 輒皁囊施檢, 文稱詔書[六]. 昔亡新僭侈, 漸以即真[七]. 觀紹所擬, 將必階亂[八]. 紹罪五也. 紹令星工伺望祥妖[九], 賂遺財貨, 與共飲食, 剋會期日, 攻鈔郡縣. 此豈大臣所當施為? 紹罪六也. 紹與故虎牙都尉劉勳, 首共造兵, 勳降服張楊, 累有功效, 而以小忿枉加酷害. 信用讒慝, 濟其無道, 紹罪七也. 故上谷太守高焉, 故甘陵相姚貢, 紹以貪惏[一０], 橫責其錢, 錢不備畢, 二人并命. 紹罪八也. 春秋之義, 子以母貴[一一]. 紹母親為傅婢, 地實微賤, 據職高重, 享福豐隆. 有苟進之志, 無虛退之心, 紹罪九也. 又長沙太守孫堅, 前領豫州刺史, 遂能驅走董卓, 埽除陵廟, 忠勤王室, 其功莫大. 紹遣小將盜居其位, 斷絕堅糧, 不得深入, 使董卓久不服誅. 紹罪十也. 昔姬周政弱, 王道陵遲, 天子遷徙, 諸侯背畔, 故齊桓立柯(會)[亭]之盟[一二], 晉文為踐土之會[一三], 伐荊楚以致菁茅[一四], 誅曹、衛以章無禮[一五]. 臣雖闒茸, 名非先賢[一六], 蒙被朝恩, 負荷重任, 職在鈇鉞, 奉辭伐罪[一七], 輒與諸將州郡共討紹等. 若大事克捷, 罪人斯得[一八], 庶續桓文忠誠之效.」遂舉兵攻紹, 於是冀州諸城悉畔從瓚.

[一]般即爾雅九河鉤槃之河也. 其枯河在今滄州樂陵縣東南.

[二]謂何進也.

[三]續漢書曰：「何進欲誅中常侍趙忠等, 進乃詐令武猛都尉丁原放兵數千人, 為賊於河內, 稱『黑山伯』, 上事以誅忠等為辭, 燒平陰、河津莫府人舍, 以怖動太后.」

[四]傳音丁戀反.

[五]左傳曰：「兩釋纍囚.」杜預曰：「纍, 繫也.」前書音義曰：「諸不以罪死曰纍.」斃, 踣也. 董卓恨紹起兵山東, 乃誅紹叔父太傅隗, 及宗族在京師者, 盡誅滅之.

[六]漢官儀曰：「凡章表皆啟封, 其言密事得皁囊.」說文曰：「檢, 書署也.」今俗謂之排, 其字從「木」.

[七]亡新, 王莽.

[八]階, 梯也. 詩曰：「職為亂階.」

[九]星工, 善星者.

[一０]惏音力含反.

[一一]公羊傳曰「桓公幼而貴, 隱公長而卑, 子以母貴, 母以子貴」也.

[一二]春秋：「公會齊侯盟于柯.」公羊傳曰：「齊桓公之信著于天下, 自柯之盟始也.」

[一三]踐土, 鄭地也. 左傳, 周襄王出居於鄭, 晉文公重耳為踐土之會, 率諸侯朝天子, 以成霸功.

[一四]菁茅, 靈茅, 以供祭祀也. 左傳曰僖四年, 齊桓伐楚, 責之曰：「爾貢苞茅不入, 王祭不供, 無以縮酒, 寡人是徵.」

[一五]左傳僖二十八年, 晉侯伐曹, 假道于衛, 衛人不許, 還自河南濟, 侵曹伐衛, 責其無禮也.

[一六]闒猶下也. 茸, 細也. 闒音吐盍反. 昔音人勇反.

[一七]鈇音方于反. 莝, 刃也. 鉞, 斧也.

[一八]尚書：「周公東征, 三年, 罪人斯得.」

紹懼, 乃以所佩勃海太守印綬授瓚從弟範, 遣之郡, 欲以相結. 而範遂背紹, 領勃海兵以助瓚. 瓚乃自署其將帥為青、冀、兗三州刺史, 又悉置郡縣守令, 與紹大戰於界橋[一]. 瓚軍敗還薊. 紹遣將崔巨業將兵數萬攻圍故安不下, 退軍南還. 瓚將步騎三萬人追擊於巨馬水[二], 大破其眾, 死者七八千[人]. 乘勝而南, 攻下郡縣, 遂至平原, 乃遣其青州刺史田揩據有齊地. 紹復遣兵數萬與揩連戰二年, 糧食並盡, 士卒疲困, 互掠百姓, 野無青草[三]. 紹乃遣子譚為青州刺史, 揩與戰, 敗退還.

[一]橋名. 解見獻帝紀.

[二]水在幽州歸義縣界, 自易州遒縣界流入.

[三]左傳齊侯伐魯, 語展喜曰：「室如懸罄, 野無青草, 何恃而不恐?」

是歲, 瓚破禽劉虞, 盡有幽州之地, 猛志益盛. 前此有童謠曰：「燕南垂, 趙北際, 中央不合大如礪, 唯有此中可避世.」瓚自以為易地當之, 遂徙鎮焉[一]. 乃盛修營壘, 樓觀數十, 臨易河, 通遼海.

[一]前書易縣屬涿郡, 續漢志曰屬河閒. 瓚所居易京故城在今幽州歸義縣南十八里.

劉虞從事漁陽鮮于輔等, 合率州兵, 欲共報瓚. 輔以燕國閻柔素有恩信, 推為烏桓司馬. 柔招誘胡漢數萬人, 與瓚所置漁陽太守鄒丹戰于潞北, 斬丹等四千餘級. 烏桓峭王感虞恩德, 率種人及鮮卑七千餘騎, 共輔南迎虞子和, 與袁紹將麴義合兵十萬, 共攻瓚. 興平二年, 破瓚於鮑丘[一], 斬首二萬餘級. 瓚遂保易京, 開置屯田, 稍得自支. 相持歲餘, 麴義軍糧盡, 士卒飢困, 餘眾數千人退走. 瓚徼破之, 盡得其車重.

[一]鮑丘, 水名也, 又名路水, 在今幽州漁陽縣.

是時旱蝗穀貴, 民相食. 瓚恃其才力, 不恤百姓, 記過忘善, 睚眥必報, 州里善士名在其右者, 必以法害之. 常言「衣冠皆自以職分富貴, 不謝人惠」. 故所寵愛, 類多商販庸兒. 所在侵暴, 百姓怨之. 於是代郡、廣陽、上谷、右北平各殺瓚所置長吏, 復與輔、和兵合. 瓚慮有非常, 乃居於高京, 以鐵為門. 斥去左右, 男人七歲以上不得入易門. 專侍姬妾, 其文簿書記皆汲而上之. 令婦人習為大言聲, 使聞數百步, 以傳宣教令. 疏遠賓客, 無所親信, 故謀臣猛將, 稍有乖散. 自此之後, 希復攻戰. 或問其故. 瓚曰：「我昔驅畔胡於塞表, 埽黃巾於孟津, 當此之時, 謂天下指麾可定[一]. 至於今日, 兵革方始, 觀此非我所決, 不如休兵力耕, 以救凶年. 兵法百樓不攻. 今吾諸營樓樐千里[二], 積穀三百萬斛, 食此足以待天下之變.」

[一]九州春秋曰：「瓚曰：『始天下兵起, 我謂唾掌而決.』」

[二]「樐」即「櫓」字, 見說文. 釋名曰：「櫓, 露也. 上無覆屋.」

建安三年, 袁紹復大攻瓚. 瓚遣子續請救於黑山諸帥, 而欲自將突騎直出, 傍西山以斷紹後. 長史關靖諫曰：「今將軍將士, 莫不懷瓦解之心, 所以猶能相守者, 顧戀其老小, 而恃將軍為主故耳. 堅守曠日, 或可使紹自退. 若舍之而出, 後無鎮重, 易京之危, 可立待也.」瓚乃止. 紹漸相攻逼, 瓚眾日蹙, 乃卻, 築三重營以自固.

四年春, 黑山賊帥張燕與續率兵十萬, 三道來救瓚. 未及至, 瓚乃密使行人齎書告續曰：「昔周末喪亂, 僵屍蔽地, 以意而推, 猶為否也. 不圖今日親當其鋒. 袁氏之攻, 狀若鬼神, 梯衝舞吾樓上, 鼓角鳴於地中, 日窮月急, 不遑啟處. 鳥厄歸人, 滀水陵高[一], 汝當碎首於張燕, 馳驟以告急. 父子天性, 不言而動[二]. 且厲五千鐵騎於北隰之中[三], 起火為應, 吾當自內出, 奮揚威武, 決命於斯. 不然, 吾亡之後, 天下雖廣, 不容汝足矣.」紹候得其書[四], 如期舉火, 瓚以為救至, 遂便出戰. 紹設伏, 瓚遂大敗, 復還保中小城. 自計必無全, 乃悉縊其姊妹妻子, 然後引火自焚. 紹兵趣登臺斬之.

[一]滀音丑六反, 喻急也.

[二]言相感也.

[三]下溼曰隰.

[四]獻帝春秋「候者得書, 紹使陳琳易其詞」, 即此書.

關靖見瓚敗, 歎恨曰：「前若不止將軍自行, 未必不濟. 吾聞君子陷人於危, 必同其難, 豈可以獨生乎！」乃策馬赴紹軍而死. 續為屠各所殺[一]. 田揩與袁紹戰死.

[一]屠各, 胡號.

鮮于輔將其眾歸曹操, 操以輔為度遼將軍, 封都亭侯. 閻柔將部曲曹操擊烏桓, 拜護烏桓校尉, 封關內侯.

張燕既為紹所敗, 人眾稍散. 曹操將定冀州, 乃率眾詣鄴降, 拜平北將軍, 封安國亭侯.

論曰：自帝室王公之冑, 皆生長脂腴, 不知稼穡, 其能厲行飭身, 卓然不群者, 或未聞焉[一]. 劉虞守道慕名, 以忠厚自牧[二]. 美哉乎, 季漢之名宗子也！若虞瓚無閒, 同情共力, 糾人完聚, 蓄保燕、薊之饒[三], 繕兵昭武[四], 以臨群雄之隙, 舍諸天運, 徵乎人文, 則古之休烈, 何遠之有！[五]

[一]前書班固曰：「夫唯大雅, 卓爾不群者, 河閒獻王之謂與?」故論引焉.

[二]牧, 養也. 易曰：「卑以自牧.」

[三]糾, 收也.

[四]繕, 修也. 左傳曰：「繕甲兵.」

[五]天運猶天命也. 人文猶人事也. 易曰「觀乎人文, 以化成天下」.

陶謙字恭祖, 丹陽人也[一]. 少為諸生, 仕州郡[二], 四遷為車騎將軍張溫司馬, 西討邊章. 會徐州黃巾起, 以謙為徐州刺史, 擊黃巾, 大破走之, 境內晏然.

[一]丹陽郡丹陽縣人也. 吳書曰：「陶謙父, 故餘姚長. 謙少孤, 始以不羈聞於縣中. 年十四, 猶綴帛為幡, 乘竹馬而戲, 邑中兒童皆隨之. 故倉梧太守同縣甘公出遇之, 見其容貌, 異而呼之, 與語甚悅, 許妻以女. 甘夫人怒曰：『陶家兒遨戲無度, 於何以女許之? 』甘公曰：『彼有奇表, 長必大成.』遂與之.」

[二]吳書曰：「陶謙察孝廉, 拜尚書郎, 除舒令. 郡太守張磐, 同郡先輩, 與謙父友, 謙恥為之屈. 嘗[以]舞屬謙, 謙不為起, 固強之乃舞, 舞又不轉. 磐曰：『不當轉邪? 』曰：『不可轉, 轉則勝人.』」

時董卓雖誅, 而李傕、郭汜作亂關中. 是時四方斷絕, 謙每遣使閒行, 奉貢西京. 詔遷為徐州牧, 加安東將軍, 封溧陽侯[一]. 是時徐方百姓殷盛, 穀實甚豐, 流民多歸之. 而謙信用非所, 刑政不理. 別駕從事趙昱, 知名士也, 而以忠直見疏, 出為廣陵太守[二]. 曹宏等讒慝小人, 謙甚親任之, 良善多被其害. 由斯漸亂. 下邳(閻)[闕]宣自稱「天子」, 謙始與合從, 後遂殺之而并其眾.

[一]溧陽今宣州縣也. 溧音栗.

[二]謝承書曰：「謙奏昱茂才, 遷為太守.」

初, 曹操父嵩避難琅邪, 時謙別將守陰平[一], 士卒利嵩財寶, 遂襲殺之. 初平四年, 曹操擊謙, 破彭城傅陽[二]. 謙退保郯, 操攻之不能克, 乃還. 過拔取慮、雎陵、夏丘, 皆屠之[三]. 凡殺男女數十萬人, 雞犬無餘, 泗水為之不流, 自是五縣城保, 無復行跡. 初三輔遭李傕亂, 百姓流移依謙者皆殲[四].

[一]縣名, 屬東海國, 故城在今沂州承縣西南.

[二]縣名, 屬彭城國, 本春秋時偪陽也. 楚宣王滅宋, 改曰傅陽, 故城在今沂州承縣南.

[三]取慮音秋閭, 縣名, 屬下邳郡, 故城在今泗州下邳縣西南. 雎陵, 縣, 在下邳縣東南. 夏丘, 縣, 屬沛郡, 故城今泗州虹縣是.

[四]殲、盡也. 左傳曰：「門官殲焉.」

興平元年, 曹操復擊謙, 略定琅邪、東海諸縣, 謙懼不免, 欲走歸丹陽. 會張邈迎呂布據兗州, 操還擊布. 是歲, 謙病死.

初, 同郡人笮融[一], 聚眾數百, 往依於謙, 謙使督廣陵、下邳、彭城運糧. 遂斷三郡委輪, 大起浮屠寺[二]. 上累金盤, 下為重樓, 又堂閣周回, 可容三千許人, 作黃金塗像, 衣以錦綵. 每浴佛, 輒多設飲飯, 布席於路, 其有就食及觀者且萬餘人[三]. 及曹操擊謙, 徐方不安, 融乃將男女萬口、馬三千匹走廣陵. 廣陵太守趙昱待以賓禮. 融利廣陵資貨, 遂乘酒酣殺昱, 放兵大掠, 因以過江, 南奔豫章, 殺郡守朱皓, 入據其城. 後為楊州刺史劉繇所破, 走入山中, 為人所殺.

[一]笮音側格反.

[二]浮屠, 佛也. 解見西羌傳.

[三]獻帝春秋曰：「融敷席方四五里, 費以巨萬.」

昱字元達, 琅邪人. 清己疾惡, 潛志好學, 雖親友希得見之. 為人耳不邪聽, 目不妄視. 太僕种拂舉為方正.

贊曰：襄賁勵德, 維城燕北[一]. 仁能洽下, 忠以衛國. 伯珪疏獷, 武才趫猛[二]. 虞好無終, 紹埶難並. 徐方殲耗, 實謙為梗.

[一]勵, 勉也.

[二]趫音去驕反.

校勘記

二三五三頁　六行　東海(王)恭[王]之後　刊誤謂「王恭」當作「恭王」. 按：魏志公孫瓚傳裴注引吳書亦作「東海恭王」, 今據改.

二三五三頁　七行　前中山相張純　集解引錢大昕說, 謂南匈奴、烏桓傳俱作「前中山太守」. 按：張森楷校勘記謂中山是國, 兩漢初未為郡, 不應有太守, 作「相」是也, 兩傳自誤耳.

二三五五頁一三行　疇字子春　按：魏志「春」作「泰」, 袁紀同.

二三五五頁一三行　令疇將眾(止)[上]徐無　據殿本改. 按：王先謙謂作「上」是.

二三五五頁一四行　歷平剛　按：魏志「剛」作「岡」.

二三五七頁　三行　使者段訓　「段」原訛「假」, 逕改正. 按：校補引柳從辰說, 謂袁紀「段」作「殷」.

二三五七頁　三行　假節督幽并(司)[青]冀　據汲本、殿本改.

二三五八頁一０行　以瓚督烏桓突騎車騎將軍張溫討涼州賊　按：沈家本謂「突騎」下疑有奪字, 或是「從」字, 或是「屬」字.

二三五八頁一四行　遠走柳城　按：刊誤謂「遠」當作「還」.

二三五九頁　四行　善射之士數十人　按：集解引惠棟說, 謂依英雄記「十」當作「千」, 數十人安能為左右翼也?

二三五九頁一二行　擊袁紹將周昕　按：殿本考證謂「昕」魏志作「昂」.

二三五九頁一二行　遂出軍屯槃河　魏志「槃」作「磐」. 按：槃磐通作.

二三六０頁一三行　故齊桓立柯(會)[亭]之盟　集解引錢大昕說, 謂「會」當作「亭」. 按：魏志裴注引典略作「亭」, 今據改.

二三六一頁　二行　般即爾雅九河鉤槃之河也　汲本、殿本「槃」作「般」. 按：般、槃、磐三字通作. 趙一清謂磐河即般河, 水經河水注所謂「東入般縣為般河」也.

二三六二頁　八行　死者七八千[人]據汲本、殿本補.

二三六二頁　八行　乃遣其青州刺史田揩　按：校補謂「揩」魏志作「楷」, 通鑑從之.

二三六四頁　三行　我謂唾掌而決　按：汲本、殿本「掌」作「手」.

二三六五頁一四行　糾人完聚蓄保燕薊之饒　刊誤謂「人」下當有一「眾」字. 集解引周壽昌說, 謂以「糾人完聚」為句, 「蓄」字屬下讀亦可, 蓄即畜字. 校補謂「人」下蓋本有「民」字, 乃「糾人民」句, 「完聚蓄」句, 「保燕、薊之饒」句, 唐本避諱, 省去「民」字, 遂乖文法耳. 按：諸說皆言之成理, 今依周說, 以「蓄」字屬下讀為句.

二三六五頁一四行　舍諸天運　按：殿本考證王會汾謂案文義「舍」當作「合」.

二三六六頁　七行　為車騎將軍張溫司馬　按：集解引惠棟說, 謂魏志云參車騎將軍張溫軍事也.

二三六六頁一二行　嘗[以]舞屬謙　沈家本謂「嘗」下奪「以」字, 當據魏志注補. 今據補.

二三六七頁　三行　下邳(閻)[闕]宣自稱天子　刊誤謂案紀作「闕宣」；仍云闕黨童子之後, 此作「閻」, 誤. 又集解引惠棟說, 謂魏志作「闕」. 今據改.

二三六七頁　八行　謙退保郯　按：「郯」原訛「剡」, 逕據汲本、殿本改正.

二三六八頁　七行　殺郡守朱皓　按：集解本「皓」作「皓」, 引惠棟說, 謂皓字文淵, 見獻帝春秋, 俗作「皓」.

後漢書卷七十四上 袁紹劉表列傳第六十四上

紹子譚

袁紹字本初, 汝南汝陽人, 司徒湯之孫. 父成, 五官中郎將[一], (紹)壯健好交結, 大將軍梁冀以下莫不善之.

[一]袁山松書曰：「紹, 司空逢之孽子, 出後伯父成.」魏書亦同. 英雄記：「成字文開, 與梁冀結好, 言無不從. 京師諺曰：『事不諧, 問文開.』」

紹少為郎, 除濮陽長, 遭母憂去官. 三年禮竟, 追感幼孤, 又行父服[一]. 服闋, 徙居洛陽. 紹有姿貌威容, 愛士養名[二]. 既累世台司, 賓客所歸, 加傾心折節, 莫不爭赴其庭, 士無貴賤, 與之抗禮, 輜軿柴轂, 填接街陌[三]. 內官皆惡之. 中常侍趙忠言於省內曰：「袁本初坐作聲價, 好養死士, 不知此兒終欲何作.」叔父太傅隗聞而呼紹, 以忠言責之, 紹終不改.

[一]英雄記曰, 凡在冢廬六年.

[二]英雄記曰：「紹不妄通賓客, 非海內知名不得相見. 又好游俠, 與張孟卓、何伯求、吳子卿、許子遠皆為奔走之友.」

[三]說文曰：「軿車, 衣車也.」鄭玄注周禮曰：「軿猶屏也, 取其自蔽隱.」柴轂, 賤者之車.

後辟大將軍何進掾, 為侍御史、虎賁中郎將. 中平五年, 初置西園八校尉, 以紹為佐軍校尉[一].

[一]樂資山陽公載記曰：「小黃門蹇碩為上軍校尉, 虎賁中郎將袁紹為中軍校尉, 屯騎校尉鮑鴻為下軍校尉, 議郎曹操為典軍校尉, 趙融為助軍左校尉, 馮芳為助軍右校尉, 諫議大夫夏牟為左校尉, 淳于瓊為右校尉：凡八人, 謂之西園軍, 皆統於碩.」此云「佐軍」, 與彼文不同.

靈帝崩, 紹勸何進徵董卓等眾軍, 脅太后誅諸宦官, 轉紹司隸校尉. 語已見何進傳. 及卓將兵至, 騎都尉太山鮑信說紹曰：[一]「董卓擁制強兵, 將有異志, 今不早圖, 必為所制. 及其新至疲勞, 襲之可禽也.」紹畏卓, 不敢發. 頃之, 卓議欲廢立, 謂紹曰：「天下之主, 宜得賢明, 每念靈帝, 令人憤毒[二]. 董侯似可, 今當立之.」紹曰：「今上富於春秋, 未有不善宣於天下. 若公違禮任情, 廢嫡立庶, 恐眾議未安.」卓案劍叱紹曰：「豎子敢然！天下之事, 豈不在我? 我欲為之, 誰敢不從！」紹詭對曰：「此國之大事, 請出與太傅議之.」卓復言「劉氏種不足復遺」. 紹勃然曰：「天下健者, 豈惟董公！」橫刀長揖徑出[三]. 懸節於上東門[四], 而奔冀州.

[一]魏書曰：「信, 太山(陽)平[陽]人也. 少有大節, 寬厚愛人, 沈毅有謀. 說紹不從, 乃引軍還鄉里.」

[二]毒, 恨也.

[三]英雄記曰：「紹揖卓去, 坐中驚愕. 卓新至, 見紹大家, 故不敢害.」

[四]洛陽城東面北頭門也. 山陽公載記曰：「卓以袁紹棄節, 改第一葆為赤旄.」

董卓購募求紹. 時侍中周珌、城門校尉伍瓊為卓所信待, 瓊等陰為紹說卓曰：「夫廢立大事, 非常人所及. 袁紹不達大體, 恐懼出奔, 非有它志. 今急購之, 埶必為變. 袁氏樹恩四世, 門生故吏遍於天下, 若收豪傑以聚徒眾, 英雄因之而起, 則山東非公之有也. 不如赦之, 拜一郡守, 紹喜於免罪, 必無患矣.」卓以為然, 乃遣授紹勃海太守, 封邟鄉侯[一]. 紹猶稱兼司隸.

[一]前書潁川有周承休侯國, 元帝置. 元始二年更名邟, 音口浪反.

初平元年, 紹遂以勃海起兵, (以)[與]從弟後將軍術、冀州牧韓馥、[一]豫州刺史孔伷、兗州刺史劉岱、陳留太守張邈、廣陵太守張超、河內太守王匡、山陽太守袁遺、東郡太守橋瑁、[二]濟北相鮑信等同時俱起, 眾各數萬, 以討卓為名. 紹與王匡屯河內, 伷屯潁川, 馥屯鄴, 餘軍咸屯酸棗, 約盟, 遙推紹為盟主. 紹自號車騎將軍, 領司隸校尉.

[一]馥字文節, 潁川人也.

[二]英雄記曰, 孔伷字公緒, 陳留人也. 王匡字公節, 泰山人也. 袁遺字伯業, 紹從弟術字公路, 汝南汝陽人也. 橋瑁字元瑋, 橋玄族子, 先為兗州刺史, 甚有威惠. 魏氏春秋云劉岱惡而殺之.

董卓聞紹起山東, 乃誅紹叔父隗, 及宗族在京師者, 盡滅之[一]. 卓乃遣大鴻臚韓融、少府陰循、執金吾胡母班、將作大匠吳循、越騎校尉王瑰譬解紹等諸軍. 紹使王匡殺班、瑰、吳循等[二], 袁術亦執殺陰循, 惟韓融以名德免.

[一]獻帝春秋曰：「太傅袁隗, 太僕袁基, 術之母兄, 卓使司隸宣璠(尺)[盡]口收之, 母及姊妹嬰孩以上五十餘人下獄死.」卓別傳曰：「悉埋青城門外東都門內, 而加書焉. 又恐有盜取者, 復以屍送郿藏之.」

[二]海內先賢傳曰：「韓融字元長, 潁川人.」楚國先賢傳曰：「陰循字元基, 南陽新野人也.」漢末名士錄曰；「胡母班字季友, 泰山人, 名在八廚.」謝承書曰：「班, 王匡之妹夫. 匡受紹旨, 收班繫獄, 欲殺以徇軍. 班與匡書, 略曰：『足下拘僕於獄, 欲以釁鼓, 此何悖暴無道之甚者也? 僕與董卓何親戚? 義豈同惡? 足下張虎狼之口, 吐長蛇之毒, 恚卓遷怒, 何其酷哉！死者人之所難, 然恥為狂夫所害. 若亡者有靈, 當訴足下於皇天. 夫婚姻者禍福之幾, 今日著矣. 曩為一體, 今為血讎, 亡人二女, 則君之甥, 身沒之後, 慎勿令臨僕尸骸.』匡得書, 抱班二子哭, 班遂死於獄.」

是時豪傑既多附紹, 且感其家禍, 人思為報, 州郡蜂起, 莫不以袁氏為名. 韓馥見人情歸紹, 忌(方)[其]得眾, 恐將圖己, 常遣從事守紹門, 不聽發兵. 橋瑁乃詐作三公移書, 傳驛州郡, 說董卓罪惡, 天子危逼, 企望義兵, 以釋國難. 馥於是方聽紹舉兵. 乃謀於眾曰：「助袁氏乎? 助董氏乎?」治中劉惠勃然曰：「興兵為國, 安問袁、董?」[一]馥意猶深疑於紹, 每貶節軍糧, 欲使離散.

[一]英雄記曰：「劉子惠, 中山人. 兗州刺史劉岱與其書, 道『卓無道, 天下所共攻, 死在旦暮, 不足為憂. 但卓死之後, 當復回師討文節. 擁強兵, 何凶逆, 寧可得置』. 封書與馥, 馥得此大懼, 歸咎子惠, 欲斬之. 別駕從事耿武等排閤伏子惠上, 願并見斬, 得不死, 作徒, 被赭衣, 埽除宮門外.」

明年, 馥將麴義反畔, 馥與戰失利. 紹既恨馥, 乃與義相結. 紹客逢紀謂紹曰：[一]「夫舉大事, 非據一州, 無以自立. 今冀部強實, 而韓馥庸才, 可密要公孫瓚將兵南下, 馥聞必駭懼. 并遣辯士為陳禍福, 馥迫於倉卒, 必可因據其位.」紹然之, 益親紀, 即以書與瓚. 瓚遂引兵而至, 外託[討]董卓, 而陰謀襲馥. 紹乃使外甥陳留高幹及潁川荀諶等[二]說馥曰：「公孫瓚乘勝來南, 而諸郡應之. 袁車騎引軍東向, 其意未可量也. 竊為將軍危之.」馥懼, 曰：「然則為之柰何?」諶曰：「君自料寬仁容眾, 為天下所附, 孰與袁氏?」馥曰：「不如也.」「臨危吐決, 智勇邁於人, 又孰與袁氏?」馥曰：「不如也.」「世布恩德, 天下家受其惠, 又孰與袁氏?」馥曰：「不如也.」諶曰：「勃海雖郡, 其實州也[三]. 今將軍資三不如之埶, 久處其上, 袁氏一時之傑, 必不為將軍下也. 且公孫提燕、代之卒, 其鋒不可當. 夫冀州天下之重資, 若兩軍并力, 兵交城下, 危亡可立而待也. 夫袁氏將軍之舊, 且為同盟. 當今之計, 莫若舉冀州以讓袁氏, 必厚德將軍, 公孫瓚不能復與之爭矣. 是將軍有讓賢之名, 而身安於太山也. 願勿有疑.」馥素性恇怯, 因然其計. 馥長史耿武、別駕閔純、騎都尉沮授聞而諫曰：[四]「冀州雖鄙, 帶甲百萬, 穀支十年. 袁紹孤客窮軍, 仰我鼻息, 譬如嬰兒在股掌之上, 絕其哺乳, 立可餓殺. 柰何欲以州與之?」馥曰；「吾袁氏故吏, 且才不如本初. 度德而讓, 古人所貴, 諸君獨何病焉?」先是, 馥從事趙浮、程渙將強弩萬人屯孟津, 聞之, 率兵馳還, 請以拒紹, 馥又不聽[五]. 乃避位, 出居中常侍趙忠故舍, 遣子送印綬以讓紹.

[一]英雄記曰：「紀字元圖. 初, 紹去董卓, 與許攸及紀俱詣冀州, 以紀聰達有計策, 甚親信之.」逢音龐.

[二]魏志云諶, 荀彧之弟.

[三]言土廣也.

[四]獻帝傳曰：「沮授, 廣平人. 少有大志, 多謀略.」英雄記曰：「耿武字文威. 閔純字伯典. 後袁紹至, 馥從事十人棄馥去, 唯恐在後, 獨武、純杖刀拒, 兵不能禁, 紹後令田豐殺此二人.」

[五]英雄記曰：「紹在朝歌清水口, 浮等從後來, 船數百艘, 眾萬餘人, 整兵駭鼓過紹營, 紹甚惡之. 浮等到, 謂馥曰：『袁本初軍無斗糧, 各欲離散, 旬日之閒, 必土崩瓦解. 明將軍但閉戶高枕, 何憂何懼? 』」

紹遂領冀州牧, 承制以馥為奮威將軍, 而無所將御. 引沮授為別駕, 因謂授曰：「今賊臣作亂, 朝廷遷移. 吾歷世受寵, 志竭力命, 興復漢室. 然齊桓非夷吾不能成霸, 句踐非范蠡無以存國. 今欲與卿戮力同心, 共安社稷, 將何以匡濟之乎?」授進曰：「將軍弱冠登朝, 播名海內. 值廢立之際, 忠義奮發, 單騎出奔, 董卓懷懼, 濟河而北, 勃海稽服[一]. 擁一郡之卒, 撮冀州之眾[二], 威陵河朔, 名重天下. 若舉軍東向, 則黃巾可埽；還討黑山, 則張燕可滅[三]；回師北首, 則公孫必禽；震脅戎狄, 則匈奴立定. 橫大河之北, 合四州之地[四], 收英雄之士, 擁百萬之眾, 迎大駕於長安, 復宗廟於洛邑, 號令天下, 誅討未服. 以此爭鋒, 誰能御之！比及數年, 其功不難.」紹喜曰：「此吾心也.」[五]即表授為奮武將軍, 使監護諸將.

[一]稽音啟.

[二]廣雅曰：「撮, 持也.」

[三]黑山在今衛州衛縣西北. 九州春秋曰「燕本姓褚. 黃巾賊起, 燕聚少年為群盜, 博陵張牛角亦起與燕合. 燕推牛角為帥, 俱攻癭陶. 牛角為飛矢所中, 被創且死, 大會其眾, 告曰：『必以燕為帥.』牛角死, 眾奉燕, 故改姓張. 性剽悍, 捷速過人, 故軍中號曰『飛燕』. 其後人眾浸廣, 常山、趙郡、中山、上黨、河內諸山谷皆相通, 號曰『黑山』」也.

[四]四州見下.

[五]左傳秦伯曰：「是吾心也.」

魏郡審配, 鉅鹿田豐[一], 並以正直不得志於韓馥. 紹乃以豐為別駕, 配為治中, 甚見器任. 馥自懷猜懼, 辭紹索去[二], 往依張邈. 後紹遣使詣邈, 有所計議, 因共耳語. 馥時在坐, 謂見圖謀, 無何, 如廁自殺[三].

[一]先賢行狀曰：「配字正南. 少忠烈慷慨, 有不可犯之節. 紹領冀州, 委腹心之任. 豐字元皓. 天姿瑰傑, 權略多奇. 紹軍之敗也, 土崩奔走, 徒眾略盡, 軍將皆撫膝啼泣曰：『向使田豐在此, 不至於是.』」

[二]英雄記曰：「紹以河內朱漢為都官從事. 漢先時為馥所不禮, 內懷忿恨, 且欲徼迎紹意, 擅發城郭兵圍守馥第, 拔刃登屋, 馥走上樓, 收得馥大兒, 搥折兩腳. 紹亦立收漢殺之. 馥猶憂怖, 故報紹索去.」

[三]九州春秋曰：「至□, 因以書刀自殺.」

其冬, 公孫瓚大破黃巾, 還屯槃河[一], 威震河北, 冀州諸城無不望風響應. 紹乃自擊之. 瓚兵三萬, 列為方陳, 分突騎萬匹, 翼軍左右, 其鋒甚銳. 紹先令麴義領精兵八百, 強弩千張, 以為前登. 瓚輕其兵少, 縱騎騰之, 義兵伏楯下, 一時同發, 瓚軍大敗, 斬其所置冀州刺史嚴綱, 獲甲首千餘級. 麴義追至界橋[二], 瓚斂兵還戰, 義復破之, 遂到瓚營, 拔其牙門[三], 餘眾皆走. 紹在後十數里, 聞瓚已破, 發鞍息馬, 唯衛帳下強弩數十張, 大戟士百許人. 瓚散兵二千餘騎卒至, 圍紹數重, 射矢雨下. 田豐扶紹, 使卻入空垣. 紹脫兜鍪抵地, 曰：「大丈夫當前鬥死, 而反逃垣牆閒邪?」促使諸弩競發, 多傷瓚騎. 眾不知是紹, 頗稍引卻. 會麴義來迎, 騎乃散退. 三年, 瓚又遣兵至龍湊挑戰, 紹復擊破之. 瓚遂還幽州, 不敢復出.

[一]爾雅有九河, 鉤槃是其一也. 故河道在今德州昌平縣界, 入滄州樂陵縣, 今名枯槃河.

[二]九州春秋曰：「還屯廣宗界橋.」今貝州宗城縣東有古界城, 此城近枯漳水, 則界橋蓋當在此之側也.

[三]真人水鏡經曰：「凡軍始出, 立牙竿必令完堅；若有折, 將軍不利.」牙門旗竿, 軍之精也. 即周禮司常職云「軍旅會同置旌門」是也.

四年初, 天子遣太僕趙岐和解關東, 使各罷兵. 瓚因此以書譬紹曰：「趙太僕以周、邵之德, 銜命來征, 宣揚朝恩, 示以和睦, 曠若開雲見日, 何喜如之！昔賈復、寇恂爭相危害, 遇世祖解紛, 遂同輿並出. 釁難既釋, 時人美之. 自惟邊鄙, 得與將軍共同斯好, 此誠將軍之(羞)[眷], 而瓚之願也.」紹於是引軍南還.

三月上巳, 大會賓徒於薄落津[一]. 聞魏郡兵反, 與黑山賊干毒等數萬人共覆鄴城, 殺郡守[二]. 坐中客家在鄴者, 皆憂怖失色, 或起而啼泣, 紹容貌自若, 不改常度[三]. 賊有陶升者, 自號「平漢將軍」[四], 獨反諸賊, 將部眾踰西城入, 閉府門, 具車重[五], 載紹家及諸衣冠在州內者, 身自扞衛, 送到斥丘[六]. 紹還, 因屯斥丘, 以陶升為建義中郎將. 六月, 紹乃出軍, 入朝歌鹿腸山蒼巖谷口[七], 討干毒. 圍攻五日, 破之, 斬毒及其眾萬餘級. 紹遂尋山北行, 進擊諸賊左髭丈八等, 皆斬之, 又擊劉石、青牛角、黃龍、左校、郭大賢、李大目、于氐根等、復斬數萬級, 皆屠其屯壁. 遂與黑山賊張燕及四營屠各、鴈門烏桓戰於常山. 燕精兵數萬, 騎數千匹, 連戰十餘日, 燕兵死傷雖多, 紹軍亦疲, 遂各退. 麴義自恃有功, 驕縱不軌, 紹召殺之, 而并其眾.

[一]歷法三月建辰, 己卯退除, 可以拂除災也. 韓詩曰：「溱與洧, 方洹洹兮.」薛君注云：「鄭國之俗, 三月上巳之辰, 兩水之上招魂續魄, 拂除不祥, 故詩人願與所說者俱往也.」酈元水經注曰：「漳水經鉅鹿故城西, 謂之[薄]落津.」續漢志癭陶縣有薄落亭.

[二]管子曰, 齊桓公築五鹿、中牟、鄴, 以禦諸侯.

[三]獻帝春秋曰：「紹勸督引滿投壼, 言笑容貌自若.」

[四]英雄記曰：「升故為內黃小吏.」

[五]重, 輜重也.

[六]斥丘, 縣, 屬鉅鹿郡, 故城在今相州成安縣東南. 十三州志云：「土地斥鹵, 故曰斥丘.」

[七]朝歌故城在今衛縣西. 續漢志曰：「朝歌有鹿腸山.」

興平二年, 拜紹右將軍. 其冬, 車駕為李傕等所追於曹陽, 沮授說紹曰：「將軍累葉台輔, 世濟忠義. 今朝廷播越, 宗廟殘毀, 觀諸州郡, 雖外託義兵, 內實相圖, 未有憂存社稷卹人之意. 且今州城粗定, 兵強士附, 西迎大駕, 即宮鄴都, 挾天子而令諸侯, 蓄士馬以討不庭, 誰能禦之?」[一]紹將從其計. 潁川郭圖、淳于瓊曰：[二]「漢室陵遲, 為日久矣, 今欲興之, 不亦難乎? 且英雄並起, 各據州郡, 連徒聚眾, 動有萬計, 所謂秦失其鹿, 先得者王[三]. 今迎天子, 動輒表聞, 從之則權輕, 違之則拒命, 非計之善者也.」授曰：「今迎朝廷, 於義為得, 於時為宜. 若不早定, 必有先之者焉. 夫權不失幾, 功不猒速, 願其圖之.」帝立既非紹意, 竟不能從.

[一]左傳, 周襄王出奔於鄭, 狐偃言於晉文公曰：「求諸侯莫如勤王, 諸侯信之, 且大義也. 繼文之業而信宣於諸侯, 今為可矣.」文公從之, 納襄王, 遂成霸業.

[二]九州春秋圖字公則.

[三]史記曰, 蒯通曰：「秦失其鹿, 天下共追之, 高才者先得焉.」

紹有三子：譚字顯思, 熙字顯雍, 尚字顯甫. 譚長而惠, 尚少而美. 紹後妻劉有寵, 而偏愛尚, 數稱於紹, 紹亦奇其姿容, 欲使傳嗣. 乃以譚繼兄後, 出為青州刺史. 沮授諫曰：「世稱萬人逐兔, 一人獲之, 貪者悉止, 分定故也[一]. 且年均以賢, 德均則卜, 古之制也[二]. 願上惟先代成(則)[敗]之誡, 下思逐兔分定之義. 若其不改, 禍始此矣.」紹曰：「吾欲令諸子各據一州, 以視其能.」於是以中子熙為幽州刺史, 外甥高幹為并州刺史.

[一]慎子曰：「兔走於街, 百人追之, 貪人具存, 人莫之非者, 以兔為未定分也. 積兔滿巿, 過不能顧, 非不欲兔也, 分定之後, 雖鄙不爭.」子思子、商君書並載, 其詞略同.

[二]左傳曰：「王后無嫡則擇立長, 年鈞以德, 德鈞以卜.」

建安元年, 曹操迎天子都許, 乃下詔書於紹, 責以地廣兵多而專自樹黨, 不聞勤王之師而但擅相討伐. 紹上書曰：

臣聞昔有哀歎而霜隕[一], 悲哭而崩城者[二]. 每讀其書, 謂為信然, 於今況之, 乃知妄作. 何者? 臣出身為國, 破家立事, 至乃懷忠獲釁, 抱信見疑, 晝夜長吟, 剖肝泣血, 曾無崩城隕霜之應, 故鄒衍、杞婦何能感徹.

[一]淮南子曰：「鄒衍事燕惠王盡忠, 左右譖之, 仰天而哭. 夏五月, 天為降霜.」

[二]齊莊公攻莒, 為五乘之賓, 而杞梁獨不預. 歸而不食, 其母曰：「食！汝生而無義, 死而無名, 則雖非五乘, 孰不汝笑? 生而有義, 死而有名, 則五乘之賓盡汝下也.」及與莒戰, 梁遂鬥殺二十七人而死. 妻聞而哭, 城為之陁而隅為之崩. 見說苑.

臣以負薪之資[一], 拔於陪隸之中[二], 奉職憲臺, 擢授戎校. 常侍張讓等滔亂天常, 侵奪朝威, 賊害忠德, 扇動姦黨. 故大將軍何進忠國疾亂, 義心赫怒, 以臣頗有一介之節, 可責以鷹犬之功, 故授臣以督司, 諮臣以方略. 臣不敢畏憚強禦, 避禍求福, 與進合圖, 事無違異. 忠策未盡而元帥受敗[三], 太后被質, 宮室焚燒, 陛下聖德幼沖, 親遭厄困. 時進既被害, 師徒喪沮, 臣獨將家兵百餘人, 抽戈承明, 竦劍翼室[四], 虎叱群司, 奮擊凶醜, 曾不浹辰, 罪人斯殄[五]. 此誠愚臣效命之一驗也.

[一]負薪謂賤人也. 禮記曰：「問士之子長幼, 長曰能負薪矣, 幼曰未能負薪.」

[二]陪, 重也. 左傳曰：「王臣公, 公臣卿, 卿臣大夫, 大夫臣士, 士臣皁, 皁臣隸, 隸臣僚, 僚臣僕, 僕臣臺.」又曰：「是無陪臺也.」陪隸猶陪臺.

[三]元帥謂何進.

[四]山陽公載記曰：「紹與王匡等并力入端門, 於承明堂上格殺中常侍高望等二人.」尚書曰：「延入翼室.」孔安國注：「翼, 明也. 室謂路寢.」

[五]浹, 匝也. 左傳曰：「浹辰之閒.」杜預曰：「十二日也.」

會董卓乘虛, 所圖不軌. 臣父兄親從, 並當大位[一], 不憚一室之禍, 苟惟寧國之義, 故遂解節出奔, 創謀河外[二]. 時卓方貪結外援, 招悅英豪, 故即臣勃海, 申以軍號[三], 則臣之與卓, 未有纖芥之嫌. 若使苟欲滑泥揚波, 偷榮求利[四], 則進可以享竊祿位, 退無門戶之患. 然臣愚所守, 志無傾奪, 故遂引會英雄, 興師百萬, 飲馬孟津, 歃血漳河[五]. 會故冀州牧韓馥懷挾逆謀, 欲專權埶, 絕臣軍糧, 不得踵係, 至使猾虜肆毒, 害及一門, 尊卑大小, 同日并戮. 鳥獸之情, 猶知號呼[六]. 臣所以蕩然忘哀, 貌無隱戚者[七], 誠以忠孝之節, 道不兩立, 顧私懷己, 不能全功. 斯亦愚臣破家徇國之二驗也.

[一]謂叔隗為太傳, 從兄基為太僕.

[二]河外, 河南.

[三]即謂就拜也. 山陽公載記曰：「董卓以紹為前將軍, 封邟鄉侯. 紹受侯, 不受前將軍.」

[四]滑, 混也. 楚詞：「滑其泥, 揚其波.」

[五]獻帝春秋曰：「紹合冀州十郡守相, 眾數十萬, 登壇歃血, 盟曰：『賊臣董卓, 承漢室之微, 負兵甲之眾, 陵越帝城, 跨蹈王朝, 幽鴆太后, 戮殺弘農, 提挈幼主, 越遷秦地, 殘害朝臣, 斬刈忠良, 焚燒宮室, 蒸亂宮人, 發掘陵墓, 虐及鬼神, 過惡烝皇天, 濁穢薰后土. 神祇怨恫, 無所憑恃, 兆人泣血, 無所控告, 仁賢之士, 痛心疾首, 義士奮發, 雲興霧合, 咸欲奉辭伐罪, 躬行天誅. 凡我同盟之後, 畢力致命, 以伐凶醜, 同獎王室, 翼戴天子. 有渝此盟, 神明是殛, 俾墜其師, 無克祚國！』」.

[六]禮記曰：「凡生天地之閒者, 有血氣之屬必有知, 有知之屬莫不知愛其類. 今是(夫)[大]鳥獸則失喪其群匹, 越月踰時焉, 則必反巡過其故鄉, 翔回焉, 鳴號焉, 蹢躅焉, 踟躕焉, 然後乃能去之. 小者至於燕爵, 猶有啁噍之頃焉, 然後乃能去之.」

[七]隱, 憂也.

又黃巾十萬焚燒青、兗、黑山、張楊蹈藉冀城. 臣乃旋師, 奉辭伐畔. 金鼓未震, 狡敵知亡, 故韓馥懷懼, 謝咎歸土, 張楊、黑山同時乞降. 臣時輒承制, 竊比竇融, 以議郎曹操權領兗州牧[一]. 會公孫瓚師旅南馳, 陸掠北境, 臣即星駕席卷, 與瓚交鋒. 假天之威, 每戰輒克. 臣備公族子弟, 生長京輦, 頗聞俎豆, 不習干戈；加自乃祖先臣以來, 世作輔弼, 咸以文德盡忠, 得免罪戾. 臣非與瓚角戎馬之埶, 爭戰陣之功者也. 誠以賊臣不誅, 春秋所貶[二], 苟云利國, 專之不疑[三]. 故冒踐霜雪, 不憚劬勤, 實庶一捷之福, 以立終身之功. 社稷未定, 臣誠恥之. 太僕趙岐銜命來征, 宣明陛下含弘之施, 蠲除細故, 與下更新, 奉詔之日, 引師南轅[四]. 是臣畏怖天威, 不敢怠慢之三驗也.

[一]竇融行西河五郡大將軍事, 以梁統為武威太守.

[二]公羊傳曰：「趙盾弒其君夷皋. 弒者趙穿也. 曷為加之趙盾? 不討賊也. 趙盾曰：『天乎！予無辜.』史曰：『爾為仁為義, 人弒爾君, 而復國不討賊, 非弒如何? 』」

[三]左傳曰：「苟利社稷, 專之可也.」

[四]左傳曰：「令尹南轅反旆.」杜預曰：「回軍南向.」

又臣所上將校, 率皆清英宿德, 令名顯達, 登鋒履刃, 死者過半, 勤恪之功, 不見書列. 而州郡牧守, 競盜聲名, 懷持二端, 優游顧望, 皆列土錫圭, 跨州連郡, 是以遠近狐疑, 議論紛錯者也. 臣聞守文之世, 德高者位尊；倉卒之時, 功多者賞厚. 陛下播越非所, 洛邑乏祀, 海內傷心, 志士憤惋. 是以忠臣肝腦塗地, 肌膚橫分而無悔心者, 義之所感故也. 今賞加無勞, 以攜有德[一]；杜黜忠功, 以疑眾望. 斯豈腹心之遠圖? 將乃讒慝之邪說使之然也? 臣爵為通侯, 位二千石. 殊恩厚德, 臣既叨之, 豈敢闚覬重禮, 以希彤弓玈矢之命哉? [二]誠傷偏裨列校, 勤不見紀, 盡忠為國, □成重愆. 斯蒙恬所以悲號於邊獄[三], 白起歔欷於杜郵也[四]. 太傅日磾位為師保, 任配東征, 而耗亂王命[五], 寵任非所, 凡所舉用, 皆眾所捐棄. 而容納其策, 以為謀主, 令臣骨肉兄弟, 還為讎敵, 交鋒接刃, 搆難滋甚. 臣雖欲釋甲投戈, 事不得已. 誠恐陛下日月之明, 有所不照, 四聰之聽有所不聞, 乞下臣章, 咨之群賢, 使三槐九棘, 議臣罪戾[六]. 若以臣今行權為釁, 則桓、文當有誅絕之刑；[七]若以眾不討賊為賢, 則趙盾可無書弒之貶矣. 臣雖小人, 志守一介. 若使得申明本心, 不愧先帝, 則伏首歐刀, 褰衣就鑊, 臣之願也. 惟陛下垂尸鳩之平[八], 絕邪諂之論, 無令愚臣結恨三泉[九].

[一]攜, 離也.

[二]左氏傳曰：「王命尹氏策晉文公為侯伯, 賜之大路之服, 戎路之服, 彤弓一, 彤矢百, 玈弓十, 玈矢千.」

[三]史記曰, 胡亥遣使者殺蒙恬, 恬不肯死, 使者即以屬吏, 繫於陽周. 恬喟然太息曰：「恬罪當死矣. 起臨洮屬之遼東, 城萬餘里. 此其中不能無絕地脈, 此乃恬之罪也！」遂吞藥自殺.

[四]史記曰, 秦王免白起為士伍, 遷之陰密. 白起既行, 出咸陽西門十里, 至杜郵, 秦王乃使使者賜之劍, 自裁.

[五]三輔決錄注曰：「馬日磾字翁叔, 馬融之族子. 少傳融業, 以才學進, 歷位九卿, 遂登台輔.」獻帝春秋曰：「日磾假節東征, 循撫州郡. 術在壽春, 不肅王命, 侮慢日磾, 借節觀之, 因奪不還, 從術求去, 而術不遣, 既以失節屈辱, 憂恚而死.」

[六]周官曰：「三槐, 三公(匹)[位]焉. 左九棘, 孤卿大夫位焉. 右九棘, 公侯伯子男位焉.」鄭玄注曰：「槐之言懷也, 言懷來人於此欲與謀也. 樹棘以為位者, 取其赤心而外刺, 象以赤心有刺也.」

[七]齊桓、晉文時, 周室弱, 諸侯不朝, 桓、文權行征伐, 率諸侯以朝天子.

[八]尸鳩, 鴶鵴也. 詩國風曰：「尸鳩在桑, 其子七兮, 叔人君子, 其儀一兮.」毛萇注曰：「尸鳩之養其子, 旦從上下, 暮從下上, 平均如一. 言善人君子執義亦如此.」

[九]三者, 數之小終, 言深也. 前書曰：「下錮三泉.」

於是以紹為太尉, 封鄴侯[一]. 時曹操自為大將軍, 紹恥為之下[二], 偽表辭不受. 操大懼, 乃讓位於紹. 二年, 使將作大匠孔融持節拜紹大將軍, 錫弓矢節鉞, 虎賁百人[三], 兼督冀、青、幽、并四州, 然後受之.

[一]獻帝春秋曰：「使將作大匠孔融持節之鄴, 拜太尉紹為大將軍, 改封鄴侯.」

[二]大尉位在大將軍上. 初, 武帝以衛青征伐有功, 以為大將軍, 欲尊寵之, 故置大司馬官號以冠之. 其後霍光、王鳳等皆然. 明帝以弟東平王蒼有賢材, 以為驃騎大將軍, 以王故, 位公上. 和帝以舅竇憲征匈奴, 還遷大將軍, 在公上, 以勳戚者不拘常例焉.

[三]禮含文嘉曰：「九錫一曰車馬, 二曰衣服, 三曰樂器, 四曰朱戶, 五曰納陛, 六曰虎賁之士百人, 七曰斧鉞, 八曰弓矢, 九曰秬鬯.」春秋元命苞曰「賜虎賁得專征伐, 賜斧鉞得誅」也.

紹每得詔書, 患有不便於己, 乃欲移天子自近, 使說操以許下埤[一]溼, 洛陽殘破, 宜徙都甄城[二], 以就全實. 操拒之. 田豐說紹曰：「徙都之計, 既不克從, 宜早圖許, 奉迎天子, 動託詔令, 響號海內, 此筭之上者. 不爾, 終為人所禽, 雖悔無益也.」紹不從. 四年春, 擊公孫瓚, 遂定幽土, 事在瓚傳.

[一]埤亦下也. 音婢.

[二]甄音絹.

紹既并四州之地, 眾數十萬, 而驕心轉盛, 貢御稀簡. 主簿耿包密白紹曰：「赤德衰盡, 袁為黃胤, 宜順天意[一], 以從民心.」紹以包白事示軍府僚屬, 議者以包妖妄宜誅. 紹知眾情未同, 不得已乃殺包以弭其跡. 於是簡精兵十萬, 騎萬匹, 欲出攻許, 以審配、逢紀統軍事, 田豐、荀諶及南陽許攸為謀主, 顏良、文醜為將帥. 沮授進說曰：「近討公孫, 師出歷年, 百姓疲敝, 倉庫無積, 賦役方殷, 此國之深憂也. 宜先遣使獻捷天子, 務農逸人. 若不得通, 乃表曹操隔我王路, 然後進屯黎陽, 漸營河南, 益作舟船, 繕修器械, 分遣精騎, 抄其邊鄙, 令彼不得安, 我取其逸. 如此可坐定也.」郭圖、審配曰：「兵書之法, 十圍五攻, 敵則能戰[二]. 今以明公之神武, 連河朔之強眾, 以伐曹操, (兵)[其]埶譬若覆手[三]. 今不時取, 後難圖也.」授曰：「蓋救亂誅暴, 謂之義兵；恃眾憑強, 謂之驕兵. 義者無敵, 驕者先滅[四]. 曹操奉迎天子, 建宮許都. 今舉師南向, 於義則違. 且廟勝之策, 不在彊弱[五]. 曹操法令既行, 士卒精練, 非公孫瓚坐受圍者也. 今棄萬安之術, 而興無名之師[六], 竊為公懼之.」圖等曰：「武王伐紂, 不為不義；況兵加曹操, 而云無名！且公師徒精勇, 將士思奮, 而不及時早定大業, 所謂『天與不取, 反受其咎』[七]. 此越之所以霸, 吳之所以滅也. 監軍之計, 在於(將軍)[持牢], 而非見時知幾之變也.」紹納圖言. 圖等因是譖沮授曰：「授監統內外, 威震三軍, 若其浸盛, 何以制之！夫臣與主同者[昌, 主與臣同者]亡, 此黃石之所忌也[八]. 且御眾於外, 不宜知內.」[九]紹乃分授所統為三都督, 使授及郭圖、淳于瓊各典一軍, 未及行.

[一]獻帝春秋曰：「袁, 舜後. 黃應代赤, 故包有此言.」

[二]十倍則圍之, 五倍則攻之.

[三]前書陸賈謂南越王曰：「越殺王降漢, 如反覆手耳.」

[四]前書魏相上書曰：「救亂誅暴, 謂之義兵. 兵義者王. 敵加於己, 不得已而起者, 謂之應兵. 兵應者勝. 爭恨小故, 不勝憤怒者, 謂之忿兵. 兵忿者敗. 利人土地貨寶者, 謂之貪兵. 兵貪者破. 恃國家之大, 矜人庶之眾, 欲見威於敵者, 謂之驕兵. 兵驕者滅. 此非但人事, 乃天道也.」

[五]淮南子曰：「運籌於廟堂之中, 決勝乎千里之外.」

[六]前書曰, 新城三老說高祖曰：「順德者昌, 逆德者亡. 兵出無名, 事故不成.」音義曰：「有名, 伐有罪也.」

[七]史記范蠡謂句踐曰：「天與不取, 反受其咎.」

[八]臣與主同者, 權在於主也. 主與臣同者, 權在臣也. 黃石者, 即張良於下邳圯上所得者, 三略也. 圯音以之反.

[九]淮南子曰：「國不可從外理, 軍不可從中御.」

五年, 左將軍劉備殺徐州刺史車冑, 據沛以背曹操. 操懼, 乃自將征備. 田豐說紹曰：「與公爭天下者, 曹操也. 操今東擊劉備, 兵連未可卒解, 今舉軍而襲其後, 可一往而定. 兵以幾動, 斯其時也.」紹辭以子疾, 未得行. 豐舉杖擊地曰：「嗟乎, 事去矣！夫遭難遇之幾, 而以嬰兒病失其會, 惜哉！」紹聞而怒之, 從此遂疏焉.

曹操畏紹過河, 乃急擊備, 遂破之. 備奔紹, 紹於是進軍攻許. 田豐以既失前幾, 不宜便行, 諫紹曰：「曹操既破劉備, 則許下非復空虛. 且操善用兵, 變化無方, 眾雖少, 未可輕也. 今不如久持之. 將軍據山河之固, 擁四州之眾, 外結英雄, 內修農戰, 然後簡其精銳, 分為奇兵[一], 乘虛迭出, 以擾河南, 救右則擊其左, 救左則擊其右, 使敵疲於奔命, 人不得安業, 我未勞而彼已困, 不及三年, 可坐剋也. 今釋廟勝之策而決成敗於一戰, 若不如志, 悔無及也.」紹不從. 豐強諫忤紹, 紹以為沮眾, 遂械繫之. 乃先宣檄曰：

[一]孫子兵法曰：「凡戰者以正合, 以奇勝也.」注云：「正者當敵, 奇者擊其不備.」

蓋聞明主圖危以制變, 忠臣慮難以立權. 曩者強秦弱主, 趙高執柄, 專制朝命, 威福由己, 終有望夷之禍, 汙辱至今[一]. 及臻呂后, 祿、產專政, 擅斷萬機, 決事禁省, 下陵上替, 海內寒心. 於是絳侯、朱虛興威奮怒, 誅夷逆暴, 尊立太宗, 故能道化興隆, 光明融顯. 此則大臣立權之明表也[二].

[一]始皇崩, 胡亥立, 趙高為丞相. 胡亥夢白虎齧其左驂馬, 殺之, 心不樂. 問占夢, 卜涇水為崇, 胡亥乃齋望夷宮. 趙高令其□閻樂逼胡亥使自殺. 張華云：「望夷之宮在長陵西北長平觀, 東臨涇水, 作之以望北夷.」事見史記.

[二]呂后專制, 以兄子祿為趙王、上將軍, 產為梁王、相國, 各領南北軍. 呂后崩, 欲為亂, 絳侯周勃、朱虛侯劉章等共誅之, 立文帝, 廟稱太宗. 左傳閔子馬曰：「下陵上替, 能無亂乎?」

司空曹操祖父騰, 故中常侍, 與左悺、徐璜並作妖孽, 饕餮放橫, 傷化虐人[一]. 父嵩, 乞匄攜養[二], 因臧買位, 輿金輦寶, 輸貨權門, 竊盜鼎司, 傾覆重器. 操(姦)[贅]閹遺醜, 本無令德, 僄狡鋒俠, 好亂樂禍[三]. 幕府董統鷹揚, 埽夷凶逆[四], 續遇董卓侵官暴國[五], 於是提劍揮鼓, 發命東夏, 廣羅英雄, 棄瑕錄用, 故遂與操參咨策略, 謂其鷹犬之才, 爪牙可任. 至乃愚佻短慮, 輕進易退, 傷夷折衄, 數喪師徒[六]. 幕府輒復分兵命銳, 修完補輯, 表行東郡太守、兗州刺史, 被以虎文[七], 授以偏師, □就威柄, 冀獲秦師一克之報[八]. 而遂乘資跋扈, 肆行酷烈, 割剝元元, 殘賢害善[九]. 故九江太守邊讓, 英才俊逸, 以直言正色, 論不阿諂, 身被梟懸之戮, 妻孥受灰滅之咎. 自是士林憤痛, 人怨天怒, 一夫奮臂, 舉州同聲, 故躬破於徐方, 地奪於呂布[一０], 彷徨東裔, 蹈據無所. 幕府惟強幹弱枝之義, 且不登畔人之黨[一一], 故復援旍擐甲, 席卷赴征, 金鼓響震, 布眾破沮[一二], 拯其死亡之患, 復其方伯之任. 是則幕府無德於兗土, 而有大造於操也[一三].

[一]貪財為饕, 貪食為餮. 悺音烏板反.

[二]續漢志曰：「嵩字巨高. 靈帝時賣官, 嵩以貨得拜大司農、大鴻臚, 代崔烈為太尉.」魏志曰：「嵩, 騰養子, 莫能審其生出本末.」曹瞞傳及郭頒代語並云嵩, 夏侯氏子, 惇之叔父. 魏太祖於惇為從父兄弟也. 「匄」亦「乞」也.

[三]方言曰：「僄, 輕也.」魏志曰：「操少機警有權數, 而任俠放蕩, 不修行業.」鋒俠言如其鋒之利也. 僄音方妙反. 或作「剽」, 劫財物也, 音同.

[四]謂紹誅諸閹人, 無少長皆斬之.

[五]左傳：「侵官冒也.」

[六]字書曰：「佻, 輕也.」魏志曰：「操引兵西, 將據成皋, 到滎陽汴水, 遇卓將徐榮, 戰不利, 士卒死傷多, 操為流矢所中, 所乘馬被創. 曹洪以馬與操, 得夜遁, 又為呂布所敗.」

[七]續漢志曰：「虎賁將, 冠鶡冠, 虎文單衣. 襄邑歲獻織成虎文衣.」

[八]秦穆公使孟明視、西乞術、白乙丙伐鄭, 晉襄公敗諸殽, 執孟明等. 文嬴請而舍之, 歸於秦. 穆公復用孟明伐晉, 晉人不敢出, 封殽尸而還. 事見左傳.

[九]太公金匱曰：「天道無親, 常與善人. 今海內陸沈於殷久矣, 何乃急於元元哉?」

[一０]魏志曰：「陶謙為徐州牧, 操初征之, 下十餘城. 後復征謙, 收五城, 遂略地至東海. 還過郯, 會張邈與陳宮畔迎呂布, 郡縣皆應. 布西屯濮陽而操攻之, 布出兵戰, 操兵奔, 陣亂, 馳突火出, 墜馬燒左手掌, 司馬樓異扶操上馬, 遂得引去.」

[一一]強幹弱枝, 解見班固傳. 左傳宋大夫魚石等以宋彭城畔屬楚, 經書「宋彭城」, 傳曰「非宋地, 追書也, 且不登畔人也」. 杜預注曰：「登, 成也.」

[一二]左傳曰：「擐甲執兵.」杜預注曰：「擐, 貫也.」前書楊雄曰：「雲徹席卷, 後無餘災.」魏志曰：「操襲定陶未拔, 會布至, 擊破之. 布將薛蘭、李封屯鉅野, 操攻之. 布救蘭敗, 布走. 布復與陳宮將萬餘人(乘)[來]戰, 操時兵少, 設伏縱奇兵擊, 大破之. 布夜走, 東奔劉備.」

[一三]左傳使呂相絕秦曰：「秦師克還無害, 則是我有大造於西也.」杜預注曰：「造, 成也.」

會後鑾駕東反, 群虜亂政. 時冀州方有北鄙之警, 匪遑離局[一], 故使從事中郎徐勳就發遣操, 使繕修郊廟, 翼衛幼主. 而便放志專行, 威劫省禁, 卑侮王僚, 敗法亂紀, 坐召三臺, 專制朝政[二], 爵賞由心, 刑戮在口, 所愛光五宗, 所怨滅三族[三], 群談者受顯誅, 腹議者蒙隱戮[四], 道路以目, 百辟鉗口[五], 尚書記期會, 公卿充員品而已[六].

[一]北鄙之儆謂公孫瓚攻紹也. 左傳曰：「局部也.」杜預注曰：「遠其部曲為離局.」

[二]晉書曰：「漢官尚書為中臺, 御史為憲臺, 謁者為外臺, 是謂三臺.」

[三]五宗謂上至高祖, 下及孫. 三族謂父族、母族、妻族.

[四]大農顏異與張湯有隙, 人告異, 湯推異與客言詔令下有不便者, 異不言, 微反脣. 湯遂奏, 異九卿, 見令不便, 不入言而腹非, 論死, 見前書.

[五]國語曰：「厲王虐, 國人謗王. 邵公告王曰：『人不堪命矣.』王怒, 得衛巫, 使監謗, 以告則殺之. 國人莫敢言, 道路以目.」周書曰：「賢哲鉗口, 小人鼓舌.」何休注公羊傳曰：「柑, 以木銜其口也.」「鉗」或作「柑」, 音渠廉反.

[六]前書賈誼曰：「大臣特以簿書不報, 期會之閒, 以為大故.」

故太尉楊彪, 歷典二司, 元綱極位[一]. 操因睚眥, 被以非罪, 篣楚并兼, 五毒俱至[二], 觸情放慝, 不顧憲章. 又議郎趙彥, 忠諫直言, 議有可納, 故聖朝含聽, 改容加錫. 操欲迷奪時明, 杜絕言路, 擅收立殺, 不俟報聞. 又梁孝王先帝母弟, 墳陵尊顯, 松柏桑梓猶宜恭肅. 操率將吏士, 親臨發掘, 破棺裸尸, 掠取金寶, 至令聖朝流涕, 士民傷懷[三]. 又署發丘中郎將、摸金校尉, 所過毀突, 無骸不露. 身處三公之官, 而行桀虜之態, 汙國虐民, 毒施人鬼. 加其細政苛慘, 科防互設, 矰繳充蹊, 阬阱塞路, 舉手挂網羅, 動足蹈機埳, 是以兗、豫有無聊之人, 帝都有呼嗟之怨[四].

[一]續漢書曰：「彪代董卓為司空, 又代黃琬為司徒. 時袁術僭亂, 操託彪與術婚姻, 誣以欲圖廢置, 奏收下獄, 劾以大逆.」

[二]獻帝春秋曰：「收彪下獄考實, 遂以策罷.」

[三]前書曰, 孝文皇帝竇皇后生孝景帝、梁孝王武.

[四]管子曰：「天下無道, 人在爵位者皆不自聊生.」

歷觀古今書籍所載, 貪殘虐烈無道之臣, 於操為甚. 莫府方詰外姦, 未及整訓, 加意含覆, 冀可彌縫[一]. 而操豺狼野心, 潛包禍謀[二], 乃欲橈折棟梁, 孤弱漢室[三], 除忠害善, 專為梟雄. 往歲伐鼓北征, 討公孫瓚, 強禦桀逆, 拒圍一年. 操因其未破, 陰交書命, 欲託助王師, 以見掩襲, 故引兵造河, 方舟北濟. 會行人發露, 瓚亦梟夷, 故使鋒芒挫縮, 厥圖不果. 屯據敖倉, 阻河為固[四], 乃欲運螳蜋之斧, 禦隆車之隧[五]. 莫府奉漢威靈, 折衝宇宙, 長戟百萬, 胡騎千群, 奮中黃、育、獲之士[六], 騁良弓勁弩之埶[七], 并州越太行[八], 青州涉濟、漯[九], 大軍汎黃河以角其前, 荊州下宛、葉而掎其後[一０]. 雷震虎步, 並集虜廷, 若舉炎火以焚飛蓬[一一], 覆滄海而注熛炭[一二], 有何不消滅者哉?

[一]左傳曰：「彌縫敝邑.」杜預注曰：「彌縫猶補合.」

[二]左傳曰, 楚司馬子良生子越椒, 令尹子文曰：「必殺之. 是子也, 熊虎之狀而豺狼之聲, 弗殺必滅若敖氏. 諺曰『狼子野心』, 是乃狼也, 其可畜乎！」

[三]周易「棟橈之凶, 不可有以輔」也.

[四]獻帝春秋曰：「操引軍造河, 託言助紹, 實圖襲鄴, 以為瓚援. 會瓚破滅, 紹亦覺之, 以軍退, 屯于敖倉.」

[五]韓詩外傳曰：「齊莊公獵, 有螳蜋舉足將持其輪, 問其御曰：『此何蟲? 』對曰：『此螳蜋也. 此蟲知進而不知退, 不量其力而輕就敵.』公曰：『此為天下勇士矣.』迴車避之, 勇士歸焉.」亦見淮南子. 又莊子曰：「螳蜋怒臂以當車轍, 不知其不勝任也.」隧, 道也.

[六]尸子曰：「[中]黃伯曰：『我左執太行之獶, 右執彫虎, 唯象未試.』」史記范睢說秦昭王「烏獲、任鄙之力, 慶忌、夏育之勇」也.

[七]文子曰：「狡兔得而獵犬烹, 高鳥盡而良弓臧.」史記蘇秦說韓王曰：「天下之強弓勁弩, 皆從韓出.」

[八]紹甥高幹為并州刺史, 故言越太行山而來助.

[九]紹長子譚為青州刺史. 濟, 漯, 二水名, 在今齊州界. 漯音他合反.

[一０]賈逵注國語曰：「從後牽曰掎.」音居蟻反. 左傳曰「晉人角之, 諸戎掎之」是也. 荊州謂劉表也. 與紹交, 故云下宛、葉.

[一一]楚詞曰：「離憂患而乃寤, 若縱火於秋蓬.」

[一二]黃石公三略曰：「夫以義而討不義, 若決河而沈熒火, 其剋必也.」

當今漢道陵遲, 綱弛網絕, 操以精兵七百, 圍守宮闕, 外稱陪衛, 內以拘質, 懼篡逆之禍, 因斯而作. 乃忠臣肝腦塗地之秋, 烈士立功之會也. 可不勗哉！[一]

[一]據陳琳集, 此檄陳琳之詞也. 魏志曰：「琳字孔璋, 廣陵人, 避難冀州, 袁紹使典文章. 紹敗, 歸太祖. 太祖謂曰：『卿昔為本初移書, 但可罪狀孤而已, 惡惡止其身, 何乃上及父祖邪? 』琳謝罪. 太祖愛其才而不咎也.」流俗本此下有「陳琳之辭」者, 非也.

乃先遣顏良攻曹操別將劉延於白馬[一], 紹自引兵至黎陽. 沮授臨行, 會其宗族, 散資財以與之. 曰：「埶存則威無不加, 埶亡則不保一身. 哀哉！」其弟宗曰：「曹操士馬不敵, 君何懼焉?」授曰：「以曹兗州之明略, 又挾天子以為資, 我雖剋伯珪, 眾實疲敝, 而主驕將忲, 軍之破敗, 在此舉矣. 楊雄有言：『六國蚩蚩, 為嬴弱姬.』今之謂乎！」[二]曹操遂救劉延, 擊顏良斬之[三]. 紹乃度河, 壁延津南[四]. 沮授臨船歎曰：「上盈其志, 下務其功, 悠悠黃河, 吾其濟乎！」遂以疾退, 紹不許而意恨之, 復省其所部, 并屬郭圖.

[一]白馬, 縣, 屬東郡, 今滑州縣也, 故城在今縣東.

[二]法言之文也. 嬴, 秦姓也. 姬, 周姓. 方言：「蚩, 悖也.」六國悖惑, 侵弱周室, 終為秦所併也.

[三]蜀志曰：「曹公使張遼及關羽為先鋒, 羽望見良麾蓋, 策馬刺良萬眾之中, 斬其首還, 諸將莫能當, 遂解白馬圍.」

[四]酈元水經注曰：「漢孝文時河決酸棗, 東潰金堤, 大發卒塞之, 武帝作瓠子之歌, 皆謂此口也.」又東北謂之延津. 杜預注左傳：「陳留酸棗縣北有延津.」

紹使劉備、文醜挑戰, 曹操又擊破之, 斬文醜. 再戰而禽二將, 紹軍中大震. 操還屯官度[一], 紹進保陽武[二]. 沮授又說紹曰：「北兵雖眾, 而勁果不及南軍；南軍穀少, 而資儲不如北. 南幸於急戰, 北利在緩師. 宜徐持久, 曠以日月.」紹不從. 連營稍前, 漸逼官度, 遂合戰. 操軍不利[三], 復還堅壁. 紹為高櫓, 起土山, 射營中[四], [營中]皆蒙楯而行[五]. 操乃發石車擊紹樓, 皆破, 軍中呼曰「霹靂車」[六]. 紹為地道欲襲操, 操輒於內為長塹以拒之. 又遣奇兵襲紹運車, 大破之, 盡焚其穀食.

[一]官度在今鄭州中牟縣北. 酈元水經云：「莨蕩渠經曹公壘北, 有高臺謂之官度臺, 在中牟城北, 俗謂之中牟臺.」

[二]陽武, 今鄭州縣.

[三]魏志曰：「連營稍進, 前依沙□, 東西數十里為屯. 操亦分營與相當.」

[四]釋名曰：「樓櫓者, 露上無覆屋也.」今官度臺北土山猶在, 臺之東, 紹舊營遺基並存焉.

[五]楯, 今之旁排也. 楊雄羽獵賦曰：「蒙楯負羽.」獻帝春秋曰：「紹令軍中各持三尺繩, 曹操誠禽, 但當縛之.」

[六]以其發石聲震烈, 呼為霹靂, 即今之拋車也. 拋音普孝反.

相持百餘日, 河南人疲困, 多畔應紹. 紹遣淳于瓊等將兵萬餘人北迎糧運. 沮授說紹可遣蔣奇別為支軍於表, 以絕曹操之鈔[一]. 紹不從. 許攸進曰：「曹操兵少而悉師拒我, 許下餘守埶必空弱. 若分遣輕軍, 星行掩襲, 許拔則操(為)成禽. 如其未潰, 可令首尾奔命, 破之必也.」紹又不能用. 會攸家犯法, 審配收繫之, 攸不得志, 遂奔曹操, 而說使襲取淳于瓊等, 瓊等時宿在烏巢[二], 去紹軍四十里. 操自將步騎五千人, 夜往攻破瓊等, 悉斬之[三].

[一]以支軍為瓊等表援.

[二]烏巢, 地名, 在滑州酸棗城東.

[三]曹瞞傳曰：「公聞許攸來, 跣出迎之. 攸勸公襲瓊等, 公大喜, 乃選精銳步騎, 皆執袁軍旗幟, 銜枚縛馬口, 夜從閒道出, 人把束薪. 所歷道問者, 語之曰：『袁公恐曹操鈔掠後軍, 還兵以益備.』問者信以為然. 既至, 圍屯, 大放火, 營中驚亂, 大破之, 盡燔其糧穀寶貨, 斬督將(睢)[眭]元進等, 割得將軍淳于仲簡鼻, 殺士卒千餘人, 皆取鼻, 牛馬割唇舌, 以示紹軍. 將士皆惶懼.」

初, 紹聞操擊瓊, 謂長子譚曰：「就操破瓊, 吾拔其營, 彼固無所歸矣.」乃使高覽、張郃等攻操營, 不下[一]. 二將聞瓊等敗, 遂奔操. 於是紹軍驚擾, 大潰. 紹與譚等幅巾乘馬, 與八百騎度河, 至黎陽北岸, 入其將軍蔣義渠營. 至帳下, 把其手曰：「孤以首領相付矣.」義渠避帳而處之. 使宣令焉. 眾聞紹在, 稍復集. 餘眾偽降, 曹操盡阬之, 前後所殺八萬人.

[一]魏志曰：「張郃字雋文, 河閒鄚人也. 郃說紹曰：『曹公精兵往, 必破瓊等, 則事去矣.』郭圖曰：『郃計非也, 不如攻其本營.』郃曰：『曹公營固, 攻之必不拔. 若瓊等見禽, 吾屬盡為虜矣.』紹但遣輕騎救瓊, 而以重兵攻太祖營, 不能下. 太祖果破瓊等. 紹軍潰, 圖慚, 又更譖郃快軍敗, 郃懼, 歸太祖.」

沮授為操軍所執, 乃大呼曰：「授不降也, 為所執耳.」操見授謂曰：「分野殊異, 遂用圮絕, 不圖今日乃相得也.」授對曰：「冀州失策, 自取奔北. 授知力俱困, 宜其見禽.」操曰：「本初無謀, 不相用計. 今喪亂過紀[一], 國家未定, 方當與君圖之.」授曰：「叔父、母、弟懸命袁氏, 若蒙公靈, 速死為福.」操歎曰：「孤早相得, 天下不足慮也.」遂赦而厚遇焉. 授尋謀歸袁氏, 乃誅之.

[一]十二年曰紀.

紹外寬雅有局度, 憂喜不形於色, 而性矜愎自高[一], 短於從善, 故至於敗. 及軍還, 或謂田豐曰：「君必見重.」豐曰：「公貌寬而內忌, 不亮吾忠, 而吾數以至言迕之. 若勝而喜, 必能赦我, 戰敗而怨, 內忌將發. 若軍出有利, 當蒙全耳, 今既敗矣, 吾不望生.」紹還, 曰：「吾不用田豐言, 果為所笑.」遂殺之[二].

[一]愎音平逼反.

[二]先賢行狀曰：「紹謂逢紀曰：『冀州人聞吾軍敗, 皆當念吾；唯田別駕前諫止吾, 與眾不同, 吾亦慚之.』紀復曰：『豐聞將軍之退, 拍手大笑, 喜其言之中也.』紹於是有害豐之意. 初, 太祖聞豐不從戎, 喜曰：『紹必敗矣.』及紹奔遁, 復曰：『向使紹用其別駕計, 尚未可知也.』」

官度之敗, 審配二子為曹操所禽. 孟岱與配有隙, 因蔣奇言於紹曰：「配在位專政, 族大兵強, 且二子在南, 必懷反畔.」郭圖、辛評亦為然. 紹遂以岱為監軍, 代配守鄴. 護軍逢紀與配不睦[一], 紹以問之, 紀對曰：「配天性烈直, 每所言行, 慕古人之節, 不以二子在南為不義也, 公勿疑之.」紹曰：「君不惡之邪?」紀曰：「先所爭者私情, 今所陳者國事.」紹曰「善」. 乃不廢配, 配、[紀]由是更協.

[一]英雄記曰：「審配任用, 與紀不睦, 辛評、郭圖皆比於譚.」評, 辛毗兄也. 見魏志.

冀州城邑多畔, 紹復擊定之. 自軍敗後發病, 七年夏, 薨[一]. 未及定嗣, 逢紀、審配宿以驕侈為譚所病, 辛評、郭圖皆比於譚而與配、紀有隙. 眾以譚長, 欲立之. 配等恐譚立而評等為害, 遂矯紹遺命, 奉尚為嗣.

[一]魏志曰：「紹自軍破後, 發病歐血死.」獻帝春秋曰：「紹為人政寬, 百姓德之. 河北士女莫不傷怨, 市巷揮淚, 如或喪親.」典論曰：「袁紹妻劉氏性酷妒, 紹死, 僵尸未殯, 寵妾五人盡殺之, 為死者有知, 當復見紹於地下, 乃髡頭墨面, 以毀其形. 尚又為盡殺死者之家.」

校勘記

二三七三頁　三行　父成五官中郎將　按：集解引錢大昕說, 謂華嶠漢書作「左中郎將」, 見三國志注. 袁安傳云「左中郎」, 似失之.

二三七三頁　三行　(紹)壯健好交結　殿本考證引何焯說, 謂此指其父成, 衍「紹」字. 今據刪.

二三七三頁　七行　除濮陽長　按：集解引錢大昕說, 謂許劭傳稱紹為濮陽令.

二三七四頁　三行　以紹為佐軍校尉　集解引洪頤烜說, 謂何進傳作「中軍校尉」, 蓋勳傳、五行志俱作「佐軍校尉」. 按：沈家本謂注引山陽公載記作「中軍」, 獻紀注引亦同, 魏志亦作「中軍」, 案時有上軍、下軍, 則作「中軍」是也.

二三七四頁　六行　淳于瓊為右校尉　按：何進傳作「左軍校尉」.

二三七四頁一一行　未有不善宣於天下　按：校補引柳從辰說, 謂袁紀「宣」作「害」.

二三七五頁　一行　信太山(陽)平[陽]人也　洪亮吉謂「陽平」應如魏志鮑勳傳作「平陽」. 今據改.

二三七五頁　一行　乃引軍還鄉里　按：刊誤謂「軍」當作「歸」, 或云「軍」字衍.

二三七五頁一一行　(以)[與]從弟後將軍術　據刊誤改.

二三七六頁　三行　少府陰循至將作大匠吳循　按：集解引錢大昕說, 謂獻帝紀「循」皆作「脩」, 魏志亦作「吳脩」, 當以「脩」為正.

二三七六頁　六行　卓使司隸宣璠(尺)[盡]口收之　據汲本、殿本改.

二三七六頁　八行　胡母班字季友　三國魏志注「季友」作「季皮」. 風俗通卷三作「胡母季皮」. 今按：作「皮」是. 沈家本謂漢書敘傳, 楚人謂虎班. 名班字季皮, 猶春秋時鄭罕虎字子皮也.

二三七六頁一二行　亡人二女　按：沈家本謂魏志注作「亡人子二人」, 案下文云「匡抱班二子哭」, 則作「二女」者非也.

二三七六頁一五行　忌(方)[其]得眾　刊誤謂「方」字無義, 當是「其」字. 按：通志正作「其」, 今據改.

二三七七頁　四行　何凶逆　刊誤謂「何」當作「阿」. 按：嚴可均全後漢文注「何, 負也」. 依嚴說, 則「何」字不訛.

二三七七頁　六行　紹客逢紀　按：何進傳作「龐紀」.

二三七七頁　九行　外託[討]董卓　刊誤謂案文少一「討」字. 按：通志正作「託討董卓」, 今據補.

二三七八頁　二行　騎都尉沮授　按：集解引王補說, 謂魏志言諫者耿、閔外, 有治中李歷, 而無沮授, 通鑑從之.

二三七八頁　五行　程渙　按：集解引惠棟說, 謂魏志「渙」作「奐」.

二三七九頁一五行　秦伯曰　按：「秦」原訛「泰」, 逕據汲本、殿本改.

二三八一頁　八行　此誠將軍之(羞)[眷]集解引惠棟說, 謂「羞」字誤, 當依英雄記作「眷」. 今據改. 按：三國志袁紹傳注引英雄記作「眷」.

二三八一頁一０行　大會賓徒於薄落津　校補謂「徒」當作「從」. 按：魏志注引英雄記, 作「方與賓客諸將共會」.

二三八一頁一０行　黑山賊干毒　殿本「干」作「于」, 下同. 按：朱雋傳亦作「于」.

二三八一頁一四行　紹遂尋山北行　按：張森楷校勘記謂「尋」字無義, 疑當作「循」.

二三八一頁一五行　左髭丈八　按：殿本「丈」作「文」.

二三八二頁　五行　謂之[薄]落津　校補引柳從辰說, 謂通鑑注引此作「謂之薄落津」, 此脫「薄」字. 今據補, 與今本水經注合.

二三八二頁一三行　拜紹右將軍　按：集解引惠棟說, 謂袁宏紀作「後將軍」.

二三八三頁　九行　熙字顯雍　集解引惠棟說, 謂「顯雍」當從魏志注作「顯奕」. 按：潘眉三國志考證謂雍熙字相應, 作「奕」誤.

二三八三頁一二行　願上惟先代成(則)[敗]之誡　集解引惠棟說, 謂「則」依九州春秋當作「敗」. 今據改.

二三八六頁　九行　凡我同盟之後　按：刊誤謂案文當云「同盟之人, 既盟之後」, 此盟書常文也, 誤脫四字.

二三八六頁　九行　神明是殛　按：「殛」原訛「亟」, 逕據汲本、殿本改正.

二三八六頁一一行　今是(夫)[大]鳥獸則失喪其群匹　據殿本改, 與今禮記文合.

二三八六頁一六行　張楊黑山同時乞降

按：「楊」原作「揚」, 前後互岐, 逕改正.

二三八七頁　五行　太僕趙岐　按「岐」原訛「歧」, 逕改正.

二三八九頁　四行　三槐三公(匹)[位]焉　據汲本、殿本改.

二三八九頁一五行　以為驃騎大將軍　按：張森楷校勘記謂案明帝紀及東平王傳並云為驃騎將軍, 「大」字蓋衍.

二三九一頁　一行　(兵)[其]埶譬若覆手　據汲本改.

二三九一頁　五行　且公師徒精勇　按：校補引柳從辰說, 謂閩本「公」作「今」.

二三九一頁　七行　在於(將軍)[持牢]據殿本改. 按：殿本考證李良裘謂按三國志注中載獻帝傳作「在於持牢」, 「將軍」二字傳寫之誤. 又集解引王補說, 謂通鑑亦作「持牢」, 胡注猶今南人言「把穩」也.

二三九一頁　八行　夫臣與主同者[昌主與臣同者]亡　集解引惠棟說, 謂獻帝傳云「臣與主同者昌, 主與臣同者亡」, 傳漏「昌主與臣同者」六字. 今據補.

二三九三頁一二行　因臧買位　集解引惠棟說, 謂「買」陳琳集作「假」. 今按：文選亦作「假」.

二三九三頁一二行　操(姦)[贅]閹遺醜　集解引錢大昕說, 謂「姦」當作「贅」, 三國志注及文選並是「贅」字. 今據改.

二三九四頁　一行　獎就威柄　集解引惠棟說, 謂文選及魏志注皆作「獎蹙」, 蹙, 成也, 就亦訓成, 與蹙同義. 按：殿本「就」訛「蹴」.

二三九四頁　三行　身被梟懸之戮　文選「身」下有「首」字, 「戮」作「誅」. 按：下云「妻孥受灰滅之咎」, 「身首」「妻孥」相對成文, 疑此脫「首」字.

二三九五頁一一行　布復與陳宮將萬餘人(乘)[來]戰　據汲本、殿本改.

二三九八頁　八行　[中]黃伯曰　據刊誤補.

二四００頁　三行　[營中]皆蒙楯而行　李慈銘謂「皆」字上當疊「營中」二字, 三國志袁紹傳作「營中皆蒙楯, 眾大懼」. 今據補.

二四００頁一０行　曹操誠禽　按：刊誤謂「誠」案文當作「成」.

二四００頁一四行　許拔則操(為)成禽　據刊誤刪.

二四０一頁　六行　還兵以益備　按：校補謂魏志注引曹瞞傳, 「還兵」作「遣兵」.

二四０一頁　七行　斬督將(睢)[眭]元進等　集解引惠棟說, 謂「睢」當作「眭」, 即眭固也. 今據改.

二四０三頁　四行　配[紀]由是更協　據集解引蘇輿說補.

二四０三頁　六行　七年夏薨　按：魏志袁紹傳「夏薨」作「憂死」.

後漢書卷七十四下 袁紹劉表列傳第六十四下

紹子譚

譚自稱車騎將軍, 出軍黎陽. 尚少與其兵, 而使逢紀隨之. 譚求益兵, 審配等又議不與. 譚怒, 殺逢紀.

曹操度河攻譚, 譚告急於尚, 尚乃留審配守鄴, 自將助譚, 與操相拒於黎陽. 自九月至明年二月, 大戰城下[一], 譚、尚敗退. 操將圍之, 乃夜遁還鄴. 操進軍, 尚逆擊破操, 操軍還許, 譚謂尚曰：「我鎧甲不精, 故前為曹操所敗. 今操軍退, 人懷歸志, 及其未濟, 出兵掩之, 可令大潰, 此策不可失也.」尚疑而不許, 既不益兵, 又不易甲. 譚大怒, 郭圖、辛評因此謂譚曰：「使先公出將軍為兄後者, 皆是審配之所構也.」譚然之. 遂引兵攻尚, 戰於外門[二]. 譚敗, 乃引兵還南皮[三].

[一]郭緣生述征記曰：「黎陽城西袁譚城, 城南又有一城, 是曹公攻譚之所築.」

[二]郛郭之門.

[三]南皮, 今滄州縣也. 章武有北皮亭, 故此曰南皮.

別駕王脩率吏人自青州往救譚, 譚還欲更攻尚, 問脩曰：「計將安出?」脩曰：「兄弟者, 左右手也. 譬人將鬥而斷其右手, 曰『我必勝若』, 如是者可乎? 夫棄兄弟而不親, 天下其誰親之? 屬有讒人交鬥其閒, 以求一朝之利, 願塞耳勿聽也. 若斬佞臣數人, 復相親睦, 以御四方, 可橫行於天下.」譚不從. 尚復自將攻譚, 譚戰大敗, 嬰城固守[一]. 尚圍之急, 譚奔平原, 而遣潁川辛毗詣曹操請救[二].

[一]前書蒯通曰：「必將嬰城固守.」音義曰：「嬰謂以城自繞也.」

[二]魏志曰：「辛毗, 潁川陽翟人也. 譚使毗詣太祖求和, 毗見太祖致譚意. 太祖悅, 謂毗曰：『譚可信, 尚必可克不? 』毗對曰：『明公無問信與詐也, 直(言)當論其埶耳. 袁氏本兄弟相伐, 非謂他人能閒其閒, 乃謂天下可定於己也. 一旦求救於明公, 此可知也.』」

劉表以書諫譚曰：

天降災害, 禍難殷流, 初交殊族, 卒成同盟, 使王室震蕩, 彝倫攸斁[一]. 是以智達之士, 莫不痛心入骨, 傷時人不能相忍也. 然孤與太公, 志同願等[二], 雖楚魏絕邈, 山河迥遠[三], 戮力乃心, 共獎王室[四], 使非族不干吾盟, 異類不絕吾好, 此孤與太公無貳之所致也. 功績未卒, 太公殂隕, 賢胤承統, 以繼洪業. 宣奕世之德, 履丕顯之祚[五], 摧嚴敵於鄴都, 揚休烈於朔土, 顧定疆宇, 虎視河外, 凡我同盟, 莫不景附. 何悟青蠅飛於竿旌, 無忌游於二壘[六], 使股肱分成二體, 匈膂絕為異身. 初聞此問, 尚謂不然, 定聞信來, 乃知閼伯、實沈之忿已成, 棄親即讎之計已決[七], 旃旆交於中原, 暴尸累於城下. 聞之哽咽, 若存若亡. 昔三王、五伯, 下及戰國, 君臣相弒, 父子相殺, 兄弟相殘, 親戚相滅, 蓋時有之. 然或欲以成王業[八], 或欲以定霸功[九], 皆所謂逆取順守, 而徼富強於一世也. 未有棄親即異, 兀其根本, 而能全於長世者也.

[一]左傳曰：「震蕩播越.」書曰：「彝倫攸斁.」彝, 常也. 倫, 理也. 攸, 所也. 斁, 敗也.

[二]言太公者尊之, 謂紹也.

[三]楚, 荊州也. 魏, 冀州也.

[四]左傳曰：「同好惡, 獎王室.」杜預曰：「獎, 助也.」

[五]奕, 重也, 國語曰「奕代載德」.

[六]詩小雅曰：「營營青蠅, 止于榛. 讒人罔極, 構我二人.」史記, 費無忌得寵於楚平王, 為太子建少傅, 無寵於太子, 日夜讒太子於王, 欲誅太子. 太子亡奔宋. 左傳作「無極」. 竿旌、二壘者, 謂譚、尚也.

[七]左傳子產曰：「高辛氏有二子, 伯曰閼伯, 季曰實沈, 居於曠林, 不相能也, 日尋干戈, 以相征討.」

[八]若周公誅管、蔡之類.

[九]若齊桓公殺子糾也.

昔齊襄公報九世之讎[一], 士匄卒荀偃之事, 是故春秋美其義, 君子稱其信. 夫伯游之恨於齊, 未若太公之忿於曹也；宣子之臣承業, 未若仁君之繼統也[二]. 且君子違難不適讎國, 交絕不出惡聲[三], 況忘先人之讎, 棄親戚之好, 而為萬世之戒, 遺同盟之恥哉！蠻夷戎狄將有誚讓之言, 況我族類, 而不痛心邪！

[一]公羊傳曰：「紀侯大去其國. 大去者何? 滅之也. 孰滅之也? 齊滅之. 曷為不言齊滅之? 為襄公諱也. 春秋為賢者諱. 何賢於襄公? 復讎也. 何讎爾? 遠祖也. 哀公烹於周, 紀侯譖之. 遠祖者幾代? 九代矣.」史記曰, 紀侯譖齊哀公於周, 周夷王烹哀公. 其弟靜立, 是為胡公. 弟獻公立, 子武公立, 子厲公立, 子文公立, 子成公立, 子莊公立, 子釐公立, 子襄公八年, 紀遷去其邑, 是為九代也.

[二]荀偃, 晉大夫也. 左傳曰, 荀偃將中軍, 士匄佐之, 伐齊. 濟河, 病目出, 及卒, 而視不可唅. 欒盈曰：「其為未卒事於齊故也?」士匄撫之曰：「主苟終, 所不嗣事於齊有如河！」乃瞑受含. 伯游, 荀偃字也. 宣子即士匄也, 士燮之子, 士會之孫.

[三]左傳曰, 公山不狃曰：「君子違難不適讎國.」杜預曰：「違, 奔亡也.」史記樂毅遺燕惠王書曰：「臣聞古之君子, 交絕不出惡聲.」

夫欲立竹帛於當時, 全宗祀於一世, 豈宜同生分謗, 爭校得失乎? 若冀州有不弟之傲[一], 無慚順之節, 仁君當降志辱身, 以濟事為務. 事定之後, 使天下平其曲直, 不亦為高義邪? 今仁君見憎於夫人, 未若鄭莊之於姜氏；昆弟之嫌, 未若重華之於象敖. 然莊公卒崇大隧之樂, 象敖終受有鼻之封. 願捐棄百痾, 追攝舊義, 復為母子昆弟如初[二]. 今整勒士馬, 瞻望鵠立.

[一]左傳曰：「段不弟, 故不言弟.」

[二]鄭武公娶於申, 曰武姜, 生莊公及叔段. 莊公寤生, 驚姜氏, 遂惡之, 愛叔段, 欲立之, 武公弗許. 及莊公立, 姜氏為請京, 使居之. 段繕甲兵, 將襲鄭, 夫人將啟之. 莊公遂寘姜氏于城潁, 而誓之曰：「不及黃泉, 無相見也.」既而悔之. 潁考叔曰：「君何患焉? 若闕地及泉, 隧而相見, 其誰曰不然！」從之. 公入而賦：「大隧之中, 其樂也融融.」姜出而賦：「大隧之外, 其樂也洩洩.」遂為母子如初. 事見左傳. 史記曰, 舜名重華. 父瞽叟盲而舜母死, 瞽叟更娶妻, 生象. 瞽叟愛後妻子, 常欲殺舜. 舜踐帝位, 封弟象為諸侯. 孟子曰：「象至不仁, 封諸有鼻. 仁人之於其弟也, 不藏怒焉, 不宿怨焉, 親愛之而已矣.」鼻國在永州營道縣北, 今猶謂之鼻亭.

又與尚書諫之, 並不從[一].

[一]魏氏春秋載表遺尚書曰：「知變起辛、郭, 禍結同生, 追閼伯、實沈之蹤, 忘常棣死喪之義, 親尋干戈, 僵尸流血, 聞之哽咽, 若存若亡. 昔軒轅有涿鹿之戰, 周公有商、奄之師, 皆所以翦除穢害而定王業, 非強弱之爭, 喜怒之忿也. 故雖滅親不尤, 誅兄不傷. 今二君初承洪業, 纂繼前軌, 進有國家傾危之慮, 退有先公遺恨之負. 當唯曹是務, 唯國是康. 何者? 金木水火剛柔相濟, 然後剋得其和, 能為人用. 今青州天性峭急, 迷於曲直. 仁君度數弘廣, 綽然有餘, 當以大苞小, 以優容劣, 先除曹操, 以平先公之恨, 事定之後, 乃議曲直之評, 不亦善乎！若留神遠圖, 剋己復禮, 當振旅長驅, 共獎王室. 若迷而不返, 遵而無改, 則胡夷將有誚讓之言, 況我同盟, 復能戮力仁君之役哉！此韓盧、東郭自困於前, 而遺田父之獲者也. 憤躍鶴望, 冀聞和同之聲. 若其泰也, 則袁族其與漢升降乎！如其否也, 則同盟永無望矣.」表二書並見王粲集.

曹操遂還救譚, 十月至黎陽. 尚聞操度河, 乃釋平原還鄴. 尚將呂曠、高翔畔歸曹氏, 譚復陰刻將軍印, 以假曠、翔. 操知譚詐, 乃以子整娉譚女以安之[一], 而引軍還.

[一]魏志曰, 整建安二十二年封郿侯, 二十三年薨, 無子. 黃初二年, 追進爵, 謚曰戴公.

九年三月, 尚使審配守鄴, 復攻譚於平原. 配獻書於譚曰：「配聞良藥苦口而利於病, 忠言逆耳而便於行[一]. 願將軍緩心抑怒, 終省愚辭. 蓋春秋之義, 國君死社稷, 忠臣死君命[二]. 苟圖危宗廟, 剝亂國家, 親疏一也[三]. 是以周公垂涕以(斃)[蔽]管、蔡之獄[四], 季友歔欷而行叔牙之誅[五]. 何則? 義重人輕, 事不獲已故也. 昔先公廢黜將軍以續賢兄, 立我將軍以為嫡嗣, 上告祖靈, 下書譜牒, 海內遠近, 誰不備聞！何意凶臣郭圖, 妄畫蛇足[六], 曲辭諂媚, 交亂懿親. 至令將軍忘孝友之仁, 襲閼、沈之跡, 放兵鈔突, 屠城殺吏, 冤魂痛於幽冥, 創痍被於草棘. 又乃圖獲鄴城, 許賞賜秦胡, 其財物婦女, 豫有分數. 又云：『孤雖有老母, 趣使身體完具而已.』聞此言者, 莫不悼心揮涕, 使太夫人憂哀憤隔, 我州君臣監寐悲歎. 誠拱默以聽執事之圖, 則懼違春秋死命之節, 詒太夫人不測之患, 損先公不世之業. 我將軍辭不獲命, 以及館陶之役[七]. 伏惟將軍至孝蒸蒸, 發於岐嶷, 友于之性, 生於自然, 章之以聰明, 行之以敏達, 覽古今之舉措, 睹興敗之徵符, 輕榮財於糞土, 貴名(高)[位]於丘岳. 何意奄然迷沈, 墮賢哲之操[八], 積怨肆忿, 取破家之禍！翹企延頸, 待望讎敵, 委慈親於虎狼之牙, 以逞一朝之志, 豈不痛哉！若乃天啟尊心, 革圖易慮, 則我將軍匍匐悲號於將軍股掌之上, 配等亦當敷躬布體以聽斧鑕之刑. 如又不悛, 禍將及之. 願熟詳吉凶, 以賜環玦.」[九]譚不納.

[一]孔子家語曰：「忠言逆耳而利於行.」

[二]左傳晏嬰曰：「君為社稷死則死之, 為社稷亡則亡之.」又晉解楊曰：「受命以出, 有死無隕. 死而成命, 臣之祿也.」

[三]左傳曰「天實剝亂」也.

[四]左傳曰, 鄭子太叔曰：「周公殺管叔, 放蔡叔. 夫豈不愛? 王室故也.」

[五]公羊傳曰：「公子牙卒. 何以不稱弟? 殺也, 為季子諱殺也. 莊公病, 叔牙曰：『魯一生一及, 君以知之. 慶父存也.』季子曰：『夫何敢? 是將為亂！』和藥而飲之, 曰：『公子從吾言而飲此, 則可以無為天下戮笑, 必有後於魯國.』誅不避兄弟, 君臣之義也.」

[六]戰國策曰：「楚有祠者, 賜其舍人酒一卮, 相謂曰：『數人飲之不足, 一人飲之有餘, 請各畫地為蛇, 先成者飲酒.』一人蛇先成, 引酒且飲, 乃左手持酒, 右手畫蛇, 曰：『吾能為之足.』未成, 一人蛇成, 奪其卮, 曰：『蛇固無足, 子安能為足? 』遂飲酒. 為蛇足者終亡其酒.」

[七]詒, 遺也. 不世猶言非常也. 獻帝春秋曰：「譚尚遂尋干戈, 以相征討. 譚軍不利, 保于平原, 尚乃軍于館陶. 譚擊之敗, 尚走保險. 譚追攻之, 尚設奇伏大破譚軍, 僵屍流血不可勝計. 譚走還平原.」

[八]墮音許規反.

[九]孫卿子曰：「絕人以玦, 反人以環.」

曹操因此進攻鄴, 審配將馮(札)[禮]為內應, 開突門內操兵三百餘人[一]. 配覺之, 從城上以大石擊門, 門閉, 入者皆死. 操乃鑿塹圍城, 周回四十里, 初令淺, 示若可越. 配望見, 笑而不出爭利. 操一夜濬之, 廣深二丈, 引漳水以灌之. 自五月至八月, 城中餓死者過半. 尚聞鄴急, 將軍萬餘人還救城, 操逆擊破之. 尚走依曲漳為營[二], 操復圍之, 未合, 尚懼, 遣陰夔、陳琳求降, 不聽. 尚還走藍口[三], 操復進, 急圍之. 尚將馬延等臨陣降, 眾大潰, 尚奔中山. 盡收其輜重, 得尚印綬節鉞及衣物, 以示城中, 城中崩沮. 審配令士卒曰：「堅守死戰, 操軍疲矣. 幽州方至, 何憂無主！」操出行圍, 配伏弩射之, 幾中[四]. 以其兄子榮為東門校尉, 榮夜開門內操兵, 配拒戰城中, 生獲配. 操謂配曰：「吾近行圍, 弩何多也?」配曰：「猶恨其少.」操曰：「卿忠於袁氏, 亦自不得不爾.」意欲活之. 配意氣壯烈, 終無撓辭, 見者莫不歎息, 遂斬之[五]. 全尚母妻子, 還其財寶. 高幹以并州降, 復為刺史.

[一]墨子備突篇曰「城百步, 一突門. 突門用車兩輪, 以木朿之塗其上, 維置突門內. 度門廣狹之, 令人入門四尺, 中置窐突, 門旁為橐, 充灶狀, 又置艾. 寇即入, 下輪而塞之, 鼓橐薰之」也.

[二]漳水之曲.

[三]相州安(楊)[陽]縣界有藍嵯山, 與鄴相近, 蓋藍山之口.

[四]幾音祈. 中音竹仲反.

[五]先賢行狀曰：「是日先縛配將詣帳下, 辛毗等逆以馬鞭擊其頭, 罵之曰：『奴, 汝今日真死矣.』配顧曰：『狗輩！由汝曹破冀州, 恨不得殺汝.』太祖既有意活配, 配無撓辭, 辛毗等號哭不已, 乃殺之.」

曹操之圍鄴也, 譚復背之, 因略取甘陵、安平、勃海、河閒, 攻尚於中山. 尚敗, 走故安從熙, 而譚悉收其眾, 還屯龍湊.

十二月, 曹操討譚, 軍其門. 譚夜遁(奔)[走]南皮, 臨清河而屯. 明年正月, 急攻之. 譚欲出戰, 軍未合而破. 譚被髮驅馳, 追者意非恆人, 趨奔之[一]. 譚墯馬, 顧曰：「咄, 兒過我, 我能富貴汝.」言未絕口, 頭已斷地. 於是斬郭圖等, 戮其妻子.

[一]趨音促.

熙、尚為其將焦觸、張南所攻, 奔遼西烏桓. 觸自號幽州刺史, 驅率諸郡太守令長背袁向曹, 陳兵數萬. 殺白馬盟, 令曰：「違者斬！」眾莫敢仰視, 各以次歃. 至別駕代郡韓珩[一], 曰：「吾受袁公父子厚恩, 今其破亡, 智不能救, 勇不能死, 於義闕矣. 若乃北面曹氏, 所不能為也！」一坐為珩失色. 觸曰：「夫舉大事, 當立大義. 事之濟否, 不待一人, 可卒珩志, 以厲事君.」[二]曹操聞珩節, 甚高之, 屢辟不至, 卒於家.

[一]珩音行.

[二]先賢行狀曰「珩字子佩, 代郡人, 清粹有雅量. 少喪父母, 奉養兄姊, 宗族稱悌」也.

高幹復叛, 執上黨太守, 舉兵守壺口關[一]. 十一年, 曹操自征幹, 幹乃留其將守城, 自詣匈奴求救, 不得, 獨與數騎亡, 欲南奔荊州. 上洛都尉捕斬之[二].

[一]潞州上黨縣有壺山口, 因其險而置關焉.

[二]典論曰：「上洛都尉王琰獲高幹, 以功封侯. 其妻哭於室, 以為琰富貴將更娶妾媵故也.」

十二年, 曹操征遼西, 擊烏桓. 尚、熙與烏桓逆操軍, 戰敗走, 乃與親兵數千人奔公孫康於遼東. 尚有勇力, 先與熙謀曰：「今到遼東, 康必見我, 我獨為兄手擊之, 且據其郡, 猶可以自廣也.」康亦心規取尚以為功, 乃先置精勇於廄中, 然後請尚、熙. 熙疑不欲進, 尚彊之, 遂與俱入. 未及坐, 康叱伏兵禽之, 坐於凍地. 尚謂康曰：「未死之閒, 寒不可忍, 可相與席.」康曰：「卿頭顱方行萬里, 何席之為！」遂斬首送之.

康, 遼東人. 父度. 初避吏為玄兔小吏, 稍仕. 中平元年, 還為本郡守. 在職敢殺伐, 郡中名豪與己夙無恩者, 遂誅滅百餘家. 因東擊高句驪, 西攻烏桓, 威行海畔. 時王室方亂, 度恃其地遠, 陰獨懷幸. 會襄平社生大石丈餘, 下有三小石為足, 度以為己瑞[一]. 初平元年, 乃分遼東為遼西、中遼郡, 並置太守, 越海收東萊諸縣, 為營州刺史[二], 自立為遼東侯、平州牧, 追封父延為建義侯. 立漢二祖廟. 承制設壇墠於襄平城南, 郊祀天地, 藉田理兵, 乘鸞輅九旒旄頭羽騎. 建安九年, 司空曹操表為奮威將軍, 封永寧鄉侯. 度死, 康嗣, 故遂據遼土焉.

[一]襄平, 縣, 屬遼東郡, 故城在今平州盧龍縣西南. 魏志曰：「時襄平延里社生大石, 或謂度曰：『此漢宣帝冠石祥也, 里名與先君同. 社主土地, 明當有土地, 有三公輔也.』度益喜.」

[二]為猶置也.

劉表字景升, 山陽高平人, 魯恭王之後也[一]. 身長八尺餘, 姿貌溫偉. 與同郡張儉等俱被訕議, 號為「八顧」. 詔書捕案黨人, 表亡走得免. 黨禁解, 辟大將軍何進掾.

[一]恭王, 景帝子, 名餘.

初平元年, 長沙太守孫堅殺荊州刺史王叡[一], 詔書以表為荊州刺史. 時江南宗賊大盛[二], 又袁術阻兵屯魯陽, 表不能得至, 乃單馬入宜城[三], 請南郡人蒯越、襄陽人蔡瑁與共謀畫[四]. 表謂越曰：「宗賊雖盛而眾不附, 若袁術因之, 禍必至矣. 吾欲徵兵, 恐不能集, 其策焉出?」對曰：「理平者先仁義, 理亂者先權謀. 兵不在多, 貴乎得人. 袁術驕而無謀, 宗賊率多貪暴. 越有所素養者, 使人示之以利, 必持眾來. 使君誅其無道, 施其才用, 威德既行, 襁負而至矣. 兵集眾附, 南据江陵, 北守襄陽, 荊州八郡[五]可傳檄而定. 公路雖至, 無能為也.」表曰：「善.」乃使越遣人誘宗賊帥, 至者十五人, 皆斬之而襲取其眾. 唯江夏賊張虎、陳坐擁兵據襄陽城, 表使越與龐季往譬之, 乃降. 江南悉平. 諸守令聞表威名, 多解印綬去. 表遂理兵襄陽, 以觀時變.

[一]王氏譜曰：「叡字通曜, 晉太保祥之伯父也.」吳錄曰：「叡見執, 驚曰：『我何罪? 』堅曰：『坐無所知.』叡窮迫, 刮金飲之而死.」

[二]宗黨共為賊.

[三]宜城, 縣, 屬南郡, 本鄢, 惠帝三年改名宜城.

[四]傅子曰：「越字異度, 魏太祖平荊州, 與荀彧書曰：『不喜得荊州, 喜得異度耳.』」

[五]漢官儀曰, 荊州管長沙、零陵、桂陽、南陽、江(陵)[夏]、武陵、南郡、章陵等是也.

袁術與其從兄紹有隙, 而紹與表相結, 故術共孫堅合從襲表. 表敗, 堅遂圍襄陽. 會表將黃祖救至, 堅為流箭所中死, 餘眾退走[一]. 及李傕等入長安, 冬, 表遣使奉貢. 傕以表為鎮南將軍、荊州牧, 封成武侯, 假節, 以為己援.

[一]典略曰：「劉表夜遣將黃祖潛出兵, 堅逆與戰, 祖敗走, 竄峴山中. 堅乘勝夜追祖, 祖部兵從竹木閒射堅, 殺之.」英雄記：「劉表將呂介將兵緣山向堅, 堅輕騎尋山討介, 介下兵射中堅頭, 應時物故.」與此不同.

建安元年, 驃騎將軍張濟自關中走南陽, 因攻穰城, 中飛矢而死. 荊州官屬皆賀. 表曰：「濟以窮來, 主人無禮, 至於交鋒, 此非牧意, 牧受弔不受賀也.」使人納其眾, 眾聞之喜, 遂皆服從[一]. 三年, 長沙太守張羨率零陵、桂陽三郡畔表, 表遣兵攻圍, 破羨, 平之[二]. 於是開土遂廣, 南接五領[三], 北據漢川, 地方數千里, 帶甲十餘萬. 初, 荊州人情好擾, 加四方駭震, 寇賊相扇, 處處麋沸. 表招誘有方, 威懷兼洽, 其姦猾宿賊更為效用, 萬里肅清, 大小咸悅而服之. 關西、兗、豫學士歸者蓋有千數, 表安慰賑贍, 皆得資全. 遂起立學校, 博求儒術, 綦母闓、宋忠等[四]撰立五經章句, 謂之後定. 愛民養士, 從容自保.

[一]獻帝春秋曰：「濟引眾入荊州, 賈詡隨之歸劉表. 襄陽城守不受, 濟因攻之, 為流矢所中. 濟從子繡收眾而退. 劉表自責, 以為己無賓主禮, 遣使招繡, 繡遂屯襄陽, 為表北藩.」

[二]英雄記曰：「張羨, 南陽人. 先作零陵、桂陽守, 甚得江湘閒心. 然性屈彊不順, 表薄其為人, 不甚禮也. 羨因是懷恨, 遂畔表.」

[三]裴氏廣州記云：「大庾、始安、臨賀、桂陽、揭陽, 是謂五領.」鄧德明南康記曰：「大庾一也, 桂陽甲騎二也, 九真都龐三也. 臨賀萌渚四也, 始安越城五也.」

[四]闓音開.

及曹操與袁紹相持於官度, 紹遣人求助, 表許之, 不至, 亦不援曹操, 且欲觀天下之變. 從事中郎南陽韓嵩、[一]別駕劉先說表[二]曰：「今豪桀並爭, 兩雄相持, 天子之重在於將軍. 若欲有為, 起乘其敝可也；如其不然, 固將擇所宜從. 豈可擁甲十萬, 坐觀成敗, 求援而不能助, 見賢而不肯歸！此兩怨必集於將軍, 恐不得中立矣. 曹操善用兵, 且賢俊多歸之, 其埶必舉袁紹, 然後移兵以向江漢, 恐將軍不能禦也. 今之勝計, 莫若舉荊州以附曹操, 操必重德將軍, 長享福祚, 垂之後嗣, 此萬全之策也.」蒯越亦勸之. 表狐疑不斷, 乃遣嵩詣操, 觀望虛實. 謂嵩曰：「今天下未知所定, 而曹操擁天子都許, 君為我觀其釁.」嵩對曰：「嵩觀曹公之明, 必得志於天下. 將軍若欲歸之, 使嵩可也；如其猶豫, 嵩至京師, 天子假嵩一職, 不獲辭命, 則成天子之臣, 將軍之故吏耳. 在君為君, 不復為將軍死也. 惟加重思.」表以為憚使, 強之. 至許, 果拜嵩侍中、零陵太守. 及還, 盛稱朝廷曹操之德, 勸遣子入侍. 表大怒, 以為懷貳, 陳兵詬嵩, 將斬之[三]. 嵩不為動容, 徐陳臨行之言. 表妻蔡氏知嵩賢, 諫止之. 表猶怒, 乃考殺從行者. 知無它意, 但囚嵩而已[四].

[一]先賢行狀曰：「嵩字德高, 義陽人, 少好學, 貧不改操.」

[二]零陵先賢傳曰：「先字始宗. 博學強記, 尤好黃老, 明習漢家典故.」

[三]詬, 罵也.

[四]傅子曰：「表妻蔡氏諫之曰：『韓嵩, 楚國之望, 且其言直, 誅之無辭.』表乃不誅而囚之.」

六年, 劉備自袁紹奔荊州, 表厚相待結而不能用也. 十三年, 曹操自將征表, 未至. 八月, 表疽發背卒[一]. 在荊州幾二十年, 家無餘積.

[一]代語曰「表死後八十餘年, 晉太康中, 冢見發, 表及妻身形如生, 芬香聞數里」也.

二子：琦, 琮. 表初以琦貌類於己, 甚愛之, 後為琮娶其後妻蔡氏之姪, 蔡氏遂愛琮而惡琦, 毀譽之言日聞於表. 表寵耽後妻, 每信受焉. 又妻弟蔡瑁及外甥張允並得幸於表, 又睦於琮. 而琦不自寧, 嘗與琅邪人諸葛亮謀自安之術. 亮初不對. 後乃共升高樓, 因令去梯, 謂亮曰：「今日上不至天, 下不至地, 言出子口而入吾耳, 可以言未?」亮曰：「君不見申生在內而危, 重耳居外而安乎?」[一]琦意感悟, 陰規出計. 會表將江夏太守黃祖為孫權所殺, 琦遂求代其任.

[一]申生, 晉獻公之太子. 為麗姬所譖, 自縊死. 重耳, 申生之弟. 懼麗姬之讒, 出奔. 獻公卒, 重耳入, 是為文公, 遂為霸主. 見左氏傳.

及表病甚, 琦歸省疾, 素慈孝, 允等恐其見表而父子相感, 更有託後之意, 乃謂琦曰：「將軍命君撫臨江夏, 其任至重. 今釋眾擅來, 必見譴怒. 傷親之歡, 重增其疾, 非孝敬之道也.」遂遏于戶外, 使不得見. 琦流涕而去, 人眾聞而傷焉. 遂以琮為嗣. 琮以侯印授琦. 琦怒, 投之地, 將因奔喪作難. 會曹操軍至新野, 琦走江南. 蒯越、韓嵩及東曹掾傅巽等說琮歸降[一]. 琮曰：「今與諸君據全楚之地, 守先君之業, 以觀天下, 何為不可?」巽曰：「逆順有大體, 強弱有定埶. 以人臣而拒人主, 逆道也；以新造之楚而禦中國, 必危也；以劉備而敵曹公, 不當也. 三者皆短, 欲以抗王師之鋒, 必亡之道也. 將軍自料何與劉備?」琮曰：「不若也.」巽曰：「誠以劉備不足禦曹公, 則雖全楚不能以自存也. 誠以劉備足禦曹公, 則備不為將軍下也. 願將軍勿疑.」

[一]傅子曰：「巽字公悌, 瑰瑋博達, 有知人監識.」

及操軍到襄陽, 琮舉州請降, 劉備奔夏口[一]. 操以琮為青州刺史, 封列侯. 蒯越等侯者十五人. 乃釋嵩之囚, 以其名重, 甚加禮待, 使條品州人優劣, 皆擢而用之. 以嵩為大鴻臚, 以交友禮待之. 蒯越光祿勳, 劉(光)[先]尚書令. 初, 表之結袁紹也, 侍中從事鄧義諫不聽. 義以疾退, 終表世不仕, 操以為侍中. 其餘多至大官.

[一]夏口, 城, 今之鄂州也. 左傳：「吳伐楚, 楚沈尹戌奔命於夏汭.」杜預注曰：「漢水入(口)[江], 今夏口也.」

操後敗於赤壁[一], 劉備表琦為荊州刺史. 明年卒.

[一]赤壁, 山名也, 在今鄂州蒲圻縣.

論曰：袁紹初以豪俠得眾, 遂懷雄霸之圖, 天下勝兵舉旗者, 莫不假以為名. 及臨場決敵, 則悍夫爭命[一]；深籌高議, 則智士傾心. 盛哉乎, 其所資也！韓非曰：「佷剛而不和, 愎過而好勝, 嫡子輕而庶子重, 斯之謂亡徵.」[二]劉表道不相越, 而欲臥收天運, 擬蹤三分, 其猶木禺之於人也[三].

[一]悍, 勇也.

[二]韓非亡徵篇曰：「佷剛而不和, 愎諫而好勝, 不顧社稷而輕為信者, 可亡也.」又曰：「太子輕, 庶子伉, 可亡也.」又曰：「太子卑而庶子尊, 可亡也.」

[三]言其如刻木為人, 無所知也. 前書：「有木禺龍一.」音義曰：「禺, 寄也. 寄龍形於木.」

贊曰：紹姿弘雅, 表亦長者. 稱雄河外, 擅強南夏. 魚儷漢舳, 雲屯冀馬[一]. 闚圖訊鼎, 禋天類社[二]. 既云天工, 亦資人亮[三]. 矜彊少成, 坐談奚望[四]. 回皇冢嬖, 身穨業喪[五].

[一]魚儷猶相次比也. 左傳曰：「奉公為魚麗之陳.」前書音義曰：「舳, 船後持柂處也.」左傳曰：「冀之北土, 馬之所生.」

[二]闚圖謂若劉歆圖書改名秀. 訊鼎謂楚子問王孫滿鼎輕重也. 國語曰：「精意以享謂之禋.」爾雅曰：「是類是禡, 師祭也.」社者陰類, 將興師, 故祭之.

[三]工者, 官也. 亮, 信也. 尚書曰：「天工人其代之.」又曰：「惟時亮天工.」

[四]九州春秋曰：「曹公征烏桓, 諸將曰：『今深入遠征, 萬一劉表使備襲許, 悔無及也.』郭嘉曰：『劉表坐談客耳, 自知才不足以御備, 重任之則恐不能制, 輕之則備不為用. 雖違國遠征, 無憂矣.』公遂征之.」

[五]冢, 嫡也. 嬖, 愛也.

校勘記

二四０九頁　五行　自九月至明年二月　按：沈家本謂案魏志武紀, 操破譚尚在三月.

二四０九頁　九行　皆是審配之所構也　按：「構」原訛「搆」, 各本同, 逕改正.

二四一０頁　九行　直(言)當論其埶耳　據刊誤刪. 按：魏志辛毗傳無「言」字.

二四一０頁一五行　宣奕世之德　按：「奕」原訛「弈」, 逕據汲本、殿本改正. 注同.

二四一一頁　六行　而能全於長世者也　校補謂「於」字誤, 當作「族」. 按：魏志注引魏氏春秋作「而能崇業濟功, 垂祚後世者也」.

二四一一頁一二行　構我二人　按：「構」原訛「搆」, 逕據殿本改正.

二四一二頁　七行　其弟靜立　汲本、殿本「靜」作「靖」. 按：靜靖古多通作.

二四一三頁　三行　段不弟　「段」原訛「假」, 逕改正. 下同, 不悉出校記.

二四一三頁一三行　故雖滅親不尤誅兄不傷　按：魏志注「尤」上有「為」字, 「傷」下有「義」字.

二四一三頁一三行　當唯曹是務　按：集解引惠棟說, 謂曹, 眾也, 魏氏春秋作「義」. 王粲集云「唯曹氏是務」, 此後人妄加也.

二四一三頁一六行　遵而無改　按：魏志注「遵」作「違」.

二四一四頁　三行　尚將呂曠高翔　魏志「高翔」作「呂翔」, 惠棟補注從之. 按：潘眉謂作「高翔」是.

二四一四頁　八行　是以周公垂涕以(斃)[蔽]管蔡之獄　集解引惠棟說, 謂「斃」當作「弊」, 斷也. 或作「蔽」, 義同. 今據改. 按：魏志注作「是以周公垂泣而蔽管蔡之獄」.

二四一五頁　一行　貴名(高)[位]於丘岳　據殿本改. 按：校補引錢大昭說, 謂閩本「高」作「位」.

二四一五頁　三行　匍匐悲號　按：「匍匐」二字原倒, 逕乙正.

二四一五頁一一行　慶父存也　按：刊誤謂案公羊云「慶父也存」.

二四一六頁　五行　審配將馮(札)[禮]集解引錢大昭說, 謂閩本「馮札」作「馮禮」. 又魏志亦作「馮禮」. 今據改. 按：禮字古作「禮」, 形近訛「札」.

二四一七頁　四行　相州安(楊)[陽]縣界有藍嵯山　據殿本改.

二四一七頁一０行　譚夜遁(奔)[走]南皮　據汲本改. 按：校補謂奔者逃亡之辭, 譚時尚有軍, 作「奔」非.

二四一八頁　八行　典論曰　按：校補引錢大昭說, 謂魏志注引此作「典略」.

二四一八頁一四行　初避吏為玄兔小吏　按：刊誤謂「玄兔」按郡名皆作「菟」.

二四一九頁　四行　司空曹操表為奮威將軍　按：沈家本謂魏志公孫度傳「奮」作「武」.

二四二０頁　五行　至者十五人　按：集解引惠棟說, 謂司馬彪戰略云「五十五人」.

二四二０頁　六行　唯江夏賊張虎陳坐擁兵據襄陽城　按：殿本考證謂何焯校本「坐」改「生」. 又集解引惠棟說, 謂戰略作「陳生」.

二四二０頁一三行　江(陵)[夏]集解引洪亮吉說, 謂「江陵」應作「江夏」, 表傳凡言江夏者三, 漢官儀作「江陵」, 誤. 今據改.

二四二一頁　三行　劉表將呂介至應時物故　按：校補謂吳志注引英雄記「介」作「公」, 「介下兵射中堅頭」作「公兵下石中堅頭」, 「應時」下多「腦出」二字.

二四二一頁一０行　綦母闓　按：殿本「綦母」作「綦毋」.

二四二二頁一０行　不獲辭命　按：刊誤謂案文當云「辭不獲命」.

二四二三頁　五行　代語曰　按：校補引錢大昭說, 謂代語即世語, 唐人避諱改. 世語晉郭頒撰, 隋書經籍志作「魏晉世語」.

二四二四頁　一行　琦流涕而去人眾聞而傷焉　汲本、殿本「人」作「之」, 屬上讀. 按：魏志注引典論, 作「琦流涕而去」, 無「之」字.

二四二四頁　八行　有知人監識　汲本、殿本「監」作「鑒」. 按：監與鑒通.

二四二四頁一一行　劉(光)[先]尚書令　按：集解引惠棟說, 謂「光」魏志作「先」, 即上別駕劉先也. 零陵先賢傳亦作「先」. 今據改.

二四二四頁一一行　侍中從事鄧義　按：集解引陳景雲說, 謂「侍」當作「治」. 又引錢大昕說, 謂章懷諱「治」為「持」, 此「治中」改「持中」, 校書者妄易為「侍」耳. 又按：集解引惠棟說, 謂魏志「鄧義」作「鄧羲」.

二四二四頁一三行　漢水入(口)[江]據刊誤改, 與左傳杜注合.

後漢書卷七十五 劉焉袁術呂布列傳第六十五

劉焉字君郎, 江夏竟陵人也[一], 魯恭王後也[二]. 肅宗時, 徙竟陵. 焉少任州郡, 以宗室拜郎中. 去官居陽城山, 精學教授. 舉賢良方正, 稍遷南陽太守、宗正、太常.

[一]竟陵今復州縣.

[二]恭王, 景帝子, 名餘.

時靈帝政化衰缺, 四方兵寇, 焉以為刺史威輕, 既不能禁, 且用非其人, 輒增暴亂, 乃建議改置牧伯, 鎮安方夏, 清選重臣, 以居其任. 焉乃陰求為交阯, 以避時難. 議未即行, 會益州刺史郗儉在政煩擾, 謠言遠聞, 而并州刺史張懿、涼州刺史耿鄙並為寇賊所害, 故焉議得用. 出焉為監軍使者, 領益州牧[一], 太僕黃琬為豫州牧, 宗正劉虞為幽州牧, 皆以本秩居職. 州任之重, 自此而始.

[一]前書任安為監北軍使者.

是時益州賊馬相亦自號「黃巾」, 合聚疲役之民數千人, 先殺綿竹令[一], 進攻雒縣[二], 殺郗儉, 又擊蜀郡、犍為, 旬月之閒, 破壞三郡[三]. 馬相自稱「天子」, 眾至十餘萬人, 遣兵破巴郡, 殺郡守趙部. 州從事賈龍, 先領兵數百人在犍為, 遂糾合吏人攻相, 破之, 龍乃遣吏卒迎焉. 焉到, 以龍為校尉, 徙居綿竹. (龍)撫納離叛, 務行寬惠, 而陰圖異計.

[一]綿竹故城在今益州綿竹縣東.

[二]今益州雒縣.

[三]綿竹及雒屬廣漢郡, 并蜀郡、犍為郡.

沛人張魯, 母有恣色, 兼挾鬼道, 往來焉家, 遂任魯以為督義司馬, (遂)與別部司馬張脩將兵掩殺漢中太守蘇固, 斷絕斜谷, 殺使者. 魯既得漢中, 遂復殺張脩而并其眾.

焉欲立威刑以自尊大, 乃託以佗事, 殺州中豪彊十餘人[一], 士民皆怨. 初平二年, 犍為太守任岐及賈龍並反, 攻焉. 焉擊破, 皆殺之. 自此意氣漸盛, 遂造作乘輿車重千餘乘[二]. 焉四子, 範為左中郎將, 誕治書御史, 璋奉車都尉[三], 並從獻帝在長安, 唯別部司馬瑁隨焉在益州. 朝廷使璋曉譬焉, 焉留璋不復遣. 興平元年, 征西將軍馬騰與範謀誅李傕, 焉遣叟兵五千助之, 戰敗[四], 範及誕並見殺. 焉既痛二子, 又遇天火燒其城府車重, 延及民家, 館邑無餘, 於是徙居成都, 遂疽發背卒[五].

[一]蜀志曰, 殺王咸、李權等.

[二]重, 輜重也.

[三]蜀志曰：「璋字季玉.」

[四]漢世謂蜀為叟. 孔安國注尚書云：「蜀, 叟也.」

[五]說文曰：「疽, 久癰.」

州大吏趙韙等貪璋溫仁, 立為刺史. 詔書因以璋為監軍使者, 領益州牧, 以韙為征東中郎將. 先是荊州牧劉表表焉僭擬乘輿器服, 韙以此遂屯兵朐䏰備表[一].

[一]朐音蠢. 䏰音如尹反. 屬巴郡, 故城在今夔州雲安縣西也.

初, 南陽、三輔民數萬戶流入益州, 焉悉收以為眾, 名曰「東州兵」. 璋性柔寬無威略, 東州人侵暴為民患, 不能禁制, 舊士頗有離怨. 趙韙之在巴中, 甚得眾心, 璋委之以權. 韙因人情不輯[一], 乃陰結州中大姓. 建安五年, 還共擊璋, 蜀郡、廣漢、犍為皆反應. 東州人畏見誅滅, 乃同心并力, 為璋死戰, 遂破反者, 進攻韙於江州[二], 斬之.

[一]輯, 和也.

[二]江州, 縣名, 屬巴郡, 今渝州巴縣.

張魯以璋闇懦, 不復承順. 璋怒, 殺魯母及弟, 而遣其將龐羲等攻魯, 數為所破. 魯部曲多在巴土, 故以羲為巴郡太守. 魯因襲取之, 遂雄於巴漢.

十三年, 曹操自將征荊州, 璋乃遣使致敬. 操加璋振威將軍, 兄瑁平寇將軍. 璋因遣別駕從事張松詣操, 而操不相接禮. 松懷恨而還, 勸璋絕曹氏, 而結好劉備. 璋從之.

十六年, 璋聞曹操當遣兵向漢中討張魯, 內懷恐懼, 松復說璋迎劉備以拒操. 璋即遣法正將兵迎備[一]. 璋主簿巴西黃權諫曰[二]：「劉備有梟名[三], 今以部曲遇之, 則不滿其心, 以賓客待之, 則一國不容二主, 此非自安之道.」從事廣漢王累自倒懸於州門以諫. 璋一無所納.

[一]蜀志曰：「法正字孝直, 扶風郿人也. 祖真, 字喬卿. 父衍, 字季謀.」

[二]蜀志曰：「權字公衡, 閬中人也. 先主取益州, 諸縣望風景附, 權閉城堅守. 須璋稽服, 乃詣先主. [先]主稱尊號, 將東伐吳, 權諫, 先主不從, 以權為鎮北將軍, 督江北軍, 先主自在江南. 吳將陸義乘虛斷圍, 南軍敗績, 先主引退, 而道隔, 權不得還, 故率所領降于魏. 有司執法白收權妻子. 先主曰：『孤負黃權, 權不負孤也.』待之如初. 魏文帝謂權曰：『君舍逆效順, 欲追蹤陳、韓邪? 』權對曰：『臣過受劉氏厚遇, 降吳不可, 還蜀無路, 是以歸命. 且敗軍之將, 免死為幸, 何古人之可慕? 』」

[三]梟即驍也.

備自江陵馳至涪城[一], 璋率步騎數萬與備會[二]. 張松勸備於會襲璋, 備不忍. 明年, 出屯葭萌. 松兄廣漢太守肅懼禍及己, 乃以松謀白璋, 收松斬之[三], 敕諸關戍勿復通. 備大怒, 還兵擊璋, 所在戰剋. 十九年, 進圍成都, 數十日, 城中有精兵三萬人, 穀支一年, 吏民咸欲拒戰. 璋言：「父子在州二十餘歲, 無恩德以加百姓, 而攻戰三載, 肌膏草野者, 以璋故也. 何心能安！」遂開城出降, 群下莫不流涕. 備遷璋於公安[四], 歸其財寶, 後以病卒[五].

[一]涪城故城今綿州城.

[二]蜀志曰：「是歲建安十六年.」

[三]益郡耆舊傳曰：「張肅有威儀, 容貌甚偉. 松為人短小放蕩, 不持節操, 然識理精果, 有才幹. 劉璋遣詣曹公, 公不甚禮. 楊脩深器之, 白公辟松, 不納. 脩以公所撰兵書示松, 飲宴之閒, 一省即便闇誦, 以此異之.」

[四]公安, 今荊州縣.

[五]蜀志曰：「先主遷璋于公安南, 猶佩振威將軍印綬. 孫權破關羽, 取荊州, 以璋為益州牧, 留(住)[駐]秭歸.」

明年, 曹操破張魯, 定漢中.

魯字公旗. 初, 祖父陵, 順帝時客於蜀, 學道鶴鳴山中[一], 造作符書, 以惑百姓. 受其道者輒出米五斗, 故謂之「米賊」. 陵傳子衡, 衡傳於魯, 魯遂自號「師君」. 其來學者, 初名為「鬼卒」, 後號「祭酒」. 祭酒各領部眾, 眾多者名曰「理頭」. 皆校以誠信, 不聽欺妄, 有病但令首過而已[二]. 諸祭酒各起義舍於路, 同之亭傳[三], 縣置米肉以給行旅. 食者量腹取足, 過多則鬼能病之. 犯法者先加三原[四], 然後行刑. 不置長吏, 以祭酒為理, 民夷信向[五]. 朝廷不能討, 遂就拜魯鎮夷中郎將, 領漢寧太守[六], 通其貢獻.

[一]山在今益州晉原縣西.

[二]魏志曰：「大抵與黃巾相似.」首音式(殺)[救]反.

[三]傳音陟戀反.

[四]原, 免也.

[五]典略曰：「初, 熹平中, 妖賊大起, [三輔有駱曜. 光和中, 東方有張角], 漢中有張脩. [駱曜教民緬匿法, 角]為太平道, (張角)[脩]為五斗米道. 太平道師持九節杖, 為符祝, 教病人叩頭思過, 因以符水飲之. 病或自愈者, 則云此人信道, 其或不愈, 則云不信道. 脩法略與角同, 加施淨室, 使病人處其中思過. 又使人為姦令祭酒, 主以老子五千文, 使都習, 號『姦令』. 為鬼吏, 主為病者請禱. [請禱]之法, 書病人姓字, 說服罪之意. 作三通, 其一上之天, 著山上, 其一埋之地, 其一沈之水, 謂之『三官手書』. 使病者家出米五斗以為常, 故號『五斗米師』也. 實無益於療病, [但為淫妄], 小人昏愚, 競共事之. 後角被誅, 脩亦亡. 及魯自在漢中, 因其人信行脩業, 遂增飾之. 教使起義舍, 以米[肉]置其中, 以止行人. 又[教]使自隱, 有小過者, 當循道百步, 則罪除. 又依月令, 春夏禁殺. 又禁酒. 流移寄在其地者, 不敢不奉也.」

[六]袁山松書, 建安二十年置漢寧郡.

韓遂、馬超之亂, 關西民奔魯者數萬家. 時人有地中得玉印者, 群下欲尊魯為漢寧王. 魯功曹閻圃諫曰：「漢川之民, 戶出十萬, 四面險固, 財富土沃, 上匡天子, 則為桓文, 次方竇融, 不失富貴. 今承制署置, 埶足斬斷. 遽稱王號, 必為禍先.」魯從之.

魯自在漢川垂三十年, 聞曹操征之, 至陽平[一], 欲舉漢中降. 其弟衛不聽, 率眾數萬, 拒關固守[二]. 操破衛, 斬之. 魯聞陽平已陷, 將稽顙歸降. 閻圃說曰：「今以急往, 其功為輕, 不如且依巴中, 然後委質, 功必多也.」於是乃奔南山. 左右欲悉焚寶貨倉庫. 魯曰：「本欲歸命國家, 其意未遂. 今日之走, 以避鋒銳, 非有惡意.」遂封藏而去. 操入南鄭, 甚嘉之. 又以魯本有善意, 遣人慰安之. 魯即與家屬出逆, 拜鎮南將軍, 封閬中侯, 邑萬戶[三], 將還中國, 待以客禮. 封魯五子及閻圃等皆為列侯.

[一]周地圖記曰：「褒谷西北有古陽平關.」其地在今梁州褒城縣西北也.

[二]魏志曰：「太祖征魯至陽平關, 衛拒關堅守.」

[三]閬中屬巴郡, 今隆州縣.

魯卒, 謚曰原侯. 子富嗣.

論曰：劉焉睹時方艱, 先求後亡之所[一], 庶乎見幾而作[二]. 夫地廣則驕尊之心生, 財衍則僭奢之情用[三], 固亦恆人必至之期也. 璋能閉隘養力, 守案先圖, 尚可與歲時推移, 而遽輸利器, 靜受流斥[四], 所謂羊質虎皮, 見豺則恐, 吁哉！[五]

[一]左傳曰, 鄭公孫黑肱有疾, 歸邑于公, 曰：「吾聞之, 生於亂代, 貴而能貧, 人無求焉, 可以後亡.」

[二]易曰：「君子見幾而作, 不俟終日.」又曰：「幾者動之微, 吉之先見.」

[三]衍, 饒也.

[四]老子曰：「國之利器, 不可以示人.」

[五]楊子法言曰：「羊質虎皮, 見草而悅, 見豺而戰.」

袁術字公路, 汝南汝陽人, 司空逢之子也. 少以俠氣聞, 數與諸公子飛鷹走狗, 後頗折節. 舉孝廉, 累遷至河南尹、虎賁中郎將.

時董卓將欲廢立, 以術為後將軍. 術畏卓之禍, 出奔南陽. 會長沙太守孫堅殺南陽太守張咨[一], 引兵從術. 劉表上術為南陽太守, 術又表堅領豫州刺史, 使率荊、豫之卒, 擊破董卓於陽人.

[一]英雄記曰：「咨字子議, 潁川人.」吳曆曰：「孫堅至南陽, 咨不給軍糧, 又不肯見. 堅欲進兵, 恐為後害, 乃詐得急疾, 舉軍震惶, 迎呼巫醫, 禱祀山川, 遣所親人說咨, 言病困欲以兵付咨. 咨聞之, 心利其兵, 即將步騎五六百人入營看堅. 堅與相見, 無何, 卒然而起, 案劍罵咨, 遂執斬之.」

術從兄紹因堅討卓未反, 遠, 遣其將會稽周昕奪堅豫州. 術怒, 擊昕走之. 紹議欲立劉虞為帝, 術好放縱, 憚立長君, 託以公義不肯同, 積此釁隙遂成. 乃各外交黨援, 以相圖謀, 術結公孫瓚, 而紹連劉表. 豪桀多附於紹, 術怒曰：「群豎不吾從, 而從吾家奴乎！」又與公孫瓚書, 云紹非袁氏子, 紹聞大怒. 初平三年, 術遣孫堅擊劉表於襄陽, 堅戰死. 公孫瓚使劉備與術合謀共逼紹, 紹與曹操會擊, 皆破之. 四年, 術引軍入陳留, 屯封丘. 黑山餘賊及匈奴於扶羅等佐術, 與曹操戰於匡亭, 大敗. 術退保雍丘, 又將其餘眾奔九江, 殺楊州刺史陳溫而自領之, 又兼稱徐州伯. 李傕入長安, 欲結術為援, 乃授以左將軍, 假節, 封陽翟侯.

初, 術在南陽, 戶口尚數十百萬, 而不修法度, 以鈔掠為資, 奢恣無猒, 百姓患之. 又少見識書, 言「代漢者當塗高」, 自云名字應之[一]. 又以袁氏出陳為舜後, 以黃代赤, 德運之次[二], 遂有僭逆之謀. 又聞孫堅得傳國璽[三], 遂拘堅妻奪之. 興平二年冬, 天子播越, 敗於曹陽. 術大會群下, 因謂曰：「今海內鼎沸, 劉氏微弱. 吾家四世公輔[四], 百姓所歸, 欲應天順民, 於諸君何如?」眾莫敢對. 主簿閻象進曰：「昔周自后稷至于文王, 積德累功, 參分天下, 猶服事殷[五]. 明公雖奕世克昌[六], 孰若有周之盛? 漢室雖微, 未至殷紂之敝也.」術嘿然, 使召張範. 範辭疾, 遣弟承往應之. 術問曰：「昔周室陵遲, 則有桓文之霸；[七]秦失其政, 漢接而用之. 今孤以土地之廣, 士人之眾, 欲徼福於齊桓, 擬跡於高祖, 可乎?」承對曰：「在德不在眾. 苟能用德以同天下之欲, 雖云匹夫, 霸王可也. 若陵僭無度, 干時而動, 眾之所棄, 誰能興之！[八]」術不說.

[一]當塗高者, 魏也. 然術自以「術」及「路」皆是「塗」, 故云應之.

[二]陳大夫轅濤塗, 袁氏其後也. 五行火生土, 故云以黃代赤.

[三]韋昭吳書曰：「漢室大亂, 天子北詣河上, 六璽不自隨, 掌璽者以投井中. 孫堅北討董卓, 頓軍城南, 甄官署有井, 每旦有五色氣從井中出, 使人浚井, 得漢[傳]國玉璽, 其文曰『受命于天, 既壽永昌』.」

[四]袁安為司空, 子敞及京, 京子湯, 湯子逢並為司空.

[五]國語曰：「后稷勤周, 十五代而王.」毛詩國風序曰：「國君積行累功, 以致爵位.」論語孔子曰：「三分天下有二, 猶服事殷.」

[六]奕猶重也. 詩云：「不顯奕代.」又曰：「克昌厥後.」

[七]王肅注家語曰：「言若丘陵之漸逶遲.」

[八]魏志曰, 範字公儀. 承字公先, 河內人, 司徒歆之孫也.

自孫堅死, 子策復領其部曲, 術遣擊楊州刺史劉繇, 破之, 策因據江東. 策聞術將欲僭號, 與書諫曰：「董卓無道, 陵虐王室, 禍加太后, 暴及弘農, 天子播越[一], 宮廟焚毀, 是以豪桀發憤, 沛然俱起[二]. 元惡既斃, 幼主東顧, 乃使王人奉命, 宣明朝恩, 偃武修文, 與之更始. 然而河北異謀於黑山[三], 曹操毒被於東徐, 劉表僭亂於南荊, 公孫叛逆於朔北, 正禮阻兵[四], 玄德爭盟[五], 是以未獲從命, 櫜弓戢戈. 當謂使君與國同規, 而舍是弗恤, 完然有自取之志[六], 懼非海內企望之意也. 成湯討桀, 稱『有夏多罪』；[七]武王伐紂, 曰『殷有重罰』[八]. 此二王者, 雖有聖德, 假使時無失道之過, 無由逼而取也. 今主上非有惡於天下, 徒以幼子脅於彊臣, 異於湯武之時也. 又聞幼主明智聰敏, 有夙成之德[九], 天下雖未被其恩, 咸歸心焉. 若輔而興之, 則旦、奭之美, 率土所望也. 使君五世相承[一０], 為漢宰輔, 榮寵之盛, 莫與為比, 宜效忠守節, 以報王室. 時人多惑圖緯之言, 妄牽非類之文, 苟以悅主為美, 不顧成敗之計, 古今所慎, 可不孰慮！忠言逆耳, 駮議致憎[一一], 苟有益於尊明, 無所敢辭.」術不納, 策遂絕之.

[一]左傳曰, 王子朝云「茲不穀震蕩播越」. 播, 遷也. 越, 逸也. 言失其所居.

[二]沛然, 自恣縱貌也. 沛音片害反.

[三]謂袁紹為冀州牧, 與黑山賊相連.

[四]劉繇也.

[五]劉備也.

[六]完然, 自得貌.

[七]尚書湯誓曰：「有夏多罪, 天命殛之.」

[八]史記曰：「武王遍告諸侯曰：『殷有重罰, 不可不伐.』」

[九]夙, 早也.

[一０]安生京, 京生湯, 湯生逢, 逢生術, 凡五代.

[一一]駮, 雜也, 議不同也. 前書張良曰：「忠言逆耳利於行, 良藥苦口利於病.」

建安二年, 因河內張炯符命, 遂果僭號, 自稱「仲家」[一]. 以九江太守為淮南尹, 置公卿百官, 郊祀天地. 乃遣使以竊號告呂布, 并為子娉布女. 布執術使送許[二]. 術大怒, 遣其將張勳、橋蕤攻布, 大敗而還. 術又率兵擊陳國, 誘殺其王寵及相駱俊, 曹操乃自征之. 術聞大駭, 即走度淮, 留張勳、橋蕤於蘄陽[三], 以拒操. [操]擊破斬蕤, 而勳退走. 術兵弱, 大將死, 眾情離叛. 加天旱歲荒, 士民凍餒, 江、淮閒相食殆盡. 時舒仲應為術沛相, 術以米十萬斛與為軍糧, 仲應悉散以給飢民. 術聞怒, 陳兵將斬之. 仲應曰：「知當必死, 故為之耳. 寧可以一人之命, 救百姓於塗炭.」術下馬牽之曰：「仲應, 足下獨欲享天下重名, 不與吾共之邪?」

[一]「仲」或作「沖」.

[二]時獻帝在許.

[三]水經曰：「蘄水出江夏蘄春縣北山.」酈元注云：「即蘄山也. 西南流經蘄山, 又南對蘄陽, 注于大江, 亦謂之蘄陽口.」

術雖矜名尚奇, 而天性驕肆, 尊己陵物. 及竊偽號, 淫侈滋甚, 媵御數百, 無不兼羅紈, 厭粱肉[一], 自下飢困, 莫之簡卹. 於是資實空盡, 不能自立. 四年夏, 乃燒宮室, 奔其部曲陳簡、雷薄於灊山[二]. 復為簡等所拒, 遂大困窮, 士卒散走. 憂懣不知所為, 遂歸帝號於紹, 曰：「祿去漢室久矣, 天下提挈, 政在家門. 豪雄角逐, 分割疆宇. 此與周末七國無異, 唯彊者兼之耳. 袁氏受命當王, 符瑞炳然. 今君擁有四州[三], 人戶百萬, 以彊則莫與爭大, 以位則無所比高. 曹操雖欲扶衰獎微, 安能續絕運, 起已滅乎！謹歸大命, 君其興之.」紹陰然其計.

[一]九州春秋曰：「司隸馮方女, 國色也, 避亂楊州. 袁術登城, 見而悅之, 遂納焉, 甚愛幸. 諸婦害其寵, 紿之曰：『將軍貴人有志節, 當時時涕泣憂愁, 必長見敬重.』馮氏以為然, 後見術輒垂涕, 術果以有心志, 益哀之. 諸婦因是共絞殺之, 懸之廁梁, 術誠以為不得志而死也, 厚加殯斂焉.」

[二]灊縣之山也. 灊, 今壽州霍山縣也. 灊音潛.

[三]青、冀、幽、并.

術因欲北至青州從袁譚, 曹操使劉備徼之, 不得過, 復走還壽春. 六月, 至江亭. 坐簀床而歎曰：[一]「袁術乃至是乎！」因憤慨結病, 歐血死. 妻子依故吏廬江太守劉勳[二]. 孫策破勳, 復見收視, 術女入孫權宮, 子曜仕吳為郎中.

[一]簀, 笫也, 謂無茵席也.

[二]魏志曰「勳字子臺, 琅邪人, 與太祖有舊, 為孫策破後, 自歸太祖, 封列侯. 勳自恃與太祖有宿, 日驕慢, 數犯法, 又誹謗, 遂免其官」也.

論曰：天命符驗, 可得而見, 未可得而言也. 然大致受大福者, 歸於信順乎！[一]夫事不以順, 雖彊力廣謀, 不能得也. 謀不可得之事, 日失忠信, 變詐妄生矣. 況復苟肆行之, 其以欺天乎！雖假符僭稱, 歸將安所容哉！

[一]易曰：「天之所助者, 順也；人之所助者, 信也. 履信思順, 自天祐之.」

呂布字奉先, 五原九原人也. 以弓馬驍武給并州. 刺史丁原為騎都尉, (原)屯河內, 以布為主簿, 甚見親待. 靈帝崩, 原受何進召, 將兵詣洛陽, 為執金吾. 會進敗, 董卓誘布殺原而并其兵.

卓以布為騎都尉, 誓為父子, 甚愛信之. 稍遷至中郎將, 封都亭侯. 卓自知凶恣, 每懷猜畏, 行止常以布自衛. 嘗小失卓意, 卓拔手戟擲之. 布拳捷得免, 而改容顧謝, 卓意亦解. 布由是陰怨於卓. 卓又使布守中閤, 而私與傅婢情通, 益不自安. 因往見司徒王允, 自陳卓幾見殺之狀[一]. 時允與尚書僕射士孫瑞密謀誅卓, 因以告布, 使為內應. 布曰：「如父子何?」曰：「君自姓呂, 本非骨肉. 今憂死不暇, 何謂父子? 擲戟之時, 豈有父子情也?」布遂許之, 乃於門刺殺卓, 事已見卓傳. 允以布為奮威將軍, 假節, 儀同三司, 封溫侯.

[一]幾音祈.

允既不赦涼州人, 由是卓將李傕等遂相結, 還攻長安. 布與傕戰, 敗, 乃將數百騎, 以卓頭繫馬鞍, 走出武關, 奔南陽. 袁術待之甚厚. 布自恃殺卓, 有德袁氏, 遂恣兵鈔掠. 術患之. 布不安, 復去從張楊於河內. 時李傕等購募求布急, 楊下諸將皆欲圖之. 布懼, 謂楊曰：「與卿州里, 今見殺, 其功未必多. 不如生賣布, 可大得傕等爵寵.」楊以為然. 有頃, 布得走投袁紹, 紹與布擊張燕於常山. 燕精兵萬餘, 騎數千匹. 布常御良馬, 號曰赤菟, 能馳城飛塹[一], 與其健將成廉、魏越等數十騎馳突燕陣, 一日或至三四, 皆斬首而出. 連戰十餘日, 遂破燕軍. 布既恃其功, 更請兵於紹, 紹不許, 而將士多暴橫, 紹患之. 布不自安, 因求還洛陽. 紹聽之, 承制使領司隸校尉, 遣壯士送布而陰使殺之. 布疑其圖己, 乃使人鼓箏於帳中, 潛自遁出. 夜中兵起, 而布已亡. 紹聞, 懼為患, 募遣追之, 皆莫敢逼, 遂歸張楊. 道經陳留, 太守張邈遣使迎之, 相待甚厚, 臨別把臂言誓.

[一]曹瞞傳曰：「時人語曰：『人中有呂布, 馬中有赤菟.』」

邈字孟卓, 東平人, 少以俠聞. 初辟公府, 稍遷陳留太守. 董卓之亂, 與曹操共舉義兵. 及袁紹為盟主, 有驕色, 邈正義責之. 紹既怨邈, 且聞與布厚, 乃令曹操殺邈. 操不聽, 然邈心不自安. 興平元年, 曹操東擊陶謙, 令其將武陽人陳宮屯東郡[一]. 宮因說邈曰：「今天下分崩, 雄桀並起, 君擁十萬之眾, 當四戰之地[二], 撫劍顧眄, 亦足以為人豪, 而反受制, 不以鄙乎！今州軍東征, 其處空虛, 呂布壯士, 善戰無前, 迎之共據兗州, 觀天下形埶, 俟時事變通, 此亦從橫一時也.」邈從之, 遂與弟超及宮等迎布為兗州牧, 據濮陽, 郡縣皆應之.

[一]典略曰：「陳宮字公臺, 東郡人也. 剛直烈壯, 少與海內知名之士皆連結. 及天下亂, 始隨太祖. 後自疑, 乃從呂布. 為布畫策, 布每不從.」

[二]陳留地平, 四面受敵, 故謂之四戰之地也.

曹操聞而引軍擊布, 累戰, 相持百餘日. 是時旱蝗少穀, 百姓相食, 布移屯山陽. 二年閒, 操復盡收諸城, 破布於鉅野, 布東奔劉備. 邈詣袁術求救, 留超將家屬屯雍丘. 操圍超數月, 屠之, 滅其三族. 邈未至壽春, 為其兵所害.

時劉備領徐州, 居下邳, 與袁術相拒於淮上. 術欲引布擊備, 乃與布書曰：「術舉兵詣闕, 未能屠裂董卓. 將軍誅卓, 為術報恥, 功一也[一]. 昔金元休南至封丘, 為曹操所敗[二]. 將軍伐之, 令術復明目於遐邇, 功二也. 術生年以來, 不聞天下有劉備, 備乃舉兵與術對戰. 憑將軍威靈, 得以破備, 功三也. 將軍有三大功在術, 術雖不敏, 奉以死生. 將軍連年攻戰, 軍糧苦少, 今送米二十萬斛. 非唯此止, 當駱驛復致. 凡所短長亦唯命.」布得書大悅, 即勒兵襲下邳, 獲備妻子. 備敗走海西[三], 飢困, 請降於布. 布又恚術運糧不復至, 乃具車馬迎備, 以為豫州刺史, 遣屯小沛[四]. 布自號徐州牧. 術懼布為己害, 為子求婚, 布復許之.

[一]董卓殺隗及術兄基等男女二十餘人.

[二]典略曰「元休名尚, 京兆人. 同郡韋休甫、第五文休俱著名, 號為『三休』. 尚, 獻帝初為兗州刺史, 東之郡, 而太祖已臨兗州. 尚依袁術, 術僭號, 欲以尚為太尉, 不敢顯言, 私使諷之, 術亦不敢強也. 建安初, 尚逃還, 為術所害」也.

[三]海西, 縣, 屬廣陵郡, 故屬東海.

[四]高祖本泗水郡沛縣人. 及得天下, 改泗水為沛郡, 小沛即沛縣.

術遣將紀靈等步騎三萬以攻備, 備求救於布. 諸將謂布曰：「將軍常欲殺劉備, 今可假手於術.」布曰：「不然. 術若破備, 則北連太山, 吾為在術圍中, 不得不救也.」便率步騎千餘, 馳往赴之. 靈等聞布至, 皆斂兵而止. 布屯沛城外, 遣人招備, 并請靈等與共饗飲. 布謂靈曰：「玄德, 布弟也, 為諸君所困, 故來救之. 布性不喜合鬥, 但喜解鬥耳.」乃令軍候植戟於營門, 布彎弓顧曰：「諸君觀布射[戟]小支[一], 中者當各解兵, 不中可留決鬥.」布即一發, 正中戟支. 靈等皆驚, 言「將軍天威也」. 明日復歡會, 然後各罷.

[一]周禮考工記曰：「為戟博二寸, 內倍之, 胡參之, 援四之.」鄭注云：「援, 直刃；胡, 其孑也.」小支謂胡也. 即今之戟傍曲支.

術遣韓胤以僭號事告布, 因求迎婦, 布遣女隨之. 沛相陳珪恐術報布成姻, 則徐楊合從, 為難未已. 於是往說布曰：「曹公奉迎天子, 輔贊國政, 將軍宜與協同策謀, 共存大計. 今與袁術結姻, 必受不義之名, 將有累卵之危矣.」[一]布亦素怨術, 而女已在塗, 乃追還絕婚, 執胤送許, 曹操殺之.

[一]說菀曰：「晉靈公造九層臺, 費用千億, 謂左右曰：『敢有諫者斬.』孫息求見. 靈公張弩持矢見之, 謂之曰：『子欲諫邪? 』孫息曰：『臣不敢諫也. 臣能累十二博棋, 加九雞子於其上.』公曰：『吾未嘗見也, 子為寡人作之.』孫息即正顏色, 定志意, 以棋子置下, 加雞子其上. 左右慴息. 靈公曰：『危哉！』孫息曰：『復有危於此者.』公曰：『願復見之.』息曰：『九層之臺, 三年不成, 男不得耕, 女不得織, 國用空虛, 戶口減少, 吏人叛亡, 鄰國謀議將興兵.』公乃壞臺.」

陳珪欲使子登詣曹操, 布固不許, 會使至, 拜布為左將軍, 布大喜, 即聽登行, 并令奉章謝恩. 登見曹操, 因陳布勇而無謀, 輕於去就, 宜早圖之. 操曰：「布狼子野心, 誠難久養[一], 非卿莫究其情偽.」即增珪秩中二千石, 拜登廣陵太守. 臨別, 操執登手曰：「東方之事, 便以相付.」令陰合部眾, 以為內應. 始布因登求徐州牧, 不得. 登還, 布怒, 拔戟斫机曰：「卿父勸吾協同曹操, 絕婚公路. 今吾所求無獲, 而卿父子並顯重, 但為卿所賣耳.」登不為動容, 徐對之曰：「登見曹公, 言養將軍譬如養虎, 當飽其肉, 不飽則將噬人. 公曰：『不如卿言. 譬如養鷹, 飢即為用, 飽則颺去.』其言如此.」布意乃解.

[一]左傳曰：「伯石之生也, 叔向之母視之, 曰：『是豺狼之聲也, 狼子野心.』」

袁術怒布殺韓胤, 遣其大將張勳、橋蕤等與韓暹、楊奉連埶, 步騎數萬, 七道攻布. 布時兵有三千, 馬四百匹, 懼其不敵, 謂陳珪曰：「今致術軍, 卿之由也, 為之柰何?」珪曰；「暹、奉與術, 卒合之師耳[一]. 謀無素定[二], 不能相維. 子登策之, 比於連雞, 埶不俱棲[三], 立可離也.」布用珪策, 與暹、奉書曰：「二將軍親拔大駕, 而布手殺董卓, 俱立功名, 當垂竹帛. 今袁術造逆, 宜共誅討, 柰何與賊還來伐布? 可因今者同力破術, 為國除害, 建功天下, 此時不可失也.」又許破術兵, 悉以軍資與之. 暹、奉大喜, 遂共擊勳等於下邳, 大破之, 生禽橋蕤, 餘眾潰走, 其所殺傷、墯水死者殆盡.

[一]卒音千忽反.

[二]素, 舊也.

[三]戰國策曰：「秦惠王謂寒泉子曰：『蘇秦欺弊邑, 欲以一人之知, 反覆山東之君. 夫諸侯之不可一, 猶連雞之不能俱上於棲.』」

時太山臧霸等攻破莒城, 許布財幣以相結, 而未及送, 布乃自往求之. 其督將高順諫止[一]曰：「將軍威名宣播, 遠近所畏, 何求不得, 而自行求賂. 萬一不剋, 豈不損邪?」布不從. 既至莒, 霸等不測往意, 固守拒之, 無獲而還. 順為人清白有威嚴, 少言辭, 將眾整齊, 每戰必剋. 布性決易, 所為無常. 順每諫曰：「將軍舉動, 不肯詳思, 忽有失得, 動輒言誤. 誤事豈可數乎?」布知其忠而不能從.

[一]英雄記曰「順為人不飲酒, 不受饋. 所將七百餘兵, 號為千人, 名『陷陣營』. 布後疏順, 奪順所將兵, 亦無恨意」也.

建安三年, 布遂復從袁術, 遣順攻劉備於沛, 破之. 曹操遣夏侯惇救備[一]. 為順所敗. 操乃自將擊布, 至下邳城下. 遺布書, 為陳禍福. 布欲降, 而陳宮等自以負罪於操, 深沮其計, 而謂布曰：「曹公遠來, 埶不能久. 將軍若以步騎出屯於外, 宮將餘眾閉守於內. 若向將軍, 宮引兵而攻其背；若但攻城, 則將軍救於外. 不過旬月, 軍食畢盡, 擊之可破也.」布然之. 布妻曰：「昔曹氏待公臺如赤子, 猶舍而歸我. 今將軍厚公臺不過於曹氏, 而欲委全城, 捐妻子, 孤軍遠出乎? 若一旦有變, 妾豈得為將軍妻哉！」布乃止. 而潛遣人求救於袁術, 自將千餘騎出. 戰敗走還, 保城不敢出. 術亦不能救.

[一]魏志曰：「夏侯惇字元讓, 沛國譙人. 年二十四, 就師學, 人有辱其師者, 惇殺之. 後從征呂布, 為流矢傷左目. 領陳留、濟陰太守, 加建武將軍. 太祖常同輿載, 特見親重, 出入臥內, 諸將莫之比.」

曹操塹圍之, 壅沂、泗以灌其城, 三月, 上下離心. 其將侯成使客牧其名馬, 而客策之以叛. 成追客得馬, 諸將合禮以賀成. 成分酒肉, 先入詣布而言曰：「蒙將軍威靈, 得所亡馬, 諸將齊賀, 未敢嘗也, 故先以奉貢.」布怒曰：「布禁酒而卿等醞釀, 為欲因酒共謀布邪?」成忿懼, 乃與諸將共執陳宮、高順, 率其眾降. 布與麾下登白門樓[一]. 兵圍之急, 令左右取其首詣操. 左右不忍, 乃下降. 布見操曰：「今日已往, 天下定矣.」操曰：「何以言之?」布曰：「明公之所患不過於布, 今已服矣. 令布將騎, 明公將步, 天下不足定也.」顧謂劉備曰：「玄德, 卿為坐上客, 我為降虜, 繩縛我急, 獨不可一言邪?」操笑曰：「縛虎不得不急.」乃命緩布縛. 劉備曰：「不可. 明公不見呂布事丁建陽、董太師乎?」操頷之[二]. 布目備曰：「大耳兒最叵信！」[三]操謂陳宮曰：「公臺平生自謂智有餘, 今意何如?」宮指布曰：「是子不用宮言, 以至於此. 若見從, 未可量也.」操又曰：「柰卿老母何?」宮曰：「老母在公, 不在宮也. 夫以孝理天下者, 不害人之親.」操復曰：「柰卿妻子何?」宮曰：「宮聞霸王之主, 不絕人之祀.」[四]固請就刑, 遂出不顧, 操為之泣涕. 布及宮、順皆縊殺之, 傳首許市.

[一]宋武北征記曰：「下邳城有三重, 大城(之門)周四里, 呂布所守也. 魏武禽布於白門. 白門, 大城之門也.」酈元水經注曰：「南門謂之白門, 魏武禽陳宮於此.」

[二]杜預注左傳曰：「頷, 搖頭也.」音五感反.

[三]蜀志曰：「備顧自見其耳.」

[四]左傳曰：「齊桓公存三亡國.」

贊曰：焉作庸牧, 以希後福[一]. 曷云負荷? 地墮身逐. 術既叨貪, 布亦□覆.

[一]王莽改益州曰庸部.

校勘記

二四三一頁　三行　劉焉字君郎　按：校補引柳從辰說, 謂蜀志同, 華陽國志作「字君朗」.

二四三一頁　八行　清選重臣　按：「清」原訛「請」, 逕據汲本、殿本改正.

二四三一頁　九行　益州刺史郗儉　按：集解引惠棟說, 謂蜀志「郗」作「郤」.

二四三一頁　九行　并州刺史張懿　集解引錢大昕說, 謂蜀志劉二牧傳作「張益」. 又引惠棟說, 謂一作「張壹」. 按：王先謙謂「懿」作「壹」或作「益」, 避晉諱也.

二四三二頁　三行　州從事賈龍先領兵數百人在犍為遂糾合吏人攻相破之　按：李慈銘謂案三國志作「在犍為東界」, 華陽國志曰, 賈龍素領家兵在犍為之青衣, 則三國志云在東界者是也. 時犍為已為黃巾所破, 此傳省文, 非是. 「人」當作「民」. 「破之」華陽國志作「破滅之」.

二四三二頁　三行　龍乃遣吏卒迎焉　按：「遣」原訛「選」, 逕據汲本、殿本改正.

二四三二頁　四行　(龍)撫納離叛　校補謂「龍」字誤衍, 各本皆未去, 此敘焉事, 與龍無涉, 兼係蜀志原文, 原文固無「龍」字也. 今據刪.

二四三二頁　八行　(遂)與別部司馬張脩　據刊誤刪.

二四三二頁一五行　遂[疽]發背(疽)卒　據殿本改.

二四三四頁　七行　祖真字喬卿　按：蜀志法正傳裴注引三輔決錄「喬」作「高」.

二四三四頁　八行　[先]主稱尊號　據汲本補.

二四三五頁　一行　穀支一年　按：集解引惠棟說, 謂蜀志云「穀帛支二年」.

二四三五頁一０行　先主遷璋于公安南　按：「遷」原訛「還」, 逕改正.

二四三五頁一０行　留(住)[駐]秭歸　據汲本改.

二四三五頁一二行　魯字公旗　按：殿本考證謂魏志作「公祺」.

二四三五頁一四行　眾多者名曰「理頭」　按：魏志張魯傳「理」作「治」. 補注引何焯說, 謂「理」本「治」字, 避唐諱改.

二四三六頁　二行　遂就拜魯鎮夷中郎將　按：魏志「夷」作「民」.

二四三六頁　四行　首音式(殺)[救]反　據殿本改.

二四三六頁　七行　妖賊大起[三輔有駱曜光和中東方有張角]殿本考證謂何焯校本于「妖賊大起」下增「三輔有駱曜光和中東方有張角」十三字. 今據補, 與魏志裴注引典略合.

二四三六頁　七行　[駱曜教民緬匿法角]為太平道(張角)[脩]為五斗米道　殿本考證謂何焯校本于「漢中有張脩」句下增「駱曜教民緬匿法角」八字, 「張脩為五斗米道」滅去「張」字, 改「角」為「脩」. 今據補改, 與魏志裴注引典略合.

二四三六頁一０行　主為病者請禱[請禱]之法　殿本考證謂何焯校本「請禱」下復增「請禱」二字. 今據補, 與魏志裴注引典略合.

二四三六頁一二行　實無益於療病[但為淫妄]殿本考證謂何焯校本「實無益於療病」下增「但為淫妄」四字. 今據補, 與魏志裴注引典略合.

二四三六頁一三行　以米[肉]置其中　殿本考證謂何焯校本「米」字下增「肉」字. 今據補, 與魏志裴注引典略合.

二四三六頁一三行　又[教]使自隱　殿本考證謂何焯校本「使」字上增「教」字. 今據補, 與魏志裴注引典略合.

二四三六頁一三行　當循道百步　按魏志裴注引典略「循」作「治」. 補注引何焯說, 謂避唐諱改.

二四三八頁　六行　楊子法言曰　「楊」字原作「揚」, 逕據汲本、殿本改.

二四三九頁　一行　遣其將會稽周昕　按：校補謂「周昕」據吳錄作「周□」, 昕之弟也.

二四三九頁　五行　黑山餘賊及匈奴於扶羅等佐術　按：「及」原訛「反」, 逕據汲本、殿本改正.

二四三九頁　八行　陽翟侯　按：「陽」原訛「楊」, 逕據汲本、殿本改正.

二四三九頁一三行　參分天下　魏志作「參分天下有其二」, 此脫「有其二」三字. 按：校補謂去此三字, 則文義不屬, 當由轉寫脫誤耳. 若范氏刪節, 胡不云「三分有二」乎?

二四三九頁一四行　明公雖奕世克昌　按：「奕」原訛「弈」, 逕據汲本、殿本改. 注同.

二四四０頁　七行　得漢[傳]國玉璽　殿本考證謂何焯校本「漢」字下添「傳」字, 今據補.

二四四０頁　九行　三分天下有二猶服事殷　按：汲本「有」下有「其」字. 殿本「猶」作「以」.

二四四一頁　二行　當謂使君與國同規　殿本「當」作「嘗」. 按：袁紀作「當」.

二四四二頁　九行　留張勳橋蕤於蘄陽　集解引通鑑胡注, 謂此蓋沛國之蘄縣, 范史衍「陽」字. 按：校補謂胡說是. 前志沛郡蘄縣字本作「鄿」, 從邑, 鄿陽蓋即鄿北地名, 亦非衍「陽」字. 此與江夏之蘄春本無涉也. 章懷雖誤注, 當仍未改字, 故毛本注中猶閒雜從邑之字, 後人並改為從斤, 遂無別耳.

二四四二頁　九行　[操]擊破斬蕤　據汲本、殿本補.

二四四三頁　三行　奔其部曲陳簡　按：集解引惠棟說, 謂「陳簡」魏志作「陳蘭」.

二四四三頁一四行　坐簀床而歎曰　按：魏志袁術傳裴注引吳書, 「簀床」作「櫺床」.

二四四四頁　九行　(原)屯河內　魏志呂布傳無「原」字, 今據刪.

二四四五頁一三行　布不自安　按：原作「布自不安」, 逕據汲本、殿本改.

二四四六頁一０行　剛直烈壯　按：「烈」原作「列」, 逕改正.

二四四八頁　四行　諸君觀布射[戟]小支　據汲本、殿本補.

二四四八頁　八行　恐術報布成姻　汲本「姻」作「婚」. 按：魏志亦作「婚」.

二四五０頁一三行　建安三年　按：「三」原訛「二」, 逕改正.

二四五一頁一五行　今意何如　按：刊誤謂「意」當作「竟」.

二四五二頁　五行　大城(之門)周四里　據刊誤刪.

後漢書卷七十六 循吏列傳第六十六

初, 光武長於民閒, 頗達情偽[一], 見稼穡艱難, 百姓病害, 至天下已定, 務用安靜, 解王莽之繁密, 還漢世之輕法[二]. 身衣大練, 色無重綵, 耳不聽鄭衛之音, 手不持珠玉之玩, 宮房無私愛, 左右無偏恩. 建武十三年, 異國有獻名馬者, 日行千里, 又進寶劍, 賈兼百金, 詔以馬駕鼓車, 劍賜騎士. 損上林池籞之官, 廢騁望弋獵之事. 其以手跡賜方國者, 皆一札十行, 細書成文[三]. 勤約之風, 行于上下. 數引公卿郎將, 列于禁坐[四]. 廣求民瘼, 觀納風謠. 故能內外匪懈, 百姓寬息. 自臨宰邦邑者, 競能其官. 若杜詩守南陽, 號為「杜母」, 任延、錫光移變邊俗, 斯其績用之最章章者也[五]. 又第五倫、宋均之徒, 亦足有可稱談. 然建武、永平之閒, 吏事刻深, 亟以謠言單辭, 轉易守長. 故朱浮數上諫書, 箴切峻政, 鍾離意等亦規諷殷勤, 以長者為言, 而不能得也[六]. 所以中興之美, 蓋未盡焉. 自章、和以後, 其有善績者, 往往不絕. 如魯恭、吳祐、劉寬及潁川四長[七], 並以仁信篤誠, 使人不欺；王堂、陳寵委任賢良, 而職事自理：[八]斯皆可以感物而行化也. 邊鳳、延篤先後為京兆尹, 時人以輩前世趙、張[九]. 又王渙、任峻之為洛陽令, 明發姦伏, 吏端禁止, 然導德齊禮, 有所未充, 亦一時之良能也. 今綴集殊聞顯跡, 以為循吏篇云.

[一]左傳楚子曰：「晉侯在外十九年矣, 人之情偽盡知之矣.」

[二]前書曰：「莽春夏斬人於巿, 一家鑄錢, 保伍人沒入為官奴婢, 男子檻車, 女子步, 鐵鎖琅鐺其頸, 愁苦死者十七八.」輕法謂高祖約法三章, 孝文除肉刑也.

[三]說文曰：「札, 牒也.」

[四]禁坐猶御坐也.

[五]章章, 明也. 前書班固曰：「章章尤著者也.」

[六]時明帝性褊察, 好以耳目隱發為明, 又引杖撞郎, 朝廷竦慄, 爭為苛刻, 唯意獨敢諫爭, 數封還詔書. 見意傳也.

[七]謂荀淑為當塗長, 韓韶為嬴長, 陳寔為太丘長, 鍾皓為林慮長. 淑等皆潁川人也.

[八]王堂任陳蕃、應嗣, 陳寵任王渙、鐔顯也.

[九]輩, 類也. 趙謂趙廣漢, 張謂張敞者也.

衛颯字子產[一], 河內脩武人也. 家貧好學問, 隨師無糧, 常傭以自給. 王莽時, 仕郡歷州宰.

[一]颯音立.

建武二年, 辟大司徒鄧禹府. 舉能案劇, 除侍御史, 襄城令. 政有名跡, 遷桂陽太守. 郡與交州接境, 頗染其俗, 不知禮則. 颯下車, 修庠序之教, 設婚姻之禮. 期年閒, 邦俗從化.

先是含洭、湞陽、曲江三縣, 越之故地[一], 武帝平之, 內屬桂陽. 民居深山, 濱溪谷, 習其風土, 不出田租. 去郡遠者, 或且千里. 吏事往來, 輒發民乘船, 名曰「傳役」. 每一吏出, 傜及數家, 百姓苦之. 颯乃鑿山通道五百餘里, 列亭傳, 置郵驛. 於是役省勞息, 姦吏杜絕. 流民稍還, 漸成聚邑, 使輸租賦, 同之平民. 又耒陽縣(山)[出]鐵石[二], 佗郡民庶常依因聚會, 私為冶鑄, 遂招來亡命, 多致姦盜. 颯乃上起鐵官, 罷斥私鑄, 歲所增入五百餘萬. 諷理卹民事, 居官如家, 其所施政, 莫不合於物宜. 視事十年, 郡內清理.

[一]含洭故城在今廣州含洭縣東. 湞陽, 今廣州縣也. 曲江, 韶州縣也.

[二]續漢志耒陽縣有鐵官也.

二十五年, 徵還. 光武欲以為少府, 會颯被疾, 不能拜起[一], 敕以桂陽太守歸家, 須後詔書[二]. 居二歲, 載病詣闕, 自陳困篤, 乃收印綬, 賜錢十萬, 後卒于家.

[一]東觀記曰「颯到即引見, 賜食於前. 從吏二人, 賜冠幘, 錢人五千」也.

[二]須, 待也.

南陽茨充代颯為桂陽[一]. 亦善其政, 教民種殖桑柘麻紵之屬[二], 勸令養蠶織屨, 民得利益焉[三].

[一]東觀記曰「充字子河, 宛人也. 初舉孝廉, 之京師, 同侶馬死, 充到前亭, 輒舍車持馬還相迎, 鄉里號之曰『一馬兩車茨子河』」也.

[二]禮記曰：「禁人無伐桑柘.」鄭玄注云：「愛蠶食也.」

[三]東觀記曰：「元和中, 荊州刺史上言：臣行部入長沙界, 觀者皆徒跣. 臣問御佐曰：『人無履亦苦之否? 』御佐對曰：『十二月盛寒時並多剖裂血出, 燃火燎之, 春溫或膿潰. 建武中, 桂陽太守茨充教人種桑蠶, 人得其利, 至今江南頗知桑蠶織屨, 皆充之化也.』」

任延字長孫, 南陽宛人也. 年十二, 為諸生, 學於長安, 明詩、易、春秋, 顯名太學, 學中號為「任聖童」. 值倉卒, 避兵之隴西. 時隗囂已據四郡, 遣使請延, 延不應.

更始元年, 以延為大司馬屬, 拜會稽都尉, 時年十九, 迎官驚其壯[一]. 及到, 靜泊無為, 唯先遣饋禮祠延陵季子[二]. 時天下新定, 道路未通, 避亂江南者皆未還中土, 會稽頗稱多士. 延到, 皆聘請高行如董子儀、嚴子陵等, 敬待以師友之禮. 掾吏貧者, 輒分奉祿以賑給之. 省諸卒, 令耕公田, 以周窮急. 每時行縣, 輒使慰勉孝子, 就餐飯之[三].

[一]壯, 少也.

[二]季子, 吳王壽夢之少子札也, 封於延陵也.

[三]飯音符晚反.

吳有龍丘萇者, 隱居太末[一], 志不降辱. 王莽時, 四輔三公連辟, 不到[二]. 掾史白請召之. 延曰：「龍丘先生躬德履義, 有原憲、伯夷之節[三]. 都尉埽洒其門, 猶懼辱焉, 召之不可.」遣功曹奉謁, 修書記, 致醫藥, 吏使相望於道. 積一歲, 萇乃乘輦詣府門, 願得先死備錄[四]. 延辭讓再三, 遂署議曹祭酒. 萇尋病卒, 延自臨殯, 不朝三日. 是以郡中賢士大夫爭往宦焉.

[一]太末, 縣, 屬會稽郡, 今婺州龍丘縣也. 東陽記云：「秦時改為太末, 有龍丘山在東, 有九石特秀, 色丹, 遠望如蓮華. 萇之隱處有一巖穴如窗牖, 中有石床, 可寢處.」

[二]四輔謂太師、太傅、國師、國將. 三公謂大司馬、司徒、司空也, 並莽時官. 見前書也.

[三]原憲, 孔子弟子, 魯人也. 子貢結駟連騎, 排藜藋過謝, 原憲攝敝衣冠見子貢. 伯夷, 孤竹君之子, 讓其國, 餓死於首陽山也.

[四]請編名錄於郡職也.

建武初, 延上書願乞骸骨, 歸拜王庭. 詔徵為九真太守. 光武引見, 賜馬雜繒, 令妻子留洛陽. 九真俗以射獵為業, 不知牛耕[一], 民常告糴交阯, 每致困乏. 延乃令鑄作田器, 教之墾闢. 田疇歲歲開廣, 百姓充給. 又駱越之民無嫁娶禮法, 各因淫好, 無適對匹[二], 不識父子之性, 夫婦之道. 延乃移書屬縣, 各使男年二十至五十, 女年十五至四十, 皆以年齒相配. 其貧無禮娉, 令長吏以下各省奉祿以賑助之. 同時相娶者二千餘人. 是歲風雨順節, 穀稼豐衍. 其產子者, 始知種姓. 咸曰：「使我有是子者, 任君也.」多名子為「任」. 於是徼外蠻夷夜郎等慕義保塞, 延遂止罷偵候戍卒[三].

[一]東觀漢記曰：「九真俗燒草種田.」前書曰「搜粟都尉趙過教人牛耕」也.

[二]適音丁歷反.

[三]偵, 伺也, 音丑政反.

初, 平帝時, 漢中錫光為交阯太守, 教導民夷, 漸以禮義, 化聲侔於延[一]. 王莽末, 閉境拒守. 建武初, 遣使貢獻, 封鹽水侯. 領南華風, 始於二守焉.

[一]侔, 等也.

延視事四年, 徵詣洛陽, 以病稽留, 左轉睢陽令, 九真吏人生為立祠. 拜武威太守, 帝親見, 戒之曰：「善事上官, 無失名譽.」延對曰：「臣聞忠臣不私, 私臣不忠. 履正奉公, 臣子之節. 上下雷同, 非陛下之福. 善事上官, 臣不敢奉詔.」帝歎息曰：「卿言是也.」

既之武威, 時將兵長史田紺, 郡之大姓, 其子弟賓客為人暴害. 延收紺繫之, 父子賓客伏法者五六人. 紺少子尚乃聚會輕薄數百人, 自號將軍, 夜來攻郡. 延即發兵破之. 自是威行境內, 吏民累息[一].

[一]累息, 累氣.

郡北當匈奴, 南接種羌, 民畏寇抄, 多廢田業. 延到, 選集武略之士千人, 明其賞罰, 令將雜種胡騎休屠黃石屯據要害[一], 其有警急, 逆擊追討. 虜恒多殘傷, 遂絕不敢出.

[一]黃石, 雜種號也.

河西舊少雨澤, 乃為置水官吏, 修理溝渠, 皆蒙其利. 又造立校官[一], 自掾(吏)[史]子孫, 皆令詣學受業, 復其傜役. 章句既通, 悉顯拔榮進之. 郡遂有儒雅之士.

[一]校, 學也.

後坐擅誅羌不先上, 左轉召陵令. 顯宗即位, 拜潁川大守. 永平二年, 徵會辟雍, 因以為河內太守. 視事九年, 病卒.

少子愷, 官至太常.

王景字仲通, 樂浪䛁邯人也[一]. 八世祖仲, 本琅邪不其人. 好道術, 明天文. 諸呂作亂, 齊哀王襄謀發兵, 而數問於仲. 及濟北王興居反, 欲委兵師仲[二], 仲懼禍及, 乃浮海東奔樂浪山中, 因而家焉. 父閎, 為郡三老. 更始敗, 土人王調殺郡守劉憲, 自稱大將軍、樂浪太守. 建武六年, 光武遣太守王遵將兵擊之. 至遼東, 閎與郡決曹史楊邑等共殺調迎遵, 皆封為列侯, 閎獨讓爵. 帝奇而徵之, 道病卒.

[一]䛁音諾甘反, 邯音下甘反, 縣名.

[二]襄及興居並高祖孫, 齊悼惠王肥之子也.

景少學易, 遂廣闚眾書, 又好天文術數之事, 沈深多伎蓺. 辟司空伏恭府. 時有薦景能理水者, 顯宗詔與將作謁者王吳共修作浚儀渠. 吳用景□流法, 水乃不復為害.

初, 平帝時, 河、汴決壞, 未及得修. 建武十年, 陽武令張汜上言：「河決積久, 日月侵毀, 濟渠所漂數十許縣[一]. 脩理之費, 其功不難. 宜改脩堤防, 以安百姓.」書奏, 光武即為發卒. 方營河功, 而浚儀令樂俊復上言：「昔元光之閒[二], 人庶熾盛, 緣隄墾殖, 而瓠子河決, 尚二十餘年, 不即擁塞[三]. 今居家稀少, 田地饒廣, 雖未脩理, 其患猶可. 且新被兵革, 方興役力, 勞怨既多, 民不堪命. 宜須平靜, 更議其事.」光武得此遂止. 後汴渠東侵, 日月彌廣, 而水門故處, 皆在河中, 兗、豫百姓怨歎, 以為縣官恒興佗役, 不先民急. 永平十二年, 議修汴渠, 乃引見景, 問以理水形便. 景陳其利害, 應對敏給, 帝善之. 又以嘗修浚儀, 功業有成, 乃賜景山海經、河渠書、[四]禹貢圖, 及錢帛衣物. 夏, 遂發卒數十萬, 遣景與王吳脩渠築隄, 自滎陽東至千乘海口千餘里. 景乃商度地埶, 鑿山阜, 破砥績[五], 直截溝澗, 防遏衝要, 疏決壅積, 十里立一水門, 令更相洄注[六], 無復潰漏之患. 景雖簡省役費, 然猶以百億計[七]. 明年夏, 渠成. 帝親自巡行, 詔濱河郡國置河堤員吏, 如西京舊制[八]. 景由是知名. 王吳及諸從事掾史皆增秩一等. 景三遷為侍御史. 十五年, 從駕東巡狩, 至無鹽, 帝美其功績, 拜河堤謁者, 賜車馬縑錢.

[一]濟水出今洛州濟源縣西北, 東流經溫縣入河, 度河東南入鄭州, 又東入滑、曹、鄆、濟、齊、青等州入海, 即此渠也. 王莽末, 旱, 因枯涸, 但入河內而已.

[二]武帝年.

[三]瓠子堤在今滑州白馬縣. 武帝元光中, 河決於瓠子, 東南注鉅野, 通於淮、泗, 至元封二年塞之也.

[四]山海經, 禹所作. 河渠書, 太史公史記也.

[五]尚書曰：「原隰底績.」注：「底, 致也. 績, 功也.」言破禹所致功之處也. 或云砥磧, 山名也.

[六]爾雅曰：「逆流而上曰洄.」郭璞注云：「旋流也.」

[七]十萬曰億也.

[八]十三州志曰：「成帝時河堤大壞, 汎濫青、徐、兗、豫四州略遍, 乃以校尉王延代領河堤謁者, 秩千石, 或名其官為護都水使者. 中興, 以三府掾屬為之.」

建初七年, 遷徐州刺史. 先是杜陵杜篤奏上論都[賦], 欲令車駕遷還長安. 耆老聞者, 皆動懷土之心, 莫不眷然佇立西望. 景以宮廟已立, 恐人情疑惑, 會時有神雀諸瑞[一], 乃作金人論, 頌洛邑之美, 天人之符, 文有可採.

[一]章帝時有神雀、鳳皇、白鹿、白烏等瑞也.

明年, 遷廬江太守. 先是百姓不知牛耕, 致地力有餘而食常不足. 郡界有楚相孫叔敖所起芍陂稻田[一]. 景乃驅率吏民, 修起蕪廢, 教用犁耕, 由是墾闢倍多, 境內豐給. 遂銘石刻誓, 令民知常禁. 又訓令蠶織, 為作法制, 皆著于鄉亭, 廬江傳其文辭. 卒於官.

[一]陂在今壽州安豐縣東. 陂徑百里, 灌田萬頃. 芍音鵲.

初, 景以為六經所載, 皆有卜筮, 作事舉止, 質於蓍龜, 而眾書錯糅, 吉凶相反, 乃參紀眾家數術文書, 冢宅禁忌[一], 堪輿日相之屬[二], 適於事用者, 集為大衍玄基云[三].

[一]葬送造宅之法, 若黃帝、青烏之書也.

[二]前書蓺文志, 堪輿金匱十四卷. 許慎云：「堪, 天道也. 輿, 地道也.」日相謂日辰王相之法也.

[三]易曰「大衍之數五十, 其用四十有九」也.

秦彭字伯平, 扶風茂陵人也. 自漢興之後, 世位相承. 六世祖襲, 為潁川太守, 與群從同時為二千石者五人, 故三輔號曰「萬石秦氏」. 彭同產女弟, 顯宗時入掖庭為貴人, 有寵. 永平七年, 以彭貴人兄, 隨四姓小侯擢為開陽城門候[一]. 十五年, 拜騎都尉, 副駙馬都尉耿秉北征匈奴.

[一]續漢志：「城門候一人, 六百石.」[開陽], 城南面東頭第一門也. 漢官儀云「開陽門始成, 未有名, 夜有一柱來止樓上. 琅邪開陽縣上言南門一柱飛去, 因以名門」也.

建初元年, 遷山陽太守. 以禮訓人, 不任刑罰. 崇好儒雅, 敦明庠序. 每春秋饗射, 輒修升降揖讓之儀. 乃為人設四誡, 以定六親長幼之禮[一]. 有遵奉教化者, 擢為鄉三老, 常以八月致酒肉以勸勉之. 吏有過咎, 罷遣而已, 不加恥辱. 百姓懷愛, 莫有欺犯. 興起稻田數千頃, 每於農月, 親度頃畝, 分別肥塉, 差為三品, 各立文簿, 藏之鄉縣. 於是姦吏跼蹐, 無所容詐. 彭乃上言, 宜令天下齊同其制. 詔書以其所立條式, 班令三府, 並下州郡.

[一]六親謂父子兄弟夫婦也.

在職六年, 轉潁川太守, 仍有鳳皇、麒麟、嘉禾、甘露之瑞, 集其郡境. 肅宗巡行, 再幸潁川, 輒賞賜錢穀, 恩寵甚異. 章和二年卒.

彭弟惇、褒, 並為射聲校尉.

王渙字稚子, 廣漢郪人也[一]. 父順, 安定太守. 渙少好俠, 尚氣力, 數通剽輕少年[二]. 晚而改節, 敦儒學, 習尚書, 讀律令, 略舉大義. 為太守陳寵功曹, 當職割斷, 不避豪右. 寵風聲大行, 入為大司農. 和帝問曰：「在郡何以為理?」寵頓首謝曰：「臣任功曹王渙以簡賢選能, 主簿鐔顯拾遺補闕, 臣奉宣詔書而已.」帝大悅. 渙由此顯名.

[一]郪, 縣, 故城在今梓州郪縣西南也.

[二]剽, 劫奪也.

州舉茂才, 除溫令. 縣多姦猾, 積為人患. 渙以方略討擊, 悉誅之. 境內清夷, 商人露宿於道. 其有放牛者, 輒云以屬稚子, 終無侵犯. 在溫三年, 遷兗州刺史, 繩正部郡[一], 風威大行. 後坐考妖言不實論. 歲餘, 徵拜侍御史.

[一]繩, 直也.

永元十五年, 從駕南巡, 還為洛陽令. 以平正居身, 得寬猛之宜. 其冤嫌久訟, 歷政所不斷, 法理所難平者, 莫不曲盡情詐, 壓塞群疑. 又能以譎數發擿姦伏[一]. 京師稱歎, 以為渙有神筭[二]. 元興元年, 病卒. 百姓市道莫不咨嗟. 男女老壯皆相與賦斂, 致奠醊以千數[三].

[一]譎, 詐；數, 術也.

[二]智筭若神也.

[三]醊音張芮反. 說文曰：「祭酹也.」

渙喪西歸, 道經弘農, 民庶皆設槃桉於路. 吏問其故, 咸言平常持米到洛, 為卒司所鈔[一], 恆亡其半. 自王君在事, 不見侵枉, 故來報恩. 其政化懷物如此. 民思其德, 為立祠安陽亭西, 每食輒弦歌而薦之[二].

[一]鈔, 掠也.

[二]古樂府歌曰「孝和帝在時, 洛陽令王君, 本自益州廣漢蜀人, 少行(官)[宦]學, 通五經論. 明知法令, 歷代衣冠, 從溫補洛陽令, 化行致賢. 外行猛政, 內懷慈仁, 移惡子姓名五, 篇著里端. 無妄發賦, 念在理冤. 清身苦體, 宿夜勞勤, 化有能名, 遠近所聞. 天年不遂, 早就奄昏, 為君作祠安陽亭西, 欲令後代莫不稱傳」也.

永初二年, 鄧太后詔曰：「夫忠良之吏, 國家所以為理也. 求之甚勤, 得之至寡. 故孔子曰：『才難不其然乎！』昔大司農朱邑[一]、右扶風尹翁歸[二], 政跡茂異, 令名顯聞, 孝宣皇帝嘉歎愍惜, 而以黃金百斤策賜其子. 故洛陽令王渙, 秉清脩之節, 蹈羔羊之義[三], 盡心奉公, 務在惠民, 功業未遂, 不幸早世, 百姓追思, 為之立祠. 自非忠愛之至, 孰能若斯者乎！今以渙子石為郎中, 以勸勞勤.」延熹中, 桓帝事黃老道, 悉毀諸房祀, 唯特詔密縣存故太傅卓茂廟, 洛陽留王渙祠焉.

[一]前書曰, 邑字仲卿, 廬江舒人. 為北海太守, 以理行第一, 入為大司農. 性公正, 不可交以私, 天子器之, 朝廷敬焉. 神爵元年卒, 宣帝下詔賜其子黃金百斤, 奉其祭祀.

[二]前書云, 翁歸字子況, 河東平陽人. 拜東海太守, 以高第入守右扶風. 元康四年卒. 宣帝制詔：「御史右扶風翁歸, 廉平嚮正, 早夭不遂, 朕甚憐之. 其賜翁歸子黃金百斤, 以奉其祭祀.」

[三]韓詩羔羊曰：「羔羊之皮, 素絲五紽.」薛君章句曰：「小者曰羔, 大者曰羊. 素喻潔白, 絲喻屈柔. 紽, 數名也. 詩人賢仕為大夫者, 言其德能, 稱有潔白之性, 屈柔之行, 進退有度數也.」

鐔顯後亦知名, 安帝時豫州刺史. 時天下飢荒, 競為盜賊, 州界收捕且萬餘人. 顯愍其困窮, 自陷刑辟, 輒擅赦之, 因自劾奏. 有詔勿理. 後位至長樂衛尉.

自渙卒後, 連詔三公特選洛陽令, 皆不稱職. 永和中, 以劇令勃海任峻補之[一]. 峻擢用文武吏, 皆盡其能, 糾剔姦盜, 不得旋踵[二], 一歲斷獄, 不過數十. 威風猛於渙, 而文理不及之. 峻字叔高, 終於太山太守.

[一]劇, 縣名, 屬北海郡也.

[二]左傳天王策命晉文侯曰：「糾逖王慝.」杜預注云：「逖, 遠也.」「剔」與「逖」通.

許荊字少張[一], 會稽陽羨人也[二]. 祖父武, 太守第五倫舉為孝廉. 武以二弟晏、普未顯, 欲令成名, 乃請之曰：「禮有分異之義, 家有別居之道.」[三]於是共割財產以為三分, 武自取肥田廣宅奴婢強者, 二弟所得並悉劣少. 鄉人皆稱弟克讓而鄙武貪婪, 晏等以此並得選舉. 武乃會宗親, 泣曰：「吾為兄不肖, 盜聲竊位, 二弟年長, 未豫榮祿, 所以求得分財, 自取大譏. 今理產所增, 三倍於前, 悉以推二弟, 一無所留.」於是郡中翕然, 遠近稱之. 位至長樂少府.

[一]謝承書曰：「荊字子張. 家貧為吏. 無有船車, 休假常單步荷擔上下.」

[二]陽羨故城在今常州義興縣也.

[三]儀禮曰「父子一體也, 夫婦一體也, 昆弟一體也. 故父子手足也, 夫婦判合也, 昆弟四體也. 昆弟之義無分焉, 而有分者, 則避子之私也. 子不私其父, 則不成為子. 故有東宮, 有西宮, 有南宮, 有北宮. 異居而同財, 有餘則歸之宗, 不足則資之宗」也.

荊少為郡吏, 兄子世嘗報讎殺人, 怨者操兵攻之. 荊聞, 乃出門逆怨者, 跪而言曰：「世前無狀相犯, 咎皆在荊不能訓導. 兄既早沒, 一子為嗣, 如令死者傷其滅絕, 願殺身代之.」怨家扶荊起, 曰：「許掾郡中稱賢, 吾何敢相侵?」因遂委去. 荊名譽益著. 太守黃兢舉孝廉.

和帝時, 稍遷桂陽太守. 郡濱南州, 風俗脆薄[一], 不識學義. 荊為設喪紀婚姻制度, 使知禮禁. 嘗行春到耒陽縣, 人有蔣均者, 兄弟爭財, 互相言訟. 荊對之歎曰：「吾荷國重任, 而教化不行, 咎在太守.」乃顧使吏上書陳狀, 乞詣廷尉. 均兄弟感悔, 各求受罪[二]. 在事十二年, 父老稱歌. 以病自上, 徵拜諫議大夫, 卒於官. 桂陽人為立廟樹碑.

[一]脆薄猶輕薄也.

[二]謝承書曰「郴人謝弘等不養父母, 兄弟分析, 因此皆還供養者千有餘人」也.

荊孫戫, 靈帝時為太尉.

孟嘗字伯周, 會稽上虞人也. 其先三世為郡吏, 並伏節死難. 嘗少脩操行, 仕郡為戶曹史. 上虞有寡婦至孝養姑. 姑年老壽終, 夫女弟先懷嫌忌, 乃誣婦厭苦供養, 加鴆其母, 列訟縣庭. 郡不加尋察, 遂結竟其罪. 嘗先知枉狀, 備言之於太守, 太守不為理. 嘗哀泣外門, 因謝病去, 婦竟冤死. 自是郡中連旱二年, 禱請無所獲. 後太守殷丹到官, 訪問其故, 嘗詣府具陳寡婦冤誣之事. 因曰：「昔東海孝婦, 感天致旱, 于公一言, 甘澤時降[一]. 宜戮訟者, 以謝冤魂, 庶幽枉獲申, 時雨可期.」丹從之, 即刑訟女而祭婦墓, 天應澍雨, 穀稼以登.

[一]解見霍諝傳也.

嘗後策孝廉, 舉茂才, 拜徐令. 州郡表其能, 遷合浦太守. 郡不產穀實, 而海出珠寶, 與交阯比境, 常通商販, 貿糴糧食[一]. 先時宰守並多貪穢, 詭人採求, 不知紀極[二], 珠遂漸徙於交阯郡界. 於是行旅不至, 人物無資, 貧者餓死於道. 嘗到官, 革易前敝, 求民病利[三]. 曾未踰歲, 去珠復還, 百姓皆反其業, 商貨流通, 稱為神明.

[一]貿, 易也.

[二]詭, 責也.

[三]人所病苦及利益之(甚)[事]也.

以病自上, 被徵當還, 吏民攀車請之. 嘗既不得進, 乃載鄉民船夜遁去. 隱處窮澤, 身自耕傭. 鄰縣士民慕其德, 就居止者百餘家.

桓帝時, 尚書同郡楊喬上書薦嘗曰：[一]「臣前後七表言故合浦太守孟嘗, 而身輕言微, 終不蒙察. 區區破心, 徒然而已. 嘗安仁弘義, 耽樂道德, 清行出俗, 能幹絕群. 前更守宰, 移風改政, 去珠復還, 飢民蒙活. 且南海多珍, 財產易積, 掌握之內, 價盈兼金, 而嘗單身謝病, 躬耕壟次, 匿景藏采, 不揚華藻. 實羽翮之美用, 非徒腹背之毛也[二]. 而沈淪草莽, 好爵莫及[三], 廊廟之寶, 棄於溝渠[四]. 且年歲有訖, 桑榆行盡[五], 而忠貞之節, 永謝聖時. 臣誠傷心, 私用流涕. 夫物以遠至為珍[六], 士以稀見為貴. 槃木朽株, 為萬乘用者, 左右為之容耳[七]. 王者取士, 宜拔眾之所貴. 臣以斗筲之姿, 趨走日月之側[八]. 思立微節, 不敢苟私鄉曲. 竊感禽息, 亡身進賢.」[九]嘗竟不見用. 年七十, 卒于家.

[一]謝承書曰「喬字聖達, 烏傷人也. 前後數上書陳政事」也.

[二]說苑曰：「趙簡子游於西河而樂之, 歎曰：『安得賢士而與處焉? 』舟人古桑曰：『此是吾君不好之也.』簡子曰：『吾門左右客千人, 朝食不足, 暮收市征, 暮食不足, 朝收市征, 吾可謂不好士乎? 』古桑曰：『鴻鵠高飛遠翔, 其所恃者六翮也. 背上之毛, 腹下之毳, 無尺寸之數, 加之滿把, 飛不能為之益高. 不知門下左右客千人者, 六翮之用乎? 將盡毛毳也? 』」新序云晉平公, 餘並同也.

[三]易曰：「我有好爵, 吾與爾縻之.」

[四]尚書顧命曰：「赤刀、大訓、弘璧、琬琰在西序, 大玉、夷玉、天球、河圖在東序.」周禮大宗伯曰：「天府掌祖廟之守藏, 凡國之玉鎮大寶器藏焉.」

[五]謂日將夕, 在桑榆閒, 言晚暮也.

[六]若珠翠之屬也.

[七]前書鄒陽曰：「蟠木根柢, 輪囷離奇, 而為萬乘器者, 左右為之先容耳.」

[八]日月喻人君也. 易曰：「懸象著明莫大乎日月, 崇高莫大乎富貴.」

[九]禽息, 秦大夫, 薦百里奚而不見納. 繆公出, 當車以頭擊闑, 腦乃播出, 曰：「臣生無補於國, 不如死也.」繆公感□, 而用百里奚, 秦以大化. 見韓詩外傳.

第五訪字仲謀, 京兆長陵人. 司空倫之族孫也. 少孤貧, 常傭耕以養兄嫂. 有閑暇, 則以學文[一]. 仕郡為功曹, 察孝廉, 補新都令[二]. 政平化行, 三年之閒, 鄰縣歸之, 戶口十倍.

[一]文謂道蓺者也.

[二]新都, 縣, 屬蜀郡, 故城在今益州新都縣東.

遷張掖太守. 歲飢, 粟石數千, 訪乃開倉賑給以救其敝. 吏懼譴[一], 爭欲上言. 訪曰：「若上須報, 是棄民也[二]. 太守樂以一身救百姓！」遂出穀賦人. 順帝璽書嘉之. 由是一郡得全. 歲餘, 官民並豐, 界無姦盜.

[一]譴, 責也.

[二]上音時掌反. 須, 待也.

遷南陽太守, 去官. 拜護羌校尉, 邊境服其威信. 卒於官.

劉矩字叔方, 沛國蕭人也. 叔父光, 順帝時為司徒. 矩少有高節, 以(叔)父[叔]遼未得仕進, 遂絕州郡之命. 太尉朱寵、太傅桓焉嘉其志義, 故叔遼以此為諸公所辟, 拜議郎, 矩乃舉孝廉.

稍遷雍丘令, 以禮讓化之. 其無孝義者, 皆感悟自革. 民有爭訟, 矩常引之於前, 提耳訓告[一], 以為忿恚可忍, 縣官不可入, 使歸更尋思. 訟者感之, 輒各罷去. 其有路得遺者, 皆推尋其主. 在縣四年, 以母憂去官.

[一]毛詩曰：「匪面命之, 言提其耳.」

後太尉胡廣舉矩賢良方正, 四遷為尚書令. 矩性亮直, 不能諧附貴埶, 以是失大將軍梁冀意, 出為常山相, 以疾去官. 時冀妻兄孫祉為沛相, 矩懼為所害, 不敢還鄉里, 乃投彭城友人家. 歲餘, 冀意少悟, 乃止. 補從事中郎, 復為尚書令, 遷宗正、太常.

延熹四年, 代黃瓊為太尉. 瓊復為司空, 矩與瓊及司徒种暠同心輔政, 號為賢相. 時連有災異, 司隸校尉以劾三公. 尚書朱穆上疏, 稱矩等良輔, 及言殷湯、高宗不罪臣下之義[一]. 帝不省, 竟以蠻夷反叛免. 後復拜太中大夫.

[一]尚書湯誥曰：「余一人有罪, 無以爾萬方. 萬方有罪, 在余一人.」尚書高宗誡傅說曰：「一夫不獲, 則曰時予之辜.」

靈帝初, 代周景為太尉. 矩再為上公, 所辟召皆名儒宿德. 不與州郡交通. 順辭默諫[一], 多見省用. 復以日食免. 因乞骸骨, 卒於家.

[一]順辭, 不忤旨. 默諫, 不顯揚也.

劉寵字祖榮, 東萊牟平人, 齊悼惠王之後也[一]. 悼惠王子孝王將閭, 將閭少子封牟平侯, 子孫家焉. 父丕, 博學, 號為通儒.

[一]悼惠王肥, 高祖子也.

寵少受父業, 以明經舉孝廉, 除東平陵令[一], 以仁惠為吏民所愛. 母疾, 棄官去. 百姓將送塞道, 車不得進, 乃輕服遁歸.

[一]東平陵, 縣名, 屬濟南郡也.

後四遷為豫章太守, 又三遷拜會稽太守. 山民愿朴, 乃有白首不入市井者[一], 頗為官吏所擾. 寵簡除煩苛, 禁察非法, 郡中大化. 徵為將作大匠. 山陰縣有五六老叟, 尨眉皓髮[二], 自若邪山谷閒出[三], 人齎百錢以送寵. 寵勞之曰：「父老何自苦?」對曰：「山谷鄙生, 未嘗識郡朝. 它守時吏發求民閒, 至夜不絕, 或狗吠竟夕, 民不得安. 自明府下車以來, 狗不夜吠, 民不見吏. 年老遭值聖明, 今聞當見棄去, 故自扶奉送.」寵曰：「吾政何能及公言邪? 勤苦父老！」為人選一大錢受之.

[一]愿, 謹也. 風俗通曰「俗說市井者, 言至市(當)有所鬻賣, 當於井上先濯, 乃到市也. 謹案春秋井田記, 人年三十, 受田百畝, 以食五口. 五口為一戶, 父母妻子也. 公田十畝, 廬舍五畝, 成田一頃十五畝. 八家而九頃二十畝, 共為一井. 廬舍在內, 貴人也. 公田次之, 重公也. 私田在外, 賤私也. 井田之義, 一曰無洩地氣, 二曰無費一家, 三曰同風俗, 四曰合巧拙, 五曰通財貨. 因井為市, 交易而退, 故稱市井」也.

[二]尨, 雜也. 老者眉雜白黑也.

[三]若邪, 在今越州會稽縣東南也.

轉為宗正、大鴻臚. 延熹四年, 代黃瓊為司空, 以陰霧愆陽免. 頃之, 拜將作大匠, 復為宗正. 建寧元年, 代王暢為司空, 頻遷司徒、太尉. 二年, 以日食策免, 歸鄉里.

寵前後歷宰二郡, 累登卿相, 而(准)[清]約省素, 家無貨積. 嘗出京師, 欲息亭舍, 亭吏止之, 曰：「整頓洒埽, 以待劉公, 不可得(也)[止].」寵無言而去, 時人稱其長者. 以老病卒于家.

弟方, 官至山陽太守. 方有二子：岱字公山, 繇字正禮. 兄弟齊名稱[一].

[一]吳志曰：「平原陶丘洪薦繇, 欲令舉茂才. 刺史曰：『前年舉公山, 柰何復舉正禮? 』洪曰：『若(使)明[使]君用公山於前, 擢正禮於後, 所謂御二龍於長塗, 騁騏驥於千里, 不亦可乎? 』」

董卓入洛陽, 岱從侍中出為兗州刺史. 虛己愛物, 為士人所附. 初平三年, 青州黃巾賊入兗州, 殺任城相鄭遂, 轉入東平. 岱擊之, 戰死.

興平中, 繇為楊州牧、振威將軍. 時袁術據淮南, 繇乃移居曲阿. 值中國喪亂, 士友多南奔, 繇攜接收養, 與同優劇, 甚得名稱. 袁術遣孫策攻破繇, 因奔豫章, 病卒.

仇覽字季智, 一名香, 陳留考城人也[一]. 少為書生淳默, 鄉里無知者. 年四十, 縣召補吏, 選為蒲亭長. 勸人生業, 為制科令, 至於果菜為限, 雞豕有數, 農事既畢, 乃令子弟群居, 還就黌學. 其剽輕游恣者, 皆役以田桑, 嚴設科罰. 躬助喪事, 賑恤窮寡. 期年稱大化. 覽初到亭, 人有陳元者, 獨與母居, 而母詣覽告元不孝. 覽驚曰：「吾近日過舍, 廬落整頓[二], 耕耘以時. 此非惡人, 當是教化未及至耳. 母守寡養孤, 苦身投老, 柰何肆忿於一朝, 欲致子以不義乎?」母聞感悔, 涕泣而去. 覽乃親到元家, 與其母子飲, 因為陳人倫孝行, 譬以禍福之言. 元卒成孝子[三]. 鄉邑為之諺曰：「父母何在在我庭, 化我鳲梟哺所生.」[四]

[一]續漢志：「考城故菑.」陳留風俗傳曰「章帝惡其名, 改為考城」也.

[二]廣雅曰：「落, 居也.」案今人謂院為落也.

[三]謝承書曰「覽為縣陽遂亭長, 好行教化. 人羊元凶惡不孝, 其母詣覽言元. 覽呼元, 誚責元以子道, 與一卷孝經, 使誦讀之. 元深改悔, 到母床下, 謝罪曰：『元少孤, 為母所驕. 諺曰：「孤犢觸乳, 驕子罵母.」乞今自改.』母子更相向泣, 於是元遂修孝道, 後成佳士」也.

[四]鳲梟即鴟梟也.

時考城令河內王渙, 政尚嚴猛, 聞覽以德化人, 署為主簿. 謂覽曰：「主簿聞陳元之過, 不罪而化之, 得無少鷹鸇之志邪?」[一]覽曰：「以為鷹鸇, 不若鸞鳳.」渙謝遣曰：「枳棘非鸞鳳所棲, 百里豈大賢之路? [二]今日太學曳長裾, 飛名譽, 皆主簿後耳. 以一月奉為資, 勉卒景行.」[三]

[一]左傳季孫行父曰：「見無禮於君者誅之, 如鷹鸇之逐鳥雀.」

[二]時渙為縣令, 故自稱百里也.

[三]卒, 終也.

覽入太學. 時諸生同郡符融有高名, 與覽比宇, 賓客盈室. 覽常自守, 不與融言. 融觀其容止, 心獨奇之, 乃謂曰：「與先生同郡壤, 鄰房牖. 今京師英雄四集, 志士交結之秋, 雖務經學, 守之何固?」覽乃正色曰：「天子脩設太學, 豈但使人游談其中！」高揖而去, 不復與言. 後融以告郭林宗, 林宗因與融齎刺就房謁之, 遂請留宿. 林宗嗟歎, 下床為拜.

覽學畢歸鄉里, 州郡並請, 皆以疾辭. 雖在宴居[一], 必以禮自整. 妻子有過, 輒免冠自責. 妻子庭謝, 候覽冠, 乃敢升堂. 家人莫見喜怒聲色之異. 後徵方正, 遇疾而卒.

[一]宴, 安也. 論語曰：「子之宴居.」

三子皆有文史才, 少子玄, 最知名.

童恢字漢宗[一], 琅邪姑幕人也[二]. 父仲玉, 遭世凶荒, 傾家賑卹, 九族鄉里賴全者以百數. 仲玉早卒.

[一]謝承書「童」作「僮」, 「恢」作「种」也.

[二]姑幕故城在今密州莒縣東北也.

恢少仕州郡為吏, 司徒楊賜聞其執法廉平, 乃辟之. 及賜被劾當免, 掾屬悉投刺去, 恢獨詣闕爭之. 及得理, 掾屬悉歸府, 恢杖策而逝. 由是論者歸美.

復辟公府, 除不其令. 吏人有犯違禁法, 輒隨方曉示. 若吏稱其職, 人行善事者, 皆賜以酒肴之禮, 以勸勵之. 耕織種收, 皆有條章. 一境清靜, 牢獄連年無囚. 比縣流人歸化, 徙居二萬餘戶. 民嘗為虎所害, 乃設檻捕之, 生獲二虎. 恢聞而出, 呪虎曰：「天生萬物, 唯人為貴. 虎狼當食六畜[一], 而殘暴於人. 王法殺人者死, 傷人則論法. 汝若是殺人者, 當垂頭服罪；自知非者, 當號呼稱冤.」一虎低頭閉目, 狀如震懼, 即時殺之. 其一視恢鳴吼, 踴躍自奮, 遂令放釋. 吏人為之歌頌. 青州舉尤異, 遷丹陽太守, 暴疾而卒.

[一]杜預注左傳云：「六畜, 馬牛羊豕犬雞也.」

弟翊字漢文, 名高於恢, 宰府先辟之. 翊陽喑不肯仕[一], 及恢被命, 乃就孝廉, 除須昌長. 化有異政, 吏人生為立碑. 聞舉將喪, 棄官歸. 後舉茂才, 不就. 卒於家.

[一]喑, 疾不能言也.

贊曰：政畏張急[一], 理善亨鮮[二]. 推忠以及, 眾瘼自蠲[三]. 一夫得情, 千室鳴弦[四]. 懷我風愛, 永載遺賢[五].

[一]韓詩外傳曰：「水濁則魚喁, 令苛則人亂. 理國者譬若張琴然, 大弦急則小絃絕矣. 故急轡銜者, 非千里之御也.」

[二]老子曰「理大國者若亨小鮮」也.

[三]推忠恕以及於人, 則眾病自蠲除.

[四]一夫謂守長也. 千室謂黎庶. 言上得化下之情, 則其下鳴弦而安樂也.

[五]沈約宋書載曄與其姪及甥書, 論撰書之意曰：「吾觀史書, 恆覺其不可解. 既造後漢, 轉得統緒. 詳觀古今著述及評論, 殆少可得意者. 班氏最有高名, 既任情無例, 不可甲乙. 博贍不可及之, 整理未必愧也. 吾雜傳論皆有精意深旨, 至於循吏已下及六夷諸序論, 筆埶縱放, 實天下之奇作, 其中合者, 往往不減過秦篇. 嘗比方班氏所作, 非但不愧之而已. 又欲因事發論, 以正一代得失, 意復未果. 贊自是吾文之傑思, 殆無一字空設. 此書行, 故應有賞音者. 紀傳例為舉其大略耳. 諸細意甚多, 自古體大而思精, 未有此也. 恐俗人不能盡之, 多貴古賤今, 所以稱情狂言耳.」

校勘記

二四五八頁　五行　保伍人沒入為官奴婢　按：汲本「伍」作「五」.

二四五八頁一０行　又引杖撞郎朝廷竦慄　按：「撞」原訛「橦」, 「慄」原訛「慓」, 逕改正.

二四五九頁　九行　又耒陽縣(山)[出]鐵石　據汲本、殿本改.

二四六二頁一五行　臣聞忠臣不私私臣不忠　按：兩「私」字通鑑皆作「和」. 考異謂案高峻小史作「忠臣不和, 和臣不忠」, 意思為長, 又與上語相應, 今從之. 又按：御覽四二七引, 兩「私」字並作「和」.

二四六三頁　九行　又造立校官　按：汲本「造」作「遣」.

二四六三頁　九行　自掾(吏)[史]子孫　據刊誤改. 按：何焯校本「吏」改「史」.

二四六四頁　四行　郡決曹史楊邑等　按：「楊」原訛「揚」, 逕改正.

二四六五頁　三行　遣景與王吳脩渠築隄　按：集解引惠棟說, 謂「王吳」水經注作「王昊」.

二四六六頁　四行　杜陵杜篤奏上論都[賦]據刊誤補, 與杜篤傳合. 按：汲本、殿本「論」下衍「遷」字.

二四六七頁　一行　秦彭字伯平　按：集解引惠棟說, 謂「伯平」東觀記作「國平」.

二四六七頁　五行　[開陽]城南面東頭第一門也　據刊誤補.

二四六九頁　二行　百姓巿道莫不咨嗟　殿本「巿」作「匝」. 按：校補謂匝道猶言繞道, 義亦可通.

二四六九頁一一行　本自益州廣漢蜀人　宋書樂志作「本自益州廣漢民」. 按：沈家本謂章懷避「民」作「人」, 衍「蜀」字. 又謂此注所載歌辭不全, 全篇宋書樂志載之.

二四六九頁一一行　少行(官)[宦]學　集解引惠棟說, 謂「官」當作「宦」. 按：宋志作「宦」, 今據改.

二四七三頁　九行　貧者餓死於道　按：「餓死」, 原作「死餓」, 各本同, 御覽二百六十引作「餓死」, 今乙正.

二四七三頁一三行　人所病苦及利益之(甚)[事]也　據汲本、殿本改.

二四七六頁　五行　叔父光順帝時為司徒　按：「司徒」乃「太尉」之訛. 集解引錢大昕說, 謂案順帝紀, 永建二年七月, 太常劉光為太尉, 四年八月免, 未嘗為司徒也.

二四七六頁　五行　以(叔)父[叔]遼未得仕進　集解引錢大昕說, 謂當云「父叔遼」, 傳寫傎倒耳, 見風俗通十反篇. 李慈銘說同. 今據改.

二四七六頁　八行　以禮讓化之　刊誤謂「之」當作「人」. 今按：化本治字, 避唐諱改, 謂以禮讓治之也, 劉說未諦.

二四七六頁一三行　時冀妻兄孫祉　按：殿本「祉」作「社」. 集解引惠棟說, 謂「祉」風俗通作「禮」.

二四七七頁　五行　無以爾萬方　按：「爾」原訛「令」, 逕據汲本、殿本改正.

二四七七頁一一行　父丕　按：集解引惠棟說, 謂「丕」一作「本」.

二四七八頁　五行　山谷鄙生未嘗識郡朝　按：袁宏紀作「山谷鄙老生未嘗到郡縣」. 集解引王補說, 謂通鑑從范書, 無「老」字. 按如范書, 則「生」字句絕, 袁紀則「生」字當屬下句讀.

二四七八頁　九行　言至巿(當)有所鬻賣　刊誤謂多一「當」字. 按：詩陳風疏與御覽卷一九一、八二七引, 皆無「當」字, 今據刪.

二四七九頁　二行　而(准)[清]約省素　據汲本改.

二四七九頁　三行　整頓洒埽以待劉公不可得(也)[止]校補引錢大昭說, 謂「也」當從吳志注作「止」. 今據改. 按：吳志裴注引續漢書作「整頓傳舍, 以待劉公, 不可得止」.

二四七九頁　六行　若(使)明[使]君用公山於前　集解引陳景雲說, 謂「使明君」當作「明使君」, 漢代人稱州將如此. 今據改. 按：吳志正作「明使君」.

二四七九頁一三行　選為蒲亭長　按：殿本考證謂謝承書作「陽遂亭長」.

二四八０頁　二行　人有陳元者　按：集解引惠棟說, 謂汝南先賢行狀作「孫元」.

二四八０頁　九行　人羊元凶惡不孝　按：殿本「羊」作「陳」.

二四八０頁一三行　河內王渙　按：集解引錢大昕說, 謂「渙」當作「奐」, 河內武德人, 非廣漢之王渙.

二四八一頁一三行　童恢　按：集解引惠棟說, 謂案不其令蕫君闕, 蕫字從□從童, 蕫與董通, 恢蓋姓董也. 又引汪文臺說, 謂御覽九百二十二、事類賦注十九引謝承書作「董仲」, 類聚九十九作「董种」.

二四八二頁　二行　謝承書童作僮　按：汲本「僮」作「憧」.

二四八三頁　八行　博贍不可及之　按：「不可」原作「可不」, 逕據宋書、南史乙正.

後漢書卷七十七 酷吏列傳第六十七

漢承戰國餘烈, 多豪猾之民. 其并兼者則陵橫邦邑, 桀健者則雄張閭里[一]. 且宰守曠遠, 戶口殷大[二]. 故臨民之職, 專事威斷, 族滅姦軌, 先行後聞[三]. 肆情剛烈, 成其不橈之威[四]. 違眾用己, 表其難測之智[五]. 至於重文橫入, 為窮怒之所遷及者, 亦何可勝言[六]. 故乃積骸滿阱, 漂血十里[七]. 致溫舒有虎冠之吏[八], 延年受屠伯之名, 豈虛也哉！[九]若其揣挫彊埶, 摧勒公卿, 碎裂頭腦而不顧, 亦為壯也[一０].

[一]橫音胡孟反. 張音知亮反.

[二]前書曰, 成帝戶一千二百二十三萬三千六十, 口五千九百五十九萬四千九百七十八, 漢極盛矣.

[三]先行刑而後聞奏也.

[四]橈, 屈也. 前書甯成為濟南都尉, 而郅都為守. 始前數都尉, 步入府, 因吏謁守如縣令, 其畏都如此. 及成往, 直陵都出其上. 都素聞其聲, 善遇之, 與結驩.

[五]前書嚴延年為河南太守, 眾人所謂當死者一朝出之, 所謂當生者詭殺之, 吏人莫能測其用意深淺也.

[六]重猶深也. 橫猶枉也. 窮, 極也. 言遷怒於無罪之人.

[七]阱, 阬也. 前書尹賞守長安令, 得一切以便宜從事. 賞至, 修理長安獄, 穿地方深各數丈, 名為虎穴. 乃部戶曹掾史, 雜舉長安中輕薄少年惡子, 無巿藉商販作務, 而鮮衣凶服者, 得數百人, 盡以次內穴中, 覆以大石, 皆相枕藉死. 又王溫舒為河內太守, 捕郡中豪猾論報, 流血十餘里也.

[八]王溫舒為中尉, 窮案姦猾, 盡糜爛獄中. 其爪牙吏, 虎而冠者也. 音義云「言其殘虐之甚」也.

[九]前書嚴延年為河南太守, 所誅殺血流數里. 河南號曰「屠伯」, 言若屠人之殺六畜也.

[一０]前書濟南■氏, 宗人三百餘家, 豪猾, 二千石莫能制. 郅都為濟南守, 至則誅■氏首惡, 郡中路不拾遺, 都後竟坐斬. 又趙廣漢為京兆尹, 侵犯貴戚大臣, 將吏卒入丞相魏相府, 召其夫人(疏)[跪]庭下受辭, 責以殺婢事. 司直蕭望之劾奏廣漢摧辱大臣, 傷化不道, 坐腰斬. 破碎頭腦言不避誅戮也.

自中興以後, 科網稍密, 吏人之嚴害者, 方於前世省矣. 而閹人親婭, 侵虐天下[一]. 至使陽球磔王甫之屍, 張儉剖曹節之墓. 若此之類, 雖厭快眾憤, 亦云酷矣！儉知名, 故附黨人篇[二].

[一]爾雅曰：「兩婿相謂曰婭.」

[二]劉淑、李膺等傳也.

董宣字少平, 陳留圉人也. 初為司徒侯霸所辟, 舉高第, 累遷北海相. 到官, 以大姓公孫丹為五官掾. 丹新造居宅, 而卜工以為當有死者, 丹乃令其子殺道行人, 置屍舍內, 以塞其咎. 宣知, 即收丹父子殺之. 丹宗族親黨三十餘人, 操兵詣府, 稱冤叫號. 宣以丹前附王莽, 慮交通海賊, 乃悉收繫劇獄[一], 使門下書佐水丘岑盡殺之[二]. 青州以其多濫, 奏宣考岑, 宣坐徵詣廷尉. 在獄, 晨夜諷誦, 無憂色. 及當出刑, 官屬具饌送之, 宣乃厲色曰：「董宣生平未曾食人之食, 況死乎！」升車而去. 時同刑九人, 次應及宣, 光武馳使騶騎特原宣刑, 且令還獄. 遣使者詰宣多殺無辜, 宣具以狀對, 言水丘岑受臣旨意, 罪不由之, 願殺臣活岑. 使者以聞, 有詔左轉宣懷令, 令青州勿案岑罪. 岑官至司隸校尉.

[一]劇縣之獄.

[二]姓水丘, 名岑也.

後江夏有劇賊夏喜等寇亂郡境, 以宣為江夏太守. 到界, 移書曰：「朝廷以太守能禽姦賊, 故辱斯任. 今勒兵界首, 檄到, 幸思自安之宜.」喜等聞, 懼, 即時降散. 外戚陰氏為郡都尉, 宣輕慢之, 坐免.

後特徵為洛陽令. 時湖陽公主蒼頭白日殺人, 因匿主家, 吏不能得. 及主出行, 而以奴驂乘, 宣於夏門亭候之, 乃駐車叩馬, 以刀畫地, 大言數主之失, 叱奴下車, 因格殺之. 主即還宮訴帝, 帝大怒, 召宣, 欲箠殺之. 宣叩頭曰：「願乞一言而死.」帝曰：「欲何言?」宣曰：「陛下聖德中興, 而縱奴殺良人, 將何以理天下乎? 臣不須箠, 請得自殺.」即以頭擊楹, 流血被面. 帝令小黃門持之, 使宣叩頭謝主, 宣不從, 彊使頓之, 宣兩手據地, 終不肯俯. 主曰：「文叔為白衣時, 臧亡匿死, 吏不敢至門. 今為天子, 威不能行一令乎?」帝笑曰：「天子不與白衣同.」因敕彊項令出[一]. 賜錢三十萬, 宣悉以班諸吏. 由是搏擊豪彊, 莫不震慄. 京師號為「臥虎」. 歌之曰：「枹鼓不鳴董少平.」[二]

[一]謝承書曰：「敕令詣太官賜食. 宣受詔出, 飯盡, 覆杯食机上. 太官以狀聞. 上問宣, 宣對曰：『臣食不敢遺餘, 如奉職不敢遺力.』」

[二]枹, 擊鼓杖也, 音浮, 其字從木也.

在縣五年. 年七十四, 卒於官. 詔遣使者臨視, 唯見布被覆屍, 妻子對哭, 有大麥數斛、敝車一乘[一]. 帝傷之, 曰：「董宣廉絜, 死乃知之！」以宣嘗為二千石, 賜艾綬, 葬以大夫禮. 拜子並為郎中, 後官至齊相[二].

[一]謝承書曰「有白馬一匹, 蘭輿一乘」也.

[二]諸本此下有說蔡茂事二十五字, 亦有無者. 案：茂自有傳也.

樊曄字仲華, 南陽新野人也. 與光武少游舊. 建武初, 徵為侍御史, 遷河東都尉, 引見雲臺. 初, 光武微時, 嘗以事拘於新野, 曄為市吏, 餽餌一笥[一], 帝德之不忘, 仍賜曄御食, 及乘輿服物. 因戲之曰：「一笥餌得都尉, 何如?」曄頓首辭謝. 及至郡, 誅討大姓馬適匡等[二]. 盜賊清, 吏人畏之. 數年, 遷楊州牧, 教民耕田種樹理家之術. 視事十餘年, 坐法左轉軹長[三].

[一]蒼頡篇曰：「餽, 饟也.」說文曰：「餌, 餅也. 笥, 竹器也.」

[二]馬適, 姓也. 前書有馬適建. 俗本「匡」上有「王」字者, 誤也.

[三]軹, 縣, 屬河(南)[內]郡, 故城在今洛州濟源縣東南也.

隗囂滅後, 隴右不安, 乃拜曄為天水太守. 政嚴猛, 好申韓法[一], 善惡立斷. 人有犯其禁者, 率不生出獄, 吏人及羌胡畏之. 道不拾遺. 行旅至夜, 聚衣裝道傍, 曰「以付樊公」. 涼州為之歌曰：「游子常苦貧, 力子天所富[二]. 寧見乳虎穴[三], 不入冀府寺[四]. 大笑期必死, 忿怒或見置. 嗟我樊府君, 安可再遭值！」視事十四年, 卒官.

[一]申不害、韓非之法也.

[二]勤力之子.

[三]乳, 產也. 猛獸產乳護其子, 則搏噬過常, 故以喻也. 諸本「穴」字或作「六」, 誤也.

[四]冀, 天水縣也.

永平中, 顯宗追思曄在天水時政能, 以為後人莫之及, 詔賜家錢百萬. 子融, 有俊才, 好黃老, 不肯為吏.

李章字第公, 河內懷人也. 五世二千石. 章習嚴氏春秋[一], 經明教授, 歷州郡吏. 光武為大司馬, 平定河北, 召章置東曹屬, 數從征伐.

[一]宣帝時博士嚴彭祖也.

光武即位, 拜陽平令[一]. 時趙、魏豪右往往屯聚, 清河大姓趙綱遂於縣界起塢壁, 繕甲兵, 為在所害. 章到, 乃設饗會, 而延謁綱. 綱帶文劍, 被羽衣[二], 從士百餘人來到. 章與對讌飲, 有頃, 手劍斬綱, 伏兵亦悉殺其從者, 因馳詣塢壁, 掩擊破之, 吏人遂安.

[一]陽平, 縣, 屬東郡, 故城今魏州莘縣也.

[二]緝鳥羽以為衣也. 前書欒大為五利將軍, 服羽衣也.

遷千乘太守, 坐誅斬盜賊過濫, 徵下獄免. 歲中拜侍御史, 出為琅邪太守. 時北海安丘大姓夏長思等反, 遂囚太守處興[一], 而據營陵城[二]. 章聞, 即發兵千人, 馳往擊之. 掾(吏)[史]止章曰：「二千石行不得出界, 兵不得擅發.」[三]章按劍怒曰：「逆虜無狀, 囚劫郡守, 此何可忍！若坐討賊而死, 吾不恨也.」遂引兵安丘城下, 募勇敢燒城門, 與長思戰, 斬之, 獲三百餘級, 得牛馬五百餘頭而還. 興歸郡, 以狀上帝, 悉以所得班勞吏士. 後坐度人田不實徵, 以章有功, 但司寇論. 月餘免刑歸. 復徵, 會病卒.

[一]風俗通曰：「史記趙有辯士處子, 故有處姓也.」

[二]營陵, 縣, 屬北海郡也.

[三]前書杜欽奏記王鳳曰「二千石守千里之地, 任兵馬之重, 不宜去郡」也.

周䊸字文通, 下邳徐人也. 為人刻削少恩, 好韓非之術. 少為廷尉史.

永平中, 補南行唐長. 到官, 曉吏人曰：「朝廷不以長不肖, 使牧黎民, 而性讎猾吏, 志除豪賊, 且勿相試！」遂殺縣中尤無狀者數十人, 吏人大震. 遷博平令[一]. 收考姦臧, 無出獄者. 以威名遷齊相, 亦頗嚴酷, 專任刑法, 而善為辭案條教[二], 為州內所則. 後坐殺無辜, 復左轉博平令.

[一]博平, 縣, 故城在今博州博平縣東也.

[二]辭案猶今案牘也.

建初中, 為勃海太守. 每赦令到郡, 輒隱閉不出, 先遣使屬縣盡決刑罪, 乃出詔書. 坐徵詣廷尉, 免歸.

䊸廉絜無資, 常築墼以自給. 肅宗聞而憐之, 復以為郎, 再遷召陵侯相. 廷掾憚䊸嚴明, 欲損其威[一], 乃晨取死人斷手足, 立寺門. 䊸聞, 便往至死人邊, 若與死人共語狀. 陰察視口眼有稻芒, 乃密問守門人曰：「悉誰載□入城者?」[二]門者對：「唯有廷掾耳.」又問鈴下：[三]「外頗有疑令與死人語者不?」對曰：「廷掾疑君.」乃收廷掾考問, 具服「不殺人, 取道邊死人」. 後人莫敢欺者.

[一]續漢志每郡有五官掾, 縣為廷掾也.

[二]悉猶知也.

[三]漢官儀曰：「鈴下、侍閤、辟車, 此皆以名自定者也.」

徵拜洛陽令, 下車, 先問大姓主名, 吏數閭里豪彊以對. 䊸厲聲怒曰：「本問貴戚若馬、竇等輩, 豈能知此賣菜傭乎?」於是部吏望風旨, 爭以激切為事. 貴戚跼蹐, 京師肅清. 皇后弟黃門郎竇篤從宮中歸, 夜至止姦亭, 亭長霍延遮止篤, 篤蒼頭與爭, 延遂拔劍擬篤, 而肆詈恣口. 篤以表聞. 詔召司隸校尉、河南尹詣尚書譴問, 遣劍戟士收䊸送廷尉詔獄. 數日貰出[一]. 帝知䊸奉法疾姦, 不事貴戚, 然苛慘失中[二], 數為有司所奏, 八年, 遂免官.

[一]貰, 赦也, 音市夜反.

[二]慘, 虐也.

後為御史中丞. 和帝即位, 太傅鄧彪奏䊸在任過酷, 不宜典司京輦[一]. 免歸田里. 後竇氏貴盛, 篤兄弟秉權, 睚眥宿怨, 無不僵仆[二]. 䊸自謂無全, 乃柴門自守, 以待其禍. 然篤等以䊸公正, 而怨隙有素, 遂不敢害.

[一]漢官儀曰：「御史中丞, 外督部刺史, 內領侍御史, 糾察百司.」故云典司京輦.

[二]僵, 偃也. 仆, 踣也.

永元五年, 復徵為御史中丞. 諸竇雖誅, 而夏陽侯瑰猶尚在朝. 䊸疾之, 乃上疏曰：「臣聞臧文仲之事君也, 見有禮於君者, 事之如孝子之養父母；見無禮於君者, 誅之如鷹鸇之逐鳥雀[一]. 案夏陽侯瑰, 本出輕薄, 志在邪僻, 學無經術, 而妄搆講舍, 外招儒徒, 實會姦桀. 輕忽天威, 侮慢王室, 又造作巡狩封禪之書, 惑眾不道, 當伏誅戮, 而主者營私, 不為國計. 夫涓流雖寡, 浸成江河；爝火雖微, 卒能燎野[二]. 履霜有漸, 可不懲革? [三]宜尋呂產專竊之亂[四], 永惟王莽篡逆之禍, 上安社稷之計, 下解萬夫之惑.」會瑰歸國, 䊸遷司隸校尉.

[一]左氏傳季孫行父稱臧文仲教行父事君之辭也.

[二]莊子曰：「日月出矣, 而爝火不息.」爝火, 小火也.

[三]易曰：「履霜堅冰至, 其所由來者漸矣.」

[四]呂產, 呂太后之兄子, 封為梁王, 太后崩, 與弟祿作亂也.

六年夏旱, 車駕自幸洛陽錄囚徒, 二人被掠生蟲, 坐左轉騎都尉. 七年, 遷將作大匠. 九年, 卒於官.

黃昌字聖真, 會稽餘姚人也[一]. 本出孤微. 居近學官, 數見諸生修庠序之禮, 因好之, 遂就經學. 又曉習文法, 仕郡為決曹[二]. 刺史行部, 見昌, 甚奇之, 辟從事.

[一]餘姚, 今越州縣也.

[二]續漢志曰：「決曹主罪法事.」

後拜宛令, 政尚嚴猛, 好發姦伏. 人有盜其車蓋者, 昌初無所言, 後乃密遣親客至門下賊曹家掩取得之[一], 悉收其家, 一時殺戮. 大姓戰懼, 皆稱神明.

[一]續漢志曰：「賊曹主盜賊事.」

朝廷舉能, 遷蜀郡太守. 先太守李根年老多悖政[一], 百姓侵冤. 及昌到, 吏人訟者七百餘人, 悉為斷理, 莫不得所. 密捕盜帥一人, 脅使條諸縣彊暴之人姓名居處, 乃分遣掩討, 無有遺脫. 宿惡大姦, 皆奔走它境.

[一]悖, 亂也.

初, 昌為州書佐, 其婦歸寧於家, 遇賊被獲, 遂流轉入蜀為人妻. 其子犯事, 乃詣昌自訟. 昌疑母不類蜀人, 因問所由. 對曰：「妾本會稽餘姚戴次公女, 州書佐黃昌妻也. 妾嘗歸家, 為賊所略, 遂至於此.」昌驚, 呼前謂曰：「何以識黃昌邪?」對曰：「昌左足心有黑子, 常自言當為二千石.」[一]昌乃出足示之. 因相持悲泣, 還為夫婦.

[一]相書曰：「足心有黑子者二千石.」

視事四年, 徵, 再遷陳相. 縣人彭氏舊豪縱, 造起大舍, 高樓臨道. 昌每出行縣, 彭氏婦人輒升樓而觀. 昌不喜, 遂敕收付獄, 案殺之.

又遷為河內太守, 又再遷潁川太守. 永和五年, 徵拜將作大匠. 漢安元年, 進補大司農, 左轉太中大夫, 卒於官.

陽球字方正, 漁陽泉州人也[一]. 家世大姓冠蓋. 球能擊劍, 習弓馬. 性嚴厲, 好申韓之學. 郡吏有辱其母者, 球結少年數十人, 殺吏, 滅其家, 由是知名. 初舉孝廉, 補尚書侍郎, 閑達故事, 其章奏處議[二], 常為臺閣所崇信. 出為高唐令, 以嚴苛過理, 郡守收舉[三], 會赦見原.

[一]泉州故城在今幽州雍奴縣南也.

[二]處, 斷也.

[三]收繫舉劾之也.

辟司徒劉寵府, 舉高第. 九江山賊起, 連月不解. 三府上球有理姦才, 拜九江太守. 球到, 設方略, 凶賊殄破, 收郡中姦吏盡殺之.

遷平原相. 出教曰：「相前蒞高唐, 志埽姦鄙, 遂為貴郡所見枉舉. 昔桓公釋管仲射鉤之讎, 高祖赦季布逃亡之罪. 雖以不德, 敢忘前義. 況君臣分定, 而可懷宿昔哉！今一蠲往愆, 期諸來效. 若受教之後而不改姦狀者, 不得復有所容矣.」郡中咸畏服焉. 時天下大旱, 司空張顥條奏長吏苛酷貪污者, 皆罷免之. 球坐嚴苦, 徵詣廷尉, 當免官. 靈帝以球九江時有功, 拜議郎.

遷將作大匠, 坐事論. 頃之, 拜尚書令. 奏罷鴻都文學, 曰：「伏承有詔敕中尚方為鴻都文學樂松、江覽等三十二人圖象立贊, 以勸學者. 臣聞傳曰：『君舉必書. 書而不法, 後嗣何觀！』[一]案松、覽等皆出於微蔑, 斗筲小人, 依憑世戚, 附託權豪, 俛眉承睫, 徼進明時. 或獻賦一篇, 或鳥篆盈簡[二], 而位升郎中, 形圖丹青. 亦有筆不點牘, 辭不辯心, 假手請字, 妖偽百品, 莫不被蒙殊恩, 蟬蛻滓濁[三]. 是以有識掩口, 天下嗟歎. 臣聞圖象之設, 以昭勸戒, 欲令人君動鑒得失. 未聞豎子小人, 詐作文頌, 而可妄竊天官, 垂象圖素者也. 今太學、東觀足以宣明聖化. 願罷鴻都之選, 以消天下之謗.」書奏不省.

[一]左傳曹(翽)[劌]諫魯莊公之辭也.

[二]八體書有鳥篆, 象形以為字也.

[三]說文曰：「蛻, 蟬蛇所解皮也.」蛻音式銳反. 楚詞曰：「濟江海兮蟬蛻.」或音它外反.

時中常侍王甫、曹節等姦虐弄權, 扇動外內, 球嘗拊髀發憤曰：「若陽球作司隸, 此曹子安得容乎?」光和二年, 遷為司隸校尉. 王甫休沐里舍, 球詣闕謝恩, 奏收甫及中常侍淳于登、袁赦、封[一]、中黃門劉毅、小黃門龐訓、朱禹、齊盛等, 及子弟為守令者, 姦猾縱恣, 罪合滅族. 太尉段熲諂附佞倖, 宜並誅戮. 於是悉收甫、熲等送洛陽獄, 及甫子永樂少府萌、沛相吉. 球自臨考甫等, 五毒備極. 萌謂球曰：「父子既當伏誅, 少以楚毒假借老父.」球曰：「若罪惡無狀[二], 死不滅責, 乃欲求假借邪?」萌乃罵曰：「爾前奉事吾父子如奴, 奴敢反汝主乎！今日困吾, 行自及也！」球使以土窒萌口, 箠朴交至, 父子悉死杖下. 熲亦自殺. 乃僵磔甫屍於夏城門, 大署牓曰「賊臣王甫」. 盡沒入財產, 妻子皆徙比景.

[一]章吐盍反.

[二]若, 汝也.

球既誅甫, 復欲以次表曹節等, 乃敕中都官從事曰：「且先去大猾, 當次案豪右.」權門聞之, 莫不屏氣. 諸奢飾之物, 皆各緘縢, 不敢陳設[一]. 京師畏震.

[一]說文曰：「緘, 束篋也.」孔安國注尚書曰：「縢, 緘也.」

時順帝虞貴人葬, 百官會喪還, 曹節見磔甫屍道次, 慨然抆淚曰：[一]「我曹自可相食, 何宜使犬舐其汁乎?」語諸常侍, 今且俱入, 勿過里舍也. 節直入省, 白帝曰：「陽球故酷暴吏, 前三府奏當免官, 以九江微功, 復見擢用. 愆過之人, 好為妄作, 不宜使在司隸, 以騁毒虐.」帝乃徙球為衛尉. 時球出謁陵, 節敕尚書令召拜, 不得稽留尺一. 球被召急, 因求見帝, 叩頭曰：「臣無清高之行, 橫蒙鷹犬之任. 前雖糾誅王甫、段熲, 蓋簡落狐狸, 未足宣示天下. 願假臣一月, 必令豺狼鴟梟, 各服其辜.」叩頭流血. 殿上呵叱曰：「衛尉扞詔邪！」至於再三, 乃受拜.

[一]抆, 拭也, 音亡粉反.

其冬, 司徒劉郃與球議收案張讓、曹節, 節等知之, 共誣白郃等. 語已見陳球傳. 遂收球送洛陽獄, 誅死, 妻子徙邊.

王吉者, 陳留浚儀人, 中常侍甫之養子也. 甫在宦者傳. 吉少好誦讀書傳, 喜名聲, 而性殘忍. 以父秉權寵, 年二十餘, 為沛相. 曉達政事, 能斷察疑獄, 發起姦伏, 多出眾議. 課使郡內各舉姦吏豪人諸常有微過酒肉為臧者, 雖數十年猶加貶棄, 注其名籍. 專選剽悍吏, 擊斷非法. 若有生子不養, 即斬其父母, 合土棘埋之. 凡殺人皆磔屍車上, 隨其罪目, 宣示屬縣[一]. 夏月腐爛, 則以繩連其骨, 周遍一郡乃止, 見者駭懼. 視事五年, 凡殺萬餘人. 其餘慘毒刺刻, 不可勝數. 郡中惴恐[二], 莫敢自保. 及陽球奏甫, 乃就收執, 死於洛陽獄.

[一]目, 罪名也.

[二]惴, 懼也, 音之瑞反.

論曰：古者敦庬, 善惡易分[一]. 至於畫衣冠, 異服色, 而莫之犯[二]. 叔世偷薄[三], 上下相蒙[四], 德義不足以相洽, 化導不能以懲違, 遂乃嚴刑痛殺, 隨而繩之, 致刻深之吏, 以暴理姦, 倚疾邪之公直, 濟忍苛之虐情. 漢世所謂酷能者, 蓋有聞也. 皆以敢捍精敏, 巧附文理, 風行霜烈, 威譽諠赫. 與夫斷斷守道之吏, 何工否之殊乎！[五]故嚴君蚩黃霸之術[六], 密人笑卓茂之政[七], 猛既窮矣, 而猶或未勝. 然朱邑不以笞辱加物[八], 袁安未嘗鞫人臧罪[九], 而猾惡自禁, 人不欺犯. 何者? 以為威辟既用, 而苟免之行興[一０]；仁信道孚, 故感被之情著[一一]. 苟免者威隙則姦起, 感被者人亡而思存[一二]. 由一邦以言天下, 則刑訟繁措, 可得而求乎！

[一]左傳申叔時曰：「人生敦庬, 和同以聽.」杜預注云：「敦庬, 厚大也.」

[二]白武通曰：「畫象者, 其衣服象五刑也. 犯墨者蒙巾, 犯劓者以赭著其衣, 犯髕者以墨蒙其髕處而畫之, 犯宮者雜屝, 犯大辟者布衣無領.」墨, 黥面也.

[三]左傳曰：「叔向曰：『三辟之興, 皆叔代也.』」叔代猶末代也. 偷, 苟且也. 本或作「渝」. 渝, 變也.

[四]左傳介之推曰：「下義其罪, 上賞其姦, 上下相蒙, 難與處矣.」蒙, 欺也.

[五]尚書曰：「如有一介臣, 斷斷猗.」孔安國注云：「斷斷猗然專一之臣也.」

[六]前書嚴延年為河南太守, 嚴刑峻罰. 時黃霸為潁川太守, 以寬恕為化, 郡中亦平, 屢蒙豐年, 鳳皇屢集. 上下詔稱揚其行, 加金爵之賞. 延年素輕霸為人, 及比郡為守, 褒賞反在己前, 心內不服. 河南界中又有蝗, 府丞狐義出行蝗, 還見延年. 延年曰：「此蝗豈鳳皇食邪?」

[七]茂傳曰：「初茂到縣, 有所廢置, 吏人笑之.」

[八]前書曰：「朱邑以愛利為行, 未嘗笞辱人.」

[九]安傳曰「安為河南尹, 政號嚴明, 然未曾以臧罪鞫人」也.

[一０]辟, 法也, 音頻亦反.

[一一]左傳曰：「小信未孚.」杜預注云：「孚, 大信也.」此言仁信之道, 大信於人.

[一二]若子產卒, 仲尼聞之, 曰「古之遺愛也」.

贊曰：大道既往, 刑禮為薄[一]. 斯人散矣, 機詐萌作[二]. 去殺由仁, 濟寬非虐[三]. 末暴雖勝, 崇本或略[四].

[一]老子曰：「大道廢, 有仁義.」又曰：「禮者, 忠信之薄而亂之始.」

[二]論語曾子曰「上失其道, 人散久矣, 如得其情, 則哀矜而勿喜」也.

[三]論語曰：「善人為邦百年, 亦可以勝殘去殺.」此言用仁德化人, 人知禮節, 可以無殺戮也. 左傳曰：「寬以濟猛, 猛以濟寬.」言政寬則人慢, 故須以猛濟之, 非故為暴虐也.

[四]春秋繁露曰：「君者, 國之本也. 夫為國(本), 其化莫大於崇本. 崇本則君化若神, 不崇本則無以兼人.」此言酷暴為政化之末, 雖得勝殘, 而崇本之道尚為略也.

校勘記

二四八八頁　九行　召其夫人(疏)[跪]庭下受辭　據汲本改.

二四八八頁一二行　張儉剖曹節之墓　按：集解引何焯說, 謂以黨錮、宦者二傳參考, 乃侯覽, 非曹節也, 所當刊正.

二四九０頁　八行　覆杯食机上　按：「杯」原訛「柸」, 逕改正.

二四九一頁　四行　遷楊州牧　按：「楊」原作「揚」, 各本同. 以前後皆作「楊」, 逕改.

二四九一頁　八行　軹縣屬河(南)[內]郡　據集解引洪亮吉說改.

二四九一頁一一行　寧見乳虎穴　按：校補謂「見」或「覓」之訛.

二四九一頁一一行　不入冀府寺　按：集解引惠棟說, 謂「府」一作「城」.

二四九二頁　六行　李章字第公　「第」原作「弟」, 逕據汲本、殿本改. 按：弟第古通作.

二四九三頁　二行　掾(吏)[史]止章　據刊誤改.

二四九七頁一三行　又遷為河內太守又再遷潁川太守　按：刊誤謂案文多二「又」字.

二四九八頁一０行　遷平原相　按：校補引柳從辰說, 謂袁紀作「甘陵相」.

二四九八頁一三行　司空張顥　按：集解引惠棟說, 謂考異云案顥光和元年為太尉, 未嘗為司空.

二四九九頁　八行　曹(翽)[劌]諫魯莊公之辭也　據殿本改.

二四九九頁一三行　朱禹　按：殿本考證謂何焯校本「禹」改「瑀」.

二四九九頁一四行　太尉段熲　按：「段」原誤「假」, 逕改正. 下同.

二五００頁　一行　乃欲求假借邪　按：集解引王補說, 謂此句通鑑「乃欲」下多「論先後」三字.

二五００頁一三行　簡落狐狸　按：集解引王補說, 謂袁紀作「狐狸小醜」.

二五０二頁一０行　白武通曰　按：汲本、殿本「武」作「虎」, 此避唐諱而未回改也.

二五０三頁一四行　夫為國(本)其化莫大於崇本　據刊誤刪.

後漢書卷七十八 宦者列傳第六十八

易曰：「天垂象, 聖人則之.」[一]宦者四星, 在皇位之側, 故周禮置官, 亦備其數. 閽者守中門之禁[二], 寺人掌女宮之戒[三]. 又云「王之正內者五人」[四]. 月令：「仲冬, 命閹尹審門閭, 謹房室.」[五]詩之小雅, 亦有巷伯刺讒之篇[六]. 然宦人之在王朝者, 其來舊矣. 將以其體非全氣, 情志專良, 通關中人, 易以役養乎? [七]然而後世因之, 才任稍廣. 其能者, 則勃貂、管蘇有功於楚、晉[八], 景監、繆賢著庸於秦、趙[九]. 及其敝也, 則豎刁亂齊, 伊戾禍宋[一０].

[一]易繫辭之文也.

[二]周禮曰：「閽人掌守王宮中門之禁.」鄭玄注云：「中門, 於外內為中也. 閽即刖足者.」

[三]周禮曰：「寺人掌王宮之內人及女宮之戒命」也.

[四]周禮曰：「寺人掌王之正內五人.」注云：「正內, 路寑也.」

[五]鄭玄注月令云：「奄尹, 主領奄豎之官者也. 於周(禮)則為內宰, 掌理王之內政、宮令, 誡出入開閉之屬也.」

[六]毛詩序曰：「巷伯, 刺幽王也. 寺人傷於讒, 而作是詩也.」毛萇注云：「巷伯, 內之小臣也.」

[七]關, 涉也. 中人, 內人也.

[八]勃貂即寺人披也. 一名勃鞮, 字伯楚. 左傳曰, 呂、郤畏偪, 將焚公宮, 殺晉文公. 寺人披見公, 以難告, 遂殺呂、郤. 新序曰：「楚恭王有疾, 告諸大夫曰：『管蘇犯我以義, 違我以禮, 與處不安, 不見不思, 然而有得焉, 吾死之後, 爵之於朝』」也.

[九]史記曰, 商君入秦, 因孝公寵臣景監以求見. 又曰, 藺相如為趙宦者令繆賢舍人, 趙求人使報秦者, 未得, 繆賢曰：「臣舍人藺相如可使也.」著庸謂薦鞅及相如也.

[一０]左傳曰, 齊桓公卒, 易牙入, 與寺人貂因內寵以殺群吏而立公子無虧, 孝公奔宋. 杜預注曰：「寺人即閹官.」「刁」即「貂」也, 音彫. 又曰, 楚客聘于晉, 過宋, 太子知之, 請野享之, 公使往. 寺人伊戾請從之. 至則坎用牲, 加書徵之, 而騁告公曰：「太子將為亂.」公使視之, 則信有焉. 太子死, 公徐聞其無罪, 乃亨伊戾也.

漢興, 仍襲秦制, 置中常侍官. 然亦引用士人, 以參其選, 皆銀璫左貂, 給事殿省. 及高后稱制, 乃以張卿為大謁者, 出入臥內, 受宣詔命[一]. 文帝時, 有趙談、北宮伯子, 頗見親倖. 至於孝武, 亦愛李延年[二]. 帝數宴後庭, 或潛游離館, 故請奏機事, 多以宦人主之. 至元帝之世, 史游為黃門令, 勤心納忠, 有所補益[三]. 其後弘恭、石顯以佞險自進, 卒有蕭、周之禍, 損穢帝德焉[四].

[一]前書曰, 齊人田生求事呂后所幸大謁者張釋卿. 音義曰：「奄人也.」仲長統昌言曰：「宦豎傅近房臥之內, 交錯婦人之閒.」

[二]前書曰, 孝文時宦者則趙談、北宮伯子, 孝武時宦者李延年也.

[三]前書曰, 急就一篇, 元帝黃門令史游作. 董巴輿服志曰「禁門曰黃闥, 中人主之, 故曰黃門」也.

[四]前書曰, 前將軍蕭望之及光祿大夫周堪建白, 以為宜罷中常侍官, 應古不近刑人, 由是大與石顯忤, 後皆害焉. 望之自殺, 堪廢錮不得復進用也.

中興之初, 宦官悉用閹人, 不復雜調它士. 至永平中, 始置員數, 中常侍四人, 小黃門十人. 和帝即祚幼弱, 而竇憲兄弟專總權威, 內外臣僚, 莫由親接, 所與居者, 唯閹宦而已. 故鄭眾得專謀禁中, 終除大憝[一], 遂享分土之封, 超登宮卿之位[二]. 於是中官始盛焉.

[一]憝, 惡也, 音大對反. 謂誅竇憲也.

[二]宮卿謂為大長秋也.

自明帝以後, 迄乎延平, 委用漸大, 而其員稍增, 中常侍至有十人, 小黃門二十人, 改以金璫右貂, 兼領卿署之職. 鄧后以女主臨政, 而萬機殷遠, 朝臣國議, 無由參斷帷幄, 稱制下令, 不出房闈之閒[一], 不得不委用刑人, 寄之國命. 手握王爵, 口含天憲, 非復掖廷永巷之職, 閨牖房闥之任也[二]. 其後孫程定立順之功, 曹騰參建桓之策, 續以五侯合謀, 梁冀受鉞, 跡因公正, 恩固主心, 故中外服從, 上下屏氣. 或稱伊、霍之勳, 無謝於往載；或謂良、平之畫, 復興於當今. 雖時有忠公, 而竟見排斥[三]. 舉動回山海, 呼吸變霜露. 阿旨曲求, 則光寵三族[四]；直情忤意, 則參夷五宗[五]. 漢之綱紀大亂矣.

[一]爾雅曰「宮中(小)[之]門謂之闈」也.

[二]永巷及掖廷, 並署名也. 爾雅曰：「小閨謂之闥.」

[三]謂皇甫嵩、蔡雍等並被排也.

[四]父族、母族、妻族也.

[五]夷, 滅也. 參夷, 夷三族也. 五宗, 五服內親故也.

若夫高冠長劍, 紆朱懷金者, 布滿宮闈[一]；苴茅分虎, 南面臣人者, 蓋以十數[二]. 府署第館, 棋列於都鄙[三]；子弟支附, 過半於州國. 南金、和寶、冰紈、霧縠之積, 盈仞珍臧[四]；嬙媛、侍兒、歌童、舞女之玩, 充備綺室[五]. 狗馬飾雕文, 土木被緹繡[六]. 皆剝割萌黎, 競恣奢欲. 搆害明賢, 專樹黨類. 其有更相援引, 希附權彊者, 皆腐身熏子, 以自衒達[七]. 同敝相濟, 故其徒有繁, 敗國蠹政之事, 不可單書[八]. 所以海內嗟毒, 志士窮棲, 寇劇緣閒, 搖亂區夏[九]. 雖忠良懷憤, 時或奮發, 而言出禍從, 旋見孥戮. 因復大考鉤黨, 轉相誣染[一０]. 凡稱善士, 莫不離被災毒. 竇武、何進, 位崇戚近, 乘九服之囂怨, 協群英之埶力[一一], 而以疑留不斷, 至於殄敗. 斯亦運之極乎！雖袁紹龔行, 芟夷無餘, 然以暴易亂, 亦何云及！[一二]自曹騰說梁冀, 竟立昏弱[一三]. 魏武因之, 遂遷龜鼎[一四]. 所謂「君以此始, 必以此終」, 信乎其然矣！[一五]

[一]楚辭曰：「高余冠之岌岌.」又曰：「撫長劍兮玉珥.」楊雄法言曰：「或問使我紆朱懷金, 其樂不可量也.」李軌注曰：「朱, 朱紱也. 金, 金印也.」

[二]封諸侯各以其方色土, 苴以白茅, 而分銅虎符也.

[三]棋列, 如棋之布列. 史記曰：「往往棋置.」

[四]詩頌曰：「大路南金.」鄭玄注云：「荊、楊之州, 貢金三品.」和謂卞和也.

[五]左傳曰：「夫差宿有妃嬙嬪御焉.」. 杜預注曰：「妃嬙, 貴者.」嬙音牆. 前書曰：「初, 爰盎為吳相時, 從史盜私盎侍兒.」昌言曰：「為音樂則歌兒舞女, 千曹而迭起.」左傳晏子曰：「高臺深池, 撞鍾舞女.」綺室, 室之綺麗者.

[六]前書東方朔曰：「土木衣綺繡, 狗馬被繢罽.」緹, 厚繒也.

[七]前書曰：「史遷熏胥以刑.」韋昭曰：「古者腐刑必熏合之.」

[八]單, 盡也.

[九]寇盜劇賊緣閒隙而起也.

[一０]鉤黨謂李膺、杜密等.

[一一]九服已見上. 群英謂劉猛、朱宇之屬, 見竇武傳.

[一二]尚書曰：「龔行天罰.」左傳曰：「芟夷蘊崇之.」史記曰「以暴易亂兮, 不知其非」也.

[一三]謂立桓帝也.

[一四]龜鼎, 國之守器, 以諭帝位也. 尚書曰：「寧王遺我大寶龜.」左傳曰「鼎遷于商」也.

[一五]此謂宦官也. 言漢家初寵用宦官, 其後終為宦官所滅. 左傳楚屈蕩曰「君以此始, 必以此終」也.

鄭眾字季產, 南陽犨人也. 為人謹敏有心幾. 永平中, 初給事太子家. 肅宗即位, 拜小黃門, 遷中常侍. 和帝初, 加位鉤盾令.

時竇太后秉政, 后兄大將軍憲等並竊威權, 朝臣上下莫不附之, 而眾獨一心王室, 不事豪黨, 帝親信焉. 及憲兄弟圖作不軌, 眾遂首謀誅之, 以功遷大長秋. 策勳班賞, 每辭多受少, 由是常與議事[一]. 中官用權, 自眾始焉.

[一]與音預.

十四年, 帝念眾功美, 封為鄛鄉侯, 食邑千五百戶[一]. 永初元年, 和熹皇后益封三百戶.

[一]鄛音士交反. 說文曰：「南(郡)[陽]棘陽縣有鄛鄉.」

元初元年卒, 養子閎嗣. 閎卒, 子安嗣. 後國絕. 桓帝延熹二年, 紹封眾曾孫石讎為關內侯.

蔡倫字敬仲, 桂陽人也. 以永平末始給事宮掖, 建初中, 為小黃門. 及和帝即位, 轉中常侍, 豫參帷幄.

倫有才學, 盡心敦慎, 數犯嚴顏, 匡弼得失. 每至休沐, 輒閉門絕賓, 暴體田野. 後加位尚方令. 永元九年, 監作祕劍及諸器械, 莫不精工堅密, 為後世法.

自古書契多編以竹簡, 其用縑帛者謂之為紙. 縑貴而簡重, 並不便於人. 倫乃造意, 用樹膚、麻頭及敝布、魚網以為紙. 元興元年奏上之, 帝善其能, 自是莫不從用焉, 故天下咸稱「蔡侯紙」[一].

[一]湘州記曰：「耒陽縣北有漢黃門蔡倫宅, 宅西有一石臼, 云是倫舂紙臼也.」

元初元年, 鄧太后以倫久宿衛, 封為龍亭侯[一], 邑三百戶. 後為長樂太僕. 四年, 帝以經傳之文多不正定, 乃選通儒謁者劉珍及博士良史詣東觀, 各讎校(漢)家法, 令倫監典其事.

[一]龍亭, 縣, 故城在今洋州興埶縣東, 明月池在其側.

倫初受竇后諷旨, 誣陷安帝祖母宋貴人. 及太后崩, 安帝始親萬機, 敕使自致廷尉. 倫恥受辱, 乃沐浴整衣冠, 飲藥而死. 國除.

孫程字稚卿, 涿郡新城人也[一]. 安帝時, 為中黃門, 給事長樂宮.

[一]東觀記曰：「北新城人, 衛康叔之冑孫林父之後.」東觀自此已下十九人, 與程同功者皆敘其所承本系. 蓋當時史官懼程等威權, 故曲為文飾.

時鄧太后臨朝, 帝不親政事. 小黃門李閏與帝乳母王聖常共譖太后兄執金吾悝等, 言欲廢帝, 立平原王(德)[翼], 帝每忿懼. 及太后崩, 遂誅鄧氏而廢平原王, 封閏雍鄉侯；又小黃門江京以讒諂進, 初迎帝於邸, 以功封都鄉侯, 食邑各三百戶. 閏、京並遷中常侍, 江京兼大長秋, 與中常侍樊豐、黃門令劉安、鉤盾令陳達及王聖、聖女伯榮扇動內外, 競為侈虐. 又帝舅大將軍耿寶、皇后兄大鴻臚閻顯更相阿黨, 遂枉殺太尉楊震, 廢皇太子為濟陰王.

明年帝崩, 立北鄉侯為天子. 顯等遂專朝爭權, 乃諷有司奏誅樊豐, 廢耿寶、王聖, 及黨與皆見死徙.

十月, 北鄉侯病篤. 程謂濟陰王謁者長興渠曰：[一]「王以嫡統, 本無失德, 先帝用讒, 遂至廢黜. 若北鄉疾不起, 共斷江京、閻顯, 事乃可成.」渠等然之. 又中黃門南陽王康, 先為太子府史, 自太子之廢, 常懷歎憤. 又長樂太官丞京兆王國, 並附同於程. 至二十七日, 北鄉侯薨. 閰顯白太后, 徵諸王子簡為帝嗣. 未及至. 十一月二日, 程遂與王康等十八人聚謀於西鍾下, 皆截單衣為誓. 四日夜, 程等共會崇德殿上, 因入章臺門. 時江京、劉安及李閏、陳達等俱坐省門下, 程與王康共就斬京、安、達, 以李閏權埶積為省內所服, 欲引為主, 因舉刃脅閏曰：「今當立濟陰王, 無得搖動.」閏曰：「諾.」於是扶閏起, 俱於西鍾下迎濟陰王立之, 是為順帝. 召尚書令、僕射以下, 從輦幸南宮雲臺, 程等留守省門, 遮扞內外.

[一]興姓, 渠名.

閻顯時在禁中, 憂迫不知所為, 小黃門樊登勸顯發兵, 以太后詔召越騎校尉馮詩、虎賁中郎將閻崇, 屯朔平門, 以禦程等. 誘詩入省, 太后使授之印, 曰：「能得濟陰王者封萬戶侯, 得李閏者五千戶侯.」顯以詩所將眾少, 使與登迎吏士于左掖門外. 詩因格殺登, 歸營屯守. 顯弟衛尉景遽從省中還外府, 收兵至盛德門. 程傳召諸尚書使收景. 尚書郭鎮時臥病, 聞之, 即率直宿羽林出南止車門, 逢景從吏士, 拔白刃, 呼曰：「無干兵.」鎮即下車, 時節詔之. 景曰：「何等詔?」因斫鎮, 不中. 鎮引劍擊景墯車, 左右以戟叉其匈, 遂禽之, 送廷尉獄, 即夜死. 旦日, 令侍御史收顯等送獄, 於是遂定. 下詔曰：「夫表功錄善, 古今之通義也. 故中常侍長樂太僕江京、黃門令劉安、鉤盾令陳達與故車騎將軍閻顯兄弟謀議惡逆, 傾亂天下. 中黃門孫程、王康、長樂太官丞王國、中黃門黃龍、彭愷、孟叔、李建、王成、張賢、史汎、馬國、王道、李元、楊佗、[一]陳予、趙封、李剛、魏猛、苗光等[二], 懷忠憤發, 戮力協謀, 遂埽滅元惡, 以定王室. 詩不云乎：『無言不讎, 無德不報.』[三]程為謀首, 康、國協同. 其封程為浮陽侯, 食邑萬戶；康為華容侯, 國為酈侯, 各九千戶；黃龍為湘南侯, 五千戶；彭愷為西平昌侯[四], 孟叔為中廬侯[五], 李建為復陽侯, 各四千二百戶；王成為廣宗侯, 張賢為祝阿侯, 史汎為臨沮侯[六], 馬國為廣平侯, 王道為范縣侯, 李元為褒信侯, 楊佗為山都侯[七], 陳予為下雋侯[八], 趙封為析縣侯, 李剛為枝江侯, 各四千戶；魏猛為夷陵侯, 二千戶；苗光為東阿侯, 千戶.」是為十九侯. 加賜車馬金銀錢帛各有差. 李閏以先不豫謀, 故不封. 遂擢拜程騎都尉.

[一]佗音駝.

[二]東觀記曰「程賦棗脯, 又[分]與光, 曰：『以為信, 今暮其當著矣.』漏盡, 光為尚席直事通燈, 解劍置外, 持燈入章臺門, 程等適入. 光走出門, 欲取劍, 王康呼還, 光不應. 光得劍, 欲還入, 門已閉, 光便守宜秋門, 會李閏來, 出光, 因與俱迎濟陰王幸南宮雲臺. 詔書錄功臣, 令康疏名, 康詐疏光入章臺門. 光謂康曰：『緩急有問者當相證也.』詔書封光東阿侯, 食邑四千戶, 未受符策, 光心不自安, 詣黃門令自告. 有司奏康、光欺詐主上, 詔書勿問, 遂封東阿侯, 邑千戶」也.

[三]詩大雅也.

[四]西平昌, (諸)縣, 屬平原郡.

[五]中廬, 縣, 屬南郡.

[六]臨沮, 縣, 屬南郡.

[七]褒信、山都並屬南陽郡也.

[八]下雋, 縣, [屬]長沙郡, 音似兗反.

永建元年, 程與張賢、孟叔、馬國等為司隸校尉虞詡訟罪, 懷表上殿, 呵叱左右. 帝怒, 遂免程官, 因悉遣十九侯就國, 後徙封程為宜城侯. 程既到國, 怨恨恚懟[一], 封還印綬、符策, 亡歸京師[二], 往來山中. 詔書追求, 復故爵土, 賜車馬衣物, 遣還國.

[一]懟, 怨也, 音直季反.

[二]續漢書曰：「程到宜城, 怨恨恚懟, 刻瓦為印, 封還印綬.」

三年, 帝念程等功勳, 悉徵還京師. 程與王道、李元皆拜騎都尉, 餘悉奉朝請. 陽嘉元年, 程病甚, 即拜奉車都尉, 位特進. 及卒, 使五官[中]郎將追贈車騎將軍印綬, 賜謚剛侯. 侍御史持節監護喪事, 乘輿幸北部尉傳[一], 瞻望車騎.

[一]北部尉之傳舍也. 傳音陟戀反.

程臨終, 遺言上書, 以國傳弟美. 帝許之, 而分程半, 封程養子壽為浮陽侯. 後詔書錄微功, 封興渠為高望亭侯. 四年, 詔宦官養子悉聽得為後, 襲封爵, 定著乎令.

王康、王國、彭愷、王成、趙封、魏猛六人皆早卒. 黃龍、楊佗、孟叔、李建、張賢、史汎、王道、李元、李剛九人與阿母山陽君宋娥更相貨賂, 求高官增邑, 又誣罔中常侍曹騰、孟賁等. 永和二年, 發覺, 並遣就國, 減租四分之一. 宋娥奪爵歸田舍. 唯馬國、陳予、苗光保全封邑.

初, 帝見廢, 監太子家小黃門籍建、傅高梵、長秋長趙熹、丞良賀、藥長夏珍皆以無過獲罪, 建等坐徙朔方. 及帝即位, 並擢為中常侍. 梵坐臧罪, 減死一等. 建後封東鄉侯, 三百戶.

賀清儉退厚[一], 位至大長秋. 陽嘉中, 詔九卿舉武猛, 賀獨無所薦. 帝引問其故, 對曰：「臣生自草茅, 長於宮掖, 既無知人之明, 又未嘗交知士類. 昔衛鞅因景監以見, 有識知其不終[二]. 今得臣舉者, 匪榮伊辱.」固辭之. 及卒, 帝思賀忠, 封其養子為都鄉侯, 三百戶.

[一]謙退而厚重也.

[二]史記趙良謂商君曰：「君之見秦王也, 因嬖人景監, 非所以為名也.」商君竟為秦惠所車裂也.

曹騰字季興, 沛國譙人也. 安帝時, 除黃門從官. 順帝在東宮, 鄧太后以騰年少謹厚, 使侍皇太子書, 特見親愛. 及帝即位, 騰為小黃門, 遷中常侍. 桓帝得立, 騰與長樂太僕州輔等七人, 以定策功, 皆封亭侯, 騰為費亭侯, 遷大長秋, 加位特進.

騰用事省闥三十餘年, 奉事四帝, 未嘗有過. 其所進達, 皆海內名人, 陳留虞放、邊韶、南陽延固、張溫、弘農張奐、潁川堂谿典等. 時蜀郡太守因計吏賂遺於騰, 益州刺史种暠於斜谷關搜得其書, 上奏太守, 并以劾騰, 請下廷尉案罪. 帝曰：「書自外來, 非騰之過.」遂寢暠奏. 騰不為纖介, 常稱暠為能吏, 時人嗟美之.

騰卒, 養子嵩嗣. 种暠後為司徒, 告賓客曰：「今身為公, 乃曹常侍力焉.」

嵩靈帝時貨賂中官及輸西園錢一億萬, 故位至太尉[一]. 及子操起兵, 不肯相隨, 乃與少子疾避亂琅邪, 為徐州刺史陶謙所殺.

[一]嵩具袁紹傳.

單超, 河南人；徐璜, 下邳良城人；具瑗, 魏郡元城人；左悺, 河南平陰人[一]；唐衡, 潁川郾人也. 桓帝初, 超、璜、瑗為中常侍, 悺、衡為小黃門史.

[一]悺音工奐反, 又音綰.

初, 梁冀兩妹為順桓二帝皇后, 冀代父商為大將軍, 再世權戚, 威振天下. 冀自誅太尉李固、杜喬等, 驕橫益甚, 皇后乘埶忌恣, 多所鴆毒, 上下鉗口[一], 莫有言者. 帝逼畏久, 恆懷不平, 恐言泄, 不敢謀之. 延熹二年, 皇后崩, 帝因如廁, 獨呼衡問：「左右與外舍不相得者皆誰乎?」[二]衡對曰：「單超、左悺前詣河南尹不疑, 禮敬小簡, 不疑收其兄弟送洛陽獄, 二人詣門謝, 乃得解. 徐璜、具瑗常私忿疾外舍放橫, 口不敢道.」於是帝呼超、悺入室, 謂曰：「梁將軍兄弟專固國朝, 迫脅外內, 公卿以下從其風旨. 今欲誅之, 於常侍意何如?」超等對曰：「誠國姦賊, 當誅日久. 臣等弱劣, 未知聖意何如耳.」帝曰：「審然者, 常侍密圖之.」對曰：「圖之不難, 但恐陛下復中狐疑.」[三]帝曰：「姦臣脅國, 當伏其罪, 何疑乎！」於是更召璜、瑗等五人, 遂定其議, 帝齧超臂出血為盟. 於是詔收冀及宗親黨與悉誅之. 悺、衡遷中常侍, 封超新豐侯, 二萬戶, 璜武原侯, 瑗東武陽侯, 各萬五千戶, 賜錢各千五百萬；悺上蔡侯, 衡汝陽侯, 各萬三千戶, 賜錢各千三百萬. 五人同日封, 故世謂之「五侯」. 又封小黃門劉普、趙忠等八人為鄉侯. 自是權歸宦官, 朝廷日亂矣.

[一]周書曰：「賢智鉗口.」謂不言也. 拑與鉗古字通, 音其炎反.

[二]外舍謂皇后家也.

[三]中音丁仲反.

超病, 帝遣使者就拜車騎將軍. 明年薨, 賜東園祕器, 棺中玉具, 贈侯將軍印綬, 使者理喪. 及葬, 發五營騎士, (將軍)侍御史護喪, 將作大匠起冢塋.

其後四侯轉橫, 天下為之語曰：「左回天, 具獨坐[一], 徐臥虎, 唐兩墯.」[二]皆競起第宅, 樓觀壯麗, 窮極伎巧. 金銀罽毦, 施於犬馬[三]. 多取良人美女以為姬妾, 皆珍飾華侈, 擬則宮人. 其僕從皆乘牛車而從列騎. 又養其疏屬, 或乞嗣異姓, 或買蒼頭為子, 並以傳國襲封. 兄弟姻戚皆宰州臨郡, 辜較百姓, 與盜賊無異.

[一]獨坐言驕貴無偶也.

[二]兩墯謂隨意所為不定也. 今人謂持兩端而任意為兩墯. 諸本「兩」或作「雨」也.

[三]毦, 以毛羽為飾, 音如志反.

超弟安為河東太守, 弟子匡為濟陰太守, 璜弟盛為河內太守, 悺弟敏為陳留太守, 瑗兄恭為沛相, 皆為所在蠹害.

璜兄子宣為下邳令, 暴虐尤甚. 先是求故汝南太守下邳李暠女不能得, 及到縣, 遂將吏卒至暠家, 載其女歸, 戲射殺之, 埋著寺內. 時下邳縣屬東海, 汝南黃浮為東海相, 有告言宣者, 浮乃收宣家屬, 無少長悉考之. 掾史以下固諫爭. 浮曰：「徐宣國賊, 今日殺之, 明日坐死, 足以瞑目矣.」即案宣罪棄市, 暴其尸以示百姓, 郡中震慄. 璜於是訴怨於帝, 帝大怒, 浮坐髡鉗, 輸作右校. 五侯宗族賓客虐遍天下, 民不堪命, 起為寇賊. 七年, 衡卒, 亦贈車騎將軍, 如超故事. 璜卒, 賻贈錢布, 賜冢塋地.

明年, 司隸校尉韓演因奏悺罪惡, 及其兄太僕南鄉侯稱請託州郡, 聚斂為姦, 賓客放縱, 侵犯吏民. 悺、稱皆自殺. 演又奏瑗兄沛相恭臧罪, 徵詣廷尉. 瑗詣獄謝, 上還東武侯印綬, 詔貶為都鄉侯, 卒於家. 超及璜、衡襲封者, 並降為鄉侯, 租入歲皆三百萬, 子弟分封者, 悉奪爵土. 劉普等貶為關內侯.

侯覽者, 山陽防東人. 桓帝初為中常侍, 以佞猾進, 倚埶貪放, 受納貨遺以巨萬計. 延熹中, 連歲征伐, 府帑空虛, 乃假百官奉祿, 王侯租稅. 覽亦上縑五千匹, 賜爵關內侯. 又託以與議誅梁冀功, 進封高鄉侯.

小黃門段珪家在濟陰, 與覽並立田業, 近濟北界, 僕從賓客侵犯百姓, 劫掠行旅. 濟北相滕延一切收捕, 殺數十人, 陳尸路衢. 覽、珪大怨, 以事訴帝, 延坐多殺無辜, 徵詣廷尉, 免. 延字伯行, 北海人, 後為京兆尹, 有理名, 世稱為長者.

覽等得此愈放縱. 覽兄參為益州刺史, 民有豐富者, 輒誣以大逆, 皆誅滅之, 沒入財物, 前後累億計. 太尉楊秉奏參, 檻車徵, 於道自殺. 京兆尹袁逢於旅舍閱參車三百餘兩, 皆金銀錦帛珍玩, 不可勝數. 覽坐免, 旋復復官[一].

[一]復, 上音房又反.

建寧二年, 喪母還家, 大起塋冢. 督郵張儉因舉奏覽貪侈奢縱, 前後請奪人宅三百八十一所, 田百一十八頃. 起立第宅十有六區, 皆有高樓池苑, 堂閣相望, 飾以綺畫丹漆之屬, 制度重深, 僭類宮省. 又豫作壽冢[一], 石槨雙闕, 高廡百尺[二], 破人居室, 發掘墳墓. 虜奪良人, 妻略婦子, 及諸罪釁, 請誅之. 而覽伺候遮截, 章竟不上. 儉遂破覽冢宅, 藉沒資財, 具言罪狀. 又奏覽母生時交通賓客, 干亂郡國. 復不得御[三]. 覽遂誣儉為鉤黨, 及故長樂少府李膺、太僕杜密等, 皆夷滅之. 遂代曹節領長樂太僕.

[一]生而自為冢, 為壽冢.

[二]廡, 廊下周屋也.

[三]御, 進也.

熹平元年, 有司舉奏覽專權驕奢, 策收印綬, 自殺. 阿黨者皆免.

曹節字漢豐, 南陽新野人也. 其本魏郡人, 世吏二千石. 順帝初, 以西園騎遷小黃門. 桓帝時, 遷中常侍, 奉車都尉. 建寧元年, 持節將中黃門虎賁羽林千人, 北迎靈帝, 陪乘入宮. 及即位, 以定策封長安鄉侯, 六百戶.

時竇太后臨朝, 后父大將軍武與太傅陳蕃謀誅中官, 節與長樂五官史朱瑀、從官史共普、張亮、[一]中黃門王尊、長樂謁者騰是等十七人, 共矯詔以長樂食監王甫為黃門令, 將兵誅武、蕃等, 事已具蕃、武傳. 節遷長樂衛尉, 封育陽侯, 增邑三千戶；甫遷中常侍, 黃門令如故；瑀封都鄉侯, 千五百戶；普、亮等五人各三百戶；餘十一人皆為關內侯, 歲食租二千斛.

[一]共音恭.

先是瑀等陰於明堂中禱皇天曰：「竇氏無道, 請皇天輔皇帝誅之, 令事必成, 天下得寧.」既誅武等, 詔令太官給塞具[一], 賜瑀錢五千萬, 餘各有差, 後更封華容侯. 二人, 節病困, 詔拜為車騎將軍. 有頃疾瘳, 上印綬, 罷, 復為中常侍, 位特進, 秩中二千石, 尋轉大長秋.

[一]塞, 報祠也, 音蘇代反. 字當為「賽」, 通也.

熹平元年, 竇太后崩, 有何人書朱雀闕[一], 言「天下大亂, 曹節、王甫幽殺太后, 常侍侯覽多殺黨人, 公卿皆尸祿, 無有忠言者.」於是詔司隸校尉劉猛逐捕, 十日一會. 猛以誹書言直, 不肯急捕, 月餘, 主名不立[二]. 猛坐左轉諫議大夫, 以御史中丞段熲代猛, 乃四出逐捕, 及太學游生, 繫者千餘人. 節等怨猛不已, 使熲以它事奏猛, 抵罪輸左校. 朝臣多以為言, 乃免刑, 復公車徵之.

[一]何人, 不知何人也.

[二]不得書闕主名.

節遂與王甫等誣奏桓帝弟勃海王悝謀反, 誅之. 以功封者十二人. 甫封冠軍侯. 節亦增邑四千六百戶, 并前七千六百戶. 父兄子弟皆為公卿列校、牧守令長, 布滿天下.

節弟破石為越騎校尉, 越騎營五百妻有美色[一], 破石從求之, 五百不敢違, 妻執意不肯行, 遂自殺. 其淫暴無道, 多此類也.

[一]韋昭辯釋名曰：「五百字本為『伍』. 伍, 當也. 伯, 道也. 使之導引當道陌中以驅除也.」案：今俗呼行杖人為五百也.

光和二年, 司隸校尉陽球奏誅王甫及子長樂少府萌、沛相吉, 皆死獄中. 時連有災異, 郎中梁人審忠以為朱瑀等罪惡所感, 乃上書曰：「臣聞理國得賢則安, 失賢則危, 故舜有臣五人而天下理[一], 湯舉伊尹不仁者遠[二]. 陛下即位之初, 未能萬機, 皇太后念在撫育, 權時攝政[三], 故中常侍蘇康、管霸應時誅殄[四]. 太傅陳蕃、大將軍竇武考其黨與, 志清朝政. 華容侯朱瑀知事覺露, 禍及其身, 遂興造逆謀, 作亂王室, 撞蹋省闥[五], 執奪璽綬, 迫脅陛下, 聚會群臣, 離閒骨肉母子之恩, 遂誅蕃、武及尹勳等. 因共割裂城社, 自相封賞. 父子兄弟被蒙尊榮, 素所親厚布在州郡, 或登九列, 或據三司. 不惟祿重位尊之責, 而苟營私門, 多蓄財貨, 繕修第舍, 連里竟巷. 盜取御水以作魚釣[六], 車馬服玩擬於天家. 群公卿士杜口吞聲, 莫敢有言. 州牧郡守承順風旨, 辟召選舉, 釋賢取愚. 故蟲蝗為之生, 夷寇為之起. 天意憤盈, 積十餘年. 故頻歲日食於上, 地震於下, 所以譴戒人主, 欲令覺悟, 誅鉏無狀. 昔高宗以雉雊之變, 故獲中興之功[七]. 近者神祇啟悟陛下, 發赫斯之怒, 故王甫父子應時馘截[八], 路人士女莫不稱善, 若除父母之讎. 誠怪陛下復忍孽臣之類, 不悉殄滅[九]. 昔秦信趙高, 以危其國；吳使刑人, 身遘其禍[一０]. 虞公抱寶牽馬, 魯昭見逐乾侯, 以不用宮之奇、子家駒以至滅辱[一一]. 今以不忍之恩, 赦夷族之罪, 姦謀一成, 悔亦何及！臣為郎十五年, 皆耳目聞見, 瑀之所為, 誠皇天所不復赦. 願陛下留漏刻之聽, 裁省臣表, 埽滅醜類, 以荅天怒. 與瑀考驗, 有不如言, 願受湯鑊之誅, 妻子并徙, 以絕妄言之路.」章寢不報. 節遂領尚書令. 四年, 卒, 贈車騎將軍. 後瑀亦病卒, 皆養子傳國.

[一]五臣謂禹、稷、契、咎陶、伯益也.

[二]論語文也.

[三]桓思竇后.

[四]竇后傳誅康及霸.

[五]撞音直江反.

[六]水入宮苑為御水.

[七]高宗祭, 有雉升鼎耳而雊, 高宗修德, 殷以中興. 見尚書也.

[八]詩魯頌曰：「在泮獻馘.」音古獲反. 鄭玄注云：「謂所殺者之左耳.」

[九]謂復任用曹節等也.

[一０]左傳曰, 吳伐越獲俘焉, 以為閽, 使守舟. 吳子餘祭觀舟, 閽人以刀殺之.

[一一]公羊傳曰, 晉大夫荀息請以屈產之乘與垂棘之璧, 假道於虞以伐虢, 宮之奇諫, 不聽. 後晉滅虞, 虞公抱寶牽馬而至, 荀息見曰：「臣之謀何如?」又曰, 昭公將殺季氏, 告子家駒曰：「季氏為無道, 憯于公室久矣. 吾欲殺之, 何如?」子家駒曰：「諸侯僭於天子, 大夫僭於諸侯, 久矣, 君無多辱焉.」昭公不從其言, 後逐季氏, 昭公奔于乾侯, 遂死焉.

審忠字公誠, 宦官誅後, 辟公府.

呂強字漢盛, 河南成皋人也. 少以宦者為小黃門, 再遷中常侍. 為人清忠奉公. 靈帝時, 例封宦者, 以強為都鄉侯. 強辭讓懇惻, 固不敢當, 帝乃聽之. 因上疏陳事曰：

臣聞諸侯上象四七, 下裂王土, 高祖重約非功臣不侯, 所以重天爵明勸戒也. 伏聞中常侍曹節、王甫、張讓等, 及侍中許相, 並為列侯. 節等宦官祐薄, 品卑人賤, 讒諂媚主, 佞邪徼寵, 放毒人物, 疾妒忠良, 有趙高之禍, 未被轘裂之誅[一], 掩朝廷之明, 成私樹之黨. 而陛下不悟, 妄授茅土, 開國承家, 小人是用[二]. 又并及家人, 重金兼紫[三], 相繼為蕃輔. 受國重恩, 不念爾祖, 述修厥德[四], 而交結邪黨, 下比群佞. 陛下或其瑣才[五], 特蒙恩澤. 又授位乖越, 賢才不升, 素餐私倖, 必加榮擢. 陰陽乖剌, 稼穡荒蔬[六], 人用不康, 罔不由茲. 臣誠知封事已行, 言之無逮, 所以冒死干觸陳愚忠者, 實願陛下損改既謬, 從此一止.

[一]趙高指鹿為馬, 而殺胡亥. 轘裂, 以車裂也.

[二]易曰：「開國承家, 小人勿用.」

[三]金印紫綬. 重、兼, 言累積也.

[四]詩大雅云：「無念爾祖, 聿脩厥德.」聿, 述也.

[五]瑣, 小也.

[六]鄭玄注周禮云：「蔬, 草有實者.」

臣又聞後宮綵女數千餘人, 衣食之費, 日數百金. 比穀雖賤, 而戶有飢色. 案法當貴而今更賤者, 由賦發繁數, 以解縣官[一], 寒不敢衣, 飢不敢食. 民有斯厄, 而莫之卹. 宮女無用, 填積後庭, 天下雖復盡力耕桑, 猶不能供. 昔楚女悲愁, 則西宮致災[二], 況終年積聚, 豈無憂怨乎！夫天生蒸民, 立君以牧之. 君道得, 則民戴之如父母, 仰之猶日月[三], 雖時有征稅, 猶望其仁恩之惠. 易曰：「悅以使民, 民忘其勞；悅以犯難, 民忘其死.」[四]儲君副主, 宜諷誦斯言；南面當國, 宜履行其事[五].

[一]縣官調發既多, 故賤糶穀以供之.

[二]公羊傳曰：「西宮災, 何以書? 記災也.」何休注云：「是時僖公為齊桓公所脅, 以齊媵為嫡, 楚女廢居西宮而不見恤, 悲愁怨曠所生也.」

[三]左傳師曠對晉侯曰：「君養人如子, 蓋之如天, 容之如地. 人奉其君, 愛之如父母, 仰之如日月, 敬之如神明, 畏之如雷霆, 天生人而立之君, 使司牧之, 勿使失其性」也.

[四]易兌卦彖辭.

[五]易曰：「聖人南面, 嚮明而化.」杜預注左傳曰：「當國, 執政也.」

又承詔書, 當於河閒故國起解瀆之館. 陛下龍飛即位, 雖從藩國, 然處九天之高, 豈宜有顧戀之意[一]. 且河閒疏遠, 解瀆□絕, 而當勞民單力, 未見其便. 又今外戚四姓貴倖之家, 及中官公族無功德者, 造起館舍, 凡有萬數, 樓閣連接, 丹青素堊[二], 雕刻之飾, 不可單言. 喪葬踰制, 奢麗過禮, 競相放效, 莫肯矯拂[三]. 穀梁傳曰：「財盡則怨, 力盡則懟.」尸子曰：[四]「君如杅, 民如水, 杅方則水方, 杅圓則水圓.」[五]上之化下, 猶風之靡草. 今上無去奢之儉, 下有縱欲之敝, 至使禽獸食民之甘, 木土衣民之帛. 昔師曠諫晉平公曰：「梁柱衣繡, 民無褐衣；池有棄酒, 士有渴死；廄馬秣粟, 民有飢色. 近臣不敢諫, 遠臣不得暢.」此之謂也[六].

[一]楚辭曰：「圓則九重, 孰營度之?」圓謂天也.

[二]郭璞注山海經曰：「堊似土, 白色, 音惡.」

[三]矯, 正也. 拂, 戾也, 音扶弗反.

[四]尸子, 晉人也, 名佼, 秦相衛鞅客也. 鞅謀計, 未嘗不與佼規也. 商君被刑, 恐并誅, 乃亡逃入蜀, 作書二十篇, 十九篇陳道德仁義之紀, 一篇言九州險阻, 水泉所起也.

[五]杅, 碗屬也, 音于. 字亦作盂.

[六]說苑咎犯諫晉文公之辭也.

又聞前召議郎蔡邕對問於金商門, 而令中常侍曹節、王甫等以詔書喻旨. 邕不敢懷道迷國, 而切言極對, 毀刺貴臣, 譏呵豎宦. 陛下不密其言, 至令宣露, 群邪項領, 膏脣拭舌[一], 競欲咀嚼. 造作飛條[二]. 陛下回受誹謗, 致邕刑罪, 室家徙放, 老幼流離, 豈不負忠臣哉！今群臣皆以邕為戒, 上畏不測之難, 下懼劍客之害[三], 臣知朝廷不復得聞忠言矣. 故太尉段熲, 武勇冠世, 習於邊事, 垂髮服戎, 功成皓首[四], 歷事二主[五], 勳烈獨昭. 陛下既已式序, 位登台司, 而為司隸校尉陽球所見誣脅, 一身既斃, 而妻子遠播. 天下惆悵, 功臣失望. 宜徵邕更授任, 反熲家屬, 則忠貞路開, 眾怨以弭矣.

[一]毛詩曰：「駕彼四牡, 四牡項領.」注云：「項, 大也. 四牡者人所駕, 今但養大其領, 不肯為用. 諭大臣自恣, 王不能使也.」膏脣拭舌謂欲讒毀故也.

[二]飛條, 飛書也.

[三]謂蔡邕徙朔方時, 陽球使刺客追刺邕也.

[四]垂髮謂童子也.

[五]謂桓帝、靈帝也.

帝知其忠而不能用.

時帝多蓄私臧, 收天下之珍, 每郡國貢獻, 先輸中署, 名為「導行費」[一]. 強上疏諫曰：

[一]中署, 內署也. 導, 引也. 貢獻外別有所入, 以為所獻希之導引也.

天下之財, 莫不生之陰陽, 歸之陛下[一]. 歸之陛下, 豈有公私? 而今中尚方斂諸郡之寶, 中御府積天下之繒, 西園引司農之臧, 中廄聚太僕之馬, 而所輸之府, 輒有導行之財. 調廣民困, 費多獻少, 姦吏因其利, 百姓受其敝. 又阿媚之臣, 好獻其私, 容諂姑息, 自此而進.

[一]萬物稟陰陽而生.

舊典選舉委任三府, 三府有選, 參議掾屬, 咨其行狀, 度其器能[一], 受試任用, 責以成功. 若無可察, 然後付之尚書. 尚書舉劾, 請下廷尉, 覆案虛實, 行其誅罰. 今但任尚書, 或復敕用. 如是, 三公得免選舉之負, 尚書亦復不坐, 責賞無歸, 豈肯空自苦勞乎！

[一]咨, 謀也.

夫立言無顯過之咎, 明鏡無見玼之尤. 如惡立言以記過, 則不當學也；不欲明鏡之見玼, 則不當照也[一]. 願陛下詳思臣言, 不以記過見玼為責.

[一]韓子曰：「古人之目短於自見, 故以鏡觀面. 智短於自規, 故以道正己. 鏡無見疵之罪, 道無明過之惡. 目失鏡則無以正鬢眉, 身失道則無以知迷感.」玼與疵同也.

書奏不省.

中平元年, 黃巾賊起, 帝問強所宜施行. 強欲先誅左右貪濁者, 大赦黨人, 料簡刺史、二千石能否. 帝納之, 乃先赦黨人. 於是諸常侍人人求退, 又各自徵還宗親子弟在州郡者. 中常侍趙忠、夏惲等遂共搆強, 云「與黨人共議朝廷, 數讀霍光傳[一]. 強兄弟所在並皆貪穢」. 帝不悅, 使中黃門持兵召強. 強聞帝召, 怒曰：「吾死, 亂起矣. 丈夫欲盡忠國家, 豈能對獄吏乎！」遂自殺. 忠、惲復譖曰：「強見召未知所問, 而就外草自屏, 有姦明審.」[二]遂收捕宗親, 沒入財產焉.

[一]言其欲謀廢立也.

[二]外草自屏謂在外野草中自殺也.

時宦者濟陰丁肅、下邳徐衍、南陽郭耽、汝陽李巡、北海趙祐等五人稱為清忠, 皆在里巷, 不爭威權. 巡以為諸博士試甲乙科, 爭弟高下, 更相告言, 至有行賂定蘭臺漆書經字, 以合其私文者, 乃白帝, 與諸儒共刻五經文於石, 於是詔蔡邕等正其文字. 自後五經一定, 爭者用息. 趙祐博學多覽, 著作校書, 諸儒稱之.

又小黃門甘陵吳伉, 善為風角, 博達有奉公稱. 知不得用, 常託病還寺舍, 從容養志云.

張讓者, 潁川人；趙忠者, 安平人也. 少皆給事省中, 桓帝時為小黃門. 忠以與誅梁冀功封都鄉侯[一]. 延熹八年, 黜為關(中)[內]侯, 食本縣租千斛.

[一]與音預.

靈帝時, 讓、忠並遷中常侍, 封列侯, 與曹節、王甫等相為表裏. 節死後, 忠領大長秋. 讓有監奴典任家事, 交通貨賂, 威形諠赫. 扶風人孟佗[一], 資產饒贍, 與奴朋結, 傾竭饋問, 無所遺愛. 奴咸德之, 問佗曰：「君何所欲? 力能辦也.」曰：「吾望汝曹為我一拜耳.」時賓客求謁讓者, 車恆數百千兩, 佗時詣讓, 後至, 不得進, 監奴乃率諸倉頭迎拜於路, 遂共轝車入門. 賓客咸驚, 謂佗善於讓, 皆爭以珍玩賂之. 佗分以遺讓, 讓大喜, 遂以佗為涼州刺史[二].

[一]佗音駝.

[二]三輔決錄注曰：「佗字伯郎. 以蒲陶酒一斗遺讓, 讓即拜佗為涼州刺史.」

是時讓、忠及夏惲、郭勝、孫璋、畢嵐、栗嵩、段珪、高望、張恭、韓悝、宋典十二人, 皆為中常侍, 封侯貴寵, 父兄子弟布列州郡, 所在貪殘, 為人蠹害. 黃巾既作, 盜賊糜沸, 郎中中山張鈞上書曰：「竊惟張角所以能興兵作亂, 萬人所以樂附之者, 其源皆由十常侍多放父兄、子弟、婚親、賓客典據州郡, 辜榷財利, 侵掠百姓, 百姓之冤無所告訴, 故謀議不軌, 聚為盜賊. 宜斬十常侍, 縣頭南郊, 以謝百姓, 又遣使者布告天下, 可不須師旅, 而大寇自消.」天子以鈞章示讓等, 皆免冠徒跣頓首, 乞自致洛陽詔獄, 並出家財以助軍費. 有詔皆冠履視事如故. 帝怒鈞曰：「此真狂子也. 十常侍固當有一人善者不?」鈞復重上, 猶如前章, 輒寢不報. 詔使廷尉、侍御史考為張角道者, 御史承讓等旨, 遂誣奏鈞學黃巾道, 收掠死獄中. 而讓等實多與張角交通. 後中常侍封諝、徐(奏)[奉]事獨發覺坐誅, 帝因怒詰讓等曰：「汝曹常言黨人欲為不軌, 皆令禁錮, 或有伏誅. 今黨人更為國用, 汝曹反與張角通, 為可斬未?」皆叩頭云：「故中常侍王甫、侯覽所為.」帝乃止.

明年, 南宮災. 讓、忠等說帝令斂天下田畝稅十錢, 以修宮室. 發太原、河東、狄道諸郡材木及文石, 每州郡部送至京師, 黃門常侍輒令譴呵不中者, 因強折賤買, 十分雇一[一], 因復貨之於宦官, 復不為即受, 材木遂至腐積, 宮室連年不成. 刺史、太守復增私調, 百姓呼嗟. 凡詔所徵求, 皆令西園騶密約敕[二], 號曰「中使」, 恐動州郡, 多受賕賂. 刺史、二千石及茂才孝廉遷除, 皆責助軍修宮錢, 大郡至二三千萬, 餘各有差. 當之官者, 皆先至西園諧價, 然後得去[三]. 有錢不畢者, 或至自殺. 其守清者, 乞不之官, 皆迫遣之.

[一]雇謂酬其價也.

[二]騶, 養馬人.

[三]諧謂平論定其價也.

時鉅鹿太守河內司馬直新除, 以有清名, 減責三百萬. 直被詔, 悵然曰：「為民父母, 而反割剝百姓, 以稱時求, 吾不忍也.」辭疾, 不聽. 行至孟津, 上書極陳當世之失, 古今禍敗之戒, 即吞藥自殺. 書奏, 帝為暫絕修宮錢.

又造萬金堂於西園, 引司農金錢繒帛, 仞積其中[一]. 又還河閒買田宅, 起第觀. 帝本侯家, 宿貧, 每歎桓帝不能作家居, 故聚為私臧, 復(臧)寄小黃門常侍錢各數千萬. 常云：「張常侍是我公, 趙常侍是我母.」宦官得志, 無所憚畏, 並起第宅, 擬則宮室. 帝常登永安侯臺[二], 宦官恐其望見居處, 乃使中大人尚但諫曰：[三]「天子不當登高, 登高則百姓虛散.」自是不敢復升臺榭[四].

[一]仞, 滿也.

[二]永安, 宮也.

[三]尚姓, 但名.

[四]春秋潛潭巴曰：「天子無高臺榭, 高臺榭, 則下畔之.」蓋因此以誑帝也.

明年, 遂使鉤盾令宋典繕修南宮玉堂. 又使掖庭令畢嵐鑄銅人四列於倉龍、玄武闕[一]. 又鑄四鐘, 皆受二千斛, 縣於玉堂及雲臺殿前. 又鑄天祿蝦蟆, 吐水於平門外橋東, 轉水入宮. 又作翻車渴烏[二], 施於橋西, 用灑南北郊路, 以省百姓灑道之費. 又鑄四出文錢, 錢皆四道. 識者竊言侈虐已甚, 形象兆見, 此錢成, 必四道而去. 及京師大亂, 錢果流布四海. 復以忠為車騎將軍, 百餘日罷.

[一]倉龍, 東闕. 玄武, 北闕.

[二]翻車, 設機車以引水. 渴烏, 為曲筒, 以氣引水上也.

六年, 帝崩. 中軍校尉袁紹說大將軍何進, 令誅中官以悅天下. 謀泄, 讓、忠等因進入省, 遂共殺進. 而紹勒兵斬忠, 捕宦官無少長悉斬之. 讓等數十人劫質天子走河上. 追急, 讓等悲哭辭曰：「臣等殄滅, 天下亂矣. 惟陛下自愛！」皆投河而死.

論曰：自古喪大業絕宗禋者, 其所漸有由矣. 三(世)[代]以嬖色取禍[一], 嬴氏以奢虐致災[二], 西京自外戚失祚, 東都緣閹尹傾國. 成敗之來, 先史商之久矣[三]. 至於釁起宦夫, 其略猶或可言. 何者? 刑餘之醜, 理謝全生, 聲榮無暉於門閥, 肌膚莫傳於來體, 推情未鑒其敝, 即事易以取信, 加漸染朝事, 頗識典物, 故少主憑謹舊之庸, 女君資出內之命, 顧訪無猜憚之心, 恩狎有可悅之色. 亦有忠厚平端, 懷術糾邪[四]；或敏才給對, 飾巧亂實[五]；或借譽貞良, 先時薦譽[六]. 非直苟恣凶德, 止於暴橫而已. 然真邪並行, 情貌相越[七], 故能回惑昏幼, 迷瞀視聽, 蓋亦有其理焉[八]. 詐利既滋, 朋徒日廣, 直臣抗議, 必漏先言之閒[九], 至戚發憤, 方啟專奪之隙[一０], 斯忠賢所以智屈, 社稷故其為墟. 易曰：「履霜堅冰至.」云所從來久矣. 今跡其所以, 亦豈一朝一夕哉！[一一]

[一]夏以末嬉, 殷以妲己, 周以褒姒.

[二]秦始皇, 嬴姓也.

[三]商謂商略.

[四]謂呂強也.

[五]若良賀對順帝不舉人也.

[六]曹騰進邊詔、延固等也.

[七]越, 違也. 謂貌雖似忠而情實姦邪.

[八]瞀, 亂也, 音茂.

[九]謂蔡邕對詔, 王甫、曹節竊觀之, 乃宣布於外, 而邕下獄也.

[一０]謂竇武謀誅宦者, 反為宦者所殺也.

[一一]易曰：「非一朝一夕之故, 其所由來者漸矣, 由辨之不早辨也.」易曰：「履霜堅冰至.」蓋言慎也. 言初履霜而堅冰至者, 以喻物漸而至大也.

贊曰：任失無小, 過用則違. 況乃巷職, 遠參天機[一]. 舞文巧態, 作惠作威. 凶家害國, 夫豈異歸！[二]

[一]毛詩曰：「寺人巷伯, 作為此詩.」巷職即寺人之職也.

[二]尚書曰：「臣無作威作福. 臣有作威作福, 其害于而家, 凶于而國.」又曰：「為惡不同, 同歸於亂.」

校勘記

二五０七頁　四行　王之正內者五人　按：刊誤謂多一「者」字.

二五０七頁一二行　寺人掌王之正內五人　按：周禮天官職云「寺人王之正內五人」, 無「掌」字.

二五０八頁　一行　於周(禮)則為內宰　按：殿本考證引何焯說, 謂月令呂不韋作, 故鄭注云「於周則為內宰」, 「禮」字不學者所增, 文選注中尚無「禮」字. 今據刪.

二五０八頁　五行　然而有得焉　校補謂文選注引「得」作「德」. 今按：得德古通作.

二五０九頁　七行　宦官悉用閹人　按：刊誤謂「宦」字當作「內」, 謂省內官不用他士也.

二五０九頁一四行　朝臣國議　按：文選「國」作「圖」.

二五一０頁　四行　宮中(小)[之]門謂之闈　據校補改, 與爾雅合.

二五一０頁　八行　五服內親故也　按：汲本作「五服內之親故也」, 殿本作「五服內之親也」, 王先謙謂殿本是.

二五一一頁　八行　荊楊之州　「楊」原訛「陽」, 逕改正.

二五一一頁一一行　土木衣綺繡　按：前書東方朔傳「土木」作「木土」.

二五一一頁一六行　群英謂劉猛朱宇之屬　按：「宇」原訛「寓」, 逕據汲本、殿本改正.

二五一二頁一三行　鄛音士交反　按：汲本、殿本作「七交反」.

二五一二頁一三行　南(郡)[陽]棘陽縣有鄛鄉　集解引洪亮吉說, 謂棘陽屬南陽, 非南郡也. 又校補引柳從辰說, 謂今說文注本作「南陽」, 惟「棘」誤為「棗」, 段玉裁已訂之. 今據改.

二五一三頁一一行　鄧太后以倫久宿衛　按：汲本、殿本「久」下有「在」字.

二五一三頁一二行　各讎校(漢)家法　刊誤謂諸儒各謂其師說為家法, 後人不知, 妄加一「漢」字. 今據刪.

二五一四頁　八行　立平原王(德)[翼]據殿本考證引何焯說改.

二五一五頁一一行　屯朔平門　按：集解引惠棟說, 謂袁宏紀云「平朔門」.

二五一六頁一三行　又[分]與光　據汲本、殿本補.

二五一七頁　四行　西平昌(諸)縣屬平原郡　據殿本刪. 按：王先謙謂殿本無「諸」字是.

二五一七頁　七行　褒信山都並屬南陽郡也　按：集解引錢大昕說, 謂案郡國志, 褒信屬汝南, 不屬南陽.

二五一七頁　八行　下雋縣[屬]長沙郡　校補謂案注「縣」下脫「屬」字. 今據補.

二五一七頁一五行　五官[中]郎將　據殿本補. 按：刊誤謂「五官」下少一「中」字.

二五一八頁　二行　而分程半　按：校補謂案文「程」下少一「國」字.

二五一八頁一一行　陽嘉中詔九卿舉武猛　按：校補引侯康說, 謂陽嘉中無此詔, 永和三年有之. 通鑑考異謂此傳誤以永和為陽嘉, 是也.

二五一九頁　六行　益州刺史种暠於斜谷關搜得其書　按：「斜谷關」汲本、殿本作「斜谷閒」, 魏志裴注引續漢書作「函谷關」.

二五一九頁一０行　乃與少子疾避亂琅邪　按：殿本考證謂魏志嵩少子德.

二五二一頁　五行　(將軍)侍御史護喪　刊誤謂按超贈將軍爾, 不可使將軍護喪, 明衍二字. 今據刪. 按：張森楷校勘記謂治要無「將軍」二字.

二五二二頁　四行　輸作右校　按：張森楷校勘記謂案輸作者皆左校, 此獨右校, 待考.

二五二三頁　四行　京兆尹袁逢於旅舍閱參車三百餘兩　按：李慈銘謂治要「車」下有「重」字.

二五二四頁　二行　其本魏郡人　按：校補引錢大昭說, 謂「其」下疑脫「先」字.

二五二四頁　七行　增邑三千戶　按：校補謂「邑」下蓋脫「至」字. 此并前六百戶合為三千戶也, 否則下文增邑四千六百戶, 并前不止七千六百戶矣.

二五二八頁　五行　節等宦官祐薄　按：集解引周壽昌說, 謂「祐薄」之「祐」, 恐應作「祜」, 蓋呂強原疏避安帝諱也.

二五二八頁　八行　陛下或其瑣才　汲本、殿本「或」作「惑」. 按：或與惑通.

二五三二頁　二行　以為所獻希之導引也　按：「希」字無義, 必有誤, 刊誤謂當作「物」.

二五三三頁一一行　下邳徐衍　按：集解引惠棟說, 謂袁宏紀「衍」作「演」.

二五三三頁一一行　汝陽李巡　按：集解引惠棟說, 謂「汝陽」經典序錄作「汝南」.

二五三三頁一一行　北海趙祐　按：集解引惠棟說, 謂袁宏紀「祐」作「裕」.

二五三四頁　三行　黜為關(中)[內]侯　按：殿本考證謂何焯校本「中」改「內」. 今據改.

二五三五頁　一行　郎中中山張鈞　按：集解引惠棟說, 謂袁宏紀「郎中」作「中郎將」, 「鈞」作「均」.

二五三五頁　八行　後中常侍封諝徐(奏)[奉]事獨發覺　按：「徐奏」當依皇甫嵩傳作「徐奉」, 通鑑亦作「徐奉」, 各本皆未正, 今改.

二五三五頁一一行　狄道諸郡　按：集解引錢大昕說, 謂狄道非郡名, 當云「隴西」.

二五三六頁　九行　故聚為私臧復(臧)寄小黃門常侍錢各數千萬　據李慈銘說刪. 按：李云治要無下「臧」字, 是也, 當據刪.

二五三六頁　九行　張常侍是我公　汲本、殿本「公」作「父」. 按：通鑑作「公」.

二五三七頁　五行　形象兆見　按：「形」原訛「刑」, 逕據汲本、殿本改正.

二五三七頁一二行　三(世)[代]以嬖色取禍　據汲本改.

二五三八頁　一行　故少主憑謹舊之庸　按：「主」原訛「王」, 逕改正.

二五三九頁　一行　由辨之不早辨也　按：兩「辨」字原並訛「辯」, 逕改正.

二五三九頁　一行　蓋言慎也　按：「慎」原訛「順」, 逕改正.

後漢書卷七十九上 儒林列傳第六十九上

昔王莽、更始之際, 天下散亂, 禮樂分崩, 典文殘落. 及光武中興, 愛好經術, 未及下車, 而先訪儒雅, 採求闕文, 補綴漏逸[一]. 先是四方學士多懷協圖書, 遁逃林藪. 自是莫不抱負墳策, 雲會京師, 范升、陳元、鄭興、杜林、衛宏、劉昆、桓榮之徒, 繼踵而集. 於是立五經博士, 各以家法教授, 易有施、孟、梁丘、京氏, 尚書歐陽、大小夏侯, 詩齊、魯、韓, 禮大小戴, 春秋嚴、顏, 凡十四博士, 太常差次總領焉.

[一]禮記曰：「武王克殷反商, 未及下車, 而封黃帝之後於薊.」

建武五年, 乃修起太學, 稽式古典, 籩豆干戚之容, 備之於列[一], 服方領習矩步者, 委它乎其中[二]. 中元元年, 初建三雍. 明帝即位, 親行其禮. 天子始冠通天[三], 衣日月[四], 備法物之駕[五], 盛清道之儀[六], 坐明堂而朝群后, 登靈臺以望雲物[七], 袒割辟雍之上, 尊養三老五更. 饗射禮畢, 帝正坐自講, 諸儒執經問難於前, 冠帶縉紳之人, 圜橋門而觀聽者蓋億萬計[八]. 其後復為功臣子孫、四姓末屬別立校舍, 搜選高能以受其業, 自期門羽林之士, 悉令通孝經章句, 匈奴亦遣子入學. 濟濟乎, 洋洋乎, 盛於永平矣！

[一]籩豆, 禮器也. 竹謂之籩, 木謂之豆. 干, 盾也. 戚, 鉞也. 舞者所執.

[二]方領, 直領也. 委它, 行貌也. 委音於危反. 它音以支反.

[三]徐廣輿服雜注曰：「天子朝, 冠通天冠, 高九寸, 黑介幘, 金薄山, 所常服也.」

[四]續漢志曰「乘輿備文日月星辰」也.

[五]胡廣漢制度曰「天子出, 有大駕、法駕、小駕. 大駕則公卿奉引, 大將軍驂乘, 太僕御, 屬車八十一乘, 備千乘萬騎. 法駕, 公不在鹵簿, 唯河南尹、執金吾、洛陽令奉引, 侍中驂乘, 奉車郎御, 屬車三十六乘. 小駕, 太僕奉駕, 侍御史整車騎」也.

[六]漢官儀曰「清道以旄頭為前驅」也.

[七]雲物, 解見明紀.

[八]漢官儀曰：「辟雍四門外有水, 以節觀者.」門外皆有橋, 觀者水外, 故云圜橋門也. 圜, 遶也.

建初中, 大會諸儒於白虎觀, 考詳同異, 連月乃罷. 肅宗親臨稱制, 如石渠故事[一], 顧命史臣, 著為通義[二]. 又詔高才生受古文尚書、毛詩、穀梁、左氏春秋, 雖不立學官, 然皆擢高第為講郎, 給事近署, 所以網羅遺逸, 博存眾家. 孝和亦數幸東觀, 覽閱書林. 及鄧后稱制, 學者頗懈. 時樊準、徐防並陳敦學之宜, 又言儒職多非其人, 於是制詔公卿妙簡其選, 三署郎能通經術者, 皆得察舉. 自安帝覽政, 薄於蓺文, 博士倚席不講[三], 朋徒相視怠散, 學舍穨敝, 鞠為園蔬[四], 牧兒蕘豎, 至於薪刈其下. 順帝感翟酺之言, 乃更脩黌宇[五], 凡所造構二百四十房, 千八百五十室. 試明經下第補弟子, 增甲乙之科員各十人, 除郡國耆儒皆補郎、舍人. 本初元年, 梁太后詔曰：「大將軍下至六百石, 悉遣子就學, 每歲輒於鄉射月一饗會之, 以此為常.」[六]自是遊學增盛, 至三萬餘生. 然章句漸疏, 而多以浮華相尚, 儒者之風蓋衰矣. 黨人既誅, 其高名善士多坐流廢, 後遂至忿爭, 更相言告, 亦有私行金貨, 定蘭臺桼書經字, 以合其私文. 熹平四年, 靈帝乃詔諸儒正定五經, 刊於石碑, 為古文、篆、隸三體書法以相參檢, 樹之學門[七], 使天下咸取則焉.

[一]石渠見章紀.

[二]即白武通(議)[義]是.

[三]禮記曰：「凡侍坐於大司成者, 遠近閒三席.」又曰：「若非飲食之客則布席, 席閒函丈.」注云：「謂講問客也.」倚席言不施講坐也.

[四]詩小雅曰：「鞠為茂草.」注云：「鞠, 窮也.」

[五]說文曰：「黌, 學也.」黌與橫同.

[六]漢官儀曰：「春三月, 秋九月, 習鄉射禮, 禮生皆使太學學生.」

[七]古文謂孔子壁中書. 篆書, 秦始皇使程邈所作也. 隸書亦程邈所獻也, 主於徒隸, 從簡易也. 謝承書曰：「碑立太學門外, 瓦屋覆之, 四面欄障, 開門於南, 河南郡設吏卒視之.」楊龍驤洛陽記載朱超石與兄書云：「石經文都似碑, 高一丈許, 廣四尺, 駢羅相接.」

初, 光武遷還洛陽, 其經牒祕書載之二千餘兩, 自此以後, 參倍於前. 及董卓移都之際, 吏民擾亂, 自辟雍、東觀、蘭臺、石室、宣明、鴻都諸藏典策文章, 競共剖散, 其縑帛圖書, 大則連為帷蓋, 小乃制為縢囊[一]. 及王允所收而西者, 裁七十餘乘, 道路艱遠, 復棄其半矣. 後長安之亂, 一時焚蕩, 莫不泯盡焉.

[一]縢亦幐也, 音徒恆反. 說文曰：「幐, 囊也.」

東京學者猥眾, 難以詳載, 今但錄其能通經名家者, 以為儒林篇. 其自有列傳者, 則不兼書. 若師資所承[一], 宜標名為證者, 乃著之云.

[一]老子曰：「善人者, 不善人之師也. 不善人者, 善人之資也.」故因曰師資.

前書云：田何傳易授丁寬[一], 丁寬授田王孫, 王孫授沛人施讎、東海孟喜、琅邪梁丘賀[二], 由是易有施、孟、梁丘之學. 又東郡京房受易於梁國焦延壽[三], 別為京氏學. 又有東萊費直[四], 傳易, 授琅邪王橫, 為費氏學[五]. 本以古字, 號古文易. 又沛人高相傳易, 授子康及蘭陵毋將永, 為高氏學[六]. 施、孟、梁丘、京氏四家皆立博士, 費、高二家未得立.

[一]前書寬字子襄.

[二]前書讎字長卿, 喜字長卿, 賀字長翁.

[三]前書延壽名贛.

[四]前書直字長翁.

[五]前書「橫」作「璜」, 字平仲.

[六]毋將姓也, 毋讀曰無.

劉昆字桓公, 陳留東昏人[一], 梁孝王之胤也. 少習容禮[二]. 平帝時, 受施氏易於沛人戴賓. 能彈雅琴, 知清角之操[三].

[一]東昏屬陳留郡, 東緡屬山陽郡, 諸本作「緡」者誤.

[二]容, 儀也. 前書魯徐生善為容, 孝文時, 以容為禮官大夫.

[三]劉向別錄曰：「雅琴之意, 事皆出龍德諸琴雜事中.」前書蓺文志曰：「雅琴, 龍氏名德, 趙氏名定.」韓子曰：「師曠對晉平公曰：『昔黃帝合鬼神, 駕象車, 交龍畢, 方並轄, 蚩尤居前, 風伯進埽, 雨師灑道, 作為清角. 今君德薄, 不足以聽之.』」

王莽世, 教授弟子恆五百餘人. 每春秋饗射, 常備列典儀, 以素木瓠葉為俎豆, 桑弧蒿矢, 以射「菟首」[一]. 每有行禮, 縣宰輒率吏屬而觀之. 王莽以昆多聚徒眾, 私行大禮, 有僭上心, 乃繫昆及家屬於外黃獄. 尋莽敗得免. 既而天下大亂, 昆避難河南負犢山中[二].

[一]詩小雅瓠葉詩序曰：「刺幽王棄禮而不能行, 故思古之人, 不以微薄廢禮焉.」詩曰：「幡幡瓠葉, 采之亨之. 君子有酒, 酌言嘗之. 有菟斯首, 炰之燔之. 君子有酒, 酌言獻之.」昆懼禮之廢, 故引以瓠葉為俎實, 射則歌「菟首」之詩而節也.

[二]郡國志河南郡有負犢山.

建武五年, 舉孝廉, 不行, 遂逃, 教授於江陵. 光武聞之, 即除為江陵令. 時縣連年火災, 昆輒向火叩頭, 多能降雨止風. 徵拜議郎, 稍遷侍中、弘農太守.

先是崤、黽驛道多虎災, 行旅不通. 昆為政三年, 仁化大行, 虎皆負子度河. 帝聞而異之. 二十二年, 徵代杜林為光祿勳. 詔問昆曰：「前在江陵, 反風滅火, 後守弘農, 虎北度河, 行何德政而致是事?」昆對曰：「偶然耳.」左右皆笑其質訥. 帝歎曰：「此乃長者之言也.」顧命書諸策. 乃令入授皇太子及諸王小侯五十餘人. 二十七年, 拜騎都尉. 三十年, 以老乞骸骨, 詔賜洛陽第舍, 以千石祿終其身. 中元二年卒.

子軼, 字君文, 傳昆業, 門徒亦盛. 永平中, 為太子中庶子. 建初中, 稍遷宗正, 卒官, 遂世掌宗正焉.

洼丹字子玉[一], 南陽育陽人也. 世傳孟氏易. 王莽時, 常避世教授, 專志不仕, 徒眾數百人. 建武初, 為博士, 稍遷, 十一年, 為大鴻臚. 作易通論七篇, 世號洼君通. 丹學義研深, 易家宗之, 稱為大儒. 十七年, 卒於官, 年七十.

[一]風俗通「洼」音「圭」.

時中山觟陽鴻, 字孟孫[一], 亦以孟氏易教授, 有名稱, 永平中為少府.

[一]姓觟陽, 名鴻也. 觟音胡瓦反. 其字從「角」字, 或作「鮭」. 從「魚」者, 音胡佳反.

任安字定祖, 廣漢綿竹人也. 少遊太學, 受孟氏易, 兼通數經. 又從同郡楊厚學圖讖, 究極其術. 時人稱曰：「欲知仲桓問任安.」又曰：「居今行古任定祖.」學終, 還家教授, 諸生自遠而至. 初仕州郡. 後太尉再辟, 除博士, 公車徵, 皆稱疾不就. 州牧劉焉表薦之, 時王塗隔塞, 詔命竟不至. 年七十九, 建安七年, 卒于家.

楊政字子行, 京兆人也. 少好學, 從代郡范升受梁丘易, 善說經書. 京師為之語曰：「說經鏗鏗楊子行.」教授數百人.

范升嘗為出婦所告, 坐繫獄, 政乃肉袒, 以箭貫耳, 抱升子潛伏道傍, 候車駕, 而持章叩頭大言曰：「范升三娶, 唯有一子, 今適三歲, 孤之可哀.」武騎虎賁懼驚乘輿, 舉弓射之, 猶不肯去；旄頭又以戟叉政, 傷胸, 政猶不退. 哀泣辭請, 有感帝心, 詔曰：「乞楊生師.」[一]即尺一出升. 政由是顯名.

[一]乞讀曰(氣)[气].

為人嗜酒, 不拘小節, 果敢自矜, 然篤於義. 時帝婿梁松, 皇后弟陰就, 皆慕其聲名, 而請與交友. 政每共言論, 常切磋懇至, 不為屈撓. 嘗詣楊虛侯馬武, 武難見政, 稱疾不為起. 政入戶, 徑升床排武, 把臂責之曰：「卿蒙國恩, 備位藩輔, 不思求賢以報殊寵, 而驕天下英俊, 此非養身之道也. 今日動者刀入脅.」武諸子及左右皆大驚, 以為見劫, 操兵滿側, 政顏色自若. 會陰就至, 責數武, 令為交友. 其剛果任情, 皆如此也. 建初中, 官至左中郎將.

張興字君上, 潁川鄢陵人也. 習梁丘易以教授. 建武中, 舉孝廉為郎, 謝病去, 復歸聚徒. 後辟司徒馮勤府, 勤舉為孝廉, 稍遷博士. 永平初, 遷侍中祭酒. 十年, 拜太子少傅. 顯宗數訪問經術. 既而聲稱著聞, 弟子自遠至者, 著錄且萬人, 為梁丘家宗[一]. 十四年, 卒於官.

[一]著於籍錄.

子魴, 傳興業, 位至張掖屬國都尉.

戴憑字次仲, 汝南平輿人也. 習京氏易. 年十六, 郡舉明經, 徵試博士, 拜郎中.

時詔公卿大會, 群臣皆就席, 憑獨立. 光武問其意. 憑對曰：「博士說經皆不如臣, 而坐居臣上, 是以不得就席.」帝即召上殿, 令與諸儒難說, 憑多所解釋. 帝善之, 拜為侍中, 數進見問得失. 帝謂憑曰：「侍中當匡補國政, 勿有隱情.」憑對曰：「陛下嚴.」帝曰：「朕何用嚴?」憑曰：「伏見前太尉西曹掾蔣遵, 清亮忠孝, 學通古今, 陛下納膚受之訴, 遂致禁錮[一], 世以是為嚴.」帝怒曰：「汝南子欲復黨乎?」憑出, 自繫廷尉, 有詔敕出. 後復引見, 憑謝曰：「臣無謇諤之節, 而有狂瞽之言, 不能以尸伏諫[二], 偷生苟活, 誠慚聖朝.」帝即敕尚書解遵禁錮, 拜憑虎賁中郎將, 以侍中兼領之.

[一]論語孔子曰：「膚受之訴.」注云：「謂受人之訴辭, [在]皮膚之[外], 不深知其情核也.」

[二]韓詩外傳曰：「昔衛大夫史魚病且死, 謂其子曰：『我數知蘧伯玉之賢而不能進, 彌子瑕不肖而不能退, 死不當居喪正堂, 殯我於側室足矣.』衛君問其故, 子以父言聞於君, 君乃召蘧伯玉而貴之, 彌子瑕退之, 徙殯於正堂, 成禮而後去.」

正旦朝賀, 百僚畢會, 帝令群臣能說經者更相難詰, 義有不通, 輒奪其席以益通者, 憑遂重坐五十餘席. 故京師為之語曰：「解經不窮戴侍中.」在職十八年, 卒於官, 詔賜東園梓器, 錢二十萬.

時南陽魏滿字叔牙, 亦習京氏易, 教授. 永平中, 至弘農太守.

孫期字仲彧, 濟陰成武人也. 少為諸生, 習京氏易、古文尚書. 家貧, 事母至孝, 牧豕於大澤中, 以奉養焉. 遠人從其學者, 皆執經壟畔以追之, 里落化其仁讓. 黃巾賊起, 過期里陌, 相約不犯孫先生舍. 郡舉方正, 遣吏齎羊酒請期, 期驅豕入草不顧. 司徒黃琬特辟, 不行, 終於家.

建武中, 范升傳孟氏易, 以授楊政, 而陳元、鄭眾皆傳費氏易, 其後馬融亦為其傳. 融授鄭玄, 玄作易注, 荀爽又作易傳, 自是費氏興, 而京氏遂衰.

前書云：濟南伏生[一]傳尚書, 授濟南張生及千乘歐陽生[二], 歐陽生授同郡兒寬, 寬授歐陽生之子, 世世相傳, 至曾孫歐陽高[三], 為尚書歐陽氏學；張生授夏侯都尉[四], 都尉授族子始昌, 始昌傳族子勝, 為大夏侯氏學；勝傳從兄子建, 建別為小夏侯氏學：三家皆立博士. 又魯人孔安國傳古文尚書授都尉朝[五], 朝授膠東庸譚, 為尚書古文學, 未得立.

[一]名勝.

[二]前書字和伯.

[三]高字子陽.

[四]都尉名.

[五]姓都尉名朝.

歐陽歙字正思, 樂安千乘人也. 自歐陽生傳伏生尚書, 至歙八世, 皆為博士.

歙既傳業, 而恭謙好禮讓. 王莽時, 為長社宰[一]. 更始立, 為原武令. 世祖平河北, 到原武, 見歙在縣脩政, 遷河南都尉, 後行太守事. 世祖即位, 始為河南尹, 封被陽侯[二]. 建武五年, 坐事免官. 明年, 拜楊州牧, 遷汝南太守. 推用賢俊, 政稱異跡. 九年, 更封夜侯[三].

[一]長社, 今許州縣也.

[二]被陽故城在今淄州高苑縣西南.

[三]夜, 今萊州掖縣.

歙在郡, 教授數百人, 視事九歲, 徵為大司徒. 坐在汝南臧罪千餘萬發覺下獄. 諸生守闕為歙求哀者千餘人, 至有自髡剔者. 平原禮震[一], 年十七, 聞獄當斷, 馳之京師, 行到河內獲嘉縣, 自繫, 上書求代歙死. 曰：「伏見臣師大司徒歐陽歙, 學為儒宗, 八世博士, 而以臧咎當伏重辜. 歙門單子幼, 未能傳學, 身死之後, 永為廢絕, 上令陛下獲殺賢之譏, 下使學者喪師資之益. 乞殺臣身以代歙命.」書奏, 而歙已死獄中. 歙掾陳元上書追訟之, 言甚切至, 帝乃賜棺木, 贈印綬, 賻縑三千匹.

[一]謝承書曰：「震字仲威. 光武嘉其仁義, 拜震郎中, 後以公事左遷淮陽王廄長.」

子復嗣. 復卒, 無子, 國除.

濟陰曹曾字伯山, 從歙受尚書, 門徒三千人, 位至諫議大夫. 子祉, 河南尹, 傳父業教授.

又陳留陳弇, 字叔明, 亦受歐陽尚書於司徒丁鴻, 仕為蘄長[一].

[一]續漢書曰：「弇以尚書教授, 躬自耕種, 常有黃雀飛來, 隨弇翱翔.」

牟長字君高, 樂安臨濟人也. 其先封牟, 春秋之末, 國滅, 因氏焉.

長少習歐陽尚書, 不仕王莽世. 建武二年, 大司空弘[一]特辟, 拜博士, 稍遷河內太守, 坐墾田不實免.

[一]宋弘也.

長自為博士及在河內, 諸生講學者常有千餘人, 著錄前後萬人. 著尚書章句, 皆本之歐陽氏, 俗號為牟氏章句. 復徵為中散大夫, 賜告一歲, 卒於家.

子紆, 又以隱居教授, 門生千人. 肅宗聞而徵之, 欲以為博士, 道物故[一].

[一]在路死也. 案：魏臺訪[議]問物故之義, 高堂隆荅曰：「聞之先師, 物, 無也, 故, 事也. 言死者無復所能於事也.」

宋登字叔陽, 京兆長安人也. 父由, 為太尉.

登少傳歐陽尚書, 教授數千人. 為汝陰令, 政為明能, 號稱「神父」. 遷趙相, 入為尚書僕射. 順帝以登明識禮樂, 使持節臨太學, 奏定典律, 轉拜侍中. 數上封事, 抑退權臣, 由是出為潁川太守. 市無二價, 道不拾遺. 病免, 卒于家, 汝陰人配社祠之.

張馴字子雋, 濟陰定陶人也. 少遊太學, 能誦春秋左氏傳. 以大夏侯尚書教授. 辟公府, 舉高第, 拜議郎. 與蔡邕共奏定六經文字. 擢拜侍中, 典領祕書近署, 甚見納異. 因便宜陳政得失, 朝廷嘉之. 遷丹陽太守, 化有惠政. 光和七年, 徵拜尚書, 遷大司農. 初平中, 卒於官.

尹敏字幼季, 南陽堵陽人也[一]. 少為諸生. 初習歐陽尚書, 後受古文, 兼善毛詩、穀梁、左氏春秋.

[一]堵音者.

建武二年, 上疏陳洪範消災之術. 時世祖方草創天下, 未遑其事, 命敏待詔公車, 拜郎中, 辟大司空府.

帝以敏博通經記, 令校圖讖, 使蠲去崔發所為王莽著錄次比[一]. 敏對曰：「讖書非聖人所作, 其中多近鄙別字, 頗類世俗之辭, 恐疑誤後生.」帝不納. 敏因其闕文增之曰：「君無口, 為漢輔.」帝見而怪之, 召敏問其故. 敏對曰：「臣見前人增損圖書, 敢不自量, 竊幸萬一.」帝深非之, 雖竟不罪, 而亦以此沈滯.

[一]前書王莽居攝三年, 廣饒侯劉京、車騎將軍千人扈雲、太保屬臧鴻奏符命. 京言齊郡新井, 雲言巴郡石牛, 鴻言扶風雍石, 莽皆迎受. 十一月甲子, 莽上奏太后曰：「巴郡石牛, 雍石文, 皆到未央宮之前殿, 臣與太保安陽侯舜等視. 天風起塵冥, 風止, 得銅章帛圖於石前, 文曰：『天告帝符, 獻者封侯, 承天命, 用神說.』騎都尉崔發等視說, 其後莽封發為說符侯.

與班彪親善, 每相遇, 輒日旰忘食, 夜分不寢[一], 自以為鍾期伯牙、莊周惠施之相得也[二].

[一]旰, 晚也.

[二]說苑曰, 伯牙子鼓琴, 其友鍾子期聽之, 志在於山水, 子期皆知之. 子期死, 伯牙屏琴絕絃, 終身不復鼓琴. 莊子曰, 莊子送葬過惠子之墓, 顧謂從者曰：「郢人堊墁其鼻端若蠅翼, 使匠石斲之, 匠石運斤成風, 聽而斲之, 盡堊而鼻不傷, 郢人立不失容. 元君聞之, 召匠石曰：『嘗為寡人為之.』匠石曰：『臣則嘗斲之. 雖然, 臣之質死久矣. 自惠子之死, 吾無以為質矣, 吾無與言之.』」堊墁, 有泥墁之也. 堊音於各反. 墁音莫干反. 蠅翼薄也.

後三遷長陵令. 永平五年, 詔書捕男子周慮. 慮素有名稱, 而善於敏, 敏坐繫免官. 及出, 歎曰：「瘖聾之徒, 真世之有道者也, 何謂察察而遇斯患乎?」十一年, 除郎中, 遷諫議大夫. 卒於家.

周防字偉公, 汝南汝陽人也. 父揚, 少孤微, 常脩逆旅[一], 以供過客, 而不受其報.

[一]杜預注左傳曰：「逆旅, 客舍也.」

防年十六, 仕郡小吏. 世祖巡狩汝南, 召掾史試經, 防尤能誦讀, 拜為守丞. 防以未冠, 謁去[一]. 師事徐州刺史蓋豫, 受古文尚書. 經明, 舉孝廉, 拜郎中. 撰尚書雜記三十二篇, 四十萬言. 太尉張禹薦補博士, 稍遷陳留太守, 坐法免. 年七十八, 卒於家.

[一]禮男子二十而冠. 自以年未成人, 故請去. 謁, 請也.

子舉, 自有傳.

孔僖字仲和, 魯國魯人也. 自安國以下, 世傳古文尚書、毛詩. 曾祖父子建, 少遊長安, 與崔篆友善. 及篆仕王莽為建新大尹[一], 嘗勸子建仕. 對曰：「吾有布衣之心, 子有袞冕之志, 各從所好, 不亦善乎！道既乖矣, 請從此辭.」遂歸, 終於家.

[一]莽改千乘國曰建信, 又改曰建新；郡守曰大尹.

僖與崔篆孫駰復相友善, 同遊太學, 習春秋. 因讀吳王夫差時事, 僖廢書歎曰：「若是, 所謂畫龍不成反為狗者.」[一]駰曰：「然. 昔孝武皇帝始為天子, 年方十八, 崇信聖道, 師則先王, 五六年閒, 號勝文、景[二]. 及後恣己, 忘其前之為善.」[三]僖曰：「書傳若此多矣！」鄰房生梁郁儳和之曰：[四]「如此, 武帝亦是狗邪?」僖、駰默然不對. 郁怒恨之, 陰上書告駰、僖誹謗先帝, 刺譏當世. 事下有司, 駰詣吏受訊. 僖以吏捕方至, 恐誅, 乃上書肅宗自訟曰：「臣之愚意, 以為凡言誹謗者, 謂實無此事而虛加誣之也. 至如孝武皇帝, 政之美惡, 顯在漢史, 坦如日月. 是為直說書傳實事, 非虛謗也. 夫帝者為善, 則天下之善咸歸焉；其不善, 則天下之惡亦萃焉. 斯皆有以致之, 故不可以誅於人也[五]. 且陛下即位以來, 政教未過, 而德澤有加[六], 天下所具也, 臣等獨何譏刺哉? 假使所非實是, 則固應悛改；儻其不當, 亦宜含容, 又何罪焉? 陛下不推原大數, 深自為計, 徒肆私忿, 以快其意. 臣等受戮, 死即死耳, 顧天下之人, 必回視易慮, 以此事闚陛下心. 自今以後, 苟見不可之事, 終莫復言者矣. 臣之所以不愛其死, 猶敢極言者, 誠為陛下深惜此大業. 陛下若不自惜, 則臣何賴焉? 齊桓公親揚其先君之惡, 以唱管仲[七], 然後群臣得盡其心. 今陛下乃欲以十世之武帝, 遠諱實事, 豈不與桓公異哉? 臣恐有司卒然見構, 銜恨蒙枉, 不得自敘, 使後世論者, 擅以陛下有所方比, 寧可復使子孫追掩之乎? 謹詣闕伏待重誅.」帝始亦無罪僖等意, 及書奏, 立詔勿問, 拜僖蘭臺令史.

[一]夫差伐越, 敗之, 越王句踐乃以甲兵五千人棲於會稽, 使大夫種因吳太宰嚭而行成. 吳王將許之, 伍子胥諫曰：「今不滅, 後必悔之.」吳王不聽. 後句踐滅吳. 吳王曰：「吾悔不用子胥之言！」遂自剄死.

[二]前帝, 武帝年十七即位. 即位一年, 議立明堂, 安車蒲輪徵魯申公. 六年, 舉賢良. 班固贊曰「以武帝之雄才大略, 不改文、景之恭儉, 以濟斯人, 雖詩書所稱, 何以加茲」也.

[三]謂武帝末年好神仙祭祀之事, 征伐四夷, 連兵三十餘年, 又信巫蠱, 天下戶口減半, 人相食, 筭及舟車, 官賣鹽鐵也.

[四]儳謂不與之言而傍對也. 禮記曰：「無儳言.」儳音仕鑒反.

[五]誅, 責也.

[六]言政教未有過失也.

[七]國語曰, 魯莊公束縛管仲以與齊桓公, 公親迎於郊, 而與之坐, 問焉. 曰：「昔吾先君襄公, 築臺以為高位, 田狩畢弋, 不聽國政, 卑聖侮士, 而唯女是崇, 九妃六嬪, 陳妾數百, 食必梁肉, 衣必文繡, 戎士凍餒, 是以國家不日引, 不月長. 恐宗廟不埽除, 社稷不血食, 敢問為此若何?」管子曰：「昔者聖王之理天下, 定人之居, 成人之事, 而慎用其六柄焉. 四人者勿使雜處, 雜處則其言哤, 其事易」也.

元和二年春, 帝東巡狩, 還過魯, 幸闕里, 以太牢祠孔子及七十二弟子[一], 作六代之樂[二], 大會孔氏男子二十以上者六十三人, 命儒者講論[語]. 僖因自陳謝. 帝曰：「今日之會, 寧於卿宗有光榮乎?」對曰：「臣聞明王聖主, 莫不尊師貴道. 今陛下親屈萬乘, 辱臨敝里, 此乃崇禮先師, 增煇聖德. 至於光榮, 非所敢承.」帝大笑曰：「非聖者子孫, 焉有斯言乎！」遂拜僖郎中, 賜褒成侯損及孔氏男女錢帛, 詔僖從還京師, 使校書東觀.

[一]案史記達者七十二人.

[二]黃帝曰雲門, 堯曰咸池, 舜曰大韶, 禹曰大夏, 湯曰大護, 周曰大武.

冬, 拜臨晉令, 崔駰以家林筮之[一], 謂為不吉, 止僖曰：「子盍辭乎?」僖曰：「學不為人, 仕不擇官, 凶吉由己, 而由卜乎?」在縣三年, 卒官, 遺令即葬.

[一]崔篆所作易林也.

二子長彥、季彥, 並十餘歲. 蒲阪令許君然勸令反魯. 對曰：「今載柩而歸, 則違父令；舍墓而去, 心所不忍.」遂留華陰.

長彥好章句學, 季彥守其家業, 門徒數百人. 延光元年, 河西大雨雹, 大者如斗. 安帝詔有道術之士極陳變眚, 乃召季彥見於德陽殿, 帝親問其故. 對曰：「此皆陰乘陽之徵也. 今貴臣擅權, 母后黨盛, 陛下宜脩聖德, 慮此二者.」帝默然, 左右皆惡之. 舉孝廉, 不就. 三年, 年四十七, 終於家.

初, 平帝時王莽秉政, 乃封孔子後孔均為褒成侯, 追謚孔子為褒成宣尼. 及莽敗, 失國. 建武十三年, 世祖復封均子志為褒成侯. 志卒, 子損嗣. 永元四年, 徙封褒亭侯. 損卒, 子曜嗣. 曜卒, 子完嗣. 世世相傳, 至獻帝初, 國絕[一].

[一]臣賢案：獻帝後至魏, 封孔子二十一葉孫羨為崇聖侯. 晉封二十三葉孫震為奉聖亭侯. 後魏封二十七葉孫乘為崇聖大夫. 太和十九年, 孝文幸魯, 親祠孔子廟, 又改封二十八葉孫珍為崇聖侯. 北齊改封三十一葉孫為恭聖侯, 周武帝平齊, 改封鄒國公, 隋文帝仍舊封鄒國公, 惰煬帝改封為紹聖侯. 貞觀十一年, 封夫子裔孫子德倫為褒聖侯, 倫今見存.

楊倫字仲理, 陳留東昏人也. 少為諸生, 師事司徒丁鴻, 習古文尚書. 為郡文學掾. 更歷數將, 志乖於時, 以不能人閒事, 遂去職, 不復應州郡命. 講授於大澤中, 弟子至千餘人. 元初中, 郡禮請, 三府並辟, 公車徵, 皆辭疾不就.

後特徵博士, 為清河王傅. 是歲, 安帝崩, 倫輒棄官奔喪, 號泣闕下不絕聲. 閻太后以其專擅去職, 坐抵罪.

順帝即位, 詔免倫刑, 遂留行喪于恭陵. 服闋, 徵拜侍中. 是時邵陵令任嘉在職貪穢, 因遷武威太守, 後有司奏嘉臧罪千萬, 徵考廷尉, 其所牽染將相大臣百有餘人. 倫乃上書曰：「臣聞春秋誅惡及本, 本誅則惡消：振裘持領, 領正則毛理. 今任嘉所坐狼藉, 未受辜戮, 猥以垢身, 改典大郡, 自非案坐舉者, 無以禁絕姦萌. 往者湖陸令張疊、蕭令駟賢、徐州刺史劉福等, 釁穢既章, 咸伏其誅, 而豺狼之吏至今不絕者, 豈非本舉之主不加之罪乎? 昔齊威之霸, 殺姦臣五人, 并及舉者, 以弭謗讟. 當斷不斷, 黃石所戒[一]. 夫聖王所以聽僮夫匹婦之言者, 猶塵加嵩岱, 霧集淮海, 雖未有益, 不為損也. 惟陛下留神省察.」奏御, 有司以倫言切宜, 辭不遜順, 下之. 尚書奏倫探知密事, 激以求直. 坐不敬, 結鬼薪[二]. 詔書以倫數進忠言, 特原之, 免歸田里.

[一]黃石公三略曰：「當斷不斷, 反受其亂.」

[二]結, 正其罪也. 鬼薪, 取薪以給宗廟, 三歲刑也.

陽嘉二年, 徵拜太中大夫. 大將軍梁商以為長史. 諫諍不合, 出補常山王傅, 病不之官. 詔書敕司隸催促發遣, 倫乃留河內朝歌, 以疾自上, 曰：「有留死一尺, 無北行一寸. 刎頸不易, 九裂不恨[一]. 匹夫所執, 彊於三軍[二]. 固敢有辭.」帝及下詔曰：「倫出幽升高[三], 寵以藩傅, 稽留王命, 擅止道路, 託疾自從, 苟肆狷志.」[四]遂徵詣廷尉, 有詔原罪.

[一]裂, 死也. 楚詞曰「雖九死其猶未悔」也.

[二]論語曰：「三軍可奪帥, 匹夫不可奪志.」

[三]詩曰：「出于幽谷, 升于喬木.」

[四]狷, 狂狷也, 音絹.

倫前後三徵, 皆以直諫不合. 既歸, 閉門講授, 自絕人事. 公車復徵, 遜遁不行, 卒於家[一].

[一]遁, 逃也.

中興, 北海牟融習大夏侯尚書, 東海王良習小夏侯尚書, 沛國桓榮習歐陽尚書. 榮世習相傳授, 東京最盛. 扶風杜林傳古文尚書, 林同郡賈逵為之作訓, 馬融作傳, 鄭玄注解, 由是古文尚書遂顯于世.

校勘記

二五四五頁　四行　懷協圖書　汲本、殿本改「協」作「挾」. 按：方術傳序「天下懷協道藝之土」, 惠棟補注引孔平仲云, 後漢「懷挾」字都作「懷協」.

二五四五頁　六行　詩齊魯韓　按：汲本、殿本「韓」下衍「毛」字.

二五四七頁　二行　牧兒蕘豎　按：「豎」原訛「■」, 逕據汲本改正.

二五四七頁一０行　即白武通(議)[義]據汲本、殿本改. 按：汲本、殿本作「白虎通義」, 此避唐諱, 改「虎」為「武」也.

二五四九頁　一行　蘭陵毋將永　按：「毋」原訛「母」, 逕改正. 注同.

二五四九頁　九行　劉昆　按：集解引惠棟說, 謂論衡「昆」作「琨」.

二五五二頁　六行　乞讀曰(氣)[气]據集解引惠棟說改. 按：惠氏謂「氣」當作「气」. 气, 匄也.

二五五三頁一三行　[在]皮膚之[外]據刊誤補. 按：論語何晏集解引馬融云「膚受之愬, 皮膚外語, 非其內實」.

二五五四頁　七行　孫期字仲彧　按：集解引惠棟說, 謂經典序錄「彧」作「奇」.

二五五四頁一一行　范升傳孟氏易　按：集解引錢大昭說, 謂范升傳云習梁丘易, 又上疏云「臣與博士梁恭、山陽太守呂羌俱修梁丘易」, 此傳亦云楊政從升受梁丘易, 則此云「孟氏易」誤.

二五五四頁一一行　以授楊政　按：「楊」原訛「揚」, 逕改正.

二五五四頁一二行　而京氏遂衰　按：集解引何焯說, 謂「京氏」上疑當有「孟氏」二字.

二五五五頁一０行　歐陽歙字正思　按：「正」原訛「王」, 逕據汲本改正.

二五五六頁一０行　按：此注原在「書奏而歙已死獄中」下, 今據集解本移正.

二五五七頁　八行　魏臺訪[議]按：史記匈奴傳索隱、藝文類聚歲時部、初學記歲時部及服食部、御覽時序部並引魏臺訪議, 此脫「議」字, 今補.

二五五八頁　一行　張馴　按：集解引惠棟說, 謂「馴」一作「訓」, 古文通.

二五六０頁　六行　孔僖字仲和　按：集解引惠棟說, 謂連叢子作「子和」.

二五六０頁　六行　世傳古文尚書毛詩　按：集解引李良裘說, 謂安國未聞受毛詩, 「毛詩」疑「魯詩」之誤.

二五六０頁一一行　所謂畫龍不成反為狗者　按：刊誤謂「龍」字乃「虎」字之誤. 補注引王懋說, 謂唐避「虎」字, 改「虎」為「龍」, 非誤也.

二五六一頁　四行　天下所具也　按：集解謂袁宏紀云「天下所共見也」.

二五六二頁一一行　命儒者講論[語]按：校補引錢大昭說, 謂閩本「論」下有「語」字. 校補謂閩本是, 各本皆脫一字. 今據補.

二五六三頁　九行　年四十七終於家　按：集解引惠棟說, 謂連叢子云年四十有九, 延光三年十一月丁丑卒.

二五六三頁一０行　追謚孔子為褒成宣尼　按：刊誤謂案文此少一「公」字.

二五六三頁一一行　建武十三年世祖復封均子志為褒成侯　按：集解引洪亮吉說, 謂案紀在十四年四月, 注引古今注, 云志時為密令. 此云「十三年」, 似誤.

二五六四頁　二行　楊倫字仲理　按：集解引洪頤烜說, 謂楊震傳「震舉薦明經陳留楊倫等」. 李注「字仲垣. 謝承書薦楊仲垣等五人, 各從家拜博士」. 與此字仲理不同. 又按：「楊」原訛「揚」, 逕改正.

後漢書卷七十九下 儒林列傳第六十九下

前書魯人申公受詩於浮丘伯, 為作詁訓, 是為魯詩；齊人轅固生亦傳詩, 是為齊詩；燕人韓嬰亦傳詩, 是為韓詩：三家皆立博士. 趙人毛萇傳詩, 是為毛詩, 未得立.

高詡字季回, 平原般人也[一]. 曾祖父嘉, 以魯詩授元帝, 仕至上谷太守. 父容, 少傳嘉學, 哀平閒為光祿大夫.

[一]般音卜滿反.

詡以父任為郎中, 世傳魯詩. 以信行清操知名. 王莽篡位, 父子稱盲, 逃, 不仕莽世. 光武即位, 大司空宋弘薦詡, 徵為郎, 除符離長[一]. 去官, 後徵為博士. 建武十一年, 拜大司農. 在朝以方正稱. 十三年, 卒官, 賜錢及冢田.

[一]符離, 縣, 故城在今徐州符離縣東也.

包咸字子良, 會稽曲阿人也[一]. 少為諸生, 受業長安, 師事博士右師細君[二], 習魯詩、論語. 王莽末, 去歸鄉里, 於東海界為赤眉賊所得, 遂見拘執. 十餘日, 咸晨夜誦經自若, 賊異而遣之. 因住東海, 立精舍講授. 光武即位, 乃歸鄉里. 太守黃讜署戶曹史, 欲召咸入授其子. 咸曰：「禮有來學, 而無往教.」[三]讜遂遣子師之.

[一]曲阿今潤州縣.

[二]姓右師.

[三]禮記曰「禮聞來學, 不聞往教」也.

舉孝廉, 除郎中. 建武中, 入授皇太子論語, 又為其章句. 拜諫議大夫、侍中、右中郎將. 永平五年, 遷大鴻臚. 每進見, 錫以几杖, 入屏不趨, 贊事不名. 經傳有疑, 輒遣小黃門就舍即問.

顯宗以咸有師傅恩, 而素清苦, 常特賞賜珍玩束帛, 奉祿增於諸卿, 咸皆散與諸生之貧者. 病篤, 帝親輦駕臨視. 八年, 年七十二, 卒於官.

子福, 拜郎中, 亦以論語入授和帝.

魏應字君伯, 任城人也. 少好學. 建武初, 詣博士受業, 習魯詩. 閉門誦習, 不交僚黨, 京師稱之. 後歸為郡吏, 舉明經, 除濟陰王文學. 以疾免官, 教授山澤中, 徒眾常數百人. 永平初, 為博士, 再遷侍中. 十三年, 遷大鴻臚. 十八年, 拜光祿大夫. 建初四年, 拜五官中郎將, 詔入授千乘王伉.

應經明行修, 弟子自遠方至, 著錄數千人. 肅宗甚重之, 數進見, 論難於前, 特受賞賜. 時會京師諸儒於白虎觀, 講論五經同異, 使應專掌難問, 侍中淳于恭奏之, 帝親臨稱制, 如石渠故事. 明年, 出為上黨太守, 徵拜騎都尉, 卒於官.

伏恭字叔齊, 琅邪東武人, 司徒湛之兄子也. 湛弟黯, 字稚文, 以明齊詩, 改定章句, 作解說九篇, 位至光祿勳, 無子, 以恭為後.

恭性孝, 事所繼母甚謹, 少傳黯學, 以任為郎. 建武四年, 除劇令. 視事十三年, 以惠政公廉聞. 青州舉為尤異, 太常試經第一, 拜博士, 遷常山太守. 敦脩學校, 教授不輟, 由是北州多為伏氏學. 永平二年, 代梁松為太僕. 四年, 帝臨辟雍, 於行禮中拜恭為司空, 儒者以為榮.

初, 父黯章句繁多, 恭乃省減浮辭, 定為二十萬言. 在位九年, 以病乞骸骨罷, 詔賜千石奉以終其身. 十五年, 行幸琅邪, 引遇如三公儀. 建初二年冬, 肅宗行饗禮, 以恭為三老. 年九十, 元和元年卒, 賜葬顯節陵下.

子壽, 官至東郡太守.

任末字叔本, 蜀郡繁人也[一]. 少習齊詩, 遊京師, 教授十餘年. 友人董奉德於洛陽病亡, 末乃躬推鹿車, 載奉德喪致其墓所, 由是知名. 為郡功曹, 辭以病免. 後奔師喪, 於道物故. 臨命, 敕兄子造曰：「必致我尸於師門, 使死而有知, 魂靈不慚；如其無知, 得土而已.」造從之.

[一]繁, 縣, 故城在今益州新繁縣北.

景鸞字漢伯, 廣漢梓潼人也. 少隨師學經, 涉七州之地. 能理齊詩、施氏易, 兼受河洛圖緯, 作易說及詩解, 文句兼取河洛, 以類相從, 名為交集. 又撰禮內外記, 號曰禮略. 又抄風角雜書, 列其占驗, 作興道一篇. 及作月令章句. 凡所著述五十餘萬言. 數上書陳救災變之術. 州郡辟命不就. 以壽終.

薛漢字公子, 淮陽人也. 世習韓詩, 父子以章句著名. 漢少傳父業, 尤善說災異讖緯, 教授常數百人. 建武初, 為博士, 受詔校定圖讖. 當世言詩者, 推漢為長. 永平中, 為千乘太守, 政有異跡. 後坐楚事辭相連, 下獄死. 弟子犍為杜撫、會稽澹臺敬伯、鉅鹿韓伯高最知名.

杜撫字叔和, 犍為武陽人也. 少有高才. 受業於薛漢, 定韓詩章句. 後歸鄉里教授. 沈靜樂道, 舉動必以禮. 弟子千餘人. 後為驃騎將軍東平王蒼所辟, 及蒼就國, 掾史悉補王官屬, 未滿歲, 皆自劾歸. 時撫為大夫, 不忍去, 蒼聞, 賜車馬財物遣之. 辟太尉府. 建初中, 為公車令, 數月卒官. 其所作詩題約義通, 學者傳之, 曰杜君法云.

召馴字伯春, 九江壽春人也. 曾祖信臣, 元帝時為少府[一]. 父建武中為卷令[二], 俶儻不拘小節.

[一]前書信臣字翁卿, 為南陽太守, 吏人親愛, 號曰「召父」.

[二]卷, 縣, 屬滎陽郡. 卷音丘圓反.

馴少習韓詩, 博通書傳, 以志義聞, 鄉里號之曰「德行恂恂召伯春」. 累仕州郡, 辟司徒府. 建初元年, 稍遷騎都尉, 侍講肅宗. 拜左中郎將, 入授諸王. 帝嘉其義學, 恩寵甚崇. 出拜陳留太守, 賜刀劍錢物. 元和二年, 入為河南尹. 章和二年, 代任隗為光祿勳, 卒於官, 賜冢塋陪園陵.

孫休, 位至青州刺史.

楊仁字文義, 巴郡閬中人也. 建武中, 詣師學習韓詩, 數年歸, 靜居教授. 仕郡為功曹, 舉孝廉, 除郎. 太常上仁經中博士[一], 仁自以年未五十, 不應舊科[二], 上府讓選.

[一]上音時掌反, 下同.

[二]漢官儀曰：「博士限年五十以上.」

顯宗特詔補北宮衛士令[一], 引見, 問當世政跡. 仁對以寬和任賢, 抑黜驕戚為先. 又上便宜十二事, 皆當世急務. 帝嘉之, 賜以縑錢.

[一]漢官儀曰：「北宮衛士令一人, 秩六百石.」

及帝崩, 時諸馬貴盛, 各爭欲入宮. 仁被甲持戟, 嚴勒門衛, 莫敢輕進者. 肅宗既立, 諸馬共譖仁刻峻, 帝知其忠, 愈善之, 拜什邡令[一]. 寬惠為政, 勸課掾史弟子, 悉令就學. 其有通明經術者, 顯之右署[二], 或貢之朝, 由是義學大興. 墾田千餘頃. 行兄喪去官.

[一]今益州什邡縣也, 音十方.

[二]右署, 上司.

後辟司徒桓虞府. 掾有宋章者, 貪奢不法, 仁終不與交言同席, 時人畏其節. 後為閬中令, 卒於官.

趙曄字長君, 會稽山陰人也. 少嘗為縣吏, 奉檄迎督郵, 曄恥於廝役, 遂棄車馬去. 到犍為資中[一], 詣杜撫受韓詩, 究竟其術. 積二十年, 絕問不還, 家為發喪制服. (曄)[撫]卒(業)乃歸. 州召補從事, 不就. 舉有道. 卒于家.

[一]資中, 縣名, 今資州資陽縣.

曄著吳越春秋、詩細歷神淵. 蔡邕至會稽, 讀詩細而歎息, 以為長於論衡. 邕還京師, 傳之, 學者咸誦習焉.

時山陽張匡, 字文通. 亦習韓詩, 作章句. 後舉有道, 博士徵, 不就. 卒於家.

衛宏字敬仲, 東海人也. 少與河南鄭興俱好古學.

初, 九江謝曼卿善毛詩, 乃為其訓. 宏從曼卿受學, 因作毛詩序, 善得風雅之旨, 于今傳於世. 後從大司空杜林更受古文尚書, 為作訓旨. 時濟南徐巡師事宏, 後從林受學, 亦以儒顯, 由是古學大興. 光武以為議郎.

宏作漢舊儀四篇, 以載西京雜事；又著賦、頌、誄七首, 皆傳於世.

中興後, 鄭眾、賈逵傳毛詩, 後馬融作毛詩傳, 鄭玄作毛詩箋[一].

[一]箋, 薦也, 薦成毛義也. 張華博物志曰「鄭注毛詩曰箋, 不解此意. 或云毛公嘗為北海相, 玄是郡人, 故以為敬云.」

前書魯高堂生, 漢興傳禮十七篇. 後瑕丘蕭奮以授同郡后蒼, 蒼授梁人戴德及德兄子聖、沛人慶普[一]. 於是德為大戴禮, 聖為小戴禮, 普為慶氏禮, 三家皆立博士. 孔安國所獻禮古經五十六篇及周官經六篇, 前世傳其書, 未有名家. 中興已後, 亦有大、小戴博士, 雖相傳不絕, 然未有顯於儒林者. 建武中, 曹充習慶氏學, 傳其子褒, 遂撰漢禮, 事在褒傳.

[一]德字近君. 聖字次君. 普字孝公.

董鈞字文伯, 犍為資中人也. 習慶氏禮. 事大鴻臚王臨. 元始中, 舉明經, 遷廩犧令[一], 病去官. 建武中, 舉孝廉, 辟司徒府.

[一]前書平帝元始五年, 舉明經. 漢官儀曰：「廩犧令一人, 秩六百石.」

鈞博通古今, 數言政事. 永平初, 為博士. 時草創五郊祭祀[一], 及宗廟禮樂, 威儀章服, 輒令鈞參議, 多見從用, 當世稱為通儒. 累遷五官中郎將, 常教授門生百餘人. 後坐事左轉騎都尉. 年七十餘, 卒於家.

[一]續漢志曰：「永平中, 以禮儀讖及月令有五郊迎氣, 因採元(和)[始]中故事, 兆五郊于洛陽四方, 中兆在未, 壇皆三尺.」

中興, 鄭眾傳周官經, 後馬融作周官傳, 授鄭玄, 玄作周官注. 玄本習小戴禮, 後以古經校之, 取其義長者, 故為鄭氏學. 玄又注小戴所傳禮記四十九篇, 通為三禮焉.

前書齊胡母子都傳公羊春秋, 授東平嬴公, 嬴公授東海孟卿, 孟卿授魯人眭孟, 眭孟授東海嚴彭祖、魯人顏安樂. 彭祖為春秋嚴氏學, 安樂為春秋顏氏學[一], 又瑕丘江公傳穀梁春秋, 三家皆立博士. 梁太傅賈誼為春秋左氏傳訓詁, 授趙人貫公.

[一]前書彭祖字公子. 安樂字翁孫. 安樂即眭孟姊子也.

丁恭字子然, 山陽東緡人也[一]. 習公羊嚴氏春秋. 恭學義精明, 教授常數百人, 州郡請召不應. 建武初, 為諫議大夫、博士, 封關內侯. 十一年, 遷少府. 諸生自遠方至者, 著錄數千人, 當世稱為大儒. 太常樓望、侍中承宮、長水校尉樊(儵)[鯈]等皆受業於恭. 二十年, 拜侍中祭酒、騎都尉, 與侍中劉昆俱在光武左右, 每事諮訪焉. 卒於官.

[一]東緡, 今兗州金鄉縣.

周澤字稚都, 北海安丘人也. 少習公羊嚴氏春秋, 隱居教授, 門徒常數百人. 建武末, 辟大司馬府, 署議曹祭酒. 數月, 徵試博士. 中元元年, 遷黽池令. 奉公剋己, 矜恤孤羸, 吏人歸愛之. 永平五年, 遷右中郎將. 十年, 拜太常.

澤果敢直言, 數有據爭. 後北地太守廖信[一]坐貪穢下獄, 沒入財產, 顯宗以信臧物班諸廉史, 唯澤及光祿勳孫堪、大司農常沖特蒙賜焉. 是時京師翕然, 在位者咸自勉勵.

[一]廖音力弔反.

堪字子稚, 河南緱氏人也. 明經學, 有志操, 清白貞正, 愛士大夫, 然一毫未嘗取於人, 以節介氣勇自行. 王莽末, 兵革並起, 宗族老弱在營保閒, 堪常力戰陷敵, 無所回避, 數被創刃, 宗族賴之, 郡中咸服其義勇.

建武中, 仕郡縣. 公正廉絜, 奉祿不及妻子, 皆以供賓客. 及為長吏, 所在有跡, 為吏人所敬仰. 喜分明去就. 嘗為縣令, 謁府, 趨步遲緩, 門亭長譴堪御吏, 堪便解印綬去, 不之官. 後復仕為左馮翊, 坐遇下促急, 司隸校尉舉奏免官. 數月, 徵為侍御史, 再遷尚書令. 永平十一年, 拜光祿勳.

堪清廉, 果於從政, 數有直言, 多見納用. 十八年, 以病乞身, 為侍中騎都尉, 卒於官. 堪行類於澤, 故京師號曰「二稚」.

十二年, 以澤行司徒事, 如真. 澤性簡, 忽威儀, 頗失宰相之望. 數月, 復為太常. 清絜循行, 盡敬宗廟. 常臥疾齋宮, 其妻哀澤老病, 闚問所苦. 澤大怒, 以妻干犯齋禁, 遂收送詔獄謝罪. 當世疑其詭激. 時人為之語曰：「生世不諧, 作太常妻, 一歲三百六十日, 三百五十九日齋.」[一]十八年, 拜侍中騎都尉. 後數為三老五更. 建初中致仕, 卒於家.

[一]漢官儀此下云「一日不齋醉如泥」.

鍾興字次文, 汝南汝陽人也. 少從少府丁恭受嚴氏春秋. 恭薦興學行高明, 光武召見, 問以經義, 應對甚明. 帝善之, 拜郎中, 稍遷左中郎將. 詔令定春秋章句, 去其復重[一], 以授皇太子. 又使宗室諸侯從興受章句. 封關內侯. 興自以無功, 不敢受爵. 帝曰：「生教訓太子及諸王侯, 非大功邪?」興曰：「臣師丁恭.」於是復封恭, 而興遂固辭不受爵, 卒於官.

[一]復音複. 重音直容反.

甄宇字長文, 北海安丘人也. 清靜少欲. 習嚴氏春秋, 教授常數百人. 建武中, 為州從事, 徵拜博士[一], 稍遷太子少傅, 卒於官.

[一]東觀記曰：「建武中每臘, 詔書賜博士一羊. 羊有大小肥瘦. 時博士祭酒議欲殺羊分肉, 又欲投鉤, 宇復恥之. 宇因先自取其最瘦者, 由是不復有爭訟. 後召會, 問『瘦羊博士』所在, 京師因以號之.」

傳業子普, 普傳子承. 承尤篤學, 未嘗視家事, 講授常數百人. 諸儒以承三世傳業, 莫不歸服之. 建初中, 舉孝廉, 卒於梁相. 子孫傳學不絕.

樓望字次子, 陳留雍丘人也. 少習嚴氏春秋. 操節清白, 有稱鄉閭. 建武中, 趙節王栩[一]聞其高名, 遣使齎玉帛請以為師, 望不受. 後仕郡功曹. 永平初, 為侍中、越騎校尉, 入講省內. 十六年, 遷大司農. 十八年, 代周澤為太常. 建初五年, 坐事左轉太中大夫, 後為左中郎將. 教授不倦, 世稱儒宗, 諸生著錄九千餘人. 年八十, 永元十二年, 卒於官, 門生會葬者數千人, 儒家以為榮.

[一]光武叔父趙王良之子, 謚曰節.

程曾字秀升, 豫章南昌人也. 受業長安, 習嚴氏春秋, 積十餘年, 還家講授. 會稽顧奉等數百人常居門下. 著書百餘篇, 皆五經通難, 又作孟子章句. 建初三年, 舉孝廉, 遷海西令, 卒於官.

張玄字君夏, 河內河陽人也. 少習顏氏春秋, 兼通數家法. 建武初, 舉明經, 補弘農文學, 遷陳倉縣丞. 清淨無欲, 專心經書, 方其講問, 乃不食終日. 及有難者, 輒為張數家之說, 令擇從所安. 諸儒皆伏其多通, 著錄千餘人.

玄初為縣丞, 嘗以職事對府, 不知官曹處, 吏白門下責之. 時右扶風琅邪徐業, 亦大儒也, 聞玄諸生, 試引見之, 與語, 大驚曰：「今日相遭, 真解矇矣！」[一]遂請上堂, 難問極日.

[一]遭, 逢也.

後玄去官, 舉孝廉, 除為郎. 會顏氏博士缺, 玄試策第一, 拜為博士. 居數月, 諸生上言玄兼說嚴氏、(宣)[冥]氏, 不宜專為顏氏博士. 光武且令還署, 未及遷而卒.

李育字元春, 扶風漆人也[一]. 少習公羊春秋. 沈思專精, 博覽書傳, 知名太學, 深為同郡班固所重. 固奏記薦育於驃騎將軍東平王蒼, 由是京師貴戚爭往交之. 州郡請召, 育到, 輒辭病去.

[一]漆, 縣, 今豳州辛平縣.

常避地教授, 門徒數百. 頗涉獵古學. 嘗讀左氏傳, 雖樂文采, 然謂不得聖人深意, 以為前世陳元、范升之徒更相非折[一], 而多引圖讖, 不據理體, 於是作難左氏義四十一事.

[一]折, 難也, 音之舌反.

建初元年, 衛尉馬廖舉育方正, 為議郎. 後拜博士. 四年, 詔與諸儒論五經於白虎觀, 育以公羊義難賈逵, 往返皆有理證, 最為通儒.

再遷尚書令. 及馬氏廢[一], 育坐為所舉免歸. 歲餘復徵, 再遷侍中, 卒於官.

[一]建初八年, 順陽侯馬廖子豫為步兵校尉, 坐投書怨謗, 豫免, 廖歸國. 見馬援傳.

何休字邵公, 任城樊人也[一]. 父豹, 少府. 休為人質朴訥口, 而雅有心思, 精研六經, 世儒無及者. 以列卿子詔拜郎中, 非其好也, 辭疾而去. 不仕州郡. 進退必以禮.

[一]樊, 縣, 故城在今兗州瑕丘縣西南.

太傅陳蕃辟之, 與參政事. 蕃敗, 休坐廢錮, 乃作春秋公羊解詁[一], 覃思不闚門, 十有七年. 又注訓孝經、論語、風角七分, 皆經緯典謨, 不與守文同說. 又以春秋駮漢事六百餘條, 妙得公羊本意. 休善歷筭, 與其師博士羊弼, 追述李育意以難二傳, 作公羊墨守、[二]左氏膏肓、穀梁廢疾.

[一]博物志曰：「何休注公羊云『何氏學』, 有不解者, 或荅曰『休謙辭受學於師, 乃宣此義不出於己』.」此言為允也.

[二]言公羊之義不可攻, 如墨翟之守城也.

黨禁解, 又辟司徒. 群公表休道術深明, 宜侍帷幄, 倖臣不悅之, 乃拜議郎, 屢陳忠言. 再遷諫議大夫, 年五十四, 光和五年卒.

服虔字子慎, 初名重, 又名祇, 後改為虔, 河南滎陽人也. 少以清苦建志, 入太學受業. 有雅才, 善著文論, 作春秋左氏傳解, 行之至今. 又以左傳駮何休之所駮漢事六十條. 舉孝廉, 稍遷, 中平末, 拜九江太守. 免, 遭亂行客, 病卒. 所著賦、碑、誄、書記、連珠、九憤, 凡十餘篇.

潁容字子嚴, 陳國長平人也[一]. 博學多通, 善春秋左氏, 師事太尉楊賜. 郡舉孝廉, 州辟, 公車徵, 皆不就. 初平中, 避亂荊州, 聚徒千餘人. 劉表以為武陵太守, 不肯起. 著春秋左氏條例五萬餘言, 建安中卒.

[一]長平, 縣, 故城在今陳州西北.

謝該字文儀, 南陽章陵人也. 善明春秋左氏, 為世名儒, 門徒數百千人. 建安中, 河東人樂詳條左氏疑滯數十事以問, 該皆為通解之, 名為謝氏釋, 行於世[一].

[一]魏略曰：「詳字文載, 少好學, 聞謝該善左氏傳, 乃從南陽步涉詣許, 從該問[疑]難諸要. 今左氏[樂氏]問七十二事, 詳所撰也. 杜畿為太守, 署詳文學祭酒. 黃初中, 徵拜博士. [時有博士]十餘人, 學多褊[狹], 又不熟悉, 唯詳五業並授. 其或質難不解, 詳無慍色, 以杖畫地, 牽譬引類, 至忘寢食也.」

仕為公車司馬令, 以父母老, 託疾去官. 欲歸鄉里, 會荊州道斷, 不得去. 少府孔融上書薦之曰：「臣聞高祖創業, 韓、彭之將征討暴亂, 陵賈、叔孫通進說詩書[一]. 光武中興, 吳、耿佐命, 范升、衛宏脩述舊業, 故能文武並用, 成長久之計. 陛下聖德欽明, 同符二祖, 勞謙厄運, 三年乃讙[二]. 今尚父鷹揚, 方叔翰飛[三], 王師電鷙, 群凶破殄, 始有櫜弓臥鼓之次[四], 宜得名儒, 典綜禮紀. 竊見故公車司馬令謝該, 體曾、史之淑性[五], 兼商、偃之文學[六], 博通群蓺, 周覽古今, 物來有應, 事至不惑, 清白異行, 敦悅道訓. 求之遠近, 少有疇匹. 若乃巨骨出吳[七], 隼集陳庭[八], 黃能入寢[九], 亥有二首[一０], 非夫洽聞者, 莫識其端也. 雋不疑定北闕之前[一一], 夏侯勝辯常陰之驗, 然後朝士益重儒術[一二]. 今該實卓然比跡前列, 閒以父母老疾, 棄官欲歸, 道路險塞, 無由自致. 猥使良才抱樸而逃, 踰越山河, 沈淪荊楚, 所謂往而不反者也[一三]. 後日當更饋樂以釣由余, 剋像以求傅說, 豈不煩哉? [一四]臣愚以為可推錄所在, 召該令還. 楚人止孫卿之去國[一五], 漢朝追匡衡於平原[一六], 尊儒貴學, 惜失賢也.」書奏, 詔即徵還, 拜議郎. 以壽終.

[一]陵賈為太中大夫, 時時前說稱詩書, 著書十二篇, 每奏一篇, 高祖未嘗不稱善. 叔孫通為高祖制禮儀. 並見前書.

[二]史記：「高宗諒闇, 三年不言, 言乃讙.」時靈帝崩後, 獻帝居諒闇, 初釋服也.

[三]尚父, 太公也. 毛詩曰：「維師尚父, 時惟鷹揚.」又曰：「方叔蒞止, 其車三千. □彼飛隼, 翰飛戾天.」注云：「方叔, 卿士, 命為將也. 蒞, 臨也. □, 急疾之貌也. 飛乃至天, 喻士卒至勇, 能深入攻敵.」

[四]毛詩曰：「載櫜弓矢.」櫜所以盛弓. 言今太平, 櫜弓臥鼓, 不用征伐, 故須賢人也.

[五]曾參、史魚.

[六]卜商、言偃也. 論語曰：「文學則子游、子夏.」

[七]史記曰：「吳伐越, 隳會稽, 得骨節專車. 吳使使問仲尼：『骨何者最大? 』仲尼曰：『禹致群神於會稽山, 防風氏後至, 禹殺而僇之, 其節專車, 此為大也.』」

[八]史記曰：「有隼集于陳庭而死, 楛矢貫之, 石砮矢長尺有咫. 陳湣公使問仲尼, 仲尼曰：『隼來遠矣, 此肅慎之矢也. 昔武王克商, 通道九夷百蠻, 使各以其方賄來貢, 於是肅慎貢楛矢石砮, 長尺有咫. 先王以分大姬, 配虞胡公而封諸陳.』試求之故府, 果得之.」

[九]左傳曰：「鄭子產聘于晉, 晉侯有疾, 韓宣子曰：『寡君寢疾, 於今三月矣. 今夢黃能入於寢門, 其何厲鬼邪? 』對曰：『昔堯殛鯀于羽山, 其神化為黃能, 以入羽泉, 實為夏郊, 三代祀之. 晉為盟主, 其或者未之祀也? 』韓子祀夏郊, 晉侯有閒.」

[一０]左傳：「晉悼夫人食輿人之城杞者, 絳縣人或年長矣, 無子, 而往與於食. 有與疑年, 使之年, 曰：『臣小人也, 不知紀年. 臣生之歲, 正月甲子朔, 四百有四十五甲子矣. 其季於今, 三之一也.』吏走問諸朝. 師曠曰：『魯叔仲惠伯會郄成子于承匡之歲也, 七十三年矣.』史趙曰：『亥有二首六身, 下二如身, 是其日數也.』士文伯曰：『然則二萬六千六百有六旬也.』」杜注云：「『亥』字二畫在上, 併三六為身, 如筭之六也.」

[一一]前書昭帝時, 有男子成方遂詣北闕, 自稱衛太子. 丞相、御史、二千石至者, (立)[並]莫敢發言, 京兆尹雋不疑後到, 叱從吏收縛. 或曰：「是非未可知?」不疑曰：「諸君何患於衛太子? 昔蒯聵違命出奔, 輒距而不納, 春秋是之. 衛太子得罪先帝, 亡不即死, 今來自詣, 此罪人也.」遂送(下)詔獄. 天子與大將軍霍光聞而嘉之, 曰「公卿大臣當用經術, 明於大義」也.

[一二]前書曰, 昌邑王嗣立, 數出, 勝當乘輿車前諫曰：「天久陰不雨, 臣下有謀上者, 陛下欲何之?」王怒, 謂勝為妖言, 縛以屬吏. 吏白霍光. 是時光與張子孺謀欲廢王, 光讓子孺, 以為泄, 子孺實不泄, 召問勝, 對言「在洪範」. 光、子孺以此益重儒術士.

[一三]韓詩外傳曰：「山林之士為名, 故往而不能反也. 朝廷之士為祿, 故入而不能出.」

[一四]史記曰：「由余, 其先晉人也, 亡入戎, 能晉言. [戎王]聞繆公賢, 故使由余觀秦. 秦繆公示以宮室積聚. 由余曰：『使鬼為之, 則勞神矣；使人為之, 亦苦人矣.』繆公退而問內史廖曰：『孤聞鄰國有聖人, 敵國之憂也. 今由余寡人之害, 將柰何? 』廖曰：『戎王處僻, 未聞中國之聲, 君試遺以女樂, 以奪其志；為由余請, 以疏其閒；留而莫遣, 以失其期. 戎王怪之, 必疑由余. 君臣有閒, 乃可慮也.』乃令內史廖以女樂二八遺戎王, 戎王受而說之. 由余數諫不聽, 繆公又數使人閒要由余, 由余遂去降秦.」

[一五]劉向孫卿子後序所論孫卿事曰：「卿名況, 趙人也. 楚相春申君以為蘭陵令. 或謂春申君曰：『湯以七十里, 文王以百里. 孫卿賢者, 今與之百里地, 楚其危乎！』春申君謝之. 孫卿去之趙, 後客或謂春申君曰：『伊尹去夏入殷, 殷王而夏亡, 管仲去魯入齊, 魯弱而齊彊, 故賢者所在, 君尊國安. 今孫卿天下賢人, 所去之國其不安乎！』春申君使人聘孫卿, 乃還, 復為蘭陵令.」

[一六]前書匡衡為平原文學, 長安令楊興薦之於車騎將軍史高, 曰：「衡材智有餘, 經學絕倫, 但以無階朝廷, 故隨牒在遠方. 將軍試召置幕府, 貢之朝廷, 必為國器.」高然其言, 辟衡為議曹(吏)[史], 薦衡於帝, 帝以為郎中.

建武中, 鄭興、陳元傳春秋左氏學. 時尚書令韓歆上疏, 欲為左氏立博士, 范升與歆爭之未決, 陳元上書訟左氏, 遂以魏郡李封為左氏博士. 後群儒蔽固者數廷爭之. 及封卒, 光武重違眾議, 而因不復補.

許慎字叔重, 汝南召陵人也. 性淳篤, 少博學經籍, 馬融常推敬之, 時人為之語曰：「五經無雙許叔重.」為郡功曹, 舉孝廉, 再遷除洨長. 卒于家[一].

[一]洨音侯交反.

初, 慎以五經傳說臧否不同, 於是撰為五經異義, 又作說文解字十四篇, 皆傳於世.

蔡玄字叔陵, 汝南南頓人也. 學通五經, 門徒常千人, 其著錄者萬六千人. 徵辟並不就. 順帝特詔徵拜議郎, 講論五經異同, 甚合帝意. 遷侍中, 出為弘農太守, 卒官.

論曰：自光武中年以後, 干戈稍戢, 專事經學, 自是其風世篤焉. 其服儒衣, 稱先王[一], 遊庠序, 聚橫[二]塾者, 蓋布之於邦域矣. 若乃經生所處, 不遠萬里之路[三], 精廬暫建, 贏糧動有千百[四], 其耆名高義開門受徒者, 編牒不下萬人, 皆專相傳祖, 莫或訛雜. 至有分爭王庭, 樹朋私里, 繁其章條, 穿求崖穴, 以合一家之說. 故楊雄曰：「今之學者, 非獨為之華藻, 又從而繡其鞶帨.」[五]夫書理無二, 義歸有宗, 而碩學之徒, 莫之或徙[六], 故通人鄙其固焉, 又雄所謂「譊譊之學, 各習其師」也[七]. 且觀成名高第, 終能遠至者, 蓋亦寡焉, 而迂滯若是矣. 然所談者仁義, 所傳者聖法也. 故人識君臣父子之綱, 家知違邪歸正之路.

[一]儒服為章甫之冠, 縫掖之衣也. 禮記曰：「言必則古昔, 稱先王.」

[二]「橫」又作「黌」.

[三]經生謂博士也. 就之者不以萬里為遠而至也.

[四]精廬, 講讀之舍. 贏, 擔負也.

[五]楊雄法言之文也. 喻學者文煩碎也. 鞶, 帶也, 字或作「幋」. 說文曰：「幋, 覆衣巾也.」音盤. 帨, 佩巾也, 音稅.

[六]無二, 專一也.

[七]亦法言之文也. 譊譊, 諠也, 音奴交反.

自桓、靈之閒, 君道秕僻[一], 朝綱日陵, 國隙屢啟[二], 自中智以下, 靡不審其崩離；而權彊之臣, 息其闚盜之謀[三], 豪俊之夫, 屈於鄙生之議者[四], 人誦先王言也, 下畏逆順埶也[五]. 至如張溫、皇甫嵩之徒, 功定天下之半, 聲馳四海之表, 俯仰顧眄, 則天業可移, 猶鞠躬昏主之下, 狼狽折札之命, 散成兵, 就繩約, 而無悔心[六]. 暨乎剝橈自極, 人神數盡[七], 然後群英乘其運, 世德終其祚[八]. 跡衰敝之所由致, 而能多歷年所者, 斯豈非學之效乎? [九]故先師垂典文, 褒勵學者之功, 篤矣切矣. 不循春秋, 至乃比於殺逆, 其將有意乎！[一０]

[一]秕, 穀不成也. 以喻政化之惡也.

[二]陵, 陵遲也.

[三]謂閻忠勸皇甫嵩, 令推亡漢而自立, 嵩不從其言.

[四]謂董卓欲大起兵, 鄭泰止之, 卓從其言.

[五]言政化雖壞, 而朝久不傾危者, 以經籍道行, 下人懼逆順之埶.

[六]昏主謂獻帝也. 札, 簡也. 折簡而召, 言不勞重命也. 繩約猶拘制也. 謂溫及嵩並被徵而就拘制也.

[七]易大過卦曰：「棟橈凶.」橈, 折也. 極, 終也. 言漢祚自終, 人神之數盡. 橈音女教反.

[八]群英謂袁術、曹操之屬. 代德終其祚謂曹丕即位, 廢獻帝為山陽公, 自廢至薨十四年, 以壽終.

[九]跡猶尋也. 言由有儒學, 故能長久也.

[一０]史記曰「為人君父而不通春秋之義者, 必蒙首惡之名. 為人臣子[而]不通春秋之義者, 必陷篡弒誅死之罪」也.

贊曰：斯文未陵, 亦各有承[一]. 塗分流別, 專門並興. 精疏殊會, 通閡相徵. 千載不作, 淵原誰澂? [二]

[一]論語曰：「天之將喪斯文也.」言斯文未陵遲, 故學者分門, 各自承襲其家業也.

[二]說經者, 各自是其一家, 或精或疏, 或通或閡, 去聖既久, 莫知是非. 若千載一聖, 不復作起, 則泉原混濁, 誰能澂之.

校勘記

二五七０頁一二行　年七十二　按：汲本、殿本「二」作「一」.

二五七三頁　四行　犍為武陽人也　集解引惠棟說, 謂華陽國志作「資中人」. 按：張森楷校勘記謂案下趙長君傳, 言到犍為資中詣杜撫受韓詩, 疑「資中」為是, 「武陽」非也.

二五七三頁　七行　杜君法　按：汲本、殿本並作「杜君注」.

二五七三頁　八行　召馴　按：集解引惠棟說, 謂桓郁傳作「召訓」, 訓馴古文通.

二五七三頁一一行　卷縣屬滎陽郡　按：集解引洪亮吉說, 謂漢無滎陽郡, 當屬河南.

二五七四頁　一行　章和二年代任隗為光祿勳　按：集解引洪頤烜說, 謂章帝紀章和元年光祿勳任隗為司空, 則馴之代隗, 當在章和元年.

二五七五頁　五行　(曄)[撫]卒(業)乃歸　據殿本改. 按：集解引惠棟說, 謂會稽典錄云「撫卒, 曄經營葬之, 然後歸」.

二五七五頁一一行　衛宏字敬仲　按：集解引惠棟說, 謂「宏」書斷作「密」. 鄭康成自序云「字次仲」. 書斷亦云.

二五七六頁　五行　魯高堂生　按：汲本、殿本此下有注「高堂生名隆」五字, 殿本考證李良裘謂高堂隆乃三國時人, 此注疑誤, 前書注中亦不記其名.

二五七六頁　五行　後瑕丘蕭奮以授同郡后蒼　按：沈家本謂按前書瑕丘蕭奮以禮至淮陽太守, 孟卿事蕭奮, 以授后蒼, 是奮授卿, 卿授蒼, 此云奮授蒼, 誤.

二五七六頁　九行　德字近君　按：沈家本謂前書「近君」作「延君」, 釋文敘錄同. 此作「近」, 形近而訛.

二五七七頁　二行　永平初　按：汲本、殿本「初」作「中」.

二五七七頁　五行　因採元(和)[始]中故事　據集解本改.

二五七八頁　三行　長水校尉樊(儵)[鯈]等　據殿本改.

二五七九頁　三行　坐遇下促急　按：汲本、殿本「遇」作「御」.

二五七九頁　七行　十二年以澤行司徒事　按：通鑑作「十四年」. 考異謂澤傳云「十二年」, 按十二年不闕司徒, 當是虞延免後, 邢穆未至閒, 澤行司徒事耳, 故云數月.

二五八０頁　八行　傳業子普　按：校補引柳從辰說, 謂東觀記「普」作「晉」, 書鈔引同.

二五八０頁一三行　永元十二年　按：汲本、殿本「二」作「三」.

二五八一頁　六行　少習顏氏春秋　按：原作「春秋顏氏」, 逕據汲本、殿本乙正.

二五八一頁一三行　玄兼說嚴氏(宣)[冥]氏　按：集解引惠棟說, 謂前書春秋有冥氏學, 「宣氏」當作「冥氏」. 今據改.

二五八三頁一一行　作春秋左氏傳解　按：隨書經集志「解」下有「誼」字.

二五八四頁　一行　潁容　按：「潁」原作「穎」, 逕據汲本改.

二五八四頁　七行　從該問[疑]難諸要　殿本考證謂何焯校本「問」字下添「疑」字, 今據補. 按：以下並據何焯校本, 於「今左氏」今下補「樂氏」二字, 「徵拜博士」下補「時有博士」四字, 「學多褊」下補「狹」字.

二五八六頁一二行　(立)[並]莫敢發言　王念孫漢書雜志謂「立」當作「並」, 漢紀孝昭紀作「並不敢言」, 是其證. 王先謙漢書補注謂通鑑亦作「並」. 今據改.

二五八六頁一四行　遂送(下)詔獄　據刊誤刪. 按：漢書無「下」字.

二五八七頁　三行　[戎王]聞繆公賢　據汲本、殿本補.

二五八七頁一三行　將軍試召置幕府　按：校補引柳從辰說, 謂注引前書, 據今本「試」作「誠」.

二五八七頁一三行　辟衡為議曹(吏)[史]張森楷校勘記謂「吏」當依前書匡衡傳作「史」, 今據改.

二五九０頁一二行　為人臣子[而]不通春秋之義者　據汲本補.

後漢書卷八十上 文苑列傳第七十上

杜篤字季雅, 京兆杜陵人也. 高祖延年, 宣帝時為御史大夫[一]. 篤少博學, 不修小節, 不為鄉人所禮. 居美陽, 與美陽令遊, 數從請託, 不諧, 頗相恨. 令怒, 收篤送京師. 會大司馬吳漢薨, 光武詔諸儒誄之, 篤於獄中為誄, 辭最高, 帝美之, 賜帛免刑.

[一]前書延年字幼公, 周之子也, 為御史大夫. 延年居父官府, 不敢當舊位, 臥坐皆易其處也.

篤以關中表裏山河, 先帝舊京, 不宜改營洛邑, 乃上奏論都賦曰：

臣聞知而復知, 是為重知[一]. 臣所欲言, 陛下已知, 故略其梗概[二], 不敢具陳. 昔般庚去奢, 行儉於亳[三], 成周之隆, 乃即中洛[四]. 遭時制都, 不常厥邑[五]. 賢聖之慮, 蓋有優劣；霸王之姿, 明知相絕. 守國之埶, 同歸異術；或棄去阻阨, 務處平易[六]；或據山帶河, 并吞六國；[七]或富貴思歸, 不顧見襲；或掩空擊虛, 自蜀漢出；[八]即日車駕, 策由一卒[九]；或知而不從, 久都墝埆[一０]. 臣不敢有所據. 竊見司馬相如、楊子雲作辭賦以諷主上, 臣誠慕之, 伏作書一篇, 名曰論都, 謹并封奏如左.

[一]韓詩外傳曰：「知者知其所知, 乃為知矣.」

[二]梗概猶粗略也.

[三]帝王紀曰：「般庚以耿在河北, 迫近山川, 自祖辛以來, 奢淫不絕, 般庚乃南度河, 徙都於亳. 人咨嗟相怨, 不欲徙, 乃作書三篇以告之.」

[四]周成王就土中都洛陽也.

[五]尚書曰：「不常厥邑, 于今五遷.」

[六]淮南子曰：「武王克殷, 欲築宮於五行之山. 周公曰：『不可. 夫五行之山, 固塞險阻之地. 使我德能覆之, 則天下納其貢職者固矣；使我有暴亂之行, 則天下之伐我難也.』」高誘注云：「明周公恃德不恃險也.」

[七]謂秦也.

[八]韓生勸項羽都關中, 羽曰：「富貴不歸故鄉, 如衣錦夜行.」乃歸都彭城, 而高祖自蜀漢出襲擊之也. 見前書.

[九]前書戍卒婁敬說高祖都關中, 即日車駕西都長安.

[一０]謂光武久都洛陽也. 墝埆, 薄地也. 前書張良曰：「洛陽田地薄, 四面受敵.」墝音苦交反. 埆音苦角反.

皇帝以建武十八年二月甲辰, 升輿洛邑, 巡于西岳[一]. 推天時, 順斗極[二], 排閶闔, 入函谷[三], 觀阨於崤、黽, 圖險於隴、蜀[四]. 其三月丁酉, 行至長安. 經營宮室, 傷愍舊京, 即詔京兆, 迺命扶風, 齋肅致敬, 告覲園陵. 悽然有懷祖之思[五], 喟乎以思諸夏之隆[六]. 遂天旋雲遊, 造舟于渭, 北□涇流[七]. 千乘方轂, 萬騎駢羅, 衍陳於岐、梁, 東橫乎大河[八]. 瘞后土[九], 禮邠郊[一０]. 其歲四月, 反于洛都. 明年, 有詔復函谷關, 作大駕宮、[一一]六王邸、高車廄於長安, 脩理東都城門[一二], 橋涇、渭. 往往繕離觀, 東臨霸、滻, 西望昆明, 北登長平[一三], 規龍首, 撫未央, 覛平樂, 儀建章[一四].

[一]光武紀曰：「甲寅西巡狩.」

[二]楊雄長楊賦曰：「順斗極, 運天關.」極, 北極星也, 言順斗建及北極之星運轉而行也.

[三]閶闔, 天門也. 函谷故關在今洛州新安縣也.

[四]圖猶規度也.

[五]懷, 思也.

[六]喟, 歎聲.

[七]爾雅曰：「天子造舟.」造, 並也. 以舟相並而濟也. □, 舟度也, 音胡郎反. 方言：「關而東或謂舟為航.」說文「□」字在方部, 今流俗不解, 遂與「杭」字相亂者, 誤也.

[八]衍, 布也. 橫, 絕流度也. 楚辭曰「橫大江兮揚舲」也.

[九]瘞, 埋也. 謂埋牲幣也. 爾雅曰：「祭地曰瘞埋.」后土祠在今蒲州汾陰縣北也.

[一０]甘泉祭天所也, 在邠地之郊.

[一一]大駕見儒林傳. 大駕宮即天子行幸也.

[一二]長安外城門, 東面北頭第一門也.

[一三]長平, 阪名也. 在池陽宮南也.

[一四]龍首, 山名, 蕭何於其上作未央宮. 撫, 巡也. 或云「撫」亦「模」, 其字從「木」. 覛, 視也, 音麥. 平樂, 觀名, 建章, 宮名, 並在城西. 謂光武規模而修理也.

是時山東翕然狐疑, 意聖朝之西都, 懼關門之反拒也[一]. 客有為篤言：「彼埳井之潢汙, 固不容夫吞舟[二]；且洛邑之渟瀯, 曷足以居乎萬乘哉? [三]咸陽守國利器, 不可久虛, 以示姦萌.」[四]篤未甚然甚言也, 故因為述大漢之崇[五], 世據廱州之利, 而今國家未暇之故, 以喻客意[六]. 曰：

[一]恐西都置關, 所以拒外山東也.

[二]埳井喻小也. 莊子曰：「埳井之蛙.」潢汙, 停水也. 吞舟, 大魚也. 賈誼曰：「彼尋常之汙瀆, 豈容夫吞舟之魚.」

[三]楊雄甘泉賦曰：「梁弱水之濎瀯.」濎瀯, 小貌也. 渟音天鼎反. 瀯音烏迥反.

[四]老子曰：「國之利器, 不可以示人.」

[五]崇, 高盛也.

[六]喻, 曉也.

昔在強秦, 爰初開畔[一], 霸自岐、廱, 國富人衍, 卒以并兼, 桀虐作亂[二]. 天命有聖, 託之大漢. 大漢開基, 高祖有勳, 斬白蛇, 屯黑雲[三], 聚五星於東井, 提干將而呵暴秦[四]. 蹈滄海, 跨崑崙[五], 奮彗光, 埽項軍[六], 遂濟人難, 蕩滌於泗、沂[七]. 劉敬建策, 初都長安[八]. 太宗承流, 守之以文[九]. 躬履節儉, 側身行仁, 食不二味, 衣無異采, 賑人以農桑, 率下以約己, 曼麗之容不悅於目, 鄭衛之聲不過於耳[一０], 佞邪之臣不列於朝, 巧偽之物不鬻於巿[一一], 故能理升平而刑幾措. 富衍於孝景, 功傳於後嗣[一二].

[一]畔, 疆界也.

[二]衍, 饒也, 音以戰反. 桀虐, 如桀之無道也.

[三]前書高祖斬大蛇, 有一老嫗夜哭, 曰：「吾子, 白帝子, 今赤帝子斬之.」故曰白蛇. 又呂后曰：「季所居上常有雲氣.」

[四]高祖初至霸上, 五星聚東井. 干將, 劍名也. 高祖曰：「吾提三尺劍取天下.」

[五]楊雄長楊賦曰：「橫巨海, (乘)[漂]昆崙.」此言蹈跨, 喻遠大也.

[六]彗星者, 所以除舊布新也, 故曰埽.

[七]項羽都彭城. 泗水、沂水近彭城地也. 蕩滌謂誅之也.

[八]解見班固傳.

[九]太宗, 文帝也. 繼體之君, 以文德守之.

[一０]曼, 美也.

[一一]禮記曰「用器不中度, 不鬻於市. 布帛精麤不中數, 廣狹不中量, 不鬻於市. 姦色亂正色, 不鬻於市」也.

[一二]前書景帝時, 太倉之粟紅腐而不可食, 都內之錢貫朽而不可校也.

是時孝武因其餘財府帑之蓄, 始有鉤深圖遠之意, 探冒頓之罪[一], 校平城之讎[二]. 遂命票騎[三], 勤任衛青[四], 勇惟鷹揚, 軍如流星[五], 深之匈奴, 割裂王庭[六], 席卷漠北, 叩勒祁連[七], 橫分單于, 屠裂百蠻[八]. 燒罽帳[九], 繫閼氏[一０], 燔康居, 灰珍奇[一一], 椎鳴鏑[一二], 釘鹿蠡[一三], 馳阬岸, 獲昆彌[一四], 虜□侲[一五], 驅騾驢, 馭宛馬[一六], 鞭駃騠[一七]. 拓地萬里, 威震八荒. 肇置四郡, 據守敦煌[一八]. 并域屬國, 一郡領方[一九]. 立候隅北, 建護西羌. [二０]捶驅氐、僰, 寥狼邛、莋[二一]. 東攠烏桓, 蹂轔濊貊[二二]. 南羈鉤町, 水劍強越[二三]. 殘夷文身, 海波沫血[二四]. 郡縣日南, 漂概朱崖[二五]. 部尉東南, 兼有黃支[二六]. 連緩耳, 瑣雕題[二七], 摧天督[二八], 牽象犀, 椎蚌蛤, 碎琉璃, 甲玳瑁, 戕觜觿[二九]. 於是同穴裘褐之域[三０], 共川鼻飲之國[三一], 莫不袒跣稽顙, 失氣虜伏[三二]. 非夫大漢之盛, 世藉廱土之饒, 得御外理內之術, 孰能致功若斯！故創業於高祖, 嗣傳於孝惠, 德隆於太宗, 財衍於孝景, 威盛於聖武, 政行於宣、元, 侈極於成、哀, 祚缺於孝平. 傳世十一, 歷載三百[三三], 德衰而復盈, 道微而復章[三四], 皆莫能遷於廱州, 而背於咸陽. 宮室寢廟, 山陵相望, 高顯弘麗, 可思可榮, 羲、農已來, 無茲著明.

[一]前書冒頓殺其父頭曼單于, 又為書使遺高后曰：「孤僨之君, 生於沮澤之中, 長於平野牛馬之域, 數至邊境, 願遊中國. 陛下獨立, 孤僨獨居, 兩主不樂, 無以自娛, 願以所有, 易其所無.」

[二]校, 報也. 冒頓單于圍高祖於平城七日, 故報之也.

[三]票騎將軍霍去病也.

[四]青為大將軍霍去病舅也.

[五]毛詩曰：「時惟鷹揚.」注云：「如鷹之飛揚也.」長楊賦曰：「疾如奔星.」

[六]匈奴王庭也. 長楊賦曰：「遂獵乎王庭.」

[七]漠, 沙漠也. 祁連, 匈奴中山名也. 叩, 擊也. 勒謂銜勒也.

[八]百蠻, 夷狄之總稱也.

[九]罽, 毛布也.

[一０]單于妻號也.

[一一]康居, 西域國也. 居音渠.

[一二]前書曰：「冒頓作鳴鏑.」今之髐箭也.

[一三]蠡音離. 匈奴有左右鹿蠡王. 前書作「谷蠡」.

[一四]昆彌, 西域國也.

[一五]方言：「侲, 養馬人也.」字書侲音真. 字書無「□」字. 諸家並音數侲為粟犢, 西域國名也. 傳讀如此, 不知所出. 今有肅特國, 恐是也.

[一六]大宛, 國名, 出汗血馬.

[一七]駿馬也. 駃音決, 騠音啼. 生七日而超其母也.

[一八]四郡謂酒泉、武威、張掖、敦煌也.

[一九]并西域, 以屬國都尉主之, 以敦煌一郡部領西方也.

[二０]楊雄解嘲曰：「西北一候.」孟康注云：「敦煌玉門關候也.」置護羌校尉, 以主西羌.

[二一]捶, 擊也. 寥狼猶擥擾也. 氐、僰、邛、莋並西南夷號.

[二二]字書「攠」亦「靡」字也, 音摩. 方言云：「摩, 滅也.」蹂, 踐也. 轔, 轢也, 音吝. 濊貊, 東夷號也.

[二三]羈, 係也. 鉤町, 西南夷也. 水劍謂戈船將軍等下水誅南越也. 鉤町音劬挺.

[二四]穀梁傳曰：「越人被髮文身.」沫血, 水沫如血.

[二五]武帝元鼎六年, 平南越, 以為南海、蒼梧、鬱林、合浦、交阯、九真、日南、珠崖、儋耳九郡. 漂概謂摩近之也. 前書音義曰：「珠崖言珠若崖也.」此作「朱」, 古字通. 茂陵書曰：「珠崖郡都郎曋, 去長安七千三百里.」曋音審.

[二六]楊雄解嘲曰：「東南一尉.」孟康注云：「會稽東部都尉也.」前書曰「自都盧國船行可二月餘, 有黃支國, 俗與珠崖相類」也.

[二七]緩耳, 耳下垂, 即儋耳也. 禮記曰：「南方曰蠻, 雕題交阯.」鄭玄注曰：「謂刻其身以丹青涅之也.」王逸注楚詞曰：「雕, 畫也. 題, 額也.」

[二八]即天竺國也.

[二九]郭義恭廣志曰：「玳瑁形似龜, 出南海.」甲謂取其甲也. 戕, 殘也. 觜觿, 大龜, 亦玳瑁之屬. 觜音子期反. 觿音以規反.

[三０]同穴, 挹婁之屬也. 衣裘褐, 北狄也.

[三一]前書賈捐之曰「駱越之俗, 父子同川而浴, 相習以鼻飲」也.

[三二]稽, 止也. 方言曰：「顙, 額顙也.」以額至地而稽止也. 宋玉高唐賦曰：「虎豹豺狖, 失氣恐喙.」言其恐懼如奴虜之伏也.

[三三]高祖至平帝十一代. 歷, 涉也. 合二百十四年, 此言「三百」者, 謂出二百年, 涉三百年也.

[三四]謂呂氏亂而文帝立, 昌邑廢而宣帝中興也.

夫廱州本帝皇所以育業[一], 霸王所以衍功, 戰士角難之場也[二]. 禹貢所載, 厥田惟上[三]. 沃野千里, 原隰彌望. 保殖五穀, 桑麻條暢. 濱據南山, 帶以涇、渭, 號曰陸海, 蠢生萬類[四]. 楩柟檀柘, 蔬果成實. 畎瀆潤淤, 水泉灌溉[五], 漸澤成川, 粳稻陶遂[六]. 厥土之膏, 畝價一金[七]. 田田相如, 鐇钁株林[八]. 火耕流種, 功淺得深[九]. 既有蓄積, 阨塞四臨：四被隴、蜀, 南通漢中, 北據谷口, 東阻嶔巖[一０]. 關函守嶢, 山東道窮[一一]；置列洴、隴, 廱偃西戎[一二]；拒守褒斜, 嶺南不通；杜口絕津, 朔方無從[一三]. 鴻、渭之流, 徑入于河；大船萬艘, 轉漕相過；東綜滄海, 西綱流沙；朔南暨聲, 諸夏是和[一四]. 城池百尺, 阨塞要害. 關梁之險, 多所衿帶[一五]. 一卒舉礧, 千夫沈滯；[一六]一人奮戟, 三軍沮敗[一七]. 地埶便利, 介冑剽悍, 可與守近, 利以攻遠[一八]. 士卒易保, 人不肉袒[一九]. 肇十有二, 是為贍腴. [二０]用霸則兼并[二一], 先據則功殊；[二二]修文則財衍, 行武則士要；[二三]為政則化上, 篡逆則難誅；[二四]進攻則百剋, 退守則有餘：斯固帝王之淵囿, 而守國之利器也.

[一]周始祖后稷封邰, 公劉居豳, 大王居岐, 文王居酆, 武王居鎬, 並在關中, 故曰育業也.

[二]衍, 廣也. 秦都關中也.

[三]尚書：「廱州厥田上上.」

[四]濱, 近也. 前書東方朔曰「漢都涇、渭之南, 此謂天下陸海之地」也.

[五]說文曰：「淤, 澱滓也.」顧野王曰：「今水中泥草也.」

[六]薛君注韓詩曰：「陶, 暢也.」爾雅曰：「遂, 生也.」

[七]前書東方朔曰：「酆鎬之閒, 號為土膏, 其價畝一金.」一金, 一斤金也.

[八]相如言地皆沃美相類也. 廣雅曰：「鐇, (推)[椎]也.」音甫袁反. 埤蒼云：「鐇, 鏟也.」謂以鏟钁去林木之株櫱也.

[九]以火燒所伐林株, 引水溉之而布種也.

[一０]谷口在今雲陽縣. 穀梁傳秦襲鄭, 蹇叔送其子而戒之曰：「汝必死於崤之巖吟之下.」嶔巖謂崤也. 嶔音吟.

[一一]函, 函谷關也. 嶢謂嶢山之關也, 在藍田南, 故武關之西. 嶢音堯.

[一二]廱音擁.

[一三]杜塞谷口, 絕黃河之津.

[一四]尚書曰：「朔南暨聲教.」注云：「朔, 北方也.」

[一五]衿帶, 衣服之要, 故以喻之.

[一六]礧, 石也. 前書：「匈奴乘隅下礧石.」音力對反.

[一七]淮南子曰「狹路津關, 大山石塞, 龍蛇蟠, 簦笠居, 羊腸道, 魚笱門, 一人守險, 千人弗敢過」也.

[一八]剽, 急疾也. 悍, 勇也. 所據險要, 故可守近；士卒勇疾, 故可攻遠也.

[一九]左傳鄭伯肉袒牽羊以降楚, 言關中士卒易與保守不降下也.

[二０]尚書曰「肇十有二州」, 謂雍、梁、荊、豫、徐、楊、青、兗、冀、幽、并、營也. 雍州田第一, 故曰贍腴. 今流俗比地之良沃者為贍者也.

[二一]謂秦并六國也.

[二二]高祖先入關, 功為諸侯最也.

[二三]修文德, 則財產富衍. 若用武, 則士皆奮勵而要功也.

[二四]地險固, 故難誅也.

逮及亡新, 時漢之衰, 偷忍淵囿, 篡器慢違[一], 徒以埶便, 莫能卒危[二]. 假之十八, 誅自京師[三]. 天畀更始, 不能引維[四], 慢藏招寇, 復致赤眉[五]. 海內雲擾, 諸夏滅微；群龍並戰, 未知是非[六]. 于時聖帝, 赫然申威. 荷天人之符, 兼不世之姿[七]. 受命於皇上, 獲助於靈祇[八]. 立號高邑, 搴旗四麾[九]. 首策之臣, 運籌出奇[一０]；虓怒之旅, 如虎如螭[一一]. 師之攸向, 無不靡披. 蓋夫燔魚剸蛇, 莫之方斯[一二]. 大呼山東, 響動流沙. 要龍淵, 首鏌□[一三], 命騰太白, 親發狼、弧[一四], 南禽公孫, 北背強胡, 西平隴、冀, 東據洛都. 乃廓平帝宇, 濟蒸人於塗炭, 成兆庶之亹亹, 遂興復乎大漢[一五].

[一]偷忍猶盜竊也. 淵囿謂秦中也.

[二]卒音倉忽反.

[三]莽居攝篡位十八年, 公賓就始斬之也.

[四]畀, 與也. 言更始不能持其綱維, 故致敗亡.

[五]易曰：「慢藏誨盜.」又曰：「負且乘, 致寇至.」言更始為赤眉所破也.

[六]赤伏符曰：「四夷雲擾, 龍鬥于野.」易曰：「龍戰于野.」謂更始敗後, 劉永、張步等重起, 未知受命者為誰也.

[七]聖帝, 光武也. 天人符謂彊華自關中持赤伏符也. 前書曰王吉上疏曰：「欲化之主不代出.」言有時而出, 難常遇也.

[八]皇上謂天也. 尚書曰：「惟皇上帝降衷於下人.」靈祇謂呼池冰及白衣老父等也.

[九]搴, 拔也.

[一０]前書高祖曰：「運籌帷幄之中, 決勝千里之外, 子房是也.」出奇謂陳平從高祖定天下, 凡六出奇計, 以比鄧禹、馮異、吳漢、耿弇等也.

[一一]詩曰：「闞如虓虎.」注云：「虎之怒虓然也.」史記周武王誓眾曰：「如虎如羆, 如豺如螭.」杜預注左傳曰：「螭, 山神, 獸形也.」虓音呼交反.

[一二]尚書今文太誓篇曰：「太子發升舟, 中流, 白魚入於王舟, 王跪取出, 以燎. 群公咸曰『休哉』.」鄭玄注云：「燔魚以祭, 變禮也.」剸, 割也, 音之兗反, 謂高祖斬蛇也.

[一三]龍淵, 劍, 解見韓稜傳. 說文：「鏌□, 大戟也.」音莫邪. 首謂建之於首也. 吳越春秋有莫邪劍, 義與此不同也.

[一四]騰, 馳也. 太白, 天之將軍. 狼、弧, 並星名也. 史記曰：「天苑東有大星曰天狼, 下有四星曰弧.」宋均注演孔圖曰：「狼為野將, 用兵象也.」合誠圖曰：「弧主司兵, 兵弩象.」

[一五]爾雅曰：「亹亹, 勉也.」易曰：「成天下之亹亹.」

今天下新定, 矢石之勤始瘳[一], 而主上方以邊垂為憂, 忿葭萌之不柔[二], 未遑於論都而遺思廱州也[三]. 方躬勞聖思, 以率海內, 厲撫名將, 略地疆外, 信威於征伐, 展武乎荒裔[四]. 若夫文身鼻飲緩耳之主, 椎結左衽鐻鍝之君[五], 東南殊俗不羈之國, 西北絕域難制之鄰, 靡不重譯納貢, 請為藩臣. 上猶謙讓而不伐勤[六]. 意以為獲無用之虜, 不如安有益之民；略荒裔之地, 不如保殖五穀之淵；[七]遠救於已亡, 不若近而存存也[八]. 今國家躬脩道德, 吐惠含仁, 湛恩沾洽, 時風顯宣[九]. 徒垂意於持平守實, 務在愛育元元, 苟有便於王政者, 聖主納焉. 何則? 物罔挹而不損, 道無隆而不移, 陽盛則運, 陰滿則虧[一０], 故存不忘亡, 安不諱危, 雖有仁義, 猶設城池也[一一].

[一]瘳, 差也.

[二]楊子雲長楊賦曰：「遐萌為之不安.」謂遠人也. 案：篤此賦每取子雲甘泉、長楊賦事, 意此「葭」即「遐」也. 時蜀郡守將史歆及交阯徵側反, 盧芳亡入匈奴, 故云忿其不柔也.

[三]遺猶留也.

[四]信讀曰申.

[五]結音髻. 前書：「尉佗椎結箕踞.」注云：「如今兵士椎頭髻也.」孔子曰：「微管仲吾其被髮左衽矣.」鐻音渠呂反. 山海經曰：「神武羅穿耳以鐻.」郭璞注云：「金銀器之名, 未詳形制.」鍝音牛于反. 埤蒼曰：「鍝, 鋸也.」案今夷狄好穿耳以垂金寶等, 此並謂夷狄之君長也.

[六]前書司馬相如曰：「上猶謙讓而未俞也.」

[七]左傳曰：「吾將略地焉.」略, 取也.

[八]易曰「成性存存」也.

[九]前書司馬相如難蜀父老曰：「湛恩汪濊.」湛音沈. 易通卦驗曰「巽氣退則時風不至, 萬物不成. 冬至廣莫風至, 立春條風至, 春分明庶風至, 立夏清明風至, 夏至景風至, 立秋涼風至, 秋分閶闔風至, 立冬不周風至」也.

[一０]淮南子曰：「孔子觀桓公之廟, 有器焉謂之宥坐. 孔子曰：『善哉乎！得見此器！』顧曰：『弟子取水.』水至灌之, 其中則正, 其盈則覆, 孔子造然革容曰：『善哉持盈者乎.』子貢在側, 曰：『請問持盈? 』曰：『挹而損之.』曰：『何謂挹而損之? 』曰：『夫物盛而衰, 樂極而悲；日中而移, 月盈而虧. 是故聰明睿智, 守之以愚；多聞博辯, 守之以儉；武力毅勇, 守之以畏；富貴廣大, 守之以陋；德施天下, 守之以讓；此五者, 先王所以守天下而弗失也.』」

[一一]易曰「君子存不忘亡, 安不忘危」也.

客以利器不可久虛, 而國家亦不忘乎西都, 何必去洛邑之渟瀯與?

篤後仕郡文學掾, 以目疾, 二十餘年不闚京師.

篤之外高祖破羌將軍辛武賢, 以武略稱[一]. 篤常歎曰：「杜氏文明善政, 而篤不任為吏[二]；辛氏秉義經武, 而篤又怯於事. 外內五世, 至篤衰矣！」

[一]前書武賢, 狄道人, 為破羌將軍, 以勇武稱, 左將軍慶忌之父.

[二]謂杜周及延年並以文法著名也.

女弟適扶風馬氏. 建初三年, 車騎將軍馬防擊西羌, 請篤為從事中郎, 戰沒於射姑山.

所著賦、誄、弔、書、讚、七言、女誡及雜文, 凡十八篇. 又著明世論十五篇.

子碩, 豪俠, 以貨殖聞.

王隆字文山, 馮翊雲陽人也. 王莽時, 以父任為郎, 後避難河西, 為竇融左護軍. 建武中, 為新汲令[一]. 能文章, 所著詩、賦、銘、書凡二十六篇.

[一]新汲, 縣, 屬潁川郡, 故城在今許州扶溝縣西也.

初, 王莽末, 沛國史岑子孝亦以文章顯, 莽以為謁者, 著頌、誄、復神、說疾凡四篇[一].

[一]岑一字孝山, 著出師頌.

夏恭字敬公, 梁國蒙人也. 習韓詩、孟氏易, 講授門徒常千餘人. 王莽末, 盜賊從橫, 攻沒郡縣, 恭以恩信為眾所附, 擁兵固守, 獨安全. 光武即位, 嘉其忠果, 召拜郎中, 再遷太山都尉. 和集百姓, 甚得其歡心.

恭善為文, 著賦、頌、詩、勵學凡二十篇. 年四十九卒官, 諸儒共謚曰宣明君.

子牙, 少習家業, 著賦、頌、讚、誄凡四十篇. 舉孝廉, 早卒, 鄉人號曰文德先生.

傅毅字武仲, 扶風茂陵人也. 少博學. 永平中, 於平陵習章句, 因作迪志詩曰：

咨爾庶士, 迨時斯勗[一]. 日月逾邁, 豈云旋復！[二]哀我經營, 旅力靡及[三]. 在茲弱冠, 靡所庶立[四].

[一]迨, 及也. 勗, 勉也.

[二]尚書曰：「日月逾邁.」逾, 過. 邁, 行. 言日月之過往, 不可復還也.

[三]旅, 陳也. 言己欲經營仁義之道, 然非陳力之所能及也.

[四]禮記曰年二十曰弱冠. 言已在弱冠之歲, 無所庶幾成立也.

於赫我祖, 顯于殷國[一]. 二跡阿衡, 克光其則[二]. 武丁興商, 伊宗皇士[三]. 爰作股肱, 萬邦是紀. 奕世載德, 迄我顯考[四]. 保膺淑懿, 纘脩其道[五]. 漢之中葉, 俊乂式序. 秩彼殷宗, 光此勳緒[六].

[一]謂傅說也.

[二]阿, 倚；衡, 平也. 言依倚之以取平也. 謂伊尹也. 高宗命傅說曰：「爾尚明保[予], 罔俾阿衡專美有商.」故曰二跡也. 言傅說功比伊尹, 而能光大其法則也.

[三]武丁, 殷王高宗也. 伊, 惟；宗, 尊也. 詩曰：「思皇多士.」皇, 美也. 言武丁所以能興殷者, 惟尊皇美之士, 謂傅說.

[四]易曰：「德積載.」載, 重也.

[五]纘, 繼也.

[六]中葉謂宣帝中興. 秩, 序也. 言漢代序殷高宗用傅說之事, 光大其勳功, 而用其緒胤也. 謂傅介子以軍功封義陽侯；傅喜論議正直, 為大司馬, 封高武侯；傅晏為孔鄉侯；傅商為汝昌侯；建武中傅俊為昆陽侯也.

伊余小子, 穢陋靡逮. 懼我世烈, 自茲以墜. 誰能革濁, 清我濯溉? [一]誰能昭闇, 啟我童昧? 先人有訓, 我訊我誥. 訓我嘉務, 誨我博學. 爰率朋友, 尋此舊則. 契闊夙夜, 庶不懈忒[二].

[一]毛詩曰：「誰能執熱, 逝不以濯.」此言誰能革易我之濁, 而以清泉洗濯我也?

[二]詩云：「與子契闊.」契闊謂辛苦也. 懈, 惰也. 忒, 差也.

秩秩大猷, 紀綱庶式. 匪勤匪昭, 匪壹匪測[一]. 農夫不怠, 越有黍稷[二], 誰能云作, 考之居息? [三]二事敗業, 多疾我力[四]. 如彼遵衢, 則罔所極[五]. 二志靡成, 聿勞我心. 如彼兼聽, 則溷於音[六].

[一]詩大雅曰：「秩秩大猷, 聖人謨之.」秩秩, 美也. 猷, 道也. 庶, 眾也. 式, 法也. 言美哉乎大道, 可以綱紀眾法. 若不勤勵, 則不能昭明其道；不專一, 則不能深測.

[二]尚書曰「若農服田力穡, 乃亦有秋. 惰農自安, 乃其罔有黍稷」也.

[三]考, 成也. 言誰能有所作, 而居息閑暇可能成者? 言必須勤之也.

[四]二事謂事不專一也. 疾, 害也. 言為事不專, 則多害其力也.

[五]遵, 循也. 如循長路, 則不知所終極也.

[六]聿, 辭也. 溷, 亂也. 志不專一, 徒煩勞於我心. 兼聽眾聲則音亂.

於戲君子, 無恆自逸. 徂年如流, 鮮茲暇日[一]. 行邁屢稅, 胡能有迄[二]. 密勿朝夕, 聿同始卒[三].

[一]人當自勉脩德義, 專志勤學, 不可自放逸. 年之過往如流, 言其速也. 少有閑暇之日也.

[二]行邁之人, 屢稅駕停止, 何能有所至也? 言當自勗, 不可中廢也.

[三](毛)[韓]詩曰：「密勿從事.」密勿, 黽勉也. 聿, 循也. 卒, 終也. 言朝夕黽勉, 終始如一也.

毅以顯宗求賢不篤, 士多隱處, 故作七激以為諷.

建初中, 肅宗博召文學之士, 以毅為蘭臺令史, 拜郎中, 與班固、賈逵共典校書. 毅追美孝明皇帝功德最盛, 而廟頌未立, 乃依清廟作顯宗頌十篇奏之[一], 由是文雅顯於朝廷.

[一]清廟, 詩周頌篇名, 序文王之德也.

車騎將軍馬防, 外戚尊重, 請毅為軍司馬, 待以師友之禮. 及馬氏敗, 免官歸.

永元元年, 車騎將軍竇憲復請毅為主記室, 崔駰為主簿. 及憲遷大將軍, 復以毅為司馬, 班固為中護軍. 憲府文章之盛, 冠於當世.

毅早卒, 著詩、賦、誄、頌、祝文、七激、連珠凡二十八篇.

黃香字文彊, 江夏安陸人也. 年九歲, 失母, 思慕憔悴, 殆不免喪[一], 鄉人稱其至孝. 年十二, 太守劉護聞而召之, 署門下孝子, 甚見愛敬. 香家貧, 內無僕妾, 躬執苦勤, 盡心奉養. 遂博學經典, 究精道術, 能文章, 京師號曰「天下無雙江夏黃童」.

[一]免喪, 終喪.

初除郎中, 元和元年, 肅宗詔香詣東觀, 讀所未嘗見書. 香後告休, 及歸京師, 時千乘王冠[一], 帝會中山邸, 乃詔香殿下, 顧謂諸王曰：「此『天下無雙江夏黃童』者也.」左右莫不改觀. 後召詣安福殿言政事, 拜尚書郎, 數陳得失, 賞賚增加. 常獨止宿臺上, 晝夜不離省闥, 帝聞善之.

[一]千乘貞王伉, 章帝子也. 冠謂二十加冠也.

永元四年, 拜左丞, 功滿當遷, 和帝留, 增秩. 六年, 累遷尚書令. 後以為東郡太守, 香上疏讓曰：「臣江淮孤賤, 愚矇小生, 經學行能, 無可筭錄. 遭值太平, 先人餘福[一], 得以弱冠特蒙徵用, 連階累任, 遂極臺閣. 訖無纖介稱, 報恩效死, 誠不意悟, 卒被非望, 顯拜近郡, 尊位千里. 臣聞量能授官, 則職無廢事；因勞施爵, 則賢愚得宜. 臣香小醜, 少為諸生, 典郡從政, 固非所堪, 誠恐矇頓, 孤忝聖恩. 又惟機密端首, 至為尊要[二], 復非臣香所當久奉. 承詔驚惶, 不知所裁. 臣香年在方剛, 適可驅使[三]. 願乞餘恩, 留備冗官, 賜以督責小職, 任之宮臺煩事, 以畢臣香螻蟻小志, 誠瞑目至願, 土灰極榮.」帝亦惜香幹用, 久習舊事, 復留為尚書令, 增秩二千石, 賜錢三十萬. 是後遂管樞機, 甚見親重, 而香亦祗勤物務, 憂公如家.

[一]謝承書：「香代為冠族, 葉令況之子也.」

[二]謂尚書令.

[三]論語曰：「及其壯也, 血氣方剛.」言少壯也.

十二年, 東平清河奏訞言卿仲遼等, 所連及且千人. 香科別據奏, 全活甚眾. 每郡國疑罪, 輒務求輕科, 愛惜人命, 每存憂濟. 又曉習邊事, 均量軍政, 皆得事宜. 帝知其精勤, 數加恩賞, 疾病存問, 賜醫藥. 在位多所薦達, 寵遇甚盛, 議者譏其過倖.

延平元年, 遷魏郡太守. 郡舊有內外園田, 常與人分種, 收穀歲數千斛. 香曰：「田令『商者不農』, 王制『仕者不耕』[一], 伐冰食祿之人, 不與百姓爭利.」[二]乃悉以賦人, 課令耕種. 時被水年飢, 乃分奉祿及所得賞賜班贍貧者, 於是豐富之家各出義穀, 助官稟貸, 荒民獲全. 後坐水潦事免, 數月, 卒於家.

[一]王制曰：「上農夫食九人, 下士視上農夫, 祿足以代耕也.」

[二]伐冰解見馮衍傳.

所著賦、牋、奏、書、令凡五篇. 子瓊, 自有傳.

劉毅, 北海敬王子也. 初封平望侯[一], 永元中, 坐事奪爵. 毅少有文辯稱, 元初元年, 上漢德論并憲論十二篇. 時劉珍、鄧耽、尹兌、馬融共上書稱其美, 安帝嘉之, 賜錢三萬, 拜議郎.

[一]平望, 縣, 屬北海郡.

李尤字伯仁, 廣漢雒人也. 少以文章顯. 和帝時, 侍中賈逵薦尤有相如、楊雄之風, 召詣東觀, 受詔作賦, 拜蘭臺令史. 稍遷, 安帝時為諫議大夫, 受詔與謁者僕射劉珍等俱撰漢記. 後帝廢太子為濟陰王, 尤上書諫爭. 順帝立, 遷樂安相. 年八十三卒. 所著詩、賦、銘、誄、頌、七歎、哀典凡二十八篇.

尤同郡李勝, 亦有文才, 為東觀郎, 著賦、誄、頌、論數十篇.

蘇順, 字孝山, 京兆霸陵人也. 和安閒以才學見稱. 好養生術, 隱處求道. 晚乃仕, 拜郎中, 卒於官. 所著賦、論、誄、哀辭、雜文凡十六篇.

時三輔多士, 扶風曹眾伯師亦有才學, 著誄、書、論四篇[一].

[一]三輔決錄注曰：「眾與鄉里蘇孺文、竇伯向、馬季長並遊宦, 唯眾不遇, 以壽終于家.」

又有曹朔, 不知何許人, 作漢頌四篇.

劉珍字秋孫[一], 一名寶, 南陽蔡陽人也. 少好學. 永初中, 為謁者僕射. 鄧太后詔使與校書劉騊駼、馬融及五經博士, 校定東觀五經、諸子傳記、百家蓺術, 整齊脫誤, 是正文字. 永寧元年, 太后又詔珍與騊駼作建武已來名臣傳, 遷侍中、越騎校尉. 延光四年, 拜宗正. 明年, 轉衛尉, 卒官. 著誄、頌、連珠凡七篇. 又撰釋名三十篇, 以辯萬物之稱號云.

[一]諸本時有作「秘孫」者, 其人名珍, 與「秘」義相扶, 而作「秋」者多也.

葛龔字元甫, 梁國寧陵人也. 和帝時, 以善文記知名[一]. 性慷慨壯烈, 勇力過人. 安帝永初中, 舉孝廉, 為太官丞, 上便宜四事, 拜蕩陰令[二]. 辟太尉府, 病不就. 州舉茂才, 為臨汾令. 居二縣, 皆有稱績. 著文、賦、碑、誄、書記凡十二篇.

[一]龔善為文奏. 或有請龔奏以干人者, 龔為作之, 其人寫之, 忘自載其名, 因并寫龔名以進之. 故時人為之語曰：「作奏雖工, 宜去葛龔.」事見笑林.

[二]蕩陰, 縣名, 今相州縣也. 蕩音湯.

王逸字叔師, 南郡宜城人也. 元初中, 舉上計吏, 為校書郎. 順帝時, 為侍中. 著楚辭章句行於世. 其賦、誄、書、論及雜文凡二十一篇. 又作漢詩百二十三篇.

子延壽, 字文考, 有俊才. 少遊魯國, 作靈光殿賦. 後蔡邕亦造此賦, 未成, 及見延壽所為, 甚奇之, 遂輟翰而已. 曾有異夢, 意惡之, 乃作夢賦以自厲. 後溺水死, 時年二十餘[一].

[一]張華博物志曰：「王子山與父叔師到泰山從鮑子真學筭, 到魯賦靈光殿, 歸度湘水溺死.」文考一字子山也.

崔琦字子瑋, 涿郡安平人, 濟北相瑗之宗也. 少遊學京師, 以文章博通稱. 初舉孝廉, 為郎. 河南尹梁冀聞其才, 請與交. 冀行多不軌[一], 琦數引古今成敗以戒之, 冀不能受. 乃作外戚箴. 其辭曰：

[一]軌, 法也.

赫赫外戚, 華寵煌煌. 昔在帝舜, 德隆英、皇[一]. 周興三母[二], 有莘崇湯[三]. 宣王晏起, 姜后脫簪[四]. 齊桓好樂, 衛姬不音[五]. 皆輔主以禮, 扶君以仁, 達才進善, 以義濟身.

[一]帝舜妃娥皇、女英, 帝堯之女, 聰明貞仁. 事舜於畎畝之中, 事瞽叟謙讓恭儉, 思盡婦道也.

[二]列女傳曰：「太姜者, 太王之妃, 賢而有色. 生太伯、仲廱、王季, 化導三子, 皆成賢德. 太王有事, 必諮謀焉. 太妊者, 王季之妃. 端懿誠莊, 唯德之行. 及其有身, 目不視惡色, 耳不聽淫聲, 而生文王. 太姒者, 文王之妃, 號曰文母. 思媚大姜、大妊, 旦夕勤勞, 以進婦道. 文王理外, 文母理內, 生十男」也.

[三]列女傳曰「湯娶有莘氏女, 德高而明, 伊尹為之媵臣, 佐湯致王, 訓正後宮, 嬪御有序, 咸無嫉妒」也.

[四]列女傳曰：「周宣王嘗夜臥而晏起, 姜后乃脫簪珥待罪於永巷, 使其傅母通言王曰：『妾不才, 妾之淫心見矣, 至使君王失禮而晏朝, 以見君王樂色而忘德也. 敢請婢子之罪.』王乃勤於政, 早朝晏罷, 卒成中興焉.」

[五]列女傳曰：「齊桓公好淫樂, 衛姬不聽鄭衛之音.」

爰暨末葉, 漸已穨虧. 貫魚不敘, 九御差池[一]. 晉國之難, 禍起於麗[二]. 惟家之索, 牝雞之晨[三]. 專權擅愛, 顯己蔽人. 陵長閒舊, 圮剝至親[四]. 並后匹嫡[五], 淫女斃陳[六]. 匪賢是上, 番為司徒[七]. 荷爵負乘, 采食名都[八]. 詩人是刺, 德用不憮[九]. 暴辛惑婦, 拒諫自孤[一０]. 蝠蛇其心, 縱毒不辜[一一]. 諸父是殺, 孕子是刳. 天怒地忿, 人謀鬼圖. 甲子昧爽, 身首分離[一二]. 初為天子, 後為人螭[一三].

[一]易曰：「貫魚以宮人寵.」謂王者之御宮人, 如貫魚之有次敘, 不偏愛也. 禮后夫人已下進御之法云：「凡天子進御之儀, 從后而下, 十五日遍. 自下始, 以象月之初生, 漸進至盛, 法陰道之義也.」其法, 九嬪已下皆九九而御, 則女御八十一人為九夕也, 世婦二十七人為三夕, 九嬪為一夕, 夫人為一夕, 凡十四夕, 后當一夕. 故曰十五日一遍也.

[二]獻公麗姬也.

[三]尚書曰：「牝雞無晨. 牝雞之晨, 惟家之索.」孔安國注云「索, 盡也. 雌代雄鳴則家盡, 婦奪夫政則國亡」也.

[四]左傳曰：「少陵長, 新閒舊.」言其亂政也. 圮, 毀也.

[五]左傳曰, 辛伯諗周桓公曰：「並后匹嫡, 亂之本也.」

[六]陳夏姬通於孔寧、儀行父, 又通於靈公. 夏姬之子徵舒弒靈公, 楚伐陳, 滅之. 見左傳.

[七]詩小雅也. 番, 幽王之后親黨也. 幽王淫色, 不尚賢德之人, 寵其后親, 而以番為司徒之官.

[八]易曰：「負且乘.」負也者, 小人之事也. 乘也者, 君子之器也. 以小人而乘君子之器, 寇必至也. 毛詩曰：「皇父孔聖, 作都于向.」皇父, 幽王后之親黨也. 向, 邑也. 以向為皇父食采邑也.

[九]憮, 大也, 音呼. 謂詩人刺番為司徒及皇父都向, 用其后親黨, 是以其德不大也.

[一０]暴, 虐也. 紂字受德, 名辛. 以其暴虐, 故曰暴辛. 惑婦謂惑妲己也. 紂智足以拒諫. 祖伊諫紂, 紂不從. 自孤謂紂為獨夫也.

[一一]字書蝠音福, 即蝙蝠也. 此當作「蝮」, 音芳福反. 不辜謂葅梅伯, 脯鬼侯之類也.

[一二]王子比干, 紂之諸父也, 紂殺之. 尚書曰, 紂刳剔孕婦, 為周武王所伐. 甲子日, 紂衣其寶衣赴火而死, 武王乃斬以輕呂之劍也.

[一三]左傳曰：「螭魅魍魎.」杜預注云：「螭, 山神, 獸形.」故以比紂之惡也.

非但耽色, 母后尤然. 不相率以禮, 而競獎以權. 先笑後號, 卒以辱殘[一]. 家國泯絕, 宗廟燒燔. 末嬉喪夏[二], 褒姒斃周[三], 妲己亡殷, 趙靈沙丘[四]. 戚姬人豕, 呂宗以敗[五]. 陳后作巫, 卒死於外[六]. 霍欲鴆子, 身乃罹廢[七].

[一]母后不能循用禮法, 爭競相勸, 以擅權柄也. 易曰：「旅人先笑而後號咷.」言初雖恃權埶而笑, 後競罹禍而號哭也.

[二]末喜、桀妃, 有施氏女. 美於色, 薄於德, 女子行丈夫心. 桀嘗置末喜於膝上, 聽用其言, 昏亂失道. 湯伐之, 遂死於南巢. 見列女傳.

[三]周幽王嬖褒姒, 為犬戎所殺也.

[四]趙武靈王以長子章為太子, 後得吳娃, 愛之, 生子何, 乃廢章而立何. 後自號主父, 立何為王. 吳娃死, 何愛弛, 主父憐章北面臣詘於其弟, 欲分趙王章於代. 計未決, 主父及王遊於沙丘宮, 公子章以其徒作亂, 公子成與李兌自國起兵, 公子章敗, 往走主父, 主父開之, 成、兌因圍主父宮, 章死. 成、兌謀曰：「以章故圍主父, 即解兵, 吾屬夷矣.」乃遂圍主父, 令宮人後出者夷. 宮中人悉出, 主父欲出不得, 飢探雀□而食之, 三月餘, 死沙丘宮. 見史記.

[五]解見皇后紀.

[六]孝武帝陳皇后以巫蠱廢.

[七]孝宣帝霍皇后, 霍光之女, 欲謀毒太子被廢也.

故曰：無謂我貴, 天將爾摧；無恃常好, 色有歇微；無怙常幸, 愛有陵遲；無曰我能, 天人爾違. 患生不德, 福有慎機[一]. 日不常中, 月盈有虧. 履道者固, 杖埶者危. 微臣司戚, 敢告在斯.

[一]無德而貴寵者, 患害之所生也. 左傳曰：「無德而祿, 殃也.」若慎其機事, 則有福也.

琦以言不從, 失意, 復作白鵠賦以為風[一]. 梁冀見之, 呼琦問曰：「百官外內, 各有司存, 天下云云, 豈獨吾人之尤, 君何激刺之過乎?」琦對曰：「昔管仲相齊, 樂聞譏諫之言；蕭何佐漢, 乃設書過之吏. 今將軍累世台輔, 任齊伊、公[二], 而德政未聞, 黎元塗炭, 不能結納貞良, 以救禍敗, 反復欲鉗塞士口, 杜蔽主聽, 將使玄黃改色, 馬鹿易形乎?」[三]冀無以對, 因遣琦歸.

[一]風讀曰諷.

[二]伊尹、[周]公.

[三]史記趙高欲為亂, 恐群臣不聽, 乃先設驗, 持鹿獻胡亥, 曰「馬也」. 胡亥笑曰：「丞相誤邪?」問左右, 或默, 或言馬以阿順高. 或言鹿, 高因陰中諸言鹿者以法. 後群臣畏高, 高遂作亂也.

後除為臨濟長, 不敢之職, 解印綬去. 冀遂令刺客陰求殺之. 客見琦耕於陌上, 懷書一卷, 息輒偃而詠之. 客哀其志, 以實告琦, 曰：「將軍令吾要子, 今見君賢者, 情懷忍忍[一], 可亟自逃, 吾亦於此亡矣.」琦得脫走, 冀後竟捕殺之.

所著賦、頌、銘、誄、箴、弔、論、九咨、七言, 凡十五篇.

[一]忍忍猶不忍也.

邊韶字孝先, 陳留浚儀人也. 以文章知名, 教授數百人. 詔口辯, 曾晝日假臥[一], 弟子私謿之曰：「邊孝先, 腹便便[二]. 嬾讀書, 但欲眠.」韶潛聞之, 應時對曰：「邊為姓, 孝為字. 腹便便, 五經笥. 但欲眠, 思經事. 寐與周公通夢, 靜與孔子同意. 師而可謿, 出何典記?」謿者大慚. 韶之才捷皆此類也.

[一]左傳：「趙盾坐而假寐.」杜注云：「不脫衣冠而睡也.」

[二]便音蒲堅反.

桓帝時, 為臨潁侯相, 徵拜太中大夫, 著作東觀. 再遷北地太守, 入拜尚書令. 後為陳相, 卒官. 著詩、頌、碑、銘、書、策凡十五篇.

校勘記

二五九五頁一二行　即日車駕策由一卒　按：校補謂案文「即」上亦應有「或」字. 高帝非自蜀漢出即都關中, 則二語自另為一事也.

二五九七頁　六行　言順斗建及北極之星運轉而行也　按：殿本作「言順斗建及斗極北星運轉而行也」.

二五九九頁一一行　(乘)[漂]昆崙　據殿本改. 按：校補謂殿本注「乘」作「漂」, 與文選合, 前書作「票」.

二六０二頁　八行　攠亦靡字也音摩　按：汲本作「攠亦摩字也, 音靡」. 殿本作「攠亦摩字, 音摩」.

二六０四頁　五行　大王居岐　按：「岐」原誤「歧」, 逕改正.

二六０四頁一二行　鐇(推)[椎]也　據殿本改.

二六０五頁　九行　今流俗比地之良沃者為贍者也　按：汲本、殿本「比」作「北」, 刊誤謂案文「北」當作「以」, 又衍一「者」字.

二六０六頁一四行　呼池　按：汲本、殿本作「滹沱」.

二六一一頁　六行　奕世載德　按：「奕」原訛「弈」, 逕改正.

二六一一頁　九行　爾尚明保[予]據殿本、集解本補.

二六一二頁一三行　二事謂事不專一也　按：「二事」之「事」原訛「十」, 逕改正.

二六一三頁　四行　(毛)[韓]詩曰密勿從事　據殿本改.

二六一四頁　二行　遂博學經典　按：校補謂此句上當有脫文, 蓋盡心奉養下必接敘其父事, 奉養乃有所屬, 亦必有所藉, 乃得博學經典也.

二六一四頁一一行　連階累任　按：「階」原訛「偕」, 逕據汲本、殿本改正.

二六一五頁　三行　謝承書　按：「承」原訛「丞」, 逕據汲本改正.

二六一五頁　八行　賜醫藥　按：「醫」原作「毉」, 逕據汲本、殿本改.

二六一五頁　九行　田令商者不農　按：錢大昭謂「田」字疑誤, 或是「甲」字. 校補謂錢所見甚是. 前書敘傳述景紀云「匪怠匪荒, 務在農桑, 著于甲令, 民用寧康」. 顏注「甲令即景紀令甲也.」

二六一八頁　二行　凡十二篇　按：汲本作「二十篇」.

二六一九頁　八行　事瞽叟謙讓恭儉　按：汲本、殿本「儉」作「敬」.

二六二０頁　二行　番為司徒　按：「為」依詩當作「唯」.

二六二一頁一三行　湯伐之遂死於南巢　按：殿本作「湯遂放桀於南巢」.

二六二二頁一四行　乃設書過之吏　按：刊誤謂「吏」當作「史」.

二六二三頁　二行　伊尹[周]公　校補謂「公」上明脫一「周」字, 張森楷校勘記則謂「公」字下脫一「旦」字. 今依校補補[周]字.

二六二三頁　八行　七言　按：集解引王補說, 謂御覽、初學記、藝文類聚引崔琦七蠲凡六處, 即文選劉峻辨命論、曹植王仲宣誄、王康琚反招隱詩注, 皆引作「七蠲」, 獨傳作「七言」, 殆言蠲音近而訛與? 當從蠲為是.

後漢書卷八十下 文苑列傳第七十下

張升字彥真, 陳留尉氏人, 富平侯放之孫也[一]. 升少好學, 多關覽, 而任情不羈[二]. 其意相合者, 則傾身交結, 不問窮賤；如乖其志好者, 雖王公大人, 終不屈從[三]. 常歎曰：「死生有命, 富貴在天. 其有知我, 雖胡越可親；苟不相識, 從物何益?」[四]

[一]放, 湯六代孫也.

[二]關, 涉也. 不羈謂超絕等倫, 不可羈束也. 鄒陽上書曰：「使不羈之士與牛驥同皁.」

[三]杜預注左傳曰「大人謂在位者」也.

[四]前書鄒陽上書曰「意合則胡越為兄弟」也.

仕郡為綱紀, 以能出守外黃令. 吏有受賕者, 即論殺之. 或譏升守領一時, 何足趨明威戮乎? [一]對曰：「昔仲尼暫相, 誅齊之侏儒, 手足異門而出, 故能威震強國, 反其侵地[二]. 君子仕不為己, 職思其憂[三], 豈以久近而異其度哉?」遇黨錮去官, 後竟見誅, 年四十九.

[一]趨, 急也, 讀曰促.

[二]侏儒, 短人, 能為俳優也. 穀梁傳曰：「魯定公與齊侯會于頰谷, 兩君就壇, 齊人鼓譟而起, 欲以執魯君. 孔子歷階而上, 不盡一等. 曰：『兩君合好, 夷狄之人何為來? 』齊侯逡巡而謝曰：『寡人之過也.』罷會, 齊人使優施舞於魯君之幕下. 孔子曰：『笑國君者罪當死！』使司馬行法焉, 首足異門而出. 齊人乃歸魯鄆、讙、龜陰之田.」

[三]詩唐風曰：「無以太康, 職思其憂.」職, 主也. 君子之居位, 當思盡忠, 不為己身.

著賦、誄、頌、碑、書, 凡六十篇.

趙壹字元叔, 漢陽西縣人也. 體貌魁梧[一], 身長九尺, 美須豪眉, 望之甚偉. 而恃才倨傲, 為鄉黨所擯, 乃作解擯[二]. 後屢抵罪, 幾至死, 友人救得免. 壹乃貽書謝恩曰：

[一]魁梧, 壯大之貌.

[二]擯, 斥也.

昔原大夫贖桑下絕氣, 傳稱其仁[一]；秦越人還虢太子結脈, 世著其神[二]. 設曩之二人不遭仁遇神, 則結絕之氣竭矣. 然而糒脯出乎車軨[三], 鍼石運乎手爪[四]. 今所賴者, 非直車軨之糒脯, 手爪之鍼石也. 乃收之於斗極, 還之於司命[五], 使乾皮復含血, 枯骨復被肉, 允所謂遭仁遇神, 真所宜傳而著之. 余畏禁, 不敢班班顯言[六], 竊為窮鳥賦一篇. 其辭曰：

[一]原大夫謂趙衰之子盾, 謚曰宣. 呂氏春秋曰：「趙宣孟將之絳, 見骫桑之下有臥餓人, 宣孟與脯二朐, 拜受之, 不敢食, 問其故, 曰：『臣有母, 持以遺之.』宣孟更賜之脯二束, 遂去.」贖即續也. 骫, 古委字也.

[二]扁鵲姓秦, 名越人. 過虢, 虢太子死. 扁鵲曰：「臣能生之. 若太子病, 所謂尸蹶也.」乃使弟子子陽厲鍼砥石, 以取三陽五會. 有閒, 太子蘇. 見史記.

[三]說文：「軨, 車輜閒橫木.」

[四]古者以砭石為鍼. 凡鍼之法, 右手象天, 左手法地, 彈而怒之, 搔而下之, 此運手爪也. 砭音必廉反.

[五]禮記曰：「祭司命.」鄭玄注云：「文昌中星.」

[六]班班, 明貌.

有一窮鳥, 戢翼原野. 罼網加上, 機阱在下[一], 前見蒼隼, 後見驅者, 繳彈張右[二], 羿子彀左[三], 飛丸激矢, 交集于我. 思飛不得, 欲鳴不可, 舉頭畏觸, 搖足恐墯. 內獨怖急, 乍冰乍火. 幸賴大賢, 我矜我憐, 昔濟我南, 今振我西[四]. 鳥也雖頑, 猶識密恩, 內以書心, 外用告天. 天乎祚賢, 歸賢永年, 且公且侯, 子子孫孫.

[一]禮記曰：「羅網畢翳.」鄭玄注云：「小而柄長謂之罼.」機, 捕獸機檻也. 阱, 穿地陷獸.

[二]繳, 以縷係箭而射者也.

[三]羿子謂羿也. 淮南子曰：「堯時十日並出, 命羿仰射十日, 中其九烏, 皆死, 墯其羽翼.」彀, 引弓也.

[四]西, 協韻音先.

又作刺世疾邪賦, 以舒其怨憤. 曰：

伊五帝之不同禮, 三王亦又不同樂, 數極自然變化, 非是故相反駮[一]. 德政不能救世溷亂, 賞罰豈足懲時清濁? 春秋時禍敗之始, 戰國愈復增其荼毒[二]. 秦、漢無以相踰越, 乃更加其怨酷. 寧計生民之命, 唯利己而自足.

[一]禮記曰：「五帝殊時, 不相沿樂, 三王異代, 不相襲禮. 樂極則憂, 禮粗則偏矣.」

[二]尚書曰：「罹其凶害, 不忍荼毒.」孔注云：「荼毒, 苦也.」

于茲迄今, 情偽萬方. 佞諂日熾, 剛克消亡. 舐痔結駟, 正色徒行[一]. 嫗□名埶, 撫拍豪強[二]. 偃蹇反俗, 立致咎殃[三]. 捷懾逐物, 日富月昌[四]. 渾然同惑, 孰溫孰涼. 邪夫顯進, 直士幽藏.

[一]莊子曰：「宋有曹商者, 為宋王使秦, 秦王悅之, 益車百乘. 見莊子, 莊子曰：『秦王有病, 召醫舐痔者, 得車五乘, 子豈舐痔邪? 何得車之多乎? 』」

[二]嫗□猶傴僂也. 嫗音衣宇反. □音丘矩反. 撫拍, 相親狎也.

[三]偃蹇, 驕傲也.

[四]捷, 疾也. 懾, 懼也. 急懼逐物, 則致富昌.

原斯瘼之攸興, 寔執政之匪賢. 女謁掩其視聽兮, 近習秉其威權. 所好則鑽皮出其毛羽, 所惡則洗垢求其瘢痕. 雖欲竭誠而盡忠, 路絕嶮而靡緣. 九重既不可啟, 又群吠之狺狺[一]. 安危亡於旦夕, 肆嗜慾於目前. 奚異涉海之失杝, 積薪而待燃[二]. 榮納由於閃揄, 孰知辨其蚩妍[三]. 故法禁屈撓於埶族, 恩澤不逮於單門. 寧飢寒於堯舜之荒歲兮, 不飽暖於當今之豐年. 乘理雖死而非亡, 違義雖生而匪存.

[一]楚辭曰：「豈不思夫君兮? 君之門以九重. 猛犬狺狺以迎吠, 關梁閉而不通.」狺音銀.

[二]杝可以正船也, 音徒我反. 前書賈誼曰：「措火積薪之下而寢其上, 火未及燃而謂之安. 當今之埶, 何以異此?」

[三]閃揄, 傾佞之貌也. 行傾佞者則享榮寵而見納用. 揄音輸.

有秦客者, 乃為詩曰：河清不可俟, 人命不可延[一]. 順風激靡草, 富貴者稱賢. 文籍雖滿腹, 不如一囊錢. 伊優北堂上, 抗髒倚門邊[二].

[一]左傳曰：「俟河之清, 人壽幾何?」言人壽促, 河清遲也.

[二]伊優, 屈曲佞媚之貌. 抗髒, 高亢婞直之貌也. 佞媚者見親, 故昇堂；婞直者見棄, 故倚門. 髒音葬.

魯生聞此辭, 繫而作歌曰：[一]埶家多所宜, 欬唾自成珠. 被褐懷金玉, 蘭蕙化為芻[二]. 賢者雖獨悟, 所困在群愚. 且各守爾分, 勿復空馳驅. 哀哉復哀哉, 此是命矣夫！

[一]秦客、魯生, 皆寓言也.

[二]老子曰：「被褐懷玉.」言處卑賤而懷德義也. 楚辭曰「蘭芷變而不芳, 荃蕙化而為茅」也.

光和元年, 舉郡上計到京師. 是時司徒袁逢受計, 計吏數百人皆拜伏庭中, 莫敢仰視, 壹獨長揖而已. 逢望而異之, 令左右往讓之, 曰：「下郡計(史)[吏]而揖三公, 何也?」對曰：「昔酈食其長揖漢王, 今揖三公, 何遽怪哉?」[一]逢則斂衽下堂, 執其手, 延置上坐, 因問西方事, 大悅, 顧謂坐中曰：「此人漢陽趙元叔也. 朝臣莫有過之者, 吾請為諸君分坐.」[二]坐者皆屬觀. 既出, 往造河南尹羊陟, 不得見. 壹以公卿中非陟無足以託名者, 乃日往到門, 陟自強許通[三], 尚臥未起, 壹逕入上堂, 遂前臨之, 曰：「竊伏西州, 承高風舊矣[四], 乃今方遇而忽然[五], 柰何命也！」因舉聲哭, 門下驚, 皆奔入滿側. 陟知其非常人, 乃起, 延與語, 大奇之. 謂曰：「子出矣.」陟明旦大從車騎奉謁造壹[六]. 時諸計吏多盛飾車馬帷幕, 而壹獨柴車草屏[七], 露宿其傍, 延陟前坐於車下, 左右莫不歎愕. 陟遂與言談, 至熏夕, 極歡而去, 執其手曰：「良璞不剖, 必有泣血以相明者矣！」[八]陟乃與袁逢共稱薦之. 名動京師, 士大夫想望其風采.

[一]前書酈食其初見高祖, 長揖不拜, 因說高祖, 高祖引之上坐. 左傳曰：「豈不遽止.」杜預注曰：「遽, 畏懼.」

[二]分坐, 別坐也.

[三]陟意未許通壹, 以壹數至門, 故自勉強許通之.

[四]前書雋不疑見暴勝之曰：「竊伏海濱, 承暴公子舊矣.」舊, 久也.

[五]謂死也.

[六]奉謁, 通名也.

[七]韓詩外傳曰, 周子高對齊景公：「臣賴君之賜, 疏食惡肉可得而食, 駑馬柴車可得而乘.」柴車, 弊惡之車也.

[八]琴操曰：「卞和得玉璞, 以獻楚懷王. 使樂正子占之, 言非玉. 以其欺謾, 斬其一足. 懷王死, 子平王立, 和復抱其璞而獻之. 平王復以為欺, 斬其一足. 平王死, 和復獻, 恐復見斷, 乃抱其玉而哭荊山之中, 晝夜不止, 涕盡繼之以血.」

及西還, 道經弘農, 過候太守皇甫規, 門者不即通, 壹遂遁去. 門吏懼, 以白之. 規聞壹名大驚, 乃追書謝曰：「蹉跌不面, 企德懷風, 虛心委質, 為日久矣. 側聞仁者愍其區區, 冀承清誨, 以釋遙悚. 今旦外白有一尉兩計吏, 不道屈尊門下[一], 更啟乃知已去. 如印綬可投, 夜豈待旦. 惟君明叡, 平其夙心. 寧當慢傲, 加於所天[二]. 事在悖惑, 不足具責. 儻可原察, 追脩前好, 則何福如之！謹遣主簿奉書. 下筆氣結, 汗流竟趾.」壹報曰：「君學成師範, 縉紳歸慕, 仰高希驥, 歷年滋多[三]. 旋轅兼道, 渴於言侍, 沐浴晨興, 昧旦守門, 實望仁兄, 昭其懸遲[四]. 以貴下賤, 握髮垂接[五], 高可敷翫墳典, 起發聖意, 下則抗論當世, 消弭時災. 豈悟君子, 自生怠倦, 失恂恂善誘之德, 同亡國驕惰之志！[六]蓋見機而作, 不俟終日[七], 是以夙退自引, 畏使君勞[八]. 昔人或歷說而不遇, 或思士而無從, 皆歸之於天, 不尤於物[九]. 今壹自譴而已, 豈敢有猜！仁君忽一匹夫, 於德何損? 而遠辱手筆, 追路相尋, 誠足愧也. 壹之區區, 曷云量己, 其嗟可去, 謝也可食[一０], 誠則頑薄, 實識其趣. 但關節疢動, 膝灸(塊)[壞]潰[一一], 請俟它日, 乃奉其情. 輒誦來貺, 永以自慰.」遂去不顧.

[一]尊謂壹也, 敬之故號為尊.

[二]平, 恕也. 尊敬壹, 故謂為所天.

[三]詩曰：「高山仰止, 景行行止.」法言曰：「希驥之馬, 亦驥之乘；希顏之人, 亦顏之徒.」希, 慕也.

[四]懸心遲仰之.

[五]易曰：「以貴下賤, 大得人也.」史記曰：「周公一沐三握髮, 以接天下之士.」

[六]論語曰：「夫子恂恂然善誘人.」恂恂, 恭順貌.

[七]易繫辭曰：「君子見機而作, 不俟終日.」

[八]詩曰：「大夫夙退, 無使君勞.」蓋斷章以取義.

[九]歷說謂孔丘也. 論語孔子曰：「不怨天, 不尤人, 下學而上達, 知我者其天乎！」馬融注云：「孔子不用於時, 而不怨天；人不知己, 亦不尤人也.」思士謂孟軻也. 孟軻欲見魯平公, 臧倉譖之. 孟軻曰：「余之不遇魯侯, 天也, 臧氏之子焉能令余不遇哉?」見孟子.

[一０]曷, 何也. 言區區之心, 不量己而至君門. 禮記曰：「齊大飢, 黔敖為食於路以待餓者, 有蒙袂戢屨貿貿而來. 曰：『嗟來食.』曰：『余唯不食嗟來之食, 以至於斯.』從而謝之, 不食而死. 仲尼曰：『其嗟也可去, 其謝也可食.』」

[一一]人有四關十二節.

州郡爭致禮命, 十辟公府, 並不就, 終於家. 初袁逢使善相者相壹, 云「仕不過郡吏」, 竟如其言.

著賦、頌、箴、誄、書、論及雜文十六篇.

劉梁字曼山, 一名岑, 東平寧陽人也[一]. 梁宗室子孫, 而少孤貧, 賣書於市以自資.

[一]寧陽, 縣, 故城在今兗州龔丘縣南.

常疾世多利交, 以邪曲相黨, 乃著破群論. 時之覽者, 以為「仲尼作春秋, 亂臣知懼[一], 今此論之作, 俗士豈不愧心」. 其文不存.

[一]孟子曰：「孔子成春秋, 亂臣賊子懼」也.

又著辯和同之論. 其辭曰：

夫事有違而得道, 有順而失義, 有愛而為害, 有惡而為美. 其故何乎? 蓋明智之所得, 闇偽之所失也. 是以君子之於事也, 無適無莫, 必考之以義焉[一].

[一]論語曰：「君子之於天下也, 無適也, 無莫也, 義之與比.」

得由和興, 失由同起, 故以可濟否謂之和, 好惡不殊謂之同. 春秋傳曰：「和如羹焉, 酸苦以劑其味[一], 君子食之以平其心. 同如水焉, 若以水濟水, 誰能食之? 琴瑟之專一, 誰能聽之? [二]」是以君子之行, 周而不比, 和而不同[三], 以救過為正, 以匡惡為忠. 經曰：「將順其美, 匡救其惡, 則上下和睦能相親也.」

[一]左傳「劑」作「齊」. 爾雅曰：「劑, 剪齊也.」音子隨反. 今人相傳劑音在計反.

[二]左傳晏子對齊景公辭也.

[三]忠信為周, 阿黨為比.

昔楚恭王有疾, 召其大夫曰：「不穀不德, 少主社稷[一]. 失先君之緒, 覆楚國之師[二], 不穀之罪也. 若以宗廟之靈, 得保首領以歿, 請為靈若厲.」大夫許諸[三]. 及其卒也, 子囊曰：「不然[四]. 夫事君者, 從其善, 不從其過. 赫赫楚國, 而君臨之, 撫正南海, 訓及諸夏, 其寵大矣[五]. 有是寵也, 而知其過, 可不謂恭乎！」大夫從之[六]. 此違而得道者也. 及靈王驕淫, 暴虐無度, 芋尹申亥從王之欲, 以殯於乾溪, 殉之二女. 此順而失義者也[七]. 鄢陵之役, 晉楚對戰, 陽穀獻酒, 子反以斃. 此愛而害之者也[八]. 臧武仲曰：「孟孫之惡我, 藥石也；季孫之愛我, 美疢也. 疢毒滋厚, 石猶生我.」此惡而為美者也[九]. 孔子曰：「智之難也！有臧武仲之智, 而不容於魯國. 抑有由也, 作不順而施不恕也.」[一０]蓋善其知義, 譏其違道也.

[一]楚恭王名審. 左傳楚王曰：「生十年而喪先君.」故云少主社稷.

[二]緒, 業也. 謂鄢陵之戰, 為晉所敗.

[三]謚法：「亂而不損曰靈, 殺戮不辜曰厲.」左傳曰：「『大夫擇焉.』莫對, 及五命, 乃許之.」諸, 之也.

[四]子囊, 楚令尹, 名(也)[午].

[五]寵, 榮也.

[六]謚法：「既過能改曰恭.」案：此楚語之文.

[七]國語楚靈王子圍為章華之臺, 伍舉對曰：「君為此臺, 國人罷焉, 財用盡焉, 年穀敗焉, 數年乃成.」左傳芋尹申亥, 申無宇之子也. 乾溪之役, 申亥曰：「吾父再干王命, 王不誅, 惠孰大焉.」乃求王, 遇諸棘闈, 以王歸. 王縊, 申亥以其二女殉而葬之也.

[八]淮南子云, 楚恭王與晉人戰於鄢陵, 戰酣, 恭王傷. 司馬子反渴而求飲, 豎陽穀奉酒而進之. 子反之為人也, 嗜酒, 而甘之, 不能絕於口, 遂醉而臥. 恭王欲復戰, 使人召子反, 子反辭以疾. 王駕而往之, 入幄中而聞酒臭, 恭王大怒, 斬子反以為戮.

[九]武仲, 臧孫紇也. 左傳孟孫死, 臧孫入哭甚哀, 多涕. 出, 其御曰：「孟孫之惡子也而哀如是, 季孫若死, 其若之何?」臧孫曰：「季孫之愛我, 疾疢也, 孟孫之惡我, 藥石也. 美疢不如惡石. 夫石猶生我, 疢之美, 其毒滋多.」言石能除己疾也.

[一０]季武子無適子, 公彌長, 悼子少, 武子愛悼子, 欲立之. 訪於申豐, 曰：「不可.」訪於臧紇, 曰：「飲我酒, 吾為子立之.」季氏飲大夫酒, 臧紇為客, 既獻, 臧孫命北面重席, 新樽絜之, 召悼子降逆之, 大夫皆起, 悼子乃立. 季氏以公彌為馬正. 其後公彌立, 孟孫羯與共構臧紇於季氏, 臧紇奔齊. 齊侯將與臧紇田, 臧孫聞之, 見齊侯, 與之言伐晉. 對曰：「多則多矣, 抑君似鼠. 鼠晝伏夜動, 不穴於寢廟, 畏人故也. 今君聞晉之亂而後作焉, 寧將事之, 非鼠如何?」乃不與田. 注曰「紇知齊侯將敗, 不欲受其邑, 故以比鼠, 欲使怒而止」也. 見左傳.

夫知而違之, 偽也；不知而失之, 闇也. 闇與偽焉, 其患一也. 患之所在, 非徒在智之不及, 又在及而違之者矣. 故曰「智及之仁不能守之, 雖得之, 必失之」也[一]. 夏書曰：「念茲在茲, 庶事恕施.」忠智之謂矣[二].

[一]論語之文.

[二]茲, 此也. 念此事也, 在此身也. 言行事當常念如在己身也. 庶, 眾也. 言眾事恕己而施行, 斯可謂忠而有智矣.

故君子之行, 動則思義, 不為利回, 不為義疚[一], 進退周旋, 唯道是務. 苟失其道, 則兄弟不阿；苟得其義, 雖仇讎不廢. 故解狐蒙祁奚之薦, 二叔被周公之害[二], 勃鞮以逆文為成[三], 傅瑕以順厲為敗[四], 管蘇以憎忤取進, 申侯以愛從見退, 考之以義也[五]. 故曰：「不在逆順, 以義為斷；不在憎愛, 以道為貴.」禮記曰：「愛而知其惡, 憎而知其善.」考義之謂也.

[一]左傳曰：「君子動則思禮, 行則思義, 不為利回, 不為義疚.」杜預注云：「回, 邪也. 疚, 病也.」

[二]左傳曰, 晉祁奚請老, 晉侯問嗣焉, 稱解狐, 其讎也.

[三]勃鞮, 晉寺人, 名披. 左傳晉獻公使寺人披伐公子重耳於蒲, 披斬其袪. 及文公歸國, 呂甥、郤芮將焚公宮而殺文公, 寺人披以呂、郤之難告之. 言初雖逆文公, 後竟成之也.

[四]左傳言鄭厲公為祭仲所逐, 後侵鄭及大陵, 獲鄭大夫傅瑕. 傅瑕曰：「苟舍我, 吾請納子.」厲公與之盟而赦之. 傅瑕殺鄭子而納厲公, [厲公]遂殺傅瑕也.

[五]新序曰：「楚恭王有疾, 告諸大夫曰：『管蘇犯我以義, 違我以禮, 與處不安, 不見不思, 然而有得焉. 吾死之後, 爵之於朝. 申侯伯順吾所欲, 行吾所樂, 與處則安, 不見則思, 然未嘗有得焉. 必速遣之.』」

桓帝時, 舉孝廉, 除北新城長[一]. 告縣人曰：「昔文翁在蜀, 道著巴漢[二], 庚桑瑣隸, 風移碨磥[三]. 吾雖小宰, 猶有社稷[四], 苟赴期會, 理文墨, 豈本志乎！」乃更大作講舍, 延聚生徒數百人, 朝夕自往勸誡, 身執經卷, 試策殿最, 儒化大行. 此邑至後猶稱其教焉.

[一]北新城屬涿縣.

[二]前書文翁為蜀郡太守, 興起學校, 比於[齊]、魯(衛)也.

[三]瑣, 碎也. 莊子曰：「老聃之(後)[役]有庚桑楚者, 偏得老聃之道, 以北居碨磥之山, 居三年, 碨壘大穰. 碨壘之人相與言曰：『庚桑子之始來, 吾洒然異之；今吾日計之不足, 歲計之有餘, 庶幾其聖人乎！』」碨音猥. 磥音盧罪反.

[四]論語曰：「子路將使子羔為費宰, 曰：『有民人焉, 有社稷焉.』」

特召入拜尚書郎, 累遷. 後為野王令, 未行. 光和中, 病卒.

孫楨, 亦以文才知名[一].

[一]魏志楨字公幹, 為司空軍謀祭酒, 五官郎將文學, 與徐幹、陳琳、阮瑀、應瑒俱以章知名, 轉為平原侯庶子.

邊讓字文禮, 陳留浚儀人也. 少辯博, 能屬文. 作章華賦, 雖多淫麗之辭, 而終之以正, 亦如相如之諷也[一]. 其辭曰：

[一]章華臺, 解見馮衍傳. 楊雄曰：「詞人之賦麗以淫.」司馬相如作上林賦「發倉廩以救貧窮, 補不足, 恤鰥寡, 存孤獨, 出德號, 省刑罰」, 此為諷也.

楚靈王既遊雲夢之澤, 息於荊臺之上. 前方淮之水, 左洞庭之波[一], 右顧彭蠡之隩, 南眺巫山之阿[二]. 延目廣望, 騁觀終日. 顧謂左史倚相曰：「盛哉斯樂, 可以遺老而忘死也！」[三]於是遂作章華之臺, 築乾谿之室[四], 窮木土之技, 單珍府之實, 舉國營之, 數年乃成[五]. 設長夜之淫宴, 作北里之新聲[六]. 於是伍舉知夫陳、蔡之將生謀也[七]. 乃作斯賦以諷之：

[一]洞庭湖在今岳州西南.

[二]說苑曰：「楚昭王欲之荊臺遊, 司馬子綦進諫曰：『荊臺之遊, 左洞庭之波, 右彭蠡之水, 南望獵山, 下臨方淮, 其地使人遺老而忘死也. 王不可遊也.』」巫山在夔州巫山縣東.

[三]說苑, 此並司馬子綦諫昭王之言.

[四]史記曰, 靈王次於乾谿, 樂乾谿不能去.

[五]技, 巧也. 單, 盡也. 國語楚靈王為章華之臺, 與伍舉升焉. 曰：「臺美夫！」對曰：「國君安人以為樂, 今君為此臺也, 國人罷焉, 財用盡焉, 年穀敗焉, 百姓煩焉, 軍國苦之, 數年乃成.」

[六]史記曰, 紂為酒池肉林, 使男女裸而相逐其閒, 為長夜之飲. 使師涓作新聲, 北里之舞, 靡靡之樂也.

[七]陳蔡二國, 先為楚所滅也.

冑高陽之苗胤兮, 承聖祖之洪澤[一]. 建列藩於南楚兮, 等威靈於二伯[二]. 超有商之大彭兮, 越隆周之兩虢[三]. 達皇佐之高勳兮, 馳仁聲之顯赫[四]. 惠風春施, 神武電斷, 華夏肅清, 五服攸亂[五]. 旦垂精於萬機兮, 夕回輦於門館. 設長夜之歡飲兮, 展中情之嬿婉[六]. 竭四海之妙珍兮, 盡生人之秘玩.

[一]冑, 胤也. 高陽, 帝顓頊也. 帝系曰：「顓頊娶於滕隍氏女而生老童, 是為楚先.」楚詞曰：「帝高陽之苗裔兮.」

[二]老童之後鬻熊, 事周文王, 早卒. 至孫熊繹, 周成王時封於楚. 其後子孫隆盛, 與齊、晉[爭]強. 二伯, 齊桓、晉文也.

[三]國語曰：「商伯大彭、豕韋.」左傳曰「虢仲、虢叔, 王季之穆」也.

[四]皇佐謂鬻熊佐文王也. 左傳曰：「楚自克庸以來, 其君無日不討國人而訓之, 于人生之不易, 禍至之無日, 戒懼之不可以怠.」此馳仁聲也.

[五]謂靈王承先世仁惠之風, 如春普施. 神武威稜, 如電雷之斷決也. 五服, 甸、侯、綏、要、荒也. 亂, 理也.

[六]嬿, 安也. 婉, 美也. 婉, 協韻音於願反.

爾乃攜窈窕, 從好仇[一], 徑肉林, 登糟丘[二], 蘭肴山竦, 椒酒淵流[三]. 激玄醴於清池兮, 靡微風而行舟. 登瑤臺以回望兮, 冀彌日而消憂[四]. 於是招宓妃, 命湘娥[五], 齊倡列, 鄭女羅[六]. 揚激楚之清宮兮, 展新聲而長歌[七]. 繁手超於北里, 妙舞麗於陽阿[八]. 金石類聚, 絲竹群分. 被輕褂, 曳華文[九], 羅衣飄颻, 組綺繽紛[一０]. 縱輕軀以迅赴, 若孤鵠之失群；振華袂以逶迤, 若遊龍之登雲. 於是歡嬿既洽, 長夜向半, 琴瑟易調, 繁手改彈, 清聲發而響激, 微音逝而流散. 振弱支而紆繞兮, 若綠繁之垂幹, 忽飄颻以輕逝兮, 似鸞飛於天漢. 舞無常態, 鼓無定節, 尋聲響應, 修短靡跌[一一]. 長袖奮而生風, 清氣激而繞結[一二]. 爾乃妍媚遞進, 巧弄相加, 俯仰異容, 忽兮神化[一二]. 體迅輕鴻, 榮曜春華, 進如浮雲, 退如激波. 雖復柳惠, 能不咨嗟！[一四]於是天河既回, 淫樂未終, 清籥發徵, 激楚揚風[一五]. 於是音氣發於絲竹兮, 飛響軼於雲中. 比目應節而雙躍兮[一六], 孤雌感聲而鳴雄[一七]. 美繁手之輕妙兮, 嘉新聲之彌隆. 於是眾變已盡, 群樂既考[一八]. 歸乎生風之廣夏兮, 脩黃軒之要道[一九]. 攜西子之弱腕兮, 援毛嬪之素肘. [二０]形便娟以嬋媛兮, 若流風之靡草[二一]. 美儀操之姣麗兮, 忽遺生而忘老.

[一]窈窕, 幽閑也. 仇, 匹也. 毛詩曰：「窈窕淑女, 君子好仇.」

[二]史記紂作糟丘酒池, 懸肉以為林也.

[三]蘭肴, 芳若蘭也. 椒酒, 置椒酒中也. 楚詞曰：「蕙肴兮蘭籍, 桂酒兮椒漿.」

[四]彌, 終也. 楚辭曰：「望瑤臺而偃蹇.」

[五]宓妃, 洛水之神女也. 湘娥, 堯之二女娥皇、女英, 湘水之神也.

[六]楚辭曰：「二八齊容起鄭舞.」

[七]激楚, 曲名也. 淮南子曰：「激楚結風.」

[八]左傳曰：「繁手淫聲, 慆堙心耳, 乃忘和平.」陽阿, 解見馬融傳.

[九]方言曰：「褂謂之裾.」釋名曰：「婦人上服謂之褂.」

[一０]組, 綬也. 綺, 綾也.

[一一]跌, 蹉也.

[一二]歌聲激發, 縈繞纏結.

[一三]化, 協韻音花.

[一四]柳下惠, 展季也. 家語曰：「柳下惠嫗不逮門之女, 國人不稱其亂, 言其貞也.」

[一五]籥如笛, 六孔.

[一六]比目魚一名鰈, 一名王餘, 不比不行, 今江東呼為板魚. 韓詩外傳曰：「伯牙鼓琴, 游魚出聽.」

[一七]枚乘七發曰：「暮則羈雌迷鳥宿焉.」羈雌, 孤雌也.

[一八]考, 成也.

[一九]黃帝軒轅氏得房中之術於玄女, 握固吸氣, 還精補腦, 可以長生. 說苑雍門周說孟嘗君曰：「廣夏邃房下, 羅帷來清風.」

[二０]西子, 西施也. 越絕書曰：「越王句踐得採薪二女西施、鄭旦, 以獻吳王」毛嬪, 毛嬙也. 莊子曰：「毛嬙麗姬, 人之美者.」

[二一]淮南子曰：「今舞者便娟若秋葯被風.」葯, 白芷也.

爾乃清夜晨, 妙技單, 收尊俎, 徹鼓盤[一]. 惘焉若酲, 撫劍而歎[二]. 慮理國之須才, 悟稼穡之艱難. 美呂尚之佐周, 善管仲之輔桓. 將超世而作理, 焉沈湎於此歡！於是罷女樂, 墮瑤臺. 思夏禹之卑宮, 慕有虞之土階[三]. 舉英奇於仄陋, 拔髦秀於蓬萊[四]. 君明哲以知人, 官隨任而處能[五]. 百揆時敘, 庶績咸熙. 諸侯慕義, 不召同期[六]. 繼高陽之絕軌, 崇成、莊之洪基[七]. 雖齊桓之一匡, 豈足方於大持? [八]爾乃育之以仁, 臨之以明. 致虔報於鬼神, 盡肅恭乎上京[九]. 馳淳化於黎元, 永歷世而太平.

[一]張衡七盤賦曰「歷七盤而屣躡」也.

[二]酲, 酒病也.

[三]墨子曰：「虞舜土階三尺, 茅茨不剪.」

[四]蓬蒿草萊之閒也. 爾雅曰：「髦, 俊也.」

[五]能, 協韻音乃來反.

[六]尚書武王伐紂, 八百諸侯不期而至.

[七]史記楚成王布德施惠, 結舊好於諸侯, 使人獻於天子. 莊王, 成王孫也. 納伍舉、蘇縱之諫, 罷淫樂, 聽國政, 所誅數百人, 所進數百人, 國人大悅.

[八]穀梁傳曰：「齊桓公為陽穀之會, 一匡天下.」匡, 正也.

[九]言楚尊事周室.

大將軍何進聞讓才名, 欲辟命之, 恐不至, 詭以軍事徵召, 既到, 署令史[一], 進以禮見之. 讓善占(謝)[射], 能辭對, 時賓客滿堂, 莫不羨其風. 府掾孔融、王朗並修刺候焉[二].

[一]續漢志曰：「大將軍下有令史及御史屬三十一人.」

[二]朗字景興, 魏志有傳.

議郎蔡邕深敬之, 以為讓宜處高任, 乃薦於何進曰：「伏惟幕府初開, 博選清英, 華髮舊德, 並為元龜[一]. 雖振鷺之集西雍, 濟濟之在周庭, 無以或加[二]. 竊見令史陳留邊讓, 天授逸才, 聰明賢智. 髫齓夙孤, 不盡家訓[三]. 及就學廬, 便受大典, 初涉諸經, 見本知義, 授者不能對其問, 章句不能逮其意. 心通性達, 口辯辭長. 非禮不動, 非法不言. 若處狐疑之論, 定嫌審之分, 經典交至, 撿括參合, 眾夫寂焉, 莫之能奪也. 使讓生在唐、虞, 則元、凱之次, 運值仲尼, 則顏、冉之亞, 豈徒俗之凡偶近器而已者哉！階級名位, 亦宜超然, 若復隨輩而進, 非所以章瑰偉之高價, 昭知人之絕明也. 傳曰：『函牛之鼎以亨雞, 多汁則淡而不可食, 少汁則熬而不可熟.』[四]此言大器之於小用, 固有所不宜也. 邕竊悁邑[五], 怪此寶鼎未受犧牛大羹之和, 久在煎熬臠割之閒, 願明將軍回謀垂慮, 裁加少納, 貢之機密, 展之力用[六]. 若以年齒為嫌, 則顏回不得貫德行之首, 子奇終無理阿之功[七]. 苟堪其事, 古今一也.」

[一]華髮, 白首也. 元龜所以知吉凶. 尚書曰：「格人元龜.」

[二]韓詩曰：「振鷺于飛, 于彼西雍.」薛君章句曰：「鷺, 絜白之鳥也. 西雍, 文王(之)[辟]雍也. 言文王之時, 辟雍學士皆絜白之人也.」又曰：「濟濟多士, 文王以寧.」

[三]髫, 翦髮為鬌也. 齔, 毀齒也.

[四]莊子曰：「函牛之鼎沸, 蟻不得措一足焉.」呂氏春秋曰, 白圭對魏王曰「市丘之鼎以亨雞, 多洎之則淡不可食, 少洎之則焦而不熟」也. 函, 容也. 洎, 汁也.

[五]悁邑, 憂憤也.

[六]展, 陳也.

[七]說苑曰：「子奇年十八為阿宰, 有善績.」

讓後以高才擢進, 屢遷, 出為九江太守, 不以為能也.

初平中, 王室大亂, 讓去官還家. 恃才氣, 不屈曹操, 多輕侮之言. 建安中, 其鄉人有搆讓於操, 操告郡就殺之. 文多遺失.

酈炎字文勝, 范陽人, 酈食其之後也. 炎有文才, 解音律, 言論給捷, 多服其能理[一]. 靈帝時, 州郡辟命, 皆不就. 有志氣, 作詩二篇曰：

[一]給, 敏也.

大道夷且長, 窘路狹且促. 脩翼無(與)[卑]栖, 遠趾不步局[一]. 舒吾陵霄羽, 奮此千里足. 超邁絕塵驅, 倏忽誰能逐. 賢愚豈常類, 稟性在清濁. 富貴有人籍, 貧賤無天錄[二]. 通塞苟由己, 志士不相卜[三]. 陳平敖里社[四], 韓信釣河曲[五]. 終居天下宰, 食此萬鍾祿[六]. 德音流千載, 功名重山岳.

[一]窘, 迫也.

[二]富貴者為人所載於典籍也, 貧賤者不載於天錄. 天錄謂若蕭、曹見名於圖書.

[三]言通塞苟若由己, 則志士不須相卜也. 故蔡澤謂唐舉曰：「富貴吾自取之, 所不知者壽也.」

[四]陳平為里社宰, 分肉均. 里中曰：「善哉陳孺子之為宰也！」曰：「使平宰天下亦猶是.」見前書.

[五]韓信家貧無行, 不得為吏, 釣於淮陰城下. 河者, 水之總名也.

[六]大斛四斗曰鍾.

靈芝生河洲, 動搖因洪波. 蘭榮一何晚, 嚴霜瘁其柯. 哀哉二芳草, 不植太山阿. 文質道所貴, 遭時用有嘉. 絳、灌臨衡宰, 謂誼崇浮華. 賢才抑不用, 遠投荊南沙[一]. 抱玉乘龍驥, 不逢樂與和[二]. 安得孔仲尼, 為世陳四科！[三]

[一]賈誼欲革漢土德, 改定律令, 絳侯周勃及灌嬰共毀之, 文帝以誼為長沙太傅. 見前書.

[二]伯樂、卞和.

[三]謂德行、政事、文學、言語也.

炎後風病慌忽. 性至孝, 遭母憂, 病甚發動. 妻始產而驚死, 妻家訟之, 收繫獄. 炎病不能理對, 熹平六年, 遂死獄中, 時年二十八. 尚書盧植為之誄讚, 以昭其懿德.

侯瑾字子瑜, 敦煌人也. 少孤貧, 依宗人居. 性篤學, 恆傭作為資, 暮還輒㸐柴以讀書[一]. 常以禮自牧[二], 獨處一房, 如對嚴賓焉. 州郡累召, 公車有道徵, 並稱疾不到. 作矯世論以譏切當時. 而徙入山中, 覃思著述[三]. 以莫知於世, 故作應賓難以自寄. 又案漢記撰中興以後行事, 為皇德傳三十篇, 行於世. 餘所作雜文數十篇, 多亡失. (西)河[西]人敬其才而不敢名之, 皆稱為侯君云.

[一]㸐, 古「然」字.

[二]易曰：「卑以自牧.」牧, 養也.

[三]覃, 靜也.

高彪字義方, 吳郡無錫人也[一]. 家本單寒, 至彪為諸生, 遊太學. 有雅才而訥於言. 嘗從馬融欲訪大義, 融疾不獲見, 乃覆刺遺融書曰：「承服風問, 從來有年[二], 故不待介者而謁大君子之門, 冀一見龍光, 以敘腹心之願[三]. 不圖遭疾, 幽閉莫啟. 昔周公旦父文兄武, 九命作伯, 以尹華夏, 猶揮沐吐餐, 垂接白屋[四], 故周道以隆, 天下歸德. 公今養痾傲士, 故其宜也.」融省書慚, 追謝還之, 彪逝而不顧.

[一]無錫, 今常州縣.

[二]風問, 風猷令問.

[三]毛詩曰：「既見君子, 為龍為光.」龍, 寵也.

[四]白屋, 匹夫也.

後郡舉孝廉, 試經第一, 除郎中, 校書東觀, 數奏賦、頌、奇文, 因事諷諫, 靈帝異之.

時京兆第五永為督軍御史, 使督幽州, 百官大會, 祖餞於長樂觀. 議郎蔡邕等皆賦詩, 彪乃獨作箴曰：「文武將墜, 乃俾俊臣[一]. 整我皇綱, 董此不虔[二]. 古之君子, 即戎忘身[三]. 明其果毅, 尚其桓桓[四]. 呂尚七十, 氣冠三軍, 詩人作歌, 如鷹如鸇[五]. 天有太一, 五將三門[六]；地有九變, 丘陵山川；[七]人有計策, 六奇五閒：[八]總茲三事, 謀則咨詢[九]. 無曰己能, 務在求賢, 淮陰之勇, 廣野是尊[一０]. 周公大聖, 石碏純臣, 以威克愛, 以義滅親[一一]. 勿謂時險, 不正其身. 勿謂無人, 莫識己真. 忘富遺貴, 福祿乃存. 枉道依合, 復無所觀[一二]. 先公高節, 越可永遵. 佩藏斯戒, 以厲終身.」邕等甚美其文, 以為莫尚也.

[一]俾, 使也.

[二]董, 正也.

[三]易曰：「不利即戎.」司馬穰苴曰：「將受命之日忘其家, 援枹鼓即忘其身.」

[四]左傳曰：「殺敵為果, 致果為毅.」尚書曰：「勖哉夫子, 尚桓桓.」桓桓, 武貌.

[五]太公年七十遇文王. 毛詩曰：「惟師尚父, 時惟鷹揚.」

[六]太一式：「凡舉事皆欲發三門, 順五將.」發三門者, 開門、休門、生門. 五將者, 天目、文昌等.

[七]孫子九變篇曰：「用兵有散地, 有輕地, 有爭地, 有交地, 有衢地, 有重地, 有汜地, 有圍地, 有死地. 諸侯自戰其地, 為散地. 入人之地而不深, 為輕地. 我得則利, 彼得亦利者, 為爭地. 我可以往, 彼可以來, 為交地. 諸侯之地三屬, 先至而得眾, 為衢地. 入人地深, 倍城邑多, 為重地. 行山林, 阻沮澤, 難行之道, 為汜地. 所由入者隘, 所從歸者少, 彼寡可以擊吾眾者, 為圍地. 疾戰則存, 不疾戰則亡, 為死地. 通九變之利, 知用兵矣.」

[八]陳平凡六出奇策. 孫子曰：「用閒有五, 有因閒, 有內閒, 有反閒, 有死閒, 有生閒. 五閒俱起, 莫知其道, 是謂神紀, 人君之寶也. 因閒者, 因其鄉人而用之也. 內閒者, 因其官人而用之也. 反閒者, 因其敵閒而用之也. 死閒者, 為誑事於外, 令吾閒知之而得於敵者也. 生閒者, 反報者也.」

[九]總天、地、人之事而詢謀於眾.

[一０]臣賢案：前書韓信破趙, 得廣武君李左車, 解其縛而師事之. 而此作「廣野」. 案廣野君酈食其, 無韓信師事處, 蓋誤也.

[一一]周公誅管、蔡, 石碏殺其子厚也. 剋, 勝也. 前書孫寶曰：「周公上聖, 邵公大賢.」尚書曰：「威克厥愛, 允濟.」左傳曰：「石碏純臣也. 大義滅親, 其是之謂乎！」

[一二]曲道以合時者, 不足觀也.

後遷(內)[外]黃令, 帝敕同僚臨送, 祖於上東門[一], 詔東觀畫彪像以勸學者. 彪到官, 有德政, 上書薦縣人申徒蟠等. 病卒於官, 文章多亡.

[一]洛陽城東面北頭門.

子岱, 亦知名.

張超字子並, 河閒鄚人也[一], 留侯良之後也. 有文才. 靈帝時, 從車騎將軍朱雋征黃巾, 為別部司馬. 著賦、頌、碑文、薦、檄、牋、書、謁文、嘲, 凡十九篇. 超又善於草書, 妙絕時人, 世共傳之.

[一]今瀛州鄚縣.

禰衡字正平, 平原般人也[一]. 少有才辯, 而尚氣剛傲, 好矯時慢物. 興平中, 避難荊州. 建安初, 來遊許下. 始達潁川, 乃陰懷一刺, 既而無所之適, 至於刺字漫滅. 是時許都新建, 賢士大夫四方來集. 或問衡曰：「盍從陳長文、司馬伯達乎?」[二]對曰：「吾焉能從屠沽兒耶！」又問：「荀文若、趙稚長云何?」[三]衡曰：「文若可借面弔喪, 稚長可使監廚請客.」[四]唯善魯國孔融及弘農楊脩. 常稱曰：「大兒孔文舉, 小兒楊德祖. 餘子碌碌, 莫足數也.」融亦深愛其才.

[一]般, 縣, 故城在今德州平昌縣東. 般音卜滿反.

[二]陳群字長文. 司馬朗字伯達, 河內溫人.

[三]趙為盪寇將軍, 見魏志.

[四]典略曰：「衡見荀儀容但有貌耳, 故可弔喪. 趙有腹大, 健噉肉, 故可監□也.」

衡始弱冠, 而融年四十, 遂與為交友. 上疏薦之曰：「臣聞洪水橫流, 帝思俾乂[一], 旁求四方, 以招賢俊[二]. 昔孝武繼統, 將弘祖業, 疇咨熙載, 群士響臻[三]. 陛下叡聖, 纂承基緒, 遭遇厄運, 勞謙日昃[四]. 惟岳降神, 異人並出[五]. 竊見處士平原禰衡, 年二十四, 字正平, 淑質貞亮, 英才卓礫. 初涉蓺文, 升堂睹奧, 目所一見, 輒誦於口, 耳所瞥聞, 不忘於心. 性與道合, 思若有神[六]. 弘羊潛計, 安世默識, 以衡準之, 誠不足怪[七]. 忠果正直, 志懷霜雪, 見善若驚, 疾惡若讎[八]. 任座抗行, 史魚厲節, 殆無以過也[九]. 鷙鳥累伯, 不如一鶚[一０]. 使衡立朝, 必有可觀. 飛辯騁辭, 溢氣坌涌, 解疑釋結, 臨敵有餘. 昔賈誼求試屬國, 詭係單于[一一]；終軍欲以長纓, 牽致勁越[一二]. 弱冠慷慨, 前世美之. 近日路粹、嚴象, 亦用異才擢拜臺郎, 衡宜與為比. 如得龍躍天衢, 振翼雲漢, 楊聲紫微, 垂光虹蜺, 足以昭近署之多士, 增四門之穆穆[一三]. 鈞天廣樂, 必有奇麗之觀；[一四]帝室皇居, 必蓄非常之寶. 若衡等輩, 不可多得. 激楚、楊阿, 至妙之容, 臺牧者之所貪；[一五]飛兔、騕褭, 絕足奔放, 良、樂之所急[一六]. 臣等區區, 敢不以聞.」

[一]孟子曰：「堯時洪水橫流, 氾濫於天下.」尚書帝曰：「咨, 湯湯洪水方割, 有能俾乂」. 俾, 使也. 乂, 理也.

[二]尚書曰：「旁求天下.」

[三]尚書帝堯曰：「疇咨若時登庸.」又曰：「有能奮庸熙帝之載.」疇, 誰也. □, 廣也. 載, 事也.

[四]易曰：「勞謙君子有終吉.」尚書敘文王德曰：「自朝至于日中昃, 不遑[暇]食.」言不敢懈怠也.

[五]毛詩曰：「惟岳降神, 生甫及申.」公孫弘傳贊曰：「異人並出.」

[六]淮南子曰：「所謂真人者, 性合於道也.」

[七]前書曰：「桑弘羊, 雒陽賈人子, 以心計, 年十三為侍中.」又曰：「張安世字子孺, 為郎. 上行幸河東, 嘗亡書三篋, 詔問莫能知, 唯安世識之, 具作其事. 後購求得書, 以相校, 無所遺失.」

[八]國語楚藍尹亹謂子西曰：「夫闔廬, 聞一善言若驚, 得一士若賞.」

[九]呂氏春秋魏文侯飲, 問諸大夫曰：「寡人何如主也?」任座曰：「君不肖君也. 克中山, 不以封君之弟, 而以封君之子, 是以知君不肖君也.」論語孔子曰「直哉史魚, 邦有道如矢, 邦無道如矢」也.

[一０]鄒陽上書之言也. 鶚, 大鵰也.

[一一]前書賈誼曰：「何不試以臣為屬國之官, 以主匈奴. 行臣之計, 請必繫單于之頸而制其命.」

[一二]前書終軍曰「願受長纓, 必羈南越王而致之闕下」也.

[一三]尚書曰：「賓於四門, 四門穆穆.」

[一四]史記曰, 趙簡子疾, 五日不知人, 大夫皆懼. 醫扁鵲曰：「血脈理也. 昔秦穆公如此, 七日寤, 寤而曰：『我之帝所甚樂.』今主君之疾與之同, 不出三日必閒, 閒必有言也.」居二日, 果寤, 語大夫曰「我之帝所甚樂, 與百神遊於鈞天, 廣樂九奏, 其聲動心」也.

[一五]諸本並作「臺牧」, 未詳其義. 融集作「掌伎」.

[一六]呂氏春秋曰：「飛兔、騕褭, 古駿馬也.」高誘注曰：「日行萬里.」王良、伯樂, 善御人也.

融既愛衡才, 數稱述於曹操. 操欲見之, 而衡素相輕疾, 自稱狂病, 不肯往, 而數有恣言. 操懷忿, 而以其才名, 不欲殺之. 聞衡善擊鼓, 乃召為鼓史, 因大會賓客, 閱試音節, 諸史過者, 皆令脫其故衣, 更著岑牟單絞之服[一]. 次至衡, 衡方為漁陽參撾, 蹀□而前[二], 容態有異, 聲節悲壯, 聽者莫不慷慨. 衡進至操前而止, 吏訶之曰：「鼓史何不改裝, 而輕敢進乎?」衡曰：「諾.」於是先解衵衣[三], 次釋餘服, 裸身而立, 徐取岑牟、單絞而著之, 畢, 復參撾而去, 顏色不怍[四]. 操笑曰：「本欲辱衡, 衡反辱孤.」

[一]文士傳曰：「魏太祖欲辱衡, 乃令人錄用為鼓史. 後至八月朝普天閱試鼓節, 作三重閣, 列坐賓客, 以帛絹制作衣, 一岑牟, 一單絞及小褌.」通史志曰：「岑牟, 鼓角士冑也.」鄭玄注禮記曰：「絞, 蒼黃之色也.」

[二]文士傳曰：「衡擊鼓作漁陽參搥, 蹋地來前, 躡馺足腳, 容態不常, 鼓聲甚悲, 易衣畢, 復擊鼓參搥而去. 至今有漁陽參搥, 自衡始也.」臣賢案：搥及撾並擊鼓杖也. 參撾是擊鼓之法, 而王僧孺詩云：「散度廣陵音, 參寫漁陽曲.」而於其詩自音云：「參音七紺反.」後諸文人多同用之. 據此詩意, 則參曲奏之名, 則撾字入於下句, 全不成文. 下云「復參撾而去」, 足知「參撾」二字當相連而讀. 參字音為去聲, 不知何所憑也. 參七甘反.

[三]杜預注左傳曰：「衵, 近身衣也.」音女一反.

[四]怍, 羞也.

孔融退而數之曰：「正平大雅, 固當爾邪?」[一]因宣操區區之意. 衡許往. 融復見操, 說衡狂疾, 今求得自謝. 操喜, 敕門者有客便通, 待之極晏. 衡乃著布單衣、疏巾, 手持三尺梲杖[二], 坐大營門, 以杖捶地大罵. 吏白：外有狂生, 坐於營門, 言語悖逆, 請收案罪. 操怒, 謂融曰：「禰衡豎子, 孤殺之猶雀鼠耳. 顧此人素有虛名, 遠近將謂孤不能容之, 今送與劉表, 視當何如.」於是遣人騎送之. 臨發, 眾人為之祖道, 先供設於城南, 乃更相戒曰：「禰衡勃虐無禮, 今因其後到, 咸當以不起折之也.」及衡至, 眾人莫肯興, 衡坐而大號. 眾問其故, 衡曰：「坐者為冢, 臥者為屍, 屍冢之閒, 能不悲乎！」

[一]雅, 正也. 言大雅君子不當爾.

[二]說文曰：「梲, 大杖也.」音佗結反.

劉表及荊州士大夫先服其才名, 甚賓禮之, 文章言議, 非衡不定. 表嘗與諸文人共草章奏, 並極其才思. 時衡出, 還見之, 開省未周, 因毀以抵地[一]. 表憮然為駭[二]. 衡乃從求筆札, 須臾立成, 辭義可觀. 表大悅, 益重之.

[一]抵, 擲也.

[二]憮然, 怪之也, 音撫.

後復侮慢於表, 表恥不能容, 以江夏太守黃祖性急, 故送衡與之, 祖亦善待焉. 衡為作書記, 輕重疏密, 各得體宜. 祖持其手曰：「處士, 此正得祖意, 如祖腹中之所欲言也.」

祖長子射[一]為章陵太守, 尤善於衡. 嘗與衡俱遊, 共讀蔡邕所作碑文, 射愛其辭, 還恨不繕寫. 衡曰：「吾雖一覽, 猶能識之[二], 唯其中石缺二字為不明耳.」因書出之, 射馳使寫碑還校, 如衡所書, 莫不歎伏. 射時大會賓客, 人有獻鸚鵡者, 射舉卮於衡曰：「願先生賦之, 以娛嘉賓.」衡(覽)[攬]筆而作, 文無加點, 辭采甚麗.

[一]射音亦.

[二]識, 記也, 音志.

後黃祖在蒙衝船上[一], 大會賓客, 而衡言不遜順, 祖慚, 乃訶之, 衡更熟視曰：「死公！云等道?」[二]祖大怒, 令五百將出[三], 欲加箠, 衡方大罵, 祖恚, 遂令殺之. 祖主簿素疾衡, 即時殺焉. 射徒跣來救, 不及. 祖亦悔之, 乃厚加棺斂. 衡時年二十六, 其文章多亡云.

[一]釋名曰：「外狹而長曰蒙衝, 以衝突敵船.」

[二]死公, 罵言也. 等道, 猶今言何勿語也.

[三]五百猶今之問事也. 解見宦者傳.

贊曰：情志既動, 篇辭為貴[一]. 抽心呈貌, 非彫非蔚[二]. 殊狀共體, 同聲異氣. 言觀麗則, 永監淫費[三].

[一]毛詩序云：「情發於中而形於言. 詩者志之所之, 故情志動而篇辭作, 斯文章之為貴.」

[二]彫, 斲也. 易曰：「君子豹變, 其文蔚.」

[三]楊雄曰：「詩人之賦麗以則, 辭人之賦麗以淫.」禮記曰：「不辭費.」

校勘記

二六二七頁　三行　富平侯放之孫也　按：集解引洪亮吉說, 謂案升傳, 升以黨錮事誅, 年四十九, 以升生年計之, 放卒已一百三十餘年, 范言升放之孫, 未識何據. 又引李賡芸說, 謂「孫」上疑有脫字.

二六二七頁一一行　毛足異門而出　殿本「手」作「首」. 王先謙謂「手」字誤, 當依注作「首」. 今按：史記孔子世家云「手足異處」, 與穀梁傳異.

二六二八頁　三行　兩君就壇　汲本、殿本此下有「兩相相揖」四字. 今按：注引經傳多刪節, 此或後人據穀梁傳補也.

二六二九頁一一行　後見驅者　按：集解引惠棟說, 謂「見」集作「逼」.

二六二九頁一二行　羿子彀左　按：集解引惠棟說, 謂「羿子」集作「羿弓」.

二六二九頁一五行　小而柄長謂之罼　按「罼」原訛「罩」, 逕改正.

二六三二頁　三行　是時司徒袁逢受計　按：集解引洪頤烜說, 謂靈帝紀光和元年二月, 光祿勳袁滂為司徒, 二年三月, 司徒袁滂免, 元年受計者非袁逢也.

二六三二頁　四行　下郡計(史)[吏]而揖三公　據汲本、殿本改.

二六三三頁一四行　實望仁兄　按：刊誤謂「兄」當作「君」. 兩漢未嘗相呼為「仁兄」, 下文亦有「仁君」.

二六三四頁　四行　膝灸(塊)[壞]潰　據汲本改. 按：「灸」原訛「炙」, 逕改正.

二六三四頁一四行　臧倉譖之　按：「倉」原訛「蒼」, 逕據汲本、殿本改正.

二六三五頁　六行　一名岑　按：集解引何焯說, 謂魏志注中作「一名恭」.

二六三六頁一三行　芋尹申亥　汲本「芋」作「芊」, 注同. 按：校補引柳從辰說, 謂此字左傳注疏本作「■」, 郝在田金壺字攷云「芊音千, 芊尹, 複姓也」. 案■、芊、芋三字形近易訛, 以音求形, 作「芋」為是. 至郝氏作「芊」, 以芊尹為複姓, 則汲本之從千, 可知亦別有所據, 自不妨兩存之.

二六三七頁　六行　子囊楚令尹名(也)[午]據殿本改.

二六三七頁　九行　楚靈王子圍　按：刊誤謂案文多一「子」字.

二六三九頁　四行　伐公子重耳於蒲　按：「蒲」原訛「蒱」, 逕據汲本、殿本改正.

二六三九頁　七行　傅瑕殺鄭子而納厲公[厲公]遂殺傅瑕也　王先謙謂「遂」上當更有「厲公」二字. 今據補.

二六三九頁一四行　比於[齊]魯(衛)也　按：集解引惠棟說, 謂依前書「魯衛」當作「齊魯」. 今據改.

二六三九頁一五行　老聃之(後)[役]有庚桑楚者　據汲本改.

二六四一頁一二行　馳仁聲之顯赫　按：集解引王補說, 謂文選曹植贈丁儀王粲詩注「馳」作「飛」.

二六四一頁一六行　與齊晉[爭]強　據刊誤補.

二六四二頁　三行　楚自克庸以來　按：「庸」原訛「廣」, 逕改正.

二六四二頁一一行　若孤鵠之失群　按：集解引王補說, 謂文選洛神賦注「孤」作「離」.

二六四二頁一三行　忽飄颻以輕逝兮　按：集解引王補說, 謂文選陸機日出東南隅行注「飄颻」作「飄然」.

二六四三頁　一行　淫樂未終　按：集解引王補說, 謂文選謝惠連詠牛女詩注「淫」作「歡」.

二六四三頁一三行　慆堙心耳　按：「慆」原訛「□」, 逕改正.

二六四四頁　五行　游魚出聽　按：「游」原訛「淫」, 逕改正.

二六四四頁　八行　說苑　按：「苑」原訛「宛」, 逕改正.

二六四五頁一五行　讓善占(謝)[射]據殿本改.

二六四六頁　四行　不盡家訓　按：集解引惠棟說, 謂「盡」邕集作「墮」.

二六四六頁　五行　章句不能逮其意　按：集解引惠棟說, 謂「逮」邕集作「遂」.

二六四六頁　七行　豈徒俗之凡偶近器而已者哉　按：刊誤謂案文多一「者」字.

二六四六頁　七行　若復隨輩而進　按：集解引惠棟說, 謂邕集云「若復從此郡選舉」云云.

二六四六頁一０行　願明將軍回謀垂慮裁加少納　按：集解引惠棟說, 謂邕集云「願明將軍回謀守慮, 思垂采納」. 又引蘇輿說, 謂「裁加少納」疑當作「少加裁納」.

二六四六頁一四行　文王(之)[辟]雍也　據殿本改.

二六四七頁一三行　脩翼無(與)[卑]栖　據汲本、殿本改.

二六四九頁　五行　(西)河[西]人敬其才　集解引陳景雲說, 謂「西河」當作「河西」. 瑾敦煌人, 河西四郡之一也. 今據改.

二六五０頁　九行　祖餞於長樂觀　按：集解引惠棟說, 謂「長樂」當作「平樂」.

二六五一頁　三行　援枹鼓即忘其身　按：「枹」原訛「抱」, 逕改正.

二六五一頁　七行　有汜地　按：刊誤謂案孫子「汜」當作「圮」.

二六五二頁　三行　後遷(內)[外]黃令　按：集解引錢大昕說, 謂「內黃」當作「外黃」, 惠棟說同, 今據改. 按：御覽一七九引亦作「外黃」.

二六五二頁　八行　妙絕時人　按：「時」原訛「府」, 逕據汲本、殿本改正.

二六五三頁　六行　般音卜滿反　按：「卜」原訛「十」, 逕改正.

二六五三頁　九行　趙有腹大　刊誤謂「腹大」舊作「腹尺」. 按：魏志荀彧傳裴注引典略作「腹尺」.

二六五三頁一一行　昔孝武繼統　按：校補謂文選「孝武」作「世宗」, 此皆章懷避改.

二六五三頁一三行　英才卓礫　按：文選「礫」作「躒」, 校補謂作「躒」是.

二六五三頁一三行　耳所瞥聞　按：文選「瞥」作「暫」, 校補謂作「暫」是.

二六五三頁一五行　鷙鳥累伯　汲本「伯」作「百」. 按：古伯百通用.

二六五四頁　五行　激楚楊阿　汲本、殿本「楊」作「揚」, 文選作「陽」. 按：作「陽」是.

二六五四頁　五行　臺牧者之所貪　按：集解引錢大昕說, 謂文選載此表作「掌技」.

二六五四頁一０行　不遑[暇]食　據汲本、殿本補.

二六五五頁　九行　融集作掌伎　「掌伎」汲本作「掌牧」, 殿本作「堂牧」. 按：皆「掌伎」之訛.

二六五六頁　一行　後至八月朝普天閱試鼓節　按：校補謂「朝普天」語不明. 魏志注引文士傳作「後至八月朝大宴賓客並會」. 疑即「朝會大宴」四字之訛脫.

二六五七頁一二行　衡(覽)[攬]筆而作　據汲本改.

二六五八頁一一行　楊雄曰　按：「楊」原作「揚」, 逕據汲本、殿本改.

後漢書卷八十一 獨行列傳第七十一

孔子曰：「與其不得中庸, 必也狂狷乎！」[一]又云：「狂者進取, 狷者有所不為也.」[二]此蓋失於周全之道, 而取諸偏至之端者也. 然則有所不為, 亦將有所必為者矣；既云進取, 亦將有所不取者矣. 如此, 性尚分流, 為否異適矣[三].

[一]庸, 常也. 中和可常行之道, 謂之中庸. 言若不得中庸之人與之居, 必也須得狂狷之人.

[二]此是錄論語者, 因夫子之言而釋狂狷之人也.

[三]人之好尚不同, 或為或否, 各有所適.

中世偏行一介之夫, 能成名立方者, 蓋亦眾也. 或志剛金石, 而剋扞於強禦[一]. 或意嚴冬霜, 而甘心於小諒[二]. 亦有結朋協好, 幽明共心[三]；蹈義陵險, 死生等節[四]. 雖事非通圓, 良其風軌有足懷者. 而情跡殊雜, 難為條品；片辭特趣, 不足區別. 措之則事或有遺[五], 載之則貫序無統. 以其名體雖殊, 而操行俱絕, 故總為獨行篇焉. 庶備諸闕文, 紀志漏脫云爾.

[一]謂劉茂、衛福也.

[二]戴就、陸續也.

[三]范式、張劭也.

[四]繆肜、李善也.

[五]措, 置也.

譙玄字君黃, 巴郡閬中人也. 少好學, 能說易、春秋. 仕於州郡. 成帝永始二年, 有日食之災, 乃詔舉敦樸遜讓有行義者各一人. 州舉玄, 詣公車, 對策高第, 拜議郎.

帝始作期門, 數為微行[一]. 立趙飛燕為皇后, 后專寵懷忌, 皇(太)子多橫夭. 玄上書諫曰：「臣聞王者承天, 繼宗統極, 保業延祚, 莫急胤嗣, 故易有幹蠱之義, 詩詠眾多之福[二]. 今陛下聖嗣未立, 天下屬望, 而不惟社稷之計, 專念微行之事, 愛幸用於所惑, 曲意留於非正. 竊聞後宮皇子產而不育[三]. 臣聞之怛然, 痛心傷剝, 竊懷憂國, 不忘須臾. 夫警衛不脩, 則患生非常. 忽有醉酒狂夫, 分爭道路, 既無尊嚴之儀, 豈識上下之別. 此為胡狄起於轂下, 而賊亂發於左右也. 願陛下念天之至重, 愛金玉之身, 均九女之施[四], 存無窮之福, 天下幸甚.」

[一]前書武帝微行, 常與侍中、常侍、武騎及待詔北地良家子能騎射者期諸殿門, 故有期門之號, 自此始也. 成帝微行亦然, 故言始也.

[二]易曰：「幹父之蠱.」注云：「蠱, 事也.」毛詩曰：「螽斯, 后妃之德也. 后妃不妒忌, 則子孫眾多也.」其詩曰「螽斯羽, 詵詵兮, 宜爾子孫, 振振兮.」

[三]前書成帝宮人曹偉能及許美人皆生子, 趙昭儀皆令殺之.

[四]九女, 解見崔琦傳.

時數有災異, 玄輒陳其變. 既不省納, 故久稽郎官. 後遷太常丞, 以弟服去職.

平帝元始元年, 日食, 又詔公卿舉敦朴直言. 大鴻臚左咸舉玄詣公車對策, 復拜議郎, 遷中散大夫. 四年, 選明達政事能班化風俗者八人. 時並舉玄, 為繡衣使者[一], 持節, 與太僕(任)[王]惲等分行天下, 觀覽風俗, 所至專行誅賞. 事未及終, 而王莽居攝, 玄於是縱使者車[二], 變易姓名, 閒竄歸家[三], 因以隱遁.

[一]前書御史大夫領繡衣直指, 出討姦猾, 理大獄. 武帝所制, 不常置.

[二]縱, 捨也.

[三]閒, 私也.

後公孫述僭號於蜀, 連聘不詣. 述乃遣使者備禮徵之；若玄不肯起, (使陽)[便賜]以毒藥. 太守乃自齎璽書至玄廬, 曰：「君高節已著, 朝廷垂意, 誠不宜復辭, 自招凶禍.」玄仰天歎曰：「唐堯大聖, 許由恥仕；周武至德, 伯夷守餓. 彼獨何人, 我亦何人. 保志全高, 死亦奚恨！」遂受毒藥. 玄子瑛泣血叩頭於太守曰：「方今國家東有嚴敵, 兵師四出, 國用軍資或不常充足, 願奉家錢千萬, 以贖父死.」太守為請, 述聽許之. 玄遂隱藏田野, 終述之世.

時兵戈累年, 莫能脩尚學業, 玄獨訓諸子勤習經書. 建武十一年卒. 明年, 天下平定, 玄弟慶以狀詣闕自陳. 光武美之, 策詔本郡祠以中牢, 敕所在還玄家錢.

時亦有犍為費貽, 不肯仕述, 乃漆身為厲, 陽狂以避之, 退藏山藪十餘年. 述破後, 仕至合浦太守.

瑛善說易, 以授顯宗, 為北宮衛士令[一].

[一]漢官儀曰：「北宮衛士令一人, 秩六百石.」

李業字巨游, 廣漢梓潼人也. 少有志操, 介特. 習魯詩, 師博士許晃. 元始中, 舉明經, 除為郎[一].

[一]元始, 平帝年也.

會王莽居攝, 業以病去官, 杜門不應州郡之命. 太守劉咸強召之, 業乃載病詣門. 咸怒, 出教曰：「賢者不避害, 譬猶(殼)[彀]弩射市, 薄命者先死. 聞業名稱, 故欲與之為治, 而反託疾乎?」令詣獄養病, 欲殺之. 客有說咸曰：「趙殺鳴犢, 孔子臨河而逝[一]. 未聞求賢而脅以牢獄者也.」咸乃出之, 因舉方正. 王莽以業為酒士[二], 病不之官, 遂隱藏出谷, 絕匿名跡, 終莽之世.

[一]史記曰「孔子既不得用於衛, 將西見趙簡子. 至於河而聞竇鳴犢、舜華之死也, 臨河而歎曰：『美哉河水, 洋洋乎！丘之不濟, 命也夫！』子貢進曰：『敢問何謂也? 』孔子曰：『竇鳴犢, 舜華, 晉國之賢大夫也. 趙簡子未得志之時, 須此兩人而後從政. 丘聞之也, 刳胎殺夭則騏驎不至, 竭澤而漁則蛟龍不合陰陽, 覆巢毀卵則鳳凰不翔. 何則? 君子諱傷其類. 夫鳥獸之於不義也, 尚知避之, 而況乎丘哉！』乃還」也.

[二]王莽時官酤酒, 故置酒士也.

及公孫述僭號, 素聞業賢, 徵之, 欲以為博士, 業固疾不起. 數年, 述羞不致之, 乃使大鴻臚尹融持毒酒奉詔命以劫業：若起, 則受公侯之位：不起, 賜之以藥. 融譬旨曰：「方今天下分崩, 孰知是非, 而以區區之身, 試於不測之淵乎！朝廷貪慕名德, 曠官缺位, 于今七年, 四時珍御, 不以忘君. 宜上奉知己, 下為子孫, 身名俱全, 不亦優乎！今數年不起, 猜疑寇心, 凶禍立加, 非計之得者也.」業乃歎曰：「危國不入, 亂國不居[一]. 親於其身為不善者, 義所不從. 君子見危授命[二], 何乃誘以高位重餌哉?」融見業辭志不屈, 復曰：「宜呼室家計之.」業曰：「丈夫斷之於心久矣, 何妻子之為?」遂飲毒而死. 述聞業死, 大驚, 又恥有殺賢之名, 乃遣使弔祠, 賻贈百匹. 業子翬逃辭不受.

[一]論語孔子曰：「危邦不入, 亂邦不居. 天下有道則見, 無道則隱.」

[二]論語曰：「親於其身為不善者, 君子不入.」又曰：「君子見危授命, 見得思義.」

蜀平, 光武下詔表其閭, 益部紀載其高節, 圖畫形象.

初, 平帝時, 蜀郡王皓為美陽令, 王嘉為郎. 王莽篡位, 並棄官西歸. 及公孫述稱帝, 遣使徵皓、嘉, 恐不至, 遂先繫其妻子. 使者謂嘉曰：「速裝, 妻子可全.」對曰：「犬馬猶識主, 況於人乎！」王皓先自刎, 以首付使者. 述怒, 遂誅皓家屬. 王嘉聞而歎曰：「後之哉！」乃對使者伏劍而死.

是時犍為任永(君)[及]業同郡馮信, 並好學博古. 公孫述連徵命, 待以高位, 皆託青盲以避世難. 永妻淫於前, 匿情無言；見子入井, 忍而不救. 信侍婢亦對信姦通. 及聞述誅, 皆盥洗更視曰：「世適平, 目即清.」淫者自殺. 光武聞而徵之, 並會病卒.

劉茂字子衛, 太原晉陽人也. 少孤, 獨侍母居. 家貧, 以筋力致養, 孝行著於鄉里. 及長, 能習禮經, 教授常數百人. 哀帝時, 察孝廉, 再遷五原屬國候, 遭母憂去官. 服竟後為沮陽令[一]. 會王莽篡位, 茂棄官, 避世弘農山中教授.

[一]沮陽, 縣, 屬上谷郡, 故城在今媯州東. 沮音阻.

建武二年, 歸, 為郡門下掾. 時赤眉二十餘萬眾攻郡縣, 殺長吏及府掾史. 茂負太守孫福踰牆藏空穴中, 得免. 其暮, 俱奔盂縣[一]. 晝則逃隱, 夜求糧食. 積百餘日, 賊去, 乃得歸府. 明年, 詔書求天下義士. 福言茂曰：「臣前為赤眉所攻, 吏民壞亂, 奔走趣山, 臣為賊所圍, 命如絲髮, 賴茂負臣踰城, 出保盂縣. 茂與弟觸冒兵刃, 緣山負食, 臣及妻子得度死命, 節義尤高. 宜蒙表擢, 以厲義士.」詔書即徵茂拜議郎, 遷宗正丞[二]. 後拜侍中, 卒官.

[一]今并州盂縣也.

[二]續漢書宗正丞一人, 比千石也.

(元初)[延平]中, 鮮卑數百餘騎寇漁陽, 太守張顯率吏士追出塞, 遙望虜營煙火, 急趣之. 兵馬掾嚴授慮有伏兵, 苦諫止, 不聽. 顯蹙令進, 授不獲已, 前戰, 伏兵發, 授身被十創, 歿於陣. 顯拔刃追散兵, 不能制, 虜射中顯, 主簿衛福、功曹徐咸遽(起)[赴]之, 顯遂墮馬, 福以身擁蔽, 虜并殺之. 朝廷愍授等節, 詔書褒歎, 厚加賞賜, 各除子一人為郎中.

永初二年, 劇賊畢豪等入平原界, 縣令劉雄將吏士乘船追之. 至厭次河[一], 與賊合戰. 雄敗, 執雄, 以矛刺之. 時小吏所輔[二]前叩頭求哀, 願以身代雄. 豪等縱雄而刺輔, 貫心洞背即死. 東郡太守捕得豪等, 具以狀上. 詔書追傷之, 賜錢二十萬, 除父奉為郎中.

[一]厭次縣之河也.

[二]所, 姓也. 風俗通曰：「宋大夫華所事之後也. 漢有所忠, 為諫大夫.」

溫序字次房, 太原祁人也. 仕州從事. 建武二年, 騎都尉弓里戍[一]將兵平定北州, 到太原, 歷訪英俊大人, 問以策謀. 戍見序奇之, 上疏薦焉. 於是徵為侍御史. 遷武陵都尉, 病免官.

[一]弓里, 姓也.

六年, 拜謁者, 遷護羌校尉. 序行部至襄武, 為隗囂別將苟宇所拘劫. 宇謂序曰：「子若與我并威同力, 天下可圖也.」序曰：「受國重任, 分當效死, 義不貪生苟背恩德.」宇等復曉譬之. 序素有氣力, 大怒, 叱宇等曰：「虜何敢迫脅漢將！」因以節檛殺數人. 賊眾爭欲殺之. 宇止之曰：「此義士死節, 可賜以劍.」序受劍, 銜鬚於口, 顧左右曰：「既為賊所迫殺, 無令鬚汙土.」遂伏劍而死.

序主簿韓遵、從事王忠持屍歸斂. 光武聞而憐之, 命忠送喪到洛陽, 賜城傍為冢地, 賻穀千斛、縑五百匹, 除三子為郎中. 長子壽, 服竟為鄒平侯相. 夢序告之曰：「久客思鄉里.」壽即棄官, 上書乞骸骨歸葬. 帝許之, 乃反舊塋焉[一].

[一]序墓在今并州祁縣西北.

彭脩字子陽, 會稽毗陵人也[一]. 年十五時, 父為郡吏, 得休[二], 與脩俱歸, 道為盜所劫, 脩困迫, 乃拔佩刀前持盜帥曰：「父辱子死, 卿不顧死邪?」盜相謂曰：「此童子義士也, 不宜逼之.」遂辭謝而去. 鄉黨稱其名.

[一]毗陵, 今常州晉陵縣也. 吳地記曰：「本名延陵, 吳王諸樊封季札. 漢改曰毗陵.」

[二]休, 假也.

後仕郡為功曹. 時西部都尉宰晁行太守事[一], 以微過收吳縣獄吏, 將殺之, 主簿鐘離意爭諫甚切, 晁怒, 使收縛意, 欲案之, 掾(吏)[史]莫敢諫. 脩排閤直入, 拜於庭, 曰：「明府發雷霆於主簿, 請聞其過.」晁曰：「受教三日, 初不奉行, 廢命不忠, 豈非過邪?」脩因拜曰：「昔任座面折文侯[二], 朱雲攀毀欄檻[三], 自非賢君, 焉得忠臣? 今慶明府為賢君, 主簿為忠臣.」晁遂原意罰, 貰獄吏罪.

[一]應劭漢官曰：「都尉, 秦官也. 本名郡尉. 掌佐太守典其武職, 秩比二千石. 孝景時更名都尉.」

[二]解見文苑禰衡傳.

[三]前書成帝時, 朱雲上書, 請以尚方斬馬劍斬張禹. 上欲殺之, 雲攀折殿檻. 西京雜記云：「攀折玉檻.」

後州辟從事. 時賊張子林等數百人作亂, 郡言州, 請脩守吳令. 脩與太守俱出討賊, 賊望見車馬, 競交射之, 飛矢雨集. 脩障扞太守, 而為流矢所中死, 太守得全. 賊素聞其恩信, 即殺弩中脩者, 餘悉降散. 言曰：「自為彭君故降, 不為太守服也.」

索盧放字君陽[一], 東郡人也. 以尚書教授千餘人. 初署郡門下掾. 更始時, 使者督行郡國, 太守有事, 當就斬刑. 放前言曰：「今天下所以苦毒王氏, 歸心皇漢者, 實以聖政寬仁故也. 而傳車所過, 未聞恩澤. 太守受誅, 誠不敢言, 但恐天下惶懼, 各生疑變. 夫使功者不如使過[二], 願以身代太守之命.」遂前就斬. 使者義而赦之, 由是顯名.

[一]索盧, 姓也.

[二]若秦穆赦孟明而用之, 霸西戎.

建武六年, 徵為洛陽令, 政有能名. 以病乞身, 徙諫議大夫, 數納忠言, 後以疾去.

建武末, 復徵不起, 光武使人輿之, 見於南宮雲臺, 賜穀二千斛, 遣歸, 除子為太子中庶子. 卒於家[一].

[一]續漢書曰：「太子中庶子, 秩六百石.」

周嘉字惠文, 汝南安城人也. 高祖父燕, 宣帝時為郡決曹掾. 太守欲枉殺人, 燕諫不聽, 遂殺囚而黜燕. 囚家守闕稱冤. 詔遣覆考, 燕見太守曰：「願謹定文書, 皆著燕名, 府君但言時病而已.」出謂掾史曰：「諸君被問, 悉當以罪推燕. 如有一言及於府君, 燕手劍相刃.」使[者]乃收燕繫獄. 屢被掠楚, 辭無屈橈. 當下蠶室, 乃歎曰：「我平王之後, 正公玄孫[一], 豈可以刀鋸之餘下見先君?」遂不食而死. 燕有五子, 皆至刺史、太守.

[一]謝承書曰「燕字少卿, 其先出自周平王之後. 漢興, 紹嗣封為正公, 食采於汝墳」也.

嘉仕郡為主簿. 王莽末, 群賊入汝陽城, 嘉從太守何敞討賊, 敞為流矢所中, 郡兵奔北, 賊圍繞數十重, 白刃交集, 嘉乃擁敞, 以身扞之. 因呵賊曰：「卿曹皆人隸也. 為賊既逆, 豈有還害其君者邪? 嘉請以死贖君命.」因仰天號泣. 群賊於是兩兩相視, 曰：「此義士也！」給其車馬, 遣送之.

後太守寇恂舉為孝廉, 拜尚書侍郎. 光武引見, 問以遭難之事. 嘉對曰：「太守被傷, 命懸寇手, 臣實駑怯, 不能死難.」帝曰：「此長者也.」詔嘉尚公主, 嘉稱病篤, 不肯當.

稍遷零陵太守, 視事七年, 卒, 零陵頌其遺愛, 吏民為立祠焉.

嘉從弟暢, 字伯持, 性仁慈, 為河南尹. 永初二年, 夏旱, 久禱無應, 暢因收葬洛城傍客死骸骨凡萬餘人, 應時澍雨, 歲乃豐稔. 位至光祿勳.

范式字巨卿, 山陽金鄉人也, 一名氾. 少遊太學, 為諸生, 與汝南張劭為友. 劭字元伯. 二人並告歸鄉里. 式謂元伯曰：「後二年當還, 將過拜尊親, 見孺子焉.」[一]乃共剋期日. 後期方至, 元伯具以白母, 請設饌以候之. 母曰：「二年之別, 千里結言, 爾何相信之審邪?」對曰：「巨卿信士, 必不乖違.」母曰：「若然, 當為爾醞酒.」至其日, 巨卿果到, 升堂拜飲, 盡歡而別.

[一]見其子也. 孺子, 稚子也.

式仕為郡功曹. 後元伯寢疾篤, 同郡郅君章、殷子徵晨夜省視之. 元伯臨盡, 歎曰：「恨不見吾死友！」子徵曰：「吾與君章盡心於子, 是非死友, 復欲誰求?」元伯曰：「若二子者, 吾生友耳. 山陽范巨卿, 所謂死友也.」尋而卒. 式忽夢見元伯玄冕垂纓屣履而呼曰：「巨卿, 吾以某日死, 當以爾時葬, 永歸黃泉. 子未我忘, 豈能相及?」式怳然覺寤, 悲歎泣下, 具告太守, 請往奔喪. 太守雖心不信而重違其情, 許之. 式便服朋友之服[一], 投其葬日, 馳往赴之. 式未及到, 而喪已發引, 既至壙, 將窆[二], 而柩不肯進. 其母撫之曰：「元伯, 豈有望邪?」遂停柩移時, 乃見有素車白馬, 號哭而來. 其母望之曰：「是必范巨卿也.」巨卿既至, 叩喪言曰：「行矣元伯！死生路異, 永從此辭.」會葬者千人, 咸為揮涕. 式因執紼而引, 柩於是乃前. 式遂留止冢次, 為脩墳樹, 然後乃去.

[一]儀禮喪服記曰：「朋友在他國, 袒免, 歸則已.」注云：「謂無親者為之主喪服.」又曰：「朋友麻.」注云：「朋友雖無親, 有同道之恩, 相為服緦之絰帶.」

[二]窆, 下棺也.

後到京師, 受業太學. 時諸生長沙陳平子亦同在學, 與式未相見, 而平子被病將亡, 謂其妻曰：「吾聞山陽范巨卿, 烈士也, 可以託死. 吾歿後, 但以屍埋巨卿戶前.」乃裂素為書, 以遺巨卿. 既終, 妻從其言. 時式出行適還, 省書見瘞, 愴然感之, 向墳揖哭, 以為死友. 乃營護平子妻兒, 身自送喪於臨湘. 未至四五里, 乃委素書於柩上, 哭別而去. 其兄弟聞之, 尋求不復見. 長沙上計掾史到京師, 上書表式行狀, 三府並辟, 不應.

舉州茂才, 四遷荊州刺史. 友人南陽孔嵩, 家貧親老, 乃變名姓, 傭為新野縣阿里街卒[一]. 式行部到新野, 而縣選嵩為導騎迎式[二]. 式見而識之, 呼嵩, 把臂謂曰：「子非孔仲山邪?」對之歎息, 語及平生. 曰：「昔與子俱曳長裾, 遊(集)[息]帝學, 吾蒙國恩, 致位牧伯, 而子懷道隱身, 處於卒伍, 不亦惜乎！」嵩曰：「侯嬴長守於賤業[三], 晨門肆志於抱關[四]. 子欲居九夷, 不患其陋[五]. 貧者士之宜, 豈為鄙哉！」式敕縣代嵩, 嵩以為先傭未竟, 不肯去.

[一]阿里, 里名也.

[二]導引之騎.

[三]史記曰, 侯嬴年七十, 家貧, 為大梁夷門卒. 魏公子聞之, 往請, 欲厚遺之, 不肯受, 曰：「臣脩身潔行數十年, 終不以監門困故受公子財.」

[四]解見張皓傳也.

[五]論語曰：「孔子欲居九夷. 或曰：『陋, 如之何? 』子曰：『君子居之, 何陋之有.』」

嵩在阿里, 正身厲行, 街中子弟皆服其訓化. 遂辟公府. 之京師, 道宿下亭, 盜共竊其馬, 尋問知其嵩也, 乃相責讓曰：「孔仲山善士, 豈宜侵盜乎！」於是送馬謝之. 嵩官至南海太守.

式後遷廬江太守, 有威名, 卒於官.

李善字次孫, 南陽淯陽人, 本同縣李元蒼頭也. 建武中疫疾, 元家相繼死沒, 唯孤兒續始生數旬, 而貲財千萬, 諸奴婢私共計議, 欲謀殺續, 分其財產. 善深傷李氏而力不能制, 乃潛負續逃去, 隱山陽瑕丘界中, 親自哺養, 乳為生湩[一], 推燥居溼, 備嘗艱勤. 續雖在孩抱, 奉之不異長君, 有事輒長跪請白, 然後行之. 閭里感其行, 皆相率脩義. 續年十歲, 善與歸本縣, 脩理舊業. 告奴婢於長吏, 悉收殺之. 時鍾離意為瑕丘令, 上書薦善行狀. 光武詔拜善及續並為太子舍人.

[一]湩, 乳汁也. 音竹用反.

善, 顯宗時辟公府, 以能理劇, 再遷日南太守. 從京師之官, 道經淯陽, 過李元冢. 未至一里, 乃脫朝服, 持鉏去草. 及拜墓, 哭泣甚悲, 身自炊爨, 埶鼎俎以脩祭祀. 垂泣曰：「君夫人, 善在此.」盡哀, 數日乃去. 到官, 以愛惠為政, 懷來異俗. 遷九江太守, 未至, 道病卒.

續至河閒相.

王忳字少林[一], 廣漢新都人也. 忳嘗詣京師, 於空舍中見一書生疾困, 愍而視之. 書生謂忳曰：「我當到洛陽, 而被病, 命在須臾, 腰下有金十斤, 願以相贈, 死後乞藏骸骨.」未及問姓名而絕. 忳即鬻金一斤, 營其殯葬, 餘金悉置棺下, 人無知者. 後歸數年, 縣署忳大度亭長. 初到之日, 有馬馳入亭中而止. 其日, 大風飄一繡被, 復墯忳前, 即言之於縣, 縣以歸忳. 忳後乘馬到雒縣, 馬遂奔走, 牽忳入它舍. 主人見之喜曰：「今禽盜矣.」問忳所由得馬, 忳具說其狀, 并及繡被. 主人悵然良久, 乃曰：「被隨旋風與馬俱亡, 卿何陰德而致此二物?」忳自念有葬書生事, 因說之, 并道書生形貌及埋金處. 主人大驚號曰：「是我子也. 姓金名彥. 前往京師, 不知所在, 何意卿乃葬之. 大恩久不報, 天以此章卿德耳.」忳悉以被馬還之, 彥父不取, 又厚遺忳, 忳辭讓而去. 時彥父為州從事, 因告新都令, 假忳休, 自與俱迎彥喪, 餘金俱存. 忳由是顯名.

[一]忳音純.

仕郡功曹, 州治中從事. 舉茂才, 除郿令. 到官, 至斄亭[一]. 亭長曰：「亭有鬼, 數殺過客, 不可宿也.」忳曰：「仁勝凶邪, 德除不祥, 何鬼之避！」即入亭止宿. 夜中聞有女子稱冤之聲. 忳呪曰：「有何枉狀, 可前求理乎?」女子曰：「無衣, 不敢進.」忳便投衣與之. 女子乃前訴曰：「妾夫為涪令, 之官過宿此亭, 亭長無狀, 賊殺妾家十餘口, 埋在樓下, 悉取財貨.」忳問亭長姓名. 女子曰：「即今門下游徼者也.」忳曰：「汝何故數殺過客?」對曰：「妾不得白日自訴, 每夜陳冤, 客輒眠不見應, 不勝感恚, 故殺之.」忳曰：「當為汝理此冤, 勿復殺良善也.」因解衣於地, 忽然不見. 明旦召游徼詰問, 具服罪, 即收繫, 及同謀十餘人悉伏辜, 遣吏送其喪歸鄉里, 於是亭遂清安.

[一]斄音台.

張武者, 吳郡由拳人也[一]. 父業, 郡門下掾, 送太守妻子還鄉里, 至河內亭, 盜夜劫之, 業與賊戰死, 遂亡[失]屍[骸]. 武時年幼, 不及識父. 後之太學受業, 每節, 常持父遺劍, 至亡處祭醊, [泣]而還. 太守第五倫嘉其行, 舉孝廉. 遭母喪過毀, 傷父魂靈不返, 因哀慟絕命.

[一]由拳, 縣, 故城在今蘇州嘉興縣南.

陵續字智初, 會稽吳人也. 世為族姓. 祖父閎, 字子春, 建武中為尚書令. 美姿貌, 喜著越布單衣, 光武見而好之, 自是常敕會稽郡獻越布.

續幼孤, 仕郡戶曹史. 時歲荒民飢, 太守尹興使續於都亭賦民饘粥. 續悉簡閱其民, 訊以名氏. 事畢, 興問所食幾何? 續因口說六百餘人, 皆分別姓字, 無有差謬. 興異之, 刺史行部, 見續, 辟為別駕從事. 以病去, 還為郡門下掾.

是時楚王英謀反, 陰疏天下善士, 及楚事覺, 顯宗得其錄, 有尹興名, 乃徵興詣廷尉獄. 續與主簿梁宏、功曹史駟勳及掾史五百餘人詣洛陽詔獄就考, 諸吏不堪痛楚, 死者大半, 唯續、宏、勳掠考五毒, 肌肉消爛, 終無異辭. 續母遠至京師, 覘候消息, 獄事特急, 無緣與續相聞, 母但作饋食, 付門卒以進之. 續雖見考苦毒, 而辭色慷慨, 未嘗易容, 唯對食悲泣, 不能自勝. 使者怪而問其故. 續曰：「母來不得相見, 故泣耳.」使者大怒, 以為門卒通傳意氣, 召將案之. 續曰：「因食餉羹, 識母所自調和, 故知來耳, 非人告也.」使者問：「何以知母所作乎?」續曰：「母嘗截肉未嘗不方, 斷蔥以寸為度, 是以知之.」使者問諸謁舍[一], 續母果來, 於是陰嘉之, 上書說續行狀. 帝即赦興等事, 還鄉里, 禁錮終身. 續以老病卒.

[一]謁舍(所)謂[所]停主人之舍也.

長子稠, 廣陵太守, 有理名. 中子逢, 樂安太守. 少子褒, 力行好學, 不慕榮名, 連徵不就. 褒子康, 已見前傳.

戴封字平仲, 濟北剛人也[一]. 年十五, 詣太學, 師事鄮令東海申君. 申君卒, 送喪到東海, 道當經其家. 父母以封當還, 豫為娶妻. 封暫過拜親, 不宿而去. 還京師卒業. 時同學石敬平溫病卒, 封養視殯斂, 以所齎糧巿小棺, 送喪到家. 家更斂, 見敬平行時書物皆在棺中, 乃大異之. 封後遇賊, 財物悉被略奪, 唯餘縑七匹, 賊不知處, 封乃追以與之, 曰：「知諸君乏, 故送相遺.」賊驚曰：「此賢人也.」盡還其器物.

[一]剛, 縣, 故城在今兗州龔丘縣東北.

後舉孝廉, 光祿主事, 遭伯父喪去官. 詔書求賢良方正直言之士, 有至行能消災伏異者, 公卿郡守各舉一人. 郡及大司農俱舉封. 公車徵, 陛見, 對策第一, 擢拜議郎. 遷西華令. 時汝、潁有蝗災, 獨不入西華界. 時督郵行縣, 蝗忽大至, 督郵其日即去, 蝗亦頓除, 一境奇之. 其年大旱, 封禱請無獲, 乃積薪坐其上以自焚. 火起而大雨暴至, 於是遠近歎服.

遷中山相. 時諸縣囚四百餘人, 辭狀已定, 當行刑. 封哀之, 皆遣歸家, 與剋期日, 皆無違者. 詔書策美焉.

永元十二年, 徵拜太常, 卒官.

李充字大遜, 陳留人也. 家貧, 兄弟六人同食遞衣. 妻竊謂充曰：「今貧居如此, 難以久安, 妾有私財, 願思分異.」充偽酬之曰：「如欲別居, 當醞酒具會, 請呼鄉里內外, 共議其事.」婦從充置酒讌客. 充於坐中前跪白母曰：「此婦無狀, 而教充離閒母兄, 罪合遣斥.」便呵叱其婦, 逐令出門, 婦銜涕而去. 坐中驚肅, 因遂罷散. 充後遭母喪, 行服墓次, 人有盜其墓樹者, 充手自殺之. 服闋, 立精舍講授.

太守魯平請署功曹, 不就. 平怒, 乃援充以捐溝中, 因謫署縣都亭長. 不得已, 起親職役. 後和帝公車徵, 不行. 延平中, 詔公卿、中二千石各舉隱士大儒, 務取高行, 以勸後進, 特徵充為博士. 時魯平亦為博士, 每與集會, 常歎服焉.

充遷侍中. 大將軍鄧騭貴戚傾時, 無所下借[一], 以充高節, 每卑敬之. 嘗置酒請充, 賓客滿堂, 酒酣, 騭跪曰：「幸託椒房, 位列上將, 幕府初開, 欲辟天下奇偉, 以匡不逮, 惟諸君博求其器.」充乃為陳海內隱居懷道之士, 頗有不合. 騭欲絕其說, 以肉啖之. 充抵肉於地, 曰：「說士猶甘於肉！」遂出, 徑去. 騭甚望之. 同坐汝南張孟舉往讓充曰：「一日聞足下與鄧將軍說士未究[二], 激刺面折, 不由中和, 出言之責, 非所以光祚子孫者也.」充曰：「大丈夫居世, 貴行其意, 何能遠為子孫計哉！」由是見非於貴戚.

[一]下音假. 借音子夜反.

[二]一日猶昨日也.

遷左中郎將, 年八十八, 為國三老. 安帝常特進見, 賜以几杖. 卒於家.

繆肜字豫公, 汝南召陵人也. 少孤, 兄弟四人, 皆同財業. 及各娶妻, 諸婦遂求分異, 又數有鬥爭之言. 肜深懷憤歎, 乃掩戶自撾曰：「繆肜, 汝脩身謹行, 學聖人之法, 將以齊整風俗, 柰何不能正其家乎！」弟及諸婦聞之, 悉叩頭謝罪, 遂更為敦睦之行.

仕縣為主簿. 時縣令被章見考, 吏皆畏懼自誣, 而肜獨證據其事, 掠考苦毒, 至乃體生蟲蛆, 因復傳換五獄, 踰涉四年, 令卒以自免.

太守隴西梁湛召為決曹史. 安帝初, 湛病卒官, 肜送喪還隴西. 始葬, 會西羌反叛, 湛妻子悉避亂它郡, 肜獨留不去, 為起墳冢, 乃潛穿井旁以為窟室, 晝則隱竄, 夜則負土, 及賊平而墳已立. 其妻子意肜已死, 還見大驚. 關西咸稱傳之, 共給車馬衣資, 肜不受而歸鄉里.

辟公府, 舉尤異, 遷中牟令. 縣近京師, 多權豪, 肜到, 誅諸姦吏及託名貴戚賓客者百有餘人, 威名遂行. 卒於官.

陳重字景公, 豫章宜春人也[一]. 少與同郡雷義為友, 俱學魯詩、顏氏春秋. 太守張雲舉重孝廉, 重以讓義, 前後十餘通記[二], 雲不聽. 義明年舉孝廉, 重與俱在郎署.

[一]宜春, 今袁州縣.

[二]記, 書也.

有同署郎負息錢數十萬, 責主日至, 詭求無已[一], 重乃密以錢代還. 郎後覺知而厚辭謝之. 重曰：「非我之為, 將有同姓名者.」終不言惠. 又同舍郎有告歸寧者, 誤持鄰舍郎絝以去. 主疑重所取, 重不自申說, 而巿絝以償之. 後寧喪者歸, 以絝還主, 其事乃顯.

[一]說文曰：「詭, 責也.」

重後與義俱拜尚書郎, 義代同時人受罪, 以此黜退, 重見義去, 亦以病免.

後舉茂才, 除細陽令. 政有異化, 舉尤異, 當遷為會稽太守, 遭姊憂去官. 後為司徒所辟, 拜侍御史, 卒.

雷義字仲公, 豫章鄱陽人也[一]. 初為郡功曹, (皆)[嘗]擢舉善人, 不伐其功. 義嘗濟人死罪, 罪者後以金二斤謝之, 義不受, 金主伺義不在, 默投金於承塵上. 後葺理屋宇, 乃得之, 金主已死, 無所復還, 義乃以付縣曹.

[一]鄱陽, 縣, 城在今饒州鄱陽縣東.

後舉孝廉, 拜尚書侍郎, 有同時郎坐事當居刑作, 義默自表取其罪, 以此論司寇. 同臺郎覺之, 委位自上, 乞贖義罪. 順帝詔皆除刑.

義歸, 舉茂才, 讓於陳重, 刺史不聽, 義遂陽狂被髮走, 不應命. 鄉里為之語曰：「膠漆自謂堅, 不如雷與陳.」三府同時俱辟二人. 義遂為守灌謁者[一]. 使持節督郡國行風俗, 太守令長坐者凡七十人. 旋拜侍御史, 除南頓令, 卒官.

[一]漢官儀曰：「謁者三十五人, 以郎中秩滿歲稱給事, 未滿歲稱灌謁者.」胡廣云：「明章二帝服勤園陵, 謁者灌桓, 後遂稱云.」馬融以為「灌者, 習所職也.」應奉云：「如胡公之言, 則吉凶異制. 馬云『灌, 習也』, 字又非也. 高祖承秦, 灌嬰服事七年, 號大謁者, 後人掌之, 以姓灌章, 豈其然乎?」

子授, 官至蒼梧太守.

范冉字史雲[一], 陳留外黃人也. 少為縣小吏, 年十八, 奉檄迎督郵, 冉恥之, 乃遁去. 到南陽, 受業於樊英. 又遊三輔, 就馬融通經, 歷年乃還.

[一]「冉」或作「丹」.

冉好違時絕俗, 為激詭之行. 常慕梁伯鸞、閔仲叔之為人. 與漢中李固、河內王奐親善, 而鄙賈偉節、郭林宗焉[一]. 奐後為考城令, 境接外黃, 屢遣書請冉, 冉不至. 及奐遷漢陽太守, 將行, 冉乃與弟協步齎麥酒, 於道側設壇以待之. 冉見奐車徒駱驛, 遂不自聞, 惟與弟共辯論於路. 奐識其聲, 即下車與相揖對. 奐曰：「行路倉卒, 非陳[契]闊之所, 可共到前亭宿息, 以敘分隔.」冉曰：「子前在考城, 思欲相從, 以賤質自絕豪友耳. 今子遠適千里, 會面無期, 故輕行相候, 以展訣別. 如其相追, 將有慕貴之譏矣.」便起告違, 拂衣而去. 奐瞻望弗及, 冉長逝不顧.

[一]謝承書曰：「奐字子昌, 河內武德人. 明五經, 負笈追業, 常賃灌園, 恥交勢利. 為考城令, 遷漢陽太守, 徵拜議郎, 卒.」

桓帝時, 以冉為萊蕪長[一], 遭母憂, 不到官. 後辟太尉府, 以狷急不能從俗, 常佩韋於朝[二]. 議者欲以為侍御史, 因遁身逃命於梁沛之閒, 徒行敝服, 賣卜於巿.

[一]萊蕪, 縣, 屬泰山郡, 故城在今淄川縣東南.

[二]史記曰, 西門豹性急, 佩韋以自緩.

遭黨人禁錮, 遂推鹿車, 載妻子, 捃拾自資[一], 或寓息客廬, 或依宿樹蔭. 如此十餘年, 乃結草室而居焉. 所止單陋, 有時糧粒盡, 窮居自若, 言貌無改, 閭里歌之曰：「甑中生塵范史雲, 釜中生魚范萊蕪.」

[一]袁山松書曰：「冉去官, 嘗使兒捃麥, 得五斛. 鄰人尹臺遺之一斛, 囑兒莫道. 冉後知, 即令并送六斛, 言麥已雜矣, 遂誓不敢受.」

及黨禁解, 為三府所辟, 乃應司空命. 是時西羌反叛, 黃巾作難, 制諸府掾屬不得妄有去就[一]. 冉首自劾退, 詔書特原不理罪. 又辟太尉府, 以疾不行.

[一]制, 制書也.

中平二年, 年七十四, 卒於家. 臨命遺令□其子曰：「吾生於昏闇之世, 值乎淫侈之俗, 生不得匡世濟時, 死何忍自同於世！氣絕便斂, 斂以時服, 衣足蔽形, 棺足周身, 斂畢便穿, 穿畢便埋. 其明堂之奠[一], 干飯寒水, 飲食之物, 勿有所下. 墳封高下, 令足自隱[二]. 知我心者李子堅、王子炳也[三]. 今皆不在, 制之在爾, 勿令鄉人宗親有所加也.」於是三府各遣令史奔弔. 大將軍何進移書陳留太守, 累行論謚, 僉曰宜為貞節先生[四]. 會葬者二千餘人, 刺史郡守各為立碑表墓焉.

[一]禮送死者衣曰明衣, 器曰明器. 鄭玄注云：「明者, 神明之也.」此言明堂, 亦神明之堂, 謂壙中也.

[二]前書劉向曰：「延陵季子葬子, 其高可隱.」音義云：「謂人立可隱肘也.」隱音於靳反.

[三]李子堅, 李固也.

[四]謚法「清白守節曰貞, 好廉自剋曰節」也.

戴就字景成, 會稽上虞人也. 仕郡倉曹掾, 楊州刺史歐陽參奏太守成公浮臧罪, 遣部從事薛安案倉庫簿領, 收就於錢唐縣獄. 幽囚考掠, 五毒參至. 就慷慨直辭, 色不變容. 又燒鋘斧, 使就挾於肘腋[一]. 就語獄卒：「可熟燒斧, 勿令冷.」每上彭考[二], 因止飯食不肯下, 肉焦毀墯地者, 掇而食之[三]. 主者窮竭酷慘, 無復餘方, 乃臥就覆船下, 以馬通薰之[四]. 一夜二日, 皆謂已死, 發船視之, 就方張眼大罵曰：「何不益火, 而使滅絕！」又復燒地, 以大鍼刺指爪中, 使以把土, 爪悉墯落. 主者以狀白安, 安呼見就, 謂曰：「太守罪穢狼藉, 受命考實, 君何故以骨肉拒扞邪?」就據地荅言：「太守剖符大臣, 當以死報國. 卿雖銜命, 固宜申斷冤毒, 柰何誣枉忠良, 強相掠理, 令臣謗其君, 子證其父！薛安庸騃, 忸行無義[五], 就考死之日, 當白之於天, 與群鬼殺汝於亭中. 如蒙生全, 當手刃相裂！」安深奇其壯節, 即解械, 更與美談, 表其言辭, 解釋郡事. 徵浮還京師, 免歸鄉里.

[一]鋘從「㕦」. 毛詩云：「不㕦不敖.」何承天纂文曰：「臿, 今之鋘也.」張揖字詁云：「臿, 刃也.」鋘音華. 案說文、字林、三蒼並無「鋘」字.

[二]彭即(蒡)[篣]也.

[三]掇, 拾也, 丁活反.

[四]本草經曰：「馬通, 馬矢也.」

[五]忸, 也, 猶言慣習. 騃音吾楷反.

太守劉寵舉就孝廉, 光祿主事, 病卒[一].

[一]風俗通曰：「光祿奉肹上就為主事.」

趙苞字威豪, 甘陵東武城人[一]. 從兄忠, 為中常侍, 苞深恥其門族有宦官名埶, 不與忠交通.

[一]今貝州武城縣.

初仕州郡, 舉孝廉, 再遷廣陵令. 視事三年, 政教清明, 郡表其狀, 遷遼西太守. 抗厲威嚴, 名振邊俗. 以到官明年, 遣使迎母及妻子, 垂當到郡, 道經柳城[一], 值鮮卑萬餘人入塞寇鈔, 苞母及妻子遂為所劫質, 載以擊郡. 苞率步騎二萬, 與賊對陣. 賊出母以示苞, 苞悲號謂母曰：「為子無狀, 欲以微祿奉養朝夕, 不圖為母作禍. 昔為母子, 今為王臣, 義不得顧私恩, 毀忠節, 唯當萬死, 無以塞罪.」母遙謂曰：「威豪, 人各有命, 何得相顧, 以虧忠義！昔王陵母對漢使伏劍, 以固其志, 爾其勉之.」苞即時進戰, 賊悉摧破, 其母妻皆為所害. 苞殯斂母畢, 自上歸葬. 靈帝遣策弔慰, 封鄃侯[二].

[一]柳城, 縣, 屬遼西郡, 故城在今營州南.

[二]鄃, 今貝州縣也, 音式榆反.

苞葬訖, 謂鄉人曰：「食祿而避難, 非忠也；殺母以全義, 非孝也. 如是, 有何面目立於天下！」遂歐血而死.

向栩字甫興, 河內朝歌人, 向長之後也[一]. 少為書生, 性卓詭不倫. 恆讀老子, 狀如學道. 又似狂生, 好被髮, 著絳綃頭[二]. 常於灶北坐板床上, 如是積久, 板乃有膝踝足指之處. 不好語言而喜長嘯. 賓客從就, 輒伏而不視. 有弟子, 名為「顏淵」、「子貢」、「季路」、「冉有」之輩. 或騎驢入市, 乞匄於人. 或悉要諸乞兒俱歸止宿, 為設酒食. 時人莫能測之. 郡禮請辟, 舉孝廉、賢良方正、有道, 公府辟, 皆不到. 又與彭城姜肱、京兆韋著並徵, 栩不應.

[一]高士傳向長, 「向」字作「尚」也.

[二]說文：「綃, 生絲也, 從系肖聲.」音消. 案：此字當作「幧」, 音此消反, 其字從「巾」. 古詩云：「少年見羅敷, 脫巾著幧頭.」鄭玄注儀禮云：「如今著幓頭, 自項中而前, 交額上, 卻繞髻也.」

後特徵, 到, 拜趙相. 及之官, 時人謂其必當脫素從儉[一], 而栩更乘鮮車, 御良馬, 世疑其始偽. 及到官, 略不視文書, 舍中生蒿萊.

[一]脫易簡素.

徵拜侍中, 每朝廷大事, 侃然正色, 百官憚之. 會張角作亂, 栩上便宜, 頗譏刺左右, 不欲國家興兵, 但遣將於河上北向讀孝經, 賊自當消滅. 中常侍張讓讒栩不欲令國家命將出師, 疑與角同心, 欲為內應. 收送黃門北寺獄, 殺之.

諒輔字漢儒, 廣漢新都人也. 仕郡為五官掾[一]. 時夏大旱, 太守自出祈禱山川, 連日而無所降. 輔乃自暴庭中, 慷慨呪曰：「輔為股肱, 不能進諫納忠, 薦賢退惡, 和調陰陽, 承順天意, 至令天地否隔, 萬物焦枯, 百姓喁喁, 無所訴告, 咎盡在輔. 今郡太守改服責己, 為民祈福, 精誠懇到, 未有感徹. 輔今敢自祈請, 若至[日]中不雨, 乞以身塞無狀.」於是積薪柴聚茭茅以自環[二], 搆火其傍, 將自焚焉. 未及日中時, 而天雲晦合, 須臾澍雨, 一郡沾潤. 世以此稱其至誠.

[一]百官志曰：「每州皆置諸曹掾史. 有功曹史, 主選署功勞. 有五官掾, 署功曹及諸曹事.」

[二]茭, 乾草也.

劉翊字子相, 潁川潁陰人也. 家世豐產, 常能周施而不有其惠. 曾行於汝南界中, 有陳國張季禮遠赴師喪, 遇寒冰車毀, 頓滯道路. 翊見而謂曰：「君慎終赴義, 行宜速達.」即下車與之, 不告姓名, 自策馬而去. 季禮意其子相也, 後故到潁陰, 還所假乘. 翊閉門辭行, 不與相見.

常守志臥疾, 不屈聘命. 河南种拂臨郡, 引為功曹, 翊以拂名公之子[一], 乃為起焉. 拂以其擇時而仕, 甚敬任之. 陽翟黃綱恃程夫人權力, 求占山澤以自營植. 拂召翊問曰：「程氏貴盛, 在帝左右, 不聽則恐見怨, 與之則奪民利, 為之柰何?」翊曰：「名山大澤不以封, 蓋為民也[二]. 明府聽之, 則被佞倖之名矣. 若以此獲禍, 貴子申甫, 則自以不孤也.」[三]拂從翊言, 遂不與之. 乃舉翊為孝廉, 不就.

[一]拂, 暠之子也.

[二]禮記曰：「名山大澤不以封.」

[三]申甫, 拂之子.

後黃巾賊起, 郡縣飢荒, 翊救給乏絕, 資其食者數百中. 鄉族貧者, 死亡則為具殯葬, 嫠獨則助營妻娶[一].

[一]寡婦為嫠, 無夫曰獨.

獻帝遷都西京, 翊舉上計掾. 是時寇賊興起, 道路隔絕, 使驛稀有達者. 翊夜行晝伏, 乃到長安. 詔書嘉其忠勤, 特拜議郎, 遷陳留太守. 翊散所握珍玩, 唯餘車馬, 自載東歸. 出關數百里, 見士大夫病亡道次, 翊以馬易棺, 脫衣斂之. 又逢知故困餒於路, 不忍委去, 因殺所駕牛, 以救其乏. 眾人止之, 翊曰：「視沒不救, 非志士也.」遂俱餓死.

王烈字彥方[一], 太原人也. 少師事陳寔, 以義行稱. 鄉里有盜牛者, 主得之, 盜請罪曰：「刑戮是甘, 乞不使王彥方知也.」烈聞而使人謝之, 遺布一端. 或問其故, 烈曰：「盜懼吾聞其過, 是有恥惡之心. 既懷恥惡, 必能改善, 故以此激之.」後有老父遺劍於路, 行道一人見而守之, 至暮, 老父還, 尋得劍, 怪而問其姓名, 以事告烈. 烈使推求, 乃先盜牛者也. 諸有爭訟曲直, 將質之於烈, 或至塗而反, 或望廬而還. 其以德感人若此.

[一]魏志烈字彥考.

察孝廉, 三府並辟, 皆不就. 遭黃巾、董卓之亂, 乃避地遼東, 夷人尊奉之. 太守公孫度接以昆弟之禮[一], 訪酬政事. 欲以為長史, 烈乃為商賈自穢, 得免. 曹操聞烈高名, 遣徵不至. 建安二十四年, 終於遼東, 年七十八.

[一]魏志曰：「公孫度字升濟, 本遼東襄平人. 度父延, 避吏居玄菟, 任為郡吏. 時玄菟太守公孫琙子豹, 年十八, 早死, 度少時名豹, 又與琙子同年, 琙見親哀之, 遺就師學, 為娶妻. 後舉有道, 除尚書郎, 遼東太守.」

贊曰：乘方不忒, 臨義罔惑[一]. 惟此剛絜, 果行育德[二].

[一]忒, 差也. 言獨行之人, 乘履方正, 不差二也.

[二]易蒙卦象曰「君子以果行育德」也.

校勘記

二六六五頁　六行　庸常也　按：「常」原訛「當」, 逕據汲本、殿本改正.

二六六六頁　九行　皇(太)子多橫夭　集解引何焯說, 謂案文當作「皇子」, 衍「太」字. 今據刪.

二六六七頁一一行　遷中散大夫　按：集解引惠棟說, 謂華陽國志作「太中大夫」.

二六六七頁一一行　持節與太僕(任)[王]惲等分行天下　前書平帝紀、恩澤侯表、王莽傳並作「王惲」, 今據改. 按：沈家本謂「王惲」作「任惲」, 乃傳寫之訛.

二六六八頁　一行　(使陽)[便賜]以毒藥　據汲本、殿本改.

二六六八頁　九行　時亦有犍為費貽不肯仕述　按：刊誤謂案文「亦」字乃合在「不」字上.

二六七０頁　一行　猜疑寇心　按：集解引沈欽韓說, 謂袁紀作「阻疑眾心」.

二六七０頁一三行　犍為任永(君)[及]業同郡馮信　殿本「君」作「及」, 校補謂作「及」非. 今按：永字君業, 范書名與字常並舉, 故校補云然. 然下云「同郡馮信」, 信字季誠, 何不與「任永君業」同例, 作「馮信季誠」? 且馮信廣漢郪人, 與李業同郡, 足證「君」當作「及」, 校補說非也. 今據殿本改.

二六七一頁一三行　(元初)[延平]中鮮卑數百餘騎寇漁陽　集解引錢大昭說, 謂「元初」應依鮮卑傳作「延平」. 又引錢大昕說, 謂本紀此事亦載於延平元年. 今按：下文稱「永初二年」, 永初在延平後, 元初前, 則二錢之說是, 今據改.

二六七二頁　二行　功曹徐咸遽(起)[赴]之　據殿本改.

二六七二頁　五行　小吏所輔　按：何焯謂「小吏」疑當作「小史」.

二六七二頁一二行　弓里姓也　按：「里」原訛「理」, 逕據汲本、殿本改正.

二六七二頁一三行　遷護羌校尉　按：通鑑止作「校尉」. 考異謂檢西羌傳, 建武九年方置護羌校尉, 牛邯為之, 邯卒即省, 溫序無緣作「護羌」, 今但云「校尉」.

二六七四頁　二行　掾(吏)[史]莫敢諫　據汲本、殿本改.

二六七五頁一二行　使[者]乃收燕繫獄　刊誤謂「使」下少一「者」字. 今據補.

二六七六頁一一行　一名氾　按：「氾」原訛「汜」, 逕據殿本、集解本改正.

二六七七頁　一行　升堂拜飲　按：御覽四三０引作「升堂拜母」.

二六七八頁　八行　遊(集)[息]帝學　殿本「集」作「息」. 集解引惠棟說, 謂禮學記「息焉遊焉」, 當作「息」. 今據改.

二六七九頁　七行　本同縣李元蒼頭也　按：李慈銘謂案日本新出琱玉集引孝子傳, 「李元」作「李文」.

二六八０頁一０行　牽忳入它舍　按：集解引惠棟說, 謂華陽國志「它舍」作「宅舍」.

二六八一頁　一行　假忳休　按：殿本「休」下有「息」字.

二六八一頁　七行　賊殺妾家十餘口　汲本無「賊」字, 殿本「賊」作「枉」. 按：集解引惠棟說, 謂華陽國志云「大小二十口」.

二六八二頁　一行　遂亡[失]屍[骸]據汲本、殿本補.

二六八二頁　二行　至亡處祭醊[泣]而還　據殿本補.

二六八二頁　七行　時歲荒民飢　按：汲本、殿本「飢」下有「困」字.

二六八二頁　八行　皆分別姓字　按：「姓字」汲本作「姓氏」, 殿本作「姓名」.

二六八二頁一二行　獄事特急　殿本「特」作「持」. 按：作「持」義較長.

二六八三頁　一行　以為門卒通傳意氣　按：殿本「門卒」作「獄門吏卒」.

二六八三頁　三行　母嘗截肉未嘗不方　刊誤謂案文上「嘗」字當作「常」. 今按：上「嘗」字當衍.

二六八三頁　四行　帝即赦興等事　按：王先謙謂「事」字下疑奪文.

二六八三頁　五行　謁舍(所)謂[所]停主人之舍也　集解王先謙謂「所謂」當作「謂所」. 今據改.

二六八四頁　八行　永元十二年徵拜太常　按：集解引惠棟說, 謂水經注云「十三年」.

二六八四頁　九行　兄弟六人同食遞衣　按：御覽四八四、五一五、五二一引, 並作「同衣遞食」.

二六八五頁　一行　太守魯平　集解引惠棟說, 謂平, 魯恭弟, 本傳作「丕」. 按：沈家本謂下云延平中, 特徵充為博士, 時魯平亦為博士. 據魯丕傳, 延平中丕不在朝, 安得與李充同為博士, 恐此傳魯平別是一人.

二六八五頁　七行　張孟舉　按：集解引惠棟說, 謂袁宏紀云「侍中張孟」.

二六八五頁一二行　年八十八為國三老　按：汲本作「年八十八以為國三老」, 殿本作「年八十以為國三老」. 校補謂據袁紀載充卒年亦無八十八, 則下「八」字或衍.

二六八七頁　九行　雷義字仲公　按：張熷讀史舉正謂「仲公」文選廣絕交論注引作「仲預」. 又按：御覽四二０引作「仲翁」.

二六八七頁　九行　(皆)[嘗]擢舉善人　據汲本、殿本改.

二六八七頁　九行　義嘗濟人死罪　按：校補謂案文「義」當作「又」, 疑「又」訛「乂」, 「乂」復訛「義」.

二六八八頁　五行　謁者灌桓　按：「桓」汲本作「曰」. 校補謂「灌曰」「灌桓」皆無義可詮, 且應奉謂吉凶異制, 疑本作「灌神」, 墓祭非吉祭, 朝夕上食, 不灌也.

二六八八頁　六行　字又非也　按：汲本、殿本「又」作「義」.

二六八九頁　二行　非陳[契]闊之所　據汲本、殿本補.

二六九０頁　七行　干飯寒水　按：御覽五五四引「干」作「盂」.

二六九一頁一三行　彭即(蒡)[篣]也　據汲本改.

二六九三頁　六行　向栩字甫興　按：御覽六一０引「甫興」作「輔興」.

二六九四頁一一行　若至[日]中不雨　據殿本補.

二六九五頁　七行　引為功曹　按：集解引惠棟說, 謂「功曹」謝承書作「主簿」.

二六九六頁　四行　無夫曰獨　按：集解引周壽昌說, 謂「夫」當作「妻」. 校補謂「夫」當作「子」.

二六九七頁　五行　公孫度字(叔)[升]濟　據集解引惠棟說改, 與魏志合.

二六九七頁　五行　公孫琙據集解引惠棟說改, 與魏志合.

後漢書卷八十二上 方術列傳第七十二上

仲尼稱易有君子之道四焉, 曰「卜筮者尚其占」[一]. 占也者, 先王所以定禍福, 決嫌疑, 幽贊於神明, 遂知來物者也[二]. 若夫陰陽推步之學, 往往見於墳記矣[三]. 然神經怪牒, 玉策金繩, 關扃於明靈之府, 封縢於瑤壇之上者, 靡得而闚也. 至乃河洛之文, 龜龍之圖[四], 箕子之術[五], 師曠之書[六], 緯候之部[七], 鈐決之符[八], 皆所以探抽冥賾, 參驗人區, 時有可聞者焉[九]. 其流又有風角、遁甲、七政、元氣、六日七分、逢占、日者、挺專、須臾、孤虛之術[一０], 及望雲省氣, 推處祥妖, 時亦有以效於事也[一一]. 而斯道隱遠, 玄奧難原, 故聖人不語怪神, 罕言性命[一二]. 或開末而抑其端[一三], 或曲辭以章其義[一四], 所謂「民可使由之, 不可使知之」[一五].

[一]易繫辭曰：「以言者尚其辭, 以動者尚其變, 以制器者尚其象, 以卜筮者尚其占.」

[二]易說卦曰：「聖人之作易也, 幽贊於神明而生蓍.」繫辭曰：「無有遠近幽深, 遂知來物.」

[三]左傳曰：「履端於始, 舉正於中, 歸餘於終.」尚書曰「歷象日月星辰」也.

[四]尚書中候曰：「堯沈璧於洛, 玄龜負書, 背中赤文朱字, 止壇. 舜禮壇于河畔, 沈璧, 禮畢, 至于下昃, 黃龍負卷舒圖, 出水壇畔.」

[五]箕子說洪範五行陰陽之術也.

[六]占災異之書也. 今書七志有師曠六篇.

[七]緯, 七經緯也. 候, 尚書中候也.

[八]兵法有玉鈐篇及玄女六韜要決, 曰：「太公對武王曰：『主將有陰符, 有大勝得敵之符, 符長一尺；有破軍禽敵之符, 符長九寸；有降城得邑之符, 符長八寸；有卻敵執遠之符, 符長七寸；有交兵驚中堅守之符, 符長六寸；有請糧食益兵之符, 符長五寸；有敗軍亡將之符, 符長四寸；有失亡吏卒之符, 符長三寸. 諸奉使行符稽留, 若符事聞, 聞符所告者皆誅.』」

[九]小爾雅曰：「賾, 深也. 區, 域也.」

[一０]風角、六日七分, 解並見郎顗傳. 遁甲, 推六甲之陰而隱遁也, 今書七志有遁甲經. 七政, 日、月、五星之政也. 元氣者, 謂開闢陰陽之書也. 河圖曰：「元氣闓陽為天.」前書班固曰：「東方朔之逢占、覆射.」音義云：「逢人所問而占之也.」日者, 卜筮掌日之術也, 史記司馬季主為日者. 挺專, 折竹卜也. 楚辭曰：「索瓊茅以筳專.」注云：「筳, 八段竹也. 楚人名結草折竹曰專.」挺音大寧反. 須臾, 陰陽吉凶立成之法也. 今書七志有武王須臾一卷. 孤虛者, 孤謂六甲之孤辰, 若甲子旬中, 戌亥無干, 是為孤也, 對孤為虛. 前書蓺文志有風后孤虛二十卷.

[一一]望雲, 解見明帝紀. 省氣者, 觀城郭人畜氣以占之也.

[一二]論語曰：「子不語怪力亂神.」又曰：「子罕言利與命與仁.」

[一三]論語曰：「孔子有疾, 子路請禱. 子曰：『丘之禱久矣.』」鄭玄注云：「明素恭肅於鬼神, 且順子路之言也.」

[一四]易曰「探賾索隱, 鉤深致遠, 定天下之吉凶, 成天下之亹亹者, 莫善於蓍龜」也.

[一五]論語孔子之言也. 鄭玄注云：「由, 從也. 言王者設教, 務使人從之, 若皆知其本末, 則愚者或輕而不行.」

漢自武帝頗好方術, 天下懷協道蓺之士, 莫不負策抵掌, 順風而屆焉[一]. 後王莽矯用符命, 及光武尤信讖言, 士之赴趣時宜者, 皆騁馳穿鑿, 爭談之也. 故王梁、孫咸名應圖籙, 越登槐鼎之任[二], 鄭興、賈逵以附同稱顯, 桓譚、尹敏以乖忤淪敗[三], 自是習為內學, 尚奇文, 貴異數, 不乏於時矣[四]. 是以通儒碩生, 忿其姦妄不經, 奏議慷慨, 以為宜見藏擯[五]. 子長亦云：「觀陰陽之書, 使人拘而多忌.」蓋為此也[六].

[一]前書武帝時(李)少翁、欒大等並以方術見. 少翁拜文成將軍, 欒大拜五利將軍, 貴震天下, 而海上燕、齊之士, 莫不搤腕而自言有禁方矣. 抵, 側擊也.

[二]光武以赤伏符文拜梁為大司空, 又以讖文拜孫咸為大司馬, 見景丹傳.

[三]各見本傳.

[四]內學謂圖讖之書也. 其事祕密, 故稱內.

[五]謂桓譚、賈逵、張衡之流也. 各見本傳.

[六]司馬遷字子長, 其父太史公論六家之要曰：「觀陰陽之術, 太詳而眾忌, 使人拘而多畏.」見史記也.

夫物之所偏, 未能無蔽, 雖云大道, 其硋或同[一]. 若乃詩之失愚, 書之失誣, 然則數術之失, 至於詭俗乎? 如令溫柔敦厚而不愚, 斯深於詩者也；疏通知遠而不誣, 斯深於書者也[二]；極數知變而不詭俗, 斯深於數術者也[三]. 故曰：「苟非其人, 道不虛行.」[四]意者多迷其統, 取遣頗偏, 甚有雖流宕過誕亦失也[五].

[一]硋音五愛反.

[二]禮記曰：「其為人也, 溫柔敦厚, 詩教也；疏通知遠, 書教也. 詩之失愚, 書之失誣.」鄭玄注「詩敦厚, 近愚；書知遠, 近誣」也.

[三]易曰：「極數知來之謂占.」又曰：「知變化之道者, 其知神之所為乎?」

[四]易繫辭之文也.

[五]取遣謂信與不信也. 陰陽之術, 或信或不信, 各有所執, 故偏頗也. 以為甚有者雖流宕失中, 過稱虛誕者, 亦為失也.

中世張衡為陰陽之宗, 郎顗咎徵最密, 餘亦班班名家焉[一]. 其徒亦有雅才偉德, 未必體極蓺能. 今蓋糾其推變尤長, 可以弘補時事, 因合表之云[二].

[一]謂襄楷、蔡邕、楊厚等也.

[二]表, 顯也.

任文公, 巴郡閬中人也[一]. 父文孫, 明曉天官風角祕要. 文公少修父術, 州辟從事. 哀帝時, 有言越巂太守欲反, 刺史大懼, 遣文公等五從事檢行郡界, 潛伺虛實. 共止傳舍, 時暴風卒至, 文公遽趣白諸從事促去, 當有逆變來害人者, 因起駕速驅. 諸從事未能自發, 郡果使兵殺之, 文公獨得免.

[一]閬中, 今隆州縣.

後為治中從事. 時天大旱, 白刺史曰：「五月一日, 當有大水, 其變已至, 不可防救, 宜令吏人豫為其備.」刺史不聽, 文公獨儲大船, 百姓或聞, 頗有為防者. 到其日旱烈, 文公急命促載, 使白刺史, 刺史笑之. 日將中, 天北雲起, 須臾大雨, 至晡時, 湔水涌起十餘丈[一], 突壞廬舍, 所害數千人. 文公遂以占術馳名. 辟司空掾. 平帝即位, 稱疾歸家.

[一]酈元水經注云「湔水出綿道玉壘山」, 在今益州. 湔音子延反.

王莽篡後, 文公推數[一], 知當大亂, 乃課家人負物百斤, 環舍趨走, 日數十, 時人莫知其故. 後兵寇並起, 其逃亡者少能自脫, 惟文公大小負糧捷步[二], 悉得完免. 遂奔子公山, 十餘年不被兵革.

[一]推歷運之數也.

[二]捷, 健也.

公孫述時, 蜀武擔石折[一]. 文公曰：「噫！西州智士死, 我乃當之.」自是常會聚子孫, 設酒食. 後三月果卒. 故益部為之語曰：「任文公, 智無雙.」

[一]武擔, 山, 在今益州成都縣北百二十步. 楊雄蜀王本紀云：「武都丈夫化為女子, 顏色美絕, 蓋山精也. 蜀王納以為妃, 無幾物故, 乃發卒之武都擔土, 葬於成都郭中, 號曰武擔. 以石作鏡一枚表其墓.」華陽國志曰：「王哀念之, 遣五丁之武都擔土為妃作冢, 蓋地數畝, 高七丈. 其石俗今名為石笋.」

郭憲字子橫, 汝南宋人也[一]. 少師事東海王仲子. 時王莽為大司馬, 召仲子, 仲子欲往. 憲諫曰：「禮有來學, 無有往教之義[二]. 今君賤道畏貴, 竊所不取.」仲子曰：「王公至重, 不敢違之.」憲曰：「今正臨講業, 且當訖事.」仲子從之, 日晏乃往. 莽問：「君來何遲?」仲子具以憲言對, 莽陰奇之. 及後篡位, 拜憲郎中, 賜以衣服. 憲受衣焚之, 逃于東海之濱. 莽深忿恚, 討逐不知所在.

[一]續漢志汝南郡有宋公國, 周名郪丘, 漢改為新郪, 章帝建初四年, 徙宋公於此.

[二]禮記曰：「禮聞來學, 不聞往教.」

光武即位, 求天下有道之人, 乃徵憲拜博士. 再遷, 建武七年, 代張堪為光祿勳. 從駕南郊. 憲在位, 忽回向東北, 含酒三潠[一]. 執法奏為不敬[二]. 詔問其故. 憲對曰：「齊國失火, 故以此厭之.」後齊果上火災, 與郊同日.

[一]埤蒼曰：「潠, 噴也.」音巽.

[二]執法, 糾劾之官也.

八年, 車駕西征隗囂, 憲諫曰：「天下初定, 車駕未可以動.」憲乃當車拔佩刀以斷車靷[一]. 帝不從, 遂上隴. 其後潁川兵起, 乃回駕而還. 帝歎曰：「恨不用子橫之言.」

[一]靷在馬胸, 音胤.

時匈奴數犯塞, 帝患之, 乃召百僚廷議. 憲以為天下疲敝, 不宜動眾. 諫爭不合, 乃伏地稱眩瞀, 不復言[一]. 帝令兩郎扶下殿, 憲亦不拜. 帝曰：「常聞『關東觥觥郭子橫』, 竟不虛也.」[二]憲遂以病辭退, 卒於家.

[一]瞀, 亂也.

[二]觥觥, 剛直之貌, 音古橫反.

許楊字偉君, 汝南平輿人也. 少好術數. 王莽輔政, 召為郎, 稍遷酒泉都尉. 及莽篡位, 楊乃變姓名為巫醫, 逃匿它界. 莽敗, 方還鄉里.

汝南舊有鴻郤陂[一], 成帝時, 丞相翟方進奏毀敗之. 建武中, 太守鄧晨欲修復其功, 聞楊曉水脈, 召與議之. 楊曰：「昔成帝用方進之言[二], 尋而自夢上天, 天帝怒曰：『何故敗我濯龍淵? 』是後民失其利, 多致飢困. 時有謠歌曰：『敗我陂者翟子威, 飴我大豆, 亨我芋魁[三]. 反乎覆, 陂當復.』昔大禹決江疏河以利天下, 明府今興立廢業, 富國安民, 童謠之言, 將有徵於此. 誠願以死效力.」晨大悅, 因署楊為都水掾, 使典其事. 楊因高下形埶, 起塘四百餘里, 數年乃立[四]. 百姓得其便, 累歲大稔.

[一]陂在今豫州汝陽縣東.

[二]前書翟方進奏壞鴻郤陂.

[三]方進字子威. 芋魁, 芋根也. 前書「飴」作「飯」, 「亨」作「羹」.

[四]塘, 堤堰水也.

初, 豪右大姓因緣陂役, 競欲辜較在所, 楊一無聽, 遂共譖楊受取賕賂. 晨遂收楊下獄, 而械輒自解. 獄吏恐, 遽白晨. 晨驚曰：「果濫矣. 太守聞忠信可以感靈, 今其效乎！」即夜出楊, 遣歸. 時天大陰晦, 道中若有火光照之, 時人異焉. 後以病卒. 晨於都(官)[宮]為楊起廟, 圖畫形像, 百姓思其功績, 皆祭祀之.

高獲字敬公, 汝南新息人也. 為人尼首方面[一]. 少遊學京師, 與光武有舊. 師事司徒歐陽歙. 歙下獄當斷, 獲冠鐵冠, 帶鈇鑕, 詣闕請歙. 帝雖不赦, 而引見之. 謂曰：「敬公, 朕欲用子為吏, 宜改常性.」獲對曰：「臣受性於父母, 不可改之於陛下.」出便辭去.

[一]尼首, 首象尼丘山, 中下四方高也.

三公爭辟不應. 後太守鮑昱請獲, 既至門, 令主簿就迎, 主簿(曰)但使騎吏迎之, 獲聞之, 即去. 昱遣追請獲, 獲顧曰：「府君但為主簿所欺, 不足與談.」遂不留. 時郡境大旱. 獲素善天文, 曉遁甲, 能役使鬼神. 昱自往問何以致雨, 獲曰：「急罷三部督郵[一], 明府當自北出, 到三十里亭, 雨可致也.」昱從之, 果得大雨. 每行縣, 輒軾其閭[二]. 獲遂遠遁江南, 卒於石城[三]. 石城人思之, 共為立祠.

[一]續漢書曰：「監屬縣有三部, 每部督郵書掾一人.」

[二]軾, 所以禮之. 禮記曰「軾視馬尾」也.

[三]石城在今蘇州西南.

王喬者, 河東人也. 顯宗世, 為葉令. 喬有神術, 每月朔望, 常自縣詣臺朝. 帝怪其來數, 而不見車騎, 密令太史伺望之. 言其臨至, 輒有雙鳧從東南飛來. 於是候鳧至, 舉羅張之, 但得一隻舄焉. 乃詔尚方視[一], 則四年中所賜尚書官屬履也. 每當朝時, 葉門下鼓不擊自鳴, 聞於京師. 後天下玉棺於堂前, 吏人推排, 終不搖動. 喬曰：「天帝獨召我邪?」乃沐浴服飾寢其中, 蓋便立覆. 宿昔葬於城東, 土自成墳. 其夕, 縣中牛皆流汗喘乏, 而人無知者. 百姓乃為立廟, 號葉君祠. 牧守每班錄, 皆先謁拜之[二]. 吏人祈禱, 無不如應. 若有違犯, 亦立能為祟. 帝乃迎取其鼓, 置都亭下, 略無復聲焉. 或云此即古仙人王子喬也[三].

[一]說文曰, 亦視也. 音真吝反.

[二]王喬墓在今葉縣東.

[三]劉向列仙傳曰：「王子喬, 周靈王太子晉也. 好吹笙, 作鳳鳴. 遊伊洛閒, 道士浮丘公接上嵩山. (二)[三]十餘年後, 來於山上, 告桓良曰：『告我家, 七月七日待我緱氏山頭.』果乘白鶴駐山顛, 望之不得到, 舉手謝時人而去.」

謝夷吾字堯卿, 會稽山陰人也. 少為郡吏, 學風角占候. 太守第五倫擢為督郵. 時烏程長有臧釁, 倫使收案其罪. 夷吾到縣, 無所驗, 但望閤伏哭而還. 一縣驚怪, 不知所為. 及還, 白倫曰：「竊以占候, 知長當死. 近三十日, 遠不過六十日, 遊魂假息, 非刑所加, 故不收之.」倫聽其言, 至月餘, 果有驛馬齎長印綬, 上言暴卒. 倫以此益禮信之[一].

[一]謝承書曰「倫甚崇其道德, 轉署主簿, 使子從受春秋, 夷吾待之如師弟子之禮. 時或遊戲, 不肯讀書, 便白倫行罰, 遂成其業」也.

舉孝廉, 為壽張令[一], 稍遷荊州刺史[二], 遷鉅鹿太守. 所在愛育人物, 有善績. 及倫作司徒, 令班固為文薦夷吾曰：「臣聞堯登稷、契, 政隆太平；舜用皋陶, 政致雍熙. 殷、周雖有高宗、昌、發之君, 猶賴傅說、呂望之策, 故能克崇其業, 允協大中[三]. 竊見鉅鹿太守會稽謝夷吾, 出自東州, 厥土塗泥, 而英姿挺特, 奇偉秀出. 才兼四科, 行包九德[四], 仁足濟時, 知周萬物. 加以少膺儒雅, 韜含六籍, 推考星度, 綜校圖錄, 探賾聖祕, 觀變歷徵, 占天知地, 與神合契, 據其道德, 以經王務. 昔為陪隸, 與臣從事, 奮忠毅之操, 躬史魚之節, 董臣嚴綱, 勖臣懦弱[五], 得以免戾, 寔賴厥勳. 及其應選作宰, 惠敷百里, 降福彌異, 流化若神, 爰牧荊州, 威行邦國. 奉法作政, 有周、召之風；居儉履約, 紹公儀之操[六]. 尋功簡能, 為外臺之表；聽聲察實, 為九伯之冠[七]. 遷守鉅鹿, 政合時雍. 德量績謀, 有伊、呂、管、晏之任；闡弘道奧, 同史蘇、京房之倫[八]. 雖密勿在公, 而身出心隱, 不殉名以求譽, 不馳騖以要寵, 念存遜遁, 演志箕山. 方之古賢, 實有倫序；採之於今, 超焉絕俗. 誠社稷之元龜, 大漢之棟甍[九]. 宜當拔擢, 使登鼎司, 上令三辰順軌於歷象, 下使五品咸訓于嘉時[一０], 必致休徵克昌之慶, 非徒循法奉職而已. 臣以頑駑, 器非其疇[一一], 尸祿負乘, 夕惕若厲[一二]. 願乞骸骨, 更授夷吾, 上以光七曜之明, 下以厭率土之望, 庶令微臣塞咎免悔.」

[一]謝承書曰：「縣人女子張雨, 早喪父母, 年五十, 不肯嫁, 留養孤弟二人, 教其學問, 各得通經. 雨皆為娉娶, 皆成善士. 夷吾薦於州府, 使各選舉, 表復雨門戶. 永平十五年, 蝗發泰山, 流徙郡國, 荐食五穀, 過壽張界, 飛逝不集.」

[二]謝承書曰：「夷吾雅性明遠, 能決斷罪疑. 行部始到南陽縣, 遇孝章皇帝巡狩, 駕幸魯陽, 有詔敕荊州刺史入傳錄見囚徒, 誡長吏『勿廢舊儀, 朕將覽焉』. 上臨西廂南面, 夷吾處東廂, 分帷隔中央. 夷吾所決正一縣三百餘事, 事與上合. 而朝廷歎息曰：『諸州刺史盡如此者, 朕不憂天下.』常以勵群臣.」

[三]尚書洪範曰：「皇建其有極.」孔安國注云：「皇, 大；極, 中也.」

[四]四科, 見文苑傳. 尚書咎繇陳九德, 曰「寬而栗, 愿而恭, 亂而敬, 柔而立, 擾而毅, 直而溫, 簡而廉, 剛而塞, 強而義」也.

[五]董, 督也. 勗, 勵也.

[六]史記公儀休相魯, 拔園葵, 去織婦, 不與人爭利.

[七]左傳曰：「五侯九伯.」杜預注云：「九州之伯也.」

[八]左傳史蘇, 晉太史, 善筮者. 京房字君明, 善陰陽占候, 見前書.

[九]尚書曰：「格人元龜, 罔敢知吉.」元, 大也. 甍亦棟也.

[一０]五品, 五常之教也, 謂父義, 母慈, 兄友, 弟恭, 子孝也. 訓, 順也.

[一一]疇, 類也.

[一二]易曰：「負且乘, 致寇至.」又曰：「夕惕若厲.」言君子終日乾乾, 至于夕, 猶怵惕戒懼, 若危厲.

後以行春乘柴車, 從兩吏[一], 冀州刺史上其儀序失中, 有損國典, 左轉下邳令. 豫剋死日, 如期果卒. 敕其子曰：「漢末當亂, 必有發掘露骸之禍.」使懸棺下葬, 墓不起墳[二].

[一]柴車, 賤車也.

[二]墓謂塋域. 墳謂築土.

時博士勃海郭鳳亦好圖讖, 善說災異, 吉凶占應. 先自知死期, 豫令弟子市棺斂具, 至其日而終[一].

[一]棺音古亂反.

楊由字哀侯, 蜀郡成都人也. 少習易, 并七政、元氣、風雲占候. 為郡文學掾. 時有大雀夜集於庫樓上, 太守廉范以問由. 由對曰：「此占郡內當有小兵, 然不為害.」後二十餘日, 廣柔縣蠻夷反, 殺傷長吏[一], 郡發庫兵擊之. 又有風吹削哺[二], 太守以問由. 由對曰：「方當有薦木實者, 其色黃赤.」頃之, 五官掾獻橘數包.

[一]廣柔縣屬蜀郡, 故城在今茂州汶川縣西.

[二]「哺」當作「柿」, 音孚廢反. 顏氏家訓曰：「削則札也. 左傳曰『削而投之』是也. 史家假借為『肝肺』字, 今俗或作『脯』, 或作為『反哺』之『哺』, 學士因云『是屏障之名』, 非也. 風角書曰『庶人之風揚塵轉削』, 若是屏障, 何由可轉.」

由嘗從人飲, 敕御者曰：「酒若三行, 便宜嚴駕.」既而趣去. 後主人舍有鬥相殺者, 人請問何以知之. 由曰：「向社中木上有鳩鬥, 此兵賊之象也.」其言多驗. 著書十餘篇, 名曰其平. 終于家.

李南字孝山, 丹陽句容人也[一]. 少篤學, 明於風角. 和帝永元中, 太守馬棱坐盜賊事被徵, 當詣廷尉, 吏民不寧, 南特通謁賀. 棱意有恨, 謂曰：「太守不德, 今當即罪, 而君反相賀邪?」南曰：「旦有善風, 明日中時應有吉問, 故來稱慶.」旦日, 棱延望景晏, 以為無徵；至晡, 乃有驛使齎詔書原停棱事. 南問其遲留之狀. 使者曰：「向度宛陵浦里斻[二], 馬踠足, 是以不得速.」[三]棱乃服焉. 後舉有道, 辟公府, 病不行, 終於家.

[一]句容, 今潤州縣也. 近句曲山有所容, 因名焉.

[二]宛陵, 縣, 屬丹陽郡. 斻, 以舟濟水也.

[三]踠, 屈損也.

南女亦曉家術, 為由拳縣人妻. 晨詣爨室, 卒有暴風, 婦便上堂從姑求歸, 辭其二親. 姑不許, 乃跪而泣曰：「家世傳術, 疾風卒起, 先吹灶突及井, 此禍為婦女主爨者, 妾將亡之應.」因著其亡日. 乃聽還家, 如期病卒.

李郃字孟節, 漢中南鄭人也. 父頡, 以儒學稱, 官至博士. 郃襲父業, 遊太學, 通五經. 善河洛風星, 外質朴, 人莫之識. 縣召署幕門候吏.

和帝即位, 分遣使者, 皆微服單行, 各至州縣, 觀採風謠. 使者二人當到益部, 投郃候舍. 時夏夕露坐, 郃因仰觀, 問曰：「二君發京師時, 寧知朝廷遣二使邪?」二人默然, 驚相視曰：「不聞也.」問何以知之. 郃指星示云：「有二使星向益州分野, 故知之耳[一].」

[一]前書觜觹、參, 益州之分野也.

後三年, 其使者一人拜漢中太守, 郃猶為吏, 太守奇其隱德, 召署戶曹史. 時大將軍竇憲納妻, 天下郡國皆有禮慶, 郡亦遣使. 郃進諫曰：「竇將軍椒房之親, 不修禮德, 而專權驕恣, 危亡之禍可翹足而待, 願明府一心王室, 勿與交通.」太守固遣之, 郃不能止, 請求自行, 許之. 郃遂所在留遲, 以觀其變. 行至扶風, 而憲就國自殺, 支黨悉伏其誅, 凡交通憲者, 皆為免官, 唯漢中太守不豫焉.

郃歲中舉孝廉, 五遷尚書令, 又拜太常. 元初四年, 代袁敞為司空, 數陳得失, 有忠臣節. 在位四年, 坐請託事免.

安帝崩, 北鄉侯立, 復為司徒. 及北鄉侯病, 郃陰與少府河南陶範、步兵校尉趙直謀立順帝, 會孫程等事先成, 故郃功不顯. 明年, 坐吏民疾病, 仍有災異, 賜策免. 將作大匠翟酺上郃「潛圖大計, 以安社稷」, 於是錄陰謀之功, 封郃涉都侯, 辭讓不受. 年八十餘, 卒於家. 門人上黨馮冑獨制服, 心喪三年, 時人異之[一].

[一]家語曰「仲尼既葬, 弟子皆家于墓, 行心喪之禮. 三年喪畢, 或去或留」也.

冑字世威, 奉世之後也[一]. 常慕周伯況、閔仲叔之為人, 隱處山澤, 不應徵辟.

[一]奉代字子明, 宣帝時為前將軍, 見前書也.

郃子固, 已見前傳. 弟子歷, 字季子. 清白有節, 博學善交, 與鄭玄、陳紀等相結. 為新城長, 政貴無為. 亦好方術. 時天下旱, 縣界特雨. 官至奉車都尉.

段翳字元章, 廣漢新都人也. 習易經, 明風角. 時有就其學者, 雖未至, 必豫知其姓名. 嘗告守津吏曰：「某日當有諸生二人, 荷擔問翳舍處者, 幸為告之.」後竟如其言. 又有一生來學, 積年, 自謂略究要術, 辭歸鄉里. 翳為合膏藥, 并以簡書封於筒中, 告生曰：「有急發視之.」生到葭萌, 與吏爭度, 津吏檛破從者頭. 生開筒得書, 言到葭萌, 與吏鬥頭破者, 以此膏裹之. 生用其言, 創者即愈. 生歎服, 乃還卒業. 翳遂隱居竄跡, 終于家.

廖扶字文起[一], 汝南平輿人也. 習韓詩、歐陽尚書, 教授常數百人. 父為北地太守, 永初中, 坐羌沒郡下獄死. 扶感父以法喪身, 憚為吏. 及服終而歎曰：「老子有言：『名與身孰親? 』吾豈為名乎！」遂絕志世外. 專精經典, 尤明天文、讖緯, 風角、推步之術. 州郡公府辟召皆不應. 就問災異, 亦無所對.

[一]廖, 音力弔反, 又音力救反.

扶逆知歲荒, 乃聚穀數千斛, 悉用給宗族姻親, 又斂葬遭疫死亡不能自收者. 常居先人冢側, 未曾入城市. 太守謁煥[一], 先為諸生, 從扶學, 後臨郡, 未到, 先遣吏脩門人之禮, 又欲擢扶子弟, 固不肯, 當時人因號為北郭先生. 年八十, 終于家.

[一]謁姓也.

二子, 孟舉、偉舉, 並知名.

折像字伯式, 廣漢雒人也. 其先張江者, 封折侯, 曾孫國為鬱林太守, 徙廣漢, 因封氏焉. 國生像.

國有貲財二億, 家僮八百人. 像幼有仁心, 不殺昆蟲, 不折萌牙. 能通京氏易, 好黃老言. 及國卒, 感多藏厚亡之義[一], 乃散金帛資產, 周施親疏. 或諫像曰：「君三男兩女, 孫息盈前, 當增益產業, 何為坐自殫竭乎?」像曰：「昔鬥子文有言：『我乃逃禍, 非避富也.』[二]吾門戶殖財日久, 盈滿之咎, 道家所忌[三]. 今世將衰, 子又不才. 不仁而富, 謂之不幸[四]. 牆隙而高, 其崩必疾也.」智者聞之咸服焉.

[一]老子曰「多藏必厚亡」也.

[二]國語曰：「楚成王每出子文之祿, 必逃, 王止而後復. 人謂子文曰：『人生求富而子逃之, 何也? 』子文曰：『夫從政者, 以庇人也. 人多曠者, 而我取富, 是勤人以自封也, 死無日矣. 我逃死, 不逃富.』」

[三]老子曰：「持而盈之, 不如其已. 金玉滿堂, 莫之能守.」

[四]左傳曰：「善人富謂之幸, 淫人富謂之殃.」

自知亡日, 召賓客九族飲食辭訣, 忽然而終. 時年八十四. 家無餘資, 諸子衰劣如其言云.

樊英字季齊, 南陽魯陽人也. 少受業三輔, 習京氏易, 兼明五經. 又善風角、星筭、河洛七緯, 推步災異[一]. 隱於壺山之陽[二], 受業者四方而至. 州郡前後禮請不應；公卿舉賢良方正、有道, 皆不行.

[一]七緯者, 易緯稽覽圖、乾鑿度、坤靈圖、通卦驗、是類謀、辨終備也；書緯琁機鈐、考靈耀、刑德放、帝命驗、運期授也；詩緯推度災、記歷樞、含神務也；禮緯含文嘉、稽命徵、斗威儀也；樂緯動聲儀、稽耀嘉、汁圖徵也；孝經緯援神契、鉤命決也；春秋緯演孔圖、元命包、文耀鉤、運斗樞、感精符、合誠圖、考異郵、保乾圖、漢含孳、佑助期、握誠圖、潛潭巴、說題辭也.

[二]山在今鄧州新城縣北, 即張衡南都賦云「天封大狐」是也.

嘗有暴風從西方起, 英謂學者曰：「成都市火甚盛.」因含水西向漱之, 乃令記其日時. 客後有從蜀都來, 云「是日大火, 有黑雲卒從東起, 須臾大雨, 火遂得滅」. 於是天下稱其術蓺.

安帝初, 徵為博士. 至建光元年, 復詔公車賜策書, 徵英及同郡孔喬、[一]李昺、[二]北海郎宗、[三]陳留楊倫、[四]東平王輔六人[五], 唯郎宗、楊倫到洛陽, 英等四人並不至.

[一]謝承書曰「喬字子松, 宛人也, 學古文尚書、春秋左氏傳. 常幽居修志, 銳意典籍, 至乃歷年身不出門, 鄉里莫得瞻見. 公車徵不行, 卒於家」也.

[二]謝承書曰「昺字子然, 酇人也, 篤行好學, 不羨榮祿. 習魯詩、京氏易. 室家相待如賓. 州郡前後禮請不應. 舉茂才, 除召陵令, 不到官. 公車徵不行, 卒」也.

[三]謝承書曰：「宗字仲綏, 安丘人也, 善京氏易、風角、星筭, 推步吉凶. 常負笈荷擔賣卜給食, 瘠服閒行, 人莫得知. 安帝詔公車徵, 策文曰：『郎宗、李昺、孔喬等前比徵命, 未肯降意. 恐主者玩弄, 禮意不備, 使難進易退之人龍潛不屈其身. 各致嘉禮, 遣詣公車, 將以補察國政, 輔朕之不逮.』青州被詔書, 遣宗詣公車, 對策陳災異, 而為諸儒之表. 拜議郎, 除吳令. 到官一月, 時卒暴風, 宗占以為京師有大火, 定火發時, 果如宗言. 諸公聞之, 表上, 博士徵. 宗恥以占事就徵, 文書未到, 夜懸印綬置廳上遁去, 終於家. 子顗, 自有傳.」

[四]見儒林傳.

[五]謝承書曰：「輔字公助, 平陸人也. 學公羊傳、援神契. 常隱居野廬, 以道自娛. 辟公府, 舉有道, 對策拜郎中. 陳災異, 甄吉凶有驗, 拜議郎, 以病遜. 安帝公車徵, 不行, 卒於家.」

永建二年, 順帝策書備禮, 玄纁徵之, 復固辭疾篤. 乃詔切責郡縣, 駕載上道. 英不得已, 到京, 稱病不肯起. 乃強輿入殿, 猶不以禮屈. 帝怒, 謂英曰：「朕能生君, 能殺君；能貴君, 能賤君；能富君, 能貧君. 君何以慢朕命?」英曰：「臣受命於天. 生盡其命, 天也；死不得其命, 亦天也. 陛下焉能生臣, 焉能殺臣！臣見暴君如見仇讎, 立其朝猶不肯, 可得而貴乎? 雖在布衣之列, 環堵之中[一], 晏然自得, 不易萬乘之尊, 又可得而賤乎? 陛下焉能貴臣, 焉能賤臣！臣非禮之祿, 雖萬鍾不受；若申其志, 雖簞食不厭也[二]. 陛下焉能富臣, 焉能貧臣！」帝不能屈, 而敬其名, 使出就太醫養疾, 月致羊酒.

[一]環堵, 面一堵也. 莊子曰「原憲居環堵之中」也.

[二]簞, 笥也. 論語曰, 顏回在陋巷之中, 一簞食, 一瓢飲.

至四年三月, 天子乃為英設壇席, 令公車令導, 尚書奉引, 賜几杖, 待以師傅之禮, 延問得失. 英不敢辭, 拜五官中郎將. 數月, 英稱疾篤, 詔以為光祿大夫, 賜告歸. 令在所送穀千斛, 常以八月致牛一頭, 酒三斛；如有不幸, 祠以中牢. 英辭位不受, 有詔譬旨勿聽.

英初被詔命, 僉以為必不降志, 及後應對, 又無奇謨深策, 談者以為失望[一]. 初, 河南張楷與英俱徵, 既而謂英曰：「天下有二道, 出與處也. 吾前以子之出, 能輔是君也, 濟斯人也. 而子始以不訾之身, 怒萬乘之主；及其享受爵祿, 又不聞匡救之術, 進退無所據矣.」

[一]謝承書曰「南郡王逸素與英善, 因與其書, 多引古譬喻, 勸使就聘. 英順逸議, 談者失望」也.

英既善術, 朝廷每有災異, 詔輒下問變復之效, 所言多驗[一].

[一]變災異復於常也.

初, 英著易章句, 世名樊氏學, 以圖緯教授. 潁川陳寔少從英學. 嘗有疾, 妻遣婢拜問, 英下床荅拜. 寔怪而問之. 英曰：「妻, 齊也, 共奉祭祀, 禮無不荅.」[一]其恭謹若是. 年七十餘, 卒於家.

[一]禮記曰：「凡非弔喪非見國君, 無不荅拜.」

孫陵, 靈帝時以諂事宦人為司徒.

陳郡郤巡學傳英業, 官至侍中.

論曰：漢世之所謂名士者, 其風流可知矣. 雖弛張趣舍, 時有未純, 於刻情修容, 依倚道蓺, 以就其聲價, 非所能通物方, 弘時務也[一]. 及徵樊英、楊厚, 朝廷若待神明, 至竟無它異. 英名最高, 毀最甚. 李固、朱穆等以為處士純盜虛名, 無益於用, 故其所以然也. 然而後進希之以成名, 世主禮之以得眾, 原其無用亦所以為用, 則其有用或歸於無用矣. 何以言之? 夫煥乎文章, 時或乖用；本乎禮樂, 適末或疏[二]. 及其陶搢紳, 藻心性, 使由之而不知者, 豈非道邈用表, 乖之數跡乎? [三]而或者忽不踐之地, 賒無用之功[四], 至乃誚譟遠術, 賤斥國華[五], 以為力詐可以救淪敝, 文律足以致寧平, 智盡於猜察, 道足於法令, 雖濟萬世, 其將與夷狄同也[六]. 孟軻有言曰：「以夏變夷, 不聞變夷於夏.」況有未濟者乎！

[一]易曰：「方以類聚, 物以群分.」

[二]文章雖美, 時敝則不用也. 禮樂誠貴, 代末則廢.

[三]言文章禮樂, 其道邈遠, 出於常用之表, 不可以數跡求也.

[四]莊子曰：「惠子謂莊子曰：『子言無用.』莊子曰：『知無用而始可與言用矣. 夫地非不廣且大也, 人之所用容足耳. 然則側足而墊之, 致黃泉, 人尚有用乎? 』惠子曰：『無用.』莊子曰：『然則無用之為用也亦明矣.』」墊猶掘也.

[五]遠術謂禮樂, 國華謂懷道隱逸之士也.

[六]前書大人賦曰：「雖濟萬代, 不足以喜.」

校勘記

二七０四頁　二行　背中赤文朱字　按：集解引惠棟說, 謂案中候握河紀作「背甲赤文成字」.

二七０五頁一一行　(李)少翁　校補謂案前書郊祀志拜文成將軍者齊人少翁, 史不言何姓, 「李」字衍. 今據刪. 按：殿本作「李少君」, 誤.

二七０六頁　五行　甚有雖流宕過誕亦失　按：刊誤謂案此不成文理, 注亦不明, 蓋非范本真.

二七０七頁　一行　父文孫　集解引惠棟說, 謂案華陽國志, 文公為文孫弟. 今按：父名「文孫」, 子不當名「文公」, 必有誤.

二七０七頁　三行　文公遽趣白諸從事促去　按：汲本、殿本「趣」作「起」.

二七０七頁一０行　湔水出綿道玉壘山　按：王先謙謂「綿道」當作「綿虒道」.

二七０七頁一一行　日數十　按：刊誤謂舊本有一「到」字, 不合刊去.

二七０九頁　二行　忽回向東北　按：殿本「回」作「面」.

二七一０頁　一行　許楊　按：校補引柳從辰說, 謂御覽七十二引謝承書及本書, 「楊」均作「陽」.

二七一０頁　六行　反乎覆陂當復　按：殿本考證王會汾謂案前書翟方進傳, 此下有「誰云者兩黃鵠」六字.

二七一０頁一五行　晨於都(官)[宮]為楊起廟　據汲本、殿本改.

二七一一頁　二行　高獲字敬公　按：集解引汪文臺說, 謂御覽十一引謝承書作「周獲」.

二七一一頁　六行　主簿(曰)但使騎吏迎之　據刊誤刪.

二七一二頁一一行　(二)[三]十餘年後　據殿本改. 　按：御覽三九、六六二引, 並作「三十餘年」.

二七一三頁　八行　政隆太平　按：下云「政致雍熙」, 刊誤謂案文勢不當駢用兩「政」字, 蓋本是「治」, 避唐諱作「化」, 後人不知, 誤改為「政」.

二七一六頁　一行　楊由字哀侯　按：古人名與字相應, 「哀」疑「衷」之訛.

二七一六頁　六行　哺當作柿　「柿」原作「□」, 逕據殿本、集解本改. 按：校補謂木□之「□」本從□, 果□之「□」本從□, 俗作「□」, 從□, 今皆訛作「柿」, 從市, 俗遂皆寫從□, 辯之不勝辯矣.

二七一九頁　一行　奉代字子明　按：汲本、殿本「代」作「世」, 此避唐諱, 未回改也.

二七二０頁　八行　其先張江者封折侯　按：集解引惠棟說, 謂華陽國志云江為武威太守, 封南陽折侯, 因氏焉. 案南陽有析縣, 前漢屬宏農, 酈元音持益反, 顏籀音先歷反, 字從木, 不從手.

二七二一頁　六行　善人富謂之幸　集解引惠棟說, 謂左傳「幸」作「賞」. 今按：賞與殃韻, 作「幸」非也.

二七二一頁　九行　樊英字季齊　按：集解引惠棟說, 謂「季齊」一作「季高」, 見抱朴子.

二七二四頁一一行　孫陵靈帝時以諂事宦人為司徒　按：集解引錢大昭說, 謂案靈帝紀, 陵為太尉, 非司徒.

後漢書卷八十二下 方術列傳第七十二下

唐檀字子產, 豫章南昌人也. 少遊太學, 習京氏易、韓詩、顏氏春秋, 尤好災異星占. 後還鄉里, 教授常百餘人.

元初七年, 郡界有芝草生, 太守劉祗欲上言之, 以問檀. 檀對曰：「方今外戚豪盛, 陽道微弱, 斯豈嘉瑞乎?」祗乃止. 永寧元年, 南昌有婦人生四子, 祗復問檀變異之應. 檀以為京師當有兵氣, 其禍發於蕭牆[一]. 至延光四年, 中黃門孫程揚兵殿省[二], 誅皇后兄車騎將軍閻顯等, 立濟陰王為天子, 果如所占.

[一]論語孔子曰：「吾恐季孫之憂, 不在顓臾而在蕭牆之內.」蕭, 肅也. 謂屏牆也. 言人臣至屏, 無不肅敬.

[二]揚, 舉也.

永建五年, 舉孝廉, 除郎中. 是時白虹貫日, 檀因上便宜三事, 陳其咎徵. 書奏, 棄官去. 著書二十八篇, 名為唐子. 卒於家.

公沙穆字文乂, 北海膠東人也. 家貧賤. 自為兒童不好戲弄, 長習韓詩、公羊春秋, 尤銳思河洛推步之術. 居建成山中, 依林阻為室, 獨宿無侶. 時暴風震雷, 有聲於外呼穆者三, 穆不與語. 有頃, 呼者自牖而入, 音狀甚怪, 穆誦經自若, 終亦無它妖異, 時人奇之. 後遂隱居東萊山, 學者自遠而至.

有富人王仲, 致產千金. 謂穆曰：「方今之世, 以貨自通, 吾奉百萬與子為資, 何如?」對曰：「來意厚矣. 夫富貴在天, 得之有命, 以貨求位, 吾不忍也.」[一]

[一]謝承書曰「穆嘗養豬, 豬有病, 使人賣之於巿. 語之(言)[云]『如售, 當告買者言病, 賤取其直；不可言無病, 欺人取貴價』也. 賣豬者到巿即售, 亦不言病, 其直過價. 穆怪之, 問其故. 齎半直追以還買豬人. 告語(言)[云]『豬實病, 欲賤賣, 不圖賣者人相欺, 乃取貴直.』買者言賣買私約, 亦復辭錢不取. 穆終不受錢而去」也.

後舉孝廉, 以高第為主事, 遷繒相[一]. 時繒侯劉敞, 東海恭王之後也, 所為多不法, 廢嫡立庶, 傲很放恣. 穆到官, 謁曰：「臣始除之日, 京師咸謂臣曰『繒有惡侯』, 以弔小相. 明侯何因得此醜聲之甚也? 幸承先人之支體, 傳茅土之重, 不戰戰兢兢, 而違越法度, 故朝廷使臣為輔. 願改往修來, 自求多福.」乃上沒敞所侵官民田地, 廢其庶子, 還立嫡嗣. 其蒼頭兒客犯法, 皆收考之. 因苦辭諫敞. 敞涕泣為謝, 多從其所規.

[一]繒, 縣, 屬琅邪郡, 故城在今沂州承縣東北也.

遷弘農令. 縣界有螟蟲食稼, 百姓惶懼. 穆乃設壇謝曰：「百姓有過, 罪穆之由, 請以身禱.」於是暴雨, 既霽而螟蟲自銷, 百姓稱曰神明. 永壽元年, 霖雨大水, 三輔以東莫不湮沒. 穆明曉占候, 乃豫告令百姓徙居高地, 故弘農人獨得免害.

遷遼東屬國都尉, 善得吏人歡心. 年六十六卒官. 六子皆知名[一].

[一]謝承書曰「穆子孚, 字允慈. 亦為善士, 舉孝廉, 尚書侍郎, 召陵令, 上谷太守」也.

許曼者, 汝南平輿人也. 祖父峻, 字季山, 善卜占之術, 多有顯驗, 時人方之前世京房. 自云少嘗篤病, 三年不愈, 乃謁太山請命[一], 行遇道士張巨君, 授以方術. 所著易林, 至今行於世.

[一]太山主人生死, 故詣請命也.

曼少傳峻學. 桓帝時, 隴西太守馮緄始拜郡, 開綬笥, 有兩赤蛇分南北走. 緄令曼筮之. 卦成, 曼曰：「三歲之後, 君當為邊將, 官有東名, 當東北行三千里. 復五年, 更為大將軍, 南征.」延熹元年, 緄出為遼東太守, 討鮮卑, 至五年, 復拜車騎將軍, 擊武陵蠻賊, 皆如占. 其餘多此類云.

趙彥者, 琅邪人也. 少有術學. 延熹三年, 琅邪賊勞丙與太山賊叔孫無忌殺都尉, 攻沒琅邪屬縣, 殘害吏民. 朝廷以南陽宗資為討寇中郎將, 杖鉞將兵, 督州郡合討無忌. 彥為陳孤虛之法, 以賊屯在莒, 莒有五陽之地[一], 宜發五陽郡兵[二], 從孤擊虛以討之. 資具以狀上, 詔書遣五陽兵到. 彥推遁甲, 教以時進兵, 一戰破賊, 燔燒屯塢, 徐兗二州一時平夷.

[一]謂城陽、南武陽、開陽、陽都、安陽, 並近莒.

[二]郡名有「陽」, 謂山陽、廣陽、漢陽、南陽、丹陽郡之類也.

樊志張者, 漢中南鄭人也. 博學多通, 隱身不仕. 嘗遊隴西, 時破羌將軍段熲出征西羌, 請見志張. 其夕, 熲軍為羌所圍數重, 因留軍中, 三日不得去. 夜謂熲曰：「東南角無復羌, 宜乘虛引出, 住百里, 還師攻之, 可以全勝.」熲從之, 果以破賊. 於是以狀表聞. 又說其人既有梓慎、焦、董之識[一], 宜翼聖朝, 咨詢奇異. 於是有詔特徵, 會病終.

[一]焦延壽, 董仲舒.

單颺字武宣, 山陽湖陸人也. 以孤特清苦自立, 善明天官、筭術. 舉孝廉, 稍遷太史令, 侍中. 出為漢中太守, 公事免. 後拜尚書, 卒於官.

初, 熹平末, 黃龍見譙, 光祿大夫橋玄問颺：「此何祥也?」颺曰：「其國當有王者興. 不及五十年, 龍當復見, 此其應也.」魏郡人殷登密記之. 至建安二十五年春, 黃龍復見譙, 其冬, 魏受禪.

韓說字叔儒, 會稽山陰人也. 博通五經, 尤善圖緯之學. 舉孝廉. 與議郎蔡邕友善. 數陳災眚, 及奏賦、頌、連珠. 稍遷侍中. 光和元年十月, 說言於靈帝, 云其晦日必食, 乞百官嚴裝. 帝從之, 果如所言. 中平二年二月, 又上封事, 剋期宮中有災. 至日南宮大火. 遷說江夏太守, 公事免. 年七十, 卒於家.

董扶字茂安, 廣漢綿竹人也. 少遊太學, 與鄉人任安齊名, 俱事同郡楊厚, 學圖讖. 還家講授, 弟子自遠而至. 前後宰府十辟, 公車三徵, 再舉賢良方正、博士、有道, 皆稱疾不就.

靈帝時, 大將軍何進薦扶, 徵拜侍中, 甚見器重. 扶私謂太常劉焉曰：「京師將亂, 益州分野有天子氣.」焉信之, 遂求出為益州牧, 扶亦為蜀郡屬國都尉, 相與入蜀. 去後一歲, 帝崩, 天下大亂, 乃去官還家. 年八十二卒.

後劉備稱天子於蜀, 皆如扶言. 蜀丞相諸葛亮問廣漢秦密, 董扶及任安所長. 密曰「董扶褒秋毫之善, 貶纖介之惡. 任安記人之善, 忘人之過」云[一].

[一]蜀志曰：「密字子敕, 廣漢綿竹人也. 少有才學, 州郡辟命, 稱疾不往. 或謂密曰：『足下欲自比巢、許、四皓, 何故揚文藻, 見瑰穎乎? 』密荅曰：『僕文不能盡言, 言不能盡意, 何文藻之有揚乎? 虎生而文炳, 鳳生而五色, 豈以采自飾畫哉, 性自然也.』先主既定益州, 廣漢太守夏纂請密為師友祭酒, 領五官掾, 稱曰仲父. 密稱疾, 臥在第舍, 尋拜左中郎將, 長水校尉. 吳使張溫大敬服密之文辯, 遷大司農而卒.」

郭玉者, 廣漢雒人也. 初, 有老父不知何出, 常漁釣於涪水, 因號涪翁. 乞食人閒, 見有疾者, 時下針石, 輒應時而效, 乃著針經、診脈法傳於世[一]. 弟子程高尋求積年, 翁乃授之. 高亦隱跡不仕. 玉少師事高, 學方診六微之技, 陰陽隱側之術. 和帝時, 為太醫丞, 多有效應. 帝奇之, 仍試令嬖臣美手腕者與女子雜處帷中, 使玉各診一手, 問所疾苦. 玉曰：「左陽右陰, 脈有男女, 狀若異人. 臣疑其故.」帝歎息稱善.

[一]診, 候也, 音直忍反.

玉仁愛不矜, 雖貧賤廝養, 必盡其心力, 而醫療貴人, 時或不愈. 帝乃令貴人羸服變處, 一針即差. 召玉詰問其狀. 對曰：「醫之為言意也. 腠理至微[一], 隨氣用巧, 針石之閒, 毫芒即乖. 神存於心手之際, 可得解而不可得言也. 夫貴者處尊高以臨臣, 臣懷怖懾以承之. 其為療也, 有四難焉：自用意而不任臣, 一難也；將身不謹, 二難也；骨節不彊, 不能使藥, 三難也；好逸惡勞, 四難也. 針有分寸, 時有破漏[二], 重以恐懼之心, 加以裁慎之志, 臣意且猶不盡, 何有於病哉！此其所為不愈也.」帝善其對. 年老卒官.

[一]腠理, 皮膚之閒也. 韓子曰, 扁鵲見晉桓侯, 曰「君有病, 在腠理」也.

[二]分寸, 淺深之度. 破漏, 日有衝破者也.

華佗字元化[一], 沛國譙人也, 一名旉[二]. 遊學徐土, 兼通數經. 曉養性之術, 年且百歲而猶有壯容, 時人以為仙. 沛相陳珪舉孝廉, 太尉黃琬辟, 皆不就.

[一]佗音徒何反.

[二]音孚.

精於方藥, 處齊不過數種[一], 心識分銖, 不假稱量. 針灸不過數處. 若疾發結於內, 針藥所不能及者, 乃令先以酒服麻沸散, 既醉無所覺, 因刳破腹背, 抽割積聚. 若在腸胃, 則斷截湔洗, 除去疾穢, 既而縫合, 傅以神膏, 四五日創愈, 一月之閒皆平復[二].

[一]齊音才計反.

[二]佗別傳曰「人有見山陽太守廣陵劉景宗, 說數見華佗, 見其療病平脈之候, 其驗若神. 琅邪劉勳為河內太守, 有女年幾二十, 左腳膝裏上有瘡, 癢而不痛. 創發數十日愈, 愈已復發, 如此七八年. 迎佗使視, 佗曰：『易療之. 當得稻糠色犬一頭, 好馬二匹.』以繩繫犬頸, 使走馬牽犬. 馬極輒易, 計馬走犬三十餘里, 犬不能行, 復令步人拖曳, 計向五十餘里. 乃以藥飲女, 女即安臥不知人. 因取犬斷腹近後腳之前, 所斷之處, 向創口令去三二寸, 停之須臾, 有若蛇者從創中出, 便以鐵錐橫貫蛇頭, 蛇在皮中搖動良久, 須臾不動, 牽出, 長三尺所, 純是蛇, 但有眼處而無童子, 又逆鱗耳. 以膏散著創中, 七日愈. 又有人苦頭眩, 頭不得舉, 目不得視, 積年. 佗使悉解衣倒懸, 令頭去地一二寸, 濡布拭身體, 令周匝, 候視諸脈, 盡出五色. 佗令弟子數人以鈹刀決脈五色血盡, 視赤血出乃下, 以膏摩, 被覆, 汗出周匝, 飲以亭歷犬血散, 立愈. 又有婦人長病經年, 世謂寒熱注病者也. 冬十一月中, 佗令坐石槽中, (且)[旦]用寒水汲灌, 云當滿百. 始七八灌, 戰欲死, 灌者懼, 欲止, 佗令滿數. 至將八十灌, 熱氣乃蒸出, 囂囂高二三尺. 滿百灌, 佗乃然火溫床, 厚覆良久, 汗洽出著粉, 汗□便愈. 又有人病腹中半切痛, 十餘日中, 須眉墯落. 佗曰：『是脾半腐, 可刳腹養療也.』佗便飲藥令臥, 破腹視, 脾半腐壞. 刮去惡肉, 以膏傅創, 飲之藥, 百日平復」也.

佗嘗行道, 見有病咽塞者[一], 因語之曰：「向來道隅有賣餅人, 萍齏甚酸[二], 可取三升飲之, 病自當去.」即如佗言, 立吐一蛇, 乃懸於車而候佗. 時佗小兒戲於門中, 逆見, 自相謂曰：「客車邊有物, 必是逢我翁也.」及客進, 顧視壁北, 懸蛇以十數, 乃知其奇[三].

[一]咽, 喉也.

[二]詩義疏曰：「蘋, 澹水上浮萍(者). 麤大[者]謂之蘋, 小者為萍. 季春始生, 可糝蒸為茹, 又可苦酒淹就酒也.」魏志及本草並作「蒜齏」也.

[三]魏志曰「故甘陵相夫人有身六月, 腹痛不安. 佗視脈, 曰：『胎已死.』使人手摸知所在, 在左則男, 在右則女. 云『在左』. 於是為湯下之, 果下男形, 即愈. 縣吏尹代苦四支煩, 口中乾, 不欲聞人聲, 小便不利. 佗曰：『試作熱食, 得汗即愈, 不汗後三日死.』即作熱食, 而不汗出. 佗曰：『藏氣已絕於內, 當啼泣而絕.』果如佗言. 府吏倪尋、李延共止, 俱頭痛身熱, 所苦正同. 佗曰：『尋當下之, 延當發汗.』或難其異. 佗曰：『尋外實, 延內實, 故療之宜殊.』即各與藥, 明旦並起」者也.

又有一郡守篤病久, 佗以為盛怒則差. 乃多受其貨而不加功. 無何棄去, 又留書罵之. 太守果大怒, 令人追殺佗, 不及, 因瞋恚, 吐黑血數升而愈.

又有疾者, 詣佗求療, 佗曰：「君病根深, 應當剖破腹. 然君壽亦不過十年, 病不能相殺也.」病者不堪其苦, 必欲除之, 佗遂下療, 應時愈, 十年竟死.

廣陵太守陳登忽患匈中煩懣, 面赤, 不食. 佗脈之, 曰：「府君胃中有蟲, 欲成內疽, 腥物所為也.」即作湯二升, 再服, 須臾, 吐出三升許蟲, 頭赤而動, 半身猶是生魚膾, 所苦便愈. 佗曰：「此病後三期當發, 遇良醫可救.」登至期疾動, 時佗不在, 遂死.

曹操聞而召佗, 常在左右. 操積苦頭風眩, 佗針, 隨手而差.

有李將軍者, 妻病, 呼佗視脈. 佗曰：「傷身而胎不去.」將軍言閒實傷身, 胎已去矣. 佗曰：「案脈, 胎未去也.」將軍以為不然. 妻稍差百餘日復動, 更呼佗. 佗曰：「脈理如前, 是兩胎, 先生者去, 血多, 故後兒不得出也. 胎既已死, 血脈不復歸, 必燥著母脊.」乃為下針, 并令進湯. 婦因欲產而不通. 佗曰：「死胎枯燥, 埶不自生.」使人探之, 果得死始, 人形可識, 但其色已黑. 佗之絕技, 皆此類也[一].

[一]佗別傳曰「有人病腳躄不能行, 佗切脈, 便使解衣, 點背數十處, 相去一寸或五寸, 從邪不相當, 言灸此各七壯, 灸創愈即行也. 後灸愈, 灸處夾脊一寸上下, 行端直均調如引繩」也.

為人性惡難得意, 且恥以醫見業, 又去家思歸, 乃就操求還取方, 因託妻疾, 數期不反. 操累書呼之, 又敕郡縣發遣, 佗恃能厭事, 猶不肯至. 操大怒, 使人廉之[一], 知妻詐疾, 乃收付獄訊, 考驗首服. 荀彧請曰：「佗方術實工, 人命所懸, 宜加全宥.」操不從, 竟殺之. 佗臨死, 出一卷書與獄吏, 曰：「此可以活人.」吏畏法不敢受, 佗不強與, 索火燒之.

[一]廉, 察也.

初, 軍吏李成苦欬, 晝夜不寐. 佗以為腸癰, 與散兩錢服之, 即吐二升膿血, 於此漸愈. 乃戒之曰：「後十八歲, 疾當發動, 若不得此藥, 不可差也.」復分散與之. 後五六歲, 有里人如成先病, 請藥甚急, 成愍而與之, 乃故往譙更從佗求, 適值見收, 意不忍言. 後十八年, 成病發, 無藥而死.

廣陵吳普、彭城樊阿皆從佗學. 普依準佗療, 多所全濟.

佗語普曰：「人體欲得勞動, 但不當使極耳. 動搖則穀氣得銷, 血脈流通, 病不得生, 譬猶戶樞, 終不朽也. 是以古之仙者為導引之事, 熊經鴟顧[一], 引挽腰體, 動諸關節, 以求難老. 吾有一術, 名五禽之戲：一曰虎, 二曰鹿, 三曰熊, 四曰猿, 五曰鳥[二]. 亦以除疾, 兼利蹄足, 以當導引. 體有不快, 起作一禽之戲, 怡而汗出, 因以著粉, 身體輕便而欲食.」普施行之, 年九十餘, 耳目聰明, 齒牙完堅.

[一]熊經, 若熊之攀枝自懸也. 鴟顧, 身不動而迴顧也. 莊子曰：「吐故納新, 熊經鳥申, 此導引之士, 養形之人也.」

[二]佗別傳曰：「吳普從佗學, 微得其方. 魏明帝呼之, 使為禽戲, 普以年老, 手足不能相及, 粗以其法語諸醫. 普今年將九十, 耳不聾, 目不冥, 牙齒完堅, 飲食無損.」

阿善針術. 凡醫咸言背及匈藏之閒不可妄針, 針之不可過四分, 而阿針背入一二寸, 巨闕匈藏乃五六寸, 而病皆瘳. 阿從佗求方可服食益於人者, 佗授以漆葉青䴴散：[一]漆葉屑一斗, 青䴴十四兩, 以是為率. 言久服, 去三蟲, 利五藏, 輕體, 使人頭不白. 阿從其言, 壽百餘歲. 漆葉處所而有. 青䴴生於豐、沛、彭城及朝歌閒.

[一]佗別傳曰：「青䴴者, 一名地節, 一名黃芝, 主理五藏, 益精氣, 本出於迷入山者, 見仙人服之, 以告佗. 佗以為佳, 語阿, 阿又秘之. 近者人見阿之壽, 而氣力強盛, 怪之, 遂責所服食, 因醉亂, 誤道之. 法一施, 人多服者, 皆有大驗.」本字書無「䴴」字, 相傳音女廉反, 然今人無識此者, 甚可恨惜.

漢世異術之士甚眾, 雖云不經, 而亦有不可誣, 故簡其美者列于傳末：

泠壽光、唐虞、魯女生三人者, 皆與華佗同時. 壽光年可百五六十歲, 行容成公御婦人法[一], 常屈頸鷮息[二], 須髮盡白, 而色理如三四十時, 死於江陵. 唐虞道赤眉、張步家居里落, 若與相及, 死於鄉里不其縣. 魯女生數說顯宗時事, 甚明了, 議者疑其時人也. 董卓亂後, 莫知所在[三].

[一]列仙傳曰：「容成公者, 能善補導之事, 取精於玄牝. 其要谷神不死, 守生養氣者也. 髮白復黑, 齒落復生.」御婦人之術, 謂握固不瀉, 還精補腦也.

[二]鷮音居妖反. 毛詩曰：「有集唯鷮.」毛萇注曰：「鷮, 雉也.」山海經曰：「女几之山多白鷮.」郭璞曰：「似雉長尾, 走且鳴也.」

[三]漢武內傳曰「魯女生, 長樂人. 初餌胡麻及朮, 絕穀八十餘年, 日少壯, 色如桃花, 日能行三百里, 走及麞鹿. 傳世見之, 云三百餘年. 後采藥嵩高山, 見一女人, 曰：『我三天太上侍官也.』以五岳真形[圖]與之, 并告其施行. 女生道成, 一旦與知友故人別, 云入華山. 去後五十年, 先相識者逢女生華山廟前, 乘白鹿, 從玉女三十人, 并令謝其鄉里親故人」也.

徐登者, 閩中人也[一]. 本女子, 化為丈夫. 善為巫術. 又趙炳, 字公阿, 東陽人, 能為越方[二]. 時遭兵亂, 疾疫大起, 二人遇於烏傷溪水之上[三], 遂結言約, 共以其術療病. 各相謂曰：「今既同志, 且可各試所能.」登乃禁溪水. 水為不流, 炳復次禁枯樹, 樹即生荑[四], 二人相視而笑, 共行其道焉.

[一]閩中地, 今泉州也.

[二]東陽, 今婺州也. 抱朴子曰：「道士趙炳, 以氣禁人, 人不能起. 禁虎, 虎伏地, 低頭閉目, 便可執縛. 以大釘釘柱, 入尺許, 以氣吹之, 釘即躍出射去, 如弩箭之發.」異苑云：「趙侯以盆盛水, 吹氣作禁, 魚龍立見.」越方, 善禁咒也.

[三]酈元注水經曰：「吳寧溪出吳寧縣, 經烏傷, 謂之烏傷溪.」在今婺州義烏縣東也.

[四]易曰：「枯楊生荑.」王弼注云：「荑者, 楊之秀也.」

登年長, 炳師事之. 貴尚清儉, 禮神唯以東流水為酌, 削桑皮為脯. 但行禁架, 所療皆除[一].

[一]禁架即禁術也.

後登物故, 炳東入章安[一], 百姓未之知也. 炳乃故升茅屋, 梧鼎而爨, 主人見之驚懅[二], 炳笑不應, 既而爨孰, 屋無損異. 又嘗臨水求度, 船人不和之[三], 炳乃張蓋坐其中, 長嘯呼風, 亂流而濟. 於是百姓神服, 從者如歸. 章安令惡其惑眾, 收殺之. 人為立祠室於永康, 至今蚊蚋不能入也[四].

[一]縣名, 屬會稽郡. 本名回浦, 光武改為章安. 故城在今台州臨海縣東南.

[二]梧, 支也. 懅, 忙也.

[三]和猶許也. 俗本作「知」者誤也.

[四]炳故祠在今婺州永康縣東, 俗呼為趙侯祠, 至今蚊蚋不入祠所. 江南猶傳趙侯禁法以療疾云.

費長房者, 汝南人也. 曾為市掾. 市中有老翁賣藥, 懸一壺於肆頭, 及市罷, 輒跳入壺中. 市人莫之見, 唯長房於樓上睹之, 異焉, 因往再拜奉酒脯. 翁知長房之意其神也, 謂之曰：「子明日可更來.」長房旦日復詣翁, 翁乃與俱入壺中. 唯見玉堂嚴麗, 旨酒甘肴盈衍其中, 共飲畢而出. 翁約不聽與人言之. 後乃就樓上候長房曰：「我神仙之人, 以過見責, 今事畢當去, 子寧能相隨乎? 樓下有少酒, 與卿為別.」長房使人取之, 不能勝, 又令十人扛之, 猶不舉[一]. 翁聞, 笑而下樓, 以一指提之而上. 視器如一升許, 而二人飲之終日不盡.

[一]說文曰：「兩人對舉為扛.」音江.

長房遂欲求道, 而顧家人為憂[一]. 翁乃斷一青竹, 度與長房身齊, 使懸之舍後. 家人見之, 即長房形也, 以為縊死, 大小驚號, 遂殯葬之. 長房立其傍, 而莫之見也. 於是遂隨從入深山, 踐荊棘於群虎之中. 留使獨處, 長房不恐. 又臥於空室, 以朽索懸萬斤石於心上, 眾蛇競來齧索且斷, 長房亦不移. 翁還, 撫之曰：「子可教也.」復使食糞, 糞中有三蟲, 臭穢特甚, 長房意惡之. 翁曰：「子幾得道, 恨於此不成, 如何！」

[一]顧, 念也.

長房辭歸, 翁與一竹杖, 曰：「騎此任所之, 則自至矣. 既至, 可以杖投葛陂中也.」[一]又為作一符, 曰：「以此主地上鬼神.」長房乘杖, 須臾來歸, 自謂去家適經旬日, 而已十餘年矣. 即以杖投陂, 顧視則龍也. 家人謂其久死, 不信之. 長房曰：「往日所葬, 但竹杖耳.」乃發冢剖棺, 杖猶存焉. 遂能醫療眾病, 鞭笞百鬼, 及驅使社公. 或在它坐, 獨自恚怒, 人問其故, 曰：「吾責鬼魅之犯法者耳.」

[一]陂在今豫州新蔡縣西北.

汝南歲歲常有魅, 偽作太守章服, 詣府門椎鼓者, 郡中患之. 時魅適來, 而逢長房謁府君, 惶懼不得退, 便前解衣冠, 叩頭乞活. 長房呵之云：「便於中庭正汝故形！」即成老鱉, 大如車輪, 頸長一丈. 長房復令就太守服罪, 付其一札, 以敕葛陂君. 魅叩頭流涕, 持札植於陂邊, 以頸繞之而死.

後東海君來見葛陂君, 因淫其夫人, 於是長房劾繫之三年, 而東海大旱. 長房至海上, 見其人請雨, 乃謂之曰：「東海君有罪, 吾前繫於葛陂, 今方出之使作雨也.」於是雨立注.

長房曾與人共行, 見一書生黃巾被裘, 無鞍騎馬, 下而叩頭. 長房曰：「還它馬, 赦汝死罪.」人問其故, 長房曰：「此狸也, 盜社公馬耳.」又嘗坐客, 而使至宛市鮓, 須臾還, 乃飯. 或一日之閒, 人見其在千里之外者數處焉.

後失其符, 為眾鬼所殺.

薊子訓者, 不知所由來也. 建安中, 客在濟陰宛句[一]. 有神異之道. 嘗抱鄰家嬰兒, 故失手墯地而死, 其父母驚號怨痛, 不可忍聞, 而子訓唯謝以過誤, 終無它說, 遂埋藏之. 後月餘, 子訓乃抱兒歸焉. 父母大恐, 曰：「死生異路, 雖思我兒, 乞不用復見也.」兒識父母, 軒渠笑悅, 欲往就之, 母不覺攬取, 乃實兒也. 雖大喜慶, 心猶有疑, 乃竊發視死兒, 但見衣被, 方乃信焉. 於是子訓流名京師, 士大夫皆承風向慕之.

[一]今曹州縣. 句音劬.

後乃駕驢車, 與諸生俱詣許下. 道過滎陽, 止主人舍, 而所駕之驢忽然卒僵, 蛆蟲流出, 主遽白之. 子訓曰：「乃爾乎?」方安坐飯, 食畢, 徐出以杖扣之, 驢應聲奮起, 行步如初, 即復進道. 其追逐觀者常有千數. 既到京師, 公卿以下候之者, 坐上恆數百人, 皆為設酒脯, 終日不匱.

後因遁去, 遂不知所止. 初去之日, 唯見白雲騰起, 從旦至暮, 如是數十處. 時有百歲翁, 自說童兒時見子訓賣藥於會稽市, 顏色不異於今. 後人復於長安東霸城見之, 與一老公共摩挲銅人[一], 相謂曰：「適見鑄此, 已近五百歲矣.」[二]顧視見人而去, 猶駕昔所乘驢車也. 見者呼之曰：「薊先生小住.」並行應之[三], 視若遲徐, 而走馬不及, 於是而絕.

[一]酈元水經注曰, 魏文帝黃初元年, 徙長安金狄, 重不可致, 因留霸城南.

[二]史記秦始皇二十六年, 於咸陽鑄金人十二, 重各千斤, 至此四百二十餘年.

[三]並猶且也, 音蒲朗反.

劉根者, 潁川人也. 隱居嵩山中. 諸好事者自遠而至, 就根學道, 太守史祈以根為妖妄, 乃收執詣郡, 數之曰：「汝有何術, 而誣惑百姓? 若果有神, 可顯一驗事. 不爾, 立死矣.」根曰：「實無它異, 頗能令人見鬼耳.」祈曰：「促召之, 使太守目睹, 爾乃為明.」根於是左顧而嘯, 有頃, 祈之亡父祖近親數十人, 皆反縛在前, 向根叩頭曰：「小兒無狀, 分當萬坐.」顧而叱祈曰：「汝為子孫, 不能有益先人, 而反累辱亡靈！可叩頭為吾陳謝.」祈驚懼悲哀, 頓首流血, 請自甘罪坐. 根嘿而不應, 忽然俱去, 不知在所.

左慈字元放, 廬江人也. 少有神道. 嘗在司空曹操坐, 操從容顧眾賓曰：「今日高會, 珍羞略備, 所少吳松江鱸魚耳.」[一]放於下坐應曰：「此可得也.」因求銅盤貯水, 以竹竿餌釣於盤中, 須臾引一鱸魚出. 操大拊掌笑, 會者皆驚. 操曰：「一魚不周坐席, 可更得乎?」放乃更餌鉤沈之, 須臾復引出, 皆長三尺餘, 生鮮可愛. 操使目前鱠之, 周浹會者. 操又謂曰：「既已得魚, 恨無蜀中生薑耳.」放曰：「亦可得也.」操恐其近即所取, 因曰：「吾前遣人到蜀買錦, 可過敕使者, 增市二端.」語頃, 即得薑還, 并獲操使報命. 後操使蜀反, 驗問增錦之狀及時日早晚, 若符契焉.

[一]松江在今蘇州東南, 首受太湖. 神仙傳云：「松江出好鱸魚, 味異它處.」

後操出近郊, 士大夫從者百許人, 慈乃為齎酒一升, 脯一斤, 手自斟酌, 百官莫不醉飽. 操怪之, 使尋其故, 行視諸鑪, 悉亡其酒脯矣[一]. 操懷不喜[二], 因坐上收欲殺之, 慈乃卻入壁中, 霍然不知所在. 或見於市者, 又捕之, 而市人皆變形與慈同, 莫知誰是. 後人逢慈於陽城山頭, 因復逐之, 遂入走羊群. 操知不可得, 乃令就羊中告之曰：「不復相殺, 本試君術耳.」忽有一老羝屈前兩膝, 人立而言曰：「遽如許.」[三]即競往赴之, 而群羊數百皆變為羝, 並屈前膝人立, 云「遽如許」, 遂莫知所取焉[四].

[一]鑪, 酒肆也.

[二]喜音許吏反.

[三]言何遽如許為事.

[四]魏文帝典論論郤儉等事曰「潁川郤儉能辟穀, 餌伏苓, 甘陵甘始名善行氣, 老有少容, 廬江左慈知補導之術, 並為軍吏. 初, 儉至之所, 伏苓價暴貴數倍. 議郎安平李覃學其辟穀, 食伏苓, 飲寒水, 水寒中泄利, 殆至殞命. 後始來, 眾人無不鴟視狼顧, 呼吸吐納. 軍祭酒弘農董芬為之過差, 氣閉不通, 良久乃蘇. 左慈到, 又競受其補導之術. 至寺人嚴峻往從問受, 奄豎真無事於斯術也. 人之逐聲, 乃至於是」也.

計子勳者, 不知何郡縣人. 皆謂數百歲, 行來於人閒. 一旦忽言日中當死, 主人與之葛衣, 子勳服而正寢, 至日中果死.

上成公者, (宓)[密]縣人也. 其初行久而不還, 後歸, 語其家云：「我已得仙.」因辭家而去. 家人見其舉步稍高, 良久乃沒云. 陳寔、韓韶同見其事.

解奴辜、張貂者, 亦不知是何郡國人也. 皆能隱淪, 出入不由門戶. 奴辜能變易物形, 以誑幻人.

又河南有麴聖卿, 善為丹書符劾, 厭殺鬼神而使命之.

又有編盲意, 亦與鬼物交通[一].

[一]編, 姓也. 盲意, 名.

初, 章帝時有壽光侯者[一], 能劾百鬼眾魅, 令自縛見形. 其鄉人有婦為魅所病, 侯為劾之, 得大蛇數丈, 死於門外. 又有神樹, 人止者輒死, 鳥過者必墜, 侯復劾之, 樹盛夏枯落, 見大蛇長七八丈, 懸死其閒. 帝聞而徵之. 乃試問之：「吾殿下夜半後, 常有數人絳衣被髮, 持火相隨, 豈能劾之乎?」侯曰：「此小怪, 易銷耳.」帝偽使三人為之, 侯劾三人, 登時仆地無氣. 帝大驚曰：「非魅也, 朕相試耳.」解之而蘇.

[一]壽, 姓也. 風俗通曰：「壽於姚, 吳大夫.」

甘始、東郭延年、[一]封君達三人者, 皆方士也. 率能行容成御婦人術, 或飲小便, 或自倒懸, 愛嗇精氣, 不極視大言. 甘始、元放、延年皆為操所錄, 問其術而行之[二]. 君達號「青牛師」[三]. 凡此數人, 皆百餘歲及二百歲也.

[一]漢武內傳曰：「延年字公游.」

[二]曹植辯道論曰：「甘始者, 老而有少容, 自諸術士咸共歸之. 然始辭繁寡實, 頗切怪言. 余嘗辟左右獨與之言, 問其所行. 溫顏以誘之, 美辭以導之. 始語余：『吾本師姓韓字雅. 嘗與師於南海作金, 前後數四, 投數萬斤金於海.』又言：『諸梁時, 西域胡來獻香罽腰帶割玉刀, 時悔不取也.』又言：『車師之西國, 兒生劈背出脾, 欲其食少而怒行也.』又言：『取鯉魚五寸一雙, 令其一著藥投沸膏中, 有藥奮尾鼓鰓, 遊行沈浮, 有若處淵, 其一者已孰而可噉.』余時問言：『寧可試不? 』言：『是藥去此踰萬里, 當出塞, 始不自行不能得也.』言不盡於此, 頗難悉載, 故粗舉其巨怪者. 始若遭秦始皇、漢武帝, 則復徐市、欒大之徒也.」

[三]漢武帝內傳曰：「封君達, 隴西人. 初服黃連五十餘年, 入鳥舉山, 服水銀百餘年, 還鄉里, 如二十者. 常乘青牛, 故號『青牛道士』. 聞有病死者, 識與不識, 便以要閒竹管中藥與服, 或下針, 應手皆愈. 不以姓名語人. 聞魯女生得五岳圖, 連年請求, 女生未見授. 并告節度. 二百餘歲乃入玄丘山去.」

王真、郝孟節者, 皆上黨人也. 王真年且百歲, 視之面有光澤, 似未五十者. 自云：「周流登五岳名山, 悉能行胎息胎食之方, 嗽舌下泉咽之, 不絕房室.」[一]孟節能含棗核, 不食可至五年十年. 又能結氣不息, 身不動搖, 狀若死人, 可至百日半年. 亦有室家. 為人質謹不妄言, 似士君子. 曹操使領諸方士焉.

[一]漢武內傳曰：「王真字叔經, 上黨人. 習閉氣而吞之, 名曰『胎息』；習嗽舌下泉而咽之, 名曰『胎食』. 真行之, 斷穀二百餘日, 肉色光美, 力並數人.」抱朴子曰：「胎息者, 能不以鼻口噓□, 如在胎之中.」嗽音朔.

北海王和平, 性好道術, 自以當仙. 濟南孫邕少事之, 從至京師. 會和平病歿, 邕因葬之東陶. 有書百餘卷, 藥數囊, 悉以送之. 後弟子夏榮言其尸解, 邕乃恨不取其寶書仙藥焉[一].

[一]尸解者, 言將登仙, 假託為尸以解化也.

贊曰：幽貺罕徵, 明數難校. 不探精遠, 曷感靈效? 如或遷訛, 實乖玄奧.

校勘記

二七三０頁　七行　語之(言)[云]據校補說改. 下「告語(言)[云]」同.

二七三０頁　九行　不圖賣者人相欺　刊誤謂案文多一「人」字. 今按：上文言「買豬人」, 則此當云「賣豬人」, 疑「者」本作「豬」, 版刻訛脫□旁耳.

二七三一頁　六行　六子皆知名　按：集解引沈欽韓說, 謂「六」當作「五」, 群輔錄云穆之五子, 並有令名, 京師號曰「公沙五龍, 天下無雙」.

二七三四頁　二行　俱事同郡楊厚　按：「楊」原訛「揚」, 逕改正.

二七三四頁　八行　諸葛亮問廣漢秦密　按：集解引錢大昕說, 謂蜀志「密」作「宓」. 宓字子敕, 當取謹宓之宓, 世俗借用堂密字.

二七三五頁　一行　郭玉者廣漢雒人也　按：集解引惠棟說, 謂華陽國志云新都人.

二七三五頁　五行　左陽右陰　按：汲本、殿本作「左陰右陽」.

二七三六頁　六行　針灸不過數處　按：「灸」原訛「炙」, 逕據集解本改正.

二七三七頁　四行　(且)[旦]用寒水汲灌　刊誤謂案文「且」當作「旦」. 按：魏志華佗傳注引作「平旦用寒水汲灌」, 劉說是, 今據改正.

二七三七頁　八行　萍齏甚酸　按：「齏」原作「虀」, 依注文改.

二七三七頁一二行　蘋澹水上浮萍(者)麤大[者]謂之蘋　據汲本改.

二七三八頁　五行　應當剖破腹　按：汲本「應」作「因」.

二七三九頁　六行　佗不強與　按：殿本作「佗亦不強」, 與魏志同.

二七三九頁一二行　普依準佗療　按：刊誤謂「療」下當有一「病」字.

二七四０頁　七行　漆葉屑一斗　按：集解引錢大昕說, 謂「斗」當依魏志作「升」, 漢隸斗字與升字相似, 故易混耳.

二七四一頁　八行　以五岳真形[圖]與之　據集解引惠棟說補.

二七四一頁一一行　趙炳　集解引惠棟說, 謂搜神記及水經注皆作「趙昞」. 按：炳昞同字.

二七四二頁一０行　梧鼎而爨　按：集解引惠棟說, 謂水經注「梧鼎」作「支鼎」.

二七四五頁　一行　而使至宛市鮓　刊誤謂「使」當作「往」. 今按：「使」字疑衍.

二七四六頁　五行　魏文帝黃初元年　按：殿本考證謂三國志注作「明帝景初元年」. 集解引惠棟說, 謂案搜神記, 乃正始中事也.

二七四七頁　二行　放於下坐　按：刊誤謂「放」當作「慈」, 下同

二七四七頁　二行　以竹竿餌釣於盤中　按：刊誤謂案文多一「竹」字.

二七四七頁　三行　操大拊掌笑　按：刊誤謂案文當作「拊掌大笑」.

二七四七頁　四行　皆長三尺餘　按：校補引柳從辰說, 謂「三尺」疑「三寸」之誤. 松江四腮鱸魚長者不盈五寸, 李時珍本草亦云長數寸, 安得皆長三尺餘乎? 銅盆注水而引出三尺餘大魚, 於說亦窒.

二七四七頁　六行　後操使蜀反　按：刊誤謂案文「使」下少一「自」字.

二七四七頁一二行　遂入走羊群　按：刊誤謂「入走」當作「走入」.

二七四八頁一一行　(宓)[密]縣人也　據刊誤改.

二七四九頁　六行　有壽光侯者　按：集解引錢大昕說, 謂壽光國名, 光武封更始子鯉為壽光侯, 又北海王普初封壽光侯是也. 此侯失其姓名, 故舉其爵, 下云「侯為劾之」, 「侯復劾之」, 可證注以壽為姓之誤.

二七五０頁　六行　吾本師姓韓字雅　按：集解引錢大昕說, 謂裴松之注魏志引辯道論云「姓韓字世雄」.

二七五０頁一三行　連年請求女生未見授　刊誤謂案文當云「連年請於女生, 求見授」. 補校謂「女生」二字連下為文, 但「未」字訛耳, 或即「末」字也. 今按：錢熙祚校本漢武內傳附錄邵載之續談助鈔內傳「未」作「後」.

後漢書卷八十三 逸民列傳第七十三

易稱「遯之時義大矣哉」. 又曰：「不事王侯, 高尚其事.」是以堯稱則天, 不屈潁陽之高[一]；武盡美矣, 終全孤竹之絜[二]. 自茲以降, 風流彌繁, 長往之軌未殊, 而感致之數匪一. 或隱居以求其志, 或回避以全其道[三], 或靜己以鎮其躁[四], 或去危以圖其安[五], 或垢俗以動其概[六], 或疵物以激其清[七]. 然觀其甘心畎畝之中, 憔悴江海之上[八], 豈必親魚鳥樂林草哉, 亦云性分所至而已[九]. 故蒙恥之賓, 屢黜不去其國[一０]；蹈海之節, 千乘莫移其情[一一]. 適使矯易去就, 則不能相為矣[一二]. 彼雖硜硜有類沽名者[一三], 然而蟬蛻囂埃之中, 自致寰區之外, 異夫飾智巧以逐浮利者乎！荀卿有言曰, 「志意脩則驕富貴, 道義重則輕王公」也[一四].

[一]潁陽謂巢、許也.

[二]孤竹謂夷、齊也.

[三]論語孔子曰：「隱居以求其志, 行義以達其道.」求志謂長沮、桀溺, 全道若薛方詭對王莽也.

[四]謂逢萌之類也.

[五]四皓之類也.

[六]謂申徒狄、鮑焦之流也.

[七]梁鴻、嚴光之流.

[八]莊子曰：「舜以天下讓北人無擇. 無擇曰：『異哉, 后之為人也！居於畎畝之中而遊堯之門, 不若是而已.』」又曰：「就藪澤, 處閑曠, 此江海之士, 避代之人, 閑暇者之所好也.」

[九]分音符問反.

[一０]列女傳曰：「柳下惠死, 其妻誄之曰：『蒙恥救人, 德彌大兮. 雖遇三黜, 終不敝兮.』」

[一一]史記曰, 魯連謂新垣衍曰：「秦即為帝, 則魯連蹈東海死耳.」魯連下聊城, 田單爵之, 魯連逃隱於海上也.

[一二]人各有所尚, 不能改其志. 孔子聞長沮、桀溺之言, 乃告子路曰：「天下有道, 丘不與易也.」

[一三]論語曰：「孔子擊磬於衛, 有荷蕢而過孔氏之門者. 曰：『有心哉！擊磬乎? 』既而曰：『鄙哉！硜硜乎, 莫己知也.』」又「子貢曰：『有美玉於斯, 蘊櫝而藏諸? 求善價而沽諸? 』孔子曰：『沽之哉！沽之哉！我待價者也.』」沽謂衒賣也.

[一四]荀卿子之文也.

漢室中微, 王莽篡位, 士之蘊藉義憤甚矣. 是時裂冠毀冕, 相攜持而去之者, 蓋不可勝數[一]. 楊雄曰：「鴻飛冥冥, 弋者何篡焉.」言其違患之遠也[二]. 光武側席幽人, 求之若不及[三], 旌帛蒲車之所徵賁, 相望於巖中矣[四]. 若薛方、逢萌聘而不肯至[五], 嚴光、周黨、王霸至而不能屈. 群方咸遂, 志士懷仁, 斯固所謂「舉逸民天下歸心」者乎！[六]肅宗亦禮鄭均而徵高鳳, 以成其節. 自後帝德稍衰, 邪孽當朝, 處子耿介, 羞與卿相等列, 至乃抗憤而不顧, 多失其中行焉. 蓋錄其絕塵不反[七], 同夫作者, 列之此篇[八].

[一]左傳曰：「王使詹桓伯辭於晉曰：『伯父若裂冠毀冕, 拔本塞原.』」毛詩序曰：「百姓莫不相攜持而去之.」

[二]「篡」字諸本或作「慕」, 法言作「篡」. 宋衷曰：「篡, 取也. 鴻高飛冥冥薄天, 雖有弋人, 何施巧而取也. 喻賢者隱處, 不離暴亂之害也.」然今人謂以計數取物為篡, 篡亦取也.

[三]國語曰：「越王夫人去笄側席而坐.」韋昭注云：「側猶特也. 禮, 憂者側席而坐.」前書公孫弘贊曰：「上方欲用文武, 求之如弗及.」

[四]毛詩序曰：「干旄, 美好善也.」其詩曰：「孑孑干旌, 在浚之城.」易賁卦六五曰：「賁于丘園, 東帛戔戔.」蒲車, 以蒲裹輪, 取其安也. 前書武帝以蒲車徵魯申公也.

[五]前書薛方字子容.

[六]論語文也.

[七]莊子曰：「顏回問於仲尼曰：『夫子步亦步, 夫子趨亦趨, 夫子馳亦馳, 夫子奔(轍)[軼]絕塵, 則回瞠若乎後矣.』」司馬彪注云：「言不可及也.」韓詩外傳曰：「山林之士, 往而不能反.」

[八]論語曰：「賢者避代, 其次避地, 其次避色, 其次避言. 子曰：『作者七人矣.』」

野王二老者, 不知何許人也. 初, 光武貳於更始, 會關中擾亂, 遣前將軍鄧禹西征, 送之於道. 既反, 因於野王獵, 路見二老者即禽[一]. 光武問曰：「禽何向?」並舉手西指, 言「此中多虎, 臣每即禽, 虎亦即臣, 大王勿往也」. 光武曰：「苟有其備, 虎亦何患.」父曰：「何大王之謬邪！昔湯即桀於鳴條, 而大城於亳[二]；武王亦即紂於牧野, 而大城於郟鄏[三]. 彼二王者, 其備非不深也. 是以即人者, 人亦即之, 雖有其備, 庸可忽乎！」光武悟其旨, 顧左右曰：「此隱者也.」將用之, 辭而去, 莫知所在.

[一]即, 就也. 易曰「即鹿無虞」也.

[二]帝王紀曰：「案孟子, 桀卒於鳴條, 乃在東夷之地. 或言陳留平丘今有鳴條亭也. 唯(是)[孔]安國注尚書云, 鳴條在安邑西. 考三說之驗, 孔為近之.」

[三]杜預注左傳曰：「今河南也. 河南縣西有郟鄏陌.」

向長字子平[一], 河內朝歌人也. 隱居不仕, 性尚中和, 好通老、易. 貧無資食, 好事者更饋焉, 受之取足而反其餘. 王莽大司空王邑辟之, 連年乃至, 欲薦之於莽, 固辭乃止. 潛隱於家. 讀易至損、益卦, 喟然歎曰：「吾已知富不如貧, 貴不如賤, 但未知死何如生耳.」[二]建武中, 男女娶嫁既畢, 敕斷家事勿相關, 當如我死也. 於是遂肆意, 與同好北海禽慶[三]俱遊五嶽名山, 竟不知所終.

[一]高士傳「向」字作「尚.」

[二]易損卦曰：「二簋可用享. 損益盈虛, 與時偕行.」益卦曰「損上益下, 人說無疆」也.

[三]前書慶字子夏.

逢萌字子康, 北海都昌人也. 家貧, 給事縣為亭長. 時尉行過亭, 萌候迎拜謁, 既而擲楯歎曰：[一]「大丈夫安能為人役哉！」遂去之長安學, 通春秋經. 時王莽殺其子宇[二], 萌謂友人曰：「三綱絕矣！[三]不去, 禍將及人.」即解冠挂東都城門[四], 歸, 將家屬浮海, 客於遼東.

[一]亭長主捕盜賊, 故執楯也.

[二]前書莽隔絕平帝外家衛氏, 宇恐帝大後見怨, 以為莽不可諫而好鬼神, 即夜持血灑莽第門. 吏發覺之, 莽執宇送獄, 飲藥而死.

[三]謂君臣、夫婦、父子.

[四]漢宮殿名：「東都門今名青門也.」前書音義曰：「長安東郭城北頭第一門.」

萌素明陰陽, 知莽將敗, 有頃, 乃首戴瓦盎[一], 哭於巿曰：「新乎新乎！」[二]因遂潛藏.

[一]盎, 盆也.

[二]王莽為新都侯, 及篡, 號新室, 故哭之.

及光武即位, 乃之琅邪勞山[一], 養志脩道, 人皆化其德.

[一]在今萊州即墨縣東南, 有大勞、小勞山.

北海太守素聞其高, 遣吏奉謁致禮, 萌不荅. 太守懷恨而使捕之. 吏叩頭曰：「子康大賢, 天下共聞, 所在之處, 人敬如父, 往必不獲, 祇自毀辱.」太守怒, 收之繫獄, 更發它吏. 行至勞山, 人果相率以兵弩捍禦, 吏被傷流血, 奔而還. 後詔書徵萌, 託以老耄, 迷路東西, 語使者云：「朝廷所以徵我者, 以其有益於政, 尚不知方面所在, 安能濟時乎?」即便駕歸. 連徵不起, 以壽終.

初, 萌與同郡徐房、平原李子雲、王君公相友善, 並曉陰陽, 懷德穢行. 房與子雲養徒各千人, 君公遭亂獨不去, 儈牛自隱[一]. 時人謂之論曰：「避世牆東王君公.」[二]

[一]儈謂平會兩家賣買之價.

[二]嵇康高士傳曰「君公明易, 為郎. 數言事不用, 乃自汙與官婢通, 免歸. 詐狂儈牛, 口無二價」也.

周黨字伯況, 太原廣武人也. 家產千金. 少孤, 為宗人所養, 而遇之不以理, 及長, 又不還其財. 黨詣鄉縣訟, 主乃歸之. 既而散與宗族, 悉免遣奴婢, 遂至長安遊學.

初, 鄉佐嘗眾中辱黨, 黨久懷之[一]. 後讀春秋, 聞復讎之義[二], 便輟講而還, 與鄉佐相聞, 期剋鬥日. 既交刃, 而黨為鄉佐所傷, 困頓. 鄉佐服其義, 輿歸養之, 數日方蘇, 既悟而去. 自此敕身脩志, 州里稱其高.

[一]續漢志鄉佐主收賦稅者.

[二]春秋經書「紀侯大去其國」. 公羊傳曰：「大去者何? 滅也. 孰滅之? 齊滅之. 曷為不言齊滅之? 為襄公諱也. 齊襄公九世祖哀公亨於周, 紀侯譖之也, 故襄公讎於紀. 九世猶可復讎乎? 雖百世可也.」

及王莽竊位, 託疾杜門. 自後賊暴從橫, 殘滅郡縣, 唯至廣武, 過城不入.

建武中, 徵為議郎, 以病去職, 遂將妻子居黽池. 復被徵, 不得已, 乃著短布單衣, 榖皮綃頭, 待見尚書[一]. 及光武引見, 黨伏而不謁, 自陳願守所志, 帝乃許焉.

[一]以榖樹皮為綃頭也. 綃頭, 解見向栩傳. 黨服此[詣]尚書, 以待見也.

博士范升奏毀黨曰：「臣聞堯不須許由、巢父, 而建號天下；周不待伯夷、叔齊, 而王道以成. 伏見太原周黨、東海王良、山陽王成等, 蒙受厚恩, 使者三聘, 乃肯就車. 及陛見帝廷, 黨不以禮屈, 伏而不謁, 偃蹇驕悍, 同時俱逝. 黨等文不能演義, 武不能死君, 釣采華名, 庶幾三公之位. 臣願與坐雲臺之下, 考試圖國之道. 不如臣言, 伏虛妄之罪. 而敢私竊虛名, 誇上求高, 皆大不敬.」書奏, 天子以示公卿. 詔曰：「自古明王聖主必有不賓之士. 伯夷、叔齊不食周粟, 太原周黨不受朕祿, 亦各有志焉. 其賜帛四十匹.」黨遂隱居黽池, 著書上下篇而終. 邑人賢而祠之.

初, 黨與同郡譚賢伯升、鴈門殷謨君長, 俱守節不仕王莽世. 建武中, 徵並不到.

王霸字儒仲, 太原廣武人也. 少有清節. 及王莽篡位, 棄冠帶, 絕交宦. 建武中, 徵到尚書, 拜稱名, 不稱臣. 有司問其故. 霸曰：「天子有所不臣, 諸侯有所不友.」[一]司徒侯霸讓位於霸. 閻陽毀之曰：「太原俗黨, 儒仲頗有其風.」遂止[二]. 以病歸. 隱居守志, 茅屋蓬戶. 連徵不至, 以壽終.

[一]禮記曰：「儒有上不臣天子, 下不事諸侯.」

[二]皇甫謐高士傳曰「故梁令閻陽」也. 前書曰：「太原多晉公族子孫, 以詐力相傾, 矜夸功名, 報仇過直. 漢興, 號為難化, 常擇嚴猛將, 或任殺伐為威. 父兄被誅, 子弟怨憤, 至告訐刺史、二千石.」

嚴光字子陵, 一名遵, 會稽餘姚人也. 少有高名, 與光武同遊學. 及光武即位, 乃變名姓, 隱身不見. 帝思其賢, 乃令以物色訪之[一]. 後齊國上言：「有一男子, 披羊裘釣澤中.」帝疑其光, 乃備安車玄纁, 遣使聘之. 三反而後至. 舍於北軍, 給床褥, 太官朝夕進膳.

[一]以其形貌求之.

司徒侯霸與光素舊, 遣使奉書[一]. 使人因謂光曰：「公聞先生至, 區區欲即詣造, 迫於典司, 是以不獲. 願因日暮, 自屈語言.」光不荅, 乃投札與之, 口授曰：「君房足下：位至鼎足, 甚善. 懷仁輔義天下悅, 阿諛順旨要領絕.」霸得書, 封奏之. 帝笑曰：「狂奴故態也.」車駕即日幸其館. 光臥不起, 帝即其臥所, 撫光腹曰：「咄咄子陵, 不可相助為理邪?」光又眠不應, 良久, 乃張目熟視, 曰：「昔唐堯著德, 巢父洗耳. 士故有志, 何至相迫乎！」帝曰：「子陵, 我竟不能下汝邪?」於是升輿歎息而去.

[一]皇甫謐高士傳曰：「霸使西曹屬侯子道奉書, 光不起, 於床上箕踞抱膝發書讀訖, 問子道曰：『君房素癡, 今為三公, 寧小差否? 』子道曰：『位已鼎足, 不癡也.』光曰：『遣卿來何言? 』子道傳霸言. 光曰：『卿言不癡, 是非癡語也? 天子徵我三乃來. 人主尚不見, 當見人臣乎? 』子道求報. 光曰：『我手不能書.』乃口授之. 使者嫌少, 可更足. 光曰：『買菜乎? 求益也? 』」

復引光入, 論道舊故, 相對累日. 帝從容問光曰：「朕何如昔時?」對曰：「陛下差增於往.」因共偃臥, 光以足加帝腹上. 明日, 太史奏客星犯御坐甚急. 帝笑曰：「朕故人嚴子陵共臥耳.」

除為諫議大夫, 不屈, 乃耕於富春山[一], 後人名其釣處為嚴陵瀨焉[二]. 建武十七年, 復特徵, 不至. 年八十, 終於家. 帝傷惜之, 詔下郡縣賜錢百萬、穀千斛.

[一]今杭州富陽縣也. 本漢富春縣, 避晉簡文帝鄭太后諱, 改曰富陽.

[二]顧野王輿地志曰「七里瀨在東陽江下, 與嚴陵瀨相接, 有嚴山. 桐廬縣南有嚴子陵漁釣處, 今山邊有石, 上平, 可坐十人, 臨水, 名為嚴陵釣壇」也.

井丹字大春, 扶風郿人也. 少受業太學, 通五經, 善談論, 故京師為之語曰：「五經紛綸井大春.」[一]性清高, 未嘗脩刺候人.

[一]紛綸猶浩博也.

建武末, 沛王輔等五王居北宮, 皆好賓客, 更遣請丹, 不能致. 信陽侯陰就, 光烈皇后弟也, 以外戚貴盛, 乃詭說五王, 求錢千萬, 約能致丹, 而別使人要劫之. 丹不得已, 既至, 就故為設麥飯蔥葉之食, 丹推去之, 曰：「以君侯能供甘旨, 故來相過, 何其薄乎?」更置盛饌, 乃食. 及就起, 左右進輦. 丹笑曰：「吾聞桀駕人車, 豈此邪?」[一]坐中皆失色. 就不得已而令去輦. 自是隱閉不關人事, 以壽終.

[一]帝王紀曰：「桀以人駕車.」

梁鴻字伯鸞, 扶風平陵人也. 父讓, 王莽時為城門校尉, 封脩遠伯, 使奉少昊後, 寓於北地而卒[一]. 鴻時尚幼, 以遭亂世, 因卷席而葬.

[一]前書莽改允吾為脩遠. 少昊, 金天氏之號, 次黃帝者. 北地, 今寧州也.

後受業太學, 家貧而尚節介, 博覽無不通, 而不為章句. 學畢, 乃牧豕於上林苑中. 曾誤遺火延及它舍, 鴻乃尋訪燒者, 問所去失[一], 悉以豕償之. 其主猶以為少. 鴻曰：「無它財, 願以身居作.」主人許之. 因為執勤, 不懈朝夕. 鄰家耆老見鴻非恆人, 乃共責讓主人, 而稱鴻長者. 於是始敬異焉, 悉還其豕. 鴻不受而去, 歸鄉里.

[一]去, 亡也.

埶家慕其高節, 多欲女之[一], 鴻並絕不娶. 同縣孟氏有女, 狀肥醜而黑, 力舉石臼, 擇對不嫁, 至年三十. 父母問其故. 女曰：「欲得賢如梁伯鸞者.」鴻聞而娉之. 女求作布衣、麻屨, 織作筐緝績之具. 及嫁, 始以裝飾入門. 七日而鴻不荅. 妻乃跪床下請曰：「竊聞夫子高義, 簡斥數婦[二], 妾亦偃蹇數夫矣. 今而見擇, 敢不請罪.」鴻曰：「吾欲裘褐之人, 可與俱隱深山者爾. 今乃衣綺縞, 傅粉墨, 豈鴻所願哉?」妻曰：「以觀夫子之志耳. 妾自有隱居之服.」乃更為椎髻, 著布衣, 操作而前. 鴻大喜曰：「此真梁鴻妻也. 能奉我矣！」字之曰德曜, [名]孟光.

[一]以女妻人曰女, 音尼慮反.

[二]斥, 遠也.

居有頃, 妻曰：「常聞夫子欲隱居避患, 今何為默默? 無乃欲低頭就之乎?」鴻曰：「諾.」乃共入霸陵山中, 以耕織為業, 詠詩書, 彈琴以自娛. 仰慕前世高士, 而為四皓以來二十四人作頌.

因東出關, 過京師, 作五噫之歌曰：「陟彼北芒兮, 噫！顧覽帝京兮, 噫！宮室崔嵬兮, 噫！人之劬勞兮, 噫！遼遼未央兮, 噫！」肅宗聞而非之, 求鴻不得. 乃易姓運期, 名燿, 字侯光, 與妻子居齊魯之閒.

有頃, 又去適吳. 將行, 作詩曰：「逝舊邦兮遐征, 將遙集兮東南. 心惙怛兮傷悴, 志菲菲兮升降[一]. 欲乘策兮縱邁, 疾吾俗兮作讒. 競舉枉兮措直, 咸先佞兮唌唌[二]. (聊)固靡慚兮獨建, 冀異州兮尚賢[三]. 聊逍搖兮遨嬉, 纘仲尼兮周流. 儻云睹兮我悅, 遂舍車兮即浮[四]. 過季札兮延陵, 求魯連兮海隅. 雖不察兮光貌, 幸神靈兮與休[五]. 惟季春兮華阜, 麥含含兮方秀. 哀茂時兮逾邁, 愍芳香兮日臭[六]. 悼吾心兮不獲, 長委結兮焉究！[七]口囂囂兮余訕, 嗟恇恇兮誰留?」[八]

[一]爾雅注：「惙怛, 憂也. 菲菲, 高下不定也.」惙音丁劣反, 降音下江反. 詩曰：「我心則降.」

[二]論語曰：「舉直措諸枉則人服, 舉枉措諸直則人不服.」唌音延, 讒言捷急之貌.

[三]建, 立也. 言己無慚於獨立, 所以適吳者, 冀異州之人貴尚賢德.

[四]舍其車而就舟船.

[五]光貌, 光儀也. 言雖不察見季札及魯連, 然冀幸其神靈與之同美也.

[六]茂, 盛也. 臭, 敗也.

[七]委結, 懷恨也. 究, 窮也.

[八]訕, 謗也. 鄭玄注禮記曰：「恇恇, 恐也.」

遂至吳, 依大家皋伯通, 居廡下[一], 為人賃舂. 每歸, 妻為具食, 不敢於鴻前仰視, 舉案齊眉. 伯通察而異之, 曰：「彼傭能使其妻敬之如此, 非凡人也.」乃方舍之於家. 鴻潛閉著書十餘篇. 疾且困, 告主人曰：「昔延陵季子葬子於嬴博之閒, 不歸鄉里, 慎勿令我子持喪歸去.」及卒, 伯通等為求葬地於吳要離冢傍. 咸曰：「要離烈士, 而伯鸞清高, 可令相近.」[二]葬畢, 妻子歸扶風.

[一]說文曰：「廡, 堂下周屋也.」釋名：「大屋曰廡.」

[二]要離, 刺吳王僚子慶忌者, 冢在今蘇州吳縣西. 伯鸞墓在其北.

初, 鴻友人京兆高恢, 少好老子, 隱於華陰山中. 及鴻東遊思恢, 作詩曰：「鳥嚶嚶兮友之期[一], 念高子兮僕懷思, 想念恢兮爰集茲.」二人遂不復相見. 恢亦高抗, 終身不仕[二].

[一]毛詩曰：「伐木丁丁, 鳥鳴嚶嚶. 出自幽谷, 遷于喬木. 嚶其鳴矣, 求其友聲.」

[二]高士傳曰：「恢字伯通.」

高鳳字文通, 南陽葉人也. 少為書生, 家以農畝為業, 而專精誦讀, 晝夜不息. 妻嘗之田, 曝麥於庭, 令鳳護雞. 時天暴雨, 而鳳持竿誦經, 不覺潦水流麥. 妻還怪問, 鳳方悟之. 其後遂為名儒, 乃教授業於西唐山中[一].

[一]山在今唐州湖陽縣西北. 酈元注水經云, 即高鳳所隱之西唐山也.

鄰里有爭財者, 持兵而鬥, 鳳往解之, 不已, 乃脫巾叩頭, 固請曰：「仁義遜讓, 柰何棄之！」於是爭者懷感, 投兵謝罪.

鳳年老, 執志不倦, 名聲著聞. 太守連召請, 恐不得免, 自言本巫家, 不應為吏, 又詐與寡嫂訟田, 遂不仕. 建初中, 將作大匠任隗舉鳳直言, 到公車, 託病逃歸. 推其財產, 悉與孤兄子. 隱身漁釣, 終於家.

論曰：先大夫宣侯[一]嘗以講道餘隙, 寓乎逸士之篇. 至高文通傳, 輟而有感, 以為隱者也, 因著其行事而論之曰：「古者隱逸, 其風尚矣. 潁陽洗耳, 恥聞禪讓[二]；孤竹長飢, 羞食周粟[三]. 或高棲以違行, 或疾物以矯情, 雖軌跡異區, 其去就一也. 若伊人者, 志陵青雲之上, 身晦泥汙之下, 心名且猶不顯, 況怨累之為哉！與夫委體淵沙, 鳴弦揆日者, 不其遠乎！」[四]

[一]沈約宋書曰：「范泰字伯倫. 祖汪. 父甯, 宋高祖受命, 拜金紫光祿大夫, 加散騎常侍, 領國子祭酒, 多所陳諫. 泰博覽篇籍, 好為文章, 愛獎後生, 孜孜無倦. 薨謚宣侯.」即曄之父也.

[二]許由隱於潁陽, 聞堯欲禪, 乃臨潁而洗耳.

[三]伯夷、叔齊, 孤竹君之子, 不食周粟.

[四]委體泉沙謂屈原懷沙礫而自沈也. 鳴弦揆日謂嵇康臨刑顧日景而彈琴也. 論者以事跡相明, 故引康為喻.

臺佟字孝威[一], 魏郡鄴人也. 隱於武安山[二], 鑿穴為居, 采藥自業. 建初中, 州辟不就. 刺史行部, 乃使從事致謁. 佟載病往謝. 刺史乃執贄見佟曰：[三]「孝威居身如是, 甚苦, 如何?」佟曰：「佟幸得保終性命, 存神養和. 如明使君奉宣詔書, 夕惕庶事, 反不苦邪?」遂去, 隱逸, 終不見.

[一]佟音大冬反.

[二]武安縣之山也.

[三]嵇康高士傳曰：「刺史執棗栗之贄往.」

韓康字伯休, 一名恬休, 京兆霸陵人. 家世著姓. 常采藥名山, 賣於長安市, 口不二價, 三十餘年. 時有女子從康買藥, 康守價不移. 女子怒曰：「公是韓伯休那? [一]乃不二價乎?」康歎曰：「我本欲避名, 今小女子皆知有我, 何用藥為?」乃遯入霸陵山中. 博士公車連徵不至. 桓帝乃備玄纁之禮, 以安車聘之. 使者奉詔造康, 康不得已, 乃許諾. 辭安車, 自乘柴車, 冒晨先使者發. 至亭, 亭長以韓徵君當過, 方發人牛脩道橋. 及見康柴車幅巾, 以為田叟也, 使奪其牛. 康即釋駕與之. 有頃, 使者至, 奪牛翁乃徵君也. 使者欲奏殺亭長. 康曰：「此自老子與之, 亭長何罪！」乃止. 康因[中]道逃遯, 以壽終.

[一]那, 語餘聲也, 音乃賀反.

矯慎字仲彥[一], 扶風茂陵人也. 少好黃老, 隱遯山谷, 因穴為室, 仰慕松、喬導引之術. 與馬融、蘇章鄉里並時, 融以才博顯名, 章以廉直稱, 然皆推先於慎.

[一]風俗通曰：「晉大夫矯父之後也.」

汝南吳蒼甚重之, 因遺書以觀其志曰：「仲彥足下：勤處隱約, 雖乘雲行泥, 棲宿不同, 每有西風, 何嘗不歎！[一]蓋聞黃老之言, 乘虛入冥, 藏身遠遯, 亦有理國養人, 施於為政[二]. 至如登山絕跡, 神不著其證, 人不睹其驗. 吾欲先生從其可者, 於意何如? 昔伊尹不懷道以待堯舜之君[三]. 方今明明, 四海開闢, 巢許無為箕山, 夷齊悔入首陽. 足下審能騎龍弄鳳, 翔嬉雲閒者[四], 亦非狐兔燕雀所敢謀也.」慎不荅. 年七十餘, 竟不肯娶. 後忽歸家, 自言死日, 及期果卒. 後人有見慎於敦煌者, 故前世異之, 或云神僊焉.

[一]汝南在扶風之東.

[二]老子曰：「致虛極, 守靜篤.」又曰：「窈兮冥兮, 其中有精.」又曰：「理大國若亨小鮮.」又曰「非所以愛人治國」也.

[三]孟子曰, 湯使人以幣聘伊尹. 伊尹曰：「我何以湯之幣[聘]為哉?」既而幡然改曰：「與我(豈若)處畎畝之中, 由是以樂堯舜之道, 吾豈若使是君為堯舜之君[哉]? 豈若使是人為堯舜之人哉?」

[四]列僊傳曰：「簫史, 秦繆公時. 善吹簫, 公女弄玉好之, 以妻之, 遂教弄玉作鳳鳴. 居數十年, 吹鳳皇聲, 鳳來止其屋. 為作鳳臺, 夫婦止(在)[其]上. 一旦皆隨鳳皇飛去.」又曰「陶安公, 六安冶師. 數行火, 火一旦散上, 紫色衝天. 須臾赤雀止冶上, 曰：『安公, 安公, 冶與天通. 七月七日, 迎汝以赤龍.』至時, 安公騎之而去」也.

慎同郡馬瑤, 隱於汧山, 以兔罝為事[一]. 所居俗化, 百姓美之, 號馬牧先生焉.

[一]罝, 兔網也. 毛詩序曰：「兔罝, 后妃之化也. 關雎之化行, 則莫不好德, 賢人眾多.」故(慎)[瑤]以為事焉.

戴良字叔鸞, 汝南慎陽人也. 曾祖父遵, 字子高, 平帝時, 為侍御史. 王莽篡位, 稱病歸鄉里. 家富, 好給施, 尚俠氣, 食客常三四百人. 時人為之語曰：「關東大豪戴子高.」

良少誕節, 母憙驢鳴[一], 良常學之以娛樂焉. 及母卒, 兄伯鸞居廬啜粥, 非禮不行, 良獨食肉飲酒, 哀至乃哭, 而二人俱有毀容. 或問良曰：「子之居喪, 禮乎?」良曰：「然. 禮所以制情佚也, 情苟不佚, 何禮之論！夫食旨不甘, 故致毀容之實. 若味不存口, 食之可也.」論者不能奪之.

[一]憙音虛記反.

良才既高達, 而論議尚奇, 多駭流俗. 同郡謝季孝問曰：「子自視天下孰可為比?」良曰：「我若仲尼長東魯, 大禹出西羌[一], 獨步天下, 誰與為偶！」

[一]帝王紀曰：「夏禹生於石紐, 長於西羌, 西夷之人也.」

舉孝廉, 不就. 再辟司空府, 彌年不到, 州郡迫之, 乃遯辭詣府[一], 悉將妻子, 既行在道, 因逃入江夏山中. 優遊不仕, 以壽終.

[一]遯, 遜也.

初, 良五女並賢, 每有求姻, 輒便許嫁, 疏裳布被, 竹笥木屐以遣之. 五女能遵其訓, 皆有隱者之風焉.

法真字高卿[一], 扶風郿人, 南郡太守雄之子也. 好學而無常家, 博通內外圖典, 為關西大儒. 弟子自遠方至者, 陳留范冉等數百人.

[一]高一作喬.

性恬靜寡欲, 不交人閒事. 太守請見之, 真乃幅巾詣謁. 太守曰：「昔魯哀公雖為不肖, 而仲尼稱臣. 太守虛薄, 欲以功曹相屈, 光贊本朝, 何如?」真曰：「以明府見待有禮, 故敢自同賓末. 若欲吏之, 真將在北山之北, 南山之南矣.」太守戄然, 不敢復言[一].

[一]戄音紀具反.

辟公府, 舉賢良, 皆不就. 同郡田弱薦真曰：「處士法真, 體兼四業[一], 學窮典奧, 幽居恬泊, 樂以忘憂, 將蹈老氏之高蹤, 不為玄纁屈也. 臣願聖朝就加袞職[二], 必能唱清廟之歌, 致來儀之鳳矣.」[三]會順帝西巡, 弱又薦之. 帝虛心欲致, 前後四徵. 真曰：「吾既不能遯形遠世, 豈飲洗耳之水哉?」遂深自隱絕, 終不降屈. 友人郭正稱之曰：「法真名可得聞, 身難得而見, 逃名而名我隨, 避名而名我追, 可謂百世之師者矣！」乃共刊石頌之, 號曰玄德先生. 年八十九, 中平五年, 以壽終.

[一]謂詩、書、禮、樂也.

[二]毛詩曰：「袞職有闕.」謂三公也.

[三]詩清廟曰：「於穆清廟, 肅雍顯相, 濟濟多士, 秉文之德.」尚書曰：「簫韶九成, 鳳皇來儀.」

漢陰老父者, 不知何許人也. 桓帝延熹中, 幸竟陵, 過雲夢, 臨沔水, 百姓莫不觀者, 有老父獨耕不輟. 尚書郎南陽張溫異之, 使問曰：「人皆來觀, 老父獨不輟, 何也?」老父笑而不對. 溫下道百步, 自與言. 老父曰：「我野人耳, 不達斯語. 請問天下亂而立天子邪? 理而立天子邪? 立天子以父天下邪? 役天下以奉天子邪? 昔聖王宰世, 茅茨采椽, 而萬人以寧[一]. 今子之君, 勞人自縱, 逸遊無忌. 吾為子羞之, 子何忍欲人觀之乎！」溫大慚. 問其姓名, 不告而去.

[一]韓子曰：「堯舜采椽不刮, 茅茨不剪.」

陳留老父者, 不知何許人也. 桓帝世, 黨錮事起, 守外黃令陳留張升去官歸鄉里, 道逢友人, 共班草而言[一]. 升曰：「吾聞趙殺鳴犢, 仲尼臨河而反；覆巢竭淵, 龍鳳逝而不至[二]. 今宦豎日亂, 陷害忠良, 賢人君子其去朝乎? 夫德之不建, 人之無援[三], 將性命之不免, 柰何?」因相抱而泣. 老父趨而過之, 植其杖, 太息言曰：「吁！二大夫何泣之悲也? 夫龍不隱鱗, 鳳不藏羽, 網羅高縣, 去將安所? 雖泣何及乎！」[四]二人欲與之語, 不顧而去, 莫知所終.

[一]班, 布也.

[二]解在獨行傳.

[三]左傳曰, 臧文仲聞六與蓼滅, 曰：「皋陶廷堅不祀忽諸. 德之不建, 人之無援, 哀哉！」

[四]毛詩曰：「啜其泣矣, 何嗟及矣.」言雖泣而無所及也.

龐公者, 南郡襄陽人也. 居峴山之南[一], 未嘗入城府. 夫妻相敬如賓. 荊州刺史劉表數延請, 不能屈, 乃就候之. 謂曰：「夫保全一身, 孰若保全天下乎?」龐公笑曰：「鴻鵠巢於高林之上, 暮而得所栖；黿鼉穴於深淵之下, 夕而得所宿. 夫趣舍行止, 亦人之巢穴也. 且各得其栖宿而已, 天下非所保也.」因釋耕於壟上, 而妻子耘於前. 表指而問曰：「先生苦居畎畝而不肯官祿, 後世何以遺子孫乎?」[二]龐公曰：「世人皆遺之以危, 今獨遺之以安, 雖所遺不同, 未為無所遺也.」表歎息而去. 後遂攜其妻子登鹿門山, 因采藥不反[三].

[一]峴山在今襄陽縣東. 襄陽記曰：「諸葛孔明每至德公家, 獨拜床下, 德公初不令止. 司馬德操嘗詣德公, 值其渡沔上先人墓, 德操徑入其堂, 呼德公妻子, 使速作黍, 徐元直向云當來就我與德公談. 其妻子皆羅拜於堂下, 奔走共設. 須臾德公還, 直入相就, 不知何者是客也. 德操年小德公十歲, 兄事之, 呼作龐公, 故俗人遂謂龐公是德公名, 非也.」

[二]襄陽記曰：「德公子字山人, 亦有令名, 娶諸葛孔明姊, 為魏黃門吏部郎. 子渙, 晉太康中為牂柯太守.」

[三]襄陽記曰：「鹿門山舊名蘇嶺山, 建武中, 襄陽侯習郁立神祠於山, 刻二石鹿, 夾神道口, 俗因謂之鹿門廟, 遂以廟名山也.」

贊曰：江海冥滅, 山林長往. 遠性風疏, 逸情雲上. 道就虛全, 事違塵枉[一].

[一]違, 遠也.

校勘記

二七五五頁　七行　亦云性分所至而已　按：文選「性分」作「介性」.

二七五六頁一七行　弋者何篡焉　按：校補謂文選「者」作「人」. 案袁本、茶陵本仍作「者」, 見文選考異.

二七五七頁　四行　蓋錄其絕塵不反　按：文選「反」作「及」.

二七五七頁一四行　夫子奔(轍)[軼]絕塵　據汲本改.

二七五八頁　八行　桀卒於鳴條　按：校補謂「桀」當作「舜」. 注引書專辯鳴條地所在, 不妨及舜事, 此淺人妄改耳.

二七五八頁　八行　唯(是)[孔]安國注尚書云　據汲本、殿本改.

二七五九頁　八行　逢萌字子康　舊目「逢」作「逄」, 汲本同. 刊誤謂案萌北海人, 則當是「逄」, 非「逢」也. 今按：逄, 薄江切, 姓, 出北海, 見廣韻. 又按：萌字汲本、殿本皆作「子慶」, 此作「子康」, 乃避清河孝王諱改. 東觀記同.

二七五九頁一０行　不去禍將及人　按：校補謂上言「不去」, 則下不合言「及人」, 「人」當作「我」, 否則衍字.

二七五九頁一０行　即解冠挂東都城門　按：校補謂言掛冠, 則是萌時已拜官矣, 傳疑有脫誤.

二七六０頁一五行　時人謂之論曰　刊誤謂「謂」當作「為」, 「論」當作「語」. 王先謙謂為謂古通, 不須改, 「論」亦不勞改作「語」. 今按：御覽一八七引作「時人語曰」.

二七六一頁一二行　乃著短布單衣榖皮綃頭待見尚書　按：集解引惠棟說, 謂「尚書」二字衍文, 范因舊史失刪耳. 東觀記云「建武中徵, 黨著短布單衣榖皮幓頭待見. 尚書欲令更服, 黨曰：『本以是微之, 安可復更.』遂以見」也.

二七六二頁　一行　黨服此[詣]尚書以待見也　據刊誤補.

二七六二頁一０行　王霸字儒仲　按：校補引柳從辰說, 謂今聚珍本東觀記及御覽五百一引本書「儒」作「孺」. 惟唐書宰相世系表仍作「儒」.

二七六三頁一一行　不可相助為理邪　按：集解引惠棟說, 謂御覽引作「何不出相助為治邪」.

二七六五頁　四行　麥飯蔥葉之食　按：「飯」原訛「飲」, 逕據汲本、殿本改正. 又按：集解引惠棟說, 謂御覽引「葉」作「菜」.

二七六五頁　八行　梁鴻字伯鸞　按：集解引沈欽韓說, 謂列女傳「伯鸞」作「伯淳」.

二七六五頁　八行　父讓　按：集解引惠棟說, 謂王莽傳「讓」作「護」, 趙咨傳注亦作「護」, 護讓字相似, 疑傳寫訛也.

二七六六頁　三行　同縣孟氏有女　按：校補引柳從辰說, 謂東觀記亦作孟氏女, 獨袁紀作「趙氏有女」.

二七六六頁　九行　字之曰德曜[名]孟光　惠棟補注引田藝衡說, 謂多一「孟」字. 張森楷校勘記謂本傳作孟氏女, 復名「孟光」, 則「孟孟光」矣, 非詞也, 據此可見孟光確姓趙氏. 今按：御覽五百二及袁紀均無「名」字, 不成文理, 疑本作「字之曰德曜, 名光」, 後人習見「孟光」字, 妄改「名」字為「孟」字耳. 今據汲本、殿本補一「名」字, 而錄田、張兩家說備考.

二七六七頁　七行　麥含含兮方秀　按：東觀記作「麥含金兮方秀」, 類聚卷三引東觀記同.

二七六九頁　二行　乃教授業於西唐山中　按：刊誤謂「教授業」不成文理, 明衍一「業」字, 若存「業」, 則可去「教」字.

二七七０頁　五行　采藥自業　汲本、殿本「業」作「給」. 按：御覽五百一、元龜八百九並作「業」.

二七七一頁　六行　康因[中]道逃遯　御覽五百一「因」下有「中」字, 惠棟謂當從御覽增. 今據補.

二七七二頁　七行　我何以湯之幣[聘]為哉　據汲本、殿本補.

二七七二頁　七行　與我(豈若)處畎畝之中　據汲本、殿本刪.

二七七二頁　八行　吾豈若使是君為堯舜之君[哉]據汲本、殿本補.

二七七二頁一０行　夫婦止(在)[其]上　據汲本、殿本改.

二七七二頁一三行　故(慎)[瑤]以為事焉　據汲本、集解本改.

二七七三頁一三行　疏裳布被　按：何焯校本「疏」改「綀」.

二七七四頁　八行　同郡田弱　汲本、殿本「弱」作「羽」, 下同. 按：集解引惠棟說, 謂通鑑作「田弱」.

二七七五頁　三行　漢陰老父　集解引惠棟說, 謂御覽作「漢濱」. 按：本書舊目亦作「漢濱」.

二七七五頁　七行　子何忍欲人觀之乎　按：御覽五百二引作「又何忍與人觀之乎」.

二七七六頁　二行　二大夫何泣之悲也　汲本「大」作「丈」. 按：御覽五百一引作「丈」, 元龜八百九卷作「大」.

二七七六頁一二行　先生苦居畎畝而不肯官祿　按：刊誤謂「苦」上當補一「良」字.

後漢書卷八十四 列女傳第七十四

詩書之言女德尚矣[一]. 若夫賢妃助國君之政, 哲婦隆家人之道, 高士弘清淳之風, 貞女亮明白之節, 則其徽美未殊也, 而世典咸漏焉. 故自中興以後, 綜其成事, 述為列女篇. 如馬、鄧、梁后別見前紀, 梁嫕、李姬各附家傳[二], 若斯之類, 並不兼書. 餘但□次才行尤高秀者, 不必專在一操而已.

[一]詩謂「關雎, 后妃之德也」. 書稱「釐降二女于媯汭, 嬪于虞」. 尚, 遠也.

[二]嫕, 梁竦女. 李姬, 李固女也.

勃海鮑宣妻者, 桓氏之女也, 字少君. 宣嘗就少君父學, 父奇其清苦, 故以女妻之, 裝送資賄甚盛. 宣不悅, 謂妻曰：「少君生富驕, 習美飾, 而吾實貧賤, 不敢當禮.」妻曰：「大人以先生脩德守約, 故使賤妾侍執巾櫛. 既奉承君子, 唯命是從.」宣笑曰：「能如是, 是吾志也.」妻乃悉歸侍御服飾, 更著短布裳, 與宣共挽鹿車歸鄉里. 拜姑禮畢, 提甕出汲. 脩行婦道, 鄉邦稱之.

宣、哀帝時官至司隸校尉. 子永, 中興初為魯郡太守. 永子昱從容問少君曰：「太夫人寧復識挽鹿車時不?」對曰：「先姑有言[一]：『存不忘亡, 安不忘危.』[二]吾焉敢忘乎！」永、昱已見前傳.

[一]爾雅曰：「舅姑在則曰君舅、君姑, 沒則曰先舅、先姑.」

[二]易繫辭之言也.

太原王霸妻者, 不知何氏之女也. 霸少立高節, 光武時, 連徵不仕. 霸已見逸人傳. 妻亦美志行. 初, 霸與同郡令狐子伯為友, 後子伯為楚相, 而其子為郡功曹. 子伯乃令子奉書於霸, 車馬服從, 雍容如也. 霸子時方耕於野, 聞賓至, 投耒而歸[一], 見令狐子, 沮怍不能仰視[二]. 霸目之, 有愧容, 客去而久臥不起. 妻怪問其故, 始不肯告, 妻請罪, 而後言曰：「吾與子伯素不相若, 向見其子容服甚光, 舉措有適, 而我兒曹蓬髮歷齒, 未知禮則[三], 見客而有慚色. 父子恩深, 不覺自失耳.」妻曰：「君少修清節, 不顧榮祿. 今子伯之貴孰與君之高? 柰何忘宿志而慚兒女子乎！」霸屈起而笑曰：[四]「有是哉！」遂共終身隱遯.

[一]鄭玄注禮記云：「耒, 耜之上曲者也. 說文曰：『耒, 手耕曲木.』」

[二]沮, 喪也. 怍, 慚也.

[三]曹, 輩也.

[四]屈音渠勿反.

廣漢姜詩妻者, 同郡龐盛之女也. 詩事母至孝, 妻奉順尤篤. 母好飲江水, 水去舍六七里, 妻常泝流而汲. 後值風, 不時得還, 母渴, 詩責而遣之. 妻乃寄止鄰舍, 晝夜紡績, 市珍羞, 使鄰母以意自遺其姑. 如是者久之, 姑怪問鄰母, 鄰母具對. 姑感慚呼還, 恩養愈謹. 其子後因遠汲溺死, 妻恐姑哀傷, 不敢言, 而託以行學不在. 姑嗜魚鱠, 又不能獨食, 夫婦常力作供鱠, 呼鄰母共之. 舍側忽有涌泉, 味如江水, 每旦輒出雙鯉魚, 常以供二母之膳. 赤眉散賊經詩里, 弛兵而過, 曰：「驚大孝必觸鬼神.」時歲荒, 賊乃遺詩米肉, 受而埋之, 比落蒙其安全[一].

[一]比, 近也. 落, 藩也.

永平三年, 察孝廉, 顯宗詔曰：「大孝入朝, 凡諸舉者一聽平之.」由是皆拜郎中. 詩尋除江陽令, 卒于官. 所居治, 鄉人為立祀.

沛郡周郁妻者, 同郡趙孝之女也, 字阿. 少習儀訓, 閑於婦道, 而郁驕淫輕躁, 多行無禮. 郁父偉謂阿曰：「新婦賢者女, 當以道匡夫. 郁之不改, 新婦過也.」阿拜而受命, 退謂左右曰：「我無樊衛二姬之行[一], 故君以責我. 我言而不用, 君必謂我不奉教令, 則罪在我矣. 若言而見用, 是為子違父而從婦, 則罪在彼矣. 生如此, 亦何聊哉！」乃自殺. 莫不傷之.

[一]列女傳曰, 楚莊王好田獵, 樊姬故不食鮮禽以諫王. 齊桓公好音樂, 衛姬不聽五音以諫公. 並解具文苑傳也.

扶風曹世叔妻者, 同郡班彪之女也, 名昭, 字惠班, 一名姬. 博學高才. 世叔早卒, 有節行法度. 兄固著漢書, 其八表及天文志未及竟而卒, 和帝詔昭就東觀臧書閣踵而成之[一]. 帝數召入宮, 令皇后諸貴人師事焉, 號曰大家. 每有貢獻異物, 輒詔大家作賦頌. 及鄧太后臨朝, 與聞政事. 以出入之勤, 特封子成關內侯, 官至齊相. 時漢書始出, 多未能通者, 同郡馬融伏於閣下, 從昭受讀, 後又詔融兄續繼昭成之[二].

[一]踵, 繼也.

[二]融兄名續, 見馬援傳.

永初中, 太后兄大將軍鄧騭以母憂, 上書乞身, 太后不欲許, 以問昭. 昭因上疏曰：「伏惟皇太后陛下, 躬盛德之美, 隆唐虞之政, 闢四門而開四聰, 采狂夫之瞽言, 納芻蕘之謀慮[一]. 妾昭得以愚朽, 身當盛明, 敢不披露肝膽, 以效萬一. 妾聞謙讓之風, 德莫大焉, 故典墳述美, 神祇降福[二]. 昔夷齊去國, 天下服其廉高[三]；太伯違邠, 孔子稱為三讓[四]. 所以光昭令德, 揚名于後者也. 論語曰：『能以禮讓為國, 於從政乎何有.』[五]由是言之, 推讓之誠, 其致遠矣. 今四舅深執忠孝, 引身自退[六], 而以方垂未靜, 拒而不許；如後有毫毛加於今日[七], 誠恐推讓之名不可再得. 緣見逮及, 故敢昧死竭其愚情. 自知言不足采, 以示蟲螘之赤心.」太后從而許之. 於是騭等各還里第焉.

[一]前書曰：「狂夫之言, 明主擇焉.」詩曰：「先人有言, 詢于芻蕘.」

[二]易曰：「謙尊而光.」又曰：「鬼神害盈而福謙.」左傳曰：「謙讓者, 德之基也.」

[三]孟子曰：「聞伯夷之風者, 貪夫廉, 懦夫有立志.」

[四]周太王有疾, 太伯欲讓季歷, 託採藥於吳. 時已居周, 此言邠者, 蓋本其始而言之也.

[五]論語孔子之言也. 何有言若無有.

[六]四舅謂騭、悝、弘、閶也.

[七]謂有纖微之過, 則推讓之美失也.

作女誡七篇, 有助內訓. 其辭曰：

鄙人愚暗, 受性不敏, 蒙先君之餘寵, 賴母師之典訓[一]. 年十有四, 執箕帚於曹氏[二], 于今四十餘載矣. 戰戰兢兢, 常懼黜辱, 以增父母之羞, 以益中外之累[三]. 夙夜劬心, 勤不告勞, 而今而後, 乃知免耳. 吾性疏頑, 教道無素[四], 恆恐子穀負辱清朝[五]. 聖恩橫加, 猥賜金紫[六], 實非鄙人庶幾所望也. 男能自謀矣, 吾不復以為憂也. 但傷諸女方當適人, 而不漸訓誨, 不聞婦禮, 懼失容它門, 取恥宗族. 吾今疾在沈滯, 性命無常, 念汝曹如此, 每用惆悵. 閒作女誡七章, 願諸女各寫一通, 庶有補益, 裨助汝身. 去矣, 其勗勉之！[七]

[一]母, 傅母也. 師, 女師也. 左傳曰：「宋伯姬卒, 待姆也.」毛詩曰：「言告師氏, 言告言歸.」

[二]前書呂公謂高祖曰：「臣有息女, 願為箕帚妾.」言執箕帚主賤役, 以事舅姑.

[三]中, 內也.

[四]素, 先也.

[五]三輔決錄曰：「齊相子穀, 頗隨時俗.」注云：「曹成, 壽之子也. 司徒掾察孝廉, 為長垣長. 母為太后師, 徵拜中散大夫.」子穀即成之字也.

[六]漢官儀曰「二千石金印紫綬」也.

[七]去矣猶言從今已往.

卑弱第一：古者生女三日, 臥之床下, 弄之瓦塼, 而齋告焉[一]. 臥之床下, 明其卑弱, 主下人也. 弄之瓦塼, 明其習勞, 主執勤也. 齋告先君, 明當主繼祭祀也[二]. 三者蓋女人之常道, 禮法之典教矣. 謙讓恭敬, 先人後己, 有善莫名[三], 有惡莫辭, 忍辱含垢, 常若畏懼, 是謂卑弱下人也. 晚寢早作, 勿憚夙夜[四], 執務私事, 不辭劇易[五], 所作必成, 手跡整理, 是謂執勤也. 正色端操, 以事夫主, 清靜自守, 無好戲笑, 絜齊酒食, 以供祖宗[六], 是謂繼祭祀也. 三者苟備, 而患名稱之不聞, 黜辱之在身, 未之見也. 三者苟失之, 何名稱之可聞, 黜辱之可遠哉！

[一]詩小雅曰：「乃生女子, 載寢之地, 載弄之瓦.」毛萇注云：「瓦, 紡塼也.」箋云：「臥之於地, 卑之也. 紡塼, 習其所有事也.」

[二]毛詩傳曰：「采蘋, 大夫妻能循法度也. 能循法度, 則可以承先祖供祭祀矣.」「于以采蘋, 南澗之濱. 于以采藻, 于彼行潦. 于以盛之, 惟筐及筥, 于以湘之, 惟錡及釜. 于以(大)[奠]之, 宗室牖(戶)[下]. 誰其尸之? 有齊季女.」

[三]不自名己之善也.

[四]作, 起也.

[五]劇猶難也.

[六]絜, 清也, 謂食也. 左傳曰「絜粢豐盛」也.

夫婦第二：夫婦之道, 參配陰陽, 通達神明, 信天地之弘義, 人倫之大節也. 是以禮貴男女之際, 詩著關雎之義[一]. 由斯言之, 不可不重也. 夫不賢, 則無以御婦；婦不賢, 則無以事夫. 夫不御婦, 則威儀廢缺；婦不事夫, 則義理墮闕[二]. 方斯二事, 其用一也. 察今之君子, 徒知妻婦之不可不御, 威儀之不可不整, 故訓其男, 檢以書傳, 殊不知夫主之不可不事, 禮義之不可不存也. 但教男而不教女, 不亦蔽於彼此之數乎！禮, 八歲始教之書, 十五而至於學矣[三]. 獨不可依此以為則哉！

[一]禮記曰：「昏禮者, 將合二姓之好, 上以事宗廟, 而下以繼後世也, 故君子重之.」詩關雎, 樂得賢女, 以配君子也.

[二]墮音許規反. 墮, 廢也.

[三]禮記曰：「八歲入小學.」

敬慎第三：陰陽殊性, 男女異行. 陽以剛為德, 陰以柔為用, 男以彊為貴, 女以弱為美. 故鄙諺有云：「生男如狼, 猶恐其尪；生女如鼠, 猶恐其虎.」然則修身莫若敬, 避彊莫若順. 故曰敬順之道, 婦人之大禮也. 夫敬非它, 持久之謂也. 夫順非它, 寬裕之謂也. 持久者, 知止足也. 寬裕者, 尚恭下也. 夫婦之好, 終身不離. 房室周旋, 遂生媟黷. 媟黷既生, 語言過矣. 語言既過, 縱恣必作. 縱恣既作, 則侮夫之心生矣. 此由於不知止足者也. 夫事有曲直, 言有是非. 直者不能不爭, 曲者不能不訟. 訟爭既施, 則有忿怒之事矣. 此由於不尚恭下者也. 侮夫不節, 譴呵從之；忿怒不止, 楚撻從之. 夫為夫婦者, 義以和親, 恩以好合, 楚撻既行, 何義之存? 譴呵既宣, 何恩之有? 恩義俱廢, 夫婦離矣.

婦行第四：女有四行, 一曰婦德, 二曰婦言, 三曰婦容, 四曰婦功[一]. 夫云婦德, 不必才明絕異也；婦言, 不必辯口利辭也；婦容, 不必顏色美麗也；婦功, 不必工巧過人也. 清閑貞靜, 守節整齊, 行己有恥, 動靜有法, 是謂婦德. 擇辭而說, 不道惡語, 時然後言, 不厭於人, 是謂婦言. 盥浣塵穢, 服飾鮮絜, 沐浴以時, 身不垢辱, 是謂婦容. 專心紡績, 不好戲笑, 絜齊酒食, 以奉賓客, 是謂婦功. 此四者, 女人之大德, 而不可乏之者也. 然為之甚易, 唯在存心耳. 古人有言：「仁遠乎哉? 我欲仁, 而仁斯至矣.」[二]此之謂也.

[一]禮記文也.

[二]論語孔子之言也.

專心第五：禮, 夫有再娶之義[一], 婦無二適之文, 故曰夫者天也[二]. 天固不可逃, 夫固不可離也. 行違神祇, 天則罰之；禮義有愆, 夫則薄之. 故女憲曰：「得意一人, 是謂永畢；失意一人, 是謂永訖.」由斯言之, 夫不可不求其心. 然所求者, 亦非謂佞媚苟親也, 固莫若專心正色. 禮義居絜, 耳無塗聽, 目無邪視, 出無冶容, 入無廢飾, 無聚會群輩, 無看視門戶, 此則謂專心正色矣. 若夫動靜輕脫, 視聽陜輸[三], 入則亂髮壞形, 出則窈窕作態[四], 說所不當道, 觀所不當視, 此謂不能專心正色矣.

[一]儀禮曰：「父在為母, 何以期? 至尊在, 不敢伸也. 父必三年而後娶, 達子志也.」

[二]儀禮曰：「夫者, 妻之天也. 婦人不二斬者, 猶曰不二天也.」

[三]陜輸, 不定貌也.

[四]窈窕, 妖冶之貌也.

曲從第六：夫得意一人, 是謂永畢；失意一人, 是謂永訖. 欲人定志專心之言也. 舅姑之心, 豈當可失哉? 物有以恩自離者, 亦有以義自破者也. 夫雖云愛, 舅姑云非, 此所謂以義自破者也. 然則舅姑之心柰何? 固莫尚於曲從矣. 姑云不爾而是, 固宜從令[一]；姑云爾而非, 猶宜順命. 勿得違戾是非, 爭分曲直. 此則所謂曲從矣. 故女憲曰：「婦如影響, 焉不可賞.」[二]

[一]不爾猶不然也.

[二]影響言順從也.

和叔妹第七：婦人之得意於夫主, 由舅姑之愛己也；舅姑之愛己, 由叔妹之譽己也. 由此言之, 我臧否譽毀, 一由叔妹, 叔妹之心, 復不可失也. 皆莫知叔妹之不可失, 而不能和之以求親, 其蔽也哉！自非聖人, 鮮能無過. 故顏子貴於能改, 仲尼嘉其不貳[一], 而況婦人者也！雖以賢女之行, 聰哲之性, 其能備乎！是故室人和則謗掩, 外內離則惡揚. 此必然之埶也. 易曰：「二人同心, 其利斷金. 同心之言, 其臭如蘭.」此之謂也[二]. 夫嫂妹者, 體敵而尊, 恩疏而義親. 若淑媛謙順之人[三], 則能依義以篤好, 崇恩以結援, 使徽美顯章, 而瑕過隱塞, 舅姑矜善, 而夫主嘉美, 聲譽曜于邑鄰, 休光延於父母. 若夫憃愚之人, 於嫂則託名以自高, 於妹則因寵以驕盈. 驕盈既施, 何和之有！恩義既乖, 何譽之臻！是以美隱而過宣, 姑忿而夫慍, 毀訾布於中外, 恥辱集于厥身, 進增父母之羞, 退益君子之累[四]. 斯乃榮辱之本, 而顯否之基也. 可不慎哉！然則求叔妹之心, 固莫尚於謙順矣. 謙則德之柄[五], 順則婦之行. 凡斯二者, 足以和矣. 詩云：「在彼無惡, 在此無射.」其斯之謂也[六].

[一]論語孔子曰：「顏回不貳過.」易曰「顏氏之子, 其殆庶幾乎！有不善未嘗不知, 知之未嘗復行也.」

[二]金, 物之堅者. 若二人同心, 則其利可以斷之. 二人既同心, 其芳馨如蘭也. 古人通謂氣為臭也.

[三]淑, 善也. 美女曰媛也.

[四]君子謂夫也. 詩曰：「未見君子, 憂心忡忡.」

[五]易繫辭之文也.

[六]韓詩周頌之言也. 射, 厭也. 射音亦. 毛詩「射」作「斁」也.

馬融善之, 令妻女習焉.

昭女妹曹豐生[一], 亦有才惠, 為書以難之, 辭有可觀.

[一]昭婿之妹也.

昭年七十餘卒, 皇太后素服舉哀, 使者監護喪事. 所著賦、頌、銘、誄、問、注、哀辭、書、論、上疏、遺令, 凡十六篇. 子婦丁氏為撰集之, 又作大家讚焉.

河南樂羊子之妻者, 不知何氏之女也. 羊子嘗行路, 得遺金一餅, 還以與妻. 妻曰：「妾聞志士不飲盜泉之水[一], 廉者不受嗟來之食[二], 況拾遺求利, 以污其行乎！」羊子大慚, 乃捐金於野, 而遠尋師學. 一年來歸, 妻跪問其故. 羊子曰：「久行懷思, 無它異也.」妻乃引刀趨機而言曰：「此織生自蠶繭, 成於機杼, 一(絲)[□]而累, 以至於寸, 累寸不已, 遂成丈匹. 今若斷斯織也, 則捐失成功, 稽廢時月. 夫子積學, 當日知其所亡[三], 以就懿德. 若中道而歸, 何異斷斯織乎?」羊子感其言, 復還終業, 遂七年不反. 妻常躬勤養姑, 又遠饋羊子.

[一]論言撰考讖曰：「水名盜泉, 仲尼不漱.」.

[二]解見文苑傳也.

[三]論語孔子曰：「君子日知其所亡, 月無忘其所能.」亡, 無也.

嘗有它舍雞謬入園中, 姑盜殺而食之, 妻對雞不餐而泣. 姑怪問其故. 妻曰：「自傷居貧, 使食有它肉.」姑竟棄之.

後盜欲有犯妻者, 乃先劫其姑. 妻聞, 操刀而出. 盜人曰：「釋汝刀從我者可全, 不從我者, 則殺汝姑.」妻仰天而歎, 舉刀刎頸而死. 盜亦不殺其姑. 太守聞之, 即捕殺賊盜, 而賜妻縑帛, 以禮葬之, 號曰「貞義」.

漢中程文矩妻者, 同郡李法之姊也, 字穆姜. 有二男, 而前妻四子. 文矩為安眾令, 喪於官[一]. 四子以母非所生, 憎毀日積, 而穆姜慈愛溫仁, 撫字益隆, 衣食資供皆兼倍所生. 或謂母曰：「四子不孝甚矣, 何不別居以遠之?」對曰：「吾方以義相導, 使其自遷善也.」及前妻長子興遇疾困篤, 母惻隱自然, 親調藥膳, 恩情篤密. 興疾久乃瘳, 於是呼三弟謂曰：「繼母慈仁, 出自天受. 吾兄弟不識恩養, 禽獸其心. 雖母道益隆, 我曹過惡亦已深矣！」遂將三弟詣南鄭獄, 陳母之德, 狀己之過, 乞就刑辟. 縣言之於郡, 郡守表異其母, 蠲除家徭, 遣散四子, 許以脩革, 自後訓導愈明, 並為良士.

[一]安眾, 縣, 屬南陽郡.

穆姜年八十餘卒. 臨終敕諸子曰：「吾弟伯度, 智達士也. 所論薄葬, 其義至矣. 又臨亡遺令, 賢聖法也[一]. 令汝曹遵承, 勿與俗同, 增吾之累.」諸子奉行焉.

[一]前書孝文帝、楊王孫、龔勝臨亡, 並有遺令.

孝女曹娥者, 會稽上虞人也. 父盱, 能絃歌, 為巫祝. 漢安二年五月五日, 於縣江泝濤(迎)婆娑[迎]神, 溺死, 不得屍骸. 娥年十四, 乃沿江號哭, 晝夜不絕聲, 旬有七日, 遂投江而死[一]. 至元嘉元年, 縣長度尚改葬娥於江南道傍, 為立碑焉[二].

[一]娥投衣於水, 祝曰：「父屍所在衣當沈.」衣隨流至一處而沈, 娥遂隨衣而沒. 「衣」字或作「瓜」. 見項原列女傳也.

[二]會稽典錄曰：「上虞長度尚弟子邯鄲淳, 字子禮. 時甫弱冠, 而有異才. 尚先使魏朗作曹娥碑, 文成未出, 會朗見尚, 尚與之飲宴, 而子禮方至督酒. 尚問朗碑文成未? 朗辭不才, 因試使子禮為之, 操筆而成, 無所點定. 朗嗟歎不暇, 遂毀其草. 其後蔡邕又題八字曰：『黃絹幼婦, 外孫虀臼.』」

吳許升妻者, 呂氏之女也, 字榮. 升少為博徒, 不理操行, 榮嘗躬勤家業, 以奉養其姑. 數勸升修學, 每有不善, 輒流涕進規. 榮父積忿疾升, 乃呼榮欲改嫁之. 榮歎曰：「命之所遭, 義無離貳！」終不肯歸. 升感激自厲, 乃尋師遠學, 遂以成名. 尋被本州辟命, 行至壽春, 道為盜所害. 刺史尹耀捕盜得之. 榮迎喪於路, 聞而詣州, 請甘心讎人. 耀聽之. 榮乃手斷其頭, 以祭升靈. 後郡遭寇賊, 賊欲犯之, 榮踰垣走, 賊拔刀追之. 賊曰：「從我則生, 不從我則死.」榮曰：「義不以身受辱寇虜也！」遂殺之. 是日疾風暴雨, 雷電晦冥, 賊惶懼叩頭謝罪, 乃殯葬之.

汝南袁隗妻者, 扶風馬融之女也. 字倫. 隗已見前傳. 倫少有才辯. 融家世豐豪, 裝遣甚盛. 及初成禮, 隗問之曰：「婦奉箕□而已, 何乃過珍麗乎?」對曰：「慈親垂愛, 不敢逆命. 君若欲慕鮑宣、梁鴻之高者, 妾亦請從少君、孟光之事矣.」隗又曰：「弟先兄舉, 世以為笑. 今處姊未適, 先行可乎?」對曰：「妾姊高行殊□, 未遭良匹, 不似鄙薄, 苟然而已.」又問曰：「南郡君學窮道奧, 文為辭宗[一], 而所在之職, 輒以貨財為損, 何邪?」對曰：「孔子大聖, 不免武叔之毀；子路至賢, 猶有伯寮之愬[二]. 家君獲此, 固其宜耳.」隗默然不能屈, 帳外聽者為慚. 隗既寵貴當時, 倫亦有名於世. 年六十餘卒.

[一]融為南郡太守.

[二]論語曰, 叔孫武叔毀仲尼, 子貢曰：「無以為也. 它人之賢者猶丘陵焉, 猶可踰也. 仲尼如日月也, 無得而踰焉.」公伯寮愬子路於季孫. 孔子曰：「道之將行也與? 命也. 道之將廢也與? 命也. 公伯寮其如命何！」

倫妹芝, 亦有才義. 少喪親長而追感, 乃作申情賦云.

酒泉龐淯母者, 趙氏之女也, 字娥. 父為同縣人所殺, 而娥兄弟三人, 時俱病物故, 讎乃喜而自賀, 以為莫己報也. 娥陰懷感憤, 乃潛備刀兵, 常帷車以候讎家. 十餘年不能得. 後遇於都亭, 刺殺之. 因詣縣自首. 曰：「父仇已報, 請就刑戮.」(福)祿[福]長尹嘉義之, 解印綬欲與俱亡. 娥不肯去. 曰：「怨塞身死, 妾之明分；結罪理獄, 君之常理. 何敢苟生, 以枉公法！」後遇赦得免. 州郡表其閭. 太常張奐嘉歎, 以束帛禮之.

沛劉長卿妻者, 同郡桓鸞之女也. 鸞已見前傳. 生一男五歲而長卿卒, 妻防遠嫌疑, 不肯歸寧. 兒年十五, 晚又夭歿. 妻慮不免, 乃豫刑其耳以自誓. 宗婦相與愍之, 共謂曰：「若家殊無它意；假令有之, 猶可因姑姊妹以表其誠, 何貴義輕身之甚哉！」對曰：「昔我先君五更, 學為儒宗, 尊為帝師. 五更已來, 歷代不替, 男以忠孝顯, 女以貞順稱. 詩云：『無忝爾祖, 聿脩厥德.』是以豫自刑翦, 以明我情.」沛相王吉上奏高行, 顯其門閭, 號曰「行義桓釐」[一], 縣邑有祀必膰焉[二].

[一]寡婦曰釐.

[二]膰, 祭餘肉也. 尊敬之, 故有祭祀必致其餘也. 左傳曰：「天子有事膰焉.」

安定皇甫規妻者, 不知何氏女也. 規初喪室家, 後更娶之. 妻善屬文, 能草書, 時為規荅書記, 眾人怪其工. 及規卒時, 妻年猶盛, 而容色美. 後董卓為相國, 承其名, 娉以軿輜百乘, 馬二十匹, 奴婢錢帛充路. 妻乃輕服詣卓門, 跪自陳請, 辭甚酸愴. 卓使傅奴侍者悉拔刀圍之, 而謂曰：「孤之威教, 欲令四海風靡, 何有不行於一婦人乎！」妻知不免, 乃立罵卓曰：「君羌胡之種, 毒害天下猶未足邪！妾之先人, 清德奕世. 皇甫氏文武上才, 為漢忠臣. 君親非其趣使走吏乎? 敢欲行非禮於爾君夫人邪！」卓乃引車庭中, 以其頭縣軶, 鞭撲交下[一]. 妻謂持杖者曰：「何不重乎? 速盡為惠.」遂死車下. 後人圖畫, 號曰「禮宗」云.

[一]周禮考工記曰：「軶長六尺.」鄭眾曰：「謂轅端壓牛領者.」

南陽陰瑜妻者, 潁川荀爽之女也, 名采, 字女荀. 聰敏有才蓺. 年十七, 適陰氏. 十九產一女, 而瑜卒. 采時尚豐少, 常慮為家所逼, 自防禦甚固. 後同郡郭奕喪妻, 爽以采許之[一], 因詐稱病篤, 召采. 既不得已而歸, 懷刃自誓. 爽令傅婢執奪其刃, 扶抱載之, 猶憂致憤激, 敕衛甚嚴. 女既到郭氏, 乃偽為歡悅之色, 謂左右曰：「我本立志與陰氏同穴, 而不免逼迫, 遂至於此, 素情不遂, 柰何?」乃命使建四燈, 盛裝飾, 請奕入相見, 共談, 言辭不輟. (亦)[奕]敬憚之, 遂不敢逼, 至曙而出. 采因敕令左右辨浴. 既入室而掩戶, 權令侍人避之, 以粉書扉上曰：「尸還陰.」「陰」字未及成, 懼有來者, 遂以衣帶自縊. 左右翫之不為意, 比視, 已絕, 時人傷焉.

[一]魏書奕字伯益, (壽)[嘉]之子也, 為太子文學, 早卒.

犍為盛道妻者, 同郡趙氏之女也, 字媛姜. 建安五年, 益部亂, 道聚眾起兵, 事敗, 夫妻執繫, 當死. 媛姜夜中告道曰：「法有常刑, 必無生望, 君可速潛逃, 建立門戶, 妾自留獄, 代君塞咎.」道依違未從. 媛姜便解道桎梏, 為齎糧貨. 子翔時年五歲, 使道攜持而走. 媛姜代道持夜, 應對不失. 度道已遠, 乃以實告吏, 應時見殺. 道父子會赦得歸. 道感其義, 終身不娶焉.

孝女叔先雄者, 犍為人也. 父泥和, 永建初為縣功曹. 縣長遣泥和拜檄謁巴郡太守, 乘船墯湍水物故, 尸喪不歸. 雄感念怨痛, 號泣晝夜, 心不圖存, 常有自沈之計. 所生男女二人, 並數歲, 雄乃各作囊, 盛珠環以繫兒, 數為訣別之辭. 家人每防閑之, 經百許日後稍懈, 雄因乘小船, 於父墯處慟哭, 遂自投水死. 弟賢, 其夕夢雄告之：「卻後六日, 當共父同出.」至期伺之, 果與父相持, 浮於江上. 郡縣表言, 為雄立碑, 圖象其形焉.

陳留董祀妻者, 同郡蔡邕之女也, 名琰, 字文姬[一]. 博學有才辯, 又妙於音律[二]. 適河東衛仲道. 夫亡無子, 歸寧于家. 興平中, 天下喪亂, 文姬為胡騎所獲, 沒於南匈奴左賢王, 在胡中十二年, 生二子. 曹操素與邕善, 痛其無嗣, 乃遣使者以金璧贖之, 而重嫁於祀.

[一]列女後傳, 琰字昭姬也.

[二]劉昭幼童傳曰：「邕夜鼓琴, 絃絕. 琰曰：『第二絃.』邕曰：『偶得之耳.』故斷一絃問之, 琰曰：『第四絃.』並不差謬.」

祀為屯田都尉, 犯法當死, 文姬詣曹操請之. 時公卿名士及遠方使驛坐者滿堂, 操謂賓客曰：「蔡伯喈女在外, 今為諸君見之.」及文姬進, 蓬首徒行, 叩頭請罪, 音辭清辯, 旨甚酸哀, 眾皆為改容. 操曰：「誠實相矜, 然文狀已去, 柰何?」文姬曰：「明公廄馬萬匹, 虎士成林, 何惜疾足一騎, 而不濟垂死之命乎！」操感其言, 乃追原祀罪. 時且寒, 賜以頭巾履襪. 操因問曰：「聞夫人家先多墳籍, 猶能憶識之不?」文姬曰：「昔亡父賜書四千許卷, 流離塗炭, 罔有存者. 今所誦憶, 裁四百餘篇耳.」操曰：「今當使十吏就夫人寫之.」文姬曰：「妾聞男女之別, 禮不親授[一]. 乞給紙筆, 真草唯命.」於是繕書送之, 文無遺誤.

[一]禮記曰：「男女不親授.」

後感傷亂離, 追懷悲憤, 作詩二章. 其辭曰：

漢季失權柄, 董卓亂天常. 志欲圖篡弒, 先害諸賢良. 逼迫遷舊邦, 擁主以自彊. 海內興義師, 欲共討不祥. 卓眾來東下, 金甲耀日光. 平土人脆弱, 來兵皆胡羌. 獵野圍城邑, 所向悉破亡. 斬截無孑遺, 尸骸相牚拒[一]. 馬邊縣男頭, 馬後載婦女. 長驅西入關, 迥路險且阻. 還顧邈冥冥, 肝脾為爛腐. 所略有萬計, 不得令屯聚. 或有骨肉俱, 欲言不敢語. 失意機微閒, 輒言斃降虜. 要當以亭刃, 我曹不活汝. 豈復惜性命, 不堪其詈罵. 或便加棰杖, 毒痛參并下. 旦則號泣行, 夜則悲吟坐. 欲死不能得, 欲生無一可. 彼蒼者何辜, 乃遭此厄禍！邊荒與華異, 人俗少義理. 處所多霜雪, 胡風春夏起. 翩翩吹我衣, 肅肅入我耳. 感時念父母, 哀歎無窮已. 有客從外來, 聞之常歡喜. 迎問其消息, 輒復非鄉里. 邂逅徼時願, 骨肉來迎己. 己得自解免, 當復棄兒子. 天屬綴人心, 念別無會期. 存亡永乖隔, 不忍與之辭. 兒前抱我頸, 問母欲何之. 「人言母當去, 豈復有還時. 阿母常仁惻, 今何更不慈? 我尚未成人, 柰何不顧思！」見此崩五內, 恍惚生狂癡. 號泣手撫摩, 當發復回疑. 兼有同時輩, 相送告離別. 慕我獨得歸, 哀叫聲摧裂. 馬為立踟躕, 車為不轉轍. 觀者皆歔欷, 行路亦嗚咽. 去去割情戀, 遄征日遐邁. 悠悠三千里, 何時復交會? 念我出腹子, 匈臆為摧敗. 既至家人盡, 又復無中外. 城郭為山林, 庭宇生荊艾. 白骨不知誰, 從橫莫覆蓋. 出門無人聲, 豺狼號且吠. 煢煢對孤景, 怛吒糜肝肺. 登高遠眺望, 魂神忽飛逝. 奄若壽命盡, 旁人相寬大. 為復彊視息, 雖生何聊賴！託命於新人, 竭心自勗厲. 流離成鄙賤, 常恐復捐廢. 人生幾何時, 懷憂終年歲！

[一]牚音直庚反.

其二章曰：

嗟薄(祐)[祜]兮遭世患, 宗族殄兮門戶單. 身執略兮入西關, 歷險阻兮之羌蠻. 山谷眇兮路曼曼, 眷東顧兮但悲歎. 冥當寢兮不能安[一], 飢當食兮不能餐, 常流涕兮眥不乾, 薄志節兮念死難, 雖苟活兮無形顏. 惟彼方兮遠陽精[二], 陰氣凝兮雪夏零. 沙漠壅兮塵冥冥, 有草木兮春不榮. 人似禽兮食臭腥, 言兜離兮狀窈停[三]. 歲聿暮兮時邁征, 夜悠長兮禁門□. 不能寐兮起屏營, 登胡殿兮臨廣庭. 玄雲合兮翳月星, 北風厲兮肅泠泠. 胡笳動兮邊馬鳴, 孤雁歸兮聲嚶嚶. 樂人興兮彈琴箏, 音相和兮悲且清. 心吐思兮匈憤盈, 欲舒氣兮恐彼驚, 含哀咽兮涕沾頸. 家既迎兮當歸寧, 臨長路兮捐所生. 兒呼母兮號失聲, 我掩耳兮不忍聽. 追持我兮走煢煢, 頓復起兮毀顏形. 還顧之兮破人情, 心怛絕兮死復生.

[一]冥音暝.

[二]北方近陰遠陽.

[三]兜離, 匈奴言語之貌.

贊曰：端操有蹤, 幽閑有容. 區明風烈, 昭我管彤[一].

[一]婦人之正其節操有蹤跡可紀者, 及幽都閑婉有禮容者, 區別其遺風餘烈, 以明女史之所記也. 管彤, 赤管筆, 解見皇后紀.

校勘記

二七八一頁　五行　梁嫕　按：「嫕」原作「■」, 不成字, 逕據殿本改, 與梁竦傳合. 注同.

二七八三頁一二行　赤眉散賊經詩里　集解引惠棟說, 謂赤眉散賊不當至蜀, 當依華陽國志作「東精」. 按：華陽國志云公孫述平後, 東精為賊, 掠害, 不敢入詩里. 東精, 人姓名也.

二七八四頁一０行　字惠班一名姬　集解引沈欽韓說, 謂陸龜蒙小名錄班昭字惠姬, 文選李善注引范書正作「惠姬」, 此誤衍「班一名」三字.

二七八七頁一六行　于以(大)[奠]之宗室牖(戶)[下]據汲本、殿本改.

二七八八頁　八行　方斯二事　按：汲本、殿本「事」作「者」.

二七八八頁一二行　詩關雎樂得賢女　按：殿本「賢」作「淑」.

二七九０頁　五行　耳無塗聽　按：汲本、殿本「塗」作「淫」.

二七九０頁　六行　視聽陜輸　汲本、殿本「陜」作「陝」, 集解引惠棟說, 謂「陝」本作「□」, 從女陝聲. 今按：馬敘倫讀兩漢書記謂「陜」字乃陜隘之「陜」, 右方「夾」字從兩人, 不從兩入. 說文「陜, 俜也」. 俜者, 三輔謂輕財者為俜. 然則陜有輕義也. 輸借為媮, 陜輸亦輕脫也.

二七九三頁　一行　一(絲)[■]而累　據汲本改. 集解引沈欽韓說, 謂說文「■, 織緝以糸貫杼也」. 類篇「■, 古還切」.

二七九三頁一二行　漢中程文矩妻者　按：汲本、殿本「程」作「陳」. 原本正文作「程」, 目則作「陳」. 又按：集解引惠棟說, 謂華陽國志云「穆姜, 安眾令程祇妻」, 祇似文矩名, 以「程」為「陳」, 未詳孰是.

二七九四頁　三行　出自天受　按：汲本「受」作「愛」, 殿本作「授」.

二七九四頁一０行　於縣江泝濤(迎)婆娑[迎]神　按：殿本考證引困學紀聞謂曹娥碑云「盱能撫節安歌, 婆娑樂神, 以五月五日迎伍君」, 傳云「婆娑神」, 誤也. 王先謙謂案文義是「婆娑迎神」, 寫本誤倒. 今據改.

二七九四頁一三行　父屍所在衣當沈　按：「父」原訛「人」, 逕據汲本、殿本改正.

二七九四頁一三行　衣字或作瓜　按：「瓜」原作「爪」, 逕據汲本、殿本改正.

二七九七頁　一行　(福)祿[福]長尹嘉義之　錢大昕謂「福祿」當作「祿福」, 詳見郡國志. 今據改.

二七九七頁　八行　號曰行義桓釐　汲本、殿本「釐」作「嫠」, 注同. 按：釐嫠古通.

二七九八頁　三行　跪自陳請　按：汲本、殿本「請」作「情」.

二七九九頁　一行　(亦)[奕]敬憚之　據汲本改. 按：殿本訛「弈」.

二七九九頁　一行　采因敕令左右辨浴　汲本、殿本「辨」作「辦」. 按：辨辦古通.

二七九九頁　四行　(壽)[嘉]之子也　集解本「壽」作「嘉」, 校補謂各本皆訛, 依魏志改. 今據改.

二七九九頁一０行　孝女叔先雄者　按：集解引錢大昕說, 謂華陽國志云「符有先絡, 僰道有張帛」, 絡與帛協韻, 則其名當為「絡」不為「雄」矣. 「雄」當是「雒」之訛, 雒與絡同音.

二七九九頁一０行　父泥和　按：集解引惠棟說, 謂「泥」一作「沈」, 一作「江」, 見益部耆舊傳. 又華陽國志云先尼和, 以先為姓.

二八００頁　八行　按：此注原錯在傳末, 各本同, 今依校補說移正.

二八０一頁一一行　要當以亭刃　按：集解引沈欽韓說, 謂「亭」蓋「事」之誤. 前書蒯通傳「事刃於公之腹」. 作亭止解, 不可通.

二八０二頁一二行　嗟薄(祐)[祜]兮遭世患　據王先謙說改. 按：沈欽韓後漢書疏證謂「祐」當作「祜」, 馮惟納詩紀正作「祜」.

後漢書卷八十五 東夷列傳第七十五

王制云：「東方曰夷.」夷者, 柢也, 言仁而好生, 萬物柢地而出[一]. 故天性柔順, 易以道御, 至有君子、不死之國焉[二]. 夷有九種[三], 曰畎夷, 于夷, 方夷, 黃夷, 白夷, 赤夷, 玄夷, 風夷, 陽夷[四]. 故孔子欲居九夷也.

[一]事見風俗通.

[二]山海經曰：「君子國衣冠帶劍, 食獸, 使二文虎在旁.」外國圖曰：「去琅邪三萬里.」山海經又曰：「不死人在交脛東, 其為人黑色, 壽不死.」並在東方也.

[三]竹書紀年曰「后芬發即位三年, 九夷來御」也.

[四]竹書紀年曰「后泄二十一年, 命畎夷, 白夷, 赤夷, 玄夷, 風夷, 陽夷. 后相即位二年, 征黃夷. 七年, 于夷來賓, 後少康即位, 方夷來賓」也.

昔堯命羲仲宅嵎夷, 曰暘谷, 蓋日之所出也[一]. 夏后氏太康失德, 夷人始畔[二]. 自少康已後, 世服王化, 遂賓於王門, 獻其樂舞[三]. 桀為暴虐, 諸夷內侵, 殷湯革命, 伐而定之. 至于仲丁, 藍夷作寇[四]. 自是或服或畔, 三百餘年. 武乙衰敝, 東夷寖盛, 遂分遷淮、岱, 漸居中土[五].

[一]孔安國尚書注曰「東方之地曰嵎夷. 暘谷, 日之所出也」.

[二]太康, 啟之子也. 槃于游田, 十旬不反, 不恤人事, 為羿所逐也.

[三]少康, 帝仲康之孫, 帝相子也. 竹書紀年曰：「后發即位元年, 諸夷賓于王門, 諸夷入舞.」

[四]仲丁, 殷大戊之子也. 竹書紀年曰「仲丁即位, 征于藍夷」也.

[五]武乙, 帝庚丁之子, 無道, 為革囊盛血, 仰而射之, 命曰「射天」也.

及武王滅紂, 肅慎來獻石砮、楛矢. 管、蔡畔周, 乃招誘夷狄, 周公征之, 遂定東夷[一]. 康王之時, 肅慎復至. 後徐夷僭號, 乃率九夷以伐宗周, 西至河上. 穆王畏其方熾, 乃分東方諸侯, 命徐偃王主之[二]. 偃王處潢池東, 地方五百里[三], 行仁義, 陸地而朝者三十有六國. 穆王後得驥騄之乘[四], 乃使造父御以告楚, 令伐徐, 一日而至[五]. 於是楚文王大舉兵而滅之. 偃王仁而無權, 不忍鬥其人, 故致於敗. 乃北走彭城武原縣東山下, 百姓隨之者以萬數, 因名其山為徐山[六]. 厲王無道, 淮夷入寇, 王命虢仲征之, 不克, 宣王復命召公伐而平之[七]. 及幽王淫亂, 四夷交侵, 至齊桓修霸, 攘而卻焉. 及楚靈會申, 亦來豫盟[八]. 後越遷琅邪, 與共征戰, 遂陵暴諸夏, 侵滅小邦.

[一]尚書武王崩, 三監及淮夷畔, 周公征之, 作大誥. 又曰, 成王既伐管叔、蔡叔, 滅淮夷.

[二]博物志曰：「徐君宮人娠而生卵, 以為不祥, 棄於水濱. 孤獨母有犬名鵠倉, (持)[得]所棄卵, 銜以歸母, 母覆煖之, 遂成小兒, 生而偃, 故以為名. 宮人聞之, 乃更錄取. 長襲為徐君.」尸子曰「偃王有筋而無骨, 故曰偃」也.

[三]水經注曰, 黃水一名汪水, 與泡水合, 至沛入泗. 自山陽以東, 海陵以北, 其地當之也.

[四]史記曰：「造父以善御幸於周繆王, 得赤驥、盜驪、驊騮、騄耳之駟, 西巡狩, 樂而忘歸.」

[五]造父, 解見蔡邕傳.

[六]武原, 縣, 故城在今泗州下邳縣北. 徐山在其東. 博物志曰「徐王妖異不常. 武原縣東十里, 見有徐山石室祠處. 偃王溝通陳蔡之閒, 得朱弓朱矢, 以己得天瑞, 自稱偃王. 穆王聞之, 遣使乘駟, 一日至楚, 伐之. 偃王仁, 不忍鬥, 為楚所敗, 北走此山」也.

[七]毛詩序曰：「江漢, 尹吉甫美宣王也. 能興衰撥亂, 命召公平淮夷.」其詩曰：「江漢浮浮, 武夫滔滔. 匪安匪游, 淮夷來求. 王命召虎, 式辟四方, 徹我土疆.」

[八]左傳楚靈王、蔡侯、陳侯、鄭伯、許男、淮夷會于申.

秦并六國, 其淮、泗夷皆散為民戶. 陳涉起兵, 天下崩潰, 燕人衛滿避地朝鮮[一], 因王其國. 百有餘歲, 武帝滅之, 於是東夷始通上京. 王莽篡位, 貊人寇邊[二]. 建武之初, 復來朝貢. 時遼東太守祭肜威讋北方, 聲行海表, 於是濊、貊、倭、韓萬里朝獻, 故章、和已後, 使聘流通. 逮永初多難, 始入寇鈔；桓、靈失政, 漸滋曼焉.

[一]前書曰「朝鮮王滿, 燕人. 自始全燕時, 嘗略屬真番、朝鮮, 為置吏築障. 漢興屬[燕], 燕王盧綰反入匈奴, 滿亡命東走, 渡浿水, 居秦故空地, 稍役屬朝鮮蠻夷及故燕、齊亡(任)[在]者, 王之, 都王險」也.

[二]前書莽發高句麗兵當伐胡, 不欲行, 郡縣彊迫之, 皆亡出塞, 因犯[法]為寇. 州郡歸咎於高句麗侯騶, 嚴尤奏言貉人犯法, 不從騶起, 宜慰安之.

自中興之後, 四夷來賓, 雖時有乖畔, 而使驛不絕, 故國俗風土, 可得略記. 東夷率皆土著, 憙飲酒歌舞, 或冠弁衣錦, 器用俎豆. 所謂中國失禮, 求之四夷者也[一]. 凡蠻、夷、戎、狄總名四夷者, 猶公、侯、伯、子、男皆號諸侯云.

[一]左傳曰, 仲尼學鳥名[官]於郯子, 既而告人曰：「吾聞之, 天子失官, 學在四夷, 其信也.」

夫餘國, 在玄菟北千里. 南與高句驪, 東與挹婁, 西與鮮卑接, 北有弱水. 地方二千里, 本濊地也.

初, 北夷索離國王出行[一], 其侍兒於後妊身[二], 王還, 欲殺之. 侍兒曰：「前見天上有氣, 大如雞子, 來降我, 因以有身.」王囚之, 後遂生男. 王令置於豕牢[三], 豕以口氣噓之, 不死. 復徙於馬蘭[四], 馬亦如之. 王以為神, 乃聽母收養, 名曰東明. 東明長而善射, 王忌其猛, 復欲殺之. 東明奔走, 南至掩㴲水[五], 以弓擊水, 魚鱉皆聚浮水上, 東明乘之得度, 因至夫餘而王之焉. 於東夷之域, 最為平敞, 土宜五穀. 出名馬、赤玉、貂豽[六], 大珠如酸棗. 以員柵為城, 有宮室、倉庫、牢獄. 其人麤大彊勇而謹厚, 不為寇鈔. 以弓矢刀矛為兵. 以六畜名官, 有馬加、牛加、狗加, 其邑落皆主屬諸加. 食飲用俎豆, 會同拜爵洗爵, 揖讓升降. 以臘月祭天, 大會連日, 飲食歌舞, 名曰「迎鼓」. 是時斷刑獄, 解囚徒. 有軍事亦祭天, 殺牛, 以蹄占其吉凶[七]. 行人無晝夜, 好歌吟, 音聲不絕. 其俗用刑嚴急, 被誅者皆沒其家人為奴婢. 盜一責十二. 男女淫皆殺之, 尤治惡妒婦, 既殺, 復尸於山上. 兄死妻嫂. 死則有槨無棺. 殺人殉葬, 多者以百數. 其王葬用玉匣, 漢朝常豫以玉匣付玄菟郡, 王死則迎取以葬焉.

[一]「索」或作「橐」, 音度洛反.

[二]妊音人鴆反.

[三]牢, 圈也.

[四]蘭即欄也.

[五]今高麗中有蓋斯水, 疑此水是也.

[六]豽似豹, 無前足, 音奴八反.

[七]魏志曰：「牛蹄解者為凶, 合者為吉.」

建武中, 東夷諸國皆來獻見. 二十五年, 夫餘王遣使奉貢, 光武厚荅報之, 於是使命歲通. 至安帝永初五年, 夫餘王始將步騎七八千人寇鈔樂浪, 殺傷吏民, 後復歸附. 永寧元年, 乃遣嗣子尉仇台(印)[詣]闕貢獻, 天子賜尉仇台印綬金綵. 順帝永和元年, 其王來朝京師, 帝作黃門鼓吹、角抵戲以遣之. 桓帝延熹四年, 遣使朝賀貢獻. 永康元年, 王夫台將二萬餘人寇玄菟, 玄菟太守公孫域擊破之, 斬首千餘級. 至靈帝熹平三年, 復奉章貢獻. 夫餘本屬玄菟, 獻帝時, 其王求屬遼東云.

挹婁, 古肅慎之國也. 在夫餘東北千餘里, 東濱大海, 南與北沃沮接, 不知其北所極. 土地多山險. 人形似夫餘, 而言語各異. 有五穀、麻布, 出赤玉、好貂. 無君長, 其邑落各有大人. 處於山林之閒, 土氣極寒, 常為穴居, 以深為貴, 大家至接九梯. 好養豕, 食其肉, 衣其皮. 冬以豕膏塗身, 厚數分, 以禦風寒. 夏則裸袒, 以尺布蔽其前後. 其人臭穢不絜, 作廁於中, 圜之而居. 自漢興已後, 臣屬夫餘. 種眾雖少, 而多勇力, 處山險, 又善射, 發能入人目. 弓長四尺, 力如弩. 矢用楛, 長一尺八寸, 青石為鏃, 鏃皆施毒, 中人即死. 便乘船, 好寇盜, 鄰國畏患, 而卒不能服. 東夷夫餘飲食類(此)皆用俎豆, 唯挹婁獨無, 法俗最無綱紀者也.

高句驪, 在遼東之東千里, 南與朝鮮、濊貊, 東與沃沮, 北與夫餘接. 地方二千里, 多大山深谷, 人隨而為居. 少田業, 力作不足以自資, 故其俗節於飲食, 而好修宮室. 東夷相傳以為夫餘別種, 故言語法則多同, 而跪拜曳一腳, 行步皆走. 凡有五族, 有消奴部, 絕奴部, 順奴部, 灌奴部, 桂婁部[一]. 本消奴部為王, 稍微弱, 後桂婁部代之. 其置官, 有相加、對盧、沛者、古鄒大加、[二]主簿、優台、使者、帛衣先人. 武帝滅朝鮮, 以高句驪為縣[三], 使屬玄菟, 賜鼓吹伎人. 其俗淫, 皆絜淨自憙, 暮夜輒男女群聚為倡樂. 好祠鬼神、社稷、零星[四], 以十月祭天大會, 名曰「東盟」. 其國東有大穴, 號禭神, 亦以十月迎而祭之. 其公會衣服皆錦繡, 金銀以自飾. 大加、主簿皆著幘, 如冠幘而無後；其小加著折風, 形如弁. 無牢獄, 有罪, 諸加評議便殺之, 沒入妻子為奴婢. 其昏姻皆就婦家, 生子長大, 然後將還, 便稍營送終之具. 金銀財幣盡於厚葬, 積石為封, 亦種松柏. 其人性凶急, 有氣力, 習戰鬥, 好寇鈔, 沃沮、東濊皆屬焉.

[一]案今高驪五部：一曰內部, 一名黃部, 即桂婁部也；二曰北部, 一名後部, 即絕奴部也；三曰東部, 一名左部, 即順奴部也；四曰南部, 一名前部, 即灌奴部也；五曰西部, 一名右部, 即消奴部也.

[二]古鄒大加, 高驪掌(賀)[賓]客之官, 如鴻臚也.

[三]前書元封中, 定朝鮮為真番、臨屯、樂浪、玄菟四(部)[郡].

[四]前書音義：「龍星左角曰天田, 則農祥也. 辰日祠以牛, 號曰零星.」風俗通曰「辰之神為靈星」, 故以辰日祠於東南也.

句驪一名貊(耳). 有別種, 依小水為居, 因名曰小水貊. 出好弓, 所謂「貊弓」是也[一].

[一]魏氏春秋曰：「遼東郡西安平縣北, 有小水南流入海, 句驪別種因名之小水貊.」

王莽初, 發句驪兵以伐匈奴, 其人不欲行, 彊迫遣之, 皆亡出塞為寇盜. 遼西大尹田譚追擊, 戰死. 莽令其將嚴尤擊之, 誘句驪侯騶入塞, 斬之, 傳首長安. 莽大說, 更名高句驪王為下句驪侯, 於是貊人寇邊愈甚. 建武八年, 高句驪遣使朝貢, 光武復其王號. 二十三年冬, 句驪蠶支落大加戴升等萬餘口詣樂浪內屬. 二十五年春, 句驪寇右北平、漁陽、上谷、太原, 而遼東太守祭肜以恩信招之, 皆復款塞.

後句驪王宮生而開目能視, 國人懷之, 及長勇壯, 數犯邊境. 和帝元興元年春, 復入遼東, 寇略六縣, 太守耿夔擊破之, 斬其渠帥. 安帝永初五年, 宮遣使貢獻, 求屬玄菟. 元初五年, 復與濊貊寇玄菟, 攻華麗城[一]. 建光元年春, 幽州刺史馮煥、玄菟太守姚光、遼東太守蔡諷等將兵出塞擊之, 捕斬濊貊渠帥, 獲兵馬財物. 宮乃遣嗣子遂成將二千餘人逆光等, 遣使詐降；光等信之, 遂成因據險阨以遮大軍, 而潛遣三千人攻玄菟、遼東, 焚城郭, 殺傷二千餘人. 於是發廣陽、漁陽、右北平、涿郡屬國三千餘騎同救之, 而貊人已去. 夏, 復與遼東鮮卑八千餘人攻遼隊[二], 殺略吏人. 蔡諷等追擊於新昌, 戰歿, 功曹耿耗、兵曹掾龍端、兵馬掾公孫酺以身扞諷, 俱沒於陳, 死者百餘人. 秋, 宮遂率馬韓、濊貊數千騎圍玄菟. 夫餘王遣子尉仇台將二萬餘人, 與州郡并力討破之, 斬首五百餘級.

[一]華麗, 縣, 屬樂浪郡.

[二]縣名, 屬遼東郡也.

是歲宮死, 子遂成立. 姚光上言欲因其喪發兵擊之, 議者皆以為可許. 尚書陳忠曰：「宮前桀黠, 光不能討, 死而擊之, 非義也. 宜遣弔問, 因責讓前罪, 赦不加誅, 取其後善.」安帝從之. 明年, 遂成還漢生口, 詣玄菟降. 詔曰：「遂成等桀逆無狀, 當斬斷葅醢, 以示百姓, 幸會赦令, 乞罪請降. 鮮卑、濊貊連年寇鈔, 驅略小民, 動以千數, 而裁送數十百人, 非向化之心也. 自今已後, 不與縣官戰鬥而自以親附送生口者, 皆與贖直, 縑人四十匹, 小口半之.」

遂成死, 子伯固立. 其後濊貊率服, 東垂少事. 順帝陽嘉元年, 置玄菟郡屯田六部. 質、桓之閒, 復犯遼東西安平, 殺帶方令[一], 掠得樂浪太守妻子. 建寧二年, 玄菟太守耿臨討之, 斬首數百級, 伯固降服, 乞屬玄菟云.

[一]郡國志西安平、帶方, 縣, 並屬遼東郡.

東沃沮在高句驪蓋馬大山之東[一], 東濱大海；北與挹婁、夫餘, 南與濊貊接. 其地東西夾, 南北長[二], 可折方千里. 土肥美, 背山向海, 宜五穀, 善田種, 有邑落長帥. 人性質直彊勇, 便持矛步戰. 言語、食飲、居處、衣服有似句驪. 其葬, 作大木槨, 長十餘丈, 開一頭為戶, 新死者先假埋之, 令皮肉盡, 乃取骨置槨中. 家人皆共一槨, 刻木如(主)[生], 隨死者為數焉.

[一]蓋馬, 縣名, 屬玄菟郡. 其山在今平壤城西. 平壤即王險城也.

[二]夾音狹.

武帝滅朝鮮, 以沃沮地為玄菟郡. 後為夷貊所侵, 徙郡於高句驪西北, 更以沃沮為縣, 屬樂浪東部都尉. 至光武罷都尉官, 後皆以封其渠帥, 為沃沮侯. 其土迫小, 介於大國之閒, 遂臣屬句驪. 句驪復置其中大人(遂)為使者, 以相監領, (貴)[責]其租稅, 貂布魚鹽, 海中食物, 發美女為婢妾焉.

又有北沃沮, 一名置溝婁, 去南沃沮八百餘里. 其俗皆與南同. 界南接挹婁. 挹婁人憙乘船寇抄, 北沃沮畏之, 每夏輒臧於巖穴, 至冬船道不通, 乃下居邑落. 其耆老言, 嘗於海中得一布衣, 其形如中人衣, 而兩袖長三丈. 又於岸際見一人乘破船, 頂中復有面, 與語不通, 不食而死. 又說海中有女國, 無男人. 或傳其國有神井, 闚之輒生子云[一].

[一]魏志曰, 毌丘儉遣王頎追句驪王宮, 窮沃沮東界, 問其耆老所傳云.

濊北與高句驪、沃沮, 南與辰韓接, 東窮大海, 西至樂浪. 濊及沃沮、句驪, 本皆朝鮮之地也. 昔武王封箕子於朝鮮, 箕子教以禮義田蠶, 又制八條之教[一]. 其人終不相盜, 無門戶之閉. 婦人貞信. 飲食以籩豆. 其後四十餘世, 至朝鮮侯準, 自稱王. 漢初大亂, 燕、齊、趙人往避地者數萬口, 而燕人衛滿擊破準而自王朝鮮, 傳國至孫右渠. 元朔元年[二], 濊君南閭等畔右渠, 率二十八萬口詣遼東內屬, 武帝以其地為蒼海郡, 數年乃罷. 至元封三年, 滅朝鮮, 分置樂浪、臨屯、玄菟、真番四(部)[郡][三]. 至昭帝始元五年, 罷臨屯、真番, 以并樂浪、玄菟. 玄菟復徙居句驪. 自單單大領已東, 沃沮、濊貊悉屬樂浪. 後以境土廣遠, 復分領東七縣, 置樂浪東部都尉. 自內屬已後, 風俗稍薄, 法禁亦浸多, 至有六十餘條. 建武六年, 省都尉官, 遂棄領東地, 悉封其渠帥為縣侯, 皆歲時朝賀.

[一]前書曰, 箕子教以八條者, 相殺者以當時償殺, 相傷者以穀償, 相盜者男沒入為其家奴, 女子為婢, 欲自贖者人五十萬. 音義曰：「八條不具見也.」

[二]武帝年也.

[三]番音潘.

無大君長, 其官有侯、邑君、三老. 耆舊自謂與句驪同種, 言語法俗大抵相類. 其人性愚愨, 少嗜欲, 不請匄. 男女皆衣曲領. 其俗重山川, 山川各有部界, 不得妄相干涉. 同姓不昏. 多所忌諱, 疾病死亡, 輒捐棄舊宅, 更造新居. 知種麻, 養蠶, 作綿布. 曉候星宿, 豫知年歲豐約. 常用十月祭天, 晝夜飲酒歌舞, 名之為「舞天」. 又祠虎以為神. 邑落有相侵犯者, 輒相罰, 責生口牛馬, 名之為「責禍」. 殺人者償死. 少寇盜. 能步戰, 作矛長三丈, 或數人共持之. 樂浪檀弓出其地. 又多文豹, 有果下馬[一], 海出班魚, 使來皆獻之.

[一]高三尺, 乘之可於果樹下行.

韓有三種：一曰馬韓, 二曰辰韓, 三曰弁辰. 馬韓在西, 有五十四國, 其北與樂浪, 南與倭接. 辰韓在東, 十有二國, 其北與濊貊接. 弁辰在辰韓之南, 亦十有二國, 其南亦與倭接. 凡七十八國, 伯濟是其一國焉. 大者萬餘戶, 小者數千家, 各在山海閒, 地合方四千餘里, 東西以海為限, 皆古之辰國也. 馬韓最大, 共立其種為辰王, 都目支國, 盡王三韓之地. 其諸國王先皆是馬韓種人焉.

馬韓人知田蠶, 作綿布. 出大栗如梨. 有長尾雞, 尾長五尺. 邑落雜居, 亦無城郭. 作土室, 形如冢, 開戶在上. 不知跪拜. 無長幼男女之別. 不貴金寶錦罽, 不知騎乘牛馬, 唯重瓔珠, 以綴衣為飾, 及縣頸垂耳. 大率皆魁頭露紒[一], 布袍草履. 其人壯勇, 少年有築室作力者, 輒以繩貫脊皮, 縋以大木, 嚾呼為健. 常以五月田竟祭鬼神, 晝夜酒會, 群聚歌舞, 舞輒數十人相隨蹋地為節. 十月農功畢, 亦復如之. 諸國邑各以一人主祭天神, 號為「天君」. 又立蘇塗[二], 建大木以縣鈴鼓, 事鬼神. 其南界近倭, 亦有文身者.

[一]魁頭猶科頭也, 謂以髮縈繞成科結也. 紒音計.

[二]魏志曰：「諸國各有別邑, 為蘇塗, 諸亡逃至其中, 皆不還之. 蘇塗之義, 有似浮屠.」

辰韓, 耆老自言秦之亡人, 避苦役, 適韓國, 馬韓割東界地與之. 其名國為邦, 弓為弧, 賊為寇, 行酒為行觴, 相呼為徒, 有似秦語, 故或名之為秦韓. 有城柵屋室. 諸小別邑, 各有渠帥, 大者名臣智, 次有儉側, 次有樊秖, 次有殺奚, 次有邑借[一]. 土地肥美, 宜五穀. 知蠶桑, 作縑布. 乘駕牛馬. 嫁娶以禮. 行者讓路. 國出鐵, 濊、倭、馬韓並從巿之. 凡諸(貨)[貿]易, 皆以鐵為貨. 俗憙歌舞飲酒鼓瑟. 兒生欲令其頭扁, 皆押之以石[二].

[一]皆其官名.

[二]扁音補典反.

弁辰與辰韓雜居, 城郭衣服皆同, 言語風俗有異. 其人形皆長大, 美髮, 衣服絜清. 而刑法嚴峻. 其國近倭, 故頗有文身者.

初, 朝鮮王準為衛滿所破, 乃將其餘眾數千人走入海, 攻馬韓, 破之, 自立為韓王. 準後滅絕, 馬韓人復自立為辰王. 建武二十年, 韓人廉斯人蘇馬諟等詣樂浪貢獻[一]. 光武封蘇馬諟為漢廉斯邑君, 使屬樂浪郡, 四時朝謁. 靈帝末, 韓、濊並盛, 郡縣不能制, 百姓苦亂, 多流亡入韓者.

[一]廉斯, 邑名也. 諟音是.

馬韓之西, 海島上有州胡國. 其人短小, 髡頭, 衣韋衣, 有上無下. 好養牛豕. 乘船往來, 貨市韓中.

倭在韓東南大海中, 依山島為居, 凡百餘國. 自武帝滅朝鮮, 使驛通於漢者三十許國, 國皆稱王, 世世傳統. 其大倭王居邪馬臺國[一]. 樂浪郡徼, 去其國萬二千里, 去其西北界拘邪韓國七千餘里. 其地大較在會稽東冶之東, 與朱崖、儋耳相近, 故其法俗多同.

[一]案：今名邪摩(惟)[堆], 音之訛也.

土宜禾稻、麻紵、蠶桑, 知織績為縑布. 出白珠、青玉. 其山有丹土. 氣溫腝, 冬夏生菜茹. 無牛馬虎豹羊鵲[一]. 其兵有矛、楯、木弓, 竹矢或以骨為鏃. 男子皆黥面文身, 以其文左右大小別尊卑之差. 其男衣皆橫幅結束相連. 女人被髮屈紒, 衣如單被, 貫頭而著之；並以丹朱坋身[二], 如中國之用粉也. 有城柵屋室. 父母兄弟異處, 唯會同男女無別. 飲食以手, 而用籩豆. 俗皆徒跣, 以蹲踞為恭敬. 人性嗜酒. 多壽考, 至百餘歲者甚眾. 國多女子, 大人皆有四五妻, 其餘或兩或三. 女人不淫不妒. 又俗不盜竊, 少爭訟. 犯法者沒其妻子, 重者滅其門族. 其死停喪十餘日, 家人哭泣, 不進酒食, 而等類就歌舞為樂. 灼骨以卜, 用決吉凶. 行來度海, 令一人不櫛沐, 不食肉, 不近婦人, 名曰「持衰」. 若在塗吉利, 則雇以財物；如病疾遭害, 以為持衰不謹, 便共殺之.

[一]「鵲」或作「雞」.

[二]說文曰：「坋, 塵也.」音蒲頓反.

建武中元二年, 倭奴國奉貢朝賀, 使人自稱大夫, 倭國之極南界也. 光武賜以印綬. 安帝永初元年, 倭國王帥升等獻生口百六十人, 願請見.

桓、靈閒, 倭國大亂, 更相攻伐, 歷年無主. 有一女子名曰卑彌呼, 年長不嫁, 事鬼神道, 能以妖惑眾, 於是共立為王. 侍婢千人, 少有見者, 唯有男子一人給飲食, 傳辭語. 居處宮室樓觀城柵, 皆持兵守衛. 法俗嚴峻.

自女王國東度海千餘里至拘奴國, 雖皆倭種, 而不屬女王. 自女王國南四千餘里至朱儒國, 人長三四尺. 自朱儒東南行船一年, 至裸國、黑齒國, 使驛所傳, 極於此矣.

會稽海外有東鯷人[一], 分為二十餘國. 又有夷洲及澶洲. 傳言秦始皇遣方士徐福將童男女數千人入海[二], 求蓬萊神仙不得, 徐福畏誅不敢還, 遂止此洲, 世世相承, 有數萬家. 人民時至會稽市. 會稽東冶縣人有入海行遭風, 流移至澶洲者. 所在絕遠, 不可往來[三].

[一]鯷音達奚反.

[二]事見史記.

[三]沈瑩臨海水土志曰「夷洲在臨海東南, 去郡二千里. 土地無霜雪, 草木不死. 四面是山谿. 人皆髡髮穿耳, 女人不穿耳. 土地饒沃, 既生五穀, 又多魚肉. 有犬. 尾短如麕尾狀. 此夷舅姑子婦臥息共一大床, 略不相避. 地有銅鐵, 唯用鹿格為矛以戰鬥, 摩礪青石以作(弓)矢[鏃]. 取生魚肉雜貯大瓦器中, 以鹽鹵之, 歷月所日, 乃啖食之, 以為上肴」也.

論曰：昔箕子違衰殷之運, 避地朝鮮. 始其國俗未有聞也, 及施八條之約, 使人知禁, 遂乃邑無淫盜, 門不夜扃[一], 回頑薄之俗, 就寬略之法, 行數百千年, 故東夷通以柔謹為風, 異乎三方者也. 苟政之所暢, 則道義存焉. 仲尼懷憤, 以為九夷可居. 或疑其陋. 子曰：「君子居之, 何陋之有！」亦徒有以焉爾. 其後遂通接商賈, 漸交上國. 而燕人衛滿擾雜其風[二], 於是從而澆異焉. 老子曰：「法令滋章, 盜賊多有.」若箕子之省簡文條而用信義, 其得聖賢作法之原矣！

[一]扃, 關也.

[二]擾, 亂也.

贊曰：宅是嵎夷, 曰乃暘谷. 巢山潛海, 厥區九族. 嬴末紛亂, 燕人違難[一]. 雜華澆本, 遂通有漢[二]. 眇眇偏譯, 或從或畔[三].

[一]謂衛滿也.

[二]衛滿入朝鮮, 既雜華夏之風, 又澆薄其本化, 以至通於漢也.

[三]偏, 遠也.

校勘記

二八０七頁　九行　后芬發即位三年　按：殿本無「發」字. 汲本「三」作「二」.

二八０九頁　三行　(持)[得]所棄卵　按：校補引柳從辰說, 謂「持」乃「得」之訛, 博物志及御覽九百四引徐偃王志可證, 各本注失正. 今據改.

二八一０頁　二行　漢興屬[燕]據前書朝鮮傳補.

二八一０頁　三行　及故燕齊亡(任)[在]者　據汲本、殿本改.

二八一０頁　四行　因犯[法]為寇　據前書王莽傳補.

二八一０頁 六行　而使驛不絕　按：刊誤謂「驛」當作「譯」. 郵驛中國可有之, 不可通於四夷, 自前書皆言「使譯」, 使即使者, 譯則譯人.

二八一０頁　九行　仲尼學鳥名[官]於郯子　汲本、殿本「鳥」作「官」. 按：仲尼學鳥名官於郯子, 見左傳昭公十七年, 今補一「官」字.

二八一一頁　四行　有馬加牛加狗加　校補謂魏志作「有馬加、牛加、豬加、狗加、犬使」. 今按：魏志「犬使」之「犬」, 宋本皆作「大」.

二八一一頁　七行　尤治惡妒婦　按：校補謂通志作「尤憎妒婦」, 此「治」字亦當作「憎」, 蓋後人回改之失.

二八一一頁　八行　死則有槨無棺　校補謂魏志作「有棺無槨」, 通志同, 此誤. 今按：百衲本三國志亦作「有槨無棺」, 不誤, 校補說非.

二八一一頁一五行　豽似豹　按：原作「貂似豽」, 訛, 逕據汲本、殿本改正.

二八一二頁　五行　玄菟太守公孫域　按：集解引惠棟說, 謂東觀記、魏志公孫度傳「域」皆作「□」.

二八一二頁一三行　東夷夫餘飲食類(此)皆用俎豆　據刊誤刪.

二八一三頁　三行　有消奴部　按：集解引惠棟說, 謂「消」魏志作「涓」.

二八一三頁　五行　古鄒大加　按：魏志作「古雛加」.

二八一三頁　五行　優台使者　按：補注謂魏志「使者」上有「丞」字.

二八一三頁　五行　帛衣先人　補注謂魏志「帛」作「皁」. 今按：皁帛形近易混. 趙一清三國志注補引寰宇記, 「皁衣頭大兄, 東夷相傳所謂皁衣先人也」, 字亦作「皁」.

二八一三頁　七行　其國東有大穴號禭神　按：校補謂「禭」魏志、通志並作「隧」.

二八一三頁一四行　古鄒大加高驪掌(賀)[賓]客之官　據汲本、殿本改.

二八一四頁　一行　定朝鮮為真番臨屯樂浪玄菟四(部)[郡]按：張森楷校勘記謂「部」字當依前書作「郡」. 今據改.

二八一四頁　四行　句驪一名貊(耳)有別種　集解引沈欽韓說, 謂案文當云「句驪有別種, 一名貊耳」. 按：校補謂通志但云「名貊」, 無「耳」字, 此「耳」字衍. 今據刪.

二八一四頁　七行　誘句驪侯騶入塞　按：集解引惠棟說, 謂魏志「騶」作「騊」, 前書王莽傳作「騶」.

二八一四頁一一行　國人懷之　殿本考證謂魏志「懷」作「惡」. 按：校補謂「懷」當為「□」之訛, 古「懷」字多混為「怌」, 故轉寫易訛.

二八一四頁一三行　遼東太守蔡諷　集解引惠棟說, 謂魏志、北史「諷」作「風」. 今按：安帝紀作「諷」, 通鑑同.

二八一五頁　四行　尉仇台　按：集解引惠棟說, 謂「台」一作「治」.

二八一六頁　五行　刻木如(主)[生]校補謂魏志作「刻木如生形」, 則「主」乃「生」之訛, 作主不須言刻也. 今據改.

二八一六頁一一行　句驪復置其中大人(遂)為使者　集解引何焯說, 謂以魏志參校, 衍「遂」字. 今據刪.

二八一六頁一一行　(貴)[責]其租稅　據汲本、殿本改.

二八一七頁　九行　分置樂浪臨屯玄菟真番四(部)[郡]據殿本改.

二八一八頁　四行　山川各有部界　按：校補謂魏志「界」作「分」.

二八一八頁一０行　三曰弁辰　殿本考證王會汾謂晉、梁二書皆作「弁韓」, 當從改. 今按：魏志亦作「弁韓」.

二八一八頁一三行　都目支國　魏志作「治月支國」. 校補謂魏志及通志「目」均作「月」, 附載五十餘國亦作「月支國」, 則此作「目支」誤也. 今按：月支乃西域國名, 魏志及通志之作「月支」, 或後人習見「月支」之名而臆改與? 當考.

二八一九頁一０行　相呼為徒　按：王先謙謂魏志「為」上有「皆」字.

二八一九頁一一行　次有樊秖　按：集解引惠棟說, 謂魏志「秖」作「穢」.

二八一九頁一二行　凡諸(貨)[貿]易皆以鐵為貨　據殿本改. 按：汲本「貿易」作「質易」.

二八二０頁　八行　其人短小　按：集解引沈欽韓說, 謂魏志「人」下有「差」字.

二八二０頁一０行　使驛通於漢者三十許國　刊誤謂「驛」當作「譯」, 說已見上. 按：魏志作「譯」.

二八二０頁一一行　其大倭王居邪馬臺國　按：集解引惠棟說, 謂魏志「臺」作「堆」.

二八二０頁一三行　邪摩(惟)[堆]按：汲本、殿本作「邪摩推」, 此作「惟」, 形近而訛. 又集解引惠棟說, 謂案北史「推」當作「堆」. 今據改.

二八二一頁　一行　其兵有矛楯木弓竹矢或以骨為鏃　汲本「竹」作「其」. 校補謂傳本以「其兵」「其矢」相次成文, 作「其矢」於義為長. 今按：御覽七百八十二引作「竹矢」. 魏志亦云「兵用矛、楯、木弓, 木弓短下長上, 竹箭或鐵鏃或骨鏃」, 似以作「竹矢」為是.

二八二一頁　七行　名曰持衰　校補謂魏志「衰」作「哀」. 今按：百衲本三國志亦作「衰」.

二八二一頁　八行　便共殺之　按：校補謂魏志「共」作「欲」.

二八二二頁　二行　使驛所傳極於此矣　按：此「驛」字亦當作「譯」.

二八二二頁　三行　分為二十餘國　按：校補引錢大昭說, 謂閩本「二」作「三」.

二八二二頁一一行　摩礪青石以作(弓)矢[鏃]據御覽七百八十引改.

後漢書 卷八十六 南蠻西南夷列傳 第七十六

昔高辛氏有犬戎之寇[一], 帝患其侵暴, 而征伐不剋. 乃訪募天下, 有能得犬戎之將吳將軍頭者, 購黃金千鎰, 邑萬家, 又妻以少女. 時帝有畜狗, 其毛五采, 名曰槃瓠[二]. 下令之後, 槃瓠遂銜人頭造闕下, 群臣怪而診之, 乃吳將軍首也[三]. 帝大喜, 而計槃瓠不可妻之以女, 又無封爵之道, 議欲有報而未知所宜. 女聞之, 以為帝皇下令, 不可違信, 因請行. 帝不得已, 乃以女配槃瓠. 槃瓠得女, 負而走入南山, 止石室中. 所處險絕, 人跡不至[四]. 於是女解去衣裳, 為僕鑒之結, 著獨力之衣[五]. 帝悲思之, 遣使尋求, 輒遇風雨震晦, 使者不得進. 經三年, 生子一十二人, 六男六女. 槃瓠死後, 因自相夫妻. 織績木皮, 染以草實, 好五色衣服, 製裁皆有尾形[六]. 其母後歸, 以狀白帝, 於是使迎致諸子. 衣裳班蘭, 語言侏離[七], 好入山壑, 不樂平曠. 帝順其意, 賜以名山廣澤. 其後滋蔓, 號曰蠻夷. 外癡內黠, 安土重舊. 以先父有功, 母帝之女, 田作賈販, 無關梁符傳, 租稅之賦[八]. 有邑君長, 皆賜印綬, 冠用獺皮. 名渠帥曰精夫, 相呼為姎徒[九]. 今長沙武陵蠻是也.

[一]高辛, 帝嚳.

[二]魏略曰：「高辛氏有老婦, 居(正)[王]室, 得耳疾, 挑之, 乃得物大如繭. 婦人盛瓠中, 覆之以槃, 俄頃化為犬, 其文五色, 因名槃瓠.」

[三]診, 候視也.

[四]今辰州盧溪縣西有武山. 黃閔武陵記曰：「山高可萬仞. 山半有槃瓠石室, 可容數萬人. 中有石床, 槃瓠行跡.」今案：山窟前有石羊、石獸, 古跡奇異尤多. 望石窟大如三閒屋, 遙見一石仍似狗形, 蠻俗相傳, 云是槃瓠像也.

[五]僕鑒, 獨力, 皆未詳. 流俗本或有改「鑒」字為「豎」者, 妄穿鑿也. 結音髻.

[六]干寶晉紀曰：「武陵、長沙、廬江郡夷, 槃瓠之後也. 雜處五溪之內. 槃瓠憑山阻險, 每每常為害. 糅雜魚肉, 叩槽而號, 以祭槃瓠. 俗稱『赤髀橫裙』, 即其子孫.」

[七]侏離, 蠻夷語聲也.

[八]優寵之, 故蠲其賦役也. 荊州記曰：「沅陵縣居酉口, 有上就、武陽二鄉, 唯此是槃瓠子孫, 狗種也. 二鄉在武溪之北.」

[九]說文曰：「姎, 女人自稱, 我也.」音烏朗反. 此已上並見風俗通也.

其在唐虞, 與之要質, 故曰要服. 夏商之時, 漸為邊患. 逮于周世, 黨眾彌盛. 宣王中興, 乃命方叔南伐蠻方, 詩人所謂「蠻荊來威」者也. 又曰：「蠢爾蠻荊, 大邦為讎.」[一]明其黨眾繁多, 是以抗敵諸夏也.

[一]毛詩小雅序曰「采苡, 宣王南征也」. 「薄言采苡, 于彼新田. 顯允方叔, 振旅闐闐. 蠢爾蠻荊, 大邦為讎」注云：「方叔卿士, 命而為將也.」

平王東遷, 蠻遂侵暴上國. 晉文侯輔政, 乃率蔡共侯擊破之[一]. 至楚武王時, 蠻與羅子共敗楚師, 殺其將屈瑕[二]. 莊王初立[三], 民飢兵弱, 復為所寇. 楚師既振, 然後乃服, 自是遂屬於楚. 鄢陵之役, 蠻與恭王合兵擊晉[四]. 及吳起相悼王, 南并蠻越, 遂有洞庭、蒼梧. 秦昭王使白起伐楚, 略取蠻夷, 始置黔中郡. 漢興, 改為武陵[五]. 歲令大人輸布一匹, 小口二丈, 是謂賨布[六]. 雖時為寇盜, 而不足為郡國患.

[一]晉文侯仇也.

[二]左傳「楚屈瑕伐羅及鄢, 亂次以濟, 其水遂無次, 且不設備, 羅與盧戎兩軍之, 大敗之. 莫敖縊于荒谷, 群帥囚于冶父」也.

[三]莊王名旅, 穆王之子.

[四]左傳晉楚戰于鄢陵. 晉郤至曰「楚二卿相惡, 王卒以舊, 鄭陳而不整, 蠻軍而不陳」也.

[五]黔中故城在今辰州沅陵縣西.

[六]說文曰：「南蠻賦也.」[賨], 牂冬反.

光武中興, 武陵蠻夷特盛. 建武二十三年, 精夫相單程等據其險隘, 大寇郡縣. 遣武威將軍劉尚發南郡、長沙、武陵兵萬餘人, 乘船泝沅水入武谿擊之[一]. 尚輕敵入險, 山深水疾, 舟船不得上. 蠻氏知尚糧少入遠, 又不曉道徑, 遂屯聚守險. 尚食盡引還, 蠻緣路徼戰, 尚軍大敗, 悉為所沒. 二十四年, 相單程等下攻臨沅, 遣謁者李嵩、中山太守馬成擊之, 不能剋. 明年春, 遣伏波將軍馬援、中郎將劉匡、馬武、孫永等, 將兵至臨沅, 擊破之. 單程等飢困乞降, 會援病卒, 謁者宗均聽悉受降. 為置吏司, 群蠻遂平.

[一]沅水出牂柯故且蘭東北, 經辰州、潭州、岳州, 經洞庭湖入江也.

肅宗建初元年, 武陵澧中蠻陳從等反叛, 入零陽蠻界[一]. 其冬, 零陽蠻五里精夫為郡擊破從, 從等皆降. 三年冬, 漊中蠻覃兒健等復反[二], 攻燒零陽、作唐、孱陵界中[三]. 明年春, 發荊州七郡及汝南、潁川(施)[弛]刑徒吏士五千餘人, 拒守零陽, 募充中五里蠻精夫不叛者四千人, 擊澧中賊[四]. 五年春, 覃兒健等請降, 不許. 郡因進兵與戰於宏下, 大破之, 斬兒健首, 餘皆棄營走還漊中, 復遣乞降, 乃受之. 於是罷武陵屯兵, 賞賜各有差.

[一]零陽, 縣, 屬武陵郡.

[二]漊, 水名, 源出今澧州崇義縣也.

[三]作唐, 縣, 屬武陵郡. 孱陵, 縣, 故城在今荊州公安縣西南. 孱音仕顏反.

[四]充, 縣, 屬武陵郡. 充音衝.

和帝永元四年冬, 漊中、澧中蠻潭戎等反, 燔燒郵亭, 殺略吏民, 郡兵擊破降之. 安帝元初二年, 澧中蠻以郡縣徭稅失平, 懷怨恨, 遂結充中諸種二千餘人, 攻城殺長吏. 州郡募五里蠻六亭兵追擊破之, 皆散降. 賜五里、六亭渠帥金帛各有差. 明年秋, 漊中、澧中蠻四千人並為盜賊. 又零陵蠻羊孫、陳湯等千餘人[一], 著赤幘, 稱將軍, 燒官寺, 抄掠百姓. 州郡募善蠻討平之.

[一]零陵, 縣, 屬(武)[零]陵郡也.

順帝永和元年, 武陵太守上書, 以蠻夷率服, 可比漢人, 增其租賦. 議者皆以為可. 尚書令虞詡獨奏曰：「自古聖王不臣異俗, 非德不能及, 威不能加, 知其獸心貪婪, 難率以禮. 是故羇縻而綏撫之, 附則受而不逆, 叛則棄而不追. 先帝舊典, 貢稅多少, 所由來久矣. 今猥增之, 必有怨叛. 計其所得, 不償所費, 必有後悔.」帝不從. 其冬澧中、漊中蠻果爭貢布非舊約, 遂殺鄉吏, 舉種反叛. 明年春, 蠻二萬人圍充城, 八千人寇夷道. 遣武陵太守李進討破之, 斬首數百級, 餘皆降服. 進乃簡選良吏, 得其情和. 在郡九年, 梁太后臨朝, 下詔增進秩二千石, 賜錢二十萬. 桓帝元嘉元年秋, 武陵蠻詹山等四千餘人反叛, 拘執縣令, 屯結深山. 至永興元年, 太守應奉以恩信招誘, 皆悉降散.

永壽三年十一月, 長沙蠻反叛, 屯益陽. 至延熹三年秋, 遂抄掠郡界, 眾至萬餘人, 殺傷長吏. 又零陵蠻入長沙. 冬, 武陵蠻六千餘人寇江陵, 荊州刺史劉度、謁者馬睦、南郡太守李肅皆奔走. 肅主簿胡爽扣馬首諫曰：「蠻夷見郡無儆備, 故敢乘閒而進. 明府為國大臣, 連城千里, 舉旄鳴鼓, 應聲十萬, 柰何委符守之重, 而為逋逃之人乎！」肅拔刃向爽曰：「掾促去！太守今急, 何暇此計.」爽抱馬固諫, 肅遂殺爽而走. 帝聞之, 徵肅棄巿, 度、睦減死一等, 復爽門閭, 拜家一人為郎. 於是以右校令度尚為荊州刺史, 討長沙賊, 平之. 又遣車騎將軍馮緄討武陵蠻, 並皆降散. 軍還, 賊復寇桂陽, 太守廖析奔走[一]. 武陵蠻亦更攻其郡, 太守陳奉率吏人擊破之, 斬首三千餘級, 降者二千餘人. 至靈帝中平三年, 武陵蠻復叛, 寇郡界, 州郡擊破之.

[一]廖音力弔反.

禮記稱「南方曰蠻, 雕題交阯」. 其俗男女同川而浴, 故曰交阯[一]. 其西有噉人國, 生首子輒解而食之, 謂之宜弟. 味旨, 則以遺其君, 君喜而賞其父. 取妻美, 則讓其兄. 今烏滸人是也[二].

[一]題, 額也. 雕之, 謂刻其肌以丹青涅也.

[二]萬震南州異物志曰：「烏滸, 地名也. 在廣州之南, 交州之北. 恆出道閒伺候行旅, 輒出擊之. 利得人食之, 不貪其財貨, 並以其肉為肴葅, 又取其髑髏破之以飲酒. 以人掌趾為□異, 以食長老.」

交阯之南有越裳國. 周公居攝六年, 制禮作樂, 天下和平, 越裳以三象重譯而獻白雉, 曰：「道路悠遠, 山川岨深, 音使不通, 故重譯而朝.」成王以歸周公. 公曰：「德不加焉, 則君子不饗其質[一]；政不施焉, 則君子不臣其人. 吾何以獲此賜也！」其使請曰：「吾受命吾國之黃耇[二]曰：『久矣, 天之無烈風雷雨[三], 意者中國有聖人乎? 有則盍往朝之.』」周公乃歸之於王[四], 稱先王之神致, 以薦于宗廟. 周德既衰, 於是稍絕.

[一]質亦贄也.

[二]爾雅曰：「黃髮, 鮐背, 耇老, 壽也.」

[三]尚書大傳作「別風注雨」.

[四]事見尚書大傳.

及楚子稱霸, 朝貢百越. 秦并天下, 威服蠻夷, 始開領外, 置南海、桂林、象郡. 漢興, 尉佗自立為南越王, 傳國五世[一]. 至武帝元鼎五年, 遂滅之, 分置九郡, 交阯刺史領焉. 其珠崖、儋耳二郡在海洲上, 東西千里, 南北五百里. 其渠帥貴長耳, 皆穿而縋之, 垂肩三寸. 武帝末, 珠崖太守會稽孫幸調廣幅布獻之, 蠻不堪役, 遂攻郡殺幸. 幸子豹合率善人還復破之, 自領郡事, 討擊餘黨, 連年乃平. 豹遣使封還印綬, 上書言狀, 制詔即以豹為珠崖太守[二]. 威政大行, 獻命歲至. 中國貪其珍賂, 漸相侵侮, 故率數歲一反. 元帝初元三年, 遂罷之. 凡立郡六十五歲.

[一]前書南粵王趙佗, 真定人也. 秦時為南海尉. 佗孫胡, 胡子嬰齊, 嬰齊子興也.

[二]即, 就也.

逮王莽輔政, 元始二年, 日南之南黃支國來獻犀牛. 凡交阯所統, 雖置郡縣, 而言語各異, 重譯乃通. 人如禽獸, 長幼無別. 項髻徒跣[一], 以布貫頭而著之. 後頗徙中國罪人, 使雜居其閒, 乃稍知言語, 漸見禮化.

[一]為髻於項上也.

光武中興, 錫光為交阯, 任延守九真, 於是教其耕稼, 制為冠履, 初設媒娉, 始知姻娶, 建立學校, 導之禮義.

建武十二年, 九真徼外蠻里張游[一], 率種人慕化內屬, 封為歸漢里君. 明年, 南越徼外蠻夷獻白雉、白菟. 至十六年, 交阯女子徵側及其妹徵貳反, 攻郡. 徵側者, 麊泠縣雒將之女也[二]. 嫁為朱䳒人詩索妻, 甚雄勇. 交阯太守蘇定以法繩之, 側忿, 故反. 於是九真、日南、合浦蠻里皆應之, 凡略六十五城, 自立為王. 交阯刺史及諸太守僅得自守. 光武乃詔長沙、合浦、交阯具車船, 修道橋, 通障谿, 儲糧穀. 十八年, 遣伏波將軍馬援、樓船將軍段志, 發長沙、桂陽、零陵、蒼梧兵萬餘人討之. 明年夏四月, 援破交阯, 斬徵側、徵貳等, 餘皆降散. 進擊九真賊都陽等, 破降之. 徙其渠帥三百餘口於零陵. 於是領表悉平.

[一]里, 蠻之別號, 今呼為俚人.

[二]麊音莫支反. 泠音零.

肅宗元和元年, 日南徼外蠻夷究不事人[一]邑豪獻生犀、白雉. 和帝永元十二年夏四月, 日南、象林蠻夷二千餘人寇掠百姓, 燔燒官寺, 郡縣發兵討擊, 斬其渠帥, 餘眾乃降. 於是置象林將兵長史, 以防其患. 安帝永初元年, 九真徼外夜郎蠻夷舉土內屬, 開境千八百四十里. 元初二年, 蒼梧蠻夷反叛, 明年, 遂招誘鬱林、合浦蠻漢數千人攻蒼梧郡. 鄧太后遣侍御史任逴[二]奉詔赦之, 賊皆降散. 延光元年, 九真徼外蠻貢獻內屬. 三年, 日南徼外蠻復來內屬. 順帝永建六年, 日南徼外葉調王便遣使貢獻, 帝賜調便金印紫綬.

[一]究不事人, 蠻夷別號也.

[二]逴音卓.

永和二年, 日南、象林徼外蠻夷區憐等數千人攻象林縣, 燒城寺, 殺長吏. 交阯刺史樊演發交阯、九真二郡兵萬餘人救之. 兵士憚遠役, 遂反, 攻其府. 二郡雖擊破反者, 而賊埶轉盛. 會侍御史賈昌使在日南, 即與州郡并力討之, 不利, 遂為所攻. 圍歲餘而兵穀不繼, 帝以為憂. 明年, 召公卿百官及四府掾屬, 問其方略, 皆議遣大將, 發荊、楊、兗、豫四萬人赴之. 大將軍從事中郎李固駮曰：「若荊、楊無事, 發之可也. 今二州盜賊槃結不散, 武陵、南郡蠻夷未輯, 長沙、桂陽數被徵發, 如復擾動, 必更生患. 其不可一也. 又兗、豫之人卒被徵發, 遠赴萬里, 無有還期, 詔書迫促, 必致叛亡. 其不可二也. 南州水土溫暑, 加有瘴氣, 致死亡者十必四五. 其不可三也. 遠涉萬里, 士卒疲勞, 比至領南, 不復堪鬥. 其不可四也. 軍行三十里為程, 而去日南九千餘里, 三百日乃到, 計人稟五升[一], 用米六十萬斛, 不計將吏驢馬之食, 但負甲自致, 費便若此. 其不可五也. 設軍到所在, 死亡必眾, 既不足禦敵, 當復更發, 此為刻割心腹以補四支. 其不可六也. 九真、日南相去千里, 發其吏民, 猶尚不堪, 何況乃苦四州之卒, 以赴萬里之艱哉！其不可七也. 前中郎將尹就討益州叛羌, 益州諺曰：『虜來尚可, 尹來殺我.』後就徵還, 以兵付刺史張喬. 喬因其將吏, 旬月之閒, 破殄寇虜. 此發將無益之效, 州郡可任之驗也. 宜更選有勇略仁惠任將帥者, 以為刺史、太守, 悉使共住交阯. 今日南兵單無穀, 守既不足, 戰又不能. 可一切徙其吏民北依交阯, 事靜之後, 又命歸本. 還募蠻夷, 使自相攻, 轉輸金帛, 以為其資. 有能反閒致頭首者, 許以封侯列土之賞. 故并州刺史長沙祝良, 性多勇決, 又南陽張喬, 前在益州有破虜之功, 皆可任用. 昔太宗就加魏尚為雲中守[二], 哀帝即拜龔舍為太山太守[三]. 宜即拜良等, 便道之官.」四府悉從固議, 即拜祝良為九真太守, 張喬為交阯刺史. 喬至, 開示慰誘, 並皆降散. 良到九真, 單車入賊中, 設方略, 招以威信, 降者數萬人, 皆為良築起府寺. 由是嶺外復平.

[一]古升小, 故曰五升也.

[二]前書曰, 槐里人魏尚為雲中守, 以斬首捕虜上功不實免. 馮唐言之於文帝, 帝令唐持節赦尚, 復以為雲中守.

[三]前書曰, 舍字君倩. 初徵為諫大夫, 病免；復徵為博士, 又病去. 頃之, 哀帝遣使即楚拜舍為太山太守也.

建康元年, 日南蠻夷千餘人復攻燒縣邑, 遂扇動九真, 與相連結. 交阯刺史九江夏方開恩招誘, 賊皆降服. 時梁太后臨朝, 美方之功, 遷為桂陽太守. 桓帝永壽三年, 居風令貪暴無度, 縣人朱達等及蠻夷相聚, 攻殺縣令, 眾至四五千人, 進攻九真, 九真太守兒式戰死[一]. 詔賜錢六十萬, 拜子二人為郎. 遣九真都尉魏朗討破之, 斬首二千級, 渠帥猶屯據日南, 眾轉彊盛. 延熹三年, 詔復拜夏方為交阯刺史. 方威惠素著, 日南宿賊聞之, 二萬餘人相率詣方降. 靈帝建寧三年, 鬱林太守谷永以恩信招降烏滸人十餘萬內屬, 皆受冠帶, 開置七縣. 熹平二年冬十二月, 日南徼外國重譯貢獻. 光和元年, 交阯、合浦烏滸蠻反叛, 招誘九真、日南, 合數萬人, 攻沒郡縣. 四年, 刺史朱雋擊破之. 六年, 日南徼外國復來貢獻.

[一]兒音五兮反.

巴郡南郡蠻, 本有五姓：巴氏, 樊氏, 瞫[一]氏, 相氏, 鄭氏. 皆出於武落鍾離山[二]. 其山有赤黑二穴, 巴氏之子生於赤穴, 四姓之子皆生黑穴. 未有君長, 俱事鬼神, 乃共擲劍於石穴, 約能中者, 奉以為君. 巴氏子務相乃獨中之, 眾皆歎. 又令各乘土船, 約能浮者, 當以為君. 餘姓悉沈, 唯務相獨浮. 因共立之, 是為廩君. 乃乘土船, 從夷水至鹽陽[三]. 鹽水有神女, 謂廩君曰：「此地廣大, 魚鹽所出, 願留共居.」廩君不許. 鹽神暮輒來取宿, 旦即化為蟲, 與諸蟲群飛, 掩蔽日光, 天地晦冥. 積十餘日, 廩君(思)[伺]其便, 因射殺之, 天乃開明[四]. 廩君於是君乎夷城[五], 四姓皆臣之. 廩君死, 魂魄世為白虎. 巴氏以虎飲人血, 遂以人祠焉.

[一]音審.

[二]代本曰「廩君之先, 故出巫誕」也.

[三]荊州圖[副]曰：「(副)夷[陵]縣西有溫泉. 古老相傳, 此泉元出鹽, 于今水有鹽氣. 縣西一獨山有石穴, 有二大石並立穴中, 相去可一丈, 俗名為陰陽石. 陰石常濕, 陽石常燥.」盛弘之荊州記曰：「昔廩君浮夷水, 射鹽神于陽石之上. 案今施州清江縣水一名鹽水, 源出清江縣西都亭山.」水經云：「夷水[別出]巴郡魚復縣.」注云：「水色清, 照十丈, 分沙石. 蜀人見澄清, 因名清江也.」

[四]代本曰「廩君使人操青縷以遺鹽神, 曰：『嬰此即相宜, 云與女俱生, [弗]宜將去.』鹽神受縷而嬰之, 廩君即立陽石上, 應青縷而射之, 中鹽神, 鹽神死, 天乃大開」也.

[五]此已上並見代本也.

及秦惠王并巴中, 以巴氏為蠻夷君長, 世尚秦女, 其民爵比不更, 有罪得以爵除. 其君長歲出賦二千一十六錢, 三歲一出義賦千八百錢. 其民戶出幏布八丈二尺, 雞羽三十鍭[一]. 漢興, 南郡太守靳彊請一依秦時故事.

[一]說文：「幏, 南郡蠻夷布也.」音公亞反. 毛詩：「四鍭既均.」儀禮：「矢鍭一乘.」鄭玄曰：「鍭猶候也, 候物而射之也.」三十鍭, 一百四十九. 俗本「幏」作「蒙」, 「鍭」作「鏃」者, 並誤也.

至建武二十三年, 南郡潳山蠻雷遷等始反叛[一], 寇掠百姓, 遣武威將軍劉尚將萬餘人討破之, 徙其種人七千餘口置江夏界中, 今沔中蠻是也. 和帝永元十三年, 巫蠻許聖等[二]以郡收稅不均, 懷怨恨, 遂屯聚反叛. 明年夏, 遣使者督荊州諸郡兵萬餘人討之. 聖等依憑阻隘, 久不破. 諸軍乃分道並進, 或自巴郡、魚復數路攻之, 蠻乃散走, 斬其渠帥, 乘勝追之, 大破聖等. 聖等乞降, 復悉徙置江夏. 靈帝建寧二年, 江夏蠻叛, 州郡討平之. 光和三年, 江夏蠻復反, 與廬江賊黃穰相連結, 十餘萬人, 攻沒四縣, 寇患累年. 廬江太守陸康討破之, 餘悉降散.

[一]潳音屠.

[二]巫, 縣, 屬南郡.

板楯蠻夷者, 秦昭襄王時有一白虎, 常從群虎數遊秦、蜀、巴、漢之境, 傷害千餘人. 昭王乃重募國中有能殺虎者, 賞邑萬家, 金百鎰. 時有巴郡閬中夷人, 能作白竹之弩, 乃登樓射殺白虎[一]. 昭王嘉之, 而以其夷人, 不欲加封, 乃刻石盟要, 復夷人頃田不租, 十妻不筭[二], 傷人者論, 殺人者得以倓錢贖死[三]. 盟曰：「秦犯夷, 輸黃龍一雙；夷犯秦, 輸清酒一鍾.」夷人安之.

[一]華陽國志曰「巴夷廖仲等射殺之」也.

[二]優寵之, 故一戶免其一頃田之稅, 雖有十妻, 不輸口筭之錢. 復音福.

[三]何承天纂文曰：「倓, 蠻夷贖罪貨也.」音徒濫反.

至高祖為漢王, 發夷人還伐三秦. 秦地既定, 乃遣還巴中, 復其渠帥羅、朴、督、鄂、度、夕、龔七姓, 不輸租賦, 餘戶乃歲入賨錢, 口四十. 世號為板楯蠻夷. 閬中有渝水, 其人多居水左右. 天性勁勇, 初為漢前鋒, 數陷陳. 俗喜歌舞[一], 高祖觀之, 曰：「此武王伐紂之歌也.」乃命樂人習之, 所謂巴渝舞也. 遂世世服從.

[一]喜音虛記反.

至于中興, 郡守常率以征伐. 桓帝之世, 板楯數反, 太守蜀郡趙溫以恩信降服之. 靈帝光和(三)[二]年, 巴郡板楯復叛, 寇掠三蜀及漢中諸郡. 靈帝遣御史中丞蕭瑗督益州兵討之, 連年不能剋. 帝欲大發兵, 乃問益州計吏, 考以征討方略. 漢中上計程包對曰：「板楯七姓, 射殺白虎立功, 先世復為義人. 其人勇猛, 善於兵戰. 昔永初中, 羌入漢州, 郡縣破壞, 得板楯救之, 羌死敗殆盡, 故號為神兵. 羌人畏忌, 傳語種輩, 勿復南行. 至建和二年, 羌復大入, 實賴板楯連摧破之. 前車騎將軍馮緄南征武陵, 雖受丹陽精兵之銳[一], 亦倚板楯以成其功. 近益州郡亂, 太守李顒亦以板楯討而平之. 忠功如此, 本無惡心. 長吏鄉亭更賦至重, 僕役箠楚, 過於奴虜, 亦有嫁妻賣子, 或乃至自(頸)[剄]割. 雖陳冤州郡, 而牧守不為通理. 闕庭悠遠, 不能自聞. 含怨呼天, 叩心窮谷. 愁苦賦役, 困罹酷刑. 故邑落相聚, 以致叛戾. 非有謀主僭號, 以圖不軌. 今但選明能牧守, 自然安集, 不煩征伐也.」帝從其言, 遣太守曹謙宣詔赦之, 即皆降服. 至中平五年, 巴郡黃巾賊起, 板楯蠻夷因此復叛, 寇掠城邑, 遣西園上軍別部司馬趙瑾討平之.

[一]史記曰, 周成王封楚熊繹, 始居丹陽. 今歸州秭歸縣東南故城是也. 至楚文王, 始自丹陽遷於郢. 續漢志云南郡枝江縣有丹陽聚也.

西南夷者, 在蜀郡徼外. 有夜郎國, 東接交阯, 西有滇國, 北有邛都國, 各立君長. 其人皆椎結左衽, 邑聚而居, 能耕田. 其外又有巂、昆明諸落, 西極同師, 東北至葉榆[一], 地方數千里. 無君長, 辮髮, 隨畜遷徙無常. 自巂東北有莋都國, 東北有冉駹國, 或土著, 或隨畜遷徙. 自冉駹東北有白馬國, 氐種是也. 此三國亦有君長.

[一]葉榆, 縣, 屬益州郡. 「葉」或作「楪」. 臣賢案前書曰：「西自同師以東, 北至葉榆, 名為巂、昆明.」今流俗諸本並作「布舊昆明」, 蓋「巂」字誤分為「布舊」也.

夜郎者, 初有女子浣於遯水, 有三節大竹流入足閒, 聞其中有號聲, 剖竹視之, 得一男兒, 歸而養之. 及長, 有才武, 自立為夜郎侯, 以竹為姓[一]. 武帝元鼎六年, 平南夷, 為牂柯郡, 夜郎侯迎降, 天子賜其王印綬. 後遂殺之. 夷獠咸以竹王非血氣所生, 甚重之, 求為立後. 牂柯太守霸以聞, 天子乃封其三子為侯. 死, 配食其父. 今夜郎縣有竹王三郎神是也[二].

[一]見華陽國志.

[二]前書地理志曰：「夜郎縣有遯水, 東至廣鬱.」華陽國志云：「遯水通鬱林, 有三郎祠, 皆有靈響.」又云：「竹王所捐破竹於野, 成竹林, 今王祠竹林是也. 王嘗從人止大石上, 命作羹, 從者白無水, 王以劍擊石出水, 今竹王水是也.」

初, 楚頃襄王時, 遣將莊豪從沅水伐夜郎, 軍至且蘭, 椓船於岸而步戰. 既滅夜郎, 因留王滇池. 以且蘭[有]椓船牂柯處, 乃改其名為牂柯[一]. 牂柯地多雨潦, 俗好巫鬼禁忌, 寡畜生, 又無蠶桑, 故其郡最貧. 句町縣有桄桹木, 可以為麫, 百姓資之[二]. 公孫述時, 大姓龍、傅、尹、董氏, 與郡功曹謝暹保境為漢, 乃遣使從番禺江奉貢[三]. 光武嘉之, 並加褒賞. 桓帝時, 郡人尹珍自以生於荒裔, 不知禮義, 乃從汝南許慎、應奉受經書圖緯, 學成, 還鄉里教授, 於是南域始有學焉. 珍官至荊州刺史[四].

[一]異物志曰：「牂柯, 繫船杙也.」

[二]臨海異物志曰：「桄桹木外皮有毛, 似栟櫚而散生. 其木剛, 作鋘鋤利如鐵, 中石更利, 唯中焦根乃致敗耳. 皮中有似擣稻米片, 又似麥麫, 中作餅餌.」廣志曰「桄桹樹大四五圍, 長五六丈, 洪直, 旁無枝條, 其顛生葉不過數十, 似□葉, 破其木肌堅難傷, 入數寸得麫, 赤黃密緻, 可食」也.

[三]南越志曰：「番禺縣之西, 有江浦焉.」

[四]華陽國志曰：「尹珍字道真, 毌斂縣人也.」

滇王者, 莊蹻之後也. 元封二年, 武帝平之, 以其地為益州郡, 割牂柯、越巂各數縣配之. 後數年, 復并昆明地, 皆以屬之此郡. 有池, 周回二百餘里, 水源深廣, 而末更淺狹, 有似倒流, 故謂之滇池. 河土平敞, 多出鸚鵡、孔雀, 有鹽池田漁之饒, 金銀畜產之富. 人俗豪忲[一]. 居官者皆富及累世.

[一]忲, 奢侈也.

及王莽政亂, 益州郡夷棟蠶、若豆等起兵殺郡守, 越巂姑復夷人大牟亦皆叛, 殺略吏人. 莽遣寧始將軍廉丹, 發巴蜀吏人及轉兵穀卒徒十餘萬擊之. 吏士飢疫, 連年不能剋而還. 以廣漢文齊為太守, 造起陂池, 開通溉灌, 墾田二千餘頃. 率厲兵馬, 修障塞, 降集群夷, 甚得其和. 及公孫述據益土, 齊固守拒險, 述拘其妻子, 許以封侯, 齊遂不降. 聞光武即位, 乃閒道遣使自聞. 蜀平, 徵為鎮遠將軍, 封成義侯[一]. 於道卒, 詔為起祠堂, 郡人立廟祀之.

[一]取其嘉名.

建武十八年, 夷渠帥棟蠶與姑復、楪榆、梇棟、連然、滇池、建(怜)[伶]、昆明諸種反叛, 殺長吏[一]. 益州太守繁勝與戰而敗, 退保朱提[二]. 十九年, 遣武威將軍劉尚等發廣漢、犍為、蜀郡人及朱提夷, 合萬三千人擊之. 尚軍遂度瀘水, 入益州界[三]. 群夷聞大兵至, 皆棄壘奔走, 尚獲其羸弱、穀畜. 二十年, 進兵與棟蠶等連戰數月, 皆破之. 明年正月, 追至不韋[四], 斬棟蠶帥, 凡首虜七千餘人, 得生口五千七百人, 馬三千疋, 牛羊三萬餘頭, 諸夷悉平.

[一]姑復, 縣, 屬越巂郡, 餘六縣並屬益州郡也.

[二]縣, 屬犍為郡. 朱音殊. 提音匙.

[三]瀘水一名若水, 出旄牛徼外, 經朱提至僰道入江, 在今巂州南. 特有瘴氣, 三月四月經之必死. 五月以後, 行者得無害. 故諸葛[亮]表云「五月度瀘」, 言其艱苦也.

[四]孫盛蜀譜曰：「初, 秦徙呂不韋子弟宗族於蜀, 漢武帝開西南夷, 置郡縣, 徙呂氏以充之, 因置不韋縣.」華陽國志曰「武帝通博南, 置不韋縣, 徙南越相呂嘉子孫宗族資之. 因名不韋, 以章其先人之惡行」也.

肅宗元和中, 蜀郡王追為太守, 政化尤異, 有神馬四匹出滇池河中, 甘露降, 白烏見, 始興起學校, 漸遷其俗. 靈帝熹平五年, 諸夷反叛, 執太守雍陟. 遣御史中丞朱龜討之, 不能剋. 朝議以為郡在邊外, 蠻夷喜叛, 勞師遠役, 不如棄之. 太尉掾巴郡李顒建策討伐, 乃拜顒益州太守, 與刺史龐芝發板楯蠻擊破平之, 還得雍陟. 顒卒後, 夷人復叛, 以廣漢景毅為太守, 討定之. 毅初到郡, 米斛萬錢, 漸以仁恩, 少年閒, 米至數十云[一].

[一]少年, 未多年也.

哀牢夷者, 其先有婦人名沙壹, 居于牢山. 嘗捕魚水中, 觸沈木若有感, 因懷妊, 十月, 產子男十人. 後沈木化為龍, 出水上. 沙壹忽聞龍語曰：「若為我生子, 今悉何在?」九子見龍驚走, 獨小子不能去, 背龍而坐, 龍因舐之. 其母鳥語, 謂背為九, 謂坐為隆, 因名子曰九隆. 及後長大, 諸兄以九隆能為父所舐而黠, 遂共推以為王. 後牢山下有一夫一婦, 復生十女子, 九隆兄弟皆娶以為妻, 後漸相滋長. 種人皆刻畫其身, 象龍文, 衣皆著尾[一]. 九隆死, 世世相繼[二]. 乃分置小王, 往往邑居, 散在谿谷. 絕域荒外, 山川阻深, 生人以來, 未嘗交通中國.

[一]自此以上並見風俗通也.

[二]哀牢傳曰：「九隆代代相傳, 名號不可得而數, 至於禁高, 乃可記知. 禁高死, 子吸代；吸死, 子建非代；建非死, 子哀牢代；哀牢死, 子桑藕代；桑藕死, 子柳承代；柳承死, 子柳貌代；柳貌死, 子扈(粟)[栗]代.」

建武二十三年, 其王賢栗遣兵乘箄船[一], 南下江、漢, 擊附塞夷鹿茤[二]. 鹿茤人弱, 為所禽獲. 於是震雷疾雨, 南風飄起, 水為逆流, □涌二百餘里, 箄船沈沒, 哀牢之眾, 溺死數千人. 賢栗復遣其六王將萬人以攻鹿茤, 鹿茤王與戰, 殺其六王. 哀牢耆老共埋六王, 夜虎復出其尸而食之, 餘眾驚怖引去. 賢栗惶恐, 謂其耆老曰：「我曹入邊塞, 自古有之, 今攻鹿茤, 輒被天誅, 中國其有聖帝乎? 天祐助之, 何其明也！」二十七年, 賢栗等遂率種人戶二千七百七十, 口萬七千六百五十九, 詣越巂太守鄭鴻降, 求內屬. 光武封賢栗等為君長. 自是歲來朝貢.

[一]箄音蒲佳反. 縛竹木為箄, 以當船也.

[二]茤音多. 其種今見在.

永平十二年, 哀牢王柳貌遣子率種人內屬, 其稱邑王者七十七人, 戶五萬一千八百九十, 口五十五萬三千七百一十一. 西南去洛陽七千里, 顯宗以其地置哀牢、博南二縣, 割益州郡西部都尉所領六縣[一], 合為永昌郡. 始通博南山, 度蘭倉水[二], 行者苦之. 歌曰：「漢德廣, 開不賓. 度博南, 越蘭津. 度蘭倉, 為它人.」

[一]古今注曰：「永平十年, 置益州西部都尉, 居巂唐.」續漢志六縣謂不韋、巂唐、比蘇、楪榆、邪龍、雲南也.

[二]華陽國志曰「博南縣西山, 高三十里, 越之度蘭滄水」也.

哀牢人皆穿鼻儋耳, 其渠帥自謂王者, 耳皆下肩三寸, 庶人則至肩而已. 土地沃美, 宜五穀、蠶桑. 知染采文繡, 罽毲[一]帛疊[二], 蘭干細布[三], 織成文章如綾錦. 有梧桐木華, 績以為布[四], 幅廣五尺, 絜白不受垢汙. 先以覆亡人, 然後服之. 其竹節相去一丈, 名曰濮竹[五]. 出銅、鐵、鉛、錫、金、銀、光珠、[六]虎魄、[七]水精、琉璃、軻蟲、蚌珠、[八]孔雀、翡翠、犀、象、猩猩、貊獸[九]. 雲南縣有神鹿兩頭, 能食毒草[一０].

[一]罽, 解見李恂傳. 毲, 未詳.

[二]外國傳曰：「諸薄國女子織作白疊花布.」

[三]華陽國志曰：「蘭干, 獠言紵.」

[四]廣志曰：「梧桐有白者, 剽國有桐木, 其華有白毳, 取其毳淹漬, 緝織以為布」也.

[五]見華陽國志.

[六]華陽國志曰：「蘭滄水有金沙, 洗取融為金. 有光珠穴.」博物志曰：「光珠即江珠也.」

[七]廣(雅)[志]曰：「虎魄生地中, 其上及旁不生草, 深者八九尺, 大如斛, 削去皮, 成虎魄如斗, 初時如桃膠, 凝堅乃成.」博物志曰：「松脂淪入地千年化為伏苓, 伏苓千歲化為虎魄. 今太山有伏苓而無虎魄, 永昌有虎魄而無伏苓.」

[八]徐衷南方草物狀曰「凡採珠常三月, 用五牲祈禱, 若祠祭有失, 則風攪海水, 或有大魚在蚌左右. 蚌珠長三寸半, 凡二品珠」也.

[九]酈元水經注曰：「猩猩形若狗而人面, 頭顏端正, 善與人言, 音聲妙麗, 如婦人對語, 聞之無不酸楚.」南中志曰：「猩猩在山谷中, 行無常路, 百數為群. 土人以酒若糟設於路；又喜屩子, 土人織草為屩, 數十量相連結. 猩猩在山谷見酒及屩, 知其設張者, 即知張者先祖名字, 乃呼其名而罵云「奴欲張我」, 捨之而去. 去而又還, 相呼試共嘗酒. 初嘗少許, 又取屩子著之, 若進兩三升, 便大醉, 人出收之, 屩子相連不得去, 執還內牢中. 人欲取者, 到牢邊語云：『猩猩, 汝可自相推肥者出之.』既擇肥竟, 相對而泣. 即左思賦云『猩猩啼而就禽』者也. 昔有人以猩猩餉封溪令, 令問餉何物, 猩猩自於籠中曰：『但有酒及僕耳, 無它飲食.』」南中八郡志曰：「貊大如驢, 狀頗似熊, 多力, 食鐵, 所觸無不拉.」廣志曰：「貊色蒼白, 其皮溫煖.」

[一０]見華陽國志也.

先是, 西部都尉廣漢鄭純為政清絜, 化行夷貊, 君長感慕, 皆獻土珍, 頌德美. 天子嘉之, 即以為永昌太守. 純與哀牢夷人約, 邑豪歲輸布貫頭衣二領, 鹽一斛, 以為常賦, 夷俗安之. 純自為都尉、太守, 十年卒官. 建初元年, 哀牢王類牢與守令忿爭, 遂殺守令而反叛, 攻(越)巂唐城. 太守王尋奔楪榆. 哀牢三千餘人攻博南, 燔燒民舍. 肅宗募發越巂、益州、永昌夷漢九千人討之. 明年春, 邪龍縣[一]昆明夷鹵承等應募, 率種人與諸郡兵擊類牢於博南, 大破斬之. 傳首洛陽, 賜鹵承帛萬匹, 封為破虜傍邑侯.

[一]郡國志曰屬永昌郡也.

永元六年, 郡徼外敦忍乙王莫延慕義, 遣使譯獻犀牛、大象. 九年, 徼外蠻及撣國王雍由調[一]遣重譯奉國珍寶, 和帝賜金印紫綬, 小君長皆加印綬、錢帛.

[一]撣音擅. 東觀記作壇字.

永初元年, 徼外僬僥種夷陸類等三千餘口舉種內附, 獻象牙、水牛、封牛. 永寧元年, 撣國王雍由調復遣使者詣闕朝賀, 獻樂及幻人, 能變化吐火, 自支解, 易牛馬頭. 又善跳丸, 數乃至千. 自言我海西人. 海西即大秦也, 撣國西南通大秦. 明年元會, 安帝作樂於庭, 封雍由調為漢大都尉, 賜印綬、金銀、綵繒各有差也.

邛都夷者, 武帝所開, 以為邛都縣. 無幾而地陷為汙澤, 因名為邛池, 南人以為邛河[一]. 後復反叛. 元鼎六年, 漢兵自越巂水伐之, 以為越巂郡[二]. 其土地平原, 有稻田. 青蛉縣禺同山有碧雞金馬, 光景時時出見[三]. 俗多游蕩, 而喜謳歌, 略與牂柯相類. 豪帥放縱, 難得制御.

[一]在今巂州越巂縣東南. 南中八郡志曰：「邛河縱廣岸二十里, 深百餘丈. 多大魚, 長一二丈, 頭特大, 遙視如戴鐵釜狀.」李膺益州記云：「邛都縣下有一老姥, 家貧孤獨, 每食, 輒有小蛇頭上戴角在床閒, 姥憐之飴之. 後稍長大, 遂長丈餘. 令有駿馬, 蛇遂吸殺之. 令因大忿(姥)恨, 責[姥]出蛇. 姥云在床下. 令即掘地, 愈深愈大, 而無所見. 令又遷怒殺姥. 蛇乃感人以靈言瞋令：『何殺我母? 當為母報讎.』此後每夜輒聞若雷若風, 四十許日, 百姓相見咸驚語：『汝頭那忽戴魚? 』是夜方四十里與城一時俱陷為湖, 土人謂之為『陷河』. 唯姥宅無恙, 訖今猶存. 漁人採捕, 必依止宿, 每有風浪, 輒居宅側, 恬靜無它. 風靜水清, 猶見城郭樓櫓畟然. 今水淺時, 彼土人沒水取得舊木, 堅貞, 光黑如漆, 今好事人以為枕相贈.」畟音測.

[二]巂水源出今巂州邛部縣西南巂山下. 前書地理志曰, 言其越巂水以置郡, 故名焉.

[三]禺同山在今褒州楊波縣. 王褒碧雞頌曰：「持節使王褒謹拜南崖, 敬移金精神馬縹碧之雞, 處南之荒. 深谿回谷, 非土之鄉. 歸來歸來, 漢德無疆. (廉平)[廉乎]唐虞, 澤配三皇.」華陽國志曰：「碧雞光景, 人多見之.」前書音義曰：「金形似馬, 碧形似雞也.」

王莽時, 郡守枚根調邛人長貴, 以為軍候. 更始二年, 長貴率種人攻殺枚根, 自立為邛穀王, 領太守事. 又降於公孫述. 述敗, 光武封長貴為邛穀王. 建武十四年, 長貴遣使上三年計, 天子即授越巂太守印綬. 十九年, 武威將軍劉尚擊益州夷, 路由越巂. 長貴聞之, 疑尚既定南邊, 威法必行, 己不得自放縱, 即聚兵起營臺, 招呼諸君長, 多釀毒酒, 欲先以勞軍, 因襲擊尚. 尚知其謀, 即分兵先據邛都, 遂掩長貴誅之, 徙其家屬於成都.

永平元年, 姑復夷復叛, 益州刺史發兵討破之, 斬其渠帥, 傳首京師. 後太守巴郡張翕, 政化清平, 得夷人和. 在郡十七年, 卒, 夷人愛慕, 如喪父母. 蘇祈叟二百餘人[一], 齎牛羊送喪, 至翕本縣安漢[二], 起墳祭祀. 詔書嘉美, 為立祠堂.

[一]續漢(書)志曰, 蘇祈, 縣, 屬越巂郡.

[二]安漢, 縣, 屬巴郡.

安帝元初三年, 郡徼外夷大羊等八種, 戶三萬一千, 口十六萬七千六百二十, 慕義內屬. 時郡縣賦斂煩數, 五年, 卷夷大牛種封離等反畔, 殺遂久令[一]. 明年, 永昌、益州及蜀郡夷皆叛應之, 眾遂十餘萬, 破壞二十餘縣, 殺長吏, 燔燒邑郭, 剽略百姓, 骸骨委積, 千里無人. 詔益州刺史張喬選堪能從事討之. 喬乃遣從事楊竦將兵至楪榆擊之, 賊盛未敢進, 先以詔書告示三郡, 密徵求武士, 重其購賞. 乃進軍與封離等戰, 大破之, 斬首三萬餘級, 獲生口千五百人, 資財四千餘萬, 悉以賞軍士. 封離等惶怖, 斬其同謀渠帥, 詣竦乞降, 竦厚加慰納. 其餘三十六種皆來降附. 竦因奏長吏姦猾侵犯蠻夷者九十人, 皆減死. 州中論功未及上, 會竦病創卒, 張喬深痛惜之, 乃刻石勒銘, 圖畫其像. 天子以張翕有遺愛, 乃拜其子湍為太守. 夷人懽喜, 奉迎道路. 曰：「郎君儀貌類我府君.」後湍頗失其心, 有欲叛者, 諸夷耆老相曉語曰：「當為先府君故.」遂以得安. 後順桓閒, 廣漢馮顥為太守, 政化尤多異跡云.

[一]遂久故縣在今靡州界.

莋都夷者, 武帝所開, 以為莋都縣. 其人皆被髮左衽, 言語多好譬類, 居處略與汶山夷同. 土出長年神藥, 仙人山圖所居焉[一]. 元鼎六年, 以為沈黎郡. 至天漢四年, 并蜀為西部, 置兩都尉, 一居旄牛, 主徼外夷. 一居青衣, 主漢人.

[一]劉向列仙傳曰「山圖, 隴西人. 好乘馬, 馬蹋折腳, 山中道士教服地黃、當歸、羌活、玄參, 服一年, 不嗜食, 病愈身輕. 追道士問之, 自云：『五岳使人, 之名山採藥. 能隨吾, 汝便不死.』山圖追隨, 人不復見. 六十餘年, 一旦歸來, 行母服於冢閒. 期年復去, 莫知所之」也.

永平中, 益州刺史梁國朱輔, 好立功名, 慷慨有大略[一]. 在州數歲, 宣示漢德, 威懷遠夷. 自汶山以西, 前世所不至, 正朔所未加. 白狼、槃木、唐菆等百餘國, 戶百三十餘萬, 口六百萬以上, 舉種奉貢, 稱為臣僕, 輔上疏曰：「臣聞詩云：『彼徂者岐, 有夷之化.』[二]傳曰：『岐道雖僻, 而人不遠.』[三]詩人誦詠, 以為符驗. 今白狼王唐菆等慕化歸義, 作詩三章. 路經邛來大山零高阪[四], 峭危峻險, 百倍岐道[五]. 繈負老幼, 若歸慈母. 遠夷之語, 辭意難正. 草木異種, 鳥獸殊類. 有犍為郡掾田恭與之習狎, 頗曉其言, 臣輒令訊其風俗, 譯其辭語. 今遣從事史李陵與恭護送詣闕, 并上其樂詩. 昔在聖帝, 舞四夷之樂[六]；今之所上, 庶備其一.」帝嘉之, 事下史官, 錄其歌焉[七].

[一]東觀記「輔」作「酺」. 梁國寧陵人也.

[二]詩周頌也.

[三]韓詩薛君傳曰：「徂, 往也. 夷, 易也. 行, 道也. 彼百姓歸文王者, 皆曰岐有易道, 可往歸矣. 易道謂仁義之道而易行, 故岐道阻險而人不難.」

[四]山海經曰：「崍山, 江水出焉.」郭璞曰：「中江所出也.」華陽國志曰：「邛來山本名邛莋, 故邛人、莋人界也. 巖阻峻回, 曲折乃至. 山上凝冰夏結, 冬則劇寒, 王陽行部至此而退者也. 有長貧、苦採、八度之難. 陽母、閎峻並阪名.」

[五]言詩人雖歎岐道之阻, 但以文王之道, 人以為夷易, 今邛來峭危, 甚於岐.

[六]解見陳禪傳.

[七]東觀記載其歌, 并載夷人本語, 並重譯訓詁為華言, 今范史所載者是也. 今錄東觀夷言, 以為此注也.

遠夷樂德歌詩曰：

大漢是治, 堤官隗搆. 與天合意. 魏冒踰糟. 吏譯平端, 罔驛劉脾. 不從我來. 旁莫支留. 聞風向化, 微衣隨旅. 所見奇異. 知唐桑艾. 多賜(贈)[繒]布, 邪毗■䋠. 甘美酒食. 推潭僕遠. 昌樂肉飛, 拓拒蘇(使)[便]. 屈申悉備. 局後仍離. 蠻夷貧薄, 僂讓龍洞. 無所報嗣. 莫支度由. 願主長壽, 陽雒僧鱗. 子孫昌熾. 莫稚角存. 遠夷慕德歌詩曰：

蠻夷所處, 僂讓皮尼. 日入之部. 且交陵悟. 慕義向化, 繩動隨旅. 歸日出主. 路旦揀雒. 聖德深恩, 聖德渡諾. 與人富厚. 魏菌度洗. 冬多霜雪, 綜邪流藩. 夏多和雨. 莋邪尋螺. 寒溫時適, 藐潯瀘灕. 部人多有. 菌補邪推. 涉危歷險, 辟危歸險. 不遠萬里. 莫受萬柳. 去俗歸德, 術疊附德. 心歸慈母. 仍路孳摸. 遠夷懷德歌曰：

荒服之外, 荒服之儀. 土地墝埆. 犁籍憐憐. 食肉衣皮, 阻蘇邪犁. 不見鹽穀. 莫碭麤沐. 吏譯傳風, 罔譯傳微. 大漢安樂. 是漢夜拒. 攜負歸仁, 蹤優路仁. 觸冒險陜. 雷折險龍. 高山岐峻, 倫狼藏幢. 緣崖磻石. 扶路側祿. 木薄發家, 息落服淫. 百宿到洛. 理歷髭雒. 父子同賜, 捕茞菌毗. 懷抱匹帛. 懷稿匹漏. 傳告種人, 傳室呼敕. 長願臣僕. 陵陽臣僕.

肅宗初, 輔坐事免. 是時郡尉府舍皆有雕飾, 畫山神海靈奇禽異獸, 以眩燿之, 夷人益畏憚焉. 和帝永元十二年, 旄牛徼外白狼、樓薄蠻夷王唐繒等, 遂率種人十七萬口, 歸義內屬. 詔賜金印紫綬, 小豪錢帛各有差.

安帝永初元年, 蜀郡三襄種夷與徼外汙衍種并兵三千餘人反叛, 攻蠶陵城, 殺長吏. 二年, 青衣道夷邑長令田[一], 與徼外三種夷三十一萬口, 齎黃金、旄牛毦[二], 舉土內屬. 安帝增令田爵號為奉通邑君. 延光二年春, 旄牛夷叛, 攻零關[三], 殺長吏, 益州刺史張喬與西部都尉擊破之. 於是分置蜀郡屬國都尉, 領四縣如太守. 桓帝永壽二年, 蜀郡夷叛, 殺略吏民. 延熹二年, 蜀郡三襄夷寇蠶陵, 殺長吏. 四年, 犍為屬國夷寇郡界, 益州刺史山昱擊破之, 斬首千四百級, 餘皆解散. 靈帝時, 以(屬)[蜀]郡(蜀)[屬]國為漢嘉郡.

[一]令姓, 田名.

[二]顧野王曰：「毦, 結毛為飾也, 即今馬及弓槊上纓毦也.」

[三]郡國志零關道屬越巂郡.

冉駹夷者, 武帝所開. 元鼎六年, 以為汶山郡. 至地節三年[一], 夷人以立郡賦重, 宣帝乃省并蜀郡為北部都尉. 其山有六夷七羌九氐, 各有部落. 其王侯頗知文書, 而法嚴重. 貴婦人, 黨母族. 死則燒其尸. 土氣多寒, 在盛夏冰猶不釋, 故夷人冬則避寒, 入蜀為傭, 夏則違暑, 反其(眾)[聚]邑. 皆依山居止, 累石為室, 高者至十餘丈, 為邛籠[二]. 又土地剛鹵, 不生穀粟麻菽, 唯以麥為資, 而宜畜牧. 有旄牛, 無角, 一名童牛, 肉重千斤, 毛可為毦. 出名馬. 有靈羊, 可療毒[三]. 又有食藥鹿, 鹿麑有胎者, 其腸中糞亦療毒疾. 又有五角羊、麝香、輕毛毼雞、牲牲[四]. 其人能作旄氈、班罽、青頓、毞毲、羊羧之屬[五]. 特多雜藥. 地有鹹土, 煮以為鹽, 麡羊牛馬食之皆肥[六].

[一]宣帝年也.

[二]按今彼土夷人呼為「雕」也.

[三]本草經曰「零羊角味鹹無毒, 主療青盲、蠱毒, 去惡鬼, 安心氣, 彊筋骨」也.

[四]郭璞注山海經曰：「毼雞似雉而大, 青色, 有毛角, 鬥敵死乃止.」

[五]青頓, 毲羧, 並未詳, 字書無此二字. 周書：「伊尹為四方獻令曰：『正西昆侖、狗國、鬼親、枳己、闒耳、貫匈、雕題、離丘、漆齒, 請令以丹青、白旄、紕罽、龍角、神龜為獻.』湯曰：『善.』」何承天纂文曰：「紕, 氐罽也.」音卑疑反. 毞即紕也.

[六]麡即麡狼也. 異物志：「狀似鹿而角觸前向, 入林樹掛角, 故恆在平淺草中. 肉肥脆香美, 逐入林則搏之, 皮可作履韈, 角正四據, 南人因以為床.」音子兮反.

其西又有三河、槃于虜, 北有黃石、北地、盧水胡, 其表乃為徼外. 靈帝時, 復分蜀郡北部為汶山郡云.

白馬氐者, 武帝元鼎六年時, 分廣漢西部, 合以為武都, 土地險阻, 有麻田, 出名馬、牛、羊、漆、蜜, 氐人勇戇抵冒, 貪貨死利, 居於河池, 一名仇池, 方百傾, 四面斗絕[一]. 數為邊寇, 郡縣討之, 則依固自守, 元封三年, 氐人反叛, 遣兵破之, 分徙酒泉郡, 昭帝元鳳元年, 氐人復叛, 遣執金吾馬適建、[二]龍頟侯韓增、大鴻臚田廣明, 將三輔、太常徒討破之.

[一]仇池, 山, 在今成州上祿縣南. 三秦記曰：「仇池縣界, 本名仇維, 山上有池, 故曰仇池, 山在含洛二谷之閒, 常為水所衝激, 故下石而上土, 形似覆壺.」仇池記曰：「仇池百頃, 周回九千四十步, 天形四方, 壁立千仞, 自然樓櫓卻敵, 分置調均, 竦起數丈, 有踰人功, 仇池凡二十一道, 可攀緣而上, 東西二門. 盤道下至上, 凡有七里上則崗阜低昂, 泉流交灌.」酈元注水經云：「羊腸盤道三十六回, 開山圖謂之仇夷, 所謂『積石峨嵯, 嶔岑隱阿』. 者也. 上有平田百頃, 煮土成鹽, 因以百頃為號」也.

[二]姓馬適, 名建也.

及王莽篡亂, 氐人亦叛. 建武初, 氐一悉附隴蜀, 及隗囂滅, 其酋豪乃背公孫述降漢, 隴西太守馬援上復其王侯君長, 賜以印綬. 後囂放人隗茂反, 殺武都太守. 氐人大豪齊鍾留為種類所敬信, 威服諸豪, 與郡丞孔奮擊茂, 破斬之. 後亦時為寇盜, 郡縣討破之.

論曰：漢氏征伐戎狄, 有事邊遠, 蓋亦與王業而終始矣, 至於傾沒疆垂, 喪師敗將者, 不出時歲, 卒能開四夷之境, 款殊俗之附. 若乃文約之所沾漸, 風聲之所周流, 幾將日所出入處也[一]. 著自山經、水志者, 亦略及焉. 雖服叛難常, 威澤時曠, 及其化行, 則緩耳雕腳之倫, 獸居鳥語之類[二], 莫不舉種盡落, 回面而請吏, 陵海越障, 累譯以內屬焉. 故其錄名中郎、校尉之署[三], 編數都護、部守之曹, 動以數百萬計. 若乃藏山隱海之靈物, 沈沙棲陸之瑋寶[四], 莫不呈表怪麗, 雕被宮幄焉. 又其賨幏火毳馴禽封獸之賦, 軨積於內府[五]；夷歌巴舞殊音異節之技, 列倡於外明. 豈柔服之道, 必足於斯? 然亦云致遠者矣. 蠻夷雖附阻巖谷, 而類有土居, 連涉荊、交之區, 布護巴、庸之外, 不可量極. 然其凶勇狡筭, 薄於羌狄, 故陵暴之害, 不能深也. 西南之徼, 尤為劣焉. 故關守永昌, 肇自遠離, 啟土立人, 至今成都焉[六].

[一]文約謂文書要約也.

[二]緩耳, 儋耳也. 獸居謂穴居.

[三]謂護匈如中郎將及戊己校尉等.

[四]珠玉、金碧、珊瑚、虎魄之類.

[五]火毳即火浣布也. 馴禽, 鸚鵡也. 封獸, 象也. 神異經曰：「南方有火山, 長四十里, 廣四五里. 生不燼之木, 晝夜火然, 得烈風不猛, 暴雨不滅. 火中有鼠, 重百斤, 毛長二尺餘, 細如絲, 恆居火中, 時時出外, 而色白, 以水逐沃之即死. 績其毛, 織以作布. 用之若汙, 以火燒之, 則清潔也.」傅子曰「長老說漢桓時, 梁冀作火浣布單衣, 會賓客, 行酒公卿朝臣前, 佯爭酒失杯而汙之, 冀偽怒, 解衣而燒之, 布得火, 熚然而熾, 如燒凡布, 垢盡火滅, 粲然潔白, 如水澣」也.

[六]哀牢夷伐鹿茤不得, 乃歸中國, 故言肇自遠離.

贊曰：百蠻蠢居, 仞彼方徼. 鏤體卉衣, 憑深阻峭[一]. 亦有別夷, 屯彼蜀表. 參差聚落, 紆餘岐道. 往化既孚, 改襟輸寶[二]. 俾建永昌, 同編億兆.

[一]蠢, 小貌也. 鏤體, 文身也. 卉衣, 草服也.

[二]孚, 信也. 襟, 衽也.

校勘記

二八二九頁　七行　負而走入南山　按：校補謂通志作「負而走入南武山」, 多「武」字, 以注引武山證之, 似今本脫「武」字.

二八三０頁　三行　居(正)[王]室　據汲本、殿本改. 按：御覽七百八十五引魏略亦作「王」.

二八三０頁　八行　流俗本或有改鑒字為豎者　御覽七百八十五引此注「豎」作「堅」. 按：「鑒」原作「監」, 逕改正. 又按：本卷原本訛字特多, 凡極明顯之訛字, 皆逕予改正, 不出校記.

二八三一頁一０行　亂次以濟其水遂無次　按：張森楷校勘記謂據左傳, 無「其水」字, 當有「師」字.

二八三一頁一五行　[賨]牂冬反　據汲本、殿本補.

二八三二頁　五行　謁者宗均　集解引惠棟說, 謂宗均即宋均. 按：參閱宋均傳校勘記.

二八三二頁　九行　(施)[弛]刑徒　據汲本改.

二八三三頁　一行　和帝永元四年冬　至　郡兵擊破降之　按：沈家本謂和紀郡兵破蠻在五年.

二八三三頁　六行　零陵縣屬(武)[零]陵郡也　據集解引洪亮吉說改. 二八三四頁　一行－六行　冬武陵蠻六千餘人寇江陵至又遣車騎將軍馮緄討武陵蠻　按：此為延熹三年之冬. 沈家本謂按桓紀, 延熹三年冬武陵蠻寇江陵, 車騎將軍馮緄討, 皆降散, 荊州刺史度尚討長沙蠻, 平之, 與此傳相合. 而五年又書冬十月武陵蠻叛, 寇江陵, 以太常馮緄為車騎將軍討之. 馮緄傳亦云延熹五年武陵蠻夷悉反, 寇掠江陵間, 拜緄為車騎將軍, 將兵十萬討之. 度尚傳亦稱延熹五年, 擢為荊州刺史, 進擊長沙賊, 大破之. 則是延熹五年事. 緄傳既不言兩討武陵蠻, 紀書五年事又與二傳吻合, 疑此傳「三年」乃「五年」之訛, 而桓紀三年事乃史駮文, 而未及刪正者也.

二八三四頁　六行　太守廖析　按：汲本、殿本「析」作「祈」.

二八三五頁　九行　尚書大傳作別風注雨　按：集解引惠棟說, 謂今尚書大傳作「別風淮雨」.

二八三七頁一０行　帝賜調便金印紫綬　按：刊誤謂國名葉調, 其王名便, 此作「調便」, 衍一「調」字.

二八三七頁一二行　逴音卓　汲本、殿本無「逴」字. 按：此注即在正文「逴」字下, 例不重出「逴」字, 無「逴」字是.

二八四０頁　七行　廩君(思)[伺]其便　殿本考證謂「思」當依文獻通考作「伺」. 又集解引惠棟說, 謂「思」當作「伺」, 水經注云「廩君因伺便」也. 今據改.

二八四０頁一０行　按：此注原在「瞫氏」下, 依汲本移正.

二八四０頁一二行　荊州圖[副]曰(副)夷[陵]縣西有溫泉　集解引惠棟說, 謂依御覽所引, 當云「荊州圖副曰夷陵縣」云云, 乙「曰副」字, 脫「陵」字. 今據改. 按：宋刊本御覽無「副」字.

二八四０頁一四行　夷水[別出]巴郡魚復縣　按：集解引惠棟說, 謂當依御覽補「別出」二字. 今據補.

二八四一頁　一行　云與女俱生　按：李慈銘越縵堂日記謂「云」疑當作「子」.

二八四一頁　一行　[弗]宜將去　集解引惠棟說, 謂世本云「弗宜將去」, 去猶藏也, 言弗宜藏而不嬰也. 今據補.

二八四一頁　八行　三十鍭一百四十九　按：刊誤謂鍭三羽當九十, 若四矢為一鍭, 則三百六十, 無緣得一百四十九, 未詳.

二八四二頁一一行　復其渠帥羅朴督鄂度夕龔七姓　按：校補引柳從辰說, 謂華陽國志「督」作「昝」. 廣韻音七感反, 姓也, 出蜀郡.

二八四三頁　二行　靈帝光和(三)[二]年巴郡板楯復叛　按：紀在二年, 華陽國志同, 今據改.

二八四三頁　五行　羌入漢川　按：集解引惠棟說, 謂華陽國志「漢川」作「漢中」.

二八四三頁　六行　至建和二年　按：集解引惠棟說, 謂華陽國志「建和」作「建寧」.

二八四三頁　九行　或乃至自(頸)[剄]割　校補謂「頸」乃「剄」之訛, 通志可證, 各本皆未正. 今據改.

二八四四頁　二行　西極同師　按：集解引惠棟說, 謂華陽國志「同」作「桐」. 今按：前書亦作「桐師」.

二八四五頁　四行　楚頃襄王時　按：「頃」原訛「傾」, 逕據殿本、集解本改正.

二八四五頁　五行　以且蘭[有]椓船牂柯處　據汲本、殿本補.

二八四五頁一四行　番禺縣之西有江浦焉　按：集解引沈欽韓說, 謂「番禺」當為「牂柯」之訛.

二八四六頁　七行　寧始將軍廉丹　按：「始」原訛「姑」, 逕改正.

二八四六頁一三行　建(怜)[伶]據集解本改. 按：汲本作「建憐」, 校補謂殿本及通志皆作「怜」, 故書以怜為憐之俗體, 故又轉寫作「憐」, 但華陽國志及前、續志均作「伶」, 案前志益州郡建伶, 應劭曰音鈴, 則作「怜」作「憐」皆誤也.

二八四七頁　七行　故諸葛[亮]表云　據汲本、殿本補.

二八四七頁　九行　置不韋縣徙南越相呂嘉子孫宗族資之　按：「置」字原誤分為「出直」二字, 逕據汲本、殿本改正. 又按：刊誤謂「資」當作「實」. 沈家本謂案郡國志注作「居」, 則「資」乃「居」之訛, 不當作「實」.

二八四七頁一０行　蜀郡王追為太守　按：集解引惠棟說, 謂「追」字乃「阜」字之誤.

二八四八頁　一行　其先有婦人名沙壹　按：集解引惠棟說, 謂「壹」華陽國志作「壺」, 水經注作「臺」.

二八四八頁　三行　背龍而坐　按：集解引惠棟說, 謂「背」一作「陪」.

二八四八頁一０行　子扈(粟)[栗]代　據殿本、集解本改.

二八四八頁一一行　其王賢栗遣兵乘箄船　按：王先謙謂華陽國志「賢栗」作「扈栗」. 又集解引惠棟說, 謂水經注「箄船」作「革船」.

二八四八頁一一行　南下江漢擊附塞夷鹿茤　按：集解引沈欽韓說, 謂「江漢」字誤, 當為「瀾滄」. 又引惠棟說, 謂水經注「鹿茤」作「鹿崩」.

二八四九頁　五行　哀牢王柳貌　集解引惠棟說, 謂華陽國志「柳貌」作「抑狼」. 按：校補引柳從辰說, 謂通鑑亦作「柳貌」, 與傳同, 御覽七八六引乃作「柳邈」. 惠氏據華陽國志作「抑狼」, 與漢魏叢書本合, 廖寅本又作「柳狼」. 柳、抑與貌、狼、邈均形近易訛, 無從確定也.

二八五０頁　七行　廣(雅)[志]曰　據集解引惠棟說改.

二八五０頁一四行　執還內牢中　按：校補謂通志注「中」作「土」, 連下為句.

二八五一頁　四行　攻(越)巂唐城　集解引惠棟說, 謂續書天文志云「攻巂唐城」, 衍「越」字. 今據刪.

二八五一頁　九行　敦忍乙王莫延　按：通志「敦」作「郭」. 殿本「莫」作「慕」, 校補謂通志作「莫」, 與毛本合.

二八五二頁　六行　姥憐之飴之　按：校補謂通志注上「之」字作「而」.

二八五二頁　七行　令因大忿[姥]恨責[姥]出蛇　據汲本、殿本改. 按：校補謂通志作「令因大忿姥, 限責出蛇」.

二八五二頁一四行　(廉平)[兼乎]唐虞　按：校補謂案通志注, 「廉平」乃「兼乎」之訛, 各本皆失正. 今據改.

二八五三頁　一行　郡守枚根　按：集解引惠棟說, 謂風俗通「枚根」作「牧稂」.

二八五三頁　一行　邛人長貴　按：集解引惠棟說, 謂案前書西南夷傳及袁宏紀, 乃任貴也, 岑彭傳亦云「邛穀王任貴」, 羨「長」字, 脫「任」字. 下倣此.

二八五三頁　九行　續漢(書)志曰蘇祈縣屬越巂郡　按：「書」字衍, 今刪. 續志「蘇祈」作「蘇示」.

二八五四頁一四行　益州刺史梁國朱輔　按：集解引惠棟說, 謂馬嚴傳「輔」作「酺」.

二八五五頁　五行　犍為郡掾田恭　集解引惠棟說, 謂「田恭」通鑑作「由恭」. 今按：通鑑胡注, 由, 姓也, 秦有由余, 或曰楚王孫由子之後.

二八五五頁　八行　梁國寧陵人也　按：「人」字原脫, 逕據汲本、殿本補.

二八五六頁　三行　堤官隗搆　汲本作「提官傀搆」, 殿本作「提官隗搆」. 按：校補謂通志作「提宮隗搆」.

二八五六頁　三行　與天合意　汲本、殿本作「與天意合」. 按：集解引惠士奇說, 謂「合」當作「會」.

二八五六頁　三行　罔驛劉脾　殿本、集解本「驛」作「譯」. 按：校補謂通志作「譯」.

二八五六頁　三行　旁莫支留　按：校補謂通志「莫」作「草」.

二八五六頁　四行　多賜(贈)[繒]布　據汲本、殿本改.

二八五六頁　四行　邪毗䋠■　按：校通謂通志「䋠」作「堪」.

二八五六頁　五行　拓拒蘇(使)[便]據汲本、殿本及通志改.

二八五六頁　八行　僂讓皮尼　汲本「皮」作「彼」. 按：校補謂通志作「屢讓被尼」.

二八五六頁　八行　路旦□雒　汲本作「路且揀雒」, 殿本作「路且□雒」. 按：校補謂通志作「路且□雒」.

二八五六頁　九行　魏菌度洗　按：汲本「度」作「渡」.

二八五六頁一二行　遠夷懷德歌　按：校補謂樂德、慕德二章皆言「歌詩」, 獨懷德一章僅言「歌」, 不言「詩」, 明脫一「詩」字.

二八五六頁一三行　莫碭麤沐　按：校補謂通志作「莫楊麤水」.

二八五六頁一四行　罔譯傳微　按：校補謂通志「微」作「徽」.

二八五六頁一五行　倫狼藏幢　汲本「幢」作「幡」. 按：校補謂通志作「□」.

二八五六頁一五行　理歷髭雒　按：汲本、殿本「歷」作「瀝」, 通志同.

二八五七頁　一行　傳室呼敕　汲本、殿本「室」作「言」. 按：校補謂通志作「室」. 又按：校補謂以上異字, 方言轉譯難明, 聲讀今古有異, 東觀記又僅存輯本, 無從定其得失矣.

二八五七頁　三行　旄牛徼外白狼樓薄蠻夷王唐繒等　按：沈家本謂和帝紀「樓薄」作「貗薄」.

二八五七頁一０行　以(屬)[蜀]郡(蜀)[屬]國為漢嘉郡

據汲本、殿本改.

二八五八頁　三行　反其(眾)[聚]邑　據元龜九百六十改. 按：汲本、殿本作「反其邑」, 無「眾」字, 而下「皆依山居止」句上則有「眾」字, 疑邑眾二字訛倒也.

二八五八頁一０行　零羊角味鹹無毒　汲本、殿本「零」作「靈」. 按：零靈通作. 御覽七九一引作「□」.

二八五九頁一二行　姓馬適名建也　按御覽七九一引原注作「姓馬名適建」.

二八六０頁　六行　編數都護部守之曹　按：刊誤謂「部」字合作「郡」.

二八六０頁　七行　軨積於內府　按：刊誤謂「軨」字誤, 當作「駢」字.

後漢書卷八十七 西羌傳第七十七

西羌之本, 出自三苗, 姜姓之別也. 其國近南岳[一]. 及舜流四凶, 徙之三危[二], 河關之西南羌地是也[三]. 濱於賜支, 至乎河首, 綿地千里. 賜支者, 禹貢所謂析支者也. 南接蜀、漢徼外蠻夷, 西北[接]鄯善、車師諸國. 所居無常, 依隨水草. 地少五穀, 以產牧為業. 其俗氏族無定, 或以父名母姓為種號. 十二世後, 相與婚姻, 父沒則妻後母, 兄亡則納釐嫂[四], 故國無鰥寡, 種類繁熾. 不立君臣, 無相長一, 強則分種為酋豪, 弱則為人附落, 更相抄暴, 以力為雄. 殺人償死, 無它禁令. 其兵長在山谷, 短於平地, 不能持久, 而果於觸突, 以戰死為吉利, 病終為不祥. 堪耐寒苦, 同之禽獸. 雖婦人產子, 亦不避風雪. 性堅剛勇猛, 得西方金行之氣焉[五].

[一]衡山也.

[二]三危, 山, 在今沙州敦煌縣東南, 山有三峰, 故曰三危也.

[三]河關, 縣, 屬金城郡. 已上並續漢書文.

[四]寡婦曰釐, 力之反.

[五]黃帝素問曰：「西方者, 金(玉)[王]之域, 沙石之處, 其人山居而多風, 水土剛強.」

王政脩則賓服, 德教失則寇亂. 昔夏后氏太康失國[一], 四夷背叛. 及后相即位, 乃征畎夷[二], 七年然後來賓. 至于后泄, 始加爵命, 由是服從[三]. 后桀之亂, 畎夷入居邠岐之閒[四], 成湯既興, 伐而攘之. 及殷室中衰, 諸夷皆叛. 至于武丁, 征西戎、鬼方, 三年乃克[五]. 故其詩曰：「自彼氐羌, 莫敢不來王.」[六]

[一]太康, 夏啟之子, 盤于游田, 不恤人事, 為羿所逐, 不得反國也.

[二]后相即太康孫, 仲康之子.

[三]泄, 啟八代孫, 帝芒之子也.

[四]邠, 今豳州也. 岐即岐州也.

[五]武丁, 殷王也. 易曰：「高宗伐鬼方.」前書音義曰：「鬼方, 遠方也.」

[六]殷頌之文.

及武乙暴虐, 犬戎寇邊[一], 周古公踰梁山而避于岐下[二]. 及子季歷, 遂伐西落鬼戎[三]. 太丁之時, 季歷復伐燕京之戎, 戎人大敗周師[四]. 後二年, 周人克余無之戎, 於是太丁命季歷為牧師[五]. 自是之後, 更伐始呼、翳徒之戎, 皆克之[六]. 及文王為西伯, 西有昆夷之患, 北有獫狁之難, 遂攘戎狄而戍之, 莫不賓服[七]. 及率西戎, 征殷之叛國以事紂[八].

[一]帝武乙即武丁(五)[三]代孫. 無道, 為偶人像, 謂之天神, 與之博, 令人代之行, 天神不勝, 而僇辱之. 又為革囊盛血, 仰而射之, 命曰「射天」. 遂被雷震而死.

[二]梁山在今雍州好畤縣西北. 古公, 文王之祖也. 岐山在扶風郡也.

[三]竹書紀年「武乙三十五年, 周王季伐西落鬼戎, 俘二十翟王」也.

[四]太丁, 武(丁)[乙]子也. 竹書紀年曰：「太丁二年, 周人伐燕京之戎, 周師大敗」也.

[五]季歷, 文王之父也. 竹書紀年曰：「太丁四年, 周人伐余無之戎, 克之. 周王季命為殷牧師也.」

[六]竹書紀年曰「太丁七年, 周人伐始呼之戎, 克之. 十一年, 周人伐翳徒之戎, 捷其三大夫」也.

[七]見詩小雅采薇篇.

[八]左傳晉韓獻子曰：「文王率殷之叛國之事紂, 惟知時.」

及武王伐商, 羌、髳率師會于牧野[一]. 至穆王時, 戎狄不貢, 王乃西征犬戎, 獲其五王, 又得四白鹿, 四白狼[二], 王遂遷戎于太原. 夷王衰弱[三], 荒服不朝, 乃命虢公率六師伐太原之戎, 至于俞泉, 獲馬千匹[四]. 厲王無道, 戎狄寇掠, 乃入犬丘, 殺秦仲之族[五], 王命伐戎, 不克. 及宣王立四年, 使秦仲伐戎, 為戎所殺, 王乃召秦仲子莊公, 與兵七千人, 伐戎破之, 由是少卻. 後二十七年, 王遣兵伐太原戎, 不克. 後五年, 王伐條戎、奔戎, 王師敗績. 後二年, 晉人敗北戎于汾隰[六], 戎人滅姜侯之邑. 明年, 王征申戎, 破之. 後十年, 幽王命伯士伐六濟之戎, 軍敗, 伯士死焉[七]. 其年, 戎圍犬丘, 虜秦襄公之兄伯父. 時幽王昏虐, 四夷交侵, 遂廢申后而立褒姒. 申侯怒, 與戎寇周, 殺幽王於酈山, 周乃東遷洛邑, 秦襄公攻戎救周. 後二年, 邢侯大破北戎.

[一]尚書曰：「庸、蜀、羌、髳、微、盧、彭、濮人.」孔安國注曰：「皆蠻夷戎狄也.」

[二]見史記.

[三]夷王, 穆王孫, 名燮也.

[四]見竹書紀年.

[五]犬丘, 縣名, 秦曰廢丘, 漢曰槐里也.

[六]二水名.

[七]並見竹書紀年.

及平王之末, 周遂陵遲, 戎逼諸夏, 自隴山以東, 及乎伊、洛, 往往有戎. 於是渭首有狄、䝠、邽、冀之戎[一], 涇北有義渠之戎[二], 洛川有大荔之戎[三], 渭南有驪戎, 伊、洛閒有楊拒、泉皋之戎[四], 潁首以西有蠻氏之戎[五]. 當春秋時, 閒在中國, 與諸夏盟會. 魯莊公伐秦取邽、冀之戎. 後十餘歲, 晉滅驪戎. 是時, 伊、洛戎強, 東侵曹、魯[六], 後十九年, 遂入王城, 於是秦、晉伐戎以救周[七]. 後二年, 又寇京師, 齊桓公徵諸侯戍周. 後九年, 陸渾戎自瓜州遷于伊川[八], 允姓戎遷于渭汭[九], 東及轘轅. 在河南山北者號曰陰戎, 陰戎之種遂以滋廣[一０]. 晉文公欲脩霸業, 乃賂戎狄通道, 以匡王室. 秦穆公得戎人由余, 遂霸西戎, 開地千里[一一]. 及晉悼公, 又使魏絳和諸戎, 復脩霸業[一二]. 是時楚、晉強盛, 威服諸戎, 陸渾、伊、洛、陰戎事晉, 而蠻氏從楚. 後陸渾叛晉, 晉令荀吳滅之[一三]. 後四十四年, 楚執蠻氏而盡囚其人. 是時義渠、大荔最強, 築城數十, 皆自稱王.

[一]狄即狄道, 䝠即大道, 邽即上邽縣, 冀即冀縣也.

[二]義渠, 縣, 屬北地郡也.

[三]洛川即洛水. 大荔, 古戎國, 秦獲之, 改曰臨晉, 今同州城是也.

[四]杜預注左傳云：「楊拒, 戎邑也.」

[五]左傳曰：「單浮餘(國)[圍]蠻氏.」杜預注云：「梁南有霍陽山, 皆蠻子之邑.」

[六]左傳莊公十八年, 公追戎于濟西. 杜預注, 戎侵魯, 魯人不知, 去乃追之. 二十四年戎侵曹也.

[七]事並見左傳僖公十(二)[一]年.

[八]瓜州, 今瓜州也. 事見僖[公]二十二年.

[九]允姓, 陰戎之祖, 與三苗俱放三危. 見左傳.

[一０]左傳哀公四年：「蠻子赤奔晉陰地.」杜預注曰：「陰地, 河南山北, 自上雒以東至陸渾.」

[一一]由余, 其先晉人也, 亡入戎. 戎王聞穆公賢, 使由余觀秦, 秦穆公以客禮待之. 秦遺戎王以女樂, 由余諫, 不聽, 由余乃降秦, 為謀伐戎.

[一二]魏絳, 晉大夫. 見左傳襄公十一年.

[一三]荀吳, 晉大夫中行穆子也. 見左傳昭公元年.

至周貞王八年, 秦厲公滅大荔, 取其地. 趙亦滅代戎, 即北戎也. 韓、魏復共稍并伊、洛、陰戎, 滅之. 其遺脫者皆逃走, 西踰汧、隴[一]. 自是中國無戎寇, 唯餘義渠種焉. 至貞王二十五年, 秦伐義渠, 虜其王[二]. 後十四年, 義渠侵秦至渭陰. 後百許年, 義渠敗秦師于洛. 後四年, 義渠國亂, 秦惠王遣庶長操將兵定之[三], 義渠遂臣於秦. 後八年, 秦伐義渠, 取郁郅[四]. 後二年, 義渠敗秦師于李伯[五]. 明年, 秦伐義渠, 取徒涇二十五城[六]. 及昭王立, 義渠王朝秦, 遂與昭王母宣太后通, 生二子. 至王赧四十三年, 宣太后誘殺義渠王於甘泉宮, 因起兵滅之, 始置隴西、北地、上郡焉.

[一]汧山、隴山之閒也, 在今隴州汧源縣.

[二]即厲公二十三年伐也.

[三]操, 名也. 庶長, 秦爵也. (事)見左傳.

[四]縣名, 屬北地郡.

[五]李伯, 地名, 未詳.

[六]徒涇, 縣名, 屬西河郡.

戎本無君長, 夏后氏末及商周之際, 或從侯伯征伐有功, 天子爵之, 以為藩服. 春秋時, 陸渾、蠻氏戎稱子, 戰國世, 大荔、義渠稱王, 及其衰亡, 餘種皆反舊為酋豪云.

羌無弋爰劍者, 秦厲公時為秦所拘執, 以為奴隸. 不知爰劍何戎之別也. 後得亡歸, 而秦人追之急, 藏於巖穴中得免. 羌人云爰劍初藏穴中, 秦人焚之, 有景象如虎, 為其蔽火, 得以不死. 既出, 又與劓女遇於野[一], 遂成夫婦. 女恥其狀, 被髮覆面, 羌人因以為俗, 遂俱亡入三河閒[二]. 諸羌見爰劍被焚不死, 怪其神, 共畏事之, 推以為豪. 河湟閒少五穀, 多禽獸, 以射獵為事[三], 爰劍教之田畜, 遂見敬信, 廬落種人依之者日益眾. 羌人謂奴為無弋, 以爰劍嘗為奴隸, 故因名之. 其後世世為豪.

[一]劓, 截鼻也.

[二]續漢書曰：「遂俱亡入河湟閒.」今此言三河, 即黃河、賜支河、湟河也.

[三]湟水出金城郡臨羌縣.

至爰劍曾孫忍時, 秦獻公初立, 欲復穆公之跡[一], 兵臨渭首, 滅狄䝠戎[二]. 忍季父卬畏秦之威, 將其種人附落而南, 出賜支河曲西數千里, 與眾羌絕遠, 不復交通. 其後子孫分別, 各自為種, 任隨所之. 或為氂牛種, 越巂羌是也；或為白馬種, 廣漢羌是也；或為參狼種, 武都羌是也. 忍及弟舞獨留湟中, 並多娶妻婦. 忍生九子為九種, 舞生十七子為十七種, 羌之興盛, 從此起矣.

[一]穆公霸有西戎, 公今欲復之.

[二]䝠音丸.

及忍子研立, 時秦孝公雄強, 威服羌戎. 孝公使太子駟率戎狄九十二國朝周顯王. 研至豪健, 故羌中號其後為研種. 及秦始皇時, 務并六國, 以諸侯為事, 兵不西行, 故種人得以繁息. 秦既兼天下, 使蒙恬將兵略地, 西逐諸戎, 北卻眾狄, 築長城以界之, 眾羌不復南度.

至于漢興, 匈奴冒頓兵強, 破東胡, 走月氏, 威震百蠻, 臣服諸羌. 景帝時, 研種留何率種人求守隴西塞, 於是徙留何等於狄道、安故, 至臨洮、氐道、羌道縣[一]. 及武帝征伐四夷, 開地廣境, 北卻匈奴, 西逐諸羌, 乃度河、湟, 築令居塞[二]；初開河西, 列置四郡[三], 通道玉門, 隔絕羌胡, 使南北不得交關. 於是障塞亭燧出長城外數千里. 時先零羌與封養牢姐種解仇結盟[四], 與匈奴通, 合兵十餘萬, 共攻令居、安故, 遂圍枹罕[五]. 漢遣將軍李息、郎中令徐自為將兵十萬人擊平之. 始置護羌校尉, 持節統領焉. 羌乃去湟中, 依西海、鹽池左右[六]. 漢遂因山為塞, 河西地空, 稍徙人以實之.

[一]氐音丁兮反. 五縣並屬隴西郡.

[二]令居, 縣, 屬金城郡. 令音零.

[三]酒泉、武威、張掖、敦煌也.

[四]姐音紫.

[五]安故, 縣, 屬隴西郡. 枹罕, 縣, 屬金城郡. 枹音鈇.

[六]金城郡臨羌縣有鹽池也.

至宣帝時, 遣光祿大夫義渠安國[一]覘行諸羌, 其先零種豪言：「願得度湟水, 逐人所不田處以為畜牧.」安國以事奏聞, 後將軍趙充國以為不可聽. 後因緣前言, 遂度湟水, 郡縣不能禁. 至元康三年, 先零乃與諸羌大共盟誓, 將欲寇邊. 帝聞, 復使安國將兵觀之. 安國至, 召先零豪四十餘人斬之, 因放兵擊其種, 斬首千餘級. 於是諸羌怨怒, 遂寇金城. 乃遣趙充國與諸將將兵六萬人擊破平之. 至研十三世孫燒當立. 元帝時, 彡姐等七種羌寇隴西[二], 遣右將軍馮奉世擊破降之. 從爰劍種五世至研, 研最豪健, 自後以研為種號. 十三世至燒當, 復豪健, 其子孫更以燒當為種號. 自彡姐羌降之後數十年, 四夷賓服, 邊塞無事. 至王莽輔政, 欲燿威德, 以懷遠為名, 乃令譯諷旨諸羌, 使共獻西海之地, 初開以為郡, 築五縣, 邊海亭燧相望焉[三].

[一]義渠, 姓也.

[二]彡音先廉反, 又所廉反. 姐音紫.

[三]燧, 烽也.

滇良者, 燒當之玄孫也. 時王莽末, 四夷內侵, 及莽敗, 眾羌遂還據[西海]為寇. 更始、赤眉之際, 羌遂放縱, 寇金城、隴西. 隗囂雖擁兵而不能討之, 乃就慰納, 因發其眾與漢相拒. 建武九年, 隗囂死, 司徒掾班彪上言：「今涼州部皆有降羌, 羌胡被髮左衽, 而與漢人雜處, 習俗既異, 言語不通, 數為小吏黠人所見侵奪, 窮恚無聊, 故致反叛. 夫蠻夷寇亂, 皆為此也. 舊制益州部置蠻夷騎都尉, 幽州部置領烏桓校尉, 涼州部置護羌校尉, 皆持節領護, 理其怨結, 歲時循行, 問所疾苦. 又數遣使驛通動靜, 使塞外羌夷為吏耳目, 州郡因此可得儆備. 今宜復如舊, 以明威防.」光武從之, 即以牛邯為護羌校尉, 持節如舊. 及邯卒而職省. 十年, 先零豪與諸種相結, 復寇金城、隴西, 遣中郎將來歙等擊之, 大破. 事已具歙傳. 十一年夏, 先零種復寇臨洮, 隴西太守馬援破降之. 後悉歸服, 徙置天水、隴西、扶風三郡. 明年, 武都參狼羌反, 援又破降之. 事已具援傳.

自燒當至滇良, 世居河北大允谷, 種小人貧. 而先零、卑湳並皆強富, 數侵犯之[一]. 滇良父子積見陵易, 憤怒, 而素有恩信於種中, 於是集會附落及諸雜種, 乃從大榆入, 掩擊先零、卑湳, 大破之, 殺三千人, 掠取財畜, 奪居其地大榆中, 由是始強.

[一]湳音乃感反.

滇良子滇吾立. 中元元年, 武都參狼羌反, 殺略吏人, 太守與戰不勝, 隴西太守劉盱遣從事辛都、監軍掾李苞, 將五千人赴武都, 與羌戰, 斬其酋豪, 首虜千餘人. 時武都兵亦更破之, 斬首千餘級, 餘悉降. 時滇吾附落轉盛, 常雄諸羌, 每欲侵邊者, 滇吾轉教以方略, 為其渠帥. 二年秋, 燒當羌滇吾與弟滇岸率步騎五千寇隴西塞, 劉盱遣兵於枹罕擊之, 不能克, 又戰於允街[一], 為羌所敗, 殺五百餘人. 於是守塞諸羌皆復相率為寇. 遣謁者張鴻領諸郡兵擊之, 戰於允吾、唐谷[二], 軍敗, 鴻及隴西長史田颯皆沒. 又天水兵為牢姐種所敗於白石, 死者千餘人[三].

[一]允音鈆. 街音階. 縣名, 屬金城郡.

[二]允音鈆. 吾音牙. 縣名, 屬金城郡. 唐谷故城在今鄯州湟水縣西也.

[三]白石, 縣名, 屬金城郡, 有白石山.

時燒何豪有婦人比銅鉗者, 年百餘歲, 多智筭, 為種人所信向, 皆從取計策. 時為盧水胡所擊, 比銅鉗乃將其眾來依郡縣. 種人頗有犯法者, 臨羌長收繫比銅鉗, 而誅殺其種六七百人. 顯宗憐之, 乃下詔曰：「昔桓公伐戎而無仁惠, 故春秋貶曰『齊人』[一]. 今國家無德, 恩不及遠, 羸弱何辜, 而當并命！夫長平之暴, 非帝者之功[二], 咎由太守長吏妄加殘戮. 比銅鉗尚生者, 所在致醫藥養視, 令招其種人, 若欲歸故地者, 厚遣送之. 其小種若束手自詣, 欲效功者, 皆除其罪. 若有逆謀為吏所捕, 而獄狀未斷, 悉以賜有功者.」

[一]春秋莊公三十年：「齊人伐山戎.」公羊傳曰：「此齊侯也. 其稱人何? 貶也.」何休注云：「戎亦天地之所生, 乃迫殺之, 惡不仁也.」

[二]言帝王好生惡殺, 故不以為功也. 史記曰, 白起, 昭王時為上將軍, 擊趙, 趙不利, 將軍趙括與六十萬人請降, 起乃盡阬之, 遺其小者二百四十人.

永平元年, 復遣中郎將竇固、捕虜將軍馬武等擊滇吾於西邯, 大破之. 事已具武等傳. 滇吾遠引去, 餘悉散降, 徙七千口置三輔. 以謁者竇林領護羌校尉, 居狄道. 林為諸羌所信, 而滇岸遂詣林降. 林為下吏所欺, 謬奏上滇岸以為大豪, 承制封為歸義侯, 加號漢大都尉. 明年, 滇吾復降, 林復奏其第一豪, 與俱詣闕獻見. 帝怪一種兩豪, 疑其非實, 以事詰林. 林辭窘[一], 乃偽對曰：「滇岸即滇吾, 隴西語不正耳.」帝窮驗知之, 怒而免林官. 會涼州刺史又奏林臧罪, 遂下獄死. 謁者郭襄代領校尉事, 到隴西, 聞涼州羌盛, 還詣闕, 抵罪, 於是復省校尉官. 滇吾子東吾立, 以父降漢, 乃入居塞內, 謹愿自守. 而諸弟迷吾等數為寇盜.

[一]窘, 窮也.

肅宗建初元年, 安夷縣吏略妻卑湳種羌婦, 吏為其夫所殺, 安夷長宗延追之出塞[一], 種人恐見誅, 遂共殺延, 而與勒姐及吾良二種相結為寇. 隴西太守孫純遣從事李睦及金城兵會和羅谷, 與卑湳等戰, 斬首虜數百人. 復拜故度遼將軍吳棠領護羌校尉, 居安夷. 二年夏, 迷吾遂與諸眾聚兵, 欲叛出塞. 金城太守郝崇追之, 戰於荔谷, 崇兵大敗, 崇輕騎得脫, 死者二千餘人. 於是諸種及屬國盧水胡悉與相應, 吳棠不能制, 坐徵免. 武威太守傅育代為校尉, 移居臨羌. 迷吾又與封養種豪布橋等五萬餘人共寇隴西、漢陽, 於是遣行車騎將軍馬防, 長水校尉耿恭副, 討破之. 於是臨洮、索西、迷吾等悉降. 防乃築索西城[二], 徙隴西南部都尉戍之, 悉復諸亭候. 至元和三年, 迷吾復與弟號吾諸雜種反叛. 秋, 號吾先輕入寇隴西界, 郡督烽掾李章追之, 生得號吾, 將詣郡. 號吾曰：「獨殺我, 無損於羌. 誠得生歸, 必悉罷兵, 不復犯塞.」隴西太守張紆權宜放遣, 羌即為解散, 各歸故地, 迷吾退居河北歸義城. 傅育不欲失信伐之, 乃募人鬥諸羌胡, 羌胡不肯, 遂復叛出塞, 更依迷吾.

[一]安夷, 縣名, 屬金城郡.

[二]故城在今洮州.

章和元年, 育上請發隴西、張掖、酒泉各五千人, 諸郡太守將之, 育自領漢陽、金城五千人, 合二萬兵, 與諸郡剋期擊之, 令隴西兵據河南, 張掖、酒泉兵遮其西. 並未及會, 育軍獨進. 迷吾聞之, 徙廬落去. 育選精騎三千窮追之, 夜至建威南三兜谷, 去虜數里, 須旦擊之, 不設備. 迷吾乃伏兵三百人, 夜突育營, 營中驚壞散走, 育下馬手戰, 殺十餘人而死, 死者八百八十人. 及諸郡兵到, 羌遂引去. 育, 北地人也. 顯宗初, 為臨羌長, 與捕虜將軍馬武等擊羌滇吾, 功冠諸軍；及在武威, 威聲聞於匈奴. 食祿數十年, 秩奉盡贍給知友, 妻子不免操井臼. 肅宗下詔追褒美之. 封其子毅為明進侯, 七百戶. 以隴西太守張紆代為校尉, 將萬人屯臨羌.

迷吾既殺傅育, 狃忕邊利[一]. 章和元年, 復與諸種步騎七千人入金城塞. 張紆遣從事司馬防將千餘騎及金城兵會戰於木乘谷, 迷吾兵敗走, 因譯使欲降, 紆納之. 遂將種人詣臨羌縣, 紆設兵大會, 施毒酒中, 羌飲醉, 紆因自擊, 伏兵起, 誅殺酋豪八百餘人. 斬迷吾等五人頭, 以祭育冢. 復放兵擊在山谷閒者, 斬首四百餘人, 得生口二千餘人. 迷吾子迷唐及其種人向塞號哭, 與燒何、當煎、當闐等相結, 以子女及金銀娉納諸種, 解仇交質, 將五千人寇隴西塞, 太守寇盱與戰於白石, 迷唐不利, 引還大、小榆谷, 北招屬國諸胡, 會集附落, 種眾熾盛, 張紆不能討. 永元元年, 紆坐徵, 以張掖太守鄧訓代為校尉, 稍以賞賂離閒之, 由是諸種少解.

[一]狃忕, 慣習也. 狃音女九反. 忕音時制反.

東吾子東號立. 是時號吾將其種人降. 校尉鄧訓遣兵擊迷唐, 迷唐去大、小榆谷, 徙居頗巖谷. 和帝永元四年, 訓病卒, 蜀郡太守聶尚代為校尉. 尚見前人累征不克, 欲以文德服之, 乃遣驛使招呼迷唐, 使還居大、小榆谷. 迷唐既還, 遣祖母卑缺詣尚, 尚自送至塞下, 為設祖道, 令譯田汜等五人護送至廬落. 迷唐因而反叛, 遂與諸種共生屠裂汜等, 以血盟詛, 復寇金城塞. 五年, 尚坐徵免, 居延都尉貫友代為校尉. 友以迷唐難用德懷, 終於叛亂, 乃遣驛使搆離諸種, 誘以財貨, 由是解散. 友乃遣兵出塞, 攻迷唐於大、小榆谷, 獲首虜八百餘人, 收麥數萬斛, 遂夾逢留大河築城塢, 作大航, 造河橋, 欲度兵擊迷唐. 迷唐乃率部落遠依賜支河曲. 至八年, 友病卒, 漢陽太守史充代為校尉. 充至, 遂發湟中羌胡出塞擊迷唐, 而羌迎敗充兵, 殺數百人. 明年, 充坐徵, 代郡太守吳祉代為校尉. 其秋, 迷唐率八千人寇隴西, 殺數百人, 乘勝深入, 脅塞內諸種羌共為寇盜, 眾羌復悉與相應, 合步騎三萬人, 擊破隴西兵, 殺大夏長[一]. 遣行征西將軍劉尚、越騎校尉趙代副, 將北軍五營、黎陽、雍營、三輔積射及邊兵羌胡三萬人討之[二]. 尚屯狄道, 代屯枹罕. 尚遣司馬寇盱監諸郡兵, 四面並會. 迷唐懼, 棄老弱奔入臨洮南. 尚等追至高山. 迷唐窮迫, 率其精強大戰. 盱斬虜千餘人, 得牛馬羊萬餘頭. 迷唐引去. 漢兵死傷亦多, 不能復追, 乃還入塞. 明年, 尚、代並坐畏懦徵下獄, 免. 謁者王信領尚營屯枹罕, 謁者耿譚領代營屯白石. 譚乃設購賞, 諸種頗來內附. 迷唐恐, 乃請降. 信、譚遂受降罷兵, 遣迷唐詣闕. 其餘種人不滿二千, 飢窘不立, 入居金城. 和帝令迷唐將其種人還大、小榆谷. 迷唐以為漢作河橋, 兵來無常, 故地不可復居, 辭以種人飢餓, 不肯遠出. 吳祉等乃多賜迷唐金帛, 令糴穀巿畜, 促使出塞, 種人更懷猜驚. 十二年, 遂復背叛, 乃脅將湟中諸胡, 寇鈔而去. 王信、耿譚、吳祉皆坐徵, 以酒泉太守周鮪代為校尉. 明年, 迷唐復還賜支河曲.

[一]大夏, 縣名, 屬隴西郡.

[二]五營即五校也. 雍營即扶風都尉屯也. 黎陽營解見南匈奴傳也.

初, 累姐種附漢, 迷唐怨之, 遂擊殺其酋豪, 由是與諸種為讎, 黨援益疏. 其秋, 迷唐復將兵向塞, 周鮪與金城太守侯霸, 及諸郡兵、屬國湟中月氏諸胡、隴西牢姐羌, 合三萬人, 出塞至允川, 與迷唐戰. 周鮪還營自守, 唯侯霸兵陷陳, 斬首四百餘級. 羌眾折傷, 種人瓦解, 降者六千餘口, 分徙漢陽、安定、隴西. 迷唐遂弱, 其種眾不滿千人, 遠踰賜支河首, 依發羌居. 明年, 周鮪坐畏懦徵, 侯霸代為校尉. 安定降羌燒何種脅諸羌數百人反叛, 郡兵擊滅之, 悉沒入弱口為奴婢.

時西海及大、小榆谷左右無復羌寇. 隃麋相曹鳳上言：[一]「西戎為害, 前世所患, 臣不能紀古, 且以近事言之. 自建武以來, 其犯法者, 常從燒當種起. 所以然者, 以其居大、小榆谷, 土地肥美, 又近塞內, 諸種易以為非, 難以攻伐. 南得鍾存以廣其眾, 北阻大河因以為固, 又有西海魚鹽之利, 緣山濱水, 以廣田蓄, 故能彊大, 常雄諸種, 恃其權勇, 招誘羌胡. 今者衰困, 黨援壞沮, 親屬離叛, 餘勝兵者不過數百, 亡逃棲竄, 遠依發羌. 臣愚以為宜及此時, 建復西海郡縣, 規固二榆, 廣設屯田, 隔塞羌胡交關之路, 遏絕狂狡窺欲之源. 又殖穀富邊, 省委輸之役, 國家可以無西方之憂.」於是拜鳳為金城西部都尉, 將徙士屯龍耆[二]. 後金城長史上官鴻上開置歸義、建威屯田二十七部, 侯霸復上置東西邯屯田五部[三], 增留、逢二部, 帝皆從之. 列屯夾河, 合三十四部. 其功垂立. 至永初中, 諸羌叛, 乃罷. 迷唐失眾, 病死. 有一子來降, 戶不滿數十.

[一]隃麋, 縣名, 屬右扶風.

[二]龍耆即龍支也, 今鄯州縣.

[三]邯, 水名. 邯分流左右, 在今廓州.

東號子麻奴立. 初隨父降, 居安定. 時諸降羌布在郡縣, 皆為吏人豪右所徭役, 積以愁怨. 安帝永初元年夏, 遣騎都尉王弘發金城、隴西、漢陽羌數百千騎征西域, 弘迫促發遣, 群羌懼遠屯不還, 行到酒泉, 多有散叛. 諸郡各發兵儌遮, 或覆其廬落. 於是勒姐、當煎大豪東岸等愈驚, 遂同時奔潰. 麻奴兄弟因此遂與種人俱西出塞.

先零別種滇零與鍾羌諸種大為寇掠, 斷隴道. 時羌歸附既久, 無復器甲, 或持竹竿木枝以代戈矛, 或負板案以為楯, 或執銅鏡以象兵, 郡縣畏懦不能制. 冬, 遣車騎將軍鄧騭, 征西校尉任尚副, 將五營及三河、三輔、汝南、南陽、潁川、太原、上黨兵合五萬人, 屯漢陽. 明年春, 諸郡兵未及至, 鍾羌數千人先擊敗騭軍於冀西, 殺千餘人. 校尉侯霸坐眾羌反叛徵免, 以西域都護段禧代為校尉. 其冬, 騭使任尚及從事中郎司馬鈞率諸郡兵與滇零等數萬人戰於平襄[一], 尚軍大敗, 死者八千餘人. 於是滇零等自稱「天子」於北地, 招集武都、參狼、上郡、西河諸雜種, 眾遂大盛, 東犯趙、魏, 南入益州, 殺漢中太守董炳, 遂寇鈔三輔, 斷隴道. 湟中諸縣粟石萬錢, 百姓死亡不可勝數. 朝廷不能制, 而轉運難劇, 遂詔騭還師, 留任尚屯漢陽, 為諸軍節度. 朝廷以鄧太后故, 迎拜騭為大將軍, 封任尚樂亭侯, 食邑三百戶.

[一]縣名, 屬漢陽郡.

三年春, 復遣騎都尉任仁督諸郡屯兵救三輔. 仁戰每不利, 眾羌乘勝, 漢兵數挫. 當煎、勒姐種攻沒破羌縣, 鍾羌又沒臨洮縣, 生得隴西南部都尉. 明年春, 滇零遣人寇褒中[一], 燔燒郵亭, 大掠百姓. 於是漢中太守鄭勤移屯褒中. 軍營久出無功, 有廢農桑, 乃詔任尚將吏兵還屯長安, 罷遣南陽、潁川、汝南吏士, 置京兆虎牙都尉於長安, 扶風都尉於雍, 如西京三輔都尉故事[二]. 時羌復攻褒中, 鄭勤欲擊之. 主簿段崇諫, 以為虜乘勝, 鋒不可當, 宜堅守待之. 勤不從, 出戰, 大敗, 死者三千餘人, 段崇及門下史王宗、原展以身扞刃, 與勤俱死. 於是徙金城郡居襄武[三]. 任仁戰累敗, 而兵士放縱, 檻車徵詣廷尉詔獄死. 段禧病卒, 復以前校尉侯霸代之, 遂移居張掖. 五年春, 任尚坐無功徵免. 羌遂入寇河東, 至河內, 百姓相驚, 多奔南度河. 使北軍中候朱寵將五營士屯孟津, 詔魏郡、趙國、常山、中山繕作塢候六百一十六所.

[一]縣名, 屬漢中郡.

[二]西京左輔都尉都高陵, 右輔都尉都郿也.

[三]襄武, 縣名, 屬隴西郡.

羌既轉盛, 而二千石、令、長多內郡人, 並無守戰意, 皆爭上徙郡縣以避寇難. 朝廷從之, 遂移隴西徙襄武[一], 安定徙美陽[二], 北地徙池陽[三], 上郡徙衙[四]. 百姓戀土, 不樂去舊, 遂乃刈其禾稼, 發徹室屋, 夷營壁, 破積聚. 時連旱蝗飢荒, 而驅蹙劫略, 流離分散, 隨道死亡, 或棄捐老弱, 或為人僕妾, 喪其太半. 復以任尚為侍御史, 擊眾羌於上黨羊頭山, 破之[五], 誘殺降者二百餘人, 乃罷孟津屯. 其秋, 漢陽人杜琦及弟季貢、同郡王信等與羌通謀, 聚眾入上邽城, 琦自稱安漢將軍. 於是詔購募得琦首者, 封列侯, 賜錢百萬, 羌胡斬琦者賜金百斤, 銀二百斤. 漢陽太守趙博遣刺客杜習刺殺琦, 封習討姦侯, 賜錢百萬. 而杜季貢、王信等將其眾據樗泉營. 侍御史唐喜領諸郡兵討破之, 斬王信等六百餘級, 沒入妻子五百餘人, 收金(錢)[銀]綵帛一億已上. 杜[季]貢亡從滇零. 六年, 任尚復坐徵免. 滇零死, 子零昌代立, 年尚幼少, 同種狼莫為其計策, 以杜[季]貢為將軍, 別居丁奚城. 七年夏, 騎都尉馬賢與侯霸掩擊零昌別部牢羌於安定, 首虜千人, 得驢騾駱駝馬牛羊二萬餘頭, 以畀得者[六].

[一]縣名, 屬隴西郡.

[二]縣名, 屬右扶風.

[三]縣名, 屬左馮翊.

[四]縣名, 屬馮翊. 衙音牙.

[五]羊頭山在上黨郡穀遠縣.

[六]畀音必四反.

元初元年春, 遣兵屯河內, 通谷衝要三十三所, 皆作塢壁, 設鳴鼓. 零昌遣兵寇雍城, 又號多與當煎、勒姐大豪共脅諸種, 分兵鈔掠武都、漢中. 巴郡板楯蠻將兵救之, 漢中五官掾程信率壯士與蠻共擊破之. 號多退走, 還斷隴道, 與零昌通謀. 侯霸、馬賢將湟中吏人及降羌胡於枹罕擊之, 斬首二百餘級. 涼州刺史皮楊擊羌於狄道, 大敗, 死者八百餘人, 楊坐徵免. 侯霸病卒, 漢陽太守龐參代為校尉. 參以恩信招誘之. 二年春, 號多等率眾七千餘人詣參降, 遣詣闕, 賜號多侯印綬遣之. 參紿還居令居, 通河西道. 而零昌種眾復分寇益州, 遺中郎將尹就將南陽兵, 因發益部諸郡屯兵擊零昌黨呂叔都等. 至秋, 蜀人陳省、羅橫應募, 刺殺叔都, 皆封侯賜錢. 又使屯騎校尉班雄屯三輔, 遣左馮翊司馬鈞行征西將軍, 督右扶風仲光、安定太守杜恢、北地太守盛包、京兆虎牙都尉耿溥、右扶風都尉皇甫旗等, 合八千餘人, 又龐參將羌胡兵七千餘人, 與鈞分道並北擊零昌. 參兵至勇士東, 為杜季貢所敗[一], 於是引退. 鈞等獨進, 攻拔丁奚城, 大克獲. 杜秀貢率眾偽逃. 鈞令光、恢、包等收羌禾稼、光等違鈞節度, 散兵深入, 羌乃設伏要擊之. 鈞在城中, 怒而不救, 光[等]並沒, 死者三千餘人. 鈞乃遣還, 坐徵自殺. 龐參以失期軍敗抵罪, 以馬賢代領校尉事. 後遣任尚為中郎將, 將羽林、緹騎、五營子弟三千五百人, 代班雄屯三輔. 尚臨行, 懷令虞詡說尚曰：「使君頻奉國命討逐寇賊, 三州屯兵二十餘萬人, 棄農桑, 疲苦徭役, 而未有功效, 勞費日滋. 若此出不克, 誠為使君危之.」尚曰：「憂惶久矣, 不知所如.」詡曰：「兵法弱不攻強, 走不逐飛, 自然之埶也. 今虜皆馬騎, 日行數百, 來如風雨, 去如絕弦, 以步追之, 埶不相及, 所以曠而無功也. 為使君計者, 莫如罷諸郡兵, 各令出錢數千, 二十人共市一馬, 如此, 可捨甲冑, 馳輕兵, 以萬騎之眾, 逐數千之虜, 追尾掩截[二], 其道自窮. 便人利事, 大功立矣.」尚大喜, 即上言用其計. 乃遣輕騎鈔擊杜季貢於丁奚城, 斬首四百餘級, 獲牛馬羊數千頭.

[一]勇士, 縣名, 屬天水郡.

[二]尾猶尋也.

明年夏, 度遼將軍鄧遵率南單于及左鹿蠡王須沈萬騎, 擊零昌於靈州[一], 斬首八百餘級, 封須沈為破虜侯, 金印紫綬, 賜金帛各有差. 任尚遣兵擊破先零羌於丁奚城. 秋, 築馮翊北界候塢五百所. 任尚又遣假司馬募陷陳士, 擊零昌於北地, 殺其妻子, 得牛馬羊二萬頭, 燒其廬落, 斬首七百餘級, 得僭號文書及所沒諸將印綬.

[一]縣名, 屬北地郡.

四年春, 尚遣當闐種羌榆鬼等五人刺殺杜季貢, 封榆鬼為破羌侯. 其夏, 尹就以不能定益州, 坐徵抵罪, 以益州刺史張喬領尹就軍屯. 招誘叛羌, 稍稍降散. 秋, 任尚復募效功種號封刺殺零昌, 封號封為羌王. 冬, 任尚將諸郡兵與馬賢並進北地擊狼莫, 賢先至安定青石岸, 狼莫逆擊敗之. 會尚兵到高平[一], 因合埶俱進, 狼莫等引退, 乃轉營迫之, 至北地, 相持六十餘日, 戰於富平[上]河(上), 大破之[二], 斬首五千級, 還得所略人男女千餘人, 牛馬驢羊駱馳十餘萬頭, 狼莫逃走, 於是西河虔人種羌萬一千口詣鄧遵降.

[一]縣名, 屬安定郡.

[二]富平, 縣, 屬北地郡.

五年, 鄧遵募上郡全無種羌雕何等刺殺狼莫, 賜雕何為羌侯, 封遵武陽侯, 三千戶. 遵以太后從弟故, 爵封優大. 任尚與遵爭功, 又詐增首級, 受賕枉法, 臧千萬已上, 檻車徵棄市, 沒入田廬奴婢財物. 自零昌、狼莫死後, 諸羌瓦解, 三輔、益州無復寇儆.

自羌叛十餘年閒, 兵連師老, 不暫寧息. 軍旅之費, 轉運委輸, 用二百四十餘億, 府帑空竭. 延及內郡, 邊民死者不可勝數, 并涼二州遂至虛耗.

六年春, 勒姐種與隴西種羌號良等通謀欲反, 馬賢逆擊之於安故, 斬號良及種人數百級, 皆降散.

永寧元年春, 上郡沈氐種羌五千餘人復寇張掖. 其夏, 馬賢將萬人擊之. 初戰失利, 死者數百人, 明日復戰, 破之, 斬首千八百級, 獲生口千餘人, 馬牛羊以萬數, 餘虜悉降. 時當煎種大豪飢[五]等, 以賢兵在張掖, 乃乘虛寇金城, 賢還軍追之出塞, 斬首數千級而還. 燒當、燒何種聞賢軍還, 率三千餘人復寇張掖, 殺長吏. 初, 飢五同種大豪盧忽、忍良等千餘戶別留允街, 而首施兩端[一]. 建光元年春, 馬賢率兵召盧忽斬之, 因放兵擊其種人, 首虜二千餘人, 掠馬牛羊十萬頭, 忍良等皆亡出塞. 璽書封賢安亭侯, 食邑千戶. 忍良等以麻奴兄弟本燒當世嫡, 而賢撫恤不至, 常有怨心. 秋, 遂相結共脅將諸種步騎三千人寇湟中, 攻金城諸縣. 賢將先零種赴擊之, 戰於牧苑, 兵敗, 死者四百餘人. 麻奴等又敗武威、張掖郡兵於令居, 因脅將先零、沈氐諸種四千餘戶, 緣山西走, 寇武威. 賢追到鸞鳥, 招引之[二], 諸種降者數千, 麻奴南還湟中. 延光元年春, 賢追到湟中, 麻奴出塞度河, 賢復追擊戰破之, 種眾散遁, 詣涼州刺史宗漢降. 麻奴等孤弱飢困, 其年冬, 將種眾三千餘戶詣漢陽太守耿种降. 安帝假金印紫綬, 賜金銀綵繒各有差. 是歲, 虔人種羌與上郡胡反, 攻穀羅城, 度遼將軍耿夔將諸郡兵及烏桓騎赴擊破之. 三年秋, 隴西郡始還狄道焉. 麻奴弟犀苦立.

[一]首施猶首鼠也.

[二]鸞鳥, 縣名, 屬武威郡, (鸞)[鳥]音爵.

順帝永建元年, 隴西鍾羌反, 校尉馬賢將七千餘人擊之, 戰於臨洮, 斬首千餘級, 皆率種人降. 進封賢都鄉侯. 自是涼州無事.

至四年, 尚書僕射虞詡上疏曰：「臣聞子孫以奉祖為孝, 君上以安民為明, 此高宗、周宣所以上配湯、武也. 禹貢雍州之域, 厥田惟上. 且沃野千里, 穀稼殷積, 又有龜茲鹽池以為民利[一]. 水草豐美, 土宜產牧, 牛馬銜尾, 群羊塞道. 北阻山河, 乘阨據險. 因渠以溉, 水舂河漕[二]. 用功省少, 而軍糧饒足. 故孝武皇帝及光武築朔方, 開西河, 置上郡, 皆為此也. 而遭元元無妄之災, 眾羌內潰[三], 郡縣兵荒二十餘年. 夫棄沃壤之饒, 損自然之財, 不可謂利；離河山之阻, 守無險之處, 難以為固. 今三郡未復, 園陵單外[四], 而公卿選懦, 容頭過身[五], 張解設難, 但計所費, 不圖其安. 宜開聖德, 考行所長.」書奏, 帝乃復三郡. 使謁者郭璜督促徙者, 各歸舊縣, 繕城郭, 置候驛. 既而激河浚渠為屯田, 省內郡費歲一億計. 遂令安定、北地、上郡及隴西、金城常儲穀粟, 令周數年.

[一]上郡龜茲縣有鹽官, 即雍州之域也.

[二]水舂, 即水碓也.

[三]前書音義曰：「無妄者, 無所望也. 萬物無所望於天, □異之大也.」

[四]園陵謂長安諸陵園也. 單外謂無守固.

[五]前書音義曰：「選懦, 柔怯也.」懦音而掾反.

馬賢以犀苦兄弟數背叛, 因繫質於令居[一]. 其冬, 賢坐徵免, 右扶風韓皓代為校尉. 明年, 犀苦詣皓自言求歸故地, 皓復不遣. 因轉湟中屯田, 置兩河閒, 以逼群羌. 皓復坐徵, 張掖太守馬續代為校尉. 兩河閒羌以屯田近之, 恐必見圖, 乃解仇詛盟, 各自儆備. 續欲先示恩信, 乃上移屯田還湟中, 羌意乃安. 至陽嘉元年, 以湟中地廣, 更增置屯田五部, 并為十部. 二年夏, 復置隴西南部都尉如舊制[二].

[一]令音零.

[二]前書南部都尉都隴西郡臨洮縣.

三年, 鍾羌良封等復寇隴西、漢陽, 詔拜前校尉馬賢為謁者, 鎮撫諸種. 馬續遣兵擊良封, 斬首數百級. 四年, 馬賢亦發隴西吏士及羌胡兵擊殺良封, 斬首千八百級, 獲馬牛羊五萬餘頭, 良封親屬並詣(實)[賢]降. 賢復進擊鍾羌且昌, 且昌等率諸種十餘萬詣涼州刺史降. 永和元年, 馬續遷度遼將軍, 復以馬賢代為校尉. 初, 武都塞上白馬羌攻破屯官, 反叛連年. 二年春, 廣漢屬國都尉擊破之, 斬首六百餘級, 馬賢又擊斬其渠帥飢指累祖等三百級, 於是隴右復平. 明年冬, 燒當種那離等三千餘騎寇金城塞, 馬賢將兵赴擊, 斬首四百餘級, 獲馬千四百匹. 那離等復西招羌胡, 殺傷吏民.

四年, 馬賢將湟中義從兵及羌胡萬餘騎掩擊那離等, 斬之, 獲首虜千二百餘級, 得馬騾羊十萬餘頭. 徵賢為弘農太守, 以來機為并州刺史, 劉秉為涼州刺史, 並當之職. 大將軍梁商謂機等曰：「戎狄荒服, 蠻夷要服[一], 言其荒忽無常. 而統領之道, 亦無常法, 臨事制宜, 略依其俗. 今三君素性疾惡, 欲分明白黑. 孔子曰：『人而不仁, 疾之已甚, 亂也.』[二]況戎狄乎！其務安羌胡, 防其大故, 忍其小過.」機等天性虐刻, 遂不能從[三]. 到州之日, 多所擾發.

[一]荒服, 在九州之外也, 言其荒忽無常. 要服, 在九州之內, 侯衛之外, 言以文德要來之.

[二]論語文也. 鄭玄注云：「不仁之人, 當以風化之, 疾之已甚, 是又使之為亂行.」

[三]「虐」或作「庸」. 庸, 薄也.

五年夏, 且凍、傅難種羌等遂反叛, 攻金城, 與西塞及湟中雜種羌胡大寇三輔, 殺害長吏. 機、秉並坐徵. 於是發京師近郡及諸州兵討之, 拜馬賢為征西將軍, 以騎都尉耿叔副, 將左右羽林、五校士及諸州郡兵十萬人屯漢陽. 又於扶風、漢陽、隴道作塢壁三百所, 置屯兵, 以保聚百姓. 且凍分遣種人寇武都, 燒隴關, 掠苑馬. 六年春, 馬賢將五六千騎擊之, 到射姑山[一], 賢軍敗, 賢及二子皆戰歿. 順帝愍之, 賜布三千匹, 穀千斛, 封賢孫光為舞陽亭侯, 租入歲百萬. 遣侍御史督錄征西營兵, 存恤死傷.

[一]射音夜.

於是東西羌遂大合. 鞏唐種三千餘騎寇隴西, 又燒園陵, 掠關中, 殺傷長吏, 郃陽令任頵追擊, 戰死[一]. 遣中郎將龐浚募勇士千五百人頓美陽, 為涼州援. 武威太守趙沖追擊鞏唐羌, 斬首四百餘級, 得馬牛羊驢萬八千餘頭, 羌二千餘人降. 詔沖督河西四郡兵為節度. 罕種羌千餘寇北地, 北地太守賈福與趙沖擊之, 不利. 秋, 諸種八九千騎寇武威, 涼部震恐. 於是復徙安定居扶風, 北地居馮翊, 遣行車騎將軍執金吾張喬將左右羽林、五校士及河內、南陽、汝南兵萬五千屯三輔. 漢安元年, 以趙沖為護羌校尉. 沖招懷叛羌, 罕種乃率邑落五千餘戶詣沖降. 於是罷張喬軍屯. 唯燒何種三千餘落據參䜌北界[二]. 三年夏, 趙沖與漢陽太守張貢掩擊之, 斬首千五百級, 得牛羊驢十八萬頭. 冬, 沖擊諸種, 斬首四千餘級. 詔沖一子為郎. 沖復追擊於阿陽, 斬首八百級[三]. 於是諸種前後三萬餘戶詣涼州刺史降.

[一]郃陽, [今]同州縣也. 頵音於筠反.

[二]參䜌, 縣名, 屬安定郡. 䜌音力全反.

[三]阿陽, 縣, 屬漢陽郡.

建康元年春, 護羌從事馬玄遂為諸羌所誘, 將羌眾亡出塞, 領護羌校尉衛瑤追擊玄等, 斬首八百餘級, 得牛馬羊二十餘萬頭. 趙沖復追叛羌到建威鸇陰河[一]. 軍度[未]竟, 所將降胡六百餘人叛走, 沖將數百人追之, 遇羌伏兵, 與戰歿. 沖雖身死, 而前後多所斬獲, 羌由是衰耗. 永嘉元年, 封沖子愷義陽亭侯. 以漢陽太守張貢代為校尉. 左馮翊梁並稍以恩信招誘之, 於是離湳、狐奴等五萬餘戶詣並降, 隴右復平. 並, 大將軍冀之宗人. 封為鄠侯, 邑二千戶.

[一]續漢書「建威」作「武威」. 鸇陰, 縣名, 屬安定郡.

自永和羌叛, 至乎是歲, 十餘年閒, 費用八十餘億. 諸將多斷盜牢稟, 私自潤入[一], 皆以珍寶貨賂左右, 上下放縱, 不恤軍事, 士卒不得其死者, 白骨相望於野.

[一]前書音義曰：「牢, 價直.」

桓帝建和二年, 白馬羌寇廣漢屬國, 殺長吏. 是時西羌及湟中胡復畔為寇, 益州刺史率板楯蠻討破之, 斬首招降二十萬人.

永壽元年, 校尉張貢卒, 以前南陽太守第五訪代為校尉, 甚有威惠, 西垂無事. 延熹二年, 訪卒, 以中郎將段熲代為校尉. 時燒當八種寇隴右, 熲擊大破之. 四年, 零吾復與先零及上郡沈氐、牢姐諸種并力寇并、涼及三輔. 會段熲坐事徵, 以濟南相胡閎代為校尉. 閎無威略, 羌遂陸梁, 覆沒營塢, 寇患轉盛, 中郎將皇甫規擊破之. 五年, 沈氐諸種復寇張掖、酒泉, 皇甫規招之, 皆降. 事已具規傳. 鳥吾種復寇漢陽, 隴西、金城諸郡兵共擊破之, 各還降附. 至冬, 滇那等五六千人復攻武威、張掖、酒泉, 燒民廬舍. 六年, 隴西太守孫羌擊破之, 斬首溺死三千餘人. 胡閎疾, 復以段熲為校尉.

永康元年, 東羌岸尾等脅同種連寇三輔, 中郎將張奐追破斬之, 事已具奐傳. 當煎羌寇武威, 破羌將軍段熲復破滅之, 餘悉降散. 事已具熲傳. 靈帝建寧三年, 燒當羌奉使貢獻. 中平元年, 北地降羌先零種因黃巾大亂, 乃與(漢)[湟]中羌、義從胡北宮伯玉等反, 寇隴右. 事已具董卓傳. 興平元年, 馮翊降羌反, 寇諸縣, 郭汜、樊稠擊破之, 斬首數千級.

自爰劍後, 子孫支分凡百五十種. 其九種在賜支河首以西, 及在蜀、漢徼北, 前史不載口數. 唯參狼在武都, 勝兵數千人. 其五十二種衰少, 不能自立, 分散為附落, 或絕滅無後, 或引而遠去. 其八十九種, 唯鍾最強, 勝兵十餘萬. 其餘大者萬餘人, 小者數千人, 更相鈔盜, 盛衰無常, 無慮順帝時勝兵合可二十萬人[一]. 發羌、唐旄等絕遠, 未嘗往來. 氂牛、白馬羌在蜀、漢, 其種別名號, 皆不可紀知也. 建武十三年, 廣漢塞外白馬羌豪樓登等率種人五千餘戶內屬, 光武封樓登為歸義君長. 至和帝永元六年, 蜀郡徼外大牂夷種羌豪造頭等率種人五十餘萬口內屬, 拜造頭為邑君長, 賜印綬. 至安帝永初元年, 蜀郡徼外羌龍橋等六種萬七千二百八十口內屬. 明年, 蜀郡徼外羌薄申等八種三萬六千九百口復舉土內屬. 冬, 廣漢塞外參狼種羌二千四百口復來內屬. 桓帝建和二年, 白馬羌千餘人寇廣漢屬國, 殺長吏, 益州刺史率板楯蠻討破之.

[一]無慮猶都凡也.

湟中月氏胡, 其先大月氏之別也, 舊在張掖、酒泉地. 月氏王為匈奴冒頓所殺, 餘種分散, 西踰□領. 其羸弱者南入山阻, 依諸羌居止, 遂與共婚姻. 及驃騎將軍霍去病破匈奴, 取西河地, 開湟中, 於是月氏來降, 與漢人錯居. 雖依附縣官, 而首施兩端. 其從漢兵戰鬥, 隨埶強弱. 被服飲食言語略與羌同, 亦以父名母姓為種. 其大種有七, 勝兵合九千餘人, 分在湟中及令居. 又數百戶在張掖, 號曰義從胡. 中平元年, 與北宮伯玉等反, 殺護羌校尉泠徵、金城太守陳懿, 遂寇亂隴右焉.

論曰：羌戎之患, 自三代尚矣. 漢世方之匈奴, 頗為衰寡, 而中興以後, 邊難漸大. 朝規失綏御之和, 戎帥騫然諾之信. 其內屬者, 或倥傯於豪右之手, 或屈折於奴僕之勤. 塞候時清, 則憤怒而思禍；桴革暫動, 則屬鞬以鳥驚[一]. 故永初之閒, 群種蜂起. 遂解仇嫌. 結盟詛, 招引山豪, 轉相嘯聚, 揭木為兵, 負柴為械. (穀)[轂]馬揚埃, 陸梁於三輔；建號稱制, 恣睢於北地[二]. 東犯趙、魏之郊, 南入漢、蜀之鄙, 塞湟中, 斷隴道, 燒陵園, 剽城市, 傷敗踵係, 羽書日聞[三]. 并、涼之士, 特衝殘斃, 壯悍則委身於兵場, 女婦則徽纆而為虜[四], 發冢露胔, 死生塗炭[五]. 自西戎作逆, 未有陵斥上國若斯其熾也. 和熹以女君親政, 威不外接. 朝議憚兵力之損, 情存苟安. 或以邊州難援, 宜見捐棄；或懼疽食浸淫, 莫知所限. 謀夫回遑, 猛士疑慮, 遂徙西河四郡之人, 雜寓關右之縣. 發屋伐樹, 塞其戀土之心；燔破貲積, 以防顧還之思. 於是諸將鄧騭、任尚、馬賢、皇甫規、張奐之徒, 爭設雄規, 更奉征討之命, 徵兵會眾, 以圖其隙. 馳騁東西, 奔救首尾, 搖動數州之境, 日耗千金之資. 至於假人增賦, 借奉侯王, 引金錢縑綵之珍, 徵糧粟鹽鐵之積. 所以賂遺購賞, 轉輸勞來之費, 前後數十巨萬. 或梟剋酋健, 摧破附落, 降俘載路, 牛羊滿山. 軍書未奏其利害, 而離叛之狀已言矣[六]. 故得不酬失, 功不半勞. 暴露師徒, 連年而無所勝. 官人屈竭, 烈士憤喪, 段熲受事, 專掌軍任, 資山西之猛性, 練戎俗之態情, 窮武思盡飆銳以事之. 被羽前登, 身當百死之陳[七], 蒙沒冰雪, 經履千折之道, 始殄西種, 卒定東寇. 若乃陷擊之所殲傷, 追走之所崩籍, 頭顱斷落於萬丈之山, 支革判解於重崖之上, 不可校計[八]. 其能穿竄草石, 自脫於鋒鏃者, 百不一二. 而張奐盛稱「戎狄一氣所生, 不宜誅盡, 流血汙野, 傷和致妖」. 是何言之迂乎！羌雖外患, 實深內疾, 若攻之不根, 是養疾痾於心腹也[九]. 惜哉寇敵略定矣, 而漢祚亦衰焉. 嗚呼！昔先王疆理九土, 判別畿荒, 知夷貊殊性, 難以道御, 故斥遠諸華, 薄其貢職, 唯與辭要而已. 若二漢御戎之方, 失其本矣. 何則? 先零侵境, 趙充國遷之內地[一０]；(當)煎[當]作寇, 馬文淵徙之三輔. 貪其暫安之埶, 信其馴服之情, 計日用之權宜, 忘經世之遠略, 豈夫識微者之為乎? 故微子垂泣於象箸[一一], 辛有浩歎於伊川也[一二].

[一]桴, 擊鼓槌也. 革, 甲也. 鞬, 箭服也. 左傳晉文公曰：「右屬(橐)[櫜]鞬.」鞬音紀言反.

[二]前書班固曰：「乃始恣睢, 奮其威詐.」恣睢, 肆怒之貌也. 睢音火季反.

[三]羽書即檄書也. 魏武奏事曰「邊有警急, 即插羽以示急」也.

[四]說文曰：「徽, 糾繩也. 纆, 索也.」

[五]胔音才賜反.

[六]奏猶上也.

[七]前書楊雄曰「蒙盾負羽」也.

[八]顱音盧. 廣雅曰：「顱, 䫳類也.」支謂四支. 革, 皮也.

[九]根謂盡其根本.

[一０]宣帝時, 後將軍趙充國擊先零, 還, 於金城郡置屬國, 以處降羌.

[一一]帝王紀曰：「紂作象箸, 箕子為父師, 歎曰：『象箸不施於土簋, 不盛於菽藿, 必須犀玉之杯, 食熊蹯豹胎.』」臣賢案：史記及韓子並云「箕子」, 今云「微子」, 蓋誤.

[一二]左傳曰：「周平王之東遷也. 大夫辛有適伊川, 見被髮而祭於野者, 曰：『不及百年, 此其戎乎！』」後秦遷陸渾戎于伊川. 言中國之地不宜徙戎狄居之, 後將為患也.

贊曰：金行氣剛, 播生西羌. 氐豪分種, 遂用殷彊. 虔劉隴北. 假僭涇陽[一]. 朝勞內謀, 兵憊外攘[二].

[一]涇陽, 縣, 屬安定郡.

[二]憊, 疾亟也, 音白拜反.

校勘記

二八六九頁　五行　西北[接]鄯善車師諸國　據通志補.

二八七０頁　三行　金(玉)[王]之域　據汲本改, 與今本素問合.

二八七一頁　三行　帝武乙即武丁(五)[三]代孫　按：武丁子為祖庚, 祖庚弟為祖甲, 祖甲子為廩辛, 廩辛弟為庚丁, 庚丁子為武乙, 則武乙乃武丁三世孫, 「五」當作「三」, 各本皆未正, 今改.

二八七一頁　六行　西落鬼戎　按：「戎」原誤「成」, 逕改正.

二八七一頁　七行　太丁武(丁)[乙]子也　據殿本、集解本改. 按：殿本考證王會汾謂武丁三世孫為武乙, 武乙子為太丁, 諸本俱誤, 今改正.

二八七二頁　一行　晉人敗北戎于汾隰　按：王念孫讀書雜志餘編謂汾隰謂汾水旁下涇之地, 李注以為二水名, 非也. 並舉左桓三年「逐翼侯于玢隰」, 杜注「汾隰, 汾水邊」為證. 今依王說標點, 「隰」字不加標號, 「汾」與「隰」之間不加頓號.

二八七三頁一一行　單浮餘(國)[圍]蠻氏　按：左傳哀公四年「單浮餘圍蠻氏」. 「圍」作「國」, 形近而訛, 各本皆未正, 今據改.

二八七三頁一三行　事並見左傳僖公十(二)[一]年　據汲本改.

二八七三頁一四行　事見僖[公]二十二年　據殿本補.

二八七三頁一五行　見左傳　按：汲本注末無此三字. 又按：注「允姓陰戎之祖」云云, 語見左傳杜預注.

二八七四頁　七行　義渠侵秦至渭陰　按：沈家本謂史記表作「渭陽」, 紀作「渭南」.

二八七四頁一三行　即厲公二十三年伐也　按：據史記秦本紀及六國年表, 「二十三」當「三十三」.

二八七四頁一四行　(事)見左傳　按：校補謂秦庶長見左傳襄公十一年杜注「庶長, 秦爵也」. 章懷云「見左傳」, 是, 惟「事」字當衍, 秦惠王時事安得見於左傳乎? 今據刪.

二八七五頁　二行　徒涇縣名屬西河郡　王先謙謂「涇」當作「經」. 按：校補引柳從辰說, 謂正文所謂「徒涇二十五城」, 疑即在今甘肅涇州境, 非前漢西河郡之徒經.

二八七八頁　六行　眾羌遂還據[西海]為寇　據汲本、殿本補.

一八七八頁一一行　又數遣使驛通動靜　按：殿本「驛」作「譯」. 校補謂通志作「驛」, 與汲本同, 或作「譯」者, 當是依劉攽說改之耳. 然東夷傳序「使驛不絕」, 何義門雖以劉說為正, 並未改其字, 則此亦不須改字. 且譯驛古通作, 孝經注「越裳重譯」, 釋文「譯」本作「驛」是也. 又按：校補引錢大昭說, 謂閩本「通」下有「導」字.

二八七九頁一四行　屬金城郡　按：「郡」原訛「鄉」, 逕據殿本、集解本改.

二八八一頁　七行　故度遼將軍吳棠　按：集解引惠棟說, 謂袁紀作「吳裳」.

二八八一頁　八行　迷吾遂與諸眾聚兵　按：張森楷校勘記謂諸即是眾, 不當緟有, 疑「眾」字當作「種」.

二八八一頁一二行　秋號吾先輕入寇隴西界　按：沈家本謂紀在冬十月.

二八八二頁一一行　狃邊利　據汲本改. 注同.

二八八二頁一三行　紆因自擊伏兵起　按：刊誤謂案文當云「自擊鼓起伏兵」.

二八八三頁　六行　和帝永元四年　按：集解引錢大昕說, 謂上文已有永元元年, 此又舉永元, 詞之贅也. 以傳例推之, 「和帝」二字應移前文「永元元年」之上.

二八八三頁　七行　乃遣驛使招呼迷唐　按：汲本、殿本「驛」作「譯」, 下「乃遣驛使搆離諸種」同.

二八八三頁一五行　越騎校尉趙代　集解引惠棟說, 謂代, 趙憙子, 和帝紀作「趙世」. 又來歷傳有侍中趙代, 別是一人.

二八八四頁一二行　累姐種附漢　按：汲本無「種」字, 通志同.

二八八五頁　六行　恃其權勇　通志、通鑑「權」並作「拳」, 通鑑胡注引毛詩「無拳無勇」釋之. 今按：權拳通.

二八八五頁一二行　戶不滿數十　按：汲本、殿本「十」並作「千」, 通志同.

二八八六頁　五行　先零別種　按：集解引惠棟說, 謂通典此下有「歸南濠」三字.

二八八六頁一０行　戰於平襄　按：集解引惠棟說, 謂「襄」一作「壤」.

二八八七頁　四行　漢中太守鄭勤　按：集解引惠棟說, 謂華陽國志「勤」作「廑」, 晉灼云廑古勤字.

二八八七頁一三行　右輔都尉都郿也　按：下「都」字當作「治」, 此避唐諱改.

二八八八頁　六行　刺客杜習　按：集解引惠棟說, 謂東觀記云「故吏杜習」.

二八八八頁　八行　收金(錢)[銀]綵帛一億已上　據汲本、殿本改.

二八八八頁　八行　杜[季]貢亡從滇零　據汲本、殿本補. 下同.

二八八八頁　九行　七年夏騎都尉馬賢與侯霸掩擊零昌別部牢羌於安定　按：沈家本謂紀在秋.

二八八九頁一０行　督右扶風仲光　按：集解引惠棟說, 謂東觀記作「种光」, 見段熲傳注, 袁紀云「扶風太守种暠」.

二八八九頁一一行　安定太守杜恢　按：集解引惠棟說, 謂袁紀云「南安太守杜佐」.

二八八九頁一四行　光[等]並沒　校補引錢大昭說, 謂閩本「光」下有「等」字. 今據補.

二八九０頁　四行　日行數百　按：通鑑「百」下有「里」字, 是, 此脫.

二八九一頁　五行　戰於富平[上]河(上)　按：殿本考證謂以本紀參校, 「河上」應作「上河」. 今據改.

二八九一頁　九行　封遵武陽侯　按：集解引惠棟說, 謂鄧騭傳作「舞陽」.

二八九二頁　一行　上郡沈氐種羌　按：汲本無「氐」字, 通志亦作「沈種羌」, 安紀則作「沈氐羌」. 校補謂「種」字或即「氐」字之誤, 作「沈氐種羌」, 乃別增一字矣.

二八九二頁　三行　大豪飢[五]等　據汲本、殿本補.

二八九二頁一一行　詣涼州刺史宗漢降　按：集解引惠棟說, 謂宗漢即宋漢.

二八九三頁　一行　(鸞)[鳥]音爵　按：惠棟謂段熲傳云「鳥音爵」, 通鑑胡注「鳥讀曰雀」. 今據改.

二八九四頁一一行　馬賢亦發隴西吏士及羌胡兵擊殺良封　汲本「亦」作「以」, 通志同. 按：校補謂疑皆「因」字之訛. 如作「亦」, 則下當云「擊良封殺之」, 不當云「擊殺良封」.

二八九四頁一二行　良封親屬並詣(實)[賢]降　據殿本改.

二八九五頁　三行　劉秉為涼州刺史　按：集解引惠棟說, 謂袁紀「劉秉」作「劉康」.

二八九五頁　五行　今三君素性疾惡　刊誤謂時與二人語, 何緣得三, 明是「二」字. 按：集解引惠棟說, 謂袁紀作「二君」.

二八九五頁一三行　又於扶風漢陽隴道作塢壁三百所　按：校補引錢大昭說, 謂本紀作「令扶風、漢陽築隴道塢三百所」, 據此則「作」字當在「隴道」上.

二八九六頁　四行　武威太守趙沖　按：「沖」原作「沖」, 逕據汲本改, 下同.

二八九六頁　六行　罕種羌千餘寇北地　按：集解引惠棟說, 謂順帝紀作「鞏唐羌」.

二八九六頁　九行　三年夏　集解引惠棟說, 謂帝紀「二年夏四月」. 按：張森楷謂漢安三年夏四月改元建康, 未改以前, 得稱「三年」, 然不得有「夏」, 「三」當依帝紀作「二」.

二八九六頁一三行　郃陽[今]同州縣也　據集解引洪亮吉說補.

二八九六頁一四行　參䜌縣名屬安定郡　按：校補謂續志參䜌屬北地, 云故屬安定. 此在順帝末年, 應已改屬, 則「安定」當作「北地」.

二八九七頁　一行　護羌校尉衛瑤　集解引錢大昕說, 謂順帝紀作「衛琚」. 按：通鑑亦作「衛琚」.

二八九七頁　二行　軍度[未]竟　據汲本、殿本補.

二八九七頁　七行　鸇陰縣名屬安定郡　集解引惠棟說, 謂前志「鸇陰」作「鶉陰」. 按：校補謂續志鸇陰屬武威, 云故屬安定. 此在順帝末年, 應已改屬, 則「安定」當作「武威」.

二八九八頁　七行　乃與(漢)[湟]中羌義從胡北宮伯玉等反　錢大昭云「漢中」當作「湟中」. 校補謂錢說是, 各本皆失正. 今據改.

二八九九頁　九行　護羌校尉泠徵　集解引惠棟說, 謂帝紀「泠」作「伶」, 古文泠伶通.

二九００頁　一行　(穀)[轂]馬揚埃　據汲本改.

二九００頁　七行　燔破貲積　按：汲本、殿本「貲」訛「胔」. 李慈銘謂當作「燔貲破積」, 破貲二字誤倒.

二九００頁　七行　於是諸將鄧騭　按：李慈銘謂「鄧騭」當是「鄧遵」. 騭出師不久即還, 且非諸將伍也.

二九０一頁　四行　(當)煎[當]作寇　據集解引惠棟說改.

二九０一頁　六行　右屬(橐)[櫜]鞬　據汲本、殿本改.

二九０一頁一六行　紂作象箸　按：「箸」原訛「著」, 逕改正. 注同.

後漢書卷八十八 西域傳第七十八

武帝時, 西域內屬, 有三十六國. 漢為置使者、校尉領護之[一]. 宣帝改曰都護[二]. 元帝又置戊己二校尉, 屯田於車師前王庭[三]. 哀平閒, 自相分割為五十五國. 王莽篡位, 貶易侯王, 由是西域怨叛[四], 與中國遂絕, 並復役屬匈奴. 匈奴斂稅重刻, 諸國不堪命, 建武中, 皆遣使求內屬, 願請都護. 光武以天下初定, 未遑外事, 竟不許之. 會匈奴衰弱, 莎車王賢誅滅諸國, 賢死之後, 遂更相攻伐. 小宛、精絕、戎廬、且末為鄯善所并[五]. 渠勒、皮山為于窴所統, 悉有其地. 郁立、單桓、孤胡、烏貪訾離為車師所滅. 後其國並復立. 永平中, 北虜乃脅諸國共寇河西郡縣, 城門晝閉. 十六年, 明帝乃命將帥, 北征匈奴, 取伊吾盧地[六], 置宜禾都尉以屯田, 遂通西域, 于窴諸國皆遣子入侍. 西域自絕六十五載, 乃復通焉. 明年, 始置都護、戊己校尉. 及明帝崩, 焉耆、龜茲[七]攻沒都護陳睦, 悉覆其眾, 匈奴、車師圍戊己校尉. 建初元年春, 酒泉太守段彭大破車師於交河城. 章帝不欲疲敝中國以事夷狄, 乃迎還戊己校尉, 不復遣都護. 二年, 復罷屯田伊吾, 匈奴因遣兵守伊吾地. 時軍司馬班超留于窴, 綏集諸國. 和帝永元元年, 大將軍竇憲大破匈奴. 二年, 憲因遣副校尉閻槃將二千餘騎掩擊伊吾, 破之. 三年, 班超遂定西域, 因以超為都護, 居龜茲. 復置戊己校尉, 領兵五百人, 居車師前部高昌壁, 又置戊部候, 居車師後部候城, 相去五百里. 六年, 班超復擊破焉耆, 於是五十餘國悉納質內屬. 其條支、安息諸國至于海瀕四萬里外, 皆重譯貢獻. 九年, 班超遣掾甘英窮臨西海而還[八]. 皆前世所不至, 山經所未詳, 莫不備其風土, 傳其珍怪焉. 於是遠國蒙奇、兜勒皆來歸服, 遣使貢獻.

[一]前書曰, 自李廣利征討大宛之後, 屯田渠犁, 置使者領護營田, 以供使外國也.

[二]宣帝時, 鄭吉以侍郎田渠犁, 發兵攻車師, 遷衛司馬, 使護鄯善以西南道. 其後匈奴日逐王降吉, 漢以吉前破車師, 後降日逐, 遂并令護車師以西北道, 號曰都護. 都護之置, 始自於吉也.

[三]漢官儀曰：「戊己中央, 鎮覆四方, 又開渠播種, 以為厭勝, 故稱戊己焉.」車師有前王、後王國也.

[四]前書曰, 莽即位, 改匈奴單于印璽為章, 和親遂絕, 西域亦瓦解焉.

[五]且音子余反.

[六]在今伊州伊吾縣也.

[七]龜茲讀曰丘慈, 下並同.

[八]續漢書「甘英」作「甘菟」.

及孝和晏駕, 西域背畔. 安帝永初元年, 頻攻圍都護任尚、段禧等[一], 朝廷以其險遠, 難相應赴, 詔罷都護. 自此遂棄西域. 北匈奴即復收屬諸國, 共為邊寇十餘歲. 敦煌太守曹宗患其暴害, 元初六年, 乃上遣行長史索班, 將千餘人屯伊吾以招撫之, 於是車師前王及鄯善王來降. 數月, 北匈奴復率車師後部王共攻沒班等, 遂擊走其前王. 鄯善逼急, 求救於曹宗, 宗因此請出兵擊匈奴, 報索班之恥, 復欲進取西域. 鄧太后不許, 但令置護西域副校尉, 居敦煌, 復部營兵三百人, 羈縻而已. 其後北虜連與車師入寇河西, 朝廷不能禁, 議者因欲閉玉門、陽關, 以絕其患[二].

[一]禧音喜基反.

[二]玉門、陽關, 二關名也, 在敦煌西界.

延光二年, 敦煌太守張璫上書陳三策, 以為「北虜呼衍王常展轉蒲類、秦海之閒[一], 專制西域, 共為寇鈔. 今以酒泉屬國吏士二千餘人集昆侖塞[二], 先擊呼衍王, 絕其根本, 因發鄯善兵五千人脅車師後部, 此上計也. 若不能出兵, 可置軍司馬, 將士五百人, 四郡供其犁牛、穀食, 出據柳中, 此中計也[三]. 如又不能, 則宜棄交河城, 收鄯善等悉使入塞, 此下計也」. 朝廷下其議. 尚書陳忠上疏曰：「臣聞八蠻之寇, 莫甚北虜. 漢興, 高祖窘平城之圍, 太宗屈供奉之恥[四]. 故孝武憤怒, 深惟久長之計, 命遣虎臣, 浮河絕漠, 窮破虜庭[五]. 當斯之役, 黔首隕於狼望之北, 財幣縻於盧山之壑[六], 府庫單竭, 杼柚空虛, 筭至舟車, 貲及六畜[七]. 夫豈不懷, 慮久故也[八]. 遂開河西四郡, 以隔絕南羌[九], 收三十六國, 斷匈奴右臂. 是以單于孤特, 鼠竄遠藏. 至於宣、元之世, 遂備蕃臣[一０], 關徼不閉, 羽檄不行. 由此察之, 戎狄可以威服, 難以化狎. 西域內附日久, 區區東望扣關者數矣, 此其不樂匈奴慕漢之效也. 今北虜已破車師, 埶必南攻鄯善, 棄而不救, 則諸國從矣. 若然, 則虜財賄益增, 膽埶益殖[一一], 威臨南羌, 與之交連. 如此, 河西四郡危矣. 河西既危, 不得不救, 則百倍之役興, 不訾之費發矣. 議者但念西域絕遠, 卹之煩費, 不見先世苦心勤勞之意也. 方今邊境守禦之具不精, 內郡武衛之備不脩, 敦煌孤危, 遠來告急, 復不輔助, 內無以慰勞吏民, 外無以威示百蠻. 蹙國減土, 經有明誡[一二]. 臣以為敦煌宜置校尉, 案舊增四郡屯兵, 以西撫諸國. 庶足折衝萬里, 震怖匈奴.」[一三] 帝納之, 乃以班勇[一四]為西域長史, 將弛刑士五百人, 西屯柳中. 勇遂破平車師. 自建武至于延光, 西域三絕三通. 順帝永建二年, 勇復擊降焉耆. 於是龜茲、疏勒、于窴、莎車等十七國皆來服從, 而烏孫、蔥領已西遂絕. 六年, 帝以伊吾舊膏腴之地, 傍近西域, 匈奴資之, 以為鈔暴, 復令開設屯田如永元時事, 置伊吾司馬一人. 自陽嘉以後, 朝威稍損, 諸國驕放, 轉相陵伐. 元嘉二年, 長史王敬為于窴所沒. 永興元年, 車師後王復反攻屯營. 雖有降首[一五], 曾莫懲革, 自此浸以疏慢矣. 班固記諸國風土人俗, 皆已詳備前書. 今撰建武以後其事異於先者, 以為西域傳, 皆安帝末班勇所記云.

[一]大秦國在西海西, 故曰秦海也.

[二]前書敦煌郡廣至縣有昆侖障也, 宜禾都尉居也. 廣至故城在今瓜州常樂縣東.

[三]武帝初置酒泉、武威、張掖、敦煌, 列四郡, 據兩關焉. 柳中, 今西州縣也.

[四]窘, 困也. 高帝自擊匈奴至平城, 為冒頓單于圍於白登, 七日乃得解. 太宗, 文帝也. 賈誼上疏曰：「匈奴嫚侮侵掠, 而漢歲致金絮繒綵以奉之. 夷狄徵令, [是]人主之操. 天子供貢, 是臣下之禮.」故云恥也.

[五]沙土曰漠, 直度曰絕也.

[六]狼望, 匈奴中地名也. 前書楊雄曰：「前代豈樂無量之費, 快心於狼望之北, 填盧山之壑, 而不悔也.」

[七]武帝時國用不足, 筭至車舟, 租及六畜, 言皆計其所得以出筭. 軺車一筭, 商賈車二筭, 船五丈以上一筭. 六畜無文. 以此言之, 無物不筭.

[八]懷, 思也.

[九]前書云起敦煌、酒泉、張掖, 以隔婼羌, 裂匈奴之右臂也.

[一０]宣帝、元帝時, 呼韓邪單于數入朝, 稱臣奉貢.

[一一]殖, 生也.

[一二]毛詩曰「昔先王受命, 有如邵公, 且辟國百里, 今也日蹙國百里」也.

[一三]淮南子曰「修政於廟堂之上, 而折衝千里之外」也.

[一四]班勇, 班超之子.

[一五]首猶服也, 音式救反.

西域內屬諸國, 東西六千餘里, 南北千餘里, 東極玉門、陽關, 西至蔥領. 其東北與匈奴、烏孫相接. 南北有大山, 中央有河. 其南山東出金城, 與漢南山屬焉. 其河有兩源, 一出蔥領東流[一], 一出于窴南山下北流, 與蔥領河合, 東注蒲昌海. 蒲昌海一名鹽澤, 去玉門三百餘里.

[一]蔥領, 山名也. 西河舊事云：「其山高大, 生蔥, 故名.」

自敦煌西出玉門、陽關, 涉鄯善, 北通伊吾千餘里, 自伊吾北通車師前部高昌壁千二百里, 自高昌壁北通後部金滿城五百里. 此其西域之門戶也, 故戊己校尉更互屯焉. 伊吾地宜五穀、桑麻、蒲萄. 其北又有柳中, 皆膏腴之地. 故漢常與匈奴爭車師、伊吾, 以制西域焉.

自鄯善踰蔥領出西諸國, 有兩道. 傍南山北, 陂河西行[一]至莎車, 為南道. 南道西踰蔥領, 則出大月氏、安息之國也. 自車師前王庭隨北山, 陂河西行至疏勒, 為北道. 北道西踰蔥領, 出大宛、康居、奄蔡焉(耆).

[一]循河曰陂, 音彼義反. 次下亦同. 史記曰：「陂山通道.」

出玉門, 經鄯善、且末、精絕三千餘里至拘彌.

拘彌國居寧彌城, 去長史所居柳中四千九百里[一], 去洛陽萬二千八百里. 領戶二千一百七十三, 口七千二百五十一, 勝兵千七百六十人.

[一]續漢書曰：「寧彌國王本名拘彌.」

順帝永建四年, 于窴王放前殺拘彌王興, 自立其子為拘彌王, 而遣使者貢獻於漢. 敦煌太守徐由上求討之, 帝赦于窴罪, 令歸拘彌國, 放前不肯. 陽嘉元年, 徐由遣疏勒王臣槃發二萬人擊于窴, 破之, 斬首數百級, 放兵大掠, 更立興宗人成國為拘彌王而還. 至靈帝熹平四年, 于窴王安國攻拘彌, 大破之, 殺其王, 死者甚眾, 戊己校尉、西域長史各發兵輔立拘彌侍子定興為王. 時人眾裁有千口. 其國西接于窴三百九十里.

于窴國居西城, 去長史所居五千三百里, 去洛陽萬一千七百里. 領戶三萬二千, 口八萬三千, 勝兵三萬餘人.

建武末, 莎車王賢強盛, 攻并于窴, 徙其王俞林為驪歸王. 明帝永平中, 于窴將休莫霸反莎車, 自立為于窴王. 休莫霸死, 兄子廣德立, 後遂滅莎車, 其國轉盛. 從精絕西北至疏勒十三國皆服從. 而鄯善王亦始強盛. 自是南道自蔥領以東, 唯此二國為大.

順帝永建六年, 于窴王放前遣侍子詣闕貢獻. 元嘉元年, 長史趙評在于窴病癰死, 評子迎喪, 道經拘彌. 拘彌王成國與于窴王建素有隙, 乃語評子云：「于窴王令胡醫持毒藥著創中, 故致死耳.」評子信之, 還入塞, 以告敦煌太守馬達. 明年, 以王敬代為長史, 達令敬隱覈其事. 敬先過拘彌, 成國復說云：「于窴國人欲以我為王, 今可因此罪誅建, 于窴必服矣.」敬貪立功名, 且受成國之說, 前到于窴, 設供具請建, 而陰圖之. 或以敬謀告建, 建不信, 曰：「我無罪, 王長史何為欲殺我?」旦日, 建從官屬數十人詣敬. 坐定, 建起行酒, 敬叱左右執之, 吏士並無殺建意, 官屬悉得突走. 時成國主簿秦牧隨敬在會, 持刀出曰：「大事已定, 何為復疑?」即前斬建. 于窴侯將輸僰等遂會兵攻敬, 敬持建頭上樓宣告曰：「天子使我誅建耳.」于窴侯將遂焚營舍, 燒殺吏士, 上樓斬敬, 懸首於巿. 輸僰欲自立為王, 國人殺之, 而立建子安國焉. 馬達聞之, 欲將諸郡兵出塞擊于窴, 桓帝不聽, 徵達還, 而以宋亮代為敦煌太守. 亮到, 開募于窴, 令自斬輸僰. 時輸僰死已經月, 乃斷死人頭送敦煌, 而不言其狀. 亮後知其詐, 而竟不能出兵. 于窴恃此遂驕.

自于窴經皮山, 至西夜、子合、德若焉.

西夜國一名漂沙, 去洛陽萬四千四百里. 戶二千五百, 口萬餘, 勝兵三千人. 地生白草, 有毒, 國人煎以為藥, 傅箭鏃, 所中即死. 漢書中誤云西夜、子合是一國, 今各自有王[一].

[一]前書云西夜國王號子合王.

子合國居呼鞬谷[一]. 去疏勒千里. 領戶三百五十, 口四千, 勝兵千人.

[一]鞬音九言反.

德若國領戶百餘, 口六百七十, 勝兵三百五十人. 東去長史居三千五百三十里, 去洛陽萬二千一百五十里, 與子合相接. 其俗皆同.

自皮山西南經烏秅[一], 涉懸度, 歷罽賓, 六十餘日行至烏弋山離國, 地方數千里, 時改名排持.

[一]前書音義音鷃拏. 又云：「烏音一加反, 秅音直加反, 急言之如鷃拏(反)[也].」

復西南馬行百餘日至條支.

條支國城在山上, 周回四十餘里. 臨西海, 海水曲環其南及東北, 三面路絕, 唯西北隅通陸道. 土地暑溼, 出師子、犀牛、封牛、孔雀、大雀. 大雀其卵如甕.

轉北而東, 復馬行六十餘日至安息. 後役屬條支, 為置大將, 監領諸小城焉.

安息國居和櫝城, 去洛陽二萬五千里. 北與康居接, 南與烏弋山離接. 地方數千里, 小城數百, 戶口勝兵最為殷盛. 其東界木鹿城, 號為小安息, 去洛陽二萬里.

章帝章和元年, 遣使獻師子、符拔. 符拔形似麟而無角. 和帝永元九年, 都護班超遣甘英使大秦, 抵條支. 臨大海欲度, 而安息西界船人謂英曰：「海水廣大, 往來者逢善風三月乃得度, 若遇遲風, 亦有二歲者, 故入海人皆齎三歲糧. 海中善使人思土戀慕, 數有死亡者.」英聞之乃止. 十三年, 安息王滿屈復獻師子及條支大鳥, 時謂之安息雀.

自安息西行三千四百里至阿蠻國. 從阿蠻西行三千六百里至斯賓國. 從斯賓南行度河, 又西南至于羅國九百六十里, 安息西界極矣. 自此南乘海, 乃通大秦. 其土多海西珍奇異物焉.

大秦國一名犁鞬, 以在海西, 亦云海西國. 地方數千里, 有四百餘城. 小國役屬者數十. 以石為城郭. 列置郵亭, 皆堊塈之[一]. 有松柏諸木百草. 人俗力田作, 多種樹蠶桑. 皆髡頭而衣文繡, 乘輜軿白蓋小車, 出入擊鼓, 建旌旗幡幟.

[一]塈, 飾也, 音火既反. 郭璞曰：「堊, 白土也, 音惡.」

所居城邑, 周圜百餘里. 城中有五宮, 相去各十里. 宮室皆以水精為柱, 食器亦然. 其王日游一宮, 聽事五日而後遍. 常使一人持囊隨王車, 人有言事者, 即以書投囊中, 王至宮發省, 理其枉直. 各有官曹文書. 置三十六將, 皆會議國事. 其王無有常人, 皆簡立賢者. 國中災異及風雨不時, 輒廢而更立, 受放者甘黜不怨. 其人民皆長大平正, 有類中國, 故謂之大秦.

土多金銀奇寶, 有夜光璧、明月珠、駭雞犀、[一]珊瑚、虎魄、琉璃、琅玕、朱丹、青碧. 刺金縷繡, 織成金縷罽、雜色綾. 作黃金塗、火浣布. 又有細布, 或言水羊毳, 野蠶繭所作也. 合會諸香, 煎其汁以為蘇合. 凡外國諸珍異皆出焉.

[一]枹朴子曰：「通天犀有一白理如綖者, 以盛米, 置群雞中, 雞欲往啄米, 至輒驚卻, 故南人名為『駭雞』.」

以金銀為錢, 銀錢十當金錢一. 與安息、天竺交巿於海中, 利有十倍. 其人質直, 巿無二價. 穀食常賤, 國用富饒. 鄰國使到其界首者, 乘驛詣王都, 至則給以金錢. 其王常欲通使於漢, 而安息欲以漢繒綵與之交市, 故遮閡不得自達[一]. 至桓帝延熹九年, 大秦王安敦遣使自日南徼外獻象牙、犀角、玳瑁, 始乃一通焉. 其所表貢, 並無珍異, 疑傳者過焉.

[一]閡音五代反.

或云其國西有弱水、流沙, 近西王母所居處, 幾於日所入也. 漢書云「從條支西行二百餘日, 近日所入」, 則與今書異矣. 前世漢使皆自烏弋以還, 莫有至條支者也. 又云「從安息陸道繞海北行出海西至大秦, 人庶連屬, 十里一亭, 三十里一置[一], 終無盜賊寇警. 而道多猛虎、師子, 遮害行旅, 不百餘人, 齎兵器, 輒為所食」. 又言「有飛橋數百里可度海北」. 諸國所生奇異玉石諸物, 譎怪多不經, 故不記云[二].

[一]置, 驛也.

[二]魚豢魏略曰：「大秦國俗多奇幻, 口中出火, 自縛自解, 跳十二丸, 巧妙非常.」

大月氏國[一]居藍氏城[二], 西接安息, 四十九日行, 東去長史所居六千五百三十七里, 去洛陽萬六千三百七十里. 戶十萬, 口四十萬, 勝兵十餘萬人.

[一]氏音支. 下並同.

[二]前書「藍氏」作「監氏」.

初, 月氏為匈奴所滅, 遂遷於大夏, 分其國為休密、雙靡、貴霜、肹頓、都密, 凡五部翖侯. 後百餘歲, 貴霜翖侯丘就卻攻滅四翖侯, 自立為王, 國號貴霜(王). 侵安息, 取高附地. 又滅濮達、罽賓, 悉有其國. 丘就卻年八十餘死, 子閻膏珍代為王. 復滅天竺, 置將一人監領之. 月氏自此之後, 最為富盛, 諸國稱之皆曰貴霜王. 漢本其故號, 言大月氏云.

高附國在大月氏西南, 亦大國也. 其俗似天竺, 而弱, 易服. 善賈販, 內富於財. 所屬無常, 天竺、罽賓、安息三國強則得之, 弱則失之, 而未嘗屬月氏. 漢書以為五翖侯數, 非其實也. 後屬安息. 及月氏破安息, 始得高附.

天竺國一名身毒, 在月氏之東南數千里. 俗與月氏同, 而卑溼暑熱. 其國臨大水. 乘象而戰. 其人弱於月氏, 脩浮圖道, 不殺伐, 遂以成俗[一]. 從月氏、高附國以西, 南至西海, 東至磐起國, 皆身毒之地. 身毒有別城數百, 城置長. 別國數十, 國置王. 雖各小異, 而俱以身毒為名, 其時皆屬月氏. 月氏殺其王而置將, 令統其人. 土出象、犀、玳瑁、金、銀、銅、鐵、鉛、錫, 西與大秦通, 有大秦珍物. 又有細布、好毾㲪、[二]諸香、石蜜、胡椒、薑、黑鹽.

[一]浮圖即佛也.

[二]毾音它闔反. 㲪音登. 埤蒼曰：「毛席也.」釋名曰：「施之承大床前小榻上, 登以上床也.」

和帝時, 數遣使貢獻, 後西域反畔, 乃絕. 至桓帝延熹二年、四年, 頻從日南徼外來獻.

世傳明帝夢見金人, 長大, 頂有光明, 以問群臣. 或曰：「西方有神, 名曰佛, 其形長丈六尺而黃金色.」帝於是遣使天竺問佛道法, 遂於中國圖畫形像焉. 楚王英始信其術, 中國因此頗有奉其道者. 後桓帝好神, 數祀浮圖、老子, 百姓稍有奉者, 後遂轉盛.

東離國居沙奇城, 在天竺東南三千餘里, 大國也. 其土氣、物類與天竺同. 列城數十, 皆稱王. 大月氏伐之, 遂臣服焉. 男女皆長八尺, 而怯弱. 乘象、駱駝, 往來鄰國. 有寇, 乘象以戰.

栗弋國屬康居. 出名馬牛羊、蒲萄眾果, 其土水美, 故蒲萄酒特有名焉.

嚴國在奄蔡北, 屬康居, 出鼠皮以輸之.

奄蔡國改名阿蘭聊國, 居地城, 屬康居. 土氣溫和, 多楨松、白草[一]. 民俗衣服與康居同.

[一]前書音義曰：「白草, 草之白者.」又云：「似莠而細, 熟時正白, 牛馬所食焉.」

莎車國西經蒲犁、無雷至大月氏, 東去洛陽萬九百五十里.

匈奴單于因王莽之亂, 略有西域, 唯莎車王延最強, 不肯附屬. 元帝時, 嘗為侍子, 長於京師, 慕樂中國, 亦復參其典法. 常敕諸子, 當世奉漢家, 不可負也. 天鳳五年, 延死, 謚忠武王, 子康代立.

光武初, 康率傍國拒匈奴, 擁衛故都護吏士妻子千餘口, 檄書河西, 問中國動靜, 自陳思慕漢家. 建武五年, 河西大將軍竇融乃承制立康為漢莎車建功懷德王、西域大都尉, 五十五國皆屬焉

九年, 康死, 謚宣成王. 弟賢代立, 攻破拘彌、西夜國, 皆殺其王, 而立其兄康兩子為拘彌、西夜王. 十四年, 賢與鄯善王安並遣使詣闕貢獻, 於是西域始通. 蔥領以東諸國皆屬賢. 十七年, 賢復遣使奉獻, 請都護. 天子以問大司空竇融, 以為賢父子兄弟相約事漢, 款誠又至, 宜加號位以鎮安之. 帝乃因其使, 賜賢西域都護印綬, 及車旗黃金錦繡. 敦煌太守裴遵上言：「夷狄不可假以大權, 又令諸國失望.」詔書收還都護印綬, 更賜賢以漢大將軍印綬. 其使不肯易, 遵迫奪之, 賢由是始恨. 而猶詐稱大都護, 移書諸國, 諸國悉服屬焉, 號賢為單于. 賢浸以驕橫, 重求賦稅, 數攻龜茲諸國, 諸國愁懼.

二十一年冬, 車師前王、鄯善、焉耆等十八國俱遣子入侍, 獻其珍寶. 及得見, 皆流涕稽首, 願得都護. 天子以中國初定, 北邊未服, 皆還其侍子, 厚賞賜之. 是時賢自負兵強, 欲并兼西域, 攻擊益甚. 諸國聞都護不出, 而侍子皆還, 大憂恐, 乃與敦煌太守檄, 願留侍子以示莎車, 言侍子見留, 都護尋出, 冀且息其兵. 裴遵以狀聞, 天子許之. 二十二年, 賢知都護不至, 遂遺鄯善王安書, 令絕通漢道. 安不納而殺其使. 賢大怒, 發兵攻鄯善. 安迎戰, 兵敗, 亡入山中. 賢殺略千餘人而去. 其冬, 賢復攻殺龜茲王, 遂兼其國. 鄯善、焉耆諸國侍子久留敦煌, 愁思, 皆亡歸. 鄯善王上書, 願復遣子入侍, 更請都護. 都護不出, 誠迫於匈奴. 天子報曰：「今使者大兵未能得出, 如諸國力不從心, 東西南北自在也.」於是鄯善、車師復附匈奴, 而賢益橫.

媯塞王自以國遠, 遂殺賢使者, 賢擊滅之, 立其國貴人駟鞬為媯塞王. 賢又自立其子則羅為龜茲王. 賢以則羅年少, 乃分龜茲為烏壘國, 徙駟鞬為烏壘王, 又更以貴人為媯塞王. 數歲, 龜茲國人共殺則羅、駟鞬, 而遣使匈奴, 更請立王. 匈奴立龜茲貴人身毒為龜茲王, 龜茲由是屬匈奴.

賢以大宛貢稅滅少, 自將諸國兵數萬人攻大宛, 大宛王延留迎降, 賢因將還國, 徙拘彌王橋塞提為大宛王. 而康居數攻之, 橋塞提在國歲餘, 亡歸, 賢復以為拘彌王, 而遣延留還大宛, 使貢獻如常. 賢又徙于窴王俞林為驪歸王, 立其弟位侍為于窴王. 歲餘, 賢疑諸國欲畔, 召位侍及拘彌、姑墨、子合王, 盡殺之, 不復置王, 但遣將鎮守其國. 位侍子戎亡降漢, 封為守節侯.

莎車將君得在于窴暴虐, 百姓患之. 明帝永平三年, 其大人都末出城, 見野豕, 欲射之. 豕乃言曰：「無射我, 我乃為汝殺君得.」都末因此即與兄弟共殺君得. 而大人休莫霸復與漢人韓融等殺都末兄弟, 自立為于窴王, 復與拘彌國人攻殺莎車將在皮山者, 引兵歸. 於是賢遣其太子、國相, 將諸國兵二萬人擊休莫霸, 霸迎與戰, 莎車兵敗走, 殺萬餘人. 賢復發諸國數萬人, 自將擊休莫霸, 霸復破之, 斬殺過半, 賢脫身走歸國. 休莫霸進圍莎車, 中流矢死, 兵乃退.

于窴國相蘇榆勒等共立休莫霸兄子廣德為王. 匈奴與龜茲諸國共攻莎車, 不能下. 廣德承莎車之敝, 使弟輔國侯仁將兵攻賢. 賢連被兵革, 乃遣使與廣德和. 先是廣德父拘在莎車數歲, 於是賢歸其父, 而以女妻之, 結為昆弟, 廣德引兵去. 明年, 莎車相且運等[一]患賢驕暴, 密謀反城降于窴[二]. 于窴王廣德乃將諸國兵三萬人攻莎車. 賢城守, 使使謂廣德曰：「我還汝父, 與汝婦, 汝來擊我何為?」廣德曰：「王, 我婦父也, 久不相見, 願各從兩人會城外結盟.」賢以問且運, 且運曰：「廣德女婿至親, 宜出見之.」賢乃輕出, 廣德遂執賢. 而且運等因內于窴兵, 虜賢妻子而并其國. 鎖賢將歸, 歲餘殺之.

[一]且音子余反. 下同.

[二]反音番.

匈奴聞廣德滅莎車, 遣五將發焉耆、尉黎、龜茲十五國兵三萬餘人圍于窴, 廣德乞降, 以其太子為質, 約歲給罽絮. 冬, 匈奴復遣兵將賢質子不居徵立為莎車王, 廣德又攻殺之, 更立其弟齊黎為莎車王, 章帝元和三年[也]. 時長史班超發諸國兵擊莎車, 大破之, 由是遂降漢. 事已具班超傳.

莎車東北至疏勒.

疏勒國去長史所居五千里, 去洛陽萬三百里. 領戶二萬一千, 勝兵三萬餘人.

明帝永平十六年, 龜茲王建攻殺疏勒王成, 自以龜茲左侯兜題為疏勒王. 冬, 漢遣軍司馬班超劫縛兜題, 而立成之兄子忠為疏勒王. 忠後反畔, 超擊斬之. 事已具超傳.

安帝元初中, 疏勒王安國以舅臣磐有罪, 徙於月氏, 月氏王親愛之. 後安國死, 無子, 母持國政, 與國人共立臣磐同產弟子遺腹為疏勒王. 臣磐聞之, 請月氏王曰：「安國無子, 種人微弱, 若立母氏, 我乃遺腹叔父也, 我當為王.」月氏乃遣兵送還疏勒. 國人素敬愛臣磐, 又畏憚月氏, 即共奪遺腹印綬, 迎臣磐立為王, 更以遺腹為磐稿城侯. 後莎車[連]畔于窴, 屬疏勒, 疏勒以強, 故得與龜茲、于窴為敵國焉.

順帝永建二年, 臣磐遣使奉獻, 帝拜臣磐為漢大都尉, 兄子臣勳為守國司馬. 五年, 臣磐遣侍子與大宛、莎車使俱詣闕貢獻. 陽嘉二年, 臣磐復獻師子、封牛. 至靈帝建寧元年, 疏勒王漢大都尉於獵中為其季父和得所射殺, 和得自立為王. (五)[三]年, 涼州刺史孟佗遣從事任涉將敦煌兵五百人, 與戊(己)司馬曹寬、西域長史張晏, 將焉耆、龜茲、車師前後部, 合三萬餘人, 討疏勒, 攻楨中城, 四十餘日不能下, 引去. 其後疏勒王連相殺害, 朝廷亦不能禁.

東北經尉頭、溫宿、姑墨、龜茲至焉耆.

焉耆國王居南河城, 北去長史所居八百里, 東去洛陽八千二百里. 戶萬五千, 口五萬二千, 勝兵二萬餘人. 其國四面有大山, 與龜茲相連, 道險阨易守. 有海水曲入四山之內, 周匝其城三十餘里.

永平末, 焉耆與龜茲共攻沒都護陳睦、副校尉郭恂, 殺吏士二千餘人. 至永元六年, 都護班超發諸國兵討焉耆、危須、尉黎、山國, 遂斬焉耆、尉黎二王首, 傳送京師, 縣蠻夷邸[一]. 超乃立焉耆左(侯)[候]元孟為王, 尉黎、危須、山國皆更立其王. 至安帝時, 西域背畔. 延光中, 超子勇為西域長史, 復討定諸國. 元孟與尉黎、危須不降. 永建二年, 勇與敦煌太守張朗擊破之, 元孟乃遣子詣闕貢獻.

[一]蠻夷皆置邸以居之, 若今鴻臚寺也.

蒲類國居天山西疏榆谷, 東南去長史所居千二百九十里, 去洛陽萬四百九十里. 戶八百餘, 口二千餘, 勝兵七百餘人. 廬帳而居, 逐水草, 頗知田作. 有牛、馬、駱駝、羊畜. 能作弓矢. 國出好馬.

蒲類本大國也, 前西域屬匈奴, 而其王得罪單于, 單于怒, 徙蒲類人六千餘口, 內之匈奴右部阿惡地, 因號曰阿惡國. 南去車師後部馬行九十餘日. 人口貧羸, 逃亡山谷閒, 故留為國云.

移支國居蒲類地. 戶千餘, 口三千餘, 勝兵千餘人. 其人勇猛敢戰, 以寇鈔為事. 皆被髮, 隨畜逐水草, 不知田作. 所出皆與蒲類同.

東且彌國東去長史所居八百里, 去洛陽九千二百五十里. 戶三千餘, 口五千餘, 勝兵二千餘人. 廬帳居, 逐水草, 頗田作. 其所出有亦與蒲類同. 所居無常.

車師前王居交河城. 河水分流繞城, 故號交河. 去長史所居柳中八十里, 東去洛陽九千一百二十里. 領戶千五百餘, 口四千餘, 勝兵二千人.

後王居務塗谷, 去長史所居五百里, 去洛陽九千六百二十里. 領戶四千餘, 口萬五千餘, 勝兵三千餘人.

前後部及東且彌、卑陸、蒲類、移支, 是為車師六國, 北與匈奴接. 前部西通焉耆北道, 後部西通烏孫.

建武二十一年, 與鄯善、焉耆遣子入侍, 光武遣還之, 乃附屬匈奴. 明帝永平十六年, 漢取伊吾盧, 通西域, 車師始復內屬. 匈奴遣兵擊之, 復降北虜. 和帝永元二年, 大將軍竇憲破北匈奴, 車師震慴, 前後王各遣子奉貢入侍, 並賜印綬金帛. 八年, 戊己校尉索頵欲廢後部王涿鞮, 立破虜侯細致. 涿鞮忿前王尉卑大賣己, 因反擊尉卑大, 獲其妻子. 明年, 漢遣將兵長史王林, 發涼州六郡兵及羌(虜)胡二萬餘人, 以討涿鞮, 獲首虜千餘人. 涿鞮入北匈奴, 漢軍追擊, 斬之, 立涿鞮弟農奇為王. 至永寧元年, 後王軍就及母沙麻反畔, 殺後部司馬及敦煌行事[一]. 至安帝延光四年, 長史班勇擊軍就, 大破, 斬之.

[一]司馬即屬戊校尉所統也. 和帝時, 置戊己校尉, 鎮車師後部. 行事謂前行長史索班.

順帝永建元年, 勇率後王農奇子加特奴及八滑等, 發精兵擊北虜呼衍王, 破之. 勇於是上立加特奴為後王, 八滑為後部親漢侯. 陽嘉三年夏, 車師後部司馬率加特奴等千五百人, 掩擊北匈奴於閶吾陸谷, 壞其廬落, 斬數百級, 獲單于母、季母及婦女數百人[一], 牛羊十餘萬頭, 車千餘兩, 兵器什物甚眾. 四年春, 北匈奴呼衍王率兵侵後部, 帝以車師六國接近北虜, 為西域蔽扞, 乃令敦煌太守發諸國兵, 及玉門關候、伊吾司馬, 合六千三百騎救之, 掩擊北虜於勒山, 漢軍不利. 秋, 呼衍王復將二千人攻後部, 破之. 桓帝元嘉元年, 呼衍王將三千餘騎寇伊吾, 伊吾司馬毛愷遣吏兵五百人於蒲類海東與呼衍王戰, 悉為所沒, 呼衍王遂攻伊吾屯城. 夏, 遣敦煌太守司馬達將敦煌、酒泉、張掖屬國吏士四千餘人救之, 出塞至蒲類海, 呼衍王聞而引去, 漢軍無功而還.

[一]季母, 叔母也.

永興元年, 車師後部王阿羅多與戊部候嚴皓不相得, 遂忿戾反畔, 攻圍漢屯田且固城, 殺傷吏士. 後部候炭遮領餘人畔阿羅多詣漢吏降. 阿羅多迫急, 將其母妻子從百餘騎亡走北匈奴中, 敦煌太守宋亮上立後部故王軍就質子卑君為後部王. 後阿羅多復從匈奴中還, 與卑君爭國, 頗收其國人. 戊校尉閻詳慮其招引北虜, 將亂西域, 乃開信告示, 許復為王, 阿羅多乃詣詳降. 於是收奪所賜卑君印綬, 更立阿羅多為王, 仍將卑君還敦煌, 以後部人三百帳別屬役之, 食其稅. 帳者, 猶中國之戶數也.

論曰：西域風土之載, 前古未聞也. 漢世張騫懷致遠之略[一], 班超奮封侯之志[二], 終能立功西遐, 羈服外域. 自兵威之所肅服, 財賂之所懷誘, 莫不獻方奇, 納愛質, 露頂肘行, 東向而朝天子. 故設戊己之官, 分任其事；建都護之帥, 總領其權. 先馴則賞籝金而賜龜綬[三], 後服則繫頭顙而釁北闕. 立屯田於膏腴之野, 列郵置於要害之路. 馳命走驛, 不絕於時月；商胡販客, 日款於塞下. 其後甘英乃抵條支而歷安息, 臨西海以望大秦, 拒玉門、陽關者四萬餘里, 靡不周盡焉. 若其境俗性智之優薄, 產載物類之區品, 川河領障之基源, 氣節涼暑之通隔, 梯山棧谷繩行沙度之道, 身熱首痛風災鬼難之域[四], 莫不備寫情形, 審求根實. 至於佛道神化, 興自身毒, 而二漢方志莫有稱焉. 張騫但著地多暑溼, 乘象而戰, 班勇雖列其奉浮圖, 不殺伐, 而精文善法導達之功靡所傳述. 余聞之後說也, 其國則殷乎中土, 玉燭和氣[五], 靈聖之所[降]集, 賢懿之所挺生[六], 神跡詭怪, 則理絕人區[七], 感驗明顯, 則事出天外[八]. 而騫、超無聞者, 豈其道閉往運, 數開叔葉乎? 不然, 何誣異之甚也！漢自楚英始盛齋戒之祀, 桓帝又修華蓋之飾. 將微義未譯, 而但神明之邪? 詳其清心釋累之訓, 空有兼遣之宗, 道書之流也[九]. 且好仁惡殺, 蠲敝崇善, 所以賢達君子多愛其法焉. 然好大不經, 奇譎無已[一０], 雖鄒衍談天之辯, 莊周蝸角之論[一一], 尚未足以概其萬一. 又精靈起滅, 因報相尋, 若曉而昧者, 故通人多惑焉[一二]. 蓋導俗無方, 適物異會, 取諸同歸, 措夫疑說, 則大道通矣.

[一]前書張騫, 漢中人, 為博望侯. 武帝時, 上言大夏及安息、大宛之屬, 大國奇物, 誠得而以義屬之, 則地廣萬里. 帝從之.

[二]超少時家貧, 投筆歎曰：「丈夫當如傅介子、張騫, 立功西域, 以取封侯, 安能久事筆硯乎！」語見超傳.

[三]龜謂印文也. 漢舊儀曰：「銀印皆龜紐, 其文刻曰『某官之章』.」

[四]前書杜欽曰：「罽賓本漢所立, 殺漢使者, 今悔過來順, 使者送至懸度, 歷大頭痛、小頭痛之山, 赤土身熱之阪, 臨崢嶸不測之深, 行者騎步相持, 繩索相引.」釋法顯游天竺記云：「西度流沙, 屢有熱風惡鬼, 過之必死. 蔥領冬夏有雪. 有毒龍, 若犯之, 則風雨晦冥, 飛砂揚礫. (過)[遇]此難者, 萬無一全也.」

[五]天竺國記云：「中天竺人殷樂無戶籍, 耕王地者輸地利. 又其土和適, 無冬夏之異, 草木常茂, 種田無時節.」爾雅曰：「四時和謂之玉燭.」

[六]本行經曰：「釋迦菩薩在兜率陁天, 為諸天無量無邊諸眾說法. 又觀我今何處成道, 利益眾生. 乃觀見宜於南閻浮提生有大利益.」又云「誰中與我為父母者. 觀見宜於天竺剎利種迦毗羅城白淨王摩邪夫人, 可為父母」. 又云「四生之中, 何生利益. 觀見同眾生、胎生、我若化生, 諸外道等即誹謗我是幻術也. 爾時菩薩觀己, 示同諸天五衰相現. 命諸同侶, 波斯匿王等諸王中生, 皆作國王, 與我為檀越. 命阿難及諸人等, 同生為弟子. 命舍利弗等, 外道中生我, 成道時當受我化, 回邪入正. 又有無量眾生, 同隨菩薩於天竺受生, 多所利益」也.

[七]維摩經曰：「以四大海水入一毛孔, 不撓魚鱉等, 而彼大海本相如故. 又舍利弗住不思議菩薩, 斷取三千大千國界, 如陶家輪著右掌中, 擲過恆河沙國界之外, 其中眾生不覺不知, 又復還本處, 都不使人有往來相.」

[八]涅槃經曰：「阿闍王令醉象蹋佛, 佛以慈善根力, 舒其五指, 遂為五師子見, 爾時醉象惶懼而退. 又五百群賊劫奪人庶, 波斯匿王收捉, 剜其兩目, 棄入坑中. 爾時群賊苦痛不已, 同時發聲念南無佛. 陁達摩佛以慈善根力, 雪山吹藥, 令入賊眼, 皆悉平復如本.」

[九]清心謂忘思慮也. 釋累謂去貪欲也. 不執著為空, 執著為有. 兼遣謂不空不有, 虛實兩忘也. 維摩詰云：「我及涅槃, 此二皆空.」老子云：「常無, 欲觀其妙；常有, 欲觀其徼.」故曰道書之流也.

[一０]維摩經曰：「爾時毗邪離有長者子名曰寶積. 與五百長者子, 俱持七寶蓋來詣佛所, 頭面禮足, 各以其蓋共供養佛. 佛威神力令諸寶蓋合成一蓋, 遍覆三千大千國界諸須彌山, 乃至日月星宿, 并十方諸佛說法, 皆現於寶蓋中.」又維摩詰三萬二千師子坐, 高八萬四千由旬, 高廣嚴淨, 來入維摩方丈室, 包容無所妨礙. 又四大海水入毛孔, 須彌山入芥子等也.

[一一]史記曰：「談天衍.」劉向別錄曰：「鄒衍之所言五德終始, 天地廣大, 其書言天事, 故曰談天.」莊子曰：「有國於蝸之左角者曰觸氏, 有國於蝸之右角者曰蠻氏, 相與爭地而戰, 伏尸數萬, 逐北旬有五日而後反.」郭璞注爾雅云：「蝸牛, 音瓜.」談天言大, 蝸角喻小也.

[一二]精靈起滅謂生死輪回無窮已. 因報相尋謂行有善惡, 各緣業報也.

贊曰：逷矣西胡, 天之外區[一]. 土物琛麗, 人性淫虛. 不率華禮, 莫有典書. 若微神道, 何恤何拘[二].

[一]逷, 遠也, 音它狄反. 尚書曰：「逷矣西土之人.」

[二]言無神道以制胡人, 則匈猛之性, 何所憂懼, 何所拘忌也.

校勘記

二九０九頁　八行　孤胡　「胡」原作「湖」, 逕據汲本、殿本改正. 按：本卷原本訛字特多, 以下凡極明顯之訛字, 皆逕改正, 不出校記.

二九０九頁一一行　都護陳睦　按：集解引惠棟說, 謂袁紀作「陳穆」.

二九一０頁　二行　副校尉閻槃　集解引惠棟說, 謂「槃」和紀作「磐」, 竇憲傳作「盤」, 字通. 今按：通鑑作「磐」；一本又作「礱」, 則形近而訛.

二九一一頁　四行　求救於曹宗　按：集解引惠棟說, 謂通典作「曹崇」.

二九一二頁　一行　財幣縻於盧山之壑　按：王先謙謂「縻」是「糜」之誤字, 謂腐爛也.

二九一二頁　四行　由此察之　按：集解引惠棟說, 謂「察」一作「觀」.

二九一二頁　四行　東望扣關　按：集解引惠棟說, 謂「望」一作「向」.

二九一三頁　四行　宜禾都尉居也　按：刊誤謂「也」當作「之」.

二九一三頁　七行　[是]人主之操　據汲本、殿本補.

二九一四頁　五行　去玉門三百餘里　按：王先謙謂「玉門」下奪「陽關」二字. 「三百餘里」據水經河水注當作「千三百餘里」, 前、後書皆脫去「千」字.

二九一四頁　八行　北通伊吾千餘里　按：集解引惠棟說, 謂袁紀云「五千里」.

二九一四頁　九行　金滿城　按：集解引惠棟說, 謂「滿」一作「蒲」.

二九一四頁一三行　北道西踰蔥領出大宛康居奄蔡焉(耆)　王先謙謂由疏勒而西為大宛, 在大月氏北, 亦蔥嶺西國, 其北為康居, 為奄蔡, 又極西北為條支, 是為蔥嶺西北諸國. 焉耆在蔥嶺東, 明「耆」字衍. 今據刪.

二九一五頁　二行　至拘彌　按：王先謙謂前書「拘彌」作「杅彌」, 此更名.

二九一五頁　六行　敦煌太守徐由　集解引惠棟說, 謂續漢志作「徐白」. 今按：見續天文志.

二九一五頁一二行　勝兵三萬餘人　按：王先謙謂「萬」為「千」之誤. 前書勝兵二千四百人, 新唐書勝兵四千人, 後漢時何得獨有三萬餘.

二九一七頁　二行　漢書中誤云西夜子合是一國　刊誤謂「漢」當作「前」. 按：如刊誤言, 則下二九二０頁四行「漢書云」及二九二一頁六行「漢書以為」之「漢」字皆當作「前」.

二九一七頁　五行　子合國居呼鞬谷　按：王先謙謂前書「鞬」作「犍」.

二九一七頁　九行　自皮山西南經烏秅　「秅」原作「秏」, 逕據前書改正. 注同. 按：前書劉攽刊誤云「秅」當作「耗」, 耗無拏音, 劉說非.

二九一七頁一一行　急言之如鷃拏(反)[也]據殿本改.

二九一八頁　八行　海中善使人思土戀慕數有死亡者　按：校補謂通志作「海中善使人悲懷思土, 故數有死亡者」. 此下復有「若漢使不戀父母妻子者可入」十二字.

二九一九頁　一行　大秦國一名犁鞬　集解引惠棟說, 謂魏略作「犁靬」, 案此即前漢犁靬國也. 今按：袁紀作「黎靬」.

二九二０頁　一行　大秦王安敦　按：集解引惠棟說, 謂袁紀「安敦」作「安都」.

二九二一頁　二行　國號貴霜(王)　據刊誤刪.

二九二一頁一０行　東至磐起國　按：校補謂通志「起」作「越」.

二九二二頁　七行　東離國　按：校補謂通志作「車離國」, 東車易訛, 未詳孰是.

二九二二頁　七行　列城數十　按：校補謂通志「列」作「別」.

二九二四頁一一行　東西南北自在也　按：王先謙謂疑「在」為「任」之訛, 言任所歸向也.

二九二五頁　七行　欲射之　按：類聚九十四引張璠漢紀, 「射」作「搏」.

二九二五頁　八行　無射我　按：類聚九十四、御覽九百三引張璠漢紀, 「射」並作「殺」.

二九二六頁　七行　尉黎　按：王先謙謂前書鄭吉傳作「尉黎」, 餘皆作「尉犁」.

二九二六頁　九行　章帝元和三年[也]據刊誤補.

二九二六頁一一行　莎車東北至疏勒　按：丁謙後漢書西域傳地理考證謂前書言西至疏勒, 疏勒傳作南至莎車, 兩傳互證, 則當云西北至疏勒, 此作「東北」, 誤.

二九二六頁一二行　領戶二萬一千　按：「戶」原訛「兵」, 逕改正. 又按：王先謙謂下脫口數.

二九二六頁一三行　左侯　按：王先謙謂據前書, 疏勒但有左右將、左右騎君, 而無左侯, 此「左侯」疑「左將」之誤. 若以焉耆傳例之, 或亦當作「左候」.

二九二七頁　四行　後莎車[連]畔于窴　據汲本、殿本補. 按：通志亦有「連」字.

二九二七頁　八行　(五)[三]年　據汲本、殿本改.

二九二七頁　九行　與戊(己)司馬曹寬　據刊誤刪. 按：集解引惠棟說, 謂據曹全碑, 全字景完, 拜西域戊部司馬, 討疏勒, 無「己」字, 與劉說合. 王先謙謂其名是「全」, 碑有塙證. 范去漢二百餘年, 而傳錄文字脫落, 完寬字形相似, 故「完」誤為「寬」也.

二九二七頁一二行　王居南河城　按：集解引惠棟說, 謂前書云治員渠城, 袁紀作「河南城」.

二九二八頁　三行　超乃立焉耆左(侯)[候]元孟為王　王先謙謂當據班超傳作「候」, 今據改.

二九三０頁　一行　涿鞮忿前王尉卑大賣己　集解引惠棟說, 謂「尉卑大」通鑑作「尉畢大」. 通鑑異字, 大要本袁宏紀也.

二九三０頁　二行　發涼州六郡兵及羌(虜)胡二萬餘人　據王先謙說刪. 按：通志無「虜」字.

二九三０頁　二行　以討涿鞮　「鞮」原訛「鞬」, 逕改正.

二九三０頁一三行　敦煌太守司馬達　按：張森楷校勘記謂案于窴傳無「司」字, 疑此衍文.

二九三一頁一０行　馳命走驛　按：刊誤謂「驛」當作「譯」.

二九三二頁　二行　靈聖之所[降]集　據汲本、殿本補.

二九三二頁一三行　臨崢嶸不測之深　按：殿本「深」作「淵」, 校補謂係後人回改.

二九三二頁一五行　(過)[遇]此難者　據刊誤改.

二九三三頁　九行　涅槃經曰　按：「涅槃」之「槃」原皆作「盤」, 逕據汲本、殿本改.

後漢書卷八十九 南匈奴列傳第七十九

前書直言匈奴傳, 不言南北, 今稱南者, 明其為北生義也. 以南單于向化尤深, 故舉其順者以冠之. 東觀記稱匈奴南單于列傳, 范曄因去其「單于」二字.

南匈奴䤈落尸逐鞮單于比者[一], 呼韓邪單于之孫[二], 烏珠留若鞮單于之子也[三]. 自呼韓邪後, 諸子以次立, 至比季父孝單于輿時, 以比為右薁鞬日逐王, 部領南邊及烏桓[四].

[一]䤈音火兮反.

[二]前書曰：「單于者, 廣大之貌也, 言其象天單于然也.」呼韓邪即冒頓單于八代孫, 虛閭權渠單于[子]也, 名稽侯㹪. 㹪音山諫反. 東觀記曰：「單于比, 匈奴頭曼十八代孫.」臣賢案：頭曼即冒頓單于父, 自頭曼單于至比, 父子相承十代, 以單于相傳乃十八代也.

[三]匈奴謂孝為若鞮. 自呼韓邪單于降後, 與漢親密, 見漢帝謚常為孝, 慕之. 至其子復珠累單于以下皆稱若鞮, 南單于比以下直稱鞮也.

[四]薁音於六反. 鞬音九言反. 下並同.

建武初, 彭寵反畔於漁陽, 單于與共連兵, 因復權立盧芳, 使入居五原[一]. 光武初, 方平諸夏, 未遑外事[二]. 至六年, 始令歸德侯劉颯使匈奴, 匈奴亦遣使來獻, 漢復令中郎將韓統報命, 賂遺金幣, 以通舊好[三]. 而單于驕踞, 自比冒頓[四], 對使者辭語悖慢[五], 帝待之如初. 初, 使命常通, 而匈奴數與盧芳共侵北邊. 九年, 遣大司馬吳漢等擊之, 經歲無功, 而匈奴轉盛, 鈔暴日增. 十三年, 遂寇河東, 州郡不能禁. 於是漸徙幽、并邊人於常山關、居庸關已東[六], 匈奴左部遂復轉居塞內. 朝廷患之, 增緣邊兵郡數千人, 大築亭候, 修烽火. 匈奴聞漢購求盧芳, 貪得財帛, 乃遣芳還降, 望得其賞. 而芳以自歸為功, 不稱匈奴所遣, 單于復恥言其計, 故賞遂不行. 由是大恨, 入寇尤深. 二十年, 遂至上黨、扶風、天水. 二十一年冬, 復寇上谷、中山, 殺略鈔掠甚眾, 北邊無復寧歲[七].

[一]東觀記：「芳, 安定人. 屬國胡數千畔, 在參蠻, 芳從之, 詐姓劉氏, 自稱西平王. 會匈奴句林王將兵來降參蠻胡, 芳因隨入匈奴, 留數年. 單于以中國未定, 欲輔立之, 遣毋樓且王求入五原, 與假號將軍李興等結謀, 興北至單于庭迎芳. 芳外倚匈奴, 內因興等, 故能廣略邊郡.」

[二]遑, 暇也.

[三]舊好謂宣帝、元帝之代與國和親.

[四]冒頓, 匈奴單于頭曼之子也, 即夏后氏之苗裔也, 其先曰淳維. 自淳維至頭曼千有餘歲. 冒頓當始皇之時, 為鳴鏑弒頭曼, 代立, 控絃三十餘萬, 強盛, 與諸夏為敵國, 踞嫚無禮, 窘厄高祖, 戲侮呂后. 事具前書.

[五]前書：「更始二年冬, 遣中郎將歸德侯颯、大司馬護軍陳遵使匈奴, 授單于漢舊制璽綬. 單于輿驕, 謂遵、颯曰：『匈奴本與漢為兄弟. 匈奴中亂, 孝宣帝輔立呼韓邪單于, 故稱臣以尊漢. 今漢亦大亂, 為王莽篡位, 匈奴亦出擊莽, 空其邊境. 今天下騷動思漢, 莽卒以敗而漢復興, 亦我力也, 當復尊我.』遵與相䟫距, 單于終持此論.」語詞悖慢, 即此類也.

[六]前書代郡有常山關, 上谷郡居庸縣有關.

[七]言緣邊之郡無安寧之歲.

初, 單于弟右谷蠡王伊屠知牙師[一]以次當[為]左賢王. 左賢王即是單于儲副. 單于欲傳其子, 遂殺知牙師. 知牙師者, 王昭君之子也. 昭君字嬙, 南郡人也[二]. 初, 元帝時, 以良家子選入掖庭. 時呼韓邪來朝, 帝敕以宮女五人賜之. 昭君入宮數歲, 不得見御, 積悲怨, 乃請掖庭令求行. 呼韓邪臨辭大會, 帝召五女以示之. 昭君豐容靚飾, 光明漢宮, 顧景裴回, 竦動左右. 帝見大驚, 意欲留之, 而難於失信, 遂與匈奴. 生二子. 及呼韓邪死, 其前閼氏子代立, 欲妻之, 昭君上書求歸, 成帝敕令從胡俗, 遂復為後單于閼氏焉.

[一]谷音鹿. 蠡音離.

[二]前書曰：「南郡秭歸人.」

比見知牙師被誅, 出怨言曰：「以兄弟言之, 右谷蠡王次當立；以子言之, 我前單于長子, 我當立.」遂內懷猜懼, 庭會稀闊. 單于疑之, 乃遣兩骨都侯監領比所部兵. 二十二年, 單于輿死, 子左賢王烏達鞮侯立為單于. 復死, 弟左賢王蒲奴立為單于. 比不得立, 既懷憤恨. 而匈奴中連年旱蝗, 赤地數千里, 草木盡枯, 人畜飢疫, 死耗太半[一]. 單于畏漢乘其敝, 乃遣使詣漁陽求和親. 於是遣中郎將李茂報命. 而比密遣漢人郭衡奉匈奴地圖, 二十三年, 詣西河太守求內附. 兩骨都侯頗覺其意, 會五月龍祠[二], 因白單于, 言薁鞬日遂夙來欲為不善, 若不誅, 且亂國. 時比弟漸將王在單于帳下, 聞之, 馳以報比. 比懼, 遂斂所主南邊八部眾四五萬人, 待兩骨都侯還, 欲殺之. 骨都侯且到, 知其謀, 皆輕騎亡去, 以告單于. 單于遣萬騎擊之, 見比眾盛, 不敢進而還.

[一]三分損二為太半.

[二]前書曰：「匈奴法, 歲正月諸長小會單于庭祠, 五月大會龍城, 祭其先天地鬼神, 八月大會蹛林, 課校人畜計.」蹛音帶, 又音多.

二十四年春, 八部大人共議立比為呼韓邪單于, 以其大父嘗依漢得安, 故欲襲其號. 於是款五原塞, 願永為蕃蔽, 扞禦北虜. 帝用五官中郎將耿國議, 乃許之. 其冬, 比自立為呼韓邪單于[一].

[一]東觀記曰：「十二月癸丑, 匈奴始分為南北單于.」

二十五年春, 遣弟左賢王莫將兵萬餘人擊北單于弟薁鞬左賢王, 生獲之；又破北單于帳下, 并得其眾合萬餘人, 馬七千匹、牛羊萬頭. 北單于震怖, 卻地千里. 初, 帝造戰車, 可駕數牛, 上作樓櫓, 置於塞上, 以拒匈奴[一]. 時人見者或相謂曰：「讖言漢九世當卻北狄地千里, 豈謂此邪?」及是, 果拓地焉. 北部薁鞬骨都侯與右骨都侯率眾三萬餘人來歸南單于, 南單于復遣使詣闕, 奉藩稱臣, 獻國珍寶, 求使者監護, 遣侍子, 修舊約.

[一]櫓即樓也. 釋名曰：「樓無屋為櫓也.」

二十六年, 遣中郎將段郴、[一]副校尉王郁使南單于, 立其庭, 去五原西部塞八十里. 單于乃延迎使者. 使者曰：「單于當伏拜受詔.」單于顧望有頃, 乃伏稱臣. 拜訖, 令譯曉使者曰：「單于新立, 誠慚於左右, 願使者眾中無相屈折也.」骨都侯等見, 皆泣下. 郴等反命, 詔乃聽南單于入居雲中. 遣使上書, 獻駱駝二頭, 文馬十匹[二]. 夏, 南單于所獲北虜薁鞬左賢王將其眾及南部五骨都侯合三萬餘人畔歸, 去北庭三百餘里, 共立薁鞬左賢王為單于. 月餘日, 更相攻擊, 五骨都侯皆死, 左賢王遂自殺, 諸骨都侯子各擁兵自守. 秋, 南單于遣子入侍, 奉奏詣闕. 詔賜單于冠帶、衣裳、黃金璽、盭緺綬[三], 安車羽蓋, 華藻駕駟, 寶劍弓箭, 黑節三, 駙馬二, 黃金、錦繡、繒布萬匹, 絮萬斤, 樂器鼓車, 棨戟甲兵, 飲食什器[四]. 又轉河東米糒二萬五千斛, 牛羊三萬六千頭, 以贍給之. 令中郎將置安集掾(吏)[史]將弛刑五十人, 持兵弩隨單于所處, 參辭訟, 察動靜. 單于歲盡輒遣奉奏, 送侍子入朝, 中郎將從事一人將領詣闕. 漢遣謁者送前侍子還單于庭, 交會道路. 元正朝賀, 拜祠陵廟畢, 漢乃遣單于使, 令謁者將送, 賜綵繒千匹, 錦四端, 金十斤, 太官御食醬及橙、橘、龍眼、荔支；賜單于母及諸閼氏、單于子及左右賢王、左右谷蠡王、骨都侯有功善者, 繒綵合萬四. 歲以為常.

[一]丑吟反.

[二]杜預注左傳曰：「文馬, 畫馬為文也.」

[三]盭音戾, 草名. 以戾草染綬, 因以為名, 則漢諸侯王制. 戾, 綠色. 緺, 古蛙反. 又說文曰「紫青色」也.

[四]有衣之戟曰棨.

匈奴俗, 歲有三龍祠, 常以正月、五月、九月戊日祭天神. 南單于既內附, 兼祠漢帝, 因會諸部, 議國事, 走馬及駱駝為樂. 其大臣貴者左賢王, 次左谷蠡王, 次右賢王, 次右谷蠡王, 謂之四角；次左右日逐王, 次左右溫禺鞮王, 次左右漸將王, 是為六角：皆單于子弟, 次第當為單于者也. 異姓大臣左右骨都侯, 次左右尸逐骨都侯, 其餘日逐、且渠、當戶諸官號[一], 各以權力優劣、部眾多少為高下次第焉. 單于姓虛連題[二]. 異姓有呼衍氏、須卜氏、丘林氏、蘭氏[三]四姓, 為國中名族, 常與單于婚姻. 呼衍氏為左, 蘭氏、須卜氏為右, 主斷獄聽訟, 當決輕重, 口白單于, 無文書簿領焉.

[一]且音子余反.

[二]前書曰：「單于姓攣鞮氏, 其國稱之曰『摚犁孤屠』. 匈奴謂天為摚犁, 謂子為孤屠.」與此不同也.

[三]前書冒頓單于時, 大姓有呼衍氏、蘭氏、須卜氏三姓, 貴種也.

冬, 前畔五骨都侯子復將其眾三千人歸南部, 北單于使騎追擊. 悉獲其眾. 南單于遣兵拒之, 逆戰不利. 於是復詔單于徙居西河美稷, 因使中郎將段郴及副校尉王郁留西河擁護之, 為設官府、從事、掾史. 令西河長史歲將騎二千, 弛刑五百人, 助中郎將衛護單于, 冬屯夏罷. 自後以為常, 及悉復緣邊八郡.

南單于既居西河, 亦列置諸部王, 助為扞戍. 使韓氏骨都侯屯北地, 右賢王屯朔方, 當于骨都侯屯五原, 呼衍骨都侯屯雲中, 郎氏骨都侯屯定襄, 左南將軍屯鴈門, 栗籍骨都侯屯代郡, 皆領部眾為郡縣偵羅耳目[一]. 北單于惶恐, 頗還所略漢人, 以示善意. 鈔兵每到南部下, 還過亭候, 輒謝曰：「自擊亡虜薁鞬日逐耳, 非敢犯漢人也.」

[一]偵音丑政反. 羅音力賀反. 猶今言探候偵羅也.

二十七年, 北單于遂遣使詣武威求和親, 天子召公卿廷議, 不決. 皇太子言曰：「南單于新附, 北虜懼於見伐, 故傾耳而聽, 爭欲歸義耳. 今未能出兵, 而反交通北虜, 臣恐南單于將有二心, 北虜降者且不復來矣.」帝然之, 告武威太守勿受其使.

二十八年, 北匈奴復遣使詣闕, 貢馬及裘, 更乞和親, 并請音樂, 又求率西域諸國胡客與俱獻見. 帝下三府議酬荅之宜. 司徒掾班彪奏曰：

臣聞孝宣皇帝敕邊守尉曰：「匈奴大國, 多變詐. 交接得其情, 則卻敵折衝；應對入其數, 則反為輕欺.」今北匈奴見南單于來附, 懼謀其國, 故數乞和親, 又遠驅牛馬與漢合巿, 重遣名王, 多所貢獻, 斯皆外示富強, 以相欺誕也. 臣見其獻益重, 知其國益虛, 歸親愈數, 為懼愈多. 然今既未獲助南, 則亦不宜絕北, 羈縻之義, 禮無不荅. 謂可頗加賞賜, 略與所獻相當, 明加曉告以前世呼韓邪、郅支行事[一].

[一]呼韓單于稱臣受賞, 郅支單于背德被誅, 以此二者行事曉告之也. 郅支即呼韓兄, 名呼屠吾斯, 自立為單于, 擊走呼韓邪單于者也.

報荅之辭, 令必有適[一]. 今立稿草并上, 曰：「單于不忘漢恩, 追念先祖舊約, 欲修和親, 以輔身安國, 計議甚高, 為單于嘉之. 往者, 匈奴數有乘亂, 呼韓邪、郅支自相讎隙, 並蒙孝宣皇帝垂恩救護, 故各遣侍子稱藩保塞. 其後郅支忿戾, 自絕皇澤, 而呼韓附親, 忠孝彌著. 及漢滅郅支[二], 遂保國傳嗣, 子孫相繼. 今南單于攜眾南向, 款塞歸命. 自以呼韓嫡長, 次第當立, 而侵奪失職, 猜疑相背, 數請兵將, 歸埽北庭, 策謀紛紜, 無所不至. 惟念斯言不可獨聽, 又以北單于比年貢獻, 欲修和親, 故拒而未許, 將以成單于忠孝之義. 漢秉威信, 總率萬國, 日月所照, 皆為臣妾. 殊俗百蠻, 義無親疏, 服順者褒賞, 畔逆者誅罰, 善惡之效, 呼韓、郅支是也. 今單于欲修和親, 款誠已達, 何嫌而欲率西域諸國俱來獻見? 西域國屬匈奴, 與屬漢何異? 單于數連兵亂, 國內虛耗, 貢物裁以通禮, 何必獻馬裘? 今齎雜繒五百匹, 弓鞬韥丸一, 矢四發, 遣遺單于[三]. 又賜獻馬左骨都侯、右谷蠡王雜繒各四百匹, 斬馬劍各一[四]. 單于前言先帝時所賜呼韓邪竽、瑟、空侯皆敗, 願復裁[賜][五]. 念單于國尚未安, 方厲武節, 以戰攻為務, 竽瑟之用不如良弓利劍, 故未以齎[六]. 朕不愛小物於單于, 便宜所欲, 遣驛以聞.」

[一]適猶所也, 言報荅之辭必令得所也.

[二]元帝時, 郅支坐殺使者谷吉, 都護甘延壽與副陳湯發西域兵誅斬之.

[三]鞬音居言反. 方言云：「臧弓為鞬, 臧箭為韥.」韥丸即箭箙也. 矢十二曰發, 見漢書音義.

[四]尚方, 少府屬官. 作供御器物, 故有斬馬劍. 言劍利可以斬馬.

[五]言更請裁賜也.

[六]言不齎, 持往遺也.

帝悉納從之. 二十九年, 賜南單于羊數萬頭. 三十一年, 北匈奴復遣使如前, 乃璽書報荅, 賜以綵繒, 不遣使者.

單于比立九年薨, 中郎將段郴將兵赴弔, 祭以酒米, 分兵衛護之. 比弟左賢王莫立, 帝遣使者齎璽書鎮慰, 拜授璽綬, 遺冠幘, 絳單衣三襲, 童子佩刀、緄帶各一[一], 又賜繒綵四千匹, 令賞賜諸王、骨都侯已下. 其後單于薨, 弔祭慰賜, 以此為常[二].

[一]童子刀謂小刀也. 說文曰：「緄, 織成帶也.」音古本反.

[二]弔祭其薨者, 慰其新立者.

丘浮尤鞮單于莫, 中元元年立, 一年薨, 弟汗立.

伊伐於慮鞮單于汗, 中元二年立. 永平二年, 北匈奴護于丘率眾千餘人來降. 南部單于汗立二年薨, 單于比之子適立.

䤈僮尸逐侯鞮單于適, 永平二年立. 五年冬, 北匈奴六七千騎入于五原塞, 遂寇雲中至原陽, 南單于擊卻之[一], 西河長史馬襄赴救, 虜乃引去.

[一]原陽, 縣名, 屬雲中郡.

單于適立四年薨, 單于莫子蘇立, 是為丘除車林鞮單于. 數月復薨, 單于適之弟長立.

胡邪尸逐侯鞮單于長, 永平六年立. 時北匈奴猶盛, 數寇邊, 朝廷以為憂. 會北單于欲合巿, 遣使求和親, 顯宗冀其交通, 不復為寇. 乃許之.

八年, 遣越騎司馬鄭眾北使報命, 而南部須卜骨都侯等知漢與北虜交使, 懷嫌怨欲畔, 密因北使, 令遣兵迎之. 鄭眾出塞, 疑有異, 伺候果得須卜使人, 乃上言宜更置大將, 以防二虜交通. 由是始置度遼營, 以中郎將吳棠行度遼將軍事, 副校尉來苗、左校尉閻章、右校尉張國將黎陽虎牙營士屯五原曼柏[一]. 又遣騎都尉秦彭將兵屯美稷. 其年秋, 北虜果遣二千騎候望朔方, 作馬革船, 欲度迎南部畔者, 以漢有備, 乃引去. 復數寇鈔邊郡, 焚燒城邑, 殺略甚眾, 河西城門晝閉. 帝患之.

[一]漢官儀曰：「光武以幽、冀、并兵克定天下, 故於黎陽立營, 以謁者監領兵騎千人.」

十六年, 乃大發緣邊兵, 遣諸將四道出塞, 北征匈奴. 南單于遣左賢王信隨太僕祭肜及吳棠出朔方高闕, 攻皋林溫禺犢王於涿邪山. 虜聞漢兵來, 悉度漠去. 肜、棠坐不至涿邪山免, 以騎都尉來苗行度遼將軍. 其年, 北匈奴入雲中, 遂至漁陽, 太守廉范擊卻之. 詔遣使者高弘發三郡兵追之, 無所得.

建初元年, 來苗遷濟陰太守, 以征西(大)將軍耿秉行度遼將軍. 時皋林溫禺犢王復將眾還居涿邪山, 南單于聞知, 遣輕騎與緣邊郡及烏桓兵出塞擊之, 斬首數百級, 降者三四千人. 其年, 南部苦蝗, 大飢, 肅宗稟給其貧人三萬餘口. 七年, 耿秉遷執金吾, 以張掖太守鄧鴻行度遼將軍. 八年, 北匈奴三木樓訾大人稽留斯等率三萬八千人、馬二萬匹、牛羊十餘萬, 款五原塞降.

元和元年, 武威太守孟雲上言北單于復願與吏人合市, 詔書聽雲遣驛使迎呼慰納之. 北單于乃遣大且渠伊莫訾王等[一], 驅牛馬萬餘頭來與漢賈客交易. 諸王大人或前至, 所在郡縣為設官邸, 賞賜待遇之. 南單于聞, 乃遣輕騎出上郡, 遮略生口, 鈔掠牛馬, 驅還入塞.

[一]且音子余反. 下並同.

二年正月, 北匈奴大人車利、涿兵等亡來入塞, 凡七十三輩. 時北虜衰耗, 黨眾離畔, 南部攻其前, 丁零寇其後, 鮮卑擊其左, 西域侵其右, 不復自立, 乃遠引而去.

單于長立二十三年薨, 單于汗之子宣立.

伊屠於閭鞮單于宣, 元和二年立. 其歲, 單于遣兵千餘人獵至涿邪山, 卒與北虜溫禺犢王遇[一], 因戰, 獲其首級而還. 冬, 孟雲上言：「北虜以前既和親, 而南部復往鈔掠, 北單于謂漢欺之, 謀欲犯塞, 謂宜還南所掠生口, 以慰安其意.」肅宗從太僕袁安議, 許之. 乃下詔曰：「昔獫狁、獯粥之敵中國, 其所由來尚矣[二]. 往者雖有和親之名, 終無絲髮之效. 墝埆之人, 屢嬰塗炭[三], 父戰於前, 子死於後. 弱女乘於亭障, 孤兒號於道路. 老母寡妻設虛祭, 飲泣淚, 想望歸魂於沙漠之表, 豈不哀哉！[四]傳曰：『江海所以能長百川者, 以其下之也.』[五]少加屈下, 尚何足病? 況今與匈奴君臣分定, 辭順約明, 貢獻累至, 豈宜違信自受其曲. 其敕度遼及領中郎將龐奮倍雇南部所得生口, 以還北虜[六]. 其南部斬首獲生, 計功受賞如常科.」於是南單于復令薁鞮日逐王師子將輕騎數千出塞掩擊北虜, 復斬獲千人. 北虜眾以南部為漢所厚, 又聞取降者歲數千人.

[一]卒音七忽反.

[二]周曰獫狁, 堯曰熏粥, 秦曰匈奴.

[三]墝埆謂險要之地. 荼, 苦也. 墝音苦交反. 埆音苦角反.

[四]「父戰於前」已下, 前書賈捐之之辭, 詔增損用之也.

[五]老子曰：「江海所以能為百谷王者, 以其善下也.」

[六]雇, 賞報也.

章和元年, 鮮卑入左地擊北匈奴, 大破之, 斬優留單于, 取其匈奴皮而還. 北庭大亂, 屈蘭、儲卑、胡都須等五十八部, 口二十萬, 勝兵八千人, 詣雲中、五原、朔方、北地降.

單于宣立三年薨, 單于長之弟屯屠何立.

休蘭尸逐侯鞮單于屯屠何, 章和二年立. 時北虜大亂, 加以飢蝗, 降者前後而至. 南單于將并北庭, 會肅宗崩, 竇太后臨朝. 其年七月, 單于上言：「臣累世蒙恩, 不可勝數. 孝章皇帝聖思遠慮, 遂欲見成就, 故令烏桓、鮮卑討北虜, 斬單于首級, 破壞其國. 今所新降虛渠等詣臣自言：『去歲三月中發虜庭, 北單于創刈南兵, 又畏丁令、鮮卑[一], 遯逃遠去, 依安侯河西. 今年正月, 骨都侯等復共立單于異母兄右賢王為單于, 其人以兄弟爭立, 並各離散.』臣與諸王骨都侯及新降渠帥雜議方略, 皆曰宜及北虜分爭, 出兵討伐, 破北成南, 并為一國, 令漢家長無北念. 又今月八日, 新降右須日逐鮮堂輕從虜庭遠來詣臣, 言北虜諸部多欲內顧, 但恥自發遣, 故未有至者. 若出兵奔擊, 必有響應. 今年不往, 恐復并壹. 臣伏念先父歸漢以來, 被蒙覆載, 嚴塞明候, 大兵擁護, 積四十年. 臣等生長漢地, 開口仰食, 歲時賞賜, 動輒億萬, 雖垂拱安枕, 慚無報效之(義)[地]. 願發國中及諸部故胡新降精兵, 遣左谷蠡王師子、左呼衍日逐王須訾將萬騎出朔方, 左賢王安國、右大且渠王交勒蘇將萬騎出居延, 期十二月同會虜地. 臣將餘兵萬人屯五原、朔方塞, 以為拒守. 臣素愚淺, 又兵眾單少, 不足以防內外. 願遣執金吾耿秉、度遼將軍鄧鴻及西河、雲中、五原、朔方、上郡太守并力而北, 令北地、安定太守各屯要害, 冀因聖帝威神, 一舉平定. 臣國成敗, 要在今年. 已敕諸部嚴兵馬, 訖九月龍祠, 悉集河上. 唯陛下裁哀省察！」太后以示耿秉. 秉上言：「昔武帝單極天下, 欲臣虜匈奴, 未遇天時, 事遂無成. 宣帝之世, 會呼韓來降, 故邊人獲安, 中外為一, 生人休息六十餘年. 及王莽篡位, 變更其號[二], 耗擾不止, 單于乃畔. 光武受命, 復懷納之, 緣邊壞郡得以還復. 烏桓、鮮卑咸脅歸義, 威鎮(西)[四]夷, 其效如此. 今幸遭天授, 北虜分爭, 以夷伐夷, 國家之利, 宜可聽許.」秉因自陳[受]恩, 分當出命效用. 太后從之.

[一]令音零.

[二]漢賜單于印文曰「匈奴單于璽」. 無「漢」字. 王莽改曰「新匈奴單于章」.

永元元年, 以秉為征西將軍, 與車騎將軍竇憲率騎八千, 與度遼兵及南單于眾三萬騎, 出朔方擊北虜, 大破之. 北單于奔走, 首虜二十餘萬人. 事已具竇憲傳.

二年春, 鄧鴻遷大鴻臚, 以定襄太守皇甫棱行度遼將軍. 南單于復上求滅北庭, 於是遣左谷蠡王師子等將左右部八千騎出雞鹿塞[一], 中郎將耿譚遣從事將護之. 至涿邪山, 乃留輜重, 分為二部, 各引輕兵兩道襲之. 左部北過西海至河雲北[二], 右部從匈奴河水西繞天山, 南度甘微河, 二軍俱會, 夜圍北單于. [單于]大驚, 率精兵千餘人合戰. 單于被創, 墯馬復上, 將輕騎數十遁走, 僅而免脫. 得其玉璽, 獲閼氏及男女五人, 斬首八千級, 生虜數千口而還. 是時南部連剋獲納降, 黨眾最盛, 領戶三萬四千, 口二十三萬七千三百, 勝兵五萬一百七十. 故(從)事中郎將置從事二人, 耿譚以新降者多, 上增從事十二人.

[一]塞在朔方郡窳渾縣北. 窳音愈.

[二]河雲, 匈奴中地名也.

三年, 北單于復為右校尉耿夔所破, 逃亡不知所在. 其弟右谷蠡王於除鞬自立為單于, 將右溫禺鞬王、骨都侯已下眾數千人, 止蒲類海, 遣使款塞. 大將軍竇憲上書, 立於除鞬為北單于, 朝廷從之. 四年, 遣耿夔即授璽綬, 賜玉劍四具, 羽蓋一駟, 使中郎將任尚持節衛護屯伊吾, 如南單于故事. 方欲輔歸北庭, 會竇憲被誅. 五年, 於除鞬自畔還北, 帝遣將兵長史王輔以千餘騎與任尚共追誘將還斬之, 破滅其眾.

單于屯屠何立六年薨, 單于宣弟安國立.

單于安國, 永元五年立. 安國初為左賢王而無稱譽. 左谷蠡王師子素勇黠多知, 前單于宣及屯屠何皆愛其氣決, 故數遣將兵出塞, 掩擊北庭, 還受賞賜, 天子亦加殊異. 是以國中盡敬師子, 而不附安國. [安國]由是疾師子, 欲殺之. 其諸新降胡初在塞外, 數為師子所驅掠, 皆多怨之. 安國因是委計降者, 與同謀議. 安國既立為單于, 師子以次轉為左賢王, 覺單于與新降者有謀, 乃別居五原界. 單于每龍會議事, 師子輒稱病不往. 皇甫棱知之, 亦擁護不遣, 單于懷憤益甚.

六年春, 皇甫棱免, 以執金吾朱徽行度遼將軍. 時單于與中郎將杜崇不相平, 迺上書告崇, 崇諷西河太守令斷單于章, 無由自聞. 而崇因與朱徽上言：「南單于安國疏遠故胡, 親近新降, 欲殺左賢王師子及左臺且渠劉利等. 又右部降者謀共迫脅安國, 起兵背畔, 請西河、上郡、安定為之儆備.」和帝下公卿議, 皆以為「蠻夷反覆, 雖難測知, 然大兵聚會, 必未敢動搖. 今宜遣有方略使者之單于庭, 與杜崇、朱徽及西河太守并力, 觀其動靜. 如無它變, 可令崇等就安國會其左右大臣, 責其部眾橫暴為邊害者, 共平罪誅. 若不從命, 令為權時方略, 事畢之後, 裁行客賜[一], 亦足以威示百蠻」. 帝從之. 於是徽、崇遂發兵造其庭. 安國夜聞漢軍至, 大驚, 棄帳而去, 因舉兵及將新降者欲誅師子. 師子先知, 乃悉將廬落入曼柏城. 安國追到城下, 門閉不得入. 朱徽遣吏曉譬和之, 安國不聽. 城既不下, 乃引兵屯五原. 崇、徽因發諸郡騎追赴之急, 眾皆大恐, 安國舅骨都侯喜為等慮并被誅, 乃格殺安國.

[一]言以主客之禮裁量賜物, 不多與也.

安國立一年, 單于適之子師子立.

亭獨尸逐侯鞮單于師子, 永元六年立. 降胡五六百人夜襲師子, 安集掾王恬將衛護士與戰, 破之. 於是新降胡遂相驚動, 十五部二十餘萬人皆反畔, 脅立前單于屯屠何子薁□日逐王逢侯為單于, 遂殺略吏人, 燔燒郵亭廬帳, 將車重向朔方, 欲度漠北. 於是遣行車騎將軍鄧鴻、越騎校尉馮柱、行度遼將軍朱徽將左右羽林、北軍五校士及郡國積射、緣邊兵[一], 烏桓校尉任尚將烏桓、鮮卑, 合四萬人討之. 時南單于及中郎將杜崇屯牧師城, 逢侯將萬餘騎攻圍之, 未下. 冬, 鄧鴻等至美稷, 逢侯乃乘冰度隘, 向滿夷谷. 南單于遣子將萬騎, 及杜崇所領四千騎, 與鄧鴻等追擊逢侯於大城塞, 斬首三千餘級, 得生口及降者萬餘人. 馮柱復分兵追擊其別部, 斬首四千餘級. 任尚率鮮卑大都護蘇拔廆、[二]烏桓大人勿柯八千騎, 要擊逢侯於滿夷谷, 復大破之. 前後凡斬萬七千餘級. 逢侯遂率眾出塞, 漢兵不能追. 七年正月, 軍還.

[一]漢有跡射士, 言尋跡而射之. 積亦與跡同, 古字通也.

[二]胡罪反.

馮柱將虎牙營留屯五原, 罷遣鮮卑、烏桓、羌胡兵, 封蘇拔廆為率眾王, 又賜金帛. 鄧鴻還京師, 坐逗留失利, 下獄死[一]. 後帝知朱徽、杜崇失胡和, 又禁其上書, 以致反畔, 皆徵下獄死, 以鴈門太守龐奮行度遼將軍. 逢侯於塞外分為二部, 自領右部屯涿邪山下, 左部屯朔方西北, 相去數百里. 八年冬, 左部胡自相疑畔, 還入朔方塞, 龐奮迎受慰納之. 其勝兵四千人, 弱小萬餘口悉降, 以分處北邊諸郡. 南單于以其右溫禺犢王烏居戰[二]始與安國同謀, 欲考問之. 烏居戰將數千人遂復反畔, 出塞外山谷閒, 為吏民害. 秋, 龐奮、馮柱與諸郡兵擊烏居戰, 其眾降, 於是徙烏居戰眾及諸還降者二萬餘人於安定、北地. 馮柱還, 遷將作大匠. 逢侯部眾飢窮, 又為鮮卑所擊, 無所歸, 竄逃入塞者駱驛不絕.

[一]按軍法, 逗留畏懦者斬. 逗音豆.

[二]溫禺犢王名烏居戰也.

單于師子立四年薨, 單于長之子檀立.

萬氏尸逐鞮單于檀, 永元十年立. 十二年, 龐奮遷河南尹, 以朔方太守王彪行度遼將軍. 南單于比歲遣兵擊逢侯, 多所虜獲, 收還生口前後以千數, 逢侯轉困迫. 十六年, 北單于遣使詣闕貢獻, 願和親, 脩呼韓邪故約. 和帝以其舊禮不備, 未許之, 而厚加賞賜, 不荅其使. 元興元年, 重遣使詣敦煌貢獻, 辭以國貧未能備禮, 願請大使, 當遣子入侍[一]. 時鄧太后臨朝, 亦不荅其使, 但加賜而已.

[一]天子降大使至國, 即遣子隨大使入侍.

永初三年[一]夏, 漢人韓琮隨南單于入朝, 既還, 說南單于云：「關東水潦, 人民飢餓死盡, 可擊也.」單于信其言, 遂起兵反畔, 攻中郎將耿种於美稷. 秋, 王彪卒. 冬, 遣行車騎將軍何熙、副中郎[將]龐雄擊之. 四年春, 檀遣千餘騎寇常山、中山, 以西域校尉梁慬行度遼將軍[二], 與遼東太守耿夔擊破之. 事已具慬、夔傳. 單于見諸軍並進, 大恐怖, 顧讓韓琮曰：「汝言漢人死盡, 今是何等人也?」[三]乃遣使乞降, 許之. 單于脫帽徒跣, 對龐雄等拜陳, 道死罪. 於是赦之, 遇待如初, 乃還所鈔漢民男女及羌所略轉賣入匈奴中者合萬餘人[四]. 五年, 梁慬免, 以雲中太守耿夔行度遼將軍.

[一]安帝即位之二年也.

[二]慬音勤.

[三]顧, 反也. 讓, 責也. 反顧責韓琮也.

[四]南單于檀信韓琮之言, 起兵反, 既被擊敗, 陳謝死罪, 還所鈔之男女.

元初元年[一], 夔免, 以烏桓校尉鄧遵為度遼將軍. 遵, 皇太后之從弟, 故始為真將軍焉[二].

[一]安帝永初(六)[八]年, 改為元初元年.

[二]自置度遼將軍以來, 皆權行其事, 今始以鄧遵為正度遼將軍, 此後更無行者也.

四年, 逢侯為鮮卑所破, 部眾分散, 皆歸北虜. 五年春, 逢侯將百餘騎亡還, 詣朔方塞降, 鄧遵奏徙逢侯於潁川郡[一].

[一]逢侯本是前單于屯屠何子, 右薁鞮日逐王諸降胡餘萬人, 脅立為單于. 既被鮮卑所破, 部眾分散, 若留在匈奴, 或恐更相招引, 故徙於潁川郡也.

建光元年[一], 鄧遵免, 復以耿夔代為度遼將軍. 時鮮卑寇邊, 夔與溫禺犢王呼尤徽將新降者連年出塞, 討擊鮮卑. 還, 復各令屯列衝要[二]. 而耿夔徵發煩劇, 新降者皆悉恨謀畔.

[一]安帝元初七年改為永寧元年, 永寧二年改為建光元年.

[二]還使新降者屯列衝要.

單于檀立二十七年薨, 弟拔立. 耿夔復免, 以太原太守法度代為將軍.

烏稽侯尸逐鞮單于拔, 延光三年立. 夏, 新降一部大人阿族等遂反畔, 脅呼尤徽欲與俱去. 呼尤徽曰：「我老矣, 受漢家恩, 寧死不能相隨！」眾欲殺之, 有救者, 得免. 阿族等遂將妻子輜重亡去, 中郎將馬翼遣兵與胡騎追擊, 破之, 斬首及自投河死者殆盡[一], 獲馬牛羊萬餘頭. 冬, 法度卒. 四年, 漢陽太守傅眾代為將軍. 其冬, 傅眾復卒. 永建元年[二], 以遼東太守龐參代為將軍.

[一]殆, 近也. 欲死盡, 所餘無幾.

[二]順帝即位之年.

先是朔方以西障塞多不脩復, 鮮卑因此數寇南部, 殺漸將王[一]. 單于憂恐, 上言求復障塞, 順帝從之. 乃遣黎陽營兵出屯中山北界[二], 增置緣邊諸郡兵, 列屯塞下, 教習戰射.

[一]匈奴有左右漸將王.

[二]黎陽先置營兵, 以南單于求復障塞, 恐入侵擾亂, 置屯兵於中山北界. 舊中山郡, 今之定州是也. 定州者, 則在河北也.

單于拔立四年薨, 弟休利立.

去特若尸逐就單于休利, 永建三年立. 四年, 龐參遷大鴻臚, 以東平相宋漢代為度遼將軍. 陽嘉二年, 漢遷太僕, 以烏桓校尉耿曄代為度遼將軍. 永和元年[一], 曄病徵, 以護羌校尉馬續代為度遼將軍.

[一]陽嘉五年, 改為永和元年.

五年夏, 南匈奴左部句龍王吾斯、車紐等背畔, 率三千餘騎寇西河, 因復招誘右賢王, 合七八千騎圍美稷, 殺朔方、代郡長史. 馬續與中郎將梁並、烏桓校尉王元發緣邊兵及烏桓、鮮卑、羌胡合二萬餘人, 掩擊破之. 吾斯等遂更屯聚, 攻沒城邑. 天子遣使責讓單于, 開以恩義, 令相招降. 單于本不豫謀, 乃脫帽避帳, 詣並謝罪. 並以病徵, 五原太守陳龜代為中郎將. 龜以單于本不能制下[一], 逼迫之, 單于及其弟左賢王皆自殺. 單于休利立十三年. 龜又欲徙單于近親於內郡, 而降者遂更狐疑. 龜坐下獄免[二]. 大將軍梁商以羌胡新反, 黨眾初合, 難以兵服, 宜用招降, 乃上表曰：「匈奴寇畔, 自知罪極, 窮鳥困獸, 皆知救死, 況種類繁熾, 不可單盡[三]. 今轉運日增, 三軍疲苦, 虛內給外, 非中國之利. 竊見度遼將軍馬續素有謀謨, 且典邊日久, 深曉兵要, 每得續書, 與臣策合. 宜令續深溝高壁, 以恩信招降, 宣示購賞, 明其期約. 如此, 則醜類可服[四], 國家無事矣.」帝從之, 乃詔續招降畔虜. 商又移書續等曰：「中國安寧, 忘戰日久. 良騎野合, 交鋒接矢, 決勝當時, 戎狄之所長, 而中國之所短也. 強弩乘城, 堅營固守, 以待其衰, 中國之所長(也), 而戎狄之所短也[五]. 宜務先所長, 以觀其變, 設購開賞, 宣示反悔, 勿貪小功, 以亂大謀.」續及諸郡並各遵行. 於是右賢王部抑鞮等萬三千口詣續降.

[一]吾斯等攻沒城邑, 單于雖不預謀, 然不能制下, 即是不堪其任.

[二]陳龜逼迫單于及弟皆令自殺, 又欲徙其近親者, 遂致狐疑, 此則陳龜之由也.

[三]單亦盡也. 猶書云「謨謀」. 孔安國曰：「謨亦謀也.」即是古書之重語.

[四]醜, 等也, 言等類可服也.

[五]若夫平原易地, 輕車突騎, 則匈奴之眾易橈亂也. 勁弩長戟, 射疏及遠, 則匈奴之弓不能格也. 堅甲利刃, 長短相雜, 游弩往來, 什伍俱前, [則]匈奴之兵不能當也. 材官騶發, 矢道同的, 則匈奴之革笥木薦不能支也. 下馬地鬥, 劍戟相接, 去就相簿, 則匈奴之足不能給也. 此中國之長技也. 以此觀之, 匈奴之長技三, 中國之長技五. 並具朝錯三章之兵體. 因梁商論其長短, 故備錄之. 此乃兵家之要.

秋, 句龍吾斯等立句龍王車紐為單于. 東引烏桓, 西收羌戎及諸胡等數萬人, 攻破京兆虎牙營[一], 殺上郡都尉及軍司馬, 遂寇掠并、涼、幽、冀四州. 乃徙西河治離石[二], 上郡治夏陽, 朔方治五原[三]. 冬, 遣中郎將張耽將幽州烏桓諸郡營兵, 擊畔虜車紐等, 戰於馬邑, 斬首三千級, 獲生口及兵器牛羊甚眾. 車紐等將諸豪帥骨都侯乞降, 而吾斯猶率其部曲與烏桓寇鈔. 六年春, 馬續率鮮卑五千騎到穀城擊之, 斬首數百級. 張耽性勇銳, 而善撫士卒, 軍中皆為用命. 遂繩索相懸, 上通天山, 大破烏桓, 悉斬其渠帥, 還得漢民, 獲其畜生財物. 夏, 馬續復免, 以城門校尉吳武代為將軍.

[一]虎牙營即京兆虎牙都尉也. 西羌傳云：「置虎牙都尉於長安, 扶風都尉於雍.」漢官儀曰「涼州近羌, 數犯三輔, 京兆虎牙、扶風都尉將兵衛護園陵」也.

[二]離石即西河之屬縣也.

[三]移朔方就五原郡.

漢安元年[一]秋, 吾斯與薁鞮臺耆、且渠伯德等復掠并部[二].

[一]順帝永和七年改為漢安元年也.

[二]薁鞮或作「薁鞬」, 前書兩字通, 今依前書不改也.

呼蘭若尸逐就單于兜樓儲先在京師, 漢安二年立之. 天子臨軒, 大鴻臚持節拜授璽綬, 引上殿. 賜青蓋駕駟、鼓車、安車、駙馬騎、玉具刀劍、什物[一], 給綵布二千匹. 賜單于閼氏以下金錦錯雜具, 軿車馬二乘. 遣行中郎將持節護送單于歸南庭. 詔太常、大鴻臚與諸國侍子於廣陽城門外[二]祖會, 饗賜作樂, 角抵百戲[三]. 順帝幸胡桃宮臨觀之. 冬, 中郎將馬寔募刺殺句龍吾斯, 送首洛陽. 建康元年[四], 進擊餘黨, 斬首千二百級. 烏桓七十萬餘口皆詣寔降, 車重牛羊不可勝數.

[一]玉具, 摽首鐔衛盡用玉為之.

[二]廣陽, 洛陽城西面南頭門.

[三]角抵之戲則魚龍爵馬之屬. 言兩兩相當, 亦角而為抵對, 即今之鬥(用)[朋], 古之角抵也.

[四]漢安三年改為建康元年.

單于兜樓儲立五年薨.

伊陵尸逐就單于居車兒, 建和元年立[一]. 至永壽元年[二], 匈奴左薁鞮臺耆、且渠伯德等復畔, 寇鈔美稷、安定, 屬國都尉張奐擊破降之. 事已具奐傳.

[一]桓帝即位之年.

[二]桓帝永興三年改為永壽元年.

延熹元年[一], 南單于諸部並畔, 遂與烏桓、鮮卑寇緣邊九郡, 以張奐為北中郎將討之, 單于諸部悉降. 奐以單于不能統理國事, 乃拘之, 上立左谷蠡王[二]. 桓帝詔曰：「春秋大居正[三], 居車兒一心向化, 何罪而黜！其遣還庭.」

[一]桓帝之年.

[二]張奐上書請立左谷蠡王為單于也.

[三]春秋法五始之要, 故經曰「元年春王正月」. 言王者即位之年, 宜大開恩宥. 其居車兒即是桓帝即位之建和元年立, 自立以來, 一心向化, 宜寬宥之.

單于居車兒立二十五年薨, 子某立[一].

[一]凡言「某」者, 史失其名, 故稱「某」以記之. 夷狄無字, 既無典誥, 故某者即是其名.

屠特若尸逐就單于某, 熹平元年立[一]. 六年, 單于與中郎將臧旻出鴈門擊鮮卑檀石槐, 大敗而還. 是歲, 單于薨, 子呼徵立.

[一]熹平, 靈帝之元年.

單于呼徵, 光和元年[一]立. 二年, 中郎將張脩與單于不相能, 脩擅斬之, 更立右賢王羌渠為單于. 脩以不先請而擅誅殺, 檻車徵詣廷尉抵罪[二].

[一]靈帝熹平七年改為光和元年.

[二]前書注曰：「抵, 至也.」殺人者死. 張脩擅斬單于呼徵, 故至其罪也.

單于羌渠, 光和二年立. 中平四年[一], 前中山太守張純反畔, 遂率鮮卑寇邊郡. 靈帝詔發南匈奴兵, 配幽州牧劉虞討之. 單于遣左賢王將騎詣幽州. 國人恐單于發兵無已, 五年, 右部䤈落與休著各胡白馬銅等十餘萬人反, 攻殺單于.

[一]靈帝光和七年改為中平.

單于羌渠立十年, 子右賢王於扶羅立[一].

[一]於扶羅即是前趙劉元海之祖也. 其元海為亂晉之首.

持至尸逐侯單于於扶羅, 中平五年立. 國人殺其父者遂畔. 共立須卜骨都侯為單于, 而於扶羅詣闕自訟. 會靈帝崩, 天下大亂, 單于將數千騎與白波賊合兵寇河內諸郡. 時民皆保聚, 鈔掠無利, 而兵遂挫傷. 復欲歸國, 國人不受, 乃止河東[一]. 須卜骨都侯為單于一年而死, 南庭遂虛其位, 以老王行國事.

[一]遂止河東平陽也.

單于於扶羅立七年死, 弟呼廚泉立[一].

[一]於扶羅即劉元海之祖. 呼廚泉即元海之叔祖.

單于呼廚泉, 興平二年[一]立. 以兄被逐, 不得歸國, 數為鮮卑所鈔. 建安元年, 獻帝自長安東歸, 右賢王去卑與白波賊帥韓暹等侍衛天子, 拒擊李傕、郭汜. 及車駕還洛陽, 又徙遷許, 然後歸國[二]. 二十一年, 單于來朝, 曹操因留於鄴[三], 而遣去卑歸監其國焉.

[一]獻帝初平五年改為興平元年.

[二]謂歸河東平陽也.

[三]留呼廚泉於鄴, 而遣去卑歸平陽, 監其五部國.

論曰：漢初遭冒頓凶黠, 種眾強熾. 高祖威加四海, 而窘平城之圍[一]. 太宗政鄰刑措, 不雪憤辱之恥[二]. 逮孝武亟興邊略, 有志匈奴, 赫然命將, 戎旗星屬[三], 候列郊甸, 火通甘泉[四], 而猶鳴鏑揚塵, 出入畿內[五], 至於窮竭武力, 單用天財[六], 歷紀歲以攘之. 寇雖頗折, 而漢之疲耗略相當矣[七]. 宣帝值虜庭分爭, 呼韓邪來臣, 乃權納懷柔, 因為邊衛[八], 罷關徼之儆, 息兵民之勞[九]. 龍駕帝服, 鳴鍾傳鼓於清渭之上[一０], 南面而朝單于, 朔、易無復匹馬之蹤[一一], 六十餘年矣. 後王莽陵篡, 擾動戎夷[一二], 續以更始之亂, 方夏幅裂[一三]. 自是匈奴得志, 狼心復生, 乘閒侵佚, 害流傍境. 及中興之初, 更通舊好[一四], 報命連屬, 金幣載道[一五], 而單于驕踞益橫, 內暴滋深[一六]. 世祖以用事諸華, 未遑沙塞之外[一七], 忍愧思難, 徒報謝而已[一八]. 因徙幽、并之民, 增邊屯之卒[一九]. 及關東稍定, 隴、蜀已清, 其猛夫扞將, 莫不頓足攘手, 爭言衛、霍之事[二０]. 帝方厭兵, 閒脩文政, 未之許也[二一]. 其後匈奴爭立, 日逐來奔, 願脩呼韓之好, 以禦北狄之衝[二二], 奉藩稱臣, 永為外扞. 天子總攬群策, 和而納焉[二三]. 乃詔有司開北鄙, 擇肥美之地, 量水草以處之. 馳中郎之使, 盡法度以臨之. 制衣裳, 備文物, 加璽紱之綬, 正單于之名. 於是匈奴分破, 始有南北二庭焉. 讎釁既深, 互伺便隙, 控弦抗戈, 覘望風塵, 雲屯鳥散, 更相馳突, 至於陷潰創傷者, 靡歲或寧, 而漢之塞地晏然矣[二四]. 後亦頗為出師, 并兵窮討, 命竇憲、耿夔之徒, 前後並進, 皆用果譎, 設奇數, 異道同會, 究掩其窟穴, 躡北追奔[二五]三千餘里, [二六]遂破龍祠, 焚罽幕, 阬十角, 梏閼氏[二七], 銘功封石, 倡呼而還[二八]. 單于震懾屏氣, 蒙氈遁走於烏孫之地, 而漠北空矣[二九]. 若因其時埶, 及其虛曠, 還南虜於陰山, 歸(河)西[河]於內地[三０], 上申光武權宜之略, 下防戎羯亂華之變[三一], 使耿國之筭不謬於當世[三二], 袁安之議見從於後王[三三], 平易正直, 若此其弘也[三四]. 而竇憲矜三捷之效, 忽經世之規, 狼戾不端, 專行威惠[三五]. 遂復更立北虜, 反其故庭, [三六]並恩兩護, 以私己福, 棄蔑天公, [三七]坐樹大鯁. 永言前載, 何恨憤之深乎[三八]！自後經綸失方, 畔服不一, 其為疢毒, 胡可單言！[三九]降及後世, 翫為常俗, 終於吞噬神鄉, 丘墟帝宅. 嗚呼！千里之差, 興自毫端, 失得之源, 百世不磨矣. [四０]

[一]前書云, 高祖自將兵三十二萬擊韓王信, 先至平城, 冒頓縱兵三十萬騎圍帝於白登, 七日, 漢兵中外不得相救餉. 故歌曰：「平城之事其大苦, 七日不得食, 不能彎弓弩.」得陳平祕計, 然後得免也.

[二]前書贊曰：「斷獄四百, 幾致刑措.」幾, 近也. 今言「政鄰刑措」, 鄰亦近也.

[三]如眾星之相連屬, 言其多.

[四]列置侯兵於近郊畿, 天子在甘泉宮, 而烽火時到甘泉宮也.

[五]鳴鏑即匈奴之箭也. 謂匈奴、白羊、樓煩王在河南, 去京師一千餘里, 古者王畿千里, 言匈奴寇邊即出入畿內. 世宗逐樓煩、白羊, 始得河南之地以築朔方, 今夏州是也. 按夏州去京師一千二百里.

[六]單, 盡也. 言盡用天下之財.

[七]漢武好征, 戶口減半, 即是死亡與殺匈奴相當也.

[八]虜庭分爭謂五單于[爭]國, 呼韓邪遂來臣服, 因請款關, 永為邊衛. 前書云日逐王薄胥堂為屠耆單于, 呼揭王為呼揭單于, 薁鞮王為車犁單于, 烏籍都尉為烏籍單于, 并呼韓邪凡五單于也.

[九]匈奴既降, 北庭不儆備, 勞者並得休息也.

[一０]案前書, 宣帝甘露二年正月, 呼韓邪朝甘泉宮, 漢寵以殊禮, 位在諸侯王上. 贊謁(者)稱臣而不名. 禮畢, 使者導單于宿長平. 上自甘泉宿池陽宮, 詔單于毋謁. 左右當戶及群臣皆列觀, 及諸蠻夷君長[王]侯數萬人, 咸迎於渭橋下, 夾道陳. 上登渭橋, 咸稱萬歲.

[一一]匈奴既降, 朔方、易水之地更無匈奴匹馬之蹤也.

[一二]自宣帝甘露二年至平帝末年, 北邊無匈奴之盜. 王莽陵篡之後, 狼心復生. 前書贊曰：「三世稱[藩], 賓於漢庭. 是時邊城晏閉, 牛馬布野, 三世無犬吠之警, 黎庶忘干戈之役. 後六十餘歲之閒, 遭王莽篡位, 始開邊隙.」三世謂元帝、成帝各為一世, 哀平二帝皆元帝之孫, 共為一世, 故三世也. 王莽執政, 始開邊隙也.

[一三]更始無道, 擾亂方內, 諸夏如布帛之裂也.

[一四]及光武中興, 更通宣、元之舊好.

[一五]報命相屬, 言其往來不絕. 金帛常載於道, 言其賞遺常行.

[一六]世祖二年, 令中郎將韓統報命, 賂遺金帛以通舊好. 而單于驕踞, 自比冒頓, 對使者辭語悖慢也.

[一七]遑, 暇也.

[一八]雖得驕踞悖慢之詞, 而忍其羞愧, 思其患難, 但以善言報謝而已. 徒, 但也.

[一九]移徙幽、并之人, 增益邊屯之戍卒.

[二０]爭言衛青、霍去病, 世宗之代北伐匈奴之事也.

[二一]帝厭其用兵, 欲脩文政, 未許猛夫扞將之事.

[二二]比季父孝單于輿以比為右薁鞬日逐王, 日逐即南匈奴單于比也.

[二三]總賢群臣之策, 善均從眾, 與之和同, 而納其降款也.

[二四]由南北二庭自相馳突, 而漢之塞地晏然無事矣.

[二五]軍走曰北也.

[二六]北虜(烏孫)遂奔[烏孫], 漠北乃空, 其地三千餘里也.

[二七]械在手曰梏, 音古督反.

[二八]為刻石立銘於燕然山, 猶前書霍去病登臨瀚海, 封狼居胥山也.

[二九]漠北既空, 宜即遷南虜以居之.

[三０]河西虜眾居之, 于時遂為邊境, 若還南虜於陰山, 即為內地也.

[三一]戎羯之亂, 興於永嘉之年；即勒燕然, 乃居永元之歲. 中人以上, 始可預其將來；竇憲庸才, 寧可責其謀慮.

[三二]建武二十四年, 八部大人共立比為呼韓邪單于, 款五原塞, 願永為蕃蔽, 扞禦北方. 帝用五官中郎將耿國議, 乃許之也.

[三三]竇憲欲立北單于, 安議不許也.

[三四]若從耿國、袁安之議, 即言平易正直之道如此之弘遠也.

[三五]三捷言勝也. 自矜功伐, 專行威惠, 為臣不忠, 即其人也. 又章和二年, 竇太后臨朝. 單于屯屠何上言：「宜及北虜分爭, 出兵討伐, 破北成南, 并為一國, 令漢家長無北念.」既威北邊, 即宜獎成南部, 更請存立, 其何惑哉.

[三六]永元三年, 將軍竇憲上書, 請立於除鞬為北單于, 朝廷從之. 四年即授璽綬, 方欲輔歸北庭, 會竇憲被誅. 五年, 於除鞬自畔還北, 帝遣將兵長史王輔誘誅之.

[三七]言竇憲斬日逐, 刊石紀功, 即宜滅其北庭, 以資南部. 重存胤緒, 滋生孽□. 南北俱存, 即是並恩兩護. 以私己福, 乃招其禍. 斯則棄蔑天公之事也. 天公謂天子也. 前書云「共禿翁何為首鼠兩端」, 禿翁即乃翁也. 高祖云「幾敗乃公事」, 乃公即汝公也. 惇史直筆, 時復存其質言也.

[三八]由竇憲請立北庭, 遂使匈奴滋蔓, 即是坐樹大鯁, 永言前事, 深可恨哉. 載, 事也.

[三九]單, 盡也. 單與殫同也.

[四０]既勒燕然之後, 若復南虜於漠北, 引侍子於京師, 混并匈奴之區, 使得專為一部, 則荒服無忿爭之跡, 邊服息征戍之勤. 此之不行, 遂為巨蠹. 自單于比入居西河美稷之後, 種類繁昌, 難以驅逼. 魏武雖分其眾為五部, 然大率皆居晉陽. 暨乎左賢王豹之子劉元海, 假稱天號, 縱盜中原, 吞噬神鄉, 丘墟帝宅. 愍懷二帝沈沒虜庭, 差之毫端, 一至於此. 百代無滅, 誠可痛心也.

贊曰：匈奴既分[一], 羽書稀聞[二]. 野心難悔, 終亦紛紜[三].

[一]謂分為南北庭也.

[二]檄書有急, 即插鳥羽其上也.

[三]紛紜之事, 具如上解.

校勘記

二九三九頁　六行　至比季父孝單于輿時　汲本、殿本無「孝」字. 按前書匈奴傳云：「單于咸立五歲, 天鳳五年死, 弟左賢王輿立, 為呼都而尸道皋若鞮單于. 匈奴謂孝曰若鞮.」范書意譯為「孝單于」, 後人不曉, 滅去此「孝」字耳. 下「以禦北狄之衝」注亦稱「孝單于」.

二九三九頁　九行　虛閭權渠單于[子]也　據汲本、殿本補.

二九三九頁一一行　以單于相傳乃十八代也　按：李慈銘謂「相傳」上當脫「兄弟」二字.

二九四０頁　四行　賂遺金幣　汲本「幣」作「帛」. 按：通志亦作「帛」.

二九四０頁一０行　殺略鈔掠甚眾　按：校補謂掠即略, 不當殺略鈔掠並言, 通志無「鈔掠」二字可證, 二字當衍.

二九四一頁　九行　以次當[為]左賢王　據校補引錢大昭說補. 按：通志有「為」字.

二九四二頁　七行　時比弟漸將王在單于帳下　殿本改「漸」作「斬」. 按：通鑑胡注謂「漸」當作「斬」, 傳寫誤加水旁耳. 校補謂匈奴言語文字不與華同, 其王號非譯不曉, 漸將亦未嘗無義. 觀晉書作「左漸尚王」、「右漸尚王」, 將尚一音之轉, 安知「斬」不正當作「漸」耶?

二九四四頁　一行　令中郎將置安集掾(吏)[史]據汲本、殿本改.

二九四四頁　二行　單于歲盡輒遣奉奏　按：刊誤謂案文少一「使」字.

二九四四頁一四行　且渠　按：集解引惠棟說, 謂史記作「且居」.

二九四五頁　九行　及悉復緣邊八郡　按：張森楷校勘記謂「及」字於此義無所施, 蓋當為「又」.

二九四七頁　八行　願復裁[賜]據汲本、殿本補.

二九四七頁　九行　遣驛以聞　按：殿本「驛」作「譯」.

二九四七頁一三行　矢十二曰發見漢書音義　按：汲本、殿本作「發四矢曰發, 見儀禮也」.

二九四八頁　四行　中郎將段郴　按：「郴」原訛「彬」, 逕據汲本、殿本改正.

二九四九頁　一行　胡邪尸逐侯鞮單于長　按：「胡」原作「湖」, 逕據汲本、殿本改.

二九四九頁　五行　中郎將吳棠　按：校補謂袁紀「棠」作「常」.

二九四九頁一０行　隨太僕祭肜　按：「肜」原作「彤」, 逕據汲本、殿本改.

二九四九頁一一行　皋林溫禺犢王　按：丁謙南匈奴傳地理考證謂「溫禺犢王」前書作「溫偶駼王」, 上加「皋林」字者, 似分數部也, 故下有右溫禺犢王.

二九四九頁一二行　北匈奴入雲中遂至漁陽太守廉范擊卻之　按：集解引錢大昕說, 謂范為雲中太守, 「太守」上當有「雲中」二字.

二九四九頁一四行　征西(大)將軍耿秉　刊誤謂案秉傳不為大將軍, 此多一「大」字. 今據刪.

二九五０頁　四行　詔書聽雲遣驛使迎呼慰納之　按：刊誤謂「驛」當作「譯」.

二九五０頁　五行　大且渠伊莫訾王　按：「大」原訛「夫」, 逕改正.

二九五一頁　五行　薁鞮日逐王　按：汲本、殿本「鞮」作「鞬」.

二九五一頁　六行　又聞取降者歲數千人　按：王先謙謂語氣不了, 疑奪文.

二九五一頁　九行　荼苦也　殿本「荼」作「塗」, 集解本從之, 然塗不訓苦. 張森楷校勘記謂疑本作「塗炭言苦也」, 「塗」下脫「炭言」二字. 按：張說亦言之成理. 此殆後人以塗不訓苦, 遂改「塗」為「荼」耳. 又按：注與正文不相應. 校補謂此傳之注複沓紕繆, 至於不可究詰, 疑章懷本皆無注, 而妄人附益之, 且又不出一手也.

二九五一頁一三行　取其匈奴皮而還　按：刊誤謂匈奴一種, 安能盡取其皮, 明多「匈奴」二字, 或云取其胸皮.

二九五一頁一四行　屈蘭儲卑胡都須等　按：集解引錢大昕說, 謂章帝紀「屈」作「屋」.

二九五二頁　五行　依安侯河西　按：校補引錢大昭說, 謂魯恭傳作「史侯河西」, 安侯史侯未知孰是.

二九五二頁一０行　慚無報效之(義)[地]據殿本改. 按：錢大昭謂閩本作「地」. 校補謂通志亦作「地」.

二九五三頁　三行　威鎮(西)[四]夷　據殿本改.

二九五三頁　四行　秉因自陳[受]恩　據汲本、殿本補.

二九五三頁　九行　首虜二十餘萬人　按：刊誤謂案文多一「人」字.

二九五三頁一二行　匈奴河　刊誤謂「奴」字衍. 按：匈奴河或省稱匈河耳, 「奴」字非衍, 參閱竇融傳校記.

二九五三頁一三行　夜圍北單于[單于]大驚　據刊誤補.

二九五三頁一四行　獲閼氏　按：校補謂據和紀, 此閼氏, 單于母也. 紀亦言「獲」, 而耿秉傳獨言「斬」.

二九五四頁　一行　故(從)事中郎將置從事二人　刊誤謂案文多一「從」字, 言故事如此. 今據刪.

二九五四頁　四行　右校尉耿夔　按：集解引錢大昕說, 謂「右」當作「左」.

二九五四頁　六行　賜玉劍四具羽蓋一駟　按：刊誤謂當云「玉具劍四」, 又衍一「駟」字.

二九五四頁一二行　而不附安國[安國]由是疾師子　據通志補.

二九五七頁一五行　副中郎[將]龐雄　據刊誤補.

二九五八頁　五行　安帝即位之二年也　按：安帝於殤帝延平元年即位, 至永初三年, 即位已四年矣, 「二」乃「四」之訛.

二九五八頁一一行　安帝永初(六)[八]年　據集解引洪亮吉說改.

二九五八頁一五行　諸降胡餘萬人　按：汲本、殿本「餘萬人」作「萬餘人」.

二九五八頁一五行　部眾分散　按：「散」原訛「明」, 逕改正.

二九五九頁　一行　溫禺犢王呼尤徽　按：校補謂通志「徽」作「徵」, 下並同.

二九五九頁　六行　弟拔立　集解引惠棟說, 謂凡單于立皆載號謚. 下云「烏稽侯尸逐鞮單于」, 乃拔號謚也. 「弟拔立」已下當接此文, 今錯出「耿夔復免」以下十五字, 未知所屬, 當有脫誤. 按：校補謂案通志「耿夔復免」以下十五字在「烏稽侯尸鞮單于拔延光三年立」下, 「耿夔」上並有「是歲」二字, 知今本皆涉上「立」字誤倒, 又脫二字也.

二九五九頁　六行　以太原太守法度代為將軍　按：刊誤謂一傳中處處皆云「度遼將軍」, 惟三處沒「度遼」字, 以後又復舉之, 明此三處脫漏也.

二九五九頁　七行　新降一部大人阿族等遂反畔　按：集解引錢大昕說, 謂安帝紀云南匈奴左日逐王叛.

二九六０頁　九行　句龍王　按：順帝紀作「句龍大人」. 錢大昕謂王與大人皆匈奴尊稱, 譯語小異.

二九六一頁　五行　中國之所長(也)　據殿本刪. 按：校補謂錢校本據閩本亦無「也」字, 通志同.

二九六一頁　九行　此則陳龜之由也　按：據張元濟校勘記「由」原作「同」, 然今商務影印本亦作「由」, 殆依殿本描改. 又按：「同」字當誤. 「之由」上疑脫「獲罪」二字.

二九六一頁一０行　猶書云謨謀　汲本「謨謀」作「謀謨」. 按：校補謂今案尚書, 無「謀謨」「謨謀」連文之處, 疑皆「謀猷」之誤, 猷本亦訓謀也. 注或涉下文「謀謨」而誤. 又按：注「猶書云」至「古書之重語」應在正文「馬續素有謀謨」句下, 然各本皆同, 故不改.

二九六一頁一三行　[則]匈奴之兵不能當也　據殿本補.

二九六一頁一三行　下馬地鬥　按：殿本「地」作「步」.

二九六一頁一四行　去就相簿　汲本、殿本「簿」作「薄」. 按：薄簿通.

二九六二頁一三行　薁鞮或作薁鞬　按：沈家本謂順帝紀作「薁鞬」.

二九六三頁　七行　即今之鬥(用)[朋]據刊誤改.

二九六三頁一四行　延熹元年　按：「元」原訛「九」, 逕改正.

二九六四頁　七行　夷狄無字　按：刊誤謂此上當有「一說」二字.

二九六四頁一０行　熹平靈帝之元年　按：校補引柳從辰說, 謂應作「靈帝建寧五年改為熹平元年」.

二九六四頁一一行　單于呼徵　按：集解引惠棟說, 謂袁紀作「呼演」.

二九六四頁一五行　單于羌渠　按：集解引惠棟說, 謂袁紀作「羌深」.

二九六五頁　一行　休著各　按：集解引錢大昕說, 謂靈帝紀作「休屠各」. 屠音儲, 而著亦音直慮切, 譯語有重輕, 其實一也. 烏桓鮮卑傳俱云「休著屠各」, 此必讀范史者音著為屠, 後遂攙入正文耳.

二九六五頁一三行　又徙遷許　按：張森楷校勘記謂「徙」當作「從」.

二九六七頁　四行　究掩其窟穴　按：校補謂究掩二字各一義, 不能連文, 疑衍一字.

二九六七頁　六行　歸(河)西[河]於內地　集解引陳景雲說, 謂「河西」當作「西河」, 時南單于屯西河美稷縣也, 正與上句「南虜」相對. 今據改.

二九六八頁　六行　虜庭分爭謂五單于[爭]國　據校補補.

二九六八頁　九行　贊謁(者)稱臣而不名　據刊誤刪.

二九六八頁一０行　及諸蠻夷君長[王]侯數萬人　據汲本、殿本補.

二九六八頁一二行　匈奴既降　按：「既」原訛「即」, 逕改正.

二九六八頁一三行　三世稱[藩]據前書贊補.

二九六八頁一四行　是時邊城晏閉　汲本「閉」作「閑」. 按：校補謂晏閑即安閒, 以後文「塞地晏然」證之, 說亦可通.

二九六九頁　二行　世祖二年令中郎將韓統報命　按：沈家本謂韓統報命乃六年事, 云「二年」, 誤.

二九六九頁一二行　北虜(烏孫)遂奔[烏孫]據校補改.

二九六九頁一七行　即勒燕然　汲本、殿本「即」作「績」. 按：疑原作「既勒燕然」, 「既」與「即」形近而訛, 下文注有「既勒燕然之後」云云, 可證也.

二九七０頁　六行　即宜獎成南部　按：汲本「獎」作「權」, 殿本作「搆」.

二九七０頁　九行　滋生孽□　按：「□」原作「栽」, 逕據汲本、殿本改.

二九七０頁一０行　共禿翁何為首鼠兩端　汲本、殿本「共」作「老」. 今按：前書云「與長孺共一禿翁, 何為首鼠兩端」, 史記則作「與長孺共一老禿翁, 何為首鼠兩端」, 此注「共」下脫一「一」字, 而「共」作「老」, 或後人依史記改也.

二九七０頁一０行　禿翁即乃翁也　殿本、集解本「乃翁」作「天翁」. 按：王應麟困學紀聞卷十三, 略謂劉贛父東漢刊誤謂列傳第七十九注最淺陋, 章懷注書, 分與諸臣, 疑其將終篇, 故特草草耳. 今觀注引前書, 謂禿翁即天翁, 其謬甚矣. 是王氏所見本亦作「天翁」也.

後漢書卷九十 烏桓鮮卑列傳第八十

烏桓者, 本東胡也. 漢初, 匈奴冒頓滅其國, 餘類保烏桓山, 因以為號焉. 俗善騎射, 弋獵禽獸為事. 隨水草放牧, 居無常處. 以穹廬為舍, 東開向日. 食肉飲酪, 以毛毳為衣[一]. 貴少而賤老, 其性悍塞[二]. 怒則殺父兄, 而終不害其母, 以母有族類, 父兄無相仇報故也. 有勇健能理決鬥訟者, 推為大人, 無世業相繼. 邑落各有小帥, 數百千落自為一部. 大人有所召呼, 則刻木為信, 雖無文字, 而部眾不敢違犯. 氏姓無常, 以大人健者名字為姓. 大人以下, 各自畜牧營產, 不相傜役. 其嫁娶則先略女通情[三], 或半歲百日, 然後送牛馬羊畜, 以為娉幣. 婿隨妻還家, 妻家無尊卑, 旦旦拜之, 而不拜其父母. 為妻家僕役, 一二年閒, 妻家乃厚遣送女, 居處財物一皆為辦. 其俗妻後母, 報寡嫂, 死則歸其故夫. 計謀從用婦人, 唯鬥戰之事乃自決之. 父子男女相對踞蹲. 以髡頭為輕便. 婦人至嫁時乃養髮, 分為髻, 著句決, 飾以金碧, 猶中國有簂步搖[四]. 婦人能刺韋作文繡, 織氀毼[五]. 男子能作弓矢鞍勒[六], 鍛金鐵為兵器. 其土地宜穄及東牆. 東牆似蓬草, 實如穄子, 至十月而熟. 見鳥獸孕乳, 以別四節.

[一]鄭玄注周禮曰：「毛之縟細者為毳也.」

[二]說文曰：「悍, 勇也.」塞謂不通.

[三]杜預注左傳曰：「不以道取為略.」

[四]簂音(吉)[古]誨反. 字或為「幗」, 婦人首飾也. 續漢輿服志曰：「公卿列侯夫人紺繒幗.」釋名云「皇后首飾, 上有垂珠, 步則搖之」也.

[五]廣雅曰：「氀毼, 罽也.」氀音力于反. 毼音胡達反.

[六]勒, 馬銜也.

俗貴兵死, 斂屍以棺, 有哭泣之哀, 至葬則歌舞相送. 肥養一犬, 以彩繩纓牽, 并取死者所乘馬衣物, 皆燒而送之, 言以屬累犬[一], 使護死者神靈歸赤山. 赤山在遼東西北數千里, 如中國人死者魂神歸岱山也[二]. 敬鬼神, 祠天地日月星辰山川及先大人有健名者. 祠用牛羊, 畢皆燒之. 其約法：違大人言者, 罪至死；若相賊殺者, 令部落自相報, 不止, 詣大人告之, 聽出馬牛羊以贖死；其自殺父兄則無罪；若亡畔為大人所捕者, 邑落不得受之, 皆徙逐於雍狂之地, 沙漠之中. 其土多蝮蛇, 在丁令西南, 烏孫東北焉[三].

[一]屬累猶付託也. 屬音之欲反. 累音力瑞反.

[二]博物志：「泰山, 天帝孫也, 主召人魂. 東方萬物始, 故知人生命.」

[三]前書音義曰：「丁令, 匈奴別種也. 令音零.」

烏桓自為冒頓所破, 眾遂孤弱, 常臣伏匈奴, 歲輸牛馬羊皮, 過時不具, 輒沒其妻子. 及武帝遣驃騎將軍霍去病擊破匈奴左地, 因徙烏桓於上谷、漁陽、右北平、遼西、遼東五郡塞外, 為漢偵察匈奴動靜[一]. 其大人歲一朝見, 於是始置護烏桓校尉, 秩二千石, 擁節監領之, 使不得與匈奴交通.

[一]偵, 覘也, 音丑政反.

昭帝時, 烏桓漸強, 乃發匈奴單于冢墓, 以報冒頓之怨. 匈奴大怒, 乃東擊破烏桓. 大將軍霍光聞之, 因遣度遼將軍范明友將二萬騎出遼東邀匈奴, 而虜已引去. 明友乘烏桓新敗, 遂進擊之, 斬首六千餘級, 獲其三王首而還. 由是烏桓復寇幽州, 明友輒破之. 宣帝時, 乃稍保塞降附.

及王莽篡位, 欲擊匈奴, 興十二部軍, 使東域將嚴尤領烏桓、丁令兵屯代郡, 皆質其妻子於郡縣. 烏桓不便水土, 懼久屯不休, 數求謁去. 莽不肯遣, 遂自亡畔, 還為抄盜, 而諸郡盡殺其質, 由是結怨於莽. 匈奴因誘其豪帥以為吏, 餘者皆羈縻屬之.

光武初, 烏桓與匈奴連兵為寇, 代郡以東尤被其害. 居止近塞, 朝發穹廬, 暮至城郭, 五郡民庶, 家受其辜, 至於郡縣損壞, 百姓流亡. 其在上谷塞外白山者, 最為強富.

建武二十一年, 遣伏波將軍馬援將三千騎出五阮關掩擊之[一]. 烏桓逆知, 悉相率逃走, 追斬百級而還. 烏桓復尾擊援後, 援遂晨夜奔歸, 比入塞, 馬死者千餘匹.

[一]關在代郡.

二十二年, 匈奴國亂, 烏桓乘弱擊破之, 匈奴轉北徙數千里, 漠南地空, 帝乃以幣帛賂烏桓. 二十五年, 遼西烏桓大人郝旦等九百二十二人率眾向化, 詣闕朝貢, 獻奴婢牛馬及弓虎豹貂皮.

是時四夷朝賀, 絡驛而至, 天子乃命大會勞饗, 賜以珍寶. 烏桓或願留宿衛, 於是封其渠帥為侯王君長者八十一人, 皆居塞內, 布於緣邊諸郡, 令招來種人, 給其衣食, 遂為漢偵候, 助擊匈奴、鮮卑. 時司徒掾班彪上言：「烏桓天性輕黠, 好為寇賊, 若久放縱而無總領者, 必復侵掠居人, 但委主降掾史[一], 恐非所能制. 臣愚以為宜復置烏桓校尉, 誠有益於附集, 省國家之邊慮.」帝從之. 於是始復置校尉於上谷甯城[二], 開營府, 并領鮮卑, 賞賜質子, 歲時互市焉.

[一]蓋當時權置也. 下兵馬掾亦同也.

[二]甯城, 縣名. 前書甯縣作「寧」, 史記甯城亦作「寧」, 寧甯兩字通也.

及明、章、和三世, 皆保塞無事. 安帝永初三年夏, 漁陽烏桓與右北平胡千餘寇代郡、上谷. 秋, 鴈門烏桓率眾王無何(允), 與鮮卑大人丘倫等, 及南匈奴骨都侯, 合七千騎寇五原, 與太守戰於九原高渠谷[一], 漢兵大敗, 殺郡長吏. 乃遣車騎將軍何熙、度遼將軍梁慬等擊, 大破之. 無何乞降, 鮮卑走還塞外. 是後烏桓稍復親附, 拜其大人戎朱廆為親漢都尉[二].

[一]九原, 縣名, 屬五原郡.

[二]廆音胡罪反.

順帝陽嘉四年冬, 烏桓寇雲中, 遮截道上商賈車牛千餘兩, 度遼將軍耿曄率二千餘人追擊, 不利, 又戰於沙南, 斬首五百級[一]. 烏桓遂圍曄於蘭池城, 於是發積射士二千人, 度遼營千人, 配上郡屯, 以討烏桓, 烏桓乃退. 永和五年, 烏桓大人阿堅、羌渠等與南匈奴左部句龍吾斯反畔, 中郎將張耽擊破斬之, 餘眾悉降. 桓帝永壽中, 朔方烏桓與休著屠各並畔, 中郎將張奐搫平之. 延熹九年夏, 烏桓復與鮮卑及南匈奴(鮮卑)寇緣邊九郡, 俱反, 張奐討之, 皆出塞去.

[一]沙南, 縣, 屬雲中郡, 有蘭池城.

靈帝初, 烏桓大人上谷有難樓者, 眾九千餘落, 遼西有丘力居者, 眾五千餘落, 皆自稱王；又遼東蘇僕延, 眾千餘落, 自稱峭王[一]；右北平烏延, 眾八百餘落, 自稱汗魯王：並勇建而多計策. 中平四年, 前中山太守張純畔, 入丘力居眾中, 自號彌天安定王, 遂為諸郡烏桓元帥, 寇掠青、徐、幽、冀四州. 五年, 以劉虞為幽州牧, 虞購募斬純首, 北州乃定.

[一]峭音七笑反.

獻帝初平中, 丘力居死, 子樓班年少, 從子蹋頓有武略, 代立[一], 總攝三郡, 眾皆從其號令. 建安初, 冀州牧袁紹與前將軍公孫瓚相持不決, 蹋頓遣使詣紹求和親, 遂遣兵助擊瓚, 破之. 紹矯制賜蹋頓、難樓、蘇僕延、烏延等, 皆以單于印綬. 後難樓、蘇僕延率其部眾奉樓班為單于, 蹋頓為王, 然蹋頓猶秉計策. 廣陽人閻柔, 少沒烏桓、鮮卑中, 為其種人所歸信, 柔乃因鮮卑眾, 殺烏桓校尉邢舉而代之. 袁紹因寵慰柔, 以安北邊. 及紹子尚敗, 奔蹋頓. 時幽、冀吏人奔烏桓者十萬餘戶, 尚欲憑其兵力, 復圖中國. 會曹操平河北, 閻柔率鮮卑、烏桓歸附, 操即以柔為校尉. 建安十二年, 曹操自征烏桓, 大破蹋頓於柳城, 斬之, 首虜二十餘萬人. 袁尚與樓班、烏延等皆走遼東, 遼東太守公孫康並斬送之. 其餘眾萬餘落, 悉徙居中國云.

[一]蹋音大蠟反.

鮮卑者, 亦東胡之支也, 別依鮮卑山, 故因號焉. 其言語習俗與烏桓同. 唯婚姻先髡頭, 以季春月大會於饒樂水上[一], 飲讌畢, 然後配合. 又禽獸異於中國者, 野馬、原羊、角端牛, 以角為弓, 俗謂之角端弓者[二]. 又有貂、豽、鼲子, 皮毛柔蝡[三], 故天下以為名裘.

[一]水在今營州北.

[二]郭璞注爾雅曰：「原羊似吳羊而大角, 出西方.」前書音義曰：「角端似牛, 角可為弓.」

[三]豽音女滑反. 鼲音胡昆反. 貂、鼲並鼠屬. 豽, 猴屬也.

漢初, 亦為冒頓所破, 遠竄遼東塞外, 與烏桓相接, 未常通中國焉. 光武初, 匈奴強盛, 率鮮卑與烏桓寇抄北邊, 殺略吏人, 無有寧歲. 建武二十一年, 鮮卑與匈奴入遼東, 遼東太守祭肜擊破之, 斬獲殆盡, 事已具肜傳, 由是震怖. 及南單于附漢, 北虜孤弱, 二十五年, 鮮卑始通驛使.

其後都護偏何等詣祭肜求自效功, 因令擊北匈奴左伊育訾部, 斬首二千餘級. 其後偏何連歲出兵擊北虜, 還輒持首級詣遼東受賞賜. 三十年, 鮮卑大人於仇賁、滿頭等率種人詣闕朝賀, 慕義內屬. 帝封於仇賁為王, 滿頭為侯. 時漁陽赤山烏桓歆志賁等數寇上谷. 永平元年, 祭肜復賂偏何擊歆志賁, 破斬之, 於是鮮卑大人皆來歸附, 並詣遼東受賞賜, 青徐二州給錢歲二億七千萬為常. 明章二世, 保塞無事.

和帝永元中, 大將軍竇憲遣右校尉耿夔擊破匈奴, 北單于逃走, 鮮卑因此轉徙據其地. 匈奴餘種留者尚有十餘萬落, 皆自號鮮卑, 鮮卑由此漸盛. 九年, 遼東鮮卑攻肥如縣[一], 太守祭參坐沮敗, 下獄死. 十三年, 遼東鮮卑寇右北平, 因入漁陽, 漁陽太守擊破之. 延平元年, 鮮卑復寇漁陽, 太守張顯率數百人出塞追之. 兵馬掾嚴授諫曰：「前道險阻, 賊埶難量, 宜且結營, 先令輕騎偵視之.」顯意甚銳, 怒欲斬之. 因復進兵, 遇虜伏發, 士卒悉走, 唯授力戰, 身被十創, 手殺數人而死. 顯中流矢, 主簿衛福、功曹徐咸皆自投赴顯, 俱歿於陣. 鄧太后策書褒歎, 賜顯錢六十萬, 以家二人為郎；授、福、咸各錢十萬, 除一子為郎.

[一]肥如縣, 故城在今平州也.

安帝永初中, 鮮卑大人燕荔陽詣闕朝賀, 鄧太后賜燕荔陽王印綬, 赤車參駕, 令止烏桓校尉所居甯城下, 通胡市, 因築南北兩部質館[一]. 鮮卑邑落百二十部, 各遣入質. 是後或降或畔, 與匈奴、烏桓更相攻擊.

[一]築館以受降質.

元初二年秋, 遼東鮮卑圍無慮縣[一], 州郡合兵固保清野, 鮮卑無所得[二]. 復攻扶黎營, 殺長吏[三]. 四年, 遼西鮮卑連休等遂燒塞門, 寇百姓. 烏桓大人於秩居等與連休有宿怨, 共郡兵奔擊, 大破之, 斬首千三百級, 悉獲其生口牛馬財物. 五年秋, 代郡鮮卑萬餘騎遂穿塞入寇, 分攻城邑, 燒官寺, 殺長吏而去. 乃發緣邊甲卒、黎陽營兵, 屯上谷以備之. 冬, 鮮卑入上谷, 攻居庸關, 復發緣邊諸郡、黎陽營兵、積射士步騎二萬人, 屯列衝要. 六年秋, 鮮卑入馬城塞, 殺長吏[四], 度遼將軍鄧遵發積射士三千人, 及中郎將馬續率南單于, 與遼西、右北平兵馬會, 出塞追擊鮮卑, 大破之, 獲生口及牛羊財物甚眾. 又發積射士三千人, 馬三千匹, 詣度遼營屯守.

[一]無慮縣屬遼東郡.

[二]清野謂收斂積聚, 不令寇得之也.

[三]扶黎, 縣, 屬遼東屬國, 故城在今營州東[南].

[四]馬城, 縣名, 屬代郡也.

永寧元年, 遼西鮮卑大人烏倫、其至鞬率眾詣鄧遵降, 奉貢獻. 詔封烏倫為率眾王, 其至鞬為率眾侯, 賜綵繒各有差.

建光元年秋, 其至鞬復畔, 寇居庸, 雲中太守成嚴擊之, 兵敗, 功曹楊穆以身捍嚴, 與俱戰歿. 鮮卑於是圍烏桓校尉徐常於馬城. 度遼將軍耿夔與幽州刺史龐參發廣陽、漁陽、涿郡甲卒, 分為兩道救之；常夜得潛出, 與夔等并力並進, 攻賊圍, 解之. 鮮卑既累殺郡守, 膽意轉盛, 控弦數萬騎. 延光元年冬, 復寇鴈門、定襄, 遂攻太原, 掠殺百姓. 二年冬, 其至鞬自將萬餘騎入東領候, 分為數道, 攻南匈奴於曼柏[一], 薁鞬日逐王戰死, 殺千餘人. 三年秋, 復寇高柳, 擊破南匈奴, 殺漸將王.

[一]縣名, 屬五原郡也.

順帝永建元年秋, 鮮卑其至鞬寇代郡, 太守李超戰死. 明年春, 中郎將張國遣從事將南單于兵步騎萬餘人出塞, 擊破之, 獲其資重二千餘種. 時遼東鮮卑六千餘騎亦寇遼東玄菟, 烏桓校尉耿曄發緣邊諸郡兵及烏桓率眾王出塞擊之, 斬首數百級, 大獲其生口牛馬什物, 鮮卑乃率種眾三萬人詣遼東乞降. 三年, 四年, 鮮卑頻寇漁陽、朔方. 六年秋, 耿曄遣司馬將胡兵數千人, 出塞擊破之. 冬, 漁陽太守又遣烏桓兵擊之, 斬首八百級, 獲牛馬生口. 烏桓豪人扶漱官勇健[一], 每與鮮卑戰, 輒陷敵, 詔賜號「率眾君」.

[一]漱音所救反.

陽嘉元年冬, 耿曄遣烏桓親漢都尉戎朱廆率眾王侯咄歸等, 出塞抄擊鮮卑, 大斬獲而還, 賜咄歸等已下為率眾王、侯、長, 賜綵繒各有差. 鮮卑後寇遼東屬國, 於是耿曄乃移屯遼東無慮城拒之. 二年春, 匈奴中郎將趙稠遣從事將南匈奴骨都侯夫沈等, 出塞擊鮮卑, 破之, 斬獲甚眾, 詔賜夫沈金印紫綬及縑綵各有差. 秋, 鮮卑穿塞入馬城, 代郡太守擊之, 不能克. 後其至鞬死, 鮮卑抄盜差稀.

桓帝時, 鮮卑檀石槐者, 其父投鹿侯、初從匈奴軍三年, 其妻在家生子. 投鹿侯歸, 怪欲殺之. 妻言嘗晝行聞雷震, 仰天視而雹入其口, 因吞之, 遂妊身, 十月而產, 此子必有奇異, 且宜長視. 投鹿侯不聽, 遂棄之. 妻私語家令收養焉, 名檀石槐. 年十四五, 勇健有智略. 異部大人抄取其外家牛羊, 檀石槐單騎追擊之, 所向無前, 悉還得所亡者, 由是部落畏服. 乃施法禁, 平曲直, 無敢犯者, 遂推以為大人. 檀石槐乃立庭於彈汗山歠仇水上[一], 去高柳北三百餘里, 兵馬甚盛, 東西部大人皆歸焉. 因南抄緣邊, 北拒丁零, 東卻夫餘, 西擊烏孫, 盡據匈奴故地, 東西萬四千餘里, 南北七千餘里, 網羅山川水澤鹽池.

[一]歠音昌悅反.

永壽二年秋, 檀石槐遂將三四千騎寇雲中. 延熹元年, 鮮卑寇北邊. 冬, 使匈奴中郎將張奐率南單于出塞擊之, 斬首二百級. 二年, 復入鴈門, 殺數百人, 大抄掠而去. 六年夏, 千餘騎寇遼東屬國. 九年夏, 遂分騎數萬人入緣邊九郡, 並殺掠吏人, 於是復遣張奐擊之, 鮮卑乃出塞去. 朝廷積患之, 而不能制, 遂遣使持印綬封檀石槐為王, 欲與和親. 檀石槐不肯受, 而寇抄滋甚. 乃自分其地為三部, 從右北平以東至遼東, 接夫餘、濊貊二十餘邑為東部, 從右北平以西至上谷十餘邑為中部, 從上谷以西至敦煌、烏孫二十餘邑為西部, 各置大人主領之, 皆屬檀石槐.

靈帝立, 幽、并、涼三州緣邊諸郡無歲不被鮮卑寇抄, 殺略不可勝數. 熹平三年冬, 鮮卑入北地, 太守夏育率休著屠各追擊破之. 遷育為護烏桓校尉. 五年, 鮮卑寇幽州. 六年夏, 鮮卑寇三邊. 秋, 夏育上言：「鮮卑寇邊, 自春以來, 三十餘發, 請徵幽州諸郡兵出塞擊之, 一冬二春, 必能禽滅.」朝廷未許. 先是護羌校尉田晏坐事論刑被原, 欲立功自效, 乃請中常侍王甫求得為將, 甫因此議遣兵與育并力討賊. 帝乃拜晏為破鮮卑中郎將. 大臣多有不同, 乃召百官議朝堂. 議郎蔡邕議曰：

書戒猾夏, 易伐鬼方[一], 周有獫狁、蠻荊之師[二], 漢有闐顏、瀚海之事[三]. 征討殊類, 所由尚矣. 然而時有同異, 埶有可否, 故謀有得失, 事有成敗, 不可齊也.

[一]尚書舜典曰：「蠻夷猾夏, 寇賊姦宄.」猾, 亂也. 易既濟九三爻辭曰：「高宗伐鬼方, 三年而克之.」前書淮南王安曰：「鬼方, 小蠻夷也.」音義曰：「鬼方, 遠方也.」

[二]詩小雅曰：「顯允方叔, 征伐獫狁, 蠻荊來威.」

[三]武帝使大將軍衛青擊匈奴, 至闐顏山, 斬首萬餘級. 使霍去病擊匈奴, 封狼居胥山, 登臨瀚海也.

武帝情存遠略, 志闢四方, 南誅百越, 北討強胡, 西伐大宛, 東并朝鮮. 因文、景之蓄, 藉天下之饒, 數十年閒, 官民俱匱. 乃興鹽鐵酒榷之利, 設告緡重稅之令[一], 民不堪命, 起為盜賊, 關東紛擾, 道路不通[二]. 繡衣直指之使, 奮鈇鉞而並出[三]. 既而覺悟, 乃息兵罷役, [封]丞相為富人侯[四]. 故主父偃曰：「夫務戰勝, 窮武事, 未有不悔者也.」[五]夫以世宗神武, 將相良猛, 財賦充實, 所拓廣遠, 猶有悔焉. 況今人財並乏, 事劣昔時乎！

[一]武帝使東郭咸陽等領天下鹽鐵, 敢私鑄錢賣鹽者釱左趾. 榷, 專也. 官自賣酒, 人不得賣也. 又筭緡錢, 率緡錢二千而筭一, 令各以其物自占. 占不悉, 聽人告緡, 以半與之. 音義曰：「緡, 絲也. 用以貫錢, 故曰緡錢. 一筭百二十也.」

[二]武帝天漢二年, 泰山、琅邪群賊徐勃等阻山攻城, 道路不通.

[三]武帝使直指使者暴勝之等衣繡仗斧, 分部逐捕也.

[四]封丞相車千秋為富人侯, 以明休息, 思富養人.

[五]武帝時, 齊相主父偃諫伐匈奴之辭.

自匈奴遁逃, 鮮卑強盛, 據其故地, 稱兵十萬, 才力勁健, 意智益生. 加以關塞不嚴, 禁網多漏, 精金良鐵, 皆為賊有；漢人逋逃, 為之謀主, 兵利馬疾, 過於匈奴. 昔段熲良將, 習兵善戰, 有事西羌, 猶十餘年. 今育、晏才策, 未必過熲, 鮮卑種眾, 不弱于曩時. 而虛計二載, 自許有成, 若禍結兵連, 豈得中休? 當復徵發眾人, 轉運無已, 是為耗竭諸夏, 并力蠻夷. 夫邊垂之患, 手足之蚧搔；中國之困, 胸背之瘭疽[一]. 方今郡縣盜賊尚不能禁, 況此醜虜而可伏乎！

[一]蚧音介. 搔音新到反. 埤蒼曰：「瘭音必燒反.」杜預注左傳曰：「疽, 惡創也.」

昔高祖忍平城之恥, 呂后棄慢書之詬[一], 方之於今, 何者為甚?

[一]詬, 恥也, 音許豆反.

天設山河, 秦築長城, 漢起塞垣, 所以別內外, 異殊俗也. 苟無䠞國內侮之患則可矣[一], 豈與蟲螘(校)[狡]寇計爭往來哉！雖或破之, 豈可殄盡, 而方(今)[令]本朝為之旰食乎? [二]

[一]䠞國, 解見西域傳.

[二]旰, 晚也. 左傳伍子胥曰：「楚君大夫, 其旰食乎！」

夫專勝者未必克, 挾疑者未必敗, 眾所謂危, 聖人不任, 朝議有嫌, 明主不行也. 昔淮南王安諫伐越曰：「天子之兵, 有征無戰. 言其莫敢校也[一]. 如使越人蒙死以逆執事廝輿之卒[二], 有一不備而歸者, 雖得越王之首, 而猶為大漢羞之.」而欲以齊民易醜虜, 皇威辱外夷, 就如其言, 猶已危矣, 況乎得失不可量邪！昔珠崖郡反, 孝元皇帝納賈捐之言, 而下詔曰：「珠崖背畔, 今議者或曰可討, 或曰棄之. 朕日夜惟思, 羞威不行, 則欲誅之；通于時變, 復憂萬民. 夫萬民之飢與遠蠻之不討, 何者為大? 宗廟之祭, 凶年猶有不備, 況避不嫌之辱哉！今關東大困, 無以相贍, 又當動兵, 非但勞民而已. 其罷珠崖郡.」此元帝所以發德音也. 夫卹民救急, 雖成郡列縣, 尚猶棄之, 況障塞之外, 未嘗為民居者乎！守邊之術, 李牧善其略[三], 保塞之論, 嚴尤申其要[四], 遺業猶在, 文章具存, 循二子之策, 守先帝之規, 臣曰可矣.

[一]校, 報也.

[二]前書音義曰：「廝, 微也. 輿, 眾也.」

[三]史記曰, 李牧, 趙之北邊良將也. 常居代、鴈門備匈奴, 以便宜置吏, 巿租不入幕府, 為士卒費, 謹烽火, 邊無失亡也.

[四]前書王莽發三十萬眾, 十道出擊匈奴. 莽將嚴尤諫曰：「匈奴為害, 所從來久, 未聞上代有征之者也. 後世三家周、秦、漢征之, 然皆未有得上策者也. 周宣王時獫狁內侵, 至于涇陽, 命將出征之, 盡境而還, 是得中策. 武帝選將練兵, 深入遠戍, 兵連禍結三十餘年, 是為下策. 秦始皇不忍小恥, 築長城之固, 以喪社稷, 是為無策.」班固曰：「若乃征伐之功, 秦、漢行事, 嚴尤論之當也.」

帝不從[一]. 遂遣夏育出高柳, 田晏出雲中, 匈奴中郎將臧旻率南單于出鴈門, 各將萬騎, 三道出塞二千餘里. 檀石槐命三部大人各帥眾逆戰, 育等大敗, 喪其節傳輜重, 各將數十騎奔還, 死者十七八. 三將檻車徵下獄, 贖為庶人. 冬, 鮮卑寇遼西. 光和元年冬, 又寇酒泉, 緣邊莫不被毒. 種眾日多, 田畜射獵不足給食, 檀石槐乃自徇行, 見烏侯秦水廣從數百里, 水停不流[二], 其中有魚, 不能得之. 聞倭人善網捕, 於是東擊倭人國, 得千餘家, 徙置秦水上, 令捕魚以助糧食.

[一]左傳曰, 楚大夫薳啟彊對楚靈王曰：「晉之事君, 臣曰可矣.」

[二]從音子用反.

光和中, 檀石槐死, 時年四十五, 子和連代立. 和連才力不及父, 亦數為寇抄, 性貪淫, 斷法不平, 眾畔者半. 後出攻北地, 廉人善弩射者[一]射中和連, 即死. 其子騫曼年小, 兄子魁頭立. 後騫曼長大, 與魁頭爭國, 眾遂離散. 魁頭死, 弟步度根立. 自檀石槐後, 諸大人遂世相傳襲.

[一]廉, 縣名, 屬北地郡.

論曰：四夷之暴, 其埶互彊矣. 匈奴熾於隆漢, 西羌猛於中興. 而靈獻之閒, 二虜迭盛, 石槐驍猛, 盡有單于之地, 蹋頓凶桀, 公據遼西之土. 其陵跨中國, 結患生人者, 靡世而寧焉. 然制御上略, 歷世無聞；周、漢之策, 僅得中下. 將天之冥數, 以至於是乎?

贊曰：二虜首施, 鯁我北垂. 道暢則馴, 時薄先離.

校勘記

二九七九頁　三行　烏桓者本東胡也　按：魏志「桓」皆作「丸」.

二九七九頁　五行　其性悍塞　按：集解引惠棟說, 謂魏書「悍塞」作「悍□」.

二九七九頁一二行　簂步搖　按：三國志注引魏書作「冠步搖」.

二九八０頁　一行　實如穄子　按：三國志注引魏書「穄」作「葵」.

二九八０頁　六行　簂音(吉)[古]誨反　按：張森楷校勘記謂吉簂不同母, 不得用為反切. 據廣韻古對切, 集韻古獲切, 疑此「吉」字亦「古」字之誤. 今據改.

二九八一頁一四行　遂自亡畔　「自」原作「皆」, 逕據汲本、殿本改. 按：通志亦作「自」.

二九八二頁　七行　郝旦等九百二十二人率眾向化詣闕朝貢至於是封其渠帥為侯王君長者八十一人按：魏志烏丸傳注引魏書, 云「烏丸大人郝且等九千餘人, 率眾詣闕, 封其渠帥為侯王者八十餘人」, 與此異. 「郝旦」作「郝且」, 旦且形近, 未知孰是.

二九八三頁　三行　鴈門烏桓率眾王無何(允)　據刊誤刪. 　按：校補謂通志亦無「允」字.

二九八三頁　五行　拜其大人戎朱廆為親漢都尉　集解引惠棟說, 謂續漢書及魏書「朱」作「末」. 按：校補謂通志亦作「末」.

二九八三頁一二行　朔方烏桓與休著屠各並畔　按：「休著屠各」靈帝紀作「休屠各」, 南匈奴傳作「休著各」, 此「休著屠各」者, 錢大昕謂乃讀范史者音著為屠, 後遂攙入正文耳. 參閱南匈奴傳校勘記.

二九八三頁一三行　延熹九年夏烏桓復與鮮卑及南匈奴(鮮卑)寇緣邊九郡　按：校補引錢大昭說, 謂下「鮮卑」二字疑衍. 本紀是年六月南匈奴及烏桓、鮮卑寇緣邊九郡. 今刪.

二九八四頁一二行　建安十二年曹操自征烏桓　集解引惠棟說, 謂魏書作「十一年」. 今按魏志武紀在建安十二年夏, 魏志烏丸傳作「十一年」, 誤.

二九八五頁　二行　原羊　按：殿本考證謂何焯校本「原」改「羱」.

二九八五頁　九行　鮮卑始通驛使　按：刊誤謂「驛」當作「譯」.

二九八五頁一一行　北匈奴左伊育訾部　按：集解引惠棟說, 謂祭肜傳「育」作「秩」.

二九八五頁一二行　三十年　按：集解引惠棟說, 謂袁紀作「三十一年」.

二九八五頁一三行　歆志賁　按：殿本考證謂魏志注「歆」作「欽」.

二九八六頁　五行　延平元年　按：集解引王補說, 謂「延平」上應有「殤帝」二字.

二九八七頁一０行　故城在今營州東[南]據汲本、殿本補.

二九八八頁　四行　殺漸將王　按：殿本「漸」作「斬」. 參閱南匈奴傳校勘記.

二九八八頁　七行　獲其資重二千餘種　按：校補謂「種」疑當作「輛」.

二九八八頁　八行　牛馬什物　按：殿本作「牛羊財物」.

二九八八頁一三行　耿曄遣烏桓親漢都尉戎朱廆率眾王侯咄歸等　按：刊誤謂魏志此「眾」字作「將」字, 言率將胡王等出塞, 後乃封為率眾王侯長也.

二九八八頁一五行　匈奴中郎將趙稠　按：沈家本謂「趙稠」紀作「王稠」. 「匈奴」上奪「使」字.

二九八九頁　七行　彈汗山　按：集解引惠棟說, 謂「汗」通鑑作「汙」.

二九九一頁　三行　[封]丞相為富人侯　據汲本、殿本補.

二九九一頁　四行　夫以世宗神武　張森楷校勘記謂群書治要「世宗」作「武帝」, 是知范書原文作「武帝」, 後人妄以武帝本是世宗, 唐避諱改, 遂回改為「世宗」, 而不知非也. 今按：邕集作「世宗」.

二九九一頁　四行　將相良猛　按：汲本、殿本「相」作「帥」.

二九九一頁　六行　釱左趾　按：「釱」原作「□」, 逕據殿本、集解本改.

二九九二頁　七行　天設山河　按：校補謂通志「山河」作「沙漠」.

一九九二頁　八行　豈與蟲螘(校)[狡]寇計爭往來哉　校補謂「校」為「狡」之訛. 並引柳從辰說, 謂蔡邕集「校」作「狡」. 今據改.

二九九二頁　八行　而方(今)[令]本朝為之旰食乎　刊誤謂「今」當作「令」. 張森楷校勘記謂治要作「令」. 今據改.

二九九三頁　三行　況避不嫌之辱哉　按：校補謂柳從辰云蔡邕集「嫌」作「遜」, 今案前書本作「嫌」.

二九九三頁　三行　又當動兵　集解引惠棟說, 謂邕集「當」作「議」. 今按：前書作「以」.

二九九三頁　五行　守邊之術李牧善其略　按：校補謂通志「守」作「備」, 「略」作「宜」.

二九九三頁一六行　各將數十騎奔還　汲本、殿本「數十」作「數千」. 按：殿本考證謂「數千」通鑑作「數十」為是.

二九九四頁　三行　聞倭人善網捕於是東擊倭人國　按：魏志鮮卑傳注引魏書「倭」作「汗」.

後漢書 志

後漢書志第一 律歷上

律準　候氣

古之人論數也, 曰「物生而後有象, 象而後有滋, 滋而後有數」. 然則天地初形, 人物既著, 則筭數之事生矣. 記稱大橈作甲子[一], 隸首作數[二]. 二者既立, 以比日表[三], 以管萬事. 夫一、十、百、千、萬, 所同用也；律、度、量、衡、曆, 其別用也. 故體有長短, 檢以度[四]；物有多少, 受以量[五]；量有輕重, 平以權衡[六]；聲有清濁, 協以律呂；三光運行, 紀以曆數：然後幽隱之情, 精微之變, 可得而綜也[七].

[一]呂氏春秋曰：「黃帝師大橈.」博物記曰：「容成氏造曆, 黃帝臣也.」月令章句：「大橈探五行之情, 占斗綱所建, 於是始作甲乙以名日, 謂之幹, 作子丑以名(日)[月], 謂之枝, 枝幹相配, 以成六旬.」

[二]博物記曰：「隸首, 黃帝之臣.」一說, 隸首, 善筭者也.

[三]表即晷景.

[四]說苑曰：「以粟生之, (十)[一]粟為一分, 十分為一寸, 十寸為一尺, 十尺為一丈.」

[五]說苑曰：「千二百粟為一籥, 十籥為一合, 十合為一升, 十升為一斗, 十斗為一斛.」

[六]說苑曰：「十粟重一圭, 十圭重一銖, 二十四銖重一兩, 十六兩重一斤, 三十斤重一鈞, 四鈞重一石.」

[七]前志曰：「夫推曆生律, 制器規圓矩方, 權重衡平, 準繩嘉量, 探賾索隱, 鉤深致遠, 莫不用焉. 度長短者不失毫釐, 量多少者不失圭撮, 權輕重者不失黍累. 紀於一, 協於十, 長於百, 大於千, 廣於萬.」

漢興, 北平侯張蒼首治律曆. 孝武正樂, 置協律之官. 至元始中, 博徵通知鍾律者, 考其意義, 羲和劉歆典領條奏, 前史班固取以為志. 而元帝時, 郎中京房(房字君明)知五聲之音, 六律之數. 上使太子太傅(韋)玄成、(字少翁)諫議大夫章, 雜試問房於樂府. 房對：「受學故小黃令焦延壽. 六十律相生之法：以上生下, 皆三生二, 以下生上, 皆三生四, 陽下生陰, 陰上生陽, 終於中呂, 而十二律畢矣. 中呂上生執始, 執始下生去滅, 上下相生, 終於南事, 六十律畢矣. 夫十二律之變至於六十, 猶八卦之變至於六十四也. 宓羲作易, 紀陽氣之初, 以為律法. 建日冬至之聲, 以黃鍾為宮, 太蔟為商, 姑洗為角, 林鍾為徵, 南呂為羽, 應鍾為變宮, 蕤賓為變徵[一]. 此聲氣之元, 五音之正也. 故各(終)[統]一日. 其餘以次運行, 當日者各自為宮, 而商徵以類從焉[二]. 禮運篇曰『五聲、六律、十二管還相為宮』, 此之謂也[三]. 以六十律分期之日, 黃鍾自冬至始, 及冬至而復, 陰陽寒燠風雨之占生焉. 於以檢攝群音, 考其高下, 苟非(草)[革]木之聲, 則無不有所合. 虞書曰『律和聲』, 此之謂也.」房又曰：「竹聲不可以度調, 故作準以定數. 準之狀如瑟, 長丈而十三弦, 隱閒九尺, 以應黃鍾之律九寸；中央一弦, 下有畫分寸, 以為六十律清濁之節.」房言律詳於歆所奏, 其術施行於史官, 候部用之. 文多不悉載. 故總其本要, 以續前志.

[一]月令章句曰：「以姑洗為角, 南呂為羽, 則微濁也.」

[二]月令章句曰：「律, 率也, 聲之管也. 上古聖人本陰陽, 別風聲, 審清濁, 而不可以文載口傳也. 於是始鑄金作鍾, 以主十二月之聲, 然後以效升降之氣. 鍾難分別, 乃截竹為管, 謂之律. 律者, 清濁之率法也. 聲之清濁, 以(制)[律]長短為制.」

[三]鄭玄曰：「宮數八十一, 黃鍾長九寸, 九九八十一也. 三分宮去一生徵, 徵數五十四, 林鍾長六寸, 六九五十四也. 三分徵益一生商, 商數七十二, 太蔟長八寸, 八九七十二也. 三分商去一生羽, 羽數四十八, 南呂長五寸三分寸之一, 五九四十五又三分寸之一, 為四十八也. 三分羽益一生角, 角數六十四, 姑洗長七寸九分寸之一, 七九六十三又九分寸之一, 為六十四也. 三分角去一生變宮, 三分變宮益一生變徵. 自此已後, 則隨月而變, 所謂『還相為宮.』」

律術曰：陽以圓為形, 其性動. 陰以方為節, 其性靜. 動者數三, 靜者數二. 以陽生陰, 倍之；以陰生陽, 四之：皆三而一. 陽生陰曰下生, 陰生陽曰上生. 上生不得過黃鍾之(清)濁, 下生不得及黃鍾之(數實)[清]. 皆參天兩地, 圓蓋方覆, 六耦承奇之道也. 黃鍾, 律呂之首, 而生十一律者也[一]. 其相生也, 皆三分而損益之. 是故十二律之, 得十七萬七千一百四十七, 是為黃鍾之實[二]. 又以二乘而三約之, 是為下生林鍾之實. 又以四乘而三約之, 是為上生太蔟之實. 推此上下, 以定六十律之實. 以九三之, (數)[得]萬九千六百八十三為法. [於]律為寸, 於準為尺. 不盈者十之, 所得為分. 又不盈十之, 所得為小分. 以其餘正其強弱.

[一]前書曰：「黃帝使伶倫, 自大夏之西, 崑崙之陰, 取竹之嶰谷生, 其竅厚均者, 斷兩節閒而吹之, 以為黃鍾之管. 制十二筩以聽鳳之鳴, 其雄鳴為六, 雌鳴亦六, 比黃鍾之音, 而皆可以生之, 是為律本. 至治之世, 天地之氣合以生風. 天地之風氣正, 十二律乃定.」

[二]前書曰：「太極元氣, 含三為一. 極, 中也. 元, 始也. 行於十二辰, 始動於子. 參之於丑, 得三. 又參之於寅, 得九. 又參之於卯, 得二十七. 又參之於辰, 得八十一. 又參之於巳, 得二百四十三. 又參之於午, 得七百二十九. 又參之於未, 得二千一百八十七. 又參之於申, 得六千五百六十一. 又參之於酉, 得萬九千六百八十三. 又參之於戌, 得五萬九千四十九. 又參之於亥, 得十七萬七千一百四十七. 此陰陽合德, 氣鍾於子, 化生萬物者也. 故滋萌於子, 紐牙於丑, 引達於寅, 冒茆於卯, 振羨於辰, 巳盛於巳, 咢布於午, 昧曖於未, 申堅於申, 留孰於酉, 畢入於戌, 該閡於亥, 出甲於甲, 奮軋於乙, 明炳於丙, 大成於丁, 豐茂於戊, 理紀於己, 斂更於庚, 悉新於辛, 懷任於壬, 陳揆於癸. 故陰陽之施化, 萬物之終始, 既類旅於律呂, 又經歷於日辰, 而變化之情則可見矣.」

黃鍾, 十七萬七千一百四十七.

下生林鍾. 　黃鍾為宮, 太蔟商, 林鍾徵.

一日. 　律, 九寸. 　準, 九尺.

色育, 十七萬六千七百七十六.

下生謙待. 　色育為宮, 未知商, 謙待徵.

六日. 　律, 八寸九分小分八微強. 　準, 八尺九寸萬五千九百七十三.

執始, 十七萬四千七百六十二.

下生去滅. 　執始為宮, 時息商, 去滅徵.

六日. 　律, 八寸八分小分七大強. 　準, 八尺八寸萬五千五百一十六.

丙盛, 十七萬二千四百一十.

下生安度. 　丙盛為宮, 屈齊商, 安度徵.

六日. 　律, 八寸七分小分六微弱. 　準, 八尺七寸萬一千六百七十九.

分動, 十七萬八十九.

下生歸嘉. 　分動為宮, 隨期商, 歸嘉徵.

六日. 　律, 八寸六分小分四強. 　準, 八尺六寸八千一百五十二.

質末, 十六萬七千八百.

下生否與. 　質末為宮, 形晉商, 否與徵.

六日. 　律, 八寸五分小分二[半]強. 　準, 八尺五寸四千九百四十五.

大呂, 十六萬五千八百八十八.

下生夷則. 　大呂為宮, 夾鍾商, 夷則徵.

八日. 　律, 八寸四分小分三弱. 　準, 八尺四寸五千五百八.

分否, 十六萬三千六百五十四.

下生解形. 　分否為宮, 開時商, 解形徵.

八日. 　律, 八寸三分小分一強. 　準, 八尺三寸二千八百五十一.

凌陰, 十六萬一千四百五十二.

下生去南. 　凌陰為宮, 族嘉商, 去南徵.

八日. 　律, 八寸二分小分一弱. 　準, 八尺二寸五百一十四.

少出, 十五萬九千二百八十.

下生分積. 　少出為宮, 爭南商, 分積徵.

六日. 　律, 八寸小分九強. 　準, 八尺萬八千一百六十.

太蔟, 十五萬七千四百六十四.

下生南呂. 　太蔟為宮, 姑洗商, 南呂徵.

一日. 　律, 八寸. 　準, 八尺.

未知, 十五萬七千一百三十四.

下生白呂. 　未知為宮, 南授商, 白呂徵.

六日. 　律, 七寸九分小分八強. 　準, 七尺九寸萬六千三百八十三.

時息, 十五萬五千三百四十四.

下生結躬. 　時息為宮, 變虞商, 結躬徵.

六日. 　律, 七寸八分小分九少強. 　準, 七尺八寸萬八千一百六十六.

屈齊, 十五萬三千二百五十三.

下生歸期. 　屈齊為宮, 路時商, 歸期徵.

六日. 　律, 七寸七分小分九弱. 　準, 七尺七寸萬六千九百三十九.

隨期, 十五萬一千一百九十.

下生未卯. 　隨期為宮, 形始商, 未卯徵.

六日. 　律, 七寸六分小分八強. 　準, 七尺六寸萬五千九百九十二.

形晉, 十四萬九千一百五十(五)[六].

下生夷汗. 　形晉為宮, 依行商, 夷汗徵.

六日. 　律, 七寸五分小分八弱. 　準, 七尺五寸萬五千三百(二)[三]十五.

夾鍾, 十四萬七千四百五十六.

下生無射. 　夾鍾為宮, 中呂商, 無射徵.

六日. 　律, 七寸四分小分九強. 　準, 七尺四寸萬八千一十八.

開時, 十四萬五千四百七十.

下生閉掩. 　開時為宮, 南中商, 閉掩徵.

八日. 　律, 七寸三分小分九微(弱)[強]. 　準, 七尺三寸萬七千八百四十一.

族嘉, 十四萬三千五百一十三.

下生鄰齊. 　族嘉為宮, 內負商, 鄰齊徵.

八日. 　律, 七寸二分小分九微強. 　準, 七尺二寸萬七千九百五十四.

爭南, 十四萬一千五百八十二.

下生期保. 　爭南為宮, 物應商, 期保徵.

八日. 　律, 七寸一分小分九強. 　準, 　七尺一寸萬八千三百二十七.

姑洗, 十三萬九千九百六十八.

下生應鍾. 　姑洗為宮, 蕤賓商, 應鍾徵.

一日. 　律, 七寸一分小分一微強. 　準, 七尺一寸二千一百八十七.

南授, 十三萬九千六百七十[四].

下生分烏. 　南授為宮, 南事商, 分烏徵.

六日. 　律, 七寸小分九大強. 　準, 七尺萬八千九百三十.

變虞, 十三萬八千八十四.

下生遲內. 　變虞為宮, 盛變商, 遲內徵.

六日. 　律, 七寸小分一半強. 　準, 七尺三千三十.

路時, 十三萬六千二百二十五.

下生未育. 　路時為宮, 離宮商, 未育徵.

六日. 　律, 六寸九分小分二微強. 　準, 六尺九寸四千一百二十三.

形始, 十三萬四千三百九十二.

下生遲時. 　形始為宮, 制時商, 遲時徵.

五日. 　律, 六寸八分小分三弱. 　準, 六尺八寸五千四百七十六.

依行, 十三萬二千五百八十二.

上生色育. 　依行為宮, 謙待商, 色育徵.

七日. 　律, 六寸七分小分三(大)[半]強. 　準, 六尺七寸七千五十九.

中呂, 十三萬一千七十二.

上生執始. 　中呂為宮, 去滅商, 執始徵.

八日. 　律, 六寸六分小分六弱. 　準, 六尺六寸萬一千六百四十二.

南中, 十二萬九千三百八.

上生丙盛. 　南中為宮, 安度商, 丙盛徵.

七日. 　律, 六寸五分小分七微弱. 　準, 六尺五寸萬三千六百八十五.

內負, 十二萬七千五百六十七.

上生分動. 　內負為宮, 歸嘉商, 分動徵.

八日. 　律, 六寸四分小分八[微]強. 　準, 六尺四寸萬五千九百五十八.

物應, 十二萬五千八百五十.

上生質末. 　物應為宮, 否與商, 質末徵.

七日. 　律, 六寸三分小分九強. 　準, 六尺三寸萬八千四百七十一.

蕤賓, 十二萬四千四百一十六.

上生大呂. 　蕤賓為宮, 夷則商, 大呂徵.

一日. 　律, 六寸三分小分二微強. 　準, 六尺三寸四千一百三十一.

南事, 十二萬四千一百五十四.

(下)[不]生. 　南事窮, 無商、徵, 不為宮.

七日. 　律, 六寸三分小分一弱. 　準, 六尺三寸一千五百(三)[一]十一.

盛變, 十二萬二千七百四十一.

上生分否. 　盛變為宮, 解形商, 分否徵.

七日. 　律, 六寸二分小分三(大)[半]強. 　準, 六尺二寸七千六十四.

離宮, 十二萬一千八(百一)十九.

上生凌陰. 　離宮為宮, 去南商, 凌陰徵.

七日. 　律, 六寸一分小分五微強. 　準, 六尺一寸萬二百二十七.

制時, 十一萬九千四百六十.

上生少出. 　制時為宮, 分積商, 少出徵.

八日. 　律, 六寸小分七弱. 　準, 六尺萬三千六百二十.

林鍾, 十一萬八千九十八.

上生太蔟. 　林鍾為宮, 南呂商, 太蔟徵.

一日. 　律, 六寸. 　準, 六尺.

謙待, 十一萬七千八百五十一.

上生未知. 　謙待為宮, 白呂商, 未知徵.

五日. 　律, 五寸九分小分九弱. 　準, 五尺九寸萬七千二百一十三.

去滅, 十一萬六千五百八.

上生時息. 　去滅為宮, 結躬商, 時息徵.

七日. 　律, 五寸九分小分二弱. 　準, 五尺九寸三千七百八十三.

安度, 十一萬四千九百四十.

上生屈齊. 　安度為宮, 歸期商, 屈齊徵.

六日. 　律, 五寸八分小分四[微]弱. 　準, 五尺八寸七千七百八十六.

歸嘉, 十一萬三千三百九十三.

上生隨期. 　歸嘉為宮, 未卯商, 隨期徵.

六日. 　律, 五寸七分小分六微強. 　準, 五尺七寸萬一千九百九十九.

否與, 十一萬一千八百六十七.

上生形晉. 　否與為宮, 夷汗商, 形晉徵.

五日. 　律, 五寸六分小分八強. 　準, 五尺六寸萬六千四百二十二.

夷則, 十一萬五百九十二.

上生夾鍾. 　夷則為宮, 無射商, 夾鍾徵.

八日. 　律, 五寸六分小分二弱. 　準, 五尺六寸三千六百七十二.

解形, 十(一)萬九千一百三.

上生開時. 　解形為宮, 閉掩商, 開時徵.

八日. 　律, 五寸五分小分四強. 　準, 五尺五寸八千四百六十五.

去南, 十萬七千六百三十五.

上生族嘉. 　去南為宮, 鄰齊商, 族嘉徵.

八日. 　律, 五寸四分小分六大強. 　準, 五尺四寸萬三千四百六十八.

分積, 十萬六千一百八十(八)[七].

上生爭南. 　分積為宮, 期保商, 爭南徵.

七日. 　律, 五寸三分小分九半強. 　準, 五尺三寸萬八千六百(八)[七]十一.

南呂, 十萬四千九百七十六.

上生姑洗. 　南呂為宮, 應鍾商, 姑洗徵.

一日. 　律, 五寸三分小分三強. 　準, 五尺三寸六千五百六十一.

白呂, 十萬四千七百五十六.

上生南授. 　白呂為宮, 分烏商, 南授徵.

五日. 　律, 五寸三分小分二強. 　準, 五尺三寸四千三百(七)[六]十一.

結躬, 十萬三千五百六十三.

上生變虞. 　結躬為宮, 遲內商, 變虞徵.

六日. 　律, 五寸二分小分六(少)強. 　準, 五尺二寸萬二千一百一十四.

歸期, 十萬二千一百六十九.

上生路時. 　歸期為宮, 未育商, 路時徵.

六日. 　律, 五寸一分小分九微強. 　準, 五尺一寸萬七千八百五十七.

未卯, 十萬七百九十四.

上生形始. 　未卯為宮, 遲時商, 形始徵.

六日. 　律, 五寸一分小分二微強. 　準, 五尺一寸四千(八十)[一百]七.

夷汗, 九萬九千四百三十七.

上生依行. 　夷汗為宮, 色育商, 依行徵.

七日. 　律, 五寸小分五強. 　準, 五尺萬二百二十.

無射, 九萬八千三百四.

上生中呂. 　無射為宮, 執始商, 中呂徵.

八日. 　律, 四寸九分小分九強. 　準, 四尺九寸萬八千五百七十三.

閉掩, 九萬六千九百八十.

上生南中. 　閉掩為宮, 丙盛商, 南中徵.

八日. 　律, 四寸九分小分三弱. 　準, 四尺九寸五千三百三十三.

鄰齊, 九萬五千六百七十五.

上生內負. 　鄰齊為宮, 分動商, 內負徵.

七日. 　律, 四寸八分小分六微強. 　準, 四尺八寸萬一千九百六十六.

期保, 九萬四千三百八十八.

上生物應. 　期保為宮, 質末商, 物應徵.

八日. 　律, 四寸七分小分九(微)[半]強. 　準, 四尺七寸萬八千七百七十九.

應鍾, 九萬三千三百一十二.

上生蕤賓. 　應鍾為宮, 大呂商, 蕤賓徵.

一日. 　律, 四寸七分小分四微強. 　準, 四尺七寸八千十九.

分烏, 九萬三千一百一十(七)[六].

上生南事. 　分烏窮次, 無徵, 不為宮.

七日. 　律, 四寸七分小分三微強. 　準, 四尺七寸六千五十九.

遲內, 九萬二千五十六.

上生盛變. 　遲內為宮, 分否商, 盛變徵.

八日. 　律, 四寸六分小分八弱. 　準, 四尺六寸萬五千一百四十二.

未育, 九萬八百一十七.

上生離宮. 　未育為宮, 凌陰商, 離宮徵.

八日. 　律, 四寸六分小分一少強. 　準, 四尺六寸二千七百五十二.

遲時, 八萬九千五百九十五.

上生制時. 　遲時為宮, 少出商, 制時徵.

六日. 　律, 四寸五分小分五強. 　準, 四尺五寸萬二百一十五.

截管為律, 吹以考聲, 列以物氣, 道之本也[一]. 術家以其聲微而體難知, 其分數不明, 故作準以代之. 準之聲, 明暢易達, 分寸又粗. 然弦以緩急清濁, 非管無以正也. 均其中弦, 令與黃鍾相得, 案畫以求諸律, 無不如數而應者矣.

[一]前書注曰：「章帝時, 零陵文學奚景於泠道縣舜祠下得白玉琯. 古以玉為琯.」

音聲精微, 綜之者解. 元和元年, 待詔候鍾律殷肜上言：「官無曉六十律以準調音者. 故待詔嚴崇具以準法教子男宣, 宣通習. 願召宣補學官, 主調樂器.」詔曰：「崇子學審曉律, 別其族, 協其聲者, 審試. 不得依託父學, 以聾為聰. 聲微妙, 獨非莫知, 獨是莫曉. 以律錯吹, 能知命十二律不失一, 方為能傳崇學耳.」太史丞弘試十二律, 其二中, 其四不中, 其六不知何律, 宣遂罷. 自此律家莫能為準施弦, 候部莫知復見[一]. 熹平六年, 東觀召典律者太子舍人張光等問準意. 光等不知, 歸閱舊藏, 乃得其器, 形制如房書, 猶不能定其弦緩急, 音不可書以(時)[曉]人, 知之者欲教而無從, 心達者體知而無師, 故史官能辨清濁者遂絕. 其可以相傳者, 唯大搉常數及候氣而已.

[一]薛瑩書曰, 上以太常樂丞鮑鄴等上樂事, 下車騎將軍馬防. 防奏言：「建初二年七月, 鄴上言：『王者飲食, 必道須四時五味, 故有食舉之樂, 所以順天地, 養神明, 求福應也. 移風易俗, 莫善於樂. 樂者天地之和, 不可久廢. 今官樂但有太蔟, 皆不應(日)[月]律. 可作十二月均, 各應其月氣, 乃能順天地, 和氣宜應. 明帝始令靈臺六律候, 而未設其門. 樂經曰十二月行之, 所以宣氣豐物也. 月開斗建之門, 而奏歌其律. 誠宜施行. 願與待詔嚴崇及能作樂器者共作治, 考工給所當.』詔下太常. 太常上言：『作樂器直錢百四十六萬, 請太僕作成上.』奏寢. 今明詔下臣防, 臣輒問鄴及待詔知音律者, 皆言聖人作樂, 所以宣氣致和, 順陰陽也. 臣愚以為可順上天之明(待)[時], 因歲首令正, 發太蔟之律, 奏雅頌之音, 以立太平, 以迎和氣. 其條貫甚備.」詔書以防言下三公.

夫五音生於陰陽, 分為十二律, 轉生六十, 皆所以紀斗氣, 效物類也. 天效以景, 地效以響, 即律也. 陰陽和則景至, 律氣應則灰除. 是故天子常以日冬夏至御前殿, 合八能之士, 陳八音, 聽樂均, 度晷景, 候鍾律, 權土(灰)[炭], (放)[效]陰陽. 冬至陽氣應, 則樂均清, 景長極, 黃鍾通, 土(灰)[炭]輕而衡仰. 夏至陰氣應, 則樂均濁, 景短極, 蕤賓通, 土(灰)[炭]重而衡低[一]. 進退於先後五日之中, 八能各以候狀聞, 太史封上. 效則和, 否則占[二]. 候氣之法, 為室三重, 戶閉, 塗釁必周, 密布緹縵. 室中以木為案, 每律各一, 內庳外高, 從其方位, 加律其上, 以葭莩灰抑其內端[三], 案曆而候之. 氣至者灰(去)[動]. 其為氣所動者其灰散, 人及風所動者其灰聚. 殿中候, 用玉律十二. 惟二至乃候靈臺, 用竹律六十. 候日如其曆[四].

[一]淮南子曰：「水勝故夏至濕, 火勝故冬至燥. 燥故(灰)[炭]輕, 濕故(灰)[炭]重.」

[二]易緯曰：「冬至人主不出宮, 寢兵, 從樂五日, 擊黃鍾之磬. 公卿大夫列士之意得, 則陰陽之晷如度數. 夏至之日, 如冬至之禮. 冬至之日, 樹八尺之表, 日中視其晷. 晷如度者其歲美, 人民和順. 晷不如度者則歲惡, 人民多訛言, 政令為之不平. 晷進則水, 晷退則旱. 進一尺則日食, 退一尺則月食. 月食則正臣下之行, 日食則正人主之道.」

[三]葭莩出河內.

[四]月令章句曰：「古之為鍾律者, 以耳齊其聲. 後不能, 則假數以正其度, 度數正則音亦正矣. 鍾以斤兩尺寸中所容受升斗之數為法, 律亦以寸分長短為度. 故曰黃鍾之管長九寸, [孔]徑三分, 圍九分, 其餘皆(補)[漸]短, (雖)[惟]大小圍數無增減. 以度量者可以文載口傳, 與眾共知, 然不如耳決之明也.」

校勘記

二九九九頁一０行　作子丑以名(日)[月]集解引盧文弨說, 謂「日」當為「月」. 案子丑等亦謂十二辰, 則當繫於月明矣. 後人因下有枝幹相配, 以成六旬, 遂改為「日」, 泥甚. 今據改.

二九九九頁一三行　以粟生之(十)[一]粟為一分　集解引盧文弨說, 謂「以粟」說苑作「以黍」, 無「十粟」二字. 按：校補謂「十」當作「一」, 粟猶黍也. 雖說苑亦無「一黍」二字, 然不別出數, 即是就一黍言. 前書律曆志云「一黍之廣, 度之九十分, 黃鍾之長. 一為一分」. 夫黃鍾長九寸, 一黍之廣當之長九十分之一, 亦即是一黍為一分, 故知此一粟為一分矣. 今據校補說改.

三０００頁　二行　十粟重一圭十圭重一銖　按：集解引盧文弨說, 謂說苑「十粟」作「十六黍」, 「十圭」作「六圭」.

三０００頁　四行　廣於萬　按：集解引盧文弨說, 謂前志「廣」作「衍」.

三０００頁　六行　郎中京房(房字君明)知五聲之音六律之數　「房字君明」四字據集解引盧文弨說刪, 盧說見下. 又集解引盧文弨說, 謂「五聲之音, 六律之數」通典作「五音六十律之數」. 王先謙謂晉、宋志並作「五音六十律」, 此文訛也. 今按：「六律」一詞於此泛用作律呂解亦可通, 今不改.

三０００頁　七行　上使太子太傅(韋)玄成(字少翁)　按：集解引盧文弨說, 謂甄鸞五經算術無「韋」字, 與下王章亦不書姓合. 下「字少翁」三字亦無. 蓋閱者偶作旁記, 而誤寫入正文, 與上「房字君明」並當刪去, 不可以史記有「解揚字子虎」相比例. 今據刪.

三０００頁一二行　故各(終)[統]一日　按：集解引惠棟說, 謂「終」禮記正義引作「統」, 北史牛宏傳同. 又引盧文弨說, 謂算術亦作「統」. 今據改.

三０００頁一五行　苟非(草)[革]木之聲　集解引盧文弨說, 謂「草」當依算術作「革」. 今據改. 按：王先謙謂晉志作「草」.

三００一頁　六行　以(制)[律]長短為制　據汲本改.

三００一頁一四行　上生不得過黃鍾之(清)濁下生不得及黃鍾之(數實)[清]集解引盧文弨說, 謂「清」字衍. 「之數實」當作「之清」, 依算術改正. 今據改. 盧又謂「及」上脫「不」字. 今按：上生不得過黃鍾之濁者, 意即所生之音不得低於黃鍾本律, 下生不得及黃鍾之清者, 意即所生之音不得高於或等於黃鍾半律, 「過」與「及」字異而義同, 非有脫字也. 今不改.

三００一頁一六行　而生十一律者也　「十一」汲本、殿本作「十二」. 集解引盧文弨說, 謂通鑑注引「十二」作「十一」. 今按：作「十二」者訛, 參閱下條校記自明.

三００一頁一六行　是故十二律之得十七萬七千一百四十七　按：「十二律之」語意不明, 疑有脫訛. 依文當作「十一三之」, 蓋以三自乘十一次, 所得之數為十七萬七千一百四十七也.

三００二頁　二行　(數)[得]萬九千六百八十三為法　據集解引盧文弨說改.

三００二頁　二行　[於]律為寸　集解引盧文弨說, 謂「律」上脫「於」字, 算術有. 今據補.

三００二頁　四行　以為黃鍾之管　按：集解引盧文弨說, 謂前志「管」作「宮」.

三００二頁　五行　比黃鍾之音　按：集解引盧文弨說, 謂前志「音」作「宮」.

三００二頁一一行　故滋萌於子　按：王先謙謂前志「滋」作「孳」.

三００二頁一一行　振羨於辰　前志「羨」作「美」. 按：王念孫謂「美」當為「羨」, 字之訛也.

三００二頁一一行　昧曖於未　按：王先謙謂前志「曖」作「薆」.

三００二頁一二行　大成於丁　按：集解引盧文弨說, 謂前志「成」作「盛」.

三００二頁一二行　豐茂於戊　按：王先謙謂前志「茂」作「楙」.

三００二頁一三行　而變化之情則可見矣　按：王先謙謂前志無「則」字.

三００三頁　一行　色育　集解引盧文弨說, 謂「色」隋志及律呂新書俱作「包」, 當是也. 算術、禮記正義並作「色」.

三００三頁　二行　下生謙待　按：隋志「謙待」作「謙侍」. 下同.

三００三頁　六行　律八寸八分小分七大強　集解引惠棟說, 謂「七大強」一作「八弱」. 今按：禮記正義作「小分八弱」. 又按：集解引盧文弨說, 謂「大」當作「太」.

三００三頁一０行　分動　集解引惠棟說, 謂「動」一作「勳」. 今按：隋志作「動」. 下同.

三００三頁一三行　質末　集解引盧文弨說, 謂隋志、禮運正義「末」作「未」. 按：殿本作「未」. 下同.

三００三頁一四行　形晉　按：隋志「形」作「刑」. 下同.

三００三頁一五行　小分二[半]強　集解引盧文弨說, 謂算術「強」上有「半」字, 是. 今據補.

三００四頁　五行　下生解形　按：隋志「解形」作「解刑」. 下同.

三００四頁　七行　凌陰　按：集解引盧文弨說, 謂隋志、正義「凌」俱作「陵」.

三００四頁　八行　族嘉　按：隋志作「佚喜」. 下同.

三００五頁一一行　下生未卯　按：隋志「未卯」作「未卬」.

三００五頁一三行　十四萬九千一百五十(五)[六]集解引盧文弨說, 謂「五十五」算術作「五十六」, 是. 今據改.

三００五頁一四行　下生夷汗　按：隋志「夷汗」作「夷汙」. 下同. 又按：「夷」原訛「無」, 逕改正.

三００五頁一五行　七尺五寸萬五千三百(二)[三]十五　按：各本並作「二十五」, 今據算理改.

三００六頁　五行　下生閉掩　按：隋志「閉掩」作「閉奄」. 下同.

三００六頁　六行　小分九微(弱)[強]按：集解引盧文弨說, 謂算術作「微強」, 是. 今據改.

三００六頁　八行　內負　按：隋志「負」作「貞」. 下同.

三００七頁　一行　十三萬九千六百七十[四]集解引錢大昕說, 謂當作「七十四」, 脫「四」字. 又引盧文弨說, 謂算術有「四」字. 今據補.

三００七頁　二行　下生分烏　按：隋志「分烏」作「分焉」. 下同.

三００七頁一０行　形始　按：隋志「形」作「刑」.

三００七頁一五行　小分三(大)[半]強　集解引盧文弨說, 謂算術作「半強」, 是. 今據改.

三００八頁　九行　小分八[微]強　集解引盧文弨說, 謂算術作「微強」, 是. 今據補.

三００九頁　二行　(下)[不]生　集解引錢大昕說, 謂十二律之變窮於南事, 安得云下生乎? 疑「下」為「不」字之訛. 又引盧文弨說, 謂「下生」當作「不生」. 今據改.

三００九頁　三行　六尺三寸一千五百(三)[一]十一　按：各本作「三十一」, 今據算理改.

三００九頁　六行　小分三(大)[半]強　集解引盧文弨說, 謂算術作「半強」, 是. 今據改.

三００九頁　七行　十二萬一千八(百一)十九　集解引錢大昕說, 謂當云「一千八十九」. 又引盧文弨說, 謂「百一」二字誤衍, 算術無. 今據刪.

三０一０頁　九行　小分四[微]弱　集解引盧文弨說, 謂算術作「微弱」, 是. 今據補.

三０一一頁　四行　十(一)萬九千一百三　集解引錢大昕說, 謂當云「十萬」. 又引盧文弨說, 謂「十」下「一」字衍, 算術無. 今據刪.

三０一一頁一０行　十萬六千一百八十(八)[七]集解引錢大昕說, 謂當云「八十七」. 又引盧文弨說, 謂「八」訛, 算術「七」. 今據改.

三０一一頁一二行　小分九半強　集解引盧文弨說, 謂算術無「半」字, 當作「少強」. 今按：依算理當作「半弱」.

三０一一頁一二行　五尺三寸萬八千六百(八)[七]十一　按：各本作「八十一」, 今據算理改.

三０一二頁　三行　五尺三寸四千三百(七)[六]十一　按：各本作「七十一」, 今據算理改.

三０一二頁　六行　小分六(少)強　集解引盧文弨說, 謂算術作「微強」, 案止當作「強」. 今據刪.

三０一二頁一二行　五尺一寸四千(八十)[一百]七　按：各本作「四千八十七」, 今據算理改.

三０一三頁一二行　小分九(微)[半]強　集解引盧文弨說, 謂算術作「半強」, 是. 今據改.

三０一四頁　一行　九萬三千一百一十(七)[六]集解引錢大昕說, 謂當作「一十六」. 又引盧文弨說, 謂算術作「六」. 今據改.

三０一四頁一三行　列以物氣　集解引惠棟說, 謂晉志「物」作「效」. 今按：作「效」似合.

三０一四頁一四行　然弦以緩急清濁　集解引張文虎說, 謂「弦以」之「以」疑當作「之」, 或「緩怎」下脫「為」字.

三０一五頁　一行　泠道縣　按：「泠」原訛「冷」, 逕改正.

三０一五頁　三行　故待詔嚴崇　按：晉、宋志「崇」並作「嵩」, 魏志亦作「嵩」. 集解引錢大昕說, 謂古文崇嵩通, 漢武帝改嵩高山為「崇高」.

三０一五頁　五行　方為能傳崇學耳　「方」原訛「力」, 逕改正. 按：晉、宋志並作「乃」.

三０一五頁　八行　音不可書以(時)[曉]人　王先謙謂晉志作「音不可書以曉」, 宋志作「音不可以書曉」, 蓋「書以」誤倒, 明「時」字誤. 按：王氏以「曉」字為句, 「人」字連下讀. 今依晉志改「時」為「曉」, 而以「人」字屬上讀.

三０一五頁一二行　皆不應(日)[月]律　據汲本、殿本改.

三０一五頁一二行　乃能順天地　按：汲本、殿本「順」作「感」.

三０一五頁一五行　可順上天之明(待)[時]隋書音樂志下引「待」作「時」. 今據改.

三０一六頁　二行　皆所以紀斗氣　按：「斗」字疑有誤, 或當作「卦」.

三０一六頁　四行　權土(灰)[炭]集解引惠棟說, 謂晉灼引蔡邕律曆記作「土炭」, 漢書律曆志亦云「懸土炭」. 今據改, 下同.

三０一六頁　四行　(放)[效]陰陽　集解引惠棟說, 謂「放」一作「效」, 晉志作「效」. 今據改.

三０一六頁　八行　氣至者灰(去)[動]集解引錢大昭說, 謂閩本作「動」. 王先謙謂殿本作「動」, 晉志作「去」. 今按：下云「其為氣所動者其灰散」, 則作「去」者非, 今據改.

三０一七頁　一行　[孔]徑三分　據御覽十六補.

三０一七頁　一行　其餘皆(補)[漸]短　集解引惠棟說, 謂李氏本「補」作「漸」. 今據改. 按：御覽十六「補」作「稍」.

三０一七頁　一行　(雖)[惟]大小圍數無增減　集解引惠棟說, 謂李氏本「雖」作「惟」. 今據改. 按：御覽十六作「唯」.

後漢書志第二 律曆中

賈逵論曆　永元論曆　延光論曆  漢安論曆　熹平論曆　論月食

自太初元年始用三統曆, 施行百有餘年, 曆稍後天, 朔先[於]曆, 朔或在晦, 月[或朔]見. 考其行, 日有退無進, 月有進無退. 建武八年中, 太僕朱浮、太中大夫許淑等數上書, 言曆[朔]不正, 宜當改更. 時分度覺差尚微, 上以天下初定, 未遑考正. 至永平五年, 官曆署七月十六日[月]食. 待詔楊岑見時月食多先曆, 即縮用筭上為日, [因]上言「月當十五日食, 官曆不中」. 詔書令岑普[候], 與官[曆]課. 起七月, 盡十一月, 弦望凡五, 官曆皆失, 岑皆中. 庚寅, 詔[書]令岑署弦望月食官, 復令待詔張盛、景防、鮑鄴等以四分法與岑課. 歲餘, 盛等所中多岑六事. 十二年十一月丙子, 詔書令盛、防代岑署弦望月食加時. 四分之術, 始頗施行. 是時盛、防等未能分明曆元, 綜校分度, 故但用其弦望而已.

先是, 九年, 太史待詔董萌上言曆不正, 事下三公、太常知曆者雜議, 訖十年四月, 無能分明據者. 至元和二年, 太初失天益遠, 日、月宿度相覺浸多, 而候者皆知冬至之日日在斗二十一度, 未至牽牛五度, 而以為牽牛中星, (從)[後]天四分日之三, 晦朔弦望差天一日, 宿差五度. 章帝知其謬錯, 以問史官, 雖知不合, 而不能易, 故召治曆編訢、李梵等綜校其狀[一]. 二月甲寅, 遂下詔曰：「朕聞古先聖王, 先天而天不違, 後天而奉天時. 河圖曰：『赤九會昌, 十世以光, 十一以興.』又曰：『九名之世, 帝行德, 封刻政.』朕以不德, 奉承大業, 夙夜祗畏, 不敢荒寧. 予末小子, 託在於數終, 曷以續興, 崇弘祖宗, 拯濟元元? 尚書琁璣鈐曰：『述堯世, 放唐文.』帝命驗曰：『[順]堯考德, (顧)[題]期立象.』且三、五步驟, 優劣殊軌, 況乎頑陋, 無以克堪, 雖欲從之, 末由也已. 每見圖書, 中心恧焉. 閒者以來, 政治不得, 陰陽不和, 災異不息, 癘疫之氣, 流傷於牛, 農本不播. 夫庶徵休咎, 五事之應, 咸在朕躬, 信有闕矣, 將何以補之? 書曰：『惟先假王正厥事.』又曰：『歲二月, 東巡狩, 至岱宗, 柴, 望秩于山川. 遂覲東后, 協時月正日.』祖堯岱宗, 同律度量, 考在璣衡, 以正曆象, 庶乎有益. 春秋保乾圖曰：『三百年斗曆改憲.』史官用太初鄧平術, 有餘分一, 在三百年之域, 行度轉差, 浸以謬錯. 琁璣不正, 文象不稽. 冬至之日日在斗二十(二)[一]度, 而曆以為牽牛中星. 先立春一日, 則四分數之立春日也. 以折獄斷大刑, 於氣已迕；用望平和隨時之義, 蓋亦遠矣. 今改行四分, 以遵於堯, 以順孔聖奉天之文. 冀百君子越有民, 同心敬授, [儻]獲咸(喜)[熙], 以明予祖之遺功.」於是四分施行. 而訢、梵猶以為元首十一月當先大, 欲以合耦弦望, 命有常日, 而十九歲不得七閏, 晦朔失實. 行之未期, 章帝復發聖思, 考之經讖, 使左中郎將賈逵問治曆者衛承、李崇、太尉屬梁鮪、司徒[掾]嚴勗、太子舍人徐震、鉅鹿公乘蘇統及訢、梵等十人. 以為月當先小, 據春秋經書朔不書晦者, 朔必有明晦, 不朔必在其月也. 即先大, 則一月再朔, 後月無朔, 是明不可必. 梵等以為當先大, 無文正驗, 取欲諧耦十六日[望], 月朓昏, 晦當滅而已. 又晦與合同時, 不得異日. 又上知訢、梵穴見, 敕毋拘曆已班, 天元始起之月(常)[當]小. 定, 後年曆數遂正. 永元中, 復令史官以九道法候弦望, 驗無有差跌. 逵論集狀, 後之議者, 用得折衷, 故詳錄焉.

[一]蔡邕議云：「梵, 清河人.」

逵論曰：「太初曆冬至日在牽牛初者, 牽牛中星也. 古黃帝、夏、殷、周、魯冬至日在建星, 建星即今斗星也. 太初曆斗二十六度三百八十五分, 牽牛八度. 案行事史官注, 冬、夏至日常不及太初曆五度, 冬至日在斗(一)[二]十一度四分度之一. 石氏星經曰：『黃道規牽牛初直斗二十度, 去極二十五度.』於赤道, 斗二十一度也. 四分法與行事候注天度相應. 尚書考靈曜『斗二十二度, 無餘分, 冬至在牽牛所起』. 又編訢等據今日所在[未至]牽牛中星五度, 於斗二十一度四分一, 與考靈曜相近, 即以明事. 元和二年八月, 詔書曰『石不可離』, 令兩候, 上得筭多者. 太史令玄等候元和二年至永元元年, 五歲中課日行及冬(夏)至斗(一)[二]十一度四分一, 合古曆建星考靈曜日所起, 其星閒距度皆如石氏故事. 他術以為冬至日在牽牛初者, 自此遂黜也.」

逵論曰：「以太初曆考漢元盡太初元年日(朔)[食]二十三事, 其十七得朔, 四得晦, 二得二日；新曆七得朔, 十四得晦, 二得(三)[二]日. 以太初曆考太初元年盡更始二年二十四事, 十得晦；以新曆十六得朔, 七得二日, 一得晦. 以太初曆考建武元年盡永元元年二十三事, 五得朔, 十八得晦；以新曆十七得朔, 三得晦, 三得二日. 又以新曆上考春秋中有日朔者二十四事, 失不中者二十三事. 天道參差不齊, 必有餘, 餘又有長短, 不可以等齊. 治曆者方以七十六歲斷之, 則餘分(稍)[消]長, 稍得一日. 故易金火相革之卦象曰：『君子以治曆明時.』又曰：『湯、武革命, 順乎天應乎人.』言聖人必曆象日月星辰, 明數不可貫數千萬歲, 其閒必改更, 先距求度數, 取合日月星辰所在而已. 故求度數, 取合日月星辰, 有異世之術. 太初曆不能下通於今, 新曆不能上得漢元. 一家曆法必在三百年之閒. 故讖文曰『三百年斗曆改憲』. 漢興, 當用太初而不改, 下至太初元年百二歲乃改. 故其前有先晦一日合朔, 下至成、哀, 以二日為朔, 故合朔多在晦, 此其明效也.」

逵論曰：「臣前上傅安等用黃道度日月弦望多近. 史官一以赤道度之, 不與日月同, 於今曆弦望至差一日以上, 輒奏以為變, 至以為日卻縮退行. 於黃道, 自得行度, 不為變. 願請太史官日月宿簿及星度課, 與待詔星象考校. 奏可. 臣謹案：前對言冬至日去極一百一十五度, 夏至日去極六十七度, 春秋分日去極九十一度. 洪範『日月之行, 則有冬夏』. 五紀論『日月循黃道, 南至牽牛, 北至東井, 率日日行一度, 月行十三度十九分度七』也. 今史官一以赤道為度, 不與日月行同, 其斗、牽牛、[東井]、輿鬼, 赤道得十五, 而黃道得十三度半；行東壁、奎、婁、軫、角、亢, 赤道(十)[七]度, 黃道八度；或月行多而日月相去反少, 謂之日卻. 案黃道值牽牛, 出赤道南二十五度, 其直東井、輿鬼, 出赤道北[二十]五度. 赤道者為中天, 去極俱九十度, 非日月道, 而以遙準度日月, 失其實行故也. 以今太史官候注考元和二年九月已來月行牽牛、東井四十九事, 無行十一度者；行婁、角三十七事, 無行十五六度者, 如安言. 問典星待詔姚崇、井畢等十二人, 皆曰『星圖有規法, 日月實從黃道, 官無其器, 不知施行』. 案甘露二年大司農中丞耿壽昌奏, 以圖儀度日月行, 考驗天運狀, 日月行至牽牛、東井, 日過[一]度, 月行十五度, 至婁、角, 日行一度, 月行十三度, 赤道使然, 此前世所共知也. 如言黃道有驗, 合天, 日無前卻, 弦望不差一日, 比用赤道密近, 宜施用. 上中多臣校.」案逵論, 永元四年也. 至十五年七月甲辰, 詔書造太史黃道銅儀, 以角為十三度, 亢十, 氐十六, 房五, 心五, 尾十八, 箕十, 斗二十四四分度之一, 牽牛七, 須女十一, 虛十, 危十六, 營室十八, 東壁十, 奎十七, 婁十二, 胃十五, 昴十二, 畢十六, 觜三, 參八, 東井三十, 輿鬼四, 柳十四, 星七, 張十七, 翼十九, 軫十八, 凡三百六十五度四分度之一. 冬至日在斗十九度四分度之一. 史官以(郭)[部]日月行, 參弦望, 雖密近而不為注日. 儀, 黃道與度轉運, 難以候, 是以少循其事.

逵論曰：「又今史官推合朔、弦、望、月食加時, 率多不中, 在於不知月行遲疾意. 永平中, 詔書令故太史待詔張隆以四分法署弦、望、月食加時. 隆言能用易九、六、七、八(支)[爻]知月行多少. 今案隆所署多失. 臣使隆逆推前手所署, 不應, 或異日, 不中天乃益遠, 至十餘度. 梵、統以史官候注考校, 月行當有遲疾, 不必在牽牛、東井、婁、角之閒, 又非所謂朓、側匿, 乃由月所行道有遠近出入所生, 率一月移故所疾處三度, 九歲九道一復, 凡九章, 百七十一歲, 復十一月合朔旦冬至, 合春秋、三統九道終數, 可以知合朔、弦、望、月食加時. 據官注天度為分率, 以其術法上考建武以來月食凡三十八事, 差密近, 有益, (宣)[宜]課試上.」

案史官舊有九道術, 廢而不修. 熹平中, 故治曆郎梁國宗整上九道術, 詔書下太史, 以參舊術, 相應. 部太子舍人馮恂課校, 恂亦復作九道術, 增損其分, 與整術並校, 差為近. 太史令颺上以恂術參弦、望. 然而加時猶復先後天, 遠則十餘度[一].

[一]杜預長曆曰：「書稱『期三百六旬有六日, 以閏月定四時成歲, 允釐百工, 庶績咸熙』. 是以天子必置日官, 諸侯必置日御, 世修其業, 以考其術. 舉全數而言, 故曰六日, 其實五日四分之一. 日日行一度, 而月日行十三度十九分度之[七]有畸. 日官當會集此之遲疾, 以考成晦朔, 錯綜以設閏月. 閏月無中氣, 而北斗邪指兩辰之閒, 所以異於他月也. 積此以相通, 四時八節無違, 乃得成歲. 其微密至矣. 得其精微, 以合天道, 事敘而不悖. 故傳曰：『閏以正時, 時以作事, 事以厚生, 生民之道, 於是乎在.』然陰陽之運, 隨動而差, 差而不已, 遂與曆錯. 故仲尼、丘明每於朔閏發文, 蓋矯正得失, 因以宣明曆數也. 桓十七年, 日食得朔, 而史闕其日, 單書朔. 僖十五年, 日食[亦得朔], 而史闕朔與日. 故傳因其得失, 並起時史之謬, 兼以明其餘日食, 或曆失其正也. 莊二十五年, 經書『六月辛未朔, 日有食之, 鼓用牲于社』. 周之六月, 夏之四月, 所謂正陽之月也. 而時曆誤, 實是七月之朔, 非六月. 故傳云：『非常也. 唯正月之朔, 慝未作, 日有食之, 於是乎有用幣于社, 伐鼓于朝.』[明]此[食]非用幣伐鼓常月, 因變而起, 曆誤也. 文十五年經文皆同, 而更復發, 傳曰『非禮』. 明前傳欲以審正陽之月, 後傳發例, 欲以明諸侯之禮也. 此乃聖賢之微旨, [而]先儒所未喻也. 昭十七年夏六月, 日有食之, 而平子言非正陽之月, 以誣一朝, 近於指鹿為馬. 故傳曰『不君君』, 且因以明此月為得天正也. 劉子駿造三統曆, 以修春秋. 春秋日食有甲乙者三十四, 而三統曆唯[得]一食, 曆術比諸家既最疏. 又六千餘歲輒益一日. 凡歲當累日為次, 而無故益之, 此不可行之甚者. 班固前代名儒, 而謂之最密. 非徒班固也, 自古以來, 諸論春秋者, 多述謬誤, 或造家術, 或用黃帝以來諸曆, 以推經傳朔日, 皆不(得)諧合. 日食於朔, 此乃天驗, 經傳又書其朔食, 可謂得天, 而劉、賈諸儒說, 皆以為月二日或三日, 公違聖人明文. 其蔽在於守一元, 不與天消息也. 余感春秋之事, 嘗著曆論, 極言曆之通理. 其大指曰：天行不息, 日月星辰, 各運其舍, 皆動物也. 物動則不一, 雖行度大量, 可得而限. 累日為月, [累月為歲], 以新故相序, 不得不有毫毛之差, 此自然[之]理也. 故春秋日有頻月而食者, [有]曠年不食者, 理不得一, 而筭守(從)[恆]數, 故曆無不有差失也. 始失於毫毛, 而尚未可覺, 積而成多, 以失弦望朔晦, 則不得不改憲以從之. 書所謂『欽若昊天, 曆象日月星辰』, 易所謂『治曆明時』, 言當順天以求合, 非為合以驗天(者)也. 推此論之, 春秋二百餘年, 其治曆變通多矣. 雖數術絕滅, 還尋經傳微旨, 大量可知. 時之違謬, 則經傳有驗. 學者固當曲循經傳月日日食, 以考朔晦(也), 以推時驗. 而[見]皆不然, 各據其學以推春秋. 此無異度己之跡, 而欲削他人之足也. 余為曆論之後, 至咸寧中, 善筭李修、夏顯, 依論體為術, 名乾度曆, 表上朝廷. 其術合日行四分之數, 而微增月行. 用三百歲改憲之意, 二元相推, 七十餘歲, 承以強弱, 強弱之差蓋少, 而適足以遠通盈縮. 時尚書及史官以乾度與(太)[泰]始曆參校古今記注, 乾度曆殊勝[泰始曆, 上勝官曆四十五事], 今[其]術具存. 時又并考古今十曆, 以驗春秋, 知三統曆之最疏也. 今具列其(時)得失之數, 又據經傳微旨(證據及失閏旨), 考日辰朔晦, 以相發明, 為經傳長曆. 諸經傳證據, 及失閏[違]時, 文字謬誤, 皆甄發之. 雖未必其得天, 蓋[是]春秋當時之曆也. 學者覽焉.」

永元十四年, 待詔太史霍融上言：「官漏刻率九日增減一刻, 不與天相應, 或時差至二刻半, 不如夏曆密.」詔書下太常, 令史官與融以儀校天, 課度遠近. 太史令舒、承、梵等對：「案官所施漏法令甲第六常符漏品, 孝宣皇帝三年十二月乙酉下, 建武十年二月壬午詔書施行. 漏刻以日長短為數, 率日南北二度四分而增減一刻. 一氣俱十五日, 日去極各有多少. 今官漏率九日移一刻, 不隨日進退. 夏曆漏[刻]隨日南北為長短, 密近於官漏, 分明可施行.」其年十一月甲寅, 詔曰：「告司徒、司空：漏所以節時分, 定昏明. 昏明長短, 起於日去極遠近, 日道周[圜], 不可以計率分, 當據儀度, 下參晷景. 今官漏以計率分昏明, 九日增減一刻, 違失其實, 至為疏數以耦法. 太史待詔霍融上言, 不與天相應. 太常史官運儀下水, 官漏失天者至三刻. 以晷景為刻, 少所違失, 密近有驗. 今下晷景漏刻四十八箭, 立成斧官府當用者, 計吏到, 班予四十八箭.」文多, 故魁取二十四氣日所在, 并黃道去極、晷景、漏刻、昏明中星刻于下.

昔太初曆之興也, 發謀於元封, 啟定於(天)[元]鳳, 積(百)三十年, 是非乃審. 及用四分, 亦於建武, 施於元和, 訖於永元, 七十餘年, 然后儀式備立, 司候有準. 天事幽微, 若此其難也. 中興以來, 圖讖漏泄, 而考靈曜、命曆序皆有甲寅元. 其所起在四分庚申元後百一十四歲, 朔差卻二日. 學士修之於草澤, 信向以為得正. 及太初曆以後(大)[天]為疾, 而修之者云「百四十四歲而太歲超一(表)[辰], 百七十一歲當棄朔餘六十三, 中餘千一百九十七, 乃可常行」. 自太初元年至永平十一年, 百七十一, 當去分而不去, 故令益有疏闊. 此二家常挾其術, 庶幾施行, 每有訟者, 百寮會議, 群儒騁思, 論之有方, 益於多聞識之, 故詳錄焉.

安帝延光二年, 中謁者亶誦言當用甲寅元, 河南梁豐言當復用太初. 尚書郎張衡、周興皆能曆, 數難誦、豐, 或不對, 或言失誤. 衡、興參案儀注(者), 考往校今, 以為九道法最密. 詔書下公卿詳議. 太尉愷等上侍中施延等議：「太初過天, 日一度, 弦望失正, 月以晦見西方, 食不與天相應；元和改從四分, 四分雖密於太初, 復不正, 皆不可用. 甲寅元與天相應, 合圖讖, 可施行.」博士黃廣、大行令任僉議, 如九道. 河南尹祉、太子舍人李泓等四十人議：「即用甲寅元, 當除元命苞天地開闢獲麟中百一十四歲, 推閏月六直其日, 或朔、晦、弦、望, 二十四氣宿度不相應者非一. 用九道為朔, 月有比三大二小, 皆疏遠. 元和變曆, 以應保乾圖『三百歲斗曆改憲』之文. 四分曆本起圖讖, 最得其正, 不宜易.」愷等八十四人議, 宜從太初. 尚書令忠上奏：「諸從太初者, 皆無他效驗, 徒以世宗攘夷廓境, 享國久長為辭. 或云孝章改四分, 災異卒甚, 未有善應. 臣伏惟聖王興起, 各異正朔, 以通三統. 漢祖受命, 因秦之紀, 十月為年首, 閏常在歲後. 不稽先代, 違於帝典. 太宗遵修, 三階以平, 黃龍以至, 刑犴以錯, 五是以備[一]. 哀平之際, 同承太初, 而妖孽累仍, 痾禍非一. 議者不以成數相參, 考真求實, 而汎采妄說, 歸福太初, 致咎四分. 太初曆眾賢所立, 是非已定, 永平不審, 復革其弦望. 四分有謬, 不可施行. 元和鳳鳥不當應曆而翔集. 遠嘉前造, 則(喪)[表]其休；近譏後改, 則隱其福. 漏見曲論, 未可為是. 臣輒復重難衡、興, 以為五紀論推步行度, 當時比諸術為近, 然猶未稽於古. 及向子歆欲以合春秋, 橫斷年數, 損夏益周, 考之表紀, 差謬數百. 兩曆相課, 六千一百五十六歲, 而太初多一日. 冬至日直斗, 而云在牽牛. □闊不可復用, 昭然如此. 史官所共見, 非獨衡、興. 前以為九道密近, 今議者以為有闕, 及甲寅元復多違失, 皆未可取正. 昔仲尼順假馬之名, 以崇君之義. 況天之曆數, 不可任疑從虛, 以非易是.」上納其言, 遂[寢]改曆事.

[一]洪範：「庶徵, 曰雨, 曰暘, 曰燠, 曰寒, 曰風. 五者來備, 各以其敘.」

順帝漢安二年, 尚書侍郎邊韶上言：「世微於數虧, 道盛於得常. 數虧則物衰, 得常則國昌. 孝武皇帝攄發聖思, 因元封七年十一月甲子朔旦冬至, 乃詔太史令司馬遷、治曆鄧平等更建太初, 改元易朔, 行夏之正, 乾鑿度八十[一]分之四十三為日法. 設清臺之候, 驗六異, 課效觕密, 太初為最. 其後劉歆研機極深, 驗之春秋, 參以易道, 以河圖帝覽嬉、雒書(甄)[乾]曜度推廣九道, 百七十一歲進退六十三分, 百四十四歲一超次, 與天相應, 少有闕謬. 從太初至永平十一年, 百七十[一]歲, 進退餘分六十三, 治曆者不知處之. 推得十二度弦望不效, 挾廢術者得竄其說. 至(永)[元]和二年, 小終之數寖過, 餘分稍增, 月不用晦朔而先見. 孝章皇帝以保乾圖『三百年斗曆改憲』, 就用四分. 以太白復樞甲子為癸亥, 引天從筭, 耦之目前. 更以庚申為元, 既無明文；託之於獲麟之歲, 又不與感精符單閼之歲同. 史官相代, 因成習疑, 少能鉤深致遠；案弦望足以知之.」詔書下三公、百官雜議. 太史令虞恭、治曆宗訢等議：「建曆之本, 必先立元, 元正然後定日法, 法定然後度周天以定分至. 三者有程, 則曆可成也. 四分曆仲紀之元, 起於孝文皇帝後元三年, 歲在庚辰. 上四十五歲, 歲在乙未, 則漢興元年也. 又上二百七十五歲, 歲在庚申, 則孔子獲麟. 二百七十六萬歲, 尋之上行, 復得庚申. 歲歲相承, 從下尋上, 其執不誤. 此四分曆元明文圖讖所著也. 太初元年歲在丁丑, 上極其元, 當在庚戌, 而曰丙子, 言百四十四歲超一辰, 凡九百九十三超, 歲有空行八十二周有奇, 乃得丙子. 案歲所超, 於天元十一月甲子朔旦冬至, 日月俱超. 日行一度, 積三百六十五度四分度一而周天一匝, 名曰歲. 歲從一辰, 日不得空周天, 則歲無由超辰. 案百七十[一]歲二蔀一章, 小餘六十三, 自然之數也. 夫數出於杪曶, 以成毫氂, 亮氂積累, 以成分寸. 兩儀既定, 日月始離. 初行生分, 積分成度. 日行一度, 一歲而周, 故為術者, 各生度法, 或以九百四十, 或以八十一. 法有細觕, 以生兩科, 其歸一也. 日法者, 日之所行分也. 日垂令明, 行有常節, 日法所該, 通遠無已, 損益毫氂, 差以千里. 自此言之, 數無緣得有虧棄之意也. 今欲飾平之失, 斷法垂分, 恐傷大道. 以步日月行度, 終數不同, 四章更不得朔餘一. 雖言九道去課進退, 恐不足以補其闕. 且課曆之法, 晦朔變弦, 以月食天驗, 昭著莫大焉. 今以去六十三分之法為曆, 驗章和元年以來日變二十事[一], 月食二十八事, 與四分曆更失, 定課相除, 四分尚得多, 而又便近. 孝章皇帝曆度審正, 圖儀晷漏, 與天相應, 不可復尚. 文曜鉤曰：『高辛受命, 重黎說文. 唐堯即位, 羲和立(禪)[渾]. 夏后制德, 昆吾列神. 成周改號, 萇弘分官.』運斗樞曰：『常占有經, 世史所明.』洪範五紀論曰：『民閒亦有黃帝諸曆, 不如史官記之明也.』自古及今, 聖帝明王, 莫不取言於羲和、常占之官, 定精微於晷儀, 正眾疑, 祕藏中書, 改行四分之原. 及光武皇帝數下詔書, 草創其端, 孝明皇帝課校其實, 孝章皇帝宣行其法. 君更三聖, 年歷數十, 信而徵之, 舉而行之. 其元則上統開闢, 其數則復古四分. 宜如甲寅詔書故事.」奏可.

[一]案五行志, 章和元年訖漢安二年日變二十三事, 古今注又長一.

靈帝熹平四年, 五官郎中馮光、沛相上計掾陳晃言：「曆元不正, 故妖民叛寇益州, 盜賊相續為[害]. 曆[當]用甲寅為元而用庚申, 圖緯無以庚[申]為元者. 近秦所用代周之元. 太史治治曆中郭香、劉固意造妄說, 乞(與)本庚申元經緯(有)明[文], 受虛欺重誅.」乙卯, 詔書下三府, 與儒林明道者詳議, 務得道真. 以群臣會司徒府議[一].

[一]蔡邕集載：「三月九日, 百官會府公殿下, 東面, 校尉南面, 侍中、郎將、大夫、千石、六百石重行北面, 議郎、博士西面. 戶曹令史當坐中而讀詔書, 公議. 蔡邕前坐侍中西北, 近公卿, 與光、晃相難問是非焉.」

議郎蔡邕議, 以為：

曆數精微, 去聖久遠, 得失更迭, 術(術)無常是. [漢興](以)承秦, 曆用顓頊, 元用乙卯[一]. 百有二歲, 孝武皇帝始改正朔, 曆用太初, 元用丁丑, 行之百八十九歲. 孝章皇帝改從四分, 元用庚申. 今光、晃各以庚申為非, 甲寅為是. 案曆法, 黃帝、顓頊、夏、殷、周、魯, 凡六家, 各自有元. 光、晃所據, 則殷曆元也. 他元雖不明於圖讖, 各[自一]家[之]術, 皆當有效於(其)當時. (黃)[武]帝始用太初丁丑之元, (有)六家紛錯, 爭訟是非. 太史令張壽王挾甲寅元以非漢曆, 雜候清臺, 課在下第, 卒以疏闊, 連見劾奏, 太初效驗, 無所漏失. 是則雖非圖讖之元, 而有效於前者也. 及用四分以來, 考之行度, 密於太初, 是又新元[有]效於今者也. 延光元年, 中謁者亶誦亦非四分庚申, 上言當用命曆序甲寅元. 公卿百寮參議正處, 竟不施行. 且三光之行, 遲速進退, 不必若一. 術家以筭追而求之, 取合於當時而已. 故有古今之術. 今[術]之不能上通於古, 亦猶古術之不能下通於今也. 元命苞、乾鑿度皆以為開闢至獲麟二百七十六萬歲；及命曆序積獲麟至漢, 起庚(子)[午]蔀之二十三歲, 竟己酉、戊子及丁卯蔀六十九歲, 合為二百七十五歲. 漢元年歲在乙未, 上至獲麟則歲在庚申. 推此以上, 上極開闢, 則(不)[元]在庚申. 讖雖無文, 其數見存. 而光、晃以為開闢至獲麟二百七十五萬九千八百八十六歲, 獲麟至漢百六十(二)[一]歲, 轉差少一百一十四歲. 云當滿足, 則上違乾鑿度、元命苞, 中使獲麟不得在哀公十四年, 下不及命曆序獲麟[至]漢相去四蔀年數, 與奏記譜注不相應.

[一]蔡邕(命)[月令]論曰：「顓頊曆術曰：『天元正月己巳朔旦立春, 俱以日月起於天廟營室五度.』今月令孟春之月, 日在營室.」

當今曆正月癸亥朔, 光、晃以為乙丑朔. 乙丑之與癸亥, 無題勒款識可與眾共別者, 須以弦望晦朔光魄虧滿可得而見者, 考其符驗. 而光、晃曆以考靈曜[為本], 二十八宿度數及冬至日所在, 與今史官甘、石舊文錯異, 不可考校；以今渾天圖儀檢天文, 亦不合於考靈曜. 光、晃誠能自依其術, 更造望儀, 以追天度, 遠有驗於圖書, 近有效於三光, 可以易奪甘、石, 窮服諸術者, 實宜用之. 難問光、晃, 但言圖讖, 所言不服. 元和二年二月甲寅制書曰：『朕聞古先聖王, 先天而天不違, 後天而奉天時. 史官用太初鄧平術, 冬至之日, 日在斗二十(二)[一]度, 而曆以為牽牛中星, 先立春一日, 則四分數之立春也, 而以折獄斷大刑, 於氣已迕, 用望平和, 蓋亦遠矣. 今改行四分, 以遵於堯, 以順孔聖奉天之文.』是始用四分曆庚申元之詔也. 深引河雒圖讖以為符驗, 非史官私意獨所興構. 而光、晃以為[香]、固意造妄說, 違反經文, 謬之甚者. 昔堯命羲和曆象日月星辰, 舜協時月正日, 湯、武革命, 治曆明時, 可謂正矣, 且猶遇水遭旱, 戒以『蠻夷猾夏, 寇賊姦宄』. 而光、晃以為陰陽不和, 姦臣盜賊, 皆元之咎, 誠非其理. 元和二年乃用庚申, 至今九十二歲, 而光、晃言秦所用代周之元, 不知從秦來, 漢三易元, 不常庚申. 光、晃區區信用所學, 亦妄虛無造欺語之愆. 至於改朔易元, 往者壽王之術已課不效, 亶誦之議不用, 元和詔書文備義著, 非群臣議者所能變易.

太尉耽、司徒隗、司空訓以邕議劾光、晃不敬, 正鬼薪法. 詔書勿治罪[一].

[一]臣昭曰：不有君子, 其能國乎? 觀蔡邕之議, 可以言天機矣. 賢明在朝, 弘益遠哉！公卿結正, 足懲淺妄之徒, 詔書勿治, 亦深「盍各」之致.

太初曆推月食多失. 四分因太初法, 以河平癸巳為元, 施行五年. 永元元年, 天以七月後閏食, 術以八月. 其(十)二年正月十二日, 蒙公乘宗紺上書言：「今月十六日月當食, 而曆以二月.」至期如紺言. 太史令巡上紺有益官用, 除待詔. 甲辰, 詔書以紺法署. 施行五十六歲. 至本初元年, 天以十二月食, 曆以後年正月, 於是始差. 到熹平三年, 二十九年之中, 先曆食者十六事. 常山長史劉洪上作七曜術. 甲辰詔屬太史部郎中劉固、舍人馮恂等課效, 復作八元術, 固等作月食術, 並已相參. 固術與七曜術同. 月食所失, 皆以歲在己未當食四月, 恂術以三月, 官曆以五月. 太史上課, 到時施行中者. 丁巳, 詔書報可.

其四年, 紺孫誠上書言：「受紺法術, 當復改, 今年十二月當食, 而官曆以後年正月.」到期如言, 拜誠為舍人. 丙申, 詔書聽行誠法.

光和二年歲在己未, 三月、五月皆陰, 太史令修、部舍人張恂等推計行度, 以為三月近, 四月遠. 誠以四月. 奏廢誠術, 施用恂術. 其三年, 誠兄整前後上書言：「去年三月不食, 當以四月. 史官廢誠正術, 用恂不正術.」整所上(五)[正]屬太史, 太史主者終不自言三月近, 四月遠. 食當以見為正, 無遠近. 詔書下太常：「其詳案注記, 平議術之要, 效驗虛實.」太常就耽上選侍中韓說、博士蔡較、穀城門候劉洪、右郎中陳調於太常府, 覆校注記, 平議難問. 恂、誠各對. 恂術以五千六百四十(日)[月]有九百六十一食為法, 而除成分, 空加縣法, 推建武以來, 俱得三百二十七食, 其十五食錯. 案其官素注, 天見食九十八, 與兩術相應, 其錯辟二千一百. 誠術以百三十五月二十三食為法, 乘除成月, 從建康以上減四十一, 建康以來減三十五, 以其俱不食. 恂術改易舊法, 誠術中復減損, 論其長短, 無以相踰. 各引書緯自證, 文無義要, 取追天而已. 夫日月之術, 日循黃道, 月從九道. 以赤道儀, 日冬至去極俱一百一十五度. 其入宿也, 赤道在斗中十一, 而黃道在斗十九. 兩儀相參, 日月之行, 曲直有差, 以生進退. 故月行井、牛, 十四度以上；其在角、婁, 十二度以上. 皆不應率不行. 以是言之, 則術不差不改, 不驗不用. 天道精微, 度數難定, 術法多端, 曆紀非一, 未驗無以知其是, 未差無以知其失. 失然後改之, 是然後用之, 此謂允執其中. 今誠術未有差錯之謬, 恂術未有獨中之異, 以無驗改未失, 是以檢將來為是者也. 誠術百三十五月月二十三食, 其文在書籍, 學者所修, 施行日久, 官守其業, 經緯日月, 厚而未愆, 信於天文, 述而不作. 恂久在候部, 詳心善意, 能揆儀度, 定立術數, 推前校往, 亦與見食相應. 然協曆正紀, 欽若昊天, 宜率舊章, 如甲辰、丙申詔書, 以見食為比. 今宜施用誠術, 棄放恂術, 史官課之, 後有效驗, 乃行其法, 以審術數, 以順改易. 耽以說等議奏聞, 詔書可. 恂、整、誠各復上書, 恂言不當施誠術, 整言不當復(棄)恂術. 為洪議所侵, 事下永安臺覆實, 皆不如恂、誠等言. 劾奏謾欺. 詔書報, 恂、誠各以二月奉贖罪, 整適作左校二月. 遂用洪等, 施行誠術.

光和二年, 萬年公乘王漢上月食注. 自章和元年到今年凡九十三歲, 合百九十六食；與官曆河平元年月錯, 以己巳為元. 事下太史令修, 上言「漢所作注不與見食相應者二事, 以同為異者二十九事」. 尚書召穀城門候劉洪. 敕曰：「前郎中馮光、司徒掾陳晃各訟曆, 故議郎蔡邕共補續其志. 今洪其詣修, 與漢相參, 推元(謂)[課]分, 考校月食. 審己巳元密近, 有師法, 洪便從漢受；不能, 對.」洪上言：「推(元)漢己巳元, 則考靈曜旃蒙之歲乙卯元也, 與光、晃甲寅元相經緯. 於以追天作曆, 校三光之步, 今為疏闊. 孔子緯一事見二端者, 明曆興廢, 隨天為節. 甲寅曆於孔子時效；己巳顓頊秦所施用, 漢興草創, 因而不易, 至元封中, 迂闊不審, 更用太初, 應期三百改憲之節. 甲寅、己巳讖雖有文, 略其年數, 是以學人各傳所聞, 至於課校, 罔得厥正. 夫甲寅元天正正月甲子朔旦冬至, 七曜之起, 始於牛初. 乙卯之元人正己巳朔旦立春, 三光聚天廟五度. 課兩元端, 閏餘差(自)[百]五十[二]分(二)之三, 朔三百四, 中節之餘二十九. 以效信難聚, 漢不解說, 但言先人有書而已. 以漢成注參官施行, 術不同二十九事, 不中見食二事. 案漢習書, 見己巳元, 謂朝不聞, 不知聖人獨有興廢之義, 史官有附天密術. 甲寅、己巳, 前已施行, 效後格而(已)不用. 河平疏闊, 史官已廢之, 而漢以去事分爭, 殆非其意. 雖有師法, 與無同. 課又不近密. 其說蔀數, 術家所共知, 無所采取.」遣漢歸鄉里[一].

[一]袁山松書曰：「劉洪字元卓, 泰山蒙陰人也. 魯王之宗室也. 延熹中, 以校尉應太史徵, 拜郎中, 遷常山長史, 以父憂去官. 後為上計掾, 拜郎中, 檢東觀著作律曆記, 遷謁者, 穀城門候, 會稽東部都尉. 徵還, 未至, 領山陽太守, 卒官. 洪善筭, 當世無偶, 作七曜術. 及在東觀, 與蔡邕共述律曆記, 考驗天官. 及造乾象術, 十餘年, 考驗日月, 與象相應, 皆傳于世.」博物記曰：「洪篤信好學, 觀乎六藝群書意, 以為天文數術, 探賾索隱, 鉤深致遠, 遂專心銳思. 為曲城侯相, 政教清均, 吏民畏而愛之, 為州郡之所禮異.」

校勘記

三０二五頁　四行　朔先[於]曆　集解引盧文弨說, 謂「先」下脫「於」字, 依御覽補. 今據補.

三０二五頁　四行　月[或朔]見　集解引盧文弨說, 謂「月」下脫「或朔」二字, 依御覽補. 今據補.

三０二五頁　五行　建武八年中　按：集解引惠棟說, 謂北宋本無「中」字.

三０二五頁　六行　曆[朔]不正　集解引盧文弨說, 謂「言」下脫「朔」字, 依御覽補. 今據補.

三０二五頁　六行　官曆署七月十六日[月]食　集解引盧文弨說, 謂「日」下脫「月」字, 依御覽補. 王先謙謂以下文證之, 當有「月」字. 今據補. 按：印影宋本御覽「月」訛「日」.

三０二五頁　七行　[因]上言月當十五日食　集解引盧文弨說, 謂御覽「上言」上有「因」字. 今據補.

三０二五頁　八行　詔書令岑普[候]與官[曆]課　集解引盧文弨說, 謂「普」下脫「候」字, 「官」下脫「曆」字, 御覽有. 今據補.

三０二五頁　九行　詔[書]令岑署弦望月食官　集解引盧文弨說, 謂「詔」下脫「書」字, 依御覽補. 今據補.

三０二六頁　二行　(從)[後]天四分日之三　集解引李銳說, 謂「後天」誤「從天」, 當改. 今據改.

三０二六頁　七行　[順]堯考德(顧)[題]期立象　集解引惠棟說, 謂「顧」一作「題」. 又引盧文弨說, 謂緯書所載作「順堯考德, 題期立象」. 按：曹褒傳作「順堯考德, 題期立象」, 今據以補改.

三０二六頁一三行　日在斗二十(二)[一]度　據集解引盧文弨說改.

三０二六頁一五行　[儻]獲咸(喜)[熙]集解引惠棟說, 謂「獲」上一有「儻」字, 「喜」作「熙」, 宋志同. 又引盧文弨說, 謂南宋本有「儻」字. 今據以補改.

三０二七頁　三行　司徒[掾]嚴勗　集解引錢大昕說, 謂此嚴勗亦司徒之掾屬, 非司徒也, 史脫文. 今據補.

三０二七頁　四行　朔必有明晦不朔必在其月也　按：集解引盧文弨說, 謂「明」字衍, 「不朔」當作「朔不」.

三０二七頁　五行　是明不可必　按：集解引盧文弨說, 謂唐一行大衍曆議引「明」作「朔」.

三０二七頁　六行　十六日[望]按各本俱無「望」字, 今依曆理及文義補.

三０二七頁　七行　天元始起之月(常)[當]小　據汲本、殿本改.

三０二七頁一二行　冬至日在斗(一)[二]十一度四分度之一　據汲本、殿本改.

三０二七頁一四行　日所在[未至]牽牛中星五度　集解引盧文弨說, 謂「在」下當脫「未至」二字. 今據補.

三０二八頁　一行　五歲中課日行及冬(夏)至斗(一)[二]十一度四分一　集解引惠棟說, 謂李本「一十」作「二十」. 按：上屢見冬至日在斗二十一度, 明作「一十」者訛, 今據改. 又按文義「夏」字當衍, 今刪.

三０二八頁　四行　日(朔)[食]二十三事　據集解引盧文弨說改.

三０二八頁　五行　二得(三)[二]日　按：各本並作「三日」, 於曆理為舛, 今改正.

三０二八頁　八行　治曆者方以七十六歲斷之　按：集解引盧文弨說, 謂「方」疑當作「乃」.

三０二八頁　九行　則餘分(稍)[消]長　集解引惠棟說, 謂「稍」李本作「消」. 今按：依文義作「消」是, 各本作「稍」, 蓋涉下「稍」字而誤, 今據改.

三０二九頁　五行　其斗牽牛[東井]輿鬼　集解引錢塘說, 謂「牽牛」下脫「東井」二字. 斗、牽牛冬至日所在, 東井、輿鬼夏至日所在也. 今據補.

三０二九頁　六行　行東壁　按：於文義「行」字當衍.

三０二九頁　六行　赤道(十)[七]度　集解引李光地說, 謂「十」當作「七」. 今按：壁、奎、婁、軫、亢閒在黃道斜交赤道之附近, 以赤道標準度之, 則赤道得度多而黃道得度少, 其大較為七與八之比, 李說是, 今據改.

三０二九頁　七行　出赤道南二十五度　按：「五」當作「四」, 說詳下.

三０二九頁　七行　出赤道北[二十]五度　據集解引李光地說補. 按：當作「二十四度」, 說詳下.

三０二九頁　八行　去極俱九十度　當作「九十一度」, 脫「一」字. 按：四分曆以周天為三百六十五度又四分一, 赤道去極為其四分之一, 約為九十一度. 張衡渾儀謂「赤道橫帶渾天之腹, 去極九十一度十六分之五, 黃道斜帶其腹, 出赤道表裏各二十四度, 故夏至去極六十七度而強, 冬至去極百一十五度亦強也」. 上文亦言「冬至日去極一百十五度, 夏至日去極六十七度, 春秋分日去極九十一度」. 並足證當時以赤道去極為九十一度, 黃道於牽牛及東井各距赤道南北二十四度也.

三０二九頁一二行　日過[一]度　據殿本考證補.

三０三０頁　三行　史官以(郭)[部]日月行參弦望　按：集解引齊召南說, 謂「郭」當作「部」. 今據改.

三０三０頁　六行　能用易九六七八(支)[爻]知月行多少　據集解引盧文弨說改.

三０三０頁一一行　(宣)[宜]課試上　據集解引盧文弨說改.

三０三一頁　一行　而月日行十三度十九分度之[七]有畸　據集解引盧文弨說補.

三０三一頁　三行　事敘而不悖　按：集解引惠棟說, 謂杜集「事」上有「則」字, 「悖」作「愆」.

三０三一頁　六行　日食[亦得朔]據集解引盧文弨說補.

三０三一頁　八行　[明]此[食]非用幣伐鼓常月　據集解引盧文弨說補.

三０三一頁一０行　[而]先儒所未喻也　據集解引盧文弨說補.

三０三一頁一二行　而三統曆唯[得]一食　據集解引盧文弨說補.

三０三一頁一四行　皆不(得)諧合　據集解引盧文弨說刪.

三０三一頁一七行　累日為月[累月為歲]據集解引盧文弨說補.

三０三一頁一七行　以新故相序不得不有毫毛之差此自然[之]理也　集解引惠棟說, 謂「序」原作「涉」, 「毛」作「末」, 「然」下有「之」字. 按：晉志引長曆與惠校同, 今以「相序」與「相涉」, 「毫毛」與「毫末」, 文異而義同, 故但補一「之」字.

三０三一頁一七行　[有]曠年不食者　據集解引盧文弨說補.

三０三二頁　一行　而筭守(從)[恆]數　據汲本、殿本改.

三０三二頁　二行　非為合以驗天(者)也　據集解引盧文弨說刪.

三０三二頁　四行　以考朔晦(也)　據集解引盧文弨說刪.

三０三二頁　四行　而[見]皆不然　據集解引盧文弨說補.

三０三二頁　五行　善筭李修夏顯　按：集解引盧文弨說, 謂「善筭」本作「有善筭者」. 又引惠棟說, 謂「夏」杜集作「卜」.

三０三二頁　七行　以乾度與(太)[泰]始曆參校古今記注　據盧文弨群書拾補校改.

三０三二頁　七行　乾度曆殊勝[泰始曆上勝官曆四十五事]集解引盧文弨說, 謂「勝」下脫「泰始曆上勝官曆四十五事」十一字, 依晉志補. 今據補.

三０三二頁　八行　今[其]術具存　據汲本、殿本補.

三０三二頁　八行　今具列其(時)得失之數　據集解引盧文弨說刪.

三０三二頁　八行　又據經傳微旨(證據及失閏旨)考日辰朔晦　據集解引盧文弨說刪.

三０三二頁　九行　及失閏[違]時　據集解引盧文弨說補.

三０三二頁一０行　蓋[是]春秋當時之曆也　據集解引盧文弨說補. 按：「之」原訛「文」, 逕改正.

三０三二頁一五行　夏曆漏[刻]隨日南北為長短　集解引惠棟說, 謂「漏」下脫「刻」字, 當依隋志增. 今據補.

三０三三頁　二行　日道周[圜]集解引惠棟說, 謂「周」下宋志有「圜」字. 今據補.

三０三三頁　五行　立成斧官府當用者計吏到班予四十八箭文多故魁取二十四氣日所在　集解引盧文弨說, 謂「立成」至「魁取」二十二字宋志無. 今按：文有訛奪, 難句讀. 疑詔書至「班予四十八箭」止, 下為史官敘述之文. 「魁」字衍. 言文多, 故僅取二十四氣日所在等刻於下也.

三０三三頁　七行　發謀於元封啟定於(天)[元]鳳積(百)三十年是非乃審　集解引李銳說, 謂前志云「自漢曆初起, 至元鳳六年, 而是非堅定」. 案自太初元年至元鳳六年, 正得三十年, 此文「天鳳」當作「元鳳」, 「百」字衍. 今據改. 按：依前書則「啟」當作「堅」.

三０三三頁　八行　亦於建武施於元和　按：集解引張文虎說, 謂「亦」下疑脫一字, 謂始於建武, 而施行於元和也.

三０三三頁一０行　及太初曆以後(大)[天]為疾　據集解引李銳說改.

三０三三頁一一行　百四十四歲而太歲超一(表)[辰]據集解引錢大昕說改.

三０三四頁　二行　或不對　按：集解引惠棟說, 謂「不」下宋志有「能」字.

三０三四頁　二行　衡興參案儀注(者)　集解引惠棟說, 謂「者」字衍, 從宋志刪. 今據刪.

三０三四頁　五行　太子舍人李泓　按：殿本「泓」作「弘」.

三０三四頁　六行　推閏月六直其日　按：尋文義, 疑「六」為「不」之訛, 「日」為「月」之訛.

三０三四頁一０行　災異卒甚　汲本、殿本「卒」作「率」. 按：盧文弨云北宋本作「卒」.

三０三四頁一二行　五是以備　按：汲本、殿本「是」作「者」. 集解引錢大昕說, 謂洪範「五者來備」一作「五是」, 蓋漢儒傳本異也. 閩本、汲古閣本作「五者」, 則後人據今本尚書易之. 李雲傳「五氏來備」, 氏古是字. 荀爽傳「五韙來備」, 韙亦訓是.

三０三四頁一五行　則(喪)[表]其休　集解引盧文弨說, 謂錢氏改「喪」為「表」. 按：詳文義當作「表」, 表與喪形近, 今據改.

三０三五頁　五行　遂[寢]改曆事　集解引錢大昕說, 謂詳文義, 是安帝納尚書令忠言, 仍用四分, 不復議改. 宋志亦云「亶等遂寢」. 此文「遂」下當有「罷」字, 或是「寢」字. 今據錢說並參宋志, 補一「寢」字.

三０三五頁　九行　乾鑿度八十[一]分之四十三為日法　據集解引錢大昕說補.

三０三五頁一０行　雒書(甄)[乾]曜度　據殿本改. 按：集解引惠棟說, 謂「乾」作「甄」當是避太子承乾諱改.

三０三五頁一二行　從太初至永平十一年百七十[一]歲　據集解引錢大昕說補.

三０三五頁一三行　至(永)[元]和二年　據集解引錢大昕說改.

三０三六頁　九行　案百七十[一]歲二蔀一章　據集解引錢大昕說補.

三０三七頁　二行　羲和立(禪)[渾]集解引盧文弨說, 謂「禪」乃「渾」之訛, 渾謂渾儀, 與韻協. 今據改.

三０三七頁　九行　盜賊相續為[害]王先謙謂「為」下疑有「害」字. 宋志作「曆元不正, 故盜賊為害」. 今據王說參宋志, 補一「害」字.

三０三七頁一０行　曆[當]用甲寅為元而用庚申　王先謙謂宋志作「曆當以甲寅為元, 不用庚申」. 今依宋志補一「當」字.

三０三七頁一０行　圖緯無以庚[申]為元者　據集解引盧文弨說補.

三０三七頁一一行　乞(與)本庚申元經緯(有)明[文]據集解引盧文弨說刪補.

三０三七頁一一行　受虛欺重誅　按：集解引盧文弨說, 謂此句上亦有脫文.

三０三八頁　一行　術(術)無常是　據集解引惠棟說刪.

三０三八頁　一行　[漢興](以)承秦　集解引惠棟說, 謂「以」字誤, 宋志「漢興承秦」. 今據宋志改. 按：盧文弨群書拾補改作「漢承秦正」.

三０三八頁　四行　各[自一]家[之]術皆當有效於(其)當時　據集解引盧文弨說補刪. 今按：御覽卷十六引作「各自一家之說, 皆當有效於當時」.

三０三八頁　五行　(黃)[武]帝始用太初丁丑之元(有)六家紛錯　據盧文弨群書拾補校改. 按：宋志作「昔始用太初丁丑之後」. 御覽一六引作「昔太初始用丁丑之後」.

三０三八頁　八行　是又新元[有]效於今者也　據宋志及御覽一六補.

三０三八頁一０行　今[術]之不能上通於古　集解引惠棟說, 謂「今」下宋志有「術」字. 今據補.

三０三八頁一二行　起庚(子)[午]蔀之二十三歲　據集解引錢大昕說改.

三０三八頁一三行　則(不)[元]在庚申　集解引錢大昕說, 謂自獲麟至開闢二百七十六萬歲, 以六十除之, 恰盡獲麟之歲, 既是庚申, 則開闢之始亦必庚申矣. 當云「元在庚申」, 「不」乃「元」字之訛. 又引李銳說, 謂上文云二百七十六萬歲, 尋之上行, 復得庚申, 「不」當作「復」. 按：錢、李兩家之說並是, 今從錢說改「不」字為「元」字.

三０三八頁一四行　獲麟至漢百六十(二)[一]歲　集解引李銳說, 謂邕於甲寅元開闢至漢元年數內減去庚申元開闢至獲麟年數, 餘一百六十一為獲麟至漢元年數, 因謂光、晃差少一百一十四歲. 今按：甲寅元開闢至獲麟積年二百七十五萬九千八百八十歲, 獲麟至漢二百七十五歲, 共二百七十六萬一百六十一歲, 邕以庚申元開闢至獲麟積年二百七十六萬歲減之, 則獲麟至漢為百六十一歲, 明「百六十二歲」之「二」字當作「一」, 今據改.

三０三九頁　一行　下不及命曆序獲麟[至]漢相去四蔀年數　據集解引盧文弨說補.

三０三九頁　二行　蔡邕(命)[月令]論曰　集解引惠棟說, 謂「命論」未詳. 案邕明堂月令論有之, 「令」誤「命」, 落「月」字也. 今據改.

三０三九頁　五行　而光晃曆以考靈曜[為本]集解引惠棟說, 謂「曜」下宋志有「為本」二字. 今據補.

三０三九頁一０行　日在斗二十(二)[一]度　按：三０二六頁一三行「日在斗二十二度」, 已據盧文弨說改「二十二」為「二十一」, 此與上同.

三０三九頁一三行　而光晃以為[香]固意造妄說　據集解引盧文弨說補.

三０四０頁　二行　亦妄虛無造欺語之愆　按：集解引盧文弨說, 謂「亦」下文有訛.

三０四０頁　八行　其(十)二年正月十二日　集解引李銳說, 謂「十二年」當作「二年」, 與下「十二日」相涉, 誤衍「十」字. 案下文云「以紺法署施行五十六歲」, 自永元二年至本初元年, 正得五十六年, 故知「十」字衍也. 今據刪.

三０四一頁　二行　部舍人張恂　按：「張恂」疑當作「馮恂」. 上文言「熹平中, 故治曆郎梁國宗整上九道術, 詔書下太史, 以參舊術, 相應. 部太子舍人馮恂課校, 恂亦復作九道術, 增損其分, 與整術並校, 差為近. 太史令颺上以恂術參朔望」. 此處雖言課校恂、誠二術, 整為誠兄, 且先後上書為誠術辨, 則所謂整術、誠術實同為一事, 而參與推計行度者為馮恂也.

三０四一頁　四行　整所上(五)[正]屬太史　據汲本改. 按：「五屬太史」不可解, 尋文義以「正屬太史」為長.

三０四一頁　七行　恂術以五千六百四十(日)[月]有九百六十一食為法　據集解引錢大昕說改. 按：「法」原訛「注」, 逕改正.

三０四二頁　六行　恂言不當施誠術整言不當復(棄)恂術　按：整、恂各挾己術相攻訐, 恂言不當施誠術, 整言不當復恂術, 「棄」字當涉上「棄放恂術」而訛衍, 今刪.

三０四二頁　七行　整適作左校二月　殿本「適」作「輸」. 按：適同謫, 原不訛, 殿本以意改也.

三０四二頁　七行　遂用洪等　按：下疑脫一「議」字.

三０四二頁一二行　推元(謂)[課]分　據集解引盧文弨說改.

三０四二頁一三行　推(元)漢己巳元　集解引盧文弨說, 謂「推」下「元」字衍, 漢即王漢. 今據刪.

三０四三頁　三行　閏餘差(自)[百]五十[二]分(二)之三　集解盧文弨說, 謂「自」當作「百」, 又引李銳說, 謂當作「百五十二分之三」. 今據改.

三０四三頁　六行　後格而(已)不用　據集解引盧文弨說刪.

後漢書志第三 律曆下

曆法

昔者聖人之作曆也, 觀琁璣之運, 三光之行, 道之發斂, 景之長短, 斗綱(之)[所]建, 青龍所躔, 參伍以變, 錯綜其數, 而制術焉.

天之動也, 一晝一夜而運過周, 星從天而西, 日違天而東. 日之所行與運周, 在天成度, 在曆成日. 居以列宿, 終于四七, 受以甲乙, 終于六旬. 日月相推, 日舒月速, 當其同[所], 謂之合朔. 舒先速後, 近一遠三, 謂之弦. 相與為衡, 分天之中, 謂之望. 以速及舒, 光盡體伏, 謂之晦. 晦朔合離, 斗建移辰, 謂之[月]. 日月之(術)[行], 則有冬有夏；冬夏之閒, 則有春有秋. 是故日行北陸謂之冬, 西陸謂之春, 南陸謂之夏, 東陸謂之秋. 日道發南, 去極彌遠, 其景彌長, 遠長乃極, 冬乃至焉. 日道斂北, 去極彌近, 其景彌短, 近短乃極, 夏乃至焉. 二至之中, 道齊景正, 春秋分焉.

日周于天, 一寒一暑, 四時備成, 萬物畢改, 攝提遷次, 青龍移辰, 謂之歲. 歲首至也, 月首朔也. 至朔同日謂之章, 同在日首謂之蔀, 蔀終六旬謂之紀, 歲朔又復謂之元. 是故日以實之, 月以閏之, 時以分之, 歲以周之, 章以明之, 蔀以部之, 紀以記之, 元以原之. 然後雖有變化萬殊, 贏朒無方, 莫不結系于此而□正焉.

極建其中, 道營于外, 琁衡追日, 以察[發]斂, 光道生焉. 孔壺為漏, 浮箭為刻, 下漏數刻, 以考中星, 昏明生焉. 日有光道, 月有九行, 九行出入而交生焉. 朔會望衡, 鄰於所交, 虧薄生焉. 月有晦朔, 星有合見, 月有弦望, 星有留逆, 其歸一也, 步術生焉. 金、水承陽, 先後日下, 速則先日, 遲而後留, 留而後逆, 逆與日違, 違而後速, 速與日競, 競又先日, 遲速順逆, 晨夕生焉. 日、月、五緯各有終原, 而七元生焉. 見伏有日, 留行有度, 而率數生焉. 參差齊之, 多少均之, 會終生焉. 引而伸之, 觸而長之, 探賾索隱, 鉤深致遠, 無幽辟潛伏, 而不以其精者然. 故陰陽有分, 寒暑有節, 天地貞觀, 日月貞明.

若夫祐術開業, 淳燿天光, 重黎其上也[一]. 承聖帝之命若昊天, 典曆象三辰, 以授民事, 立閏定時, 以成歲功, 羲和其隆也[二]. 取象金火, 革命創制, 治曆明時, 應天順民, 湯、武其盛也[三]. 及王德之衰也, 無道之君亂之於上, 頑愚之史失之於下. 夏后之時, 羲和淫湎, 廢時亂日, 胤乃征之. 紂作淫虐, 喪其甲子, 武王誅之. 夫能貞而明之者, 其興也勃焉；回而敗之者, 其亡也忽焉. 巍巍乎若道天地之綱紀, 帝王之壯事, 是以聖人寶焉, 君子勤之.

[一]顓頊曰重黎.

[二]唐、虞、夏、商曰羲和.

[三]月令章句曰：「帝舜協時月正日, 湯、武革命, 治曆明時. 言承平者協之, 承亂者革之.」

夫曆有聖人之德六焉：以本氣者尚其體, 以綜數者尚其文, 以考類者尚其象, 以作事者尚其時, 以占往者尚其源, 以知來者尚其流. 大業載之, 吉凶生焉, 是以君子將有興焉, 咨焉而以從事, 受命而莫之違也. 若夫用天因地, 揆時施教, 頒諸明堂, 以為民極者, 莫大乎月令. 帝王之大司備矣, 天下之能事畢矣. 過此而往, 群忌苟禁, 君子未之或知也.

斗之二十一度, 去極至遠也, 日在焉而冬至, 群物於是乎生. 故律首黃鍾, 曆始冬至, 月先建子, 時平夜半. 當漢高皇帝受命四十有五歲, 陽在上章, 陰在執徐, 冬十有一月甲子夜半朔旦冬至, 日月閏積之數皆自此始, 立元正朔, 謂之漢曆. 又上兩元, 而月食五星之元, 並發端焉.

曆數之生也, 乃立儀、表, 以校日景. 景長則日遠, 天度之端也. 日發其端, 周而為歲, 然其景不復, 四周千四百六十一日, 而景復初, 是則日行之終. 以周除日, 得三百六十五四分度之一, 為歲之日數. 日日行一度, 亦為天度. 察日月俱發度端[一], 日行十九周, 月行二百五十四周, 復會于端, 是則月行之終也. 以日周除月周, 得一歲周天之數. 以日一周減之, 餘十二十九分之七, 則月行過周及日行之數也, 為一歲之月. 以除一歲日, 為一月之數. 月之餘分積滿其法, 得一月, 月成則其歲[大]. 月(大)四時推移, 故置十二中以定月位. 有朔而無中者為閏月. 中之始(日)[曰]節, 與中為二十四氣. 以除一歲日, 為一氣之日數也. 其分積而成日為沒, 并歲氣之分, 如法為一歲沒. 沒分于終中, 中終于冬至, 冬至之分積如其法得一日, 四歲而終. 月分成閏, 閏七而盡, 其歲十九, 名之曰章. 章首分盡, 四之俱終, 名之曰蔀. 以一歲日乘之, 為蔀之日數也. 以甲子命之, 二十而復其初, 是以二十蔀為紀. 紀歲青龍未終, 三終歲後復青龍為元.

[一]即是起舍合朔.

元法, 四千五百六十[一].

[一]樂協圖徵曰：「天元以甲子朔旦冬至, 日月起於牽牛之初, 右行二十八宿, 以考王者終始. 或盡一, 其曆數或不能盡一, 以四千五百六十為紀, 甲寅窮.」宋均曰：「紀即元也. 四千五百六十者, 五行相代, 一終之大數也. 王者即位, 或遇其統, 或不盡其數, 故一(共)[元]以四千五百六十為甲寅之終也. 王者起, 必易元, 故不復沿前而終言之也.」韓子曰：「四千五百六十歲為一元, 元中有厄, 故聖人有九歲之畜以備之也.」

紀法, 千五百二十[一].

[一]月令章句曰：「紀, 還復故曆.」

紀月, 萬八千八百.

蔀法, 七十六[一].

[一]月令章句曰：「七十六歲為蔀首.」

蔀月, 九百四十.

章法, 十九.

章月, 二百三十五[一].

[一]月令章句曰：「十九歲七閏月為一章.」

周天, 千四百六十一.

日法, 四.

蔀日, 二萬七千七百五十九.

沒數, 二十一. (為章閏)

通法, 四百八十七.

沒法, 七, 因為章閏.

日餘, 百六十八.

中法, (四)[三]十二.

大周, 三十四萬三千三百三十五.

月周千一十六.

月食數之生也, 乃記月食之既者. 率二十三食而復既, 其月(食)百三十五, 率之相除, 得五(百)[月]二十三之二十而一食. 以除一歲之月, 得歲有再食五百一十三分之五十[五]也. 分終其法, 因以與蔀相約, 得四與二十七, 互之, 會二千五十二, 二十而與元會.

元會, 四萬一千四十.

蔀會, (三)[二]千五十(三)[二].

歲數, 五百一十三.

食數, 千八十一.

月數, 百(二)[三]十五.

食法, 二十(二)[三].

推入蔀術曰：以元法除去上元, 其餘以紀法除之, 所得數從天紀, 筭外則所入紀也. 不滿紀法者, 入紀年數也. 以蔀法除之, 所得數從甲子蔀起, 筭外, 所入紀歲名命之, 筭上, 即所求年太歲所在.

推月食所入蔀會年, 以元會除去上元, 其餘以蔀會除之, 所得以(七)[二]十(二)[七]乘之, 滿六十除去之, 餘以二十除所得數, 從天紀, 筭(之起)外, 所(以)入紀, 不滿二十者, 數從甲子蔀起, 筭外, 所入蔀會也. 其初不滿蔀會者, 入蔀會年數也, 各以(不)[所]入紀歲名命之, 筭上, 即所求年(蔀)[太歲所在].

天紀歲名	地紀歲名	人紀歲名	蔀首
庚辰	庚子	庚申	甲子一
丙申	丙辰	丙子	癸卯二
壬子	壬申	壬辰	壬午三
戊辰	戊子	戊申	辛酉四
甲申	甲辰	甲子	庚子五
庚子	庚申	庚辰	己卯六
丙辰	丙子	丙申	戊午七
壬申	壬辰	壬子	丁酉八
戊子	戊申	戊辰	丙子九
甲辰	甲子	甲申	乙卯十
庚申	庚辰	庚子	甲午十一
丙子	丙申	丙辰	癸酉十二
壬辰	壬(午)[子]	壬申	壬子十三
戊申	戊辰	戊子	辛卯十四
甲子	甲申	甲辰	庚午十五
庚辰	庚子	庚申	(乙)[己]酉十六
丙申	丙辰	丙子	戊子十七
壬子	壬申	壬辰	丁卯十八
戊辰	戊子	戊申	丙午十九
甲申	甲辰	甲子	乙酉二十

推天正術, 置入蔀年減一, 以章月乘之, 滿章法得一, 名為積月, 不滿為閏餘, 十二以上, 其歲有閏.

推天正朔日, 置入蔀積月, 以蔀日乘之, 滿蔀月得一, 名為積日, 不滿為小餘, 積日以六十除去之, 其餘為大餘, 以所入蔀名命之, 筭盡之外, 則前年天正十一月朔日也. 小餘四百四十一以上, 其月大. 求後月朔, 加大餘二十九, 小餘四百九十[九], 小餘滿蔀月得一, 上加大餘, 命之如前.

一術, 以大周乘年, 周天乘[閏餘]減之, 餘滿蔀(日)[月], 則天正朔日也.

推二十四氣術曰：置入蔀年減一, 以(月)[日]餘乘之, 滿中法得一, 名曰大餘, 不滿為小餘, 大餘滿六十除去之, 其餘以蔀名命之, 筭盡之外, 則前年冬至之日也.

求次氣, 加大餘十五, 小餘七, 除命之如前, 小寒日也.

推閏月所在, 以閏餘減章法, 餘以十二乘之, 滿章閏數得一, 滿四以上亦得一筭之數, 從前年十一月起, 筭盡之外, 閏月也. 或進退, 以中氣定之.

推弦、望日, 因其月朔大小餘之數, 皆加大餘七, 小餘三百五十九四分三, 小餘滿蔀月得一, 加大餘, 大餘命如法, 得上弦. 又加得望, 次下弦, 又後月朔. 其弦、望小餘二百六十以下, 每以百刻乘之, 滿蔀月得一刻, 不滿其(數)[所]近節氣夜漏之半者, 以筭上為日.

推沒滅術, 置入蔀年減一, 以沒數乘之, 滿日法得一, 名為積沒, 不盡為沒餘. 以通法乘積沒, 滿沒法得一, 名為大餘, 不盡為小餘. 大餘滿六十除去之, 其餘以蔀名命之, 筭盡之外, 前年冬至前沒日也. 求後沒, 加大餘六十九, 小餘四, 小餘滿沒法, 從大餘, 命之如前, 無分為滅.

一術, 以(為)[十]五乘冬至小餘, 以減通法, 餘滿沒法得一, 則天正後沒也.

推合朔所在度, 置入蔀積(月)[日]以(日)[蔀月]乘之, 滿大周除去之, 其餘滿蔀月得一, 名為積度, 不盡為餘分. 積度加斗二十一度, 加二百三十五分, 以宿次除之, 不滿宿, 則日月合朔所在星度也. 求後合朔, 加度二十九, 加分四百九十九, 分滿蔀月得一度, 經斗除二百三十五分.

一術, 以閏餘乘周天, 以減大周餘, 滿蔀月得一, 合以斗二十一度四分一, 則天正合朔日月所在度.

推日所在度, 置入蔀積日之數, 以蔀法乘之, 滿蔀日除去之, 其餘滿蔀法得一, 為積度, 不盡為餘分. 積度加斗二十一度, 加十九分, 以宿次除去之, 則夜半日所在宿度也.

求次日, 加一度. 求次月, 大加三十度, 小加二十九度, 經斗除十[九]分.

一術, 以朔小餘減合[朔]度分, 即日夜半所在. 其分(三)[二]百(二)[三]十五約之, 十九乘之.

推月所在度, 置入蔀積日之數, 以月周乘之, 滿蔀日除去之, 其餘滿蔀法得一, 為積度, 不盡為餘分. 積度加斗二十一十[九]分, 除如上法, 則所求之日夜半月所在宿度也.

求次日, 加十三度二十八分. 求次月, 大加三十五度六十一分, 月小二十二度三十三分, 分滿法得一度, 經斗除十九分. 其冬下旬月在張、心署之, 謂(盡)[晝]漏分後盡漏盡也.

一術, 以蔀法除朔小餘, 所得以減日半度也. 餘以減分, 即月夜半所在度也.

推日明所入度分術曰：置其月節氣夜漏之數, 以蔀法乘之, 二百除之, 得一分, 即夜半到明所行分也. 以增夜半日所在度分, 為明所在度分也.

求昏日所入度, 以夜半到明日所行分(分)減蔀法, 其餘即夜半到昏所行分也. 以加夜半所在度分, 為昏日所在度也.

推月明所入度分術曰：置其節氣夜(半)[漏]之數, 以月周乘之, 以二百除之, 為積分. 積分滿蔀法得一, 以增夜半度, 即(明)月[明]所在度也.

求昏月所入度：以明積分減月周, 其餘滿蔀法得一度, 加夜半, 則昏月所在度也.

推弦、望日所入星度術曰：置合朔度分之數, 加七度三百五十九分四分(之)三, [以]宿次除之, 即得上弦日所入宿度分也.

求望、下弦, 加除如前法, 小分[滿]四從大分, [大分]滿蔀月從度.

推弦、望月所入星度術曰：置月合朔度分之數, 加度九十八, 加分六百五十三半, 以宿次除之, 即上弦月所入宿度分也.

求望、下弦, 加除如前分, 滿蔀月從度.

推月食術曰：置入蔀會年數, 減一, 以食數乘之, 滿歲數得一, 名曰積食, 不滿為食餘. 以月數乘積[食], 滿食法得一, 名為積月, 不滿為月餘分. 積月以章月除去之, 其餘為入章月數. 當先除入章閏, 乃以十二除去之, 不滿者命以十一月, 筭盡之外, 則前年十一月前食月也. 求入章閏者, 置入章月, 以章閏乘之, 滿章月得一, 則入章閏數也. 餘分滿二百二十四以上至二百三十一, 為食在閏月. 閏或進退, 以朔日定之. 求後食, 加五(百)[月]二十分, 滿法得一月數, 命之如法, 其分盡食筭上.

推月食朔日術曰：置食積月之數, 以二十九乘之, 為積日. 又以四百九十[九]乘積月, 滿蔀月得一, 以并積日, 以六十除之, 其餘以所會蔀名命之, 筭盡之外, 則前年天正前食月朔日也.

求食日, 加大餘十四, 小餘七百一十九半, 小餘滿蔀月為大餘, 大餘命如前, 則食日也.

求後食朔及日, 皆加大餘二十七, 小餘六百一十五. 其月餘分不滿二十者, 又加大餘二十九, 小餘四百九十九. 其食小餘者, 當以漏刻課之, 夜漏未盡, 以筭上為日.

一術, 以歲數去上元, 餘以為積月, 以百一十二乘之, 滿月數去之, 餘滿食法得一, 則天正後食.

推諸加時, 以十二乘小餘, 先減如法之半, 得一時, 其餘乃以法除之, 所得筭之數從夜半子起, 筭盡之外, 則所加時也.

推諸上水漏刻：以百乘其小餘, 滿其法得一刻；不滿法(法)什之, 滿法得一分. 積刻先減所入節氣夜漏之半, 其餘為晝上水之數. 過晝漏去之, 餘為夜上水數. 其刻不滿夜漏半者, 乃減之, 餘為昨夜未(晝)[盡], 其弦望其日.

五星數之生也, 各記於日, 與周天度相約而為率. 以章法乘周率為(用)[月]法, 章月乘日率, 如月法, 為積月月餘. 以月之(月)[日]乘積[月], 為朔大小餘. 乘為入月日餘. 以日法乘周率為日度法, 以[周]率去日率, 餘以乘周天, 如日度法, 為[積]度(之)[度]餘也. 日率相約取之, 得二千九百九十萬一千六百二十一億五十八萬二千三百, 而五星終, 如蔀之數, 與元通.

木, 周率, 四千三百二十七. 　日率, 四千七百二十五. 　合積月, 十三. 　月餘, 四萬一千六百六. 　月法, 八萬二千二百一十三. 　大餘, 二十三. 　小餘, 八百四十七. 　虛分, 九十三. 　入月日, 十五. 　日餘, 萬四千六百四十(七)[一]. 　日度法, 萬七千三百八. 積度, 三十三. 　度餘, 萬三百一十四.

火, 周率, 八百七十九. 　日率, 千八百七十六. 　合積月, 二十六. 　月餘, 六千六百三十四. 　月法, 萬六千七百一. 　大餘, 四十七. 　小餘, 七百五十四. 　虛分, 一百八十六. 　入月日, 十(一)[二]. 　日餘, 千八百七十二. 　日度法, 三千五百一十六. 　積度, 四十九. 度餘, 一百一十四.

土, 周率, 九千九十六. 　日率, 九千四百一十五. 　合積月, 十二. 　月餘, 十三萬八千六百三十七. 　月法, 十七萬二千八百二十四. 　大餘, 五十四. 　小餘, 三百四十八. 虛分, 五百九十二. 　入月日, 二十(三)[四]. 　日餘, 二千一百六十三. 　日度法, 三萬六千三百八十四. 　積度, 十二. 　度餘, 二萬九千四百五十一.

金, 周率, 五千八百三十. 　日率, 四千六百六十一. 　合積月, 九. 　月餘, 九萬八千四百五. 　月法, 十[一]萬七百七十. 　大餘, 二十五. 　小餘, 七百三十一. 　虛分, 二百九. 入月日, 二十六. 　日餘, 二百八十一. 　日度法, 二萬三千三百二十. 　積度, 二百九十二. 　度餘, 二百八十一.

水, 周率, 萬一千九百八. 　日率, 千八百八十九. 　合積月, 一. 　月餘, 二十一萬七千六百六十[三]. 　月法, 二十二萬六千二百五十二. 　大餘, 二十九. 　小餘, 四百九十九. 　虛分, 四百四十(九)[一]. 　入月日, 二十(七)[八]. 　日餘, 四萬四千八百五. 日度法, 四萬七千六百三十(一)[二]. 　積度, 五十七. 　度餘四萬四千八百五.

推五星術, 置上元以來, 盡所求年, 以周率乘之, 滿日率得一, 名為積合；不盡名[為]合餘. [合]餘以周率除之, 不得焉退歲；無所得, 星合其年, 得一合前年, 二合前二年. 金、水積合奇為晨, 偶為夕. 其不滿周率者反減之, 餘為度分.

推星合月, 以合積月乘積合為小積, 又以月餘乘積合, 滿其月法得一, 從小積[為積月, 不盡]為月餘. 積月滿紀月去之, 餘為入紀月. 每以章閏乘之, 滿章月得一為閏；不盡為閏餘. 以閏減入紀月, 其餘以十二去之, 餘為入歲月數, 從天正十一月起, 筭外, 星合所在之月也. 其閏[餘]滿二百二十四以上至二百三十一星合閏月. 閏或進退, 以朔制之.

推朔日, 以蔀日乘(之)入紀月, 滿蔀月得一為積日, 不盡為小餘. 積日滿六十去之, 餘為大餘, 命以甲子, 筭外, 星合月朔日.

推入月日, 以蔀日乘月餘, 以其月法乘朔小餘, 從之, 以四千四百六十五約之, 所得(得)滿日度法得一, 為入月日, 不盡為日餘. 以朔命入月日, 筭外, 星合日也.

推合度, 以周天乘度分, 滿日度法得一為積度, 不盡為度餘. 以斗二十一四分之一命度, 筭外, 星合所在度也.

一術, 加退歲一, 以減上元, 滿八十除去之, 餘以沒數乘之, 滿日法得一, 為大餘, 不盡為小餘. 以甲子命大餘, 則星合歲天正冬至日也. 以周率[乘]小餘, 并度餘, 餘滿日度法從度, 即(正)[至]後星合日數也, 命以冬至. 求後合月, 加合積月於入歲月, 加月餘於月餘, 滿其月法得一, 從入歲月. 入歲月滿十二去之, 有閏計焉, 餘命如前, 筭外, 後合月也. (餘)(一)[金、水]加晨得夕, 加夕得晨.

求朔日, 以大小餘加今所得, 其月餘得一月者, 又[加大]餘二十九, [小餘四百九十九, ]小飾滿蔀月得一, (如)[加]大餘, 大餘命如前.

求入月日, 以入月日[日]餘加今所得, 餘滿日度法得一, 從日. 其前合月朔小餘(不)滿其虛分者, 空加一日. 日滿月先去二十九, 其後合月朔小餘不滿四百九十九, 又減一日, 其餘命如前.

求合度, 以積度度餘加今所得, 餘滿日度法得一從度, 命如前, 經斗除如周率矣.

木, 晨伏, 十六日七千(二)[三]百二十分半, 行二度萬三千八百一十一分, 在日後十三度有奇, 而見東方. 見順, 日行五十八分度之十一, 五十八日行十一度, 微遲, 日行九分, 五十八日行九度. 留不行, 二十五日. 旋逆, 日行七分度之一, 八十四日(進)[退]十二度. 復留, 二十五日. 復順, 五十八日行九度, 又五十八日行十一度, 在日前十三度有奇, 而夕伏西方. 除伏逆, 一見三百六十六日, 行二十八度. 伏復十六日七千(二)[三]百二十分半, 行二度萬三千八百一十一分, 而與日合. 凡一終, 三百九十八日有萬四千六百四十一分, 行星三十(二)[三]度與萬三百一十四分, 通率日行四千七百二十五分之三百九十八.

火, 晨伏, 七十一日二千六百九十四分, 行五十五度二千二百五十四分半, 在日後十六度有奇, 而見東方. 見順, 日行二十三分度之十四, [百]八十四日行[百]一十二度. 微遲, 日行十二分, 九十二日行四十八度. 留不行, 十一日. 旋逆, 日行六十二分度之十七, 六十二日退十七度. 復留, 十一日. 復順, 九十二日, 行四十八度, 又百八十四日行百一十二度, 在日前十六度有奇, 而夕伏西方. 除伏逆, 一見六百三十六日, 行[三]百三度. 伏復, 七十一日二千六百九十四分, 行五十五度二千二百五十四分半, 而與日合. 凡一終, 七百七十九日有千八百七十二分, 行星四百一十四度與九百九十三分. 通率日行千八百七十六分之九百九十七.

土, 晨伏, 十九日千八十一分半, 行三度萬四千七百二十五分半, 在日後十五度有奇, 而見東方. 見順, 日行四十三分度之三, 八十六日行六度. 留不行, 三十三日. 旋逆, 日行十七分度之一百二, 日退六度. 復留, 三十三日. 復順, 八十六日, 行六度, 在日前十五度有奇, 而夕伏西方. 除伏逆[一], 見三百四十日, 行六度. 伏復, 十九日千八十一分半, 行三度萬四千七百二十五分半, 與日合. 凡一終, 三百七十八日有二千一百六十三分, 行星十二度與二萬九千四百五十一分. 通率日行九千四百一十五分之三百一十九.

金, 晨伏, 五日, 退四度, 在日後九度, 而見東方. 見逆, 日行五分度之三, 十日, 退六度. 留不行, 八日. [旋]順, 日行(行)四十六分度之三十三, 四十六日行三十三度. 而[疾], 日行一度九十[一]分度之十五, 九十一日行百六度. 益疾, 日行一度二十二分, 九十一日行百一十三度, 在日後九度, 而晨伏東方. 除伏逆, 一見二百四十六日, 行二百四十六度. 伏四十一日二百八十一分, 行五十度二百八十一分, 而與日合. 一合二百九十二日[二]百八十一分, 行星如之.

金, 夕伏, 四十一日二百八十一分, 行五十度二百八十一分, 在日前九度, 而見西方. 見順, 疾, 日行一度九十一分度之二十二, 九十一日行百一十三度. 微遲, 日行一度十五分, 九十一日行百六度. 而(進)[遲], 日行四十六分度之三十三, 四十六日行三十三度. 留不行, 八日. 旋逆, 日行五分度之三, 十日退六度, 在日前九度, 而夕伏西方. 除伏逆, 一見二百四十六日, 行二百四十六度, 伏五日, 退四度而(後)[復]合. 凡(三)[再]合一終, 五百八十四日有五百六十二分, 行星如之. 通率日行一度.

水, 晨伏, 九日, 退七度, 在日後十六度, 而見東方. 見逆, 一日退一度. 留不得, 二日. 旋順, 日行九分度之八, 九日行八度. 而疾, 日行一度四分度之一, 二十日行二十五度, 在日後十六度, 而晨伏東方. 除伏逆, 一見, 三十二日, 行三十二度, 伏十六日四萬四千八百五分, 行三十二度四萬四千八百五分, 而與日合. 一合五十七日有四萬四千八百五分, 行星如之.

水, 夕伏, 十六日四萬四千八百五分, 行三十二度四萬四千八百五分, 在日前十六度, 而見西方. 見順, 疾, 日行一度四分度之一, 二十日行二十五度. 而遲, 日行九分度之八, 九日行八度. 留不行, 二日. [旋]逆, 一日退一度, 在日前十六度, 而夕伏西方. 除伏逆, 一見三十二日, 行三十[二]度, 伏九日, 退七度而復合. 凡再合一終, 百一十五日有四萬一千九百七十八分, 行星如之. 通率日行一度.

步術, 以步法伏日度分, (如)[加]星合日度餘, 命之如前, 得星見日度也. (術)[行]分母乘之, 分(日)如[日]度法而一, 分不盡如(法)半[法]以上, 亦得一, 而日加所行分, 滿其母得一度. 逆順母不同, 以當行之母乘故分, 如故母, 如一也. 留者承前, 逆則減之, 伏不書度. 經斗除如行母, 四分具一. 其分有損益, 前後相放. 其以赤道命度, 進加退減之. 其步以黃道.

(日)[月]名
天正十一月	十二月	正月	二月	三月	四月	五月	六月
冬至	大寒	雨水	春分	穀雨	小滿	夏至	大暑
	七月	八月	九月	十月
	處暑	秋分	霜降	小雪[一]

[一]月令章句：「孟春以立春為節, 驚蟄為中. 中必在其月, 節不必在其月. 據孟春之驚蟄在十六日以後, 立春在正月；驚蟄在十五日以前, 立春在往年十二月.」

斗二十六 四分[一]退二	牛八	女十二 進(二)[一]	虛十 進(三)[二]
危十(六)[七]進二	室十六進(二)[三]	壁(十)[九]進(三)[一]
北方九十八度四分一
奎十六	婁十二(進)[退]一	胃十四 (進二)[退一]	昴十一(進)[退]二
畢十六(進)[退]三	觜二退三	參九退四
西方八十度
井三十三退三	鬼四	柳十五	星七進一
張十八進一	翼十八進(一)[二]	軫十七進一
南方百一十二度
角十二	亢九退一	氐十五退二	房五退三
心五退三	尾十八(進)[退]三	箕十一退三
東方七十五度
右赤道度周天三百六十五度四分一
斗二十四(進一)[四分一]	牛七	女十一	虛十
危十六	室十八	壁十
北方九十六度四分一
奎十七	婁十二	胃十五	昴十二
畢十六	觜三	參八
西方八十三度
井三十	鬼四	柳十四	星七
張十七	翼十九	軫十八
南方百九度
角十三	亢十	氐十六	房五
心五	尾十八	箕十
東方七十七度
右黃道度三百六十五四分一

黃道去極, 日景之生, 據儀、表也. 漏刻之生, 以去極遠近差乘節氣之差. 如遠近而差一刻, 以相增損. 昏明之生, 以天度乘晝漏, 夜漏減(三)[之, 二]百而一, 為定度. 以減天度, 餘為明；加定度一為昏. 其餘四之, 如法為少. [二為半, 三為太, ]不盡, 三之, 如法為強, 餘半法以上以成強. 強三為少, 少四為度, 其強二為少弱也. 又以日度餘為少強, 而各加焉[一].

[一]張衡渾儀曰：「赤道橫帶渾天之腹, 去極九十一度十[六]分之五. 黃道斜帶其腹, 出赤道表裏各二十四度. 故夏至去極六十七度而強, 冬至去極百一十五度亦強也. 然則黃道斜截赤道者, 則春分、秋分之去極也. 今此春分去極九十少, 秋分去極九十一少者, 就夏歷景去極之法以為率也. 上頭橫行第一行者, 黃道進退之數也. 本當以銅儀日月度之, 則可知也. 以儀一歲乃竟, 而中閒又有陰雨, 難卒成也. 是以作小渾, 盡赤道黃道, 乃各調賦三百六十五度四分之一, 從冬至所在始起, 令之相當值也. 取北極及衡各(誠)[鍼]㧻之為軸, 取薄竹篾, 穿其兩端, 令兩穿中閒與渾半等, 以貫之, 令察之與渾相切摩也. 乃從減半起, 以為[百]八十二度八分之五, 盡衡減之半焉. 又中分其篾, 拗去其半, 令其半之際正直, 與兩端減半相直, 令篾半之際從冬至起, 一度一移之, 視篾之半際(夕)多[少]黃赤道幾也. 其所多少, 則進退之數也. 從(此)[北]極數之, 則(無)[去]極之度也. 各分赤道黃道為二十四氣, 一氣相去十五度十六分之七, 每一氣者, 黃道進退一度焉. 所以然者, 黃道直時, 去南北極近, 其處地小, 而橫行與赤道且等, 故以篾度之, 於赤道多也. 設一氣令十六日者, 皆常率四日差少半也. 令一氣十五日不能半耳, 故使中道三日之中(若)[差]少半也. 三氣一節, 故四十六日而差今三度也. 至於差三之時, 而五日同率者一, 其實節之閒不能四十六日也. 今殘日居其策, 故五日同率也. 其率雖同, 先之皆強, 後之皆弱, 不可勝計. 取至於三而復有進退者, 黃道稍斜, 於橫行不得度故也. 春分、秋分所以退者, 黃道始起更斜矣, 於橫行不得度故也. 亦每一氣一度焉, 三氣一節, 亦差三度也. 至三氣之後, 稍遠而直, 故橫行得度而稍進也. 立春、立秋橫行稍退矣, 而度猶云進者, 以其所退減其所進, 猶有盈餘, 未盡故也. 立夏、立冬橫行稍進矣, 而度猶[云]退者, 以其所進, 增其所退, 猶有不足, 未畢故也. 以此論之, 日行非有進退, 而以赤道(重廣)[量度]黃道使之然也. 本二十八宿相去度數, 以赤道為(強)[距]耳, 故於黃道亦[有]進退也. 冬至在斗二十一度少半, 最遠時也, 而此曆斗二十度, 俱百一十五, 強矣, 冬至宜與之同率焉. 夏至在井二十一度半強, 最近時也, 而此曆井二十三度, 俱六十七度, 強矣, 夏至宜與之同率焉.」

二十四氣	日所在	黃道去極	晷景	晝漏刻	夜漏刻	昏中星 [一]	旦中星
冬至 [二]	斗二十一度八分退二	百一十五度	丈三尺	四十五	五十五	奎六弱	亢二少強退一
小寒	女二度七分進一	百一十三強	丈二尺三寸	四十五八分	五十四二分	婁六半強退一	氐七少弱退二
大寒	虛五度十四分進二	百一十大弱	丈一尺	四十六八分	五十三八分	胃十一半強退一	心半退三
立春	危十度二十一分進二	百六少強	九尺六寸	四十八六分	五十一四分	畢五少弱退三	尾七半弱退三
雨水	室八度二十八分進三	百一強	七尺九寸五分	五十八分	四十九二分	參六半弱退四	箕大弱退三
驚蟄	壁八度三分進一	九十五強	六尺五寸	五十三三分	四十六七分	井十七少弱退三	斗少退二
春分	奎十四度十分	八十九強	五尺二寸五分	五十五八分	四十四二分	鬼四	斗十一弱退二
清明	胃一度十七分退一	八十三少弱	四尺一寸五分	五十八三分	四十一七分	星四大進一	斗二十一半退二
穀雨	昴二度二十四分退二	七十七大強	三尺二寸	六十五分	三十九五分	張十七進一	牛六半
立夏	畢六度三十一分退三	七十三少弱	二尺五寸二分	六十二四分	三十七六分	翼十七大進二	女十少進一
小滿	參四度六分退四	六十九大弱	尺九寸八分	六十三九分	三十六一分	角大弱	危大弱進二
芒種	井十度十三分退三	六十七少弱	尺六寸八分	六十四九分	三十五一分	亢五大退一	危十四強進二
夏至 [三]	井二十五度二十分退三	六十七強	尺五寸	六十五	三十五	氐十二少弱退二	室十二少弱進三
小暑	柳三度二十七分	六十七大強	尺七寸	六十四七分	三十五三分	尾一大強退三	奎二大強
大暑	星四度二分進一	七十	二尺	六十三八分	三十六二分	尾十五半弱退三	婁三大退一
立秋	張十二度九分進一	七十三半強	二尺五寸五分	六十二三分	三十七七分	箕九大強退三	胃九大弱退一
處暑	翼九度十六分進二	七十八半強	三尺三寸三分	六十二分	三十九八分	斗十少退二	畢三大退三
白露	軫六度二十三分進一	八十四少強	四尺三寸五分	五十七八分	四十二二分	斗二十一強退二	參五半弱退四
秋分	角四度三十分	九十半強	五尺五寸	五十五二分	四十四八分	牛五少	井十六少強退三
寒露	亢八度五分退一	九十六大強	六尺八寸五分	五十二六分	四十七四分	女七大進一	鬼三少強
霜降	氐十四度十二分退二	百二少強	八尺四寸	五十三分	四十九七分	虛六大進二	星三大強進一
立冬	尾四度十九分退三	百七少強	丈	四十八二分	五十一八分	危八強進二	張十五大強進一
小雪	箕一度二十六分退三	百一十一弱	丈一尺四寸	四十六七分	五十三三分	室三半強進三	翼十五大強進二
大雪	斗六度一分退二	百一十三大強	丈二尺五寸六分 [四]	四十五五分	五十四五分	壁半強進一	軫十五弱進一

[一]月令章句曰：「中星當中而不中, 日行遲也. 未當中而中, 日行疾也.」

[二]月令章句曰：「冬至之為極有三意焉：晝漏極短, 去極極遠, 晷景極長. 極者, 至而還之辭也.」

[三]月令章句曰：「夏至之為極有三意焉：晝漏極長, 去極極近, 晷景極短.」

[四]易緯所稱晷景長短, 不與相應, 今列之于後, 并至與不至各有所候, 以參廣異同. 　冬至, 晷長一丈三尺. 當至不至, 則旱, 多溫病. 未當至而至, 則多病暴逆心痛, 應在夏至. 　小寒, 晷長一丈二尺四分. 當至不至, 先小旱, 後小水, 丈夫多病喉痺. 未當至而至, 多病身熱, 來年麻不為耳. 　大寒, 晷長一丈一尺八分. 當至不至, 則先大旱, 後大水, 　麥不成, 病厥逆. 未當至而至, 多病上氣、嗌腫. 　立春, 晷長一丈一寸六分. 當至不至, 兵起, 麥不成, 民疲瘵. 未當至而至, 多病熛、疾疫. 　雨水, 晷長九尺一寸六分. 當至不至, 早麥不成, 多病心痛. 未當至而至, 多病□. 　驚蟄, 晷長八尺二寸. 當至不至, 則霧, 稚禾不成, 老人多病嚏. 未當至而至, 多病癰疽、脛腫. 　春分, 晷長七尺二寸四分. 當至不至, 先旱後水, 歲惡, 米不成, 多病耳痒. 　清明, 晷長六尺二寸八分. 當至不至, 菽豆不熟, 多病嚏、振寒(溫)、[洞]泄. 未當至而至, 多溫病、暴死. 　穀雨, 晷長五尺三寸六分. 當至不至, 水物雜稻等不為, 多病疾瘧、振寒、霍亂. 未當至而至, 老人多病氣腫. 　立夏, 晷長四尺三寸六分. 當至不至, 旱, 五穀傷, 牛畜疾. 未當至而至, 多病頭痛、腫嗌、喉痺. 　小滿, 晷長三尺四寸. 當至不至, 凶言, [國]有大喪, 先水後旱, 多病筋急、痺痛. 未當至而至, 多熛、嗌腫. 　芒種, 晷長二尺四寸四分. 當至不至, 凶言, 國有狂令. 未當至而至, 多病厥眩、頭痛. 　夏至, 晷長一尺四寸八分. 當至不至, 國有大殃, 旱, 陰陽並傷, 草木夏落, 有大寒. 未當至而至, 病眉腫. 　小暑, 晷長二尺四寸四分. 當至不至, 前小水, 後小旱, 有兵, 多病泄注、腹痛. 未當至而至, 病臚腫. 　大暑, 晷長三尺四寸. 當至不至, 外兵作, 來年飢, 多病筋痺、胸痛. 未當至而至, 多病脛痛、惡氣. 　立秋, 晷長四尺三寸六分. 當至不至, 暴風為災, 來年黍不為. 未當至而至, 多病咳上氣、咽腫. 　處暑, 晷長五尺三寸二分. 當至不至, 國多浮令, 兵起, 來年麥不為. 未當至而至, 病脹, 耳熱不出行. 　白靈, 晷長六尺二寸八分. 當至不至, 多病痤、疽、泄. 未當至而至, 多病水、腹閉疝瘕. 　秋分, 晷長七尺二寸四分. 當至不至, 草木復榮, 多病溫, 悲心痛. 未當至而至, 多病胸鬲痛. 　寒露, 晷長八尺二寸. 當至不至, 來年穀不成, 六畜鳥獸被殃, 多病疝瘕、腰痛. 未當至而至, 多病疢熱中. 　霜降, 晷長九尺一寸六分. 當至不至, 萬物大耗, 年多大風, 人病腰痛. 未當至而至, 多病胸脅支滿. 　立冬, 晷長丈一寸二分. 當至不至, 地氣不藏, 來年立夏反寒, 早旱, 晚水, 萬物不成. 未當至而至, 多病臂掌痛. 　小雪, 晷長一丈一尺八分. 當至不至, 來年蠶麥不成, 多病腳腕痛. 未當至而至, 亦為多肘腋痛. 　大雪, 晷長一丈二尺四分. 當至不至, 溫氣泄, 夏蝗蟲生, 大水, 多病少氣、五疸、水腫. 未當至而至, 多病癰疽痛, 應在芒種. 　月令章句曰：「周天三百六十五度四分度之一, 分為十二次, 日月之所躔也. 地有十二分, 王侯之所國也. 每次三十(二)度三十(三)[二]分之十四, 日至其初為節, 至其中為中氣. 　自危十度至壁(八)[九]度謂之豕韋之次, 立春、驚蟄居之, 衛之分野. 　自壁(八)[九]度至胃一度, 謂之降婁之次, 雨水、春分居之, 魯之分野. 　自胃一度至畢六度, 謂之大梁之次, 清明、穀雨居之, 趙之分野. 　自畢六度至井十度, 謂之實沈之次, 立夏、小滿居之, 晉之分野. 　自井十度至柳三度, 謂之鶉首之次, 芒種、夏至居之, 秦之分野. 　自柳三度至張十二度, 謂之鶉火之次, 小暑、大暑居之, 周之分野. 　自張十二度至軫六度, 謂之鶉尾之次, 立秋、處暑居之, 楚之分野. 　自軫六度至亢八度, 謂之壽星之次, 白露、秋分居之, 鄭之分野. 自亢八度至尾四度, 謂之大火之次, 寒露、霜降居之, 宋之分野. 　自尾四度至斗六度, 謂之析木之次, 立冬、小雪居之, 燕之分野. 　自斗六度至須女二度, 謂之星紀之次, 大雪、冬至居之, 越之分野. 　自須女二度至危十度, 謂之玄枵之次, 小寒、大寒居之, 齊之分野.」　蔡邕分星次度數與皇甫謐不同, 兼明氣節所在, 故載焉. 謐所列在郡國志.

中星以日所在為正, 日行四歲乃終, 置所求年二十四氣小餘四之, 如法為少、大, 餘不盡, 三之, 如法為強、弱, 以減節氣昏明中星, 而各定矣. 強, 正；弱, (直)[負]也. 其強弱相減, 同名相去, 異名從之. 從強進少為弱, 從弱退少而強. 從上元太歲在庚辰以來, 盡熹平三年, 歲在甲寅, 積九千四百五十五歲也[一].

[一]宋世治曆何承天曰：「曆數之術, 若心所不達, 雖復通人前識, 無救其弊. 是以多歷年歲, 猶未能有定. 四分於天, 出三百年而盈一日, 積世不悟, 徒云建曆之本必先立元, 假託讖緯, 遂開治亂. 此之為弊, 亦以甚矣. 劉歆三統法尤復疏闊, 方於四分, 六千餘年又益一日. 楊雄心惑其說, 採為太玄, 班固謂之最密, 著于漢志. 司馬彪曰：『自太初元年始用三統曆, 施行百有餘年.』曾不憶劉歆之生不逮太初, 二三君子為曆, 幾乎不知而妄言者歟！元和中穀城門候劉洪始悟四分於天疏闊, 更以五百八十九為紀法, 百四十五為斗分, 而造乾象法, 又制遲疾曆以步月行, 方於太初、四分, 轉精密矣.」

論曰：易有太極, 是生兩儀. 兩儀之分尚矣, 乃有皇犧. 皇犧之有天下也, 未有書計. 歷載彌久, 暨於黃帝, 班示文章, 重黎記註, 象應著名, 始終相驗, 準度追元, 乃立曆數. 天難諶斯, 是以五、三迄于來今, 各有改作, 不通用. 故黃帝造曆, 元起辛卯, 而顓頊用乙卯, 虞用戊午, 夏用丙寅, 殷用甲寅, 周用丁巳, 魯用庚子. 漢興承秦, 初用乙卯, 至武帝元封, 不與天合, 乃會術士作太初曆, 元以丁丑. 王莽之際, 劉歆作三統, 追太初前(世)[卅]一元, 得五星會庚戌之歲, 以為上元. 太初曆到章帝元和, 旋復疏闊, 徵能術者課校諸曆, 定朔稽元, 追漢(三)[四]十五年庚辰之歲, 追朔一日, 乃與天合, 以為四分曆元. 加六百五元一紀, 上得庚申. 有近於緯, 而歲不攝提, 以辨曆者得開其說, 而其元□與緯同, 同則或不得於天. 然曆之興廢, 以疏密課, 固不主於元. 光和元年中, 議郎蔡邕、郎中劉洪補續律曆志, 邕能著文, 清濁鍾律, 洪能為筭, 述敘三光. 今考論其業, 義指博通, 術數略舉, 是以集錄為上下篇, 放續前志, 以備一家[一].

[一]蔡邕戍邊上章曰：「朔方髡鉗徒臣邕稽首再拜上書皇帝陛下：臣邕被受陛下尤異大恩, 初由宰府備數典城, 以叔父故衛尉質時為尚書, 召拜郎中, 受詔詣東觀著作, 遂與群儒並拜議郎. 沐浴恩澤, 承荅聖問, 前後六年. 質奉機密, 趨走目下, 遂竟端右, 出相好藩, 還尹輦轂, 旬日之中, 登躡上列. 父子一門兼受恩寵, 不能輸寫心力, 以效絲髮之功, 一旦(披)[被]章, 陷沒辜戮. 陛下天地之德, 不忍刀鋸截臣首領, 得就平罪, 父子家屬徙充邊方, 完全軀命, 喘息相隨. 非臣無狀所敢[復]望, 非臣罪惡所當復蒙, 非臣辭筆所能復陳. 臣初決罪雒陽詔獄, 生出牢戶, 顧念元初中故尚書郎張俊, 坐漏泄事, 當伏重刑, 已出穀門, 復聽讀鞠, 詔書馳救, [減罪]一等, 輸作左校. 俊上書謝恩, 遂以轉徙. [邕為]郡縣促遣, 遍於吏手, 不得頃息, 含辭抱悲, 無由上達. 既到徙所, 乘塞守烽, 職在候望, 憂怖焦灼, 無心復能操筆成草, 致章闕庭. 誠知聖朝不責臣謝, 但[懷]愚心, 有所不竟. 臣自在布衣, 常以為漢書十志, 下盡王莽, 而世祖以來, 唯有紀傳, 無續志者. 臣所師事故太傅胡廣, 知臣頗識其門戶, 略以所有舊事[與臣], 雖未備悉, 粗見首尾, 積累思惟, 二十餘年. 不在其位, 非外吏庶人所得擅述. 天誘其衷, 得備著作郎, 建言十志皆當撰錄, 遂與議郎張華等分受之, (所使元順)[其]難者皆以付臣. 先治律曆, 以籌筭為本, 天文為驗, 請太(師)[史]舊注, 考校連年, 往往頗有差舛, 當有增損, 乃可施行, 為無窮法. 道至深微, 不敢獨議. 郎中劉洪, 密於用筭, 故臣表上洪, 與共參思圖牒. 尋繹適有頭角, 會臣被罪, (遂)[逐]放邊野. 臣竊自痛, 一為不善, 使史籍所闕, (故)[胡]廣所校, 二十年之思, 中道廢絕, 不得究竟. 慺慺之情, 猶以結心, 不能違望. 臣初欲須刑竟, 乃因縣道, 具以狀聞. 今年七月九日, 匈奴始攻郡鹽池縣, 其時鮮卑連犯雲中、五原, 一月之中, 烽火不絕. 不(言四)[意西]夷相與合謀, 所圖廣遠, 恐遂為變, 不知所濟. 郡縣咸懼, 不守朝旦. 臣所在孤危, 懸命鋒鏑, 湮滅土灰, 呼吸無期. 誠恐所懷隨軀腐朽, 抱恨黃泉, 遂不設施, 謹先顛踣. 科條諸志, 臣欲(制)刪定者一, 所當接續者四, 前志所無, 臣欲著者(三)[五], 及經典群書所宜捃摭, 本奏詔書所當依據, 分別首目, 并書章左. 臣初被考, 妻子迸竄, 亡失文書, 無所案請. 加以惶怖愁恐, 思念荒散, 十分不得識一, 所識者又恐謬誤. 觸冒死罪, 披(散)[瀝]愚情, 願下東觀, 推求諸奏, 參以璽書, 以補綴遺闕, 昭明國體. 章聞之後, 雖肝腦流離, 白骨剖破, 無所復恨. 惟陛下省察. 謹因臨戎長霍圉封上. 臣頓首死罪稽首再拜以聞.」其所論志, 志家未以成書, 如有異同, 今隨事注之于本志也.

贊曰：象因物生, 數本杪曶. 律均前起, 準調後發. 該覈衡琁, 檢會日月.

校勘記

三０五五頁　四行　斗綱(之)[所]建　集解引盧文弨說, 謂「之」御覽作「所」. 按：與下「青龍所纏」相對成文, 作「所」是, 今據改. 又按：「綱」原訛「剛」, 逕改正.

三０五五頁　七行　當其同[所]集解引盧文弨說, 謂「同」下脫「所」字, 御覽有. 今據補.

三０五五頁　九行　斗建移辰謂之[月]據集解引李銳說補.

三０五五頁　九行　日月之(術)[行]據集解引李銳說改. 按：殿本作「行」.

三０五六頁　五行　以察[發]斂　據集解引錢大昕說補.

三０五七頁一三行　乃立儀表　按：集解引李銳說, 謂儀謂渾儀, 表謂圭表. 今於儀表之閒加頓號.

三０五八頁　二行　為一月之數　按：依文義當云「為一月之日數」, 疑脫「日」字.

三０五八頁　三行　月成則其歲[大]月(大)四時推移　集解引張文虎說, 謂「月大」二字訛倒, 「大」字絕句, 「月」字當屬下. 此謂有閏之年為大歲也. 歲之餘分滿月法而置閏謂之大歲, 與月之餘分滿日法而成日謂之大月正同. 然閏月四時推移或有進退, 故置中氣以定之. 今據改.

三０五八頁　四行　中之始(日)[曰]節　據集解本改.

三０五八頁一三行　故一(共)[元]以四千五百六十為甲寅之終也　據汲本改.

三０五九頁一一行　沒數二十一(為章閏)　據集解引李銳說刪.

三０五九頁一五行　中法(四)[三]十二　據集解引錢大昕說改.

三０六０頁　三行　其月(食)百三十五　據集解引錢大昕說刪.

三０六０頁　四行　得五(百)[月]二十三之二十而一食　據集解引錢大昕說改.

三０六０頁　四行　得歲有再食五百一十三分之五十[五]也　據集解引錢大昕說補.

三０六０頁　五行　得四與二十七互之會二千五十二　按：「互」殿本作「五」. 集解引錢大昕說, 謂「五之」兩字難解, 閩本、汲古閣本作「互」, 亦非是. 當云「名之曰蔀會」, 傳寫脫訛耳. 又引李銳說, 謂「互之」者互乘之也. 四為七十六約數, 以乘五百一十三, 得二千五十二；二十七為五百一十三約數, 以乘七十六, 亦得二千五十二, 為蔀會.

三０六０頁　七行　蔀會(三)[二]千五十(三)[二]據集解引錢大昕說改.

三０六０頁一０行　月數百(二)[三]十五　據集解引錢大昕說改.

三０六０頁一一行　食法二十(二)[三]據集解引錢大昕說改.

三０六０頁一三行　筭外所入紀歲名命之筭上即所求年太歲所在　集解引李銳說, 謂「筭外」下有脫文, 當云「筭外, 所入蔀也. 不滿蔀法者, 入蔀年數也, 各以所入紀歲名命之, 筭上, 即所求年太歲所在」. 按：如李說, 則「筭外」下當補「所入蔀也不滿蔀法者入蔀年數也各以」十六字.

三０六０頁一五行　所得以(七)[二]十(二)[七]乘之　據集解引李銳說改.

三０六一頁　一行　筭(之起)外所(以)入紀　集解引錢大昕說, 謂「之」「起」「以」三字皆衍文. 今據刪.

三０六一頁　二行　各以(不)[所]入紀歲名命之　據集解引錢大昕說改.

三０六一頁　三行　即所求年(蔀)[太歲所在]據集解引李銳說刪補.

三０六一頁　四行　紀蔀表　張文虎舒蓺室隨筆云：「案此表首行序題, 各本誤以『天紀歲名』對蔀名『甲子』『癸卯』為第一列, 『地紀歲名』對『庚辰』『丙申』為第二列, 『人紀歲名』對『庚子』『丙辰』為第三列, 『蔀首』二字對『庚申一』『丙子二』為第四列. 李尚之四分術注依錢少詹說更正, 以天、地、人三紀序題各降一列, 而以『蔀首』二字獨對一、二、三、四數目, 今局中新刊本從之. 其實蔀名『甲子』、『癸卯』一列當移末列, 與數目字相屬, 王氏太歲攷改如此. 或移蔀首數目為第一列, 與蔀名相屬, 庶為明白.」今依張說移正.

三０六二頁　二行　壬(午)[子]據集解引盧文弨說改.

三０六二頁　五行　(乙)[己]酉　據集解引盧文弨說改.

三０六二頁一四行　小餘四百九十[九]據集解引錢大昕、李銳說補.

三０六三頁　一行　以大周乘年周天乘[閏餘]減之餘滿蔀(日)[月]則天正朔日也　據集解引錢大昕說補改.

三０六三頁　二行　以(月)[日]餘乘之　據集解引錢大昕說改.

三０六三頁　九行　不滿其(數)[所]近節氣夜漏之半者　集解引李銳說, 謂「數」當作「所」, 聲之訛. 今據改.

三０六三頁一四行　以(為)[十]五乘冬至小餘　據集解引錢大昕說改.

三０六三頁一五行　置入蔀積(月)[日]以(日)[蔀月]乘之　據集解引錢大昕說改.

三０六四頁　八行　經斗除十[九]分　據集解引錢大昕說補.

三０六四頁　九行　以朔小餘減合[朔]度分　據集解引盧文弨說補.

三０六四頁　九行　其分(三)[二]百(二)[三]十五約之　據汲本、殿本改.

三０六四頁一二行　積度加斗二十一十[九]分　據集解引錢大昕說補.

三０六四頁一四行　謂(盡)[晝]漏分後盡漏盡也　集解引李銳說, 謂「謂盡漏」當作「謂晝漏」. 晝漏分後者, 晝漏與夜漏分之後, 謂自夜上水後至夜漏盡, 月在張、心, 則注於術. 今據改.

三０六五頁　三行　以夜半到明日所行分(分)減蔀法　據集解引李銳說刪.

三０六五頁　五行　置其節氣夜(半)[漏]之數　據集解引錢大昕說改.

三０六五頁　六行　即(明)月[明]所在度也　據集解引盧文弨說改.

三０六五頁　八行　加七度三百五十九分四分(之)三　據集解引盧文弨說刪.

三０六五頁　八行　[以]宿次除之　據集解引盧文弨說補.

三０六五頁一０行　小分[滿]四從大分[大分]滿蔀月從度　據集解引李銳說補.

三０六五頁一五行　以月數乘積[食]據集解引錢大昕說補.

三０六六頁　三行　加五(百)[月]二十分　據集解引錢大昕說改.

三０六六頁　五行　又以四百九十[九]乘積月　據集解引錢大昕說補.

三０六六頁一一行　餘以為積月　按：集解引李銳說, 謂此省文也. 以術為之, 當以章月乘餘年, 滿章法得一為積月, 不滿為閏餘.

三０六六頁一五行　不滿法(法)什之　據集解引錢大昕說刪.

三０六七頁　二行　餘為昨夜未(晝)[盡]據集解引李銳說改.

三０六七頁　三行　以章法乘周率為(用)[月]法　據集解引錢大昕說改.

三０六七頁　四行　以月之(月)[日]乘積[月]為朔大小餘　據集解引李銳說改.

三０六七頁　四行　乘為入月日餘　按：集解引錢大昕說, 謂此處有脫訛. 今以算術求之, 當以蔀日乘積月, 如蔀月而一, 為積日, 不盡為小餘；積日滿六十去之, 餘為大餘也. 又以蔀日乘月餘, 以月法乘朔小餘, 併之, 以四千四百六十五約之, 所得如日度法而一, 為入月日, 不盡為日餘也. 又引李銳說, 謂以算求之, 當以蔀日乘月餘, 以月法乘朔小餘, 從之, 章法乘章月, 得數約之, 如日度法, 為入月日、日餘.

三０六七頁　五行　以[周]率去日率　據集解引錢大昕說補.

三０六七頁　五行　如日度法為[積]度(之)[度]餘也　集解引錢大昕說, 謂「為度之餘」當云「為積度度餘」. 又引李銳說, 謂「如日度法, 為度之餘也」, 當云「如日度法為積度, 不盡為度之餘也」. 今按：錢、李二氏之說皆合理, 局本依錢說改, 今從之.

三０六七頁一０行　日餘萬四千六百四十(七)[一]據集解引錢大昕說改.

三０六七頁一四行　入月日十(一)[二]據集解引錢大昕說改.

三０六八頁　四行　入月日二十(三)[四]據集解引錢大昕說改.

三０六八頁　七行　月法十[一]萬七百七十　據汲本、殿本補.

三０六八頁一０行　月餘二十一萬七千六百六十[三]據集解引錢大昕說補.

三０六八頁一二行　虛分四百四十(九)[一]據集解引錢大昕說改.

三０六八頁一二行　入月日二十(七)[八]據集解引錢大昕說改.

三０六八頁一三行　日度法四萬七千六百三十(一)[二]據集解引錢大昕說改.

三０六八頁一四行　不盡名[為]合餘　集解引惠棟說, 謂「名」下乾象曆有「為」字, 應增入. 今據補.

三０六八頁一五行　[合]餘以周率除之　據集解引李銳說補.

三０六九頁　二行　從小積[為積月不盡]為月餘　據集解引李銳說補.

三０六九頁　五行　其閏[餘]滿二百二十四以上　據集解引李銳說補.

三０六九頁　六行　以蔀日乘(之)入紀月　據集解引錢大昕說刪.

三０六九頁　八行　所得(得)滿日度法得一　據集解引錢大昕說刪.

三０六九頁一三行　以周率[乘]小餘　據集解引盧文弨說補.

三０六九頁一四行　即(正)[至]後星合日數也　據集解引李銳說改.

三０六九頁一五行　(餘一)[金水]加晨得夕　據集解引錢大昕說改.

三０七０頁　二行　又[加大]餘二十九[小餘四百九十九]集解引錢大昕說, 謂「又」下疑有脫文, 當云「加大餘二十九, 小餘四百九十九」. 今據補. 按：此即上求後合月中所謂「加月餘於月餘, 滿其月法得一」也, 故應再加大餘二十九, 小餘四百九十九.

三０七０頁　三行　(如)[加]大餘　據集解引錢大昕說改.

三０七０頁　四行　以入月日[日]餘加今所得　據集解引盧文弨說補.

三０七０頁　四行　其前合月朔小餘(不)滿其虛分者　據集解引李銳說刪.

三０七０頁　八行　木晨伏十六日七千(二)[三]百二十分半　據集解引錢大昕說改.

三０七０頁一０行　八十四日(進)[退]十二度　據集解引錢大昕說改.

三０七０頁一二行　伏復十六日七千(二)[三]百二十分半　據集解引錢大昕說改.

三０七０頁一四行　行星三十(二)[三]度與萬三百一十四分　據集解引錢大昕說改.

三０七一頁　一行　[百]八十四日行[百]一十二度　據集解引錢大昕說補.

三０七一頁　四行　行[三]百三度　據集解引錢大昕說補.

三０七一頁　六行　通率日行千八百七十六分之九百九十七　「九十七」原訛「九十六」, 據張元濟校勘記謂「六」字原作「大」, 影印上板時描改也.

三０七一頁一一行　[一]見三百四十日　據集解引盧文弨說補.

三０七一頁一五行　[旋]順　按：依文義當脫一「旋」字, 今補.

三０七一頁一五行　日行(行)四十六分度之三十三　據集解引錢大昕說刪.

三０七一頁一五行　而[疾]日行一度九十[一]分度之十五　據集解引錢大昕說補.

三０七二頁　三行　一合二百九十二日[二]百八十一分　據集解引錢大昕說補.

三０七二頁　七行　而(進)[遲]據集解引錢大昕說改.

三０七二頁　九行　退四度而(後)[復]合　據集解引錢大昕說改.

三０七二頁　九行　凡(三)[再]合一終　據集解引錢大昕說改.

三０七三頁　二行　[旋]逆　據集解引錢大昕說補.

三０七三頁　三行　行三十[二]度　據集解引錢大昕說補.

三０七三頁　五行　(如)[加]星合日度餘　據集解引錢大昕說改.

三０七三頁　五行　(術)[行]分母乘之　據集解引李銳說改.

三０七三頁　六行　分(日)如[日]度法而一　據集解引李銳說改.

三０七三頁　六行　不盡如(法)半[法]以上　據集解引盧文弨說改.

三０七三頁一０行　(日)[月]名　據集解引李銳說改. 按：下表排列依李銳漢四分術改定.

三０七四頁　三行　斗二十六四分[一]退二

據集解引李銳說補.

三０七四頁　三行　女十二進(二)[一]據集解引李銳說改.

三０七四頁　三行　虛十進(三)[二]據集解引李銳說改.

三０七四頁　四行　危十(六)[七]據集解引李銳說改.

三０七四頁　四行　室十六進(二)[三]據集解引李銳說改.

三０七四頁　四行　壁(十)[九]進(三)[一]汲本、殿本「進三」作「進二」. 集解引李銳說, 謂「壁十」當作「壁九」, 「進二」作「進一」. 今據改. 按：集解引李銳說, 謂案此赤道度即太初星距見於三統術者是也. 自漢以後相沿承用, 至唐大衍術始改畢、觜、參、鬼四宿, 後漢施行四分, 未嘗改測, 則二宿度數不得與三統術異. 今本作「危十六」「壁十」者, 與下文黃道度相涉而誤也.

三０七四頁　六行　婁十二(進)[退]一　汲本、殿本「進一」作「進二」. 集解引李銳說, 謂當作「退一」. 今據改.

三０七四頁　六行　胃十四(進二)[退一]據集解引李銳說改.

三０七四頁　六行　昴十一(進)[退]二　據集解引李銳說改.

三０七四頁　七行　畢十六(進)[退]三　汲本、殿本「進三」作「進二」. 集解引李銳說, 謂當作「退三」. 今據改.

三０七四頁一０行　翼十八進(一)[二]據集解引李銳說改.

三０七四頁一三行　尾十八(進)[退]三　據集解引李銳說改.

三０七五頁　二行　斗二十四(進一)[四分一]據集解引李銳說改.

三０七六頁　一行　夜漏減(三)[之二]百而一　據集解引李銳說改.

三０七六頁　二行　如法為少[二為半三為太]據集解引李銳說補.

三０七六頁　五行　赤道橫帶渾天之腹去極九十一度十[六]分之五　御覽無「渾」字. 又「分」上原無「六」字；占經、御覽作「十九分」, 亦非是. 今依算理補.

三０七六頁　七行　就夏曆景去極之法以為率也　按：「夏曆景」開元占經作「夏至曆景」, 影印宋本御覽引作「夏曆晷景」, 鮑刻本作「夏至晷景」.

三０七六頁　九行　取北極及衡各(誠)[鍼]㧻之為軸　據嚴可均輯全後漢文改.

三０七六頁一０行　以為[百]八十二度八分之五　據開元占經補.

三０七六頁一一行　視篾之半際(夕)多[少]黃赤道幾也　集解引盧文弨說, 謂「夕」字衍. 今按：「夕」乃「少」字之形訛, 又顛倒其文耳. 下云「其所多少」, 可證也. 開元占經引作「視篾半之際多少黃赤道幾何也」.

三０七六頁一二行　從(此)[北]極數之　據汲本、殿本改.

三０七六頁一二行　則(無)[去]極之度也　據開元占經引改.

三０七六頁一五行　故使中道三日之中(若)[差]少半也　據開元占經改.

三０七七頁　三行　而度猶[云]退者　集解引盧文弨說, 謂「猶」下當有「云」字. 今據補.

三０七七頁　四行　而以赤道(重廣)[量度]黃道　據開元占經引改.

三０七七頁　五行　以赤道為(強)[距]耳　據開元占經引改.

三０七七頁　五行　故於黃道亦[有]進退也　據開元占經補.

三０七七頁　九行　斗二十一度八分退二　原作斗二十度百一十分八分退二訛, 逕據集解引錢大昕說改正. 按：錢云因下有「百一十五」之文而重出耳. 此以三十二為度法, 分滿法即進為度, 無有過三十一分者.

三０七七頁一０行　女二度七分進一　「進」下原脫「一」字, 王先謙謂李本作「進一」, 今逕補.

三０七七頁一一行　百一十　原作「百一十一」, 訛. 王先謙謂李本作「百一十」, 逕據改.

三０七七頁一二行　危十度　原作「危七度」, 訛, 逕據集解引錢大昕說改正.

三０七七頁一二行　百六少強　「少強」原作「少弱」, 訛. 王先謙謂李本作「少強」, 逕據改.

三０七七頁一二行　畢五少弱退三　「少弱」原作「少強」, 訛, 逕據汲本改正.

三０七七頁一三行　室八度二十八分進三　「進三」原作「退三」, 訛. 王先謙謂李本「退」作「進」, 逕據改.

三０七七頁一三行　箕大弱退三　「箕」下原有大字「六」, 訛. 王先謙謂李本無「六」字, 逕據刪.

三０七八頁　一行　八十九強　「強」原作「少強」, 訛. 王先謙謂李本無「少」字, 逕據刪.

三０七八頁　一行　斗十一弱退二　「弱」原作「強」, 訛. 王先謙謂李本作「弱」, 逕據改.

三０七八頁　二行　胃一度十七分退一　「退一」原作「退二」, 訛. 王先謙謂李本作「退一」, 逕據改.

三０七八頁　二行　星四大進一　「進」下原脫「一」字, 王先謙謂李本「進」下有「一」字, 逕據補.

三０七八頁　三行　張十七進一　「進一」原訛「進二」, 逕據汲本改正. 按：王先謙謂李本作「大進一」.

三０七八頁　四行　畢六度　「六」原作「八」, 訛, 逕據汲本改正.

三０七八頁　四行　女十少進一　「進」原作「弱」, 訛. 王先謙謂李本「弱」作「進」, 逕據改.

三０七八頁　五行　角大弱　「大」原作「六」, 大字, 訛. 王先謙謂李本「六」作「大」, 小字, 逕據改.

三０七八頁　七行　室十二少弱進三　「進三」原作「退三」, 訛. 王先謙謂李本作「進三」, 逕據改.

三０七八頁　九行　星四度二分進一　「二分進一」原作「三分進二」, 訛. 王先謙謂李本作「二分進一」, 逕據改.

三０七八頁一０行　胃九大弱退一　「退一」原作「退二」, 訛. 王先謙謂李本作「退一」, 逕據改.

三０七八頁一一行　翼九度十六分進二　「進二」原作「退二」, 訛. 李本作「進一」, 亦誤. 依算理應為「進二」, 今逕改.

三０七八頁一一行　斗十少退二　「退」下原脫「二」字, 王先謙謂李本作「退二」, 逕據補.

三０七八頁一二行　軫六度二十三分進一　「進一」原作「退一」, 訛. 王先謙謂李本作「進一」, 逕據改.

三０七八頁一二行　斗二十一強退二　「退」下原脫一字. 汲本、殿本作「退一」, 訛. 王先謙謂李本作「退二」, 逕據補.

三０七八頁一四行　亢八度五分退一　「退一」原作「退三」, 訛. 王先謙謂李本作「退一」, 逕據改.

三０七八頁一四行　九十六大強　「大強」原作「少強」, 訛. 王先謙謂李本作「大強」, 逕據改.

三０七九頁　一行　氐十四度十二分退二　「十二分」原作「十三分」, 訛. 錢大昕謂「三」當作「二」, 王先謙謂李本作「十二分」, 逕據改.

三０七九頁　一行　虛六大進二　「進二」原作「進一」, 訛. 王先謙謂李本作「進二」, 逕據改.

三０七九頁　二行　尾四度　「尾」原作「房」, 訛. 王先謙謂李本作「尾」, 逕據改.

三０七九頁　二行　丈　「丈」下原有「四寸二分」四字. 集解引李銳說, 謂案祖沖之術二至晷景與此同. 其至前後各氣晷景, 以此至前後晷景兩兩相加, 折半得之. 如此術大雪景丈二尺五寸六分, 小寒景二尺三寸, 相加半之, 得沖之術大雪、小寒景一丈二尺四寸三分是也. 覆檢此文, 惟立冬一氣不合. 案祖沖之稱四分志立冬中景長一丈, 立春中景九尺六寸, 相加半之, 得九尺八寸, 與沖之術立春、立冬景正合. 然則此文立冬晷景丈四寸二分, 誤衍「四寸二分」四字耳. 今逕據刪.

三０七九頁　二行　張十五大強進一　「進一」原作「進二」, 汲本無「進一」二字. 王先謙謂李本多「進一」二字, 殿本同, 逕據改.

三０七九頁　三行　室三　原作「室二」, 訛. 王先謙謂李本「室二」作「室三」, 逕據改.

三０七九頁　四行　斗六度一分退二　「退二」原作「退三」, 訛. 王先謙謂李本作「退二」, 逕據改.

三０七九頁　四行　軫十五弱進一　「弱」原作「少強」, 訛. 李本作「少弱」, 亦訛. 依算理應作「弱」, 逕改.

三０七九頁一五行　振寒(溫)[洞]泄　據汲本、殿本改.

三０八０頁　二行　[國]有大喪　據汲本、殿本補.

三０八０頁一四行　五疸　「疸」原訛「疽」, 逕據殿本、集解本改正.

三０八０頁一六行　每次三十(二)度三十(三)[二]分之十四　據集解引錢大昕說刪改.

三０八０頁一六行　自危十度至壁(八)[九]度　據集解引錢大昕說改. 下「自壁八度至胃一度」同.

三０八０頁一七行　立春驚蟄居之　按：殿本「驚蟄」作「雨水」, 下「雨水」作「驚蟄」. 集解引錢大昕說, 謂此以驚蟄為正月中氣, 雨水為二月節, 依古法也. 四分術以雨水為正月中氣.

三０八一頁　一行　清明穀雨居之　集解引盧文弨說, 謂清明穀雨當互易. 今按：證以月令問答, 惟驚蟄、雨水用三統, 餘皆用四分, 易之非是.

三０八一頁一０行　強正弱(直)[負]也　集解引李銳說, 謂「直」當作「負」, 負猶背也. 今據改.

三０八二頁　七行　追太初前(世)[卅]一元　據集解引盧文弨說改. 按：前志謂太初元年距上元十四萬三千一百二十七歲, 正為太初前卅一元, 「卅」與「世」形近而訛.

三０八二頁　九行　追漢(三)[四]十五年庚辰之歲　據集解引錢大昕說改.

三０八三頁　二行　趨走目下遂竟端右出相好藩　按：集解引惠棟說, 謂邕集「目」作「陛」, 「竟」作「由」, 「好」作「外」.

三０八三頁　三行　一旦(披)[被]章　據汲本、殿本改.

三０八三頁　四行　非臣無狀所敢[復]望　據汲本、殿本補.

三０八三頁　五行　[減罪]一等　「一等」上疑有脫文, 今據嚴可均輯全後漢文補「減罪」二字.

三０八三頁　六行　[邕為]郡縣促遣　集解引盧文弨說, 謂脫「邕為」二字. 今據補. 按：惠棟補注謂「郡縣」上邕集有「邕為」二字.

三０八三頁　六行　遍於吏手　按：集解引惠棟說, 謂「遍」邕集作「迫」.

三０八三頁　七行　但[懷]愚心　據集解引盧文弨說補.

三０八三頁　八行　略以所有舊事[與臣]據集解引盧文弨說補.

三０八三頁一０行　(所使元順)[其]難者皆以付臣　集解引惠棟說, 謂邕集無「所使元順」四字, 有「其」字. 今據改.

三０八三頁一一行　請太(師)[史]舊注　據集解引盧文弨說改.

三０八三頁一二行　尋繹適有頭角　集解引盧文弨說, 謂「尋繹」下脫「度數」二字. 按：如盧說增「度數」二字, 則當於「尋繹度數」絕句.

三０八三頁一二行　(遂)[逐]放邊野　集解引惠棟說, 謂邕集「遂」作「逐」. 今據改.

三０八三頁一三行　(故)[胡]廣所校　據汲本、殿本改.

三０八三頁一三行　不能違望　按：集解引盧文弨說, 謂「違望」一作「自達」.

三０八三頁一五行　不(言四)[意西]夷相與合謀　據集解引盧文弨說改.

三０八三頁一六行　謹先顛踣　按：集解引惠棟說, 謂「謹」邕集作「恐」.

三０八三頁一六行　臣欲(制)刪定者一　據集解引盧文弨說刪.

三０八三頁一七行　臣欲著者(三)[五]集解引惠棟說, 謂「三」邕集作「五」. 盧文弨亦謂「三」當作「五」. 今據改.

三０八四頁　一行　披(散)[瀝]愚情　集解引惠棟說, 謂「散」邕集作「瀝」. 盧文弨亦謂「散」當作「瀝」. 今據改.

後漢書志第四 禮儀上

合朔　立春　五供　上陵　冠　夕牲  耕　高禖　養老　先蠶　祓禊

夫威儀, 所以與君臣, 序六親也. 若君亡君之威, 臣亡臣之儀, 上替下陵, 此謂大亂. 大亂作, 則群生受其殃, 可不慎哉！故記施行威儀, 以為禮儀志[一].

[一]謝沈書曰：「太傅胡廣博綜舊儀, 立漢制度, 蔡邕依以為志, 譙周後改定以為禮儀志.」

禮威儀, 每月朔旦, 太史上其月曆, 有司、侍郎、尚書見讀其令, 奉行其政. 朔前後各二日, 皆牽羊酒至社下以祭日. 日有變, 割羊以祠社, 用救日(日)變. 執事者冠長冠, 衣皁單衣, 絳領袖(綠)[緣]中衣, 絳蔥□, 以行禮, 如故事[一].

[一]公羊傳曰：「日有食之, 鼓, 用牲于社, 求乎陰之道也. 以朱絲縈社, 或曰脅之, 或曰為闇. 恐人犯之, 故縈之也.」何休曰：「脅之與責求同義. 社者, 土地之主也. 月者, 土地之精也. 上繫於天而犯日, 故鳴鼓而攻之, 脅其本也. 朱絲縈之, 助陽抑陰也. 或曰為闇者, 社者土地之主尊也, 為日光盡, 天闇冥, 恐人犯歷之, 故縈之. 然此說非也. 先言鼓, 後言用牲者, 明先以尊者命責之, 後以臣子禮接之, 所以為順也.」白虎通曰：「日食必救之, 陰侵陽也. 鼓攻之, 以陽責陰也. 故春秋『日食, 鼓, 用牲于社』. 所以必用牲者, (土)[社]地別神也, 尊之, 不敢虛責也. 日食、大水則鼓, 用牲, 大旱則雩祭求雨, 非虛言也. 助陽責下, 求陰之道也.」決疑要注曰：「凡救日食, 皆著赤幘, 以助陽也. 日將食, 天子素服避正殿, 內外嚴. 日有變, 伐鼓聞音, 侍臣著赤幘, 帶劍入侍, 三臺令史已(下)[上]皆持劍立其戶前, 衛尉卿驅馳繞宮, 察巡守備, 周而復始. 日復常, 乃皆罷(之).」

立春之日, 夜漏未盡五刻, 京師百官皆衣青衣, 郡國縣道官下至斗食令史皆服青幘, 立青幡, 施土牛耕人于門外, 以示兆民, 至立夏. 唯武官不. 立春之日, 下寬大書曰：「制詔三公：方春東作, 敬始慎微, 動作從之. 罪非殊死, 且勿案驗, 皆須麥秋. 退貪殘, 進柔良, 下當用者, 如故事.」[一]

[一]月令曰：「命相布德和令.」蔡邕曰：「即此詔之謂也.」獻帝起居注曰：「建安二十二年二月壬申, 詔書絕, 立春寬緩詔書不復行.」

正月上丁, 祠南郊[一]. 禮畢, 次北郊, 明堂, 高廟, 世祖廟, 謂之五供. 五供畢, 以次上陵.

[一]白虎通曰：「春秋傳曰『以正月上辛』；尚書曰『丁巳, 用牲于郊, 牛二』. 先甲三日, 辛也, 後甲三日, 丁也, 皆可接事昊天之日.」

西都舊有上陵. 東都之儀, 百官、四姓親家婦女、公主、諸王大夫、[一]外國朝者侍子、郡國計吏會陵. 晝漏上水, 大鴻臚設九賓, 隨立寢殿前[二]. 鍾鳴, 謁者治禮引客, 群臣就位如儀. 乘輿自東廂下, 太常導出, 西向拜, (止)[折]旋升阼階, 拜神坐. 退坐東廂, 西向. 侍中、尚書、陛者皆神坐後. 公卿群臣謁神坐, 太官上食, 太常樂奏食舉, [舞]文始、五行之舞[三]. (禮)樂闋, (君)[群]臣受賜食畢, 郡國上計吏以次前, 當神軒占其郡[國]穀價, 民所疾苦, 欲神知其動靜. 孝子事親盡禮, 敬愛之心也. 周遍如禮[四]. 最後親陵, 遣計吏, 賜之帶佩. 八月飲酎, 上陵, 禮亦如之[五].

[一]蔡邕獨斷曰：「凡與先后有瓜葛者.」

[二]薛綜曰：「九賓謂王、侯、公、卿、二千石、六百石下及郎、吏、匈奴侍子, 凡九等.」

[三]前書志曰：「文始舞者, 本韶舞也, 高祖六年更名文始, 以示不相襲也. 五行舞者, 本周舞也, 秦始皇二十六年更名五行之舞也.」

[四]謝承書曰：「建寧五年正月, 車駕上原陵, 蔡邕為司徒掾, 從公行, 到陵, 見其儀, 愾然謂同坐者曰：『聞古不墓祭. 朝廷有上陵之禮, 始(為)[謂]可損. 今見(威)[其]儀, 察其本意, 乃知孝明皇帝至孝惻隱, 不可易舊.』或曰：『本意云何? 』『昔京師在長安時, 其禮不可盡得聞也. 光武即世, 始葬于此. 明帝嗣位踰年, 群臣朝正, 感先帝不復聞見此禮, 乃帥公卿百僚, 就園陵而創焉. 尚書(陛)[階]西(陛為)[祭設]神坐, 天子事亡如事存之意. 苟先帝有瓜葛之屬, 男女畢會, 王、侯、大夫、郡國計吏, 各向神坐而言, 庶幾先帝神魂聞之. 今者日月久遠, 後生非時, 人但見其禮, 不知其哀. 以明帝聖孝之心, 親服三年, 久在園陵, 初興此儀, 仰察几筵, 下顧群臣, 悲切之心, 必不可堪.』邕見太傅胡廣曰：『國家禮有煩而不可省者, 不知先帝用心周密之至於此也.』廣曰：『然. 子宜載之, 以示學者.』邕退而記焉.」魚豢曰：「孝明以正月旦, 百官及四方來朝者, 上原陵朝禮, 是謂甚違古不墓祭之義.」臣昭以為邕之言然.

[五]丁孚漢儀曰：「酎金律, 文帝所加, 以正月旦作酒, 八月成, 名酎酒. 因(合)[令]諸侯助祭貢金.」漢律金布令曰：「皇帝齋宿, 親帥群臣承祠宗廟, 群臣宜分奉請. 諸侯、列侯各以民口數, 率千口奉金四兩, 奇不滿千口至五百口亦四兩, 皆會酎, 少府受. 又大鴻臚食邑九真、交阯、日南者, 用犀角長九寸以上若□瑁甲一, 鬱林用象牙長三尺以上若翡翠各二十, 準以當金.」漢書儀曰：「皇帝惟八月酎, 車駕夕牲, 牛以絳衣之. 皇帝暮視牲, 以鑑燧取水於月, 以火燧取火於日, 為明水火. 左袒, 以水沃牛右肩, 手執鸞刀, 以切牛毛薦之, 而即更衣, (巾)侍[中]上熟, 乃祀(之).」

凡齋, 天地七日, 宗廟、山川五日, 小祠三日. 齋日內有汙染, 解齋, 副倅行禮. 先齋一日, 有汙穢災變, 齋祀如儀. 大喪, 唯天郊越紼而齋, 地以下皆百日後乃齋, 如故事[一].

[一]魏文帝詔曰：「漢氏不拜日於東郊, 而旦夕常於殿下東面拜日, 煩褻似家人之事, 非事天交神之道也.」於是朝日東門之外, 將祭必先夕牲, 其儀如郊.

正月甲子若丙子為吉日, 可加元服, 儀從冠禮. 乘輿初[加]緇布進賢, 次爵弁, 次武弁, 次通天. (以據)[冠訖], 皆於高祖廟如禮謁[一]. 王公以下, 初加進賢而已[二].

[一]冠禮曰：「成王冠, 周公使祝雍[祝王], 曰：『辭達而勿多也.』祝雍曰：『[使王]近於民, 遠於年, 遠於佞, 近於義, 嗇於[時, 惠於]財, 任賢使能.』」博物記曰：「孝昭帝冠辭曰：『陛下摛顯先帝之光燿, 以承皇天之嘉祿, 欽奉仲春之吉辰, 普尊大道之郊域, 秉率百福之休靈, 始加昭明之元服. 推遠沖孺之幼志, 蘊積文武之就德, 肅勤高祖之清廟, 六合之內, 靡不蒙德, 永永與天無極.』」獻帝傳曰「興平元年正月甲子, 帝加元服, 司徒淳于嘉為賓, 加賜玄纁駟馬, [賜]貴人、(公主)[王、公]、卿、司隸[校尉]、城門五校及侍中、尚書、給事黃門侍郎各一人為太子舍人」也.

[二]獻帝起居注曰：「建安十八年正月壬子, 濟北王加冠戶外, 以見父母. 給事黃門侍郎劉瞻兼侍中, 假貂蟬加濟北王, 給之.」

正月, 天郊, 夕牲[一]. 晝漏未盡十八刻初納, 夜漏未盡八刻初納[二], 進熟獻, 太祝送, 旋, 皆就燎位, 宰祝舉火燔柴, 火然, 天子再拜, 興, 有司告事畢也. 明堂、五郊、宗廟、太社稷、六宗夕牲, 皆以晝漏[未盡]十四刻初納, 夜漏未盡七刻初納, 進熟獻, 送神, 還, 有司告事畢. 六宗燔燎, 火大然, 有司告事畢.

[一]周禮「展牲」, 干寶曰「若今夕牲」. 又郊儀, 先郊日未晡五刻夕牲, 公卿京尹眾官悉至壇東就位, 太祝吏牽牲入, 到榜, 廩犧令跪曰：「請省牲.」舉手曰：「腯.」太祝令繞牲, 舉手曰：「充.」太史令牽牲就庖, [以二陶]豆酌毛血, 其一奠天神坐前, 其一奠太祖坐前. 今之郊祀然也.

[二]干寶周官注曰：「納, 亨納. 牲將告殺, 謂向祭之(辰)[晨]也.」

正月始耕[一]. 晝漏上水初納, 執事告祠先農, 已享[二]. 耕時, 有司請行事, 就耕位, 天子、三公、九卿、諸侯、百官以次耕[三]. 力田種各耰訖, 有司告事畢[四]. 是月令曰：「郡國守相皆勸民始耕, 如儀. 諸行出入皆鳴鍾, 皆作樂. 其有災眚, 有他故, 若請雨、止雨, 皆不鳴鍾, 不作樂.」[五]

[一]月令曰：「天子親載耒耜, 措之參保介之御閒, 帥三公、九卿, 躬耕帝藉.」盧植注曰：「帝, 天也. 藉, 耕也.」

[二]賀循藉田儀曰：「漢耕日, 以太牢祭先農於田所.」春秋傳曰：「耕藉之禮, 唯齋三日.」左傳曰：「鄅人藉稻.」杜預注曰：「藉稻, 履行之.」薛綜注二京賦曰：「為天神借民力於此田, 故名曰帝藉. 田在國之辰地.」干寶周禮注曰：「古之王者, 貴為天子, 富有四海, 而必私置藉田, 蓋其義有三焉：一曰, 以奉宗廟, 親致其孝也；二曰, 以訓于百姓在勤, 勤則不匱也；三曰, 聞之子孫, 躬知稼穡之艱難無(違)[逸]也.」

[三]鄭玄注周禮曰：「天子三推, 公五推, 卿、諸侯九推, 庶人終於千畝. 庶人謂徒三百人也.」月令章句曰：「卑者殊勞, 故三公五推. 禮, 自上以下, 降殺以兩, 勞事反之. 諸侯上當有孤卿七推, 大夫十二, 士終畝, 可知也.」盧植注禮記曰：「天子耕藉, 一發九推耒. 周禮, 二耜為耦, 一耜之伐, 廣尺深尺. 伐, 發也. 天子及三公, 坐而論道, 參五職事, 故三公以五為數. 卿、諸侯當究成天子之職事, 故以九為數. 伐皆三者, 禮以三為文.」

[四]史記曰：漢文帝詔云：「農, 天下之本. 其開藉田, 朕躬耕, 以給宗廟粢盛.」應劭曰：「古者天子耕藉田千畝, 為天下先. 藉者, 帝王典籍之常也.」而應劭風俗通又曰：「古者使民如借, 故曰藉田.」鄭玄曰：「藉之言借也. 王一耕之, 使庶人耘芓終之.」盧植曰：「藉, 耕也. 春秋傳曰『鄅人藉稻』, 故知藉為耕也.」韋昭曰：「借民力以治之, 以奉宗廟；且以勸率天下, 使務農也.」杜預注曰：「鄅人藉稻, 其君自出藉稻, 蓋履行之.」瓚曰：「藉, 蹈藉也. 本以躬親為義, 不得以假借為稱也.」漢書儀曰：「春始東耕於藉田, 官祠先農. 先農即神農炎帝也. 祠以一太牢, 百官皆從, 大賜三輔二百里孝悌、力田、三老帛. 種百穀萬斛, 為立藉田倉, 置令、丞. 穀皆以給祭天地、宗廟、群神之祀, 以為粢盛. 皇帝躬秉耒耜而耕, 古為甸師官.」賀循曰：「所種之穀, 黍、稷、穜、稑. 稑, 早也. 穜, 晚也.」干寶周禮注曰：「穜, 晚[穀], □稻之屬. 珪, (陵)[早]穀, 黍稷之屬.」

[五]春秋釋痾曰：「漢家郡守行大夫禮, 鼎俎籩豆, 工歌縣.」何休曰：「漢家法陳師, 置守相, 故行其樂也.」

仲春之月, 立高禖祠于城南, 祀以特牲[一].

[一]月令：「玄鳥至之日, 以太牢祠.」詩曰：「克禋克祀, 以弗無子.」毛萇傳曰：「弗, 去無子求有子. 古者必立郊禖焉. 玄鳥至之日, 以太牢祀于郊禖, 天子親往, 后妃帥九嬪御, 乃禮天子所御, 帶以弓韣, 授以弓矢, 于郊禖之前.」鄭玄注云：「弗之言祓也. 禋祀上帝于郊禖, 以祓無子之疾而得福也.」月令章句曰：「高, 尊也. 禖, 祀也. 吉事先見之象也. 蓋為人所以祈子孫之祀. 玄鳥感陽而至, 其來主為孚乳蕃滋, 故重其至日, 因以用事. 契母簡狄, 蓋以玄鳥至日有事高禖而生契焉. 故詩曰：『天命玄鳥, 降而生商.』韣, 弓衣也. 祀以高禖之命, 飲之以醴, 帶以弓衣, 尚使得男也.」離騷曰：「簡狄在臺嚳何宜? 玄鳥致(胎)[貽]女何嘉?」王逸曰：「言簡狄侍帝嚳於臺上, 有飛燕墮其卵, 嘉而吞之, 因生契.」鄭玄注禮記曰：「後王以為禖官嘉祥, 而立其祠.」盧植注云：「玄鳥至時, 陰陽中, 萬物生, 故於是以三牲請子於高禖之神. 居明顯之處, 故謂之高. 因其求子, 故謂之禖. 以為古者有媒氏之官, 因以為神.」晉元康中, 高禖壇上石破, 詔問出何經典, 朝士莫知. 博士束□荅曰：「漢武帝晚得太子, 始為立高禖之祠. 高禖者, 人之先也. 故立石為主, 祀以太牢.」

明帝永平二年三月, 上始帥群臣躬養三老、五更于辟雍[一]. 行大射大禮[二]. 郡、縣、道行鄉飲酒于學校, 皆祀聖師周公、孔子, 牲以犬[三]. 於是七郊禮樂三雍之義備矣.

[一]孝經援神契曰：「尊三老者, 父象也. 謁者奉几, 安車輭輪, 供綏執[授, 兄]事五更, 寵以度, 接禮交容, 謙恭順貌.」宋均曰：「三老, 老人知天、地、人事者. 奉几, 授三老也. 安車, 坐乘之車. 輭輪, 蒲裹輪. 供綏, 三老就車, 天子親執綏授之. 五更, 老人知五行更代之事者. 度, 法也. 度以寵異之也.」鄭玄注禮記曰：「皆年老更事致仕者也. 名三五者, 取象三辰五星, 天所因以照明天下者.」玄又一注：「皆老人更知三德五事者也.」應劭漢官儀曰：「三老、五更, 三代所尊也. 安車輭輪, 送迎至家, 天子獨拜于屏. 三者, 道成於天、地、人. 老者, 久也, 舊也. 五者, 訓於五品. 更者, 五世長子, 更更相代, 言其能以善道改更己也. 三老、五更皆取有首妻, 男女完具.」臣昭案：桓榮五更, 後除兄子二人補四百石, 則榮非長子矣. 蔡邕曰：「五更, 長老之稱也.」

[二]袁山松書曰：「天子皮弁素積, 親射大侯.」

[三]鄭玄注儀禮曰「狗取擇人」, 孟冬亦如之. 石渠論曰：「鄉射合樂, 而大射不, 何也? 韋玄成曰：『鄉人本無樂, 故於歲時合樂以同其意. 諸侯故自有樂, 故不復合樂.』」鄭玄注鄉飲酒禮曰：「今郡國十月行鄉飲酒禮, 黨正每歲邦索鬼神而祭祀, 則以禮屬民而飲酒于序, 以正齒位之禮. 凡鄉黨飲酒, 必於民聚之時, 欲其見化知尚賢尊長也. 玄冠衣皮弁服, 與禮異.」服虔、應昭曰, 漢家郡縣饗射祭祀, 皆假士禮而行之. 樂縣笙磬籩俎, 皆如士制.

養三老、五更之儀, 先吉日, 司徒上太傅若講師故三公人名, 用其德行年耆高者一人為老, 次一人為更也[一]. 皆服都紵大袍單衣, 皁緣領袖中衣, 冠進賢, 扶(玉)[王]杖. 五更亦如之, 不杖. 皆齋于太學講堂[二]. 其日, 乘輿先到辟雍禮殿, 御坐東廂, 遣使者安車迎三老、五更. 天子迎于門屏, 交禮, 道自阼階, 三老升自賓階. 至階, 天子揖如禮. 三老升, 東面, 三公設几, 九卿正履, 天子親袒割牲, 執醬而饋, 執爵而酳, 祝鯁在前, 祝饐在後[三]. 五更南面, 公進供禮, 亦如之[四]. 明日皆詣闕謝恩, 以見禮遇大尊顯故也[五].

[一]盧植禮記注曰：「選三公老者為三老, 卿大夫中之老者為五更, 亦參五之也.」

[二]月令章句曰：「三公, 國老也. 五更, 庶老也.」

[三]禮記曰：「天子適饌省醴, 養老之珍具, 遂發詠焉. 退, 脩之以孝養；反, 升歌清廟.」孝養之詩也.

[四]譙周五經然否曰：「漢初或云三老荅天子拜, 遭王莽之亂, 法度殘缺. 漢中興, 定禮儀, 群臣欲令三老荅拜. 城門校尉董鈞駁曰：『養三老, 所以教事父之道也. 若荅拜, 是使天下荅子拜也.』詔從鈞議.」譙周論之曰：「禮, 尸服上服, 猶以非親之故荅子拜, 士見異國君亦荅拜, 是皆不得視猶子也.」虞喜曰：「且據漢儀, 於門屏交禮, 交禮即荅拜. 中興謬從鈞議, 後革之, 深得其意.」

[五]前書禮樂志曰：「顯宗(因)[宗]祀光武皇帝於明堂, 養三老、五更於辟雍, 威儀既盛矣；德化未流洽者, 以其禮樂未具, 群下無所誦說, 而庠序尚未設之故也. 孔子曰：『譬如為山, 未成一簣, 止, 吾止也.』」

是月, 皇后帥公卿諸侯夫人蠶[一]. 祠先蠶, 禮以少牢[二].

[一]丁孚漢儀曰：「皇后出, 乘鸞輅, 青羽蓋, 駕駟馬, 龍旂九旒, 大將軍妻參乘, 太僕妻御, 前鸞旂車, 皮軒闟戟, 雒陽令奉引, 亦千乘萬騎. 車府令設鹵簿駕, 公、卿、五營校尉、司隸校尉、河南尹妻皆乘其官車, 帶夫本官綬, 從其官屬導從皇后. 置虎賁、羽林騎, 戎頭、黃門鼓吹, 五帝車, 女騎夾轂, 執法御史在前後, 亦有金鉦黃鉞, 五將導. 桑于蠶宮, 手三盆于繭館, 畢, 還宮.」月令曰：「禁婦人無觀.」案谷永對稱「四月壬子, 皇后蠶桑之日也」, 則漢桑亦用四月.

[二]漢舊儀曰：「春桑生而皇后(視)[親]桑於菀中. 蠶室養蠶千薄以上. 祠以中牢羊豕, (今)[祭]蠶神曰菀窳婦人、寓氏公主, 凡二神. 群臣妾從桑還, 獻於繭觀, 皆賜從桑者(樂)[絲]. 皇后自行. 凡蠶絲絮, 織室以作祭服. 祭服者, 冕服也. 天地宗廟群(臣)[神]五時之服. 其皇帝得以作縷縫衣, [皇后]得以作巾絮而已. 置蠶官令、丞, 諸天下官[下法]皆詣蠶室, (亦)[與]婦人從事, 故舊有東西織室作(法)[治].」晉后祠先蠶. 先蠶壇高一丈, 方二丈, 為四出陛, 陛廣五尺, 在采桑壇之東南.

是月上巳, 官民皆絜於東流水上, 曰洗濯祓除去宿垢疢為大絜. 絜者, 言陽氣布暢, 萬物訖出, 始絜之矣[一].

[一]謂之禊也. 風俗通曰：「周禮『女巫掌歲時以祓除疾病』. 禊者, 絜也. 春者, 蠢也, 蠢[蠢]搖動也. 尚書『以殷仲春, 厥民析』, 言人解析也.」蔡邕曰：「論語『暮春者, 春服既成, 冠者五六人, 童子六七人, 浴乎沂, 風乎舞雩, 詠而歸』. 自上及下, 古有此禮. 今三月上巳, 祓禊於水濱, 蓋出於此.」社篤祓禊賦曰「巫咸之徒, 秉火祈福」, 則巫祝也. 一說云, 後漢有郭虞者, 三月上巳產二女, 二日中並不育, 俗以為大忌, 至此月日諱止家, 皆於東流水上為祈禳自絜濯, 謂之禊祠. 引流行觴, 遂成曲水. 韓詩曰：「鄭國之俗, 三月上巳, 之溱、洧兩水之上, 招魂續魄, 秉蘭草, 祓除不祥.」漢書「八月祓灞水」, 亦斯義也. 後之良史, 亦據為正. 臣昭曰：郭虞之說, 良為虛誕. 假有庶民旬內夭其二女, 何足驚彼風俗, 稱為世忌乎? 杜篤乃稱「王、侯、公主暨于富商, 用事伊、雒, 帷幔玄黃」. 本傳大將軍梁商, 亦歌泣於雒禊也. 自魏不復用三日水宴者焉.

校勘記

三一０一頁　六行　蔡邕依以為志　按：汲本、殿本「依」作「因」.

三一０一頁　八行　用救日(日)變　據盧文弨群書拾補下簡稱「盧校」刪. 按：晉志不重「日」字.

三一０一頁　九行　絳領袖(綠)[緣]中衣　據盧校改.

三一０一頁一０行　或曰為闇　按：「闇」原訛「閭」, 逕改正.

三一０一頁一一行　脅之與責求同義　按：「責」原訛「賣」, 逕改正.

三一０一頁一一行　上繫於天而犯日　按：「而」原訛「陌」, 逕改正.

三一０二頁　二行　日食必救之陰侵陽也　按：盧云此下本書云「鼓, 用牲於社. 社者眾陰之主, 以朱絲縈之, 鳴鼓攻之, 以陽責陰也」. 今刪去十七字, 欠分析.

三一０二頁　三行　(土)[社]地別神也　據盧校改. 按：今白虎通作「社」.

三一０二頁　五行　三臺令史已(下)[上]據盧校改. 按：晉志引決疑作「上」.

三一０二頁　六行　日復常乃皆罷(之)　據盧校刪. 按：晉志引決疑無「之」字.

三一０三頁　五行　太常導出西向拜(止)[折]旋升阼階　據盧校改. 按：通典「止」作「折」, 無「阼」字.

三一０三頁　六行　[舞]文始五行之舞　據盧校補. 按：通典有「舞」字.

三一０三頁　七行　(禮)樂闋(君)[群]臣受賜食畢　據盧校改, 與通典合.

三一０三頁　七行　當神軒占其郡[國]穀價　據盧校補. 按：通典有「國」字, 「占」作「告」.

三一０三頁一五行　始(為)[謂]可損　據盧校改. 按：通典亦作「為」, 謂為古通.

三一０三頁一五行　今見(威)[其]儀　據盧校改. 按：通典作「其」.

三一０三頁一五行　或曰本意云何　盧云此下應有一「曰」字, 古或可省. 今按：袁紀有「曰」字.

三一０四頁　二行　就園陵而創焉　集解引惠棟說, 謂「創」宋本作「朝」. 今按：袁紀作「朝」.

三一０四頁　二行　尚書(陛)[階]西(陛為)[祭設]神坐　據盧校改. 按：盧以通典校, 通志無「祭」字.

三一０四頁　四行　久在園陵　集解引惠棟說, 謂「久」宋本作「又」. 今按：通典作「久」.

三一０四頁　八行　因(合)[令]諸侯助祭貢金　據盧校改. 按：通典作「令」.

三一０四頁一一行　牛以絳衣之　按：御覽二十五引「絳」作「繡」.

三一０四頁一一行　以鑑燧取水於月以火燧取火於日　按：御覽引「鑑燧」作「陰燧」, 「火燧」作「陽燧」.

三一０四頁一二行　以切牛毛薦之　按：「以切牛毛」殿本作「以切牛尾」, 通志同. 御覽引及孫輯漢舊儀並作「以切牛毛血」, 通典引作「以切牛尾之毛」.

三一０四頁一二行　而即更衣(巾)侍[中]上熟乃祀(之)　據盧校補刪. 按：盧云從通典、通志.

三一０四頁一六行　漢氏不拜日於東郊　按：汲本「氏」作「時」.

三一０五頁　一行　乘輿初[加]緇布進賢　據盧校補. 按：通典、通志並有「加」字.

三一０五頁　二行　次通天(以據)[冠訖]據盧校改. 按：通典、通志並作「冠訖」, 惠棟亦謂當從五禮新儀作「冠訖」.

三一０五頁　三行　周公使祝雍[祝王]據盧校補. 按：盧以大戴禮、家語校.

三一０五頁　三行　[使王]近於民遠於年　據盧校補. 按：盧以大戴禮、家語校.

三一０五頁　三行　遠於佞近於義　按：盧云文不類, 又韻不諧, 大戴禮及家語皆無, 疑妄增也.

三一０五頁　四行　嗇於[時惠於]財　據盧校補. 按：盧以大戴禮、家語校.

三一０五頁　五行　普尊大道之郊域　汲本「尊」作「遵」. 按：遵尊同.

三一０五頁　六行　靡不蒙德　按：盧云通典「德」作「福」.

三一０五頁　六行　永永與天無極　按：盧云通典作「承天無極」.

三一０五頁　七行　[賜]貴人(公主)[王公]卿司隸[校尉]城門五校　據盧校補改. 按：盧以通典、通志校.

三一０五頁一三行　皆以晝漏[未盡]十四刻初納　據盧校補. 按：盧云依文義當有「未盡」二字.

三一０六頁　一行　周禮展牲干寶曰若今夕牲　按：盧云此乃鄭康成注周禮之言, 曰今, 正指漢時, 取以證漢制極合. 干寶乃晉人, 夕牲不始於晉, 何云今邪? 此援引之失.

三一０六頁　一行　太祝吏牽牲入到榜　按：盧云宋志「吏」作「史」.

三一０六頁　二行　太史令牽牲就庖[以二陶]豆酌毛血　據盧校補. 按：盧云宋志有「以二陶」三字, 「史」作「祝」.

三一０六頁　四行　謂向祭之(辰)[晨]也　據盧校改. 按：盧云亦康成注.

三一０六頁一三行　躬知稼穡之艱難無(違)[逸]也　據盧校改. 按：黃山謂此本尚書無逸為說也. 在勤以訓百姓, 無逸以示子孫, 義各有當.

三一０七頁一０行　穜晚[穀]□稻之屬稑(陵)[早]穀黍稷之屬　據盧校補改.

三一０七頁一一行　漢家法陳師　按：盧云疑有脫訛.

三一０七頁一三行　弗去無子求有子　按：應作「弗, 去也. 去無子求有子」. 「去」下脫「也去」二字.

三一０七頁一六行　其來主為孚乳蕃滋　按：汲本「孚」作「字」.

三一０八頁　二行　玄鳥致(胎)[貽]女何嘉　據盧校改. 按：今本楚辭天問「嘉」一作「喜」.

三一０八頁　九行　供綏執[授兄]事五更　據盧校補.

三一０九頁　六行　扶(玉)[王]杖　集解引惠棟說, 謂「玉杖」當作「王杖」, 惠說是, 今據改. 以下逕改.

三一０九頁　八行　至階　按：集解引惠棟說, 謂「至」下應有「裨」字.

三一０九頁一０行　公進供禮　按：校補引錢大昭說, 謂「公」本又作「三公」.

三一一０頁　二行　顯宗(因)[宗]祀光武皇帝於明堂　據盧校改, 與前志合.

三一一０頁　二行　威儀既盛矣　按：前志「盛」下有「美」字.

三一一０頁　五行　丁孚漢儀　按：「儀」原訛「義」, 逕改正.

三一一０頁一０行　春桑生而皇后(視)[親]桑於菀中　據汲本改. 按：「菀」各本作「苑」, 苑與菀同.

三一一０頁一０行　(今)[祭]蠶神曰菀窳婦人寓氏公主　據盧校改, 與孫星衍校漢舊儀合.

三一一０頁一一行　皆賜從桑者(樂)[絲]據盧校改, 與孫校舊漢儀合.

三一一０頁一二行　天地宗廟群(臣)[神]五時之服　據盧校改, 與孫校漢舊儀合.

三一一０頁一二行　[皇后]得以作巾絮而已　孫校漢舊儀及御覽布帛部、服用部引並有「皇后」二字, 今據補. 按：御覽服用部引作「皇后得以作絮巾」, 布帛部作「皇后閒以作巾絮而已」.

三一一０頁一三行　諸天下官[下法]皆詣蠶室(亦)[與]婦人從事故舊有東西織室作(法)[治]據盧校補改, 與孫校漢舊儀合.

三一一一頁　二行　蠢[蠢]搖動也　據今本風俗通補.

三一一一頁　五行　後漢有郭虞者　按：盧云案晉書束□傳云武帝嘗問摯虞三日曲水之義, 虞對曰：「漢章帝時, 平原徐肇以三月初生三女, 至三日俱亡」云云, □以為起自周公. 今此云郭虞, 得無因摯虞致誤邪?

三一一一頁　五行　三月上巳產二女　按：通典作「三月三日上辰產二女, 上巳日產一女」. 通志同.

三一一一頁　七行　八月祓灞水　按：通典、通志「水」作「上」.

三一一一頁　八行　旬內夭其二女　按：通典、通志「二」作「三」.

三一一一頁　八行　何足驚彼風俗　按：通典、通志「驚」作「警」.

後漢書志第五 禮儀中

立夏　請雨　拜皇太子　拜王公　桃印　黃郊　立秋　貙劉

案戶　祠星　立冬　冬至　臘　大儺　土牛　遣衛士　朝會

立夏之日, 夜漏未盡五刻, 京都百官皆衣赤, 至季夏衣黃, 郊. 其禮：祠特, 祭灶.

自立春至立夏盡立秋, 郡國上雨澤. 若少, (府)郡縣各掃除社稷；其旱也, 公卿官長以次行雩禮求雨[一]. 閉諸陽, 衣皁, 興土龍[二], 立土人舞僮二佾, 七日一變如故事[三]. 反拘朱索[縈]社, 伐朱鼓[四]. 禱賽以少牢如禮[五].

[一]公羊傳曰：「大雩, 旱祭也.」何休注曰：「君親之南郊, 以六事謝過自責曰：『政不善與? 民失職與? 宮室崇與? 婦謁盛與? 苞苴行與? 讒夫倡與? 』使童男女各八人舞而呼雩, 故謂之雩.」春秋繁露曰：「大旱雩祭而請雨, 大水鳴鼓而攻社, 天地之所為, 陰陽之所起也. 或請焉, 或(怒)[攻]焉, 何(如)也? 曰：大旱, 陽滅陰也. 陽滅陰者, 尊厭卑也. 固其義也, 雖大甚, 拜請之而已, 敢有加也? 大水者, 陰滅陽也. 陰滅陽者, 卑勝尊也. 以賤陵貴者逆節, 故鳴鼓而攻之, 朱絲而脅之, 為其不義, 此亦春秋之不畏強禦也. 變天地之位, 正陰陽之序, (貞)[直]行其道而不(忘)[忌]其難, 義之至也.」又仲舒奏江都王云：「求雨之方, 損陽益陰. 願大王無收廣陵女子為人祝者一月租, 賜諸巫者；諸巫毋大小皆相聚於郭門, 為小壇, 以脯酒祭；女獨擇寬大便處移巿, 巿便無內丈夫, 丈夫無得相從飲食；令吏妻各往視其夫, 皆到即起, 雨注而已.」服虔注左傳曰：「大雩, 夏祭天名. 雩, 遠也, 遠為百穀求膏雨也. 龍見而雩. 龍, 角、亢也. 謂四月昏, 龍星體見, 萬物始盛, 待雨而大, 故雩祭以求雨也.」一說, 大雩者, 祭於帝而祈雨也. 一說, 郊, 祀天祈農事；雩, 祭山川而祈雨也. 漢舊儀：「求雨, 太常禱天地、宗廟、社稷、山川以賽, 各如其常牢, 禮也. 四月立夏旱, 乃求雨禱雨而已；後旱, 復重禱而已；訖立秋, 雖旱不得禱求雨也.」

[二]山海經曰：「大荒東北隅有山, 名曰凶犁土丘. 應龍處南極, 殺蚩尤與夸父, 不得復上, 故下數旱. 旱而為應龍之狀, 乃得大雨.」郭璞曰：「今之土龍, 本此氣應, 自然冥感, 非人所能為也.」董仲舒云：「春旱求雨, 令縣邑以水日令民禱社稷, 家人祠戶. 毋伐名木, 毋斬山林. 暴巫聚蛇八日. 於邑東門之外為四通之壇, 方八尺, 植蒼繒八. 其神共工. 祭之以生魚八, 玄酒, 具清酒(搏)[膊]脯. 擇巫之絜清辯口利辭者以為祝. 祝齋三日, 服蒼衣. 先再拜, 乃跪陳, 陳已, 復再拜, 乃起. 祝曰：『昊天生五穀以養人. 今五穀病旱, 恐不成. 敬進清酒(搏)[膊]脯, 再拜請雨. 雨幸大澍, 奉牲禱.』以甲、乙日為大青龍一, 長八丈, 居中央；為小龍七, 各長四丈, 於東方, 皆東鄉, 其閒相去八尺. 小僮八人, 皆齋三日, 服青衣舞之. 田嗇夫亦齋三日, 服青衣而立之. (諸里)[鑿]社通之於閭外之溝. 取五蝦蟆, 錯置社之中. 池方八尺, 深一尺, 置水蝦蟆焉. 具清酒(搏)[膊]脯. 祝齋三日, 服蒼衣, 拜跪、陳祝如初. 取三歲雄雞與三歲豭豬, 皆燔之於四通神宇. 令民闔邑里南門, 置水其外, 開里北門. 具老豭豬一, 置之里北門之外. 巿中亦置一豭豬. 聞(彼)鼓聲, 皆燒豬尾, 取死人骨埋之, 開山淵積薪而焚之. 決通道橋之壅塞不行者決瀆之. 幸而得雨, 報以豚一, 酒、鹽、黍財足. 以茅為席, 毋斷. 夏求雨, 令縣邑以水日家人祀灶, 毋舉土功. 更大浚井. 暴釜於壇, 杵臼于術, 七日. 為四通之壇於邑南門之外, 方七尺, 植赤繒七. 其神蚩尤. 祭之以赤雄雞七, 玄酒, 具清酒(搏)[膊]脯. 祝齋三日, 服赤衣, 拜跪、陳祝如春. 以丙、丁日為赤大龍一, 長七丈, 居中；又為小龍六, [各]長三丈五尺, 於南方, 皆南鄉, 其閒相去七尺. 壯者七人, 皆齋三日, 服赤衣而舞之. 司空嗇夫亦齋三日, 服赤衣而立之. 鑿社而通之閭外之溝. 取五蝦蟆, 錯置社之中. 池方七尺, 深一尺. 酒脯祭. 齋衣赤, 拜跪、陳祝如初. 取三歲雄雞、豭豬, 燔之四通神宇. 開陰閉陽如春也. 季夏, 禱山陵以助之. 令縣邑一徙巿於邑南門之外, 五日, 禁男子無得行入巿. 家人祠中霤. 毋舉土功. 聚巫巿旁, 為之結蓋. 為四通之壇於中央, 植黃繒五. 其神后稷. 祭之以(毋)[母]□五, 玄酒, 具清酒(搏)[膊]脯. 令各為祝齋三日, 衣黃衣, 皆如春祠. 以戊、己日為大黃龍一, 長五丈, 居中央；又為小龍四, 各長二丈五尺, 於中央, 皆南鄉, 其閒相去五尺. 丈夫五人, 皆齋三日, 服黃衣而舞之. 老者亦齋三日, 衣黃衣而立之. 亦通社中於閭外溝. 蝦蟆池方五尺, 深一尺. 他皆如前. 秋, 暴巫尪至九日. 毋舉火事, 煎金器. 家人祠門. 為四通之壇於邑西門之外, 方九尺, 植白繒九. 其神(太)[少]昊. 祭之桐木魚九, 玄酒, 具清酒(搏)[膊]脯. 衣白衣. 他如春. 以庚、辛日為大白龍一, 長九丈, 居中央；為小龍八, 各長四丈五尺, 於西方, 皆西鄉, 其閒相去九尺. 鰥者九人, 皆齋三日, 服白衣而舞之. 司馬亦齋三日, 衣白衣而立之, 蝦蟆池方九尺, 深一尺. 他如前. 冬, 舞龍六日, 禱於名山以助之. 家人祠井. 毋壅水. 為四通之壇於邑北門之外, 方六尺, 植黑繒六. 其神玄冥. 祭之以黑狗子六, 玄酒, 具清酒(搏)[膊]脯. 祝齋三日, 衣玄衣. 祝禮如春. 以壬、癸日為大黑龍一, 長六丈, 居中央；又為小龍五, 各長三丈, 於北方, 皆北鄉, 其閒相去六尺. 老者六人, 皆齋三日, 衣黑衣而舞之. 尉亦齋三日, 服黑衣而立之. 蝦蟆池皆如春. 四時皆庚子日, 令吏民夫婦皆偶處. 凡求雨, 大體丈夫欲藏而居, 女子欲和而樂.」應龍有翼. 法言曰：「象龍之致雨. 艱矣哉, 龍乎！龍乎！」新論曰：「劉歆致雨, 具作土龍, 吹律, 及諸方術, 無不備設. 譚問：『求雨所以為土龍, 何也? 』曰：『龍見者, 輒有風雨興起, 以迎送之, 故緣其象類而為之.』」

[三]周禮曰：「□舞, 帥而舞旱暵之事.」鄭玄曰：「□, 赤皁染羽為之也.」旱嘆, 注：「陽也, 用假色者, 欲其有時而去之.」

[四]漢舊儀曰：「成帝三年六月, 始命諸官止雨, 朱繩反縈社, 擊鼓攻之, 是後水旱常不和.」干寶曰：「朱絲縈社. 社, 太陰也. 朱, 火色也. 絲, (維)[離]屬. 天子伐鼓於社, 責群陰也；諸侯用幣於社, 請上公也；伐鼓於朝, 退自攻也. 此聖人之厭勝之法也.」

[五]漢書儀曰：「武帝元封日到七月畢賽之, 秋冬春不求雨.」古今注曰：「武帝元封六年五月旱, 女及巫丈夫不入市也.」

拜皇太子之儀：百官會, 位定, 謁者引皇太子當御坐殿下, 北面；司空當太子西北, 東面立. 讀策書畢, 中常侍持皇太子璽綬東向授太子. 太子再拜, 三稽首. 謁者贊皇太子臣某, (甲)[中]謁者稱制曰「可」. 三公升階上殿, 賀壽萬歲. 因大赦天下. 供賜禮畢, 罷.

拜諸侯王公之儀：石官會, 位定, 謁者引光祿勳前[一]. 謁者引當拜[者]前, 當坐伏殿下. 光祿勳前, 一拜, 舉手曰；「制詔其以某為某.」[二]讀策書畢, 謁者稱臣某再拜. 尚書郎以璽印綬付侍御史. 侍御史前, 東面立, 授璽印綬. 王公再拜頓首三(下). 贊謁者曰：「某王臣某新封, 某公某初[除], 謝.」中謁者報謹謝. 贊者立曰：「(謝)皇帝為公興.」(皆冠)[重坐, 受策者拜]謝, 起就位. 供賜禮畢, 罷[三].

[一]丁孚漢儀曰「太常住蓋下, 東向讀文」, 與此異也.

[二]丁孚漢儀有夏勤策文, 曰：「維元初六年三月甲子, 制詔以大鴻臚勤為司徒. 曰：『朕承天序惟稽古, 建爾于位為漢輔. 往率舊職, 敬敷五教, 五教在寬. 左右朕躬, 宣力四表, 保乂皇家. 於戲！實惟秉國之均, 旁祗厥緒, 時亮天工, 可不慎與！勤(而)[其]戒之！』」

[三]臣昭曰：漢立皇后, 國禮之大, 而志無其儀, 良未可了. 案蔡質所記立宋皇后儀, 今取以備闕. 云：「尚書令臣囂、僕射臣鼎、尚書臣旭、臣乘、臣滂、臣謨、臣詣稽首言：『伏惟陛下履乾則坤, 動合陰陽. 群臣大小咸以長秋宮未定, 遵舊依典, 章表仍聞, 歷時乃聽. 令月吉日, 以宋貴人為皇后, 應期正位, 群生兆庶莫不式舞. 易稱「受茲介祉」, 詩云「干祿百福, 子孫千億」, 萬方幸甚. 今吉日以定, 臣請太傅、太尉、司徒、司空、太常條列禮儀正處上, 群臣妾無得上壽, 如故事. 臣囂、臣鼎、臣旭、臣乘、臣滂、臣謨、臣詣愚闇不達大義, 誠惶誠恐, 頓首死罪, 稽首再拜以聞.』制曰：『可.』維建寧四年七月乙未, 制詔：『皇后之尊, 與帝齊體, 供奉天地, 祗承宗廟, 母臨天下. 故有莘興殷, 姜任母周, 二代之隆, 蓋有內德. 長秋宮闕, 中宮曠位, 宋貴人(乘)[秉]淑媛之懿, 體河山之儀, 威容昭曜, 德冠後庭. 群寮所咨, (人)[僉]曰宜哉. 卜之蓍龜, 卦得承乾. 有司奏議, 宜稱紱組, 以(臨)[母]兆民. 今使太尉襲使持節奉璽綬, 宗正祖為副, 立貴人為皇后. 后其往踐爾位, 敬宗禮典, 肅慎中饋, 無替朕命, 永終天祿.』皇后初即位章德殿, 太尉使持節奉璽綬, 天子臨軒, 百官陪位. 皇后北面, 太尉住蓋下, 東向, 宗正、大長秋西向. 宗正讀策文畢, 皇后拜, 稱臣妾, 畢, 住位. 太尉襲授璽綬, 中常侍長(樂)[秋]太僕高鄉侯覽長跪受璽綬, 奏於殿前, 女史授婕妤, 婕妤長跪受, 以授昭儀, 昭儀受, 長跪以帶皇后. 皇后伏, 起拜, 稱臣妾. 訖, 黃門鼓吹三通. 鳴鼓畢, 群臣以次出. 后即位, 大赦天下. 皇后秩比國王, 即位威儀, 赤紱玉璽.」

仲夏之月, 萬物方盛. 日夏至, 陰氣萌作, 恐物不楙. 其禮：以朱索連葷菜, 彌牟[朴]蠱鍾. 以桃印長六寸, 方三寸, 五色書文如法, 以施門戶. 代以所尚為飾. 夏后氏金行, 作葦茭, 言氣交也[一]. 殷人水德, 以螺首, 慎其閉塞, 使如螺也. 周人木德, 以桃為更, 言氣相更也. 漢兼用之, 故以五月五日, 朱索五色印為門戶飾, 以難止惡氣[二]. 日夏至, 禁舉大火, 止炭鼓鑄, 消石冶皆絕止. 至立秋, 如故事. 是日浚井改水, 日冬至, 鑽燧改火云.

[一]風俗通曰：「傳曰『萑葦有叢』. 呂氏春秋曰『[湯]始得伊尹, 祓之於廟, 熏以萑葦』. 周禮『卿大夫之子名曰門子.』論語曰『誰能出不由戶(者)』. 故用葦者, 欲人之子孫蕃(植)[殖]. 不失其類, 有如萑葦. 茭者交易, 陰陽代興者也.」

[二]桃印本漢制, 所以輔卯金, 魏除之也.

先立秋十八日, 郊黃帝. 是日夜漏未盡五刻, 京都百官皆衣黃. 至立秋, 迎氣於黃郊, 樂奏黃鍾之宮, 歌帝臨, 冕而執干戚, 舞雲翹、育命, 所以養時訓也.

立秋之日, 夜漏未盡五刻, 京都百官皆衣白, 施皁領緣中衣, 迎氣[於]白郊. 禮畢, 皆衣絳, 至立冬.

立秋之日, (自)[白]郊禮畢, 始揚威武, 斬牲於郊東門, 以薦陵廟. 其儀：乘輿御戎路, 白馬朱鬣, 躬執弩射牲. 牲以鹿麛[一]. 太宰令、謁者各一人, 載[以]獲車, 馳(駟)送陵廟. [於是乘輿]還宮, 遣使者齎束帛以賜武官[二]. , 武官肄兵, 習戰陣之儀、斬牲之禮, 名曰貙劉. 兵、官皆肄孫、吳兵法六十四陣, 名曰乘之[三]. 立春, 遣使者齎束帛以賜文官[四]. 貙劉之禮：祠先虞, 執事告先虞已, 烹鮮時, 有司[告], 乃逡巡射牲. 獲車畢, 有司告事畢[五].

[一]月令曰：「天子乃厲(敕)[飾], 執弓挾矢以獵.」月令章句曰：「親執弓以射禽, 所以教兆民(載)戰事也. 四時閑習, 以救無辜, 以伐有罪, 所以強兵保民, 安不忘危也.」

[二]漢官名秩曰：「賜太尉、將軍各六十匹, 執金吾、諸校尉各三十匹, 武官倍於文官.」

[三]月令, 孟冬天子講武, 習射御, 角力. 盧植注曰：「角力, 如漢家乘之, 引(閾)[關]蹋踘之屬也.」今月令, 季秋天子乃教田獵, 以習五戎. 月令章句曰：「寄戎事之教於田獵. 武事不可空設, 必有以誡, 故寄教於田獵, 閑肄五兵. 天子、諸侯無事而不田為不敬, 田不以禮為暴天物.」周禮：「司馬以旗致民, 平列陣, 如戰之陣. 王執路鼓, 諸侯執賁鼓, 軍將執晉鼓, 師帥執提, 旅帥執鼙, 卒長執鐃, 兩司馬執鐸, 公司馬執鐲, 以教坐作進退疾徐疏數之節.」士卒聽聲視旗, 隨而前卻, 故曰師之耳目, 在吾旗鼓. 春教振旅以蒐田, 夏教茇舍以苗田, 秋教治兵以獮田, 冬教大閱以狩田. 春夏示行禮, 取禽供事而已. 秋者殺時, 田獵之正, 其禮盛. 獨斷曰：「巡狩[校]獵還, 公卿以下陳雒陽都亭前街上, 乘輿到, 公卿以下拜, 天子下車, 公卿[親]識顏色, 然後還宮. 古語曰『在車為下』, 唯此時施行.」魏書曰：「建安二十一年三月, 曹公親耕藉田. 有司奏：『四時講武於農隙. 漢承秦制, 三時不講, 唯十月車駕幸長安水南門, 會五營士, 為八陣進退, 名曰乘之. 今金革未偃, 士民素習, 可無四時講武, 但以立秋擇吉日大朝車騎, 號曰治兵. 上合禮名, 下承漢制也.』」

[四]漢官名秩曰：「賜司徒、司空帛四十匹, 九卿十五匹.」古今注曰：「建武八年立春, 賜公十五匹, 卿十匹.」

[五]古今注曰：「永平元年六月乙卯, 初令百官貙膢, 白幕皆霜.」風俗通稱「韓子書山居谷汲者, 膢臘而寘水. 楚俗常以十二月祭飲食也. 又曰(當)[嘗]新始殺[也]. 食[新]曰貙膢.」

仲秋之月, 縣道皆案戶比民. 年始七十者, 授之以王杖, 餔之糜粥. 八十九十, 禮有加賜. 王杖長[九]尺, 端以鳩鳥為飾. 鳩者, 不噎之鳥也. 欲老人不噎. 是月也, 祀老人星于國都南郊老人廟.

季秋之月, 祠星于城南壇心星廟.

立冬之日, 夜漏未盡五刻, 京都百官皆衣皁, 迎氣於黑郊. 禮畢, 皆衣絳, 至冬至絕事.

冬至前後, 君子安身靜體, 百官絕事, 不聽政, 擇吉辰而後省事. 絕事之日, 夜漏未盡五刻, 京都百官皆衣絳, 至立春. 諸五時變服, 執事者先後其時皆一日.

日冬至、夏至, 陰陽晷景長短之極, 微氣之所生也[一]. 故使八能之士八人, 或吹黃鍾之律閒竽；或撞黃鍾之鍾；或度晷景, 權水輕重, 水一升, 冬重十三兩；或擊黃鍾之磬；或鼓黃鍾之瑟, 軫閒九尺, 二十五弦, 宮處于中, 左右為商、徵、角、羽；或擊黃鍾之鼓. 先之三日, 太史謁之. 至日, 夏時四孟, 冬則四仲, 其氣至焉.

[一]白虎通曰：「至日所以休兵, 不興事, 閉關, 商旅不行何? 此日陰陽氣微, 王者承天理物, 故率天下靜, 不復行役, 以扶助微氣, 成萬物也. 夏至陰氣始動, 冬至陽氣始萌. 易曰：『先王以至日閉關, 商旅不行.』夏至陰始起, 反大熱何? 陰氣始起, 陽氣推而上, 故大熱也. 冬至陽始起, 陰氣推而上, 故大寒也.」

先氣至五刻, 太史令與八能之士(郎)[即]坐于端門左塾. (太子)[大予]具樂器, 夏赤冬黑, 列前殿之前西上, 鍾為端. 守宮設席于器南, 北面東上, 正德席, 鼓南西面, 令晷儀東北. 三刻, 中黃門持兵, 引太史令、八能之士入自端門, 就位. 二刻, 侍中、尚書、御史、謁者皆陛. 一刻, 乘輿親御臨軒, 安體靜居以聽之. 太史令前, 當軒溜北面跪. 舉手曰：「八能之士以備, 請行事.」制曰「可」. 太史令稽首曰「諾」. 起立少退, 顧令正德曰：「可行事.」正德曰「諾」. 皆旋復位. 正德立, 命八能士曰：「以次行事, 閒音以竽.」八能曰「諾」. 五音各三十為闋. 正德曰：「合五音律.」先唱, 五音並作, 二十五闋, 皆音以竽[一]. 訖, 正德曰：「八能士各言事.」八能士各書板言事. 文曰：「臣某言, 今月若干日甲乙日冬至, 黃鍾之音調, 君道得, 孝道褒.」商臣, 角民, 徵事, 羽物, 各一板. 否則召太史令各板書, 封以皁囊, 送西陛, 跪授尚書, 施當軒, 北面稽首, 拜上封事. 尚書授侍中常侍迎受, 報聞. 以小黃門幡麾節度. 太史令前(曰)[白]禮畢. 制曰「可」. 太史令前稽首曰「諾」. 太史命八能士詣太官受賜. 陛者以次罷. 日夏至禮亦如之[二].

[一]樂協圖徵曰：「夫聖人之作樂, 不可以自娛也, 所以觀得失之效者也. 故聖人不取備於一人, 必從八能之士. 故撞鐘者當知鐘, 擊鼓者當知鼓, 吹管者當知管, 吹竿者當知竽, 擊磬者當知磬, 鼓琴者當知琴. 故八士(曰)或調陰陽, 或調律曆, 或調五音. 故撞鐘者以知法度, 鼓琴者以知四海, 擊磬者以知民事. 鐘音調, 則君道得；君道得, 則黃鍾、蕤賓之律應. 君道不得, 則鐘音不調；鐘音不調, 則黃鍾、蕤賓之律不應. 鼓音調, 則臣道得；臣道得, 則太蔟之律應. 管音調, 則律曆正；律曆正, 則夷則之律應. 磬音調, 則民道得；民道得, 則林鍾之律應. 竿音調, 則法度得；法度得, 則無射之律應. 琴音調, 則四海合歲氣, 百川一合德. 鬼神之道行, 祭祀之道得, 如此, 則姑洗之律應. 五樂皆得, 則應鍾之律應. 天地以和氣至, 則和氣應；和氣不至, 則天地和氣不應. 鐘音調, 下臣以法賀主. 鼓音調, 主以法賀臣. 磬音調, 主以德施於百姓. 琴音調, 主以德及四海. 八能之士常以日冬至成天文, 日夏至成地理. 作陰樂以成天文, 作陽樂以成地理.」

[二]蔡邕獨斷曰：「冬至陽氣始動, 夏至陰氣始起, 麋鹿角解, 故寢兵鼓. 身欲寧, 志欲靜, 故不聽事, 迎送(凡田獵)[五日. 臘]者, 歲終大祭, 縱吏民宴飲. 非迎氣, 故但送不迎. 正月歲首, 亦如臘儀. 冬至陽氣起, 君道長, 故賀. 夏至陰氣起, 君道衰, 故不賀. 鼓以動眾, 鍾以止眾, 故夜漏盡, 鼓鳴則起；晝漏盡, 鍾鳴則息.」

季冬之月, 星迴歲終, 陰陽以交, 勞農大享臘[一].

[一]高堂隆曰：「帝王各以其行之盛而祖, 以其終而臘. 火生於寅, 盛於午, 終於戌, 故火家以午祖, 以戌臘.」秦靜曰：「古禮, 出行有祖祭, 歲終有蜡臘, 無正月必祖之祀. 漢氏以午祖, 以戌臘. 午南方, 故以祖. 冬者, 歲之終, 物畢成, 故以戌臘. 而小數之學者, 因為之說, 非典文也.」

先臘一日, 大儺[一], 謂之逐疫[二]. 其儀：選中黃門子弟年十歲以上, 十二以下, 百二十人為侲子. 皆赤幘皁製, 執大鼗[三]. 方相氏黃金四目, 蒙熊皮, 玄衣朱裳, 執戈揚盾. 十二獸有衣毛角. 中黃門行之, 冗從僕射將之, 以逐惡鬼于禁中. 夜漏上水, 朝臣會, 侍中、尚書、御史、謁者、虎賁、羽林郎將執事, 皆赤幘陛衛. 乘輿御前殿. 黃門令奏曰：「侲子備, 請逐疫.」於是中黃門倡, 振子和, 曰：「甲作食, 胇胃食虎, 雄伯食魅, 騰簡食不祥, 攬諸食咎, 伯奇食夢, 強梁、祖明共食磔死寄生, 委隨食觀, 錯斷食巨, 窮奇、騰根共食蠱. 凡使十二神追惡凶, 赫女軀, 拉女幹, 節解女肉, 抽女肺腸. 女不急去, 後者為糧！」[四] 因作方相與十二獸儛. 嚾呼, 周遍前後省三過, 持炬火, 送疫出端門[五]；門外騶騎傳炬出宮, 司馬闕門門外五營騎士傳火棄雒水中[六]. 百官官府各以木面獸能為儺人師訖, 設桃梗、鬱櫑、葦茭畢, 執事陛者罷[七]. 葦戟、桃杖以賜公、卿、將軍、特侯、諸侯云[八].

[一]譙周論語注曰：「儺, 卻之也.」

[二]漢舊儀曰：「顓頊氏有三子, 生而亡去為疫鬼. 一居江水, 是為(虎)[虐鬼]；一居若水, 是為罔兩蜮鬼；一居人宮室區隅(漚庾), 善驚人小兒.」月令章句曰：「日行北方之宿, 北方大陰, 恐為所抑, 故命有司大儺, 所以扶陽抑陰也.」盧植禮記注云：「所以逐衰而迎新.」

[三]漢舊儀曰：「方相帥百隸及童(女)[子], 以桃弧、棘矢、土鼓, 鼓且射之, 以赤丸、五穀播灑之.」譙周論語注曰：「以葦矢射之.」薛綜曰：「侲之言善, 善童幼子也.」

[四]東京賦曰：「(捐)[捎]魑魅, 斮獝狂. 斬委蛇, 腦方良. 囚耕父於清泠, 溺女魃於神潢. 殘夔魖與罔象, 殪野仲而殲游光.」注曰：「魑魅, 山澤之神. 獝狂, 惡鬼. 委蛇, 大如車轂. 方良, 草澤神. 耕父、女魃皆旱鬼. 惡水, 故囚溺於水中, 使不能為害. 夔魖、罔象, 木石之怪. 野仲、游光, 兄弟八人, 恆在人閒作怪害也.」孔子曰：「木石之怪夔、罔兩, 水之怪龍、罔象.」(臣)[韋]昭曰：「木石[謂]山(怪)也. 夔一足, 越人謂[之]山□. 罔兩, 山精, 好學人聲, 而迷惑人. 龍, 神物也, 非所常見, 故曰怪. 罔象, 食人, 一名沐□.」埤蒼曰：「獝狂, 無頭鬼.」

[五]東京賦曰：「煌火馳而星流, 逐赤疫於四裔.」注曰：「煌, 火光. 逐, 驚走. 煌然火光如星馳. 赤疫, 疫鬼惡者也.」侲子合三行, 從東序上, 西序下.

[六]東京賦注曰：「衛士千人在端門外, 五營千騎在衛士外, 為三部, 更送至雒水, 凡三輩, 逐鬼投雒水中. 仍上天池, 絕其橋梁, 使不復度還.」

[七]山海經曰：「東海中有度朔山, 上有大桃樹, 蟠屈三千里, 其卑枝門曰東北鬼門, 萬鬼出入也. 上有二神人, 一曰神荼, 一曰鬱櫑, 主閱領眾鬼之惡害人者, 執以葦索, 而用食虎.」於是黃帝法而象之. 敺除畢, 因立桃梗於門戶上, 畫鬱櫑持葦索, 以御凶鬼, 畫虎於門, 當食鬼也. 史記曰：「東至於蟠木.」風俗通曰：「黃帝[書]『上古之時, 有神荼與鬱櫑兄弟二人, 性能執鬼.』桃梗, 梗者更也, 歲終更始, 受介祉也. 蘇秦說孟嘗君曰：『土偶人語桃梗, 今子東國之桃木, 削子為人.』虎者陽物, 百獸之長, 能擊鷙牲食魑魅者也.」

[八]漢官名秩曰：「大將軍、三公, 臘賜錢各三十萬, 牛肉二百斤, 粳米二百斛；特侯十五萬；卿十萬；校尉五萬；尚書丞、郎各萬五千；千石、六百石各七千；侍御史、謁者、議郎、尚書令各五千；郎官、蘭臺令史三千；中黃門、羽林、虎賁士二人共三千：以為當祠門戶直, 各隨多少受也.」

是月也, 立土牛六頭於國都郡縣城外丑地, 以送大寒[一].

[一]月令章句曰：「是月之(會)[昏]建丑, 丑為牛. 寒將極, 是故出其物類形象, 以示送達之, 且以升陽也.」

饗遣故衛士儀：百官會, 位定, 謁者持節引故衛士入自端門. 衛司馬執幡鉦護行. 行定, 侍御史持節慰勞, 以詔恩問所疾苦, 受其章奏所欲言. 畢饗, 賜作樂, 觀以角抵. 樂闋罷遣, 勸以農桑[一].

[一]周禮(曰)府史以下, 則有胥有徒. 鄭玄注曰：「此謂民給傜役, 若今衛[士]矣.」蔡邕曰：「見客平樂、饗衛士, 瑰偉壯觀也.」

每(月朔)歲首[正月], 為大朝受賀. 其儀：夜漏未盡七刻, 鍾鳴, 受賀. 及贄, 公、侯璧, 中二千石、二千石羔, 千石、六百石鴈, 四百石以下雉[一]. 百官賀正月[二]. 二千石以上上殿稱萬歲[三]. 舉觴御坐前. 司空奉羹, 大司農奉飯, 奏食舉之樂. 百官受錫宴饗, 大作樂[四]. 其每朔, 唯十月旦從故事者, 高祖定秦之月, 元年歲首也[五].

[一]獻帝起居注曰：「舊典, 巿長執鴈, 建安八年始令執雉.」

[二]決疑要注曰：「古者朝會皆執贄, 侯、伯執圭, 子、男執璧, 孤執皮帛, 卿執羔, 大夫執鴈, 士執雉. 漢、魏粗依其制, 正旦大會, 諸侯執玉璧, 薦以鹿皮, 公卿已下所執如古禮. 古者衣皮, 故用皮帛為幣. 玉以象德, 璧以稱事. 不以貨沒禮, 庶羞不踰牲, 宴衣不喻祭服, 輕重之宜也.」

[三]蔡邕獨斷曰：「三公奉璧上殿, 向御坐, 北面, 太常贊曰：『皇帝為君興.』三公伏, 皇帝坐, 乃進璧. 古語曰『御坐則起』, 此之謂也.」

[四]蔡質漢儀曰：「正月旦, 天子幸德陽殿, 臨軒. 公、卿、將、大夫、百官各陪[位]朝賀. 蠻、貊、胡、羌朝貢畢, 見屬郡計吏, 皆[陛]覲, 庭燎. 宗室諸劉(雜)[親]會, 萬人以上, 立西面. 位(公納薦太官賜食酒西入東出)既定, 上壽. [群]計吏中庭北面立, 太官上食, 賜群臣酒食, [西入東出]. (貢事)御史四人執法殿下, 虎賁、羽林[張](弧)弓(撮)[挾]矢, 陛戟左右, 戎頭偪脛陪前向後, 左右中郎將(住)[位]東(西)[南], 羽林、虎賁將(住)[位]東北, 五官將(住)[位]中央, 悉坐就賜. 作九賓(徹)[散]樂. 舍利[獸]從西方來, 戲於庭極, 乃畢入殿前, 激水化為比目魚, 跳躍嗽水, 作霧鄣日. 畢, 化成黃龍, 長八丈, 出水遨戲於庭, 炫燿日光. 以兩大絲繩繫兩柱(中頭)閒, 相去數丈, 兩倡女對舞, 行於繩上, 對面道逢, 切肩不傾, 又蹋局出身, 藏形於斗中. 鍾磬並作, [倡]樂畢, 作魚龍曼延. 小黃門吹三通, 謁者引公卿群臣以次拜, 微行出, 罷. 卑官在前, 尊官在後. 德陽殿周旋容萬人. 陛高二丈, 皆文石作壇. 激沼水於殿下. 畫屋朱梁, 玉階金柱, 刻鏤作宮掖之好, 廁以青翡翠, 一柱三帶, 韜以赤緹. 天子正旦節, 會朝百僚於此. 自到偃師, 去宮四十三里, 望朱崔五闕、德陽, 其上鬱律與天連.」雒陽宮閣簿云：「德陽宮殿南北行七丈, 東西行三十七丈四尺.」

[五]蔡邕曰：「群臣朝見之儀, 視不晚朝十月朔之故, 以問胡廣. 廣曰：『舊儀, 公卿以下每月常朝, 先帝以其頻, 故省, 唯六月、十月朔朝. 後復以六月朔盛暑, 省之.』」蔡邕禮樂志曰：「漢樂四品：一曰大予樂, 典郊廟、上陵、殿諸食舉之樂. 郊樂, 易所謂『先王以作樂崇德, 殷薦上帝』, 周官『若樂六變, 則天神皆降, 可得而禮也』. 宗廟樂, 虞書所謂『琴瑟以詠, 祖考來假』, 詩云『肅雍和鳴, 先祖是聽』. 食舉樂, 王制謂『天子食舉以樂』, 周官『王大食則令奏鍾鼓』. 二曰周頌雅樂, 典辟雍、饗射、六宗、社稷之樂. 辟雍、饗射, 孝經所謂『移風易俗, 莫善於樂』, 禮記曰『揖讓而治天下者, 禮樂之謂也』. 社稷, [詩]所謂『琴瑟擊鼓, 以御田祖』者也. 禮記曰『夫樂施於金石, 越於聲音, 用乎宗廟、社稷, 事乎山川、鬼神』, 此之謂也. 三曰黃門鼓吹, 天子所以宴樂群臣, 詩所謂『坎坎鼓我, 蹲蹲舞我』者也. 其短簫、鐃歌, 軍樂也. 其傳曰『黃帝、岐伯所作, 以建威揚德, 風勸士』也. 蓋周官所謂『王[師]大(捷)[獻]則令凱樂, 軍大獻則令凱歌』也. 孝章皇帝親著歌詩四章, 列在食舉, 又制雲臺十二門詩, 各以其月祀而奏之. 熹平四年正月中, 出雲臺十二門新詩, 下大予樂官習誦, 被聲, 與舊詩並行者, 皆當撰錄, 以成樂志.」

校勘記

三一一七頁　六行　郡國上雨澤若少(府)郡縣各掃除社稷　校補引侯康說, 謂「府」字衍. 按：通典無「府郡縣」三字, 通志無「府」字. 盧校并刪「郡縣」二字. 則下「各」字無所屬. 今依侯康說, 刪「府」字.

三一一七頁　七行　反拘朱索[縈]社　據盧校補. 按：通典有「縈」字.

三一一七頁　九行　政不善與民失職與　按：今本公羊傳何注「善」作「一」, 與「職」協韻.

三一一七頁一一行　或(怒)[攻]焉何(如)也　據盧校改刪. 按：通典作「或攻焉」. 御覽五百二十五引「何如也」作「何也」. 盧云「如」字可省.

三一一八頁　一行　(貞)[直]行其道而不(忘)[忌]其難　據盧校改, 與通典合.

三一一八頁　三行　女獨擇寬大便處移巿　按：盧云「女」字疑衍. 又按：「大」原訛「太」, 逕改正.

三一一八頁　四行　大雩夏祭天名　按：「大」原訛「天」, 逕改正.

三一一八頁一０行　家人祠戶　按：「戶」原訛「同」, 逕改正.

三一一八頁一一行　具清酒(搏)[膊]脯　據盧校改, 下同. 按：通考作「搏」, 通典作「膊」. 校補謂搏與膊通, 說文作「脯膊」.

三一一八頁一四行　(諸里)[鑿]社通之於閭外之溝　據盧校改.

三一一八頁一五行　置水蝦蟆焉　按：蘇輿春秋繁露義證云通典無此五字, 疑衍文.

三一一八頁一七行　聞(彼)鼓聲　據盧校刪. 按：通考有「彼」字, 通典作「聞鼓」, 無「彼」字、「聲」字.

三一一八頁一七行　取死人骨埋之　按：通考「人」作「灰」.

三一一八頁一七行　決通道橋之壅塞不行者決瀆之　按：蘇輿云疑當作「決瀆之不行者」, 通典作「通橋道之壅塞」.

三一一九頁　二行　更大浚井　按：「大」一本作「火」. 蘇輿云藝文類聚「火」作「水」, 疑是.

三一一九頁　四行　[各]長三丈五尺　據盧校補. 按：通典有「各」字.

三一一九頁　七行　令縣邑一徙巿　按：通典「令縣邑」下有「十日」二字.

三一一九頁　八行　祭之以(毋)[母]□五　據汲本改. 按：通考作「母」, 注云「母音模, 禮謂之淳母」.

三一一九頁一二行　其神(太)[少]昊　據盧校改. 按：盧依通典改.

三一二０頁　四行　□赤皁染羽為之也　汲本「皁」作「草」. 按：盧云此注全是後人妄補綴. 考地官舞師「皇舞」, 康成不從故事作「□」, 又春官樂師注亦作「皇」. 惟考工記「鍾氏染羽, 以朱湛丹秫」, 鄭司農云「丹秫, 赤粟」, 今此注作康成, 亦是誤記. 「皁」毛本作「草」, 是古皁字, 然亦誤, 當作「粟」.

三一二０頁　六行　成帝三年六月始命諸官止雨　汲本、殿本「三」作「二」. 按：惠棟謂北宋本作「五」. 盧云通典、通志皆作「五」, 但成帝屢改元, 無五年.

三一二０頁　七行　絲(維)[離]屬　據盧校改. 按：盧云通典、通志俱作「屬離」.

三一二０頁一二行　謁者贊皇太子臣某(甲)[中]謁者稱制曰可　據汲本改. 按：盧云「謁者贊皇太子臣某」句, 「甲」乃「中」之訛. 又校補引柳從辰說, 謂成帝建始四年罷中書官, 以中書為中謁者令, 見漢舊儀, 作「甲」非.

三一二０頁一四行　謁者引當拜[者]前　據盧校補. 按：通典有「者」字.

三一二一頁　二行　王公再拜頓首三(下)　據盧校刪. 按：盧云通典「王公」作「當受策者」.

三一二一頁　三行　某公某初[除]謝　據盧校補. 按：通典有「除」字.

三一二一頁　三行　贊者立曰(謝)皇帝為公興(皆冠)[重坐受策者拜]謝起就位　據盧校刪補, 與通典合.

三一二一頁　六行　丁孚漢儀有夏勤策文　按：「勤」原訛「動」, 逕改正.

三一二一頁　六行　維元初六年三月　按：盧云案安帝紀, 永初三年四月丙寅大鴻臚夏勤為司徒. 若元初時, 劉愷乃代勤者.

三一二一頁　八行　勤(而)[其]戒之　據盧校改, 與通典合.

三一二一頁一四行　制曰可　按：「可」下原衍「之」字, 逕刪.

三一二一頁一四行　維建寧四年七月乙未　集解引錢大昕說, 謂靈帝紀作「七月癸丑」. 今按：靈帝建寧四年七月己未朔, 無乙未、癸丑.

三一二一頁一五行　宋貴人(乘)[秉]淑媛之懿　據汲本改.

三一二一頁一六行　(人)[僉]曰宜哉　據汲本改, 與通典合.

三一二一頁一六行　以(臨)[母]兆民　據盧校改, 與通典合.

三一二二頁　一行　今使太尉襲持節奉璽綬　按：集解引錢大昕說, 謂案靈帝紀, 太尉聞人襲以三月免官, 此立后乃在七月, 或紀所書月日誤.

三一二二頁　二行　太尉住蓋下　「住」原訛「注」, 逕據汲本、殿本改正. 按：通典作「太尉立階下」.

三一二二頁　三行　長(樂)[秋]太僕　據盧校改. 按：盧云通典「樂」作「秋」, 是.

三一二二頁　六行　彌牟[朴]蠱鍾　據汲本、殿本補. 按：集解引錢大昕說, 謂彌牟五字未詳.

三一二二頁　七行　以桃印長六寸方三寸　按：盧云宋志「印」作「卯」.

三一二二頁　八行　慎其閉塞　按：「塞」原訛「寒」, 逕改正.

三一二二頁一０行　消石冶皆絕止　按：「冶」原訛「治」, 逕改正.

三一二二頁一一行　[湯]始得伊尹　據汲本、殿本補.

三一二二頁一二行　誰能出不由戶(者)　據汲本、殿本刪.

三一二二頁一二行　欲人之子孫蕃(植)[殖]據殿本改.

三一二三頁　三行　迎氣[於]白郊　據汲本、殿本補.

三一二三頁　五行　立秋之日(自)[白]郊禮畢　據盧校改. 按：盧云通典同, 今從宋志.

三一二三頁　六行　載[以]獲車馳(駟)送陵廟　據盧校補刪. 按：盧云通典有「以」字, 此脫. 「駟」字衍, 宋志無.

三一二三頁　七行　[於是乘輿]還宮　據集解引惠棟說補.

三一二三頁　九行　烹鮮時有司[告]據盧校改.

三一二三頁一０行　天子乃厲(敕)[飾]盧云「敕」當作「飾」, 月令正義云俗本作「飭」, 此又轉訛. 今據改.

三一二三頁一０行　所以教兆民(載)戰事也　據盧校刪.

三一二三頁一三行　引(閾)[關]蹋踘之屬也　據盧校改.

三一二四頁　四行　巡狩[校]獵還　據汲本、殿本補.

三一二四頁　五行　公卿[親]識顏色　據汲本、殿本補.

三一二四頁一０行　膢臘而寘水　按：校補謂今風俗通「寘」作「買」, 今韓非子「寘水」作「相遺以水」.

三一二四頁一一行　又曰(當)[嘗]新始殺[也]食[新]曰貙膢　據盧校刪補, 與今風俗通合.

三一二四頁一三行　王杖長[九]尺　據盧校補. 按：盧云據御覽七百十補.

三一二五頁一二行　(郎)[即]坐于端門左塾　據汲本改.

三一二五頁一二行　(太子)[大予]具樂器　據盧校改. 按：集解引錢大昕說, 謂「太子」當作「大予」, 又引惠棟說, 謂當作「太常」. 觀下文引蔡邕禮樂志, 漢樂四品, 一曰大予樂, 則錢說是.

三一二六頁　五行　皆音以竽　按：集解引黃山說, 謂此承上「閒音以竽」言, 「皆」下當脫「閒」字.

三一二六頁　七行　否則召太史令各板書　按：校補引錢大昭說, 謂「板書」閩本作「書板」.

三一二六頁　八行　施當軒北面稽首　按：盧云「施」疑「旋」之訛.

三一二六頁　九行　太史令前(曰)[白]禮畢　據盧校改. 按：集解引惠棟說, 謂北宋本作「白」.

三一二六頁一二行　故八士(曰)或調陰陽　據盧校刪.

三一二六頁一六行　琴音調則四海合歲氣百川一合德　按：盧云「一」或作「以」.

三一二七頁　四行　迎送(凡田獵)[五日臘]者歲終大祭　據殿本改, 與盧校本獨斷合.

三一二七頁　八行　秦靜曰　按：「秦」原訛「泰」, 逕改正.

三一二八頁　四行　司馬闕門門外　按：集解引黃山說, 謂秦蕙田據舊本, 「門外」作「之外」.

三一二八頁　五行　鬱櫑　汲本、殿本「櫑」作「儡」, 注同. 文選東京賦作「壘」. 按：鬱儡之「儡」或作「壘」, 無作「櫑」者, 疑此誤.

三一二八頁　八行　是為(虎)[虐鬼]據盧校改. 按：虐即瘧字, 虎與虐形近而訛. 文選東京賦注正作「瘧鬼」.

三一二八頁　八行　一居人宮室區隅(漚庾)　按：文選東京賦注無「漚庾」二字, 當即「區隅」之音注, 而誤入正文者, 今刪.

三一二八頁一一行　方相帥百隸及童(女)[子]據盧校改. 按：文選注作「子」.

三一二八頁一三行　(捐)[捎]魑魅　據盧校改. 按：文選注作「捎」.

三一二八頁一六行　(臣)[韋]昭曰木石[謂]山[怪]也　據盧校改. 按：此劉昭引韋昭注國語文, 「臣」當作「韋」. 「木石山怪也」今國語韋昭注作「木石謂山也」, 盧依韋注改.

三一二八頁一六行　越人謂[之]山□　據汲本、殿本補. 按：「□」今國語韋注作「繅」.

三一二八頁一六行　好學人聲　按：今國語韋注「學」作「□」.

三一二九頁　一行　一名沐□　按：汲本、殿本「□」作「□」, 盧文弨依國語韋注改為「腫」.

三一二九頁一二行　尚書令各五千　按：盧云「令」下疑脫「史」字.

三一二九頁一三行　以為當祠門戶直　按：「當」原訛「富」, 逕據汲本、殿本改正.

三一二九頁一五行　是月之(會)[昏]建丑　據盧校改.

三一三０頁　四行　周禮(曰)府史以下　據盧校刪.

三一三０頁　六行　每(月朔)歲首[正月]據盧校改. 按：盧云「每月朔歲首」訛, 今從通典.

三一三一頁　一行　百官各陪[位]朝賀　據盧校補, 與通典合.

三一三一頁　二行　皆[陛]覲　據汲本、殿本補.

三一三一頁　二行　宗室諸劉(雜)[親]會萬人以上　據盧校改, 與通典合.

三一三一頁　二行　位(公納薦太官賜食酒西入東出)既定　據盧校刪, 與通典合.

三一三一頁　三行　[群]計吏中庭北面立　據盧校補. 按：通典無「立」字.

三一三一頁　三行　太官上食賜群臣酒食[西入東出]據盧校補. 按：通典作「太官賜酒食, 西入東出」.

三一三一頁　三行　(貢事)御史四人執法殿下　據盧校刪.

三一三一頁　三行　虎賁羽林[張](弧)弓(撮)[挾]矢　據盧校改, 與通典合.

三一三一頁　四行　左右中郎將(住)[位]東(西)[南]據盧校改, 與通典合.

三一三一頁　五行　作九賓(徹)[散]樂　據盧校改, 與通典合.

三一三一頁　五行　舍利[獸]從西方來　據盧校補, 與通典合.

三一三一頁　六行　以兩大絲繩繫兩柱(中頭)閒　按：通典作「又以絲繩繫兩柱閒」, 無「中頭」二字, 今據刪.

三一三一頁　七行　[倡]樂畢作魚龍曼延　據盧校補, 與通典合.

三一三一頁　八行　陛高二丈　按：通典「二丈」作「一丈」.

三一三一頁　九行　激沼水於殿下　按：盧云此六字衍, 通典無.

三一三一頁　九行　玉階金柱　按：通典「階」作「陛」.

三一三一頁一七行　[詩]所謂琴瑟擊鼓　據殿本補.

三一三二頁　二行　王[師]大(捷)[獻]則令凱樂　據盧校改. 按：周禮「令」下有「奏」字.

三一三二頁　三行　軍大獻則令凱歌也　按：周禮「令」作「教」.

後漢書志第六 禮儀下

大喪　諸侯王列侯始封貴人公主薨

不豫, 太醫令丞將醫人, 就進所宜藥. 嘗藥監、近臣中常侍、小黃門皆先嘗藥, 過量十二. 公卿朝臣問起居無閒. 太尉告請南郊, 司徒、司空告請宗廟, 告五獄、四瀆、群祀, 並禱求福. 疾病, 公卿復如禮.

登遐，皇后詔三公典喪事．百官皆衣白單衣，白幘不冠．閉城門、宮門．近臣中黃門持兵，虎賁、羽林、郎中署皆嚴宿衛，宮府各警，北軍五校繞宮屯兵，黃門令、尚書、御史、謁者晝夜行陳．三公啟手足色膚如禮．皇后、皇太子、皇子哭踊如禮．沐浴如禮．守宮令兼東園匠將女執事，黃緜、緹繒、金縷玉柙如故事[一]. 飯唅珠玉如禮[二]. 槃冰如禮[三]. 百官哭臨殿下．是日夜, 下竹使符告郡國二千石、諸侯王[四]. 竹使符到，皆伏哭盡哀[五]. 小斂如禮. 東園匠、考工令奏東園祕器,表裏洞赤,虡文畫日、月、鳥、龜、龍、虎、連璧、偃月，牙檜梓宮如故事．大斂于兩楹之閒．五官、左右虎賁、羽林五將，各將所部，執虎賁戟，屯殿端門陛左右廂，中黃門持兵陛殿上．夜漏，羣臣入．晝漏上水，大鴻臚設九賓，隨立殿下．謁者引諸侯王立殿下，西面北上；宗室諸侯、四姓小侯在後，西面北上．治禮引三公就位，殿下北面；特進次中二千石；列侯次二千石；六百石、博士在後；羣臣陪位者皆重行，西上．位定，大鴻臚言具，謁者以聞．皇后東向，貴人、公主、宗室婦女以次立後；皇太子、皇子在東，西向；皇子少退在南，北面：皆伏哭．大鴻臚傳哭，羣臣皆哭．三公升自阼階，安梓宮內珪璋諸物，近臣佐如故事．嗣子哭踊如禮[六]. 東園匠、武士下釘衽，截去牙[七]. 太常上太牢奠，太官食監、中黃門、尚食次奠，執事者如禮. 太常、大鴻臚傳哭如儀.

[一]漢舊儀曰：「帝崩, 唅以珠, 纏以緹繒十二重. 以玉為襦, 如鎧狀, 連縫之, 以黃金為縷. 腰以下以玉為札, 長一尺, [廣]二寸半, 為柙, 下至足, 亦縫以黃金鏤. (請)諸衣衿斂之. 凡乘輿衣服, 已御, 輒藏之, 崩皆以斂.」

[二]禮稽命徵曰：「天子飯以珠, 唅以玉. 諸侯飯以珠, 唅以(珠)[璧]. 卿大夫、士飯以珠, 唅以貝.」

[三]周禮：「凌人, 天子喪, 供夷槃冰.」鄭玄曰：「夷之言尸也, 實冰於槃中, 置之尸床之下, 所以寒尸也.」漢禮器制度：「大槃廣八尺, 長一丈二尺, 深三尺, 漆赤中.」

[四]應劭曰：「凡與郡國守相竹使符, 皆以竹箭五枚, 長五寸, 鐫刻篆書第一至第五.」張晏曰：「符以代古之珪璋, 從簡易也.」此下大喪符, 亦猶斯比.

[五]漢舊制, 發兵皆以銅虎符, 其餘徵調, 竹使而已. 符第合會為大信, 見杜詩傳.

[六]周禮：「駔珪、璋、璧、琮、琥、璜之渠眉, 疏璧、琮以斂尸.」鄭司農曰：「駔, 外有捷盧也. 謂珪、璋、璧、琮、琥、璜皆為開渠, 為眉瑑, 沙除以斂尸, 令汁得流去也.」鄭玄曰：「以斂尸者, 以大斂焉加之也. 渠眉, 玉飾之溝瑑也, 以組穿聯六玉溝瑑之中以斂尸. 珪在左, 璋在首, 琥在右, 璜在足, 璧在背, 琮在腹, 蓋取象方明神之也. 疏璧、琮者, 通於天地.」

[七]喪大記曰：「君蓋用漆, 三衽三束.」鄭玄注曰：「衽, 小腰.」

三公奏尚書顧命, 太子即日即天子位于柩前, 請太子即皇帝位, 皇后為皇太后. 奏可. 群臣皆出, 吉服入會如儀. 太尉升自阼階, 當柩御坐北面稽首, 讀策畢, 以傳國玉璽綬東面跪授皇太子, 即皇帝位. 中黃門掌兵以玉具、隨侯珠、斬蛇寶劍授太尉, 告令群臣, 群臣皆伏稱萬歲. 或大赦天下. 遣使者詔開城門、宮門, 罷屯衛兵. 群臣百官罷, 入成喪服如禮. 兵官戎[一]. 三公, 太常如禮.

[一]文帝遺詔：「無布車及兵器.」應劭曰：「不施輕車介士.」

故事：百官五日一會臨, 故吏二千石、刺史、在京都郡國上計掾史皆五日一會. 天下吏民發喪臨三日[一]. 先葬二日, 皆旦晡臨. 既葬, 釋服, 無禁嫁娶、祠祀[二]. 佐史以下, 布衣冠幘, 絰帶無過三寸, 臨庭中[三]. 武吏布幘大冠. 大司農出見錢穀, 給六丈布直. 以葬, 大紅十五日, 小紅十四日, 纖七日, 釋服[四]. 部刺史、二千石、列侯在國者及關內侯、宗室長吏及因郵奉奏, 諸侯王遣大夫一人奉奏, 弔臣請驛馬露布, 奏可.

[一]文帝遺詔：「其令天下吏民, 令到, 出臨三日, 釋服.」

[二]文帝遺詔文有「飲酒食肉自當給, 喪事服臨者皆無踐」. 踐, 徒跣也.

[三]文帝遺詔：「殿中當臨者, 以旦夕各十五舉音, 禮畢罷. 非旦夕臨時, 禁無得擅哭臨.」

[四]應劭曰：「紅者, (中)[小]祥、大祥以紅為領緣[也]. 纖[者], 禫也. 凡三十六日而釋[服].」

以木為重, 高九尺, 廣容八歷, 裹以葦席. 巾門、喪帳皆以簟. 車皆去輔轓, 疏布惡輪. 走卒皆布□幘. 太僕[駕]四輪輈為賓車, 大練為屋幙. 中黃門、虎賁各二十人執紼. 司空擇土造穿. 太史卜日. 謁者二人, 中謁者僕射、中謁者副將作, 油緹帳以覆坑. 方石治黃腸題湊便房如禮[一].

[一]漢舊儀略載前漢諸帝壽陵曰：「天子即位明年, 將作大匠營陵地, 用地七頃, 方中用地一頃. 深十三丈, 堂壇高三丈, 墳高十二丈. 武帝墳高二十丈, 明中高一丈七尺, 四周二丈, 內梓棺柏黃腸題湊, 以次百官藏畢. 其設四通羨門, 容大車六馬, 皆藏之內方, 外陟車石. 外方立, 先閉劍戶, 戶設夜龍、莫邪劍、伏弩, 設伏火. 已營陵, 餘地為西園后陵, 餘地為婕妤以下, 次賜親屬功臣.」漢書音義曰：「題, 頭也. 湊, 以頭向內, 所以為固也. 便房, 藏中便坐也.」皇覽曰：「漢家之葬, 方中百步, 已穿築為方城. 其中開四門, 四通, 足放六馬, 然後錯渾雜物, 扞漆繒綺金寶米穀, 及埋車馬虎豹禽獸. 發近郡卒徒, 置將軍尉候, 以後宮貴幸者皆守園陵. 元帝葬, 乃不用車馬禽獸等物.」

大駕, 太僕御. 方相氏黃金四目, 蒙熊皮, 玄衣朱裳, 執戈揚楯, 立乘四馬先驅[一]. 旂之制, 長三仞, 十有二游, 曳地, 畫日、月、升龍, 書旐曰「天子之柩」. 謁者二人立乘六馬為次. 大駕甘泉鹵簿, 金根容車, 蘭臺法駕. 喪服大行載飾如金根車. 皇帝從送如禮. 太常上啟奠. 夜漏二十刻, 太尉冠長冠, 衣齋衣, 乘高車, 詣殿止車門外. 使者到, 南向立, 太尉進伏拜受詔. 太尉詣南郊. 未盡九刻, 大鴻臚設九賓隨立, 群臣入位, 太尉行禮. 執事皆冠長冠, 衣齋衣. 太祝令跪讀謚策, 太尉再拜稽首. 治禮告事畢. 太尉奉謚策, 還詣殿端門. 太常上祖奠, 中黃門尚衣奉衣登容根車. 東園武士載大行, 司徒卻行道立車前. 治禮引太尉入就位, 大行車西少南, 東面奉[謚]策, 太史令奉哀策立後. 太常跪曰「進」, 皇帝進. 太尉讀謚策, 藏金匱. 皇帝次科藏于廟. 太史奉哀策葦篋詣陵. 太尉旋復公位, 再拜立(哭). 太常跪曰「哭」, 大鴻臚傳哭, 十五舉音, 止哭. 太常行遣奠皆如禮. 請哭止哭如儀.

[一]周禮曰：「方相氏, 大喪先柩, 及墓入壙, 以戈擊四隅, (毆)[敺]方良.」鄭玄曰：「方相, 放想也, 可畏怖之貌. 壙, 穿地中也. 方良, 罔兩也. 天子之槨, 柏, 黃腸為裏, 表以石焉. 國語曰『木石之怪夔、罔兩』.」

晝漏上水, 請發. 司徒、河南尹先引車轉, 太常跪曰「請拜送」. 載車著白系參繆紼, 長三十丈, 大七寸為輓, 六行, 行五十人. 公卿以下子弟凡三百人, 皆素幘委貌冠, 衣素裳. 校尉三[百]人, 皆赤幘不冠, 絳科單衣, 持幢幡. 候司馬丞為行首, 皆銜枚. 羽林孤兒、巴俞擢歌者六十人, 為六列. 鐸司馬八人, 執鐸先. 大鴻臚設九賓, 隨立陵南羨門道東, 北面；諸侯、王公、特進道西, 北面東上；中二千石、二千石、列侯(宜)[直]九賓東, 北面西上. 皇帝白布幕素裏, 夾羨道東, 西向如禮. 容車幄坐羨道西, 南向, 車當坐, 南向, 中黃門尚衣奉衣就幄坐. 車少前, 太祝進醴獻如禮. 司徒跪曰「大駕請舍」, 太史令自車南, 北面讀哀策, 掌故在後, 已哀哭. 太常跪曰「哭」, 大鴻臚傳哭如儀. 司徒跪曰「請就下位」, 東園武士奉下車. 司徒跪曰「請就下房」, 都導東園武士奉車入房. 司徒、太史令奉謚、哀策[一].

[一]晉時有人嵩高山下得竹簡一枚, 上有兩行科斗書之, 臺中外傳以相示, 莫有知者. 司空張華以問博士束皙. 皙曰：「此明帝顯節陵中策也.」檢校果然. 是知策用此書也.

東園武士執事下明器[一]. 筲八盛, 容三升[二], 黍一, 稷一, 麥一, 粱一, 稻一, 麻一, 菽一, 小豆一. 甕三, 容三升, 醯一, 醢一, 屑一[三]. 黍飴. 載以木桁, 覆以疏布. 甒二, 容三升, 醴一, 酒一. 載以木桁, 覆以功布. 瓦鐙一. 彤矢四, 軒輖中, 亦短衛. 彤矢四, 骨, 短衛[四]. 彤弓一. □八, 牟八[五], 豆八, 籩八, 形方酒壺八. 槃匜一具[六]. 杖、几各一. 蓋一. 鍾十六, 無虡. 鎛四, 無虡[七]. 磬十六, 無虡[八]. 壎一, 簫四, 笙一, 箎一, 柷一, 敔一, 瑟六, 琴一, 竽一, 筑一, 坎侯一[九]. 干、戈各一, 笮一, 甲一, 冑一[一０]. 輓車九乘, 芻靈三十六匹[一一]. 瓦灶二, 瓦釜二, 瓦甑一. 瓦鼎十二, 容五升. 匏勺一, 容一升. 瓦案九. 瓦大杯十六, 容三升. 瓦小杯二十, 容二升. 瓦飯槃十. 瓦酒樽二, 容五斗. 匏勺二, 容一升.

[一]禮記曰：「明器, 神明之也. 孔子謂為明器知喪道矣, 備物而不可用也.」鄭玄注既夕曰：「陳明器, 以西行南端為上.」

[二]鄭玄注既夕曰：「筲, 畚種類也, 其容蓋與簋同.」

[三]鄭玄注既夕曰：「屑, 薑桂之屑.」

[四]既夕曰：「翭矢一乘, 骨鏃短衛.」鄭玄曰：「翭猶候也, 候物而射之矢也. 四矢曰乘. 骨鏃短衛, 亦示不用也. 生時翭矢金鏃, 凡為矢, 五分笴長而羽其一.」通俗文曰：「細毛翭也.」

[五]鄭玄注既夕曰：「牟, 盛湯漿.」

[六]鄭玄注既夕曰：「槃匜, 盥器也.」

[七]爾雅曰：「大鍾謂之鏞.」郭璞注曰：「書曰『笙鏞以閒』. 亦名鎛.」

[八]禮記曰：「有鍾磬而無簨虡.」鄭玄曰：「不懸之也.」

[九]禮記曰：「琴瑟張而不平, 竽笙備而不和.」

[一０]既夕謂之役器. 鄭玄曰：「笮, 矢箙.」

[一一]鄭玄注禮記曰：「芻靈, 東茅為人馬, 謂之芻靈, 神之類.」

祭服衣送皆畢, 東園匠曰「可哭」, 在房中者皆哭. 太常、大鴻臚請哭止[哭]如儀. 司徒曰「百官事畢, 臣請罷」, 從入房者皆再拜, 出, 就位. 太常導皇帝就贈位. 司徒跪曰「請進贈」, 侍中奉持鴻洞. 贈王珪長尺四寸, 薦以紫巾, 廣袤各三寸, 緹裏, 赤纁周緣；贈幣, 玄三纁二, 各長尺二寸, 廣充幅. 皇帝進跪, 臨羨道房戶, 西向, 手下贈, 投鴻洞中, 三. 東園匠奉封入藏房中. 太常跪曰「皇帝敬再拜, 請哭」, 大鴻臚傳哭如儀. 太常跪曰「贈事畢」, 皇帝促就位[一]. 容根車游載容衣. 司徒至便殿, 并䡰騎皆從容車玉帳下. 司徒跪曰「請就幄」, 導登. 尚衣奉衣, 以次奉器衣物, 藏於便殿. 太祝進醴獻. 凡下, 用漏十刻. 禮畢, 司空將校復土.

[一]續漢書曰：「明帝崩, 司徒鮑昱典喪事, 葬日, 三公入安梓宮, 還, 至羨道半, 逢上欲下, 昱前叩頭言：『禮, 天子鴻洞以贈, 所以重郊廟也. 陛下柰何冒危險, 不以義割哀? 』上即還.」

皇帝、皇后以下皆去麤服, 服大紅, 還宮反廬, 立主如禮. 桑木主尺二寸, 不書謚. 虞禮畢, 祔於廟, 如禮[一].

[一]漢舊儀曰：「高帝崩三日, 小斂室中牖下. 作栗木主, 長八寸, 前方後圓, 圍一尺, 置牖中, 望外, 內張綿絮以鄣外, 以皓木大如指, 長三尺, 四枚, 纏以皓皮四方置牖中, 主居其中央. 七日大斂棺, 以黍飯羊舌祭之牖中. 已葬, 收主. 為木函, 藏廟太室中西牆壁埳中, 望內, 外不出室堂之上. 坐為五時衣、冠、履, 几、杖、竹籠. 為俑人, 無頭, 坐起如生時. 皇后主長七寸, 圍九寸, 在皇帝主右旁. 高皇帝主長九寸. 上林給栗木, 長安祠廟作神主, 東園秘器作梓棺, 素木長丈三尺, 崇廣四尺.」

先大駕日游冠衣于諸宮諸殿, 群臣皆吉服從會如儀. 皇帝近臣喪服如禮. 醳大紅, 服小紅, 十一升都布練冠. 醳小紅, 服纖. 醳纖, 服留黃, 冠常冠. 近臣及二千石以下皆服留黃冠. 百官衣皁. 每變服, 從哭詣陵會如儀. 祭以特牲, 不進毛血首. 司徒、光祿勳備三爵如禮[一].

[一]古今注具載帝陵丈尺頃畝, 今附之後焉. 光武原陵, 山方三百二十三步, 高六丈六尺. 垣四出司馬門. 寢殿、鍾虡皆在周垣內. 隄封田十二頃五十七畝八十五步. 帝王世記曰：「在臨平亭之南, 西望平陰, 東南去雒陽十五里.」明帝顯節陵, 山方三百步, 高八丈. 無周垣, 為行馬, 四出司馬門. 石殿、鍾虡在行馬內. 寢殿、園省在東. 園寺吏舍在殿北. 隄封田七十四頃五畝. 帝王世記曰：「故富壽亭也, 西北在雒陽三十七里.」章帝敬陵, 山方三百步, 高六丈二尺. 無周垣, 為行馬, 四出司馬門. 石殿、鍾虡在行馬內. 寢殿、園省在東. 園寺吏舍在殿北. 隄封田二十五頃五十五畝. 帝王世記曰：「在雒陽東南, 去雒陽三十九里.」和帝慎陵, 山方三百八十步, 高十丈. 無周坦, 為行馬, 四出司馬門. 石殿、鍾虡在行馬內. 寢殿、園省在東. 園寺吏舍在殿北. 隄封田三十一頃二十畝二百步. 帝王世記曰：「在雒陽東南, 去雒陽四十一里.」殤帝康陵, 山周二百八步, 高五丈五尺. 行馬四出司馬門. 寢殿、鍾虡在行馬中. 因寢殿為廟. 園吏寺舍在殿北. 隄封田十三頃十九畝二百五十步. 帝王世記曰：「高五丈四尺. 去雒陽四十八里.」安帝恭陵, 山周二百六十步, 高十五丈. 無周垣, 為行馬, 四出司馬門. 石殿、鍾虡在行馬內. 寢殿、園吏舍在殿北. 隄封田一十四頃五十六畝. 帝王世記曰：「高十一丈. 在雒陽西北, 去雒陽十五里.」順帝憲陵, 山方三百步, 高八丈四尺. 無周垣, 為行馬, 四出司馬門. 石殿、鍾虡在司馬門內. 寢殿、園省寺吏舍在殿東. 隄封田十八頃十九畝三十步. 帝王世記曰：「在雒陽西北, 去雒陽十五里.」沖帝懷陵, 山方百八十三步, 高四丈六尺. 為寢殿行馬, 四出門. 園寺吏舍在殿東. 隄封田五頃八十畝. 帝王世記曰：「[在雒陽]西北, 去雒陽十五里.」質帝靜陵, 山方百三十六步, 高五丈五尺, 為行馬, 四出[司馬]門. 寢殿、鍾虡在行馬中, 園寺吏舍在殿北. 隄封田十二頃五十四畝. 因寢為廟. 帝王世記曰：「在雒陽東, 去雒陽三十二里.」桓帝宣陵, 帝王世記曰：「山方三百步, 高十二丈. 在雒陽東南, 去雒陽三十里.」靈帝文陵, 帝王世記曰：「山方三百步, 高十二丈. 在雒陽西北, 去雒陽二十里.」獻帝禪陵, 帝王世記曰：「不起墳, 深五丈, 前堂方一丈八尺, 後堂方一丈五尺, 角廣六尺. 在河內山陽之濁城西北, 去濁城直行十一里, 斜行七里, 去懷陵百一十里, 去山陽五十里, 南去雒陽三百一十里.」蔡質漢儀曰：「十二陵令見河南尹無敬也.」魏文帝終制略曰：「漢文帝之不發霸陵, 無求也. 光武之掘原陵, 封樹也. 霸陵之完, 功在釋之；原陵之掘, 罪在明帝. 是釋之忠以利君, 明帝愛以害親也. 忠臣孝子, 宜思釋之之言, 察明帝之戒, 存於所以安君定親, 使魂靈萬載無危, 斯則賢聖之忠孝矣. 自古及今, 未有不亡之國, 亦無不掘之墓也. 喪亂以來, 漢氏諸陵無不發掘, 至乃燒取玉柙金縷, 骸骨并盡, 是焚如之刑也, 豈不重痛哉. 禍由乎厚葬封樹, 桑、霍為我戒, 不亦明乎！」臣昭案：董卓傳：「卓使呂布發諸帝陵及公卿以下冢墓, 收其珍寶.」卓別傳曰：「發成帝陵, 解金縷, 探含璣焉.」呂氏春秋略曰：「審知生, 聖人之要也；審知死, 聖人之極也. 知生者, 不以物害生；知死者, 不以物害死. 凡生於天地之閒, 其必有死. 孝子之重其親者, 若親之愛其子, 不棄於溝壑, 故有葬送之義. 葬者, 藏也. 以生人心為之慮, 則莫如無動, 無動莫如無利. 葬淺則狐貍掘之, 深則及水泉, 故必高陵之上, 以避二害. 然而忘姦寇之變, 豈不惑哉！民之於利也, 犯白刃, 涉危難以求之；忍親戚, 欺知交以求之. 今無此危, 無此醜, 而為利甚厚, 固難禁也. 國彌大, 家彌富, 其葬彌厚, 珠玉金銅, 不可勝計. 姦人聞之, 轉以相告, 雖有嚴刑重罪, 不能止也. 且死者彌久, 生者彌疏, 彌疏則守之彌怠. 藏器如故而守之有怠, 其勢固必掘矣. 世(至)[主]為丘隴, 其高若山陵, 樹之若林藪, 或設闕庭、都邑. 以此示富則可矣, 以此為死者則惑矣！大凡死者, 其視萬世猶一(瞑)[瞚]也. 人之壽, 久者不過百, 中者六十. 以百與六十為無窮者慮, 其情固不相當矣. 必以無窮為慮, 然後為可. 今有銘其墓曰, 『此中有金寶甚厚, 不可掘也』, 必為世笑矣. 而為之闕庭以自表, 此何異彼哉！自古及今, 未有不亡之國也. 無不亡之國, 是無不掘之墓. 以耳目之所聞見, 則齊、荊、燕嘗亡矣；宋、中山已亡矣；趙、韓、魏皆失其故國矣. 自此以上, 亡國不可勝數, 故其大墓無不掘也. 而猶皆爭為之, 豈不悲哉！今夫君之不令民, 父之不(教)[孝]子, 兄之不悌弟, 皆鄉邑之所遺, 而憚耕耒之勞者也. 仍不事耕農, 而好鮮衣侈食. 智巧窮匱, 則合黨連眾, 而謀名丘大墓. 上曾不能禁也, 此有葬自表之禍也. 昔堯葬穀林, 通樹之；舜葬紀巿, 不變肆；禹葬會稽, 不變人徒. 非愛其費, 以為死者[慮]也. 先王之所惡, 惡死者之辱. 以為儉則不發, 不發則不辱, 故必以儉而合乎山原也. 宋未亡而東冢掘, 齊未亡而莊公[冢]掘. 國存而乃若此, 又況滅名之後乎！此愛而厚葬之故也. 欲愛而反害之, 欲安而反危之, 忠臣孝子亦不可以厚葬矣. 昔季孫以璵璠斂, 孔子歷級而止之, 為無窮慮也.」

太皇太后、皇太后崩, 司空以特牲告謚于祖廟如儀. 長樂太僕、少府、大長秋典喪事, 三公奉制度, 他皆如禮儀[一].

[一]丁孚漢儀曰：「永平七年, 陰太后崩, 晏駕詔曰：『柩將發於殿, 群臣百官陪位, 黃門鼓吹三通, 鳴鍾鼓, 天子舉哀. 女侍史官三百人皆著素, 參以白素, 引棺挽歌, 下殿就車, 黃門宦者引以出宮省. 太后魂車, 鸞路, 青羽蓋, 駟馬, 龍旂九旒, 前有方相, 鳳皇車, 大將軍妻參乘, 太僕妻御, [女騎夾轂]悉道. 公卿百官如天子郊鹵簿儀.』後和熹鄧后葬, 案以為儀, 自此皆降損於前事也.」

合葬：羨道開通, 皇帝謁便房, 太常導至羨道, 去杖, 中常侍受, 至柩前, 謁, 伏哭止如儀. 辭, 太常導出, 中常侍授杖, 升車歸宮. 已下, 反虞立主如禮. 諸郊廟祭服皆下便房. 五時朝服各一襲在陵寢, 其餘及宴服皆封以篋笥, 藏宮殿後閤室.

諸侯王、列侯、始封貴人、公主薨, 皆令贈印璽、玉柙銀縷；大貴人、長公主銅縷. 諸侯王、貴人、公主、公、將軍、特進皆賜器, 官中二十四物. 使者治喪, 穿作, 柏槨, 百官會送, 如故事. 諸侯王、公主、貴人皆樟棺, 洞朱, 雲氣畫. 公、特進樟棺黑漆. 中二千石以下坎侯漆[一]. 朝臣中二千石、將軍, 使者弔祭, 郡國二千石、六百石以至黃綬, 皆賜常車驛牛贈祭. 宜自佐史以上達, 大斂皆以朝服. 君臨弔若遣使者, 主人免絰去杖望馬首如禮. 免絰去杖, 不敢以戚凶服當尊者[二]. 自王、主、貴人以下至佐史, 送車騎導從吏卒, 各如其官府. 載飾以蓋, 龍首魚尾, 華布牆, 纁上周, 交絡前後, 雲氣畫帷裳. 中二千石以上有輜, 左龍右虎, 朱鳥玄武；公侯以上加倚鹿伏熊. 千石以下, 緇布蓋牆, 魚龍首尾而已. 二百石黃綬以下至于處士, 皆以簟席為牆蓋. 其正妃、夫人、妻皆如之. 諸侯王, 傅、相、中尉、內史典喪事, 大鴻臚奏謚, 天子使者贈璧帛, 載日命謚如禮. 下陵, 群臣醳麤服如儀, 主人如禮.

[一]丁孚漢儀曰：「孝靈帝葬馬貴人, 贈步搖、赤紱葬, 青羽蓋、駟馬. 柩下殿, 女侍史二百人著素衣挽歌, 引木下就車, 黃門宦者引出宮門.」

[二]前書賈山上書曰：「古之賢君於臣也, 尊其爵祿而親之, 疾則臨視之無數, 死則往弔哭之, 臨其小斂、大斂. 已棺塗前後為之服, 錫衰絰而三臨其喪. 未斂而不飲酒食肉, 未葬不舉樂. 當可謂盡禮矣. 服法服, 端容貌, 正顏色, 然後見之, 故臣下莫敢不竭力盡死以報其上, 功德立於世, 而令問不忘也.」晉起居注曰：「太尉賈充薨, 皇太子妃之父, 又太保也, 有司奏依漢元明二帝親臨師保故事, 皇太子素服為發哀, 又臨其喪.」

贊曰：大禮雖簡, 鴻儀則容. 天尊地卑, 君莊臣恭. 質文通變, 哀敬交從. 元序斯立, 家邦迺隆.

校勘記

三一四二頁一０行　[廣]二寸半　據盧校補, 與通典合.

三一四二頁一０行　(請)諸衣衿斂之　盧云「請」字衍. 　今據刪.

三一四二頁一一行　諸侯飯以珠唅以(珠)[璧]據盧校改. 按：盧依禮檀弓正義引改, 錢大昭亦謂當作「璧」.

三一四三頁一０行　兵官戎　按：盧云此三字衍, 通典無. 集解引黃山說, 謂此三字為文既不可得解, 合下「三公太常」為文, 辭亦不相屬, 注何以涉及車器介士, 知此文必有誤脫矣.

三一四四頁　一行　及因郵奉奏　按：集解引黃山說, 謂「及」乃「各」形近之誤, 謂皆得不遣人奉奏也.

三一四四頁　三行　文帝遺詔文　按：盧校下「文」字改「又」.

三一四四頁　五行　紅者(中)[小]祥大祥以紅為領緣[也]據盧校改「中」為「小」. 據惠棟說補「也」字.

三一四四頁　五行　纖「者」禫也凡三十六日而釋[服]據集解引惠棟說補.

三一四四頁　七行　太僕[駕]四輪輈為賓車　集解引錢大昕說, 謂「僕」下脫「駕」字, 當依獻帝紀注增. 今據補.

三一四五頁　一行　長三仞　按：「仞」原訛「刃」, 逕據汲本、殿本改正.

三一四五頁　七行　東面奉[謚]策　據盧校補.

三一四五頁　八行　再拜立(哭)　據盧校刪. 按：盧云「哭」字衍, 下方云太常跪曰哭.

三一四五頁一０行　(毆)[敺]方良　據殿本改.

三一四五頁一二行　載車著白系參繆紼　按：盧云通典「系」作「絲」.

三一四五頁一四行　校尉三[百]人　集解引錢大昕說, 謂「三」下脫「百」, 當依獻帝紀注增. 今據補.

三一四五頁一四行　巴俞擢歌者六十人　按：盧云巴俞擢即巴渝擢, 何焯校本改「櫂」. 古樂府有櫂歌行. 櫂, 徒了切. 錢大昕云獻帝紀注作「嬥」, 音徒了反. 又按：「六十人」原訛「六十九」, 逕改正.

三一四六頁　一行　列侯(宜)[直]九賓東北面西上　據盧校改.

三一四六頁一二行　瑟六琴一　按：盧云通典作「琴六瑟一」, 似是.

三一四七頁一四行　太常大鴻臚請哭止[哭]如儀　據盧校補.

三一四八頁一０行　小斂室中牖下　按：「牖」原訛「墉」, 逕據汲本、殿本改正. 下同.

三一四九頁　四行　隄封　按：汲本、殿本「隄」皆作「提」.

三一四九頁　四行　帝王世記　汲本、殿本「記」作「紀」, 下同. 按：諸志劉昭注所引帝王世紀之「紀」字, 紹興本皆作「記」.

三一四九頁一七行　[在雒陽]西北　據集解引黃山說補.

三一五０頁　一行　四出[司馬]門　據集解引黃山說補.

三一五０頁　九行　至乃燒取玉柙金縷　按：汲本、殿本作「鏤」, 誤.

三一五０頁一六行　世(至)[主]為丘隴　盧校依呂覽改「至」為「之」. 校補謂「至」當作「主」. 今按：呂覽作「世之」, 就大概言也, 就本文文勢, 作「世主」亦得. 且至與主形近易訛, 疑劉昭注本作「主」也. 今依校補改為「主」.

三一五０頁一七行　其視萬世猶一(暝)[瞚]也　據盧校改. 按：盧云瞚同瞬, 作「瞑」訛. 又校補引錢大昭說, 謂今呂覽「瞑」作「瞚」.

三一五一頁　四行　父之不(教)[孝]子　據盧校改, 與呂覽合.

三一五一頁　七行　以為死者[慮]也　據盧校補, 與呂覽合.

三一五一頁　八行　齊未亡而莊公[冢]掘　據盧校補, 與呂覽合.

三一五一頁　八行　國存而乃若此　按：「乃」原訛「力」, 逕改正.

三一五一頁一五行　太僕妻御[女騎夾轂]悉道　據集解引惠棟說補. 按：盧校改「道」為「導」, 今以道導通, 故不改.

三一五二頁一一行　千石以下緇布蓋牆　按：「緇」原訛「輜」, 逕據汲本、殿本改正.

後漢書志第七 祭祀上

光武即位告天　郊　封禪

祭祀之道, 自生民以來則有之矣. 豺獺知祭祀, 而況人乎！故人知之至於念想, 猶豺獺之自然也, 顧古質略而後文飾耳. 自古以來王公所為群祀, 至於王莽, 漢書郊祀志既著矣, 故今但列自中興以來所修用者, 以為祭祀志[一].

[一]謝沈書曰「蔡邕引中興以來所修者為祭祀[意」, 此]志即邕之意也.

建武元年, 光武即位于鄗, 為壇營於鄗之陽[一]. 祭告天地, 采用元始中郊祭故事. 六宗群神皆從, 未以祖配. 天地共犢, 餘牲尚約[二]. 其文曰：「皇天上帝, 后土神祇, 睠顧降命, 屬秀黎元, 為民父母, 秀不敢當. 群下百僚, 不謀同辭. 咸曰王莽篡弒竊位, 秀發憤興義兵, 破王邑百萬眾於昆陽, 誅王郎、銅馬、赤眉、青犢賊, 平定天下, 海內蒙恩, 上當天心, 下為元元所歸. 讖記曰：『劉秀發兵捕不道, 卯金修德為天子.』秀猶固辭, 至于再, 至于三. 群下曰：『皇天大命, 不可稽留.』敢不敬承.」

[一]春秋保乾圖曰：「建天子於鄗之陽, 名曰行皇.」

[二]黃圖載元始儀最悉, 曰：「元始四年, 宰衡莽奏曰：『帝王之義, 莫大承天；承天之序, 莫重於郊祀. 祭天於南, 就陽位；祠地於北, 主陰義. 圓丘象天, 方澤則地. 圓方因體, 南北從位. 燔燎升氣, 瘞埋就類. 牲欲繭栗, 味尚清玄. 器成匏勺, 貴誠因質. 天地神所統, 故類乎上帝, 禋于六宗, 望秩山川, 班於群神. 皇天后土, 隨王所在而事祐焉. 甘泉太陰, 河東少陽, 咸失厥位, 不合禮制. 聖王之制, 必上當天心, 下合地意, 中考人事. 故曰：「愷悌君子, 求福不回.」回而求福, 厥路不通. (正月)[在易]泰卦, 乾坤合體, 天地交通, 萬物聚出, 其律太蔟. 天子親郊天地. 先祖配天, 先妣配地, 陰陽之別. 以日冬至祀天, 夏至祀后土, 君不省方而使有司. 六宗, 日、月、星、山、川、海, 星則北辰, 川即河, 山岱宗, 三光眾明山阜百川眾流渟汙皋澤, 以類相屬, 各數秩望相序.』於是定郊祀, 祀長安南北郊, 罷甘泉、河東祀.」上帝壇圓八觚, 徑五丈, 高九尺. 茅營去壇十步, 竹宮徑三百步, 土營徑五百步. 神靈壇各於其方面三丈, 去茅營二十步, 廣(坐)[三]十五步. 合祀神靈以璧琮. 用辟神道(以)[八]通, 廣各三十步. 竹宮內道廣三丈, 有闕, 各九十一步. 壇方三丈, 拜位壇亦如之. 為周道郊營之外, 廣九步. 營(六甘泉)北辰于南門之外, 日、月、海東門之外, 河北門之外, 岱宗西門之外. 為周道前望之外, 廣九步. 列望(遂)[道]乃近前望道外, 徑六十二步. 壇方二丈五尺, 高三尺五寸. 為周道列望之外, 徑九步. 卿望亞列望外, 徑四十步. 壇廣三丈, 高二尺. 為周道卿望之外, 徑九步. 大夫望亞卿望道外, 徑二十步. 壇廣一丈五尺, 高一尺五寸. 為周道大夫望之外, 徑九步. 士望亞大夫望道外, 徑十五步. 壇廣一丈, 高一尺. 為周道士望之外, 徑九步. 庶望亞士望道外, 徑九步. 壇廣五尺, 高五寸. 為周道庶望之外, 徑九步. 凡天宗上帝宮壇營, 徑三里, 周九里. 營三重, 通八方. 后土壇方五丈六尺. 茅營去壇十步外, 土營方二百步限之. 其五零壇(土)[去]茅營, 如上帝五神去營步數, 神道四通, 廣各十步. 宮內道廣各二丈, 有闕. 為周道后土宮外, 徑九步. 營岱宗西門之外, 河北門之外, 海東門之外, 徑各六十步. 壇方二丈, 高二尺. 為周道前望之外, 徑六步. 列望亞前望道外, [徑]三十六步. 壇廣一丈五尺, 高一尺五寸. 為周道列望之外, 徑六步. 卿望亞列望道外, 徑三十五步. 壇廣[一]丈, 高一尺. 為周道卿望之外, 徑六步. 大夫望亞卿望道(之)外, 徑十九步. 壇廣八尺, 高八寸. 為周道大夫望之外, 徑(九)[六]步. 士望亞大夫望道外, 徑十二步. 壇廣六尺, 高六寸. 為周道士望之外, 徑六步. 凡地宗后土宮壇營, 方二里, 周八里. 營再重, 道四通. 常以歲之孟春正月上辛若丁, 親郊祭天南郊, 以地配, 望秩山川, 遍于群神. 天地位皆南鄉同席, 地差在東, 共牢而食. 太祖高皇帝、高后配于壇上, 西鄉, 后在北, 亦同席, 共牢而食. 日冬至, 使有司奉祭天神于南郊, 高皇帝配而望群陽. 夏至, 使有司奉祭地祇于北郊, 高皇后配而望群陰. 天地用牲二, 燔燎瘞埋用牲一, 先祖先妣用牲一. 天以牲左, 地以牲右, 皆用黍稷及樂.

二年正月, 初制郊兆於雒陽城南七里, 依鄗. 采元始中故事. 為圓壇八陛, 中又為重壇, 天地位其上, 皆南鄉, 西上. 其外壇上為五帝位. 青帝位在甲寅之地, 赤帝位在丙巳之地, 黃帝位在丁未之地, 白帝位在庚申之地, 黑帝位在壬亥之地. 其外為壝, 重營皆紫, 以像紫宮；有四通道以為門. 日月在中營內南道, 日在東, 月在西, 北斗在北道之西, 皆別位, 不在群神列中. 八陛, 陛五十八醊, 合四百六十四醊. 五帝陛郭, 帝七十二醊, 合三百六十醊. 中營四門, 門五十四神, 合二百一十六神. 外營四門, 門百八神, 合四百三十二神. 皆背營內鄉. 中營四門, 門封神四, 外營四門, 門封神四, 合三十二神. 凡千五百一十四神. 營即壝也. 封, 封土築也. 背中營神, 五星也, 及中(宮)[官]宿五官神及五嶽之屬也. 背外營神, 二十八宿外(宮)[官]星, 雷公、先農、風伯、雨師、四海、四瀆、名山、大川之屬也.

至七年五月, 詔三公曰：「漢當郊堯. 其與卿大夫、博士議.」時侍御史杜林上疏, 以為「漢起不因緣堯, 與殷周異宜, 而舊制以高帝配. 方軍師在外, 且可如元年郊祀故事」. 上從之. 語在林傳[一].

[一]東觀書載杜林上疏, 悉於本傳. 曰：「臣聞營河、雒以為民, 刻肌膚以為刑, 封疆畫界以建諸侯, 井田什一以供國用, 三代之所同. 及至漢興, 因時宜, 趨世務, 省煩苛, 取實事, 不苟貪高亢之論. 是以去土中之京師, 就關內之遠都. 除肉刑之重律, 用髡鉗之輕法. 郡縣不置世祿之家, 農人三十而稅一. 政卑易行, 禮簡易從. 民無愚智, 思仰漢德, 樂承漢祀. 基業特起, 不因緣堯. 堯遠於漢, 民不曉信, 言提其耳, 終不悅諭. 后稷近於周, 民戶知之. 世據以興, 基由其祚, 本與漢異. 郊祀高帝, 誠從民望, 得萬國之歡心, 天下福應, 莫大於此. 民奉種祀, 且猶世主, 不失先俗. 群臣僉薦鯀, 考績不成, 九載乃殛. 宗廟至重, 眾心難違, 不可卒改. 詩云『不愆不忘, 率由舊章』, 明當尊用祖宗之故文章也. 宜如舊制, 以解天下之惑, 合於易之所謂『先天而天不違, 後天而奉天時』義. 方軍師在外, 祭可且如元年郊祭故事.」

隴、蜀平後, 乃增廣郊祀, 高帝配食, 位在中壇上, 西面北上[一]. 天、地、高帝、黃帝各用犢一頭, 青帝、赤帝共用犢一頭, 白帝、黑帝共用犢一頭, 凡用犢六頭[二]. 日、月、北斗共用牛一頭, 四營群神共用牛四頭, 凡用牛五頭. 凡樂奏青陽、朱明、西皓、玄冥, 及雲翹、育命舞. 中營四門, 門用席十八枚, 外營四門, 門用席三十六枚, 凡用席二百一十六枚, 皆莞簟, 率一席三神. 日、月、北斗無陛郭醊. 既送神, (□)[燎]俎實於壇南巳地[三].

[一]漢舊儀曰：「祭天(祭)[居]紫壇幄帷. 高皇帝(祭)[配]天, 居堂下西向, 紺帷帳, 紺席.」鉤命決曰：「自外至者, 旡主不止；自內出者, 旡匹不行.」

[二]漢舊儀曰：「祭天, 養牛五歲, 至三千斤.」案：禮記曰「天地之牛角繭栗」, 而此云五歲, 本志用犢是也.

[三]周禮：「凡以神仕者, 掌三辰之法, 以猶鬼神祇之居, 辨其名物.」鄭玄曰：「猶, 圖也. 居謂坐也. 天者群神之精, 日月星辰其著位也. 以此圖天神人鬼地祇之坐者, 謂布祭眾寡, 與其居句. 孝經說郊祀之禮曰：『燔燎掃地, 祭牲繭栗, 或象天酒旗坐星, 廚倉具黍稷布席, 極敬心也.』言郊之布席, 象五帝坐. 禮祭宗廟, 序昭穆, 亦有似虛、危, 則祭天圓丘象北極, 祭地方澤象后妃, 及社稷之席, 皆有明法焉.」

建武三十年二月, 群臣上言, 即位三十年, 宜封禪泰山[一]. 詔書曰：「即位三十年, 百姓怨氣滿腹, 吾誰欺, 欺天乎? 曾謂泰山不如林放, 何事汙七十二代之編錄！[二]桓公欲封, 管仲非之. 若郡縣遠遣吏上壽, 盛稱虛美, 必髡, 兼令屯田.」從此群臣不敢復言. 三月, 上幸魯[三], 過泰山, 告太守以上過故, 承詔祭山及梁父. 時虎賁中郎將梁松等議：「記曰『齊將有事泰山, 先有事配林』, 蓋諸侯之禮也. 河獄視公侯, 王者祭焉. 宜無即事之漸, 不祭配林.」[四]

[一]服虔注漢書曰：「封者, 增天之高, 歸功於天.」張晏注云：「天高不可及, 於泰山上立封, 禪而祭之, 冀近神靈也.」項威注曰：「封泰山, 告太平, 升中和之氣於天. 祭土為封, 謂負土於泰山為壇而祭也.」禮記曰：「因名山升中于天.」盧植注曰：「封泰山, 告太平, 升中和之氣於天也.」東觀書載太尉趙憙上言曰：「自古帝王, 每世之隆, 未嘗不封禪. 陛下聖德洋溢, 順天行誅, 撥亂中興, 作民父母, 修復宗廟, 救萬姓命, 黎庶賴福, 海內清平. 功成治定, 群司禮官咸以為宜登封告成, 為民報德. 百王所同, 當仁不讓. 宜登封岱宗, 正三雍之禮, 以明靈契, 望秩群神, 以承天心也.」

[二]莊子曰：「易姓而王, 封於泰山, 禪於梁父者, 七十有二代. 其有形兆垠堮勒石, 凡千八百餘處.」許慎說文序曰：「蒼頡之初作書, 蓋依類象形, 故謂之文. 其有形聲相益, 即謂之字. 字者, 言孳乳而滋多也. 著於竹帛謂之書, 書者如也. 以迄五帝、三王之世, 改易殊體, 封於泰山者七十有二代, 靡有同焉.」

[三]漢祀令曰：「天子行有所之, 出河, 沈用白馬珪璧各一, 衣以繒緹五尺, 祠用脯二束, 酒六升, 鹽一升. 涉渭、灞、涇、雒佗名水如此者, 沈珪璧各一. 律, 在所給祠具；及行, 沈祠佗川水, 先驅投石, 少府給珪璧. 不滿百里者不沈.」

[四]盧植注曰：「配林, 小山林麓配泰山者也. 謂諸侯不郊天, 泰山巡省所考五獄之宗, 故有事將祀之, 先即其漸. 天子則否矣.」泰山廟在博縣. 風俗通曰：「博縣十月祀岱宗, 名曰合凍, 十二月涸凍, 正月解凍. 太守絜齋, 親自執事, 作脯廣一尺, 長五寸. 既祀訖, 取泰山君夫人坐前脯三十朐, 太守拜章, 縣次驛馬, 傳送雒陽.」

三十二年正月, 上齋, 夜讀河圖會昌符, 曰「赤劉之九, 會命岱宗. 不慎克用, 何益於承. 誠善用之, 姦偽不萌」. 感此文, 乃詔松等復案索河雒讖文言九世封禪事者. 松等列奏, 乃許焉[一].

[一]東觀書曰：「群臣奏言：『登封告成, 為民報德, 百王所同. 陛下輒拒絕不許, 臣下不敢頌功述德業. 河雒讖書, 赤漢九世, 當巡封泰山, 凡三十六事, 傅奏左帷. 陛下遂以仲月令辰, 遵岱嶽之正禮, 奉圖雒之明文, 以和靈瑞, 以為兆民.』上曰：『至泰山乃復議. 國家德薄, 災異仍至, 圖讖蓋如此！』」

初, 孝武帝欲求神仙, 以扶方者言黃帝由封禪而後僊, 於是欲封禪. 封禪不常, 時人莫知. 元封元年, 上以方士言作封禪器, 以示群儒, 多言不合古, 於是罷諸儒不用. 三月, 上東上泰山[一], 乃上石立之泰山顛[二]. 遂東巡海上, 求僊人, 無所見而還. 四月, 封泰山[三]. 恐所施用非是, 乃祕其事. 語在漢書郊祀志[四].

[一]郭璞注山海經曰：「泰山從山下至頭, 四十八里二百步.」

[二]風俗通曰：「石高二丈一尺, 刻之曰『事天以禮, 立身以義, 事父以孝, 成民以仁. 四海之內, 莫不為郡縣, 四夷八蠻, 咸來貢職. 與天旡極, 人民蕃息, 天祿永得』.」

[三]風俗通曰：「封廣丈二尺, 高九尺, 下有玉牒書也.」

[四]東觀書曰：「上至泰山, 有司復奏河、雒圖記表章赤漢九世尤著明者, 前後凡三十六事. 與博士充等議, 以為『殷統未絕, 黎庶繼命, 高宗久勞, 猶為中興. 武王因父, 受命之列, 據三代郊天, 因孔子甚美其功, 後世謂之聖王. 漢統中絕, 王莽盜位, 一民莫非其臣, 尺土靡不其有, 宗廟不祀, 十有八年. 陛下無十室之資, 奮振於匹夫, 除殘去賊, 興復祖宗, 集就天下, 海內治平, 夷狄慕義, 功德盛於高宗、(宣)[武]王. 宜封禪為百姓祈福. 請親定刻石紀號文, 太常奏儀制』. 詔曰：『許. 昔小白欲封, 夷吾難之；季氏欲旅, 仲尼非焉. 蓋齊諸侯, 季氏大夫, 皆無事於泰山. 今予末小子, 巡祭封禪, 德薄而任重, 一則以喜, 一則以懼. 喜於得承鴻業, 帝堯善及子孫之餘賞, 蓋應圖籙, 當得是當. 懼於過差, 執德不弘, 信道不篤, 為議者所誘進, 後世知吾罪深矣.』」

上許梁松等奏, 乃求元封時封禪故事, 議封禪所施用. 有司奏當用方石再累置壇中, 皆方五尺, 厚一尺, 用玉牒書藏方石. 牒厚五寸, 長尺三寸, 廣五寸, 有玉檢. 又用石檢十枚, 列於石傍, 東西各三, 南北各二, 皆長三尺, 廣一尺, 厚七寸. 檢中刻三處, 深四寸, 方五寸, 有蓋. 檢用金鏤五周, 以水銀和金以為泥. 王璽一方寸二分, 一枚方五寸. 方石四角又有距石, 皆再累. 枚長一丈, 厚一尺, 廣二尺, 皆在圓壇上. 其下用距石十八枚, 皆高三尺, 厚一尺, 廣二尺, 如小碑, 環壇立之, 去壇三步. 距石下皆有石跗, 入地四尺. 又用石碑, 高九尺, 廣三尺五寸, 厚尺二寸, 立壇丙地, 去壇三丈以上, 以刻書. 上以用石功難, 又欲及二月封, 故詔松欲因故封石空檢, 更加封而已[一]. 松上疏爭之, 以為「登封之禮, 告功皇天, 垂後無窮, 以為萬民也. 承天之敬, 尤宜章明. 奉圖書之瑞, 尤宜顯著. 今因舊封, 竄寄玉牒故石下, 恐非重命之義. 受命中興, 宜當特異, 以明天意」. 遂使泰山郡及魯趣石工, 宜取完青石, 無必五色. 時以印工不能刻玉牒, 欲用丹漆書之；會求得能刻玉者, 遂書. 書祕刻方石中, 合容玉牒.

[一]欲及二月者, 虞書「歲二月, 東巡狩, 至于岱宗, 柴」. 范甯曰：「巡狩者, 巡行諸侯所守. 二月直卯, 故以東巡狩也. 祭山曰燔柴, 積柴加牲於其上而燔之也.」

二月, 上至奉高[一], 遣侍御史與蘭臺令史, 將工先上山刻石. 文曰：「維建武三十有二年二月, 皇帝東巡狩, 至于岱宗, 柴[二], 望秩於山川[三], 班于群神[四], 遂覲東后. 從臣太尉熹、行司徒事特進高密侯禹等. 漢賓二王之後在位. 孔子之後褒成侯, 序在東后, 蕃王十二, 咸來助祭. 河圖赤伏符曰：『劉秀發兵捕不道, 四夷雲集龍鬥野, 四七之際火為主.』河圖會昌符曰：『赤帝九世, 巡省得中, 治平則封, 誠合帝道孔矩, 則天文靈出, 地祇瑞興. 帝劉之九, 會命岱宗, 誠善用之, 姦偽不萌. 赤漢德興, 九世會昌, 巡岱皆當. 天地扶九, 崇經之常. 漢大興之, 道在九世之主. 封于泰山, 刻石著紀, 禪于梁父, 退省考五.』河圖合古篇曰：『帝劉之秀, 九名之世, 帝行德, 封刻政.』河圖提劉予曰：『九世之帝, 方明聖, 持衡拒, 九州平, 天下予.』雒書甄曜度曰：『赤三德, 昌九世, 會修符, 合帝際, 勉刻封.』孝經鉤命決曰：『予誰行, 赤劉用帝, 三建孝, 九會修, 專茲竭行封岱青.』河雒命后, 經讖所傳. 昔在帝堯, 聰明密微, 讓與舜庶, 後裔握機. 王莽以舅后之家, 三司鼎足冢宰之權勢, 依託周公、霍光輔幼歸政之義, 遂以篡叛, 僭號自立. 宗廟墮壞, 社稷喪亡, 不得血食, 十有八年. 楊、徐、青三州首亂, 兵革橫行, 延及荊州, 豪傑并兼, 百里屯聚, 往往僭號. 北夷作寇, 千里無煙, 無雞鳴狗吠之聲. 皇天睠顧皇帝, 以匹庶受命中興, 年二十八載興兵, (起是)以(中)次誅討, 十有餘年, 罪人(則)斯得. 黎庶得居爾田, 安爾宅. 書同文, 車同軌, 人同倫. 舟輿所通, 人跡所至, 靡不貢職. 建明堂, 立辟雍, 起靈臺, 設庠序. 同律、度、量、衡[五]. 修五禮[六], 五玉[七], 三帛[八], 二牲[九], 一死[一０], 贄[一一]. 吏各修職, 復于舊典. 在位三十有二年, 年六十二. 乾乾日昃, 不敢荒寧, 涉危歷險, 親巡黎元, 恭肅神祇, 惠恤耆老, 理庶遵古, 聰允明恕. 皇帝唯慎河圖、雒書正文, 是月辛卯, 柴, 登封泰山. 甲午, 禪于梁陰. 以承靈瑞, 以為兆民, 永茲一宇, 垂于後昆. 百寮從臣, 郡守師尹, 咸蒙祉福, 永永無極. 秦相李斯燔詩書, 樂崩禮壞. 建武元年已前, 文書散亡, 舊典不具, 不能明經文, 以章句細微相況八十一卷, 明者為驗, 又其十卷, 皆不昭晢. 子貢欲去告朔之餼羊, 子曰：『賜也, 爾愛其羊, 我愛其禮.』後有聖人, 正失誤, 刻石記.」[一二]

[一]應劭漢官馬第伯封禪儀記曰：「車駕正月二十八日發雒陽宮, 二月九日到魯, 遣守謁者郭堅伯將徒五百人治泰山道. 十日, 魯遣宗室諸劉及孔氏、瑕丘丁氏上壽受賜, 皆詣孔氏宅, 賜酒肉. 十一日發, 十二日宿奉高. 是日遣虎賁郎將先上山, 三案行. 還, 益治道徒千人. 十五日, 始齋. 國家居太守府舍, 諸王居府中, 諸侯在縣庭中齋. 諸卿、校尉、將軍、大夫、黃門郎、百官及宋公、衛公、褒成侯、東方諸侯、雒中小侯齋城外汶水上. 太尉、太常齋山虞. 馬第伯自云, 某等七十人先之山虞, 觀祭山壇及故明堂宮郎官等郊肆處. 入其幕府, 觀治石. 石二枚, 狀博平, 圓九尺, 此壇上石也. 其一石, 武帝時石也. 時用五車不能上也, 因置山下為屋, 號五車石. 四維距石長丈二[尺], 廣二尺, 厚尺半所, 四枚. 檢石長三尺, 廣六寸, 狀如封篋. 長檢十枚. 一紀號石, 高丈二尺, 廣三尺, 厚尺二寸, 名曰立石. 一枚, 刻文字, 紀功德. 是朝上山騎行, 往往道峻峭, (不)[下]騎, 步牽馬, 乍步乍騎, 且相半, 至中觀留馬. 去平地二十里, 南向極望無不睹. 仰望天關, 如從谷底仰觀抗□. 其為高也, 如視浮雲. 其峻也, 石壁窅窱, 如無道徑. 遙望其人, 端如行朽兀, 或為白石或雪, 久之白者移過樹, 乃知是人也. 殊不可上, 四布僵臥石上, 有頃復蘇. 亦賴齎酒脯, 處處有泉水, 目輒為之明. 復勉強相將行, 到天關, 自以已至也, 問道中人, 言尚十餘里. 其道旁山脅, 大者廣八九尺, 狹者五六尺. 仰視巖石松樹, 鬱鬱蒼蒼, 若在雲中. 俛視谿谷, 碌碌不可見丈尺. 遂至天門之下. 仰視天門, 窔遼如從穴中視天. 直上七里, 賴其羊腸逶迤, 名曰環道, 往往有絙索, 可得而登也. 兩從者扶挾, 前人相牽, 後人見前人履底, 前人見後人頂, 如畫重累人矣, 所謂磨胸□石, 捫天之難也. 初上此道, 行十餘步一休, 稍疲, 咽脣燋, 五六步一休. 牒牒據頓, 地不避濕暗, 前有燥地, 目視而兩腳不隨. 早食上, (脯)[晡]後到天門. 郭使者得銅物. 銅物形狀如鍾, 又方柄有孔, 莫能識也, 疑封禪具也. 得之者汝南召陵人, 姓陽名通. 東上一里餘, 得木甲. 木甲者, 武帝時神也. 東北百餘步, 得封所, 始皇立石及闕在南方, 漢武在其北. 二十餘步得北垂圓臺, 高九尺, 方圓三丈所, 有兩陛. 人不得從, 上從東陛上. 臺上有壇, 方一丈二尺所, 上有方石, 四維有距石, 四面有闕. 鄉壇再拜謁, 人多置錢物壇上, 亦不掃除. 國家上見之, 則詔書所謂酢梨酸棗狼藉, 散錢處數百, 幣帛具, 道是武帝封禪至泰山下, 未及上, 百官為先上跪拜, 置梨棗錢于道以求福, 即此也. 東山名曰日觀, 日觀者, 雞一鳴時, 見日始欲出, 長三丈所, 秦觀者望見長安, 吳觀者望見會稽, 周觀者望見(齊西)[嵩山]. 北有石室. 壇以南有玉盤, 中有玉龜. 山南脅神泉, 飲之極清美利人. 日入下去, 行數環. 日暮時頗雨, 不見其道, 一人居其前, 先知蹈有人, 乃舉足隨之. 比至天門下, 夜人定矣.」

[二]風俗通曰：「岱者, 胎也. 宗者, 長也. 萬物之始, 陰陽之交, [雲]觸石[而出], 膚寸而合, 不崇朝而遍雨天下, 惟泰山乎！故為五嶽之長耳.」

[三]孔安國書注曰：「九州名山、大川、五嶽、四瀆之屬, 皆一時望祭之.」安國又曰：「喻以尊卑祭之也. 五嶽視三公, 四瀆視諸侯, 其餘小者或卿、大夫、伯、子、男.」

[四]孔安國曰：「群神謂丘陵墳衍, 古之聖賢皆祭之矣.」

[五]孔安國書注曰：「同(陰)[音]律也.」度, 丈尺；量；斗斛；衡, 斤兩也.

[六]孔安國曰：「公、侯、伯、子、男朝聘之禮.」范甯曰：「吉、凶、賓、軍、嘉也.」

[七]范甯曰：「五等諸侯之瑞, 珪璧也.」

[八]孔安國曰：「諸侯世子執纁, 公之孤執玄, 附庸之君執黃.」范甯曰：「玄、纁、黃, 三孤所執.」

[九]范甯曰：「羔、鴈也. 卿執羔, 大夫執鴈.」

[一０]雉也, 士所執.

[一一]范甯曰：「總謂上所執之以為贄者也.」

[一二]封禪儀曰：「車駕十九日之山虞, 國家居亭, 百官(布)[列]野. 此日山上雲氣成宮闕, 百官並見之. 二十一日夕牲時, 白氣廣一丈, 東南極望致濃厚. 時天清和無雲. 瑞命篇『岱獄之瑞, 以日為應』也.」

二十二日辛卯晨, 燎祭天於泰山下南方, 群神皆從, 用樂如南郊[一]. 諸王、王者後二公、孔子後褒成君, 皆助祭位事也[二]. 事畢, 將升封. 或曰：「泰山雖已從食於柴祭, 今親升告功, 宜有禮祭.」於是使謁者以一特牲於常祠泰山處, 告祠泰山, 如親耕、貙劉、先祠、先農、先虞故事. 至食時, 御輦升山[三], 日中後到山上更衣[四], 早晡時即位于壇, 北面. 群臣以次陳後, 西上, 畢位升壇[五]. 尚書令奉玉牒檢, 皇帝以寸二分璽親封之, 訖, 太常命人發壇上石[六], 尚書令藏玉牒已, 復石覆訖, 尚書令以五寸印封石檢[七]. 事畢, 皇帝再拜, 群臣稱萬歲[八]. 命人立所刻石碑, 乃復道下[九].

[一]封禪儀曰：「晨祭也. 日高三丈所, 燔燎(燔燎)煙正北(也)[向].」

[二]封禪儀曰：「百官各以次上. 郡儲輦三百, 為貴臣、諸公、王、侯, 卿、大夫、百官皆步上, 少用輦.」輦者, 干寶周禮注曰「對轝曰輦」.

[三]封禪儀曰：「國家御首輦, 人輓升山, 至中觀休, 須臾復上.」

[四]封禪儀曰：「須臾, 群臣畢就位.」

[五]封禪儀曰：「國家臺上北面, 虎賁陛戟臺下.」

[六]封禪儀曰：「騶騎三千餘人發壇上方石.」

[七]封禪儀曰：「以金為繩, 以石(三)[為]檢. 東方西方各三檢. 檢中石泥及壇土, 色赤白黑, 各依如其方色.」

[八]封禪儀曰：「稱萬歲, 音動山谷. 有氣屬天, 遙望不見山巔, 山巔人在氣中, 不知也.」

[九]封禪儀曰：「封畢有頃, 詔百官以次下, 國家隨後. 數百人維持行, 相逢推, 百官連延二十餘里. 道迫小, 深谿高岸數百丈. 步從匍匐邪上, 起近炬火, 止亦駱驛. 步從觸擊大石, 石聲正讙, 但讙石旡相應和者. 腸不能已, 口不能默. 夜半後到, 百官明旦乃訖. 其中老者氣劣不行, 正臥巖石下. 明日, 太醫令復遵問起居. 國家云：『昨上下山, 欲行迫前人, 欲休則後人所蹈, 道峻危險, 恐不能度. 國家不勞, 百官已下露臥水飲, 無一人蹉跌, 無一人疾病, 豈非天邪！』泰山率多暴雨, 如今上直下柴祭封登, 清晏溫和. 明日上壽, 賜百官省事. 事畢發, 暮宿奉高三十里. 明日發, 至梁甫九十里夕牲.」

二十五日甲午, 禪, 祭地于梁陰, 以高后配, 山川群神從, 如元始中北郊故事[一].

[一]服虔曰：「禪, 廣土地.」項威曰：「除地為墠. 後改墠曰禪, 神之矣.」封禪儀曰：「功效如彼, 天應如此, 群臣上壽, 國家不聽.」

四月己卯, 大赦天下, 以建武三十二年為建武中元元年, 復博、奉高、嬴勿出元年租、芻稿. 以吉日刻玉牒書函藏金匱, 璽印封之. 乙酉, 使太尉行事, 以特告至高廟[一]. 太尉奉匱以告高廟, 藏于廟室西壁石室高主室之下[二].

[一]尚書虞典曰：「歸格于藝祖, 用特.」

[二]袁宏曰：「夫天地者, 萬物之官府；山川者, 雲雨之丘墟. 萬物生遂, 則官府之功大；雲雨施潤, 則丘墟之德厚. 故化洽天下, 則功配於天地；澤流一國, 則德合於山川. 是以王者經略, 必以天地為本；諸侯述職, 必以山川為主. 體而象之, 取其陶育；禮而告之, 歸其宗本. 書曰：『東巡狩, 至于岱宗, 柴.』傳曰：『郊祀后稷, 以祈農事.』夫巡狩觀化之常事, 祈農撫民之定業, 猶絜誠殷薦, 以告昊天, 況創制改物, 人神易聽者乎！夫揖讓受終, 必有至德於天下；征伐革命, 則有大功於萬物. 是故王者初基, 則有封禪之事, 蓋以其成功告於神明者也. 夫東方者, 萬物之所始；山嶽者, 靈氣之所宅. 故求之物本, 必於其始；取其所通, 必於所宅. 崇其壇場, 則謂之封；明其代興, 則謂之禪. 然則封禪者, 王者開務之大禮也. 德不周洽, 不得輒議斯事；功不弘濟, 不得髣彿斯禮. 曠代一有, 其道至高. 故自黃帝、堯、舜至三代, 各一得封禪, 未有中修其禮者也. 雖繼(職)[體]之君, 時有功德, 此蓋率復舊業. 增修其前政, 不得仰齊造國, 同符改物者也. 夫神道貞一, 其用不煩；天地易簡, 其禮尚質. 故藉用白茅, 貴其誠素；器用陶匏, 取其易從. 然封禪之禮, 簡易可也. 若夫(白)[石]函玉牒, 非天地之性也.」

校勘記

三一五七頁　七行　蔡邕引中興以來所修者為祭祀[意此]志即邕之意也　盧云案本傳, 邕撰十意, 必補二字, 語方明. 今據補.

三一五八頁　八行　(正月)[在易]泰卦　據汲本、殿本改.

三一五八頁一二行　廣(坐)[三]十五步　據殿本改.

三一五八頁一二行　辟神道(以)[八]通　據盧校改. 按：盧據史記封禪書索隱引改.

三一五八頁一四行　營(六甘泉)北辰于南門之外　據盧校刪.

三一五八頁一四行　列望(遂)[道]乃近前望道外　據盧校改.

三一五九頁　三行　其五零壇(土)[去]茅營　據汲本改. 按：盧云「零」疑「帝」之訛. 校補謂零與靈同, 即神靈壇也.

三一五九頁　五行　列望亞前望道外[徑]三十六步　按：依文義當脫一「徑」字, 今補.

三一五九頁　六行　卿望亞列望道外徑三十五步　按：汲本、殿本「三十五步」作「二十五步」.

三一五九頁　六行　壇廣[一]丈　據汲本、殿本補.

三一五九頁　六行　大夫望亞卿望道(之)外徑十九步　據校補說刪.

三一五九頁　七行　為周道大夫望之外徑(九)[六]步　據盧校改.

三一六０頁　四行　及中(宮)[官]宿五官神　據集解引錢大昕說改, 說詳下.

三一六０頁　五行　二十八宿外(宮)[官]星　集解引錢大昕說, 謂「外宮」當作「外官」. 漢書天文志「經星常宿中外官凡百一十八名.」今據改.

三一六０頁一五行　先天而天不違　按：汲本、殿本「不」作「弗」.

三一六一頁　五行　(□)[燎]俎實於壇南巳地　據盧校改. 按：通典作「燎」.

三一六一頁　六行　祭天(祭)[居]紫壇幄帷高皇帝(祭)[配]天居堂下西向紺帷帳紺席　據盧校改. 按：校補引柳從辰說, 謂孫輯本漢舊儀「祭天」作「配天」, 御覽五百二十六、書鈔九十, 初學記十三、類聚三十八同. 又按：「幄帷」之「帷」通典作「帳」, 「帷帳」之「帳」通典作「幄」.

三一六三頁　七行　傅奏左帷　盧云「帷」字疑當作「惟」. 今按：如盧說改「帷」為「惟」, 則「惟」字當屬下讀.

三一六三頁一０行　多言不合古　按：汲本、殿本「古」上有「於」字.

三一六四頁　四行　功德盛於高宗(宣)[武]王　據殿本、集解本改.

三一六四頁　五行　許昔小白欲封　按：聚珍本東觀記「許」作「在」. 或謂許即可, 謂可其奏也. 當時之體如此.

三一六四頁　九行　用玉牒書藏方石　按：集解引黃山說, 謂後文梁松疏言「竄寄玉牒故石下」, 是此文當作「用玉牒書藏方石下」, 奪「下」字.

三一六五頁一四行　河圖提劉予　汲本、殿本「予」作「子」.

三一六五頁一五行　天下予　汲本「予」作「子」, 殿本考證謂「予」本或作「子」. 按：張森楷校勘記謂上有「持衡拒」, 拒予為韻, 作「子」不協, 非也.

三一六六頁　五行　年二十八載興兵(起是)以(中)次誅討　據盧校刪.

三一六六頁　六行　罪人(則)斯得　據盧校刪.

三一六七頁　五行　四維距石長丈二[尺]據盧校補. 按：通典有「尺」字.

三一六七頁　七行　(不)[下]騎步牽馬　據盧校改. 按：通典、通考並作「下」.

三一六七頁一五行　(脯)[晡]後到天門　據殿本改. 又「天」原訛「大」, 逕改正.

三一六七頁一六行　姓陽名通　按：汲本、殿本「陽」作「楊」.

三一六八頁　四行　望見(齊西)[嵩山]據盧校改.

三一六八頁　六行　岱者胎也　按：盧云諸書引多作「始也」, 下云「萬物之始」, 則「始」字是.

三一六八頁　六行　[雲]觸石[而出]據盧校補.

三一六八頁　九行　其餘小者或卿大夫伯子男　汲本無「或」字. 按：偽孔傳無「或卿大夫」四字.

三一六八頁一一行　同(陰)[音]律也　據汲本、殿本改. 按：注引偽孔傳多刪節. 今偽孔傳作「律法制及尺丈斛斗斤兩皆均同」.

三一六九頁　一行　百官(布)[列]野　據惠棟補注改.

三一六九頁一０行　燔燎(燔燎)煙正北(也)[向]校補引柳從辰說, 謂孫輯本漢官儀引此「燔燎」二字不重, 書鈔九十一引此亦不重, 「也」作「鄉」. 黃山謂「正北也」當作「正北向」, 祀天本北面. 今據刪補.

三一六九頁一一行　百官各以次上　按：校補引柳從辰說, 謂書鈔引此下有「國家時御輦, 人挽升車也」二句, 詳文義, 與下「郡儲御輦三百」正相接.

三一七０頁　一行　以石(三)[為]檢　校補謂案通考注「三」作「為」, 是. 今據改.

三一七０頁　五行　其中老者氣劣不行正臥巖石下　按：汲本、殿本作「其中老者氣劣不能行, 臥巖石下」.

三一七０頁　五行　明日太醫令復遵問起居　按：汲本「明日」下有「早」字.

三一七０頁一０行　禪廣土地　按：盧校改「地」為「也」.

三一七一頁　七行　雖繼(職)[體]之君　據盧校改. 據：集解引王補說, 謂「職」袁紀作「體」.

三一七一頁　九行　若夫(白)[石]函玉牒　據盧校改. 按：通典作「石函玉牒」. 汲本、殿本作「金函玉牒」, 誤. 此作「白函玉牒」者, 白與石形近而訛也.

後漢書志第八 祭祀中

北郊　明堂　辟雍　靈臺  迎氣　增祀　六宗　老子

是年初營北郊, 明堂、[一]辟雍、[二]靈臺未用事[三]. 遷呂太后于園. 上薄太后尊號曰高皇后, 當配地郊高廟. 語在光武紀[四].

[一]周禮考工記曰：「周人明堂, 度九尺之筵, 東西九筵, 南北七筵, 堂崇一筵, 五室, 凡室二筵.」鄭玄曰：「明堂者, 明政教之堂. 周度以筵, 亦王者相改. 周堂高九尺, 殷三尺, 則夏一尺矣. 相參之數也.」孝經援神契曰：「明堂上圓下方, 八窻四達, 布政之宮, 在國之陽.」晏子春秋曰：「明堂之制, 下之溫濕不能及也, 上之寒暑不能入也. 木工不鏤, 示民知節也.」呂氏春秋曰：「周明堂茅茨蒿柱, 土階三等, 以見儉節也.」前志武帝欲治明堂奉高旁, 未明其制度. 濟南人公玉帶上黃帝時明堂圖, 圖中有一殿, 四面無壁, 以茅蓋, 通水, 水圜宮垣為復道；上有樓, 從西南入, 名曰崑崙, 以拜禮上帝. 於是作明堂汶上, 如帶圖.」新論曰：「天稱明, 故命曰明堂. 上圓法天, 下方法地, 八窻法八風, 四達法四時, 九室法九州, 十二坐法十二月, 三十六戶法三十六雨, 七十二牖法七十二風.」東京賦曰：「復廟重屋, 八達九房.」薛綜注曰：「八達謂室有八窻也. 堂後有九室, 所以異於周制也.」王隆漢官篇曰：「是古者清廟茅屋.」胡廣曰：「古之清廟, 以茅蓋屋, 所以示儉也. 今之明堂, 茅蓋之, 乃加瓦其上, 不忘古也.」[二]白虎通曰：「辟雍, 所以行禮樂, 宣德化也. 辟者, 象璧圓, 以法天也. 雍者, 壅之以水, 象教化流行也. 辟之為言積也, 積天下之道德；雍之為言壅也, 壅天下之儀則：故謂辟雍也. 王制曰：『天子辟雍, 諸侯泮宮.』外圓者, 欲使觀者平均也. 又欲言外圓內方, 明德當圓, 行當方也.」[三]禮含文嘉曰：「禮, 天子靈臺, 所以觀天人之際, 陰陽之會也. 揆星度之驗, 徵六氣之端, 應神明之變化, 睹日氣之所驗, 為萬物獲福於無方之原, 招太極之清泉, 以與稼穡之根. 倉廩實, 知禮節；衣食足, 知榮辱. 天子得靈臺之[禮], 則五車三柱, 明制可行, 不失其常. 水泉川流, 無滯寒暴暑之災, 陸澤山陵, 禾盡豐穰.」故東京賦曰：「左制辟雍, 右立靈臺.」薛綜注曰：「於(之)[上]班教曰明堂, 大合樂射饗者辟雍, 司曆記候節氣者曰靈臺.」蔡邕明堂論曰：「明堂者, 天子太廟, 所以崇禮其祖, 以配上帝者也. 夏后氏曰世室, 殷人曰重屋, 周人曰明堂. 東曰青陽, 南曰明堂, 西曰總章, 北曰玄堂, 中曰太室. 易曰離也者, 明也, 南方之卦也. 聖人南面而聽天下, 嚮明而治. 人君之位, 莫正於此焉, 故雖有五名而主以明堂也. 其正中(焉)皆曰太廟. 謹承天隨時之令, 昭令德宗祀之禮, 明前功百辟之勞, 起尊老敬長之義, 顯教幼誨稚之學. 朝諸侯選造士於其中, 以[明]制度. 生者乘其能而至, 死者論其功而祭. 故為大教之宮, 而四學具焉, 官司備焉. 譬如北辰, 居其所而眾星拱之, 萬象翼之. [政]教之所由生(專), (受作)[變化]之所(自)[由]來, 明一統也. 故言明堂, 事之大, 義之深也. 取其宗祀之清貌, 則曰清廟. 取其正室之貌, 則曰太廟. 取其尊崇(矣), 則曰太室. 取其(堂)[向明], 則曰明堂. 取其四門之學, 則曰太學. 取其四面周水圓如璧, 則曰辟雍. 異名而同事, 其實一也. 春秋因魯取宋之姦賂, 則顯之太廟, 以明聖王建清廟明堂之義. 經曰：『取郜大鼎于宋, 納于太廟.』傳曰：『非禮也. 君人者, 將昭德塞違, 故昭令德以示子孫. 是以清廟茅屋, 昭其儉也. 夫德, 儉而有度, 升降有數, 文物以紀之, 聲明以發之, 以臨照百官, 百官於是戒懼, 而不敢易紀律.』所以(大)明[大]教也. 以周清廟論(曰)[之], 魯太廟皆明堂也. 魯禘祀周公於太廟明堂, 猶周宗祀文王於清廟明堂也. 禮記檀弓曰『王齋禘於清廟明堂』也. 孝經曰：『宗祀文王於明堂.』禮記明堂位曰：『太廟, 天子曰明堂.』又曰：『成王幼弱, 周公踐天子位以治天下, 朝諸侯於明堂, 制禮作樂, 頒度量, 而天下大服. 成王以周公為有勳勞於天下, 命魯公世(曰)[世]禘祀周公於太廟, 以天子禮欒, 升歌清廟, 下管象舞, 所以異魯於天下[也].』取周清廟之歌歌於魯太廟, 明(堂)魯之[太]廟猶周清廟也, 皆所以昭文王、周公之德, 以示子孫者也. 易傳太初篇曰：『天子旦入東學, 晝入南學, 暮入西學. 在中央曰太學, 天子之所自學也.』禮記保傅篇曰：『帝入東學, 上親而貴仁；入西學, 上賢而貴德；入南學, 上齒而貴信；入北學, 上貴而尊爵；入太學, 承師而問道.』與易傳同. 魏文侯孝經傳曰：『太學者, 中學明堂之位也.』禮記古大明堂之禮曰：『膳夫是相禮, 日中出南闈, 見九侯門子. 日側出西闈, 視五國之事. 日闇出北闈, 視帝節猶.』爾雅曰：『宮中之門謂之闈.』王居明堂之禮, 又別陰陽門, [東]南(門)稱門, 西(門)[北]稱闈, 故周官有門闈之學. 師氏教以三德守王門, 保氏教以六藝守王闈. 然則師氏居東門、南門, 保氏居西門、北門也. 知掌教國子, 與易傳、保傅王居明堂之禮參相發明, 為四學焉. 文王世子篇曰：『凡大合樂, 則遂養老. 天子至, 乃命有司行事, 興秩節, 祭先師、先聖焉. 始之養也, 適東序, 釋奠於先老, 遂設三老、[五更之席]位焉. [言教學始之於養老, 由東方歲始也. 又]春夏學干戈, 秋冬學羽籥, 皆於東序. 凡祭與養老、乞言、合語之禮, 皆小樂正詔之於東序.』又曰：『大司成論說在東序.』然則詔學皆在東序. 東序, 東之堂也, 學者詔焉, 故稱太學. 仲夏之月, 令祀百辟卿士之有德於民者. 禮記太學志曰：『禮, 士大夫學于聖人、善人, 祭于明堂, 其無位者祭於太學.』禮記昭穆篇曰：『祀先賢于西學, 所以教諸侯之德也.』即所以顯行國禮之處也. 太學, 明堂之東序也, 皆在明堂辟雍之內. 月令記曰：『明堂者, 所以明天氣, 統萬物.』明堂上通於天, 象日辰, 故下十二宮象日辰也. 水環四周, 言王者動作法天地, 德廣及四海, 方此水也. [禮記盛德篇曰：『明堂九室, 以茅蓋屋, 上圓下方, 此水]名曰辟雍.』王制曰：『天子出征, 執有罪, 反舍奠於學, 以訊馘告.』樂記曰：『武王伐殷, (為)[薦]俘馘于京太室.』詩魯頌云：『矯矯虎臣, 在泮獻馘.』京, 鎬京也. 太室, 辟雍之中明堂太室也. 與諸侯泮宮俱獻馘焉, 即王制所謂『以訊馘告』者也. 禮記曰：『祀乎明堂, 所以教諸侯之孝也.』孝經曰：『孝悌之至, 通於神明, 光于四海, 無所不通. 詩云：「自西自東, 自南自北, 無思不服.」』言行孝者則曰明堂, 行悌者則曰太學, 故孝經合以為一義, 而稱鎬京之詩以明之. 凡此皆明堂、太室、辟雍、太學事通[文]合之義也. 其制度數各有所法. 堂方百四十四尺, 坤之策也. 屋圓屋徑二百一十六尺, 乾之策也. 太廟明堂方三十六丈, 通天屋徑九丈, 陰陽九六之變(且)[也]. 圓蓋方載, (六)九[六]之道也. 八闥以象八卦, 九室以象九州, 十二宮以應辰. 三十六戶七十二牖, 以四戶(九)[八]牖乘九室之數也. 戶皆外設而不閉, 示天下不藏也. 通天屋高八十一尺, 黃鍾九九之實也. 二十八柱列於四方, 亦七宿之象也. 堂高三丈, (亦)[以]應三統. 四鄉五色者, 象其行. 外廣二十四丈, 應一歲二十四氣. 四周以水, 象四海. 王者之大禮也.」

[四]袁宏紀曰：「夫越人而臧否者, 非憎於彼也. 親戚而加譽者, 非優於此也. 處情之情殊, 故公私之心異也. 聖人知其如此, 故明彼此之理, 開公私之塗, 則隱諱之義著, 而親尊之道長矣. 古之人以為先君之體, 猶今君之體, 推近以知遠, 則先後義鈞也. 而況彰其大惡, 以為貶黜者乎！」

北郊在雒陽城北四里, 為方壇四陛[一]. 三十三年正月辛未, 郊. 別祀地祇, 位南面西上, 高皇后配, 西面北上, 皆在壇上, 地理群神從食, 皆在壇下, 如元始中故事. 中嶽在未, 四嶽各在其方孟辰之地, 中營內. 海在東；四瀆河西, 濟北, 淮東, 江南；他山川各如其方, 皆在外營內. 四陛醊及中外營門封神如南郊. 地祇、高后用犢各一頭, 五嶽共牛一頭, 海、四瀆共牛一頭, 群神共二頭. 奏樂亦如南郊. 既送神, 瘞俎實于壇北.

[一]張(璫)[璠]記云：「城北六里.」袁山松書曰：「行夏之時, 殷祭之日, 犧牲尚黑耳.」

明帝即位, 永平二年正月辛未, 初祀五帝於明堂, 光武帝配[一]. 五帝坐位堂上, 各處其方. 黃帝在未, 皆如南郊之位. 光武帝位在青帝之南少退, 西面. 牲各一犢, 奏樂如南郊. 卒事, 遂升靈臺, 以望雲物[二].

[一]孝經云「宗祀文王於明堂以配上帝」, 故鄭玄曰「上帝者, 天之別名. 神無二主, 故異其處, 避后稷也.」

[二]杜預注傳曰：「雲物, 氣色災變也. 素察妖祥, 逆為之備.」

迎時氣, 五郊之兆. 自永平中, 以禮讖及月令有五郊迎氣服色, 因采元始中故事, 兆五郊于雒陽四方. 中兆在未, 壇皆三尺, 階無等.

立春之日, 迎春于東郊, 祭青帝句芒[一]. 車旗服飾皆青. 歌青陽, 八佾舞雲翹之舞. 及因賜文官太傅、司徒以下縑各有差.

[一]月令章句曰：「東郊去邑八里, 因木數也.」

立夏之日, 迎夏于南郊, 祭赤帝祝融[一]. 車旗服飾皆赤. 歌朱明, 八佾舞雲翹之舞.

[一]月令章句曰：「南郊七里, 因火數也.」

先立秋十八日, 迎黃靈于中兆, 祭黃帝后土[一]. 車旗服飾皆黃. 歌朱明, 八佾舞雲翹、育命之舞[二].

[一]月令章句曰：「去邑五里, 因土數也.」

[二]魏氏繆襲議曰：「漢有雲翹、育命之舞, 不知所出. 舊以祀天, 今可兼以雲翹祀圓丘, 兼以育命祀方澤.」

立秋之日, 迎秋于西郊, 祭白帝蓐收[一]. 車旗服飾皆白. 歌西皓, 八佾舞育命之舞. 使謁者以一特牲先祭先虞于壇, 有事, 天子入囿射牲, 以祭宗廟, 名曰貙劉. 語在禮儀志.

[一]月令章句曰：「西郊九里, 因金數也.」

立冬之日, 迎冬于北郊, 祭黑帝玄冥[一]. 車旗服飾皆黑. 歌玄冥, 八佾舞育命之舞[二].

[一]月令章句曰：「北郊六里, 因水數也.」

[二]獻帝起居注曰：「建安八年, 公卿迎氣北郊, 始復用八佾.」皇覽曰：「迎禮春、夏、秋、冬之樂, 又順天道, 是故距冬至日四十六日, 則天子迎春於東堂, 距邦八里, 堂高八尺, 堂陛(三)[八]等. 青稅八乘, 旗旄尚青, 田車載矛, 號曰助天生. 唱之以角, 舞之以羽翟, 此迎春之樂也. 自春分數四十六日, 則天子迎夏於南堂, 距邦七里, 堂高七尺. 堂陛(二)[七]等. 赤稅七乘, 旗旄尚赤, 田車載戟, 號曰助天養. 唱之以徵, 舞之以鼓鞉, 此迎夏之樂也. 自夏至數四十六日, 則天子迎秋於西堂, 距邦九里, 堂高九尺, 堂階九等. 白稅九乘, 旗旄尚白, 田車載兵, 號曰助天收. 唱之以商, 舞之以干戚, 此迎秋之樂也. 自秋分數四十六日, 則天子迎冬於北堂, 距邦六里, 堂高六尺, 堂階六等. 黑稅六乘, 旗旄尚黑, 田車載甲鐵鍪, 號曰助天誅. 唱之以羽, 舞之以干戈, 此迎冬之樂也.」

章帝即位, 元和二年正月, 詔曰：「山川百神, 應祀者未盡. 其議增修群祀宜享祀者.」[一]

[一]東觀書, 詔曰：「經稱『秩元祀, 咸秩無文』. 祭法『功施於民則祀之, 以死勤事則祀之, 以勞定國則祀之, 能禦大災則祀之. [以]日月星辰, 民所瞻仰也；山林川谷丘陵, 民所取財用也. 非此族也, 不在祀典』. 傳曰：『聖王先成民而致力於神.』又曰：『山川之神, 則水旱癘疫之災, 於是乎禜之. 日月星辰之神, 則雪霜風雨之不時, 於是乎禜之.』孝文十二年令曰：『比年五穀不登, 欲有以增諸神之祀.』王制曰：『山川神祇有不舉者, 為不敬.』今恐山山百神應典祀者尚未盡秩, 其議增修群祀宜享祀者, 以祈豐年, 以致嘉福, 以蕃兆民. 詩不云乎：『懷柔百神, 及河喬嶽.』有年報功, 不私幸望, 豈嫌同辭, 其義一焉.」

二月, 上東巡狩, 將至泰山, 道使使者奉一太牢祠帝堯於濟陰成陽靈臺. 上至泰山, 修光武山南壇兆. 辛未, 柴祭天地群神如故事. 壬申, 宗祀五帝於孝武所作汶上明堂, 光武帝配, 如雒陽明堂(祀)[禮]. 癸酉, 更告祀高祖、太宗、世宗、中宗、世祖、顯宗於明堂, 各一太牢. 卒事, 遂覲東后. 饗賜王侯群臣. 因行郡國, 幸魯, 祠東海恭王, 及孔子、七十二弟子[一]. 四月, 還京都. 庚申, 告至, 祠高廟、世祖, 各一特牛. 又為靈臺十二門作詩, 各以其月祀而奏之. 和帝無所增改.

[一]漢晉春秋曰：「闕里者, 仲尼之故宅也. 在魯城中. 帝升廟西面；群臣中庭北面, 皆再拜. 帝進爵而後坐.」東觀書曰：「祠禮畢, 命儒者論難.」

安帝即位, 元初六年, 以尚書歐陽家說, 謂六宗者, 在天地四方之中, 為上下四方之宗. 以元始中故事, 謂六宗易六子之氣日、月、雷公、風伯、山、澤者為非是. 三月庚辰, 初更立六宗, 祀於雒陽西北戌亥之地, 禮比太社也[一].

[一]月令：「孟冬祈于天宗.」盧植注曰：「天宗, 六宗之神.」李氏家書曰：「司空李郃侍祠南郊, 不見六宗祠, 奏曰：『案尚書「肆類于上帝, 禋于六宗」. 六宗者, 上不及天, 下不及地, 傍不及四方, 在六合之中, 助陰陽, 化成萬物. 漢初甘泉、汾陰天地亦禋宗. 孝成之時, 匡衡奏立南北郊祀, 復祠六宗. 及王莽謂六宗, 易六子也. 建武都雒陽, 制祀不道祭六宗, 由是廢不血食. 今宜復舊制度.』制曰：『下公卿議.』五官將行弘等三十一人議可祭, 大鴻臚龐雄等二十四人議不(可)當祭. 上從郃議, 由是遂祭六宗.」六宗之義, 自伏生及乎後代, 各有不同, 今並抄集以證其論云. 虞書曰：「肆類于上帝, 禋于六宗, 望于山川.」伏生、馬融曰：「萬物非天不覆, 非地不載, 非春不生, 非夏不長, 非秋不收, 非冬不藏. 禋于六宗, 此之謂也.」歐陽和伯、夏侯建曰：「六宗上不謂天, 下不謂地, 傍不謂四方, 在六者之閒, 助陰陽變化者也.」孔安國曰：「精意以享謂之禋. 宗, 尊也. 所尊祭其祀有六：埋少牢于太昭, 祭時也；相近於坎壇, 祭寒暑也；王宮, 祭日也；夜明, 祭月也；幽禜, 祭星也；雩禜, 祭水旱也. 禋于六宗, 此之謂也.」孔叢曰, 宰我問六宗於夫子, 夫子荅如安國之說. 臣昭以此解若果是夫子所說, 則後儒無復紛然. 文秉案劉歆曰：「六宗謂水、火、雷、風、山、澤也.」賈逵曰：「六宗謂日宗、月宗、星宗、岱宗、海宗、河宗也.」鄭玄曰：「六宗, 星、辰、司中、司命、風伯、雨師也. 星, 五緯也. 辰謂日月所會十二次也. 司中、司命、文昌第五、第四星也. 風師, 箕也. 雨師, 畢也.」晉武帝初, 司馬紹統表駮之曰：「臣以為帝在于類, 則禋者非天. 山川屬望, 則海岱非宗. 宗猶包山, 則望何秩焉? 伏與歆、逵失其義也. 六合之閒, 非制典所及；六宗之數, 非一位之名. 陰陽之說, 又非義也. 并五緯以為一, 分文昌以為二, 箕、畢既屬於辰, 風師、雨師復特為位, 玄之失也. 安國案祭法為宗, 而除其天地於上, 遺其四方於下, 取其中以為六宗. 四時寒署日月眾星并水旱, 所宗者八, 非但六也. 傳曰：『山川之神, 則水旱癘疫之災, 於是乎禜之. 日月星辰之神, 則雪霜風雨之不時, 於是乎禜之.』又曰：『龍見而雩.』如此, 禜者, 祀日月星辰山川之名；雩者, 周人四月祭天求雨之稱也. 雪霜之災, 非夫禜之所禳；雩祭之禮, 非正月之所祈. 周人之後說有虞之典, 故於學者未盡喻也. 且類于上帝, 即禮天也. 望于山川, 禜所及也. 案周禮云, 昊天上帝, 日月星辰, 司中司命, 風師雨師, 社稷五祀五嶽, 山林川澤, 四方百物. 又曰：『兆五帝於四郊, 四類四望亦如之.』無六宗之兆, . 祭法之祭天, 祭地, 祭時, 祭寒暑日月星, 祭水旱, 祭四方, 及山林川谷丘陵能出雲為風雨、見怪物, 皆是. 有天下者祭百神, 非此族也, 不在祀典, 復無六宗之文. 明六宗所禋, 即祭法之所及, 周禮之所祀, 即虞書之所宗, 不宜特復立六宗之祀也. 春官大宗伯之職, 掌玉作六器, 以禮天地四方. 以蒼璧禮天, 以黃琮禮地, 以青圭禮東方, 以赤璋禮南方, 以白琥禮西方, 以玄璜禮北方. 天宗, 日月星辰寒暑之屬也；地宗, 社稷五祀之屬也；四方之宗者, 四時五帝之屬也. 如此, 則群神咸秩而無廢, 百禮遍修而不瀆, 於理為通.」幽州秀才張髦又上疏曰：「煙於六宗, (禮)[祀]祖考所尊者六也. 何以考之? 周禮及禮記王制, 天子將出, 類于上帝, 宜於社, 造于禰. 巡狩四方, 覲諸侯, 歸格於祖禰, 用特. 堯典亦曰：『肆類于上帝, 禋于六宗, 望于山川, 遍於群神, 班瑞于群后, 肆覲東后. 協時月正日, 同律度量衡.』巡狩一歲以周, 爾乃『歸格于藝祖, 用特』. 臣以尚書與禮王制, 同事一義, 符契相合. 禋于六宗, 正謂祀祖考宗廟也. 文祖之廟六宗, 即三昭三穆也. 若如十家之說, 既各異義, 上下違背, 且沒乎祖之禮. 考之禮, 考之祀典, 尊卑失序. 若但類于上帝, 不禋祖禰而行, 去時不(吉)[告], 歸何以格? 以此推之, 較然可知也. 禮記曰：『夫政必本於天, 殽以降命. 命降于社之謂殽地, 降於祖廟之謂仁義, 降於山川之謂興作, 降於五祀之謂制度.』又曰：『祭帝於郊, 所以定天位也；祀社於國, 所以列地利也；祭祖於廟, 所以本仁也；山川所以儐鬼神也；五祀所以本事也.』又曰：『禮行於郊, 而百神受職焉；禮行於社, 而百貨可極焉；禮行於祖廟, 而孝慈服焉；禮行於五祀, 而正法則焉. 故自郊、社、祖廟、五祀, 義之修而禮之藏也.』凡此皆孔子所以祖述堯舜, 紀三代之教, 著在紀典. 首尾相證, 皆先天地, 次祖宗, 而後山川群神耳. 故禮祭法曰：『七代之所更變者, 禘郊宗祖.』明舜受終文祖之廟, 察琁璣, 考七政, 審已天命之定, 遂上郊廟, 當義合堯典, 則周公其人也. 郊祀后稷以配天, 宗祀文王於明堂以配上帝, 是以四海之內各以其職來祭者也. 居其位, 攝其事, 郊天地, 供群神之禮, 巡狩天下而遺其祖宗, 恐非有虞之志也. 五嶽視三公, 四瀆視諸侯, 皆以案先儒之說, 而以水旱風雨先五嶽四瀆, 後祖考而次上帝, 錯於肆類而亂祀典, 臣以十一家皆非也.」太學博士吳商, 以為「禋之言煙也. 三祭皆積柴而實牲體焉, 以升煙而報陽, 非祭宗廟之名也. 鄭所以不從諸儒之說者, 將欲據周禮禋祀皆天神也. 日、月、星、辰、司中、司命、風師、雨師凡八, 而日、月并從郊, 故其餘為六宗也. 以書『禋于六宗』, 與周禮事相符, 故據以為說也. 且文昌雖有大體, 而星名異, 其日不同, 故隨事祭之. 而言文昌七星, 不得偏祭其第四第五, 此為周禮. 復不知文昌之體, 而又妄引以為司中, 司命. 箕、畢二星, 既不係於辰, 且同是隨事而祭之例, 又無嫌於所係者」. 范甯注虞書曰：「考觀眾議, 各有說難. 鄭氏證據最詳, 是以附之. 案六宗眾議, 未知孰是.」虞喜別論云：「地有五色, 太社象之. 總五為一則成六, 六為地數. 推校經句, 闕無地祭, 則祭地.」臣昭曰：六宗紛紜, 眾釋互起, 竟無全通, 亦難偏折. 歷辨碩儒, 終未挺正. 康成見宗, 是多附焉. 盍各爾志, 宣尼所許, 顯其一說, 亦何傷乎！竊以為祭祀之敬, 莫大天地, 虞典首載, 彌久彌盛, 此宜學者各盡所求. 臣昭謂虞喜以祭地, 近得其實. 而分彼五色, 合五為六, 又不通禋, 更成疑昧. 尋虞書所稱「肆類于上帝」, 是祭天. 天不言天而曰上帝, 帝是天神之極, 舉帝則天神斯盡, 日月星辰從可知也. 「禋於六宗」, 是實祭地. 地不言地而曰六宗[六], 是地數之中, 舉中是以該數, 社稷等祀從可知也. 天稱神上, 地表數中, 仰觀俯察, 所以為異. 宗者, 崇尊之稱, 斯亦盡敬之謂也. 禋也者, 埋祭之言也, 實瘞埋之異稱, 非周煙之祭也. 夫置字涉神, 必以今之示, 今之示即古之神, 所以社稷諸字, 莫不以神為體. 虞書不同, 祀名斯隔. 周禮改煙, 音形兩異. 虞書改土, 正元祭義. 此焉非疑, 以為可了, 豈六置宗更為傍祭乎? 風俗通曰：「周禮以為槱燎, 祀司(命)[中]、司命, 文昌上六星也. 槱者, 積薪燔柴也. 今民猶祠司命耳, 刻木長尺二寸為人像, 行者署篋中, 居者別作小居. 齊地大尊重之, 汝南諸郡亦多有者, 皆祀以豬, 率以春秋之月.」

延光三年, 上東巡狩, 至泰山, 柴祭, 及祠汶上明堂, 如元和(三)[二]年故事. 順帝即位, 修奉常祀.

桓帝即位十八年, 好神僊事. 延熹八年, 初使中常侍之陳國苦縣祠老子. 九年, 親祠老子於濯龍. 文罽為壇, 飾淳金釦器, 設華蓋之坐, 用郊天樂也.

校勘記

三一七八頁　七行　天子得靈臺之[禮]據漢學堂輯本禮含文嘉補.

三一七八頁　九行　於(之)[上]班教曰明堂　據殿本改. 按：文選注作「謂於其上班教令曰靈臺.」

三一七八頁一二行　其正中(焉)皆曰太廟　據盧校刪.

三一七八頁一三行　以[明]制度　據盧校刪.

三一七八頁一四行　[政]教之所由生(專)　據殿本補刪.

三一七八頁一五行　(受作)[變化]之所(自)[由]來　據盧校改.

三一七八頁一六行　取其尊崇(矣)則曰太室　據殿本刪, 與盧校合.

三一七八頁一六行　取其(堂)[向明]則曰明堂　據殿本改, 與盧校合.

三一七九頁　三行　所以(大)明[大]教也　據盧校乙.

三一七九頁　三行　以周清廟論(曰)[之]據殿本改.

三一七九頁　六行　命魯公世(曰)[世]禘祀周公於太廟　據汲本、殿本改.

三一七九頁　六行　所以異魯於天下[也]據殿本補. 按：禮明堂位「異」作「廣」.

三一七九頁　七行　明(堂)魯之[太]廟猶周清廟也　據殿本改. 按：殿本考證謂「明」下衍「堂」字, 「之」下脫「太」字, 俱依宋本改.

三一七九頁　八行　天子旦入東學　按：汲本、殿本「天」作「太」.

三一七九頁一一行　見九侯門子　按：殿本作「見九侯反問於相」.

三一七九頁一一行　視帝節猶　按：今本蔡邕集無「節」字, 「猶」作「猷」. 文選王融曲水詩序注引蔡邕月令論作「視帝猷」.

三一七九頁一二行　[東]南(門)稱門西(門)[北]稱闈　據盧校改.

三一七九頁一五行　遂設三老[五更之席]位焉[言教學始之於養老由東方歲始也又]春夏學干戈　據殿本補.

三一八０頁　一行　禮記昭穆篇　按：盧校改「昭」為「政」.

三一八０頁　四行　[禮記盛德篇曰明堂九室以茅蓋屋上圓下方此水]名曰辟雍　據殿本補.

三一八０頁　五行　(為)[薦]俘馘于京太室　據殿本改.

三一八０頁　九行　事通[文]合之義也　據殿本補.

三一八０頁一０行　陰陽九六之變(且)[也]據殿本改.

三一八０頁一０行　(六)九[六]之道也　據盧校乙. 按：殿本考證謂「六九」何焯校本改「九六」.

三一八０頁一一行　以四戶(九)[八]牖乘九室之數也　據盧校改.

三一八０頁一三行　(亦)[以]應三統　據盧校改.

三一八一頁　六行　張(璫)[璠]記云　據殿本改.

三一八二頁　四行　南郊七里　汲本、殿本「南郊」作「去邑」. 按：下「祭黃帝后土」注云「去邑五里」, 汲本、殿本「去邑」作「南郊」.

三一八二頁　五行　車旗服飾皆黃歌朱明　盧校從禮儀志改「朱明」為「帝臨」. 按：黃山謂武帝樂歌本別有帝臨一篇, 祀中央黃帝. 王莽始作五郊迎氣之祭, 中兆迎氣祭黃帝, 不歌帝臨而歌朱明, 蓋別有用意, 明帝不察, 妄仍之耳. 說詳集解.

三一八二頁　九行　歌西皓　集解引錢大昕說, 謂明帝紀注引此文云歌白藏, 以上下文青陽、朱明、玄冥例之, 則作「白藏」為是. 按：黃山謂青陽、朱明、西顥、玄冥本武帝所造郊祀樂歌, 全載前書禮樂志. 王莽援爾雅「秋為白藏」之文, 改稱西顥為白藏, 後漢仍之, 此特依班志用其原名耳. 說詳集解.

三一八二頁一六行　堂階(三)[八]等　據盧校改. 按：集解引惠棟說, 謂尚書大傳作「八等」.

三一八三頁　二行　堂階(二)[七]等　據盧校改. 按：集解引惠棟說, 謂尚書大傳作「七等」.

三一八三頁　二行　赤稅七乘　按：「七」原訛「十」, 逕據汲本、殿本改正.

三一八三頁　六行　元和二年正月　按：集解引錢大昕說, 謂章帝紀作「二月」.

三一八三頁　九行　[以]日月星辰民所瞻仰也　據汲本、殿本補.

三一八三頁一０行　於是乎禜之　按：「禜」原訛「榮」, 逕改正, 下同.

三一八四頁　一行　如雒陽明堂(祀)[禮]據盧校改. 按：通典、通志並作「禮」.

三一八四頁一四行　議不(可)當祭　據盧校刪.

三一八六頁　三行　禋於六宗(禮)[祀]祖考所尊者六也　據殿本改. 按：張森楷校勘記謂下文亦云「祀祖考」, 則「禮」字非也, 當改. 又按：「禋」原訛「禮」, 逕改正.

三一八六頁　五行　巡狩一歲以周　按：「一」原訛「萬」, 逕改正.

三一八六頁　八行　去時不(吉)[告]據汲本、殿本改.

三一八七頁　六行　推校經句　按：汲本、殿本「校」作「案」.

三一八七頁　六行　眾釋互起　按：「互」原訛「玄」, 逕改正.

三一八七頁　六行　亦難偏折　按：殿本「偏」作「遍」.

三一八七頁一０行　[六]是地數之中　據盧校補.

三一八七頁一０行　舉中是以該數　按：殿本「是」作「足」.

三一八七頁一一行　非周煙之祭也　汲本「煙」作「禋」.

三一八七頁一四行　司(命)[中]司命　據汲本、殿本改.

三一八七頁一四行　行者署篋中　按：殿本「署」作「置」.

三一八七頁一六行　如元和(三)[二]年故事　「三」當作「二」, 各本皆未正, 今從盧校改.

後漢書志第九 祭祀下

宗廟　社稷　靈星　先農　迎春

光武帝建武二年正月, 立高廟于雒陽[一]. 四時祫祀, 高帝為太祖, 文帝為太宗, 武帝為世宗, 如舊. 餘帝四時春以正月, 夏以四月, 秋以七月, 冬以十月及臘, 一歲五祀. 三年正月, 立親廟雒陽, 祀父南頓君以上至舂陵節侯. 時寇賊未夷, 方務征伐, 祀儀未設. 至十九年, 盜賊討除, 戎事差息, 於是五官中郎將張純與太僕朱浮奏議：「禮, 為人子事大宗, 降其私親. 禮之設施, 不授之與自得之異意. 當除今親廟四. 孝宣皇帝以孫後祖, 為父立廟於奉明, 曰皇考廟, 獨群臣侍祠. 願下有司議先帝四廟當代親廟者及皇考廟事.」下公卿、博士、議郎. 大司徒涉等議：「宜奉所代, 立平帝、哀帝、成帝、元帝廟, 代今親廟. 兄弟以下, 使有司祠. 宜為南頓君立皇考廟, 祭上至舂陵節侯, 群臣奉祠.」時議有異, 不著. 上可涉等議, 詔曰：「以宗廟處所未定, 且祫祭高廟. 其成、哀、平且祠祭長安故高廟. 其南陽舂陵歲時各且因故園廟祭祀[二]. 園廟去太守治所遠者, 在所令長行太守事侍祠[三]. 惟孝宣帝有功德, 其上尊號曰中宗.」於是雒陽高廟四時加祭孝宣、孝元, 凡五帝. 其西廟成、哀、平三帝主, 四時祭於故高廟. 東廟京兆尹侍祠, 冠衣車服如太常祠陵廟之禮. 南頓君以上至節侯, 皆就園廟. 南頓君稱皇考廟, 鉅鹿都尉稱皇祖考廟, 鬱林太守稱皇曾祖考廟, 節侯稱皇高祖考廟, 在所郡縣侍祠.

[一]漢舊儀曰：「故孝武廟.」古今注曰：「於雒陽校官立之.」

[二]古今注曰：「建武十八年七月, 使中郎將耿遵治皇祖廟舊廬稻田.」

[三]如淳曰：「宗廟在章陵, 南陽太守稱使者往祭. 不使侯王祭者, 諸侯不得祖天子, 凡臨祭宗廟, 皆為侍祠.」

二十六年, 有詔問張純, 禘祫之禮不施行幾年. 純奏：「禮, 三年一祫, 五年一禘. 毀廟之主, 陳於太祖；未毀廟之主, 皆升合食太祖；五年再殷祭. 舊制, 三年一祫, 毀廟主合食高廟, 存廟主未嘗合. 元始五年, 始行禘禮. 父為昭, 南嚮；子為穆, 北嚮. 父子不並坐, 而孫從王父[一]. 禘之為言諦. 諦諟昭穆, 尊卑之義. 以夏四月陽氣在上, 陰氣在下, 故正尊卑之義. 祫以冬十月, 五穀成熟, 故骨肉合飲食. 祖宗廟未定, 且合祭. 今宜以時定.」語在純傳. 上難復立廟, 遂以合祭高廟為常. 後以三年冬祫五年夏禘之時, 但就陳祭毀廟主而已, 謂之殷. 太祖東面, 惠、文、武、元帝為昭, 景、宣帝為穆. 惠、景、昭三帝非殷祭時不祭[二]. 光武皇帝崩, 明帝即位, 以光武帝撥亂中興, 更為起廟, 尊號曰世祖廟[三]. 以元帝於光武為穆, 故雖非宗, 不毀也. 後遂為常.

[一]決疑要注曰：「凡昭穆, 父南面, 故曰昭. 昭, 明也. 子北面, 故曰穆. 穆, 順也. 始祖特於北, 其後以次夾始祖而南, 昭在西, 穆在東, 相對.」

[二]漢舊儀曰：「宗廟三年大祫祭, 子孫諸帝以昭穆坐於高廟, 諸隳廟神皆合食, 設左右坐. 高祖南面, 幄繡帳, 望堂上西北隅. 帳中坐長一丈, 廣六尺, 繡絪厚一尺, 著之以絮四百斤. 曲几, 黃金釦器. 高后右坐, 亦幄帳, 卻六寸. 白銀釦器. 每牢中分之, 左辨上帝, 右辨上后. 俎餘委肉積於前數千斤, 名曰(惟)[堆]俎. 子為昭, 孫為穆. 昭西面, 曲屏風, 穆東面, 皆曲几, 如高祖. 饌陳其右, 各配其左, 坐如祖妣之法. 太常導皇帝入北門. 群臣陪者, 皆舉手班辟抑首伏. 大鴻臚、大行令、九儐傳曰：『起.』復位. (而)皇帝上堂盥, 侍中以巾奉觶酒從. 帝進拜謁. 贊饗曰：『嗣曾孫皇帝敬再拜.』前上酒. 卻行, 至昭穆之坐次上酒. 子為昭, 孫為穆, 各父子相對也. 畢, 卻西面坐, 坐如乘輿坐. 贊饗奉高祖賜壽, 皇帝起再拜, 即席以太牢之左辨賜皇帝, 如祠. 其夜半入行禮, 平明上九□, 畢, 群臣皆拜, 因賜胙. 皇帝出, 即更衣(中)[巾], 詔罷, 當從者奉承.」丁孚漢儀有桓帝祠恭懷皇后祝文曰：「孝曾孫皇帝志, 使有司臣太常撫, 夙興夜處, 小心畏忌, 不墮其身, 一不寧. 敢用絜牲一元大武, 柔毛剛鬣, 商祭明視, 薌萁嘉薦, 普淖鹹鹺, 豐本明粢, 醪用薦酎, 事于恭懷皇后. 尚饗.」嘏辭賜皇帝福：「恭懷皇后命工祝承致多福無疆于爾孝曾孫皇帝, 使爾受祿于天, 宜稼于田, 眉壽萬年. 介爾景福, 俾守爾民, 勿替引之.」太常再拜, 太牢左辨以致皇帝.

[三]蔡邕表志曰：「孝明立世祖廟, 以明再受命祖有功之義, 後嗣遵儉, 不復改立, 皆藏主其中. 聖明所制, 一王之法也. 自執事之吏, 下至學士, 莫能知其所以兩廟之意, 誠宜具錄本事. 建武乙未、元和丙寅詔書, 下宗廟儀及齋令, 宜入郊祀志, 永為典式.」東觀書曰：「永平三年八月丁卯, 公卿奏議世祖廟登歌八佾舞(功)名. 東平王蒼議, 以為『漢制舊典, 宗廟各奏其樂, 不皆相襲, 以明功德. 秦為無道, 殘賊百姓, 高皇帝受命誅暴, 元元各得其所, 萬國咸熙, 作武德之舞. 孝文皇帝躬行節儉, 除誹謗, 去肉刑, 澤施四海, 孝景皇帝制昭德之舞. 孝武皇帝功德茂盛, 威震海外, 開地置郡, 傳之無窮, 孝宣皇帝制盛德之舞. 光武皇帝受命中興, 撥亂反正, 武暢方外, 震服百蠻, 戎狄奉貢, 宇內治平, 登封告成, 修建三雍, 肅穆典祀, 功德巍巍, 比隆前代. 以兵平亂, 武功盛大. 歌所以詠德, 舞所以象功, 世祖廟樂名宜曰大武之舞. 元命包曰：「緣天地之所雜樂為之文典.」文王之時, 民樂其興師征伐, 而詩人稱其武功. (樞)[琁]機鈐曰：「有帝漢出, 德洽作樂.」各與虞韶、禹夏、湯護、周武無異, 不宜以名舞. 協圖徵曰：「大樂必易.」詩傳曰：「頌言成也, 一章成篇, 宜列德, 故登歌清廟一章也.」漢書曰：「百官頌所登御者, 一章十四句.」依書文始、五行、武德、昭真修之舞, 節損益前後之宜, 六十四節為舞, 曲副八佾之數. 十月烝祭始御, 用其文始、五行之舞如故. (勿)進武德舞歌詩曰：『於穆世廟, 肅雍顯清, 俊乂翼翼, 秉文之成. 越序上帝, 駿奔來寧, 建立三雍, 封禪泰山, 章明圖讖, 放唐之文. 休矣推德, 罔射協同, 本支百世, 永保厥功』. 詔書曰：『驃騎將軍議可.』進武德之舞如故.」

明帝臨終遺詔, 遵儉無起寢廟, 藏主於世祖廟更衣. 孝章即位, 不敢違, 以更衣有小別, 上尊號曰顯宗廟, 閒祠於更衣, 四時合祭於世祖廟. 語在章紀[一]. 章帝臨崩, 遺詔無起寢廟, 廟如先帝故事. 和帝即位不敢違, 上尊號曰肅宗. 後帝承尊, 皆藏主于世祖廟, 積多無別, 是後顯宗但為陵寢之號. 永元中, 和帝追尊其母梁貴人曰恭懷皇后, 陵[曰西陵]. 以竇后配食章帝, 恭懷后別就陵寢祭之. 和帝崩, 上尊號曰穆宗. 殤帝生三百餘日而崩, 鄧太后攝政, 以尚嬰(孫)[孩], 故不列于廟, 就陵寢祭之而已. 安帝以清河孝王子即位, 建光元年, 追尊其祖母宋貴人曰敬隱后, 陵曰敬北陵. 亦就陵寢祭, 太常領如西陵. 追尊父清河孝王曰孝德皇, 母曰孝德后, 清河嗣王奉祭而已. 安帝以讒害大臣, 廢太子, 及崩, 無上宗之奏. 後以自建武以來無毀者, 故遂常祭, 因以其陵號稱恭宗. 順帝即位, 追尊其母曰恭愍后, 陵曰恭北陵. 就陵寢祭, 如敬北陵. 順帝崩, 上尊號曰敬宗[二]. 沖質帝皆小崩, 梁太后攝政, 以殤帝故事, 就陵寢祭. 凡祠廟訖, 三公分祭之. 桓帝以河閒孝王孫蠡吾侯即位, 亦追尊祖考, 王國奉祀. 語在章和八王傳. 帝崩, 上尊號曰威宗, 無嗣. 靈帝以河閒孝王曾孫解犢侯即位, 亦追尊祖考. 語在章和八王傳. 靈帝時, 京都四時所祭高廟五主, 世祖廟七主, 少帝三陵, 追尊后三陵, 凡牲用十八太牢, 皆有副倅. 故高廟三主親毀之後, 亦但殷祭之歲奉祠[三]. 靈帝崩, 獻帝即位. 初平中, 相國董卓、左中郎將蔡邕等以和帝以下, 功德無殊, 而有過差, 不應為宗, 及餘非宗者追尊三后, 皆奏毀之[四]. 四時所祭, 高廟一祖二宗, 及近帝四, 凡七帝.

[一]東觀書曰：「章帝初即位, 賜東平憲王蒼書曰：『朕夙夜伏思, 念先帝躬履九德, 對於八政勞謙克己終始之度, 比放三宗誠有其美. 今迫遺詔, 誡不起寢廟, 臣子悲結, 僉以為雖於更衣, 猶宜有所宗之號, 以克配功德. 宗廟至重, 朕幼無知, 寤寐憂懼. 先帝每有著述典義之事, 未嘗不延問王, 以定厥中. 願王悉明處, 乃敢安之. 公卿議駁, 今皆并送. 及有可以持危扶顛, 宜勿隱. 思有所承, 公無困哉.』太尉憙等奏奏：『禮, 祖有功, 宗有德. 孝明皇帝功德茂盛, 宜上尊號曰顯宗, 四時祫食於世祖廟, 如孝文皇帝在高廟之禮, 奏武德、文始、五行之舞.』蒼上言：『昔者孝文廟樂曰昭德之舞, 孝武廟樂曰盛德之舞, 今皆祫食於高廟, 昭德、盛德之舞不進, 與高廟同樂. 今孝明皇帝主在世祖廟, 當同樂, 盛德之樂無所施；如自立廟當作舞樂者, 不當與世(祖)[宗]廟盛德之舞同名, 即不改作舞樂, 當進武德之舞. 臣愚戇鄙陋, 廟堂之論, 誠非所當聞所宜言. 陛下體純德之妙, 奮至謙之意, 猥歸美於載列之臣, 故不敢隱蔽愚情, 披露腹心. 誠知愚鄙之言, 不可以仰四門賓于之議. 伏惟陛下以至德當成康之隆, 天下乂安刑措之時也. 百性盛歌元首之德, 股肱貞良, 庶事寧康. 臣欽仰聖化, 嘉羨盛德, 危顛之備, 非所宜稱.』上復報曰：『有司奏上尊號曰顯宗, 藏主更衣, 不敢違詔. 祫食世祖, 廟樂皆如王議. 以正月十八日始祠. 仰見榱桷, 俯視几筵, 眇眇小子, 哀懼戰慄, 無所奉承. 愛而勞之, 所望於王也.』」謝沈書曰：「上以公卿所奏明德皇后在世祖廟坐位駁議示蒼, 上言：『文、武、宣、元祖祫食高廟, 皆以配, 先帝所制, 典法設張. 大雅曰：「昭哉來御, 慎其祖武.」又曰：「不愆不忘, 帥由舊章.」明德皇后宜配孝明皇帝於世祖廟, 同席而供饌.』」

[二]東觀書曰：「有司奏言：『孝順皇帝弘秉聖哲, 龍興統業, 稽乾則古, 欽奉鴻烈. 寬裕晏晏, 宣恩以極, 躬自菲薄, 以崇玄默. 遺詔貽約, 顧念萬國. 衣無製新, 玩好不飾. 塋陵損狹, 不起寢廟, 遵履前制, 敬敕慎終, 有始有卒. 孝經曰：「愛敬盡於事親, 而德教加於百姓.」詩云：「敬慎威儀, 惟民之則.」臣請上尊號曰敬宗廟. 天子世世獻奉, 藏主祫祭, 進武德之舞, 如祖宗故事.』露布奏可.」

[三]決疑要注曰：「毀廟主藏廟外戶之外, 西牖之中. 有石函, 名曰宗祏. 函中有笥, 以盛主. 親盡則廟毀, 毀廟之主藏于始祖之廟. 一世為祧, 祧猶四時祭之. 二世為壇, 三世為墠, 四世為鬼, 祫乃祭之, 有禱亦祭之. 祫於始祖之廟, 禱則迎主出, 陳於壇墠而祭之, 事訖還藏故室. 迎送皆蹕, 禮也.」

[四]袁山松書載邕議曰：「漢承亡秦滅學之後, 宗廟之制, 不用周禮. 每帝即(位)世, 輒立一廟, 不止於七, 不列昭穆, 不定迭毀. [孝]元皇帝時, 丞相匡衡、御史大夫貢禹始建大議, 請依典禮. 孝文、孝武、孝宣皆以功德茂盛, 為宗不毀. 孝宣尊崇孝武, (歷)[廟]稱世宗. 中正大臣夏侯勝等猶執異議, 不應為宗. 至孝成皇帝, 議猶不定. 太僕王舜、中壘校尉劉歆據不可毀, 上從其議. 古人據正重順, 不敢私其君[父], 若此其至也. 後遭王莽之亂, 光武皇帝受命中興, 廟稱世祖. 孝明皇帝聖德聰明, 政參文、宣, 廟稱顯宗. 孝章皇帝至孝烝烝, 仁恩博大, 廟稱肅宗. (皆)[比]方前世, 得禮之宜. 自此以下, 政事多釁, 權移臣下, 嗣帝殷勤, 各欲褒崇至親而已. 臣下懦弱, 莫能執夏侯之直. 今聖朝尊古復禮, 以求厥中, 誠合(禮議)[事宜]. 元帝世在第八, 光武世在第九, 故以元帝為考廟, 尊而奉之. 孝明遵述, 亦不敢毀. 孝和以下, 穆宗、[恭宗、敬宗]、威宗之號皆[宜]省去. 五年而再殷, 合食于太祖, 以遵先典.」議遂施行.

古不墓祭, 漢諸陵皆有園寢, 承秦所為也. 說者以為古宗廟前制廟, 後制寢, 以象人之居前有朝, 後有寢也. 月令有「先薦寢廟」, 詩稱「寢廟弈弈」, 言相通也. 廟以藏主, 以四時祭. 寢有衣冠几杖象生之具, 以薦新物. 秦始出寢, 起於墓側, 漢因而弗改, 故陵上稱寢殿, 起居衣服象生人之具, 古寢之意也. 建武以來, 關西諸陵以轉久遠, 但四時特牲祠；帝每幸長安謁諸陵, 乃太牢祠. 自雒陽諸陵至靈帝, 皆以晦望二十四氣伏臘及四時祠. 廟日上飯, 太官送用物, 園令、食監典省, 其親陵所宮人隨鼓漏理被枕, 具盥水, 陳嚴具[一].

[一]蔡邕表志曰：「宗廟迭毀議奏, 國家[大]體, 班固錄漢書, 乃置韋賢傳末. 臣以問胡廣, 廣以為實宜在郊祀志, 去中鬼神仙道之語, 取賢傳宗廟事寘其中, 既合孝明旨, 又使祀事以類相從.」臣昭曰：國史明乎得失者也. 至如孝武皇帝淫祀妄祭, 舉天下而從焉, 疲耗蒼生, 費散國畜, 後王深戒, 來世宜懲, 志之所取, 於焉斯允. 不先宗廟, 誠如廣論；悉去仙道, 未或易罔也.

建武二年, 立太社稷于雒陽, 在宗廟之右[一], 方壇[二], 無屋, 有牆門而已[三]. 二月八月及臘, 一歲三祠, 皆太牢具, 使有司祠[四]. 孝經援神契曰：「社者, 土地之主也. 稷者, 五穀之長也.」[五]禮記及國語皆謂共工氏之子曰句龍, 為后土官, 能平九土, 故祀以為社. 烈山氏之子曰柱, 能植百穀疏, 自夏以上祀以為稷, 至殷以柱久遠, 而堯時棄為后稷, 亦植百穀, 故廢柱, 祀棄為稷[六]. 大司農鄭玄說, 古者官有大功, 則配食其神. 故句龍配食於社, 棄配食於稷[七]. 郡縣置社稷, 太守、令、長侍祠, 牲用羊豖. 唯州所治有社無稷, 以其使官. 古者師行平有載社主, 不載稷也[八]. 國家亦有五祀之祭, 有司掌之, 其禮簡於社稷云[九].

[一]馬融周禮注曰：「社稷在右, 宗廟在左. 或曰, 王者五社, 太社在中門之外, 惟松；東社八里, 惟柏；西社九里, 惟栗；南社七里, 惟梓；北社六里, 惟槐.」禮郊特牲曰：「社, 祭土而主陰氣也.」王肅注曰：「五行之主也, 能吐生百穀者也.」馬昭曰：「列為五官, 直一行之名耳, 自不專主陰氣. 陰氣地可以為之主, 曰五行之主也；若社則為五行之主, 何復言社稷五祀乎? 土自列於五祀, 社亦自復有祀, 不得同也.」昭又曰：「土地同也, 焉得有二. 書曰『禹敷土』. 又曰『句龍能平九土』. 九土, 九州之土. 地官是五行土官之名耳.」

[二]白虎通曰：「春秋文義, 天子社廣五丈, 諸侯半之. 其色東方青, 南方赤, 西方白, 北方黑, 上冒以黃金. 故將封東方諸侯, 取青土, 苴以白茅, 各取其面以為封社, 明土謹敬絜淨也. 祭社有樂乎? 禮記曰：『樂之施於金石, 越於聲音, 用於宗廟社稷.』」獨斷曰：「天子太社, 封諸侯者取其土, 苞以白茅授之, 以立社其國, 故謂之受茅土. 漢興, 唯皇子封為王者得茅土, 其他功臣以戶數租入為節, 不受茅土, 不立社也.」

[三]禮記曰：「天子太社, 必受霜露風雨, 以達天地之氣也.」盧植曰：「謂無屋.」

[四]禮記曰：「地載萬物, 天垂象. 取財於地, 取法於天, 是以尊天而親地, 故教民美報焉. 家主中霤而國主社, 示本也.」盧植曰：「諸主祭以土地為本也. 中霤, 其神后土, 即句龍也. 既祀於社, 又祀中霤.」古今注曰：「建武二十一年二月乙酉, 徙立社稷上東門內.」漢舊儀「使者監祠, 南向立, 不拜」也.

[五]月令章句曰：「稷秋夏乃熟, (熟)歷四時, 備陰陽, 穀之貴者.」

[六]案前志, 立官社以夏(為)[禹]配, 王莽奏立官稷, 后稷配也.

[七]白虎通曰：「天者所以有社稷何? 為天下求福報功. 人非土不立, 非穀不食. 土地廣博, 不可遍敬；五穀眾多, 不可一一而祭. 故封土立社, 示有土也. 稷, 五穀之長, 故立稷而祭之也. 稷者, 得陰陽中和之氣, 而用又多, 故稷為長也. 歲再祭之何? 春求秋報也. 祭社稷以三牲, 重功也. 天子社稷皆太牢, 諸侯社稷皆少牢. 王者諸侯所以俱兩社何? 俱有土之君也. 故禮三正記曰：『王者二社, 為天下立社曰太社, 自為立社曰王社. 諸侯為百姓立社曰國社, 自為立社曰侯社. 太社為天下報功, 王社為京師報功也.』」孔晁云：「周祀一社一稷, 漢及魏初亦一社一稷, 至景初中, 既立帝社二社, 二社到于今是祀, 而後諸儒論之, 其文眾矣.」

[八]自漢諸儒論句龍即是社主, 或云是配, 其議甚眾. 後荀彧問仲長統以社所祭者何神也? 統荅所祭者土神也. 侍中鄧義以為不然而難之, 彧令統荅焉. 統荅(彧且以)義曰：「前見逮及, 敢不敬對. 退熟惟省, 郊社之祭, 國之大事, 誠非學淺思薄者所宜興論重復, 亦以鄧君難, 事有先漸, 議則既行, 可謂辭而不可得, 因而不可已者也. 屯有經綸之義, 睽有同異之辭, 歸乎建國立家, 通志斷類也. 意則欲廣其微以宗實, 備其論以求真, 先難而後易, 出異而歸同乎? 難曰：社祭土, 主陰氣, 正所謂句龍土行之官, 為社則主陰明矣, 不與記說有違錯也? 荅曰：今記之言社, 輒與郊連, 體有本末, 辭有上下, 謂之不錯不可得. 禮運曰：『政必本於天, 殽以降命, 命降于社之謂殽地, 參於天地, 並於鬼神.』又曰：『祭帝於郊, 所以定天位也；祀社於國, 所以列地利也.』郊特牲曰：『社所以神, 地之道也. 地載萬物, 天垂象. 取財於地, 取法於天, 是以尊天而親地. 家主中霤, 國主社, 示本也.』相此之類, 元尚不道配食者也. 主以為句龍, 無乃失歟? 難曰：信(而)[如]此, 所言土尊, 故以為首, 在於上宗伯之體, 所當列上下之敘. 上句當言天神、地祇、人鬼, 何反先人而後地? 上文如此, 至下何以獨不可, 而云社非句龍, 當為地哉? 荅曰：此形成著體, 數自上來之次言之耳, 豈足(懷)[據]使從人鬼之例邪? 三科之祭, 各指其體. 今獨擿出社稷, 以為但句龍有烈山氏之子, 恐非其本意也. 案記言社土, 而云何得之為句龍, 則傳雖言祀句龍為社, 亦何嫌, 反獨不可謂之配食乎? 祭法曰：『周人禘嚳, 郊稷, 祖文王, 宗武王.』皆以為配食者, 若復可須, 謂之不祭天乎? 備讀傳者則真土, 獨據記者則疑句龍, 未若交錯參伍, 致其義以相成之為善也. 難曰：再特于郊牛者, 后稷配故也. 『社于新邑, 牛一羊一豕一』. 所以用二牲者, 立社位祀句龍, 緣人事之也. 如此, 非祀地明矣. 以宮室新成, 故立社耳. 又曰『軍行載社』者, 當行賞罰, 明不自專, 故告祖而行賞, 造社而行戮. 二主明皆人鬼, 人鬼故以告之. 必若所云, 當言載地主於齋車, 又當言用命賞于天, 不用命戮于地, 非其謂也. 所以有死社稷之義者, 凡賜命受國, 造建宮室, 無不立社. 是奉言所受立, 不可棄捐苟免而去, 當死之也. 易句龍為其社, 傳有見文；今欲易神之相, 令記附食, 宜明其徵. 祀國大事, 不可不重. 據經依傳, 庶無咎悔. 荅曰：郊特牲者, 天至尊, 無物以稱專誠, 而社稷太牢者, 土於天為卑, 緣人事以牢祭也. 社禮今亡, 并特之義未可得明也. 昭告之文, 皆於天地, (可)[何]獨人鬼? 此言則未敢取者也. 郊社之次, 天地之序也. 今使句龍載冒其名, 耦文於天, 以度言之, 不可謂安矣. 土者, 人所依以(國)[固]而最近者也. 故立以為守祀, 居則事之時, 軍則告之以行戮, 自順義也. 何為當平於社, 不言用命賞于天乎? 帝王兩儀之參, 宇中之莫尊者也. 而盛一官之臣, 以為土之貴神, 置之宗廟之上, 接之郊禘之次, 俾守之者有死無失, 何聖人制法之參差, 用禮之偏頗? 其列在先王人臣之位, 其於四官, 爵侔班同, 比之司徒, 於數居二. 縱復令王者不同, 禮儀相變, 或有尊之, 則不過當. 若五卿之與冢宰, 此坐之上下, 行之先後耳. 不得同祖與社, 言俱坐處尊位也. 周禮為禮之經, 而禮記為禮之傳, 案經傳求索見文, 在於此矣. 鈞之兩者未知孰是. 去本神而不祭, 與貶句龍為土配, 比其輕重, 何謂為甚? 經有條例, 記有明義, 先儒未能正, 不可稱是. (鈞)[鉤]校典籍, 論本考始, 矯前易故, 不從常說, 不可謂非. 孟軻曰：『予豈好辯哉, 乃不得已也.』鄭司農之正, 此之謂也.」

[九]五祀：門、戶、井、灶、中霤也. 韋昭曰：「古者穴居, 故名室中為中霤也.」

漢興八年, 有言周興而邑立后稷之祀, 於是高帝令天下立靈星祠[一]. 言祠后稷而謂之靈星者, 以后稷又配食星也. 舊說, 星謂天田星也. 一曰, 龍左角為天田官, 主穀[二]. 祀用壬辰位祠之. 壬為水, 辰為龍, 就其類也. 牲用太牢, 縣邑令長侍祠[三]. 舞者用童男十六人[四]. 舞者象教田, 初為芟除, 次耕種、芸耨、驅爵及穫刈、舂簸之形, 象其功也[五].

[一]三輔故事：「長安城東十里有靈星祠.」

[二]張晏曰：「農祥晨見而祭也.」

[三]漢舊儀曰：「古時歲再祠靈星, (靈星)春秋(之太)[用少]牢禮也.」

[四]服虔、應劭曰：「十六人, 即古之二羽也.」

[五]古今注曰：「元和三年, 初為郡國立[社]稷, 及祠(社)靈星禮(器)也.」

縣邑常以乙未日祠先農於乙地, 以丙戌日祠風伯於戌地, 以己丑日祠雨師於丑地, 用羊豕.

立春之日, 皆青幡幘, 迎春于東郭外. 令一童男冒青巾, 衣青衣, 先在東郭外野中. 迎春至者, 自野中出, 則迎者拜之而還, 弗祭. 三時不迎.

論曰：臧文仲祀爰居, 而孔子以為不知. 漢書郊祀志著自秦以來迄于王莽, 典祀或有未修, 而爰居之類眾焉. 世祖中興, 蠲除非常, 修復舊祀, 方之前事邈殊矣. 嘗聞儒言, 三皇無文, 結繩以治, 自五帝始有書契. 至於三王, 俗化彫文, 詐偽漸興, 始有印璽以檢姦萌, 然猶未有金玉銀銅之器也[一]. 自上皇以來, 封泰山者, 至周七十二代. 封者, 謂封土為壇, 柴祭告天, 代興成功也. 禮記所謂「因名山升中于天」者也. 易姓則改封者, 著一代之始, 明不相襲也. 繼世之王巡狩, 則修封以祭而已. 自秦始皇、孝武帝封泰山, 本由好僊信方士之言, 造為石檢印封之事也. 所聞如此. 雖誠天道難可度知, 然其大較猶有本要. 天道質誠, 約而不費者也. 故牲(有)[用]牘, 器用陶匏, 殆將無事於檢封之閒, 而樂難攻之石也[二]. 且唯封為改代, 故曰岱宗. 夏康、周宣, 由廢復興, 不聞改封. 世祖欲因孝武故封, 實繼祖宗之道也. 而梁松固爭, 以為必改. 乃當夫既封之後, 未有福, 而松卒被誅死. 雖罪由身, 蓋亦誣神之咎也. 且帝王所以能大顯于後者, 實在其德加於民, 不聞其在封矣[三]. 言天地者莫大於易, 易無六宗在中之象. 若信為天地四方所宗, 是至大也. 而比太社, 又為失所, 難以為誠矣！

[一]臣昭曰：禹會群臣於塗山, 執玉帛者萬國. 故已贄不同, 圓方異等. 周禮天地四方, 璧、琮、琥、璋各有其玉, 而云未有其器, 斯亦何哉?

[二]臣昭曰：玉貴五德, 金存不朽. 有告有文, 何敗題刻. 告厥成功, 難可知者.

[三]臣昭曰：功成道懋, 天下被化, 德敷世治, 所以登封. 封由德興, 興封所以成德. 昭告師天, 遞以相感. 若此論可通, 非乎七十二矣.

贊曰：天地禋郊, 宗廟享祀, 咸秩無文, 山川具止. 淫乃國紊, 典惟皇紀. 肇自盛敬, 孰崖厥始?

校勘記

三一九三頁　九行　下公卿博士議郎　按：盧文弨謂下當有「議」字.

三一九五頁　七行　名曰(惟)[堆]俎　按：盧校「惟」改「帷」, 孫星衍校漢舊儀作「堆」, 今據孫校改.

三一九五頁　八行　各配其左　按：殿本「左」作「祖」.

三一九五頁　九行　復位(而)皇帝上堂盥　據盧校刪.

三一九五頁一二行　即更衣(中)[巾]據孫校漢舊儀改.

三一九六頁　三行　公卿奏議世祖廟登歌八佾舞(功)名　據盧校刪.

三一九六頁　八行　元命包曰緣天地之所雜樂為之文典　按：盧文弨謂文有誤, 案御覽五百六十六引云「作樂者必反天下之始樂於己為本」.

三一九六頁　八行　文王之時　按：盧云「文」疑當作「武」.

三一九六頁　九行　(樞)[琁]機鈐曰　按：錢大昕謂「樞」當作「琁」. 盧文弨謂當作「旋」, 李善注文選東都賦引作「璇」. 今依錢說改.

三一九六頁一一行　依書文始五行武德昭真修之舞　按：盧校刪「昭真修」三字, 謂此三字疑衍. 聚珍本東觀漢記作「依書文始五行武德昭德盛德修之舞」.

三一九六頁一二行　(勿)進武德舞歌詩曰　盧云「勿」字疑衍. 今據刪.

三一九六頁一四行　進武德之舞如故　按：盧云似有脫文, 「故」下疑當有「事」字.

三一九七頁　二行　陵[曰西陵]集解引錢大昕說, 謂當云「陵曰西陵」, 史脫去三字. 今據補.

三一九七頁　四行　以尚嬰(孫)[孩]據盧校改. 按：袁紀作「孩」.

三一九八頁　七行　不當與世(祖)[宗]廟盛德之舞同名　據盧校改. 按：盧云「祖」字訛, 世宗謂武帝也.

三一九八頁一０行　百姓盛歌元首之德　汲本「百姓」作「陛下」. 按：黃山謂書稱「帝庸作歌」, 歌本自帝倡之, 而群臣和之. 盛歌元首之德謂章帝之倡德於上, 同符帝舜也. 作「百姓」轉似未合.

三一九八頁一三行　昭哉來御慎其祖武　按：殿本考證杭世駿謂「昭茲來許, 繩其祖武」, 大雅文也. 以「茲」為「哉」, 漢碑有之. 以「許」為「御」, 以「繩」為「慎」, 非有避諱, 不知何自.

三一九九頁　五行　每帝即(位)世輒立一廟　據盧校刪. 按：王先謙謂袁紀無「位」字, 是.

三一九九頁　六行　[孝]元皇帝時　王先謙謂邕集有「孝」字, 是. 今據補.

三一九九頁　六行　始建大議請依典禮　惠棟依邕集校正為「始建斯議, 罷黜典禮」. 王先謙亦謂集作「始建斯議, 罷黜典禮」. 又謂袁紀「議」作「義」. 按：海原閣本蔡中郎集不僅無此兩句, 且自「孝元皇帝時」至「不應為宗」一段文字亦與此注多異同.

三一九九頁　七行　孝宣尊崇孝武(歷)[廟]稱世宗　據盧校改.

三一九九頁　八行　據不可毀　王先謙謂袁紀作「據經傳義, 謂不可毀」. 今按：海原閣本蔡中郎集亦作「據經傳義, 謂不可毀」.

三一九九頁　八行　古人據正重順　王先謙謂邕集「順」作「慎」, 袁紀作「古人考據慎重」. 按：海原閣本蔡中郎集亦作「古人考據慎重」.

三一九九頁　八行　不敢私其君[父]若此其至也　據盧校補. 王先謙謂袁紀「君」下有「父」字, 邕集「若」作「如」, 「至」下有「者」字. 按：海原閣本蔡中郎集亦作「不敢私其君父若此其至也」.

三一九九頁一０行　(皆)[比]方前世　據盧校改. 王先謙謂袁紀「皆」作「比」. 按：海原閣本蔡中郎集作「比方前事」.

三一九九頁一０行　莫能執夏侯之直　王先謙謂邕集作「莫能執正夏侯之義, 故遂僭濫, 無有防限」. 按：海原閣本蔡中郎集作「莫能執夏侯之直, 故遂衍溢, 無有方限」.

三一九九頁一一行　尊古復禮　王先謙謂邕集作「遵復古禮」.

三一九九頁一一行　誠合(禮議)[事宜]據盧校改. 王先謙謂邕集「禮議」作「事宜」.

三一九九頁一二行　孝明遵述　王先謙謂袁紀「遵」作「尊」, 邕集「遵述」作「因循」. 今按：海原閣本蔡中郎集作「孝明遵制」.

三一九九頁一二行　穆宗[恭宗敬宗]威宗之號皆[宜]省去　據盧校補. 按：海原閣本蔡中郎集作「穆宗、敬宗、恭宗之號皆宜省去」, 脫威宗, 恭宗、敬宗誤倒. 又按：通典、通考並作「穆宗、威宗之號皆宜省去」.

三一九九頁一二行　合食于太祖　按：汲本、殿本「合」作「祫」.

三二００頁　二行　廟日上飯　按：校補謂「廟」疑「朝」之誤.

三二００頁　三行　陳嚴具　惠棟謂「嚴」漢官儀作「莊」. 今按：東漢諱莊為嚴. 錢大昕謂裝古文本作莊, 陳嚴具即陳裝具也.

三二００頁　四行　國家[大]體　據汲本、殿本補.

三二００頁　四行　乃置韋賢傳末　按：「乃」原訛「及」, 逕改正.

三二００頁　四行　臣以問胡廣　按：「問」原訛「聞」, 逕改正.

三二００頁　八行　立太社稷于雒陽　按：汲本、殿本「太」作「大」.

三二０一頁　四行　馬昭曰　殿本考證謂諸本皆作「馬□」, 何焯校本改「臣昭」. 按：汲本亦作「馬昭」, 何改「臣昭」, 不知何據.

三二０一頁　七行　春秋文義　通典引作「春秋大義」. 按：陳立白虎通疏證謂案漢志亦無春秋大義, 未知出何書, 盧文弨疑為亦出尚書逸篇, 御覽引作「佚禮」, 或可從也.

三二０一頁一五行　稷秋夏乃熟(熟)　據汲本、殿本刪.

三二０一頁一六行　立官社以夏(為)[禹]配　據汲本、殿本改.

三二０二頁　七行　統荅(彧且以)義曰

據汲本、殿本刪.

三二０二頁一四行　信(而)[如]此　據汲本、殿本改.

三二０二頁一六行　豈足(懷)[據]使從人鬼之例邪　據汲本、殿本改.

三二０三頁　八行　(可)[何]獨人鬼　據汲本、殿本改.

三二０三頁一０行　人所依以(國)[固]而最近者也　據殿本、集解本改.

三二０三頁一一行　接之郊禘之次　按：「郊禘」原倒, 逕據汲本、殿本乙正.

三二０三頁一六行　(鈞)[鉤]校典籍　據汲本、殿本改.

三二０四頁　八行　古時歲再祠靈星(靈星)春秋(之太)[用少]牢禮也　據盧校刪改.

三二０四頁一０行　初為郡國立[社]稷及祠(社)靈星禮(器)也　據盧校改.

三二０五頁　五行　然猶未有金玉銀銅之器也　按：汲本、殿本「猶」作「而」.

三二０五頁　九行　故牲(有)[用]犢　據盧校改.

三二０六頁　三行　何敗題刻　汲本、殿本「敗」作「敢」. 按：疑「取」字之訛.

後漢書志第十 天文上

王莽三　光武十二

易曰：「天垂象, 聖人則之. 庖犧氏之王天下, 仰則觀象於天, 俯則觀法於地.」觀象於天, 謂日月星辰. 觀法於地, 謂水土州分. 形成於下, 象見于上. 故曰天者北辰星, 合元垂燿建帝形, 運機授度張百精. 三階九列, 二十七大夫, 八十一元士, 斗、衡、太微、攝提之屬百二十官, 二十八宿各布列, 下應十二子. 天地設位, 星辰之象備矣[一].

[一]星經曰：「歲星主泰山, 徐州、青州、兗州. 熒惑主霍山, 楊州、荊州、交州. 鎮星主嵩高山, 豫州. 太白主華陰山, 涼州、雍州、益州. 辰星主恆山, 冀州、幽州、并州. 歲星主角、亢、氐、房、心、尾、箕. 熒惑主輿鬼、柳、七星、張、翼、軫. 鎮星主東井. 太白主奎、婁、胃、昴、畢、觜、參. 辰星主斗、牛、女、虛、危、室、壁. 琁、璣者, 謂北極星也. 玉衡者, 謂斗九星也. 玉衡第一星主徐州, 常以五子日候之, 甲子為東海, 丙子為琅邪, 戊子為彭城, 庚子為下邳, 壬子為廣陵, 凡五郡. 第二星主益州, 常以五亥日候之, 乙亥為漢中, 丁亥為永昌, 己亥為巴郡、蜀郡、牂牁, 辛亥為廣漢, 癸亥為犍為, 凡七郡. 第三星主冀州, 常以五戌日候之, 甲戌為魏郡、勃海, 丙戌為安平, 戊戌為鉅鹿、河閒, 庚戌為清河、趙國, 壬戌為恆山, 凡八郡. 第四星主荊州, 常以五卯日候之, 乙卯為南陽, 己卯為零陵, 辛卯為桂陽, 癸卯為長沙, 丁卯為武陵, 凡五郡. 第五星主兗州, 常以五辰日候之, 甲辰為東郡、陳留, 丙辰為濟北, 戊辰為山陽、泰山, 庚辰為濟陰, 壬辰為東平、任城, 凡八郡. 第六星主揚州, 常以五巳日候之, 乙巳為豫章, 辛巳為丹陽, 己巳為廬江, 丁巳為吳郡、會稽, 癸巳為九江, 凡六郡. 第七星為豫州, 常以五午日候之, 甲午為潁川, 壬午為梁國, 丙午為汝南, 戊午為沛國, 庚午為魯國, 凡五郡. 第八星主幽州, 常以五寅日候之, 甲寅為玄菟, 丙寅為遼東、遼西、漁陽, 庚寅為上谷、代郡, 壬寅為廣陽, 戊寅為涿郡, 凡八郡. 第九星主并州, 常以五申日候之, 甲申為五原、鴈門, 丙申為朔方、雲中, 戊申為西河, 庚申為太原、定襄, 壬申為上黨, 凡八郡. 琁、璣、玉衡占色, 春青黃, 夏赤黃, 秋白黃, 冬黑黃. 此是常明；不如此者, 所向國有兵殃起. 凡有六十郡, 九州所領, 自有分而名焉.」

三皇邁化, 協神醇朴, 謂五星如連珠, 日月若合璧. 化由自然, 民不犯慝. 至於書契之興, 五帝是作. 軒轅始受河圖鬥苞授, 規日月星辰之象, 故星官之書自黃帝始. 至高陽氏, 使南正重司天, 北正黎司地. 唐、虞之時羲仲、和仲[一], 夏有昆吾, 湯則巫咸, 周之史佚、萇弘, 宋之子韋, 楚之唐蔑, 魯之梓慎, 鄭之裨灶, 魏石申夫[二], 齊國甘公, 皆掌天文之官. 仰占俯視, 以佐時政, 步變擿微, 通洞密至, 採禍福之原, 睹成敗之勢. 秦燔詩書, 以愚百姓, 六經典籍, 殘為灰炭, 星官之書, 全而不毀. 故秦史書始皇之時, 彗孛大角, 大角以亡, 有大星與小星鬥于宮中, 是其廢亡之徵. 至漢興, 景、武之際, 司馬談, 談子遷, 以世黎氏之後, 為太史令, 遷著史記, 作天官書. 成帝時, 中壘校尉劉向, 廣洪範災條作五紀皇極之論, 以參往行之事. 孝明帝使班固敘漢書, 而馬續述天文志[三]. 今紹漢書作天文志, 起王莽居攝元年, 迄孝獻帝建安二十五年, 二百一十五載. 言其時星辰之變, 表象之應, 以顯天戒, 明王事焉[四].

[一]尚書曰：「帝在琁璣玉衡, 以齊七政.」孔安國曰：「在, 察也. 琁, 美玉也. 璣衡, 王者正天文之器, 可運轉者. 七政, 日月五星各異政. 舜察天文, 齊七政也.」

[二]或云石申父.

[三]謝沈書曰：「蔡邕撰建武已後, 星驗著明, 以續前志, 譙周接繼其下者.」

[四]臣昭以張衡天文之妙, 冠絕一代. 所著靈憲、渾儀, 略具辰燿之本, 今寫載以備其理焉. 靈憲曰：「昔在先王, 將步天路, 用(之)[定]靈軌, 尋緒本元. 先準之于渾體, 是為正儀立度, 而皇極有逌建也, 樞運有逌稽也. 乃建乃稽, 斯經天常. 聖人無心, 因茲以生心, 故靈憲作興. 曰：太素之前, 幽清玄靜, 寂漠冥默, 不可為象, 厥中惟虛, 厥外惟無. 如是者永久焉, 斯謂溟涬, 蓋乃道之根也. 道根既建, 自無生有. 太素始萌, 萌而未兆, 并氣同色, 渾沌不分. 故道志之言云：『有物渾成, 先天地生.』其氣體固未可得而形, 其遲速固未可得而紀也. 如是者又永久焉, 斯為庬鴻, 蓋乃道之幹也. 道幹既育, 有物成體. 於是元氣剖判, 剛柔始分, 清濁異位. 天成於外, 地定於內. 天體於陽, 故圓以動；地體於陰, 故平以靜. 動以行施, 靜以合化, 堙鬱構精, 時育庶類, 斯謂太元, 蓋乃道之實也. 在天成象, 在地成形. 天有九位, 地有九域；天有三辰, 地有三形；有象可效, 有形可度. 情性萬殊, 旁通感薄, 自然相生, 莫之能紀. 於是人之精者作聖. 實始紀綱而經緯之. 八極之維, 徑二億三萬二千三百里, 南北則短減千里, 東西則廣增千里. 自地至天, 半於八極, 則地之深亦如之. 通而度之, 則是渾已. 將覆其數, 用重鉤股, 懸天之景, 薄地之義, 皆移千里而差一寸得之. 過此而往者, 未之或知也. 未之或知者, 宇宙之謂也. 宇之表無極, 宙之端無窮. 天有兩儀, 以儛道中. 其可睹, 樞星是也, 謂之北極. 在南者不著, 故聖人弗之名焉. 其世之遂, 九分而減二. 陽道左迴, 故天運左行. 有驗於物, 則人氣左羸, 形左繚也. 天以陽迴, 地以陰淳. 是故天致其動, 稟氣舒光；地致其靜, 承施候明. 天以順動, 不失其中, 則四序順至, 寒暑不減, 致生有節, 故品物用生. 地以靈靜, 作合承天, 清化致養, 四時而後育, 故品物用成. 凡至大莫如天, 至厚莫若地. (地)至質者曰地而已. 至多莫若水, 水精為漢, 漢用於天而無列焉, 思次質也. 地有山獄, 以宣其氣, 精種為星. 星也者, 體生於地, 精成於天, 列居錯跱, 各有逌屬. 紫宮為皇極之居, 太微為五帝之廷. 明堂之房, 大角有席, 天巿有坐. 蒼龍連蜷於左, 白虎猛據於右, 朱雀奮翼於前, 靈龜圈首於後, 黃神軒轅於中. 六擾既畜, 而狼蚖魚鱉罔有不具. 在野象物, 在朝象官, 在人象事, 於是備矣. 懸象著明, 莫大乎日月. 其徑當天周七百三十六分之一, 地廣二百四十二分之一. 日者, 陽精之宗. 積而成鳥, 象烏而有三趾. 陽之類, 其數奇. 月者, 陰精之宗. 積而成獸, 象兔. 陰之類, 其數耦. 其後有馮焉者. 羿請無死之藥於西王母, 姮娥竊之以奔月. 將往, 枚筮之於有黃, 有黃占之曰：『吉. 翩翩歸妹, 獨將西行, 逢天晦芒, 毋驚毋恐, 後其大昌.』姮娥遂託身于月, 是為蟾蠩. 夫日譬猶火, 月譬猶水, 火則外光, 水則含景. 故月光生於日之所照, 魄生於日之所蔽, 當日則光盈, 就日則光盡也. 眾星被燿, 因水轉光. 當日之衝, 光常不合者, 蔽於(他)[地]也. 是謂闇虛. 在星星微, 月過則食. 日之薄地, 其明也. 繇暗視明, 明無所屈, 是以望之若火. 方於中天, 天地同明. 繇明瞻暗, 暗還自奪, 故望之若水. 火當夜而揚光, 在晝則不明也. 月之於夜, 與日同而差微. 星則不然, 強弱之差也. 眾星列布, 其以神著, 有五列焉, 是為三十五名. 一居中央, 謂之北斗. 動變挺占, 寔司王命. 四布於方, 為二十八宿. 日月運行, 歷示吉凶, 五緯經次, 用告禍福, 則天心於是見矣. 中外之官, 常明者百有二十四, 可名者三百二十, 為星二千五百, 而海人之占未存焉. 微星之數, 蓋萬一千五百二十. 庶物蠢蠢, 咸得繫命. 不然, 何以總而理諸！夫三光同形, 有似珠玉, 神守精存, 麗其職而宣其明；及其衰, 神歇精斁, 於是乎有隕星. 然則奔星之所墜, 至[地]則石[矣]. 文曜麗乎天, 其動者七, 日、月、五星是也. 周旋右回. 天道者, 貴順也. 近天則遲, 遠天則速, 行則屈, 屈則留回, 留回則逆, 逆則遲, 迫於天也. 行遲者覿于東, 覿于東屬陽, 行速者覿于西, 覿于西屬陰, 日與月此配合也. 攝提、熒惑、地候見晨, 附于日也. 太白、辰星見昏, 附于月也. 二陰三陽, 參天兩地, 故男女取焉. 方星巡鎮, 必因常度, 苟或盈縮, 不逾於次. 故有列司作使, 曰老子四星, 周伯、王逢、芮各一, 錯乎五緯之閒, 其見無期, 其行無度, 寔妖經星之所, 然後吉凶宣周, 其祥可盡.」蔡邕表志曰：「言天體者有三家：一曰周髀, 二曰宣夜, 三曰渾天. 宣夜之學絕無師法. 周髀數術具存, 考驗天狀, 多所違失, 故史官不用. 唯渾天者近得其情, 今史官所用候臺銅儀, 則其法也. 立八尺圓體之度, 而具天地之象, 以正黃道, 以察發斂, 以行日月, 以步五緯. 精微深妙, 萬世不易之道也. 官有其器而無本書, 前志亦闕而不論. 臣求其舊文, 連年不得. 在東觀, 以治律未竟, 未及成書, 案略求索. 竊不自量, 卒欲寢伏儀下, 思惟精意, 案度成數, 扶以文義, 潤以道術, 著成篇章. 罪惡無狀, 投畀有北, 灰滅雨絕, 世路無由. 宜博問群臣, 下及巖穴, 知渾天之意者, 使述其義, 以裨天文志. 撰建武以來星變彗孛占驗著明者續其後.」

王莽地皇三年十一月, 有星孛于張, 東南行五日不見. 孛星者, 惡氣所生, 為亂兵[一], 其所以孛德. 孛德者, 亂之象, 不明之表. 又參然孛焉, 兵之類也, 故名之曰孛. 孛之為言, 猶有所傷害, 有所妨蔽. 或謂之彗星, 所以除穢而布新也[二]. 張為周地. 星孛于張, 東南行即翼、軫之分. 翼、軫為楚, 是周、楚地將有兵亂. 後一年正月, 光武起兵舂陵, 會下江、新巿賊張卬、王常及更始之兵亦至, 俱攻破南陽, 斬莽前隊大夫甄阜、屬正梁丘賜等, 殺其士眾數萬人. 更始為天子, 都雒陽, 西入長安, 敗死. 光武興於河北, 復都雒陽, 居周地, 除穢布新之象.

[一]星占曰：「其國內外用兵也.」

[二]宋均注鉤命決曰「彗, 五彗也. 蒼則王侯破, 天子苦兵. 赤則賊起, 強國恣. 黃則女害色, 權奪於后妃. 白則將軍逆, 二年兵大作. 黑則水精賦, 江河決, 賊處處起」也. 韓揚占曰：「其象若竹彗、樹木條, 長短無常. 其長大見久, 災深；短小見不久, 災狹.」晏子春秋曰：「齊景公睹彗星, 使伯常騫攘之. 晏子曰：『不可. 此天教也. 日月之氣, 風雨不時, 彗星之出, 天為民之亂見之.』」又一曰：「景公彗星出而泣, 晏子問之. 公曰：『寡人聞之, 彗星出, 其所向之國君當之. 今彗星出而向吾國, 我是以悲.』晏子曰：『君之行義(固應)[回邪], 無德於國. 穿(開)[陂]池, 則欲其深以廣也, 為臺榭則欲其高且大也. 賦斂如撝奪, 誅戮如仇讎. 自是觀之, 孛又將出. 彗星之出, 庸何(巨)[懼]乎? 』」案：如晏子之言, 孛之與彗, 如似匪同.

四年六月, 漢兵起南陽, 至昆陽. 莽使司徒王尋、司空王邑將諸郡兵, 號曰百萬眾, 已至者四十二萬人；能通兵法者六十三家, 皆為將帥, 持其圖書器械. 軍出關東, 牽從群象虎狼猛獸, 放之道路, 以示富強, 用怖山東. 至昆陽山, 作營百餘, 圍城數重, 或為衝車以撞城, 為雲車高十丈以瞰城中, 弩矢雨集, 城中負戶而汲. 求降不聽, 請出不得. 二公之兵自以必克, 不恤軍事, 不協計慮. 莽有覆敗之變見焉. 晝有雲氣如壞山, 墮軍上, 軍人皆厭, 所謂營頭之星也. 占曰：「營頭之所墮, 其下覆軍, 流血三千里.」[一]是時光武將兵數千人赴救昆陽, 奔擊二公兵, 并力猋發, 號呼聲動天地, 虎豹驚怖敗振. 會天大風, 飛屋瓦, 雨如注水. 二公兵亂敗, 自相賊, 就死者數萬人. 競赴滍水, 死者委積, 滍水為之不流. 殺司徒王尋. 軍皆散走歸本郡. 王邑還長安, 莽敗, 俱誅死. 營頭之變, 覆軍流血之應也.

[一]袁山松書曰：「怪星晝行, 名曰營頭, 行振大誅也.」

四年秋, 太白在太微中, 燭地如月光. 太白為兵, 太微為天廷. 太白贏而北入太微, 是大兵將入天子廷也. 是時莽遣二公之兵至昆陽, 已為光武所破. 莽又拜九人為將軍, 皆以虎為號. 九虎將軍至華陰, 皆為漢將鄧曄、李松所破. 進攻京師, 倉將軍韓臣至長門. 十月戊申, 漢兵自宣平城門入. 二日己酉, 城中少年朱弟、張魚等數千人起兵攻莽, 燒作室[門], 斧敬法闥. 商人杜吳殺莽漸臺之上, 校尉公賓就斬莽首. 大兵蹈藉宮廷之中. 仍以更始入長安, 赤眉賊立劉盆子為天子, 皆以大兵入宮廷, 是其應也.

光武[一]建武九年七月乙丑, 金犯軒轅大星. 十一月乙丑, 金又犯軒轅[二]. 軒轅者, 後宮之官, 大星為皇后, 金犯之為失勢. 是時郭后已失勢見疏, 後廢為中山太后, 陰貴人立為皇后.

[一]古今注曰：「建武六年九月丙戍, 月犯太微西藩. 十一月辛亥, 月犯軒轅. 七年九月庚子, 土入鬼中.」漢史：「鎮星逆行輿鬼, 女主貴親有憂.」巫咸曰：「有土功事.」是歲太白經太微. 八年四月辛未, 月犯房第二星, 光芒不見. 九年正月乙卯, 金犯婁南星. 甲子, 月犯軒轅第二星, 壬寅, 犯心大星. 七月戊辰, 月並犯昴. 黃帝星占：「土犯鬼, 皇后有憂, 失亡其勢.」河圖：「月犯房, 天子有憂, 四足之蟲多死.」漢史曰：「其國有憂, 將軍死.」又案嚴光傳, 光與帝臥, 足加帝腹上, 太史奏客星犯帝坐甚急.

[二]孟康曰：「犯, 七寸以內光芒相及也.」韋昭曰：「自下往觸之曰犯.」

十年三月癸卯, 流星如月, 從太微出, 入北斗魁第六星, 色白. 旁有小星射者十餘枚, 滅則有聲如雷, 食頃止[一]. 流星為貴使, 星大者使大, 星小者使小. 太微天子廷, 北斗魁主殺. 星從太微出, 抵北斗魁, 是天子大使將出, 有所伐殺[二]. 十二月己亥, 大流星如缶, 出柳西南行入軫. 且滅時, 分為十餘, 如遺火狀. 須臾有聲, 隱隱如雷. 柳為周, 軫為秦、蜀. 大流星出柳入軫者, 是大使從周入蜀. 是時光武帝使大司馬吳漢發南陽卒三萬人, 乘船泝江而上, 擊蜀白帝公孫述[三]. 又命將軍馬武、劉尚、郭霸、岑彭、馮駿平武都、巴郡. 十二年十月, 漢進兵擊述從弟衛尉永, 遂至廣都, 殺述女婿史興. 威虜將軍馮駿拔江州, 斬述將田戎. 吳漢又擊述大司馬謝豐, 斬首五千餘級. 臧宮破涪, 殺述弟大司空恢. 十一月丁丑, 漢護軍將軍高午刺述洞胸, 其夜死. 明日, 漢入屠蜀城, 誅述大將公孫晃、延岑等, 所殺數萬人, 夷滅述妻宗族萬餘人以上. 是大將出伐殺之應也. 其小星射者, 及如遺火分為十餘, 皆小將隨從之象. 有聲如雷隱隱者, 兵將怒之徵也.

[一]孟康曰：「流星, 光跡相連也, 絕跡而去為飛也.」

[二]古今注曰：「正月壬戍, 月犯心後星. 閏月庚辰, 火入輿鬼, 過軫北. 庚申, 月在斗, 赤如丹者也.」

[三]臣昭曰：述雖以白承黃, 而此遂號為白帝, 於文繁長, 書例未通.

十二月年正月[一]己未, 小星流百枚以上, 或西北, 或正北, 或東北, 二夜止[二]. 六月戊戍晨, 小流星百枚以上, 四面行. 小星者, 庶民之類. 流行者, 移徙之象也. 或西北, 或東北, 或四面行, 皆小民流移之徵. 是時西北討公孫述, 北征盧芳. 匈奴助芳侵邊, 漢遣將軍馬武、騎都尉劉納、閻興軍下曲陽、臨平、呼沱, 以備胡. 匈奴入河東, 中國未安, 米穀荒貴, 民或流散. 後三年, 吳漢、馬武又徙鴈門、代郡、上谷、關西縣吏民六萬餘口, 置常[山]關、居庸關以東, 以避胡寇. 是小民流移之應[三].

[一]古今注曰：「丁丑, 月乘軒轅大星.」

[二]古今注曰：「二月辛亥, 月入氐, 暈珥圍角、亢、房.」

[三]古今注曰：「其年七月丁丑, 月犯昴頭兩星. 八月辛酉, 水見東方翼分. 九月甲午, 火犯輿鬼. 十月丁卯, 大星流, 有光, 發東井西行, 聲隆隆. 十三年二月乙卯, 火犯輿鬼西北.」黃帝占曰：「熒惑守輿鬼, 大人憂.」一曰貴人當之. 巫咸曰：「水見翼, 多火災.」石氏曰：「為旱.」郗萌占曰：「流星出東井, 所之國大水.」

十五年正月丁未, 彗星見昴[一], 稍西北行入營室, 犯離宮[二], 三月乙未, 至東壁滅, 見四十九日. 彗星為兵入除穢, 昴為邊兵, 彗星出之為有兵至. 十一月, 定襄都尉陰承反, 太守隨誅之. 盧芳從匈奴入居高柳, 至十六年十月降, 上璽綬. 一日, 昴星為獄事. 是時大司徒歐陽歙以事繫獄, 踰歲死. 營室, 天子之常宮；離宮, 妃后之所居. 彗星入營室, 犯離宮, 是除宮室也. 是時郭皇后已疏, 至十七年十月, 遂廢為中山太后, 立陰貴人為皇后, 除宮之象也[三].

[一]炎長三丈. 韓揚占曰：「在昴, 大國起兵也.」

[二]韓揚占曰：「彗出營室、東壁之閒, 為兵起也.」

[三]古今注曰：「十六年四月, 土星逆行. 十七年三月乙未, 火逆行, 從東門入太微, 到執法星東, 己酉, 南出端門. 十八年十二月壬戍, 月犯木星. 十九年閏月戊申, 火逆, 從氐到亢. 二十一年七月辛酉, 月入畢. 二十三年三月癸未, 月食火星.」郗萌曰：「熒惑逆行氐為失火.」

三十年閏月甲午, 水在東井二十度, 生白氣, 東南指, 炎長五尺, 為彗, 東北行, 至紫宮西藩止, 五月甲子不見, 凡見三十一日. 水常以夏至放於東井, 閏月在四月, 尚未當見而見, 是贏而進也. 東井為水衡, 水出之為大水. 是歲五月及明年, 郡國大水, 壞城郭, 傷禾稼, 殺人民. 白氣為喪, 有炎作彗, 彗所以除穢. 紫宮, 天子之宮, 彗加其藩, 除宮之象[一]. 後三年, 光武帝崩.

[一]荊州星經曰：「彗在東井, 國大人死. 七十日主當之, 五十日相當之, 三十日兵將當之.」

三十一年七月[一]戊午, 火在輿鬼一度, 入鬼中, 出尸星南半度, 十月己亥, 犯軒轅大星. 又七(日)[星]閒有客星, 炎二尺所, 西南行, 至明年二月二十二日, 在輿鬼東北六尺所滅, 凡見百一十三日[二]. 熒惑為凶衰, 輿鬼尸星主死亡, 熒惑入之為大喪. 軒轅為後宮. 七星, 周地. 客星居之為死喪. 其後二年, 光武崩.

[一]古今注曰：「戊申, 月犯心後星.」

[二]輿鬼五星, 天府也. 黃帝占曰：「輿鬼, 天目也, 朱雀頭也, 中央星如粉絮, 鬼為變害, 故言. 一名天尸, 斧鉞, 或以病亡, 或以誅斬. 火剋金, 天以制法. 其西南一星, 主積布帛；西北一星, 主積金玉；東北一星, 主積馬；東南一星, 主積兵, 一曰主領珠錢.」郗萌曰：「輿鬼者, 參之尸也, 弧射狼, 誤中參左肩, 舉尸之東井治, 留尸輿鬼, 故曰天尸. 鬼之為言歸也.」又占：「月、五星有入輿鬼, 大臣誅, 有干(鏚)[鉞]乘質者, 君貴人憂, 金玉用, 民人多疾, 從南入為男子, 從北入為女, 從西入為老人, 從東入為丁壯. 棺木倍價.」

中元[一]二年八月丁巳, 火犯太微西南角星, 相去二寸. 十月戊子, 大流星從西南東北行, 聲如雷. 火犯太微西南角星, 為將相. 後太尉趙憙、司徒李訢坐事免官. 大流星為使. 中郎將竇固、揚虛侯馬武、揚鄉侯王賞將兵征西也.

[一]古今注曰：「元年三月甲寅, 月犯心後星.」

校勘記

三二一三頁　七行　下應十二子　按：校補謂「子」疑「野」之訛.

三二一四頁一一行　軒轅始受河圖鬥苞授規日月星辰之象　按：集解引惠棟說, 謂闓苞受, 河圖篇名, 見李善注文選. 「鬥」當作「闓」, 「授」當作「受」, 「規」字屬下讀. 羅泌以「鬥苞」為黃帝臣名, 非也.

三二一五頁一０行　用(之)[定]靈軌　據汲本改. 按：校補謂張衡傳注作「定」, 「之」字誤.

三二一五頁一一行　厥中惟虛　按：汲本、殿本「虛」作「靈」.

三二一六頁　三行　用重鉤股　按：嚴可均輯全後漢文「重」下有「差」字, 此脫.

三二一六頁　五行　地以陰淳　按：開元占經「淳」作「浮」, 是. 嚴輯全後漢文同.

三二一六頁　六行　承施候明　嚴輯全後漢文作「承候施明」. 按：上言「稟氣舒光」, 承候與稟氣相對成文, 似以作「承候施明」為是.

三二一六頁　六行　寒暑不減　按：開元占經「減」作「忒」, 是. 嚴輯全後漢文同.

三二一六頁　七行　(地)至質者曰地而已　據開元占經及嚴輯全後漢文刪.

三二一六頁　八行　漢用於天而無列焉　按：開元占經「用」作「周」, 是. 嚴輯全後漢文同.

三二一六頁一０行　白虎猛據於右　按：「白」原訛「召」, 逕據汲本、殿本改正.

三二一六頁一三行　姮娥竊之以奔月　按：「姮」原訛「恒」, 逕改正.

三二一六頁一六行　蔽於(他)[地]也　據汲本改.

三二一六頁一七行　日之薄地其明也　按：隋書天文志、開元占經及嚴輯全後漢文「其」上並有「暗」字.

三二一六頁一七行　是以望之若火　按：隋書天文志及嚴輯全後漢文「火」並作「大」.

三二一六頁一七行　故望之若水　按：隋書天文志及嚴輯全後漢文「水」並作「小」.

三二一七頁　三行　五緯經次　按：盧校謂晉志及史記正義「經次」皆作「躔次」.

三二一七頁　五行　至[地]則石[矣]據開元占經及嚴輯全後漢文補.

三二一七頁　七行　逆則遲　按：「則」原訛「時」, 逕據汲本、殿本改正.

三二一七頁　七行　日與月此配合也　按；開元占經「此」作「以」, 嚴輯全後漢文作「共」.

三二一七頁　八行　地候見晨　按：「候」原訛「侯」, 逕改正.

三二一七頁一五行　灰滅雨絕世路無由　按：殿本「雨」作「兩」. 盧校謂宋志「世」作「勢」.

三二一八頁　五行　張卬　「卬」原訛「卯」, 逕改正. 按：惠棟補注本出「張卬」二字, 謂劉玄傳注引續漢書「卬」作「印」. 張森楷校刊記謂案光武紀作「張卬」, 袁紀、通鑑亦是「卬」字, 疑卬字是. 然劉玄傳注引續漢書「卬」作「印」, 則范書自作「卬」, 本志自作「印」也.

三二一八頁一一行　使伯常騫攘之　汲本「攘」作「禳」, 殿本作「穰」. 按：攘可通禳, 穰則訛字也.

三二一八頁一三行　君之行義(固應)[回邪]按：盧校云「固應」訛, 據本書改「回邪」. 今據改.

三二一八頁一三行　穿(開)[陂]池　據汲本、殿本改.

三二一八頁一四行　庸何(巨)[懼]乎　據汲本、殿本改.

三二一九頁　二行　或為衝車以撞城　按：「撞」原訛「橦」, 逕改正.

三二一九頁一三行　燒作室[門]校補謂案前書莽傳作「燒作室門」, 此脫「門」字. 今據補.

三二一九頁一四行　校尉公賓就斬莽首　按：校補引柳從辰說, 謂袁紀及荀悅漢紀皆作「公孫賓就斬莽首」, 與班、范、本志異.

三二二０頁　四行　建武六年九月丙戌　按：是年九月丁酉朔, 無丙戌, 當有訛.

三二二０頁　六行　壬寅犯心大星　按：盧校謂上有甲子, 此當是「丙寅」.

三二二０頁一０行　十年三月癸卯　按：建武十年三月丁未朔, 無癸卯, 志文有訛.

三二二０頁一三行　出柳西南行入軫　按：「軫」當作「井」, 詳下條.

三二二０頁一三行　軫為秦蜀　按：集解引惠棟說, 謂李殿學云, 軫安得為秦、蜀, 蓋「井」字也, 吳越音訛訛寫耳, 觀上文西南行可見.

三二二一頁　二行　威虜將軍馮駿拔江州　按：殿本考證齊召南謂公孫述傳作「破虜將軍」, 光武紀又作「威虜將軍馮峻」.

三二二一頁　四行　公孫晃　按：集解引惠棟說, 謂「晃」一作「光」, 述弟也.

三二二一頁　五行　夷滅述妻宗族萬餘人以上　按：「妻」下疑脫「子」字.

三二二一頁　八行　閏月庚辰火入輿鬼過軫北庚申月在斗　按：此注繫於建武十年三月之後, 查建武十年無閏, 十一年閏三月, 辛未朔, 有庚辰、庚寅而無庚申, 注有訛.

三二二一頁一０行　十二年正月己未　按：建武十二年正月丙寅朔, 無己未, 志文有訛.

三二二一頁一二行　是時西北討公孫述　按：集解引張永祚說, 謂公孫述在西南, 「北」字疑訛.

三二二一頁一四行　置常[山]關居庸關以東　據盧校補.

三二二二頁　三行　九月甲午火犯輿鬼十月丁卯大星流　按：建武十二年九月壬戌朔, 無甲午, 十月壬辰朔, 無丁卯, 注有訛.

三二二二頁一０行　是除宮室也　按：「除」原訛「際」, 逕改正.

三二二二頁一四行　十七年三月乙未　按：建武十七年二月丙申朔, 乙未為二月晦, 注有訛.

三二二三頁　六行　七十日主當之　按：殿本「主」作「王」.

三二二三頁　八行　又七(日)[星]閒有客星　據盧校改. 按：盧云「日」訛, 李殿學據下文改.

三二二三頁一三行　火剋金　按：「剋」原為「刻」, 逕據汲本、殿本改正.

三二二三頁一五行　有干(鏚)[鉞]乘質者　據汲本、殿本改.

三二二四頁　一行　十月戊子　按：建武中元二年十月庚寅朔, 無戊子, 志有訛.

三二二四頁　三行　將兵征西也　按：盧云通考「征西」作「西征」.

後漢書志第十一 天文中

明十二　章五　和三十三　殤一  安四十六　順二十三　質三

孝明永平元年四月丁酉, 流星大如斗, 起天市樓, 西南行, 光照地. 流星為外兵, 西南行為西南夷. 是時益州發兵擊姑復蠻夷大牟替滅陵, 斬首傳詣雒陽[一].

[一]古今注曰：「閏九月辛未, 火在太微左執法星所, 光芒相及. 十一月辛未, 土逆行, 乘東井北軒轅第二星. 二年十二月戊辰, 月食火星.」黃帝星經曰：「出入井, 為人主. 一曰(陽)[賜]爵祿事.」

三年六月丁卯, 彗星出天船北, 長二尺所, 稍北行至亢南, (百)[見]三十五日去. 天船為水, 彗出之為大水. 是歲伊、雒水溢, 到津城門, 壞伊橋；郡七縣三十二皆大水.

四年八月辛酉, 客星出梗河, 西北指貫索, 七十日去. 梗河為胡兵. 至五年十一月, 北匈奴七千騎入五原塞, 十二月又入雲中, 至原陽. 貫索, 貴人之牢. 其十二月, 陵鄉侯梁松坐怨望懸飛書誹謗朝廷下獄死, 妻子家屬徙九真.

七年正月戊子, 流星大如杯, 從織女西行, 光照地. 織女, 天之真女, 流星出之, 女主憂. 其月癸卯, 光烈皇后崩[一].

[一]古今注曰：「三月庚戌, 客星光氣二尺所, 在太微左執法南端門外, 凡見七十五日.」

八年六月壬午, 長星出柳、張三十七度, 犯軒轅, 刺天船, 陵太微, 氣至上陛, 凡見五十六日去. 柳, 周地. 是歲多雨水, 郡十四傷稼[一].

[一]古今注曰：「十二月戊子, 客星出東方.」

九年正月戊申, 客星出牽牛, 長八尺, 歷建星至房南[一], 滅見至五十日[二]. 牽牛主吳、越, 房、心為宋. 後廣陵王荊與沈涼, 楚王英與顏忠各謀逆, 事覺, 皆自殺. 廣陵屬吳, 彭城古宋地[三].

[一]古今注曰：「歷斗、建、箕、房, 過角、亢至翼, 芒東指.」

[二]郗萌占曰：「客星舍房, 左右群臣有吞藥死者.」又占「有奪地」.

[三]古今注曰：「十年七月甲寅, 月犯歲星. 十一年六月壬辰, 火犯土星.」

十三年閏月丁亥, 火犯輿鬼, 為大喪, 質星為大臣誅戮[一]. 其十二月, 楚王英與顏忠等造作妖[書]謀反, 事覺, 英自殺, 忠等皆伏誅[二].

[一]晉灼曰：「鬼五星, 其中白者為質.」

[二]古今注曰：「十一月, 客星出軒轅四十八日. 十二月戊午, 月犯木星.」

十四年正月戊子, 客星出昴, 六十日, 在軒轅右角稍滅. 昴主邊兵. 後一年, 漢遣奉車都尉顯親侯竇固、駙馬都尉耿秉、騎都尉耿忠、開陽城門候秦彭、太僕祭肜, 將兵擊匈奴. 一曰, 軒轅右角為貴相, 昴為獄事, 客星守之為大獄. 是時考楚事未訖, 司徒虞延與楚王英黨與黃初、公孫弘等交通, 皆自殺, 或下獄伏誅.

十五年十一月乙丑, 太白入月中, 為大將戮, 人主亡, 不出三年. 後三年, 孝明帝崩.

十六年正月丁丑, 歲星犯房右驂, 北第一星不見, 辛巳乃見[一]. 房右驂為貴臣, 歲星犯之為見誅. 是後司徒邢穆, 坐與阜陵王延交通知逆謀自殺. 四月癸未, 太白犯畢. 畢為邊兵. 後北匈奴寇[邊], 入雲中, 至(咸)[漁]陽. 使者高弘發三郡兵追討, 無所得. 太僕祭肜坐不進下獄.

[一]石氏星經曰：「歲星守房, 良馬出廄.」古今注曰：「正月丁未, 月犯房.」

十八年六月己未, 彗星出張, 長三尺, 轉在郎將, 南入太微, 皆屬張. 張, 周地, 為東都. 太微, 天子廷. 彗星犯之為兵喪. 其八月壬子, 孝明帝崩.

孝章建初元年, 正月丁巳, 太白在昴西一尺. 八月庚寅, 彗星出天市, 長二尺所, 稍行入牽牛三度, 積四十日稍滅. 太白在昴為邊兵, 彗星出天市為外軍, 牽牛為吳、越. 是時蠻夷陳縱等及哀牢王類[牢]反, 攻(蕉)[嶲]唐城. 永昌太守王尋走奔楪榆, 安夷長宋延為羌所殺. 以武威太守傅育領護羌校尉, 馬防行車騎將軍, 征西羌. 又阜陵王延與子男魴謀反, 大逆無道, 得不誅. 廢為侯.

二(月)[年]九(日)[月][一]甲寅, 流星過紫宮中, 長數丈, 散為三, 滅. 十二月戊寅, 彗星出婁三度, 長八九尺, 稍入紫宮中, 百六日稍滅. 流星過, 入紫宮, 皆大人忌. 後四年六月癸丑, 明德皇后崩[二].

[一]古今注曰：「甲申, 金入斗魁.」

[二]古今注曰：「五年二月戊辰, 木、火俱在參, 五月戊寅, 木、水在東井. 六年七月丁酉, 夜有流星起軒轅, 大如拳, 歷文昌, 餘氣正白句曲, 西如文昌, 久久乃滅.」黃帝星經曰：「木守東井, 有土功之事. 一曰大水.」郗萌曰：「歲星守參, 后當之. 熒惑守, 大人當之.」

元和(元)[二]年四月丁巳, 客星晨出東方, 在胃八度, 長三尺, 歷閣道入紫宮, 留四十日滅. 閣道、柴宮, 天子之宮也. 客星犯入留久為大喪. 後四年, 孝章帝崩.

孝和永元元年正月辛卯, 有流星起參, 長四丈[一], 有光, 色黃白[二]. 二月, 流星起天棓, 東北行三丈所滅, 色青白. 壬申, 夜有流星起太微東蕃, 長三丈. 三月[三]丙辰, 流星起天津[四]. 壬戌, 有流星起天將軍, 東北行[五]. 參為邊兵, 天棓為兵, 太微天廷, 天津為水, 天將軍為兵, 流星起之皆為兵. 其六月, 漢遣車騎將軍竇憲、執金吾耿秉, 與度遼將軍鄧鴻出朔方, 並進兵臨私渠北鞮海, 斬虜首萬餘級, 獲生口牛馬羊百萬頭. 日逐王等八十一部降, 凡三十餘萬人. 追單于至西海. 是歲七月, 又雨水漂人民, 是其應[六].

[一]古今注曰：「大如拳, 起參東南.」

[二]古今注曰：「癸亥, 鎮在參. 又有流星大如桃, 色赤, 起太微東蕃.」石氏曰：「鎮守參, 有土功事.」

[三]古今注曰：「戊子, 土在參.」

[四]古今注曰：「星大如桃, 起天津, 東至斗, 黃白頻有光.」

[五]古今注曰：「色黃, 無光.」

[六]古今注曰：「十一月壬申, 鎮星在東井.」石氏曰：「天下水, 其大出, 流殺人.」

二年正月乙卯, 金、木俱在奎, 丙寅, 水又在奎[一]. 奎主武庫兵, 三星會又為兵喪. 辛未, 水、金、木在婁, 亦為兵, 又為匿謀[二]. 二月丁酉, 有流星大如桃, 起紫宮東蕃, 西北行五丈稍滅[三]. 四月丙辰, 有流星大如瓜, 起文昌東北, 西南行至少微西滅. 有頃音如雷聲, 已而金在軒轅大星東北二尺所[四]. 八月丁未, 有流星如雞子, 起太微西, 東南行四丈所消. 十月癸未, 有流星大如桃, 起天津, 西行六丈所消. 十一月辛酉, 有流星大如拳, 起紫宮, 西行到胃消.

[一]巫咸曰：「辰守奎, 多水火災, 亦為旱.」古今注曰：「土在東井.」

[二]郗萌曰：「辰守婁, 有兵兵罷, [無兵]兵起.」巫咸、石氏云：「多火災.」古今注曰：「丙寅, 水在奎, 土在東井, 金在婁, 木、火在昴.」

[三]古今注曰：「三月甲子, 火在亢南端門第一星南. 乙亥, 金在東井.」

[四]古今注曰：「丁丑, 火在氐東南星東南.」

三年九月丁卯, 有流星大如雞子, 起紫宮, 西南至北斗柄閒消[一]. 紫宮天子宮, 文昌、少微為貴臣, 天津為水, 北斗主殺. 流星起, 歷紫宮、文昌、少微、天津, 文昌為天子使, 出有兵誅也. 竇憲為大將軍, 憲弟篤、景等皆卿、校尉, 憲女弟婿郭舉為侍中、射聲校尉, 與衛尉鄧疊母元俱出入宮中, 謀為不軌. 至四年六月丙(寅)[辰]發覺, 和帝幸北宮, 詔執金吾、五校勒兵屯南、北宮, 閉城門, 捕舉. 舉父長樂少府璜及疊, 疊弟步兵校尉磊, 母元, 皆下獄誅. 憲弟篤、景等皆自殺. 金犯軒轅, 女主失勢. 竇氏被誅, 太后失勢.

[一]星紫宮占曰：「有流星出紫宮, 天子使也. 色赤言兵, 色白言(義)[喪], 色黃言吉, 色青言憂, 色黑言水. 出皆以所之野命東、西、南、北.」

五年[一]四月癸巳, 太白、熒惑、辰星俱在東井[二]. 七月壬午, 歲星犯軒轅大星. 九月, 金在南斗魁中[三]. 火犯房北第一星. 東井, 秦地, 為法. 三星合, 內外有兵, 又為法令及水. 金入斗口中, 為大將將死. 火犯房北第一星, 為將相. 其六年正月, 司徒丁鴻薨[四]. 七月水, 大漂殺人民, 傷五穀. 許侯馬光有罪自殺. 九月, 行車騎將軍事鄧鴻、越騎校尉馮柱發左右羽林、北軍五校士及八郡跡射、烏桓、鮮卑, 合四萬騎, 與度遼將軍朱徵、護烏桓校尉任尚、中郎將杜崇征叛胡. 十二月, 車騎將軍鴻坐追虜失利, 下獄死；度遼將軍徵、中郎將崇皆抵罪.

[一]古今注曰：「正月甲戌, 月乘歲星.」

[二]巫咸曰：「太白守井, 五穀不成.」黃帝經曰：「五星及客星守井, 皆為水.」石氏曰：「為旱.」又曰：「太白入東井, 留一日以上乃占, 大臣當之, 期三月, 若一年, 遠五年.」古今注曰：「木在輿鬼.」

[三]為水. 石氏曰：「為旱.」

[四]古今注曰：「六年六月丁亥, 金在東井. 閏月己丑, 流星大如桃, 起參北, 西至參肩南, 稍有光.」

七年正月丁未, 有流星起天津, 入紫宮中滅. 色青黃, 有光. 二月癸酉, 金、火俱在參[一]. 戊寅, 金、火俱在東井[二]. 八月甲寅, 水、土、金俱在軫[三]. 十一月甲戌, 金、火俱在心[四]. 十二月己卯, 有流星起文昌, 入紫宮消. 丙辰, 火、金、水俱在斗. 流星入紫宮, 金、火在心, 皆為大喪. 三星合軫為白衣之會, 金、火俱在參、東井, 皆為外兵, 有死將. 三星俱在斗, 有戮將, 若有死相. 八年四月樂成王黨, 七月樂成王宗皆薨. 將兵長史吳棽坐事徵下獄誅[五]. 十月, 北海王威自殺. 十二月, 陳王羨薨. 其九年閏月, 皇太后竇氏崩. 遼東鮮卑[反], 太守祭參不追虜, 徵下獄誅. 九月, 司徒劉方坐事免官, 自殺. 隴西羌反, 遣執金吾劉尚行征西將軍事, 越騎校尉節鄉侯趙世發北軍五校、黎陽、雍營及邊胡兵三萬騎, 征西羌.

[一]巫咸占曰：「熒惑守參, 多火災.」海中占曰：「為旱. 太白守參, 國有反臣.」郗萌曰「有攻戰伐國」也.

[二]郗萌曰：「熒惑守井, 百川皆滿. 太白又從舍, 蓋二十日流國.」又曰：「雜糴貴. 又將相死.」

[三]春秋緯曰：「五星有入軫者, 皆為兵大起.」巫咸占曰：「五星入軫者, 司其出日而數之, 期二十日皆為兵發. 司始入處之率一日期, 十日軍罷.」石氏星經曰：「辰星守軫, 歲水.」郗萌曰：「鎮星出入留舍軫六十日不下, 必有大喪.」春秋緯曰：「太白入軫, 兵大起.」郗萌曰：「太白守軫, 必有死王.」

[四]雒書曰：「太白守心, 後九年大飢.」

[五]古今注曰：「八年九月辛丑, 夜有流星, 大如拳, 起婁.」

十一年五月丙午, 流星大如瓜, 起氐, 西南行, 稍有光, 白色[一]. 占曰：「流星白, 為有使客, 大為大使, 小亦小使. 疾期疾, 遲亦遲. 大如瓜為近小, 行稍有光為遲也. 又正王日, 邊方有受王命者也.」明年二月, 蜀郡旄牛徼外夷白狼樓薄種王唐繒等率種人口十七萬歸義內屬, 賜金印紫綬錢帛.

[一]古今注曰：「六月庚辰, 月入畢中.」

十二年十一月癸酉, 夜有蒼白氣, 長三丈, 起天園, 東北指軍市, 見積十日. 占曰：「兵起, 十日期歲.」明年十一月, 遼東鮮卑二千餘騎寇右北平.

十三年[一]十一月乙丑, 軒轅第四星閒有小客星, 色青黃. 軒轅為後宮, 星出之, 為失勢. 其十四年六月辛卯, 陰皇后廢[二].

[一]古今注曰：「正月辛未, 水乘輿鬼. 十二月癸巳, 犯軒轅大星.」

[二]古今注曰：「十四年正月乙卯, 月犯軒轅, 在太微中. 二月十日丁酉, 水入太微西門. 十一月丁丑, 有流星大如拳, 起北斗魁中, 北至閣道, 稍有光, 色赤黃, 須臾西北有雷聲.」

十六年四月丁未, 紫宮中生白氣如粉絮. 戊午, 客星出紫宮西行至昂, 五月壬申滅. 七月庚午, 水在輿鬼中[一]. 十月辛亥, 流星起鉤陳, 北行三丈, 有光, 色黃. 白氣生紫宮中為喪. 客星從紫宮西行至昴為趙. 輿鬼為死喪. 鉤陳為皇后, 流星出之為中使. 後一年, 元興元年十[二]月(二日), 和帝崩, 殤帝即位一年又崩, 無嗣, 鄧太后遣使者迎清河孝王子即位, 是為孝安皇帝, 是其應也. 清河, 趙地也.

[一]黃帝占曰：「辰星犯鬼, 大臣誅, 國有憂.」郗萌曰：「多蝗蟲.」

元興元年二月庚辰, 有流星起角、亢五丈所. 四月辛亥, 有流星起斗, 東北行到須女. 七月己巳, 有流星起天市五丈所, 光色赤. 閏月辛亥, 水、金俱在氐[一]. 流星起斗, 東北行至須女. 須女, 燕地. 天市為外軍. 水、金會為兵誅. 其年, 遼東貊人反, 鈔六縣, 發上谷、漁陽、右北平、遼西烏桓討之.

[一]巫咸曰：「辰星守氐, 多水災.」海中占曰：「天下大旱, 所在不收.」荊州星占曰：「太白守氐, 國君大哭.」

孝殤帝延平元年正月丁酉, 金、火在婁. 金、火合為爍, 為大人憂[一]. 是歲八月辛亥, 孝殤帝崩.

[一]古今注曰：「七月甲申, 月在南斗中.」

孝安永初元年五月戊寅, 熒惑逆行守心前星[一]. 八月戊申, 客星在東井、弧星西南. 心為天子明堂, 熒惑逆行守之, 為反臣[二]. 客星在東井, 為大水[三]. 是時, 安帝未臨朝, 鄧太后攝政, 鄧騭為車騎將軍, 弟弘、悝、閶皆以校尉封侯, 秉國勢. 司空周章意不平, 與王尊、叔元茂等謀, 欲閉宮門, 捕將軍兄弟, 誅常侍鄭眾、蔡倫, 劫刺尚書, 廢皇太后, 封皇帝為遠國王. 事覺, 章自殺. 東井、弧皆秦地. 是時羌反, 斷隴道, 漢遣騭將左右羽林、北軍五校及諸郡兵征之. 是歲郡國四十一縣三百一十五雨水. 四瀆溢, 傷秋稼, 壞城郭, 殺人民, 是其應也.

[一]韓楊占曰：「多火災. 一曰地震.」檢其年十八郡地震, 明年漢陽火.

[二]雒書曰：「熒惑守心, 逆臣起.」黃帝占曰：「逆行守心二十日, 大臣亂.」

[三]荊州經曰：「客星干犯東井, 則大臣誅.」

二年正月戊子, 太白晝見[一].

[一]古今注曰：「四月乙亥, 月入南斗魁中. 八月己亥, 熒惑出入太微端門.」

三年正月庚戌, 月犯心後星[一]. 己亥, 太白入斗中[二]. 十二月, 彗星起天菀南, 東北指, 長六七尺, 色蒼白. 太白晝見, 為強臣[三]. 是時鄧氏方盛, 月犯心後星, 不利子. 心為宋. 五月丁酉, 沛王(牙)[正]薨. 太白入斗中, 為貴相凶[四]. 天菀為外軍, 彗星出其南為外兵. 是後使羌、氐討賊李貴, 又使烏桓擊鮮卑, 又使中郎將任尚、護羌校尉馬賢擊羌, 皆降.

[一]河圖曰：「亂臣在旁.」

[二]古今注曰：「三月壬寅, 熒惑入輿鬼中. 五月丙寅, 太白入畢中.」石氏經曰；「太白守畢, 國多任刑也.」

[三]前志曰：「太白晝見, 強國弱, 小國強, 女主昌.」

[四]臣昭案：楊厚對曰「以為諸王子多在京師, 容有非常, 宜亟發遣還本國」, 太后從之, 星尋滅不見. 以斯而言, 太白入之, 災在貴相.

四年[一]六月甲子, 客星大如李, 蒼白, 芒氣長二尺, 西南指上階星. 癸酉, 太白入輿鬼. 指上階, 為三公. 後太尉[張禹、司空]張敏[皆]免官. 太白入輿鬼, 為將凶. 後中郎將任尚坐贓千萬, 檻車徵, 棄巿[二].

[一]古今注曰：「二月丙寅, 月犯軒轅大星.」

[二]韓揚占曰：「太白入輿鬼, 亂臣在內.」臣昭以占為明[堂], 豈任尚所能感也.

五年六月辛丑, 太白晝見, 經天[一]. 元初元年三月癸酉, 熒惑入輿鬼. 二年九月辛酉, 熒惑入輿鬼中. 三年三月, 熒惑入輿鬼中. 五月丙寅, 太白入畢口[二]. 七月甲寅, 歲星入輿鬼. 閏月己未, 太白犯太微左執法. 十一月甲午, 客星見西方, 己亥在虛、危, 南至胃、昴[三]. 四年正月丙戌, 歲星留輿鬼中[四]. 乙未, 太白晝見丙上. 四月壬戌, 太白入輿鬼中[五]. 己巳, 辰星入輿鬼中[六]. 五月己卯, 辰星犯歲星. 六月丙申, 熒惑入輿鬼中, 戊戌, 犯輿鬼大星. 九月辛巳, 太白入南斗口中[七]. 五年三月丙申, 鎮星犯東井鉞星. 五月庚午, 辰星犯輿鬼質星. 丙戌, 太白犯鉞星. 六年四月癸丑, 太白入輿鬼[八]. 六月丙戌, 熒惑在輿鬼中[九]. 丁卯, 鎮星在輿鬼中[一０]. 辛巳, 太白犯左執法. 自永初五年到永寧, 十年之中, 太白一晝見經天, 再入輿鬼, 一守畢, 再犯左執法, 入南斗, 犯鉞星. 熒惑五入輿鬼. 鎮星一犯東井鉞星, 一入輿鬼. 歲星、辰星再入輿鬼. 凡五星入輿鬼中, 皆為死喪. 熒惑、太白甚犯鉞、質星為誅戮. 斗為貴將. 執法為近臣. 客星在虛、危為喪, 為哭泣[一一]. 昴、畢為邊兵, 又為獄事. 至建光元年三月癸巳, 鄧太后崩；五月庚辰, 太后兄車騎將軍騭等七侯皆免官, 自殺, 是其應也.

[一]春秋漢含孳曰：「陽弱, 辰逆, 太白經天.」注云：「陽弱, 君柔不堪.」鉤命決曰：「天失仁, 太白經天.」

[二]黃帝占曰：「火攻, 近期十五日, 遠期四十日.」又曰：「大臣當之, 亂國易主.」

[三]郗萌曰：「客星入虛, 大人當之.」又曰：「客星守危, 強臣執國命, 在后族. 又且大風, 有危敗.」黃帝星經曰：「客星入守若出危, 大飢, 民食貴.」

[四]石氏經曰：「歲星入留輿鬼五十日不下, 民有大喪；百日不下, 民半死.」黃帝經曰：「守鬼十日, 金錢散諸侯.」郗萌曰：「五穀多傷, 民以飢死者無數.」

[五]石氏占：「太白入鬼, 一曰病在女主, 一曰將戮死.」

[六]郗萌曰：「以罪誅大臣. 一曰后疾. 一曰大人憂.」

[七]黃帝經曰：「大人當之, 國易政.」

[八]郗萌曰：「太白守輿鬼, 疾在女主.」

[九]黃帝經曰：「熒惑犯守鬼, 國有大喪, 有女喪, 大將有死者.」荊州星占曰：「熒惑犯鬼, 忠臣戮死, 不出一年中.」

[一０]黃帝經曰：「鎮入鬼中, 大臣誅.」海中、石氏曰：「大人憂.」

[一一]星占曰：「不一年, 遠期二年.」

延光[一]二年八月己亥, 熒惑出太微端門. 三年二月辛未, 太白犯昴[二]. 五月癸丑, 太白入畢[三]. 九月壬寅, 鎮星犯左執法. 四年, 太白入輿鬼中[四]. 六月壬辰, 太白出太微. 九月甲子, 太白入斗口中. 十一月, 客星見天巿. 熒惑出太微, 為亂臣. 太白犯昴、畢, 為(近)[邊]兵, 一曰大人當之. 鎮星犯左執法, 有誅臣. 太白入輿鬼中, 為大喪. 太白出太微, 為中宮有兵；入斗口, 為貴將相有誅者. 客星見天巿中, 為貴喪. 是時大將軍耿寶、中常侍江京、樊豐、小黃門劉安與阿母王聖、聖子女永等并構譖太子保, 并惡太子乳母男、廚監邴吉. 三年九月丁酉, 廢太子為濟陰王, 以北鄉侯懿代. 殺男、吉, 徙其父母妻子日南. 四年三月丁卯, 安帝巡狩, 從南陽還, 道寢疾, 至葉崩, 閻后與兄衛尉顯、中常侍江京等共隱匿, 不令群臣知上崩, 遣司徒劉喜等分詣郊廟, 告天請命, 載入北宮. 庚午夕發喪, 尊閻氏為太后. 北鄉侯懿病薨, 京等又不欲立保, 白太后, 更徵諸王子擇所立. 中黃門孫程、王國、王康等十九人, 共合謀誅顯、京等, 立保為天子, 是為孝順皇帝. 皆姦人強臣狂亂王室, 其於死亡誅戮, 兵起宮中, 是其應[五].

[一]古今注曰：「元年四月丙午, 太白晝見.」

[二]石氏星占：「太白守昴, 兵從門闕入, 主人走.」郗萌曰：「不有亡國, 必有謀主.」又云：「入昴, 大赦.」

[三]郗萌曰：「太白入畢口, 馬馳人走.」又曰：「有中喪.」

[四]古今注曰：「四月甲辰入.」

[五]古今注曰：「永建元年二月甲午, 客星入太微. 五月甲子, 月入斗.」李氏家書曰：「時天有變氣, 李郃上書諫曰：『臣聞天不言, 縣象以示吉凶, 挺災變異以為譴誡. 昔齊桓公遭虹貫牛、斗之變, 納管仲之謀, 令齊去婦, 無近妃宮. 桓公聽用, 齊以大安. 趙有尹史, 見月生齒, 齕畢大星, 占有兵變. 趙君曰：「天下共一畢, 知為何國也?」下史於獄. 其後公子牙謀弒君, 血書端門, 如史所言. 乃月十三日, 有客星氣象彗孛, 歷天巿、梗河、招搖、槍、棓, 十六日入紫宮, 迫北辰, 十七日復過文昌、泰陵, 至天船、積水閒, 稍微不見. 客星一占曰：「魯星歷天巿者為穀貴, 梗河三星備非常, 泰陵八星為凶喪, 紫宮、北辰為至尊.」如占, 恐宮廬之內有兵喪之變, 千里之外有非常暴逆之憂. 魯星不得過歷尊宿, 行度從疾, 應非一端, 恐復有如王阿母母子賤妾之欲居帝旁耗亂政事者. 誠令有之, 宜當抑遠, 饒足以財. 王者權柄及爵祿, 人天所重慎, 誠非阿妾所宜干豫, 天故挺變, 明以示人. 如不承慎, 禍至變成, 悔之靡及也.』」

孝順永建二年二月癸未, 太白晝見三十九日[一]. 閏月乙酉, 太白晝見東南維四十一日. 八月乙巳, 熒惑入輿鬼. 太白晝見, 為強臣. 熒惑為凶. 輿鬼為死喪. 質星為誅戮. 是時中常侍高梵、張防、將作大匠翟酺、尚書令高堂芝、僕射張敦、尚書尹就、郎姜述、楊鳳等, 及兗州刺史鮑就、使匈奴中郎[將]張國、金城太守張篤、敦煌太守張朗, 相與交通, 漏泄, 就、述棄巿, 梵、防、酺、芝、敦、鳳、就、國皆抵罪. 又定遠侯班始尚陰城公主堅得, 鬥爭殺堅得, 坐要斬馬巿, 同產皆棄巿[二].

[一]古今注曰：「丁巳, 月犯心, 七月丁酉, 犯昴.」

[二]古今注曰：「其年九月戊寅, 有白氣, 廣三尺, 長十餘丈, 從北落師門南至斗. 三年二月癸未, 月犯心後星. 六月甲子, 太白晝見. 四年二月癸丑, 月犯心後星. 五年閏月庚子, 太白晝見. 六年, 彗星出於斗、牽牛, 滅於虛、危. 虛、危為齊, 牽牛吳、越, 故海賊浮於會稽, 山賊捷於濟南. 五年夏, 熒惑守氐, 諸侯有斬者, 是冬班始腰斬馬巿.」

六年四月, 熒惑入太微中, 犯左、右執法西北方六寸所. 十月乙卯, 太白晝見. 十二月壬申, 客星芒氣長二尺餘, 西南指, 色蒼白, 在牽牛六度. 客星芒氣白為兵. 牽牛為吳、越. 後一年, 會稽海賊曾於等千餘人燒句章, 殺長吏, 又殺鄞、鄮長, 取官兵, 拘殺吏民, 攻東部都尉；揚州六郡逆賊章何等稱將軍, 犯四十九縣, 大攻略吏民.

陽嘉元年閏月戊子[一], 客星氣白, 廣二尺, 長五丈, 起天菀西南. 主馬牛, 為外軍, 色白為兵. 是時, 敦煌太守徐白使疏勒王盤等兵二萬人入于窴界, 虜掠斬首三百餘級. 烏桓校尉耿嘩使烏桓親漢都尉戎末瘣等出塞, 鈔鮮卑, 斬首, 獲生口財物；鮮卑怨恨, 鈔遼東、代郡, 殺傷吏民. 是後, 西戎、北狄為寇害, 以馬牛起兵, 馬牛亦死傷於兵中, 至十餘年乃息[二].

[一]臣昭案：郎顗表云「十七日己丑」.

[二]臣昭案：郎顗傳, 陽嘉元年, 太白與歲星合於房、心. 二年, 熒惑失度, 盈縮往來, 涉歷輿鬼, 環繞軒轅. 古今注曰：「二年四月壬寅, 太白晝見, 五月癸巳, 又晝見, 十一月辛未, 又晝見. 十二月壬寅, 月犯太白. 三年十二月辛未, 太白晝見. 四月乙卯, 太白、熒惑入輿鬼. 永和元年正月丁卯, 太白犯牽牛大星.」

永和二年五月戊申, 太白晝見. 八月庚子, 熒惑犯南斗. 斗為吳[一]. 明年五月, 吳郡太守行丞事羊珍與越兵弟葉、吏民吳銅等二百餘人起兵反, 殺吏民, 燒官亭民舍, 攻太守府. 太守王衡距守, 吏兵格殺珍等. 又[九]江賊蔡伯流等數百人攻廣陵、九江, 燒城郭, 殺[江]都長.

[一]黃帝經曰：「不期年, 國有亂, 有憂.」海中占：「為多火災. 一曰旱.」古今注曰：「九月壬午, 月入畢口中.」

三年二月辛巳, 太白晝見, 戊子, 在熒惑西南, 光芒相犯. 辛丑, 有流星大如斗, 從西北東行, 長八九尺, 色赤黃, 有聲隆隆如雷. 三月壬子, 太白晝見. 六月丙午, 太白晝見. 八月[一]乙卯, 太白晝見. 閏月甲寅, 辰星入輿鬼. 己酉, 熒惑入太微. 乙卯, 太白晝見[二]. 太白者, 將軍之官, 又為西州. 晝見, 陰盛, 與君爭明. 熒惑與太白相犯, 為兵喪. 流星為使, 聲隆隆, 怒之象也. 辰星入輿鬼, 為大臣有死者. 熒惑入太微, 亂臣在廷中. 是時, 大將軍梁商父子秉勢, 故太白常晝見也. 其四年正月, 祀南郊, 夕牲, 中常侍張逵、蘧政、(陽)[楊]定、內者令石光、尚方令傅福等與中常侍曹騰、孟賁爭權, 白帝言騰、賁與商謀反, 矯詔命收騰、賁, 賁自解說, 順帝寤, 解騰、賁縛. 逵等自知事不從, 各奔走, 或自刺, 解貂蟬投草中逃亡, 皆得免. 其六年, 征西將軍馬賢擊西羌於北地(謝)[射]姑山下, 父子為羌所沒殺, 是其應也.

[一]古今注曰：「己酉, 熒惑入太微.」

[二]古今注曰：「十二月丁卯, 月犯軒轅大星.」

四年七月壬午, 熒惑入南斗犯第三星. 五年四月戊午, 太白晝見. 八月己酉, 熒惑入太微. 斗為貴相, 為揚州, 熒惑犯入之為兵喪. 其六年, 大將軍商薨. 九江、丹陽賊周生、馬勉等起兵攻沒郡縣. 梁氏又專權於天廷中.

六年二月丁巳, 彗星見東方, 長六七尺, 色青白, 西南指營室及墳墓星[一]. 丁丑, 彗星在奎一度, 長六尺, 癸未昏見[二], 西北歷昴、畢, 甲申, 在東井, 遂歷輿鬼、柳、七星、張, 光炎及三台, 至軒轅中滅[三]. 營室者, 天子常宮. 墳墓主死. 彗星起而在營室、墳墓, 不出五年, 天下有大喪. 後四年, 孝順帝崩. 昴為邊兵, 又為趙. 羌周馬父子後遂為寇. 又劉文□清河相射暠, 欲立王蒜為天子, 暠不聽, 殺暠, 王閉門距文, 官兵捕誅文, 蒜以惡人所□, 廢為尉氏侯, 又徙為犍陽都鄉侯, 薨, 國絕. 歷東井、輿鬼為秦, 皆羌所攻鈔. 炎及三台, 為三公. 是時, 太尉杜喬及故太尉李固為梁翼所陷入, 坐文書死. 及至注、張為周, 滅於軒轅中為後宮. 其後懿獻后以憂死, 梁氏被誅, 是其應也.

[一]郗萌占曰：「彗星出而中營室, 天下亂, 易政, 以五色占之吉凶.」

[二]河圖曰：「彗星出貫奎, 庫兵悉出, 禍在強侯、外夷, 胡應逆首謀也.」

[三]古今注曰：「五月庚寅, 太白晝見. 十一月甲午, 太白晝見.」

漢安[一]二年, 正月己亥, 太白晝見. 五月丁亥, 辰星犯輿鬼[二]. 六月乙丑, 熒惑光芒犯鎮星. 七月甲申, 太白晝見. 辰星犯輿鬼為大喪. 熒惑犯鎮星為大人忌. 明年八月, 孝順帝崩, 孝沖[三]明年正月又崩.

[一]古今注曰：「元年二月壬午, 歲星在太微中. 八月癸丑, 月犯南斗, 入魁中.」

[二]古今注曰：「丙辰, 月入斗中.」

[三]古今注曰：「建康元年九月己亥, 太白晝見.」韓揚占曰：「天下有喪. 一曰有白衣之會.」

孝質本初元年[一], 三月癸丑, 熒惑入輿鬼, 四月辛巳, 太白入輿鬼, 皆為大喪. 五月庚戌, 太白犯熒惑, 為逆謀. 閏月一日, 孝質帝為梁冀所鴆, 崩.

[一]古今注曰：「(三)[二]月丁丑, 月入南斗.」

校勘記

三二二九頁　六行　閏九月辛未　按：此注繫永平元年下, 查永平元年無閏, 是年九月乙卯朔, 有辛未, 「閏」字當衍.

三二二九頁　七行　(陽)[賜]爵祿事　盧校謂「陽」疑「賜」字之訛. 按：今輯本開元占經作「賜」. 今據改.

三二二九頁　八行　(百)[見]三十五日去　按：校補引錢大昭說, 謂本紀章懷注引伏侯古今注作「彗長三尺許, 見三十五日乃去」. 此「百」字疑當作「見」. 今據改.

三二三０頁一三行　其十二月楚王英與顏忠等造作妖[書]謀反　據盧校補. 按：集解引洪亮吉說, 謂「十二月」宜作「十一月」.

三二三一頁　九行　後北匈奴寇[邊]入雲中至(咸)[漁]陽　據盧校補改. 按：盧云「寇」下當有「邊」字. 「咸」當作「漁」, 何焯以南匈奴傳校改.

三二三二頁　一行　是時蠻夷陳縱等及哀牢王類[牢]反　按：南蠻傳「陳縱」作「陳從」. 又按：西南夷傳「類」下有「牢」字, 今據補.

三二三二頁　二行　攻(蕉)[嶲]唐城　殿本考證齊召南謂按文當作「嶲唐城」, 嶲唐, 永昌郡屬縣也. 又集解引惠棟說, 謂「焦」西南夷傳作「嶲」, 當從傳. 今據改.

三二三二頁　二行　安夷長宋延　按：西南夷傳「宋延」作「宗延」.

三二三二頁　五行　二(月)[年]九(日)[月]殿本考證李良裘謂案書日例惟甲子, 此兼言「九日」, 訛也. 上書「八月庚寅彗星出天巿」, 此不應更紀二月事. 且上書「元年正月丁巳」, 則二月九日安得為甲寅乎? 下云「十二月戊寅彗星出」, 考章帝紀在建初二年, 此「二月九日」

乃「二年九月」之訛也. 又集解引洪亮吉說略同. 今據改.

三二三二頁　八行　甲申金入斗魁　按：建初二年九月乙未朔, 無甲申, 注有訛.

三二三二頁　九行　五年二月戊辰　按：建初五年二月庚辰朔, 無戊辰, 注有訛.

三二三二頁　九行　五月戊寅　按：汲本、殿本「五月」作「三月」.

三二三二頁一二行　元和(元)[二]年四月丁巳　據盧校改. 按：章帝崩於章和二年, 下云「後四年章帝崩」, 自元和二年至章和二年, 相距恰四年也.

三二三三頁　二行　壬戌有流星起天將軍　按：永平元年三月丁亥朔, 無壬戌, 志文有訛.

三二三三頁　四行　並進兵臨私渠北鞮海　按：「北」當依范書竇憲傳作「比」.

三二三三頁　七行　癸亥鎮在參　按：注繫永元元年正月之後, 查是年正月戊子朔, 無癸亥, 注有訛.

三二三三頁一四行　四月丙辰　按：永元二年四月辛巳朔, 無丙辰, 志文有訛.

三二三四頁　四行　有兵兵罷[無兵]兵起　盧校謂「兵起」上脫「無兵」二字, 通考有. 今據補.

三二三四頁　七行　丁丑火在氐東南星東南　按：注繫於永元二年四月之後, 查是年四月辛巳朔, 無丁丑, 注有訛.

三二三四頁一０行　憲女弟婿郭舉為侍中射聲校尉　按：竇憲傳作「憲女婿」, 通鑑同, 此云「憲女弟婿」, 未詳孰是.

三二三四頁一一行　至四年六月丙(寅)[辰]發覺　集解引洪亮吉說, 謂案和帝紀云庚申幸北宮, 詔收捕憲黨, 則此志「丙寅」應作「丙辰」為是. 又案下五行志, 丙辰地震, 後五日詔收憲, 丙辰至庚申正五日. 今據改.

三二三四頁一四行　色白言(義)[喪]據汲本、殿本改.

三二三五頁　三行　七月水大漂殺人民傷五穀許侯馬光有罪自殺　按：校補謂案本書和紀, 永元六年七月有旱無水, 五行志亦不載是年七月水. 又馬光自殺, 紀屬二月, 亦不在七月.

三二三五頁　四行　與度遼將軍朱徵　按：集解引錢大昕說, 謂和帝紀、匈奴傳俱作「朱徽」.

三二三五頁一三行　十一月甲戌　按：永元七年十一月戊寅朔, 無甲戌, 志文有訛.

三二三五頁一四行　十二月己卯　按：永元七年十二月戊申朔, 無己卯. 下云丙辰, 則「己卯」乃「乙卯」之訛.

三二三六頁　一行　樂成王宗　按：校補引錢大昭說, 謂「宗」傳作「崇」.

三二三六頁　二行　遼東鮮卑[反]太守祭參不追虜徵下獄誅　集解引錢大昕說, 謂參考鮮卑傳, 當作「鮮卑寇肥如, 遼東太守祭參不追虜, 徵下獄誅」. 按：校補謂此「卑」下脫「反」字耳. 遼東鮮卑者, 鮮卑之種別. 本書鮮卑傳載參沮敗事, 亦原作「遼東鮮卑」. 上已言遼東, 則「太守」上自不必更出「遼東」字, 史例然也. 今依校補補「反」字.

三二三六頁　七行　司其出日而數之　按：校補謂司讀為伺. 又按：汲本「日」作「入」.

三二三六頁一四行　白狼樓薄種王　按：集解引惠棟說, 謂「樓」和紀作「貗」.

三二三七頁　六行　二月十日丁酉　按：「十日」二字當衍. 既書丁酉, 不當更書某日, 且永元十四年二月壬申朔, 丁酉為二十六日, 非十日也.

三二三七頁　六行　十一月丁丑　按：永元十四年十一月戊戌朔, 無丁丑, 注有訛.

三二三七頁一一行　元興元年十[二]月(二日)和帝崩　據集解引錢大昕、洪亮吉說改.

三二三七頁一四行　元興元年二月庚辰　按：是月乙酉朔, 無庚辰, 志文有訛.

三二三七頁一五行　閏月辛亥　按：元興元年閏九月辛巳朔, 無辛亥, 志文有訛.

三二三八頁　九行　與王尊叔元茂等謀　按：汲本「王尊」作「王遵」.

三二三八頁一０行　□刺尚書　按：「刺」疑「敕」之訛.

三二三九頁　五行　四月乙亥　按：注繫永初二年下, 查永初二年四月丙申朔, 無乙亥, 注有訛.

三二三九頁　五行　八月己亥　按：是年八月甲子朔, 無己亥, 注有訛.

三二三九頁　八行　沛王(牙)[正]薨　集解引惠棟說, 謂「牙」當作「正」, 傳寫誤也. 今據改. 按：沛王正, 沛獻王輔之孫, 謚節.

三二三九頁一一行　五月丙寅　按：注繫永初三年下, 查永初三年五月庚寅朔, 無丙寅, 注有訛.

三二三九頁一一行　國多任刑也　按：汲本、殿本「任」作「淫」.

三二三九頁一五行　四年六月甲子　按：汲本、殿本作「丙子」.

三二三九頁一六行　後太尉[張禹司空]張敏[皆]免官　據盧校依御覽八七五補.

三二四０頁　三行　臣昭以占為明[堂]豈任尚所能感也　據盧校補. 按：殿本有「堂」字, 脫「豈」字.

三二四０頁　八行　六月丙申至戊戌　按：元初四年六月癸卯朔, 無丙申、戊戌, 志文有訛.

三二四０頁一一行　自永初五年到永寧十年之中　按：「十」原訛「七」, 逕改正.

三二四一頁　三行　黃帝占曰火攻　按：盧校謂「火攻」通考作「大敗」.

三二四二頁　一行　太白犯昴畢為(近)[邊]兵　據盧校改.

三二四二頁　七行　遣司徒劉喜等　按：集解引惠棟說, 謂「喜」范書作「熹」.

三二四二頁一一行　元年四月丙午　按：延光元年四月乙亥朔, 無丙午, 注有訛.

三二四三頁　九行　閏月乙酉　按：永建二年閏六月乙巳朔, 無乙酉, 志文有訛.

三二四三頁一二行　使匈奴中郎[將]張國　據盧校補.

三二四三頁一五行　丁巳月犯心　按：注繫永建二年二月下, 查永元二年二月丁丑朔, 無丁巳, 注有訛.

三二四四頁　一行　三年二月癸未　按：永建三年二月辛丑朔, 無癸未, 注有訛.

三二四四頁　九行　敦煌太守徐白　按：集解引惠棟說, 謂西域傳「白」作「由」.

三二四四頁一０行　使烏桓親漢都尉戎末瘣等出塞　按：集解引惠棟說, 謂鮮卑傳「末」作「朱」.

三二四四頁一五行　二年四月壬寅　按：陽嘉二年四月辛未朔, 無壬寅, 注有訛.

三二四四頁一五行　五月癸巳　按：陽嘉二年五月庚子朔, 無癸巳, 注有訛.

三二四四頁一五行　十一月辛未　按：陽嘉二年十一月戊戌朔, 無辛未, 注有訛.

三二四四頁一五行　十二月壬寅　按：陽嘉二年十二月丁卯朔, 無壬寅, 注有訛.

三二四五頁　一行　四月乙卯　按：「四月乙卯」　不當置於「十二月辛未」之後, 或「四月」上脫「四年」二字, 然陽嘉三年四月乙丑朔, 四年四月庚申朔, 皆無乙卯, 注顯有訛.

三二四五頁　一行　永和元年正月丁卯　按：汲本、殿本「正月」作「五月」.

三二四五頁　二行　吳郡太守行丞事羊珍與越兵弟葉吏民吳銅等　按：順帝紀作「吳郡丞羊珍」, 「太守」字當衍.

三二四五頁　四行　又[九]江賊蔡伯流等數百人攻廣陵九江　集解引錢大昕說, 謂順帝紀作「九江賊」, 此脫「九」字. 今據補. 按：盧文弨云文法不順, 紀云「攻郡界及廣陵」, 得之.

三二四五頁　四行　殺[江]都長　據集解引錢大昕說補. 按：順帝紀有「江」字.

三二四五頁　六行　九月壬午　按：注繫於永和二年下, 查永和二年九月丙午朔, 無壬午, 注有訛.

三二四五頁一二行　(陽)[楊]定　據集解引錢大昕說改.

三二四五頁一五行　擊西羌於北地(謝)[射]姑山下　據順帝紀及西羌傳改.

三二四六頁一二行　廢為尉氏侯又徙為犍陽都鄉侯薨　按：清河王蒜坐貶為尉氏侯, 不得云廢, 文有訛. 集解引洪頤烜說, 謂桓帝紀、清河孝王傳並云蒜坐貶為尉氏侯, 徙桂陽, 自殺.

三二四七頁　六行　元年二月壬午　按：漢安元年二月庚戌朔, 無壬午, 注有訛.

三二四七頁　七行　丙辰月入斗中　按：注繫於漢安二年五月之後, 查漢安二年五月癸酉朔, 無丙辰, 注有訛.

三二四七頁一一行　(三)[二]月丁丑　據盧校依通鑑目錄改. 按：是年二月丁巳朔, 有丁丑, 三月丙戌朔, 無丁丑.

後漢書志第十二 天文下

桓三十八　靈二十　獻九　隕石

孝桓建和元年八月壬寅, 熒惑犯輿鬼質星. 二年二月辛卯, 熒惑行在輿鬼中. 三年五月己丑, 太白行入太微右掖門, 留十五日, 出端門. 丙申, 熒惑入東井. 八月己亥, 鎮星犯輿鬼中南星. 乙丑, 彗星芒長五尺, 見天巿中, 東南指, 色黃白, 九月戊辰不見. 熒惑犯輿鬼為死喪, 質星為戮臣, 入太微為亂臣. 鎮星犯輿鬼為喪. 彗星見天巿中為(質)貴人. 至和平元年(十)二月甲寅, 梁太后崩, 梁冀益驕亂矣.

元嘉元年二月戊子, 太白晝見. 永興二年閏月丁酉, 太白晝見. 時上幸後宮采女鄧猛, 明年, 封猛兄演為南頓侯. 後四歲, 梁皇后崩, 梁冀被誅, 猛立為皇后, 恩寵甚盛.

永壽元年三月丙申, 鎮星逆行入太微中, 七十四日去左掖門. 七月己未, 辰星入太微中, 八十日去左掖門. 八月己巳, 熒惑入太微, 二十一日出端門. 太微, 天子廷也. 鎮星為貴臣妃后, 逆行為匿謀. 辰星入太微為大水, 一曰後宮有憂. 是歲雒水溢至津門, 南陽大水. 熒惑留入太微中, 又為亂臣. 是時梁氏專政. 九月己酉, 晝有流星長二尺所, 色黃白. 癸巳, 熒惑犯歲星, 為姦臣謀, 大將戮.

二年六月甲寅, 辰星入太微, 遂伏不見. 辰星為水, 為兵, 為妃后. 八月戊午, 太白犯軒轅大星, 為皇后. 其三年四月戊寅, 熒惑入東井口中, 為大臣有誅者. 其七月丁丑, 太白犯心前星, 為大臣. 後二年(四)[七]月, 懿獻皇后以憂死. 大將軍梁冀使太倉令秦宮刺殺議郎邴尊, 又欲殺鄧后母宣, 事覺, 桓帝收冀及妻壽襄城君印綬, 皆自殺. 誅諸梁及孫氏宗族, 或徙邊. 是其應也.

延熹四年三月甲寅, 熒惑犯輿鬼質星. 五月辛酉, 客星在營室, 稍順行, 生芒長五尺所, 至心一度, 轉為彗. 熒惑犯輿鬼質星, 大臣有戮死者. 五年十月, 南郡太守李肅坐蠻夷賊攻盜郡縣, 取財一億以上, 入府取銅虎符, 肅背敵走, 不救城郭；又監黎陽謁者燕喬坐贓, 重泉令彭良殺無辜, 皆棄巿. 京兆虎牙都尉宋謙坐贓, 下獄死. 客星在營室至心作彗, 為大喪. 後四年, 鄧后以憂死.

六年十一月丁亥, 太白晝見. 是時鄧后家貴盛.

七年七月戊辰, 辰星犯歲星. 八月庚戌, 熒惑犯輿鬼質星. 庚申, 歲星犯軒轅大星. 十月丙辰, 太白犯房北星. 丁卯, 辰星犯太白. 十二月乙丑, 熒惑犯軒轅第二星. 辰星犯歲星為兵. 熒惑犯質星有戮臣. 歲星犯軒轅為女主憂. 太白犯房北星為後宮. 其八年二月, 太僕南鄉侯左勝以罪賜死, 勝弟中常侍上蔡侯悺、北鄉侯黨皆自殺. 癸亥, 皇后鄧氏坐執左道廢, 遷于(祠)[桐]宮死, 宗親侍中沘陽侯鄧康、河南尹鄧萬、越騎校尉鄧弼、虎賁中郎將安(鄉)[陽]侯鄧(魯)[會]、侍中監羽林左騎鄧德、右騎鄧壽、昆陽侯鄧統、淯陽侯鄧秉、議郎鄧循皆繫暴室, 萬、(魯)[會]死, 康等免官. 又荊州刺史芝、交阯刺史葛祗皆為賊所拘略, 桂陽太守任胤背敵走, 皆棄巿, 熒惑犯輿鬼質星之應也.

八年五月癸酉, 太白犯輿鬼質星. 壬午, 熒惑入太微右執法. 閏月己未, 太白犯心前星. 十月癸酉, 歲星犯左執法. 十一月戊午, 歲星入太微, 犯左執法. 九年正月壬辰, 歲星入太微中, 五十八日出端門. 六月壬戌, 太白行入輿鬼. 七月乙未, 熒惑行輿鬼中, 犯質星. 九月辛亥, 熒惑入太微西門, 積五十八日. 永康元年正月庚寅, 熒惑逆行入太微東門, 留太微中, 百一日出端門. 七月丙戌, 太白晝見經天. 太白犯心前星, 太白犯輿鬼質星有戮臣. 熒惑入太微為賊臣. 太白犯心前星為兵喪. 歲星入太微犯左執法, 將相有誅者. 歲星入守太微五十日, 占為人主. 太白、熒惑入輿鬼, 皆為死喪, 又犯質星為戮臣. 熒惑留太微中百一日, 占為人主. 太白晝見經天為兵, 憂在大人. 其九年十一月, 太原太守劉瓆、南陽太守成瑨皆坐殺無辜, 荊州刺史李隗為賊所拘, 尚書郎孟璫坐受金漏言, 皆棄巿. 永康元年十二月丁丑, 桓帝崩, 太傅陳蕃, 大將軍竇武、尚書令尹勳、黃門令山冰等皆枉死, 太白犯心, 熒惑留守太微之應也.

孝靈帝建寧元年六月, 太白在西方, 入太微, 犯西蕃南頭星. 太微, 天廷也. 太白行其中, 宮門當閉, 大將被甲兵, 大臣伏誅. 其八月, 太傅陳蕃、大將軍竇武謀欲盡誅諸宦者；其九月辛亥, 中常侍曹節、長樂五官史朱瑀覺之, 矯制殺蕃、武等, 家屬徙日南比景.

熹平元年十月, 熒惑入南斗中. 占曰：「熒惑所守為兵亂.」斗為吳. 其十一月, 會稽賊許昭聚眾自稱大將軍, 昭父生為越王, 攻破郡縣.

二年四月, 有星出文昌, 入紫宮, 蛇行, 有首尾無身, 赤色, 有光炤垣牆. 八月丙寅, 太白犯心前星. 辛未, 白氣如一匹練, 衝北斗第四星. 占曰：「文昌為上將貴相. 太白犯心前星, 為大臣.」後六年, 司徒劉(群)[郃]為中常侍曹節所譖, 下獄死. 白氣衝北斗為大戰. 明年冬, 揚州刺史臧旻、丹陽太守陳寅, 攻盜賊苴康, 斬首數千級.

光和元年四月癸丑, 流星犯軒轅第二星, 東北行入北斗魁中. 八月, 彗星出亢北, 入天巿中, 長數尺, 稍長至五六丈, 赤色, 經歷十餘宿, 八十餘日, 乃消於天菀中. 流星為貴使, 軒轅為內宮, 北斗魁主殺. 流星從軒轅出抵北斗魁, 是天子大使將出, 有伐殺也. 至中平元年, 黃巾賊起, 上遣中郎將皇甫嵩、朱雋等征之, 斬首十餘萬級. 彗除天巿, 天帝將徙, 帝將易都. 至初平元年, 獻帝遷都長安.

三年冬, 彗星出狼、弧, 東行至于張乃去. 張為周地, 彗星犯之為兵亂. 後四年, 京都大發兵擊黃巾賊.

五年四月, 熒惑在太微中, 守屏. 七月, 彗星出三台下, 東行入太微, 至太子、幸臣, 二十餘日而消. 十月, 歲星、熒惑、太白三合於虛, 相去各五六寸. 如連珠. 占曰：「熒惑在太微為亂臣.」是時中常侍趙忠、張讓、郭勝、孫璋等, 並為姦亂. 彗星入太微, 天下易主. 至中平六年, 宮車晏駕. 歲星、熒惑、太白三合於虛為喪. 虛, 齊(也)[地]. 明年, 琅邪王據薨.

光和中, 國皇星東南角去地一二丈, 如炬火狀, 十餘日不見. 占曰：「國皇星為內亂, 外內有兵喪.」其後黃巾賊張角燒州郡, 朝廷遣將討平, 斬首十餘萬級. 中平六年, 宮車晏駕, 大將軍何進令司隸校尉袁紹私募兵千餘人, 陰跱雒陽城外, 竊呼并州牧董卓使將兵至京都, 共誅中官, 對戰南、北宮闕下, 死者數千人, 燔燒宮室, 遷都西京. 及司徒王允與將軍呂布誅卓, 卓部曲將郭汜、李傕旋兵攻長安, 公卿百官吏民戰死者且萬人. 天下之亂, 皆自內發.

中平二年十月癸亥, 客星出南門中, 大如半筵, 五色喜怒稍小, 至後年六月消. 占曰：「為兵.」至六年, 司隸校尉袁紹誅滅中官, 大將軍部曲將吳匡攻殺車騎將軍何苗, 死者數千人.

三年四月, 熒惑逆行守心後星. 十月戊午, 月食心後星. 占曰：「為大喪.」後三年而靈帝崩.

五年二月, 彗星出奎, 逆行入紫宮, 後三出, 六十餘日乃消. 六月丁卯, 客星如三升碗, 出貫索, 西南行入天市, 至尾而消. 占曰：「彗除紫宮, 天下易主. 客星入天市, 為貴人喪.」明年四月, 宮車晏駕. 中平中夏, 流星赤如火, 長三丈, 起河鼓, 入天市, 抵觸宦者星, 色白, 長二三丈, 後尾再屈, 食頃乃滅, 狀似枉矢. 占曰：「枉矢流發, 其宮射, 所謂矢當直而枉者, 操矢者邪枉人也.」中平六年, 大將軍何進謀盡誅中官, [中官覺], 於省中殺進：俱兩破滅, 天下由此遂大壞亂.

六年八月丙寅, 太白犯心前星, 戊辰犯心中大星. 其日未冥四刻, 大將軍何進於省中為諸黃門所殺. 己巳, 車騎將軍何苗為進部曲將吳匡所殺.

孝獻初平(三)[二]年九月, 蚩尤旗見, 長十餘丈, 色白, 出角、亢之南. 占曰：「蚩尤旗見, 則王征伐四方.」其後丞相曹公征討天下且三十年.

四年十月, 孛星出兩角閒, 東北行入天市中而滅. 占曰：「彗除天市, 天帝將徙, 帝將易都.」是時上在長安, 後二年東遷, 明年七月, 至雒陽, 其八月, 曹公迎上都許.

建安五年十月辛亥, 有星孛于大梁, 冀州分也. 時袁紹在冀州. 其年十一月, 紹軍為曹公所破. 七年夏, 紹死, 後曹公遂取冀州.

九年十一月, 有星孛于東井輿鬼, 入軒轅太微. 十一年正月, 星孛于北斗, 首在斗中, 尾貫紫宮, 及北辰. 占曰：「彗星掃太微宮, 人主易位.」其後魏文帝受禪.

十二年十月辛卯, 有星孛于鶉尾. 荊州分也, 時荊州牧劉表據荊州, (時)益州從事周群以[為]荊州牧將死而失土. 明年秋, 表卒, 以小子琮自代. 曹公將伐荊州, 琮懼, 舉軍詣公降.

十七年十二月, 有星孛于五諸侯. 周群以為西方專據土地者, 皆將失土. 是時益州牧劉璋據益州, 漢中太守張魯別據漢中, 韓遂據涼州, (宋)[宗]建別據枹罕. 明年冬, 曹公遣偏將擊涼州. 十九年, 獲(宋)[宗]建；韓遂逃于羌中, 病死. 其年秋, 璋失益州. 二十年秋, [曹]公攻漢中, 魯降.

十八年秋, 歲星、鎮星、熒惑俱入太微, 逆行留守帝坐百餘日. 占曰：「歲星入太微, 人主改.」

二十三年三月, 孛星晨見東方二十餘日, 夕出西方, 犯歷五車、東井、五諸侯、文昌、軒轅、后妃、太微, 鋒炎指帝坐. 占曰：「除舊布新之象也.」

殤帝延平元年九月乙亥, 隕石陳留四. 春秋僖公十六年, 隕石于宋五, 傳曰隕星也. 董仲舒以為從高反下之象. 或以為庶人惟星, 隕, 民困之象也.

桓帝延熹七年三月癸亥, 隕石右扶風一, 鄠又隕石二, 皆有聲如雷.

校勘記

三二五五頁　七行　彗星見天市中為(質)[貴]人　據盧校改.

三二五五頁　七行　至和平元年(十)二月甲寅梁太后崩　集解引錢大昕說, 謂桓帝紀在二月, 此衍「十」字. 今據刪.

三二五六頁　四行　二年六月甲寅　按：永壽二年六月丁巳朔, 無甲寅, 志文有訛.

三二五六頁　六行　後二年(四)[七]月懿獻皇后以憂死　集解引洪亮吉說, 謂「四月」應作「七月」, 志訛. 今據改.

三二五六頁　九行　延熹四年三月甲寅　按：延熹四年三月己未朔, 無甲寅, 志文有訛.

三二五六頁一二行　京兆虎牙都尉宋謙　按：集解引錢大昕說, 謂桓帝紀「宋謙」作「宗謙」.

三二五六頁一五行　七年七月戊辰　按：延熹七年七月庚午朔, 無戊辰, 志文有訛.

三二五七頁　三行　太僕南鄉侯左勝　按：集解引錢大昕說, 謂「左勝」桓帝紀、宦者傳俱作「左稱」. 趙岐傳作「左勝」, 與此同.

三二五七頁　三行　皇后鄧氏坐執左道廢遷于(祠)[桐]宮死　集解引陳景雲說, 謂「祠」當作「桐」, 和帝陰皇后廢遷桐宮事見皇后紀, 可互證也. 今據改.

三二五七頁　四行　河南尹鄧萬　按：集解引錢大昕說, 謂「萬」下脫「世」字, 蓋唐人避諱去之.

三二五七頁　四行　虎賁中郎將安(鄉)[陽]侯鄧(魯)[會]集解引錢大昕說, 謂據皇后紀, 「安鄉」當作「安陽」. 據桓帝紀及皇后紀, 「魯」當作「會」. 今據改.

三二五八頁　六行　其九月辛亥　按：集解引洪亮吉說, 謂「辛亥」靈紀作「丁亥」.

三二五八頁　九行　八月丙寅至辛未　按：熹平二年八月丁丑朔, 無丙寅、辛未, 志文有訛.

三二五八頁一一行　後六年司徒劉(群)[郃]為中常侍曹節所譖下獄死　集解引錢大昕說, 謂案熹平之世, 司徒無下獄死者. 惟光和二年劉郃以謀誅宦官下獄死, 「群」當為「郃」之訛也. 自熹平二年至光和二年, 相距恰六載. 又引惠棟說, 謂「群」本紀作「郃」. 今據改.

三二五八頁一二行　丹陽太守陳寅　按：集解引惠棟說, 謂靈帝紀「寅」作「夤」.

三二五九頁　八行　郭勝　按：集解引惠棟說, 謂袁紀「勝」作「脈」.

三二六０頁一０行　大將軍何進謀盡誅中官[中官覺]盧校謂脫「中官覺」三字, 通考有. 今據補. 按：汲本重「中官」二字, 脫「覺」字.

三二六０頁一四行　孝獻初平(三)[二]年九月蚩尤旗見　據汲本、殿本改. 按：獻紀作「二年」.

三二六一頁　六行　九年十一月有星孛于東井輿鬼　按：集解引洪亮吉說, 謂獻紀作「十月」.

三二六一頁　八行　(時)益州從事周群以[為]荊州牧將死而失土　校補謂案文「時」字衍, 「以」下脫「為」字. 今據刪補.

三二六一頁一二行　(宋)[宗]建別據枹罕　殿本考證謂何焯校本「宋」改「宗」. 今據改. 按：獻紀作「宗」.

三二六一頁一三行　二十年秋[曹]公攻漢中　據汲本、殿本補.

三二六二頁　三行　鋒炎指帝坐　按：集解引惠棟說, 謂「指」一作「刺」.

三二六二頁　六行　延熹七年三月癸亥　按：延熹七年三月壬申朔, 無癸亥, 志文有訛.

後漢書志第十三 五行一

貌不恭　淫雨　服妖　雞禍　青眚  屋自壞　訛言　旱　謠　狼食人

五行傳說及其占應, 漢書五行志錄之詳矣. 故泰山太守應劭、給事中董巴、散騎常侍譙周[一]並撰建武以來災異. 今合而論之, 以續前志云.

[一]蜀志曰：「周字允南, 巴西西充國人也. 治尚書, 兼通諸經及圖緯. 州郡辟請皆不應. 耽古篤學, 誦讀典籍, 欣然獨笑, 以忘寢食. 蜀亡, 魏徵不至.」

五行傳曰：「田獵不宿[一], 飲食不享[二], 出入不節[三], 奪民農時[四], 及有姦謀[五], 則木不曲直.」[六]謂木失其性而為災也. 又曰：「貌之不恭, 是謂不肅[七]. 厥咎狂[八], 厥罰恆雨[九], 厥極惡[一０]. 時則有服妖[一一], 時則有龜孽[一二], 時則有雞禍[一三], 時則有下體生上之痾[一四], 時則有青眚、青祥[一五], 惟金沴木.」[六]說云：氣之相傷謂之沴[一七].

[一]鄭玄注尚書大傳曰：「不宿, 不宿禽也. 角主天兵. 周禮四時習兵, 因以田獵. 禮志曰：『天子不合圍, 諸侯不掩群, 過此則暴天物, 為不宿禽.』角南有天庫、將軍、騎官.」漢書音義曰：「遊田馳騁, 不反宮室.」

[二]鄭玄曰：「享, 獻也. 禮志曰：『天子諸侯, 無事則歲三田：一為乾豆, 二為賓客, 三為充君之庖.』周禮獸人, 冬獻狼, 夏獻麋, 春秋獻獸物, 此獻禮之大略也.」注五行稱「鄭玄曰」, 皆出注大傳也. 漢書音義曰：「無獻享之禮.」

[三]鄭玄曰：「角為天門, 房有三道, 出入之象也.」

[四]鄭玄曰：「房、心, 農時之候也. 季冬之月, 命農師計耦耕事, 是時房、心晨中. 春秋傳曰：『辰為農祥, 后稷之所經緯也.』」

[五]鄭玄曰：「亢為朝廷, 房、心為明堂, 謀事出政之象.」

[六]鄭玄曰：「君行此五者, 為逆天東宮之政. 東宮於地為木, 木性或曲或直, 人所用為器也. 無故生不暢茂, 多折槁, 是為木不曲直. 木、金、水、火、土謂之五材, 春秋傳曰：『天生五材, 民並用之.』其政逆則神怒, 神怒則材失性, 不為民用. 其他變異皆屬沴, 沴亦神怒. 凡神怒者, 日、月、五星既見適于天矣.」洪範：「木曰曲直.」孔安國曰：「木可以揉曲直.」

[七]鄭玄曰：「肅, 敬也. 君貌不恭, 則是不能敬其事也.」洪範曰：「貌曰恭.」

[八]鄭玄曰：「君臣不敬, 則倨慢如狂.」方儲對策曰：「君失制度, 下不恭承, 臣恣淫慢.」

[九]鄭玄曰：「貌曰木, 木主春, 春氣生；生氣失則踰其節, 故常雨也.」管子曰：「冬作土功, 發地藏, 則夏多暴雨, 秋雨霖不止.」淮南子曰：「金不收則多淫雨.」

[一０]孔安國曰：「醜陋.」

[一一]鄭玄曰：「服, 貌之飾也.」

[一二]鄭玄曰：「龜蟲之生於水而游於春者, 屬木.」

[一三]鄭玄曰：「雞畜之有冠翼者也, 屬貌.」洪範傳曰：「妖者, 敗胎也, 少小之類, 言其事之尚微也. 至孽, 則牙孽也, 至乎禍則著矣.」

[一四]鄭玄曰：「痾, 病也, 貌氣失之病也.」漢書音義曰：「若梁孝王之時, 牛足反出背上也. 此下欲伐上之禍.」

[一五]鄭玄曰：「青, 木色也. 眚生於此, 祥自外來也.」

[一六]鄭玄曰：「沴, 殄也. 凡貌、言、視、聽、思、心, 一事失, 則逆人之心, 人心逆則怨, 木、金、水、火、土氣為之傷. 傷則衝勝來乘殄之, 於是神怒人怨, 將為禍亂. 故五行先見變異, 以譴告人也. 及妖、孽、禍、痾、眚、祥皆其氣類, 暴作非常, 為時怪者也. 各以物象為之占也.」

[一七]尚書大傳曰：「凡六沴之作, 歲之朝, 月之朝, 日之朝, 則后王受之. 歲之中, 月之中, 日之中, 則正卿受之. 歲之夕, 月之夕, 日之夕, 則庶民受之.」鄭玄曰：「自正月盡四月為歲之朝, 自五月盡八月為歲之中, 自九月盡十二月為歲之夕. 上旬為月之朝, 中旬為月之中, 下旬為月之夕. 平旦至食時為日之朝, 隅中至日跌為日之中, 晡時至黃昏為日之夕. 受之, 受其凶咎也.」大傳又云：「其二辰以次相將, 其次受之.」鄭玄曰：「二辰謂曰、月也. 假令歲之朝也, 日、月中則上公受之, 日、月夕則下公受之；歲之中也, 日、月朝則孤卿受之, 日、月夕則大夫受之；歲之夕也, 日、月朝則上士受之, 日、月中則下士受之. 其餘差以尊卑多少, 則悉矣.」管子曰：「明王有四禁：春無殺伐, 無割大陵, 伐大木, 斬大山, 行大火, 誅大臣, 收穀賦錢；夏無遏水, 達名川, 塞大谷, 動土功, 射鳥獸；秋無赦過, 釋罪, 緩刑；冬無爵賞祿, 傷伐五藏. 故春政不禁, 則五穀不成；夏政不禁, 則草木不榮；秋政不禁, 則姦邪不勝；冬政不禁, 則地氣不藏. 四者俱犯, 則陰陽不和, 風雨不時, 火流邑, 大風飄屋, 折樹木, 地草夭, 冬雷, 草木夏落, 而秋蟲不藏, 宜死者生, 宜蟄者鳴, 多螣蟆蟲也. 六畜不蕃, 民多夭死, 國貧法亂, 逆氣下生. 故曰臺榭相望者, 亡國之簾也；馳車充國者, 追察之馬也；翠羽朱飾者, 斬生之斧也；五采纂組者, 蕃功之室也. 明主知其然, 故遠而不近, 能去此取彼, 則王道備也.」續漢書曰：「建武二年, 尹敏上疏曰：『六沴作見, 若是供御, 帝用不差, 神則大喜, 五福乃降, 用章于下. 若不供御, 六罰既侵, 六極其下. 明供御則天報之福, 不供御則禍災至. 欲尊六事之體, 則貌、言、視、聽、思、心之用, 合六事之揆以致乎太平, 而消除轗軻孽害也.』」

建武元年, 赤眉賊率樊崇、逢安等共立劉盆子為天子. 然崇等視之如小兒, 百事自由, 初不恤錄也. 後正旦至, 君臣欲共饗, 既坐, 酒食未下, 群臣更起, 亂不可整. 時大司農楊音案劍怒曰：「小兒戲尚不如此！」其後遂破壞, 崇、安等皆誅死. 唯音為關內侯, 以壽終.

光武崩, 山陽王荊哭不哀, 作飛書與東海王, 勸使作亂. 明帝以荊同母弟, 太后在, 故隱之. 後徙王廣陵, 荊遂坐復謀反自殺也.

章帝時, 竇皇后兄憲以皇后甚幸於上, 故人人莫不畏憲. 憲於是強請奪沁水長公主田, 公主畏憲, 與之, 憲乃賤顧之. 後上幸公主田, 覺之, 問憲, 憲又上言借之. 上以后故, 但譴敕之, 不治其罪. 後章帝崩, 竇太后攝政, 憲秉機密, 忠直之臣與憲忤者, 憲多害之, 其後憲兄弟遂皆被誅.

桓帝時, 梁冀秉政, 兄弟貴盛自恣, 好驅馳過度, 至於歸家, 猶馳驅入門, 百姓號之曰「梁氏滅門驅馳」. 後遂誅滅.

和帝永元十年, 十三年, 十四年, 十五年, 皆淫雨傷稼[一].

[一]古今注曰：「光武建武六年九月, 大雨連月, 苗稼更生, 鼠巢樹上. 十七年, 雒陽暴雨, 壞民廬舍, 壓殺人, 傷害禾稼.」

安帝元(年)[初]四年秋, 郡國十淫雨傷稼[一].

[一]方儲對策曰：「雨不時節, 妄賞賜也.」

永寧元年, 郡國三十三淫雨傷稼.

建光元年, 京都及郡國二十九淫雨傷稼. 是時羌反久未平, 百姓屯戍, 不解愁苦.

延光元年, 郡國二十七淫雨傷稼[一].

[一]案本傳陳忠奏, 以為王侯二千石為女使伯榮獨拜車下, 柄在臣妾.

二年, 郡國五連雨傷稼.

順帝永建四年, 司隸、荊、豫、兗、冀部淫雨傷稼.

六年, 冀州淫雨傷稼.

桓帝延熹二年夏, 霖雨五十餘日. 是時, 大將軍梁冀秉政, 謀害上所幸鄧貴人母宣, 冀又擅殺議郎邴尊. 上欲誅冀, 懼其持權日久, 威勢強盛, 恐有逆命, 害及吏民, 密與近臣中常侍單超等圖其方略. 其年八月, 冀卒伏罪誅滅[一].

[一]案公沙穆傳, 永壽元年霖雨, 大水, 三輔以東莫不湮沒.

靈帝建寧元年夏, 霖雨六十餘日. 是時大將軍竇武謀變廢中官. 其年九月, 長樂五官史朱瑀等共與中常侍曹節起兵, 先誅武, 交兵闕下, 敗走, 追斬武兄弟, 死者數百人[一].

[一]案武死無兄弟, 有兄子.

熹平元年夏, 霖雨七十餘日. 是時中侍曹節等, 共誣(曰)[白]勃海王悝謀反, 其十月誅悝.

中平六年夏, 霖雨八十餘日. 是時靈帝新棄群臣, 大行尚在梓宮, 大將軍何進與佐軍校尉袁紹等共謀欲誅廢中官. 下文陵畢, 中常侍張讓等共殺進, 兵戰京都, 死者數千.

更始諸將軍過雒陽者數十輩, 皆幘而衣婦人衣繡擁. 時智者見之, 以為服之不中, 身之災也, 乃奔入邊郡避之. 是服妖也. 其後更始遂為赤眉所殺.

桓帝元嘉中, 京都婦女作愁眉、啼糚、墮馬髻、折要步、齲齒笑. 所謂愁眉者, 細而曲折. 啼糚者, 薄拭目下, 若啼處. 墮馬髻者, 作一邊[一]. 折要步者, 足不在體下. 齲齒笑者, 若齒痛, 樂不欣欣. 始自大將軍梁冀家所為, 京都歙然, 諸夏皆放效. 此近服妖也. 梁冀二世上將, 婚媾王室, 大作威福, 將危社稷. 天誡若曰：兵馬將往收捕, 婦女憂愁, 踧眉啼泣, 吏卒掣頓, 折其要脊, 令髻傾邪, 雖強語笑, 無復氣味也. 到延熹二年, 舉宗誅夷.

[一]梁冀別傳曰：「冀婦女又有不聊生髻.」

延熹中, 梁冀誅後, 京都幘顏短耳長, 短上長下. 時中常侍單超、左悺、徐璜、具瑗、唐衡在帝左右, 縱其姦慝. 海內慍曰：一將軍死, 五將軍出. 家有數侯, 子弟列布州郡, 賓客雜襲騰翥, 上短下長, 與梁冀同占. 到其八年, 桓帝因日蝕之變, 乃拜故司徒韓寅為司隸校尉, 以次誅鉏, 京都正清[一].

[一]臣昭案：本傳, 寅誅左悺貶具瑗, 雖剋折姦首, 群閹相蒙, 京都未為正清.

延熹中, 京都長者皆著木屐；婦女始嫁, 至作漆畫五采為系. 此服妖也. 到九年, 黨事始發, 傳黃門北寺, 臨時惶惑, 不能信天任命, 多有逃走不就考者, 九族拘繫, 及所過歷, 長少婦女皆被桎梏, 應木屐之象也.

靈帝建寧中, 京都長者皆以葦方笥為糚具, 下士盡然. 時有識者竊言：葦方笥, 郡國讞篋也；今珍用之, 此天下人皆當有罪讞於理官也. 到光和三年癸丑赦令詔書, 吏民依黨禁錮者赦除之, 有不見文, 他以類比疑者讞. 於是諸有黨郡皆讞廷尉, 人名悉入方笥中.

靈帝好胡服、胡帳、胡床、胡坐、胡飯、胡空侯、胡笛、胡舞, 京都貴戚皆競為之. 此服妖也. 其後董卓多擁胡兵, 填塞街衢, 虜掠宮掖, 發掘園陵.

靈帝於宮中西園駕四白驢, 躬自操轡, 驅馳周旋, 以為大樂. 於是公卿貴戚轉相放效, 至乘輜軿以為騎從, 互相侵奪, 賈與馬齊. 案易曰：「時乘六龍以御天.」行天者莫若龍, 行地者莫如馬. 詩云：「四牡騤騤, 載是常服.」「檀車煌煌, 四牡彭彭.」夫驢乃服重致遠, 上下山谷, 野人之所用耳, 何有帝王君子而驂服之乎！遲鈍之畜, 而今貴之. 天意若曰：國且大亂, 賢愚倒植, 凡執政者皆如驢也. 其後董卓陵虐王室, 多援邊人以充本朝, 胡夷異種, 跨蹈中國.

熹平中, 省內冠狗帶綬, 以為笑樂. 有一狗突出, 走入司徒府門, 或見之者, 莫不驚怪[一]. 京房易傳曰：「君不正, 臣欲篡, 厥妖狗冠出.」後靈帝寵用便嬖子弟, 永樂賓客、鴻都群小, 傳相汲引, 公卿牧守, 比肩是也. 又遣御史於西(鄉)[邸]賣官, 關內侯顧五百萬者, 賜與金紫；詣闕上書占令長, 隨縣好醜, 豐約有賈. 強者貪如豺虎, 弱者略不類物, 實狗而冠者也. 司徒古之丞相, 壹統國政. 天戒若曰：宰相多非其人, 尸祿素餐, 莫能據正持重, 阿意曲從；今在位者皆如狗也, 故狗走入其門[二].

[一]袁山松書曰：「光和四年, 又於西園弄狗以配人也.」

[二]應劭曰：「靈帝數以車騎將軍過拜孽臣內孽, 又贈亡人, 顯號加於頑凶, 印綬汙於腐屍. 昔辛有睹被髮之祥, 知其為戎, 今假號雲集, 不亦宜乎！」

靈帝數遊戲於西園中, 令後宮采女為客舍主人, 身為商賈服. 行至舍, 采女下酒食, 因共飲食以為戲樂. 此服妖也. 其後天下大亂[一].

[一]風俗通曰：「時京師賓㛰嘉會, 皆作魁, 酒酣之後, 續以挽歌.」魁, 喪家之樂. 挽歌, 執紼相偶和之者. 天戒若曰：國家當急殄悴, 諸貴樂皆死亡也. 自靈帝崩後, 京師壞滅, 戶有兼屍, 蟲而相食, 魁、挽歌, 斯之效乎?

獻帝建安中, 男子之衣, 好為長躬而下甚短, 女子好為長裙而上甚短. 時益州從事莫嗣以為服妖, 是陽無下而陰無上也, 天下未欲平也. 後還, 遂大亂[一].

[一]袁山松[書]曰：「禪位於魏.」

靈帝光和元年, 南宮侍中寺雌雞欲化雄, 一身毛皆似雄, 但頭冠尚未變. 詔以問議郎蔡邕. 邕對曰：「貌之不恭, 則有雞禍. 宣帝黃龍元年, 未央宮雌雞化為雄, 不鳴無距. 是歲元帝初即位, 立王皇后. 至初元元年, 丞相史家雌雞化為雄, 冠距鳴將. 是歲后父禁為(平)陽[平]侯, 女立為皇后. 至哀帝晏駕, 后攝政, 王莽以后兄子為大司馬, 由是為亂. 臣竊推之, 頭, 元首, 人君之象；今雞一身已變, 未至於頭, 而上知之, 是將有其事而不遂成之象也. 若應之不精, 政無所改, 頭冠或成, 為患茲大.」是後張角作亂稱黃巾, 遂破壞. 四方疲於賦役, 多叛者. 上不改政, 遂至天下大亂.

桓帝永興二年四月丙午, 光祿勳吏舍壁下夜有青氣, 視之, 得玉鉤、玦各一. 鉤長七寸二分, [玦]周五寸四分, 身中皆雕鏤. 此青祥也. 玉, 金類也. 七寸二分, 商數也. 五寸四分, 徵數也. 商為臣, 徵為事, 蓋為人臣引決事者不肅, 將有禍也. 是時梁冀秉政專恣, 後四歲, 梁氏誅滅也.

延熹五年, 太學門無故自壞. 襄楷以為太學前疑所居[一], 其門自壞, 文德將喪, 教化廢也. 是後天下遂至喪亂.

[一]本傳楷書無「前疑」之言也.

永康元年十月壬戍, 南宮平城門內屋自壞. 金沴木, 木動也. 其十二月, 宮車晏駕.

靈帝光和元年, 南宮平城門內屋、武庫屋及外東垣屋前後頓壞. 蔡邕對曰：「平城門, 正陽之門, 與宮連, 郊祀法駕所由從出, 門之最尊者也. 武庫, 禁兵所藏. 東垣, 庫之外障. 易傳曰：『小人在位, 上下咸悖, 厥妖城門內崩.』潛潭巴曰：『宮瓦自墮, 諸侯強陵主.』此皆小人顯位亂法之咎也.」其後黃巾賊先起東方, 庫兵大動. 皇后同父兄何進為大將軍, 同母弟苗為車騎將軍, 兄弟並貴盛, 皆統兵在京都. 其後進欲誅廢中官, 為中常侍張讓、段珪等所殺, 兵戰宮中闕下, 更相誅滅, 天下兵大起.

三年二月, 公府駐駕廡自壞, 南北三十餘閒.

中平二年二月癸亥, 廣陽城門外上屋自壞也.

獻帝初平二年三月, 長安宣平城門外屋無故自壞. 至三年夏, 司徒王允使中郎將呂布殺太師董卓, 夷三族[一]. .

[一]袁山松[書]曰：「李傕等攻破長安城, 害允等.」

興平元年十月, 長安市門無故自壞. 至二年春, 李傕、郭汜鬥長安中, 傕迫劫天子, 移置傕塢, 盡燒宮殿、城門、官府、民舍, 放兵寇鈔公卿以下. 冬, 天子東還雒陽, 傕、汜追上到曹陽, 虜掠乘輿輜重, 殺光祿勳鄧淵、廷尉宣璠、少府田邠等數十人.

五行傳曰：「好攻戰[一], 輕百姓[二], 飾城郭[三], 侵邊境[四], 則金不從革.」[五]謂金失其性而為災也. 又曰：「言之不從, 是謂不乂[六]. 厥咎僭[七], 厥罰恆陽[八], 厥極憂[九]. 時則有詩妖[一０], 時則有介蟲之孽[一一], 時則有犬禍[一二], 時則有口舌之痾[一三], 時則有白眚、白祥, 惟木沴金.」介蟲, 劉歆傳以為毛蟲. 乂, 治也.

[一]鄭玄注曰：「參、伐為武府, 攻戰之象.」

[二]鄭玄注曰：「輕之者, 不重民命. 春秋傳曰：『師出不正反, 戰不正勝也.』」

[三]鄭玄注曰：「昴、畢閒為天街. 甘氏經曰：『天街保塞, 孔塗道衢.』保塞, 城郭之象也. 月令曰：『四鄙入保.』」

[四]鄭玄曰：「畢主邊兵.」

[五]鄭玄注曰：「君行此四者, 為逆天西宮之政. 西宮於地為金, 金性從刑, 而革人所用為器者也, 無故(治)[冶]之不銷, 或入火飛亡, 或鑄之裂形, 是為不從革. 其他變異, 皆屬沴也.」洪範曰：「從革作辛.」馬融曰：「金之性, 從(人)[火]而更, 可銷鑠也.」漢書音義曰：「言人君言不見從, 則金鐵亦不從人意.」

[六]鄭玄曰：「乂, 治也. 君言不從, 則是不能治其事也.」

[七]鄭玄曰：「君臣不治, 則僭差矣.」

[八]鄭玄曰：「金主秋, 秋氣殺, 殺氣失, 故常陽也.」春秋考異郵曰：「君行非是, 則言不見從；言不見從, 則下不治；下不治, 則僭差過制度, 奢侈驕泰. 天子僭天, 大夫僭人主, 諸侯僭上, 陽無以制. 從心之喜, 上憂下, 則常陽從之. 推設其跡, 考之天意, 則大旱不雨, 而民庶大災傷.」淮南子曰：「殺不辜則國赤地.」

[九]鄭玄曰：「殺氣失, 故於人為憂.」

[一０]鄭玄曰：「詩之言志也.」

[一一]鄭玄曰：「蝝、螽、蜩、蟬之類, 生於火而藏於秋者也, 屬金.」

[一二]鄭玄曰：「犬畜之以口吠守者, 屬言.」

[一三]鄭玄曰：「言氣失之病.」

安帝永初元年十一月, 民訛言相驚, 司隸、并、冀州民人流移. 時鄧太后專政. 婦人以順為道, 故禮「夫死從子」之命. 今專(王)[主]事, 此不從而僭也[一].

[一]古今注曰：「章帝建初五年, 東海、魯國、東平、山陽、濟陰、陳留民訛言相驚有賊, 捕至京師, 民皆入城也.」

世祖建武[一]五年夏, 旱. 京房傳曰：「欲德不用, 茲謂張, 厥災荒, 其旱陰雲不雨, 變而赤因四陰. 眾出過時, 茲謂廣, 其旱不生. 上下皆蔽, 茲謂隔, 其旱天赤三月, 時有雹殺飛禽. 上緣求妃, 茲謂僭, 其旱三月大溫亡雲. 君高臺府, 茲謂犯, 陰侵陽, 其旱萬物根死, 有火災. 庶位踰節, 茲謂僭, 其旱澤物枯, 為火所傷.」[二]是時天下僭逆者未盡誅, 軍多過時[三].

[一]古今注曰：「建武三年七月, 雒陽大旱, 帝至南郊求雨, 即日雨.」

[二]春秋考異郵曰：「國大旱, 冤獄結. 旱者, 陽氣移, 精不施, 君上失制, 奢淫僭差, 氣亂感天, 則旱徵見.」又云：「陰厭陽移, 君淫民惡, 陰精不舒, 陽偏不施.」又云：「陽偏, 民怨徵也. 在所以感之者, 上奢則求多, 求多則下竭, 下竭則潰, 君不仁.」管子曰：「春不收枯骨伐枯木而起去之, 則夏旱.」方儲對策曰：「百姓苦, 士卒煩碎, 責租稅失中, 暴師外營, 經歷三時, 內有怨女, 外有曠夫. 王者熟惟其祥, 揆合於天, 圖之事情, 旱災可除. 夫旱者過日, 天王無意於百姓, 恩德不行, 萬民煩擾, 故天應以無澤.」

[三]古今注曰：「建武六年六月, 九年春, 十二年五月, 二十一年六月, 明帝永平元年五月, 八年冬, 十一年八月, 十五年八月, 十八年三月, 並旱.」

章帝章和二年夏, 旱. 時章帝崩後, 竇太后兄弟用事奢僭[一].

[一]古今注曰：「建初二年夏, 雒陽旱. 四年夏, 元和元年春, 並旱.」案：楊終傳, 建初元年大旱, 穀貴, 終以為廣陵、楚、淮陽、濟南之獄徙者數萬人, 吏民怨曠, 上疏云久旱. 孔叢曰：「建初元年大旱, 天子憂之, 侍御史孔子豐乃上疏曰：『臣聞為不善而災報, 得其應也；為善而災至, 遭時運也. 陛下即位日淺, 視民如傷, 而不幸耗旱, 時運之會耳, 非政教所致也. 昔成湯遭旱, 因自責, 省畋散積, 減御損食, 而大有年. 意者陛下未為成湯之事焉.』天子納其言而從之, 三日雨即降. 轉拜黃門郎, 典東觀事.」

和帝永元六年秋, 京都旱. 時雒陽有冤囚, 和帝幸雒陽寺, 錄囚徒, 理冤囚, (牧)[收]令下獄抵罪. 行未還宮, 澍雨降[一].

[一]古今注曰：「永元二年, 郡國十四旱. 十五年, (丹)[雒]陽郡國二十二並旱, 或傷稼.」

安帝[一]永初六年夏, 旱[二].

[一]古今注曰：「永初元年, 郡國八旱, 分遣議郎請雨.」案本紀二年五月, 旱, 皇太后幸雒陽寺, 錄囚徒, 即日降雨. 六月, 京都及郡國四十大水. 雖去旱得水, 無救為災.

[二]古今注曰：「三年, 郡國八, 四年、五年夏, 並旱.」

七年夏, 旱.

元初元年夏, 旱.

二年夏, 旱[一].

[一]三年夏旱, 時西羌寇亂, 軍屯相繼, 連十餘年.

六年夏, 旱[一].

[一]古今注曰：「建光元年, 郡國四旱. 延光元年, 郡國五並旱, 傷稼.」

順帝永建三年夏, 旱.

五年夏, 旱.

陽嘉二年夏, 旱. 時李固對策, 以為奢僭所致也[一].

[一]臣昭案：本紀元年二月, 京師旱. 郎顗傳：「人君恩澤不施於民, 祿去公室, 臣下專權所致也.」又周舉傳：「三年, 河南、三輔大旱, 五穀傷災, 天子親自露坐德陽殿東廂請雨.」

沖帝永(嘉)[熹]元年夏, 旱. 時沖帝幼崩, 太尉李固勸太后(及)兄梁冀立嗣帝, 擇年長有德者, 天下賴之, 則功名不朽. 年幼未可知, 如後不善, 悔無所及. 時太后及冀貪立年幼, 欲久自專, 遂立質帝, 八歲. 此不用德[一].

[一]古今注曰：「本初元年二月, 京師旱.」

桓帝元嘉元年夏, 旱. 是時梁冀秉政, 妻子並受封, 寵踰節.

延熹元年六月, 旱[一].

[一]京房占曰：「人君無施澤惠利於下, 則致旱也. 不救, 必蝗蟲害穀；其救也, 貰謫罰, 行寬大, 惠兆民, 勞功吏, 賜鰥寡, 稟不足.」案陳蕃上疏：「宮女多聚不御, 憂悲之感, 以致水旱之困也.」

靈帝熹平五年夏, 旱[一].

[一]蔡邕作伯夷叔齊碑曰「熹平五年, 天下大旱, 禱請名山, 求獲荅應. 時處士平陽蘇騰, 字玄成, 夢陟首陽, 有神馬之使在道. 明覺而思之, 以其夢陟狀上聞. 天子開三府請雨使者, 與郡縣戶曹掾吏登山升祠. 手書要曰：『君況我聖主以洪澤之福.』天尋興雲, 即降甘雨」也.

六年夏, 旱.

光和五年夏, 旱.

六年夏, 旱. 是時常侍、黃門僭作威福.

獻帝興平元年秋, 長安旱. 是時李傕、郭汜專權縱肆[一].

[一]獻帝起居注曰：「建安十九年夏四月, 旱.」

更始時, 南陽有童謠曰：「諧不諧, 在赤眉. 得不得, 在河北.」是時更始在長安, 世祖為大司馬平定河北. 更始大臣並僭專權, 故謠妖作也. 後更始遂為赤眉所殺, 是更始之不諧在赤眉也. 世祖自河北興.

世祖建武六年, 蜀童謠曰：「黃牛白腹, 五銖當復.」是時公孫述僭號於蜀, 時人竊言王莽稱黃, 述欲繼之, 故稱白；五銖, 漢家貨, 明當復也. 述遂誅滅. 王莽末, 天水童謠曰：「出吳門, 望緹群. 見一蹇人, 言欲上天；令天可上, 地上安得民！」時隗囂初起兵於天水, 後意稍廣, 欲為天子, 遂破滅. 囂少病蹇. 吳門, 冀郭門名也. 緹群, 山名也.

順帝之末, 京都童謠曰：「直如弦, 死道邊. 曲如鉤, 反封侯.」案順帝即世, 孝質短祚, 大將軍梁冀貪樹疏幼, 以為己功, 專國號令, 以贍其私. 太尉李固以為清河王雅性聰明, 敦詩悅禮, 加又屬親, 立長則順, 置善則固. 而冀建白太后, 策免固, 徵蠡吾侯, 遂即至尊. 固是日幽斃于獄, 暴屍道路, 而太尉胡廣封安樂鄉侯、司徒趙戒廚亭侯、司空袁湯安國亭侯云.

桓帝之初, 天下童謠曰：「小麥青青大麥枯, 誰當穫者婦與姑. 丈人何在西擊胡, 吏買馬, 君具車, 請為諸君鼓嚨胡.」案元嘉中涼州諸羌一時俱反, 南入蜀、漢, 東抄三輔, 延及并、冀, 大為民害. 命將出眾, 每戰常負, 中國益發甲卒, 麥多委棄, 但有婦女穫刈之也. 吏買馬, 君具車者, 言調發重及有秩者也. 請為諸君鼓嚨胡者, 不敢公言, 私咽語.

桓帝之初, 京都童謠曰：「城上烏, 尾畢逋. 公為吏, 子為徒. 一徒死, 百乘車. 車班班, 入河閒. 河閒□女工數錢, 以錢為室金為堂. 石上慊慊舂黃粱. 梁下有懸鼓, 我欲擊之丞卿怒.」案此皆謂為政貪也. 城上烏, 尾畢逋者, 處高利獨食, 不與下共, 謂人主多聚斂也. 公為吏, 子為徒者, 言蠻夷將畔逆, 父既為軍吏, 其子又為卒徒往擊之也. 一徒死, 百乘車者, 言前一人往討胡既死矣, 後又遣百乘車往[一]. 車班班, 入河閒者, 言上將崩, 乘輿班班入河閒迎靈帝也[二]. 河閒□女工數錢[三], 以錢為室金為堂者, 靈帝既立, 其母永樂太后好聚金以為堂也. 石上慊慊舂黃粱者, 言永樂雖積金錢, 慊慊常苦不足, 使人舂黃粱而食之也. 梁下有懸鼓, 我欲擊之丞卿怒者, 言永樂主教靈帝, 使賣官受錢, 所祿非其人, 天下忠篤之士怨望, 欲擊懸鼓以求見, 丞卿主鼓者, 亦復諂順, 怒而止我也.

[一]臣昭曰：志家此釋豈未盡乎? 往徒一死, 何用百乘? 其後驗竟為靈帝作. 此言一徒, 似斥桓帝, 帝貴任群閹, 參委機政, 左右前後莫非刑人, 有同囚徒之長, 故言寄一徒也. 且又弟則廢黜, 身無嗣, 魁然單獨, 非一而何? 百乘車者, 乃國之君. 解犢後徵, 正膺斯數, 繼以班班, 尤得以類焉.

[二]應劭釋此句云：「徵靈帝者, 輪班擁節入河閒也.」

[三]一本作「妖女」.

桓帝之初, 京都童謠曰：「游平賣印自有平, 不辟豪賢及大姓.」案到延熹之末, 鄧皇后以譴自殺, 乃以竇貴人代之, 其父名武字游平, 拜城門校尉. 及太后攝政, 為大將軍, 與太傅陳蕃合心戮力, 惟德是建, 印綬所加, 咸得其人, 豪賢大姓, 皆絕望矣.

桓帝之末, 京都童謠曰：「茅田一頃中有井, 四方纖纖不可整. 嚼復嚼, 今年尚可後年鐃.」[一]案易曰：「拔茅茹以其彙, 征吉.」茅喻群賢也. 井者, 法也. 于時中常侍管霸、蘇康憎疾海內英哲, 與長樂少府劉囂、太常許詠、尚書柳分、[二]尋穆、史佟、[三]司隸唐珍等, 代作脣齒. 河內牢川詣闕上書：「汝、潁、南陽, 上采虛譽, 專作威福；甘陵有南北二部, 三輔尤甚.」由是傳考黃門北寺, 始見廢閣. 茅田一頃者, 言群賢眾多也. 中有井者, 言雖阨窮, 不失其法度也. 四方纖纖不可整者, 言姦慝大熾, 不可整理. 嚼復嚼者, 京都飲酒相強之辭也. 言食肉者鄙, 不恤王政, 徒耽宴飲歌呼而已也. 今年尚可者, 言但禁錮也. 後年鐃者, 陳、竇被誅, 天下大壞.

[一]風俗通作「譊」.

[二]袁山松書曰, 柳分權豪之黨, 為范滂所奏者.

[三]佟後亦為司隸. 應劭曰, 史佟, 左官媮進者也.

桓帝之末, 京都童謠曰：「白蓋小車何延延. 河閒來合諧, 河閒來合諧！」案解犢亭屬饒陽河閒縣也[一]. 居無幾何而桓帝崩, 使者與解犢侯皆白蓋車從河閒來. 延延, 眾貌也. 是時御史劉儵建議立靈帝, 以儵為侍中, 中常侍侯覽畏其親近, 必當閒己, 白拜儵泰山太守, 因令司隸迫促殺之. 朝廷(必)[少]長, 思其功效, 乃拔用其弟郃, 致位司徒, 此為合諧也.

[一]臣昭案：郡國志饒陽本屬涿, 後屬安平. 靈帝既是河閒王曾孫, 謠言自是有徵, 無俟[明]河閒之縣為驗.

靈帝之末, 京都童謠曰：「侯非侯, 王非王, 千乘萬騎上北芒.」案到中平六年, 史侯登躡至尊, 獻帝未有爵號, 為中常侍段珪等數十人所執, 公卿百官皆隨其後, 到河上, 乃得來還. 此為非侯非王上北芒者也[一].

[一]英雄記曰：「京師謠歌咸言『河臘叢進』, 獻帝臘日生也. 風俗通曰：『烏臘烏臘.』」案逆臣董卓滔天虐民, 窮凶極惡, 關東舉兵欲共誅之, 轉相顧望, 莫肯先進, 處處停兵數十萬, 若烏臘蟲, 相隨橫取之矣.

靈帝中平中, 京都歌曰：「承樂世董逃, 遊四郭董逃, 蒙天恩董逃, 帶金紫董逃, 行謝恩董逃, 整車騎董逃, 垂欲發董逃, 與中辭董逃, 出西門董逃, 瞻宮殿董逃, 望京城董逃, 日夜絕董逃, 心摧傷董逃.」[一]案「董」謂董卓也, 言雖跋扈, 縱其殘暴, 終歸逃竄, 至於滅族也[二].

[一]楊孚卓傳曰：「卓改為董安.」

[二]風俗通曰：「卓以董逃之歌主為己發, 大禁絕之, 死者千數.」靈帝之末, 禮樂崩壞, 賞刑失中, 毀譽無驗, 競飾偽服, 以盪典制, 遠近翕然, 咸名後生放聲者為時人. 有識者竊言：舊曰世人, 次曰俗人, 今更曰時人, 此天促其期也. 其閒無幾, 天下大壞也.

獻帝踐祚之初, 京都童謠曰：「千里草, 何青青. 十日卜, 不得生.」案千里草為董, 十日卜為卓. 凡別字之體, 皆從上起, 左右離合, 無有從下發端者也. 今二字如此者, 天意若曰：卓自下摩上, 以臣陵君也. 青青者, 暴盛之貌也. 不得生者, 亦旋破亡[一].

[一]獻帝初童謠曰：「燕南垂, 趙北際, 中央不合大如礪, 唯有此中可避世.」公孫瓚以為易地當之, 遂徙鎮焉, 乃修城積穀, 以待天下之變. 建安三年, 袁紹攻瓚, 瓚大敗, 縊其姊妹妻子, 引火自焚, 紹兵趣登臺斬之. 初, 瓚破黃巾, 殺劉虞, 乘勝南下, 侵據齊地. 雄威大振, 而不能開廓遠圖, 欲以堅城觀時, 坐聽圍戮, 斯亦自易地而去世也.

建安初, 荊州童謠曰：「八九年閒始欲衰, 至十三年無孑遺.」言自中興以來, 荊州無破亂, 及劉表為牧, [民]又豐樂, 至此逮八九年. 當始衰者, 謂劉表妻當死, 諸將並零落也. 十三年無孑遺者, 言十三年表又當死, 民當移詣冀州也[一].

[一]干竇搜神記曰：「是時華容有女子忽啼呼云：『[荊州將]有大喪！』言語過差, 縣以為妖言, 繫獄百餘日, 忽於獄中哭曰：『劉荊州今日死.』華容去州數(日)[百里], 即遣馬吏驗視, [而劉]表果死. 縣乃出之. 續又歌吟曰：『不意李立為貴人.』後無幾, 曹公平荊州, 以涿郡李立, 字建賢, 為荊州刺史.」

順帝陽嘉元年十月中, 望都蒲陰狼殺童兒九十七人. 時李固對策, 引京房易傳曰「君將無道, 害將及人, 去之深山[以]全身, 厥(災)[妖]狼食人」. 陛下覺寤, 比求隱滯, 故狼災息[一].

[一]東觀書曰：「中山相朱遂到官, 不出奉祠北嶽. 詔曰：『災暴緣類, 符驗不虛, 政失厥中, 狼災為應, 至乃殘食孩幼, 朝廷愍悼, 思惟咎徵, 博訪其故. 山嶽尊靈, 國所望秩, 而遂比不奉祠, 怠慢廢典, 不務懇惻, 淫刑放濫, 害加孕婦, 毒流未生, 感和致災. 其詳思改救, 追復所失. 有不遵憲, 舉正以聞.』」

靈帝建寧中, 群狼數十頭入晉陽南城門齧人[一].

[一]袁山松書曰：「光和三年正月, 虎見平樂觀, 又見憲陵上, 齧衛士. 蔡邕封事曰：『政有苛暴, 則虎狼食人.』」

校勘記

三二六六頁一四行　方儲對策　校補謂方儲對策蓋本儲所箸書名, 因對策而論次成編者, 非皆臨時條對之辭也. 按：校補說是, 今加書名號.

三二六七頁一二行　隅中至日跌為日之中　按：殿本「跌」作「昳」. 校補謂案周禮司巿疏「昳者, 差昳之言也」. 左氏昭五年傳疏「日昳謂蹉跌而下也」. 是差昳即是蹉跌, 昳跌固通作矣.

三二六八頁　三行　明主知其然　按：「主」原訛「王」, 下「則王道備也」之「王」字原訛「主」, 並逕改正.

三二六八頁一一行　荊遂坐復謀反自殺也　按：「復」原訛「後」, 逕據汲本、殿本改正.

三二六九頁　四行　苗稼更生　按：「苗」原訛「昔」, 逕改正.

三二六九頁　六行　安帝元(年)[初]四年秋郡國十淫雨傷稼　校補謂「元年」乃「元初」之訛, 各本皆失正. 蓋訛沿上和帝永元十年、十三年、十四年、十五年迭舉之例, 不覺其訛. 然自孝武建元以下, 史無書元不著年號者. 況安帝屢改元, 不書年號, 何以辨之? 且據本書安紀, 亦惟元初四年秋七月京師及郡國十雨水, 而由元初元年秋上溯永初元年秋, 皆無此異, 是其為訛亦顯而易見也. 今據改.

三二七０頁　八行　共誣(曰)[白]勃海王悝謀反　據汲本改.

三二七０頁一二行　皆幘而衣婦人衣繡擁　按：集解引錢大昕說, 謂光武紀作「繡镼」. 又引惠棟說, 謂「」依續漢書當作「䘿」.

三二七一頁　八行　乃拜故司徒韓寅為司隸校尉　按：殿本考證謂「寅」當作「演」.

三二七二頁　六行　四牡彭彭　按：校補引柳從辰說, 謂今毛詩大明卒章作「駟騵彭彭」.

三二七三頁一０行　袁山松[書]曰據汲本補.

三二七三頁一三行　后父禁為(平)陽[平]侯　據集解引錢大昕說改.

三二七四頁　四行　視之得玉鉤玦各一　按：集解引惠棟說, 謂「視」東觀記作「掘」.

三二七四頁　五行　[玦]周五寸四分　據東觀記及宋書符瑞志補.

三二七四頁一二行　靈帝光和元年南宮平城門內屋武庫屋及外東垣屋前後頓壞　按：集解引惠棟說, 謂靈帝紀以為熹平六年二月事.

三二七五頁　五行　南北三十餘閒　按：集解引洪亮吉說, 謂案靈帝紀注引此志又云「四十餘閒」, 未知誰誤.

三二七五頁　七行　獻帝初平二年三月長安宣平城門外屋無故自壞　按：校補謂本書獻紀書長安宣平城門外屋自壞事在初平四年三月.

三二七五頁　九行　袁山松[書]曰　據汲本補.

三二七五頁一四行　厥罰恆陽　按：殿本「陽」作「暘」.

三二七六頁　七行　金性從刑　按：今尚書大傳引鄭注「刑」作「形」.

三二七六頁　七行　無故(治)[冶]之不銷　據汲本改.

三二七六頁　八行　從(人)[火]而更　據集解引惠棟說改.

三二七六頁一二行　故常陽也　按：殿本「陽」作「暘」. 下「則常陽從之」, 同.

三二七七頁　四行　今專(王)[主]事　據汲本、殿本改.

三二七七頁一四行　王者熟惟其祥　按：汲本、殿本「惟」作「推」.

三二七八頁　六行　上疏云久旱　按：此下有脫文.

三二七八頁　六行　侍御史孔子豐　汲本、殿本「孔子豐」作「孔豐」. 按：孔豐字子豐, 太常孔臧之後也.

三二七八頁一０行　(牧)[收]令下獄抵罪　據汲本、殿本改.

三二七八頁一二行　(丹)[雒]陽郡國二十二並旱　校補謂案古今注京師皆稱雒陽, 此「丹陽」乃「雒陽」之訛, 各本皆未正. 今據改.

三二七八頁一三行　安帝永初六年夏旱　按：此「安帝」二字原誤作注文, 與下注「古今注曰」云云六十字並雜入上條注文下, 今據校補說移正.

三二七八頁一六行　三年郡國八　按：殿本「八」下有「旱」字.

三二七九頁　四行　三年夏旱　按：校補謂劉昭補注之例, 非引他書, 則云「臣昭案」, 亦有省言「案」者. 若既不引書, 又不言案, 則明是轉寫脫誤. 「三年夏旱」上當有「臣昭案本紀」五字.

三二七九頁一二行　沖帝永(嘉)[熹]元年夏旱　集解引何焯說, 謂「嘉」當作「熹」. 今據改.

三二七九頁一二行　太尉李固勸太后(及)兄梁冀立嗣帝　校補謂「太后及兄」不成文, 且固時不能親言於太后, 固傳亦無固親勸太后立長君事, 當作「太后兄」, 去「及」字. 今據刪.

三二八０頁　六行　平陽蘇騰　按：集解引惠棟說, 謂案水經注, 蘇騰河南平縣人, 非平陽也. 蔡邕集作「平原」, 尤誤.

三二八一頁　八行　固是日幽斃于獄　按：張森楷校勘記謂案本紀, 固以本初元年免官, 建和元年下獄死, 而云「是日」, 非也.

三二八二頁　六行　慊慊常苦不足　按：汲本、殿本「苦」作「若」.

三二八三頁　五行　河內牢川詣闕上書　按：集解引錢大昕說, 謂「牢川」黨錮傳作「牢修」.

三二八三頁　七行　嚼復嚼者京都飲酒相強之辭也　按：王先謙謂既云飲酒相強之詞, 則「嚼」當為「釂」, 言飲酒盡也. 此自漢世俗傳, 以雙聲致誤. 其正字須知, 否則不可通矣.

三二八四頁　一行　朝廷(必)[少]長思其功效　據汲本、殿本改.

三二八四頁　三行　無俟[明]河閒之縣為驗　據汲本、殿本補. 按：「河」原訛「何」, 逕改正.

三二八五頁　八行　及劉表為牧[民]又豐樂　據集解引惠棟說補.

三二八五頁　八行　至此逮八九年　集解引惠棟說, 謂「此」字衍, 「逮」為「建」之訛, 脫「安」字. 張森楷校勘記謂案八安字形不近, 且是釋上「八九年」文, 「八」字不當去, 疑「八」上有「安」字, 誤奪. 按：如惠說, 當作「至建安九年」；如張說, 當作「至建安八九年」. 張說較長.

三二八五頁一０行　[荊州將]有大喪　據集解引惠棟說補.

三二八五頁一一行　華容去州數(日)[百里]據集解引惠棟說改.

三二八五頁一一行　[而劉]表果死　據集解引惠棟說補.

三二八五頁一四行　去之深山[以]全身　據集解引惠棟說補.

三二八五頁一四行　厥(災)[妖]狼食人　據集解引惠棟說改.

後漢書志第十四 五行二

災火　草妖　羽蟲孽　羊禍

五行傳曰：「棄法律[一], 逐功臣[二], 殺太子[三], 以妾為妻[四], 則火不炎上.」[五]謂火失其性而為災也. 又曰：「視之不明, 是謂不悊[六]. 厥咎舒[七], 厥罰常燠[八], 厥極疾[九]. 時則有草妖[一０], 時則有蠃蟲之孽[一一], 時則有羊禍[一二]時則有赤眚、赤祥, 惟水沴火.」蠃蟲, 劉歆傳以為羽蟲.

[一]鄭玄注尚書大傳曰：「東井主法令也.」

[二]鄭玄曰：「功臣制法律者也. 或曰, 喙主尚食、七星主衣裳, 張為食廚, 翼主天倡. 經曰：『帝曰：臣作朕股肱耳目, 予欲左右有民, 汝翼. 予欲觀古人之象, 日、月、星辰、山、龍、華蟲, 作繢宗彝, 藻、火、粉、米、黼、黻、絺繡, 以五采章施于五色作服, 汝明. 予欲聞六律、五聲、八音, 在治忽, 以出納五言, 汝聽.』是則食與服樂, 臣之所用為大功也. 七星北有酒旗, 南有天廚, 翼南有器府.」

[三]鄭玄曰：「五行火生土, 天文以參繼東井, 四時以秋代夏, 殺太子之象也. 春秋傳曰：『夫千乘之主, 將廢正而立不正, 必殺正也.』」

[四]鄭玄曰：「軒轅為后妃, 屬南宮. 其大星女主之位. 女御在前, 妾為妻之象也.」

[五]鄭玄曰：「君行此四者, 為逆天南宮之政. 南宮於地為火, 火性炎上, 然行人所用烹□者也, 無故因見作熱, 燔熾為害, 是為火不炎上. 其他變異, 皆屬沴.」春秋考異郵曰：「火者, 陽之精也. 人合天氣五行陰陽, 極陰反陽, 極陽生陰, 故應人行以災不祥, 在所以感之, 萌應轉旋, 從逆殊心也.」

[六]鄭玄曰：「視, 瞭也. 君視不明, 則是不能瞭其事也.」洪範曰：「視曰明.」

[七]讖曰：「君舒怠, 臣下有倦, 白黑不別, 賢不肖並, 不能憂民急, 氣為之舒緩, 草不搖.」鄭玄曰：「君臣不瞭則舒緩矣.」

[八]鄭玄曰：「視曰火, 火主夏. 夏氣長, 長氣失, 故常燠.」

[九]鄭玄曰：「長氣失, 故於人為疾.」

[一０]鄭玄曰：「草, 視之物可見者, 莫眾於草.」

[一一]鄭玄曰：「蠶螟蟲之類. 蟲之生於火而藏於秋者也.」

[一二]鄭玄曰：「羊畜之遠視者也, 屬視.」

建武中, 漁陽太守彭寵被徵. 書至, 明日潞縣火, 災起城中, 飛出城外, 燔千餘家, 殺人. 京房易傳曰：「上不儉, 下不節, 盛火數起, 燔宮室.」儒說火以明為德而主禮. 時寵與幽州牧朱浮有隙, 疑浮見浸譖, 故意狐疑, 其妻勸無應徵, 遂反叛攻浮, 卒誅滅[一].

[一]古今注曰：「建武六年十二月, 雒陽市火. 二十四年正月戊子, 雷雨霹靂, 火災高廟北門. 明帝永平元年六月己亥, 桂陽見火飛來, 燒城寺. 章帝建初元年十二月, 北宮火燒壽安殿, 延及右掖門. 元和三年六月丙午, 雷雨, 火燒北宮朱爵西闕.」

和帝永元八年十二月丁巳, 南宮宣室殿火. 是時和帝幸北宮, 竇太后在南宮. 明年, 竇太后崩.

十三年八月己亥, 北宮盛饌門閤火. 是時和帝幸鄧貴人, 陰后寵衰怨恨, 上有欲廢之意. 明年, 會得陰后挾偽道事, 遂廢遷于桐宮, 以憂死, 立鄧貴人為皇后.

十五年六月辛酉, 漢中城固南城門災. 此孝和皇帝將絕世之象也. 其後二年, 宮車晏駕, 殤帝及平原王皆早夭折, 和帝世絕.

安帝[一]永初二年四月甲寅, 漢陽(河)[阿]陽城中失火, 燒殺三千五百七十人. 先是和帝崩, 有皇子二人, 皇子勝長, 鄧皇后貪殤帝少, 欲自養長立之. 延平元年, 殤帝崩. 勝有厥疾不篤, 群臣咸欲立之, 太后以前既不立勝, 遂更立清河王子, 是為安帝. 司空周章等心不(掩)[厭]服, 謀欲誅鄧氏, 廢太后、安帝, 而更立勝. 元年十一月, 事覺, 章等被誅. 其後涼州叛羌為害大甚, 涼州諸郡寄治馮翊、扶風界. 及太后崩, 鄧氏被誅.

[一]古今注曰：「永初元年十二月, 河南郡縣火, 燒殺百五人. 二年, 河南郡縣又失火, 燒五百八十四人.」

四年三月戊子, 杜陵園火.

元初四年二月壬戌, 武庫火[一]. 是時羌叛, 大為寇害, 發天下兵以攻禦之, 積十餘年未已, 天下厭苦兵役.

[一]東觀書曰：「燒兵物百(一)[二]十五種, 直千萬以上.」

延光元年八月戊子, 陽陵園寢殿火. 凡災發于先陵, 此太子將廢之象也. 若曰：不當廢太子以自翦, 如火不當害先陵之寢也. 明年, 上以讒言廢皇太子為濟陰王. 後二年, 宮車晏駕. 中黃門孫程等十九人起兵殿省, 誅賊臣, 立濟陰王.

四年秋七月乙丑, 漁陽城門樓災.

順帝永建三年七月丁酉, 茂陵園寢災[一].

[一]古今注曰：「二年五月戊辰, 守宮失火, 燒宮藏財物盡. 四年, 河南郡縣失火, 燒人六畜.」

陽嘉元年, 恭陵廡災, 及東西莫府火[一]. 太尉李固以為奢僭所致. 陵之初造, 禍及枯骨, 規廣治之尤飾. 又上欲更造宮室, 益臺觀, 故火起莫府, 燒材木.

[一]古今注曰：「十二月, 河南郡國火燒廬舍, 殺人」也.

永和元年十月丁未, 承福殿火[一]. 先是爵號阿母宋娥為山陽君；后父梁商本國侯, 又多益商封；商長子冀當繼商爵, 以商生在, 復更封冀為襄邑侯；追號后母為開封君：皆過差非禮[二].

[一]臣昭案楊厚傳是災.

[二]古今注曰：「六年十二月, 雒陽酒市失火, 燒肆, 殺人.」

漢安元年三月甲午, 雒陽劉漢等百九十七家為火所燒[一], 後四年, 宮車比三晏駕, 建和元年君位乃定.

[一]東觀書曰：「其九十家不自存, 詔賜錢廩穀.」古今注曰：「火或從室屋閒物中, 不知所從起, 數月乃止. 十二月, 雒陽失火.」

桓帝建和二年五月癸丑, 北宮掖庭中德陽殿火, 及左掖門. 先是梁太后兄冀挾姦枉, 以故太尉李固、杜喬正直, 恐害其事, 令人誣奏固、喬而誅滅之. 是後梁太后崩, 而梁氏誅滅.

延熹四年正月辛酉, 南宮嘉德殿火. 戊子, 丙署火. 二月壬辰, 武庫火. 五月丁卯, 原陵長壽門火. 先是亳后因賤人得幸, 號貴人, 為后. 上以后母宣為長安君, 封其兄弟, 愛寵隆崇, 又多封無功者. 去年春, 白馬令李雲坐直諫死. 至此彗除心、尾, 火連作.

五年正月壬午, 南宮丙署火. 四月乙丑, 恭北陵東闕火. 戊辰, 虎賁掖門火. 五月, 康陵園寢火. 甲申, 中藏府承祿署火. 七月己未, 南宮承善闥內火.

六年四月辛亥, 康陵東署火. 七月甲申, 平陵園寢火.

八年二月己酉, 南宮嘉德署、黃龍、千秋萬歲殿皆火. 四月甲寅, 安陵園寢火. 閏月, 南宮長秋、和歡殿後鉤盾、掖庭朔平署各火. 十一月壬子, 德陽前殿西閤及黃門北寺火, 殺人[一].

[一]袁山松書曰：「是時連月有火災, 諸(官)[宮]寺或一日再三發. 又夜有訛言, 擊鼓相驚. 陳蕃、劉(智)[矩、劉]茂上疏諫曰：『古之火皆君弱臣強, 極陰之變也. 前始春而獄刑慘, 故火不炎上. 前入春節連寒, 木冰, 暴風折樹, 又八九州郡並言隕霜殺菽. 春秋晉執季孫行父, 木為之冰. 夫氣弘則景星見, 化錯則五星開, 日月蝕. 災為已然, 異為方來, 恐卒有變, 必於三朝, 唯善政可以已之. 願察臣前言, 不棄愚忠, 則元元幸甚.』書奏不省.」

九年三月癸巳, 京都夜有火光轉行, 民相驚譟[一].

[一]袁山松書曰：「是時宦豎專朝, 鉤黨事起, 上尋無嗣, 陳蕃、竇武為曹節等所害, 天下無復紀綱.」

靈帝熹平四年五月, 延陵園災.

光和四年閏月辛酉, 北宮東掖庭永巷署災[一].

[一]陳蕃諫云：「楚女悲而西宮災, 不御宮女, 怨之所致也.」

五年五月庚申, 德陽前殿西北入門內永樂太后宮署火.

中平二年二月己酉, 南宮雲臺災. 庚戌, 樂(城)[成]門災[一], 延及北闕, [度]道西燒嘉德、和歡殿. 案雲臺之災自上起, 榱題數百, 同時並然, 若就縣華鐙, 其日燒盡, 延及白虎、威興門、尚書、符節、蘭臺. 夫雲臺者, 乃周家之所造也, 圖書、術籍、珍玩、寶怪皆所藏在也. 京房易傳曰：「君不思道, 厥妖火燒宮.」是時黃巾作慝, 變亂天常, 七州二十八郡同時俱發, 命將出眾, 雖頗有所禽, 然宛、廣宗、曲陽尚未破壞, 役起負海, 杼柚空懸, 百姓死傷已過半矣. 而靈帝曾不克己復禮, 虐侈滋甚, 尺一雨布, 騶騎電激, 官非其人, 政以賄成, 內嬖鴻都, 並受封爵. 京都為之語曰：「今茲諸侯歲也.」天戒若曰：放賢賞淫, 何以舊典為? 故焚其臺門祕府也. 其後三年, 靈帝暴崩, 續以董卓之亂, 火三日不絕, 京都為丘墟矣[二].

[一]南宮中門.

[二]魏志曰：「魏明帝青龍二年, 崇華殿災, 詔問太史令高堂隆：『此何咎? 於禮寧有祈禳之義乎? 』對曰：『夫災變之發, 皆所以明教誡也, 唯率禮修德可以勝之. 易傳曰：「上不儉, 下不節, 孽火燒其室.」又曰：「君高其臺, 天火為災.」此人君苟飾宮室, 不知百姓空竭, 故天應之以旱, 火從高殿起也. 上天降監, 故譴告陛下, 陛下宜增崇人道, 以荅天意. 昔太戊有桑穀生於朝, 武丁有雊雉登於鼎, 皆聞災恐懼, 側身修德, 三年之後, 遠夷朝貢, 故號曰中宗、高宗. 此則前代之明鑒也. 今案舊占, 災火之發, 皆以臺榭宮室為誡. 然今宮室之所以充廣者, 實由宮人猥多之故, 宜簡擇留其淑懿, 如周之制, 罷省其餘. 此則祖己之所以訓高宗, 高宗之所以享遠號也.』詔問隆：『吾聞漢武帝時柏梁災, 而起宮殿以厭之, 其義云何? 』對曰：『臣聞西京柏梁既災, 越巫陳方, 建章是營, 以厭火祥, 乃夷越之巫所為, 非聖賢之明訓也. 五行志曰：「柏梁災, 其後有江充巫蠱衛太子事.」如志之言, 越巫建章無所厭也. 孔子曰：「災者, 修類應行, 精祲相感, 以戒人君.」是以聖主睹災責躬, 退以修德, 以消復之. 今宜罷散民役, 宮室之制務從約節, 內足以待風雨, 外足以講禮儀, 清掃所災之處, 不敢於此有所立作, 萐莆嘉禾, 必生此地, 以報陛下虔恭之德. 疲民之力, 竭民之財, 實非所以致符瑞而懷遠人也.』」臣昭曰：高堂隆之言災, 其得天心乎！雖與本志所明不同, 靈帝之時有焉, 故載其言, 廣災異也.

獻帝初平元年八月, 霸橋災. 其後三年, 董卓見殺[一].

[一]臣昭案：劉焉傳, 興平元年, 天火燒其城府輜重, 延及民家, 館邑無餘也.

庶徵之恆燠, 漢書以冬溫應之. 中興以來, 亦有冬溫, 而記不錄云[一].

[一]越絕范蠡曰：「春燠而不生者, 王者德不完也. 夏寒而不長者, 臣下不奉主令也. 秋暑而復榮者, 百官刑不斷也. 冬溫而泄者, 發府庫賞無功也. 此四者, 邦之禁也.」管子曰：「臣乘君威, 則陰侵陽, 盛夏雪降, 冬不冰也.」

安帝元初三年, 有瓜異本共生, (一)[八]瓜同蔕, 時以為嘉瓜. 或以為瓜者外延, 離本而實, 女子外屬之象也. 是時閻皇后初立, 後閻后與外親耿寶等共譖太子, 廢為濟陰王, 更外迎濟北王子犢立之, 草妖也[一].

[一]古今注曰：「和帝永元七年三月, 江夏縣民舍柱生兩枝, 其一長尺五寸, 分為八枝, 其一長尺六寸, 分為五枝, 皆青也.」

桓帝延熹九年, 雒陽城局竹柏葉有傷者. 占曰：「天子凶.」

靈帝熹平三年, 右校別作中有兩樗樹, 皆高四尺所, 其一株宿夕暴長, 長丈餘, 大一圍, 作胡人狀, 頭目鬢鬚髮備具. 京房易傳曰：「王德衰, 下人將起, 則有木生人狀.」[一]

[一]臣昭以木生人狀, 下人將起, 京房之占雖以證驗, 貌類胡人, 猶未辨了. 董卓之亂, 實擁胡兵, 傕、汜之時, 充斥尤甚, 遂窺閒宮嬪, 剽虐百姓. 鮮卑之徒, 踐藉畿封, 胡之害深, 亦已毒矣.

五年十月壬午, 御所居殿後槐樹, 皆六七圍, 自拔, 倒豎根在上[一].

[一]臣昭曰：「槐是三公之象, 貴之也. 靈帝授位, 不以德進, 貪愚是升, 清賢斯黜, 槐之倒植, 豈以斯乎?」

中平元年夏, 東郡, 陳留濟陽、長垣, 濟陰冤句、離狐縣界[一], 有草生, 其莖靡纍腫大如手指, 狀似鳩雀龍蛇鳥獸之形, 五色各如其狀, 毛羽頭目足翅皆具[二]. 近草妖也. 是歲黃巾賊始起. 皇后兄何進, 異父兄朱苗, 皆為將軍, 領兵. 後苗封濟陽侯, 進、苗遂秉威權, 持國柄, 漢遂微弱, 自此始焉[三].

[一]風俗通曰：「西及城皇陽武城郭路邊.」

[二]風俗通曰：「亦作人狀, 操持兵弩, 萬萬備具, 非但仿佛, 類良熟然也.」

[三]應劭曰：「關東義兵先起於宋、衛之郊, 東郡太守橋瑁負眾怙亂, 陵蔑同盟, 忿嫉同類, 以殞厥命. 陳留、濟陰迎助, 謂為離德, 棄好即戎, 吏民殲之. 草妖之興, 豈不或信！」

中平中, 長安城西北六七里空樹中, 有人面生鬢[一].

[一]魏志曰：「建安二十五年正月, 曹公在雒陽, 起建始殿, 伐濯龍樹而血出. 又掘徙梨, 根傷而血出. 曹公惡之, 遂寢疾, 是月薨.」

獻帝興平元年九月, 桑復生椹, 可食[一].

[一]臣昭曰：桑重生椹, 誠是木異, 必在濟民, 安知非瑞乎? 時蒼生死敗, 周、秦殲盡, 餓魂餒鬼, 不可勝言, 食此重椹, 大拯危命, 雖連理附枝, 亦不能及. 若以為怪, 則建武野穀旅生, 麻菽尤盛, 復是草妖邪?

安帝延光三年二月戊子, 有五色大鳥集濟南臺, 十月, 又集新豐, 時以為鳳皇. 或以為鳳皇陽明之應, 故非明主, 則隱不見. 凡五色大鳥似鳳者, 多羽蟲之孽. 是時安帝信中常侍樊豐、江京、阿母王聖及外屬耿寶等讒言, 免太尉楊震, 廢太子為濟陰王, 不悊之異也. 章帝末, 號鳳皇百四十九見. 時直臣何敞以為羽孽似鳳, 翱翔殿屋, 不察也[一]. 記者以為其後章帝崩, 以為驗. 案宣帝、明帝時, 五色鳥群翔殿屋, 賈逵以為胡降徵也. 帝多善政, 雖有過, 不及至衰缺, 末年胡降二十萬口, (爾)[是]其驗也. 帝之時, 羌胡外叛, 讒慝內興, 羽孽之時也. 樂協圖徵說五鳳皆五色, 為瑞者一, 為孽者四[二].

[一]臣昭曰：已論之於敞傳.

[二]協圖徵曰：「似鳳有四, 並為妖：一曰鷫□, 鳩喙, 圓目, 身義戴信嬰禮膺仁負智, 至則旱役之感也；二曰發明, 烏喙, 大頸, 大翼, 大脛, 身仁戴智嬰義膺信負禮, 至則喪之感也；三曰焦明, 長喙, 疏翼, 圓尾, 身義戴信嬰仁膺智負禮, 至則水之感也；四曰幽昌, 兌目, 小頭, 大身, 細足, 脛若鱗葉, 身智戴信負禮膺仁, 至則旱之感也.」國語曰：「周之興也, 鸑鷟鳴岐.」說文曰：「五方神鳥：東方曰發明, 南方曰焦明, 西方曰鷫□, 北方曰幽昌, 中央曰鳳皇.」

桓帝元嘉元年十一月, 五色大鳥見濟陰己氏. 時以為鳳皇. 此時政治衰缺, 梁冀秉政阿枉, 上幸亳后, 皆羽孽時也[一].

[一]臣昭案：魏朗對策, 桓帝時雉入太常、宗正府. 朗說見本傳注.

靈帝光和四年秋, 五色大鳥見于新城, 眾鳥隨之, 時以為鳳皇. 時靈帝不恤政事, 常侍、黃門專權, 羽孽之時也. 眾鳥之性, 見非常班駮, 好聚觀之, 至於小爵希見梟者, 虣見猶聚.

中平三年八月中, 懷陵上有萬餘爵, 先極悲鳴, 已因亂鬥相殺, 皆斷頭, 懸著樹枝枳棘. 到六年, 靈帝崩, 大將軍何進以內寵外嬖, 積惡日久, 欲悉糾黜, 以隆更始冗政, 而太后持疑, 事久不決. 進從中出, 於省內見殺, 因是有司盪滌虔劉, 後祿而尊厚者無餘矣. 夫陵者, 高大之象也. 天戒若曰：諸懷爵祿而尊厚者, 還自相害至滅亡也[一].

[一]古今注曰：「建武九年, 六郡八縣鼠食稼.」張璠紀曰：「初平元年三月, 獻帝初入未央宮, 翟雉飛入未央宮, 獲之.」獻帝春秋曰：「建安七年, 五色大鳥集魏郡, 眾鳥數千隨之.」魏志曰：「二十三年, 禿鶖集鄴宮文昌殿後池.」

桓帝建和三年秋七月, 北地廉雨肉似羊肋[一], 或大如手. 近赤祥也. 是時梁太后攝政, 兄梁冀專權, 枉誅漢良臣故太尉李固、杜喬, 天下冤之. 其後梁氏誅滅.

[一]說文曰：「肋, 脅骨也.」

校勘記

三二九一頁　五行　厥咎舒　按：集解引惠棟說, 謂「舒」一作「荼」.

三二九三頁一一行　漢陽(河)[阿]陽城中失火　據集解引錢大昕說改.

三二九三頁一三行　司空周章等心不(掩)[厭]服　據汲本、殿本改.

三二九四頁　五行　燒兵物百(一)[二]十五種　據汲本、殿本改, 與聚珍版東觀記合.

三二九四頁一五行　永和元年十月丁未　按：校補謂紀作「丁亥」.

三二九五頁一三行　先是亳后因賤人得幸　按：集解引錢大昕說, 謂桓帝鄧皇后初冒姓梁氏, 帝惡梁氏, 改姓為薄. 而李雲傳云「立掖庭民女亳氏為皇后」, 此志亦云「亳后」, 蓋古文亳與薄通.

三二九五頁一三行　愛寵隆崇　按：校補謂案文「愛」當作「爵」.

三二九六頁　六行　諸(官)[宮]寺或一日再三發　據汲本、殿本改.

三二九六頁　六行　陳蕃劉(智)[矩劉]茂上疏諫　按：時無劉智茂其人. 集解引惠棟說, 謂當是劉矩、劉茂. 矩為司徒, 茂為司空, 陳蕃時為太尉也. 今據改.

三二九六頁一五行　永樂太后宮署火　按：校補謂本書靈紀「火」作「災」, 章懷注引志亦作「災」, 疑此作「火」誤.

三二九七頁　一行　中平二年二月己酉南宮雲臺災庚戌樂(城)[成]門災　按：本書靈紀書「二月己酉, 南宮大災」. 章懷注引志云「時燒靈臺殿、樂成殿」. 何焯以為此「雲臺」似當為「靈臺」. 惠棟謂御覽八百三十三卷正作「靈臺」. 校補則謂靈臺在北郊, 與南宮雲臺無涉, 紀注引續志文有誤, 御覽文字轉鈔多謬, 更不足證. 惟「樂城」之「城」, 應從章懷注作「成」. 志注既明言南宮中門, 而紀注以為樂成殿, 蓋門係於殿, 以殿言, 則知是宮中之門, 非城門, 或紀注「殿」下原有「門」字, 轉寫脫去耳. 今據改.

三二九七頁　一行　延及北闕[度]道西燒嘉德和歡殿　集解引惠棟說, 謂「闕」下御覽有「度」字. 按：靈紀章懷注引亦有「度」字, 今據補.

三二九八頁一一行　(一)[八]瓜同蔕　集解引惠棟說, 謂符瑞志云「東平陵有瓜異處共生, 八瓜同蔕」. 「一」當作「八」. 今據改.

三二九九頁一一行　皇后兄何進異父兄朱苗皆為將軍　按：集解引錢大昕說, 謂案靈帝紀及何后紀皆稱何苗, 苗本姓朱, 惟見于此. 此稱異父兄, 而前卷稱同母弟, 亦小異.

三三００頁　二行　又掘徙梨　按：「徙」原訛「徒」, 逕改正.

三三００頁一二行　(爾)[是]其驗也　據汲本、殿本改.

三三０一頁　二行　大翼　原作「翼大」, 逕據汲本、殿本乙正.

三三０一頁一四行　後祿而尊厚者無餘矣　按：校補謂據下文, 「後」當作「懷」.

後漢書志第十五 五行三

大水　水變色　大寒　雹  冬雷　山鳴　魚孽　蝗

五行傳曰：「簡宗廟, 不禱祠[一], 廢祭祀[二], 逆天時[三], 則水不潤下.」[四]謂水失其性而為災也[五]. 又曰：「聽之不聰, 是謂不謀[六]. 厥咎急[七], 厥罰恆寒[八], 厥極貧[九]. 時則有鼓妖[一０], 時則有魚孽[一一], 時則有豕禍[一二], 時則有耳痾[一三], 時則有黑眚、黑祥, 惟火沴水.」魚孽, 劉歆傳以為介蟲之孽, 謂蝗屬也[一四].

[一]鄭玄注曰：「虛、危為宗廟.」

[二]鄭玄曰：「牽牛主祭祀之牲.」

[三]鄭玄曰：「月在星紀, 周以為正, 月在玄枵, 殷以為正, 皆不得四時之正, 逆天時之象也. 春秋定十五年『夏五月辛(卯)[亥]郊』, 譏運卜三正, 以至失時, 是其類也.」

[四]鄭玄曰：「君行此四者, 為逆天北宮之政也. 北宮於地為水. 水性浸潤下流, 人所用灌溉者也. 無故源流竭絕, 川澤以涸, 是為不潤下. 其他變異皆屬沴.」

[五]太公六韜曰：「人主好破壞名山, 壅塞大川, 決通名水, 則歲多大水, 五穀不成也.」

[六]鄭玄曰：「君聽不聰, 則是不能謀其事也.」洪範曰：「聰作謀.」孔安國曰：「所謀必成當.」馬融曰：「上聰則下進其謀.」

[七]鄭玄曰：「君臣不謀則急矣.」易傳曰：「誅罰絕理, 不云下也；顓事有知, 不云謀也.」

[八]鄭玄曰：「聽曰水, 水主冬, 冬氣藏, 藏氣失, 故常寒.」

[九]鄭玄曰：「藏氣失, 故於人為貧.」

[一０]鄭玄曰：「鼓聽之應也.」

[一一]鄭玄曰：「魚, 蟲之生水而游於水者也.」

[一二]鄭玄曰：「豕, 畜之居閑衛而聽者也, 屬聽.」

[一三]鄭玄曰：「聽氣失之病.」

[一四]月令章句：「介者, 甲也. 謂龜蟹之屬也.」古今注曰：「光武建武四年, 東郡以北傷水. 七年六月戊辰, 雒水盛, 溢至津城門, 帝自行水, 弘農都尉治(折)[析]為水所漂殺, 民溺, 傷稼, 壞廬舍. 二十四年六月丙申, 沛國睢水逆流, 一日一夜止. 章帝建初八年六月癸巳, 東昏城下池水變赤如血.」臣昭案：諸史光武之時, 郡國亦嘗有水災, 而志不載. 本紀「八年秋大水」, 又云「是歲大水」, 今據杜林之傳, 列之孝和之前. 東觀書曰：「建武八年閒, 郡國比大水, 涌泉盈溢. 杜林以為倉卒時兵擅權作威, 張氏雖皆降散, 猶尚有遺脫, 長吏制御無術, 令得復熾, 元元侵陵之所致也. 上疏曰：『臣聞先王無二道, 明聖用而治. 見惡如農夫之務去草焉, 芟夷蘊崇之, 絕其本根, 勿使能殖, 畏其易也. 古今通道, 傳其法於有根. 狼子野心, 奔馬善驚. 成王深知其終卒之患, 故以殷氏六族分伯禽, 七族分康叔, 懷姓九宗分唐叔, 撿押其姦宄, 又遷其餘於成周, 舊地雜俗, 旦夕拘錄, 所以挫其強御之力, 詘其驕恣之節也. 及漢初興, 上稽舊章, 合符重規, 徙齊諸田, 楚昭、屈、景, 燕、趙、韓、魏之後, 以稍弱六國強宗. 邑里無營利之家, 野澤無兼并之民, 萬里之統, 海內賴安. 後輒因衰麤之痛, 脅以送終之義, 故遂相率而陪園陵, 無反顧之心. 追觀往法, 政皆神道設教, 強幹弱枝, 本支百世之要也. 是以皆永享康寧之福, 無怵惕之憂, 繼嗣承業, 恭己而治, 蓋此助也. 其被災害民輕薄無累重者, 兩府遣吏護送饒穀之郡. 或懼死亡, 卒為傭賃, 亦所以消散其口救, 贍全其性命也. 昔魯隱有賢行, 將致國於桓公, 乃留連貪位, 不能早退. 況草創兵長, 卒無德能, 直以擾亂, 乘時擅權, 作威玉食, (狃)[狙]猱之意, 徼幸之意, 曼延無足, 張步之計是也. 小民負縣官不過身死, 負兵家滅門殄世. 陛下昭然獨見成敗之端, 或屬諸侯官府, 元元少得舉首仰視, 而尚遺脫, 二千石失制御之道, 令得復昌熾從橫. 比年大雨, 水潦暴長, 涌泉盈溢, 災壞城郭官寺, 吏民廬舍, 潰徙離處, 潰成坑坎. 臣聞水, 陰類也. 易卦「地上有水比」, 言性不相害, 故曰樂也. 而猥相毀墊淪失, 常敗百姓安居. 殆陰下相為蠹賊, 有小大勝負不齊, 均不得其所, 侵陵之象也. 詩云：「畏天之威, 于時保之.」唯陛下留神明察, 往來懼思, 天下幸甚.』」謝承書曰：「陳宣子興, 沛國蕭人也. 剛猛性毅, 博學, 明魯詩. 遭王莽篡位, 隱處不仕. 光武即位, 徵拜諫議大夫. 建武十年, 雒水出造津, 城門校尉欲奏塞之, 宣曰：『昔周公卜雒以安宗廟, 為萬世基, 水不當入城門. 如為災異, 人主過而不可辭, 塞之無益. 昔東郡金堤大決, 水欲沒郡, 令、吏、民散走；太守王尊亡身敕以住立不動, 水應時自消. 尊人臣, 尚修正弭災, 豈況朝廷中興聖主, 天所挺授, 水必不入.』言未絕, 水去. 上善其言. 後乘輿出, 宣列引在前, 行遲, 乘輿欲驅, 鉤宣車蓋使疾行, 御者墮車下. 宣前諫曰：『王者承天統地, 動有法度, 車則和鸞, 步則佩玉, 動靜應天. 昔孝文時, 邊方有獻千里馬者, 還而不受. 陛下宜上稽唐虞, 下以文帝為法.』上納其言, 遂徐行按轡. 遷為河堤謁者, 以病免, 卒於家.」

和帝永元元年七月, 郡國九大水, 傷稼[一]. 京房易傳曰：「顓事有知, 誅罰絕理, 厥災水. 其水也, (而)[雨]殺人, 隕霜, 大風, 天黃. 飢而不損, 茲謂泰, 厥水水殺人. 辟遏有德, 茲謂狂, 厥水水流殺人, 已水則地生蟲. 歸獄不解, 茲謂追非, 厥水寒殺人. 追誅不解, 茲謂不理, 厥水五穀不收. 大敗不解, 茲謂皆陰, 厥水流入國邑, 隕霜殺穀.」[二]是時和帝幼, 竇太后攝政, 其兄竇憲幹事, 及憲諸弟皆貴顯, 並作威虣虐, 嘗所怨恨, 輒任客殺之. 其後竇氏誅滅[三].

[一]穀梁傳曰：「高下有水災曰大水.」

[二]春秋考異郵曰「陰監臣逆, 民悲情發, 則水出河決」也.

[三]東觀書曰：「十年五月丁巳, 京師大雨, 南山水流出至東郊, 壞民廬舍.」

十二年六月, 潁川大水, 傷稼. 是時和帝幸鄧貴人, 陰有欲廢陰后之意, 陰后亦懷恚怨. 一曰, 先是恭懷皇后葬禮有闕, 竇太后崩後, 乃改殯梁后, 葬西陵, 徵舅三人皆為列侯, 位特進, 賞賜累千金[一].

[一]廣州先賢傳曰：「和帝時策問陰陽不和, 或水或旱, 方正鬱林布衣養奮, 字叔高, 對曰：『天有陰陽, 陰陽有四時, 四時有政令. 春夏則予惠布施寬仁, 秋冬則剛猛盛威行刑. 賞罰殺生各應其時, 則陰陽和, 四時調, 風雨時, 五穀升. 今則不然, 長吏多不奉行時令, 為政舉事干逆天氣, 上不卹下, 下不忠上, 百姓困乏而不卹哀, 眾怨鬱積, 故陰陽不和, 風雨不時, 災害緣類. 水者陰盛, 小人居位, 依公營私, 讒言誦上. 雨漫溢者, 五穀有不升而賦稅不為減, 百姓虛竭, 家有愁心也.』」

殤帝延平元年五月, 郡國三十七大水, 傷稼. 董仲舒曰：「水者, 陰氣盛也.」是時帝在襁抱, 鄧太后專政[一].

[一]臣昭案：本紀是年九月, 六州大水. 袁山松書曰：「六州河、濟、渭、雒、洧水盛長, 泛溢傷秋稼.」

安帝永初元年冬十月辛酉, 河南新城山水虣出, 突壞民田, 壞處泉水出, 深三丈. 是時司空周章等以鄧太后不立皇太子勝而立清河王子, 故謀欲廢置. 十一月, 事覺, 章等被誅. 是年郡國四十一水出, 漂沒民人[一]. 讖曰：「水者, 純陰之精也. 陰氣盛洋溢者, 小人專制擅權, 妒疾賢者, 依公結私, 侵乘君子, 小人席勝, 失懷得志, 故涌水為災.」

[一]謝沈書曰：「死者以千數.」

二年, 大水[一].

[一]臣昭案：本紀京師及郡國四十(有)[大]水. 周嘉傳是夏旱, 嘉收葬客死骸骨, 應時澍雨, 歲乃豐稔, 則水不為災也.

三年, 大水[一].

[一]臣昭案：本紀京師及郡國四十一雨水.

四年, 大水[一].

[一]臣昭案：本紀云三郡.

五年, 大水[一].

[一]臣昭案：本紀郡國八.

六年, 河東池水變色, 皆赤如血[一]. 是時鄧太后猶專政[二].

[一]水變. 占曰：「水化為血者, 好任殘賊, 殺戮不辜, 延及親戚, 水當為血.」

[二]古今注曰：「元初二年, 潁川襄城(臨)[流]水化為血, [不流].」京房占曰：「流水化為血, 兵且起, 以日辰占與其色.」博物記曰：「江河水赤. 占曰, 泣血道路, 涉蘇於何以處.」

延光三年, 大水, 流殺民人, 傷苗稼. 是時安帝信江京、樊豐及阿母王聖等讒言, 免太尉楊震, 廢皇太子[一].

[一]臣昭案：左雄傳順帝永建四年, 司冀二州大水, 傷禾稼. 楊厚傳永和元年夏, 雒陽暴水, 殺(十)[千]餘人.

質帝本初元年五月, 海水溢樂安、北海, 溺殺人物. 是時帝幼, 梁太后專政[一].

[一]春秋漢含孳曰：「九卿阿黨, 擠排正直, 驕奢僭害, 則江河潰決.」方儲對策曰：「民悲怨則陰類強, 河決海澹, 地動土涌.」

桓帝建和二年七月, 京師大水. 去年冬, 梁冀枉殺故太尉李固、杜喬.

三年八月, 京都大水. 是時梁太后猶專政.

永興元年秋, 河水溢, 漂害人物[一].

[一]臣昭案：朱穆傳云「漂害數(千)[十]萬戶」. 京房占曰：「江河溢者, 天有制度, 地有里數, 懷容水澤, 浸溉萬物.」今溢者, 明在位者不勝任也, 三公之禍不能容也, 率執法者利刑罰, 不用常法.

二年六月, 彭城泗水增長, 逆流[一].

[一]梁冀別傳曰：「冀之專政, 天為見異, 眾災並湊, 蝗蟲滋生, 河水逆流, 五星失次, 太白經天, 人民疾疫, 出入六年, 羌戎叛戾, 盜賊略平[民], 皆冀所致.」敦煌實錄張衡對策曰：「水者, 五行之首, 滯而逆流者, 人君之恩不能下及而教逆也.」潛潭巴曰：「水逆者, 反命也, 宜修德以應之.」

永壽元年六月, 雒水溢至津陽城門, 漂流人物[一]. 是時梁皇后兄冀秉政, 疾害忠直, 威權震主. 後遂誅滅.

[一]臣昭案：本紀又南陽大水.

延熹八年四月, 濟北[河]水清. 九年四月, 濟陰、東郡、濟北、平原河水清. 襄楷上言：「河者諸侯之象, 清者陽明之徵, 豈獨諸侯有規京都計邪?」其明年, 宮車晏駕, 徵解犢亭侯為漢嗣, 即尊位, 是為孝靈皇帝.

永康元年八月, 六州大水, 勃海海溢, 沒殺人. 是時桓帝奢侈淫祀, 其十一月崩, 無嗣.

靈帝建寧四年二月, 河水清[一]. 五月, 山水大出, 漂壞廬舍五百餘家[二].

[一]袁山松書曰：「禱于龍□.」

[二]袁山松書曰是河東水暴出也.

熹平二年六月, 東萊、北海海水溢出, 漂沒人物.

三年秋, 雒水出.

四年夏, 郡國三水, 傷害秋稼.

光和六年秋, 金城河溢, 水出二十餘里.

中平五年, 郡國六水大出[一].

[一]臣昭案：袁山松書曰「山陽、梁、沛、彭城、下邳、東海、琅邪」, 則是七郡.

獻帝建安二年九月, 漢水流, 害民人. 是時天下大亂[一].

[一]袁山松書曰：「曹操專政. 十七年七月, 大水, 洧水溢.」

十八年六月, 大水[一].

[一]獻帝起居注曰：「七月, 大水, 上親避正殿；八月、以雨不止, 且還殿.」

二十四年八月, 漢水溢流, 害民人[一].

[一]袁山松書曰「明年禪位于魏」也.

庶徵之恆寒.

靈帝光和六年冬, 大寒, 北海、東萊、琅邪井中冰厚尺餘[一].

[一]袁山松書曰：「是時群賊起, 天下始亂. 讖曰：『寒者, 小人暴虐, 專權居位, 無道有位, 適罰無法, 又殺無罪, 其寒必暴殺.』」

獻帝初平四年六月, 寒風如冬時[一].

[一]袁山松書曰：「時帝流遷失政.」養奮對策曰：「當溫而寒, 刑罰慘也.」

和帝永元五年六月, 郡國三雨雹, 大如雞子[一]. 是時和帝用酷吏周紆為司隸校尉, 刑誅深刻[二].

[一]春秋考異郵曰：「陰氣之專精凝合生雹. 雹之為言合也. 以妾為妻, 大尊重, 九女之妃闕而不御, 坐不離前, 無由相去之心, 同輿參駟, 房衽之內, 歡欣之樂, 專政夫人, 施而不博, 陰精凝而見(滅)[成].」易讖曰：「凡雹者, 過由人君惡聞其過, 抑賢不揚, 內與邪人通, 取財利, 蔽賢, 施之, 並當雨不雨, 故反雹下也.」

[二]古今注曰：「光武建武十年十月戊辰, 樂浪、上谷雨雹, 傷稼. 十二年, 河南平陽雨雹, 大如杯, 壞敗吏民廬舍. 十五年十二月乙卯, 鉅鹿雨雹, 傷稼. 永平三年八月, 郡國十二雨雹, 傷稼. 十年, 郡國十八或雨雹, 蝗.」易緯曰：「夏雹者, 治道煩苛, 繇役急促, 教令數變, 無有常法. 不救為兵, 強臣逆謀, 蝗蟲傷穀. 救之, 舉賢良, 爵有功, 務寬大, 無誅罰, 則災除.」

安帝永初元年, 雨雹. 二年, 雨雹, 大如雞子. 三年, 雨雹, 大如鴈子, 傷稼. 劉向以為雹, 陰脅陽也. 是時鄧太后以陰專陽政.

元初四年六月戊辰, 郡國三雨雹, 大如杅杯及雞子, 殺六畜[一].

[一]古今注曰：「樂安雹如杅, 殺人.」京房占曰：「夏雨雹, 天下兵大作.」

延光元年四月, 郡國二十一雨雹, 大如雞子, 傷稼. 是時安帝信讒, 無辜死者多[一].

[一]臣昭案：尹敏傳是歲河西大雨雹, 如斗. 安帝見孔季彥, 問其故, 對曰「此皆陰乘陽之徵也. 今貴臣擅權, 母后黨盛, 陛下宜修聖德, 慮此二者」也.

三年, 雨雹, 大如雞子[一].

[一]古今注曰：「順帝永建五年, 郡國十二雨雹. 六年, 郡國十二雨雹, 傷秋稼.」

桓帝延熹四年五月己卯, 京都雨雹, 大如雞子. 是時桓帝誅殺過差, 又寵小人.

七年五月己丑, 京都雨雹. 是時皇后鄧氏僭侈, 驕恣專幸. 明年廢, 以憂死, 其家皆誅.

靈帝建寧二年四月, 雨雹.

四年五月, 河東雨雹.

光和四年六月, 雨雹, 大如雞子. 是時常侍、黃門用權.

中平二年四月庚戌, 雨雹, 傷稼.

獻帝初平四年六月, 右扶風雹如斗[一].

[一]袁山松書曰：「雹殺人. 前後雨雹, 此最為大, 時天下潰亂.」

和帝元興元年冬十一月壬午, 郡國四冬雷. 是時皇子數不遂, 皆隱之民閒. 是歲, 宮車晏駕, 殤帝生百餘日, 立以為君；帝兄有疾, 封為平原王, 卒, 皆夭無嗣[一].

[一]古今注曰：「光武建武七年, 遼東冬雷, 草木實.」

殤帝延平元年九月乙亥, 陳留雷, 有石隕地四[一].

[一]臣昭案：天文志末已載石隕, 未解此篇所以重記. 石(以)[與]雷隕俱者, 九月雷未為異, 桓帝亦有此隕, 後不兼載, 於是為(長)[常]. 古今注曰：「章帝建初四年五月戊寅, 潁陰石從天墜, 大如鐵鑕, 色黑, 始下時聲如雷.」

安帝永初六年十月丙戌, 郡六冬雷[一].

[一]京房占曰：「天冬雷, 地必震.」又曰：「教令擾.」又曰：「雷以十一月起黃鍾, 二月大聲, 八月闔藏. 此以春夏殺無辜, 不須冬刑致災. 蟄蟲出行, 不救之, 則冬溫風, 以其來年疾病. 其救也, 恤幼孤, 振不足, 議獄刑, 貰謫罰, 災則消矣.」古今注曰：「明帝永平七年十月丙子, 越巂雷.」

七年十月戊子, 郡國三冬雷.

元初元年十月癸巳, 郡國三冬雷.

三年十月辛亥, 汝南、樂浪冬雷.

四年十月辛酉, 郡國五冬雷.

六年十月丙子, 郡國五冬雷.

永寧元年十月, 郡國七冬雷.

建光元年十月, 郡國七冬雷.

延光四年, 郡國十九冬雷. 是時太后攝政, 上無所與. 太后既崩, 阿母王聖及皇后兄閻顯兄弟更秉威權, 上遂不親萬機, 從容寬仁任臣下[一].

[一]古今注曰：「順帝永和四年四月戊午, 雷震擊高廟、世祖廟外槐樹.」

桓帝建和三年六月乙卯, 雷震憲陵寢屋. 先是梁太后聽兄冀枉殺李固、杜喬.

靈帝熹平六年冬十月, 東萊冬雷.

中平四年十二月晦, 雨水, 大雷電, 雹.

獻帝初平三年五月丙申, 無雲而雷.

四年五月癸酉, 無雲而雷.

建安七八年中, 長沙醴陵縣有大山常大鳴如牛呴聲, 積數年. 後豫章賊攻沒醴陵縣, 殺略吏民[一].

[一]干寶曰：「論語摘輔像曰：『山(亡)[土]崩, 川閉塞, 漂淪移, 山鼓哭, 閉衡夷, 庶桀合, 兵王作.』時天下尚亂, 豪桀並爭：曹操事二袁於河北；孫吳創基於江外；劉表阻亂眾於襄陽, 南招零、桂, 北割漢川, 又以黃祖為爪牙, 而祖與孫氏為深讎, 兵革歲交. 十年, 曹操破袁譚於南皮；十一年, 走袁尚於遼東. 十三年, 吳禽黃祖. 是歲, 劉表死. 曹操略荊州, 逐劉備於當陽. 十四年, 吳破曹操於赤壁. 是三雄者, 卒共參分天下, 成帝王之業, 是所謂『庶桀合, 兵王作』者也. 十六年, 劉備入蜀, 與吳再爭荊州, 於時戰爭四分五裂之地, 荊州為劇, 故山鳴之異作其域也.」

靈帝熹平二年, 東萊海出大魚二枚, 長八九丈, 高二丈餘. 明年, 中山王暢、任城王博並薨[一].

[一]京房易傳曰：「海出巨魚, 邪人進, 賢人疏.」臣昭謂此占符靈帝之世, 巨魚之出, 於是為徵, 寧獨二王之妖也！

和帝永元四年, 蝗[一].

[一]臣昭案：本紀光武建武六年詔稱「往歲水旱蝗蟲為災.」古今注曰：「建武二十二年三月, 京師、郡國十九蝗. 二十三年, 京師、郡國十八大蝗, 旱, 草木盡. 二十八年三月, 郡國八十蝗. 二十九年四月, 武威、酒泉、清河、京兆、魏郡、弘農蝗. 三十年六月, 郡國十二大蝗. 三十一年, 郡國大蝗. 中元元年三月, 郡國十六大蝗. 永平四年十二月, 酒泉大蝗, 從塞外入.」謝承書曰：「永平十五年, 蝗起泰山, 彌行兗、豫.」謝沈書鍾離意譏起北宮表云：「未數年, 豫章遭蝗, 穀不收. 民飢死, 縣數千百人.」

八年五月, 河內、陳留蝗. 九月, 京都蝗. 九年, 蝗從夏至秋. 先是西羌數反, 遣將軍將北軍五校征之.

安帝永初四年夏, 蝗. 是時西羌寇亂, 軍眾征距, 連十餘年[一].

[一]讖曰：「主失禮煩苛, 則旱之, 魚螺變為蝗蟲.」

五年夏, 九州蝗[一].

[一]京房占曰：「天生萬物百穀, 以給民用. 天地之性人為貴. 今蝗蟲四起, 此為國多邪人, 朝無忠臣, 蟲與民爭食, 居位食祿如蟲矣. 不救, 致兵起；其救也, 舉有道置於位, 命諸侯試明經, 此消災也.」

六年三月, 去蝗處復蝗子生[一].

[一]古今注曰：「郡國四十八蝗.」

七年夏, 蝗.

元初元年夏, 郡國五蝗.

二年夏, 郡國二十蝗.

延光元年六月, 郡國蝗.

順帝永建五年, 郡國十二蝗. 是時鮮卑寇朔方, 用眾征之.

永和元年秋七月, 偃師蝗. 去年冬, 烏桓寇沙南, 用眾征之.

桓帝永興元年七月, 郡國三十二蝗. 是時梁冀秉政無謀憲, 苟貪權作虐[一].

[一]春秋考異郵曰：「貪擾生蝗.」

二年六月, 京都蝗.

永壽三年六月, 京都蝗.

延熹元年五月, 京都蝗[一].

[一]臣昭案：劉歆傳「皆逆天時, 聽不聰之禍也」. 養奮對策曰：「佞邪以不正食祿饗所致.」謝沈書曰「九年, 揚州六郡連水、旱、蝗害」也.

靈帝熹平六年夏, 七州蝗. 先是鮮卑前後三十餘犯塞, 是歲護烏桓校尉夏育、破鮮卑中郎將田晏、使匈奴中郎將臧旻將南單于以下, 三道並出討鮮卑. 大司農經用不足, 殷斂郡國, 以給軍糧. 三將無功, 還者少半.

光和元年詔策問曰：「連年蝗蟲至冬踊, 其咎焉在?」蔡邕對曰：「臣聞易傳曰：『大作不時, 天降災, 厥咎蝗蟲來.』河圖祕徵篇曰：『帝貪則政暴而吏酷, 酷則誅深必殺, 主蝗蟲.』蝗蟲, 貪苛之所致也.」是時百官遷徙, 皆私上禮西園以為府[一].

[一]蔡邕對曰：「蝗蟲出, 息不急之作, 省賦斂之費, 進清仁, 黜貪虐, 分損承安, (居)[屈]省別藏, 以贍國用, 則其救也. 易曰『得臣無家』, 言有天下者何私家之有！」

獻帝興平元年夏, 大蝗. 是時天下大亂.

建安二年五月, 蝗.

校勘記

三三０五頁一０行　夏五月辛(卯)[亥]郊　據汲本、殿本改.

三三０六頁一二行　東郡以北傷水　按：「東」原訛「來」, 逕改正.

三三０六頁一三行　弘農都尉治(折)[析]為水所漂殺　據集解本改. 按：校補謂據前書地理志音義正. 又校補引錢大昭說, 謂前志弘農有析縣, 續志析屬南陽, 然前志弘農無都尉, 析下亦不言都尉治, 建武六年已省諸郡都尉, 不應弘農獨存. 且本紀但云「是夏連雨水」, 亦無車駕親往行水之事. 疑古今注誤. 又按：「所」原訛「沂」, 逕改正.

三三０六頁一五行　建武八年閒郡國比大水　按：汲本、殿本「比」皆作「七」.

三三０七頁　一行　傳其法於有根　按：「根」疑當作「漢」, 然各本皆作「根」, 聚珍本東觀記亦作「根」, 惟嚴可均輯全後漢文作「漢」, 殆嚴氏以意改也.

三三０七頁　一行　故以殷氏六族分伯禽　按：左傳「氏」作「民」. 校補謂「殷氏」與下「懷姓」對文, 自屬傳本之異.

三三０七頁　四行　邑里無營利之家　按：「營」原訛「管」, 逕改正.

三三０七頁　五行　追觀往法　按：「觀」原訛「即」, 逕改正.

三三０七頁　五行　是以皆永享康寧之福　按：「以皆」原訛倒, 逕乙正.

三三０七頁　六行　亦所以消散其口救　按：「救」疑「數」之訛.

三三０七頁　八行　(狃)[狙]猱之意　據何焯校改.

三三０七頁　八行　曼延無足　按：校補謂案文「足」當作「定」.

三三０七頁　九行　令得復昌熾從橫　按：「令」原訛「合」, 逕改正.

三三０七頁一０行　潰徙離處　按：「徙」原訛「從」, 逕改正.

三三０七頁一一行　言性不相害　按：「相」原訛「用」, 逕改正.

三三０七頁一六行　尚修正弭災　殿本「正」作「政」. 按：正政通.

三三０八頁　四行　其水也(而)[雨]殺人　校補謂以前志校之, 「而」乃「雨」之訛, 各本皆未正. 今據改.

三三０九頁　六行　郡國三十七大水　按：校補謂紀「大水」作「雨水」.

三三０九頁一０行　不立皇太子勝　按：張森楷校勘記謂皇子勝未嘗為太子, 「太」字衍, 下卷大風條同訛.

三三０九頁一二行　妒疾賢者　按：「妒」原訛「治」, 逕據汲本、殿本改正.

三三０九頁一五行　京師及郡國四十(有)[大]水　校補謂「有」乃「大」之訛, 本紀可證, 各本皆失正. 今據改.

三三０九頁一五行　嘉收葬客死骸骨　集解引惠棟說, 謂案范書周嘉傳, 乃嘉弟暢也, 注所據乃司馬書. 按：校補謂詳觀此注, 實即約舉本書獨行傳周嘉傳文, 「收葬」上「嘉」字蓋本是「因」字, 後人妄改, 未見本傳耳. 既係約舉, 原不必定詳收葬者何人. 惠氏補注因此一字之疑, 遂謂注所據為司馬書. 然注先舉本紀, 即范書本紀也；次舉周嘉傳, 又未別言, 是本傳也.

三三一０頁　九行　(臨)[流]水化為血[不流]「臨」汲本、殿本作「流」. 今據改. 又集解引惠棟說, 謂「血」下脫「不流」二字. 今據補.

三三一０頁一０行　占曰泣血道路涉蘇於何以處　按：「占」殿本作「名」. 「何」汲本作「河」. 校補謂「涉蘇於何以處」, 亦屬誤文, 不可強通.

三三一０頁一三行　殺(十)[千]餘人　據汲本、殿本改.

三三一一頁　四行　漂害數(千)[十]萬戶　校補引錢大昭說, 謂朱穆傳、桓帝紀並云數十萬戶, 「千」當作「十」. 今據改.

三三一一頁　四行　懷容水澤　按：「懷」原訛「壞」, 逕改正.

三三一一頁　七行　太白經天　按：「經」原訛「絕」, 逕據汲本、殿本改正.

三三一一頁　八行　盜賊略平[民]校補謂案文「平」下當有「民」字, 或亦唐人因避諱去之. 今據補.

三三一一頁一三行　濟北[河]水清　集解引錢大昕說謂「濟北」下脫「河」字. 又校補引錢大昭說, 謂據本紀作「濟陰、東郡、濟北河水清」, 是「濟北」上亦脫四字. 今按：紀志所記, 容有不同；「濟北」下則明脫「河」字, 今補.

三三一二頁　七行　四年夏郡國三水　按：校補謂紀作「七大水」.

三三一二頁　九行　中平五年郡國六水大出　按：集解引惠棟說, 謂帝紀作「七大水」.

三三一三頁　八行　和帝永元五年六月郡國三雨雹大如雞子　按：聚珍本東觀記作「郡國大雨雹, 大如雁子」.

三三一三頁一一行　房衽之內　按：「衽」原作「任」, 逕依汲本、殿本改.

三三一三頁一一行　施而不博　按：「博」原訛「傳」, 逕改正.

三三一三頁一一行　陰精凝而見(滅)[成]據汲本、殿本改.

三三一三頁一二行　抑賢不揚　按：「揚」原訛「易」, 逕改正.

三三一四頁　三行　三年雨雹　按：集解引惠棟說, 謂紀作「京師及郡國四十一雨水雹」.

三三一四頁　五行　大如杅杯　按：集解引惠棟說, 謂「杅杯」東觀記作「芋魁」.

三三一四頁　八行　尹敏傳是歲河西大雨雹如斗安帝見孔季彥問其故　按：集解引錢大昕說, 謂季彥事今在孔僖傳, 或司馬彪書以季彥附尹敏傳. 校補謂此注引季彥事, 亦明為范書孔僖傳文, 當由尹敏同列儒林傳, 遂至誤載.

三三一四頁一一行　順帝永建五年郡國十二雨雹　按：汲本、殿本「五」作「三」.

三三一五頁　八行　光武建武七年遼東冬雷　按：汲本、殿本「七」作「十」.

三三一五頁一０行　石(以)[與]雷隕俱者　據汲本、殿本改.

三三一五頁一一行　於是為(長)[常]據汲本、殿本改.

三三一五頁一四行　恤幼孤　按：「恤」原訛「率」, 逕據汲本、殿本改正.

三三一六頁　九行　延光四年郡國十九冬雷是時太后攝政　按：和熹崩于建光元年, 安得延光四年復言太后攝政? 「是時」疑是「先是」之誤.

三三一六頁一三行　東萊冬雷　按：汲本、殿本「冬」作「大」.

三三一七頁　四行　山(亡)[土]崩　據汲本、殿本改.

三三一八頁　二行　二十八年三月郡國八十蝗　按：校補謂光武時郡國九十三, 如八十蝗, 蝗幾遍全國矣. 桓、靈之末, 無此奇災, 況中興盛時, 何宜有此. 「八十」蓋是「十八」誤倒.

三三一九頁　五行　是時梁冀秉政無謀憲　按：校補謂「憲」疑是「慮」之訛.

三三一九頁一０行　聽不聰之禍也　按：汲本、殿本「禍」作「過」.

三三二０頁　三行　(居)[屈]省別藏　據汲本、殿本改.

後漢書志第十六 五行四

地震　山崩　地陷　大風拔樹　螟　牛疫

五行傳曰：「治宮室, 飾臺榭, 內淫亂, 犯親戚, 侮父兄, 則稼穡不成.」謂土失其性而為災也. 又曰：「思心不容, 是謂不聖. 厥咎霿, 厥罰恆風, 厥極凶短折. 時則有脂夜之妖, 時則有華孽, 時則有牛禍, 時則有心腹之痾, 時則有黃眚、黃祥, 惟金、水、木、火沴土.」華孽, 劉歆傳為蠃蟲之孽, 謂螟屬也.

世祖建武二十二年九月, 郡國四十二地震, 南陽尤甚, 地裂壓殺人. 其後武谿蠻夷反, 為寇害, 至南郡, 發荊州諸郡兵, 遣武威將軍劉尚擊之, 為夷所圍, 復發兵赴之, 尚遂為所沒.

章帝建初元年三月甲(申)[寅], 山陽、東平地震.

和帝永元四年六月丙辰, 郡國十三地震. 春秋漢含孳曰：「女主盛, 臣制命, 則地動坼, 畔震起, 山崩淪.」是時竇太后攝政, 兄竇憲專權, 將以是受禍也. 後五日, 詔收憲印綬, 兄弟就國, 逼迫皆自殺.

五年二月戊午, 隴西地震. 儒說民安土者也, 將大動, 行大震. 九月, 匈奴單于於除(難)鞬叛, 遣使發邊郡兵討之.

七年九月癸卯, 京都地震. 儒說奄官無陽施, 猶婦人也. 是時和帝與中常侍鄭眾謀奪竇氏權, 德之, 因任用之, 及幸常侍蔡倫, 二人始並用權.

九年三月庚辰, 隴西地震. 閏月, 塞外羌犯塞, 殺略吏民, 使征西將軍劉尚擊之.

安帝永初元年, 郡國十八地震. 李固曰：「地者陰也, 法當安靜. 今乃越陰之職, 專陽之政, 故應以震動.」是時鄧太后攝政專事, 訖建光中, 太后崩, 安帝乃得制政, 於是陰類並勝, 西羌亂夏, 連十餘年.

二年, 郡國十二地震.

三年十二月辛酉, 郡國九地震.

四年三月癸巳, 郡國四地震.

五年正月丙戌, 郡國十地震.

七年正月壬寅, 二月丙午, 郡國十八地震.

元初元年, 郡國十五地震.

二年十一月庚申, 郡國十地震.

三年二月, 郡國十地震. 十一月癸卯, 郡國九地震.

四年, 郡國十三地震.

五年, 郡國十四地震.

六年二月乙巳, 京都、郡國四十二地震, 或地坼裂, 涌水, 壞敗城郭、民室屋, 壓人. 冬, 郡國八地震.

永寧元年, 郡國二十三地震.

建光元年九月己丑, 郡國三十五地震, 或地坼裂, 壞城郭室屋, 壓殺人. 是時安帝不能明察, 信宮人及阿母聖等讒(云)[言], 破壞鄧太后家, 於是專聽信聖及宦者, 中常侍江京、樊豐等皆得用權.

延光元年七月癸卯, 京都、郡國十三地震. 九月戊申, 郡國二十七地震.

二年, 京都、郡國三十二地震.

三年, 京都、郡國二十三地震. 是時以讒免太尉楊震, 廢太子.

四年十[一]月丁巳, 京都、郡國十六地震. 時安帝既崩, 閻太后攝政, 兄弟閻顯等並用事, 遂斥安帝子, 更徵諸國王子, 未至, 中黃門遂誅顯兄弟.

順帝永建三年正月丙子, 京都、漢陽地震. 漢陽屋壞殺人, 地坼涌水出. 是時順帝阿母宋娥及中常侍張昉等用權.

陽嘉二年四月己亥, 京都地震. 是時爵號宋娥為山陽君.

四年十二月甲寅, 京都地震.

永和二年四月(庚)[丙]申, 京都地震. 是時宋娥構姦誣罔, 五月事覺, 收印綬, 歸田里. 十一月丁卯, 京都地震. 是時太尉王龔以中常侍張昉等專弄國權, 欲奏誅之, 時龔宗親有以楊震行事諫之止云.

三年二月乙亥, 京都、金城、隴西地震裂, 城郭、室屋多壞, 壓殺人. 閏月己酉, 京都地震. 十月, 西羌二千餘騎入金城塞, 為涼州害.

四年三月乙亥, 京都地震.

五年二月戊申, 京都地震.

建康元年正月, 涼州(都)[部]郡六, 地震. 從去年九月以來至四月, 凡百八十(日)[地]震, 山谷坼裂, 壞敗城寺, 傷害人物. 三月, 護羌校尉趙沖為叛胡所殺. 九月丙午, 京都地震. 是時順帝崩, 梁太后攝政, 欲為順帝作陵, 制度奢廣, 多壞吏民冢. 尚書欒巴諫事, 太后怒, 癸卯, 詔書收巴下獄, 欲殺之. 丙午地震, 於是太后乃出巴, 免為庶人.

桓帝建和元年四月庚寅, 京都地震. 九月丁卯, 京都地震. 是時梁太后攝政, 兄冀持權. 至和平元年, 太后崩, 然冀猶秉政專事, 至延熹二年, 乃誅滅.

三年九月己卯, 地震, 庚寅又震.

元嘉元年十一月辛巳, 京都地震.

二年正月丙辰, 京都地震. 十月乙亥, 京都地震.

永興二年二月癸卯, 京都地震.

永壽二年十二月, 京都地震.

延熹四年, 京都、右扶風、涼州地震.

五年五月乙亥, 京都地震. 是時桓帝與中常侍單超等謀誅除梁冀, 聽之, 並使用事專權. 又鄧皇后本小人, 性行無恆, 苟有顏色, 立以為后, 後卒坐執左道廢, 以憂死.

八年九月丁未, 京都地震.

靈帝建寧四年二月癸卯, 地震. 是時中常侍曹節、王甫等皆專權.

熹平二年六月, 地震.

六年十月辛丑, 地震.

光和元年二月辛未, 地震. 四月丙辰, 地震. 靈帝時宦者專恣.

二年三月, 京兆地震.

三年自秋至明年春, 酒泉表氏地八十餘動, 涌水出, 城中官寺民舍皆頓, 縣易處, 更築城郭.

獻帝初平二年六月丙戌, 地震.

興平元年六月丁丑, 地震.

和帝永元元年七月, 會稽南山崩. 會稽, 南方大名山也. 京房易傳曰：「山崩, 陰乘陽, 弱勝強也.」劉向以為山陽, 君也；水陰, 民也；君道崩壞, 百姓失所也. 劉歆以為崩猶(地)[弛]也. 是時竇太后攝政, 兄竇憲專權.

七年七月, 趙國易陽地裂. 京房易傳曰：「地裂者, 臣下分離, 不肯相從也.」是時南單于眾乖離, 漢軍追討.

十二年夏, 閏四月戊辰, 南郡秭歸山高四百丈, 崩填谿, 殺百餘人. 明年冬, (至)[巫]蠻夷反, 遣使募荊州吏民萬餘人擊之.

元興元年五月癸酉, 右扶風雍地裂. 是後西羌大寇涼州.

殤帝延平元年五月壬辰, 河東(恒)[垣]山崩. 是時鄧太后專政. 秋八月, 殤帝崩.

安帝永初元年六月丁巳, 河東楊地陷, 東西百四十步, 南北百二十步, 深三丈五尺.

六年六月壬辰, 豫章員谿原山崩, 各六十三所.

元初元年三月己卯, 日南地坼, 長百八十二里. 其後三年正月, 蒼梧、鬱林、合浦盜賊群起, 劫略吏民.

二年六月, 河南雒陽新城地裂.

延光二年七月, 丹陽山崩四十七所.

三年六月庚午, 巴郡閬中山崩.

四年十月丙午, 蜀郡越巂山崩, 殺四百餘人. 丙午, 天子會日也. 是時閻太后攝政. 其十一月, 中黃門孫程等殺江京, 立順帝, 誅閻后兄弟, 明年, 閻后崩.

順帝陽嘉二年六月丁丑, 雒陽宣德亭地坼, 長八十五丈, 近郊地. 時李固對策, 以為「陰類專恣, 將有分離之象, 所以附郊城者, (事)[是]上帝示象以誡陛下也」. 是時宋娥及中常侍各用權分爭, 後中常侍張逵、蘧政與大將軍梁商爭權, 為商作飛語, 欲陷之.

桓帝建和元年四月, 郡國六地裂, 水涌出, 井溢, 壞寺屋, 殺人. 時梁太后攝政, 兄冀枉殺李固、杜喬.

三年, 郡國五山崩.

和平元年七月, 廣漢梓潼山崩.

永興二年六月, 東海朐山崩. 冬十二月, 泰山、琅邪盜賊群起.

永壽三年七月, 河東地裂, 時梁皇后兄冀秉政, 桓帝欲自由, 內患之.

延熹元年七月乙巳, 左馮翊雲陽地裂.

三年五月(戊申)[甲戌], 漢中山崩. 是時上寵恣中常侍單超等.

四年六月庚子, 泰山、博尤來山判解.

八年六月丙辰, 緱氏地裂.

永康元年五月丙午, 雒陽高平永壽亭、上黨泫[一]氏地各裂. 是時朝臣患中常侍王甫等專恣. 冬, 桓帝崩. 明年, 竇氏等欲誅常侍、黃門, 不果, 更為所誅.

[一]工玄反.

靈帝建寧四年五月, 河東地裂十二處, 裂合長十里百七十步, 廣者三十餘步, 深不見底.

和帝永元五年五月戊寅, 南陽大風, 拔樹木.

安帝永初元年, 大風拔樹. 是時鄧太后攝政, 以清河王子年少, 號精耳, 故立之, 是為安帝. 不立皇太子勝, 以為安帝賢, 必當德鄧氏也；後安帝親讒, 廢免鄧氏, 令郡縣迫切, 死者八九人, 家至破壞. 此為瞉霿也, 是後西羌亦大亂涼州十有餘年.

二年六月, 京都及郡國四十大風拔樹.

三年五月癸酉, 京都大風, 拔南郊道梓樹九十六枚.

七年八月丙寅, 京都大風拔樹.

元初二年二月癸亥, 京都大風拔樹.

六年夏四月, 沛國、勃海大風, 拔樹三萬餘枚.

延光二年三月丙申, 河東、潁川大風拔樹. 六月壬午, 郡國十一大風拔樹. 是時安帝親讒, 曲直不分.

三年, 京都及郡國三十六大風拔樹.

靈帝建寧二年四月癸巳, 京都大風雨雹, 拔郊道樹十圍已上百餘枚. 其後晨迎氣黃郊, 道於雒水西橋, 逢暴風雨, 道鹵簿車或發蓋, 百官霑濡, 還不至郊, 使有司行禮. 迎氣西郊, 亦壹如此.

中平五年六月丙寅, 大風拔樹.

獻帝初平四年六月, 右扶風大風, 發屋拔木.

中興以來, 脂夜之妖無錄者.

章帝七八年閒, 郡縣大螟傷稼, 語在魯恭傳, 而紀不錄也. 是時章帝用竇皇后讒, 害宋、梁二貴人, 廢皇太子.

靈帝熹平四年六月, 弘農、三輔螟蟲為害. 是時靈帝用中常侍曹節等讒言, 禁錮海內清英之士, 謂之黨人.

中平二年七月, 三輔螟蟲為害.

明帝永平十八年, 牛疫死. 是歲遣竇固等征西域, 置都護、戊己校尉. 固等適還而西域叛, 殺都護陳睦、戊己校尉關寵. 於是大怒, 欲復發興討, 會秋明帝崩, 是思心不容也.

章帝建初四年冬, 京都牛大疫. 是時竇皇后以宋貴人子為太子, 寵幸, 令人求伺貴人過隙, 以讒毀之. 章帝不知竇太后不善, 厥咎霿也. 或曰, 是年六月馬太后崩, 土功非時興故也.

校勘記

三三二七頁一一行　章帝建初元年三月甲(申)[寅]校補謂帝紀作「甲寅」. 按：是年三月癸卯朔, 無甲申, 今依帝紀改.

三三二八頁　四行　匈奴單于於除(難)鞬叛　集解引錢大昕說, 謂「難」字衍. 又引惠棟說, 謂紀無「難」字. 今據刪.

三三二八頁　八行　使征西將軍劉尚擊之　按：集解引錢大昕說, 謂此又一劉尚, 乃南陽宗室, 襲封朝陽侯者. 又引周壽昌說, 謂袁紀作「執金吾劉尚」. 非建武二十二年之武威將軍, 彼前以擊夷而敗沒矣. 本紀作「行征西將軍」, 此無「行」字.

三三二八頁一四行　郡國四地震　按：集解引洪亮吉說, 謂安紀「四」作「九」.

三三二九頁　一行　七年正月壬寅二月丙午郡國十八地震　錢大昭云本紀但有二月丙午之事, 此「正月壬寅」四字疑衍. 按：校補謂當衍者乃「二月丙午」四字. 是年四月丙申晦, 日有食之, 紀、志並同. 四月晦為丙申, 則二月不得有丙午. 紀本有誤, 而此志「二月丙午」四字, 疑後人據紀妄增也.

三三二九頁　七行　壞敗城郭　按：汲本、殿本「壞敗」作「敗壞」.

三三二九頁一０行　建光元年九月己丑　按：集解引洪亮吉說, 謂安紀作「十一月己丑」.

三三二九頁一一行　信宮人及阿母聖等讒(云)[言]據何焯校改.

三三二九頁一二行　皆得用權　校補引錢大昭說, 謂「用」閩本作「擅」. 今案：殿本亦作「擅」.

三三二九頁一四行　京都郡國三十二地震　按：集解引錢大昕說, 謂安帝紀無「十二」字.

三三三０頁　一行　四年十[一]月丁巳　集解引錢大昕說, 謂順帝紀作「十一月」. 按：延光四年十月乙酉朔, 無丁巳, 今依紀改.

三三三０頁　一行　兄弟閻顯等並用事　按：「兄弟」原作「弟兄」, 逕乙正.

三三三０頁　七行　永和二年四月(庚)[丙]申　集解引錢大昕說, 謂順帝紀作「丙申」. 按：是年四月戊寅朔, 無庚申, 今從帝紀改.

三三三０頁一四行　涼州(都)[部]郡六地震　據集解引陳景雲說改.

三三三０頁一四行　凡百八十(日)[地]震　集解引洪亮吉說, 謂「日」字衍. 又引惠棟說, 謂紀云「地百八十震」, 非百八十日也. 按：校補謂「日」乃「地」之訛. 言震不言地, 則無以明其確為地震, 故紀亦必云「地百八十震」也. 今據校補說改.

三三三一頁　一行　尚書欒巴諫事　按：集解王先謙謂「事」疑「爭」之誤.

三三三一頁一一行　聽之　按：疑當作「德之」, 與上文和帝永元七年「和帝與中常侍鄭眾謀奪竇氏權, 德之」同.

三三三二頁　二行　光和元年二月辛未　按：集解引錢大昕說, 謂靈帝紀作「己未」.

三三三二頁　四行　酒泉表氏地八十餘動　按：集解引惠棟說, 謂「氏」紀作「是」, 古字通.

三三三二頁　九行　劉歆以為崩猶(地)[弛]也　校補謂「地」乃「弛」之訛, 前志引劉歆說「崩, 弛崩也」可證, 各本皆失正. 今據改.

三三三二頁一三行　明年冬(至)[巫]蠻夷反　校補謂據紀「至」乃「巫」之訛. 今據改.

三三三三頁　二行　河東(恒)[垣]山崩　集解引洪亮吉說, 謂恒山在上曲陽, 不屬河東, 應如殤紀作「垣山」為是. 今據改.

三三三三頁　五行　元初元年三月己卯　校補謂紀作「二月己卯」. 按：是年二月壬辰朔, 無己卯, 紀訛.

三三三三頁　六行　劫略吏民　按：「吏民」原作「民吏」, 逕據汲本、殿本乙正.

三三三三頁一三行　(事)[是]上帝示象以誡陛下也　據汲本、殿本改.

三三三四頁　六行　延熹元年七月乙巳　按：集解引洪亮吉說, 謂案桓紀作「己巳」, 下云「甲子, 太尉黃瓊免」, 則宜以續志「乙巳」為是.

三三三四頁　七行　三年五月(戊申)[甲戌]集解引洪亮吉說, 謂桓紀「戊申」作「甲戌」. 按：是年五月甲子朔, 有甲戌, 無戊申, 今據紀改.

三三三四頁　八行　泰山博尤來山判解　按：校補謂紀作「岱山及博尤來山並頹裂」. 就志言之, 泰山郡名, 博縣名, 尤來山名, 判解是從中分裂, 特指尤來一山. 自紀言之, 則岱山亦言山, 與尤來山並頹裂, 明是兩山矣.

三三三四頁一０行　永康元年五月丙午　按：集解引洪亮吉說, 謂桓紀作「丙申」.

三三三四頁一一行　竇氏等欲誅常侍黃門　按：「氏」疑當作「武」.

三三三五頁　二行　以清河王子年少號精耳　校補謂「精耳」疑當作「精敏」. 今按：「耳」疑「聰」字之訛, 聰字脫其右半, 遂成「耳」字也.

三三三五頁一三行　其後晨迎氣黃郊　按：汲本、殿本「黃」作「東」, 訛, 此與禮儀志合.

三三三六頁一０行　於是大怒　按：「於是」下疑脫「帝」字.

三三三六頁一二行　章帝不知竇太后不善　按：張森楷校勘記謂竇后在章帝世不應稱太后, 「太」疑當作「皇」.

後漢書志第十七 五行五

射妖　龍蛇孽　馬禍　人痾  人化　死復生　疫　投蜺

五行傳曰：「皇之不極, 是謂不建[一]. 厥咎眊[二], 厥罰恆陰[三], 厥極弱[四]. 時則有射妖[五], 時則有龍蛇之孽[六], 時則有馬禍[七], 時則有下人伐上之痾[八], 時則有日月亂行, 星辰逆行.」[九]皇, 君也. 極, 中也. 眊, 不明也. 說云：此沴天也. 不言沴天者, 至尊之辭也. 春秋「王師敗績」, 以自敗為文.

[一]尚書大傳「皇」作「王」. 鄭玄曰：「王, 君也. 不名體而言王者, 五事象五行, 則王極象天也. 天變化為陰為陽, 覆成五行. 經曰：『曆象日月星辰, 敬授民時.』論語曰：『為政以德, 譬如北辰.』是則天之道於人政也. 孔子說春秋曰：『政以不由王出, 不得為政.』則王君出政之號也. 極, 中也. 建, 立也. 王象天, 以情性覆成五事, 為中和之政也. 王政不中和, 則是不能立其事也.」古文尚書：「皇極, 皇建其有極.」孔安國曰：「大中之道, 大立其有中, 謂行九疇之義.」馬融對策曰：「大中之道, 在天為北辰, 在地為人君.」

[二]尚書大傳作「瞀」. 鄭玄曰：「瞀與思心之咎同耳, 故[子駿]傳曰眊. 眊, 亂也. 君臣不立, 則上下亂矣.」字林曰：「目少精曰眊.」

[三]鄭玄曰：「王極象天, 天陰養萬物, 陰氣失, 故常陰.」

[四]鄭玄曰：「天為剛德, 剛氣失, 故於人為弱. 易說亢龍之行曰：『貴而無位, 高而無民, 賢人在下位而無輔.』此之謂弱. 或云懦, 不(敬)[毅]也.」

[五]鄭玄曰：「射, 王極之度也. 射人將發矢, 必先於此儀之, 發則中於彼矣. 君將出政, 亦先於朝廷度之, 出則應於民心. 射, 其象也.」

[六]鄭玄曰：「龍, 蟲之生於淵, 行[於]無形, 遊於天者也, 屬天. 蛇, 龍之類也, 或曰龍無角者曰蛇.」

[七]鄭玄曰：「天行健. 馬, 畜之疾行者也, 屬王極.」

[八]鄭玄曰：「夏侯勝說『伐』宜為『代』, 書亦或作『代』. 陰陽之神曰精氣, 情性之神曰魂魄, 君行不由常, 侜張無度, 則是魂魄傷也, 王極氣失之病也. 天於不中之人, 恆耆其[味, 厚其]毒, 增以為病, 將以開賢代之也, 春秋傳所謂『奪伯有魄』者是也. 不名病者, 病不著於身體也.」

[九]鄭玄曰：「亂謂薄食鬥並見, 逆謂[贏]縮反明, 經天守舍之類也.」太公六韜曰：「人主好武事兵革, 則日月薄蝕, 太白失行.」

恆陰, 中興以來無錄者[一].

[一]臣昭案：本傳陽嘉二年, 郎顗上書云：「正月以來, 陰闇連日. 久陰不雨, 亂氣也. 得賢不用, 猶久陰不雨也.」

靈帝光和中, 雒陽男子夜龍以弓箭射北闕, 吏收考問, 辭「居貧負責, 無所聊生, 因買弓箭以射」. 近射妖也[一]. 其後車騎將軍何苗, 與兄大將軍進部兵還相猜疑, 對相攻擊, 戰於闕下. 苗死兵敗, 殺數千人, 雒陽宮室內人燒盡[二].

[一]風俗通曰：「龍從兄陽求臘錢, 龍假取繁數, 頗厭患之, 陽與錢千, 龍意不滿, 欲破陽家, 因持弓矢射玄武東闕, 三發, 吏士呵縛首服. 因是遣中常侍、尚書、御史中丞、直事御史、謁者、衛尉、司隸、河南尹、雒陽令悉會發所. 劭時為太尉議曹掾, 白公鄧盛：『夫禮設闕觀, 所以飾門, 章於至尊, 懸諸象魏, 示民禮法也. 故車過者下, 步過者趨. 今龍乃敢射闕, 意慢事醜, 次於大逆. 宜遣主者參問變狀.』公曰：『府不主盜賊, 當與諸府相候.』劭曰：『丞相邴吉以為道路死傷, 既往之事, 京兆、長安職所窮逐, 而住車問牛喘吐舌者, 豈輕人而貴畜哉, 頗念陰陽不和, 必有所害. 掾史爾乃悅服, 漢書嘉其達大體. 令龍所犯, 然中外奔波, 邴吉防患大豫, 況於已形昭晰者哉！明公既處宰相大任, 加掌兵戎之職, 凡在荒裔, 謂之大事, 何有近目下而致逆節之萌者? 孔子攝魯司寇, 非常卿也. 折僭溢之端, 消纖介之漸, 從政三月, 惡人走境, 邑門不闔, 外收強齊侵地, 內虧三桓之威. 區區小國, 尚於趣舍, 大漢之朝, 焉可無乎? 明公恬然謂非己. 詩云：「儀刑文王, 萬國作孚.」當為人制法, 何必取法於人！』於是公意大悟, 遣令史謝, 申以鈴下規應掾自行之, 還具條奏. 時靈帝詔報, 惡惡止其身, 龍以重論之, 陽不坐.」

[二]應劭曰：「龍者陽類, 君之象也. 夜者, 不明之應也. 此其象也.」

安帝延光三年, 濟南言黃龍見歷城, 琅邪言黃龍見諸. 是時安帝聽讒, 免太尉楊震, 震自殺. 又帝獨有一子, 以為太子, 信讒廢之. 是皇不中, 故有龍孽, 是時多用佞媚, 故以為瑞應. 明年正月, 東郡又言黃龍二見濮陽.

桓帝[一]延熹七年六月壬子, 河內野王山上有龍死, 長可數十丈[二]. 襄楷以為夫龍者為帝王瑞, 易論大人. 天鳳中, 黃山宮有死龍, 漢兵誅莽而世祖復興, 此易代之徵也. 至建安二十五年, 魏文帝代漢[三].

[一]干寶搜神記曰「桓帝即位, 有大蛇見德陽殿上, 雒陽巿令淳于翼曰：『蛇有鱗, 甲兵之象也. 見於省中, 將有椒房大臣受甲兵之誅也.』乃棄官遁去. 到延熹二年, 誅大將軍梁冀, 捕治宗屬, 揚兵京師」也.

[二]袁山松書曰：「長可百餘丈.」

[三]臣昭曰：夫屈申躍見, 變化無方, 非顯死之體, 橫強之畜. 易況大聖, 實類君道. 野王之異, 豈桓帝將崩之表乎? 妖等占殊, 其例斯眾. 苟欲附會以同天鳳, 則帝涉三主, 年踰五十, 此為迂闊, 將恐非徵矣.

永康元年八月, 巴郡言黃龍見. 時吏傅堅以郡欲上言, 內白事以為走卒戲語, 不可. 太守不聽. 嘗見堅語云：「時民以天熱, 欲就池浴, 見池水濁, 因戲相恐『此中有黃龍』, 語遂行人閒. 聞郡欲以為美, 故言.」時史以書帝紀. 桓帝時政治衰缺, 而在所多言瑞應, 皆此類也. 又先儒言：瑞興非時, 則為妖孽, 而民訛言生龍語, 皆龍孽也.

熹平元年四月甲午, 青蛇見御坐上. 是時靈帝委任宦者, 王室微弱[一].

[一]楊賜諫曰：「皇極不建, 則有龍蛇之孽. 詩云：『惟虺惟蛇, 女子之祥.』宜抑皇甫之權, 割豔妻之愛, 則蛇變可消者也.」案張奐傳, 建寧二年夏, 青蛇見御坐軒前. 奐上疏：「陳蕃、竇氏未被明宥, 妖眚之來, 皆為此也.」敦煌實錄曰：「蛇長六尺, 夜於御前當軒而見.」

更始二年二月, 發雒陽, 欲入長安, 司直李松奉引, 車奔, 觸北宮鐵柱門, 三馬皆死. 馬禍也. 時更始失道, 將亡.

桓帝延熹五年四月, 驚馬與逸象突入宮殿. 近馬禍也. 是時桓帝政衰缺.

靈帝光和元年, 司徒長史馮巡馬生人[一]. 京房易傳曰：「上亡天子, 諸侯相伐, 厥妖馬生人.」後馮巡遷甘陵相, 黃巾初起, 為所殘殺, 而國家亦四面受敵. 其後關東州郡各舉義兵, 卒相攻伐, 天子西移, 王政隔塞. 其占與京房同.

[一]風俗通曰：「巡馬生胡子, 問養馬胡蒼頭, 乃好此馬以生子.」

光和中, 雒陽水西橋民馬逸走, 遂齧殺人. 是時公卿大臣及左右數有被誅者.

安帝永初元年十一月戊子, 民轉相驚走, 棄什物, 去廬舍.

靈帝建寧三年春, 河內婦食夫, 河南夫食婦[一].

[一]臣昭曰：案此二食, 夫妻不同, 在河南北, 每見死異, 斯豈怪妖復有徵乎? 河者, 經天亙地之水也. 河內, 河之陽也. 夫婦參配陰陽, 判合成體. 今以夫之尊, 在河之陽, 而陰承體卑, 吞食尊陽, 將非君道昏弱, 無居剛之德, 遂為陰細之人所能消毀乎? 河南, 河之陰. 河視諸侯, 夫亦惟家之主, 而自食正內之人. 時宋皇后將立, 而靈帝一聽閹官, 無所厝心. 夫以宮房之愛惡, 亦不全中懷抱, 宋后終廢, 王甫挾姦, 陰中列侯, 實應厥位. 天戒若曰, 徒隨嬖豎之意, 夫噉其妻乎?

熹平二年六月, 雒陽民訛言虎賁寺東壁中有黃人, 形容鬚眉良是, 觀者數萬, 省內悉出, 道路斷絕[一]. 到中平元年二月, 張角兄弟起兵冀州, 自號黃天, 三十六方, 四面出和, 將帥星布, 吏士外屬, 因其疲餧, 牽而勝之[二].

[一]應劭時為郎. 風俗通曰：「劭故往視之, 何在其有人也！走漏汙處, 膩赭流漉, 壁有他剝數寸曲折耳. 劭又通之曰：季夏土黃, 中行用事, 又在壁中, 壁亦土也. 以見於虎賁寺者, 虎賁國之祕兵, 扞難禦侮. 必(是)[示]於東, 東者動也, 言當出師行將, 天下搖動也. 天之以類告人, 甚於影響也.」

[二]物理論曰：「黃巾被服純黃, 不將尺兵, 肩長衣, 翔行舒步, 所至郡縣無不從, 是日天大黃也.」

光和元年五月壬午, 何人白衣欲入德陽門, 辭「我梁伯夏, 教我上殿為天子」. 中黃門桓賢等呼門吏僕射, 欲收縛何人, 吏未到, 須臾還走, 求索不得, 不知姓名. 時蔡邕以成帝時男子王褒絳衣入宮, 上前殿非常室, 曰「天帝令我居此」, 後王莽篡位. 今此與成帝時相似而有異, 被服不同, 又未入雲龍門而覺, 稱梁伯夏, 皆輕於言. 以往況今, 將有狂狡之人, 欲為王氏之謀, 其事不成. 其後張角稱黃天作亂, 竟破壞[一].

[一]風俗通曰：「光和四年四月, 南宮中黃門寺有一男子, 長九尺, 服白衣. 中黃門解步呵問：『汝何等人? 白衣妄入宮掖.』曰：『我梁伯夏後, 天使我為天子.』步欲前收取, 因忽不見. 劭曰：尚書、春秋左傳曰, 伯益佐禹治水, 封於梁. 飂叔安有裔子曰董父, 實甚好龍, 龍多歸之, 帝舜嘉之, 賜姓董氏. 董氏之祖, 與梁同焉. 到光熹元年, 董卓自外入, 因閒乘釁, 廢帝殺后, 百官總己, 號令自由, 殺戮決前, 威重於主. 梁本安定, 而卓隴西人, 俱涼州也. 天戒若曰, 卓不當專制奪矯, 如白衣無宜蘭入宮也. 白衣見黃門寺, 及卓之末, 中黃門誅滅之際, 事類如此, 可謂無乎?」袁山松曰：「案張角一時狡亂, 不足致此大妖, 斯乃曹氏滅漢之徵也.」案劭所述, 與志或有不同, 年月舛異, 故俱載焉. 臣昭注曰：檢觀前通, 各有未直. 尋梁即魏地之名, 伯夏明於中夏, 非溥天之稱, 以內臣孫(夫)[未]得稱王, 徵驗有應, 有若符契. 復云「伯夏教我為天子」, 後曹公曰「若天命在吾, 吾為周文王矣」, 此乃魏文帝受我成策而陟帝位也. 風俗通云「見中黃門寺曹騰之家」, 尤見其證.

二年, 雒陽上西門外女子生兒, 兩頭, 異肩共胸, 俱前向, 以為不祥, 墮地棄之. 自此之後, 朝廷霿亂, 政在私門, 上下無別, 二頭之象. 後董卓戮太后, 被以不孝之名, 放廢天子, 後復害之. 漢元以來, 禍莫踰此.

四年, 魏郡男子張博送鐵盧詣太官, 博上書室殿山居屋後宮禁, 落屋讙呼. 上收縛考問, 辭「忽不自覺知」[一].

[一]臣昭曰：魏人入宮, 既奪漢之徵, 至後宮而讙呼, 終亦禍廢母后.

中平元年六月壬申, 雒陽男子劉倉居上西門外, 妻生男, 兩頭共身.

靈帝時, 江夏黃氏之母, 浴而化為黿, 入于深淵, 其後時出見. 初浴簪一銀釵, 及見, 猶在其首[一].

[一]臣昭曰：黃者, 代漢之色. 女人, 臣妾之體. 化為黿, 黿者元也. 入于深淵, 水實制火. 夫君德尊陽, 利見九五, 飛在于天, 乃備光盛. 俯等龜黿, 有愧潛躍；首從戴釵, 卑弱未盡. 後帝者(三)[王], 不專權極, 天德雖謝, 蜀猶傍纘. 推求斯異, 女為曉著矣.

獻帝初平中, 長沙有人姓桓氏, 死, 棺斂月餘, 其母聞棺中聲, 發之, 遂生. 占曰：「至陰為陽, 下人為上.」其後曹公由庶士起.

建安四年二月, 武陵充縣女子李娥, 年六十餘, 物故, 以其家杉木槥斂, 瘞於城外數里上, 已十四日, 有行聞其冢中有聲, 便語其家. 家往視聞聲, 便發出, 遂活[一].

[一]干寶搜神記曰：「武陵充縣女子李娥, 年六十餘, 病死, 埋於城外, 已十四日. 娥比舍有蔡仲, 聞娥富, 謂殯當有金寶, 盜發冢剖棺. 斧數下, 娥於棺中言曰：『蔡仲, 汝護我頭.』驚遽, 便出走. 會為吏所見, 遂收治, 依法當棄巿. 娥兒聞, 來迎出娥將去. 武陵太守聞娥死復生, 召見問事狀. 娥對曰：『聞謬為司命所召, 到得遣出, 過西門, 適見外兄劉伯文, 為相勞問, 涕泣悲哀. 娥語曰：「伯文, 一日誤見召, 今得遣歸, 既不知道, 又不能獨行, 為我得一伴不? 又我見召在此, 已十餘日, 形體又當見埋藏, 歸當那得自出?」伯文曰：「當為問之.」即遣門卒與戶曹相問：「司命一日誤召武陵大女李娥, 今得遣還. 娥在此積日, 尸喪又當殯斂, 當作何等得出? 又女弱獨行, 豈當有伴邪? 是吾外妹, 幸為便安之.」荅曰：「今武陵西男民李黑, 亦得遣還, 便可為伴.」輒令黑過, 敕娥比舍蔡仲, 令發出娥也. 於是娥遂得出, 與伯文別. 伯文曰：「書一封以與兒佗.」娥遂與黑俱歸, 事狀如此.』太守慨然嘆曰：『天下事真不可知也！』乃表以為『蔡仲雖發冢, 為鬼神所使, 雖欲無發, 勢不得已. 宜加寬宥.』詔書報可. 太守欲驗語虛實, 即遣馬吏於西界推問李黑得之. 黑語協, 乃致伯文書與佗. 佗識其紙, 乃是父亡時送箱中文書也. 表文字猶在也, 而書不可曉. 乃請費長房讀之, 曰：『告佗：當從府君出案行, 當以八月八日日中時, 武陵城南溝水畔頓, 汝是時必往.』到期, 悉將大小於城南待之. 須臾果至, 但聞人馬隱隱之聲, 詣溝水, 便聞有呼聲曰：『佗來！汝得我所寄李娥書不邪? 』曰：『即得之, 故來至此.』伯文以次呼家中大小問之, 悲傷斷絕. 曰：『死生異路, 不能數得汝消息. 吾亡後, 兒孫乃爾許人！』良久謂佗曰：『來春大病, 與此一丸藥, 以塗門戶, 則辟來年妖厲矣.』言訖忽去, 竟不得見其形. 至前春, 武陵果大病, 白日見鬼, 唯伯文之家, 鬼不敢向. 費長房視藥曰：『此方相臨也.』」博物記曰：「漢末關中大亂, 有發前漢宮人冢者, 宮人猶活. 既出, 平復如舊. 魏郭后愛念之, 錄置宮內, 常在左右. 問漢時宮中事, 說之了了, 皆有次緒. 郭后崩, 哭泣哀過, 遂死. 漢末, 發范明友奴冢, 奴猶活. 明友, 霍光女婿. 說光家事, 廢立之際, 多與漢書相應. 此奴常(且)[遊]走居民閒, 無(正)[止]住處, 遂不知所在.」

七年, 越巂有男化為女子. 時周群上言, 哀帝時亦有此異, 將有易代之事. 至二十五年, 獻帝封于山陽.

建安中, 女子生男, 兩頭共身.

安帝元初六年夏四月, 會稽大疫[一].

[一]公羊傳曰：「大災者何? 大瘠也. 大瘠者何? □也.」何休曰：「民疾疫也, 邪亂之氣所生.」古今注曰：「光武建武十三年, 揚徐部大疾疫, 會稽江左甚.」案傳, 鍾離意為督郵, 建武十四年會稽大疫. 案此則頻歲也. 古今注曰：「二十六年, 郡國七大疫.」

延光四年冬, 京都大疫[一].

[一]張衡明年上封事：「臣竊見京師為害兼所及, 民多病死, (上并猥)死有滅戶. 人人恐懼, 朝廷燋心, 以為至憂. 臣官在於考變禳災, 思(在)[任]防救, 未知所由, 夙夜征營. 臣聞國之大事在祀, 祀莫大於郊天奉祖. 方今道路流言, 僉曰『孝安皇帝南巡路崩, 從駕左右行慝之臣欲徵諸國王子, 故不發喪, 衣車還宮, (優)[偽]遣大臣, 並禱請命』. 臣處外官, 不知其審, 然尊靈見罔, 豈能無怨！且凡(夫私)[大祀]小有不蠲, 猶為譴謫, 況以大穢, 用禮郊廟? 孔子曰：『曾謂泰山不如林放乎！』天地明察, 降禍見災, 乃其理也. 又閒者, 有司正以冬至之後, 奏開恭陵神道. 陛下至[孝], 不忍距逆, 或發冢移尸. 月令：『仲冬土事無作, 慎無發蓋, 及起大眾, 以固而閉. 地氣上泄, 是謂發天地之房, 諸蟄則死, [民必]疾疫, 又隨以喪.』厲氣未息, 恐其殆此二(年)[事], 欲使知過改悔. 五行傳曰：『六沴作見, 若時共禦, 帝用不差, 神則不怒, 五福乃降, 用章于下.』臣愚以為可使公卿處議, 所以陳術改過, 取媚神祇, 自求多福也.」

桓帝元嘉元年正月, 京都大疫. 二月, 九江、廬江又疫.

延熹四年正月, 大疫[一].

[一]太公六韜曰：「人主好重賦役, 大宮室, 多臺遊, 則民多病溫也.」

靈帝建寧四年三月, 大疫.

熹平二年正月, 大疫.

光和二年春, 大疫.

五年二月, 大疫.

中平二年正月, 大疫.

獻帝建安二十二年, 大疫[一].

[一]魏文帝書與吳質曰：「昔年疾疫, 親故多離其災.」魏陳思王常說疫氣云：「家家有強尸之痛, 室室有號泣之哀, 或闔門而殪, 或舉族而喪者.」

靈帝光和元年六月丁丑, 有黑氣墮北宮溫明殿東庭中, 黑如車蓋, 起奮訊, 身五色, 有頭, 體長十餘丈, 形貌似龍. 上問蔡邕, 對曰：「所謂天投蜺者也. 不見足尾, 不得稱龍. 易傳曰：『蜺之比無德, 以色親也.』潛潭巴曰：『虹出, 后妃陰脅王者.』又曰：『五色迭至, 照于宮殿, 有兵革之事.』演孔圖曰：『天子外苦兵, 威內奪, 臣無忠, 則天投蜺.』[一]變不空生, 占不空言.」[二]先是立皇后何氏, 皇后每齋, 當謁祖廟, 輒有變異不得謁. 中平元年, 黃巾賊張角等立三十六方, 起兵燒郡國, 山東七州處處應角. 遣兵外討角等, 內使皇后二兄為大將統兵. 其年, 宮車宴駕, 皇后攝政, 二兄秉權. 譴讓帝母永樂后, 令自殺. 陰呼并州牧董卓欲共誅中官, 中官逆殺大將軍進, 兵相攻討, 京都戰者塞道. 皇太后母子遂為太尉卓等所廢黜, 皆死. 天下之敗, 兵先興於宮省, 外延海內, 二三十歲, 其殃禍起自何氏[三].

[一]案邕集稱曰：「演孔圖曰：『蜺者, 斗之精也. 失度投蜺見態, 主惑於毀譽.』合誠圖曰：『天子外苦兵者也.』」

[二]邕對又曰：「意者陛下樞機之內, 衽席之上, 獨有以色見進, 陵尊踰制, 以昭變象. 若群臣有所毀譽, 聖意低迴, 未知誰是. 兵戎未息, 威權漸移, 忠言不聞, 則虹蜺所在生也. 抑內寵, 任中正, 決毀譽, 分直邪, 各得其所；勒守衛, 整武備, 威權之機不以假人, 則其救也.」

[三]袁山松書曰：「是年七月, 虹晝見御坐玉堂後殿前庭中, 色青赤也.」

校勘記

三三四一頁　八行　則王極象天也　校補引柳從辰說, 謂今尚書大傳此下有「人法天, 元氣絕, 則不可以一體而言之也」, 凡十六字.

三三四一頁　九行　譬如北辰是則天之道於人政也　今大傳「道」作「通」. 按：校補引柳從辰說, 謂則天之道於人政, 所謂「唯天為大, 唯堯則之」, 則即法也. 此正譬如之義. 作「通」誤.

三三四二頁　一行　故[子駿]傳曰眊　據文獻通考補. 按：皮錫瑞尚書大傳疏證引陳壽祺說, 謂鄭注引劉子駿五行傳以眊釋瞀, 續漢志此注脫「子駿」二字.

三三四二頁　三行　陰氣失　按：今大傳「陰」作「養」.

三三四二頁　五行　懦不(敬)[毅]也　據今大傳鄭注改. 按：陳壽祺謂續漢志引此注「毅」作「敬」, 誤.

三三四二頁　八行　行[於]無形　據今大傳鄭注補.

三三四二頁一０行　夏侯勝說伐宜為代　按：王先謙謂前書夏侯勝傳作「伐」, 鄭說未詳所出.

三三四二頁一一行　恆耆其[味厚其]毒　據今大傳鄭注補. 按：通考郊祀考亦有此三字.

三三四二頁一三行　逆謂[贏]縮反明經天守舍之類也　校補引柳從辰說, 謂據大傳鄭注, 「縮」上脫「贏」字. 今據補.

三三四三頁　九行　令龍所犯然中外奔波邴吉防患大豫　汲本、殿本「令」作「今」, 「大」作「太」. 按：文有脫訛, 不可強通.

三三四三頁一０行　何有近目下而致逆節之萌者　按：「目下」疑「日下」之訛, 日下謂京都也.

三三四三頁一二行　明公恬然謂非己　按：「己」下疑脫一字.

三三四五頁　一行　熹平元年四月甲午青蛇見御坐上　按：集解引錢大昕說, 謂青蛇事張奐傳作「建寧二年」, 謝弼傳同, 此志及楊賜傳並作「熹平元年」, 非也. 或云當作「建寧元年」, 然蕃、武之被害在建寧元年九月, 而奐、弼之言災異俱有誅陳、竇事, 則非建寧元年之夏可知. 從張、謝傳是.

三三四五頁　三行　陳蕃竇氏未被明宥　按：本書張奐傳作「武、蕃忠貞, 未被明宥」. 又汲本、殿本「氏」作「武」.

三三四五頁一一行　乃好此馬以生子　汲本、局本「好」作「奸」. 按：好與奸形近, 疑作「奸」是.

三三四六頁　四行　而靈帝一聽閹官　按：汲本、殿本「官」作「宦」.

三三四六頁　五行　徒隨嬖豎之意　按：殿本「嬖」作「閹」.

三三四六頁一一行　必(是)[示]於東　據汲本、殿本改.

三三四六頁一四行　中黃門桓賢　按：殿本「桓」作「相」, 疑形近而訛. 袁紀作「桓覽」, 賢覽亦形似易訛.

三三四七頁　七行　如白衣無宜蘭入宮也　殿本「蘭」作「闌」. 按：闌蘭古通作.

三三四七頁　九行　以內臣孫(夫)[未]得稱王　按：「夫」字不可解, 何焯以北宋殘本校, 「夫」作「未」, 當是. 今據改.

三三四七頁一三行　朝廷霿亂　按：汲本「霿」作「瞀」.

三三四八頁　六行　後帝者(三)[王]據汲本、殿本改.

三三四八頁一一行　冢中有聲　按：集解引惠棟說, 謂北宋本「有」下有「人」字.

三三四八頁一四行　聞謬為司命所召　按：校補謂案文「聞」當是「閒」.

三三四九頁　一行　今得遣歸　按：「今」原訛「令」, 逕改正.

三三四九頁一一行　兒孫乃爾許人　按：校補謂案文「人」當是「大」.

三三四九頁一五行　此奴常(且)[遊]走居民閒無(正)[止]住處　據汲本、殿本改.

三三五０頁　七行　臣竊見京師為害兼所及民多病死　按：校補謂「害兼」二字當作「厲氣」.

三三五０頁　七行　(上并猥)死有滅戶　據汲本、殿本刪.

三三五０頁　八行　思(在)[任]防救　據汲本、殿本改.

三三五０頁　九行　(優)[偽]遣大臣　據殿本、集解本改. 按：錢大昭云閩本作「偽」. 又按：閻后紀云「偽云帝疾甚, 詐遣司徒劉喜詣郊廟社稷告天請命」, 則作「偽」者是也.

三三五０頁一０行　且凡(夫私)[大祀]小有不蠲　校補謂案文「夫私」二字當作「大祀」. 今據改.

三三五０頁一一行　陛下至[孝]據汲本、殿本補.

三三五０頁一三行　[民必]疾疫　據汲本、殿本補.

三三五０頁一三行　恐其殆此二(年)[事]校補謂案文「年」當作「事」. 今據改.

三三五０頁一四行　五福乃降　按：汲本、殿本「五」作「萬」.

三三五一頁　三行　則民多病溫也　按汲本、殿本「溫」作「瘟」.

後漢書志第十八 五行六

日蝕　日抱　日赤無光　日黃珥  日中黑　虹貫日　月蝕非其月

光武帝[一]建武二年正月甲子朔, 日有蝕之. 在危八度[二]. 日蝕說曰：「日者, 太陽之精, 人君之象. 君道有虧, 為陰所乘, 故蝕. 蝕者, 陽不克也.」其候雜說, 漢書五行志著之必矣[三]. 儒說諸侯專權, 則其應多在日所宿之國[四]. 諸象附從, 則多為王者事. 人君改修其德, 則咎害除[五]. 是時世祖初興, 天下賊亂未除. 虛、危, 齊也. 賊張步擁兵據齊, 上遣伏隆諭步, 許降, 旋復叛稱王, 至五年中乃破.

[一]古今注曰：「建武元年正月庚午朔, 日有蝕之.」即更始三年.

[二]杜預曰：「曆家之說, 謂日光以望時遙奪月光, 故月蝕. 日月同會, 月奄日, 故日蝕. 蝕有上下者, 行有高下. 日光輪存而中食者, 相奄密, 故日光溢出. 皆既者, 正相當而相奄閒疏也. 然聖人不言月食日, 而以自蝕為文, 闕於所不見.」春秋潛潭巴云：「甲子蝕, 有兵敵強.」臣昭案：春秋緯六旬之蝕, 各以甲子為說, 此偏舉一隅, 未為通證, 故於事驗不盡相符. 今依日例注, 以廣其候耳. 京房占曰：「北夷侵, 忠臣有謀, 後大水在東方.」

[三]春秋緯曰：「日之將蝕, 則斗第二星變色, 微赤不明, 七日而蝕.」

[四]春秋漢含孳曰：「臣子謀, 日乃蝕.」孝經鉤命決曰：「失義不德, 白虎不出禁, 或逆枉矢射, 山崩日蝕.」管子曰：「日掌陽, 月掌陰, 星掌和. 陽為德, 陰為刑, 和為事. 是故日蝕, 則失德之國惡之；月蝕, 則失刑之國惡之；彗星見, 則失和之國惡之. 是故聖王日蝕則修德, 月蝕則修刑, 彗星見則修和.」

[五]孝經鉤命決曰：「日蝕修孝, 山崩理惑.」

三年五月乙卯晦, 日有蝕之[一], 在柳十四度. 柳, 河南也. 時世祖在雒陽, 赤眉降賊樊崇謀作亂, 其七月發覺, 皆伏誅[二].

[一]潛潭巴曰：「乙卯蝕, 雷不行, 雪殺草不長, 姦人入宮.」

[二]古今注曰：「四年五月乙卯晦, 日有蝕之.」

六年九月丙寅晦, 日有蝕之[一]. 史官不見, 郡以聞[二]. 在尾八度[三].

[一]潛潭巴曰：「丙寅蝕, 久旱, 多有徵.」京房曰：「有小旱災.」

[二]本紀「都尉詡以聞」.

[三]朱浮上疏, 以郡縣數代, 群陽騷動所致, 見浮傳.

七年三月癸亥晦, 日有蝕之[一], 在畢五度. 畢為邊兵. 秋, 隗囂反, 侵安定. 冬, 盧芳所置朔方、雲中太守各舉郡降[二].

[一]潛潭巴曰：「癸亥日蝕, 天人崩.」鄭興曰：「頃年日蝕, 每多在晦, [皆月]行疾也. 君亢急, 臣下促迫.」

[二]古今注曰：「九年七月丁酉, 十一年六月癸丑, 十二月辛亥, 並日有蝕之.」

十六年三月辛丑晦, 日有蝕之[一], 在昴七度. 昴為獄事. 時諸郡太守坐度田不實, 世祖怒, 殺十餘人, 然後深悔之.

[一]潛潭巴曰：「辛丑蝕, 主疑(王)[臣].」

十七年二月乙未晦, 日有蝕之[一], 在胃九度. 胃為廩倉. 時諸郡新坐租之後, 天下憂怖, 以穀為言, 故示象. 或曰：胃, 供養之官也. 其十月, 廢郭皇后, 詔曰「不可以奉供養」.

[一]潛潭巴曰：「乙未蝕, 天下多邪氣, 鬱鬱蒼蒼.」京房曰：「君責眾庶暴害之.」

二十二年五月乙未晦, 日有蝕之, 在柳七度, 京都宿也. 柳為上倉, 祭祀穀也. 近輿鬼, 輿鬼為宗廟. 十九年中, 有司奏請立近帝四廟以祭之, 有詔「廟處所未定, 且就高廟祫祭之」. 至此三年, 遂不立廟. 有簡墮心, 奉祖宗之道有闕, 故示象也.

二十五年三月戊申晦, 日有蝕之[一], 在畢十五度. 畢為邊兵. 其冬十月, 以武谿蠻夷為寇害, 伏波將軍馬援將兵擊之[二].

[一]潛潭巴曰：「戊申蝕, 地動搖, 侵兵強. 一曰：主兵弱, 諸侯(爭)[強].」

[二]古今注曰：「二十六年二月戊子, 日有蝕之, 盡.」

二十九年二月丁巳朔, 日有蝕之[一], 在東壁五度. 東壁為文章, 一名娵訾之口. 先是皇子諸王各招來文章談說之士, 去年中, 有人上奏：「諸王所招待者, 或真偽雜, 受刑罰者子孫, 宜可分別.」於是上怒, 詔捕諸王客, 皆被以苛法, 死者甚多. 世祖不早為明設刑禁, 一時治之過差, 故天示象. 世祖於是改悔, 遣使悉理侵枉也.

[一]潛潭巴曰：「丁巳蝕, 下有敗兵.」

三十一年五月癸酉晦, 日有蝕之[一], 在柳五度, 京都宿也. 自二十一年示象至此十年, 後二年, 宮車晏駕.

[一]潛潭巴曰：「癸酉蝕, 連陰不解, 淫雨毀山, 有兵.」

中元元年十一月甲子晦, 日有蝕之, 在斗二十度. 斗為廟, 主爵祿. 儒說十一月甲子, 時王日也, 又為星紀, 主爵祿, 其占重.

明帝永平三年八月壬申晦, 日有蝕之[一], 在氐二度. 氐為宿宮. 是時明帝作北宮[二].

[一]潛潭巴曰：「壬申蝕, 水(滅)[盛], 陽潰陰欲翔.」

[二]古今注曰：「四年八月丙寅, 時加未, 日有蝕之. 五年二月乙未朔, 日有蝕之, 京師候者不覺, 河南尹、郡國三十一上. 六年六月庚辰晦, 日有蝕之, 時雒陽候者不見.」

八年十月[一]壬寅晦, 日有蝕之, 既[二], 在斗十一度. 斗, 吳也. 廣陵於天文屬吳. 後二年, 廣陵王荊坐謀反自殺.

[一]古今注曰十二月.

[二]潛潭巴曰：「壬寅蝕, 天下苦兵, 大臣驕橫.」

十三年十月[一]甲辰晦, 日有蝕之[二], 在尾十七度[三].

[一]古今注曰閏八月.

[二]潛潭巴曰：「甲辰蝕, 四騎脅大水.」

[三]京房占曰：「主后壽命絕, 後有大水.」

十六年五月戊午晦, 日有蝕之[一], 在柳十五度. 儒說五月戊午, 猶十一月甲子也, 又宿在京都, 其占重. 後二歲, 宮車晏駕.

[一]潛潭巴曰：「戊午蝕, 久旱穀不傷.」

十八年十一月甲辰晦, 日有蝕之, 在斗二十一度. 是時明帝既崩, 馬太后制爵祿, 故陽不勝.

章帝建初五年二月庚辰朔, 日有蝕之[一], 在東壁八度. 例在前建武二十九年. 是時群臣爭經, 多相非毀者[二].

[一]潛潭巴曰：「庚辰蝕, 彗星東至, 有寇兵.」

[二]又別占云：「庚辰蝕, 大旱.」

六年六月辛未晦, 日有蝕之[一], 在翼六度. 翼主遠客. 冬, 東平王蒼等來朝, 明年正月, 蒼薨[二].

[一]潛潭巴曰：「辛未蝕, 大水.」

[二]古今注曰：「元和元年九月乙未, 日有蝕之.」

(元)[章]和元年八月乙未晦, 日有蝕之. 史官不見, 佗官以聞. 日在氐四度[一].

[一]星占曰：「天下災, 期三年.」

和帝永元二年二月壬午, 日有蝕之[一]. 史官不見, 涿郡以聞. 日在奎八度[二].

[一]潛潭巴曰：「壬午蝕, 久雨, 旬望.」

[二]京房占曰：「三公與諸侯相賊, 弱其君王, 天應而日蝕. 三公失國, 後旱且水.」臣昭以為三公宰輔之位, 即竇憲.

四年六月戊戌朔, 日有蝕之[一], 在七星二度, 主衣裳. 又曰行近軒轅, 在左角, 為太后族. 是月十九日[二], 上免太后兄弟竇憲等官, 遣就國, 選嚴能相, 於國蹙迫自殺.

[一]潛潭巴曰：「戊戌蝕, 有土殃, 主后死, 天下諒陰.」京房占曰：「㛰嫁家欲戮.」

[二]案本紀：庚申幸北宮, 詔捕憲等. 庚申是二十三日.

七年四月辛亥朔, 日有蝕之[一], 在觜觿, 為葆旅, 主收斂. 儒說葆旅宮中之象, 收斂貪妒之象. 是歲鄧貴人始入. 明年三月, 陰皇后立, 鄧貴人有寵, 陰后妒忌之, 後遂坐廢. 一曰是將入參, 參、伐為斬刈. 明年七月, 越騎校尉馮柱捕斬匈奴溫禺犢王烏居戰.

[一]潛潭巴曰：「辛亥蝕, 子為雄.」

十二年秋七月辛亥朔, 日有蝕之, 在翼八度, 荊州宿也. 明年冬, 南郡蠻夷反為寇.

十五年四月甲子晦, 日有蝕之, 在東井二十二度. 東井, 主酒食之宿也. 婦人之職, 無非無儀, 酒食是議. 去年冬, 鄧皇后立, 有丈夫之性, 與知外事, 故天示象. 是年水, 雨傷稼.

安帝永初元年三月二日癸酉, 日有蝕之, 在胃二度. 胃主廩倉. 是時鄧太后專政, 去年大水傷稼, 倉廩為虛[一].

[一]古今注曰：「三年三月, 日有蝕之.」

五年正月庚辰朔, 日有蝕之, 在虛八度. 正月, 王者統事之正日也. 虛, 空名也. 是時鄧太后攝政, 安帝不得行事, 俱不得其正, 若王者位虛, 故於正月陽不克, 示象也. 於是陰預乘陽, 故夷狄並為寇害, 西邊諸郡皆至虛空.

七年四月丙申晦, 日有蝕之[一], 在東井一度.

[一]潛潭巴曰：「丙申蝕, 諸侯相攻.」京房占曰：「君臣暴虐, 臣下橫恣, 上下相賊, 後有地動.」

元初元年十月戊子朔, 日有蝕之[一], 在尾十度. 尾為後宮, 繼嗣之宮也. 是時上甚幸閻貴人, 將立, 故示不善, 將為繼嗣禍也. 明年四月, 遂立為后. 後遂與江京、耿寶等共讒太子廢之.

[一]潛潭巴曰：「戊子蝕, 宮室內婬, 雌必成雄.」京房占曰：「妻欲害夫, 九族夷滅, 後有大水.」

二年九月壬午晦, 日有蝕之, 在心四度. 心為王者, 明久失位也.

三年三月二日辛亥, 日有蝕之, 在婁五度. 史官不見, 遼東以聞.

四年二月乙(亥)[巳]朔, 日有蝕之[一], 在奎九度. 史官不見, 七郡以聞. 奎主武庫兵. 其[月]十(月)八日壬戌, 武庫火, 燒兵器也.

[一]潛潭巴曰：「乙亥蝕, 東國(發)兵.」京房占曰：「諸侯上侵以自益, 近臣盜竊以為積, 天子未知, 日為之蝕.」

五年八月丙申朔, 日有蝕之, 在翼十八度. 史官不見, 張掖以聞[一].

[一]潛潭巴曰：「丙申蝕, 夷狄內攘.」石氏占曰：「王者失禮, 宗廟不親, 其歲旱.」

六年十二月戊午朔, 日有蝕之, 幾盡, 地如昏狀[一]. 在須女十一度, 女主惡之. 後二歲三月, 鄧太后崩[二].

[一]古今注曰：「星盡見.」春秋緯曰：「日蝕既, 君行無常, 公輔不修德, 夷狄強侵, 萬事錯.」

[二]李氏家書, 司空李郃上書曰：「陛下祗畏天威, 懼天變, 克己責躬, 博訪群下. 咎皆在臣, 力小任重, 招致咎徵. 去[年]二月, 京師地震, 今月戊午日蝕. 夫至尊莫過乎天, 天之變莫大乎日蝕, 地之戒莫重乎震動. 今一歲之中, 大異兩見, 日蝕之變, 既為尤深, 地動之戒, 搖宮最醜. 日者陽精, 君之象也. 戊者土主, 任在中宮. 午者火德, 漢之所承. 地道安靜, 法當(坤)[由]陽, 今乃專恣, 搖動宮闕. 禍在蕭牆之內, 臣恐宮中必有陰謀其陽, 下圖其上, 造為逆也. 災變終不虛生, 推原二異, 日辰行度, 甚為較明, 譬猶指掌. 宜察宮闕之內, 如有所疑, 急摧破其謀, 無令得成. 修政恐懼, 以荅天意. 十月辛卯, 日有蝕之, 周家所忌, 乃為亡徵, 是時妃后用事, 七子朝令. 戊午之災, 近相似類. 宜貶退諸后兄弟群從內外之寵, 求賢良, 徵逸士, 下德令, 施恩惠, 澤及山海.」時度遼將軍遵多興師重賦出塞妄攻之事, 上深納其言. 建光元年, 鄧[太]后崩. 上收考中人趙任等, 辭言地震日蝕, 任[在]中(官)[宮], 竟有廢[立]之謀, 郃乃自知其言驗也.

永寧元年七月乙酉朔, 日有蝕之[一], 在張十五度. 史官不見, 酒泉以聞[二].

[一]潛潭巴曰：「乙酉蝕, 仁義不明, 賢人消.」京房占曰：「君弱臣強, 司馬將兵, 反征其王.」

[二]石氏占曰：「日蝕張, 王者失禮.」

延光三年九月庚(寅)[申]晦, 日有食之[一], 在氐十五度. 氐為宿宮. 宮, 中宮也. 時上聽中常侍江京、樊豐及阿母王聖等讒言, 廢皇太子.

[一]京房占曰：「骨肉相賊, 後有水.」

四年三月戊午朔, 日有蝕之, 在胃十二度. 隴西、酒泉、朔方各以狀上, 史官不覺[一].

[一]案馬融集, 是時融為許令, 其四月庚申, 自縣上書曰：「伏讀詔書, 陛下深惟禹、湯罪己之義, 歸咎自責. 寅畏天戒, 詳延百僚, 博問公卿, 知變所自, 審得厥故, 修復往術, 以荅天命. 臣子遠近, 莫不延頸企踵, 苟有隙空一介之知, 事願自效, 貢納聖聽. 臣伏見日蝕之占, 自昔典籍『十月之交』, 春秋傳記、漢注所載, 史官占候, 群臣密對, 陛下所觀覽, 左右所諷誦, 可謂詳悉備矣. 雖復廣問, (陷)[昭]在前志, 無以復加. 乃者茀氣干參, 臣前得敦朴之(人)[徵], 後三年二月, 對策北宮端門. 以為參者西方之位, 其於分野, 并州是也, 殆謂西戎、北狄. 其後種羌叛戾, 烏桓犯上郡, 并、涼動兵, 驗略效[矣]. 今復見大異, 申誡重(諱)[譴], 於此二城, 海內莫見. 三月一日, 合辰在婁. 婁又西方之宿, 眾占顯明者. 羌及烏桓有悔過之辭, 將吏策勳之名. 臣恐受任典牧者, 苟脫目前, 皆粗圖(身)[伸]一時之權, 不顧為國百世之利. 論者美近功, 忽其遠, 則各相(不大)[美其]疢病. 伏惟天象不虛. 老子曰：『圖難於其易也, 為大於其細也.』消災復異, 宜在於今. 詩曰：『日月告凶, 不用其行. 四國無政, 不用其良.』傳曰：『國無政, 不用善, 則自取謫于日月之災, 故政不可不慎也. 務三而已：一曰擇人, 二月安民, 三曰從時.』臣融伏惟方今有道之世, 漢典設張, 侯甸采衛, 司民之吏, 案繩循墨, 雖有殿最, 所差無幾. 其陷罪辟, 身自取禍, 百姓未被其大傷. 至邊郡牧御失和, 吉之與凶, 敗之與成, 優劣相懸, 不誡不可. 審擇其人, 上以應天變, 下以安民隸. 竊見列將子孫, 生長京師, 食仰租奉, 不知稼穡之艱, 又希遭阨困, 故能果毅輕財, 施與孤弱, 以獲死生之用, 此其所長也. 不拘法禁, 奢泰無度, 功勞足以宣威, 踰濫足以傷化, 此其所短也. 州郡之士, 出自貧苦, 長於撿押, 雖專賞罰, 不敢越溢, 此其所長也. 拘文守法, 遭遇非常, 狐疑無斷, 畏首畏尾, 威恩纖薄, 外內離心, 士卒不附, 此其所短也. 必得將兼有二長之才, 無二短之累, 參以吏事, 任以兵法. 有此數姿, 然後能折衝厭難, 致其功實, 轉災為福. 孔子曰：『十室之邑, 必有忠信如丘者焉.』以天下之大, 四海之眾, 云無若人, 臣以為誣矣. 宜特選詳譽, 審得其真, 鎮守二方, 以應用良擇人之義, 以塞大異也.」

順帝永建二年七月甲戌朔, 日有蝕之[一], 在翼九度.

[一]潛潭巴曰：「甲戌蝕, 草木不滋, 王命不行.」京房占曰：「近臣欲戮, 身及戮辱, 後小旱.」

陽嘉四年閏月丁亥朔, 日有蝕之[一], 在角五度. 史官不見, 零陵以聞[二].

[一]潛潭巴曰：「丁亥蝕, 匿謀滿玉堂.」京房占曰：「君臣無別.」

[二]案張衡為太史令, 表奏云：「今年三月朔方覺日蝕, 此郡懼有兵患. 臣愚以為可敕北邊須塞郡縣, 明烽火, 遠斥候, 深藏固閉, 無令穀畜外露.」不詳是何年三月.

永和三年十二月戊戌朔, 日有蝕之, 在須女十一度. 史官不見, 會稽以聞. 明年, 中常侍張逵等謀譖皇后父梁商欲作亂, 推考, 逵等伏誅也.

五年五月己丑晦, 日有蝕之[一], 在東井三十三度. 東并, 三輔宿. 又近輿鬼, 輿鬼為宗廟. 其秋, 西羌為寇, 至三輔陵園.

[一]潛潭巴曰：「日蝕己丑, 天下唱之.」

六年九月辛亥晦, 日有蝕之, 在尾十一度. 尾主後宮, 繼嗣之宮也. 以為繼嗣不興之象.

桓帝建和元年正月辛亥朔, 日有蝕之, 在營室三度. 史官不見, 郡國以聞. 是時梁太后攝政.

三年四月丁卯晦, 日有蝕之[一], 在東井二十三度. 例在永元十五年. 東井主法, 梁太后又聽兄冀枉殺公卿, 犯天法也. 明年, 太后崩.

[一]潛潭巴曰：「丁卯蝕, 有旱有兵.」京房占曰：「諸侯欲戮, 後有裸蟲之殃.」

元嘉二年七月二日庚辰, 日有蝕之, 在翼四度. 史官不見, 廣陵以聞[一]. 翼主倡樂. 時上好樂過[二].

[一]京房占曰：「庚辰蝕, 君易賢以剛, 卒以自傷, 後有水.」

[二]阮籍樂論曰：「桓帝聞琴, 悽愴傷心, 倚扆而悲, 慷慨長息曰：『善乎哉！為琴若此, 一而足矣.』」

永興二年九月丁卯朔, 日有蝕之, 在角五度. 角, 鄭宿也. 十一月, 泰山盜賊群起, 劫殺長吏. 泰山於天文屬鄭.

永壽三年閏月庚辰晦, 日有蝕之, 在七星二度. 史官不見, 郡國以聞. 例在永元四年. 後二歲, 梁皇后崩, 冀兄弟被誅.

延熹元年五月甲戌晦, 日有蝕之, 在柳七度, 京都宿也[一].

[一]梁冀別傳曰：「常侍徐璜白言：『臣切見道術家常言, 漢死在戌亥. 今太歲在丙戌, 五月甲戌, 日蝕柳宿. 朱雀, 漢家之貴國, 宿分周地, 今京師是也. 史官上占, 去重見輕.』璜召太史陳援詰問, 乃以實對. 冀怨援不為隱諱, 使人陰求其短, 發擿上聞. 上以亡失候儀不肅, 有司奏收殺獄中.」

八年正月丙申晦, 日有蝕之, 在營室十三度. 營室之中, 女主象也. 其二月癸亥, 鄧皇后坐酗, 上送暴室, 令自殺, 家屬被誅. 呂太后崩時亦然.

九年正月辛卯朔, 日有蝕之[一], 在營室三度. 史官不見, 郡國以聞. 谷永以為三朝尊者惡之. 其明年, 宮車晏駕.

[一]潛潭巴曰：「辛卯蝕, 臣代其主.」

永康元年五月壬子晦, 日有蝕之[一], 在輿鬼一度. 儒說壬子淳水日, 而陽不克, 將有水害. 其八月, 六州大水, 勃海(盜賊)[海溢].

[一]潛潭巴曰：「壬子蝕, 妃后專恣, 女謀主.」

靈帝建寧元年五月丁未朔, 日有蝕之[一]. 冬十月甲辰晦, 日有蝕之.

[一]潛潭巴曰：「丁未蝕, 王者崩.」

二年十月戊戌晦, 日有蝕之. 右扶風以聞.

三年三月丙寅晦, 日有蝕之. 梁相以聞.

四年三月辛酉朔, 日有蝕之[一].

[一]潛潭巴曰：「辛酉蝕, 女謀主.」谷永上書：「飲酒無節, 君臣不別, 姦邪欲起.」傳曰：「酒無節, 茲謂荒, 厥異日蝕, 厥咎亡.」靈帝好為商估, 飲於宮人之肆也.

熹平二年十二月癸酉晦, 日有蝕之, 在虛二度. 是時中常侍曹節、王甫等專權[一].

[一]蔡邕上書曰：「四年正月朔, 日體微傷, 群臣服赤幘, 赴宮門之中, 無救, 乃各罷歸. 天有大異, 隱而不宣求御過, 是已事之甚者.」

六年十月癸丑朔, 日有蝕之, 趙相以聞[一].

[一]谷永上書：「賦斂滋重, 不顧黎民, 百姓虛竭, 則日蝕, 將有潰叛之變.」

光和元年二月辛亥朔, 日有蝕之. 十月丙子晦, 日有蝕之, 在箕四度. 箕為後宮口舌. 是月, 上聽讒廢宋皇后[一].

[一]案：本傳盧植上書, 丙子蝕自巳過午, 既蝕之後, 雲霧晻曖, 陳八事以諫. 蔡邕對問曰：「詔問踐阼以來, 災眚屢見, 頻歲日蝕、地動, 風雨不時, 疫癘流行, 勁風折樹, 河、雒盛溢. 臣聞陽微則日蝕, 陰盛則地震, 思亂則風, 貌失則雨, 視闇則疾, 簡宗廟, (上)[水]不潤下, 川流滿溢. 明君臣, 正上下, 抑陰尊陽, 修五事於聖躬, 致精慮於共御, 其救之也.」

二年四月甲戌朔, 日有蝕之.

四年九月庚寅朔, 日有蝕之[一], 在角六度.

[一]潛潭巴曰：「庚寅蝕, 將相誅, 大水, 多死傷.」

中平三年五月壬辰晦, 日有蝕之[一].

[一]潛潭巴曰：「壬辰蝕, 河決海[溢], 久霧連陰.」

六年四月丙午朔, 日有蝕之. 其月浹辰, 宮車晏駕.

獻帝初平四年正月甲寅朔, 日有蝕之, 在營室四度[一]. 是時李傕、郭汜專政[二].

[一]潛潭巴曰：「甲寅蝕, 雷電擊殺, 骨肉相攻.」

[二]袁宏紀曰：「未蝕八刻, 太史令王立奏曰：『日晷過度, 無有變也.』於是朝臣皆賀. 帝密令尚書候焉, 未晡一刻而蝕. 尚書賈詡奏曰：『立伺候不明, 疑誤上下；太尉周忠, 職所典掌, 請皆治罪.』詔曰：『天道遠, 事驗難明, 且災異應政而至, 雖探道知機, 焉能無失, 而欲歸咎史官, 益重朕之不德也.』弗從. 於是避正殿, 寢兵, 不聽事五日.」

興平元年六月乙巳晦, 日有蝕之.

建安五年九月庚午朔, 日有蝕之[一].

[一]潛潭巴曰：「庚午蝕, 後火燒官兵.」

六年(十月癸未)[二月丁卯]朔, 日有蝕之.

十三年十月癸未朔, 日有蝕之[一], 在尾十二度.

[一]潛潭巴曰：「癸未蝕, 仁義不明.」

十五年二月乙巳朔, 日有蝕之.

十七年六月庚寅晦, 日有蝕之.

二十一年五月己亥朔, 日有蝕之[一].

[一]潛潭巴曰：「己亥蝕, 小人用事, 君子縶.」

二十四年二月壬子晦, 日有蝕之.

凡漢中興十二世, 百九十六年, 日蝕七十二：朔三十二, 晦三十七, 月二日三.

光武建武七年四月丙寅, 日有暈抱, 白虹貫暈, 在畢八度[一]. 畢為邊兵. 秋, 隗囂反, 侵安定[二].

[一]古今注曰：「時日加卯, 西面東面有抱, 須臾成暈, 中有兩鉤, (征)[在]南北面, 有白虹貫暈, 在西北南面, 有背在景, 加巳皆解也.」

[二]皇德傳史曰：「白虹貫, 下破軍, 晉分也.」古今注曰：「章帝建初元年正月壬申, 白虹貫日. 五年七月甲寅, 夜白虹出乙丑地西北曲入. 七年四月丙寅, 日加卯, 西面有抱, 須臾成暈, 有白虹貫日. 殤帝延平元年六月丁未, 日暈上有半暈, 暈中外有僪, 背兩珥. 十二月丙寅, 日暈再重, 中有背僪. 順帝永建二年正月戊午, 白虹貫日. 三年正月丁酉, 日有白虹貫交暈中. 六年正月丁卯, 日暈兩珥, 白虹貫珥中. 永和六年正月己卯, 暈兩珥, 中赤外青, 白虹貫暈中.」案郎顗傳, 陽嘉二年正月乙卯, 白虹貫日. 又唐檀傳, 永建五年, 白虹貫日, 檀上便宜三事, 陳其咎徵. 春秋元命苞曰：「陰陽之氣, 聚為雲氣, 立為虹蜺, 離為倍僪, 分為抱珥.」考異郵曰：「臣謀反, 偏刺日.」巫咸占曰：「臣不知則日月僪.」如淳曰：「蝃蝀謂之虹, 雌謂之蜺, 向外曰倍, 刺日曰僪, 在傍如半環向日曰抱, 在傍直對曰珥.」孟康曰：「僪如僪也.」宋均曰：「黃氣抱日, 輔臣納忠.」

靈帝時, 日數出東方, 正赤如血, 無光, 高二丈餘乃有景. 且入西方, 去地二丈, 亦如之[一]. 其占曰, 事天不謹, 則日月赤. 是時月出入去地二三丈, 皆赤如血者數矣[二].

[一]京房占曰：「國有佞讒, 朝有殘臣, 則日不光, 闇冥不明.」孟康曰：「日月無光曰薄.」

[二]春秋感精符曰：「日無光, 主勢奪, 群臣以讒術. 色赤如炭, 以急見伐, 又兵馬發.」禮斗威儀曰：「日月赤, 君喜怒無常, 輕殺不辜, 戮於無罪, 不事天地, 忽於鬼神. 時則天雨, 土風常起, 日蝕無光, 地動雷降. 其時不救, 兵從外來, 為賊戮而不葬.」京房占曰：「日無故日夕無光, 天下變枯, 社稷移(亡)[主].」

光和四年二月己巳, 黃氣抱日, 黃白珥在其表[一].

[一]春秋感精符曰：「日朝珥則有喪孽.」又云：「日已出, 若其入, 而雲皆赤黃, 名曰日空, 不出三年, 必有移民而去者也.」

中平四年三月丙申, 黑氣大如瓜, 在日中[一].

[一]春秋感精符曰：「日黑則水淫溢.」

五年正月, 日色赤黃, 中有黑氣如飛鵲, 數月乃銷.

六年二月乙未, 白虹貫日[一].

[一]春秋感精符曰：「虹貫日, 天下悉極, 文法大擾, 百官殘賊, 酷法橫殺, 下多相告, 刑用及族, 世多深刻, 獄多怨宿, 吏皆慘毒.」又曰：「國多死孽, 天子命絕, 大臣為禍, 主將見殺.」星占曰：「虹蜺主內婬, 土精填星之變.」易讖曰：「聰明蔽塞, 政在臣下, 婚戚干朝, 君不覺悟, 虹蜺貫日.」

獻帝初平元年二月壬辰, 白虹貫日[一].

[一]袁山松書曰：「三年十月丁卯, 日有重兩倍.」吳書載韓馥與袁術書曰：「凶出於代郡.」

桓帝永壽三年十二月壬戌, 月蝕非其月[一].

[一]古今注曰：「光武建武八年三月庚子夜, 月暈五重, 紫微青黃似虹, 有黑氣如雲, 月星不見, 丙夜乃解. 中元元年十一月甲辰, 月中星齒, 往往出入.」

延熹八年正月辛巳, 月蝕非其月[一].

[一]袁山松書曰：「興平二年十二月, 月在太微端門中重暈二珥, 兩白氣廣八九寸, 貫月東西南北.」

贊曰：皇極惟建, 五事剋端. 罰咎入沴, 逆亂浸干. 火下水騰, 木弱金酸. 妖豈或妄, 氣炎以觀.

校勘記

三三五七頁　四行　在危八度　按：校補引錢大昭說, 謂後漢紀作「十度」.

三三五七頁　七行　虛危齊也　按：集解引惠棟說, 謂「也」一作「地」.

三三五七頁一二行　有兵敵強　按：集解引錢大昕說, 謂開元占經引作「有兵狄強起」.

三三五八頁　三行　或逆枉矢射　按：「矢」原訛「失」, 逕改正.

三三五八頁　四行　陰為刑　按：「刑」原訛「則」, 逕改正.

三三五八頁　九行　雷不行雪殺草不長姦人入宮　按：集解引錢大昕說, 謂占經作「雷不行, 霜不殺草, 長人入宮」.

三三五八頁一０行　四年五月乙卯晦日有蝕之　按：依當時行用之曆, 　後簡稱時曆. 　建武四年五月庚戌晦, 非乙卯. 今推是年六月合朔在庚戌晨夜, 日蝕不能見. 古今注誤.

三三五八頁一二行　丙寅蝕久旱多有徵　按：集解引錢大昕說, 謂占經作「丙寅日蝕, 蟲, 久旱, 多水徵」.

三三五八頁一三行　本紀都尉詡以聞　按：校補謂此本紀當是續漢書本紀.

三三五九頁　一行　天人崩　按：集解引錢大昕說, 謂占經引作「大人崩, 王者憂之」.

三三五九頁　一行　[皆月]行疾也　據集解引惠棟說補.

三三五九頁　二行　九年七月丁酉十一年六月癸丑十二月辛亥並日有蝕之　按：依時曆, 建武九年七月辛亥朔, 無丁酉. 今推是年八月合朔己卯, 即時曆七月晦, 日蝕可見. 十一年六月己亥朔, 癸丑非朔日. 今推是年七月合朔戊辰, 即時曆六月晦晨夜, 日蝕不能見. 又是年十二月丁酉朔, 辛亥亦非朔日. 今推是月合朔丙申, 時曆十一月晦, 日蝕可見. 此處古今注皆誤.

三三五九頁　五行　主疑(王)[臣]按：「主疑王」不詞, 集解引錢大昕說, 謂占經引作「主疑臣, 三公有免黜者」. 今據改.

三三五九頁一五行　地動搖侵兵強　按：集解引錢大昕說, 謂占經引作「地動搖, 宮室摧, 侵兵強」.

三三五九頁一五行　主兵弱諸侯(爭)[強]據汲本、殿本改.

三三六０頁　一行　二十六年二月戊子日有蝕之　按：依時曆, 建武二十六年二月甲辰朔, 無戊子. 今推是年二、三月均無日蝕, 古今注誤.

三三六０頁　六行　下有敗兵　按：集解引錢大昕說, 謂占經引「敗」作「聚」.

三三六０頁　九行　淫雨毀山有兵　按：集解引錢大昕說, 謂占經「毀山」作「數出」. 又按：校補謂占經「兵」下有「起」字.

三三六０頁一一行　其占重　按：集解引惠棟說, 謂此下當有闕文. 下永平十六年, 日蝕, 儒說其占重, 後二歲, 宮車晏駕. 此條下當云「明年, 宮車晏駕」. 或蒙三十一年之占, 不重出也?

三三六０頁一三行　水(滅)[盛]陽潰陰欲翔　集解引錢大昕說, 謂占經「滅」作「盛」, 是. 今據改.

三三六０頁一五行　六年六月庚辰晦日有蝕之　按：依時曆, 永平六年丁巳朔, 丙戌晦, 庚辰二十四日. 今推是年七月合朔丙戌, 即時曆六月晦晨夜, 日蝕不能見, 古今注誤.

三三六一頁　三行　古今注曰十二月　按：志文作「八年十月壬寅晦」, 明帝紀同. 今推永平八年十月壬寅晦日蝕, 與志、紀合, 古今注訛.

三三六一頁　四行　天下苦兵大臣驕橫　按：集解引錢大昕說, 謂占經作「天下苦兵大起」.

三三六一頁　五行　十三年十月甲辰晦日有蝕之　明帝紀作「十月壬辰晦」, 注引古今注作「閏八月」. 按：依時曆, 是年閏七月, 十月甲辰為朔, 非晦, 亦無壬辰. 今推是年八月合朔甲辰, 即時曆閏七月晦, 日蝕可見. 紀、志與古今注皆訛.

三三六一頁　七行　四騎脅大水　按：集解引錢大昕說, 謂占經無「大水」二字, 「脅」作「爵」.

三三六一頁　八行　主后壽命絕　按：「主」原訛「王」, 逕改正.

三三六一頁　九行　日有蝕之　「蝕」原作「食」, 以前後皆作「蝕」, 今改歸一律.

三三六二頁　一行　彗星東至有寇兵　按：集解引錢大昕說, 謂占經作「彗星東出, 有寇兵, 旱」.

三三六二頁　五行　辛未蝕大水　按：集解引錢大昕說, 謂占經「大水」下有「湯湯」二字.

三三六二頁　七行　(元)[章]和元年八月乙未晦日有蝕之　校補引錢大昭說, 謂「元和」當作「章和」, 閩本亦失正. 按：推章和元年八月乙未晦日蝕, 章帝紀亦書於章和元年, 錢說是, 今據改.

三三六二頁一四行　有土殃　按：集解引錢大昕說, 謂占經引無「土」字.

三三六三頁　三行　子為雄　按：王先謙謂占經引「雄」下有「近臣憂」三字.

三三六三頁　五行　無非無儀　殿本「儀」作「議」. 按：此與毛詩合. 校補引柳從辰說, 謂列女傳引詩正作「議」, 蓋本魯詩.

三三六三頁一０行　三年三月日有蝕之　按：今推是年三月合朔辛卯, 無日蝕, 古今注誤.

三三六三頁一五行　丙申蝕諸侯相攻　集解引錢大昕說, 謂占經引作「丙申日蝕, 諸侯相攻, 夷狄內侵, 旱」. 案本書注例, 日名同者不更注, 乃此引「諸侯相攻」句, 後元初五年八月丙申朔下引「夷狄內攘」句, 同日異占, 不可曉. 今按：校補謂錢氏以後注引「夷狄內攘」句為即「夷狄內侵」之異文, 其說亦誤. 蓋注所引潛潭巴丙申占驗, 本闕「夷狄內侵旱」五字, 說另詳後.

三三六四頁　一行　元初元年十月戊子朔日有蝕之　集解引惠棟說, 謂本紀三月癸酉朔日蝕. 今按：元初元年三月合朔壬戌, 無日蝕, 紀誤.

三三六四頁　四行　雌必成雄　按：集解引錢大昕說, 謂占經引作「必成雄, 有憂」.

三三六四頁　七行　四年二月乙(亥)[巳]朔　集解引洪亮吉說, 謂案安紀作「乙巳」, 下云乙卯、壬戌, 則日辰當以本紀為是. 又引周壽昌說, 謂下云「其月十八日壬戌, 武庫火」, 與紀同. 計乙巳朔至壬戌正十八日, 若是乙亥朔, 則下不得有壬戌, 宜從本紀. 今按：推是年二月合朔乙巳, 日蝕可見, 洪、周說是, 今據改. 又按：劉注引春秋諱潛潭巴「乙亥」云云, 足證所見本原作「乙亥」.

三三六四頁　八行　其[月]十(月)八日　據集解引周壽昌說改, 與安紀合, 說詳上.

三三六四頁　九行　乙亥蝕東國(發)兵　集解引錢大昕說, 謂占經引作「乙亥日蝕, 陽不明, 冬無水, 東國兵」. 按：張森楷校勘記謂「東國」下無「發」字是, 若有「發」字則與乙巳占同, 非也. 今據張說刪「發」字.

三三六四頁一一行　潛潭巴曰丙申蝕夷狄內攘　按：校補謂案占經作「庚申日蝕, 夷狄內攘」, 是「丙申蝕」乃「庚申蝕」之誤. 而此引「潛潭巴曰」十一字應在後「延光三年九月庚申晦日有蝕之」下, 因「庚申」誤為「庚寅」, 故注文亦誤移於此. 錢大昕氏偶忘「夷狄內攘」四字本為庚申蝕占驗, 故雖知前注所引潛潭巴丙申蝕占驗有誤, 而仍不免誤說也.

三三六四頁一五行　去[年]二月京師地震　據汲本、殿本補.

三三六五頁　三行　法當(坤)[由]陽　據汲本、殿本改. 按：「法當坤陽」不可解, 由有從義, 當不誤, 今據改.

三三六五頁　七行　建光元年鄧[太]后崩　據汲本補. 按：「元年」汲本、殿本並訛「二年」.

三三六五頁　七行　辭言地震日蝕任[在]中(官)[宮]汲本、殿本作「辭言地震日蝕在中宮」. 按：上文言「戊者土主, 任在中宮」, 足證原本「任」下脫「在」字, 「宮」誤「官」, 而汲本、殿本則「在」上脫一「任」字也. 今據以改正.

三三六五頁　八行　竟有廢[立]之謀　據汲本、殿本補.

三三六五頁　九行　永寧元年七月乙酉朔日有蝕之　安帝紀同. 按：今推是年七月合朔乙酉, 無日蝕.

三三六五頁一０行　賢人消　按：集解引錢大昕說, 謂占經引「消」上有「退」字.

三三六五頁一二行　延光三年九月庚(寅)[申]晦　集解引洪亮吉說, 謂案安紀作「庚申」, 上云丁酉、乙巳, 則日辰當以本紀為是. 今據改.

三三六五頁一六行　案馬融集是時融為許令　按：「馬」原訛「焉」, 「時」原訛「蝕」, 逕改正.

三三六六頁　三行　(陷)[昭]在前志　據張森楷校勘記改.

三三六六頁　三行　茀氣干參　按：「干」原訛「于」, 逕改正.

三三六六頁　三行　臣前得敦朴之(人)[徵]校補謂「人」當作「徵」, 今據改. 按：融於順帝陽嘉二年以敦樸徵.

三三六六頁　四行　殆謂西戎北狄　按：「北」原訛「此」, 逕改正.

三三六六頁　五行　驗略效[矣]據汲本、殿本補.

三三六六頁　五行　申誡重(諱)[譴]據汲本、殿本改.

三三六六頁　六行　將吏策勳之名　按：「勳」原訛「動」, 逕據汲本、殿本改正.

三三六六頁　六行　皆粗圖(身)[伸]一時之權　據校補說改.

三三六六頁　七行　則各相(不大)[美其]疢病　據校補說改.

三三六六頁一二行　施與孤弱　按：「孤」原訛「不」, 逕據汲本、殿本改正.

三三六六頁一四行　狐疑無斷　按：「狐」原訛「孤」, 逕據汲本、殿本改正.

三三六七頁　二行　王命不行　按：集解引錢大昕說, 謂占經「王命」作「主命」.

三三六七頁一一行　日蝕己丑天下唱之　按：錢大昕考異謂占經引作「己丑日蝕, 臣伐其主, 天下皆亡」. 又按：「日蝕己丑」汲本作「己丑蝕」.

三三六八頁　三行　有旱有兵　按：集解引錢大昕說, 謂占經「旱」上無「有」字.

三三六八頁　四行　元嘉二年七月二日庚辰日有蝕之　桓帝紀同. 按今推是年七月合朔己卯, 無日蝕.

三三六八頁　七行　悽愴傷心　按：「悽」原訛「連」, 逕改正.

三三六八頁一四行　太史陳援　按：集解引惠棟說, 謂梁冀傳「援」作「授」.

三三六九頁　三行　九年正月辛卯朔　按：集解引洪亮吉說, 謂案桓紀作「辛亥」, 下云己酉, 則日辰當以續志為是.

三三六九頁　五行　臣代其主　按：殿本「代」作「伐」, 與占經合. 校補謂桓帝崩, 靈帝由外藩入繼而代其位, 則作「代」亦自可通.

三三六九頁　七行　勃海(盜賊)[海溢]按：集解引惠棟說, 謂「盜賊」誤, 案紀云「勃海海溢」也. 今據改.

三三六九頁　八行　壬子蝕妃后專恣女謀主　按：集解引錢大昕說, 謂占經作「壬子日蝕, 女謀王, 女主憂」.

三三六九頁一二行　三年三月丙寅晦日有蝕之　靈帝紀同. 按今推是年四月合朔丁卯晨夜, 日蝕不能見.

三三六九頁一四行　辛酉蝕女謀主　按：集解引錢大昕說, 謂占經作「辛酉日蝕, 女謁且興, 姦邪欲起」.

三三六九頁一四行　谷永上書　按：「谷」原訛「公」, 逕改正.

三三七０頁　一行　熹平二年十二月癸酉晦日有蝕之　靈帝紀同. 按：是年十二月乙巳朔, 晦為甲戌而非癸酉. 今推三年正月合朔甲戌, 即時曆上年十二月晦, 日蝕可見, 紀、志俱訛.

三三七０頁　二行　天有大異　按：「天」原作「夫」, 逕據汲本、殿本改正.

三三七０頁　六行　光和元年二月辛亥朔日有蝕之　靈帝紀同. 按：今推是年二月合朔辛亥, 無日蝕, 紀、志俱訛.

三三七０頁一０行　簡宗廟(上)[水]不潤下　據汲本、殿本改. 按：「簡宗廟」下疑脫一「則」字.

三三七０頁一一行　其救之也　按：海原閣校刊本蔡中郎集作「則其救也」.

三三七０頁一六行　河決海[溢]久霧連陰　集解引錢大昕說, 謂占經作「河決海溢, 久霧連陰」. 今按：「河決海」不成語, 據錢說補一「溢」字.

三三七一頁　三行　雷電擊殺骨肉相攻　按：集解引錢大昕說, 謂占經作「雷擊殺人, 骨肉爭功」.

三三七一頁一０行　後火燒官兵　按：集解引錢大昕說, 謂占經作「火燒後宮」.

三三七一頁一一行　六年(十月癸未)[二月丁卯]朔　獻帝紀作「三月丁卯」. 集解引洪亮吉說, 謂「十月癸未」應作「三月丁卯」, 此因下文十三年而誤. 今按：建安六年三月丁酉朔, 無丁卯, 十月甲子朔, 非癸未, 推是年二月合朔丁卯, 八月合朔甲子, 即時曆七月晦, 均有日蝕可見. 足證志月日俱誤, 獻帝紀「三月」則為「二月」之訛, 今據以改正.

三三七二頁　七行　(征)[在]南北面　據汲本、殿本改.

三三七二頁　九行　皇德傳史　按：汲本「皇」作「星」.

三三七二頁一四行　偏刺日　按：汲本作「遍周日」, 殿本作「遍刺日」.

三三七三頁　六行　時則天雨　按：汲本、殿本「天」作「大」.

三三七三頁　七行　社稷移(亡)[主]據汲本、殿本改.

後漢書志第十九 郡國一

河南　河內　河東　弘農　京兆　馮翊　扶風  右司隸

漢書地理志記天下郡縣本末, 及山川奇異, 風俗所由, 至矣. 今但錄中興以來郡縣改異, 及春秋、三史會同征伐地名[一], 以為郡國志[二]. 凡前志有縣名, 今所不載者, 皆世祖所并省也. 前無今有者, 後所置也. 凡縣名先書者, 郡所治也[三].

[一]臣昭案：志猶有遺闕, 今眾書所載, 不可悉記. 其春秋土地, 通儒所據而未備者, 皆先列焉.

[二]本志唯郡縣名為大書, 其山川地名悉為細注, 今進為大字. 新注證發, 臣劉昭採集.

[三]帝王世記曰：「自天地設闢, 未有經界之制. 三皇尚矣. 諸子稱神農之王天下也, 地東西九十萬里, 南北八十五萬里. 及黃帝受命, 始作舟車, 以濟不通. 乃推分星次, 以定律度. 自斗十一度至婺女七度, 一名須女, 曰星紀之次, 於辰在丑, 謂之赤奮若, 於律為黃鍾, 斗建在子, 今吳、越分野. 自婺女八度至危十六度, 曰玄枵之次, 一名天黿, 於辰在子, 謂之困敦, 於律為大呂, 斗建在丑, 今齊分野. 自危十七度至奎四度, 曰豕韋之次, 一名娵訾, 於辰在亥, 謂之大淵獻, 於律為太蔟, 斗建在寅, 今衛分野. 自奎五度至胃六度, 曰降婁之次, 於辰在戌, 謂之閹茂, 於律為夾鍾, 斗建在卯, 今魯分野. 自胃七度至畢十一度, 曰大梁之次, 於辰在酉, 謂之作噩, 於律為姑洗, 斗建在辰, 今趙分野. 自畢十二度至東井十五度, 曰實沈之次, 於辰在申, 謂之涒灘, 於律為中呂, 斗建在巳, 今晉、魏分野. 自井十六度至柳八度, 曰鶉首之次, 於辰在未, 謂之協洽, 於律為蕤賓, 斗建在午, 今秦分野. 自柳九度至張十七度, 曰鶉火之次, 於辰在午, 謂之敦牂, 一名大律, 於律為林鍾, 斗建在未, 今周分野. 自張十八度至軫十一度, 曰鶉尾之次, 於辰在巳, 謂之大荒落, 於律為夷則, 斗建在申, 今楚分野. 自軫十二度至氐四度, 曰壽星之次, 於辰在辰, 謂之執徐, 於律為南呂, 斗建在酉, 今韓分野. 自氐五度至尾九度, 曰大火之次, 於辰在卯, 謂之單閼, 於律為無射, 斗建在戌, 今宋分野. 自尾十度至斗十度百三十五分而終, 曰析木之次, 於辰在寅, 謂之攝提格, 於律為應鍾, 斗建在亥, 今燕分野. 凡天有十二次, 日月之所躔也；地有十二分, 王侯之所國也. 故四方方七宿, 四七二十八宿, 合百八十二星. 東方蒼龍三十二星, 七十五度；北方玄武三十五星, 九十八度(四分度之一)；西方白虎五十一星, 八十度；南方朱雀六十四星, 百一十二度. 周天三百六十五度四分度之一. 一度二千九百三十二里, 分為十二次, 一次三十度三十二分度之十四, 各以附其七宿閒. 距周天積百七萬九百一十三里, 徑三十五萬六千九百七十一里. 陽道左行, 故太歲右轉, 凡中外官常明者百二十四, 可名者三百二十, 合二千五百星. 微星之數, 凡萬一千五百二十星, 萬物所受, 咸系命焉. 此黃帝創制之大略也. 而佗說稱日月所照三十五萬里. 考諸子所載, 神農之地, 過日月之表, 近為虛誕. 及少昊氏之衰, 九黎亂德, 其制無聞矣. 洎顓頊之所建, 帝嚳受定, 則孔子稱其地北至幽陵, 南暨交阯, 西蹈流沙, 東極蟠木, 日月所照, 莫不底焉, 是以建萬國而制九州. 至堯遭洪水, 分為十二州, 今虞書是也. 及禹平水土, 還為九州, 今禹貢是也. 是以其時九州之地, 凡二千四百三十萬八千二十四頃, 定墾者九百(一)[三]十萬(八)[六]千二十四頃, 不墾者千五百萬二千頃, 民口千三百五十五萬三千九百二十三人. 至于塗山之會, 諸侯承唐虞之盛, 執玉帛亦有萬國. 是以山海經稱禹使大章步自東極, 至于西垂, 二億三萬三千五百里七十一步. 又使豎亥步[自]南極, (北)盡於北垂, 二億三萬三千五百里七十五步. 四海之內, 則東西二萬八千里, 南北二萬六千里, 出水者八千里, 受水者八千里, [經]名山五千三百五十, (經)六萬四千五十六里. 出銅之山四百六十七, 出鐵之山三千六百九. 以供財用, 儉則有餘, 奢則不足. 以男女耕織, 不奪其時, 故公家有三十年之積, 私家有九年之儲. 及夏之衰, 棄稷弗務, 有窮之亂, 少康中興, 乃復禹跡. 孔甲之至桀行暴, 諸侯相兼, 逮湯受命, 其能存者三千餘國, 方於塗山, 十損其七. 民離毒政, 將亦如之. 殷因於夏, 六百餘載, 其閒損益, 書策不存, 無以考之. 又遭紂亂, 至周剋商, 制五等之封, 凡千七百七十三國, 又減湯時千三百矣. 民眾之損, 將亦如之. 及周公相成王, 致治刑錯, 民口千三百七十一萬四千九百二十三人, 多禹十六萬一千人, 周之極盛也. 其後七十餘歲, 天下無事, 民彌以息. 及昭王南征不反, 穆王失荒, 加以幽、厲之亂, 平王東遷, 三十餘載, 至齊桓公二年, 周莊王之十三年, 五千里內, 非天王九儐之御, 自世子公侯以下至於庶民, 凡千一百八十四萬七千人, 除有土老疾, 定受田者九百萬四千人. 其後諸侯相并, 當春秋時, 尚有千二百國. 二百四十二年之中, 殺君三十六, 亡國五十二, 諸侯奔走不得保社稷者, 不可勝數. 至于戰國, 存者十餘. 於是從橫短長之說, 相奪於時, 殘民詐力之兵, 動以萬計. 故崤有匹馬之禍, 宋有易子之急, 晉陽之(國)[圍], 縣釜而炊, 長平之戰, 血流漂鹵. 周之列國, 唯有燕、衛、秦、楚而已. 齊及三晉, 皆以篡亂, 南面稱王. 衛雖得存, 不絕若□. 然考蘇、張之說, 計秦及山東六國, 戎卒尚存五百餘萬, 推民口數, 尚當千餘萬. 及秦兼諸侯, 置三十六郡, 其所殺傷, 三分居二；猶以餘力, 行參夷之刑, 收太半之賦, 北築長城四十餘萬, 南戍五嶺五十餘萬, 阿房、驪山七十餘萬, 十餘年閒, 百姓死沒, 相踵于路. 陳、項又肆其餘烈, 故新安之坑, 二十餘萬, 彭城之戰, 睢水不流. 至漢祖定天下, 民之死傷, 亦數百萬. 是以平城之卒, 不過三十萬, 方之六國, 五損其二. 自孝惠至文、景, 與民休息, 六十餘歲, 民眾大增, 是以太倉有不食之粟, 都內有朽貫之錢. 武帝乘其資畜, 軍征三十餘歲, 地廣萬里, 天下之眾亦減半矣. 及霍光秉政, 乃務省役, 至于孝平, 六世相承, 雖時征行, 不足大害, 民戶又息. 元始二年, 郡、國百三, 縣、邑千(四)[五]百八十七, 地東西九千三百二里, 南北萬三千三百六十八里, 定墾田八百二十七萬五百三十六頃, 民戶千三百二十三萬三千六百一十二, 口五千九百一十九萬四千九百七十八人, 多周成王四千五百四十八萬五十五人, 漢之極盛也. 及王莽篡位, 續以更始、赤眉之亂, 至光武中興, 百姓虛耗, 十有二存. 中元二年, 民戶四百二十七萬千六百三十四, 口(三)[二]千一百萬七千八百二十人. 永平、建初之際, 天下無事, 務在養民, 迄于孝和, 民戶滋殖. 及孝安永初、元初之閒, 兵飢之苦, 民人復損. 至于孝桓, 頗增於前. 永壽二年, 戶千六百七萬九百六, 口五千六萬六千八百五十六人, 墾田亦多, 單師屢征. 及靈帝遭黃巾, 獻帝即位而董卓興亂, 大焚宮廟, 劫御西遷, 京師蕭條, 豪桀並爭, 郭汜、李傕之屬, 殘害又甚, 是以興平、建安之際, 海內凶荒, 天子奔流, 白骨盈野, 故陝津之難, 以箕撮指, 安邑之東, 后裳不完, 遂有寇戎, 雄雌未定, 割剝庶民, 三十餘年. 及魏武皇帝剋平天下, 文帝(授)[受]禪, 人眾之損, 萬有一存. 景元四年, 與蜀通計民戶九十四萬三千四百二十三, 口五百三十七萬二千八百九十一人. 又案正始五年, 揚威將軍朱照日所上吳之所領兵戶凡十三萬二千, 推其民數, 不能多蜀矣. 昔漢永和五年, 南陽戶五十餘萬, 汝南戶四十餘萬, 方之於今, 三帝鼎足, 不踰二郡, 加有食祿復除之民, 凶年飢疾之難, 見可供役, 裁若一郡. 以一郡之人, 供三帝之用, 斯亦勤矣. 自禹至今二千餘載,

六代損益, 備於茲焉.」臣昭案：謐記云春秋時有千二百國, 未知所出. 班固云周之始, 爵五而土三, 蓋千八百國. 轉相吞滅, 數百年閒, 列國耗盡, 至春秋時, 尚有數十.

河南尹秦三川郡, 高帝更名. 世祖都雒陽, 建武十五年改曰河南尹[一]. 二十一城, 永和五年戶二十萬八千四百八十六, 口百一萬八百二十七.

[一]應劭漢官曰：「尹, 正也. 郡府聽事壁諸尹畫贊, 肇自建武, 訖于陽嘉, 注其清濁進退, 所謂不隱過, 不虛譽, 甚得述事之實. 後人是瞻, 足以勸懼, 雖春秋采毫毛之善, 罰纖釐之惡, 不避王公, 無以過此, 尤著明也.」

雒陽[一]周時號成周[二]. 有狄泉, 在城中[三]. 有唐聚[四]. 有上程聚[五]. 有士鄉聚[六]. 有褚氏聚[七]. 有榮錡澗[八]. 有前亭[九]. 有圉鄉[一０]. 有大解城[一一]. 河南[一二]周公時所城雒邑也, 春秋時謂之王城[一三]. 東城門名鼎門[一四], 北城門名乾祭[一五]. 又有甘城[一六], 有蒯鄉[一七]. 　梁故國, 伯翳後[一八]. 有霍陽山[一九]. 有注城. [二０]　熒陽有鴻溝水[二一]. 有廣武城[二二]. 有虢亭, 虢叔國. 有隴城[二三]. 有薄亭. 有敖亭[二四]. 有(費)[熒]澤[二五]. 　卷[二六]有長城, 經陽武到密[二七]. 有垣雝城, 或曰古衡雍[二八]. 有扈城亭[二九]. 　原武　陽武[三０]中牟[三一]有圃田澤[三二]. 有清口水[三三]. 有管城[三四]. 有曲遇聚[三五]. 有蔡亭. 開封[三六]　菀陵有棐林. [三七]有制澤. [三八]有瑣侯亭. [三九]　平陰　穀城瀍水出. [四０]有函谷關. [四一]緱氏[四二]有鄔聚. [四三]有轘轅關. [四四]　鞏[四五]有尋谷水. [四六]有東訾聚, 今名訾城. [四七]有坎埳聚. [四八]有黃亭. 有湟水. [四九]有明谿泉. [五０]成睪[五一]有旃然水. [五二]有瓶丘聚. 有漫水. 有汜水. [五三]京[五四]密[五五]有大騩山. [五六]有梅山. [五七]有陘山. [五八]新城[五九]有高都城. [六０]有廣成聚. [六一]有鄤聚, 古鄤氏, 今名蠻中. [六二]　匽師[六三]有尸鄉, [六四]春秋時曰尸氏. [六五]新鄭詩鄭國, 祝融墟. [六六]平

[一]摯虞曰：「古之周南, 今之雒陽.」魏氏春秋曰：「有委粟山, 在陰鄉, 魏時營為圓丘.」皇覽曰：「縣東北山萇弘冢, 縣北芒山道西呂不韋冢.」

[二]公羊傳曰：「成周者何? 東周也.」何休曰：「周道始成, 王之所都也.」帝王世記曰：「城東西六里十一步, 南北九里一百步.」晉元康地道記曰：「城內南北九里七十步, 東西六里十步, 為地三百(里)[頃]一十二畝有三十六步. 城東北隅周威烈王冢.」

[三]左傳僖二十九年「盟于狄泉」, 杜預曰城內太倉西南池水. 或曰本在城外, 定元年城成周乃繞之. 案：此水晉時在東(官)[宮]西北. 帝王世記曰：「狄泉本殷之墓地, 在成周東北, 今城中有殷王冢是也. 又太倉中大冢, 周景王也.」

[四]左傳昭二十三年「尹辛敗劉師于唐」.

[五]古程國, 史記曰重黎之後, 伯休甫之國也. 關中更有程地. 帝王世記曰「文王居程, 徙都豐」, 故此加為上程.

[六]馮異斬武勃(也)[地].

[七]左傳昭二十六年「王宿褚氏」, 杜預曰縣南有褚氏亭.

[八]左傳周景王「崩于榮錡氏」, 杜預曰鞏縣西.

[九]杜預曰縣西南有泉亭. 即泉戎也.

[一０]左傳昭二十二年單氏「伐東圉」, 杜預曰縣東南有圉鄉. 又西南有戎城, 伊雒之戎.

[一一]左傳昭二十三年晉師次于解, 杜預曰縣西南有大解、小解.

[一二]帝王世記曰：「城西有郟鄏陌, 太康畋于有□之表, 今河之南.」本傳有(員)[負]犢山.

[一三]鄭玄詩譜曰：「周公攝政五年, 成王宅雒邑, 使邵公先相宅, 既成, 謂之王城.」博物記曰：「王城万七百二十丈, 郛方(七)[一]十里, 南望□水, 北至陝山.」地道記曰去雒城四十里. 左傳定八年「單子伐穀城」, 杜預曰在縣西.

[一四]帝王世記曰：「東南門九鼎所從入.」又曰：「武王定鼎雒陽西南, 雒水北鼎中觀是也.」

[一五]左傳昭二十四年「士伯立於乾祭」. 皇覽曰：「城西南柏亭西周山上周靈王冢, 民祠之不絕.」

[一六]杜預曰縣西南有甘泉.

[一七]左傳昭二十三年尹辛攻蒯. 晉地道記曰：「在縣西南, 有蒯亭.」

[一八]有陽人聚. 史記曰：「秦滅東周, 不絕其祀, 以陽人地[賜周君].」

[一九]左傳哀四年「楚為一昔之期, 襲梁及霍」.

[二０]史記曰魏文侯(四)[三]十二年敗秦于注. 博物記曰：「梁伯好土功, 今梁多有城.」

[二一]文穎曰：「於熒陽下引河東南為鴻溝, 即官度水也.」

[二二]西征記曰：「有三皇山, 或謂三室山. 山上有二城, 東者曰東廣武, 西者曰西廣武, 各在山一頭, 相去二百餘步, 其閒隔深澗, 漢祖與項籍語處.」

[二三]左傳文(三)[二]年「盟于垂隴」.

[二四]周宣王狩于敖. 左傳宣十二年「晉師在敖、鄗之閒」. 秦立為敖倉.

[二五]左傳宣十二年楚潘黨逐魏錡及熒, 杜預曰縣東熒澤也.

[二六]左傳成十年晉鄭盟脩澤, 杜預曰縣東有脩武亭.

[二七]史記蘇秦說襄王曰：「大王之地, 西有長城之界.」

[二八]史記□忌謂魏王曰：「王有鄭地, 得垣雍」者也. 杜預曰即是衡雍. 又今縣所治城.

[二九]左傳莊二十三年「盟于扈」, 杜預曰在縣西北.

[三０]有武彊城. 史記曰曹參攻武彊. 秦始皇東遊至陽武博浪沙中, 為盜所驚.

[三一]左傳宣元年諸侯救鄭, 遇于北林, 杜預曰縣西南有林亭, 在鄭北.

[三二]左傳曰原圃. 爾雅十藪, 鄭有圃田.

[三三]左傳閔二年遇于清, 杜預曰縣有清陽亭.

[三四]杜預曰管國也, 在京縣東北. 漢書音義曰：「故管叔邑.」

[三五]前書曹參破楊熊.

[三六]左傳哀十四年「逢澤有介麋」, 杜預曰在縣東北, 遠, 疑[非]. 徐廣曰逢池也.

[三七]左傳宣元年諸侯會于棐林, 杜預曰縣東[南]有林鄉. 徐齊民北征記曰：「縣東南有大隧澗, 鄭莊公所闕. 又大城東臨濮水, 水東溱水注于洧, 城西臨洧水.」

[三八]左傳(宣)[成]十[六]年諸侯遷於制田, 杜預曰縣東有制(城)[澤].

[三九]左傳襄十一年諸侯之師次于瑣, 杜預曰縣東有瑣侯亭.

[四０]博物記曰：「出潛亭山.」

[四一]西征記曰：「函谷左右絕岸十丈, 中容車而已.」

[四二]左傳曰呂相絕秦伯, 「殄滅我費、滑」, 杜預曰滑國都於費, 今緱氏縣. 案本紀, 縣有百坏山. 干寶搜神記曰：「縣有延壽城.」

[四三]左傳王取鄔、劉, 杜預曰鄔在縣西南.

[四四]瓚曰：「險道名, 在縣東南.」

[四五]鞏伯國. 左傳曰「商湯有景亳之命」, 杜預曰縣西南有湯亭. 帝王世記曰：「湯亭[在]偃師.」又曰：「夏太康五弟, 須于雒汭, 在縣東北三十里.」

[四六]左傳昭二十三年王師、晉師圍鄩中. 史記(曰)張儀[曰]「下兵三川, 塞什谷之口」, 徐廣曰縣有尋口.

[四七]左傳昭二十三年「單子取訾」, 杜預曰在縣西南. 晉地道記曰在縣之東.

[四八]左(氏)[傳], 周襄王出, 國人納之坎埳, 杜預曰在縣東. 地道記在南.

[四九]左傳昭二十二年「王子猛居于皇」, 杜預曰有黃亭, 在縣西(北)[南].

[五０]左傳昭二十(三)[二]年「賈辛軍于谿泉」.

[五一]史記曰, 成睾北門名(王)[玉]門. 左傳「破燕師于北制」. 杜預曰「北制, 一名虎牢」, 亦即此縣也. 穆天子傳曰：「七萃之士, 生搏虎而獻天子, 命為柙, 而畜之東虢, 是曰虎牢.」左傳曰鄭子皮勞晉韓宣子于索氏, 杜預曰縣東有大索城. 尚書禹貢「至于大岯」, 張揖云成睾縣山. 又有旋門阪, 縣西南十里, 見東京賦(曰).

[五二]左傳襄十八年楚伐鄭, 次旃然.

[五三]左傳曰周襄王處鄭地汜.

[五四]鄭共叔所居, 左傳云「謂之京城大叔」. 應劭曰：「有索亭. 楚漢戰京、索.」北征記又有索水.

[五五]春秋時曰新城, 傳曰新密. 僖六年諸侯圍新城, 杜預曰一名密縣.

[五六]山海經曰：「大騩之山, 其陰多鐵, 多美堊. 有草焉, 狀如蓍而毛, 青華而白實, 其名曰(尪)[□], 服者不夭.」

[五七]左傳曰襄十八年楚伐鄭, 右迴梅山, 在縣西北.

[五八]史記魏襄王六年伐楚, 敗之陘山. 秦破魏華陽, 地亦在縣. 杜預遺令曰：「山上有冢, 或曰子產, 邪東北向新鄭城, 不忘本也.」

[五九]左傳曰文十七年周敗戎于邥垂, 杜預曰縣北有垂亭. 史記秦遷西周公於狐, 徐廣曰「與陽人聚相近, 在雒陽南百五十里梁、新城之閒」.

[六０]史記蘇代說韓相國以高都與周者.

[六一]有廣成菀.

[六二]左傳昭十六年楚殺鄤子, 杜預曰縣東南有蠻城. 又祭遵獲張滿也.

[六三]帝王世記曰：「帝嚳所都, 殷盤庚復南亳, 是為西亳.」皇覽曰「北有睾繇祠」, 又曰「有湯亭, 有湯祠」.

[六四]帝王世記曰：「尸鄉在縣西二十里.」

[六五]左傳昭二十六年劉人敗子朝之師于尸氏. 前書田橫自殺處.

[六六]皇甫謐曰：「古有熊國, 黃帝之所都.」

河內郡高帝置. 雒陽北百二十里. 十八城, 戶十五萬九千七百七十, 口八十萬一千五百五十八.

懷有隰城[一]. 河陽[二]有湛城. 　軹[三]有原鄉[四]. 有湨梁[五]. 波有絺城[六]. 沁水[七]野王有太行山[八]. 有射犬聚[九]. 有邘城[一０]. 溫蘇子所都. 濟水出, 王莽時大旱, 遂枯絕[一一]. 州　平睾有邢丘, 故邢國, 周公子所封[一二]. 有李城[一三]. 山陽邑. 有雍城[一四]. 有蔡城[一五]. 武德　獲嘉侯國. 　脩武故南陽, 秦始皇更名. 有南陽城[一六], 陽樊、攢茅田[一七]. 有小脩武聚[一八]. 有隤城[一九]. 共本國. 淇水出. [二０]有汎亭[二一]. 汲[二二]朝歌[二三]紂所都居[二四], 南有牧野[二五], 北有邶國, 南有寧鄉. [二六]蕩陰有羑里城[二七]. 林慮故隆慮, 殤帝改. 有鐵[二八].

[一]左傳曰王取鄭隰城, 杜預曰在縣西南. 傳又曰卻至與周爭鄇田, 杜預曰縣西南有鄇人亭.

[二]左傳曰王與鄭盟, 杜預曰縣南孟津.

[三]左傳曰王以蘇忿生田向與鄭, 杜預曰縣西北地名向上.

[四]左傳曰王與鄭原, 杜預曰沁水西北有原城.

[五]左傳曰襄十六年諸侯會湨梁.

[六]左傳曰王與鄭絺, 杜預曰在野王縣西南.

[七]山海經曰沁水出井陘東.

[八]山海經曰：「其上有金玉, 下有碧. 有獸焉, 其狀如麋而四角, 馬尾而有距, 其名曰驒還.」酈食其說曰「杜太行之道」, 韋昭曰在縣北.

[九]世祖破青犢也.

[一０]史記曰紂以文王、九侯、鄂侯為三公, 徐廣曰「鄂」一作「邘」. 武王子封在縣西北.

[一一]皇覽曰：「縣郭東濟水南有虢公冢.」

[一二]臣瓚曰：「丘名也, 非國, 在襄國西.」

[一三]史記曰邯鄲李同卻秦兵, 趙封其父李侯, 徐廣曰即此城.

[一四]杜預曰古雍國, 在縣西.

[一五]蔡叔邑此, 猶鄭管城之類乎?

[一六]左傳僖四年晉文公圍南陽. 史記曰：「白起攻韓南陽, 太行道絕之.」山海經曰：「太行之山, 清水出焉.」郭璞曰：「脩武縣北黑山亦出清水.」

[一七]服虔曰：「樊仲山之所居, 故名陽樊.」杜預曰縣西北有(贊)[攢]城. 左傳曰定元年魏獻子田大陸, 杜預曰西北吳澤也.

[一八]春秋曰寧. 史記曰高祖得韓信軍小脩武, 晉灼曰在城東.

[一九]左傳隱十一年「以隤與鄭」.

[二０]前志注曰水出北山. 博物記曰：「有奧水, 流入淇水, 有綠竹草.」

[二一]凡伯邑.

[二二]晉地道記曰有銅關.

[二三]有鹿腹山.

[二四]帝王世記曰紂糟丘、酒池、肉林在城西. 前書注曰鹿臺在城中.

[二五]去縣十七里.

[二六]史記旡忌說魏安僖王曰「通韓上黨於共寧」, 徐廣曰有寧鄉. 左傳曰襄二十三年「救晉, 次雍榆」, 杜預曰縣東有雍城是也.

[二七]韋昭曰：「羑音酉. 文王所拘處.」

[二八]徐廣曰：「洹水所出. 蘇秦合諸侯盟處.」班叔皮遊居賦亦曰「漱余馬乎洹泉, 嗟西伯於牖城」.

河東郡秦置, 雒陽西北五百里[一]. 二十城, 戶九萬三千五百四十三, 口五十七萬八百三.

[一]博物記曰：「有山澤近鹽. 沃土之民不才, 漢興少有名人, 大衣冠三世皆衰絕也.」

安邑[一]. 有鐵, 有鹽池[二]. 楊有高梁亭[三]. 平陽侯國[四]. 有鐵. 堯都此[五]. 臨汾[六]有董亭[七]. 汾陰[八]有介山[九]. 蒲阪有雷首山[一０]. 有沙丘亭[一一]. 大陽有吳山, 上有虞城[一二], 有下陽城[一三], 有茅津[一四]. 有顛軨阪[一五]. 解[一六]有桑泉城[一七]. 有臼城[一八]. 有解城[一九]. 有瑕城. [二０]皮氏有耿鄉[二一]. 有鐵. 有冀亭[二二]. 聞喜邑[二三], 本曲沃[二四]. 有董池陂, 古董澤[二五]. 有稷山亭. [二六]有涑水[二七]. 有洮水. 　絳邑[二八]. 有翼城[二九]. 永安故彘[三０], 陽嘉二年更名[三一]. 有霍大山[三二]. 河北詩魏國. 有韓亭. 　猗氏[三三]垣有王屋山, 兗水出[三四]. 有壺丘亭[三五]. 有邵亭. [三六]襄陵[三七]北屈[三八]有壺口山. [三九]有采桑津. [四０]蒲子[四一]濩澤侯國. 有(祁)[析]城山. [四二]端氏[四三]

[一]帝王世記曰：「縣西有鳴條陌. 湯伐桀, 戰昆吾亭. 左傳昆吾與桀同日亡.」地道記[巫]咸山在南.

[二]前志曰池在縣西南. 魏都賦注曰在猗氏六十四里. 楊佺期雒陽記曰：「河東鹽池長七十里, 廣七里, 水氣紫色. 有別御鹽, 四面刻如印齒文章, 字妙不可述.」

[三]左傳曰僖(九)[二十四]年晉懷公死高梁, 杜預曰在縣西南. 地道記有梁城, 去縣五十里, 叔嚮邑也.

[四]左傳曰成七年諸侯盟馬陵, 杜預曰衛地也, 平陽東南地名馬陵. 又說在魏郡元城.

[五]晉地道記曰有堯城.

[六]博物記曰有賈鄉, 賈伯邑.

[七]左傳曰晉改蒐于董, 杜預曰縣有董亭.

[八]博物記曰：「古之綸, 少康邑.」

[九]縣西北有狐谷亭. 郭璞爾雅注曰：「縣有水口, 如車輪許, 濆沸涌出, 其深無限, 名之為瀵.」

[一０]史記曰趙盾田首山, 息桑下, 有餓人祇彌明. 縣南二十里有歷山, 舜所耕處. 又伯夷、叔齊隱於首陽山, 馬融曰在蒲阪華山之北, 河曲之中.

[一一]左傳曰文十二年秦晉戰河曲, 杜預曰在縣南. 湯伐桀, 孔安國曰河曲之南.

[一二]杜預曰虞國也. 帝王世記曰：「舜嬪于虞, 虞城是也.」亦謂吳城, 史記秦昭王伐魏取吳城, 即此城也. 皇覽曰：「盜跖冢臨河[曲].」博物記曰傅巖在縣北.

[一三]虢邑, 左傳僖二年虞、晉所滅. 縣東北三十里.

[一四]左傳曰「秦伐晉, 遂自茅津濟」, 杜預曰在縣西. 南有茅亭, 即茅戎.

[一五]左傳曰「入自顛軨」. 博物記曰在縣鹽池東, 吳城之北, 今之吳阪. 杜預曰在縣東北.

[一六]左傳曰咎犯與秦晉大夫盟於郇, 杜預曰縣西北有郇城. 博物記曰有智邑.

[一七]左傳僖二十四年晉文公入桑泉, 杜預曰在縣西二十里.

[一八]左傳曰晉文公入取臼衰者也. 杜預曰在縣東南. 博物記曰：「臼季邑. 縣西北卑耳山. 縣西南齊桓公西伐所登.」

[一九]左傳僖十五年晉侯賂秦, 內及解梁城.

[二０]左傳文十二年秦侵晉及瑕, 杜預曰猗氏縣東北有瑕城.

[二一]尚書祖乙徙耿. 左傳閔元年晉滅耿, 杜預曰縣東南有耿鄉. 博物記曰有耿城.

[二二]左傳僖二年, 晉荀息曰「冀為不道」, 杜預曰國, 在縣東北. 史記蘇代說燕王曰「下南陽, 封冀.」

[二三]博物記曰縣治涑之川. 史記曰伐韓到乾河. 郭璞曰：「縣東北有乾河口, 但有故溝處, 無復水.」左傳曰僖三十一年「晉蒐清原」, 杜預曰在縣北.

[二四]曲沃在縣東北數里, 與晉相去六七百里. 見毛詩譜注.

[二五]左傳曰「改蒐于董」, 「董澤之蒲」.

[二六]縣西五十里. 左傳曰宣十五年「晉侯治兵于稷」.

[二七]左傳呂相絕秦, 曰「伐我涑川」.

[二八]縣西有絳邑城, 杜預曰故絳也.

[二九]左傳隱五年曲沃伐翼, 杜預曰在縣東八十里.

[三０]史記曰周穆王封造父趙城, 徐廣曰在永安. 博物記曰有呂鄉, 呂甥邑也.

[三一]杜預曰縣東北有彘城.

[三二]爾雅曰：「西南之美者, 有霍山之多珠玉焉.」左傳曰閔元年晉滅霍, 杜預曰「縣東北有霍大山」. 史記曰原過受神人書, 稱「余霍大山山陽侯天吏也」. 又蜚廉於山得石槨, 仍葬也.

[三三]地道記曰：「左傳文十三年『詹嘉處瑕』, 在縣東北.」

[三四]史記曰：「魏武侯二年, 城王垣.」博物記曰：「山在東, 狀如垣.」

[三五]左傳襄元年晉討宋五大夫, 寘諸瓠丘, 杜預曰縣東南有壺丘亭.

[三六]博物記曰：「縣東九十里有郫邵之阨, 賈季迎公子樂于陳, 趙孟殺諸郫邵.」

[三七]晉地道記曰晉武公[自]曲沃徙此.

[三八]左傳曰「二屈」, 杜預曰「二」當為「北」. 傳曰「屈產之乘」, 有駿馬.

[三九]禹貢曰：「壺口治梁及岐.」

[四０]左傳僖八年晉敗狄于采桑, 杜預曰縣西南有采桑津.

[四一]左傳曰晉文公居蒲城, 杜預曰今蒲子縣.

[四二]前志曰在縣西南.

[四三]史記曰, 趙、韓、魏分晉, 封晉端氏.

弘農郡武帝置. 其二縣, 建武十五年屬. 雒陽西南四百五十里. 九城, 戶四萬六千八百一十五, 口十九萬九千一百一十三.

弘農故秦函谷關[一], 燭水出[二]. 有枯樅山[三]. 有桃丘聚, 故桃林[四]. 有務鄉[五]. 有曹陽亭[六]. 陝[七]本虢仲國[八]. 有焦城[九]. 有陝陌[一０]. 黽池穀水出[一一]. 有二崤.

新安澗水出[一二]. 宜陽[一三]陸渾西有虢略地[一四]. 　盧氏有熊耳山[一五], 伊水、清水出[一六]. 湖故屬京兆[一七]. 有閺鄉[一八]. 華陰故屬京兆[一九]. 有太華山. [二０]

[一]左傳曰「虢公敗戎于桑田」, 杜預曰在縣東北桑田亭.

[二]前志出(衡)[衙](山)嶺下谷.

[三]本傳赤眉立盆子於鄭北, 古今注曰在此山下.

[四]左傳曰守桃林之塞, 博物記曰在湖縣休與之山.

[五]赤眉破李松處.

[六]史記曰, 章邯殺周章于曹陽, 晉灼曰縣東十三里. 又獻帝東歸敗處, 曹公改曰好陽.

[七]史記曰：「自陝以西, 邵公主之；自陝以東, 周公主之.」

[八]杜預曰虢都上陽, 在縣東[南]. 有虢城.

[九]故焦國, 史記曰武王封神農之後於焦.

[一０]博物記：「二伯所分.」

[一一]前志曰出穀陽谷.

[一二]博物記曰：「西漢水出新安入雒.」又有孝水, 見潘岳西征賦.

[一三]有金門山, 山竹為律管.

[一四]左傳僖十五年晉侯賂秦, 東盡虢略, 杜預曰從河曲南行, 而東盡故虢.

[一五]山海經曰：「其上多漆, 其上多□. 浮豪之水出焉, 西北流注于雒, 其中多美玉, 多人魚.」

[一六]晉地道記：「伊東北入雒.」

[一七]前志有鼎湖.

[一八]皇覽曰：「戾太子南出, 葬在闅鄉南.」秦又改曰寧秦.

[一九]史記曰魏文侯三十六年齊侵陰晉. 前志曰高帝改曰華陰. 呂氏春秋九藪云「秦之陽華」, 高誘曰「或在華陰西」. 誘又曰「桃林縣西長城是也」. 晉地道記曰「潼關是也」.

[二０]左傳晉賂秦, 南及華山. 山海經曰：「太華之山, 削成而四方, 其高五千仞, 其廣十里, 鳥獸莫居. 有蛇焉, 名曰肥遺, 六足四翼, 見則天下大旱.」武王放馬牛於桃林墟, 孔安國曰在華山東. 晉地道記山在縣西南.

京兆尹秦內史, 武帝改. 其四縣, 建武十五年屬. 雒陽西九百五十里[一]. 十城, 戶五萬三千二百九十九, 口二十八萬五千五百七十四.

[一]決錄注曰：「京, 大也. 天子曰兆民.」

長安高帝所都[一]. 鎬在上林菀中[二]. 有細柳聚[三]. 有蘭池[四]. 有曲郵[五]. 有杜郵[六]. 霸陵有枳道亭[七]. 有長門亭[八]. 杜陵[九]酆在西南[一０]. 鄭[一一]新豐有驪山[一二], 東有鴻門亭[一三]及戲亭[一四]. 有(嚴)[掫]城. 　藍田出美玉[一五]. 長陵故屬馮翊[一六]. 商故屬弘農[一七]. 上雒侯國. 有冢領山, 雒水出. 故屬弘農[一八]. 有菟和山[一九]. 有蒼野聚. [二０]陽陵故屬馮翊.

[一]漢舊儀曰：「長安城方(亦)[六]十三里, 經緯各長十五里, 十二城門, 九百七十三頃. 城中皆屬長安令.」辛氏三秦記曰：「長安地皆黑壤, 城中今赤如火, 堅如石. 父老所傳, 盡鑿龍首山為城.」皇覽曰：「衛思后葬城東南桐(松)[柏]園, 今千人聚是.」

[二]孟康曰：「長安西南有鎬池. 秦始皇江神反璧曰：『為吾遺鎬池君.』」古史考曰：「武王遷鎬, 長安豐亭鎬池也.」皇覽曰：「文王、周公冢皆在鎬聚東杜中.」

[三]前書周亞夫所屯處.

[四]史記曰秦始皇微行夜出, 逢盜蘭池. 三秦記曰：「始皇引渭水為長池, 東西二百里, 南北三十里, 刻石為鯨魚二百丈.」

[五]前書高帝征黥布, 張良送至曲郵.

[六]史記曰白起死處. 三秦記曰：「長安城西有九嵕山, 西有杜山.」杜預曰「畢國在西北.」

[七]前書秦王子嬰降於軹道旁, 地道記曰霸水西.

[八]前書文帝出長門, 若見五人於道北, 立五帝壇.

[九]杜預曰古唐杜氏也.

[一０]杜預曰：「在鄠縣東.」決錄注曰：「鎬在酆水東, 酆在鎬水西, 相去二十五里.」

[一一]史記殺商君鄭黽池. 鄭桓公封於此. 黃圖云：「下邽縣並鄭, 桓帝西巡復之.」

[一二]杜預曰：「古驪戎國.」韋昭曰：「戎來居此山, 故號驪戎.」三秦記曰：「始皇墓在山北, 有始皇祠. 不齋戒往, 即疾風暴雨. 人理欲上, 則杳冥失道. 縣西有白鹿原, 周平王時白鹿出.」案關中圖, 縣南有新豐原, 白鹿在霸陵.

[一三]前書高帝見項羽處, 孟康曰「在縣東七十里, 舊大道北下阪口名」. 關中記云始皇陵北十餘里有謝聚.

[一四]周幽王死處, 蘇林曰縣東南四十里.

[一五]三秦記曰：「有川, 方三十里, 其水北流. 出玉、銅、鐵、石.」地道記有虎候山.

[一六]蔡邕作樊陵頌云：「前漢戶五萬, 口有十七萬, 王莽後十不存一. 永初元年, 羌戎作虐. 至光和, 領戶不盈四千. 園陵蕃衛粢盛之供, 百役出焉. 民用匱乏, 不堪其事.」

[一七]帝王世記曰：「契所封也.」左傳哀四年「將通於少習」, 杜預曰少習, 縣東之武關.

[一八]山海經曰雒水出(護)[讙]舉之山. 案(眾)[史]記云雒水出熊耳. 山海經曰雒出王城南, 至相谷西, 東北流, 去虎牢城西四十里, 注河口, 謂之雒汭.

[一九]左傳哀四年, 楚司馬軍于菟和.

[二０]左傳曰(昭)[哀]四年楚(左)[右]師軍蒼野, 杜預曰在縣南.

左馮翊秦屬內史, 武帝分, 改名. 雒陽西六百八十八里[一]. 十三城, 戶三萬七千九十, 口十四萬五千一百九十五[二].

[一]決錄注曰：「馮, 馮也. 翊, 明也.」

[二]潘岳關中記曰：「三輔舊治長安城中, 長吏各在其縣治民. 光武東都之後, 扶風出治槐里, 馮翊出治高陵.」

高陵 池陽[一]　雲陽[二]　祋祤永元九年復. 頻陽 萬年[三]蓮勺 重泉 臨晉本大荔. 有河水祠. 有芮鄉[四]. 有王城[五]. 郃陽永平二年復. 　夏陽有梁山[六]、龍門山[七]. 衙[八]　粟邑永元九年復.

[一]爾雅十藪, 周有焦穫, 郭璞曰縣瓠中是也. 地道記「有嶻嶭山, 在北. 有鬼谷, 生三所氏」. 案：史記鬼谷在潁川陽城, 與地記不同.

[二]有荊山. 帝王世記曰：「禹鑄鼎於荊山, 在馮翊懷德之南, 今其下荊渠也.」

[三]帝王世記曰「秦獻公都櫟陽」是也.

[四]古芮國, 與虞相讓者.

[五]史記曰秦厲恭公伐大荔, 取其王城, 即此城也. 左傳晉陰飴甥與秦伯盟王城, 杜預曰後改為武鄉, 在縣東.

[六]詩云：「弈弈梁山.」在縣西北. 公羊傳曰河上之山也. 杜預曰古梁國. 史記曰本少梁. 爾雅曰梁山, 晉望也.

[七]書曰導河積石, 歷龍門. 太史公曰「遷生龍門」, 韋昭曰在縣北. 博物記曰：「有韓原, 韓武子采邑.」

[八]左傳文二年晉敗秦于彭衙. 皇覽曰：「有蒼頡冢, 在利陽亭南, 墳高六丈.」

右扶風秦屬內史, 武帝分, 改名[一]. 十五城, 戶萬七千三百五十二, 口九萬三千九十一.

[一]決錄曰：「扶風, 化也.」

槐里周曰犬丘[一], 高帝改. 安陵[二]　平陵 茂陵 鄠[三]豐水出[四]. 有甘亭[五]. 郿有邰亭[六]. 武功永平八年復. 有太一山, 本終南. 垂山, 本敦物[七]. 有斜谷[八]. 陳倉[九]　汧[一０]有吳嶽山[一一], 本名汧, 汧水出. 有回城, 名回中[一二]. 渝麋侯國. 　雍[一三]有鐵[一四]. 栒邑有豳鄉[一五]. 美陽有岐山[一六], 有周城[一七]. 漆有漆水[一八]. 有鐵[一九]. 杜陽永和二年復. [二０]

[一]又名廢丘, 周懿王、章邯所都.

[二]皇覽曰：「縣西北畢陌, 秦武王冢.」

[三]古扈國.

[四]左傳曰「康有酆宮之朝」, 杜預曰有靈臺, 康王於是朝諸侯.

[五]帝王世記曰在縣南. 夏啟伐扈, 大戰于甘. 又南山有王季冢.

[六]史記曰封棄於邰, 徐廣曰今斄鄉. 又案王忳傳, 郿之斄亭, 為冤鬼報戮故亭長者也. 秦是榮縣, 後省. 帝王世記曰：「秦出公徙平陽.」新論曰：「邰在漆縣, 其民有會日, 以相與夜中巿, 如不為, 則有災咎.」

[七]前志在縣東.

[八]西征賦注曰：「褒斜谷, 在長安西南. 南口褒, 北口斜, 長百七十里. 其水南流.」

[九]三秦記曰：「秦武公都雍, 陳倉城是也. 有石鼓山. 將有兵, 此山則鳴.」

[一０]爾雅(曰)十藪, 秦有楊紆, 郭璞曰在縣西.

[一一]郭璞曰：「別名吳山, 周禮所謂嶽山者.」

[一二]來歙開道處.

[一三]左傳邵穆公采邑, 史記有鴻冢.

[一四]帝王世記曰秦德公徙都.

[一五]鄭玄詩譜曰：「豳者, 公劉自邰而出, 所徙戎狄之地名.」又有劉邑.

[一六]左傳椒舉曰：「成王有岐陽之蒐.」山海經曰：「其上多白金, 其下多鐵, 城水出焉, 東南流注于江.」

[一七]杜預曰城在縣西北. 帝王世記曰：「周太王所徙, 南有周原.」

[一八]山海經曰：「羭次之山, 漆水出焉.」郭璞曰：「漆水出岐山. 詩云『自土沮、漆.』」地道記曰水在縣西. 皇覽曰：「有師曠冢, 名師曠山.」

[一九]杜預曰豳國在東北. 帝王世記曰有豳亭.

[二０]詩譜曰：「周原者, 岐山陽, 地屬杜陽, 地形險阻而原田肥美.」

右司隸校尉部, 郡七, 縣、邑、侯國百六[一].

[一]漢(書)舊儀曰：「司隸治所, 故孝武廟.」魏(志)略曰：「曹公分關中置漢興郡, (國)[用]游楚為太守.」獻帝起居注曰：「中平六年, 省扶風都尉置漢安郡, 鎮雍、渝麋、杜陽、陳倉、汧五縣也.」

校勘記

三三八五頁　九行　其山川地名悉為細注今進為大字　按：細注既進為大字, 則山川地名與郡縣名同為大字, 殊欠分曉, 今郡縣名悉用黑體字以別之.

三三八五頁　九行　新注證發　汲本「新」作「細」. 錢大昭謂閩本亦作「新」.

三三八五頁一０行　帝王世記　按：別本「記」皆作「紀」, 今悉依原本.

三三八五頁一一行　自斗十一度　按：集解引惠棟說, 謂費直周易分野壽星起斗十度, 蔡邕月令章句壽星起斗六度, 陳卓云斗十二度.

三三八五頁一二行　自婺女八度　按：惠棟謂費直起女六度, 蔡邕起女二度.

三三八五頁一二行　至危十六度　按：惠棟謂陳卓云十五度.

三三八六頁　一行　自危十七度　按：惠棟謂費直起危十四度, 蔡邕起危十度, 陳卓云十六度.

三三八六頁　二行　自奎五度　按：惠棟謂費直起奎二度, 蔡邕起奎八度.

三三八六頁　三行　自胃七度　按：惠棟謂費直起婁十度, 蔡邕起胃一度.

三三八六頁　四行　自畢十二度　按：惠棟謂費直起畢九度, 蔡邕起畢六度.

三三八六頁　五行　自井十六度　按：惠棟謂費直起井十二度, 蔡邕起井十度.

三三八六頁　五行　自柳九度　按：惠棟謂費直起柳五度, 蔡邕起柳三度.

三三八六頁　五行　至張十七度　按：惠棟謂陳卓云十六度.

三三八六頁　六行　斗建在未　按：「斗」原訛「中」, 逕改正.

三三八六頁　六行　自張十八度　按：惠棟謂費直起張十三度, 蔡邕起張十二度, 陳卓起張十七度.

三三八六頁　七行　自軫十二度　按：惠棟謂費直起軫七度, 蔡邕起軫六度.

三三八六頁　八行　今韓分野　惠棟謂陳卓云鄭之分野, 鄭玄案堪輿書, 壽星, 鄭也, 作「韓」者誤. 按：王先謙謂韓滅鄭, 故亦稱鄭, 竹書可證, 惠以「韓」為誤字, 非.

三三八六頁　八行　自氐五度　按：惠棟謂費直起氐十一度, 蔡邕起亢八度.

三三八六頁　九行　自尾十度　按：惠棟謂費直起尾九度, 蔡邕起尾四度.

三三八六頁　九行　至斗十度　汲本、殿本「十」作「七」. 　按：惠棟謂陳卓云斗十一度.

三三八六頁一一行　北方玄武三十五星九十八度(四分度之一)　按：殿本考證齊召南謂蒼龍、玄武、白虎、朱雀各言星度之數, 下言周天三百六十五度四分度之一, 不應於北方星度獨言四分度之一也, 「四分度之一」五字自是衍文. 今據刪.

三三八七頁　二行　定墾者九百(一)[三]十萬(八)[六]千二十四頃　據殿本改. 按：以下不墾者之數合計九州之地數, 殿本是.

三三八七頁　二行　不墾者千五百萬二千頃　按：「千」原訛「午」, 逕改正.

三三八七頁　三行　是以山海經稱禹使大章步自東極至于西垂　按：惠棟謂「垂」一作「極」, 下「北垂」同. 又按：惠棟謂自「禹使大章」至下「二億三萬三千五百里七十五步」, 山海經無此文, 淮南子墜形訓有之.

三三八七頁　四行　二億三萬三千五百里七十一步　惠棟補注本「三千」作「二千」, 注云「二」一作「三」. 汲本、殿本及惠棟補注本「五百里」皆作「三百里」. 今按：淮南子墜形訓作「二億三萬三千五百里七十五步.」

三三八七頁　四行　又使豎亥步[自]南極(北)盡於北垂　王先謙謂以上文例之, 「南極」上奪一「自」字, 「北」字衍. 今據刪補. 按：淮南子作「步自北極, 至于南極」.

三三八七頁　五行　出水者　按：惠棟謂一作「出水之山者」.

三三八七頁　五行　[經]名山五千三百五十(經)六萬四千五十六里　惠棟謂「經」字當在「名山」上. 今據改.

三三八七頁　六行　出鐵之山三千六百九　按：惠棟謂自「東西二萬八千里」至此, 皆山海經中山經之文, 彼文「九」下有「十」字.

三三八七頁一二行　平王東遷三十餘載至齊桓公二年　張森楷校勘記謂案東遷至齊桓公二年七十九年, 非三十餘載, 文有訛. 今案：「三」疑「七」之訛.

三三八七頁一五行　晉陽之(國)[圍]據殿本改.

三三八八頁　三行　不過三十萬　按：「三」字原訛「二」, 逕改正.

三三八八頁　四行　武帝乘其資畜　按：汲本、殿本「乘」作「承」.

三三八八頁　六行　縣邑千(四)[五]百八十七　殿本考證齊召南謂按前漢書地理志, 縣、邑千三百一十四, 道三十二, 侯國二百四十一, 然則合計千五百八十七也, 本文「四百」應是「五百」之訛. 今據改.

三三八八頁　七行　民戶千三百二十三萬三千六百一十二　按：前志作「千二百二十三萬三千六十二」.

三三八八頁　七行　口五千九百一十九萬四千九百七十八人　按：前志作「五千九百五十九萬四千九百七十八」.

三三八八頁　九行　口(三)[二]千一百萬七千八百二十人　據汲本、殿本改. 按：惠棟補注引李心傳說, 謂西漢戶口至盛之時, 率以十戶為四十八口有奇, 東漢戶口率以十戶為五十二口. 此上云「民戶四百二十七萬千六百三十四」, 以十戶為五十二口計之, 祗二千一百萬餘, 則原作「三千一百萬」, 訛也.

三三八八頁一四行　文帝(授)[受]禪　據殿本改.

三三八九頁　二行　尚有數十　按：「十」字原空白, 據汲本、殿本補.

三三八九頁　五行　郡府聽事壁諸尹畫贊　按：「郡」字原空白, 據汲本、殿本補. 「畫」原訛「盡」, 逕改正.

三三八九頁　六行　罰纖釐之惡　按：汲本、殿本「罰」作「貶」, 「釐」作「介」.

三三八九頁一一行　熒陽　汲本、殿本「熒」作「滎」. 按：段玉裁謂熒澤、熒陽, 古無作「滎」者, 淺人任意竄易, 以為水名當作「滎」, 不知泲水名熒, 自有本義, 於絕小水之義無涉也.

三三八九頁一二行　有(費)[熒]澤　集解引惠棟說, 謂「費澤」無攷, 案注及濟水注當作「熒澤」. 今據改.

三三九０頁　一行　穀城　前志作「穀成」. 按：集解引惠棟說, 謂古字通以「城」為「成」, 見劉寬碑陰及韓□別碑.

三三九０頁　三行　成睾　汲本「睾」作「睪」, 殿本作「皋」, 注同. 按：集解引錢大昕說, 謂「睪」當作「皋」, 字形相涉而訛. 校補引柳從辰說, 謂睾為皋之或體字, 作「睪」者, 蓋偶訛缺一筆, 未可概指為訛. 黃山謂睪亦可通「皋」.

三三九０頁　五行　新城　按：集解引惠棟說, 謂前志「城」作「成」, 古字通.

三三九０頁　五行　今名蠻中　集解引惠棟說, 謂說文「新城䜌中」, 古蠻䜌字或相通. 按：黃山謂欒䜌相通, 蓋古本名欒中, 故說文作「䜌中」耳, 非蠻䜌字相通也. 說詳校補.

三三九０頁　六行　匽師　按：集解引惠棟說, 謂前書「匽」作「偃」.

三三九０頁一０行　為地三百(里)[頃]據汲本、殿本改.

三三九０頁一三行　在東(官)[宮]西北　據汲本、殿本改.

三三九０頁一六行　伯休甫之國也　按：「甫」原訛「川」, 逕改正.

三三九一頁　一行　馮異斬武勃(也)[地]據汲本、殿本改.

三三九一頁　四行　即泉戎也　按：殿本「戎」作「城」.

三三九一頁　五行　單氏伐東圉　按：「圉」原訛「園」, 逕改正.

三三九一頁　六行　昭二十三年晉師次于解　按：依左傳「三」當作「二」, 「晉」當作「王」.

三三九一頁　七行　本傳有(員)[負]犢山　集解引馬與龍說, 謂本書劉昆傳, 昆避難河南負犢山中, 彼注云「郡國志河南郡有負犢山」. 作「員」者, 形近致訛, 李賢所見本尚不誤. 今據改. 按：「本」原訛「才」, 逕改正.

三三九一頁　八行　郛方(七)[一]十里　據汲本、殿本改.

三三九一頁一四行　以陽人地[賜周君]據殿本考證齊召南說補, 與史記秦本紀合.

三三九一頁一六行　魏文侯(四)[三]十二年敗秦于注　按：魏文侯立三十八年卒, 無四十二年. 敗秦于注, 乃三十二年事. 各本皆未正, 今據史記改.

三三九一頁一七行　於熒陽下引河東南為鴻溝　汲本、殿本「熒」作「滎」. 按：熒陽之「熒」本從火, 作「滎」者後人妄改, 見前「熒陽」條校記.

三三九二頁　三行　左傳文(三)[二]年盟于垂隴　據汲本、殿本改.

三三九二頁一三行　左傳閔二年遇于清　「二」原作「一」, 逕據汲本、殿本改. 按：左傳閔二年無此文.

三三九二頁一六行　在縣東北遠疑[非]據殿本補, 與杜注合.

三三九二頁一七行　縣東[南]有林鄉　惠棟謂諸本皆脫「南」字. 今據補, 與杜注合.

三三九三頁　二行　左傳(宣)[成]十[六]年諸侯遷於制田　集解引惠棟說, 謂諸侯遷制田, 成十六年事, 注誤. 今據改.

三三九三頁　二行　縣東有制(城)[澤]據集解引惠棟說改, 與杜注合.

三三九三頁一０行　湯亭[在]偃師　據集解引惠棟說補.

三三九三頁一二行　史記(曰)張儀[曰]按：注所引乃張儀說秦惠王之辭, 「曰」字當在「張儀」下, 今乙正.

三三九三頁一四行　左(氏)[傳]王先謙謂「氏」例當作「傳」, 此駁文. 今據改.

三三九三頁一四行　地道記在南　按：集解引惠棟說, 謂依水經注「南」當作「西」.

三三九三頁一五行　左傳昭二十二年王子猛居于皇　按：「二十二年」原訛「一十二年」, 逕改正.

三三九三頁一五行　在縣西(北)[南]集解引惠棟說, 謂「西北」今左傳注云「西南」. 今據改.

三三九三頁一六行　昭二十(三)[二]年　惠棟謂「三」當作「二」. 今據改, 與左傳合.

三三九三頁一七行　成睾北門名(王)[玉]門　據殿本改. 按：前書及通鑑並作「玉」.

三三九四頁　二行　見東京賦(曰)　汲本「曰」作「云」. 按文此字當衍, 殿本無, 今據刪.

三三九四頁　四行　周襄王處鄭地汜　按：集解引錢大昕說, 謂襄王所處在潁川之襄城, 注文重出, 當去此存彼.

三三九四頁　六行　一名密縣　按：今左傳杜注作「新鄭, 鄭新密, 今滎陽密縣」. 惠棟云注文有脫誤.

三三九四頁　七行　多美堊　按：集解引惠棟說, 謂今山海經云「多美玉青堊」.

三三九四頁　七行　其名曰(尪)[□]據汲本、殿本改.

三三九四頁　八行　在縣西北　按：「在」上當脫「杜預曰」三字. 又按：左傳杜注「西北」作「東北」.

三三九四頁一五行　楚殺鄤子　校補引柳從辰說, 謂今左昭十六年經傳「鄤」均作「蠻」, 注誤.

三三九五頁　五行　有絺城　按：集解引惠棟說, 謂「絺」說文作「郗」.

三三九五頁一二行　王取鄭隰城　按：「取」疑「與」之誤. 左隱十一年王以蘇忿生田與鄭, 有隰郕, 杜注「在懷縣西南」. 僖二十五年傳「隰郕」作「隰城」.

三三九六頁一三行　左傳僖四年晉文公圍南陽　按：注有誤. 僖四年重耳方出亡, 安有所謂「晉文公圍南陽」事?

三三九六頁一三行　太行之山　按：「行」原訛「時」, 逕改正.

三三九六頁一五行　縣西北有(贊)[攢]城　據汲本、殿本改.

三三九七頁一一行　洹水所出　按：校補引柳從辰說, 謂水經「洹水出上黨泫氏縣」, 注云「出洹山, 在長子縣也」. 又「東過隆慮縣北」, 注云「縣北有隆慮山」. 是隆慮非即洹水所出.

三三九七頁一三行　少有名人大衣冠三世皆衰絕也　按：張森楷校勘記謂「大衣冠」不詞, 疑「大」下有「族」字, 「衣冠」屬下為句.

三三九七頁一五行　蒲阪　按：前志「阪」作「反」.

三三九八頁　五行　兗水出　集解引惠棟說, 謂「兗」當作「沇」. 又引錢大昕說, 謂兗即沇字, 古人從水字或橫寫, 沇作兗, 亦是以立水為橫水, 隸省為六爾. 兗州本以沇水得名, 非兩字也. 按：說文「沇」下段注云, 古文作□, 小篆作沇, 隸變作兗, 此同義而古今異形.

三三九八頁　六行　有(祁)[析]城山　據殿本改. 按：錢大昕謂「祁」當作「析」.

三三九八頁　七行　[巫]咸山在南　王先謙謂「咸」上脫「巫」字, 班志可證. 今據補.

三三九八頁一０行　僖(九)[二十四]年晉懷公死高梁　殿本考證齊召南謂注引左傳紀年多訛, 晉文公入國而後殺懷公於高梁, 是僖二十四年事. 今據改.

三三九八頁一一行　衛地也平陽東南地名馬陵　按：注引杜注有誤. 春秋成七年杜注作「馬陵, 衛地. 陽平元城有地名馬陵」. 又按：王先謙謂「衛」當作「魏」.

三三九八頁一四行　縣有董亭　按：校補謂今左傳注作「汾陰縣有董亭」. 考晉志無汾陰縣, 此或據魏舊言之, 而其時亭地已改隸汾陰耳.

三三九八頁一五行　古之綸少康邑　按：集解引惠棟說, 謂案梁國虞縣有綸城, 少康邑, 注失考.

三三九九頁　五行　盜跖冢臨河[曲]集解引惠棟說, 謂案皇覽, 冢臨河曲, 直宏農華陰山潼鄉, 注脫「曲」字也. 今據補.

三三九九頁一０行　在縣西二十里　按今左傳杜注作「在河東解縣西」, 不言「二十里」.

三三九九頁一四行　杜預曰猗氏縣東北有瑕城　按：今左傳僖十二年無此注. 僖三十年「許君焦、瑕」, 杜注「晉河外五城之二邑」, 即此, 然不云「猗氏縣東北」也.

三四００頁　七行　在縣東八十里　按：左傳杜注云「在平陽絳邑縣東」, 不言「八十里」.

三四００頁一一行　得石槨　按：汲本、殿本「槨」作「棺」.

三四００頁一六行　晉武公[自]曲沃徙此　據集解引馬與龍說補. 按：馬與龍謂注「曲沃」上脫「自」字. 漢書地理志「河東郡絳, 晉武公自曲沃徙此」. 注地道記說蓋即本班志, 當在前「絳邑」下, 不知何以置此. 地道記不應若是之誤, 劉昭亦不應誤引若是, 當由後人傳寫誤脫, 因妄竄耳.

三四０一頁　八行　有務鄉　集解引錢大昕說, 謂劉聖公傳作「蓩鄉」, 音莫老反.

三四０一頁一三行　按：殿本考證齊召南謂此注錯簡, 當在下「陝有陝陌」之下. 杜預左傳注云「桑田, 虢地, 在弘農陝縣東北」. 蓋舊志陝有桑田亭, 而劉昭引此文為注也. 又按：注「桑田亭」原訛「桑里亭」, 逕改正.

三四０一頁一四行　出(衡)[衙](山)嶺下谷　按：前志「衡」作「衙」, 水經河水注及開山圖亦作「衙」. 集解引錢大昕說, 謂「衡」當作「衙」. 又前書補注引段玉裁說, 謂「嶺」誤析為「山領」, 古「嶺」祗作「領」字. 王先謙謂段云「山」字衍, 是. 今據以改刪.

三四０二頁　四行　虢都上陽在縣東[南]按：左傳僖五年「晉侯圍上陽」, 杜注「上陽, 虢國都, 在弘農陝縣東南」. 今據補.

三四０二頁一０行　從河曲南行而東盡故虢　按：今左傳杜注作「從河南而東盡虢界也」.

三四０二頁一四行　奏又改曰寧秦　按：齊召南謂此注六字亦錯簡, 當在下華陰注「高帝改曰華陰」之上, 證以前志自明.

三四０二頁一七行　名曰肥遺　殿本「遺」作「■」, 與今山海經合. 按：校補謂□後起字, 疑本通作「遺」.

三四０三頁　七行　有(嚴)[掫]城　按：集解引洪頤烜說, 謂本書劉玄傳注引續志作「掫城」, 「嚴」是「掫」字之訛. 今據改.

三四０三頁一０行　長安城方(亦)[六]十三里　據校補引錢大昭說改. 按：史記呂后紀索隱引亦作「六十三里」.

三四０三頁一一行　葬城東南桐(松)[柏]園　據集解引惠棟說改.

三四０四頁一七行　雒水出(護)[讙]舉之山　集解引惠棟說, 謂「護舉」山海經作「讙舉」. 校補引柳從辰說, 謂水經亦作「讙舉」. 今據改.

三四０四頁一七行　(眾)[史]記云　據汲本、殿本改.

三四０五頁　三行　左傳曰(昭)[哀]四年楚(左)[右]師軍蒼野　據左傳改.

三四０五頁　三行　杜預曰在縣南　按：今左傳杜注云「在上雒縣」, 不言「南」.

三四０六頁　一行　杜預曰古梁國　按：左傳文公十年, 晉伐秦, 取少梁, 杜注「少梁, 馮翊夏陽縣」. 與此異.

三四０七頁　五行　爾雅(曰)十藪　按文「曰」字當衍, 今刪.

三四０八頁　一行　漢(書)舊儀　按：「書」字衍, 今刪.

三四０八頁　一行　魏(志)[略]曰　集解引陳景雲說, 謂今本魏志無此文, 疑出魏略, 「志」字偶誤. 按：游楚事見魏志張既傳注, 正引魏略, 今據改.

三四０八頁　一行　(國)[用]游楚為太守　集解引錢大昕說, 謂「國」當作「以」. 今按：何焯以宋殘本校, 「國」作「用」, 國用形近易誤, 今從何校改.

後漢書志第二十 郡國二

潁川　汝南　梁國　沛國　陳國　魯國

右豫州

魏郡　鉅鹿　常山　中山　安平　河閒　清河　趙國　勃海

右冀州

潁川郡秦置. 雒陽東南五百里. 十七城, 戶二十六萬三千四百四十, 口百四十三萬六千五百一十三.

陽翟禹所都[一]. 有鈞臺[二]. 有高氏亭[三]. 有雍氏城[四]. 襄有養陰里. 襄城[五]有西不羹[六]. 有氾城[七]. 有汾丘[八]. 有魚齒山[九]. 昆陽有湛水[一０]. 　定陵有東不羹[一一]. 舞陽邑. 郾　臨潁　潁陽　潁陰[一二]有狐宗鄉, 或曰古狐人亭. 有岸亭[一三]. 許[一四]新汲[一五]衝陵春秋時曰衝[一六]. 長社有長葛城[一七]. 有向鄉[一八]. 有蜀城, 有蜀津[一九]. 陽城[二０]有嵩高山[二一], 洧水、潁水出[二二]. 有鐵. 有負黍聚[二三]. 父城有應鄉[二四]. 輪氏建初四年置.

[一]汲冢書：「禹都陽城.」古史考曰「鄭厲公入櫟」, 即此也. 晉地道記曰去雒陽二百八十六里, 屬河南.

[二]左傳曰「夏啟有鈞臺之享」, 杜預曰有鈞臺陂. 帝王世記云在縣西.

[三]左傳成十七年衛侵鄭, 至高氏, 杜預曰縣西南.

[四]左傳襄十八年楚伐鄭, 侵雍梁, 杜預曰在縣東北. 史記齊湣王十二年攻魏, 楚圍雍氏.

[五]左傳定四年「盟皋鼬」, 杜預曰縣東南有城皋亭.

[六]杜預曰有不羹城.

[七]杜預曰在縣南. 周襄王所處.

[八]左傳襄十八年楚治兵於汾, 杜預曰縣東北有汾丘城.

[九]左傳謂魚陵, 杜預曰魚齒山也, 在犨縣北.

[一０]左傳襄十六年, 楚公子格與晉戰於湛阪.

[一一]杜預曰縣西北有不羹亭. 地道記曰：「高陵山, 汝水所出.」

[一二]左傳文九年楚伐鄭, 師於狼淵, 杜預曰縣西有狼陂. 獻帝遣御史大夫張音奉皇帝璽綬策書, 禪帝位於魏, 是文帝繼王位, 南巡在潁陰, 有司乃為壇於潁陰. 庚午, 登壇, 魏相國華歆跪受璽綬, 以進於王. 王既受畢, 降壇視燎, 成禮而反. 帝王世記云：「魏文皇帝登禪于曲蠡之繁陽亭, 為縣曰繁昌, 亦禹貢豫州之域, 今許之封內, 今潁川繁昌是也.」北征記曰：「城在許之南七十里. 東有臺, 高七丈, 方五十步, 臺南有壇高二丈, 方三十步, 即受終之壇也.」案北征記云是外黃縣繁昌城, 非也.

[一三]史記魏哀王五年秦伐魏, 走犀首岸門, 徐廣曰岸亭.

[一四]左傳莊二十八年楚伐鄭, 鄭奔桐丘, 杜預曰縣東北有桐丘城. 獻帝徙都, 改許昌.

[一五]左傳文元年衛孔達侵鄭, 伐綿訾及匡, 杜預曰縣東北有匡城. 成十七年伐(齊)[鄭]至曲洧, 杜預曰縣治曲洧, 城臨洧水.

[一六]春秋鄭共叔所保, 故曰「克段於鄢」. 又成十六年晉敗楚於鄢陵. 李奇曰：「六國曰安陵.」

[一七]左傳隱五年宋伐鄭, 圍長葛. 縣本名長葛. 地道記曰：「社中樹暴長, 漢改名.」

[一八]左傳襄十一年諸侯師于向, 杜預曰在縣東北.

[一九]史記曰魏惠王元年韓、趙合軍伐魏蜀澤.

[二０]帝王世記曰：「陽城有啟母冢.」

[二一]山海經謂為太室之山. 禹貢有外方山, 鄭玄毛詩譜云外方之山即嵩也. 孟子曰「益避禹之子於箕山之陰」, 注云嵩高之北.

[二二]晉地道記曰：「潁水出陽乾山.」

[二三]史記曰周敬王十九年鄭伐負黍. 馮敬通賦「遇許由於負黍(山)」也.

[二四]杜預曰應國在西南. 史記曰客謂周最, 以應為秦王太后養地.

汝南郡高帝置. 雒陽東南六百五十里. 三十七城, 戶四十萬四千四百四十八, 口二百一十萬七百八十八.

平輿有沈亭, 故國, 姬姓[一]. 新陽侯國. 　西平有鐵. 有柏亭, 故柏國. 上蔡本蔡國. 　南頓本頓國. 　汝陰本胡國[二]. 汝陽 新息[侯]國. 北宜春 濦強侯國. 灈陽 期思有蔣鄉, 故蔣國. 　陽安[有]道亭, 故國[三]. 項[四] 西華 細陽 安城侯國. 有武城亭. 　吳房有棠谿亭[五]. 鮦陽侯國[六]. 慎陽 慎 新蔡有大呂亭[七]. 安陽侯國. 有江亭, 故國, 嬴姓. 　富波侯國, 永元中復. 　宜祿永元中復. 　朗陵侯國[八]. 弋陽侯國. 有黃亭, 故黃國, 嬴姓. 　召陵[九]有陘亭[一０]. 有安陵鄉. 征羌侯國. 有安陵亭[一一]. 　思善侯國. 　宋公國, 周名郪丘, 漢改為新郪, 章帝建初四年徙宋公於此. 有繁陽亭[一二]. 褒信侯國. 有賴亭, 故國[一三]. 原鹿侯國[一四]. 定潁侯國. 　固始侯國. 故寢也, 光武中興更名. 有寢丘[一五]. 　山桑侯國, 故屬沛. 有下城父聚. 有垂惠聚[一六]. 城父故屬沛, 春秋時曰夷[一七]. 有章華臺[一八].

[一]有亭, 見說文.

[二]杜預曰縣西北有胡城. 地道記有陶丘鄉. 詩所謂「汝墳」.

[三]杜預曰在縣南. 袁山松書有朔山. 魏氏春秋曰：「初平三年, 分二縣置陽安都尉.」

[四]故國, 左傳僖十七年魯所滅. 地道記曰有公路城, 袁術所築.

[五]左傳曰房國, 楚靈王所滅. 又楚封吳王夫概於棠谿. 地道記有吳城.

[六]皇覽曰：「縣有葛陂鄉, 城東北有楚武王冢, 民謂之楚王岑. 永平中, 葛陂城北祝里社下於土中得銅鼎, 而銘曰『楚武王之冢』. 民傳言秦、項、赤眉之時欲發之, 輒頹壞[填]厭, 不得發.」

[七]地道記曰故呂侯國. 左傳昭四年吳伐楚, 入櫟, 杜預曰縣東北有櫟亭.

[八]左傳成六年楚拒晉桑隧, 杜預曰縣東有桑里亭.

[九]左傳昭十三年楚蔡公與子干、子□盟于鄧, 杜預曰縣西南有鄧城.

[一０]左傳僖四年齊伐楚, 次陘, 杜預曰在縣南. 蘇秦說韓宣惠王曰：「南有陘山.」

[一一]史記□忌說魏安僖王曰：「王之使者出, 過而惡安陵氏於秦.」博物記曰故安陵君也.

[一二]左傳襄四年楚師繁陽, 杜預曰鮦陽南有繁陽亭.

[一三]史記楚封王孫勝白公. 杜預曰褒信縣有白亭.

[一四]春秋左氏傳僖二十一年宋盟鹿上, 杜預曰原鹿縣也.

[一五]史記曰楚莊王封孫叔敖子, 又蒙恬破楚軍.

[一六]蘇茂奔垂惠, 王劉紆.

[一七]夷屬陳, 左傳僖二十三年楚所取. 有乾谿, 在縣南.

[一八]杜預曰：「章華宮在華容縣城內.」

梁國秦碭郡, 高帝改. 其三縣, 元和元年屬. 雒陽東南八百五十里. 九城, 戶八萬三千三百, 口四十三萬一千二百八十三.

下邑[一]　睢陽[二]本宋國閼伯墟. 有盧門亭[三]. 有魚門[四]. 有陽梁聚[五]. 虞有空桐地, 有桐地, 有桐亭[六]. 有綸城, 少康邑. 　碭山出文石[七]. 蒙[八]有蒙澤[九]. 穀熟有新城[一０]. 有邳亭[一一]. 衝故屬陳留. 　寧陵故屬陳留[一二]. 有葛鄉, 故葛伯國[一三]. 薄故屬山陽[湯], 所都[一四].

[一]左傳哀七年築黍丘, 杜預曰縣西南有黍丘亭.

[二]北征記曰：「城周三十七里, 南臨濊水, 凡二十四門.」地道記曰：「梁孝王築城十二里, 小鼓唱節杵下而和之, 稱睢陽曲.」

[三]左傳桓十四年宋伐鄭, 「取太宮之椽, 為盧門之椽」. 昭二十一年敗吳鴻口, 杜預曰縣東[南]有鴻口亭. 地道記曰：「昭二十一年『禦諸橫』, 橫亭在縣南.」

[四]左傳僖二十二年邾人懸公冑於魚門.

[五]左傳十二年楚伐宋, 師楊梁, 杜預曰有梁亭. 僖二十八年楚子玉夢河神謂己曰「吾賜汝孟諸之麋」, 杜預曰在縣東北. 爾雅十藪, 宋有孟諸.

[六]左傳哀二十六年, 宋景公死空桐.

[七]史記曰高祖隱於芒、碭山澤巖石之閒. 有陳勝墓.

[八]帝王世記曰有北亳, 即景亳, 湯所盟處.

[九]左傳宋萬殺宋閔公於蒙澤. 僖二年齊侯盟貫, 杜預曰縣西北有貰城, 貰字與貫字相似.

[一０]左傳曰文十四年諸侯會新城. 帝王世記有南亳.

[一一]古邳國.

[一二]左傳成十六年會沙隨, 杜預曰縣北有沙隨亭.

[一三](左傳)[杜預]曰在縣東北.

[一四]杜預曰蒙縣西北有薄城. 中有湯冢. 左傳宋公子御說奔亳. 其西又有微子冢.

沛國秦泗水郡, 高帝改. 雒陽東南千二百里. 二十一城, 戶二十萬四百九十五, 口二十五萬一千三百九十三.

相[一] 蕭本國[二]. 沛有泗水亭[三]. 豐[四]西有大澤, 高祖斬白蛇於此. 有枌榆亭[五]. 酇[六]有鄍聚[七]. 　穀陽　譙[八]刺史治[九]. 洨有垓下聚[一０]. 蘄有大澤鄉, 陳涉起此[一一]. 銍　鄲　建平　臨睢故芒, 光武更名. 　竹邑侯國, 故竹. 　公丘本(膠)[滕]國[一二]. 龍亢[一三]向本國. 符離　虹[一四]太丘　杼秋故屬梁國, 有檀淵聚[一五].

[一]左傳桓十五年會於袲, 杜預曰在縣西南. 一名犖.

[二]北征記：「城周十四里, 南臨汙水.」

[三]亭有高祖碑, 班固為文, 見固集. 地道記有許城. 左傳定八年, 鄭伐許.

[四]地道記曰：「去國二百六十, 州六百, 雒千二十五里.」

[五]案：前志注「枌榆社在縣東北十五里」. 或鄉名, 高祖里社. 戴延之西征記曰：「縣西北有漢祖廟, 為亭長所處.」

[六]左傳昭四年吳伐楚入棘, 杜預曰縣東北有棘亭. 襄元年鄭侵宋, 取犬丘, 杜預曰縣東北有犬丘城. 帝王世記曰「曹騰封費亭侯, 縣有費亭是也.」

[七]左傳曰「冀為不道, 伐鄍三門」, 服虔曰鄍, 晉別都, 杜預曰是虞邑, 地處闕, 則非此鄍矣. 博物記曰：「諸侯會于鄍亭.」

[八]平陽邑, 左傳僖二十三年楚所取. 乾谿在南.

[九]漢官曰去雒陽千二十里.

[一０]高祖破項羽也.

[一一]史記曰高祖擊黥布於會甀, 徐廣曰在縣西.

[一二]杜預曰在縣東南.

[一三]地道記曰左傳隱二年入向城, 在縣東南.

[一四]地道記云左傳昭八年「大蒐於紅」.

[一五]左傳襄二十年「盟於澶淵」.

陳國高帝置為淮陽, 章和二年改. 雒陽東南七百里. 九城, 戶十一萬二千六百五十三, 口百五十四萬七千五百七十二.

陳[一]陽夏有固陵聚[二]. 　寧平　苦春秋時曰相. 有賴鄉[三]. 　柘新平　扶樂　武平[四]長平故屬汝南[五]. 有辰亭[六]. 有赭丘城.

[一]帝王世記曰：「庖犧氏所都, 舜後所封.」左傳僖元年會於檉, 杜預曰縣西北有檉城. 爾雅曰：「丘上有丘曰宛丘.」陳有株邑, 蓋朱襄之地. 博物記曰：「邛地在縣北, 防亭在焉. 詩曰：『(卬)[邛]有旨苕, 防有鵲巢.』」

[二]史記高祖五年(楚)[追]項籍至固陵, 晉灼漢書注云汝南固始縣.

[三]伏滔北征記曰：「有老子廟, 廟中有九井, 水相通.」古史考曰：「有曲仁里, 老子里也.」地道記曰：「城南三十里有平城.」

[四]左傳成十六年, 諸侯侵陳鳴鹿, 杜預曰縣西南有鹿邑.

[五]左傳宋華氏戰于鬼閻, 杜預曰縣西北有閻亭.

[六]左傳宣十一年盟辰陵, 杜預曰縣東南有辰亭.

魯國秦薛郡, 高后改. 本屬徐州, 光武改屬豫州. 六城, 戶七萬八千四百四十七, 口四十一萬一千五百九十.

魯國, [古]奄國[一]. 有大庭氏庫[二]. 有鐵. 有闕里, 孔子所居[三]. 有牛首亭[四]. 有五父衢[五]. 　騶本邾國[六]. 蕃有南梁水[七]. 薛本國[八], 六國時曰徐州[九]. 　卞有盜泉. 有郚鄉城[一０]. 汶陽[一一]

[一]帝王世記曰：「黃帝生於壽丘, 在魯東門之北. 少昊自窮桑登帝位, 窮桑在魯北, 後徙曲阜.」應劭曰：「曲阜在魯城中, 委曲長七八里.」左傳曰伯禽封少昊之墟. 僖二十九年介葛盧舍于昌衍, 杜預曰縣東南有昌平城. 皇覽曰：「奄里伯公冢在城內祥舍中, 民傳言魯五德奄里伯公葬其宅.」

[二]杜預曰：「大庭氏, 古國名, 在城內, 魯於其處作庫.」

[三]漢晉春秋曰：「鍾離意相魯, 見仲尼廟頹毀, 會諸生於廟中, 慨然歎曰：『蔽芾甘棠, 勿翦勿伐, 況見聖人廟乎！』遂躬留治之. 周觀輿服之在焉, 自仲尼以來, 莫之開也. 意發視之, 得古文策書, 曰『亂吾書, 董仲舒. 治吾堂, 鍾離意. 璧有七, 張伯盜一.』意尋案未了. 而卒張伯者、治中庭, 治地得六璧, 上之. 意曰：『此有七, 何以不遂? 』伯懼, 探璧懷中. 魯咸以為神.」意別傳曰：「意省堂有孔子小車乘, 皆朽敗, 意自糶俸雇漆膠之直, 請魯民治之, 及護几席(嗣)[劍]履. 後得甕中素書, 曰『護吾履, 鍾離意』.」又禮記矍相之圃亦在城中西南, 近孔子廟. 而仲尼墓在魯城門北便之外泗水上, 去城一里. 葬地蓋一頃, 墓墳南北十步, 東西十三步, 高一丈二尺. 墓前有瓴甓為祠壇, 方六尺, 與地平. 塋中異木以百數, 魯人莫能識也. 皇覽曰：「孔子本無祠堂, 塋中不生荊棘及刺人草. 伯魚冢在孔子冢東, 與孔子冢併, 大小相望. 子思冢在孔子冢南.」案：今墓書孫在祖前, 謂此為驕孫祔.

[四]左傳曰桓十四年宋伐鄭, 取牛首.

[五]地道記曰在城東.

[六]有騶山, 高五里, 秦始皇刻石焉. 劉薈騶山記曰：「邾城在山南, 去山二里. 城東門外有韋賢墓, 北有繹山. 左傳文十三年邾遷於繹. 郭璞曰繹山純石, 積構連屬. 城北有牙山, 牙山北有唐口山, 唐口山北有陽山. 城北有孟軻冢焉.」

[七]左傳襄四年戰狐台, 杜預曰縣東南有目台亭.

[八]地道記曰：「夏車正奚仲所封, 冢在城南二十里山上.」皇覽曰：「靖郭君冢在城中東南陬. 孟嘗君冢在城中向門東北邊.」

[九]史記曰齊宣王九年與魏襄王會徐州而相王.

[一０]左傳文公七年城郚, 杜預曰縣南有郚鄉城. 隱元年盟于蔑, 杜預曰蔑, 地名, 縣南有姑城. 襄十七年齊圍桃, 杜預曰縣東南有桃墟.

[一一]左傳桓十二年盟曲池, 杜預曰縣北有曲水亭. 地道記「臨淄縣西南門曰曲門, 其側有池」. 案：魯桓與杞、莒盟, 不往齊地, 地道為妄.

右豫州刺史部, 郡、國六, 縣、邑、公、侯國九十九.

魏郡高帝置. 雒陽東北七百里[一]. 十五城, 戶十二萬九千三百一十, 口六十九萬五千六百六.

[一]魏志曰：「建安十七年, 割河內之蕩陰、朝歌、林慮, 東郡之衛國、頓丘、東武陽、發干, 鉅鹿之廮陶、曲(陽)[周]、南和、(廣平之)廣平、任(城), 趙國之襄國、邯鄲、易陽, 以益魏郡. 十八年, 分置東西都尉.」

鄴[一]有故大河. 有滏水[二]. 有汙水, 有汙城[三]. 有平陽城[四]. 有武城. 有九侯城[五]. 繁陽　內黃[六]清河水出. 有羛陽聚[七]. 有黃澤[八]. 魏元城[九][五鹿]墟, 故沙鹿[一０], 有沙亭[一一]. 黎陽[一二]陰安邑. 　館陶清淵　平恩　沙侯國[一三]. 斥丘有葛[一四]. 武安有鐵[一五]. 曲梁侯國[一六], 故屬廣平. 有雞澤[一七]. 梁期

[一]帝王世記曰：「縣西南有上司馬, 殷太甲常居焉.」魏都賦注曰：「縣西北有鼓山, 時時自鳴, 鳴則兵.」又交谷水在縣南. 案：本傳有西唐山. 又鄴北太行山, 西北去, 亦不知山所極處, 亦如東海不知水所窮盡也.

[二]魏都賦曰：「北臨漳、滏, 則冬夏異沼.」注云：「水經鄴西北. 滏水熱, 故名滏口.」

[三]史記曰項羽破秦軍汙水上.

[四]史記曰靳歙別下平陽.

[五]徐廣曰一作「鬼侯」. 與文王為紂三公.

[六]左傳襄十九年會于柯, 杜預曰縣東北有柯城. 昭九年荀盈卒于戲陽, 杜預曰縣北有戲陽城.

[七]世祖破五校處.

[八]前志曰在縣西.

[九]左傳成七年會馬陵, 杜預曰縣東南有地名馬陵. 史記曰龐涓死處.

[一０]左傳：「沙鹿崩.」穀梁傳曰：「林屬於山曰鹿. 沙, 山名也.」

[一一]左傳定七年盟于沙(亭), 杜預曰[沙亭]在縣東南. 七年盟于瑣, 晉地道記曰縣南有瑣陽城.

[一二]左傳定十四年會于牽, 杜預曰縣東北有牽城.

[一三]魏都賦注曰有龍山.

[一四]杜預曰有乾侯. 魯昭公所處.

[一五]即臺孝威隱于縣山.

[一六]左傳宣十五年敗赤狄于曲梁.

[一七]左傳襄三年諸侯會雞澤, 杜預曰在縣西南.

鉅鹿郡秦置. 建武十三年省廣平國, 以其縣屬. 雒陽北千一百里. 十五城, 戶十萬九千五百一十七, 口六十萬二千九十六.

廮陶有薄落亭. 　鉅鹿故大鹿, 有大陸澤[一]. 楊氏　鄡　下曲陽有鼓聚, 故翟鼓子國[二]. 有昔陽亭[三]. 任　南和　廣平　斥章　廣宗曲周　列人　廣年　平鄉　南䜌

[一]有廣阿澤. 呂氏春秋九藪趙之鉅鹿, 高誘注云廣阿澤也, 山海經曰大陸之水. 史記紂盈鉅橋之粟. 許慎云：「鉅鹿之大橋也.」鉅鹿南有棘原, 章邯所軍處. 前書曰沙丘臺在縣東北七十里.

[二]杜預曰縣西南有肥累城. 古肥國, 白狄別種.

[三]左傳昭十二年晉荀吳入昔陽, 杜預曰沾縣東有昔陽城. 肥故都也.

常山國高帝置. 建武十三年省真定國, 以其縣屬. 十三城, 戶九萬七千五百, 口六十三萬一千一百八十四.

元氏[一]高邑故鄗, 光武更名. 刺史治[二]. 有千秋亭、五成陌[三], 光武即位於此矣. 　都鄉侯國. 有鐵. 　南行唐有石臼谷. 　房子贊皇山[四], 濟水所出[五]. 平棘有塞. 　欒城[六]九門[七]靈壽衛水出. 　蒲吾[八]井陘　真定　上艾故屬太原.

[一]晉地道記有石塞、三公塞.

[二]漢官曰去雒陽一千里.

[三]縣南七里.

[四]在縣西南六十里.

[五]晉地道記有礫塞、中谷塞.

[六][在平棘]縣西北四十里.

[七]史記趙武靈王出九門, 如野臺以望齊、中山之境. 碣石山, 戰國策云在縣界.

[八]史記番吾君. 杜預曰晉之蒲邑也. 古今注曰：「永平十年, 作常山呼沱河蒲吾渠, 通漕船也.」

中山國高祖置. 雒陽北一千四百里. 十三城, 戶九萬七千四百一十二, 口六十五萬八千一百九十五.

盧奴　北平有鐵. 　]母)[毋]極　新市有鮮虞亭, 故國, 子姓[一]. 望都[二]唐有中人亭[三], 有左人鄉[四]. 安國　安憙本安險, 章帝更名. 　漢昌本苦陘, 章帝更名. 　蠡吾侯國, 故屬涿. 　上曲陽故屬常山. 恒山在西北[五]. 蒲陰本曲逆, 章帝更名. 有陽城[六]. 廣昌故屬代郡.

[一]杜預曰白狄別種.

[二]左傳晉伐鮮虞及中人, 杜預曰縣西北有中人城. 晉地道記有馬安關.

[三]博物記曰：「堂關在中人西北百里, 中人在縣西四十里.」列子曰：「趙襄子使新稚穆子攻翟, 取左人、中人.」

[四]帝王世記曰：「堯封唐. 堯山在北, 唐水西入河, 南有望都山, 即堯母慶都所居, 相去五十里. 都山一名豆山.」博物記曰：「左人, 唐西北四十里.」

[五]有泉水, 干吉得神書. 晉地道記：「自縣北行四百二十五里, 恒多山阪, 名飛狐口.」

[六]晉地道記曰：「有陽安關. 陽城. 蒲陽山, 蒲水出也.」

安平國故信都, 高帝置. 明帝名樂成, 延光元年改. 雒陽北二千里. 十三城, 戶九萬一千四百四十, 口六十五萬五千一百一十八.

信都有絳水、呼沱河. 　阜城故昌城. 　南宮　扶柳　下博　武邑觀津[一]經西有漳水, 津名薄落津[二]. 堂陽故屬鉅鹿. 　武遂故屬河閒. 　饒陽故名饒, 屬涿. 有無蔞亭[三]. 安平故屬涿. 　南深(國)[澤]故屬涿.

[一]本清河下縣. 決錄注曰：「孝文竇皇后父隱身漁釣, 墜淵而卒. 景帝立, 后為太后, 遣使者更填父所墜淵而葬, 起大墳于縣城南, 民號曰竇氏青山.」

[二]史記曰, 趙武靈王曰：「吾國東有河、薄落之水.」

[三]馮異進豆粥光武. 案：志有解犢侯, 靈帝封.

河閒國文帝置, 世祖省屬信都, 和帝永元二年復故. 雒陽北二千五百里. 十一城, 戶九萬三千七百五十四, 口六十三萬四千四百二十一.

樂成 弓高 易故屬涿. 　武垣故屬涿. 　中水故屬涿. 　鄚故屬涿. 高陽故屬涿. 有葛城. 　文安故屬勃海. 　束州故屬勃海. 　成平故屬勃海. 東平舒故屬勃海.

清河國高帝置. 桓帝建和二年改為甘陵. 雒陽北千二百八十里. 七城, 戶十二萬三千九百六十四, 口七十六萬四百一十八.

甘陵故厝, 安帝更名. 　貝丘　東武(成)[城]　鄃　靈和帝永元九年復[一]. 　繹幕　廣川故屬信都. 有棘津城[二].

[一]地道記曰有鳴犢河.

[二]太公呂尚困於棘津城, 琅邪海曲, 非此城也. 案：永初元年鄧太后分置廣川王國, 後王薨, 國除. 太后崩, 還益清河.

趙國秦邯鄲郡, 高帝改名. 雒陽北千一百里. 五城, 戶三萬二千七百一十九, 口十八萬八千三百八十一.

邯鄲[一]有叢臺[二]. 易陽[三]襄國本邢國, 秦為信都, 項羽更名. 有檀臺[四]. 有蘇人亭. 　柏人　中丘[五]

[一]張華曰：「趙奢冢在邯鄲西山上, 謂之馬服山.」

[二]有洪波臺.

[三]魏都賦曰：「溫泉毖涌而自浪.」注曰：「溫泉在易陽, 世以治疾, 洗百病.」

[四]史記曰趙成侯, 魏獻榮椽, 因以為檀臺.

[五]晉地道記曰有石門塞、燒梁關.

勃海郡高帝置. 雒陽北千六百里. 八城, 戶十三萬二千三百八十九, 口百一十萬六千五百.

南皮　高城侯國. 　重合侯國. 　浮陽侯國. 　東光[一]  武　陽信延光元年復. 　脩故屬信都.

[一]有胡蘇亭. 胡蘇河之名見爾雅.

右冀州刺史部, 郡、國九, 縣、邑、侯國百.

校勘記

三四二一頁一０行　有氾城　按：「氾」原訛「汜」, 逕改正.

三四二一頁一一行　臨潁　按：集解引錢大昕說, 謂和帝女封臨潁公主, 志似脫「邑」字. 桓帝時, 邊韶為臨潁侯相, 蓋公主之子襲封為侯也.

三四二二頁　一行　衝陵　按：前志「衝」作「傿」.

三四二二頁　三行　輪氏　按：前志作「綸氏」.

三四二二頁　三行　建初四年置　殿本考證齊召南謂按前志潁川郡有綸氏, 疑縣不自建初置也. 今按：漢書補注王先謙謂「置」疑「復」之誤.

三四二二頁一五行　高陵山汝水所出　按：張森楷校勘記謂案前志, 潁川、汝南俱有定陵, 此定陵下但云「有東不羹」, 其高陵云云在汝南定陵下, 今於此處注之, 非是.

三四二二頁一六行　是文帝繼王位　按：張森楷校勘記謂案上下文義, 「是」字頗不相屬, 疑當作「時」, 否則下有「時」字脫去.

三四二三頁　五行　徐廣曰岸亭　集解引惠棟說, 謂當作「岸門亭」, 諸本缺「門」字. 今按：史記魏世家裴駰集解引作「岸亭」, 小司馬索隱引作「岸門亭」.

三四二三頁　六行　獻帝徙都改許昌　按：集解引周壽昌說, 謂考獻帝改都許在建安二年八月, 改許縣為許昌縣在魏文帝黃初二年, 非獻帝徙都時改名也. 注誤.

三四二三頁　七行　成十七年伐(齊)[鄭]至曲洧　按：據左傳「齊」當作「鄭」, 各本皆未正, 今改.

三四二三頁　九行　克段於鄢　按：「段」原訛「假」, 逕改正.

三四二三頁一二行　伐魏蜀澤　按：殿本考證謂魏世家作「濁澤」, 六國年表又作「涿澤」.

三四二三頁一七行　史記曰周敬王十九年鄭伐負黍　按：殿本考證齊召南謂按周本紀無此文. 年表是周威烈王十九年鄭敗韓於負黍, 時鄭繻公十六年, 韓景侯二年也. 又按：「伐」原訛「代」, 逕改正.

三四二三頁一七行　遇許由於負黍(山)　據集解引惠棟說刪.

三四二四頁　五行　新息[侯]國　集解引錢大昕說, 謂「國」上當有「侯」字, 馬援所封. 今據補. 按：集解又引馬與龍說, 謂光武封朱浮為侯, 在馬援前, 見浮傳.

三四二四頁　六行　濦強　按：集解引惠棟說, 謂說文「濦」作「濦」, 云「濦水出陽城少室山, 東入潁」.

三四二四頁　六行　[有]道亭故國　張森楷校勘記謂「道」上當有「有」字, 各本皆脫, 蓋道是國, 道亭非國也. 按：張說是, 今據補.

三四二四頁　七行　安城侯國　按：前志作「安成」. 錢大昕謂銚期封安成侯, 即此安城也. 光武又封劉賜為安成侯.

三四二四頁　八行　慎陽　集解引惠棟說, 謂索隱、路史引司馬志皆作「滇陽」. 前志作「慎陽」, 闞駰云合作「滇」. 今按：前書師古注謂「慎」字本作「滇」, 音真, 後誤為「慎」耳.

三四二五頁　一行　有亭見說文　集解引錢大昕說, 謂「摯」當作「」. 說文「汝南平輿縣有亭」, 讀若晉. 今據改.

三四二五頁　六行　縣有葛陂鄉　按：集解引惠棟說, 謂「葛陂」一作「葛陵」.

三四二五頁　六行　民謂之楚王岑　按：集解引惠棟說, 謂水經汝水注作「楚王琴」, 云楚人謂冢曰琴也.

三四二五頁　七行　輒頹壞[填]厭　集解引惠棟說, 謂諸本脫「填」字. 今據補.

三四二五頁　九行　縣東有桑里亭　按：今杜注云「郎陵縣東南有桑里」, 不言「亭」.

三四二五頁一二行　□忌說魏安僖王　按：「□」原訛「元」, 逕改正.

三四二五頁一三行　鮦陽南有繁陽亭　按：今杜注云「繁陽, 楚地, 在汝南鮦陽縣南」, 不言「亭」.

三四二五頁一四行　史記楚封王孫勝白公　按：下引杜注, 「史記」疑「左傳」之誤. 杜注見左哀十六年.

三四二五頁一四行　褒信縣有白亭　按：左傳哀十六年杜注「褒信縣」下有「西南」二字.

三四二六頁　七行　穀熟　按：集解引惠棟說, 謂「熟」當作「孰」.

三四二六頁　七行　衝　按：前志作「傿」.

三四二六頁　八行　薄故屬山陽[湯]所都　殿本考證齊召南謂案「山陽」下脫「湯」字. 薄與亳通, 前書臣瓚注「薄, 湯所都」是也. 今據改.

三四二六頁一四行　邾人懸公冑於魚門　按：殿本考證齊召南謂睢陽宋國, 不應有邾城門事. 此亦錯簡, 當在「魯國騶本邾國」下.

三四二六頁一五行　杜預曰有梁亭　按：今杜注云「睢陽縣東有地名揚梁」.

三四二七頁　四行　左傳宋萬殺宋閔公於蒙澤　按：柳從辰云左傳「殺」作「弒」, 無「宋」字. 校補謂今案注引左傳文往往有增損字句處, 章懷注亦然. 「弒」多改「殺」, 則有所避忌也.

三四二七頁　八行　(左傳)[杜預]曰在縣東北　集解王先謙謂「左傳」二字應作「杜預」, 見桓十三年注, 諸本皆誤. 今據改.

三四二七頁　九行　杜預曰蒙縣西北有薄城　按：杜注見莊十二年, 「薄」作「亳」.

三四二七頁一０行　秦泗(川)[水]郡　殿本考證謂「川」何焯校本改「水」. 集解引惠棟說, 謂「川」當作「水」. 今據改.

三四二七頁一五行　公丘本(膠)[滕]國　據殿本改. 按：前志亦云「故滕國」.

三四二七頁一六行　虹　按：汲本作「紅」. 前志作「□」, 音貢.

三四二八頁　三行　左傳定八年鄭伐許　按：定八年無鄭伐許事, 疑有誤.

三四二八頁一七行　襄二十年盟於澶淵　按：集解引錢大昕說, 謂春秋之澶淵, 杜云在頓丘縣南, 劉昭以杼秋之澶淵當之, 非也.

三四二九頁　一行　戶十一萬二千六百五十三口百五十四萬七千五百七十二　張森楷校勘記謂每戶十三四人, 戶少口多, 毋乃不倫? 今按：惠棟補注前引李心傳云, 西漢戶口至盛之時, 率以十戶為四十八口有奇, 東漢戶口率以十戶為五十二口, 此必有誤.

三四二九頁　六行　(邛)[邛]有旨苕　據集解本改.

三四二九頁　七行　(楚)[追]項籍至固陵　據汲本、殿本改.

三四二九頁　七行　晉灼漢書注云　按：「灼」原訛「卿」, 逕據汲本、殿本改正.

三四二九頁　七行　汝南固始縣　按：集解引惠棟說, 謂前志淮陽有固始縣, 云「汝南」者, 非也.

三四二九頁一五行　魯國[古]奄國　據殿本補. 按：汲本亦脫「古」字, 王先謙謂大注「奄國」上缺「古」字, 各本皆有.

三四二九頁一六行　六國時曰徐州　按：此「徐」非禹貢徐州之「徐」. 司馬貞謂「徐」字從「人」, 說文作「■」, 並音舒. 何焯校本定作「■」. 說詳補注.

三四三０頁　二行　黃帝生於壽丘　按：「生」原訛「主」, 逕據汲本、殿本改正.

三四三０頁　七行　亂吾書董仲舒　按：校補謂本書鍾離意傳章懷注引意別傳「亂」作「修」, 未詳孰是.

三四三０頁　八行　璧有七　按：此「璧」字及下兩「璧」字原皆訛「壁」, 逕改正.

三四三０頁一０行　及護几席(嗣)[劍]履　據汲本、殿本改.

三四三０頁一三行　與孔子冢併　汲本、殿本「併」作「近」. 按：併, 相並也, 作「併」義長.

三四三０頁一四行　宋伐鄭取牛首　按：集解引錢大昕說, 謂左傳之牛首, 杜元凱以為鄭邑, 劉昭以魯之牛首亭當之, 非也.

三四三０頁一六行　劉薈騶山記　按：汲本「薈」作「會」.

三四三一頁　六行　縣南有郚鄉城　按：今杜注作「有郚城」, 無「鄉」字.

三四三一頁一０行　縣邑[公]侯國九十九　校補引錢大昭說, 謂兗州作「縣、邑、公、侯國八十」, 以有東郡衛公國也. 今豫州汝南郡有宋公國, 則此「侯」上亦當有「公」字. 今據補.

三四三一頁一二行　鉅鹿之廮陶曲(陽)[周]集解引馬與龍說, 謂「陽」當作「周」, 諸本皆誤. 今據改.

三四三一頁一三行　(廣平之)廣平任(城)　錢大昭謂閩本無「廣平之」三字, 據建武十三年省廣平國入鉅鹿, 則不得云「廣平之廣平」. 今據刪. 又集解引馬與龍說, 謂謝鍾英云任城屬東平, 任縣屬鉅鹿, 志衍「城」字. 今據刪.

三四三二頁　一行　[五鹿]墟故沙鹿　集解引惠棟說, 謂水經河水注引郡國志, 云「五鹿墟故沙鹿, 有沙亭」. 案前書元后傳云「元城東有五鹿之墟, 即沙鹿地也」. 應脫「五鹿」二字. 今據補.

三四三二頁　三行　梁期　按：集解引惠棟說, 謂史記作「梁淇」.

三四三二頁一二行　前志曰在縣西　前書地理志魏郡內黃注：「應劭曰, 今黃澤在西.」按文「前志」當作「應劭」.

三四三二頁一五行　盟于沙(亭)杜預曰[沙亭]在縣東南　集解引惠棟說, 謂左傳云「盟于沙」, 衍「亭」字. 杜注云「沙亭在縣東南」, 脫「沙亭」二字. 今據以刪補.

三四三二頁一五行　七年盟于瑣　按：杜注云「瑣即沙也」.

三四三三頁　八行　鄡　按：集解引惠棟說, 謂前志作「郻」, 古字通.

三四三三頁一四行　(取)[肥]故都也　據殿本改.

三四三四頁一０行　[在平棘]縣西北四十里　按：汲本、殿本作「在縣西四十里」. 集解引惠棟說, 謂哀四年, 國夏伐晉, 取欒, 杜預云「欒城在平棘縣西北」. 此脫「在平棘」三字. 今據補.

三四三四頁一五行　(母)[毋]極　據殿本改. 按：校補謂作「母」者誤, 通典作「無極」, 可證.

三四三五頁　四行　晉地道記有馬安關　按：集解引惠棟說, 謂水經□水注引地道記作「馬溺關」, 又引中山記, 云「人渡馬溺, 是山之要害也」.

三四三五頁　五行　堂關在中人西北百里　按：汲本、殿本「堂」作「唐」.

三四三五頁　九行　有陽安關　按：「關」原訛「闕」, 逕改正.

三四三五頁一二行　阜城故昌城　按：集解引錢大昕說, 謂前志昌城縣屬信都郡, 而勃海郡卻有阜城縣. 又引惠棟說, 謂宋書州郡志云前漢渤海有阜城縣, 續志云故昌城, 信都有昌城, 未詳孰是.

三四三五頁一四行　南深(國)[澤]故屬涿　據殿本改. 按：集解引錢大昕說, 謂「國」當作「澤」. 案前志, 涿郡、中山皆有深澤縣, 而涿郡加「南」字, 續志有南深澤, 無深澤.

三四三六頁　四行　和帝永元(三)[二]年復故　據殿本改. 按：集解引洪亮吉說, 謂「三年」應作「二年」.

三四三六頁一一行　東武(成)[城]據汲本、殿本改.

三四三七頁　四行　中丘　按：集解引錢大昕說, 謂當云「故屬常山」.

三四三七頁一一行　高城侯國　按：前志作「高成」.

後漢書志第二十一 郡國三

陳留　東郡　東平　任城　泰山　濟北　山陽　濟陰  右兗州  東海　琅邪　彭城　廣陵　下邳

右徐州

陳留郡武帝置. 雒陽東五百三十里. 十七城, 戶十七萬七千五百二十九, 口八十六萬九千四百三十三.

陳留有鳴鴈亭[一]. 浚儀本大梁[二]. 尉氏[三]雍丘本杞國[四]. 襄邑有滑亭[五]. 有承匡城[六]. 外黃[七]有葵丘聚, 齊桓公會此. 城中有曲棘里[八]. 有繁陽城. 　小黃[九]東昏[一０]濟陽[一一]平丘有臨濟亭, 田儋死此. 有匡[一二]. 有黃池亭[一三]. 封丘[一四]有桐牢亭, 或曰古蟲牢[一五]. 酸棗[一六]長垣侯國. 有匡城[一七]. 有蒲城[一八]. 有祭城[一九]. 己吾有大棘鄉. [二０]有首鄉[二一]. 　考城故菑[二二], 章帝更名. 故屬梁[二三]. 圉故屬淮陽. 有高陽亭[二四]. 扶溝故屬淮陽.

[一]左傳成十六年衛伐鄭鳴鴈, 杜預曰在[雍丘]縣西北. 陳留志曰：「有桐陵亭, 古桐丘.」

[二]帝王世記曰：「禹避商均浚儀.」晉地道記：「儀封人, 此縣也.」通俗文曰「渠在浚儀, 曰莨蕩」也.

[三]陳留志曰：「有陵樹鄉, 北有澤, 澤有天子菀囿, 有秦樂廄, 漢諸帝以馴養猛獸.」

[四]陳留志曰：「城內有神井, 能興霧雹.」案：徐齊民北征記曰：「有呂祿臺, 高七丈. 有酈生祠.」曹植禹廟讚曰：「有禹祠, 植移于其城, 城本名杞城.」

[五]左傳莊三年次于滑, 杜預曰在縣西北.

[六]地道記曰在縣西. 左傳文十一年會晉郤缺于承匡. 有桐門亭, 有黃門亭. 襄元年會鄫, 杜預曰縣東南有鄫城.

[七]左傳「惠公季年, 敗宋師于黃」, 杜預曰宋邑, 縣東有黃城.

[八]左傳昭二十五年「宋公佐卒曲棘」.

[九]漢舊儀曰：「高祖母起兵時死縣北, 為作陵廟於小黃.」

[一０]陳留志曰：「故戶牖鄉有陳平祠.」

[一一]有武父鄉. 左傳桓十二年「盟于武父」, 杜預曰縣東北有武父城. 縣東南有戎城. 縣都鄉有行宮, 光武生.

[一二]匡人之亭, 曹公破袁術處.

[一三]陳留志云：「黃亭在封丘.」左傳哀十三年盟黃池, 杜預曰在[封邱]縣南. 傳曰「吳囚子服景伯以還, 及戶牖」, 然即黃池在戶牖西. 或以為外黃縣東溝, 非也.

[一四]博物記有狄溝, 即敗狄于長丘是也.

[一五]左傳成五年諸侯會蟲牢. 陳留志：「有鞠亭, 古鞠居.」

[一六]左傳鄭太叔至于廩延, 杜預曰縣北有延津. 襄五年會城棣, 杜預曰縣西南有棣城. 東有地烏巢, 曹公破袁紹處. 陳留志曰：「城內有韓王故宮闕.」

[一七]陳留志曰：「孔子(囚)[圍]此.」北征記城周三里. 左傳僖十五年會牡丘, 次于匡, 杜預曰匡在縣西南. 昭十三年會平丘, 杜預曰縣西南有平丘城.

[一八]左傳成九年會于蒲, 杜預曰在縣西南. 史記曰孔子自匡過蒲. 陳留志云「有子路祠.」

[一九]杜預曰鄭祭封人仲邑. 陳留志曰：「有蘧伯玉墓及祠.」又西南有宛亭. 左傳僖二十八年衛人盟宛濮, 杜預曰近濮水.

[二０]左傳宣二年鄭破宋師大棘, 杜預曰在襄邑縣南.

[二一]左傳(桓八)[僖五]年齊侯(師)[會]于首止, 杜預曰在襄邑東南, 有首(止城)[鄉].

[二二]陳留志曰：「古戴國地名.」杜預曰：「戴在外黃東南.」爾雅曰：「木立死曰菑.」呂氏春秋：「草鬱即為菑.」

[二三]陳留志曰：「有箕子祠. 有穀亭. 古句瀆之丘.」案本傳有蒲亭.

[二四]陳留志曰：「有萬人聚, 王邑破翟義積尸處.」前書「今高陽」. 文穎曰：「高陽, 聚邑名, 在縣西.」

東郡秦置. 去雒陽八百餘里. 十五城, 戶十三萬六千八十八, 口六十萬三千三百九十三.

濮陽古昆吾國[一], 春秋時曰濮. 有鹹城, 或曰古鹹國[二]. 有清丘[三]. 有鉏城. 燕本南燕國. 有雍鄉[四]. 有胙城, 古胙國. 有平陽亭[五]. 有瓦亭[六]. 有桃城[七]. 　白馬有韋鄉[八]. 頓丘[九]東阿[一０]有清亭[一一]. 東武陽濕水出. 范有秦亭[一二]. 臨邑有(沛)[泲]廟. 　博平　聊城有夷儀聚[一三]. 有聶(戚)[城][一四]. 發干　樂平侯國. 故清, 章帝更名. 　陽平侯國. 有莘亭[一五]. 有岡成城[一六]. 衛公國. 本觀故國, 姚姓, 光武更名. 有河牧城[一七]. 有竿城[一八]. 　穀城春秋時小穀[一九]. 有巂下聚. [二０]

[一]杜預曰古衛也. 帝王世記曰：「顓頊自窮桑徙商丘.」左傳曰「衛, 顓頊之墟」, 杜預曰帝丘, 昆吾氏因之, 故曰昆吾之墟, 縣城內有顓頊冢. 皇覽曰：「冢在城門外廣陽里中.」博物記曰：「桑中在其中.」

[二]左傳僖十三年同會于鹹.

[三]左傳曰宣十二年盟清丘, 杜預曰縣東南.

[四]謝沈書曰, 赤眉攻雍鄉.

[五]左傳哀十六年「衛侯飲孔悝酒於平陽」.

[六]左傳曰定八年會于瓦, 杜預曰縣東北.

[七]史記曰春申君說秦曰「王又舉甲拔桃入邢」是也.

[八]杜預曰：「縣東南有韋城. 古豕韋氏之國」.

[九](白虎通)[皇覽]曰「帝嚳冢在城[南]臺陰野[中]」是也.

[一０]左傳桓十年會于桃丘, 杜預曰縣東南有桃城. 襄十四年孫林父敗衛侯于阿澤, 杜預曰縣西南大澤. 魏志有渠丘山.

[一一]左傳隱四年「遇于清」是也.

[一二]左傳莊三十一年「築臺于秦」. 地道記在縣西北.

[一三]左傳僖元年「邢遷于夷儀」.

[一四]左傳曰「聊攝以東」.

[一五]杜預注傳曰衛作新臺在縣北. 衛殺公子伋之地, 故曰「待諸莘」.

[一六]秦封蔡澤為岡成君, 未詳.

[一七]左傳文元年會于戚, 鄭救晉中行氏, 晉敗鄭鐵, 杜預曰戚城南有鐵丘.

[一八]前書故發干(縣)[城].

[一九]左傳莊三十二年「城小穀」, 杜預曰城中有管仲井. 又傳曰埋長狄榮如首於周首之北門, 杜預曰縣東北有周首亭.

[二０]左傳僖二十六年追齊師至酅, 杜預曰縣西有地名酅下. 皇覽曰：「縣東十五里有項羽冢.」

東平國故梁, 景帝分為濟東國, 宣帝改. 雒陽東九百七十五里. 七城, 戶七萬九千一十二, 口四十四萬八千二百七十.

無鹽本宿國, 任姓[一]. 有章城[二]. 東平陸六國時曰平陸. 有闞亭[三]. 有堂陽亭[四]. 富成　章　壽張春秋曰良, 漢曰壽良, 光武改曰壽張. 有堂聚, 故聚屬東郡[五]. 須昌故屬東郡[六]. 有致密城, 古中都. 有陽穀城[七]. 寧陽故屬泰山.

[一]左傳昭二十五年臧會奔郈, 杜預曰縣東南有郈鄉亭.

[二]古國. 左傳莊三十年, 齊取鄣.

[三]左傳桓十一年會于闞, 杜預曰在須昌縣東南. 有闞城, 博物記云即此亭是.

[四]故縣, 後省.

[五]地道記曰：「有蚩尤祠, 狗城.」皇覽曰：「蚩尤冢在縣闞[鄉]城中, 高七丈.」

[六]杜預曰：「須句, 古國, 在西北.」

[七]左傳僖三年會陽穀, 杜預曰在縣北.

任城國章帝元和元年, 分東平為任城. 雒陽東千一百里. 三城, 戶三萬六千四百四十二, 口十九萬四千一百五十六.

任城本任國. 有桃聚[一]. 亢父[二]樊

[一]光武破龐萌於桃鄉.

[二]左傳襄十三年「取邿」, 杜預曰縣有邿亭. 哀六年「城邾瑕」, 杜預曰縣北有邾瑕城.

泰山郡高帝置. 雒陽東千四百里. 十二城, 戶八千九百二十九, 口四十三萬七千三百一十七.

奉高有明堂, 武帝造[一]. 博有泰山廟. 岱山在西北. 有龜山[二]. 有龍鄉城[三]. 　梁甫侯國. 有菟裘聚[四]. 鉅平侯國. 有亭禪山[五]. 有陽關亭[六]. 嬴有鐵. 　山茌侯國. 　萊蕪有原山, 潘水出[七]. 蓋沂水出[八]. 南武陽侯國. 有顓臾城. 　南城故屬東海. 有東陽城[九]. 費侯國[一０], 故屬東海. 有祊亭[一一]. 有台亭[一二]. 牟故國.

[一]前書曰在縣西南四里. 左傳昭八年「大蒐于紅, 至于商、衛」. 紅亭在縣西北, 杜預曰接宋、衛也.

[二]左傳定十年齊歸龜陰之田, 杜預曰田在山北. 琴操孔子作龜山之操.

[三]左傳成二年齊圍龍, 杜預曰在縣西南. 史記作「隆」. 又楚有蜀之役, 杜預曰縣西北有蜀亭.

[四]左傳隱公「使營菟裘, 吾將老焉」, 杜預曰縣南有菟裘城.

[五]即古所禪亭亭者也.

[六]左傳襄十七年「師自陽關」. 桓六年會于成, 杜預曰縣東南. 成城即孟孫之邑.

[七]杜預曰汶水出.

[八]左傳會于防, 杜預曰在縣東南, 有防城.

[九]呂氏春秋夏孔甲遊田于東陽萯山. 左傳哀八年「克東陽」. 襄十九年城武城, 杜預曰南城縣. 哀十四年司馬[牛]葬丘輿, 杜預曰縣西北有輿城.

[一０]曹勝封費是酇縣費亭, 非此國.

[一一]左傳隱八年鄭歸祊, 杜預曰在縣東南. 閔二年莒人歸共仲及密, 杜預曰縣有密如亭.

[一二]左傳襄十二年莒圍台, 杜預曰縣南有台亭.

濟北國和帝永元二年, 分泰山置[一]. 雒陽東千一百五十里. 五城, 戶四萬五千六百八十九, 口二十三萬五千八百九十七.

[一]臣昭案：濟北, 前漢之舊國, 此是經并泰山復分.

盧[一]有平陰城. 有防門[二]. 有光里. 有景茲山[三]. 有敖山[四]. 有清亭[五]. 有長城至東海[六]. 蛇丘有遂鄉[七]. 有下讙亭[八]. 有鑄鄉城[九]. 成本國[一０]. 　茌平本屬東郡. 　剛[一一].

[一]左傳隱三年齊鄭尋盧之盟, 杜預曰今縣故城. 有邾山, 在縣北. 成二年封銳司徒女石窌, 杜預曰縣東有地名石窌.

[二]左傳襄十八年齊禦晉平陰, 塹防門, 杜預曰在縣北. 又齊登巫山以望晉師, 杜預曰在縣東北.

[三]杜預曰在縣東南.

[四]左傳曰「先君獻、武廢二山」, 即敖山、具山.

[五]左傳哀十[一]年, 齊伐魯及清是也.

[六]史記蘇代說燕王曰「齊有長城、巨防」. 巨防即防門.

[七]古遂國, 左傳莊十三年齊人滅遂.

[八]左傳桓三年送姜氏于讙.

[九]周武王未及下車, 封堯後於鑄. 左傳有棘地, 成公三年叔孫僑如所圍. 杜預曰汶水北地有棘鄉. 東觀書有芳陘山.

[一０]左傳「衛師入郕」, 杜預曰東平剛父縣西南有郕鄉.

[一一]左傳哀八年齊取闡, 杜預曰在縣北, 有闡鄉.

山陽郡故梁, 景帝分置. 雒陽東八百十一里. 十城, 戶十萬九千八百九十八, 口六十萬六千九十一.

昌邑刺史治. 有梁丘城[一]. 有甲父亭[二]. 東緡春秋時曰緡[三]. 鉅野[四]有大野澤[五]. 高平侯國. 故橐, 章帝更名[六]. 有茅鄉城[七]. 湖陸故湖陵, 章帝更名[八]. 南平陽侯國. 有漆亭[九]. 有閭丘亭[一０]. 方與有武唐亭[一一], 魯侯觀魚臺[一二]. 有泥母亭, 或曰古甯母[一三]. 瑕丘　金鄉[一四]防東

[一]左傳莊三十二年遇于梁丘, 杜預曰梁丘鄉在縣西南.

[二]杜預曰甲父, 古國名, 在縣東南. 左傳隱十年「取防」, 杜預曰縣西有防城.

[三]左傳僖二十三年齊圍緡.

[四]左傳桓七年「焚咸丘」, 杜預曰縣西有咸亭.

[五]春秋西狩獲麟之所. 爾雅十藪, 魯有大野. 杜預曰縣西南有(□)[郥]亭. 定十三年齊伐晉之所.

[六]前漢志莽改曰高平, 章帝復莽此號. 左傳隱(九)[元]年費伯城郎, 杜預曰縣東南有郁郎亭.

[七]杜預曰茅鄉在昌邑西南.

[八]前漢志在王莽改曰湖陸, 章帝復其號. 博物記曰苟水出. 地道記縣西有費亭城, 魏武帝初所封.

[九]左傳城漆.

[一０]左傳襄二十一年「邾庶其以漆、閭丘來奔」, 杜預曰縣東北有漆鄉, 西北有顯閭亭. 哀七年囚邾子負瑕, 杜預曰縣西北有瑕丘城.

[一一]左傳桓二年盟于唐, 杜預曰在西南.

[一二]春秋經隱五年矢魚于棠.

[一三]左傳僖七年盟甯母, 杜預曰在縣東. 三十一年臧文仲宿重館, 杜預曰縣西北有重鄉城.

[一四]晉地道記曰：「縣多山, 所治名金山. 山北有鑿石為冢, 深十餘丈, 隧長三十丈, 傍卻入為堂三方, 云得白兔不葬, 更葬南山, 鑿而得金, 故曰金山. 故冢今在. 或云漢昌邑所作, 或云秦時.」

濟陰郡故梁, 景帝分置. 雒陽東八百里. 十一城, 戶十三萬三千七百一十五, 口六十五萬七千五百五十四.

定陶本曹國[一], 古陶, 堯所居[二]. 有三鬷亭[三]. 冤句有煮棗城[四]. 成陽有堯冢、靈臺, 有雷澤[五]. 乘氏侯國[六]. 有泗水. 有鹿城鄉. 　句陽有垂亭[七]. 鄄城

離狐故屬東郡. 　廩丘故屬東郡. 有高魚城. 有運城[八]. 單父侯國, 故屬山陽. 　成武故屬山陽[九]. 有郜城[一０]. 己氏故屬梁[一一].

[一]郭璞曰：「城中有陶丘.」皇覽曰：「伯樂冢縣東南一里所, 高四五丈.」

[二]帝王世記曰：「舜陶河濱, 縣西南陶丘亭是.」

[三]湯伐三鬷, 孔安國曰今定陶.

[四]史記蘇秦說魏襄王曰：「大王之地, 東有淮、潁、煮棗.」

[五]禹貢曰：「雷夏既澤.」帝王世記曰：「舜耕歷山, 漁雷澤, 濟陰有歷山.」

[六]博物記曰古乘丘.

[七]左傳隱八年遇于垂. 史記□忌說魏安僖王曰：「文臺墮, 垂都焚.」徐廣曰：「縣有垂亭.」

[八]左傳襄二十六年「齊烏餘以廩丘奔晉」, 杜預曰今縣故城是. 又「襲衛羊角取之」, 杜預曰今縣所治城. 又襲我高魚, 杜預曰在縣東北.

[九]左傳隱七年「戎執凡伯於楚丘」, 杜預曰在縣西南.

[一０]左傳隱十年「取郜」, 杜預曰縣東南有郜城. 地道記有秺城.

[一一]皇覽曰有平和鄉, 鄉有伊尹冢.

右兗州刺史部, 郡、國八, 縣、邑、公、侯國八十.

東海郡高帝置. 雒陽東千五百里. 十三城, 戶十四萬八千七百八十四, 口七十萬六千四百一十六.

郯本國, 刺史治[一]. 蘭陵有次室亭[二]. 戚　朐[三]有鐵. 有伊盧鄉[四]. 　襄賁　昌慮有藍鄉[五]. 承　陰平　利城　合(城)[鄉][六]祝其有羽山[七]. 春秋時曰祝其, 夾谷地[八]. 厚丘[九]贛榆本屬琅邪, 建初五年復[一０].

[一]博物記曰：「有勇(王)[士]亭, 即勇士(萬)[菑]丘欣.」

[二]地道記曰：「故魯次室邑.」列女傳有漆室之女, 或作「次室」.

[三]山海經曰：「都州在海中, 一曰郁州.」郭璞曰：「在縣界. 世俗傳此山在蒼梧徙來, 上皆有南方樹木.」博物記：「縣東北海邊植石, 秦所立之東門.」

[四]史記曰, 鍾離昧(冢)[家]在伊盧.

[五]左傳昭三十一年邾黑肱以濫來奔, 杜預曰縣所治, 城東北有郳城. 郳, 小邾國也.

[六]漷水自此南至湖陸.

[七]殛鯀之山. 杜預曰在縣西南. 博物記曰：「東北獨居山, 西南有淵水, 即羽泉也, 俗謂此山為懲父山.」

[八]左傳定十年會齊侯夾谷, 孔子相.

[九]左傳成九年「城中城」, 杜預曰在縣西南, 有中鄉城.

[一０]左傳「齊伐莒, 莒子奔紀鄣」, 杜預曰縣東北有紀城. 地道記曰：「海中去岸百五十步, 有秦始皇碑, 長一丈八尺, 廣五尺, 厚八尺三寸；一行十二字. 潮水至加其上三丈, 去則三尺見也.」

琅邪國秦置. 建武中省城陽國, 以其縣屬[一]. 雒陽東一千五百里. 十三城, 戶二萬八百四, 口五十七萬九百六十七.

[一]案本紀, 永壽元年置, 都尉治.

開陽[一]故屬東海, 建初五年屬. 　東武　琅邪[二]東莞有鄆亭[三]. 有邳鄉. 有公來山, 或曰古浮來[四]. 西海[五]諸[六]莒本國, 故屬城陽[七]. 有鐵. 有崢嶸谷. 　東安故屬城陽. 　陽都故屬城陽. 有牟臺[八]. 臨沂故屬東海. 有叢亭[九]. 即丘侯國, 故屬東海, 春秋曰祝丘. 　繒侯國, 故屬東海. 有概亭[一０]. 姑幕[一一]

[一]杜預曰古鄅. 左傳哀三年城啟陽, 杜預曰開陽.

[二]山海經云有琅邪臺, 在勃海閒, 琅邪之東. 郭璞曰：「琅邪臨海邊, 有山嶕嶢特起, 狀如高臺. 此即琅邪臺.」齊景公曰：「吾循海而南, 放乎琅邪.」越絕曰：「句踐徙琅邪, 起觀臺, 臺周七里, 以望東海.」史記曰秦始皇徙黔首三萬戶琅邪臺下. 傳有勞山.

[三]左傳曰「公處鄆」.

[四]左傳隱八年盟浮來, 杜預曰邳來山之閒, 號曰邳來. 莊九年鮑叔受管仲, 及堂阜而脫之. 杜預曰：「東莞蒙陰縣西北有夷吾亭, 或曰鮑叔解夷吾縛於此, 因以為名.」即古堂阜也, 東莞後為(名)[郡].

[五]東觀書曰有勝山. 博物記：「太公呂望所出, 今有東呂鄉. 又釣於棘津, 其浦今存.」

[六]左傳莊二十九年「城諸」, 杜預曰諸縣在城陽郡. 又隱四年「莒人伐杞, 取牟婁」, 杜預曰縣東北有婁鄉.

[七]左傳成八年申公巫臣會渠丘公, 杜預曰縣有蘧丘里.

[八]左傳宣元年會于平州, 杜預曰在縣西.

[九]左傳隱六年盟于艾, 杜預曰縣東南有艾山. 七年「城中丘」, 杜預曰縣東北有中丘亭. 博物記曰：「縣東界次睢有大叢社, 民謂之食人社, 即次睢之社.」

[一０]左傳莊九年盟于蔇, 杜預曰在縣北.

[一一]左傳昭五年「莒牟夷以牟婁及防茲來奔」, 杜預曰縣東北有茲亭. 博物記曰淮水入. 城東南五里有公冶長墓.

彭城國高祖置為楚, 章帝改. 雒陽東千二百二十里. 八城, 戶八萬六千一百七十, 口四十九萬三千二十七.

彭城[一]有鐵. 武原 傅陽有柤水[二]. 　呂留[三]　梧菑丘廣戚故屬沛(國).

[一]古大彭邑. 北征記城西二十里有山, 山有楚元王墓. 伏滔北征記曰：「城北六里有山, 臨泗, 有宋桓魋石槨, 皆青石, 隱起龜龍鱗鳳之象.」

[二]左傳襄十年滅偪陽, 杜預曰即此縣也.

[三]西征記曰城中有張良廟.

廣陵郡景帝置為江都, 武帝更名. 建武中省泗水國, 以其縣屬. 雒陽東一千六百四十里. 十一城, 戶八萬三千九百七, 口四十一萬百九十.

廣陵[一]有東陵亭[二]. 江都有江水祠. 　高郵　平安　淩故屬泗水. 東陽故屬臨淮. 有長洲澤, 吳王濞太倉在此[三]. 射陽故屬臨淮[四]. 鹽瀆故屬臨淮. 輿侯國, 故屬臨淮. 堂邑故屬臨淮. 有鐵. 春秋時曰堂. 海西故屬東海.

[一]吳王濞所都, 城周十四里半.

[二]博物記曰：「女子杜姜, 左道通神, 縣以為妖, 閉獄桎梏, 卒變形莫知所極. 以狀上, 因以其處為廟祠, 號曰東陵聖母.」

[三]縣多麋. 博物記曰：「千千為群, 掘食草根, 其處成泥, 名曰麋畯. 民人隨此畯種稻, 不耕而穫, 其收百倍.」又扶海洲上有草名□, 其實食之如大麥, 從七月稔熟, 民斂穫至冬乃訖, 名曰自然穀, 或曰禹餘糧.

[四]有梁湖. 地道記曰有博支湖.

下邳國武帝置為臨淮郡, 永平十五年更為下邳國. 雒陽東千四百里. 十七城, 戶十三萬六千三百八十九, 口六十一萬一千八十三.

下邳本屬東海[一]. 葛嶧山, 本嶧陽山[二]. 有鐵. 徐本國. 有樓亭, 或曰古蔞林[三]. 僮侯國. 　睢陵　下相　淮陰[四]淮浦　盱台　高山潘旌　淮陵　取慮有蒲姑陂[五]. 東成　曲陽侯國, 故屬東海. 司吾侯國, 故屬東海. 良成故屬東海. 春秋時曰良[六]. 夏丘故屬沛.

[一]戴延之西征記曰：「有沂水, 自城西西南注泗, 別下迴城南, 亦注泗. 舊有橋處, 張良與黃石公會此橋.」

[二]山出名桐, 伏滔北征記曰今槃根往往而存.

[三]杜預曰在僮縣東南. 伏滔北征記曰：「縣北有大冢, 徐君墓, 延陵解劍之處.」

[四]下鄉有南昌亭, 韓信寄食處.

[五]左傳昭十六年齊師至蒲隧, 杜預曰縣東有蒲姑陂.

[六]左傳昭十三年晉會吳於良.

右徐州刺史部, 郡、國五, 縣、邑、侯國六十二[一].

[一]魏氏春秋曰：「初平三年, 分琅邪、東海為城陽、(新)[利]城、昌慮郡. 建安十一年, 省昌慮并東海.」

校勘記

三四四八頁　二行　有大棘鄉有首鄉　按：殿本考證齊召南謂大注此二鄉皆應在上文襄邑「有承匡城」之下. 大棘、首鄉皆襄邑地, 非己吾地也, 不知何以脫入於此.

三四四八頁　五行　杜預曰在[雍丘]縣西北　左傳杜注作「在陳留雍丘縣西北」. 按：晉泰始元年封魏廢帝為陳留王, 治小黃, 省陳留入之, 晉無陳留縣, 此「雍丘」二字不可省, 今據補.

三四四八頁一六行　縣東南有戎城　按：此亦杜注, 見隱二年.

三四四九頁　二行　在[封邱]縣南　集解引惠棟說, 謂案杜注在封邱縣南, 注脫「封邱」二字. 今據補.

三四四九頁　八行　孔子(囚)[圍]此　按：校補謂「囚」當是「圍」之訛. 今據改.

三四四九頁一四行　(桓八)[僖五]年齊侯(師)[會]于首止　據殿本考證齊召南說改.

三四四九頁一四行　有首(止城)[鄉]據殿本考證齊召南說改.

三四五０頁　四行　濕水出　按：集解引惠棟說, 謂前志及水經皆作「漯」. 說文作「濕」, 從水□聲.

三四五０頁　五行　有(沛)[泲]廟　按：前志作「泲」. 集解引惠棟說, 謂案風俗通云「濟出常山房子贊皇山, 東入沮, 廟在東郡臨邑縣」, 則是濟瀆之廟也. 尚書古文「濟」作「泲」, 當從「泲」. 今據改.

三四五０頁　五行　有聶(戚)[城]集解引惠棟說, 謂京相璠云「聊城縣東北三十里有故攝城」, 當作「聶城」. 今據改.

三四五０頁　七行　有岡成城　按：集解引惠棟說, 謂水經注引作「岡成亭」.

三四五一頁　二行　(白虎通)[皇覽]曰帝嚳冢在城[南]臺陰野[中]是也　按：集解引惠棟說, 謂「在城」下諸本脫「南」字, 「野」下脫「中」字. 語見皇覽, 云「白虎通」者誤也. 今據改.

三四五一頁　九行　杜預注傳曰衛作新臺在縣北　按：「新臺」疑「莘亭」之訛. 左桓十六年「公使諸齊使盜待諸莘, 將殺之」, 杜注「莘, 衛地, 陽平縣西北有莘亭」.

三四五一頁一一行　晉敗鄭鐵　按：晉敗鄭鐵乃哀二年事, 注繫文元年下, 疑有脫誤.

三四五一頁一二行　前書故發干(縣)[城]據汲本改. 按：校補謂不曰「前志」而曰「前書」, 則固非指前志之發干, 蓋前志之發干所治已非故地, 而竿城即前漢故發干城, 其地至後漢已併入於衛也. 如即前志之發干城, 則既言「前」, 不必改言「故」矣. 前書衛青傳封青子登為發干侯, 或即在此. 是則故發干乃侯國城, 一作「縣」, 非也.

三四五一頁一六行　雒陽東九百七十五里　按：汲本作「六百七十二里」.

三四五二頁　一行　有闞亭　按：校補謂前志東平陸, 應劭云「古厥國, 今有厥亭是」, 與此言有闞亭, 即春秋「會于闞」之闞不符, 未詳孰是.

三四五二頁　二行　富成　按：前志作「富城」.

三四五二頁　五行　杜預曰縣東南有郈鄉亭　按：今杜注云「郈在東平無鹽縣東南」, 不言「郈鄉亭」.

三四五二頁　八行　故縣後省　按：集解引洪頤烜說, 謂前志堂陽屬鉅鹿郡, 東漢省, 與此絕遠, 注誤證.

三四五二頁　九行　狗城　按：前志東郡壽良縣有朐城. 此作「狗城」, 「狗」與「朐」疑形近而誤, 當從前志.

三四五二頁　九行　蚩尤冢在縣闞[鄉]城中　集解引惠棟說, 謂注「闞鄉城中」, 諸本脫「鄉」字. 今據補.

三四五二頁一六行　杜預曰縣北有邾瑕城　按：今杜注作「邾婁城」.

三四五三頁　一行　十二城戶八千九百二十九口四十三萬七千三百一十七　按：張森楷校勘記謂十二城而祗八千餘戶, 城不及八百戶, 太少. 八千餘戶而有四十三萬餘口, 太多. 以李心傳東漢戶口率十戶為五十二口準之, 「八千」之「千」當作「萬」, 各本並誤. 又按：「口四十三萬七千三百一十七」末「七」字, 汲本作「一」.

三四五三頁　四行　梁甫　按：前志作「梁父」.

三四五三頁　四行　有亭禪山　按：前志「禪」作「亭」, 當從前志.

三四五三頁　四行　山茌　按：各本「山」字皆連上為句. 錢大昕謂「山」字當連下句, 山茬, 縣名也. 又王先謙謂前志作「茬」, 通鑑胡注後漢改曰山茌. 又按：集解引惠棟說, 謂此與濟北之茌平, 皆當作「茬」.

三四五三頁　四行　潘水出　按：集解引惠棟說, 謂潘水無攷, 或淄水之誤, 前志作「甾」.

三四五三頁　五行　南城　按：前志作「南成」.

三四五三頁一四行　杜預曰在縣東南有防城　按：隱九年經「公會齊侯于防」, 杜注「防, 魯地, 在琅邪華縣東南」.

三四五三頁一五行　杜預曰南城縣　今杜注「南城」作「南武城」. 按：南城晉志作「南武城」.

三四五三頁一五行　司馬[牛]葬丘輿　集解引惠棟說, 謂諸本脫[牛]字. 今據補.

三四五四頁　七行　有景茲山　按：左傳「景」作「京」.

三四五四頁　八行　成　集解引錢大昕說, 謂前志泰山郡有式縣, 無成縣. 按：前志補注引李賡芸說, 謂前志泰山郡有式無成, 後漢分置濟北, 有成而皆無式, 蓋東都省式置成也.

三四五四頁一二行　杜預曰在縣北　按：今杜注作「平陰城在濟北盧縣東北, 其城南有防, 防有門」.

三四五四頁一三行　杜預曰在縣東南　按：今杜注作「在平陰城東南」, 此「縣」字疑當作「城」.

三四五五頁　五行　東平剛父縣西南有郕鄉　按：集解引羅革說, 謂郡有剛縣, 晉為東平國之剛平, 無剛父.

三四五五頁一０行　故橐　汲本、殿本「橐」作「櫜」. 按：集解引惠棟說, 謂前志作「橐」, 州郡志作「稿」, 案東平王傳亦作「稿」.

三四五六頁　二行　縣西南有(□)[郥]亭　據汲本、殿本改. 按：集解引惠棟說, 謂郥古□字.

三四五六頁　三行　左傳隱(九)[元]年費伯城郎　據左傳改. 按：九年亦書「城郎」, 但無杜注.

三四五六頁　五行　苟水出　按：張森楷校勘記謂諸書無苟水, 前志引禹貢「通于河」, 「河」當作「菏」. 菏苟形近, 此蓋亦「菏水出」之誤.

三四五六頁　七行　哀七年囚邾子負瑕　按：集解引惠棟說, 謂當注「瑕丘」下.

三四五六頁　九行　左傳桓二年盟于唐杜預曰在西南　按：隱二年經「公及戎盟于唐」, 杜注「高平方與縣北有武唐亭」. 劉昭注引經傳及杜注多刪節, 若此注則有脫誤矣.

三四五七頁一四行　戎執凡伯於楚丘　按：春秋經「執」作「伐」, 傳亦云「戎伐之於楚丘」.

三四五七頁一六行　有平和鄉　按：集解引惠棟說, 謂皇覽作「平利」.

三四五八頁　四行　伊盧鄉　按：集解引惠棟說, 謂史記作「廬」, 韋昭曰今廬中縣.

三四五八頁　五行　利城　按：前志作「利成」.

三四五八頁　五行　合(城)[鄉]集解引錢大昕說, 謂前志有合鄉, 無合城, 晉書地理志東海亦祇有合鄉縣, 此「城」字必「鄉」之訛. 又引惠棟說, 謂案前志及水經泗水注皆作「合鄉」. 又引馬與龍說, 謂泗水注漷水出東海合鄉縣, 漢安帝永初七年封馬光子朗為侯國, 亦見馬防傳. 今據改.

三四五八頁　八行　有勇(王)[士]亭即勇士(萬)[菑]丘欣　殿本「萬」作「菑」, 王先謙謂作「菑」是, 「王」乃「士」之訛. 今據改.

三四五八頁一０行　都州在海中　按：「州」原作「洲」, 逕據汲本、殿本改, 與今山海經合.

三四五八頁一二行　鍾離昧(冢)[家]在伊盧　據殿本改, 與史記淮陰侯列傳合.

三四五八頁一三行　左傳昭三十一年　至　郳小邾國也　按：昭三十一年經「黑肱以濫來奔」, 杜預注「黑肱, 邾大夫；濫, 東海昌慮縣」. 又莊五年經「郳犁來來朝」, 杜注「東海昌慮縣東北有郳城；黎來, 名」. 釋文「郳, 五兮反, 國名, 後為小邾」. 此注節引杜注錯亂, 驟睹之幾不可解.

三四五八頁一五行　即羽泉也　按：校補謂「羽泉」當作「羽淵」, 見左傳, 此回改未盡者.

三四五九頁　二行　在縣西南有中鄉城　按：今杜注云「在東海廩丘縣西南」, 不言有中鄉城.

三四五九頁　三行　海中去岸百五十步　按：汲本、殿本「五」作「九」.

三四五九頁　四行　一行十二字　按：汲本、殿本「二」作「三」.

三四五九頁　四行　潮水至加其上三丈　按：何焯校本「丈」改「尺」.

三四五九頁　五行　琅邪國秦置　按：殿本考證齊召南謂此注不明, 郡與國亦略有別, 秦置琅邪郡, 前漢因之, 光武改為國, 省城陽國來屬, 此其始末也. 「秦置」之下當有「郡」字.

三四五九頁　五行　十三城戶二萬八百四口五十七萬九百六十七　按：張森楷校勘記謂若如此文, 則一城祗千餘戶, 太少, 一戶凡三十口, 太多, 殊不近情, 疑「戶」下脫去一「十」字.

三四五九頁　九行　西海　按：集解引錢大昕說, 謂前志無西海, 蓋「海曲」之訛. 劉盆子傳「琅邪海曲有呂母」, 注「海曲, 縣名, 故城在密州莒縣東」. 又引惠棟說, 謂何焯云疑「海曲」之訛.

三四五九頁一０行　有崢嶸谷　按：集解引惠棟說, 謂說文作「崝嶸」, 徐鍇云俗作「崢」, 非.

三四五九頁一一行　繒　按：集解引惠棟說, 謂春秋傳僖十四年, 鄫子來朝, 杜預云「今鄫縣」, 陵氏云本或作「繒」. 又按：校補謂穀梁「鄫」皆作「繒」.

三四六０頁　二行　邳來山之閒號曰邳來　殿本考證謂案杜注原文云「邳鄉西有公來山, 號曰邳來閒」. 今案：杜注「邳鄉」上有「縣北有」三字, 劉注錯謬, 攷證引亦不全.

三四六０頁　三行　東莞後為(名)[郡]據集解引惠棟說改.

三四六０頁　六行　縣有蘧丘里　按：今杜注云「莒縣有蘧里」, 無「丘」字.

三四六０頁　七行　杜預曰在縣西　按：今杜注云「在泰山牟縣西」, 不云在陽都西.

三四六０頁　八行　縣東南有艾山　按：集解引惠棟說, 謂案杜氏注云「泰山牟縣東南有艾山」, 不云在臨沂, 未詳.

三四六０頁　八行　縣東北有中丘亭　按：今杜注云「中丘在琅邪臨沂縣東北」, 不言亭.

三四六０頁一四行　有柤水　按：集解引惠棟說, 謂「柤」一作「祖」. 京相璠云縣西北有祖水溝, 去偪陽八十里.

三四六０頁一五行　故屬沛(國)　集解引惠棟說, 謂「國」字衍, 前志為沛郡也. 今據刪.

三四六一頁　四行　建武中省泗水國　按：「省」原訛「有」, 逕據汲本、殿本改正.

三四六一頁　八行　堂邑　按：集解引惠棟說, 謂玉篇「堂」作「□」.

三四六二頁　三行　盱台　按：前志「台」作「眙」.

三四六二頁　四行　潘旌　按：前志「潘」作「播」.

三四六二頁一０行　縣東有蒲姑陂　按：今杜注「姑」作「如」.

三四六二頁一三行　初平三年分琅邪東海為城陽(新)[利]城昌慮郡　集解引馬與龍說, 謂徐州無新城郡, 「新」當作「利」, 形近而訛. 今據改. 按：錢大昕謂魏志太祖紀, 建安三年分琅邪、東海、北海為城陽、利城、昌慮郡, 以臧霸傳考之, 蓋禽呂布後所置, 魏氏春秋以為初平三年分者, 誤.

後漢書志第二十二 郡國四

濟南　平原　樂安　北海　東萊　齊國

右青州

南陽　南郡　江夏　零陵　桂陽　武陵　長沙

右荊州

九江　丹陽　廬江　會稽　吳郡　豫章

右揚州

濟南國故齊, 文帝分. 雒陽東千八百里. 十城, 戶七萬八千五百四十四, 口四十五萬三千三百八.

東平陵有鐵. 有譚城[一]. 有天山. 　著　於陵[二]臺　菅有賴亭[三]. 土鼓　梁鄒　鄒平　東朝陽[四]歷城有鐵. 有巨里聚[五].

[一]故譚國.

[二]杜預曰縣西北有于亭. 陳桓子以封齊公子周.

[三]左傳哀六年公如賴.

[四]杜預曰縣西有崔城.

[五]耿弇破費敢處. 皇覽曰：「太甲有冢, 在歷山上.」

平原郡高帝置. 雒陽北一千三百里. 九城, 戶十五萬五千五百八十八, 口百萬二千六百五十八.

平原[一]　高唐濕水出. 般鬲侯國. 夏時有鬲君, 滅浞立少康[二]. 祝阿春秋時曰祝柯[三]. 有野井亭[四]. 　樂陵 濕陰 安德侯國.  厭次本富平, 明帝更名.

[一]地道記曰有篤馬河.

[二]魏都賦注曰縣有蓋節淵. 三齊記曰：「城南有蒲臺, 高八十尺, 秦始皇所頓處. 在臺下縈蒲繫馬, 今蒲猶縈者.」

[三]左傳哀十年「取犁及轅」, 杜預曰縣西有轅城. 故縣, 省.

[四]左傳昭二十五年「齊侯唁公于野井」, 杜預曰在縣東.

樂安國高帝西平昌置, 為千乘, 永元七年更名. 雒陽東千五百二十里. 九城, 戶七萬四千四百, 口四十二萬四千七十五.

臨濟本狄, 安帝更名[一]. 　千乘　高菀 樂安 博昌有薄姑城[二]. 有貝中聚[三]. 有時水[四]. 　蓼城侯國[五]. 利故屬齊. 　益侯國, 故屬北海. 壽光故屬北海. 有灌亭[六].

[一]地道記曰：「狄伐衛懿公.」

[二]古薄姑氏, 杜預曰薄姑地.

[三]左傳齊侯田于貝丘, 杜預曰縣南有地名貝(中)[丘].

[四]左傳莊九年「戰于乾時」, 杜預曰時水在縣界, 岐流, 旱則竭涸, 故曰乾時.

[五]杜預曰縣東北有攝城.

[六]古灌國.

北海國景帝置. 建武十三年(有)[省]菑川、高密、膠東三國, 以其縣屬. 十八城, 戶十五萬八千六百四十一, 口八十五萬三千六百四.

劇有紀亭, 古紀國. 營陵 平壽有斟城[一]. 有寒亭, 古寒國, 浞封此. 都昌[二]安丘有渠丘亭[三]. 　淳于永元九年復. 有密鄉[四]. 　平昌侯國, 故屬琅邪. 有蔞鄉[五]. 　朱虛侯國, 故屬琅邪, 永初元年屬[六]. 　東安平故屬菑川. 六國時曰安平. 有酅亭[七]. 　高密侯國.

昌安侯國, 安帝復. 夷安侯國, 安帝復. 膠東侯國. 即墨侯國. 有棠鄉[八]. 　壯武安帝復[九]. 　下密安帝復. (拒)[挺][一０]　觀陽

[一]杜預曰有斟亭. 古斟國, 故縣, 後省.

[二]左傳莊元年齊遷紀之鄑城. 地道記曰鄑城在縣西.

[三]地道記曰有渠丘城.

[四]左傳隱二年紀莒盟密. 故密鄉, 在縣東北, 後省.

[五]左傳昭五年「莒牟夷以牟婁及防、茲來奔」, 杜預曰縣西南有防亭.

[六]左傳莊元年齊遷紀郚, 杜預曰朱虛縣東南有郚城. 鄭志曰：「有小泰山, 公玉帶曰岐伯令黃帝封東泰山, 即此山也.」

[七]故兆. 左傳莊三年「紀季以酅入於齊」. 地道紀有羌頭山.

[八]左傳襄六年圍棠, 杜預曰棠國也.

[九]故夷國. 左傳隱元年紀伐夷.

[一０]地道記曰：「[奚]養澤在西, 幽州藪. 有萊山, 萊王祠.」

東萊郡高帝置. 雒陽三千一百二十八里. 十三城, 戶十萬四千二百九十七, 口四十八萬四千三百九十三.

黃[一]牟平　惤侯國[二]. 　曲成侯國[三]. 　掖侯國. 有過鄉[四]. 當利侯國. 　東牟侯國.

昌陽　盧鄉　長廣故屬琅邪. 黔陬侯國, 故屬琅邪. 有介亭[五]. 葛盧有尤涉亭. 不(期)[其]侯國, 故屬琅邪[六].

[一]地道記曰：「縣東二百三十里至海中, 連岑有土道, 秦始皇登此山, 列二碑, 東二百三十里有始皇、漢武帝二碑.」

[二]地道記曰有百枝萊君祠. 三齊記曰：「南有蹲犬山, 山似犬蹲, 有神, 劉寵出西都, 經此山, 山犬吠之, 寵曰『山神謂我人也』.」

[三]前書禱萬里沙, 在縣.

[四]故過國.

[五]左傳襄二十四年「伐莒, 侵介根」, 杜預曰縣東北計基城. 號介國.

[六]三齊記曰：「鄭玄教授不(期)[其]山, 山下生草大如䪥, 葉長一尺餘, 堅刃異常, 土人名曰康成書帶.」

齊國秦置. 雒陽東千八百里. 六城, 戶六萬四千四百一十五, 口四十九萬一千七百六十五.

臨菑本齊, 刺史治[一]. 　西安有棘里亭[二]. 有蘧丘里, 古渠丘. 昌國　臨朐有三亭, 古郱邑[三]. 　廣般陽故屬濟南.

[一]爾雅十藪, 齊有海隅, 郭璞曰海濱廣斥. 左傳齊戍葵丘, 杜預曰在縣西. 皇覽曰：「呂尚冢在縣城南, 去縣十餘里, 在齊桓公冢南. 菑水南桓公冢西北有晏嬰冢.」孟子注曰：「南小山, 曰牛山.」博物記曰縣西有袁婁.

[二]杜預曰在縣東. 陳桓子封子山.

[三]左傳莊元年齊所徙, 杜預曰在縣東南. 應劭曰伯氏邑也. 地道記曰有石高山.

右青州刺史部, 郡、國六, 縣六十五.

南陽郡秦置. 雒陽南七百里. 三十七城, 戶五十二萬八千五百五十一, 口二百四十三萬九千六百一十八.

宛. 本申伯國[一]. 有南就聚. 有瓜里津[二]. 有夕陽聚[三]. 有東武亭. 冠軍邑. 葉有長山, 曰方城[四]. 有卷城[五]. 新野有東鄉, 故新都[六]. 有黃郵聚[七]. 章陵故舂陵, 世祖更名[八]. 有上唐鄉[九]. 西鄂[一０]　雉[一一]　魯陽有魯山[一二]. 有牛蘭累亭[一三]. 　犨　堵陽　博望　舞陰邑. 比陽　復陽侯國. 有杏聚. 平氏桐柏大復山, 淮水出[一四]. 有宜秋聚[一五]. 棘陽[一六]有藍鄉[一七]. 有黃淳聚[一八]. 湖陽邑[一九]. 隨[二０]西有斷蛇丘[二一]. 育陽邑. 有小長安[二二]. 有東陽聚[二三]. 涅陽　陰　酇　鄧有鄾聚[二四]. 山都侯國. 酈侯國[二五]. 穰　朝陽[二六]　蔡陽侯國[二七]. 　安眾侯國[二八]. 筑陽侯國. 有涉都鄉[二九]. 武當有和成聚[三０]. 順陽侯國, 故博山. 有須聚. 成都　襄鄉　南鄉　丹水故屬弘農[三一]. 有章密鄉. 有三戶亭[三二]. 析故屬弘農, 故楚白羽邑[三三]. 有武關, 在縣西[三四]. 有豐鄉城[三五].

[一]荊州記曰：「郡城周三十六里.」博物記有申亭. 南都賦注曰有玉池、澤陂.

[二]東觀書鄧奉拒光武瓜里.

[三]袁山松書曰：「賈復從擊鄧奉, 追至夕陽聚.」

[四]杜預曰方城山在縣南. 屈完曰「楚國方城以為城」. 皇覽曰：「縣西北去城三里葉公諸梁冢, 近縣祠之, 曰葉君丘.」

[五]左傳昭二十五年楚子使季然郭卷.

[六]王莽封也.

[七]吳漢破秦豐地.

[八]古今注曰：「建武十八年, 使中郎將耿遵築城.」

[九]前志曰故唐國. 下江兵, 荊州軍.

[一０]有精山, 朱雋破孫夏. 山海經曰：「有豐山, 神耕父處之, 常遊清泠之淵, 出入有光, 見即其國為敗. 有九鍾焉, 是知霜鳴.」郭璞曰：「清泠水在西鄂縣山上, 神來時水赤光耀, 今有屋祠也. 霜降則鍾鳴, 故言知也. 物有自然感應, 而不可為也.」南都賦注：「耕父, 旱鬼也.」皇覽曰王子朝冢在縣西.

[一一]博物記曰滍水出.

[一二]前志曰古魯縣. 南都賦注：「有堯山, 封劉累, 立堯祠.」

[一三]謝沈書云牛蘭山也.

[一四]前書曰在縣南. 荊州記曰：「桐柏淮源涌發, 其中潛流三十里, 東出大復山南, 山南有淮源廟.」博物記曰：「有陽山, 出紫草.」

[一五]伯升見下江兵.

[一六]荊州記曰東北百里有謝城.

[一七]伯升襲甄阜(也)[處].

[一八]又伯升攻梁丘賜. 杜預曰蓼國在東南. 前志蓼國湖陽是.

[一九]荊州記曰：「樊重母畏雷, 為石室避之, 悉以文石為階, 今存.」

[二０]古隨國.

[二一]即銜珠之蛇也. 杜預曰有賴亭. 左傳僖十五年齊伐厲, 在縣北. 帝王世記曰：「神農氏起列山, 謂列山氏, 今隨厲鄉是也.」荊州記曰：「縣北界有重山, 山有一穴, 云是神農所生. 又有周迴一頃二十畝地, 外有兩重塹, 中有九井. 相傳神農既育, 九井自穿, 汲一井則眾井動, 即此地為神農社, 年常祠之.」

[二二]漢軍為甄阜所破處.

[二三]朱祐破張成處.

[二四]左傳桓九年楚師圍鄾.

[二五]荊州記曰：「縣北八里有菊水, 其源旁悉芳菊, 水極甘馨. 又中有三十家, 不復穿井, 仰飲此水, 上壽百二十三十, 中壽百餘, 七十者猶以為夭. 漢司空王暢、太傅袁隗為南陽令, 縣月送三十餘石, 飲食澡浴悉用之. 太尉胡廣父患風羸, 南陽恆汲飲此水, 疾遂瘳. 此菊莖短花大, 食之甘美, 異於餘菊. 廣又收其實, 種之京師, 遂處處傳植之.」

[二六]南都賦陂澤有鉗盧, 注曰在縣.

[二七]襄陽耆舊傳曰：「有松子亭, 下有神陂, 中多魚, 人捕不可得.」南都賦所稱.

[二八]博物記曰：「有土魯山, 出紫石英.」

[二九]杜預曰穀國在縣北. 博物記曰今穀亭. 荊州記曰：「縣北四里有開林山, 西北有䪥山.」

[三０]荊州記曰：「縣有女思山, 南二百里. 有武當.」

[三一]南鄉、丹水二縣有商城, 張儀與楚商於之地.

[三二]左傳哀四年晉執蠻子畀楚師.

[三三]左傳昭十八年「許遷于白羽.」

[三四]南都賦曰武關在其西, 文穎曰去縣百七十里.

[三五]左傳哀四年「司馬起豐、析」. 荊州記曰：「縣有龍淵, 深不測. 縣北有馬頭山.」

南郡秦置. 雒陽南一千五百里. 十七城, 戶十六萬二千五百七十, 口七十四萬七千六百四.

江陵[一]有津鄉[二]. 　巫西有白帝城[三]. 　秭歸本(歸)國[四]. 　中盧侯國[五]. 編有藍口聚[六]. 當陽[七]華容侯國. 雲夢澤在南[八]. 襄陽有阿頭山[九]. 邔侯國. 有犁丘城[一０]. 宜城侯國[一一]. 鄀侯國, 永平元年復[一二]. 臨沮侯國. 有荊山[一三]. 枝江侯國. 本羅國. 有丹陽聚[一四]. 夷道[一五]夷陵有荊門[一六], 虎牙山[一七]. 州陵[一八]很山故屬武陵.

[一]史記曰楚熊渠立長子康為句亶王, 張瑩曰今江陵也. 皇覽曰：「孫叔敖冢在城中白土里.」

[二]左傳莊十九年楚子大敗於津. 荊州記曰：「縣東三里餘有三湖, 湖東有水, 名萇谷, 又西北有小城名曰冶父, 左傳曰：『莫敖縊于荒谷, 群帥囚于冶父.』縣北十餘里有紀南城, 楚王所都. 東南有郢城, 子囊所城.」史記蘇秦說楚威王：「楚東有夏州.」左傳楚莊伐陳, 鄉取一人以歸, 謂之夏州. 今夏口城有洲, 名夏口.

[三]郭璞曰有巫山.

[四]杜預曰夔國. 荊州記曰：「縣北一百里有屈平故宅, 方七頃, 累石為屋基, 今其地名樂平. 宅東北六十里有女須廟.」

[五]襄陽耆舊傳曰：「古盧戎也. 縣西山中有一道, 漢時常有數百匹馬出其中, 馬形皆小, 似巴、滇馬. 三國時陸遜攻襄陽, 又值(比)[此]穴中有數十匹馬出, 遜載還建業. 蜀使來, 有五部兵家滇池者, 識其馬色, 云亡父所乘, 對之流涕.」荊州記云：「是析縣馬頭山. 又縣南十五里有疏水, 東流注沔. 水中有物如馬, 甲如鮮鯉, [射]不可入. 七八月中好在磧上自曝, 膝頭似虎掌爪. 小兒不知, 欲取弄戲, 便殺人. 或曰, 生得者, 摘其鼻, 厭可小, 小便名為木盧.」

[六]下江兵所據. 左傳鬥緡以權叛, 楚遷於那處, 杜預曰：縣東南有那口城.

[七]杜預曰縣東[南]有權城. 楚武王所剋. 荊州記曰：「縣東南有麥城, 城東有廬城, 沮水西有磨城, 伍子胥造此二城以攻麥城.」

[八]杜預曰州國在縣東[南]. 枝江縣有雲夢城, 江夏安陸縣東南有雲夢城, 或曰華容縣東南亦有雲夢. 巴丘湖, 江南之雲夢也. 爾雅十藪, 楚有雲夢, 郭璞曰巴丘湖是也.

[九]岑彭破張楊. 襄陽耆舊傳曰：「縣西九里有(萬)[方]山, 父老傳云交甫所見游女處, 此山之下曲隈是也.」荊州記曰：「襄陽舊楚之北津, 從襄陽渡江, 經南陽, 出方關, 是周、鄭、晉、衛之道, 其東津經江夏, 出平睾關, 是通陳、蔡、齊、宋之道.」

[一０]朱祐禽秦豐蘇嶺山.

[一一]杜預曰縣西舊羅國, 後徙枝江.

[一二]左傳楚文王伐黃, 還及湫, 杜預曰縣東南有湫城.

[一三]山海經曰：「其陽多鐵, 其陰多赤金, 其(東)[中]多牛.」荊州記曰：「西北三十里有清谿, 谿北即荊山, 首曰景山, 即卞和抱璞之處.」南都賦注曰：「漢水至荊山, 東別流, 為滄浪之水.」

[一四]史記曰秦、齊破楚屈匄, 遂取丹陽.

[一五]荊州記曰縣西北有宜陽山, 東南有羊腸山.

[一六]岑彭破田戎處.

[一七]荊州記曰：「荊門, 江南；虎牙, 江北. 虎牙有文如齒牙, 荊門上合下開.」

[一八]史記楚考烈王納州于秦.

江夏郡高帝置. 雒陽南千五百里. 十四城, 戶五萬八千四百三十四, 口二十六萬五千四百六十四.

西陵　西陽　軑侯國[一]. 鄳[二]竟陵侯國. 有鄖鄉[三]. (立)[有]章山, 本內方[四]. 雲杜[五]沙羡　邾[六]下雉　蘄春侯國. 鄂平春侯國. 南新市侯國[七]. 安陸

[一]杜預曰：「古䢵國, 在東南, 有䢵城.」

[二]史記曰□忌說魏安僖王曰「秦不敢攻冥阨之塞」, 徐廣云即此縣也.

[三]左傳桓十一年「鄖人軍蒲騷」.

[四]荊州記曰：「山高三十丈, 周迴百餘里.」縣東有(申)[臼]水. 左傳楚公子比為王次魚陂, 杜預曰在縣西北.

[五]杜預曰縣東南有鄖城, 故國.

[六]地道記曰：「楚滅邾, 徙其君此城.」

[七]案本傳有離鄉聚、綠林.

零陵郡武帝置. 雒陽南三千三百里. 十三城, 戶二十一萬二千二百八十四, 口百萬一千五百七十八.

泉陵　零陵陽朔山, 湘水出[一]. 營道南有九疑山[二]. 營浦[三]泠道[四]洮陽都梁有路山. 　夫夷侯國(故屬長沙). 始安侯國[五]. 重安侯國, 故鍾武, 永建三年更名. 　湘鄉　昭陽侯國[六]. 烝陽侯國, 故屬長沙.

[一]羅含湘中記曰：「有營水, 有洮水, 有灌水, 有祁水, 有宜水, 有(春)[舂]水, 有烝水, 有耒水, 有米水, 有淥水, 有連水, 有(倒)[瀏]水, 有(偽)[溈]水, 有(伯)[汨]水, 有資水, 皆注湘.」

[二]舜之所葬. 郭璞山海經注曰：「其山九谿皆相似, 故曰九疑.」湘州營陽郡記曰：「山下有舜祠, 故老相傳, 舜登九疑.」

[三]營陽郡記曰：「縣南三里餘有舜南巡止宿處, 今立廟.」

[四]有(春)[舂]陵鄉.

[五]始安郡記曰縣東有駮樂山, 東有遼山.

[六]荊州記, 縣東有余水, 傍有漁父廟.

桂陽郡高帝置. 上領山. 在雒陽南三千九百里. 十一城, 戶十三萬五千二十九, 口五十萬一千四百三.

郴有客嶺山[一]. 便　耒陽有鐵. 陰山　南平　臨武　桂陽含洭　湞陽有苲領山[二]. 曲江[三]漢寧永和元年置.

[一]湘中記曰：「項籍徙義帝於郴而害之, 今有義陵祠. 又縣南十數里有馬嶺山, 山有仙人蘇耽壇.」荊州記曰：「城南六里縣西北有溫泉, 其下流有數十畝田, 常十二月下種, 明年三月新穀便登, 一年三熟.」

[二]始興郡記有吳山.

[三]始興郡記縣北有臨沅山.

武陵郡秦昭王置, 名黔中郡, 高帝五年更名. 雒陽南二千一百里[一]. 十二城, 戶四萬六千六百七十二, 口二十五萬九百一十三.

[一]先賢傳曰：「晉代太守趙厥問主簿潘京曰：『貴郡何以名武陵? 』京曰：『鄙郡本名義陵, 在辰陽縣界, 與夷相接, 為所攻破, 光武時移東出, 遂得見全, 先識易號. 傳曰「止戈為武, 高平曰陵」, 於是改名焉.』」臣昭案：前書本名武陵, 不知此對何據而出. 荊州記曰：「郡社中木麃樹, 是光武種至今也.」

臨沅[一]漢壽故索, 陽嘉三年更名, 刺史治[二]. 孱陵[三]零陽　充沅陵先有壺頭山[四]. 辰陽　酉陽　遷陵　鐔成　沅南建武二十六年置. 　作唐

[一]荊州記曰：「縣南臨沅水, 水源出牂牁且蘭縣, 至郡界分為五谿, 故云五谿蠻.」

[二]漢官儀曰去雒陽三千里.

[三]魏氏春秋曰：「劉備在荊州所都, 改曰公安.」

[四]馬援軍度處. 有松梁山, 山有石, 開處數十丈, 其上名曰天門.

長沙郡秦置. 雒陽南二千八百里. 十三城, 戶二十五萬五千八百五十四, 口百五萬九千三百七十二.

臨湘　攸　荼陵　安城　酃[一]湘南侯國. 衡山在東南[二]. 　連道昭陵　益陽[三]下雋　羅[四]醴陵[五]容陵

[一]荊州記曰：「有酃湖, 周迴三里. 取湖水為酒, 酒極甘美.」湘東記曰：「縣西南母山, 周迴四百里.」

[二]郭璞曰：「山別名岣嶁.」湘中記曰：「衡山有玉牒, 禹案其文以治水. 遙望衡山如陣雲, 沿湘千里, 九向九背, 迺不復見.」

[三]荊州記曰：「縣南十里有平岡, 岡有金井數百, 淺者四五尺, 深者不測. 俗傳云有金人以杖撞地, 輒便成井.」

[四]帝王世記曰：「有黃陵亭.」(洞)[湘]中記亦云二妃之神. 劉表為之立碑.

[五]荊州記曰：「縣東四十里有大山, 山有三石室, 室中有石床石臼. 父老相傳, 昔有道士學仙此室, 即合金沙之臼.」

右荊州刺史部, 郡七, 縣、邑、侯國百一十七[一].

[一]魏氏春秋：「建安二十四年, 吳分巫、秭歸為固陵郡. 二十五年, 分南郡之巫、秭歸、夷陵、臨沮並房陵、上庸、西城七縣為新城郡.」

九江郡秦置. 雒陽東一千五百里. 十四城, 戶八萬九千四百三十六, 口四十三萬二千四百二十六.

陰陵　壽春[一]浚遒[二]成德　西曲陽　合肥侯國. 　歷陽侯國, 刺史治. 當塗有馬丘聚, 徐鳳反於此[三]. 全椒鍾離侯國. 阜陵 下蔡故屬沛[四]. 平阿故屬沛. 有塗山[五]. 義成故屬沛.

[一]漢官云刺史治, 去雒陽千三百里, 與志不同.

[二]左傳哀十二年會吳于橐皋, 杜預曰在縣東南. 案宋均傳, 縣有唐后二山.

[三]帝王世記曰：「禹會諸侯塗山.」皇覽曰：「楚大夫子思冢在縣東山鄉西, 去縣四十里. 子思造芍陂.」

[四]左傳成七年吳入州來, 杜預曰下蔡縣.

[五]應劭云山在當塗. 左傳「穆有塗山之會」.

丹陽郡秦鄣郡, 武帝更名. 雒陽東二千一百六十里. 建安十三年, 孫權分新都郡. 十六城, 戶十三萬六千五百一十八, 口六十三萬五百四十五.

宛陵　溧陽　丹陽　故鄣[一]於潛　涇　歙[二]黝[三]陵陽[四]蕪湖中江在西[五]. 秣陵[六]南有牛渚. 　湖熟侯國. 　句容江乘　春穀　石城

[一]秦鄣郡所治. 吳興記曰：「中平[二]年, 分縣南置安吉縣. 光和末, 張角亂, 此鄉守險助國, 漢嘉之, 故立縣. 中平二年, 又分立原鄉縣.」

[二]山海經曰三天子鄣山在閩西海北, 郭璞曰在縣東, 今謂之玉山. 魏氏春秋有安勒烏邪山.

[三]魏氏春秋有林歷山.

[四]陵陽子明得仙於此縣山, 故以為名.

[五]左傳襄三年楚子伐吳, 剋鳩茲, 杜預曰在縣之東.

[六]其地本名金陵, 秦始皇改. 建安十六年, 孫權改曰建業. 十七年, 城石頭.

廬江郡文帝分淮南置. 建武十[三]年省六安國, 以其縣屬. 雒陽東一千七百里. 十四城, 戶十萬一千三百九十二, 口四十二萬四千六百八十三.

舒有桐鄉[一]. 雩婁侯國. 　尋陽[二]南有九江, 東合為大江[三]. 潛[四]　臨湖侯國. 　龍舒侯國. 　襄安 晥有鐵. 　居巢侯國[五]. 六安國[六]. 蓼侯國. 　安豐有大別山[七]. 陽泉侯國[八]. 安風侯國.

[一]古桐國. 左傳昭五年吳敗楚鵲岸, 杜預曰縣有鵲尾渚.

[二]有置馬亭, 劉勳士眾散處.

[三]釋慧遠廬山記略曰：「山在尋陽南, 南濱宮亭湖, 北對小江, 山去小江三十餘里. 有匡俗先生者, 出殷周之際, 隱遯潛居其下, 受道於仙人而共嶺, 時謂所止為仙人之廬而命焉. 其山大嶺凡七重, 圓基, 周迴垂五百里. 其南嶺臨宮亭湖, 下有神廟. 七嶺會同, 莫升之者. 東南有香爐山, 其上氛氳若香煙. 西南中石門前有雙闕, 壁立千餘仞, 而瀑布流焉. 其中鳥獸草木之美, 靈藥芳林之奇, 所稱名代.」豫章舊志：「匡俗字君平, 夏禹之苗裔也.」

[四]左傳曰昭三十一年「吳人侵楚伐夷, 侵潛、六, 楚沈尹戍帥師救潛」是也. 潛有天柱山.

[五]皇覽曰：「范增冢在郭東. 又庭中亞父井, 吏民皆祭亞父於居巢庭上, 長吏初(親)[視]事, 皆祭而後從政, 後更造祠於東.」廣志曰有二大湖.

[六]皇覽曰皋陶冢在縣.

[七]左傳昭二十三年吳敗諸侯之師于雞父, 杜預曰縣南有雞備亭.

[八]廣志曰有陽泉湖.

會稽郡秦置. 本治吳, 立郡吳, 乃移山陰. 雒陽東三千八百里. 十四城, 戶十二萬三千九十, 口四十八萬一千一百九十六.

山陰[一]會稽山在南, 上有禹冢[二]. 有浙江[三]. 鄮烏傷[四]諸暨[五]　餘暨[六]太末[七]上虞[八]剡　餘姚　句章[九]鄞　章安故(治)[冶], 閩越地, 光武更名[一０]. 永寧永和三年以章安縣東甌鄉為縣. 東部侯國.

[一]越絕曰：「句踐小城山陰是也. 稷山者, 句踐(濟戎)[齋戒]臺.」吳越春秋曰：「句踐築城已成, 怪山自至. 怪山者, 琅耶海中山也. 一夕自來, 故名怪山.」

[二]山海經曰：「會稽之山四方, 上多金玉, 下多(瑛)[□]石.」郭璞曰有禹井. 越絕曰有重山, 句踐葬大夫種.

[三]郭璞注山海經曰江出歙縣玉山.

[四]越絕曰：「有常山, 古聖所采藥, 高且神.」英雄交爭記曰：「初平三年, 分縣南鄉為長山縣.」

[五]越絕曰, 興平二年分立吳寧縣.

[六]越絕曰西施之所出. 謝承書有涉屋山. 魏都賦注有蕭山, 潘水出焉.

[七]左傳謂姑蔑. 初平三年, 分立新安縣. 建安四年, 孫氏分立豐安縣. 二十三年, 立遂昌縣. 東陽記：「縣龍丘山有九石, 特秀林表, 色丹白, 遠望盡如蓮花. 龍丘(長)[萇]隱居於此, 因以為名. 其峰際復有巖穴, 外如□牖, 中有石林. 巖前有一桃樹, 其實甚甘, 非山中自有, 莫知誰植.」

[八]漢末分南鄉立始寧縣.

[九]山海經曰：「餘句之山, 無草木, 多金玉.」郭璞曰：「山在餘姚南, 句章北, 故二縣因以為名.」句踐欲遷吳王於甬東, 韋昭曰縣東洲.

[一０]晉(元)[太]康記曰本鄞縣南之迴浦鄉, 章帝章和元年立. 未詳.

吳郡順帝分會稽置. 雒陽東三千二百里. 十三城, 戶十六萬四千一百六十四, 口七十萬七百八十二.

吳本國[一]. 震澤在西, 後名具區澤[二]. 海鹽[三]烏程[四]餘杭[五]毗陵季札所居. 北江在北[六]. 丹徒[七]曲阿　由拳[八]安[九]富春　陽羨邑[一０]. 無錫侯國[一一]. 婁

[一]越絕曰：「吳大城, 闔閭所造, 周四十七里二百一十步二尺. 又有伍子胥城, 居巢城. 昌門外闔閭冢虎丘. 穹隆, 赤松子所取赤石脂也, 去縣二十里. 有(鹿)[麋]湖, 欐谿城. 又石城, 闔閭置美[人]山. 虞山, 巫咸山.」皇覽曰：「縣東門外孫武冢. 又要離冢, 縣西南.」

[二]爾雅十藪, 吳越之閒有具區, 郭璞曰縣南太湖也. 中有包山, 山下有洞庭, 穴道潛行水底, 去無所不通, 號為地脈. 越絕書曰「湖周三萬六千頃」. 又有大雷山, 小雷山, 周處風土記曰舜漁澤之所. 臣昭案：此僻在成陽是也. 又吳伐越, 敗之夫椒, 杜預曰太湖中椒山是也.

[三]案今計偕簿, 縣之故治, 順帝時陷而為湖, 今謂為當湖. 大旱湖竭, 城郭之處可識.

[四]左傳襄三年楚伐吳至於衡山, 杜預曰在縣南. 或云丹陽縣之橫山, 去鳩茲不遠, 子重所至也. 吳興記曰：「縣西北(其)[卞]山有項籍祠. 興平二年, 太守許貢奏分縣為永縣.」

[五]顧夷曰：「秦始皇至會稽經此, 立為縣.」史記曰, 始皇臨浙江, 水波惡, 乃西百二十里, 從狹中渡. 徐廣曰餘杭也. 臣昭案：始皇所過乃在錢塘、富春, 豈近餘杭之界乎?

[六]越絕曰：「縣南城, (在荒)[古淹]地. 上湖中冢者, 季子冢也. 名延陵墟.」皇覽曰暨陽鄉.

[七]春秋曰朱方.

[八]左傳曰越敗吳於檇李, 杜預曰縣南醉李城也. 干寶搜神記曰：「秦始皇東巡, 望氣者云『五百年後, 江東有天子氣.』始皇至, 令囚徒十萬人掘汙其地, 表以惡名, 故改之曰由拳縣.」

[九]越絕曰：「有西岑冢, 越王孫開所立, 以備春申君, 使其子守之, 子死遂葬城中.」

[一０]郭璞曰：「縣有張公山, 洞密有二堂.」

[一一]史記曰：「春申君城故吳墟, 以自為都邑.」城在無錫. 皇覽曰：「吳王太伯冢在吳縣北梅里聚, 去城十里. 太伯始所居地名句吳.」臣昭案：無錫縣東皇山有太伯冢, 民世修敬焉. 去墓十里有舊宅、井猶存. 臣昭以為即宅為置廟, 不如皇覽所說也. 越絕曰：「縣西龍尾陵道, 春申君初封吳所造.」臣昭案：今見在, 自是山名, 非築陵道.

豫章郡高帝置. 雒陽南二千七百里. 二十一城, 戶四十萬六千四百九十六, 口百六十六萬八千九百六[一].

[一]豫章記曰：「新吳、上蔡、永脩縣, 並中平[中]立. 豫章縣, 建安立. 上蔡民分徙此地, 立名上蔡.」

南昌[一]建城[二]新淦　宜春　廬陵[三]贛有豫章水. 　雩都南野有臺領山. 　南城　鄱陽有鄱水. 黃金采[四]. 歷陵有傅昜山. 餘汗　鄡陽　彭澤彭蠡澤在西. 　柴桑　艾[五]海昏侯國[六]. 平都侯國, 故安平. 　石陽　臨汝永元八年置. 　建昌永元十六年分海昏置.

[一]豫章記曰：「江、淮唯此縣及吳、臨湘三縣是令.」

[二]此地立名上蔡者. 豫章記曰：「縣有葛鄉, 有石炭二頃, 可燃以爨.」

[三]興平元年, 孫策分立廬陵郡.

[四]建安十五年, 孫權分立鄱陽郡, 治縣.

[五]左傳哀二十年吳公子慶忌所居.

[六]在昌邑城. 豫章記曰：「城東十三里, 縣列江邊, 名慨口, 出豫章大江之口也. 昌邑王每乘流東望, 輒憤慨而還, 故謂之慨口.」

右揚州刺史部, 郡六, 縣、邑、侯國九十二.

校勘記

三四七二頁　四行　左傳哀六年公如賴　按：集解引錢大昕說, 謂案左傳云「使胡姬以安孺子如賴」, 此云「公」, 誤也.

三四七二頁　五行　縣西有崔城　按：襄二十七年杜注云「朝陽縣西北有崔氏城」.

三四七二頁　七行　平原郡九城　按：錢大昕謂「九」當作「十」. 說見下.

三四七二頁　九行　濕水出　按：集解引惠棟說, 謂前志及水經注「濕」作「漯」, 說文從水□聲.

三四七二頁一０行　濕陰　按：集解引惠棟說, 謂前志亦作「漯陰」, 說見上. 杜預注左傳, 又作「隰」也.

三四七二頁一四行　杜預曰縣西有轅城　按：集解引惠棟說, 謂案地理志轅縣屬平原, 水經作「援」, 酈元引杜預釋地, 云轅即援也, 濟南祝阿縣有援城.

三四七二頁一六行　高帝西平昌置　按：集解引錢大昕說, 謂案文當云「高帝置」, 不應有「西平昌」三字, 其為衍字無疑. 後讀宦者傳, 彭愷為西平昌侯, 注云西平昌縣屬平原郡, 乃悟此三字當屬上文平原郡, 而平原郡九城當為十城, 因此三字錯入樂安注中, 校書者遂改「十」為「九」, 以合見成之數耳. 又按：張森楷謂錢說致確, 但前志平原有平昌縣, 當即此西平昌, 漏未引及.

三四七三頁　二行　高菀　殿本「菀」作「苑」. 按：前志作「宛」, 菀、苑、宛三字古通作.

三四七三頁　二行　有薄姑城　按：集解引惠棟說, 謂尚書大傳作「蒲姑」.

三四七三頁　六行　古薄姑氏　按：汲本作「左傳姑氏」. 惠棟謂當作「古薄姑氏」, 「蒲姑」諸本皆訛作「薄姑」, 或脫「蒲」字.

三四七三頁　七行　縣南有地名貝(中)[丘]據殿本改, 與杜注合.

三四七三頁　九行　杜預曰縣東北有攝城　按：集解引洪頤烜說, 謂左昭二十年傳「聊、攝以東」, 杜注「聊、攝, 齊西界也, 平原聊城縣東北有攝城」. 蓼城非聊城, 注誤證.

三四七三頁一一行　景帝置　按：張森楷校勘記謂案前志為北海郡, 故注云「景帝置」, 此國為世祖所立, 不得依用其文, 當云「景帝置郡」, 下接「建武」云云, 乃為可通.

三四七三頁一一行　(有)[省]菑川高密膠東三國　按：校補謂「有」乃「省」之訛, 各本皆未正. 今據改.

三四七四頁　三行　(拒)[挺]集解引錢大昕說, 謂「拒」當作「挺」. 宋書州郡志注挺令, 前漢屬膠東, 後漢屬北海. 或以琅邪之柜當之, 琅邪之柜從木不從手, 志不言故屬琅邪, 字形偏旁亦異, 故知非也. 王先謙謂錢說是, 今據改.

三四七四頁一一行　故兆　按：集解引陳景雲說, 謂注「故兆」未詳, 疑「故紀邑」之訛.

三四七四頁一二行　杜預曰棠國也　按：殿本考證齊召南謂案左傳注原文「棠, 萊邑也. 北海即墨縣有棠鄉」. 此作「棠國也」, 非是.

三四七四頁一四行　地道記曰[奚]養澤在西　據集解引錢大昕說補. 按：錢氏謂注所引地道記, 即前志琅邪長廣注文, 「養澤」上當有「奚」字. 後漢長廣改屬東萊, 劉氏不注於東萊之長廣, 而注於北海之拒, 未詳其故.

三四七四頁一五行　雒陽東三千一百二十八里　按：汲本、殿本「一」作「二」.

三四七五頁　一行　惤侯國　張森楷校勘記謂案說文, 從心之「惤」是河南密縣亭, 從巾之「□」是東萊縣, 則此當從巾而從心, 誤也. 今按：張說是. 前志作「□」, 王先謙謂說文「□布出東萊, 從巾弦聲」, 是作「□」為正, 縣蓋以布得名也.

三四七五頁　一行　掖　按：集解引惠棟說, 謂前志作「夜」, 夜音亦, 又音掖.

三四七五頁　三行　不(期)[其]按：前志作「不其」, 惠棟、齊召南皆謂作「不期」誤, 今據改. 注同.

三四七五頁　五行　列二碑　按：汲本、殿本「列」作「刻」.

三四七五頁一二行　秦置　按：張森楷校勘記謂齊古建國, 非秦置, 秦置齊郡耳. 前志亦是齊郡. 此當詳其沿革之由, 第云「秦置」, 殊疏. 或「置」下有「郡」字, 誤奪去.

三四七五頁一三行　臨菑　按：前志作「臨淄」.

三四七五頁一四行　有三亭古郱邑　按：校補引錢大昭說, 謂「三」字誤, 或是「郱」字.

三四七六頁　七行　有長山曰方城　按：前志作「有長城號曰方城」. 惠棟補注引水經注、晉志及盛宏之荊州記, 證「長山」當作「長城」.

三四七六頁一二行　涅陽　按：集解引錢大昕說, 謂安帝妹涅陽公主食邑, 當有「邑」字.

三四七六頁一四行　有和成聚　按：汲本、殿本「成」作「城」.

三四七七頁　一行　有章密鄉　按：集解引惠棟說, 謂前志及水經丹水注皆作「密陽鄉」.

三四七七頁　七行　杜預曰方城山在縣南屈完曰楚國方城以為城　按：殿本考證謂推尋文義, 當云「左傳屈完曰『楚國方城以為城』, 杜預曰方城山在縣南」. 今此文誤倒.

三四七七頁一一行　吳漢破秦豐地　按：「地」原訛「也」. 逕據汲本、殿本改正.

三四七八頁　一行　博物記曰滍水出　按：校補引柳從辰說, 謂此引博物記疑當在「魯陽」下. 說文滍水出南陽魯陽堯山, 東北入汝. 灃水出南陽雉衡山, 東入汝. 前志亦云魯陽有魯山, 滍水所出, 東北至定陵入汝. 雉衡山灃水所出, 東至□入汝. 水經說同. 明此注誤.

三四七八頁　八行　伯升襲甄阜(也)[處]據汲本、殿本改. 按：「也」疑為「地」字之訛.

三四七九頁　一行　上壽百二十三十　按：汲本無「三十」二字.

三四七九頁　三行　此菊莖短花大　按：汲本、殿本「花」作「葩」.

三四七九頁一六行　秭歸本(歸)國　據汲本刪. 按：殿本考證謂推尋文義, 「國」上衍一「歸」字, 注杜預曰夔國, 非歸國明矣.

三四七九頁一六行　中盧　按：殿本「盧」作「廬」.

三四八０頁　二行　鄀　按：前志作「若」.

三四八０頁　四行　很山　汲本、殿本「很」作「佷」. 按：前志作「佷」, 惠棟謂宋書州郡志作「很」.

三四八０頁　七行　湖東有水名萇谷　按：汲本、殿本「萇」作「長」.

三四八０頁一四行　又值(比)[此]穴中有數十匹馬出　據汲本、殿本改.

三四八０頁一五行　甲如鮮鯉　按：汲本「鮮」作「鮫」. 王先謙謂水經沔水注作「鯪」.

三四八０頁一五行　[射]不可入　何焯據宋殘本校, 補一「射」字. 今據補.

三四八０頁一六行　摘其鼻厭可小小便名為木盧　按：水經沔水注作「摘其皋厭可小小使名為水虎者也」. 王先謙謂「厭字屬下, 即厭勝之厭」. 又按：何焯據殘宋本校, 改「木」為「水」.

三四八一頁　三行　縣東[南]有權城　惠棟補注依杜注增「南」字, 今據補.

三四八一頁　三行　城東有廬城　按：汲本「廬」作「盧」. 王先謙謂水經沮水注作「驢」, 諺云「東驢西磨, 麥城自破」.

三四八一頁　五行　州國在縣東[南]惠棟補注依杜注增「南」字, 今據補.

三四八一頁　七行　縣西九里有(萬)[方]山　據汲本、殿本改. 按：疑「方」原訛「万」, 傳寫訛為「萬」也.

三四八一頁　八行　出平睾關　按：汲本、殿本「睾」作「澤」.

三四八一頁一三行　其(東)[中]多牛　據殿本、集解本改. 按：今山海經作「其中多犛牛」.

三四八二頁　五行　軑　原訛「□」, 逕據集解本改. 按：前志作「軑」, 孟康曰音汏. 補注引周壽昌曰：「說文軑, 車□也. 從車大聲. 今從犬者, 誤.」

三四八二頁　五行　(立)[有]章山　集解引惠棟說, 謂案前志及晉志, 「立」字衍. 校補謂「立」當作「有」, 涉下「章」字而訛. 今據改.

三四八二頁一一行　縣東有(申)[臼]水　集解引錢大昭說, 謂「申」當作「臼」, 左傳定五年, 「涉于成臼」, 杜注「竟陵縣有臼水, 出聊屈山, 西南入漢」. 今據改.

三四八二頁一一行　杜預曰在縣西北　按：今杜注作「竟陵縣西北有甘魚陂」.

三四八三頁　一行　陽朔山　按：校補謂案前志作「陽海山」, 說文同. 水經注謂陽海山即陽朔山.

三四八三頁　二行　夫夷侯國(故屬長沙)　集解引惠棟說, 謂案前志, 夫夷本屬零陵, 長沙無是縣, 此四字衍文. 今據刪.

三四八三頁　三行　烝陽　按：集解引惠棟說, 謂前志作「承陽」, 承音烝.

三四八三頁　五行　有(春)[舂]水　據校補引柳從辰說改.

三四八三頁　六行　有(倒)[瀏]水有(偽)[溈]水　據校補引柳從辰說改.

三四八三頁　六行　有(伯)[汨]水　據集解本改. 　按：汲本、殿本訛「泊」.

三四八三頁一０行　有(春)[舂]陵鄉　據汲本、殿本改.

三四八三頁一三行　高帝置上領山在雒陽南三千九百里　按：張森楷校勘記謂「上領山」三字于上下文皆不屬, 不知何縣下山脫攛于此, 俟詳攷之.

三四八四頁　七行　晉代太守趙厥　按：集解引錢大昕說, 謂晉書「厥」作「廞」. 又引周壽昌說, 謂延江水注引先賢傳同, 惟「趙厥」作「趙偉」.

三四八四頁一四行　去雒陽三千里　按：汲本、殿本「三」作「二」.

三四八五頁　一行　雒陽南二千八百里　按：汲本「二」作「三」.

三四八五頁　三行　攸　前志作「收」. 按：攸, 孟康音收, 前志因訛「收」, 詳漢書補注.

三四八五頁　三行　荼陵　汲本、殿本「荼」作「茶」. 今按前志, 殿本作「茶陵」, 補注本據汲本作「荼陵」. 王先謙據說文, 謂荼與茶通.

三四八五頁　三行　安城　按：集解引惠棟說, 謂前志及州郡志皆作「安成」. 王先謙謂城成通作.

三四八五頁　九行　(洞)[湘]中記　據汲本、殿本改.

三四八六頁　一行　浚遒　按：集解引惠棟說, 謂「浚」一作「逡」.

三四八六頁　一行　西曲陽　按：前志作「曲陽」, 惠棟謂下邳有曲陽, 故加「西」.

三四八六頁　四行　去雒陽千三百里　按：汲本「三」作「二」.

三四八六頁　五行　有唐后二山　按：集解引惠棟說, 謂風俗通作「唐居山」.

三四八六頁　九行　丹陽郡　殿本考證謂「陽」當作「楊」. 今按：前志作「揚」. 補注引宋祁說, 謂當作「陽」. 又引王鳴盛說, 謂「揚」字從手, 其屬縣丹陽則從□, 而南監本俱作「陽」, 晉志或作「揚」, 或作「陽」, 而屬縣則作「楊」, 且注云「丹陽山, 多赤柳, 在西」, 然則縣名從木甚明, 而郡亦當以此得名, 凡從手從□, 皆傳寫誤也.

三四八六頁一一行　丹陽　集解引惠棟說, 謂案晉志「陽」當作「楊」. 今按：前志作「陽」.

三四八六頁一一行　於潛　按：前志「潛」作「朁」, 音潛.

三四八六頁一一行　黝　按：集解引惠棟說, 謂一作「黟」, 見說文.

三四八六頁一二行　湖熟　按：前志作「湖孰」.

三四八六頁一四行　秦鄣郡所治　按：集解引惠棟說, 謂「秦」當作「故」.

三四八六頁一四行　中平[二]年　集解引惠棟說, 謂沈約、歐陽忞皆云中平二年, 諸本脫「二」字. 今據補.

三四八六頁一六行　今謂之玉山　殿本作「今謂之三王山」. 按：今山海經郭注亦作「三王山」, 然歙縣玉山並見會稽郡注, 則作「玉山」為是, 何焯校本亦作「玉山」, 殿本殆據今山海經改也.

三四八七頁　五行　建武十[三]年省六安國　殿本考證齊召南謂應作「十三年」. 後章帝元和二年, 復改廬江為六安國, 至章和二年, 和帝即位, 復省六安入廬江, 此注未明. 今據齊說, 補一「三」字.

三四八七頁　八行　晥　前志作「睆」, 殿本作「皖」. 按：晥睆皖並通.

三四八七頁　九行　六安　按：前志六, 屬六安國, 無「安」字.

三四八八頁　二行　長吏初(親)[視]事　據汲本、殿本改.

三四八八頁　五行　縣南有雞備亭　殿本考證謂何焯校本「備」改「人」. 今按：今杜注亦作「備」, 何氏殆據殘宋本改也.

三四八八頁　七行　立郡吳　殿本考證謂當改「吳立郡」. 今按：校補謂立郡吳, 謂縣升為郡也, 改之於說反窒.

三四八八頁一０行　太末　按：前志「太」作「大」, 孟康曰「大音如闥」.

三四八八頁一０行　章安故(治)[冶]閩越地光武更名　殿本「治」作「冶」, 王先謙謂作「冶」是, 今據改. 今按：通鑑胡注引洪氏隸釋, 謂中有脫文, 當作「章安故回浦, 章帝更名, 東侯官故冶, 閩越地, 光武更名」, 於文乃足. 此郡之末有「東部侯國」四字, 卻是衍文. 說詳通鑑漢獻帝建安元年注. 又按：集解引惠棟說, 謂「閩越地」宋書州郡志作「閩中地」. 又按：集解引錢大昕說, 謂案鄭宏傳, 舊交阯七郡, 貢獻轉運皆從東冶汎海而至. 所云東冶, 即會稽之冶縣. 宏以章帝建初八年為大司農, 其時尚稱東冶, 則非光武更名明矣.

三四八八頁一二行　東部侯國　集解引錢大昕說, 謂案宋書州郡志侯官, 前漢無, 後漢曰東侯官, 屬會稽. 此「東部侯國」當即「東侯官」之訛, 漢時未見有封東部侯者也. 今按：錢說是, 然此四字卻是衍文, 說見上.

三四八八頁一三行　稷山者句踐(濟戎)[齋戒]臺　殿本「者」作「有」. 汲本、殿本「濟戎臺」皆作「齋戒臺」. 按：越絕書作「齋戒臺」, 寶慶會稽縣志云「稷山在縣東五十三里, 亦名齋臺山」, 則以作「齋戒」為是, 今據汲本、殿本改.

三四八八頁一五行　下多(瑛)[□]石　據殿本改. 按：今山海經作「□」, 注云「砆武, 大石似玉」.

三四八八頁一五行　有重山　按：今本越絕書「重」作「種」.

三四八八頁一六行　江出歙縣玉山　按：今山海經郭注云「按地理志, 浙江出新安黟縣南蠻中, 東入海, 今錢唐浙江是也. 黟即歙也」.

三四八九頁　三行　有涉屋山　按：汲本、殿本「屋」作「皇」.

三四八九頁　三行　潘水出焉　汲本、殿本「潘」作「潛」. 按：前書補注王先謙謂潛水即潘水也.

三四八九頁　四行　建安四年孫氏分立豐安縣二十三年立遂昌縣　按：集解引錢大昕說, 謂宋書州郡志與此異, 未知孰是.

三四八九頁　五行　龍丘(長)[萇]隱居於此　殿本考證謂「長」當作「萇」. 按：集解引馬與龍云, 龍丘萇見任延傳. 今據改.

三四八九頁　五行　中有石林　按：汲本「林」作「床」.

三四八九頁　八行　餘句之山　按：集解引惠棟說, 謂依山海經當作「句餘」.

三四八九頁一０行　晉(元)[太]康記曰本鄞縣南之迴浦鄉　錢大昕謂「元康」當作「太康」, 今據改. 集解引錢大昕說, 謂攷班志冶與回浦本是二縣, 意者東漢初嘗省迴浦入鄞縣, 故有「回浦鄉」之稱. 今按：洪氏隸釋謂鄞及回浦皆西漢縣名, 謂西漢割郡而置縣, 或未可知. 至章帝時, 回浦已非鄉矣. 太康所紀, 亦誤也. 說詳通鑑漢獻帝建安元年胡注引.

三四八九頁一一行　十三城　按：據錢大昕考證, 當作「十二城」, 詳下安縣條校勘記.

三四八九頁一四行　安　按：集解引錢大昕說, 謂前漢、晉、宋志皆無此縣, 本志又不言何年所置, 前無所承, 後無所併, 疑即「婁」之訛, 因「婁」脫其半而為「安」, 校者不能是正, 疑有脫漏, 又增「婁」於「無錫」後, 並改「十二」城為「十三」.

三四八九頁一五行　婁　殿本考證謂監本脫此一縣, 依宋本添. 按：前安縣即婁縣之誤, 後人不曉, 增此一縣, 說見上.

三四八九頁一六行　昌門外闔閭冢　按：殿本「昌」作「閶」, 與今本越絕書合.

三四九０頁　一行　有(鹿)[麋]湖　據殿本改, 與今本越絕書合.

三四九０頁　一行　又石城闔閭置美[人]山　集解引惠棟說, 謂「美山」無攷, 案越紐錄曰「石城, 闔閭置美人山」, 脫「人」字也. 今據補.

三四九０頁　一行　虞山巫咸山　按：「巫咸山」之「山」, 疑當作「出」. 今本越絕書作「虞山者, 巫咸所出也」. 寰宇記九十一作「巫咸所居」.

三四九０頁　六行　順帝時陷而為湖　按：集解引洪亮吉說, 謂水經注「順帝」作「安帝」.

三四九０頁　八行　(其)[卞]山有項籍祠　據何焯校本改.

三四九０頁一一行　縣南城(在荒)[古淹]地上湖中冢者季子冢也　汲本「在荒地」作「在荒連」, 此據殿本改. 按：今越絕書云「毗陵縣南城, 故古淹君地也」. 又云「毗陵上湖中冢者, 延陵季子冢也, 去縣七十里, 上湖通上洲」. 殿本殆據越絕書改也.

三四九０頁一七行　吳王太伯冢　按：張森楷校勘記謂太伯非吳王, 疑此文有衍誤.

三四九一頁　五行　永脩縣　按：汲本「脩」作「修」.

三四九一頁　五行　並中平[中]立　集解引惠棟說, 謂諸本脫「中」字. 今據補.

三四九一頁　六行　建城　按：前志作「建成」.

三四九一頁　七行　南野　按：前志作「南野」.

三四九一頁一二行　此地立名上蔡者　按：殿本考證齊召南謂案上文豫章郡戶口下分注「豫章記曰」一條三十二字, 應在此文之下. 遍檢本志, 引書必有所指. 上文豫章記言「上蔡民分徙此地」, 即「此地立名上蔡者」之注解也. 不知何以將「豫章記」一條移置於前, 後人遂無糾正者.

後漢書志第二十三 郡國五

漢中　巴郡　廣漢　蜀郡　犍為　牂牁　越巂　益州　永昌　廣漢屬國　蜀郡屬國　犍為屬國

右益州

隴西　漢陽　武都　金城　安定　北地　武威　張掖　酒泉　敦煌　張掖屬國　張掖居延屬國

右涼州

上黨　太原　上郡　西河　五原　雲中　定襄　鴈門　朔方

右并州

涿郡　廣陽　代郡　上谷　漁陽　右北平　遼西　遼東　玄菟　樂浪　遼東屬國

右幽州

南海　蒼梧　鬱林　合浦　交趾　九真　日南

右交州

漢中郡秦置. 雒陽西千九百九十里. 九城, 戶五萬七千三百四十四, 口二十六萬七千四百二.

南鄭[一]成固媯墟在西北[二]. 西城[三]褒中[四]沔陽有鐵[五]. 安陽　錫有錫, 春秋時曰錫穴[六]. 上庸本庸國. 　房陵[七]

[一]華陽國志曰：「有池水, 從旱山來.」

[二]前書云在西城. 帝王世記亦云姚墟在西北, 有舜祠.

[三]巴漢志云漢末以為西城郡.

[四]華陽國志曰有唐公(防)[房]祠.

[五]華陽國志曰有定軍山. 博物記曰縣北有丙穴. 巴漢志曰：「縣有度水, 水有二原, 一曰清檢, 二曰濁檢.」

[六]左傳文十一年, 楚伐麋, 至于錫穴.

[七]巴漢志曰：「建安十三年別屬新城郡. 有維山, 維水所出, 東入瀘.」

巴郡秦置. 雒陽西三千七百里[一]. 十四城, 戶三十一萬六百九十一, 口百八萬六千四十九.

[一]譙周巴記曰：「初平(六)[元]年, 趙穎分巴為二郡, 欲得巴舊名, 故郡以墊江為治, 安漢以下為永寧郡. 建安六年, 劉(綽)[璋]分巴, 以永寧為巴東郡, 以墊江為巴西郡.」蜀都賦注云：「銅梁山在巴東.」干寶搜神記曰：「有澤水, 民謂神龍, 不可鳴鼓其傍, 即使大雨.」蜀都賦曰：「潛龍蟠於沮澤, 應鳴鼓而興雨.」

江州[一]宕渠有鐵. 　朐忍[二]閬中[三]魚復[四]扞水有扦關[五]. 臨江 枳[六]　涪陵出丹[七]墊江　安漢　平都[八]充國永元二年分閬中置[九]. 宣漢[一０]漢昌永元中置[一一].

[一]杜預曰巴國也. 有塗山, 禹娶塗山. 華陽國志曰：「帝禹之廟銘存焉. 有清水穴, 巴人以此為粉, 則膏(暉)[澤]鮮芳, 貢粉京師, 因名粉水.」

[二]巴漢志曰：「山有大小石城(勢者).」

[三]案本傳有俞水. 巴漢志曰：「有彭池、大澤、名山、靈臺, 見孔子內讖.」

[四]古庸國, 左傳文十[六]年魚人逐楚師是也.

[五]史記曰, 楚肅王為扞關以拒蜀.

[六]史記蘇代曰：「楚得枳而國亡.」華陽國志有明月峽、廣德嶼者是也.

[七]巴記曰：「靈帝分涪陵置永寧縣.」巴漢志曰：「涪陵, 巴郡之南鄙, 從枳南入折丹涪水, 本與楚商於之地接. 漢時赤(田)[甲]軍常取其民.」

[八]巴記曰：「和帝分枳置.」

[九]巴記曰：「初平四年, 復分為南充國縣.」

[一０]巴漢記曰：「和帝分宕渠之東置.」

[一一]巴記曰：「分宕渠之北而置之.」

廣漢郡高帝置. 雒陽西三千里. 十一城, 戶十三萬九千八百六十五, 口五十萬九千四百三十八.

雒(州)刺史治. 　新都[一]綿竹[二]什邡　涪[三]梓潼[四]白水[五]葭萌[六]郪　廣漢有沈水. 　德陽[七]

[一]華陽國志曰：「有金堂山, 水通巴(漢).」

[二]地道記曰：「有紫巖山, 綿水之所出焉.」

[三]巴漢志曰：「孱水出孱山.」

[四]地道記「五婦山, 馳水出」. 建安二十二年, 劉備以為郡.

[五]山海經曰白水出蜀而東南入江, 郭璞曰今在縣.

[六]華陽國志：「有水通于漢川, 有金銀礦, 民洗取之.」

[七]華陽國志曰：「有劍閣道, 三十里, 至險.」

蜀郡秦置. 雒陽西三千一百里. 十一城, 戶三十萬四百五十二, 口百三十五萬四百七十六.

成都[一]郫　江原　繁　廣都[二]臨邛[三]有鐵. 　湔氐道[四]岷山在西徼外[五]. 汶江道[六]八陵　廣柔[七]綿虒道[八]

[一]蜀都賦注曰：「武帝元鼎二年, 立成都郭十八門.」

[二]任豫益州記曰：「縣有望川源, 鑿石二十里, 引取郫江水灌廣都田, 云後漢所穿鑿者.」

[三]博物記曰：「有火井, 深二三丈, 在縣南百里. 以竹木投取火, 後人以火燭投井中, 火即滅絕, 不復然.」蜀都賦注曰：「火井欲出其火, 先以家火投之, 須臾許隆隆如雷聲, 爛然通天, 光耀十里, 以竹筒盛之, 接其光而無炭也. 取井火還, 煮井水, 一斛水得四五斗鹽, 家火煮之, 不過二三斗鹽耳.」

[四]蜀王本紀曰：「縣前有兩石對如闕, 號曰彭門.」

[五]山海經曰：「岷江, 江水出焉, 東北注于海. 中多良龜, 其上多金玉, 其下多白□, 其獸多犀、象、夔.」郭璞曰：「今蜀山中有大牛, 重數千斤, 曰夔.」蜀都賦注曰：「岷山特多藥, 其椒特多好者, 絕異於天下之好者.」

[六]華陽國志曰：「濊水、駹水出焉, 多冰寒, 盛夏凝凍不釋. 孝安延光三年復立之以為郡.」

[七]帝王世記曰禹生石紐. 縣有石紐邑. 華陽國志曰：「夷人營其地, 方百里, 不敢居牧. 有過, 逃其野中不敢追, 云畏禹神；能藏三年, 為人所得, 則共原之, 云禹神靈祐之.」

[八]華陽國志曰：「有玉壘山, 出璧玉, 湔水所出.」

犍為郡武帝置. 雒陽西三千二百七十里. 劉璋分立江陽郡. 九城, 戶十三萬七千七百一十三, 口四十一萬一千三百七十八.

武陽有彭亡聚[一]. 　資中 牛鞞 南安[二]有魚(泣)[涪]津[三]. 　僰道[四]　江陽[五]　(荷)[符]節 南廣 漢安

[一]岑彭死處. 南中志曰：「縣南二十里彭望山.」益州記曰：「縣有王喬仙處. 王喬祠今在縣, 下有彭祖冢, 上有彭祖祠.」

[二]蜀都賦注曰：「縣之南有五屼山, 一山而五里, 在越嶲界.」

[三]蜀都賦注曰：「魚符津數百步, 在縣北三十里. 縣臨大江, 岸便山嶺相連, 經益州郡, 有道廣四五尺, 深或百丈, 斬鑿之跡今存, 昔唐蒙所造.」博物記：「縣西百里有牙門山.」華陽國志曰：「縣西有熊耳峽, 南有峨眉山, 去縣八十餘里.」

[四]華陽國志曰：「治馬湖江會, 水通越巂. 舊本有僰人. 有荔枝、薑蒟. 有[蜀]王(岳)[兵]蘭. 李冰燒之崖有五色, 赤白映水玄黃. 魚從楚來, 至此而止, 畏崖映其水故也.」

[五]華陽國志曰：「江、雒會, 有方[山]蘭祀, 江中有大闕小闕.」蜀都賦注云：「沱、潛既道, 從縣南流至漢嘉縣入大穴, 中通剛山下, 因南潛出, 今名復出水是也.」

牂牁郡武帝置. 雒陽西五千七百里. 十六城, 戶三萬一千五百二十三, 口二十六萬七千二百五十三.

故且蘭[一]　平夷 鄨[二]　毋斂 談指出丹[三]. 夜郎出雄黃、雌黃[四]. 　同並 談稿 漏江 毋單 宛溫[五]　鐔封[六]　漏臥 句町[七]　進乘 西隨[八]

[一]地道記曰：「有(沈)[沅]水.」

[二]地道記曰：「不狼山, 鄨水所出.」

[三]南中志曰：「有不津江, 江有瘴氣.」

[四]案本傳有竹王三郎祠.

[五]南中志曰：「縣北三百里有盤江, 廣數百步, 深十餘丈. 此江有毒氣.」

[六]華陽國志曰：「有溫水.」

[七]案本傳有桄榔木. 地道記有文眾水.

[八]地道記曰：「麋水, 西受徼外, 東至麋泠, 入尚龍谿.」

越巂郡武帝置. 雒陽西四千八百里. 十四城, 戶十三萬一百二十, 口六十二萬三千四百一十八.

邛都南山出銅[一]. 　遂久[二]　靈關道[三]　臺登出鐵[四]. 青蛉有禺同山, 俗謂有金馬碧雞[五]. 卑水[六]　三縫[七]　會無出鐵[八]. 　定莋[九]　闡[一０]　蘇示 大莋 莋秦 姑復[一一]

[一]南中志曰：「縣東南數里有水名邛廣都河, 從廣二十里, 深百餘丈, 有魚長一二丈, 頭特大, 遙視如戴鐵釜狀.」華陽國志曰：「河有唪雋山, 又有溫水穴, 冬夏常熱.」

[二]華陽國志曰：「有繩水.」廣志曰：「有縹碧石, 有綠碧.」

[三]華陽國志曰：「有銅山, 又有利慈.」

[四]華陽國志曰：「有孫水, 一曰白沙江. 山有砮, 火燒成鐵.」

[五]華陽國志曰：「有鹽官. 濮水出.」

[六]華陽國志曰：「水通馬湖.」

[七]華陽國志曰：「通道寧州, 度瀘得[蜻]蛉縣. 有長谷石時坪, 中有石豬, 子母數千頭, 長老傳言夷昔牧豬於此, 一朝豬化為石, 迄今夷不敢往牧.」

[八]郭璞曰, 山海經稱縣東山出碧, 亦玉類. 華陽國志曰：「故濮人邑也. 今有濮人冢, 冢不閉戶, 其中多珠, 人不可取, 取之不祥. 有(元)[天]馬河. (元)[天]馬日行千里. 縣有(元)[天]馬祠. 民居家馬牧山下, 或產駿駒, 云(元)[天]馬子也. 今(其)有(元)[天]馬逕, 厥跡存焉. 河中有銅船, 今在, 祠以羊可取也. 河中見(子)[存]. 土地特產好(群)[犀]牛. 東山出青碧.」

[九]華陽國志：「縣在郡西. 度瀘水, 賓岡徼白摩沙夷有鹽坑, 積薪, 以齊水灌而後焚之, 成白鹽, 漢末夷等皆錮之.」

[一０]華陽國志：「故邛人邑, 治邛都城.」

[一一]地道記：鹽池澤在南.

益州郡武帝置. 故滇王國. 雒陽西五千六百里. 諸葛亮表有耽文山、澤山、司彌瘞山、婁山、辟龍山, 此等並皆未詳所在縣. 十七城, 戶二萬九千三十六, 口十一萬八百二.

滇池出鐵. 有池澤[一]. 北有黑水祠[二]. 　勝休[三]　俞元裝山出銅[四]. 律高石室山出錫. 盢町山出銀、鉛. 賁古采山出銅、錫[五]. 羊山出銀、鉛[六]. (母掇)[毋棳][七]　建伶 穀昌　牧靡[八]味　昆澤　同瀨[九]同勞　雙柏出銀. 　連然　梇棟[一０]秦臧

[一]澤在縣西, 見前書. 南中志曰；「池周二百五十里.」

[二]華陽國志曰水是溫泉. 又有白蝟山, (淮)[惟]有蝟.

[三]南中志曰：「有大河, 從廣百四十里, 深數十丈.」地道記曰「水東至(母掇)[毋棳], 入橋水.」

[四]華陽國志在河中洲上.

[五]前書曰在縣北.

[六]在縣西. 地道記曰：「南烏山, 出錫.」

[七]地道記曰：「有橋水, 出橋山.」

[八]李奇曰：「靡音麻.」出升麻.

[九]地道記曰：「銅虜山, 米水所出.」

[一０]地道記：「連山, 無血水所出.」

永昌郡明帝永平[十]二年分益州置. 雒陽西七千二百六十里[一]. 八城, 戶二十三萬一千八百九十七, 口百八十九萬七千三百四十四.

[一]廣志曰：「永昌一郡, 見龍之燿, 日月相屬.」

不韋出鐵[一]. 巂唐[二]　比蘇 楪榆[三]　邪龍 雲南[四]　哀牢永平中置, 故牢王國. 博南永平中置. 南界出金[五].

[一]華陽國志曰：「孝武置不韋縣, 徙南越相呂嘉子孫宗族居之, 因名不韋, 以章其先人之惡.」

[二]本西南夷, 史記曰古為巂、昆明. 古今注曰：「永平十年置益州西部都尉, 治巂唐, 鎮尉哀牢人楪榆蠻夷.」華陽國志曰；「有(同)[周]水從徼外來.」

[三]有河. 廣志曰：「有弔鳥山, 縣西北八十里, 在阜山, 眾鳥千百群共會, 鳴呼啁哳, 每歲七月、八月晦望至, 集六日則止, 歲凡六至. 雉雀來弔, 特悲. 其方人夜然火伺取, 無嗉不食者以為義鳥, 則不取也. 俗言鳳皇死於此山, 故眾鳥來弔.」地道記有澤, 在縣東.

[四]南中志曰：「縣西高山相連, 有大泉水, 周旋萬步, 名馮河. 縣西北百數十里有山, 眾山之中特高大, 狀如扶風太一, 鬱然高峻, 與雲氣相連結, 因視之不見. 其山固陰沍寒, 雖五月盛暑不熱.」廣志曰：「五月霜雪皓然.」

[五]華陽國志曰：「西山高三十里, 越[山]得蘭滄水, 有金沙, 洗取融為金. 有光珠穴.」廣志曰：「有虎魄生地中, 其上及旁不生草, 深者四五八九尺, 大者如斛, 削去外皮, 中成虎魄如升, 初如桃膠凝堅成也.」

廣漢屬國(都尉)故北部都尉, 屬廣漢郡, 安帝時以為屬國都尉, 別領三城. 戶三萬七千一百一十, 口二十萬五千六百五十二.

陰平道 甸氐道[一]　剛氐道[二]

[一]華陽國志曰：「有白水, 出徼外, 入漢.」

[二]華陽國志曰：「涪水所出, 有金銀礦.」

蜀郡屬國故屬西部都尉, 延光元年以為屬國都尉, 別領四城. 戶十一萬一千五百六十八, 口四十七萬五千六百二十九.

漢嘉故青衣, 陽嘉二年改. 有蒙山[一]. 　嚴道有邛僰九折阪者, 邛(刻)[郵]置[二]. 　徙[三]　旄牛[四]

[一]華陽國志曰：「有洙水, 從邛來出岷江, 又從岷山西來入江, 合郡下青衣江入大江, 土地多山.」蜀都賦曰「廓靈關而為門」, 注曰山名也. 地在縣南.

[二]山海經曰「崍山, 江水出焉」, 郭□曰「中江所出也」. 華陽國志曰：「道至險, 有長嶺若棟, 八渡之難, 楊母閣之峻, 昔楊氏倡造作閣, 故名焉. 邛崍山本名邛莋, 故邛人、莋人界也. 巖阻峻, 迴曲九折, 乃至山上, 凝冰夏結, 冬則劇寒, 王陽行部至此退.」

[三]華陽國志曰：「出丹砂、雄雌黃、空青、青碧.」

[四]華陽國志曰：「旄, 地也, 在邛崍山表. 邛人自蜀入, 度此山甚險難, 南人毒之, 故名邛崍. 有鮮水、若水, 一名洲江.」

犍為屬國故郡南部都尉, 永初元年以為屬國都尉, 別領二城. 戶七千九百三十八, 口三萬七千一百八十七.

朱提[一]山出銀、銅[二]. 　漢陽

[一]南中志曰：「縣有大淵池水, 名千頃池. 西南二里有堂狼山, 多毒草, 盛夏之月, 飛鳥過之, 不能得去.」蜀都賦注曰：「有靈池在縣南數十里, 周四十七里.」

[二]案前書, 朱提銀重以八兩為一流, 直一千五百八十, 他銀一流直一千. 南中志曰：「舊有銀窟數處.」諸葛亮書云：「漢嘉金, 朱提銀, 採之不足以自食.」

右益州刺史部, 郡、國十二, 縣、道[一]百一十八[一].

[一]本梁州. 袁山松書曰：「建安二十年復置漢寧郡, 漢中之安陽、西城郡, 分錫、上庸為上庸郡, 置都尉.」

隴西郡秦置. 雒陽西二千二百二十里. 十一城, 戶五千六百二十八, 口二萬九千六百三十七.

狄道　安故　氐道養水出此[一]. 　首陽有鳥鼠同穴山[二], 渭水出[三]. 大夏 襄武有五雞聚.

臨洮有西頃山[四]. 枹罕故屬金城. 白石故屬金城. 鄣河關故屬金城. 積石山在西南, 河水出.

[一]巴漢志曰：「漢水二源, 東源出縣之養山, 名養.」南都賦注曰：「漢水源出隴西, 經武都至武關山, 歷南陽界, 出沔口入江.」巴漢志曰：「西漢, 隴西嶓冢山, 會白水經葭萌入漢. 始源曰沔, 故曰漢沔.」

[二]爾雅曰：「其鳥為□. 其鼠為鼵, 如人家鼠而短尾. □似鵽而小, 黃黑色. 穴地入三四尺, 鼠在內, 鳥在外.」孔安國尚書傳曰：「共為雌雄.」張氏地理記云不為牝牡. 山海經曰：「山多白虎、白玉.」

[三]地道記曰：「有三危, 三苗所處.」

[四]前志曰在縣西. 本傳(縣)馬防築索西城.

漢陽郡武帝置, 為天水, 永平十七年更名. 在雒陽西二千里[一]. 十三城, 戶二萬七千四百二十三, 口十三萬一百三十八.

[一]秦州記曰：「中平五年, 分置南安郡.」獻帝起居注曰：「初平四年十二月, 已分漢陽、上郡為永陽, 以鄉亭為屬縣.」

冀[一]有朱圄山[二]. 有緹群山. 有雒門聚[三]. 　望恒 阿陽 略陽有街泉亭[四]. 　勇士成紀[五]　隴(州)刺史治[六]. 有大阪名隴坻[七]. 豲坻聚有秦亭[八]. 　豲道[九]　蘭干 平襄 顯親 上邽故屬隴西[一０]. 　西故屬隴西. 有嶓冢山, 西漢水[一一].

[一]史記曰：「秦武公伐冀戎, 縣.」

[二]前志曰在縣南.

[三]來歙破隗囂處.

[四]街(水)[泉]故縣, 省.

[五]帝王世記曰：「庖犧氏生於成紀.」

[六]漢官云：「去雒陽二千一百里.」

[七]三秦記：「其阪九迴, 不知高幾許, 欲上者七日乃越. 高處可容百餘家, 清水四注下.」郭仲產秦州記曰：「隴山東西百八十里. 登山嶺, 東望秦川四五百里, 極目泯然. 山東人行役升此而顧瞻者, 莫不悲思. 故歌曰：『隴頭流水, 分離四下. 念我行役, 飄然曠野. 登高遠望, 涕零雙墮.』度汧、隴, 無蠶桑, 八月乃麥, 五月乃凍解.」

[八]秦之先封起於此.

[九]史記秦孝公西斬戎王.

[一０]秦州記曰：「縣北有利山, 川中平地有土堆, 高五丈, 生細竹, 翠茂殊常. 二楊樹大數十圍, 百姓祀之.」

[一一]史記曰：「申命和仲居西土.」徐廣曰：「今之西縣.」鄭玄曰：「西在隴西[之]西, 今謂之(人)[八]充山.」

武都郡武帝置. 雒陽西一千九百六十里. 七城, 戶二萬一百二, 口八萬一千七百二十八.

下辨[一]　武都道[二]　上祿 故道[三]　河池[四]　沮沔水出東狼谷. 羌道

[一]有赤亭.

[二]華陽國志曰：「有天池澤.」

[三]干寶搜神記曰：「有(奴)[怒]特祠, 秦置旄頭騎起此.」

[四]地道記曰：「有泉街水.」

金城郡昭帝置. 雒陽西二千八百里. 十城, 戶三千八百五十八, 口萬八千九百四十七.

允吾[一]　浩亹[二]　令居 枝陽 金城 榆中 臨羌有昆崙山. 破羌 安夷 允街

[一]西羌傳有唐谷. 秦州有牢北山, 傍有三窟.

[二]有雒都谷, 馬武破羌處.

安定郡武帝置. 雒陽西千七百里. 八城, 戶六千九十四, 口二萬九千六十.

臨涇[一]　高平有第一城[二]. 朝那[三]　烏枝有瓦亭[四], 出薄落谷[五]. 三水[六]　陰盤[七]　彭陽 鶉觚故屬北地.

[一]謝承書曰「宣仲為長史, 民扳留, 改曰宜民」, 見李固傳, 而志無此改, 豈承之妄乎?

[二]高峻所據.

[三]有湫淵, 方四十里, 停不流, 冬夏不增減, 不生草木. 郭璞注山海經曰：「涇水出縣西幵頭山, 入渭.」

[四]牛邯軍處.

[五]本傳有龍池山, 地道記曰烏水出.

[六]有左谷, 盧芳所居.

[七]舊有陰密縣, 未詳所并. 杜預曰：「定安陰密縣, 古密須國.」史記曰, 秦遷白起于陰密. 山海經曰：「溫水出崆峒山, 在臨汾南入河, 華陽北.」郭璞曰：「水常煖.」

北地郡秦置. 雒陽西千一百里. 六城, 戶三千一百二十二, 口萬八千六百三十七.

富平 泥陽有五柞亭[一]. 　弋居有鐵. 廉[二]　參䜌故屬安定[三]. 靈州

[一]地道記曰：「泥水出郁郅北蠻中.」

[二]前志卑移山在西北.

[三]有青山. 謝沈書：「屬國降羌胡數千人, 居山田畜.」

武威郡故匈奴休屠王地, 武帝置. 雒陽西三千五百里. 十四城, 戶萬四十二, 口三萬四千二百二十六.

姑臧[一] 張掖 武威 休屠 揟次 鸞鳥 樸 媼圍 宣威 倉松[二]　鸇陰故屬安定. 租厲故屬安定. 顯美故屬張掖. 左騎千人官.

[一]地道記：「南山, 谷水所出.」

[二]地道記曰：「南山, 松陝水所出.」

張掖郡故匈奴昆邪王地, 武帝置. 雒陽西四千二百里. 獻帝分置西郡. 八城, 戶六千五百五十二, 口二萬六千四十.

觻得 昭武 刪丹弱水出. 氐池 屋蘭 日勒 驪靬 番和

酒泉郡武帝置. 雒陽西四千七百里. 九城, 戶萬二千七百六.

福祿 表氏 樂涫 玉門 會水 沙頭 安彌故曰(緩)[綏]彌. 乾齊 延壽[一]

[一]博物記曰：「縣南有山, 石出泉水, 大如筥□, 注地為溝. 其水有肥, 如煮肉洎, 羕羕永永, 如不凝膏, 然之極明, 不可食, 縣人謂之石漆.」

敦煌郡武帝置. 雒陽西五千里[一]. 六城, 戶七百四十八, 口二萬九千一百七十.

[一]耆舊記曰：「國當乾位, 地列艮墟, 水有縣泉之神, 山有鳴沙之異, 川無蛇虺, 澤無兕虎, 華戎所交, 一都會也.」

敦煌古瓜州, 出美瓜. 冥安 效穀 拼泉 廣至 龍勒有玉門關.

張掖屬國武帝置屬國都尉, 以主蠻夷降者. 安帝時, 別領五城. 戶四千六百五十六, 口萬六千九百五十二.

候官 左騎 千人 司馬官 千人官.

張掖居延屬國故郡都尉, 安帝別領一(郡)[城]. 戶一千五百六十, 口四千七百三十三.

居延有居延澤, 古流沙[一].

[一]獻帝建安末, 立為西海郡.

右涼州刺史部, 郡(國)十二, 縣、道、候官九十八[一].

[一]袁山松書曰：「興平元年, 分安定鶉觚、右扶風之漆置新平郡.」

上黨郡秦置. 雒陽北千五百里. 十三城, 戶二萬六千二百二十二, 口十二萬七千四百三.

長子[一]　屯留絳水出[二]. 　銅鞮[三]　沾[四]　涅有閼與聚[五]. 　襄垣[六]　壺關有黎亭, 故黎國[七]. 　泫氏有長平亭[八]. 　高都[九]　潞本國[一０]. 猗氏[一一]　陽阿侯國. 穀遠[一二]

[一]山海經曰：「有發鳩之山, (章)[漳]水出焉.」上黨記曰：「關城, 都尉所治. 令狐徵君隱城東山中, 去郡六十里, 即壺關三老令狐茂上書訟戾太子者也, 茂即葬其山.」

[二]上黨記曰：「有鹿谷山, 濁漳所出. 有余吾城, 在縣西北三十里.」

[三]上黨記曰：「晉別宮墟關猶存, 有北城, 去晉宮二十里, 羊舌所邑.」左傳成九年晉執鄭伯於此.

[四]山海經曰：「有少山, 其上有金玉, 其下有銅.」郭璞云在沾.

[五]史記曰, 趙奢破秦兵閼與. 山海經云：「謁戾之山有金玉, 沁水出焉, 南流注于河.」郭璞曰在涅.

[六]上黨記曰：「邑帶山林, 茂松生焉.」

[七]文王戡黎即此也. 上黨記曰：「東山在城東南, 晉申生所伐, 今名平睾.」

[八]史記曰, 白起破趙長平. 上黨記曰：「城在郡南山中百二十里.」

[九]前志曰有天井關. 戰國策曰桀居天井, 即天門也. 博物記曰：「縣南地名即垂.」

[一０]左傳哀四年齊伐晉壺口, 杜預曰：「(路)[潞]縣東有壺口關.」上黨記曰：「潞, 濁漳也. 縣城臨潞. 晉荀林父伐曲梁, 在城西十里, 今名石梁. 又東北八十里有黎城, 臨壺口關, 至建安十一年, 從洶河口鑿入潞河, 名泉州梁, 以通于海.」

[一一]漢書音義縣出鶡.

[一二]上黨記曰：「有羊頭山, 沁水所出.」

太原郡秦置. 十六城, 戶三萬九百二, 口二十萬一百二十四.

晉陽本唐國[一]. 有龍山, 晉水所出[二]. 刺史治[三]. 　界休有界山, 有綿上聚[四]. 有千畝聚[五]. 　榆次[六]有鑿壺[七]. 　中都[八]　于離 茲氏 狼孟鄔[九]　盂[一０]　平陶 京陵春秋時九京[一一]. 　陽曲 大陵有鐵[一二]. 祁 慮虒 陽邑有箕城[一三].

[一]毛詩譜曰堯始都於此, 後遷河東平陽.

[二]山海經曰：「有懸甕之山, 其上多玉, 其下多銅, 其獸多閭麋, 晉水出焉, 東南注汾.」郭璞曰在縣. 左傳曰：「遷實沈于大夏.」賈逵曰：「陶唐之胤劉累也.」杜元凱曰：「今晉陽縣.」

[三]漢官曰：「南有梗陽城, 中行獻子見巫皋.」

[四]左傳曰晉文公以綿上為介之推田. 界山, 推焚死之山, 故太原俗有寒食.

[五]左傳曰「晉為千畝之戰」, 在縣南.

[六]左傳謂塗水.

[七]史記曰, 韓魏殺智伯, 埋於鑿壺之下.

[八]左傳昭二年執陳無宇於中都, 杜預曰界休縣南中都城是也.

[九]史記韓信破夏說於鄔[東], 徐廣曰音於庶反.

[一０]晉大夫(孟)[盂]丙邑.

[一一]禮記曰趙武從先大夫於九京, 鄭玄曰「晉卿大夫之墓地. 『京』, 字之誤, 當為『九原』」.

[一二]史記曰趙肅侯游大陸, 出於鹿門. 即大陵.

[一三]左傳僖三十三年晉敗狄于箕.

上郡秦置. 十城, 戶五千一百六十九, 口二萬八千五百九十九.

膚施 白土 漆垣 奢延 雕陰 楨林 定陽 高奴 龜茲屬國 候官

西河郡武帝置. 雒陽北千二百里也. 十三城, 戶五千六百九十八, 口二萬八百三十八.

離石 平定 美稷 樂街 中陽 皋狼 平周 平陸 益蘭圜陰 藺 圜陽 廣衍

五原郡秦置為九原, 武帝更名. 十城, 戶四千六百六十七, 口二萬二千九百五十七.

九原 五原 臨沃　(父)[文]國 河(除)[陰]　武都 宜梁 曼柏 成宜　西安陽北有陰山[一].

[一]徐廣曰：「陰山在河南, 陽山在河北.」史記曰, 蒙恬築長城臨洮, 延袤萬里餘, 度河據陽山.

雲中郡秦置. 十一城, 戶五千三百五十一, 口二萬六千四百三十.

雲中　咸陽　箕陵　沙陵　沙南[一]北輿　武泉　原陽　定襄故屬定襄. 成樂故屬定襄. 武進故屬定襄.

[一]案：烏桓有蘭池城, 烏桓之圍耿曄處.

定襄郡高帝置. 五城, 戶三千一百五十三, 口萬三千五百七十一.

善無故屬鴈門. 桐過　武成　駱　中陵故屬鴈門.

鴈門郡秦置. 雒陽北千五百里. 十四城, 戶三萬一千八百六十二, 口二十四萬九千.

陰館[一]繁畤　樓煩　武州[二]　汪陶　劇陽　崞　平城[三]埒　馬邑[四]鹵城故屬代郡[五]. 廣武故屬太原. 有夏屋山[六]. 原平故屬太原[七]. 　彊陰

[一]史記曰漢蘇意軍句注, 應劭曰山險名也, 在縣. 爾雅八陵西隃鴈門是也. 郭□曰即鴈門山. 山海經曰, 鴈門山者, 鴈飛出於其閒.

[二]前書武帝誘匈奴入武州塞.

[三]前書高帝被圍白登, 服虔曰去縣七里.

[四]干寶搜神記曰：「昔秦人築城於武州塞內以備胡, 城成而崩者數矣. 有馬馳走一地, 周旋反覆, 父老異之, 因依以築城, 城乃不崩, 遂名之為馬邑.」

[五]山海經曰：「(秦)[泰]戲之山, 無草木, 多金玉, 呼沱之水出焉.」郭□曰, 今呼沱河[出]縣武夫山. 周禮：「并州, 其川呼沱.」魏志曰：「建安十年鑿渠自呼沱入汾, 名平虜渠.」

[六]史記曰, 趙襄子北登夏屋山, 以銅斗殺代王. 郭璞曰, 爾雅山中有獸, 形如菟, 相負共行, 土俗名之蹶.

[七]古史考曰：「趙衰居原, 今原平縣.」

朔方郡武帝置. 六城, 戶千九百八十七, 口七千八百四十三.

臨戎　三封　朔方　沃野　廣牧　大城故屬西河.

右并州刺史部, 郡九, 縣、邑、侯國九十八[一].

[一]古今注曰：「建武十一年十月, 西河上郡屬(魏).」魏志曰：「建安二十年省雲中、定襄、五原、朔方, 置一縣領其民, 合以為新興郡.」

涿郡高帝置. 雒陽東北千八百里. 七城, 戶十萬二千二百一十八, 口六十三萬三千七百五十四.

涿　迺侯國[一]. 　故安易水出, 雹水出[二]. 　范陽侯國. 良鄉 北新城有汾水門[三]. 　方城故屬廣陽. 有臨鄉[四]. 有督[亢]亭[五].

[一]史記漢武帝至鳴澤, 服虔曰在縣北界.

[二]案本紀, 永元十五年復置縣鐵官.

[三]史記曰, 趙與燕汾門.

[四]故縣, 後省. 惠文王與燕臨樂.

[五]劉向別錄曰：「督亢, 膏腴之地.」史記荊軻奉督亢圖入秦.

廣陽郡高帝置, 為燕國, 昭帝更名為郡. 世祖省并上谷, 永(平)[元]八年復. 五城, 戶四萬四千五百五十, 口二十八萬六百.

薊本燕國. 刺史治[一]. 廣陽　昌平故屬上谷. 軍都故屬上谷. 　安次故屬勃海.

[一]漢官曰：「雒陽東北二千里.」

代郡秦置. 雒陽東北二千五百里[一]. 十一城, 戶二萬一百二十三, 口十二萬六千一百八十八.

[一]古今注曰：「建武二十七年七月屬幽州.」

高柳　桑乾　道人　當城　馬城　班氏　狋氏　北平邑永元八年復. 　東安陽　平舒　代[一]

[一]干寶搜神記曰：「代城始築, 立板幹, 一旦亡西南板, 四五十里於澤中自立, 結葦為外門, 因就營築焉, 故其城周圓三十五丈, 為九門, 故城處呼之以為東城.」

上谷郡秦置. 雒陽東北三千二百里. 八城, 戶萬三百五十二, 口五萬一千二百四.

沮陽　潘永元十一年復. 　甯　廣甯　居庸　雊瞀　涿鹿[一]下落

[一]帝王世記曰；「黃帝所都, 有蚩尤城、阪泉地、黃帝祠.」世本云在(鼓)[彭]城南, 張晏曰在上谷. 于瓚案禮五帝位云黃帝與赤帝戰于阪泉之野, 不在涿鹿, 是伐蚩尤之地.

漁陽郡秦置. 雒陽東北二千里. 九城, 戶六萬八千四百五十六, 口四十三萬五千七百四十.

漁陽有鐵. 狐奴 潞 雍奴 泉州有鐵. 平谷 安樂 傂奚 獷平

右北平郡秦置. 雒陽東北二千三百里. 四城, 戶九千一百七十, 口五萬三千四百七十五.

土垠 徐無 俊靡 無終

遼西郡秦置. 雒陽東北三千三百里. 五城, 戶萬四千一百五十, 口八萬一千七百一十四.

陽樂　海陽　令支有孤竹城[一]. 肥如　臨渝[二]

[一]伯夷、叔齊本國.

[二]山海經曰；「碣石之山, (綱)[繩]水出焉, 其上有玉, 其下多青碧.」水經曰在縣南. 郭璞曰：「或曰在右北平驪(城)[成]縣海邊山也.」

遼東郡秦置. 雒陽東北三千六百里[一]. 十一城, 戶六萬四千一百五十八, 口八萬一千七百一十四.

[一]案本紀, 和帝永元十六年郡復置西部都尉官.

襄平　新昌　無慮　望平　候城　安巿　平郭有鐵. 西安平[一]　汶　番汗　沓氏

[一]魏氏春秋曰：「縣北有小水, 南流入海, 句驪別種, 因名之小水貊.」

玄菟郡武帝置. 雒陽東北四千里. 六城, 戶一千五百九十四, 口四萬三千一百六十三.

高句驪遼山, 遼水出[一]. 西蓋馬 上殷台　高顯故屬遼東. 候城故屬遼東. 遼陽故屬遼東[二].

[一]山海經曰：「遼水出白平東.」郭璞曰：「出塞外(銜)[衛]白平山. 遼山, 小遼水所出.」

[二]東觀書安帝即位之年, 分三縣來屬.

樂浪郡武帝置. 雒陽東北五千里. 十八城, 戶六萬一千四百九十二, 口二十五萬七千五十.

朝鮮　邯　浿水　含資　占蟬　遂城　增地　帶方　駟望海冥　列口[一]長岑　屯有　昭明　鏤方　提奚　渾彌　樂都

[一]郭璞注山海經曰：「列, 水名. 列水在遼東.」

遼東屬國故邯鄉, 西部都尉, 安帝時以為屬國都尉, 別領六城. 雒陽東北三千二百六十里.

昌遼故天遼, 屬遼西[一]. 賓徒故屬遼西. 　徒河故屬遼西. 　無慮有醫無慮山. 　險瀆[二]  房

[一]何法盛晉書有青城山.

[二]史記曰, 王險, 衛滿所都.

右幽州刺史部, 郡、國十一, 縣、邑、侯國九十.

南海郡武帝置. 雒陽南七千一百里. 七城, 戶七萬一千四百七十七, 口二十五萬二百八十二.

番禺[一]博羅[二]中宿　龍川　四會　揭陽　增城有勞領山.

[一]山海經(注)「桂林八樹, 在賁禺東」, 郭璞云今番禺.

[二]有羅浮山, 自會稽浮往博(羅)山, 故置博羅縣.

蒼梧郡武帝置. 雒陽南六千四百一十里. 十一城, 戶十一萬一千三百九十五, 口四十六萬六千九百七十五.

廣信[一]謝沐　高要　封陽　臨賀　端谿　馮乘　富川　荔浦 猛陵[二]鄣平[三]

[一]漢官曰：「刺史治, 去雒陽九千里.」

[二]地道記曰：「龍山, 合水所出.」

[三]永平十四年置.

鬱林郡秦桂林郡, 武帝更名. 雒陽南六千五百里. 十一城.

布山　安廣　阿林　廣鬱　中溜　桂林　潭中　臨塵　定周增食　領方

合浦郡武帝置. 雒陽南九千一百九十一里. 五城, 戶二萬三千一百二十一, 口八萬六千六百一十七.

合浦　徐聞[一]高涼[二]臨元　朱崖

[一]交州記曰：「出大吳公, 皮以冠鼓.」

[二]建安二十五年, 孫權立高梁郡.

交趾郡武帝置, 即安陽王國. 雒陽南萬一千里. 十二城.

龍編[一] 羸[二] 安定[三] 苟漏[四] 麊泠　曲陽　北帶稽徐　西于　朱䳒　封谿建武十九年置[五]. 望海建武十九年置.

[一]交州記曰：「縣西帶江, 有仙山數百里, 有三湖, 有注、沆二水.」

[二]地道記曰：「南越侯織在此.」

[三]交州記曰：「越人鑄銅為船, 在江潮退時見.」

[四]交州記曰：「有潛水牛上岸共鬥, 角軟, 還復出.」

[五]交州記曰：「有隄防龍門, 水深百尋, 大魚登此門化成龍, 不得過, 曝鰓點額, 血流此水, 恆如丹池. 有秦潛江, 出嘔山, 分為九十九, 流三百餘里, 共會於一口.」

九真郡武帝置. 雒陽南萬一千五百八十里. 五城, 戶四萬六千五百一十三, 口二十萬九千八百九十四.

胥浦　居風[一] 咸懽　無功　無編

[一]交州記曰：「有山出金牛, 往往夜見, 光曜十里. 山有風門, 常有風.」

日南郡秦象郡, 武帝更名. 雒陽南萬三千四百里. 五城, 戶萬八千二百六十三, 口十萬六百七十六.

西卷　朱吾[一] 盧容[二] 象林[三] 比景[四]

[一]交州記曰：「其民依海際居, 不食米, 止資魚.」

[二]交州記曰：「有採金浦.」

[三]今之林邑國.

[四]博物記曰：「日南出野女, 群行不見夫, 其狀皛且白, 裸袒無衣襦.」

右交州刺史部, 郡七, 縣五十六[一].

[一]王範交廣春秋曰：「交州治羸縣, 元封五年移治蒼梧廣信縣, 建安十五年治番禺縣. 詔書以州邊遠, 使持節, 并七郡皆授鼓吹, 以重威鎮.」

漢書地理志承秦三十六郡, 縣邑數百, 後稍分析, 至于孝平, 凡郡、國百三, 縣、邑、道、侯國千五百八十七. 世祖中興, 惟官多役煩, 乃命并合, 省郡、國十, 縣、邑、道、侯國四百餘所[一]. 至明帝置郡一, 章帝置郡、國二, 和帝置三, 安帝又命屬國別領比郡者六, 又所省縣漸復分置, 至于孝順, 凡郡、國百五, 縣、邑、道、侯國千一百八十[二], 民戶九百六十九萬八千六百三十, 口四千九百一十五萬二百二十[三].

[一]應劭漢官曰：「世祖中興, 海內人民可得而數, 裁十二三. 邊陲蕭條, 靡有孑遺, 鄣塞破壞, 亭隊絕滅. 建武二十一年, 始遣中郎將馬援、謁者, 分築烽候, 堡壁稍興, 立郡縣十餘萬戶, 或空置太守、令、長, 招還人民. 上笑曰：『今邊無人而設長吏治之, 難如春秋素王矣.』乃建立三營, 屯田殖穀, 弛刑謫徒以充實之.」

[二]東觀書曰：「永興元年, 鄉三千六百八十二, 亭萬二千四百四十二.」

[三]應劭漢官儀曰：「永和中, 戶至千七十八萬, 口五千三百八十六萬九千五百八十八.」又帝王世記, 永嘉(二)[元]年戶則多九十七萬八千七百七十一, 口七百二十一萬六千六百三十六. 應載極盛之時, 而所殊甚眾, 舍永嘉多, 取永和少, 良不可解. 皇甫謐校覈精審, 復非謬記, 未詳孰是. 豈此是順朝時書, 後史即為本乎? 伏□忌所記, 每帝崩, 輒最戶口及墾田大數, 今列于後, 以見滋減之差焉. 光武中元二年, 戶四百二十七萬九千六百三十四, 口二千一百萬七千八百二十. 　明帝永平十八年, 戶五百八十六萬五百七十三, 口三千四百一十二萬五千二十一. 　章帝章和二年, 戶七百四十五萬六千七百八十四, 口四千三百三十五萬六千三百六十七. 　和帝永興元年, 戶九百二十三萬七千一百一十二, 口五千三百二十五萬六千二百二十九, 墾田七百三十二萬一百七十頃八十畝百四十步. 　安帝延光四年, 戶九百六十四萬七千八百三十八, 口四千八百六十九萬七百八十九, 墾田六百九十四萬二千八百九十二頃一十三畝八十五步. 　順帝建康元年, 戶九百九十四萬六千九百一十九, 口四千九百七十三萬五百五十, 墾田六百八十九萬六千二百七十一頃五十六畝一百九十四步. 　沖帝永嘉元年, 戶九百九十三萬七千六百八十, 口四千九百五十二萬四千一百八十三, 墾田六百九十五萬七千六百七十六頃二十畝百八步. 　質帝本初元年, 戶九百三十四萬八千二百二十七, 口四千七百五十六萬六千七百七十二, 墾田六百九十三萬一百二十三頃三十八畝.

贊曰：眾安后載, 政洽區分；侯罷守列, 民無常君. 稱號遷隔, 封割糾紛；略存減益, 多證前聞.

校勘記

三五０六頁　八行　錫　按：前志作「鍚」, 應劭曰音陽. 王先謙補注謂應劭後漢人, 時尚有此縣, 應音必不誤, 當以作「鍚」為正. 三五一六頁七行同.

三五０六頁一二行　有唐公(防)[房]祠　集解引錢大昕說, 謂「防」當作「房」, 漢人隸書「房」或作「■」, 因訛為■旁. 今據改.

三五０六頁一四行　至于錫穴　按：左傳「錫」作「鍚」.

三五０七頁　二行　初平(六)[元]年　惠棟補注謂初平無六年, 當依華陽國志作「初平元年」. 今據改.

三五０七頁　二行　趙穎分巴為二郡　三國志劉焉傳「趙穎」作「趙韙」. 張森楷校勘記謂案沈約所引譙周巴記元文及通鑑並作「韙」, 疑「穎」字誤.

三五０七頁　二行　故郡以墊江為治安漢以下為永寧郡　按：錢大昕考異謂案華陽國志, 趙穎建議以墊江以上為巴郡, 治安漢, 江州至臨江為永寧郡, 是安漢、墊江同在巴郡之內, 而安漢且為郡治, 穎為安漢人, 故欲移巴郡之名於安漢也. 此文似有誤.

三五０七頁　三行　劉(綽)[璋]分巴　據殿本改. 按：殿本亦有作「綽」者, 故考證齊召南謂「劉綽」當作「劉璋」, 璋分巴東、巴西二郡, 蜀志可考.

三五０七頁　八行　則膏(暉)[澤]鮮芳　據汲本、殿本改.

三五０七頁一０行　山有大小石城(勢者)　據集解引惠棟說刪.

三五０七頁一二行　左傳文十[六]年　據殿本考證補.

三五０七頁一五行　從枳南入折丹涪水本與楚商於之地接　殿本「水」上有「陵」字, 「與」上無「本」字. 考證齊召南謂按析、丹水皆縣名, 與涪陵相接, 注當云「從枳南入析、丹水、涪陵, 與商於之地接」. 「析」訛作「折」, 「丹涪陵水」又倒其字, 遂不可解. 今按：集解引馬與龍說, 謂析、丹水二縣屬南陽郡, 與商於地接, 然與涪陵南北懸隔, 又非可從枳南入也. 商於未嘗屬楚. 今考華陽國志, 涪陵, 巴之南郡, 從枳縣南入, 泝舟涪水, 秦司馬錯由之以取黔中. 據此, 疑注「折」當作「泝」, 「丹」當作「舟」, 「商於」當改「黔中」, 於地望方合.

三五０七頁一五行　漢時赤(田)[甲]軍　集解引惠棟說, 謂「赤田」當依華陽國志作「赤甲」. 今據改.

三五０八頁　七行　(州)刺史治　殿本考證齊召南謂各州刺史治例無「州」字, 此「州」字衍. 今據刪.

三五０八頁　七行　什邡　按：前志作「汁方」, 功臣表作「汁防」, 晉志又作「什方」, 諸本不一.

三五０八頁　九行　水通巴(漢)　集解引惠棟說, 謂案華陽國志云水通于巴, 注衍「漢」字. 今據刪.

三五０九頁　二行　汶江道　按：前志無「道」字.

三五０九頁　二行　八陵　按：集解引錢大昕說, 謂前志有蠶陵, 無八陵, 晉志亦作「蠶陵」. 又引惠棟說, 謂靈帝以汶江、蠶陵、廣柔三縣置汶山郡, 「八陵」當作「蠶陵」.

三五０九頁　二行　綿虒道　按：前志無「道」字.

三五一０頁　一行　有魚(泣)[涪]津　集解引錢大昭說, 謂「泣」當作「涪」. 吳漢傳漢與公孫述將魏黨、公孫永戰於魚涪津, 注云在南安縣, 北臨大江. 蜀都賦注作「魚符津」, 符涪聲相近也. 今據改.

三五一０頁　二行　(荷)[符]節　集解引錢大昕說, 謂前志有符, 無荷節, 疑「荷」乃「符」之訛, 而衍一「節」字也. 今按：符節長王士, 見蜀志楊戲傳, 是東漢改名符節, 三國蜀因之, 「節」字當非衍文, 荷與符則形近而訛也. 今改「荷」字, 不刪「節」字.

三五一０頁　五行　縣之南有五屼山一山而五里在越巂界　按：集解引惠棟說, 謂今蜀都賦注曰「一山有五重, 在縣南」也.

三五一０頁　九行　有[蜀]王(岳)[兵]蘭　集解引惠棟說, 謂江水注云「縣有蜀王兵蘭」, 蘭與闌古字通. 今據惠說補改. 按：華陽國志亦云「棘道有故蜀王兵蘭」.

三五一０頁　九行　李冰燒之崖有五色赤白映水玄黃　按：「燒」上疑脫「所」字. 今華陽國志作「其崖■峻不可鑿, 乃積薪燒之, 故其處懸崖有赤白五色」. 又云「李冰所燒之崖有五色, 赤白映水玄黃」.

三五一０頁一一行　有方[山]蘭祀　集解引惠棟說, 謂各本脫「山」字. 今據補.

三五一一頁　一行　進乘　按：前志作「進桑」, 水經葉榆水注亦作「進桑」.

三五一一頁　二行　有(沈)[沅]水　據王先謙說改. 按：水經注「沅水出牂牁且蘭縣」.

三五一一頁　八行　有文眾水　按：王先謙謂班志、酈注並作「文象水」.

三五一一頁　九行　東至麋泠　按：殿本、集解本「麋」作「麊」.

三五一一頁一二行　臺登　按：補注引何焯說, 謂前志臺登, 應劭云今曰臺高, 則「登」當作「高」也.

三五一一頁一三行　三縫　前志作「三絳」. 按：華陽國志作「三縫」.

三五一一頁一四行　闡　按：前志作「闌」. 補注王先謙謂「闌」續志及華陽國志作「闡」, 案宋志沈黎郡領蘭縣, 漢舊縣作「闌」, 然則作「闌」是也.

三五一一頁一六行　又有溫水穴　按：集解引惠棟說, 謂「溫水」一作「溫泉」.

三五一二頁　六行　度瀘得[蜻]蛉縣　集解引惠棟說, 謂今華陽國志云蜻蛉縣. 今據補.

三五一二頁　九行　有(元)[天]馬河　集解引惠棟說, 謂「元馬河」華陽國志及水經注皆作「天馬河」. 隸書天字有似元者, 見無極山碑. 今據改, 下同.

三五一二頁一０行　今(其)有(元)[天]馬逕　集解引惠棟說, 謂「其」字衍. 今據刪. 按：華陽國志無「其」字.

三五一二頁一０行　河中有銅船　校補引柳從辰說, 謂華陽國志廖寅本「船」作「胎」, 蓋據水經注作「胎銅」校改. 惟交州記「越人鑄銅為船, 在江潮退時見」, 此「銅船」似不誤, 故惠氏正誤亦不及「船」字也. 黃山謂就下文「可取」言, 似又不當作「船」.

三五一二頁一０行　今在祠以羊　按：惠棟補注謂一作「今以羊祠之」, 案下文又云「河中見存」, 文不應重出, 當有舛誤.

三五一二頁一０行　河中見(子)[存]惠棟補注謂「子」字誤, 今華陽國志作「存」. 今據改.

三五一二頁一０行　土地特產好(群)[犀]牛　惠棟補注謂今華陽國志云「土地特產犀牛」也. 按：犀與群形近而訛, 今據改.

三五一三頁　一行　勝休　按：惠棟補注謂沈約作「騰休」, 晉志作「滕休」.

三五一三頁　一行　裝山　按：集解引惠棟說, 謂前志作「懷山」.

三五一三頁　三行　(母掇)[毋棳]據前志改. 按：殿本作「毋」, 不誤. 又按：集解引錢大昕說, 謂說文棳從木, 此從手, 誤, 前志亦作「棳」.

三五一三頁　三行　牧靡　按：集解引惠棟說, 謂前志作「收靡」, 華陽國志作「升麻」, 云出好升麻, 晉書作「牧麻」, 按靡與麻古字通, 山海經有「壽麻之國」, 呂覽作「壽靡」是也. 又按：漢書補注引段玉裁說, 云收升牧三字同紐.

三五一三頁　三行　同瀨　按：前志作「銅瀨」.

三五一三頁　四行　梇棟　按：前志作「弄棟」.

三五一三頁　六行　(淮)[惟]有蝟　集解引惠棟說, 謂華國陽志曰「山無石, 惟有蝟」, 「淮」當作「惟」. 今據改. 按：御覽九百十二引「惟有」作「而多」.

三五一三頁　七行　水東至(母掇)[毋棳]據前志改, 詳前「毋棳」條校記.

三五一三頁一三行　銅虜山米水所出　按：集解引錢大昕說, 謂前志云「談虜山, 迷水所出」. 銅談聲相近, 米即迷也, 縣蓋以山得名. 瀨虜聲亦相近.

三五一三頁一五行　明帝永平[十]二年　殿本考證齊召南謂按本書, 永平十二年以益州徼外夷哀牢王內附, 置永昌郡, 是「二年」上脫「十」字. 今據補.

三五一三頁一五行　戶二十三萬一千八百九十七口百八十九萬七千三百四十四　按：張森楷校勘記謂永昌僻郡, 而戶口繁庶如此, 且以除法計之, 每十戶過八十餘口, 逾恆率矣, 疑口數有訛.

三五一四頁　二行　楪榆　按：前志作「葉榆」.

三五一四頁　六行　有(同)[周]水從徼外來　據前志及華陽國志改. 按：王先謙謂同周形近而誤, 錢坫以為今怒江也.

三五一四頁一二行　越[山]得蘭滄水　據華陽國志補.

三五一四頁一四行　廣漢屬國(都尉)　據集解引錢大昕說刪.

三五一四頁一四行　屬(蜀)[廣漢]郡　殿本考證齊召南謂注「蜀郡」應是「廣漢郡」之訛. 陰平、甸氐、剛氐三道舊屬廣漢, 陰平道即廣漢北部都尉治也, 前書可證. 今據改.

三五一五頁　五行　有邛僰九折阪者邛(刻)[郵]置　集解引惠棟說, 謂案司馬相如傳「嚴道邛郵」, 徐廣云「嚴道有邛僰九折阪, 又有邛郵」. 「刻」當作「郵」. 又引洪頤烜說, 謂前書淮南厲王傳注, 張晏曰「邛郵, 置名也」. 「刻」是「郵」之誤. 今據改.

三五一五頁　七行　有洙水　按：集解引惠棟說, 謂「洙水」華陽國志作「沫水」, 音妹, 又音末.

三五一五頁　七行　從邛來出岷江　按：校補引柳從辰說, 謂華陽國志「來」作「崍」.

三五一六頁　二行　有堂狼山　按：集解引惠棟說, 謂華陽國志作「堂蜋山」.

三五一六頁　六行　縣道[一]百一十八　據汲本、殿本補.

三五一七頁　三行　本傳(縣)馬防築索西城　據殿本考證刪.

三五一七頁　六行　秦州記曰　按：「州」原作「川」, 逕據汲本、殿本改.

三五一七頁　六行　已分漢陽上郡為永陽　按：集解引馬與龍說, 謂上郡與漢陽地望懸隔, 不得並以分郡, 此注有誤. 疑「上郡」為「上邽」之訛, 「已」字為「郡」字之訛, 當云「分漢陽上邽為永陽郡」. 觀注言以鄉亭為屬縣, 必以縣為郡明矣.

三五一七頁　八行　有雒門聚　按：集解引惠棟說, 謂來歙傳「雒門」皆作「落門」, 縣有落門山, 故名.

三五一七頁　八行　望恒　按：前志作「望垣」. 此作「望恒」, 蓋恒與垣形近而訛.

三五一七頁　八行　略陽　按：前志作「略陽道」.

三五一七頁　九行　隴(州)　集解引惠棟說, 謂「州」字衍. 今據刪.

三五一七頁一五行　街(水)[泉]故縣省　據殿本考證改.

三五一八頁　三行　山東人行役升此而顧瞻者　按：「役」原訛「投」, 逕改正.

三五一八頁　八行　西在隴西[之]西　據集解引惠棟說補.

三五一八頁　八行　今謂之(人)[八]充山　據汲本、殿本改. 按：集解引惠棟說, 謂「八充山」一作「兌山」, 見裴駰史記注, 北宋本作「人充山」, 誤.

三五一八頁一０行　下辨　前志「辨」下有「道」字. 按：集解引惠棟說, 謂洪适云李翕碑題名有下辨道長任詩, 則志闕一「道」字. 又按：本書光武紀作「下辯」, 辨辯古字通.

三五一八頁一０行　武都道　前志無「道」字. 按：「下辨道」作「下辨」, 「武都」作「武都道」, 疑上下誤寫.

三五一八頁一０行　沔水出東狼谷　集解引惠棟說, 謂前志云「沮水」, 華陽國志云「河池水」. 今按：水經注「沔水一名沮水」, 華陽國志作「河池水」, 誤.

三五一八頁一一行　羌道　按：前志屬隴西. 集解引錢大昕說, 謂下脫「故屬隴西」四字.

三五一八頁一三行　有天池澤　汲本、殿本「天」作「大」. 按：廖刻華陽國志顧校謂「天池」原訛「天地」. 又按：前志云「天地大澤」, 王先謙謂即仇池.

三五一八頁一四行　有(奴)[怒]特祠　集解引惠棟說, 謂注「奴特」史記注及魏文帝列異傳皆作「怒特」. 今據改.

三五一九頁　六行　烏枝　集解引錢大昕說, 謂前志作「烏氏」, 師古讀氏為枝, 梁統傳亦作「烏氏」. 又引惠棟說, 謂史記、漢書作「烏氏」, 音枝, 本傳亦作「氏」, 作「枝」者非也.

三五一九頁　六行　有□亭出薄落谷　殿本「出」作「山」. 惠棟補注出「有□亭山」四字, 云一作「出」, 誤. 今按：□亭非山名, 注文在「□亭」下可證也, 惠說誤. 疑「出薄落谷」四字乃側注, 當在注文「烏水出」下.

三五一九頁　七行　陰盤　按：前志作「陰槃」.

三五一九頁　七行　鶉觚　按：前志作「鶉孤」.

三五一九頁一０行　涇水出縣西(丹)[幵]頭山　殿本考證齊召南謂「丹頭」當作「幵頭」, 各本俱誤. 集解引惠棟說, 謂依前志及山海經, 皆作「幵頭」, 傳寫誤作「丹」也. 今據改.

三五一九頁一三行　有左谷　集解引惠棟說, 謂盧芳傳注引續漢志曰「三水有左右谷」. 今按：此三字疑是正文, 當連正文「三水」下.

三五二０頁　六行　戶萬四十二　按：汲本、殿本「四十二」作「四十三」.

三五二０頁　九行　倉松　殿本「倉」作「蒼」. 按：前志亦作「蒼」.

三五二０頁　九行　鸇陰　按：前志作「鶉陰」.

三五二０頁　九行　租厲　按：集解引惠棟說, 謂前書武紀及志皆作「祖厲」, 案司農夫人碑, 其字作「祖」, 今誤「租」.

三五二０頁　九行　左騎千人官　按：集解引錢大昕說, 謂此蓋別居一城, 并姑臧等十三縣數之為十四也. 至張掖屬國則領五城, 以左騎、千人各一城, 與此互異. 又王先謙謂李兆洛云今地闕.

三五二一頁　一行　戶萬二千七百六　按：張森楷校勘記謂此下當有口數, 脫去.

三五二一頁　二行　福祿　集解引錢大昕說, 謂前志作「祿福」. 魏志龐淯傳及皇甫謐列女傳載龐娥事, 云「祿福趙君安之女」, 又云「祿福長尹嘉」, 曹全碑亦云「拜酒泉祿福長」, 則知作「福祿」者誤也. 又引惠棟說, 謂晉志亦作「福祿」, 誤. 今按：漢書補注引吳卓信說, 謂漢魏之閒猶稱「祿福」, 其改為「福祿」, 當自晉始. 又按：本書列女傳云「福祿長尹嘉」, 則其誤不自續志始也.

三五二一頁　二行　表氏　按：集解引錢大昕說, 謂前志作「表是」, 是氏古通用也.

三五二一頁　二行　沙頭　按：前志作「池頭」.

三五二一頁　二行　故曰(緩)[綏]彌　前志作「綏彌」, 王先謙謂「緩」乃「綏」之訛. 今據改.

三五二一頁　六行　戶七百四十八口二萬九千一百七十　按：張森楷校勘記謂此戶數有訛誤, 否則戶有四十許人, 太不近情矣.

三五二一頁　八行　拼泉　按：前志作「淵泉」.

三五二一頁　九行　別領五城　按：殿本考證齊召南謂按下有候官、左騎、千人、司馬官、千人官, 皆官名, 非城名也. 前志張掖領十城, 後志領八城, 其居延別為居延屬國, 顯美改屬武威郡, 未知張掖屬國所領之五城為何名也. 又集解引錢大昕說, 謂張掖屬國別領五城, 以志考之, 惟有候官、左騎、千人、司馬官、千人官, 而不領縣, 以左騎、千人各一城, 又別有千人官一城, 與候官、司馬官為五城, 與武威郡之左騎千人官為一城者互異.

三五二一頁一二行　安帝別領一(郡)[城]殿本考證謂「郡」字何焯校本改作「城」. 今據改.

三五二一頁一二行　口四千七百三十三　按：殿本「三十三」作「三十二」.

三五二一頁一四行　獻帝建安末立為西海郡　按：集解引錢大昕說, 謂案獻帝起居注, 建安十八年復禹貢九州, 雍州部已有西海郡, 是立郡不在建安末也.

三五二一頁一五行　郡(國)十二　據汲本刪.

三五二二頁　五行　猗氏　前志作「陭氏」. 按：集解引洪亮吉說, 謂應如前志作「陭」, 與河東所屬者有別. 又按：說文「■, 上黨■氏阪也, 從邑奇聲」, 則當以「陭」為正.

三五二二頁　六行　(章)[漳]水出焉　據惠棟補注改.

三五二二頁　七行　壺關三老　按：「三」原訛「二」, 逕改正.

三五二三頁　一行　(路)[潞]縣東有壺口關　據汲本、殿本改. 按：今左傳杜注亦訛「路」.

三五二三頁　六行　秦置　按：下脫洛陽北里數, 下上郡、五原郡、雲中郡、定襄郡、朔方郡同.

三五二三頁　八行　有鑿壺　集解引惠棟說, 謂史記、戰國策、水經汾水注皆作「鑿臺」. 今按：壺與臺疑形近而訛.

三五二三頁一五行　界山推焚死之山　按：殿本「界」作「介」.

三五二四頁　一行　左傳謂塗水　按：注有脫誤, 當云「左傳知徐吾為塗水大夫, 杜預曰榆次有塗水鄉」.

三五二四頁　三行　杜預曰界休縣南中都城是也　按：左傳杜注作「界休縣東南」.

三五二四頁　四行　韓信破夏說於鄔[東]據集解引惠棟說改.

三五二四頁　五行　晉大夫(孟)[盂]丙邑　據汲本改. 按：前志亦作「孟丙」, 補注引段玉裁說, 謂「孟」或作「盂」, 廣韻「左傳晉有盂丙」, 則是以邑為氏. 王先謙謂作「盂」是. 並引顧炎武說, 謂以其為盂大夫而謂之盂丙, 猶魏大夫之為魏壽餘.

三五二四頁一０行　雕陰　按：前志有「道」字.

三五二四頁一三行　益蘭　按：前志作「益闌」.

三五二四頁一六行　(父)[文]國　據殿本改. 按：前志作「文國」, 王先謙謂續志後漢因, 「文」或訛「父」.

三五二四頁一六行　河(除)[陰]據殿本改. 按：前志作「河陰」. 集解引錢大昕說, 謂當作「河陰」.

三五二五頁　四行　箕陵　集解引惠棟說, 謂何焯云前志有楨陵, 無箕陵. 今按：李兆洛以箕陵即前漢楨陵縣地.

三五二五頁　八行　武成　按：前志作「武城」.

三五二五頁　九行　戶三萬一千八百六十二口二十四萬九千　按：張森楷校勘記謂案大計, 此十戶幾八十口矣, 疑「三」當為「五」字.

三五二五頁一０行　汪陶　前志作「■陶」. 按：「■」即「汪」之本字.

三五二五頁一一行　有夏屋山　按：前志作「賈屋山」. 補注引錢坫說, 謂夏屋即賈屋, 如淮陽國陽夏縣, 應劭、如淳音夏為賈是矣.

三五二六頁　四行　(秦)[泰]戲之山　據汲本、殿本改. 與今山海經合.

三五二六頁　四行　今呼沱河[出]縣武夫山　集解引惠棟說, 謂諸本脫「出」字. 今據補.

三五二六頁　九行　大城　按：前志作「大成」. 殿本考證謂何焯校本「城」字去土旁.

三五二六頁一一行　建武十一年十月西河上郡屬(魏)　集解引錢大昕說, 謂「魏」字訛. 按光武記, 建武十一年省朔方牧, 并并州, 此西河上郡必朔方刺史所部, 至此始屬并州耳. 班史馮野王為上郡太守, 朔方刺史蕭育奏封事薦之, 是上郡屬朔方部之證也. 注文當有脫漏, 又因下引魏志而衍一「魏」字耳. 今據錢說, 刪一「魏」字, 但注文有脫漏, 「西河上郡屬」亦不成句.

三五二六頁一五行　北新城　集解引錢大昕說, 謂當云「故屬中山」. 今按：前志中山國北新成, 王先謙謂志末論十二國分域, 北新成屬涿郡.

三五二七頁　一行　有督[亢]亭　按：集解王先謙謂據水經巨馬水注引, 此「督」下奪「亢」字. 今據補.

三五二七頁　七行　昭帝更名為郡　按：殿本考證齊召南謂下缺「宣帝復為國」五字, 蓋本始元年更為廣陽國, 至光武始入上谷郡耳.

三五二七頁　七行　永(平)[元]八年復　錢大昕考異謂據和帝紀, 永元八年九月復, 此「永平」當為「永元」之訛. 殿本考證齊召南說同. 今據改.

三五二七頁一五行　北平邑　前志無「北」字. 按：集解引錢大昕說, 謂章帝女平邑公主, 章懷注「平邑屬伐郡.」

三五二八頁　五行　甯　前志作「寧」, 惠棟謂古書寧與甯通. 又按：「甯」原作「甯」, 即甯之俗寫. 下「廣甯」同.

三五二八頁　六行　下落　按：惠棟補注本作「下洛」, 王先謙漢書補注謂水經□水注「落」作「洛」.

三五二八頁　七行　在(鼓)[彭]城南　集解引惠棟說, 謂前書刑法志云黃帝有涿鹿之戰, 鄭德云在彭城南, 小顏云彭城者上谷別有彭城, 非宋之彭城也. 「鼓」當作「彭」. 今據改.

三五二八頁　七行　于瓚　按：惠棟補注本作「干瓚」, 云漢書注有「臣瓚」, 莫知姓氏, 酈元謂之薛瓚, 或謂之傅瓚, 劉孝標、姚察皆曰干瓚, 未詳孰是.

三五二八頁一０行　漁陽有鐵　按：前書作「有鐵官」.

三五二八頁一０行　潞　按：前志作「路」.

三五二八頁一０行　泉州有鐵　按：前志作「有鹽官」.

三五二八頁一０行　傂奚　按：前志作「厗奚」, 補注引王念孫說, 謂「厗」當作「虒」.

三五二八頁一三行　土垠　按：「土」原訛「上」, 逕據殿本、集解本改正.

三五二八頁一三行　俊靡　按：集解引惠棟說, 謂依說文「俊」當作「浚」. 又校補引錢大昭說, 謂耿弇傳作「浚靡」.

三五二八頁一五行　有孤竹城　按：集解引惠棟說, 謂爾雅作「觚竹」, 四荒之一也.

三五二九頁　二行　(綱)[繩]水出焉　汲本、殿本作「編水」, 集解引惠棟說, 謂「編」一作「繩」. 今據改, 與山海經合.

三五二九頁　二行　右北平驪(城)[成]縣　據集解本改. 按：前志作「驪成」.

三五二九頁　四行　戶六萬四千一百五十八口八萬一千七百一十四　按：張森楷校勘記謂案如此文, 則戶不能二口矣, 非情理也, 疑「八萬」上有脫漏.

三五二九頁　七行　無慮　集解引錢大昕說, 謂此下當有「有醫無慮山」五字. 今按：後遼東屬國「無慮」下「有醫巫慮山」五字當移此.

三五二九頁　七行　候城　按：集解引錢大昕說, 謂玄菟郡有候城, 云故屬遼東, 則此「候城」為衍文矣. 王先謙謂錢說是.

三五二九頁　八行　汶　前志作「文」. 按：殿本考證謂何焯校本滅去□.

三五二九頁一０行　戶一千五百九十四口四萬三千一百六十三　按：張森楷校勘記謂案如此文, 則戶幾四十許人矣, 亦非情理也, 疑「一千」之「千」字當為「萬」字.

三五二九頁一一行　西蓋(鳥)[馬]據殿本考證齊召南說改. 按：前志作「西蓋馬」, 縣以蓋馬山得名, 「馬」作「鳥」, 乃形近而訛.

三五二九頁一二行　候城故屬遼東　按：殿本考證齊召南引顧炎武說, 謂候城改屬玄菟, 而遼東復出一候城, 無慮改屬遼東屬國, 而遼東復出一無慮, 必有一焉宜刪者, 然則天下郡國少二城矣.

三五二九頁一三行　出塞外(銜)[衛]白平山　按：汲本、殿本「銜」作「御」, 殿本考證謂「御」當作「銜」, 此正作「銜」, 與考證說合, 然王先謙謂考證之「銜」字當作「衛」, 山海經、水經並作「衛」, 今據改. 又按：集解引惠棟說, 謂案今山海經云「遼水出衛皋東」, 衛皋山名, 轉寫既久, 因析「皋」為「白平」, 復誤「衛」為「銜」, 遂令此字義無所附. 桑欽水經亦作「白平」.

三五三０頁　一行　占蟬　按：前志作「黏蟬」.

三五三０頁　一行　遂城　按：前志作「遂成」.

三五三０頁　四行　遼東屬國　按：殿本考證杭世駿謂案此郡獨無戶口.

三五三０頁　五行　昌遼故天遼　集解引惠棟說, 謂案闞駰十三州志云遼東屬國都尉治昌黎道, 又前志遼西郡交黎縣, 應劭云今昌黎, 然則「昌遼」當作「昌黎」, 「天遼」當作「交黎」. 又通鑑注云昌黎, 漢交黎縣, 屬遼西, 後漢屬遼東屬國都尉, 則知胡氏所見本尚未舛謬也. 又引錢大昕說, 謂黎遼聲相近, 故「昌黎」亦作「昌遼」, 猶「烏氏」為「烏枝」, 「厗奚」為「傂奚」也.

三五三０頁　五行　賓徒　按：前志「徒」作「從」, 補注王先謙謂作「從」誤.

三五三０頁　五行　無慮　按：無慮已見前遼東郡, 此當作「扶黎」, 後人傳寫之誤. 說詳惠棟補注.

三五三０頁　五行　有醫無慮山　按：此五字當移於前遼東郡「無慮」之下. 說詳前.

三五三０頁一０行　戶七萬一千四百七十七口二十五萬二百八十二　按：張森楷校勘記謂「二十」之「二」當作「三」, 乃合李心傳東漢戶約五口之率, 若如此文, 則戶不能四口矣, 非情理也.

三五三０頁一一行　博羅　按：集解引惠棟說, 謂沈約云「博羅」, 二漢皆作「傅」字, 晉太康地志作「博」. 案此則班、馬本書皆作「傅羅」, 後人誤為「博」也.

三五三０頁一二行　山海經(注)　按：下所引乃山海經海內南經正文, 「注」字衍, 今刪.

三五三０頁一三行　自會稽浮往博(羅)山　集解引惠棟說, 謂何焯云「羅」字衍. 今據刪.

三五三０頁一四行　雒陽南六千四百一十里　按：張森楷校勘記謂案蒼梧去雒陽較南海遠, 上南海云七千一百里, 此祗六千餘里, 殊非事實, 且郡首縣廣信, 是廣信即郡治也, 廣信下注云去雒陽九千里, 則非六千餘里矣. 「六」字疑誤. 下鬱林同.

三五三一頁　七行　鬱林郡十一城　按：集解引馬與龍說, 謂此郡與交趾及幽州之遼東屬國, 皆闕戶口之數.

三五三一頁　八行　中溜　按：前志作「中留」.

三五三一頁一二行　臨元　前志作「臨允」. 按：漢書補注王先謙謂「元」乃「允」字之訛.

三五三一頁一二行　朱崖　按：前志作「朱盧」.

三五三二頁　一行　羸■　殿本考證謂「羸」應作「■」, 前書孟康曰■音連, 則作「羸」字非也. 今按：漢書補注王先謙謂地道記作「■■」, 蓋後人因孟音而製「■」字, 廣韻載之, 皆誤.

三五三二頁　一行　(定)安[定]據殿本改. 按：前志作「安定」, 王先謙補注謂續志後漢因, 或誤「定安」.

三五三二頁　一行　麊泠　集解引惠棟說, 謂「麊」說文作「■」, 從米尼聲. 按：漢書補注引王鳴盛說, 亦謂作「■」是.

三五三二頁　一行　曲陽　前志作「曲昜」. 按：昜陽古今字.

三五三二頁　三行　有注沆二水　按：汲本、殿本「沆」作「沅」.

三五三二頁　六行　角軟還復出　按：張森楷校勘記謂案上言上岸共鬥, 已是出矣, 不當云復出, 疑是「入」字之誤.

三五三二頁一一行　咸懽　前志作「咸驩」. 按：驩懽古今字.

三五三二頁一一行　無功　按：前志作「無切」.

三五三二頁一五行　西卷　按：前志作「西捲」.

三五三三頁一五行　鄉三千六百八十二　按：汲本、殿本「八十二」作「八十一」.

三五三二頁一五行　亭萬二千四百四十二　汲本、殿本「四十二」作「四十三」. 按：聚珍本東觀漢記亦作「三」.

三五三四頁　一行　永嘉(二)[元]年　集解引何焯說, 謂永嘉無二年, 「二」當作「元」. 今據改.

三五三四頁　八行　口四千八百六十九萬七百八十九　按：張森楷校勘記謂案和帝之世, 口五千三百餘萬, 戶祗九百二十餘萬, 此戶已九百六十餘萬, 而口祗四千餘萬, 反更少之, 殊非情理, 疑「四」是「五」之訛. 下順帝口數同.

後漢書志第二十四 百官一

太傅　太尉　司徒　司空　將軍

漢之初興, 承繼大亂, 兵不及戢, 法度草創, 略依秦制, 後嗣因循. 至景帝, 感吳楚之難, 始抑損諸侯王. 及至武帝, 多所改作, 然而奢廣, 民用匱乏. 世祖中興, 務從節約, 并官省職, 費減億計, 所以補復殘缺, 及身未改, 而四海從風, 中國安樂者也.

昔周公作周官, 分職著明, 法度相持, 王室雖微, 猶能久存. 今其遺書, 所以觀周室牧民之德既至, 又其有益來事之範, 殆未有所窮也. 故新汲令王隆作小學漢官篇, 諸文倜說, 較略不究[一]. 唯班固著百官公卿表, 記漢承秦置官本末, 訖于王莽, 差有條貫；然皆孝武奢廣之事, 又職分未悉. 世祖節約之制, 宜為常憲, 故依其官簿, 粗注職分, 以為百官志[二]. 凡置官之本, 及中興所省, 無因復見者, 既在漢書百官表, 不復悉載.

[一]案：胡廣注隆此篇, 其論之注曰：「前安帝時, 越騎校尉劉千秋校書東觀, 好事者樊長孫與書曰：『漢家禮儀, 叔孫通等所草創, 皆隨律令在理官, 藏於几閣, 無記錄者, 久令二代之業, 闇而不彰. 誠宜撰次, 依擬周禮, 定位分職, 各有條序, 令人無愚智, 入朝不惑. 君以公族元老, 正丁其任, 焉可以已！』劉君甚然其言, 與邑子通人郎中張平子參議未定, 而劉君遷為宗正、衛尉, 平子為尚書郎、太史令, 各務其職, 未暇恤也. 至順帝時, 平子為侍中典校書, 方作周官解說, 乃欲以(漢)[漸]次述漢事, 會復遷河閒相, 遂莫能立也. 述作之功, 獨不易矣. 既感斯言, 顧見故新汲令王文山小學為漢官篇, 略道公卿外內之職, 旁及四夷, 博物條暢, 多所發明, 足以知舊制儀品. 蓋法有成易, 而道有因革, 是以聊集所宜, 為作詁解, 各隨其下, 綴續後事, 令世施行, 庶明厥旨, 廣前後憤盈之念, 增助來哲多聞之覽焉.」

[二]臣昭曰：本志既久是注曰百官簿, 今昭又採異同, 俱為細字, 如或相冒, 兼應注本注, 尤須分顯, 故凡是舊注, 通為大書, 稱「本注曰」, 以表其異.

太傅, 上公一人[一]. 本注曰：掌以善導, 無常職. 世祖以卓茂為太傅, 薨, 因省. 其後每帝初即位, 輒置太傅錄尚書事, 薨, 輒省[二].

[一]大戴記曰：「傅, 傅之德義也.」應劭漢官儀曰：「傅者, 覆也.」賈生曰：「天子不喻於先聖之德, 不知君民之道, 不見禮義之正, 詩書無宗, 學業不法, 此太師之責也, 古者齊太公職之. 天子不惠於庶民, 不禮於大臣, 不中於折獄, 無經於百官, 不哀於喪, 不敬於祭, 不戒於齊, 不信於事, 此太傅之責也, 古者周公職之. 天子處位不端, 受業不敬, 言語不敘, 音聲不中, 進退升降不以禮, 俯仰周旋無節, 此太保之責也, 古者燕召公職之. 天子燕業反其學, 左右之習詭其師, 荅諸侯, 遇大臣, 不知文雅之辭, 已語之適, 簡聞小誦, 不博不習, 此少師之責也. 天子居處出入不以禮, 衣服冠帶不以制, 御器列側不以度, 采服從好不以章, 忿悅不以義, 與奪不以節, 此少傅之責也. 天子居處燕私, 安而易, 樂而耽, 飲食不時, 醉飽不節, 寢起早晏無常, 玩好器弄無制, 此少保之責也. 此古天子自輔弼之禮也, 自為天子而賢智維之, 故能慮無失計, 舉無過事, 終身得中.」

[二]胡廣注曰：「猶古冢宰總己之義也.」案：靈帝之初, 以陳蕃為太傅, 蕃誅, 以胡廣代, 始不止一人也. 董卓在長安, 又自尊為太師, 位在太傅上. 應劭漢官儀曰：「太師, 古官也. 平帝元年, 孔光以太傅見, 授詔, 太師無朝, 十日一賜餐, 賜靈壽杖, 省中施坐置几. 太師入省中用杖, 自是而闕.」又漢官云：「太傅長史一人, 秩千石, 掾屬二十四人, 令史、御屬二十二人.」荀綽晉百官表注曰：「漢太傅置掾屬十人, 御屬一人, 令史十二人, 置長史, 與漢異.」

太尉, 公一人[一]. 本注曰：掌四方兵事功課, 歲盡即奏其殿最而行賞罰. 凡郊祀之事, 掌亞獻；大喪則告謚南郊. 凡國有大造大疑, 則與司徒、司空通而論之. 國有過事, 則與二公通諫爭之. 世祖即位, 為大司馬[二]. 建武二十七年, 改為太尉[三].

[一]應劭曰：「自上安下曰尉, 武官悉以為稱.」前書曰「秦官」, 鄭玄注月令亦曰「秦官」. 尚書中候云舜為太尉, 東□據非秦官, 以此追難玄焉. 臣昭曰：緯候眾書, 宗貴神詭, 出沒隱顯, 動挾誕怪. 該覈陰陽, 徼迎起伏, 或有先徵, 時能後驗, 故守寄構思, 雜稱曉輔, 通儒達好, 時略文滯. 公輸、益州, 具於張衡之詰；無口漢輔, 炳乎尹敏之諷. 圖讖紛偽, 其俗多矣. 太尉官實司天, 虞舜作宰, 璇衡賦政, 將是據後位以書前, 非唐官之實號乎? 太尉所職, 即舜所掌, 遂以同掌追稱太尉, 乃中候之妄, 蓋非官之為謬. 康成淵博, 自注中候, 裁及注禮而忘舜位, 豈其實哉！此是不發譏於中候, 而正之於月令也. 廣微之誚, 未探碩意. 說菀曰「當堯之時, 舜為司徒」. 新論曰「昔堯試於大麓者, 領錄天子事, 如今尚書官矣」. 古史考曰「舜居百揆, 總領百事」. 說者以百揆堯初別置, 於周更名冢宰, 斯其然矣.

[二]漢官儀曰：「元狩六年罷太尉, 法周制置司馬. 時議者以為漢軍有官候、千人、司馬, 故加『大』為大司馬, 所以別異大小司馬之號.」

[三]蔡質漢儀曰：「府開闕, 王莽初起大司馬, 後篡盜神器, 故遂貶去其闕.」漢官儀曰：「張衡云：『明帝以[為]司馬、司空府[已榮], 欲(復)更[治]太尉府. 時公趙憙也. 西曹掾安眾鄭均, 素好名節, 以為朝廷新造北宮, 整飭官寺, 旱魃為虐, 民不堪命, 曾無殷湯六事, 周宣雲漢之辭. 今府本館陶公主第舍, 員職既少, 自足相受. 憙表陳之, 即[見]聽許. 其冬, [帝]臨辟雍, 歷二府, 光觀壯麗, 而太尉[府]獨卑陋(云). 顯宗東顧歎息曰：「椎牛縱酒, 勿令乞兒為宰.」時憙子世為侍中, 驂乘, 歸具白之, 憙以為恨, 頻譴責均, 均自劾去, 道發病亡.』」古今注曰「永平十五年, 更作太尉、司徒、司空府開陽城門內」, 與此不同.」臣昭案：劉虞為大司馬, 而與太尉並置焉.

長史一人, 千石[一]. 本注曰：署諸曹事.

[一]盧植禮注曰：「如周小宰.」

掾史屬二十四人. 本注曰：漢舊注東西曹掾比四百石, 餘掾比三百石, 屬比二百石, 故曰公府掾, 比古元士三命者也. 或曰, 漢初掾史辟, 皆上言之, 故有秩比命士. 其所不言, 則為百石屬. 其後皆自辟除, 故通為百石云[一]. , 西曹主府史署用. 東曹主二千石長吏遷除及軍吏. 戶曹主民戶、祠祀、農桑. 奏曹主奏議事. 辭曹主辭訟事. 法曹主郵驛科程事. 尉曹主卒徒轉運事. 賊曹主盜賊事. 決曹主罪法事. 兵曹主兵事. 金曹主貨幣、鹽、鐵事. 倉曹主倉穀事. 黃閤主簿錄省眾事[二].

[一]漢書音義曰：「正曰掾, 副曰屬.」

[二]應劭漢官儀曰：「世祖詔：『方今選舉, 賢佞朱紫錯用. 丞相故事, 四科取士. 一曰德行高妙, 志節清白；二曰學通行修, 經中博士；三曰明達法令, 足以決疑, 能案章覆問, 文中御史；四曰剛毅多略, 遭事不惑, 明足以決, 才任三輔令：皆有孝悌廉公之行. 自今以後, 審四科辟召, 及刺史、二千石察茂才尤異孝廉之吏, 務盡實覈, 選擇英俊、賢行、廉絜、平端於縣邑, 務授試以職. 有非其人, 臨計過署, 不便習官事, 書疏不端正, 不如詔書, 有司奏罪名, 并正舉者.』又舊河隄謁者, 世祖改以三府掾屬為謁者領之, 遷超御史中丞、刺史, 或為小郡. 監察黎陽謁者, 世祖以幽、并州兵騎定天下, 故於黎陽立營, 以謁者監之, 兵騎千人, 復除甚重. 謁者任輕, 多放情態, 順帝改用公解府掾有清名威重者, 遷超牧守焉.」漢官目錄曰：「建武十二年八月乙未詔書, 三公舉茂才各一人, 廉吏各二人；光祿歲舉茂才四行各一人, 察廉吏三人；中二千石歲察廉吏各一人, 廷尉、大司農各二人；將兵將軍歲察廉吏各二人；監察御史、司隸、州牧歲舉茂才各一人.」

令史及御屬二十三人. 本注曰：漢舊注公令史百石, 自中興以後, 注不說石數. 御屬主為公御[一]. 閤下令史主閤下威儀事. 記室令史主上章表報書記. 門令史主府門. 其餘令史, 各典曹文書[二].

[一]荀綽晉百官表注曰：「御屬如錄事也.」

[二]應劭漢官儀有官騎三十人.

司徒, 公一人[一]. 本注曰：掌人民事. 凡教民孝悌、遜順、謙儉, 養生送死之事, 則議其制, 建其度. 凡四方民事功課, 歲盡則奏其殿最而行賞罰. 凡郊祀之事, 掌省牲視濯, 大喪則掌奉安梓宮. 凡國有大疑大事, 與太尉同. 世祖即位, 為大司徒[二], 建武二十七年, 去「大」[三].

[一]孔安國曰：「主徒眾, 教以禮義.」

[二]漢官儀曰：「王莽時, 議以漢無司徒官, 故定三公之號曰大司馬、大司徒、大司空. 世祖即位, 因而不改.」蔡質漢儀曰：「司徒府與蒼龍闕對, 厭於尊者, 不敢號府.」應劭曰：「此不然. 丞相舊位在長安時, 府有四出門, 隨時聽事, 明帝本欲依之, 迫於太尉、司空, 但為東西門耳. 國每有大議, 天子車駕親幸其殿. 殿西王侯以下更衣併存. 每歲州郡聽採長吏臧否, 民所疾苦, 還條奏之, 是為之舉謠言者也. 頃者舉謠言者, 掾屬令史都會殿上, 主者大言某州郡行狀云何, 善者同聲稱之, 不善者各爾銜枚. 大較皆取無名勢, 其中或有愛憎微裁黜陟之闇昧也. 若乃中山祝恬, 踐周、召之列, 當軸處中, 忘謇諤之節, 憚首尾之譏, 縣囊捉撮, 無能清澄, 其與申屠須責鄧通, 王嘉封還詔書, 邈矣乎！」周禮有外朝, 干寶注曰：「禮, 司徒府中有百官朝會殿, 天子與丞相決大事, 是外朝之存者.」

[三]漢舊儀曰：「哀帝元壽二年, 以丞相為大司徒. 郡國守長史上計事竟, 遣公出庭, 上親問百姓所疾苦. 記室掾史一人大音讀敕畢, 遣敕曰：『詔書殿下禁吏無苛暴. 丞史歸告二千石, 順民所疾苦. 急去殘賊, 審擇良吏, 無任苛刻. 治獄決訟, 務得其中. 明詔憂百姓困於衣食, 二千石帥勸農桑, 思稱厚恩, 有以賑贍之, 無煩撓奪民時. 今日公卿以下, 務飭儉恪, 奢侈過制度以益甚, 二千石身帥有以化之. 民冗食者請謹以法, 養視疾病, 致醫藥務治之. 詔書無飾廚養, 至今未變, 又更過度, 甚不稱. 歸告二千石, 務省約如法. 且案不改者, 長吏以[聞]. 官寺鄉亭漏敗, 牆垣阤壞不治, 無辦護者, 不勝任, 先自劾不應法. 歸告二千石聽.』十年, 更名相國.」案獻帝方, 董卓自太尉進為相國, 而司徒不省. 及建安末, 曹公為丞相, 郗慮為御史大夫, 則罷三公官. 荀綽晉百官表注曰：「漢丞相府門無蘭, 不設鈴, 不警鼓, 言其深大闊遠, 無節限也.」

長史一人, 千石. 掾屬三十一人[一]. 令史及御屬三十六人. 本注曰：世祖即位, 以武帝故事, 置司直, 居丞相府, 助督錄諸州, 建武十八年省也[二].

[一]漢官目錄曰三十人.

[二](漢)[獻]帝起居注曰：「建安八年十二月, 復置司直, 不屬司徒, 掌督中都官, 不領諸州. 九年十一月, 詔司直比司隸校尉, 坐同席在上, 假傳置, 從事三人, 書佐四人.」

司空, 公一人[一]. 本注曰：掌水土事. 凡營城起邑、浚溝洫、修墳防之事, 則議其利, 建其功. 凡四方水土功課, 歲盡則奏其殿最而行賞罰. 凡郊祀之事, 掌掃除樂器, 大喪則掌將校復土. 凡國有大造大疑, 諫爭, 與太尉同[二]. 世祖即位, 為大司空[三], 建武二十七年, 去「大」[四].

[一]馬融曰：「掌營城郭, 主司空土以居民.」

[二]韓詩外傳曰：「三公之得者何? 曰司馬、司空、司徒也. 司馬主天, 司空主土, 司徒主人. 故陰陽不和, 四時不節, 星辰失度, 災變非常, 則責之司馬. 山陵崩阤, 川谷不通, 五穀不植, 草木不茂, 則責之司空. 君臣不正, 人道不和, 國多盜賊, 民怨其上, 則責之司徒. 故三公典其職, 憂其分, 舉其辨, 明其得, 此之謂三公之事.」

[三]應劭漢官儀曰：「綏和元年, 罷御史大夫官, 法周制, 初置司空. 議者又以縣道官獄司空, 故覆加『大』, 為大司空, 亦所以別大小之文.」

[四]漢舊儀曰：「御史大夫敕上計丞長史曰：『詔書殿下布告郡國：臣下承宣無狀, 多不究, 百姓不蒙恩被化, 守長史到郡, 與二千石同力為民興利除害, 務有以安之, 稱詔書. 郡國有茂才不顯者言[上]. 殘民貪污煩擾之吏, 百姓所苦, 務勿任用. 方察不稱者, 刑罰務於得中, 惡惡止其身. 選舉民侈過度, 務有以化之. 問今歲善惡孰與往年, 對上. 問今年盜賊孰與往年, 得無有群輩大賊, 對上.』」臣昭案：獻帝建安十三年, 又罷司空, 置御史大夫. 御史大夫郗慮, 慮免, 不得補. 荀綽晉百官表注曰：「獻帝置御史大夫, 職如司空, 不領侍御史.」

屬長史一人, 千石. 掾屬二十九人[一]. 令史及御屬四十二人.

[一]漢官目錄云二十四人.

將軍, 不常置. 本注曰：掌征伐背叛. 比公者四：第一大將軍, 次驃騎將軍, 次車騎將軍, 次衛將軍. 又有前、後、左、右將軍[一].

[一]蔡質漢儀曰：「漢興, 置大將軍、驃騎, 位次丞相, 車騎、衛將軍、左、右、前、後, 皆金紫, 位次上卿. 典京師兵衛, 四夷屯警.」

初, 武帝以衛青數征伐有功, 以為大將軍, 欲尊寵之. 以古尊官唯有三公, 皆將軍始自秦、晉, 以為卿號, 故置大司馬官號以冠之. 其後霍光、王鳳等皆然. 成帝綏和元年, 賜大司馬印綬, 罷將軍官. 世祖中興, 吳漢以大將軍為大司馬, 景丹為驃騎大將軍, 位在公下, 及前、後、左、右雜號將軍眾多, 皆主征伐, 事訖皆罷[一]. 明帝初即位, 以弟東平王蒼有賢才, 以為驃騎將軍；以王故, 位在公上, 數年後罷. 章帝即位, 西羌反, 故以舅馬防行車騎將軍征之, 還後罷. 和帝即位, 以舅竇憲為車騎將軍, 征匈奴, 位在公下；還復有功, 遷大將軍, 位在公上；復征西羌, 還免官, 罷. 安帝即位, 西羌寇亂, 復以舅鄧騭為車騎將軍征之, 還遷大將軍, 位如憲, 數年復罷. 自安帝政治衰缺, 始以嫡舅耿寶為大將軍, 常在京都. 順帝即位, 又以皇后父、兄、弟相繼為大將軍, 如三公焉[二].

[一]魏略曰：「曹公置都護軍中尉, 置護軍將軍, 亦皆比二千石, 旋軍並止罷.」

[二]梁冀別傳曰：「元嘉二年, 又加冀禮儀. 大將軍朝, 到端門若龍門, 謁者將引. 增掾屬、舍人、令史、官騎、鼓吹各十人.」

長史、司馬皆一人, 千石[一]. 本注曰：司馬主兵, 如太尉. 從事中郎二人, 六百石. 本注曰：職參謀議[二]. 掾屬二十九人[三]. 令史及御屬三十一人. 本注曰：此皆府員職也. 又賜官騎三十人, 及鼓吹[四].

[一]東觀書曰：「竇憲作大將軍, 置長史、司馬員吏官屬, 位次太傅.」

[二]東觀書曰：「大將軍出征, 置中護軍一人.」

[三]案本傳, 東平王作驃騎, 掾史四十人.

[四]應劭漢官儀曰：「鼓吹二十人, 非常員. 舍人十人.」

其領軍皆有部曲. 大將軍營五部, 部校尉一人, 比二千石；軍司馬一人, 比千石. 部下有曲, 曲有軍候一人, 比六百石. 曲下有(純)[屯], (純)[屯]長一人, 比二百石. 其不置校尉部, 但軍司馬一人. 又有軍假司馬、假候, 皆為副貳. 其別營領屬為別部司馬, 其兵多少各隨時宜. 門有門候. 其餘將軍, 置以征伐, 無員職, 亦有部曲、司馬、軍候以領兵. 其職吏部集各一人, 總知營事. 兵曹掾史主兵事器械. 稟假掾史主稟假禁司. 又置外刺、刺姦, 主罪法.

明帝初置度遼將軍, 以衛南單于眾新降有二心者, 後數有不安, 遂為常守[一].

[一]應劭漢官儀曰：「度遼將軍, 孝武皇帝初用范明友. 明帝(十)[永平]八年, 行度遼將軍事；安帝元初元年, 置真. 銀印青綬, 秩二千石. 長史、司馬六百石.」東觀書云司馬二人.

校勘記

三五五五頁一二行　劉千秋　按：集解引惠棟說, 謂劉千秋即劉珍. 文苑傳云珍字秋孫, 疑傳誤.

三五五六頁　四行　乃欲以(漢)[漸]次述漢事　校補引柳從辰說, 謂孫星衍輯漢官解詁, 「以漢」作「以漸」, 是. 今據改.

三五五六頁　六行　為作詁解　按：校補引柳從辰說, 謂孫輯本「詁解」作「解詁」.

三五五六頁一六行　已語之適　按：「語」當作「諾」, 已諾猶言然否或許與不許也. 今賈誼新書傅職篇正作「不知已諾之適」. 大戴禮作「不知已諾之正」. 汲本、殿本作「言語之道」, 乃後人臆改.

三五五七頁　六行　自是而闕　按：「自是而」下有闕文. 孫星衍校輯漢官儀, 此「闕」字代之以□, 云今本本作「闕」, 乃校者所記, 而後來誤入正文也. 今據孫校, 「闕」字用小一號字排.

三五五八頁　二行　說菀曰　汲本、殿本「菀」作「苑」. 按：菀苑通.

三五五八頁　五行　元狩六年罷太尉　按：校補謂案前書百官公卿表, 太尉武帝建元二年省, 元狩四年初置大司馬, 漢官儀誤也. 又按：下文「官候」應作「候官」, 見前三五二一頁.

三五五八頁　七行　明帝以[為]司馬司空府[已榮]欲(復)更[治]太尉府　據御覽卷二百七職官部五引補刪.

三五五八頁　九行　員職既少自足相受　按：汲本、殿本「受」作「容」, 孫輯本同. 御覽「既」作「鮮」, 「受」作「授」.

三五五八頁　九行　即[見]聽許　據御覽補.

三五五八頁一０行　[帝]臨辟雍　據御覽補.

三五五八頁一０行　而太尉[府]獨卑陋(云)　按：汲本、殿本「太尉」下有「府」字, 「卑陋」下無「云」字, 孫輯本同, 御覽同. 今據以補刪.

三五五九頁一一行　世祖以幽并州兵騎定天下　按：竇憲傳注引作「光武中興, 以幽、冀、并州兵騎克定天下」.

三五六０頁　三行　有官騎三十人　校補引柳從辰說, 謂孫輯本作「二十二人」. 今按：孫云輯自續漢志補注, 則所據本不同.

三五六０頁一四行　縣囊捉撮　集解引惠棟說, 謂「捉」當作「括」, 淮南子「燭營指天」, 高誘注「燭營讀曰括撮, 傴僂之象, 喻容悅之臣」.

三五六０頁一四行　其與申屠須責鄧通　校補引陳景雲說, 謂「須」當作「顯」, 或作「頓」. 按：黃山云當據嘉傳作「坐責」為是, 不必於字之形似求之.

三五六一頁　二行　郡國守長史上計　按：孫星衍輯漢舊儀「守」下有「丞」字.

三五六一頁　二行　遣公出庭　按：孫輯漢舊儀「公」作「君侯」, 「出」下有「坐」字.

三五六一頁　二行　記室掾史　按：孫輯漢舊儀「史」作「吏」.

三五六一頁　三行　丞史歸告二千石　按：孫輯漢舊儀「史」上有「長」字.

三五六一頁　四行　無煩撓奪民時　按：孫輯漢舊儀「撓」作「擾」.

三五六一頁　五行　今日公卿以下　按：孫輯漢舊儀無「今日」二字.

三五六一頁　五行　奢侈過制度以益甚二千石身帥　按：孫輯漢舊儀「奢」上有「今俗」二字, 「以」上有「日」守, 「身」上有「務以」二字.

三五六一頁　五行　請謹以法　汲本、殿本「謹」作「諭」. 按：孫輯漢舊儀亦作「諭」, 云本作「謹」, 從續漢志補注引改.

三五六一頁　六行　無飾廚養　按：孫輯漢舊儀作「無飾廚傳增養食」.

三五六一頁　六行　又更過度　按：孫輯漢舊儀作「或更尤過度」.

三五六一頁　六行　長吏以[聞]據汲本、殿本補.

三五六一頁　七行　牆垣阤壞不治　孫輯漢舊儀「不」作「所」. 按：如依孫輯本改「不」為「所」, 則「所治」二字應連下讀.

三五六一頁　七行　無辦護者　汲本、殿本「辦」作「辨」. 按：孫輯本作「辦」.

三五六一頁　七行　不勝任　按：孫輯漢舊儀「勝」作「稱」.

三五六一頁　七行　歸告二千石聽　按：孫輯漢舊儀「聽」上有「勿」字.

三五六一頁　七行　十年更名相國　按：校補引陳景雲說, 謂「十年」上有脫文.

三五六一頁　九行　漢丞相府門無蘭　汲本、殿本「蘭」作「闌」. 按：闌蘭通.

三五六一頁一一行　建武十八年省也　按：集解引周壽昌說, 謂光武紀十一年夏四月省大司徒司直官, 獻帝紀注亦作十一年, 「八」字誤.

三五六一頁一三行　(漢)[獻]帝起居注曰　據汲本、殿本改.

三五六一頁一三行　九年十一月　按：汲本、殿本作「十二月」.

三五六二頁一０行　守長史到郡　按：孫輯漢舊儀「守」下有「丞」字.

三五六二頁一一行　郡國有茂才不顯者言[上]據孫輯漢舊儀補.

三五六三頁　五行　以古尊官唯有三公皆將軍始自秦晉　按：沈家本謂「皆」字疑誤.

三五六四頁　八行　案本傳東平王作驃騎掾史四十人　按：校補謂范書東平王傳文不載驃騎掾史, 劉昭所引蓋是續漢書本傳文.

三五六四頁一一行　曲下有(純)[屯](純)[屯]長一人　據汲本、殿本改. 按：純屯二字古每不分, 亦猶「屯留」之作「純留」矣.

三五六五頁　二行　明帝(十)[永平]八年　校補引柳從辰說, 謂據紀, 事在永平八年, 故志以為明帝初, 「十」字衍. 黃山謂案史無紀年不著年號者, 蓋注實闕「永」字, 「平」字亦殘其半, 遂訛為「十」字也. 今據黃說改.

後漢書志第二十五 百官二

太常　光祿勳　衛尉　太僕　廷尉　大鴻臚

太常, 卿一人, 中二千石[一]. 本注曰：掌禮儀祭祀, 每祭祀, 先奏其禮儀；及行事, 常贊天子[二]. 每選試博士, 奏其能否. 大射、養老、大喪, 皆奏其禮儀. 每月前晦, 察行陵廟[三]. 丞一人, 比千石[四]. 本注曰：掌凡行禮及祭祀小事, 總署曹事[五]. 其署曹掾史, 隨事為員, 諸卿皆然.

[一]盧植禮注曰：「如大樂正.」

[二]漢舊儀曰：「贊饗一人, 秩六百石, 掌贊天子.」

[三]漢官曰：「員吏八十五人, 其十二人四科, 十五人佐, 五人假佐, 十三人百石, 十五人騎吏, 九人學事, 十六人守學事.」臣昭曰：凡漢官所載列職人數, 今悉以注, 雖頗為繁, 蓋周禮列官, 陳人役(放)[於]前, 以為民極, 寔觀國制, 此則宏模不可闕者也.

[四]盧植禮注曰：「如小樂正.」

[五]漢舊儀曰：「丞舉廟中非法者.」

太史令一人, 六百石. 本注曰：掌天時、星曆. 凡歲將終, 奏新年曆. 凡國祭祀、喪、娶之事, 掌奏良日及時節禁忌. 凡國有瑞應、災異, 掌記之[一]. 丞一人. 明堂及靈臺丞一人, 二百石. 本注曰：二丞, 掌守明堂、靈臺. 靈臺掌候日月星氣, 皆屬太史[二].

[一]漢官(儀)曰：「太史待詔三十七人, 其六人治曆, 三人龜卜, 三人廬宅, 四人日時, 三人易筮, 二人典禳, 九人籍氏、許氏、典昌氏, 各三人, 嘉法、請雨、解事各二人, 醫一人.」

[二]漢官曰：「靈臺待詔四十(二)[一]人, 其十四人候星, 二人候日, 三人候風, 十二人候氣, 三人候晷景, 七人候鍾律. 一人舍人.」

博士祭酒一人, 六百石. 本僕射, 中興轉為祭酒[一]. 博士十四人, 比六百石. 本注曰：易四, 施、孟、梁丘、京氏. 尚書三, 歐陽、大小夏侯氏. 詩三, 魯、齊、韓氏. 禮二, 大小戴氏. 春秋二, 公羊嚴、顏氏. 掌教弟子. 國有疑事, 掌承問對. 本四百石, 宣帝增秩[二].

[一]胡廣曰：「官名祭酒, 皆一位之元長者也. 古禮, 賓客得主人饌, 則老者一人舉酒以祭於地, 舊說以為示有先.」

[二]本紀桓帝延熹二年, 置祕書監.

太祝令一人, 六百石. 本注曰：凡國祭祀, 掌讀祝, 及迎送神[一]. 丞一人. 本注曰：掌祝小神事.

[一]漢舊儀曰：「廟祭, 太祝令主席酒.」漢官曰：「員吏四十一人, 其二人百石, 二人斗食, 二十二人佐, 二人學事, 四人守學事, 九人有秩. 百五十人祝人, 宰二百四十二人, 屠者六十人.」

太宰令一人, 六百石. 本注曰：掌宰工鼎俎饌具之物. 凡國祭祀, 掌陳饌具[一]. 丞一人.

[一]漢官曰：「明堂丞一人, 二百石. 員吏四十二人, 其二人百石, 二人斗食, 二十三人佐, 九人有秩, 二人學事, 四人守學事. 宰二四百四十二人, 屠者七十三人, 衛士一十五人.」

大(子)[予]樂令一人, 六百石. 本注曰：掌伎樂. 凡國祭祀, 掌請奏樂, 及大饗用樂, 掌其陳序[一]. 丞一人[二].

[一]漢官曰：「員吏二十五人, 其二人百石, 二人斗食, 七人佐, 十人學事, 四人守學事. 樂人八佾舞三百八十人.」盧植禮注曰：「大(子)[予]令如古大胥. 漢大樂律, 卑者之子不得舞宗廟之酎. 除吏二千石到六百石, 及關內侯到五大夫子, 取適子高五尺已上, 年十二到三十, 顏色和, 身體修治者, 以為舞人.」

[二]盧植禮注曰：「大樂丞如古小胥.」

高廟令一人, 六百石. 本注曰：守廟, 掌案行掃除. 無丞[一].

[一]漢官曰：「員吏四人, 衛士一十五人.」

世祖廟令一人, 六百石. 本注曰：如高廟[一].

[一]漢官曰：「員吏六人, 衛士二十人.」

先帝陵, 每陵園令各一人, 六百石. 本注曰：掌守陵園, 案行掃除. 丞及校長各一人. 本注曰：校長, 主兵戎盜賊事[一].

[一]應劭曰漢官名秩曰：「丞皆選孝廉郎年少薄伐者, 遷補府長史、都官令、候司、馬.」

先帝陵, 每陵食官令各一人, 六百石. 本注曰：掌望晦時節祭祀[一].

[一]漢官曰：「每陵食監一人, 秩六百石. 監丞一人, 三百石. 中黃門八人, 從官二人.」案：食監即是食官令號.

右屬太常. 本注曰：有祠祀令一人, 後轉屬少府. 有太卜令, 六百石, 後省并太史.

中興以來, 省前凡十官[一].

[一]案前書, 十官者, 太宰、均官、都水、雍太祝、五畤各一尉也. 東觀書曰：「章帝又置祀令、丞, 延平元年省.」

光祿勳, 卿一人, 中二千石. 本注曰：掌宿衛宮殿門戶, 典謁署郎更直執戟, 宿衛門戶, 考其德行而進退之[一]. 郊祀之事, 掌三獻[二]. 丞一人, 比千石.

[一]胡廣曰：「勳猶□也, 易曰『為□寺』. (官)[宦]寺, 主殿宮門戶之職.」

[二]漢官曰：「員吏四十四人, 其十人四科, 三人百石, 一人斗食, 二人佐, 六人騎吏, 八人學事, 十三人守學事, 一人官醫. 衛士八十一人.」

五官中郎將一人, 比二千石. 本注曰：主五官郎[一]. 五官中郎, 比六百石. 本注曰：無員[二]. 五官侍郎, 比四百石. 本注曰：無員. 五官郎中, 比三百石. 本注曰：無員. 凡郎官皆主更直執戟, 宿衛諸殿門, 出充車騎. 唯議郎不在直中[三].

[一]蔡質漢儀曰：「中郎解, 其府對太學.」

[二]郎年五十以屬五官, 故曰六百石.

[三]蔡質漢儀曰：「三署郎見光祿勳, 執板拜；見五官左右將, 執板不拜. 於三公諸卿無敬.」

左中郎將, 比二千石. 本注曰：主左署郎[一]. 中郎, 比六百石. 侍郎, 比四百石. 郎中, 比三百石[二]. 本注曰：皆無員.

[一]蔡質漢儀曰：「(郎)中[郎]解, 其府(府)次五官[府].」

[二]三郎.

右中郎將, 比二千石. 本注曰：主右署郎. 中郎, 比六百石. 侍郎, 比四百石. 郎中, 比三百石. 本注曰：皆無員[一].

[一]三郎, 並無員.

虎賁中郎將, 比二千石. 本注曰：主虎賁宿衛[一]. 左右僕射、左右陛長各一人, 比六百石. 本注曰：僕射, 主虎賁郎習射. 陛長, 主直虎賁, 朝會在殿中[二]. 虎賁中郎, 比六百石. 虎賁侍郎, 比四百石. 虎賁郎中, 比三百石[三]. 節從虎賁, 比二百石[四]. 本注曰：皆無員. 掌宿衛侍從. 自節從虎賁久者轉遷, 才能差高至中郎.

[一]前書武帝置期門, 平帝更名虎賁. 蔡質漢儀曰：「主虎賁千五百人, 無常員, 多至千人. 戴鶡冠, 次右將府.」又虎賁舊作「虎奔」, 言如虎之奔也, 王莽以古有勇士孟賁, 故名焉. 孔安國曰「若虎賁獸」, 言其甚猛.

[二]漢官曰：「陛長, 墨綬銅印.」

[三]荀綽晉百官表注曰：「虎賁諸郎, 皆父死子代, 漢制也.」

[四]四郎.

羽林中郎將, 比二千石. 本注曰：主羽林郎[一]. 羽林郎, 此三百石. 本注曰：無員. 掌宿衛侍從. 常選漢陽、隴西、安定、北地、上郡、西河凡六郡良家補. 本武帝以便馬從獵, 還宿殿陛巖下室中, 故號巖郎[二].

[一]案：漢末又有四中郎將, 皆帥師征伐, 不知何時置. 董卓為東中郎將, 盧植為北中郎將, 獻帝以曹(操)[植]為南中郎將.

[二]前書曰初置名建章營騎, 後更名. 出補三百石丞、尉. 荀綽晉百官表注曰：「言其嚴厲整銳也.」案此則為巖郎, 與志不同. 蔡質漢儀曰：「羽林郎百(一)[二]十八人, 無常員, 府次虎賁府.」

羽林左監一人, 六百石. 本注曰：主羽林左騎[一]. 丞一人.

[一]漢官曰：「孝廉郎作, 主羽林九百人. 二監官屬史吏, 皆自出羽林中, 有材者作.」

羽林右監一人, 六百石. 本注曰：主羽林右騎. 丞一人.

奉車都尉, 比二千石. 本注曰：無員[一]. 掌御乘輿車.

[一]漢官曰三人.

駙馬都尉, 比二千石. 本注曰：無員[一]. 掌駙馬.

[一]漢官曰五人.

騎都尉, 比二千石. 本注曰：無員[一]. 本監羽林騎.

[一]漢官曰一十人.

光祿大夫, 比二千石. 本注曰：無員[一]. 凡大夫、議郎皆掌顧問應對, 無常事, 唯詔令所使. 凡諸國嗣之喪, 則光祿大夫掌弔.

[一]漢官曰三人.

太中大夫, 千石. 本注曰：無員[一].

[一]漢官曰：「二十人, 秩比二千石.」

中散大夫, 六百石. 本注曰：無員[一].

[一]漢官曰：「三十人, 秩比二千石.」

諫議大夫, 六百石. 本注曰：無員[一].

[一]胡廣曰：「光祿大夫, 本為中大夫, 武帝元狩五年置諫大夫為光祿大夫, 世祖中興, 以為諫議大夫. 又有太中、中散大夫. 此四等於古皆為天子之下大夫, 視列國之上卿.」漢官曰三十人.

議郎, 六百石. 本注曰：無員[一].

[一]漢官曰：「五十人, 無常員.」

謁者僕射一人, 比千石. 本注曰：為謁者臺率, 主謁者, 天子出, 奉引. 古重習武, 有主射以督錄之, 故曰僕射[一]. 常侍謁者五人, 比六百石. 本注曰：主殿上時節威儀[二]. 謁者三十人. 其給事謁者, 四百石. 其灌謁者郎中, 比三百石. 本注曰：掌賓贊受事, 及上章報問. 將、大夫以下之喪, 掌使弔. 本員七十人, 中興但三十人[三]. 初為灌謁者, 滿歲為給事謁者[四].

[一]蔡質漢儀曰：「見尚書令, 對揖無敬. 謁者見, 執板拜之.」

[二]漢官曰：「謁者三十人, 其二人公府掾, 六百石(特)[持]使也.」

[三]荀綽晉百官表注曰：「漢皆用孝廉年五十, 威容嚴恪能賓者為之. 明帝詔曰：『謁者乃堯之尊官, 所以試舜賓于四門, 四門穆穆者也.』昔燕太子使荊軻劫始皇, 變起兩楹之閒, 其後謁者持匕首刺腋, 高祖偃武行文, 故易之以板.」

[四]蔡質漢儀曰：「出府丞、長史、陵令, 皆選儀容端正, 任奉使者.」

右屬光祿勳. 本注曰：職屬光祿者, 自五官將至羽林右監, 凡七署. 自奉車都尉至謁者, 以文屬焉. 舊有左右曹, 秩以二千石, 上殿中, 主受尚書奏事, 平省之. 世祖省, 使小黃門郎受事, 車駕出, 給黃門郎兼. 有請室令, 車駕出, 在前請所幸, 徼車迎白, 示重慎. 中興但以郎兼, 事訖罷, 又省車、戶、騎凡三將[一], 及羽林令.

[一]如淳曰：「主車曰車郎, 主戶衛曰戶郎.」

衛尉, 卿一人, 中二千石. 本注曰：掌宮門衛士, 宮中徼循事[一]. 丞一人, 比千石.

[一]漢官曰：「員吏四十一人, 其九人四科, 二人二百石, 文學三人百石, 十二人斗食, 二人佐, 十二人學事, 一人官醫. 衛士六十人.」

公車司馬令一人, 六百石. 本注曰：掌宮南闕門, 凡吏民上章, 四方貢獻, 及徵詣公車者[一]. 丞、尉各一人. 本注曰：丞選曉諱, 掌知非法. 尉主闕門兵禁, 戒非常[二].

[一]獻帝起居注曰：「建安八年, 議郎衛林為公車司馬令, 位隨將、大夫. 舊公車令與都官、長史位從將、大夫, 自林始.」

[二]胡廣曰：「諸門部各陳屯夾道, 其旁當兵, 以示威武, 交戟, 以遮妄出入者.」

南宮衛士令一人, 六百石. 本注曰：掌南宮衛士[一]. 丞一人.

[一]漢官曰：「員吏九十五人, 衛士五百三十七人.」

北宮衛士令一人, 六百石, 本注曰：掌北宮衛士[一]. 丞一人.

[一]漢官曰：「員吏七十二人, 衛士四百七十一人.」

左右都候各一人, 六百石[一]. 本注曰：主劍戟士, 徼循宮, 及天子有所收考[二]. 丞各一人.

[一]周禮司寤氏有夜士, 干寶注曰：「今都候之屬.」

[二]漢官曰：「右都候員吏二十二人, 衛士四百一十六人. 左都候員吏二十八人, 衛士三百八十三人.」蔡質漢儀曰：「宮中諸有劾奏罪, 左都候執戟戲車縛送付詔獄, 在官大小各付所屬. 以馬皮覆. 見尚書令、尚書僕射、尚書皆執板拜, 見丞、郎皆揖.」

宮掖門, 每門司馬一人, 比千石. 木注曰：南宮南屯司馬, 主平城門[一]；(北)宮門蒼龍司馬, 主東門[二]；玄武司馬, 主玄武門[三]；北屯司馬, 主北門[四]；北宮朱爵司馬, 主南掖門[五]；東明司馬, 主東門[六]；朔平司馬, 主北門：[七]凡七門[八]. 凡居宮中者, 皆有口籍於門之所屬. 宮名兩字, 為鐵印文符, 案省符乃內之[九]. 若外人以事當入, 本(宮)[官]長史為封棨傳；其有官位, 出入令御者言其官.

[一]漢官曰：「員吏九人, 衛士百二人.」古今注曰建武十三年九月, 初開此門.

[二]案雒陽宮門名為蒼龍闕門. 漢官曰：「員吏六人, 衛士四十人.」

[三]漢官曰：「員吏二人, 衛士三十八人.」

[四]漢官曰：「員吏二人, 衛士三十八人.」

[五]漢官曰：「員吏四人, 衛士百二十四人.」古今注曰：「永平二年十一月, 初作北宮朱爵南司馬門.」

[六]漢官曰：「員吏十三人, 衛士百八十人.」

[七]漢官曰：「員吏五人, 衛士百一十七人.」

[八]漢官曰：「凡員吏皆隊長佐.」

[九]胡廣曰：「符用木, 長(可)[尺]二寸, 鐵印以符之.」

右屬衛尉. 本注曰：中興省旅賁令, 衛士一人丞[一].

[一]漢官目錄曰：「右三卿, 太尉所部.」

太僕, 卿一人, 中二千石. 本注曰：掌車馬. 天子每出, 奏駕上鹵簿用；大駕則執馭[一]. 丞一人, 比千石.

[一]漢官曰：「員吏七十人, 其七人四科, 一人二百石, 文學八人百石, 六人斗食, 七人佐, 六人騎吏, 三人假佐, 三十一人學事, 一人官醫.」

考工令一人, 六百石. 本注曰：主作兵器弓弩刀鎧之屬, 成則傳執金吾入武庫, 及主織綬諸雜工[一]. 左右丞各一人.

[一]漢官曰：「員吏百九人.」

車府令一人, 六百石. 本注曰：主乘輿諸車[一]. 丞一人.

[一]漢官曰：「員吏二十四人.」

未央廄令一人, 六百石. 本注曰：主乘輿及廄中諸馬[一]. 長樂廄丞一人[二].

[一]漢官曰：「員吏七十人, 卒騶二十人.」

[二]漢官曰：「員吏十五人, 率騶二十人. 苜蓿菀官田所一人守之.」

右屬太僕. 本注曰：舊有六廄, 皆六百石令[一], 中興省約, 但置一廄. 後置左駿令、廄, 別主乘輿御馬, 後或并省. 又有牧師菀, 皆令官, 主養馬, 分在河西六郡界中, 中興皆省, 唯漢陽有流馬菀, 但以羽林郎監領[二].

[一]前書曰, 有大廄、未央、家馬三令, 各五丞一尉. 又車府、路軨、騎馬、駿馬四令丞. 晉灼曰：「六廄名也, 主馬萬匹.」

[二]古今注曰：「漢安元年七月, 置承華廄令, 秩六百石.」

廷尉, 卿一人, 中二千石[一]. 本注曰：掌平獄, 奏當所應. 凡郡國讞疑罪, 皆處當以報[二]. 正、左監各一人[三]. 左平一人, 六百石. 本注曰：掌平決詔獄.

[一]應劭曰：「兵獄同制, 故稱廷尉.」

[二]胡廣曰：「讞, 質也.」漢官曰：「員吏百四十人, 其十一人四科, 十六人二百石廷(史)[吏], 文學十六人百石, 十三人獄史, 二十七人佐, 二十六人騎吏, 三十人假佐, 一人官醫.」

[三]前漢有左右監平, 世祖省右而猶曰左.

右屬廷尉. 本注曰：孝武帝以下, 置中都官獄二十六所, 各令長名世祖中興皆省,

唯廷尉及雒陽有詔獄[一].

[一]蔡質漢儀曰：「正月旦, 石官朝賀, 光祿勳劉嘉、廷尉趙世各辭不能朝, 高賜舉奏：『皆以被病篤困, 空文武之位, 闕上卿之贊, 既無忠信斷金之用, 而有敗禮傷化之尤, 不謹不敬！請廷尉治嘉罪, 河南尹治世罪.』議以世掌廷尉, 故轉屬他官.」

大鴻臚, 卿一人, 中二千石[一]. 本注曰：掌諸侯及四方歸義蠻夷. 其郊廟行禮, 贊導, 請行事, 既可, 以命群司. 諸王入朝, 當郊迎, 典其禮儀. 及郡國上計, 匡四方來, 亦屬焉[二]. 皇子拜王, 贊授印綬. 及拜諸侯、諸侯嗣子及四方夷狄封者, 臺下鴻臚召拜之. 王薨則使弔之, 及拜王嗣. 丞一人, 比千石.

[一]周禮「象胥」, 干寶注曰今鴻臚.

[二]漢官曰：「員吏五十五人, 其六人四科, 二人二百石, 文學六人百石, 一人斗食, 十四人佐, 六人騎吏, 十五人學事, 五人官醫.」永元十年, 大匠應順上言：「百郡計吏, 觀國之光, 而舍逆旅, 崎嶇私館, 直裝衣物, 敝朽暴露, 朝會邈遠, 事不肅給. 昔[晉], 霸國盟主耳, 舍諸侯於隸人, 子產以為大譏. 況今四海之大, 而(百)[可]無乎?」和帝嘉納其言, 即創業焉

大行令一人, 六百石. 本注曰：主諸郎[一]. 丞一人. 治禮郎四十七人[二].

[一]漢官曰：「員吏四十人.」

[二]漢官曰：「其四人四科, 五人二百石, 文學五人百石, 九人斗食, 六人佐, 六人學事, 十二人守學事.」東觀書曰：「主齋祠儐贊九賓. 又有公室, 主調中都官斗食以下, 功次相補.」案盧植禮注曰：「大行郎亦如謁者, 兼舉形貌.」

右屬大鴻臚. 本注曰：承秦有典屬國, 別主四方夷狄朝貢侍子, 成帝時省并大鴻臚.

中興省驛官、別火二令、丞[一], 及郡邸長、丞, 但令郎治郡邸[二].

[一]如淳曰：「漢儀注：『別火, 獄令官, 主治改火事.』」

[二]漢官目錄曰：「右三官, 司徒所部.」

校勘記

三五七一頁　四行　常贊天子　按：集解引惠棟說, 謂「常」依注及袁山松百官志當作「掌」.

三五七一頁一一行　陳人役(放)[於]前　據汲本、殿本改.

三五七二頁　六行　漢官(儀)曰　據汲本刪.

三五七二頁　七行　醫一人　汲本、殿本「一」作「二」. 按：醫一人, 正符三十七人之數. 又按：上「三人易筮」, 惠棟云北宋本「三」作「二」. 若依北宋本, 則「醫一人」當作「醫二人」, 方符三十七人之數.

三五七二頁　八行　靈臺待詔四十(二)[一]人　校補引柳從辰說, 謂「四十二」孫輯本作「四十一」, 是. 今按：舍人一人不在待詔之列, 是「四十二」當作「四十一」也. 今據改.

三五七二頁一０行　博士祭酒一人六百石本僕射　按：集解引錢大昕說, 謂「本僕射」上當有「本注曰」三字.

三五七二頁一二行　春秋二公羊嚴顏氏　按：錢大昭續漢書辨疑謂「公羊」二字疑衍, 徐防傳注引漢官儀亦無「公羊」.

三五七三頁　七行　大(子)[予]樂令　按：汲本、殿本「大」訛「太」. 集解引錢大昕說, 謂「太子」當為「大予」. 明帝紀永平三年改大樂為大予樂, 注引漢官儀云大予樂令一人, 秩六百石. 又引惠棟說, 謂「子」依北宋本當作「予」, 注同. 今據改.

三五七四頁一一行　(官)[宦]寺主殿宮門戶之職　據汲本改. 按：孫輯漢官解詁無「宦寺」二字.

三五七五頁　七行　(郎)中[郎]解其府(府)次五官[府]按：「中郎」二字訛倒, 據汲本、殿本乙. 又孫星衍謂「府次五官」當作「次五官府」, 訛倒. 今據改.

三五七六頁　八行　獻帝以曹(操)[植]為南中郎將　校補引陳景雲說, 謂「操」當作「植」, 見魏志植傳. 今據改.

三五七六頁一０行　言其嚴厲整銳也　按：「銳」原訛「說」, 逕改正.

三五七六頁一一行　羽林郎百(一)[二]十八人　汲本「一」作「二」, 孫輯本同. 今據改.

三五七七頁　五行　唯詔令所使　按：汲本、殿本「令」作「命」.

三五七八頁　七行　六百石(特)[持]使也　據汲本、殿本改.

三五七九頁　五行　戒非常　按：「常」原訛「掌」, 逕據汲本、殿本改.

三五七九頁一二行　衛士四百七十一人　按：汲本、殿本「七十一」作「七十二」.

三五八０頁　二行　在官大小各付所屬　按：汲本「官」作「候」, 通典注引作「宮」, 未詳孰是.

三五八０頁　二行　以馬皮覆　汲本、殿本「皮」作「被」. 校補謂「以馬被覆」四字不知何指, 通典注省. 今按：蓋以宮中之人, 故以馬皮覆之, 不欲人見. 各本「皮」訛「被」, 遂令人不知何指矣.

三五八０頁　四行　(北)宮門蒼龍司馬主東門　據汲本刪. 按：校補謂北宮三門, 另列在後, 此皆南宮門, 不應有「北」字.

三五八０頁　七行　若外人以事當入本(宮)[官]長史為封棨傳　據殿本改. 按：校補謂外人謂無官位者, 受本官所遣, 當封棨傳為信也. 作「官」是.

三五八一頁　一行　長(可)[尺]二寸　據汲本、殿本改.

三五八二頁　一行　後置左駿令廄　按：校補引錢大昭說, 謂「令廄」二字當乙. 黃山謂今案承上「但置一廄」言, 重在廄, 疑令、廄本同時置, 兼言之也.

三五八二頁一０行　十六人二百石廷(史)[吏]據汲本、殿本改. 按：孫輯漢官作「吏」.

三五八二頁一五行　蔡質漢儀曰　按：「質」原訛「賀」, 逕改正.

三五八三頁一０行　昔[晉]霸國盟主耳舍諸侯於隸人　按：事見左襄三十一年, 此脫「晉」字, 遂不知所指矣. 今依何焯校本補一「晉」字.

三五八三頁一０行　而(百)[可]無乎　據汲本改.

三五八四頁　三行　中興省驛官別火二令丞　按：沈家本謂「驛」當作「譯」.

後漢書志第二十六 百官三

宗正　大司農　少府

宗正, 卿一人, 中二千石. 本注曰：掌序錄王國嫡庶之次, 及諸宗室親屬遠近, 郡國歲因計上宗室名籍. 若有犯法當髡以上, 先上諸宗正, 宗正以聞, 乃報決[一]. 丞一人, 比千石.

[一]胡廣曰：「又歲一治諸王世譜差序秩第.」漢官曰：「員吏四十一人, 其六人四科, 一人二百石, 四人百石, 三人佐, 六人騎吏, 二人法家, 十八人學事, 一人官醫.」

諸公主, 每主家令一人, 六百石. 丞一人, 三百石. 本注曰：其餘屬吏增減無常[一].

[一]漢官曰：「主簿一人, 秩六百石. 僕一人, 秩六百石. 私府長一人, 秩六百石. 家丞一人, 三百石. 直吏三人, 從官二人.」東觀書曰：「其主薨無子, 置傅一人守其家.」

右屬宗正. 本注曰：中興省都司空令、丞[一].

[一]如淳曰：「主罪人.」

大司農, 卿一人, 中二千石. 本注曰：掌諸錢穀金帛諸貨幣. 郡國四時上月旦見錢穀簿, 其逋未畢, 各具別之. 邊郡諸官請調度者, 皆為報給, 損多益寡, 取相給足[一]. 丞一人, 比千石. 部丞一人, 六百石. 本注曰：部丞主帑藏[二].

[一]漢(書)[官]曰：「員吏百六十四人, 其十八人四科, 九人斗食, 十六人二百石, 文學二十人百石, 二十五人佐, 七十五人學事, 一人官醫.」

[二]古今注曰「建初七年七月, 為大司農置丞一人, 秩千石, 別主帑藏」, 則部丞應是而秩不同. 應劭漢官秩亦云二千石.

太倉令一人, 六百石. 本注曰：主受郡國傳漕穀[一]. 丞一人.

[一]漢官曰：「員吏九十九人.」

平準令一人, 六百石. 本注曰：掌知物賈, 主練染, 作采色[一]. 丞一人.

[一]漢官曰：「員吏百九十人.」

導官令一人, 六百石. 本注曰：主舂御米, 及作乾糒. 導, 擇也[一]. 丞一人.

[一]漢官曰：「晨吏百一十二人.」

右屬大司農. 本注曰：郡國鹽官、鐵官本屬司農, 中興皆屬郡縣[一]. 又有廩犧令, 六百石, 掌祭祀犧牲鴈鶩之屬[二]. 及雒陽巿長、[三]滎陽敖倉官, 中興皆屬河南尹. 餘均輸等皆省[四].

[一]魏志曰：「曹公置典農中郎將, 秩二千石. 典農都尉, 秩六百石, 或四百石. 典農校尉, 秩比二千石. 所主如中郎. 部分別而少, 為校尉丞.」

[二]漢官曰：「丞一人, 三百石. 員吏四十人, 其十一人斗食, 十七人佐, 七人學事, 五人守學事, 皆河南屬縣給吏者.」

[三]漢官曰：「巿長一人, 秩四百石. 丞一人, 二百石, 明法補. 員吏三十六人, 十三人百石嗇夫, 十一人斗食, 十二人佐. 又有楫櫂丞, 三百石, 別治中水官, 主水渠, 在馬巿東, 有員吏六人.」

[四]均輸者, 前書孟康注曰：「謂諸當所有輸於官者, 皆令輸其土地所饒, 平其所在時賈, 官更於他處貨之. 輸者既便, 而官有利.」鹽鐵論：「大夫曰：『往者郡國諸侯, 各以其物貢輸, 往來煩雜, 物多苦惡, 或不償其費, 故郡置輸官以相給運, 而便遠方之貢, 故曰均輸. 開委府于京師, 以籠貨物, 賤則買, 貴則賣, 是以縣官不失實, 商賈無所利, 故曰平準. 準平則民不失職, 均輸則民不劬勞, 故平準、均輸, 所以平萬物而便百姓也.』文學曰：『古之賦稅於民也, 因其所工, 不求所拙. 農人納其穫, 工女效其織. 今釋其所有, 責其所無, 百姓賤買貨物以便上求. 閒者郡國或令民作布絮, 吏留難與之為巿. 吏之所入非獨齊、陶之縑, 蜀、漢之布也, 亦民閒之所為耳. 行姦賣平, 農民重苦, 必苦女工繭稅, 未見輸之均也. 縣官猥發, 闔門擅巿, 即萬民並收. 並收則物騰躍, 騰躍則商賈利. 自巿則吏容姦, 豪吏富商, 積貨儲物, 以待其急, 輕賈姦吏, 收以取貴, 未見準之平也. 蓋古之均輸, 所以齊勞逸而便貢輸, 非以為利而賈萬物也.』」王隆小學漢官篇曰：「調均報度, 輸漕委輸.」胡廣注曰：「邊郡諸官請調者, 皆為調均報給之也. 以水通輸曰漕. 委, 積也. 郡國所積聚金帛貨賄, 隨時輸送諸司農, 曰委輸, 以供國用.」前書又有都內籍田令、丞, 斡官、鐵巿兩長、丞, 郡國諸倉農監六十五官長、丞, 皆屬之.

少府, 卿一人, 中二千石. 本注曰：掌中服御諸物, 衣服寶貨珍膳之屬[一]. 丞一人, 比千石.

[一]漢官曰：「員吏三十四人, 其一人四科, 一人二百石, 五人百石, 四人斗(石)[食], 三人佐, 六人騎吏, 十三人學事, 一人官醫. 少者小也, 小故稱少府. 王者以租稅為公用, 山澤陂池之稅以供王之私用. 古皆作小府」. 漢官儀曰：「田租、芻稿以給經用, 凶年, 山澤魚鹽巿稅少府以給私用也.」

太醫令一人, 六百石. 本注曰：掌諸醫[一]. 藥丞、方丞各一人. 本注曰：藥丞主藥. 方丞主藥方.

[一]漢官曰：「員醫二百九十三人, 員吏十九人.」

太官令一人, 六百石. 本注曰：掌御飲食[一]. 左丞、甘丞、湯官丞、果丞各一人. 本注曰：左丞主飲食. 甘丞主膳具. 湯官丞主酒. 果丞主果[二].

[一]漢官曰：「員吏六十九人, 衛士三十八人.」荀綽晉百官表注曰「漢制, 太官令秩千石. 丞四人, 秩四百石」, 不與志同.

[二]荀綽云：「甘丞掌諸甘肥. 果丞別在外諸果菜茹.」

守宮令一人, 六百石. 本注曰：主御紙筆墨, 及尚書財用諸物及封泥[一]. 丞一人[二].

[一]漢官曰：「員吏六十九人.」

[二]漢官曰：「外官丞二百石, 公府吏府也.」

上林苑令一人, 六百石. 本注曰：主苑中禽獸. 頗有民居, 皆主之. 捕得其獸送太官[一]. 丞、尉各一人.

[一]漢官曰：「員吏五十八人.」案桓帝又置鴻德苑令.

侍中, 比二千石[一]. 本注曰：無員. 掌侍左右, 贊導眾事, 顧問應對. 法駕出, 則多識者一人參乘, 餘皆騎在乘輿車後. 本有僕射一人, 中興轉為祭酒, 或置或否[二].

[一]漢官秩云千石. 周禮「太僕」, 干寶注曰：「若漢侍中.」

[二]蔡質漢儀曰：「侍中、常伯, 選舊儒高德, 博學淵懿. 仰占俯視, 切問近對, 喻旨公卿, 上殿稱制, 參乘佩璽秉劍. 員本八人, 陪見舊在尚書令、僕射下, 尚書上；今官出入禁中, 更在尚書下. 司隸校尉見侍中, 執板揖, 河南尹亦如之. 又侍中舊與中官俱止禁中, 武帝時, 侍中莽何羅挾刃謀逆, 由是侍中出禁外, 有事乃入, 畢即出. 王莽秉政, 侍中復入, 與中官共止. 章帝元和中, 侍中郭舉與後宮通, 拔佩刀驚上, 舉伏誅, 侍中由是復出外.」

中常侍, 千石. 本注曰：宦者, 無員. 後增秩比二千石. 掌侍左右, 從入內宮, 贊導內眾事, 顧問應對給事.

黃門侍郎, 六百石. 本注曰：無員. 掌侍從左右, 給事中, 關通中外. 及諸王朝見於殿上, 引王就坐[一].

[一]漢舊儀曰：「黃門郎屬黃門令, 日暮入對青棄門拜, 名曰夕郎.」宮閣簿青棄門在南宮. 衛(瓘)[權]注吳都賦曰：「青棄, 戶邊青鏤也. 一曰天子門內有眉, 格再重, 裏青畫曰棄.」獻帝起居注曰：「帝初即位, 初置侍中、給事黃門侍郎, 員各六人, 出入禁中, 近侍帷幄, 省尚書事. 改給事黃門侍郎為侍中侍郎, 去給事黃門之號, 旋復復故. 舊侍中、黃門侍郎以在中宮者, 不與近密交政. 誅黃門後, 侍中、侍郎出入禁闈, 機事頗露, 由是王允乃奏比尚書, 不得出入, 不通賓客, 自此始也.」又曰：「諸奄人官, 悉以議郎、郎中稱, 秩如故. 諸署令兩梁冠, 陛殿上, 得召都官從事已下.」

小黃門, 六百石. [本注曰]：宦者, 無員. 掌侍左右, 受尚書事. 上在內宮, 關通中外, 及中宮已下眾事. 諸公主及王太妃等有疾苦, 則使問之.

黃門令一人, 六百石[一]. 本注曰：宦者. 主省中諸宦者[二]. 丞、從丞各一人. 本注曰：宦者. 從丞主出入從.

[一]董巴曰：「禁門曰黃闥, 以中人主之, 故號曰黃門令.」

[二]漢官曰：「員吏十八人.」

黃門署長、畫室署長、玉堂署長各一人. 丙署長七人. 皆四百石, 黃綬. 本注曰：宦者. 各主中宮別處.

中黃門冗從僕射一人, 六百石. 本注曰：宦者. 主中黃門冗從. 居則宿衛, 直守門戶；出則騎從, 夾乘輿車.

中黃門, 比百石. 本注曰：宦者, 無員. 後增比三百石. 掌給事禁中.

掖庭令一人, 六百石. 本注曰：宦者. 掌後宮貴人采女事[一]. 左右丞、暴室丞各一人. 本注曰：宦者. 暴室丞主中婦人疾病者, 就此室治；其皇后、貴人有罪, 亦就此室.

[一]漢官曰：「吏從官百六十七人, 待詔五人, 員吏十人.」

永巷令一人, 六百石. 本注曰：宦者. 典官婢侍使[一]. 丞一人. 本注曰：宦者[二].

[一]漢官曰：「員吏六人, 吏從官三十四人.」

[二]漢官曰：「右丞一人, 暴室一人.」

御府令一人, 六百石. 本注曰：宦者. 典官婢作中衣服及補浣之屬[一]. 丞、織室丞各一人. 本注曰：宦者[二].

[一]漢官曰：「員吏七人, 吏從官三十人.」

[二]漢官曰：「右丞一人.」

祠祀令一人, 六百石. 本注曰：典中諸小祠祀[一]. 丞一人. 本注曰：宦者.

[一]漢官曰：「從官吏八人, 騶僕射一人, 家巫八人.」

鉤盾令一人, 六百石. 本注曰：宦者. 典諸近池苑囿遊觀之處[一]. 丞、永安丞各一人, 三百石. 本注曰：宦者. 永安, 北宮東北別小宮名, 有園觀. 苑中丞、果丞、鴻池丞、南園丞各一人, 二百石. 本注曰：苑中丞主苑中離宮. 果丞主果園. 鴻池, 池名, 在雒陽東二十里. 南園在雒水南[二]. 濯龍監、[三]直里監各一人, 四百石. 本注曰：濯龍亦園名, 近北宮. 直里亦園名也, 在雒陽城西南角.

[一]漢官曰：「吏從官四十人, 員吏四十八人.」

[二]漢官曰：「又有署一人, 胡熟監一人.」案本紀, 桓帝又置顯陽苑丞.

[三]應劭漢官秩曰：「秩六百石.」

中藏府令一人, 六百石. 本注曰：掌中幣帛金銀諸貨物[一]. 丞一人.

[一]漢官曰：「員吏十三人, 吏從官六人.」

內者令一人, 六百石. 本注曰：掌[宮]中布張諸(衣)[褻]物[一]. 左右丞各一人.

[一]漢官曰：「從官錄事一人, 員吏十九人.」

尚方令一人, 六百石. 本注曰：掌上手工作御刀劍諸好器物[一]. 丞一人.

[一]漢官曰：「員吏十三人, 吏從官六人.」

尚書令一人, 千石. 本注曰：承秦所置[一], 武帝用宦者, 更為中書謁者令, 成帝用士人, 復故. 掌凡選署及奏下尚書曹文書眾事[二].

[一]荀綽晉百官表注曰：「唐、虞官也. 詩云『仲山甫王之喉舌』, 蓋謂此人.」

[二]蔡質漢儀曰：「故公為之者, 朝會(不)[下]陛奏事, 增秩二千石, 故自佩銅印墨綬.」

尚書僕射一人, 六百石. 本注曰：署尚書事, 令不在則奏下眾事[一].

[一]蔡質漢儀曰：「僕射主封門, 掌授廩假錢穀. 凡三公、列卿、將、大夫、五營校尉行復道中, 遇尚書僕射、左右丞郎、御史中丞、侍御史, 皆避車豫相迴避. 衛士傳不得迕臺官, 臺官過後乃得去.」臣昭案：獻帝分置左、右僕射, 建安四年以榮邵為尚書左僕射是也. 獻帝起居注曰：「邵卒官, 贈執金吾.」

尚書六人, 六百石. 本注曰：成帝初置尚書四人[一], 分為四曹：[二]常侍曹尚書主公卿事[三]；二千石曹尚書主郡國二千石事[四]；民曹尚書主凡吏上書事[四]；客曹尚書主外國夷狄事[六]. 世祖承遵, 後分二千石曹, 又分客曹為南主客曹、北主客曹[七], 凡六曹[八]. 左右丞各一人, 四百石. 本注曰：掌錄文書期會. 左丞主吏民章報及騶伯史[九]. 右丞假署印綬, 及紙筆墨諸財用庫藏[一０]. 侍郎三十六人, 四百石. 本注曰：一曹有六人, 主作文書起草[一一]. 令史十八人, 二百石. 本注曰：曹有三, 主書. 後增劇曹三人, 合二十一人[一二].

[一]韋昭曰：「尚, 奉也.」

[二]漢舊儀曰：「初置五曹, 有三公曹, 主斷獄.」蔡質漢儀曰：「典天下歲盡集課事. 三公尚書二人, 典三公文書. 吏曹尚書典選舉齋祀, 屬三公曹. 靈帝末, 梁鵠為選部尚書.」

[三]蔡質漢儀曰：「主常侍黃門御史事, 世祖改曰吏曹.」

[四]漢舊儀曰：「亦云主刺史.」蔡質漢儀曰：「掌中(郎)[都]官水火、盜賊、辭訟、罪眚.」

[五]蔡質漢舊儀曰：「典繕治功作, 監池、苑、囿、盜賊事.」

[六]尚書：「龍作納言, 出入帝命.」應劭曰：「今尚書官, 王之喉舌.」

[七]蔡質漢儀曰：「天子出獵, 駕, 御府曹郎屬之.」

[八]周禮天官有司會, 鄭玄曰「若今尚書」.

[九]蔡質漢儀曰：「總典臺中綱紀, 無所不統.」

[一０]蔡質漢儀曰：「右丞與僕射對掌授廩假錢穀, 與左丞無所不統. 凡中宮漏夜盡, 鼓鳴則起, 鍾鳴則息. 衛士甲乙徼相傳, 甲夜畢, 傳乙夜, 相傳盡五更. 衛士傳言五更, 未明三刻後, 雞鳴, 衛士踵丞郎趨嚴上臺, 不畜宮中雞, 汝南出雞鳴, 衛士候朱爵門外, 專傳雞鳴於宮中.」應劭曰：「楚歌, 今雞鳴歌也.」晉太康地道記曰：「後漢固始、鮦陽、公安、細陽四縣衛士, 習此曲於闕下歌之, 今雞鳴是也.」

[一一]蔡質漢儀曰：「尚書郎初從三署詣臺試, 初上臺稱守尚書郎, 中歲滿稱尚書郎, 三年稱侍郎. 客曹郎主治羌胡事, 劇遷二千石或刺史, 其公遷為縣令, 秩滿自占縣去, 詔書賜錢三萬與三臺祖餞, 餘官則否. 治嚴一月, 準謁公卿陵廟乃發. 御史中丞遇尚書丞、郎, 避車執板住揖, 丞、郎坐車舉手禮之, 車過遠乃去. 尚書言左右丞, 敢告知如詔書律令. 郎見左右丞, 對揖無敬, 稱曰左右君. 丞、郎見尚書, 執板對揖, 稱曰明時. 見令、僕射, 執板拜, 朝賀對揖.」

[一二]古今注曰：「永元三年七月, 增尚書令史員. 功滿未嘗犯禁者, 以補小縣, 墨綬.」蔡質曰：「皆選蘭臺、符節上稱簡精練有吏能為之.」決錄注曰：「故事尚書郎以令史久缺補之, 世祖始改用孝廉為郎, 以孝廉丁邯補焉. 邯稱病不就. 詔問：『實病? 羞為郎乎? 』對曰：『臣實不病, 恥以孝廉為令史職耳！』世祖怒曰：『虎賁滅頭杖之數十.』詔曰：『欲為郎不? 』邯曰：『能殺臣者陛下, 不能為郎者臣.』中詔遣出, 竟不為郎. 邯字叔春, 京兆陽陵人也. 有高節, 正直不撓, 後拜汾陰令, 治有名跡, 遷漢中太守. 妻弟為公孫述將, 收妻送南鄭獄, 免冠徒跣自陳. 詔曰：『漢中太守妻乃繫南鄭獄, 誰當搔其背垢者? 懸牛頭, 賣馬脯, 盜跖行, 孔子語. 以邯服罪, 且邯一妻, 冠履勿謝.』治有異, 卒於官.」

符節令一人, 六百石. 本注曰：為符節臺率, 主符節事. 凡遣使掌授節. 尚符璽郎中四人. 本注曰：舊二人在中, 主璽及虎符、竹符之半者[一]. 符節令史, 二百石. 本注曰：掌書[二].

[一]漢官曰：「當得明法律郎.」周禮掌節有虎節、龍節, 皆金也. 干寶注曰：「漢之銅虎符, 則其制也.」周禮又曰：「以英蕩輔之.」干寶曰：「英, 刻書也. 蕩, 竹箭也. 刻而書其所使之事, 以助三節之信, 則漢之竹使符者, 亦取則於故事也.」

[二]魏氏春秋曰：「中平六年, 始復節上赤葆.」

御史中丞一人, 千石. 本注曰：御史大夫之丞也. 舊別監御史在殿中, 密舉非法[一]. 及御史大夫轉為司空, 因別留中, 為御史臺率[二], 後又屬少府. 治書侍御史二人, 六百石. 本注曰：掌選明法律者為之. 凡天下諸讞疑事, 掌以法律當其是非[三]. 侍御史十五人, 六百石. 本注曰：掌察舉非法, 受公卿群吏奏事, 有違失舉劾之. 凡郊廟之祠及大朝會、大封拜, 則(一)[二]人監威儀, 有違失則劾奏[四].

[一]周禮：「[小宰]掌建邦之宮刑, 以主治王宮之政令.」干寶注曰：「若御史中丞.」

[二]風俗通曰：「尚書、御史臺, 皆以官蒼頭為吏, 主賦舍, 凡守其門戶.」蔡質漢儀曰：「丞, 故二千石為之, 或選侍御史高第, 執憲中司, 朝會獨坐, 內掌蘭臺, 督諸州刺史, 糾察百寮, 出為二千石.」魏志曰：「建安置御史大夫, 不領中丞, 置長史一人.」

[三]蔡質漢儀曰：「選御史高第補之.」胡廣曰：「孝宣感路溫舒言, 秋季後請讞. 時帝幸宣室, 齋居而決事, 令侍御史二人治書, 御史起此. 後因別置, 冠法冠, 秩百石, 有印綬, 與符節郎共平廷尉奏事, 罪當輕重.」荀綽晉百官表注曰：「惠帝以後, 無所平治, 備位而已.」

[四]蔡質漢儀曰：「其二人者更直. 執法省中者, 皆糾察百官, 督州郡. 公法府掾屬高第補之. 初稱守, 滿歲拜真, 出治劇為刺史、二千石, 平遷補令. 見中丞, 執板揖.」

蘭臺令史, 六百石. 本注曰：掌奏及印工文書.

右屬少府. 本注曰：職屬少府者, 自太醫、上林凡四官. 自侍中至御史, 皆以文屬焉. 承秦, 凡山澤陂池之稅, 名曰禁錢, 屬少府. 世祖改屬司農, 考工轉屬太僕, 都水屬郡國. 孝武帝初置水衡都尉, 秩比二千石, 別主上林苑有離宮燕休之處, 世祖省之, 并其職於少府. 每立秋貙劉之日, 輒暫置水衡都尉, 事訖乃罷之. 少府本六丞, 省五. 又省湯官、織室令, 置丞. 又省上林十池監, 胞人長丞, 宦者、昆臺、[一]佽飛[二]三令, 二十一丞. 又省水衡屬官令、長、丞、尉二十餘人. 章和以下, 中官稍廣, 加嘗藥、太官、御者、鉤盾、尚方、考工、別作監, 皆六百石, 宦者為之, 轉為兼副, 或省, 故錄本官[三].

[一]昆臺本名甘泉居室, 武帝改.

[二]佽飛本名左弋, 武帝改.

[三]蔡質漢儀曰：「少府符著出見都官從事, 持板. 都官從事入少府見符著, 持板.」漢官目錄曰：「右三卿, 司空所部.」

校勘記

三五八九頁　九行　從官二人　按：汲本「二」作「三」, 孫輯本漢官同.

三五九０頁　四行　漢(書)[官]曰　校補引柳從辰說, 謂「書」當作「官」, 諸本皆未正. 今據改.

三五九０頁　六行　亦云二千石　按：此承上文「秩千石」而言, 「二」字疑衍.

三五九０頁一二行　導官令　宋書百官志「導官令」下引司馬相如封禪書「導一莖六穗於庖」, 史記司馬相如傳「導」作「□」. 按：說文云「□, □米也, 從禾道聲. 司馬相如曰『□一莖六穗』也」. 是「導官令」之「導」當從禾作「□」.

三五九一頁一０行　準平則民不失職　按：校補謂「準平」殿本注作「平準」, 與今本鹽鐵論合.

三五九一頁一三行　必苦女工繭稅　按：校補謂「繭稅」今本鹽鐵論作「再稅」.

三五九一頁一七行　斡官鐵市兩長丞　汲本、殿本「斡」作「幹」. 按：漢書百官表作「斡」, 注如淳曰：「斡音莞, 或作『幹』, 幹, 主也.」

三五九二頁　三行　四人斗(石)[食]據汲本、殿本改.

三五九三頁　二行　上林苑令一人　按：此與下「主苑中禽獸」兩「苑」字, 原皆作「菀」, 菀苑本通, 然以下「苑中丞」等之「苑」, 皆不作「菀」, 今改歸一律. 注同.

三五九三頁　五行　本注曰無員　按：集解引錢大昕說, 謂案朱穆傳, 言漢家舊典, 置侍中、中常侍各一人, 黃門侍郎一人. 宦者傳永平中始置員數, 中常侍四人, 小黃門十人, 自明帝迄乎延平, 其員稍增, 中常侍至有十人, 小黃門二十人. 此志於侍中、中常侍、黃門侍郎、小黃門皆云無員, 亦未深考耳.

三五九三頁一三行　顧問應對給事　按：「給事」二字應移入下行「黃門侍郎」上, 說詳下.

三五九三頁一四行　黃門侍郎　按：沈家本謂應作「給事黃門侍郎」. 「給事」二字誤在前一行之末. 宋志云「漢東京曰給事黃門侍郎」, 此其證也. 隋煬帝時始去「給事」之名, 見隋志.

三五九三頁一四行　朝見於殿上　按：汲本、殿本「上」作「中」.

三五九四頁　六行　[本注曰]宦者無員　據殿本補.

三五九四頁一二行　皆四百石黃綬　按：集解引錢大昕說, 謂「黃綬」二字疑衍, 公卿以下綬制已見輿服志, 不應單出此條.

三五九五頁　四行　典官婢侍使　按：校補謂「侍使」當依周禮酒人注作「侍史」.

三五九六頁　八行　掌[宮]中布張諸(衣)[□]物　據漢書宣帝紀注引續漢書志補改. 按：集解引惠棟說, 謂黃圖引續漢書曰「掌宮中步帳□物」, 宣帝紀亦引作「□物」, 誤作「衣」也. 校補引錢大昕說, 謂宣帝紀注亦引作「掌宮中」, 知志文「掌」下亦脫「宮」字.

三五九六頁　九行　從官錄事一人　按：汲本、殿本「錄事」作「祿士」, 孫輯漢官同.

三五九六頁一三行　奏下尚書曹文書眾事　按：汲本無「曹」字.

三五九六頁一五行　朝會(不)[下]陛奏事　集解引惠棟說, 謂以漢官儀、漢官典職校之, 乃下陛奏事, 「下」訛「不」. 今據改.

三五九七頁　四行　成帝初置尚書四人　按：集解引惠棟說, 謂「成帝」當作「武帝」. 應劭漢官儀云尚書四員, 武帝置, 成帝加一為五. 有三公曹, 主斷獄. 世祖分為六曹, 并一令一僕, 謂之八座. 又引李祖楙說, 謂前書成帝建武四年, 初置尚書五人, 中以一人為僕射. 注云四人, 別僕射言.

三五九七頁　七行　左右丞各一人　按：左右丞與下侍郎原皆提行, 校補謂左右丞、侍郎皆尚書官屬, 不應提行. 今從之.

三五九七頁　八行　侍郎三十六人　按：集解引惠棟說, 謂一作「三十五人」, 一作「三十四人」.

三五九七頁一五行　掌中(郎)[都]官水火盜賊辭訟罪眚　按：集解本據通典改「郎」為「都」, 今從之.

三五九九頁　七行　干寶注曰　按：「干」原作「于」, 逕據集解本改, 下同.

三五九九頁　七行　以英蕩輔之　按：「蕩」周禮作「簜」.

三五九九頁一五行　則(一)[二]人監威儀　據汲本、殿本改.

三五九九頁一六行　周禮[小宰]掌建邦之宮刑　據集解引惠棟說補.

三六００頁　一行　主賦舍　按：汲本「賦」作「賊」.

三六００頁　一行　或選侍御史高第　按：汲本、殿本「選」作「遷」, 疑誤, 下注引漢儀「選御史高第補之」, 可證.

三六００頁　四行　令侍御史二人治書御史起此　按：「御史起此」上疑脫「治書」二字.

後漢書志第二十七 百官四

執金吾　太子太傅　大長秋　太子少傅

將作大匠　城門校尉　北軍中候　司隸校尉

執金吾一人, 中二千石[一]. 本注曰：掌宮外戒司非常水火之事[二]. 月三繞行宮外, 及主兵器. 吾猶禦也[三]. 丞一人, 比千石[四]. 緹騎二百人. 本注曰：無秩, 比吏食奉[五].

[一]漢官秩云比二千石.

[二]胡廣曰：「衛尉巡行宮中, 則金吾徼於外, 相為表裏, 以擒姦討猾.」

[三]應劭曰：「執金革以禦非常.」漢官曰：「員吏二十九人, 其十人四科, 一人二百石, 文學三人百石, 二人斗食, 十三人佐學事, 主緹騎.」

[四]漢官秩云六百石.

[五]漢官曰：「執金吾緹騎二百人, [持戟]五百二十人, 輿服導從, 光滿道路, 群僚之中, 斯最壯矣. 世祖歎曰；『仕宦當作執金吾.』」

武庫令一人, 六百石. 本注曰：主兵器. 丞一人.

右屬執金吾. 本注曰：本有式道、左右中候三人, 六百石. 車駕出, 掌在前清道, 還持麾至宮門, 宮門乃開. 中興但一人, 又不常置, 每出, 以郎兼式道候, 事已罷, 不復屬執金吾. 又省中壘、寺互、都船令、丞、尉及左右京輔都尉.

太子太傅一人, 中二千石. 本注曰：職掌輔導太子. 禮如師, 不領官屬[一].

[一]荀綽晉百官表注曰：「唐、虞官.」

太長秋一人, 二千石. 本注曰：承秦將行, 宦者. 景帝更為大長秋, 或用士人. 中興常用宦者, 職掌奉宣中宮命. 凡給賜宗親, 及宗親當謁見者關通之, 中宮出則從[一]. 丞一人, 六百石. 本注曰：宦者.

[一]張晏曰：「皇后卿.」

中宮僕一人, 千石. 本注曰：宦者. 主馭. 本注曰：太僕, 秩二千石, 中興省「太」, 減秩千石, 以屬長秋.

中宮謁者令一人, 六百石. 本注曰：宦者. 中宮謁者三人, 四百石. 本注曰：宦者. 主報中章.

中宮尚書五人, 六百石. 本注曰：宦者. 主中文書.

中宮私府令一人, 六百石. 本注曰：宦者. 主中藏幣帛諸物, 裁衣被補浣者皆主之[一]. 丞一人. 本注曰：宦者.

[一]丁孚漢儀曰：「中宮藏府令, 秩千石, 儀比御府令.」

中宮永巷令一人, 六百石. 本注曰：宦者. 主宮人. 丞一人. 本注曰：宦者.

中宮黃門冗從僕射一人, 六百石. 本注曰：宦者. 主中黃門冗從[一].

[一]丁孚漢儀曰：「給事中宮侍郎六人, 比尚書郎, 宦者為之. 給事黃門四人, 比黃門侍郎. 給事羽林郎一人, 比羽林將虎賁官騎下.」

中宮署令一人, 六百石. 本注曰：宦者. 主中宮清署天子數. 女騎六人, 丞、復道丞各一人. 本注曰：宦者. 復道丞主中閣道.

中宮藥長一人, 四百石. 本注曰：宦者.

右屬大長秋. 本注曰：承秦, 有詹事一人, 位在長秋上, 亦宦者, 主中諸官. 成帝省之, 以其職并長秋. 是後皇后當法駕出, 則中謁、中宦者職吏權兼詹事奉引, 訖罷. 宦者誅後, 尚書選兼職吏一人奉引云. 其中長信、長樂宮者, 置少府一人, 職如長秋, 及餘吏皆以宮名為號, 員數秩次如中宮[一]. 本注曰：帝祖母稱長信宮, 故有長信少府, 長樂少府, 位在長秋上, 及職吏皆宦者, 秩次如中宮. 長樂又有衛尉, 僕為太僕, 皆二千石, 在少府上[二]. 其崩則省, 不常置.

[一]長樂五官史, 朱瑀之類是也.

[二]丁孚漢儀曰：「丞, 六百石.」

太子少傅, 二千石. 本注曰：亦以輔導為職, 悉主太子官屬[一].

[一]漢官曰：「員吏十二人.」

太子率更令一人, 千石. 本注曰：主庶子、舍人更直, 職似光祿.

太子庶子, 四百石. 本注曰：無員, 如三署中郎.

太子舍人, 二百石. 本注曰：無員, 更直宿衛, 如三署郎中[一].

[一]漢官曰：「十三人, 選良家子孫.」

太子家令一人, 千石. 本注曰：主倉穀飲食, 職似司農、少府.

太子倉令一人, 六百石. 本注曰：主倉穀.

太子食官令一人, 六百石. 本注曰：主飲食.

太子僕一人, 千石. 本注曰：主車馬, 職如太僕.

太子廄長一人, 四百石. 本注曰：主車馬.

太子門大夫, 六百石[一]. 本注曰：舊注云職比郎將. 舊有左右戶將, 別主左右戶直郎, 建武以來省之.

[一]漢官曰：「門大夫二人, 選四府掾屬.」

太子中庶子, 六百石. 本注曰：員五人, 職如侍中.

太子洗馬, 比六百石. 本注曰：舊注云員十六人, 職如謁者. 太子出, 則當直者在前導威儀[一].

[一]漢官曰：「選郎中補也.」

太子中盾一人, 四百石. 本注曰：主周衛徼循.

太子衛率一人, 四百石. 本注曰：主門衛士.

右屬太子少傅. 本注曰：凡初即位, 未有太子, 官屬皆罷, 唯舍人不省, 領屬少府.

將作大匠一人, 二千石[一]. 本注曰：承秦, 曰將作少府, 景帝改為將作大匠. 掌修作宗廟、路寢、宮室、陵園木土之功, 并樹桐梓之類列于道側[二]. 丞一人, 六百石.

[一]蔡質漢儀曰：「位次河南尹, 光武中元二年省, 謁者領之, 章帝建初元年復置.」

[二]漢官篇曰「樹栗、漆、梓、桐」, 胡廣曰：「古者列樹以表道, 並以為林囿. 四者皆木名, 治宮室並主之.」毛詩傳曰：「椅, 梓屬也.」陸(機)[璣]草木疏曰：「梓實桐皮曰椅, 今(民)[人]云梧桐是也. 梓, 今人所謂梓楸者是也.」

左校令一人, 六百石. 本注曰：掌左工徒. 丞一人[一].

[一]安帝復也.

右校令一人, 六百石. 本注曰：掌右工徒. 丞一人[一].

[一]安帝復也.

右屬將作大匠[一].

[一]前書曰屬官又有左、右中候, (右)[石]庫、東園主章、左右前後中校七令丞, 成帝省.

城門校尉一人, 比二千石. 本注曰：掌雒陽城門十二所[一].

[一]周禮：「司門.」干寶注曰：「如今校尉.」

司馬一人, 千石. 本注曰：主兵. 城門每門候一人[一], 六百石[二]. 本注曰：雒陽城十二門, 其正南一門曰平城門[三], 北宮門, 屬衛尉. 其餘上西門[四], 雍門[五], 廣陽門[六], 津門[七], 小苑門, 開陽門[八], 秏門[九], 中東門[一０], 上東門[一一], 穀門[一二], 夏門[一三], 凡十二門[一四].

[一]周禮每門下士二人. 干寶曰：「如今門候.」

[二]蔡質漢儀曰：「門候見校尉, 執板不拜.」

[三]漢官秩曰：「平城門為宮門, 不置候, 置屯司馬, 秩千石.」李尤銘曰：「平城司午, 厥位處中.」古今注曰：「建武十四年九月開平城門.」

[四]應劭漢官曰：「上西所以不純白者, 漢家初成, 故丹[漆]鏤之.」李尤銘曰：「上西在季, 位月惟戌.」

[五]銘曰：「雍門處中, 位月在酉.」

[六]銘曰：「廣陽位孟, 厥月在申.」

[七]銘曰：「津名自定, 位季月未.」

[八]應劭漢官曰：「開陽門始成未有名, 宿昔有一柱來在樓上, 琅邪開陽縣上言, 縣南城門一柱飛去. 光武皇帝使來識視, 悵然, 遂堅縛之, 刻記其年月, 因以名焉.」銘曰：「開陽在孟, 位月惟巳.」

[九]銘曰：「秏門值季, 月位在辰.」

[一０]銘曰：「中東處仲, 月位當卯.」

[一一]銘曰：「上東少陽, 厥位在寅.」

[一二]銘曰：「穀門北中, 位當于子.」

[一三]銘曰：「夏門值孟, 位月在亥.」

[一四]蔡質漢儀曰：「雒陽二十四街, 街一亭；十二城門, 門一亭.」

右屬城門校尉.

北軍中候一人, 六百石. 本注曰：掌監五營[一].

[一]漢官曰：「員吏七人, 候自得辟召, 通大鴻臚一人, 斗食.」

屯騎校尉一人, 比二千石. 本注曰：掌宿衛兵[一]. 司馬一人, 千石[二].

[一]漢官曰：「員吏百二十八人, 領士七百人.」

[二]蔡質漢儀曰：「五營司馬見校尉, 執板不拜.」

越騎校尉一人, 比二千石[一]. 本注曰：掌宿衛兵[二]. 司馬一人, 千石.

[一]如淳曰：「越人內附以為騎也.」晉灼曰：「取其才力超越也.」案紀, 光武改青巾(右)[左]校尉為越騎校尉. 臣昭曰：越人非善騎所出, 晉灼為允.

[二]蔡質漢儀亦曰掌越騎. 漢官曰：「員吏百二十七人, 領士七百人.」

步兵校尉一人, 比二千石[一]. 本注曰：掌宿衛兵[二]. 司馬一人, 千石.

[一]初置掌上林菀門屯兵, 見前書.

[二]漢官曰：「員吏七十三人, 領士七百人.」

長水校尉一人, 比二千石[一]. 本注曰：掌宿衛兵[二]. 司馬、胡騎司馬各一人, 千石. 本注曰：掌宿衛, 主烏桓騎.

[一]如淳曰：「長水, 胡名也.」韋昭曰：「長水校尉典胡騎, 廄近長水, (胡)[故]以為名.」長水蓋[關]中小水名.

[二]蔡質漢儀曰：「主長水、宣曲胡騎.」漢官曰：「員吏百五十七人, 烏桓胡騎七百三十六人.」

射聲校尉一人, 比二千石[一]. 本注曰：掌宿衛兵[二]. 司馬一人, 千石.

[一]服虔曰：「工射也. 冥寞中聞聲則射中之, 故以為名.」

[二]蔡質漢儀曰：「掌待詔射聲士.」漢官曰：「員吏百二十九人, 領士七百人.」

右屬北軍中候. 本注曰：舊有中壘校尉, 領北軍營壘之事. 有胡騎、虎賁校尉, 皆武帝置. 中興省中壘, 但置中候, 以監五營. 胡騎并長水. 虎賁主輕車, 并射聲[一].

[一]案大駕鹵簿, 五校在前, 各有鼓吹一部.

凡中二千石, 丞比千石. 真二千石, 丞、長史六百石. 比二千石, 丞比六百石. 令、相千石, 丞、尉四百石；其六百石, 丞、尉三百石. 長、相四百石及三百石, 丞、尉皆二百石. 諸侯、公主家丞, 秩皆比百石. 諸邊鄣塞尉、諸陵校尉長, 皆二百石. 有常例者不署秩.

司隸校尉一人, 比二千石[一]. 本注曰：孝武帝初置[二], 持節, 掌察舉百官以下, 及京師近郡犯法者[三]. 元帝去節, 成帝省, 建武中復置, 并領一州[四]. 從事史十二人. 本注曰：都官從事, 主察舉百官犯法者[五]. 功曹從事, 主州選署及眾事. 別駕從事, 校尉行部則奉引, 錄眾事. 簿曹從事, 主財穀簿書. 其有軍事, 則置兵曹從事, 主兵事. 其餘部郡國從事, 每郡國各一人, 主督促文書, 察舉非法, 皆州自辟除, 故通為百石云. 假佐二十五人. 本注曰：主簿錄閤下事, 省文書. 門亭長主州正. 門功曹書佐主選用. 孝經師主監試經. 月令師主時節祠祀. 律令師主平法律. 簿曹書佐主簿書. 其餘都官書佐及每郡國, 各有典郡書佐一人, 各主一郡文書, 以郡吏補, 歲滿一更. 司隸所部郡七.

[一]蔡質漢儀曰：「職在典京師, 外部諸郡, 無所不糾. 封侯、外□、三公以下, 無尊卑. 入宮, 開中道稱使者. 每會, 後到先去.」

[二]荀綽晉百官表注曰：「司隸校尉, 周官也. 征和中, 陽石公主巫蠱之獄起, 乃依周置司隸.」臣昭曰：周無司隸, 豈即司寇乎?

[三]前書曰：「置從中都官徒千二百人, 捕巫蠱, 督大姦猾, 後罷其兵.」

[四]蔡質漢儀曰：「司隸詣臺廷議, 處九卿上, 朝賀處公卿下陪卿上. 初除, 謁大將軍、三公, 通謁持板揖. 公儀、朝賀無敬. 臺召入宮對. 見尚書持板, 朝賀揖.」

[五]蔡質漢儀曰：「都官主雒陽百官朝會, 與三府掾同.」博物記曰：「中興以來, 都官從事多出之河內, 掊擊貴戚.」

河南尹一人, 主京都, 特奉朝請. 其京兆尹、左馮翊、右扶風三人, 漢初都長安, 皆秩中二千石, 謂之三輔. 中興都雒陽, 更以河南郡為尹, 以三輔陵廟所在, 不改其號, 但減其秩. 其餘弘農、河內、河東三郡. 其置尹, 馮翊、扶風及太守丞奉之本位, 在地理志.

校勘記

三六０五頁　六行　無秩比吏食奉　按：「吏」原訛「史」, 逕據汲本、殿本改正.

三六０六頁　一行　[持戟]五百二十人　據北堂書鈔設官部引應劭漢官儀補. 按：五百即伍百. 集解引李祖楙說, 謂古今注云五百, 一伍之伯也. 五人曰伍, 五長曰伯, 一曰戶伯. 又校補謂宦者傳注引韋昭辨釋名, 說五百義與古今注異.

三六０八頁　九行　員吏十二人　按：汲本、殿本「十二」作「十三」, 孫輯漢官同.

三六０八頁一０行　太子率更令至職似光祿　按：御覽二百四十七引作「率更令秩千石, 與庶子舍人更直, 職似光祿勳, 掌宮殿門戶之禁, 郎將屯衛之士」. 校補謂此御覽所據本異也. 通典亦作「似光祿勳」, 多「勳」字.

三六０九頁　九行　太子洗馬　按：集解引李祖楙說, 謂前書「洗」作「先」.

三六０九頁　九行　太子出則當直者在前導威儀　按：御覽二百四十六引「者」作「一人」二字.

三六一０頁　四行　樹栗漆梓桐　按：汲本、殿本作「樹栗、椅、桐、梓」.

三六一０頁　五行　陵(機)[璣]據汲本、殿本改.

三六一０頁　五行　今(民)[人]云梧桐是也　張森楷校勘記謂「民」當作「人」, 疑是後人轉改唐本而誤者, 觀下文猶稱「今人」可見. 按：張說是, 今據改.

三六一０頁一一行　(右)[石]庫　據前志改.

三六一一頁　一行　秏門　按：御覽一八三引李尤旄城門銘作「旄門」. 沈家本謂門不當以秏名, 作「旄」是.

三六一一頁　六行　故丹[漆]鏤之　據集解引惠棟說補.

三六一一頁　九行　位季月未　按：「未」原訛「木」, 逕改正.

三六一一頁一二行　秏門值季月位在辰　按：御覽一八三引作「旄門直季, 位月在辰」.

三六一一頁一三行　中東處仲月位當卯　按：御覽引作「東處仲月, 厥位當卯」.

三六一二頁　八行　青巾(右)[左]校尉　集解引惠棟說, 謂「右」當作「左」, 青巾左校尉建武九年置, 十五年改也. 今據改.

三六一三頁　一行　廄近長水(胡)[故]以為名　據汲本、殿本改.

三六一三頁　一行　長水蓋[關]中小水名　集解引惠棟說, 謂沈約引辨釋名云蓋關中小水名也. 王先謙謂韋注「中」上奪「關」字. 今據補.

後漢書志第二十八 百官五

州郡　縣鄉　亭里　匈奴中郎將 烏桓校尉　護羌校尉　王國

宋衛國 列侯　關內侯　四夷國　百官奉

外十二州, 每州刺史一人, 六百石. 本注曰：秦有監御史, 監諸郡, 漢興省之, 但遣丞相史分刺諸州, 無常官. 孝武帝初置刺史十三人, 秩六百石[一]. 成帝更為牧, 秩二千石. 建武十八年, 復為刺史, 十二人各主一州, 其一州屬司隸校尉[二]. 諸州常以八月巡行所部郡國[三], 錄囚徒[四], 考殿最[五]. 初歲盡詣京都奏事[六], 中興但因計吏[七].

[一]古今注曰：「常以春分行部, 郡國各遣一吏迎界上.」諸書不同也.

[二]蔡質漢儀曰：「詔書舊典, 刺史班宣, 周行郡國, 省察治政, 黜陟能否, 斷理冤獄, 以六條問事, 非條所問, 即不省. 一條, 強宗豪右, 田宅踰制, 以強陵弱, 以眾暴寡. 二條, 二千石不奉詔書, 遵承典制, 倍公向私, 旁詔守利, 侵漁百姓, 聚斂為姦. 三條, 二千石不卹疑獄, 風厲殺人, 怒則任刑, 喜則任賞, 煩擾苛暴, 剝戮黎元, 為百姓所疾, 山崩石裂, 妖祥訛言. 四條, 二千石選署不平, 苟阿所愛, 蔽賢寵頑. 五條, 二千石子弟怙恃榮勢, 請託所監. 六條, 二千石違公下比, 阿附豪強, 通行貨賂, 割損政令. 諸州刺史初除, 比諸持板揖不拜.」獻帝起居注曰：「建安十八年三月庚寅, 省州并郡, 復禹貢之九州. 冀州得魏郡、安平、鉅鹿、河閒、清河、博陵、常山、趙國、勃海、甘陵、平原、太原、上黨、西河、定襄、鴈門、雲中、五原、朔方、河東、河內、涿郡、漁陽、廣陽、右北平、上谷、代郡、遼東、遼東屬國、遼西、玄菟、樂浪, 凡三十二郡. 省司隸校尉, 以司隸部分屬豫州、冀州、雍州. 省涼州刺史, 以并雍州部, 郡得弘農、京兆、左馮翊、右扶風、上郡、安定、隴西、漢陽、北地、武都、武威、金城、西平、西郡、張掖、張掖屬國、酒泉、敦煌、西海、漢興、永陽、東安南, 凡二十二郡. 省交州, 以其郡屬荊州. 荊州得交州之蒼梧、南海、九真、交趾、日南, 與其舊所部南陽、章陵、南郡、江夏、武陵、長沙、零陵、桂陽, 凡十三[郡]. 益州本部郡有廣漢、漢中、巴郡、犍為、蜀郡、牂牁、越巂、益州、永昌、犍為屬國、蜀郡屬國、廣漢屬國, 今并得交州之鬱林、合浦, 凡十四[郡]. 豫州部郡本有潁川、陳國、汝南、沛國、梁國、魯國, 今并得河南、滎陽都尉, 凡八郡. 徐州部郡得下邳、廣陵、彭城、東海、琅邪、利城、城陽、東莞, 凡八郡. 青州得齊國、北海、東萊、濟南、樂安, 凡五郡.」獻帝春秋曰：「孫權以步騭行交州刺史.」東觀書曰：「交趾刺史, 持節.」

[三]胡廣注曰：「巡謂驛馬也. 縣次傳駕之, 以走疾, 猶古言附遂.」

[四]胡廣曰：「縣邑囚徒, 皆閱錄視, 參考辭狀, 實其真偽. 有侵冤者, 即時平理也.」

[五]胡廣曰：「課第長吏不稱職者為殿, 舉免之. 其有治能者為最. 察上尤異州, 又狀州中吏民茂才異等, 歲舉一人.」

[六]胡廣曰：「所察有條應繩異者, 輒覆問之, 不茹柔吐剛也. 歲盡, 齎所狀納京師, 名奏事, 差其遠近, 各有常會.」

[七]胡廣曰：「不復自詣京師, 其所道皆如舊典.」東觀書曰：「和帝初, 張酺上言：『臣聞王者法天, 熒惑奏事太微, 故州牧刺史入奏事, 所以通下問知外事也. 數十年以來, 重其道歸煩撓, 故時止勿奏事, 今因以為故事. 臣愚以為刺史視事滿歲, 可令奏事如舊典, 問州中風俗, 恐好惡過所道, 事所聞見, 考課眾職, 下章所告, 及所自舉有意者賞異之, 其尤無狀, 逆詔書, 行罪法, 冀敕戒其餘, 令各敬慎所職, 於以衰滅貪邪便佞.』」韓詩外傳曰：「王者必立牧, 方三人, 所以使闚遠牧眾也. 遠方之民, 有飢寒而不得衣食, 獄訟而冤失, 職賢而不舉者, 入告天子. 天子於其君之朝也, 揖而進之曰：『意朕之政教, 有不得爾者邪? 如何乃有飢寒而不得衣食, 獄訟而冤失, 職賢而不舉? 』然後其君退而與其卿大夫謀之. 遠方之民聞, 皆曰『誠天子也』. 夫我居之辟, 見我之近也；我居之幽, 見我之明也. 可欺乎哉！可欺乎哉！故牧者所以開四目, 通四聰.」

皆有從事史、假佐. 本注曰：員職略與司隸同, 無都官從事, 其功曹從事為治中從事.

豫州部郡國六, 冀州部九, 兗州部八, 徐州部五, 青州部六, 荊州部七, 揚州部六, 益州部十二, 涼州部十二, 并州部九, 幽州部十一, 交州部七, 凡九十八. 其二十七王國相, 其七十一郡太守. 其屬國都尉. 屬國, 分郡離遠縣置之, 如郡差小, 置本郡名. 世祖并省郡縣四百餘所, 後世稍復增之[一].

[一]臣昭曰：昔在先代, 列爵殊等, 九服不同, 畿荒制異. 雖連帥相司, 牧伯分長, 而封疆置限, 兼庸有數, 如身之使臂, 手之使指, 故能高卑相固, 遠近維緝, 群后克穆, 共康兆庶. 爰及周衰, 稍競吞廣, 邦國侵爭, 遞懷貪略, 猶歷數百年, 乃能成其并一, 豈非樹之有本, 使其然乎? 秦兼天下, 開設郡縣, 孤立獨王, 即以顛亡. 漢祖因循, 雖不頓革, 分置子弟, 終龕諸呂之難, 漸剖列郡, 以減大都之權. 後嚴安之徒, 猶慷慨發憤, 謂千里之威, 即古之強國, 慮非安本無窮之計也. 孝武之末, 始置刺史, 監糾非法, 不過六條, 傳車周流, 匪有定鎮, 秩裁數百, 威望輕寡, 得有察舉之勤, 未生陵犯之釁. 成帝改牧, 其萌始大, 既非識治之主, 故無取焉爾. 世祖中興, 監乎政本, 復約其職, 還遵舊制, 斷親奏事, 省入惜煩, 漸得自重之路. 因茲以降, 彌於歲年, 母后當朝, 多以弱守, 六合危動, 四海潰弊, 財盡力竭, 綱維撓毀, 而八方不能內侵, 諸侯莫敢入伐, 豈非幹強枝弱, 控制素重之所致乎? 至孝靈在位, 橫流既及, 劉焉徼偽, 自為身謀, 非有憂國之心, 專懷狼據之策, 抗論昏世, 薦議愚主, 盛稱宜重牧伯, 謂足鎮壓萬里, 挾姦樹筭, 苟罔一時, 豈可永為國本, 長期勝術哉? 夫聖主御世, 莫不大庇生民, 承其休謀, 傳其典制. 猶云事久獘生, 無或通貫, 故變改正服, 革異質文, 分爵三五, 參差不一. 況在豎騃之君, 挾姦詐之臣, 共所創置, 焉可仍因? 大建尊州之規, 竟無一日之治. 故焉牧益土, 造帝服於岷、峨；袁紹取冀, 下制書於燕、朔；劉表荊南, 郊天祀地；魏祖據兗, 遂構皇業：漢之殄滅, 禍源乎此. 及臻後代, 任寄彌廣, 委之邦宰之命, 授之斧鉞之重, 假之都督之威, 開之征討之略. 晉太康之初, 武帝亦疑其然, 乃詔曰：「上古及中代, 或置州牧, 或置刺史, 置監御史, 皆總綱紀, 而不賦政, 治民之事, 任之諸侯郡守. 昔漢末四海分崩, 因以吳、蜀自擅, 自是刺史內親民事, 外領兵馬, 此一時之宜爾. 今賴宗廟之靈, 士大夫之力, 江表平定, 天下合之為一, 當韜戢干戈, 與天下休息. 諸州無事者罷其兵, 刺史分職, 皆如漢氏故事, 出頒詔條, 入奏事京城. 二千石專治民之重, 監司清峻於上, 此經久之體也. 其便省州牧.」晉武帝又見其獘矣, 雖有其言, 不卒其事, 後嗣纘繼, 牧鎮愈重, 據地分爭, 竟覆天下. 昔王畿之大, 不過千里, 州之所司, 廣袤兼遠. 爭強虎視之辰, 遷鼎革終之日, 未嘗不藉蕃兵之權, 挾董司之力, 逼迫伺隙, 陵奪沖幼. 其甚者臣主揚兵, 骨肉戰野, 昆弟梟懸, 伯叔屠裂. 末壯披心, 尾大不掉, 既用此始, 亦病以終. 傾輈愈襲, 莫或途改, 致雒京有銜璧之痛, 秦臺有不守之酷. 胡、羌遞興, 氐、鮮更起, 摩滅群黎, 流禍百世. 堅冰所漸, 兼緣茲蠹. 嗚呼！後之聖王, 必不久滯斯跡, 靈長之終, 當有神筭. 不然, 則雄捍反拒之事, 懼甚於此心, 憑強作害之謀, 方盛於後意.

凡州所監都為京都, 置尹一人, 二千石, 丞一人. 每郡置太守一人, 二千石, 丞一人. 郡當邊戍者, 丞為長史[一]. 王國之相亦如之. 每屬國置都尉一人, 比二千石, 丞一人. 本注曰：凡郡國皆掌治民, 進賢勸功, 決訟檢姦. 常以春行所主縣, 勸民農桑, 振救乏絕. 秋冬遣無害吏案訊諸囚, 平其罪法, 論課殿最[二]. 歲盡遣吏上計[三]. 并舉孝廉, 郡口二十萬舉一人. [尉一人], 典兵禁, 備盜賊, 景帝更名都尉. 武帝又置三輔都尉各一人, 譏出入. 邊郡置農都尉, 主屯田殖穀. 又置屬國都尉, 主蠻夷降者. 中興建武六年, 省諸郡都尉, 并職太守, 無都試之役[四]. 省關都尉, 唯邊郡往往置都尉及屬國都尉, 稍有分縣, 治民比郡. 安帝以羌犯法, 三輔有陵園之守, 乃復置右扶風都尉, 京兆虎牙都尉[五]. 皆置諸曹掾史[六]. 本注曰：諸曹略如公府曹, 無東西曹[七]. 有功曹史, 主選署功勞. 有五官掾, 署功曹及諸曹事. 其監屬縣, 有五部督郵, 曹掾一人. 正門有亭長一人. 主記室史, 主錄記書, 催期會. 無令史. 閤下及諸曹各有書佐, 幹主文書[八].

[一]古今注曰：「建武六年三月, 令郡太守、諸侯相病, 丞、長史行事. 十四年, 罷邊郡太守丞, 長史領丞職.」

[二]案律有無害都吏, 如今言公平吏. 漢書音義曰：「文無所枉害.」蕭何以文無害為沛主吏掾.

[三]盧植禮注曰：「計斷九月, 因秦以十月為正故.」

[四]古今注曰：「六年八月, 省都尉官.」應劭曰：「每有劇(職)[賊], 郡臨時置都尉, 事訖罷之.」

[五]應劭漢官曰：「蓋天生五材, 民並用之, 廢一不可, 誰能去兵? 兵之設尚矣. 易稱『弦木為弧, 剡木為矢, 弧矢之利, 以威天下.』春秋『三時務農, 一時講武』. 詩美公劉『匪居匪康, 入耕出戰, 乃裹餱糧, 干戈載(錫)[揚], 四方莫當』. 自郡國罷材官騎士之後, 官無警備, 實啟寇心. 一方有難, 三面救之, 發興雷震, 煙蒸電激, 一切取辨, 黔首囂然. 不及講其射御, 用其戒誓, 一旦驅之以即強敵, 猶鳩鵲捕鷹鸇, 豚羊弋豺虎, 是以每戰常負, 王旅不振. 張角懷挾妖偽, 遐邇搖蕩, 八州并發, 煙炎絳天, 牧守梟裂, 流血成川. 爾乃遠徵三邊殊俗之兵, 非我族類, 忿鷙縱橫, 多僵良善, 以為己功, 財貨糞土. 哀夫民氓遷流之咎, 見出在茲, 不教而戰, 是謂棄之, 跡其禍敗, 豈虛也哉！春秋家不藏甲, 所以一國威抑私力也. 今雖四海殘壤, 王命未洽, 可折衝壓難, 若指於掌, 故置右扶風.」

[六]新論曰：「王莽時置西海郡, 令其吏皆百石親事.」一曰為四百石, 二歲而遷補.

[七]蔡質漢儀曰：「河南(府)[尹]掾出考案, 與從事同.」

[八]漢官曰：「河南尹員吏九百二十七人, 十二人百石. 諸縣有秩三十五人, 官屬掾史五人, 四部督郵(史)[吏]部掾二十六人, 案獄仁恕三人, 監津渠漕水掾二十五人, 百石卒吏二百五十人, 文學守助掾六十人, 書佐五十人, (循)[脩]行二百三十人, 幹小史二百三十一人.」

屬官, 每縣、邑、道, 大者置令一人, 千石；其次置長, 四百石；小者置長, 三百石；侯國之相, 秩次亦如之[一]. 本注曰：皆掌治民, 顯善勸義, 禁姦罰惡, 理訟平賊, 恤民時務, 秋冬集課, 上計於所屬郡國[二].

[一]應劭漢官曰：「前書百官表云, 萬戶以上為令, 萬戶以下為長. 三邊始孝武皇帝所開, 縣戶數百而或為令. 荊揚江南七郡, 唯有臨湘、南昌、吳三令爾. 及南陽穰中, 土沃民稠, 四五萬戶而為長. 桓帝時, 以(江)[汝]南陽安為女公主邑, 改號為令, 主薨復復其故. 若此為繫其本. 俗說令長以水土為之, 及秩高下, 皆無明文. 班固通儒, 述一代之書, 斯近其真.」

[二]胡廣曰：「秋冬歲盡, 各計縣戶口墾田, 錢穀入出, 盜賊多少, 上其集簿. 丞尉以下, 歲詣郡, 課校其功. 功多尤為最者, 於廷尉勞勉之, 以勸其後. 負多尤為殿者, 於後曹別責, 以糾怠慢也. 諸對辭窮尤困, 收主者, 掾史關白太守, 使取法. 丞尉縛責, 以明下轉相督敕, 為民除害也. 明帝詔書不得僇辱黃綬, 以別小人吏也.」

凡縣主蠻夷曰道. 公主所食湯沐曰(國)[邑]. 縣萬戶以上為令, 不滿為長. 侯國為相. 皆秦制也[一]. 丞各一人. 尉大縣二人, 小縣一人. 本注曰：丞署文書, 典知倉獄. 尉主盜賊. 凡有賊發, 主名不立, 則推索行尋, 案察姦宄, 以起端緒[二]. 各署諸曹掾史. 本注曰：諸曹略如郡員, 五官為廷掾, 監鄉五部, 春夏為勸農掾, 秋冬為制度掾[三].

[一]史記秦併天下, 夷郡縣, 銷兵刃, 示不復用.

[二]應劭漢官曰：「大縣丞左右尉, 所謂命卿三人. 小縣一尉一丞, 命卿二人.」

[三]漢官曰：「雒陽令秩千石, 丞三人四百石, 孝廉左尉四百石, 孝廉右尉四百石. 員吏七百九十六人, 十三人四百石. 鄉有秩、獄史五十六人, 佐史、鄉佐七十七人, 斗食、令史、嗇夫、假五十人, 官掾史、幹小史二百五十人, 書佐九十人, (循)[脩]行二百六十人.」

鄉置有秩、三老、游徼. 本注曰：有秩, 郡所署, 秩百石[一], 掌一鄉人[二]；其鄉小者, 縣置嗇夫一人[三]. 皆主知民善惡, 為役先後, 知民貧富, 為賦多少, 平其差品. 三老掌教化. 凡有孝子順孫, 貞女義婦, 讓財救患, 及學士為民法式者, 皆扁表其門, 以興善行. 游徼掌徼循, 禁司姦盜. 又有鄉佐, 屬鄉, 主民收賦稅[四].

[一]漢官曰：「鄉戶五千, 則置有秩.」

[二]風俗通曰：「秩則田閒大夫, 言其官裁有秩耳.」

[三]風俗通曰：「嗇者, 省也. 夫, 賦也. 言消息百姓, 均其役賦.」

[四]風俗通曰：「國家制度, 大率十里一鄉.」

亭有亭長, 以禁盜賊. 本注曰：亭長, 主求捕盜賊, 承望都尉[一].

[一]漢官儀曰：「民年二十三為正, 一歲以為衛士, 一歲為材官騎士, 習射御騎馳戰陣. 八月, 太守、都尉、令、長、相、丞、尉會都試, 課殿最. 水家為樓船, 亦習戰射行船. (過)[邊]郡太守各將萬騎, 行障塞烽火追虜. 置長史一人, 丞一人, 治兵民. 當兵行長領. 置部尉、千人、司馬、候、農都尉, 皆不治民, 不給衛士. 材官、樓船年五十六老衰, 乃得免為民就田. 應合選為亭長. 亭長課徼巡. 尉、游徼、亭長皆習設備五兵. 五兵：弓弩, 戟, 楯, 刀劍, 甲鎧. 鼓吏赤幘行滕, 帶劍佩刀, 持楯被甲, 設矛戟, 習射. 設十里一亭, 亭長、亭候；五里一郵, 郵閒相去二里半, 司姦盜. 亭長持二尺板以劾賊, 索繩以收執賊.」風俗通曰：「漢家因秦, 大率十里一亭. 亭, 留也, 蓋行旅宿會之所館. 亭史舊名負弩, 改為長, 或謂亭父.」

里有里魁, 民有什伍, 善惡以告. 本注曰：里魁掌一里百家. 什主十家, 伍主五家, 以相檢察. 民有善事惡事, 以告監官[一].

[一]風俗通曰：「周禮五家為鄰, 四鄰為里. 里者, 止也. 里有司, 司五十家, 共居止, 同事舊欣, 通其所也.」

邊縣有障塞尉. 本注曰：掌禁備羌夷犯塞[一]. 其郡有鹽官、鐵官、工官、都水官者, 隨事廣狹置令、長及丞, 秩次皆如縣、道, 無分士, 給均本吏. 本注曰：凡郡縣出鹽多者置鹽官, 主鹽稅. 出鐵多者置鐵官, 主鼓鑄[二]. 有工多者置工官, 主工稅物. 有水池及魚利多者置水官, 主平水收漁稅. 在所諸縣均差吏更給之, 置吏隨事, 不具縣員.

[一]太公陰符曰：「武王問太公：『願聞治亂之要.』太公曰：『其本在吏.』武王曰：『吏者治也, 所以為治, 其亂者何? 』太公曰：『故吏重罪有十.』武王問『吏之重罪.』太公曰；『一、吏苛刻；二、吏不平；三、吏貪污；四、吏以威力迫脅於民；五、吏與史合姦；六、吏與人亡情；七、吏作盜賊, 使人為耳目；八、吏賤買賣貴於民；九、吏增易於民；十、吏振懼於民. 夫治者有三罪, 則國亂而民愁；盡有之, 則民流亡而君失其國.』武王曰：『民亦有罪乎? 』太公曰：『民有十大於此, 除者則國治而民安.』武王曰：『十大何如? 』太公曰：『民勝吏, 厚大臣, 一大也. 民宗強, 侵陵群下, 二大也. 民甚富, 傾國家, 三大也. 民尊親其君, 天下歸慕, 四大也. 眾暴寡, 五大也. 民有百里之譽, 千里之交, 六大也. 民以吏威為權, 七大也. 恩行於吏, 八大也. 民服信, 以少為多, 奪人田宅, 贅人妻于, 九大也. 民之基業畜產為人所苦, 十大也. 所謂一家害一里, 一里害諸侯, 諸侯害天下.』武王曰：『絕吏之罪, 塞民之大, 奈何? 』太公曰：『察民之暴吏, 明其賞, 審其誅, 則吏不敢犯罪, 民不敢大也.』武王曰：『是民吏相伺, 上下不和而結其讎.』太公曰：『為君守成, 為吏守職, 為民守事. 如此, 各居其道則國治, 國治則都治, 都治則里治, 里治則家治, 家治則善惡分明, 善惡分明則國無事, 國無事則吏民外不懷怨, 內不徼事.』」

[二]胡廣曰：「鹽官掊坑而得鹽, 或有鑿井煮海水而以得之者. 鑄銅為器械, 當鑄冶之時, 扇熾其火, 謂之鼓鑄.」

使匈奴中郎將一人, 比二千石. 本注曰：主護南單于. 置從事二人, 有事隨事增之, 掾隨事為員. 護羌、烏桓校尉所置亦然[一].

[一]應劭漢官曰：「擁節, 屯中步南, 設官府掾(吏)[史]. 單于歲遣侍子來朝, 謁者常送迎焉, 得賂弓馬氈罽他物百餘萬. 謁者事訖, 還具表付帑藏, 詔書敕自受.」

護烏桓校尉一人, 比二千石. 本注曰：主烏桓胡[一].

[一]應劭漢官曰：「擁節. 長史一人, 司馬二人, 皆六百石. 并領鮮卑. 客賜質子, 歲時胡巿焉.」晉書曰：「漢置東夷校尉, 以撫鮮卑.」

護羌校尉一人, 比二千石. 本注曰：主西羌[一].

[一]應劭漢官曰：「擁節. 長史、司馬二人, 皆六百石.」

皇子封王, 其郡為國, 每置傅一人, 相一人, 皆二千石. 本注曰：傅主導王以善, 禮如師, 不臣也. 相如太守. 有長史, 如郡丞.

漢初立諸王, 因項羽所立諸王之制, 地既廣大, 且至千里. 又其官職傅為太傅, 相為丞相, 又有御史大夫及諸卿, 皆秩二千石, 石官皆如朝廷. 國家唯為置丞相, 其御史大夫以下皆自置之[一]. 至景帝時, 吳、楚七國恃其國大, 遂以作亂, 幾危漢室. 及其誅滅, 景帝懲之, 遂令諸王不得治民, 令內史主治民, 改丞相曰相, 省御史大夫、廷尉、少府、宗正、博士官. 武帝改漢內史、中尉、郎中令之名[二], 而王國如故, 員職皆朝廷為署, 不得自置. 至(漢)成帝省內史治民, 更令相治民[三], 太傅但曰傅[四].

[一]胡廣曰：「後漢妾數無限別, 乃制設正適, 曰妃, 取小夫人不得過四十人.」

[二]前書曰：「改漢內史為京兆尹, 中尉為執金吾, 郎中令為光祿勳.」

[三]漢舊儀曰：「大司空何武奏罷內史, 相如太守, 中尉如都尉, 參職. 是後中尉爭權, 與王相奏, 常不和也.」

[四]臣昭曰：觀夫高祖之創業也, 豈直鴻勳碩德, 大庇群生, 蕩其毒虐, 厝之和泰而已哉！至於謀深慮久, 封建子弟, 蕃維盤固, 規謀弘遠. 及於三趙不終, 燕靈夭絕, 齊、代、淮、楚皆為外重, 故宋昌曰「外畏齊、楚、淮南」, 斯非效與? 事過則獘, 孰或通之? 全國之難, 誠固財物之富, 作衛之益, 亦既得之於前矣, 故賜以几杖, 用息姦謀. 嗣隕局下, 怨生有以, 逮連師構亂, 兵交梁闕, 禦侮摧寇, 肇自密戚. 景帝遂削蕃國之權, 刻骨肉之援, 封為君而不聽治其民, 置為主而稍賤其臣, 矯枉過甚, 遂臻于此. 呂、霍之危朝, 后族愈貴於來寵, 吳、楚之叛奔, 侯王恆借以受誚, 故賈誼欲眾建以少其力, 列虛以侯其生, 此乃達觀深識, 監于親陪之要者也. 冢嗣必傳萬里之地, 分支欲使動搖不得, 於經維遠筭, 且已礙矣. 復哀平之際, 劉氏遍於四海, 宗正著錄, 遂以萬數. 及乎後漢, 彌循前跡, 光武十子, 並列畿外近郡, 孝明八國, 不能開庇遠民. 國近則不可以大, 不大則不足為強, 此所以本枝之援, 終以少固. 若使漢分兩越置二三親國, 剖吳、楚樹數四列蕃, 割遼海而分皇枝, 開隴蜀而王子弟, 使主尊顯, 依漢初之貴, 民無定限, 許滋養之富；若有昏虐之嗣, 可得廢而不得削, 必傳劉氏. 民信所奉, 發其侵伐兼并之釁, 峻其他族篡殺之科, 制其入貢輕重之法, 疏其來朝往復之數. 君君臣臣, 永許百世之期, 一國之民, 長無遷動之志, 四方得志, 聽離官列封, 懷賢抱智, 隨所適樂土. 強弱相侔, 遠近相摧, 舉其大歸, 略其小滯, 與其畫一, 班之海內. 天子之朝, 自非異姓僭奪, 不得興勤王之師. 諸蕃國, 自非雜互篡主, 不降討伐之詔. 犬牙相經, 共為嚴國, 雖王莽善盜, 將何因而敢竊, 曹操雄勇, 亦安能以得士. 斯無俟極聖然克行, 明賢粗識亦足立. 故父子首足也, 昆弟四支也, 當使筋骨髓血, 動靜足以相勝, 長短大小, 幹用足以相衛. 豈有割脛致腹, 取骨肉以增頭, 剗背露骨, 剝膏腴以裨頷, 而謂顱顙魁岸, 可得比壽松、晉, 喉咽擁腫, 必能長生久視哉? 漢氏得之微, 猶能四百載, 魏人失之甚, 不滿數十年. 爰自晉世, 矯枉太過, 入列皇朝, 非簡賢之授, 唯親是貴, 無愚智之辨. 不能勝衣冠, 早據公相之尊, 童蒙幼子, 遄登槐嶽之位. 職應論道, 而未離保母之養, 續侯賦政, 而服二三尺衣. 英賢大度, 稟彼昏稚, 高才碩儒, 恭承藐識. 公餗覆而不憂, 美錦碎而愈截. 兼授若流, 迴遷競路, 才駑任重, 功□釁多. 曉比名於公旦, 夕同罪於盜跖, 褒稱無位, 可以充德, 貶退刑轘, 不足以塞咎. (或)[威]力強濟, 聲實隆重, 嫌猜畏逼, 身受其獘. 覆滅分體, 若梟仇寇, (齎)[齏]粉同氣, 有過他逆. 忠貞之士, 橫羅其凶, 志節之人, 狼狽其禍. 閼伯、實沈, 繼踵史筆, 顯思顯甫, 比有國書. 趙倫以(惷)[憃]愚排天, 齊攸以賢明謝世, 枉鬱殄夷, 冤孫就盡, 不可勝載矣. 豈周、漢之君多孝悌之性, 晉、宋之主稟豺狼之情, 蓋事勢使之然也. 朝行斯術, 夕窮崩亂, 未能革悛, 來事愈甚. 蒼生為此將盡矣, 四海為此構蹙矣！聖帝英君, 欲反斯敗, 必當更開同姓之國, 置不增之約, 罷皇胤入宮之禍, 守盟牲礪河之篤, 乃可還嶮墜之路, 反乎全安之轍也.

中尉一人, 比二千石. 本注曰：職如郡都尉, 主盜賊[一]. 郎中令一人, 僕一人, 皆千石. 本注曰：郎中令掌王大夫、郎中宿衛, 官如光祿勳. 自省少府, 職皆并焉. 僕主車及馭, 如太僕. 本(注)曰太僕, 比二千石, 武帝改, 但曰僕, 又皆減其秩. 治書, 比六百石. 本注曰：治書本尚書更名. 大夫, 比六百石. 本注曰：無員. 掌奉王使至京都, 奉璧賀正月, 及使諸國. 本皆持節, 後去節. 謁者, 比四百石. 本注曰：掌冠長冠. 本員十六人, 後減. 禮樂長. 本注曰：主樂人. 衛士長. 本注曰：主衛士. 醫工長. 本注曰：主醫藥. 永巷長. 本注曰：宦者, 主宮中婢使. 祠祀長. 本注曰：主祠祀. 皆比四百石[二]. 郎中, 二百石. 本注曰：無員.

[一]東觀書曰：「其紹封削絀者, 中尉、內史官屬亦以率減.」

[二]自禮樂長至此, 皆四百石.

衛公、宋公. 本注曰：建武二年, 封周後姬常為周承休公；五年, 封殷後孔安為殷紹嘉公. 十三年, 改常為衛公, 安為宋公, 以為漢賓, 在三公上[一].

[一]五經通義：「二王之後不考功, 有誅無絕.」鄭玄曰：「王者存二代而封及五, 郊天用天子禮以祭其始祖, 行其正朔, 此謂通三統也. 三恪者, 敬其先聖, 封其後而已, 無殊異者也.」

列侯, 所食縣為侯國. 本注曰：承秦爵二十等, 為徹侯, 金印紫綬, 以賞有功. 功大者食縣, 小者食鄉、亭, 得臣其所食吏民. 後避武帝諱, 為列侯. 武帝元朔二年, 令諸王得推恩分眾子土, 國家為封, 亦為列侯. 舊列侯奉朝請在長安者, 位次三公. 中興以來, 唯以功德賜位特進者, 次車騎將軍[一]；賜位朝侯, 次五校尉；賜位侍祠侯, 次大夫. 其餘以胏附及公主子孫奉墳墓於京都者, 亦隨時見會, 位在博士、議郎下[二].

[一]胡廣漢制度曰：「功德優盛, 朝廷所敬異者, 賜特進, 在三公下, 不在車騎下.」

[二]胡廣制度曰：「是為猥諸侯.」

諸王封者受茅土, 歸以立社稷, 禮也[一]. 列土、特進、朝侯賀正月執璧云.

[一]胡廣曰：「諸王受封, 皆受茅土, 歸立社稷. 本朝為宮室, 自有制度. 至於列侯歸國者, 不受茅土, 不立宮室, 各隨貧富, 裁制黎庶, 以守其寵.」

每國置相一人, 其秩各如本縣. 本注曰：主治民, 如令、長, 不臣也. 但納租于侯, 以戶數為限. 其家臣, 置家丞、庶子各一人. 本注曰：主侍侯, 使理家事. 列侯舊有行人、洗馬、門大夫, 凡五官. 中興以來, 食邑千戶已上置家丞、庶子各一人, 不滿千戶不置家丞, 又悉省行人、洗馬、門大夫.

關內侯[一], 承秦賜爵十九等, 為關內侯, 無土, 寄食在所縣, 民租多少, 各有戶數為限[二].

[一]如淳曰：「列侯出關就國, 侯但爵身, 其有家累者與之關內之邑, 食其租稅也.」古今注曰：「建武六年, 初令關內侯食邑者俸月二十五斛.」

[二]荀綽晉百官表注曰：「時六國未平, 將帥皆家關中, 故以為號.」劉劭爵制曰：「春秋傳有庶長鮑. 商君為政, 備其法品為十八級, 合關內侯、列侯凡二十等, 其制因古義. 古者天子寄軍政於六卿, 居則以田, 警則以戰, 所謂入使治之, 出使長之, 素信者與眾相得也. 故啟伐有扈, 乃召六卿, 大夫之在軍為將者也. 及周之六卿, 亦以居軍, 在國也則以比長、閭胥、族師、黨正、州長、卿大夫為稱, 其在軍也則以卒伍、司馬、將軍為號, 所以異在國之名也. 秦依古制, 其在軍賜爵為等級, 其帥人皆更卒也, 有功賜爵, 則在軍吏之例. 自一爵以上至不更四等, 皆士也. 大夫以上至五大夫五等, 比大夫也. 九等, 依九命之義也. 自左庶長以上至大庶長, 九卿之義也. 關內侯者, 依古圻內子男之義也. 秦都山西, 以關內為王畿, 故曰關內侯也. 列侯者, 依古列國諸侯之義也. 然則卿大夫士下之品, 皆放古, 比朝之制而異其名, 亦所以殊軍國也. 古者以車戰, 兵車一乘, 步卒七十二人, 分翼左右. 車, 大夫在左, 御者處中, 勇士居右, 凡七十五人. 一爵曰公士者, 步卒之有爵為公士者. 二爵曰上造. 造, 成也. 古者成士升於司徒曰造士, 雖依此名, 皆步卒也. 三爵曰簪褭, 御駟馬者. 要褭, 古之名馬也. 駕駟馬者其形似簪, 故曰簪褭也. 四爵曰不更. 不更者, 為車右, 不復與凡更卒同也. 五爵曰大夫. 大夫者, 在車左者也. 六爵為官大夫, 七爵為公大夫, 八爵為公乘, 九爵為五大夫, 皆軍吏也. 吏民爵不得過公乘者, 得貰與子若同產. 然則公乘者, 軍吏之爵高者也. 雖非臨戰, 得公卒車, 故曰公乘也. 十爵為左庶長, 十一爵為右庶長, 十二爵為左更, 十三爵為中更, 十四爵為右更, 十五爵為少上造, 十六爵為大上造, 十七爵為駟車庶長, 十八爵為大庶長, 十九爵為關內侯, 二十爵為列侯. 自左庶長已上至大庶長, 皆卿大夫, 皆軍將也. 所將皆庶人、更卒也, 故以庶更為名. 大庶長即大將軍也, 左右庶長即左右偏裨將軍也.」古今注曰：「成帝鴻嘉三年, 令吏民得買爵, 級千錢.」

四夷國王, 率眾王, 歸義侯, 邑君, 邑長, 皆有丞, 比郡、縣.

百官受奉例：[一]大將軍、三公奉, 月三百五十斛. 中二千石奉, 月百八十斛. 二千石奉, 月百二十斛. 比二千石奉, 月百斛. 千石奉, 月八十斛. 六百石奉, 月七十斛. 比六百石奉, 月五十斛. 四百石奉, 月四十五斛. 比四百石奉, 月四十斛. 三百石奉, 月四十斛. 比三百石奉, 月三十七斛. 二百石奉, 月三十斛. 比二百石奉, 月二十七斛. 一百石奉, 月十六斛. 斗食奉, 月十一斛[二]. 佐史奉, 月八斛[三]. 凡諸受奉, 皆半錢半穀[四].

[一]古今注曰, 建武二十六年四月戊戌, 增吏奉如此, 志例以明也.

[二]漢書音義曰：「斗食祿, 日以斗為計.」

[三]古今注曰：「永和三年, 初與河南尹及雒陽員吏四百二十七人奉, 月四十五斛.」臣昭曰：此言豈其妄乎? 若人人奉四十五斛, 則四百石秩為太優而無品, 若共進奉者人不過一斗, 亦非義理.

[四]荀綽晉百官表注曰：「漢延平中, 中二千石奉錢九千, 米七十二斛. 真二千石月錢六千五百, 米三十六斛. 比二千石月錢五千, 米三十四斛. 一千石月錢四千, 米三十斛. 六百石月錢三千五百, 米二十一斛. 四百石月錢二千五百, 米十五斛. 三百石月錢二千, 米十二斛. 二百石月錢一千, 米九斛. 百石月錢八百, 米四斛八斗.」獻帝起居注曰：「帝在長安, 詔書以三輔地不滿千里, 而軍師用度非一, 公卿已下不得奏除. 其若公田, 以秩石為率, 賦(輿)[與]令各自收其租稅.」

贊曰：帝道淵默, 冢帥修德. 寡以御眾, 分職乃克. 不置不監, 無驕無忒. 程是師徒, 寧民康國.

校勘記

三六一七頁　五行　外十二州　按：汲本、殿本「十」下有「有」字.

三六一七頁一０行　省察治政　按：前表顏注引「治政」作「治狀」. 孫星衍輯本同, 孫云光武紀注引「治狀」作「政教」.

三六一七頁一二行　喜則任賞　按：前表顏注引「任」作「淫」, 孫輯本同.

三六一七頁一二行　煩擾苛暴　按：前表顏注引「苛」作「刻」, 通典注同.

三六一七頁一二行　剝戮黎元　按：前表顏注引「戮」作「截」, 通典注同.

三六一八頁　一行　怙恃榮勢　按：前表顏注引「怙恃」作「恃怙」, 孫輯本同, 通典注同.

三六一八頁　二行　比諸持板揖不拜　按：孫云「諸」下當有脫文.

三六一八頁　七行　東安南　按：集解引錢大昕說, 謂東安南郡無可攷. 秦中記中平五年分漢陽置南安郡, 晉志南安郡領䝠道、新興、中陶三縣. 疑此本作「南安」, 而衍「東」字耳.

三六一八頁　八行　凡十三[郡]據汲本、殿本補.

三六一八頁　九行　凡十四[郡]據汲本、殿本補.

三六一九頁一六行　雖不頓革　按：「頓」原訛「■」, 逕改正.

三六二０頁　七行　夫聖主御世　按：「主」原作「王」, 逕據汲本、殿本改.

三六二０頁　八行　共所創置焉可仍因　汲本、殿本「置」下有「哉」字. 今按：「共」疑當作「其」, 「其」既訛「共」, 後人遂於「置」下增一「哉」字.

三六二一頁　四行　凡州所監都為京都置尹一人　集解引錢大昕說, 謂「都」為「部」字之訛, 又顛倒其文, 「凡州所監都為」當作「凡州所監為部」, 此六字乃注文, 「京都置尹一人」, 則志正文也. 黃山校補則謂「都」為「郡」字之訛, 凡郡為京師則置尹, 兩漢皆如此. 按：錢、黃兩說似均未諦, 姑乃其舊.

三六二一頁　八行　[尉一人]典兵禁備盜賊　王先謙謂「典」上疑當有「尉一人」三字而奪之. 今據何焯校本補「尉一人」三字.

三六二一頁一一行　安帝以羌犯法三輔有陵園之守　按：「法」字疑衍, 「三輔」二字疑當屬上讀, 本書西羌傳可證.

三六二二頁　三行　每有劇(職)[賊]據汲本改. 按：校補謂都尉本以備盜賊, 作「職」非也. 觀順帝紀置太山、琅邪都尉, 即是因有劇賊置.

三六二二頁　五行　乃裹餱糧　按「餱」原作「■」, 逕改正.

三六二二頁　五行　干戈載(錫)[揚]據汲本、殿本改. 按：「載」當作「戚」.

三六二二頁一０行　故置右扶風　按：孫星衍謂此下當脫文.

三六二二頁一二行　河南(府)[尹]掾出考案　據汲本、殿本改.

三六二二頁一三行　四部督郵(史)[吏]部掾　據汲本、殿本改.

三六二二頁一四行　(循)[脩]行二百三十人　集解引惠棟說, 謂據北海相景君碑陰及王充論衡, 「循行」當作「脩行」無疑. 今據改. 下同.

三六二三頁　三行　以(江)[汝]南陽安為女公主邑　集解引惠棟說, 謂「江」當作「汝」, 陽安, 汝南縣也. 今據改.

三六二三頁　九行　公主所食湯沐曰(國)[邑]據集解引錢大昕說改. 按：前表列侯所食縣曰國, 皇后公主所食曰邑.

三六二三頁一三行　銷兵刃　按：「銷」原訛「鑄」, 逕據汲本、殿本改正.

三六二四頁　一行　鄉有秩獄史五十六人　按：汲本「史」作「吏」.

三六二四頁一０行　大率十里一鄉　按：校補謂此當是「十里一亭, 十亭一鄉」, 注有脫誤.

三六二四頁一三行　(過)[邊]郡太守　據殿本考證改. 按：孫校本漢官舊儀亦作「邊」.

三六二五頁一二行　六吏與人亡情七吏作盜賊使人為耳目　按：校補謂以上二「人」字亦當是「民」字. 唐時功令, 習後漢書者兼習八志, 「民」字并經避改, 此亦回改未盡者.

三六二五頁一二行　吏賤買賣貴於民　按：集解引惠棟說, 謂「賣貴」當作「貴賣」.

三六二六頁　八行　設官府掾(吏)[史]據汲本、殿本改.

三六二六頁一一行　客賜質子歲時胡巿焉　汲本、殿本「焉」作「馬」. 按：本書烏桓傳云「於是始復置烏桓校尉於上谷甯城, 開營府, 并領鮮卑, 賞賜質子, 歲時互巿焉」, 則「客」當作「賞」, 「胡」當作「互」, 「焉」字不訛.

三六二七頁　七行　至(漢)成帝省內史治民　按：「成帝」上不當有「漢」字, 今刪.

三六二七頁一四行　全國之難誠固財物之富　按：「全國之難」以下文有脫誤. 「固」疑「因」字之訛.

三六二八頁一五行　(或)[威]力強濟　據汲本改.

三六二八頁一六行　(齎)[齏]粉同氣　據汲本改.

三六二八頁一六行　橫羅其凶　按：汲本、殿本作「罹」. 「羅」「罹」字通.

三六二八頁一七行　趙倫以(惷)[憃]愚排天　據集解本改.

三六二九頁　六行　本(注)曰太僕　集解引錢大昕說, 謂「注」字衍. 此言王國之僕其初亦稱太僕, 武帝時始去「太」字耳. 今據刪.

三六二九頁　八行　本注曰掌冠長冠本員十六人後減　集解引錢大昕說, 謂此句疑有脫誤. 漢朝謁者掌賓贊受事及上章報問, 則王國之謁者所掌亦宜如之. 或云掌官長別是一官, 如禮樂長、衛士長之類, 則員不得若是之多也. 校補據輿服志「唯長冠諸王國謁者以為常服」, 謂「掌」當作「常」. 今按：凡「本注曰」云云, 皆說明其職掌, 改「掌」為「常」, 於例不合, 校補之說亦未諦也.

三六三三頁　六行　中二千石奉錢九千　按：殿本「奉」作「舉」. 校補謂此注下文皆以月計, 似「奉」「舉」皆「月」之訛, 否則「奉」下脫「月」字.

三六三三頁一０行　賦(輿)[與]令各自收其租稅　據汲本、殿本改.

後漢書志第二十九 輿服上

玉輅　乘輿　金根　安車　立車　耕車　戎車　獵車　軿車

青蓋車　綠車　皁蓋車　夫人安車　大駕　法駕　小駕

輕車　大使車　小　使車　載車　導從車　車馬飾

書曰：「明試以功[一], 車服以庸.」[二]言昔者聖人興天下之大利, 除天下之大害, 躬親其事, 身履其勤, 憂之勞之, 不避寒暑, 使天下之民物, 各得安其性命, 無夭昏暴陵之災. 是以天下之民, 敬而愛之, 若親父母；則而養之, 若仰日月. 夫愛之者欲其長久, 不憚力役, 相與起作宮室, 上棟下宇, 以雍覆之, 欲其長久也；敬之者欲其尊嚴, 不憚勞煩, 相與起作輿輪旌旗章表, 以尊嚴之. 斯愛之至, 敬之極也. 苟心愛敬, 雖報之至, 情由未盡. 或殺身以為之, 盡其情也；弈世以祀之, 明其功也. 是以流光與天地比長. 後世聖人, 知恤民之憂思深大者, 必饗其樂；勤仁毓物使不夭折者, 必受其福. 故為之制禮以節之, 使夫上仁繼天統物, 不伐其功, 民物安逸, 若道自然, 莫知所謝. 老子曰：「聖人不仁, 以百姓為芻狗.」此之謂也.

[一]孔安國曰：「效試其居國為政, 以差其功.」

[二]孔安國曰：「賜以車服, 以旌其德, 用所任也.」又一通：「諸侯四朝, 各使陳進治化之言, 明試其言, 以要其功. 功成則錫車服, 以表顯其能用.」

夫禮服之興也, 所以報功章德, 尊仁尚賢. 故禮尊[尊]貴貴, 不得相踰, 所以為禮也. 非其人不得服其服, 所以順禮也. 順則上下有序, 德薄者退, 德盛者縟. 故聖人處乎天子之位, 服玉藻邃延, 日月升龍, 山車金根飾, 黃屋左纛, 所以副其德, 章其功也. 賢仁佐聖, 封國(愛)[受]民, 黼黻文繡, 降龍路車, 所以顯其仁, 光其能也. 及其季末, 聖人不得其位, 賢者隱伏, 是以天子微弱, 諸侯脅矣. 於此相貴以等, 相讟以貨, 相賂以利, 天下之禮亂矣. 至周夷王下堂而迎諸侯, 此天子失禮, 微弱之始也. 自是諸侯宮縣樂食, 祭以白牡, 擊玉□, 朱干設鍚, 冕而儛大武[一]. 大夫臺門旅樹反坫, 繡黼丹朱中衣, 鏤簋朱紘, 此大夫之僭諸侯禮也[二]. 詩刺「彼己之子, 不稱其服」, 傷其敗化. 易譏「負且乘, 致寇至」, 言小人乘君子器, 盜思奪之矣. 自是禮制大亂, 兵革並作；上下無法, 諸侯陪臣, 山楶藻梲. 降及戰國, 奢僭益熾, 削滅禮籍, 蓋惡有害己之語. 競修奇麗之服, 飾以輿馬, 文罽玉纓, 象鑣金鞍, 以相夸上. 爭錐刀之利, 殺人若刈草然, 其宗祀亦旋夷滅. 榮利在己, 雖死不悔. 及秦并天下, 攬其輿服, 上選以供御, 其次以錫百官. 漢興, 文學既缺, 時亦草創, 承秦之制, 後稍改定, 參稽六經, 近於雅正. 孔子曰：「其或繼周者, 行夏之正, 乘殷之輅, 服周之冕, 樂則韶舞.」故撰輿服著之于篇, 以觀古今損益之義云.

[一]鄭玄注禮記曰：「此皆天子之禮也. 宮縣, 四面縣也. 干, 盾也. 鍚, 傅其背如龜也. 武, 萬舞也. 白牡, 大路, 殷天子之禮也. 白牡, 殷牲.」

[二]鄭玄曰：「此皆諸侯之禮也. 旅, 道也. 屏謂之樹, 樹所以蔽行道. 管氏樹塞門, 塞猶蔽也. 禮, 天子外屏, 諸侯內屏, 大夫以簾, 士以帷. 反坫, 反爵之坫也, 蓋在樽南. 兩君相見, 主君既獻, 於[此]反爵焉. 繡黼丹朱以為中衣領緣也. 繡讀為綃. 綃, 繒名也. 詩云：『素衣朱綃.』又曰：『素衣朱襮.』襮, 黼領也. 鏤簋謂刻而飾之也. 大夫刻之為龜耳, 諸侯飾以象, 天子飾以玉. 朱紘, 天子冕之紘也. 諸侯青組, 大夫士當緇組, 紘纁邊.」

上古聖人, 見轉蓬始知為輪. 輪行可載, 因物知生, 復為之輿. 輿輪相乘, 流運罔極, 任重致遠, 天下獲其利. 後世聖人觀於天, 視斗周旋, 魁方杓曲[一], 以攜龍、角為帝車, 於是迺曲其輈, 乘牛駕馬, 登險赴難, 周覽八極. 故易震乘乾, 謂之大壯, 言器莫能有上之者也[二]. 自是以來, 世加其飾. 至奚仲為夏車正, 建其斿旐, 尊卑上下, 各有等級[三]. 周室大備, 官有六職, 百工與居一焉[四]. 一器而群工致巧者, 車最多, 是故具物以時, 六材皆良[五]. 輿方法地, 蓋圓象天；三十輻以象日月[六]；蓋弓二十八以象列星；龍旂九斿, 七仞齊軫[七], 以象大火；[八]鳥旟七斿, 五仞齊較[九], 以象鶉火[一０]；熊旗六斿, 五仞齊肩, 以象參、伐[一一]；龜旐四斿, 四仞齊首, 以象營室[一二]；弧旌枉矢, 以象弧也[一三]：此諸侯以下之所建者也[一四].

[一]春秋緯曰：「瑤光第一至第四為魁, 第五至第七為杓, 合為斗.」

[二]孝經援神契曰：「斗曲杓橈, 象成車. 房為龍馬, 華蓋覆鉤. 天理入魁, 神不獨居, 故驂駕陪乘, 以道踟躕.」宋均注曰：「房星既體蒼龍, 又象駕駟馬, 故兼言之也. 覆鉤, 既覆且鉤曲似蓋也. 天理入魁, 又似御陪乘.」

[三]世本云：「奚仲始作車.」古史考曰：「黃帝作車, 引重致遠, 其後少昊時駕牛, 禹時奚仲駕馬.」臣昭案：服牛乘馬, 以利天下, 其所起遠矣, 豈奚仲為始? 世本之誤, 史考所說是也.

[四]周禮曰：「審曲面勢, 以飭五材, 以辨民器, 謂之百工.」

[五]鄭玄曰：「取幹以冬, 取角以秋, 絲漆以夏, 筋膠未聞.」自此至弧旌枉矢, 皆出周禮, 「鄭玄曰」即是周禮注.

[六]鄭玄曰：「輪象日月者, 以其運行也. 日月三十日而合宿.」

[七]鄭玄曰：「軫謂車後橫木.」

[八]鄭玄曰：「交龍為旂, 諸侯之所建也. 大火, 蒼龍宿之心, 其屬有尾, 尾九星.」

[九]鄭玄曰：「較者, 車高檻木也.」

[一０]鄭玄曰：「鳥隼為旟, 州里之所建. 鶉火, 朱鳥宿之柳, 其屬有七星.」

[一一]鄭玄曰：「熊虎為旗, 師都之所建. 伐屬白虎宿, 與參連體而六星.」

[一二]鄭玄曰：「龜蛇為旐, 縣鄙之所建. 營室, 玄武宿, 與東壁連體而四星.」

[一三]鄭玄曰：「覲禮曰『侯氏載龍旂弧韣』, 則旌旗之屬皆有弧也. 弧以張縿之幅, 有衣謂之韣, 又為設矢, 象弧星有矢也. 妖星有枉矢者, 蛇行有尾, 因此云枉矢, 蓋畫之.」玄注禮含文嘉曰：「蓋旗有九名：日月為常, 交龍為旂, 通帛為旃, 雜帛為物, 熊虎為旗, 鳥隼為旟, 龜蛇為旐, (奎)[全]羽為旞, 析羽為旌」盧植注禮記曰：「有鈴曰旂.」干寶注周禮曰：「枉矢象妖星, 非其義也. 枉蓋應為枉直, 謂枉矢於弧.」

[一四]白虎通曰：「居車中, 不內顧也. 仰即觀天, 俯即察地, 前聞和鸞之聲, 旁見四方之運, 此車教之道. 論語曰：『升車必正立, 執綏, 車中不內顧.』所以有和鸞以正威儀, 節行舒疾也. 鸞者在衡, 和者在軾, 馬動則鸞鳴, 鸞鳴則和應. 其聲鳴曰和敬. 舒則不鳴, 疾則失音, 明得其和也. 故詩云『和鸞雍雍, 萬福攸同』. 魯訓曰：『和, 設軾者也. 鸞, 設衡者也.』」許慎曰「詩云八鸞鎗鎗」, 則一馬二鸞也. 又曰「輶車鸞鑣」, 知非衡也. 毛詩傳曰：「在軾曰和, 在鑣曰鸞.」杜預注左傳亦云「鸞在鑣, 和在衡」. 傅玄乘輿馬賦注曰：「鸞在馬勒鑣.」寶周禮注曰：「和鸞皆以金為鈴.」史記曰：「前有錯衡, 所以養目也. 步中武象, 驟中韶(護)[濩], 所以養耳也. 龍旂九斿, 所以養信也. 寢兕持虎, 蛟韅彌龍, 所以養威也. 故大路之馬, 必信至教順然後乘之, 所以養安也.」

天子(五)[玉]路[一], 以玉為飾[二], (錫)[鍚]樊纓十有再就[三], 建太常, 十有二斿, 九仞曳地[四], 日月升龍, 象天明也[五]. 夷王以下, 周室衰弱, 諸侯大路. 秦并天下, 閱三代之禮, 或曰殷瑞山車, 金根之色[六]. 漢承秦制, 御為乘輿, 所謂孔子乘殷之路者也.

[一]周禮王之五路, 一曰玉路, 二曰金路, 三曰象路, 四曰革路, 五曰木路. 釋名曰：「天子所乘曰路, 路亦軍事也, 謂之路, 言行路也.」

[二]古文尚書曰：「大路在賓陛面, 綴路在阼陛面.」孔安國曰：「大路, 玉；綴路, 金也.」服虔曰：「大路, 總名也, 如今駕駟高車矣. 尊卑俱乘之, 其采飾有差.」鄭玄曰：「王在焉曰路, 以玉飾諸末也.」傅玄乘輿馬賦注曰：「玉路, 重較也.」韻集曰：「軛前橫木曰輅.」

[三]鄭玄曰：「(錫)[鍚]面當盧刻金為之, 所謂鏤(錫)[鍚]也. 樊讀如鞶帶之鞶, 謂今馬大帶也.」鄭眾曰：「纓謂當胸. 士喪禮曰：『馬纓三就, 以削革為之.』三就, 三重三匝也.」鄭玄曰：「纓, 今馬鞅. 玉路之樊及纓, 皆以五采罽飾之. 十二就, 就, 成也.」杜預曰：「纓在馬膺前, 如索□.」乘輿馬賦注曰：「繁纓飾以旄尾, 金塗十二重.」

[四]鄭眾曰：「太常九旗之畫日月者.」鄭玄曰：「七尺為仞, 天子之旗高六丈三尺.」

[五]崔駰東巡頌曰：「登天靈之威路, 駕太一之象車.」

[六]殷人以為大路, 於是始皇作金根之車. 殷曰(乘)[桑]根, 秦改曰金根. 乘輿馬賦注曰：「金根, 以金為飾.」

乘輿、金根、安車、立車[一], 輪皆朱班重牙[二], 貳轂兩轄[二], 金薄繆龍, 為輿倚較[四], 文虎伏軾[五], 龍首銜軛, 左右吉陽筩, 鸞雀立衡[六], 文畫輈, 羽蓋華蚤[七], 建大旂, 十有二斿, 畫日月升龍, 駕六馬[八], 象鑣鏤(錫)[鍚], 金(鍐)[鋄]方釳, 插翟尾[九], 朱兼樊纓, 赤罽易茸, 金就十有二, 左纛以氂牛尾為之, 在左騑馬軛上, 大如斗[一０], 是為德車. 五時車, 安、立亦皆如之, 各如方色, 馬亦如之. 白馬者, 朱其髦尾為朱鬣云. 所御駕六, 餘皆駕四, 後從為副車[一一].

[一]蔡邕曰：「五安五立.」徐廣曰：「立乘曰高車, 坐乘曰安車.」

[二]周禮曰：「牙也者, 以為固抱也.」鄭眾曰：「牙謂輪輮也, 世閒或謂之輞.」

[三]蔡邕曰：「轂外復有一轂抱轄, 其外乃復設轄, 抱銅置其中.」東京賦曰：「重輪貳轄, 疏轂飛軨.」

[四]徐廣曰：「繆, 交錯之形也. 較在箱上.」說文曰：「文畫蕃.」蕃, 箱也. 通俗文曰：「車箱為較.」

[五]魏都賦注曰：「軾, 車橫覆膝, 人所馮止者也.」

[六]徐廣曰：「置金鳥於衡上.」

[七]徐廣曰：「翠羽蓋黃裏, 所謂黃屋車也. 金華施橑末, 有二十八枚, 即蓋弓也.」東京賦曰：「樹翠羽之高蓋.」薛綜曰：「樹翠羽為蓋, 如雲龍矣. 金作華形, 莖皆低曲.」

[八]東京賦曰：「六玄虯之奕奕.」

[九]獨斷曰：「金(鍐)[鋄]者, 馬冠也. 高廣各五寸, 上如(三)[玉]華形, 在馬髦前. 方釳, 鐵也. 廣數寸, 在馬(鍐)[鋄]後. 後有三孔, 插翟尾其中.」薛綜曰：「釳中央[低], 兩頭高, 如山形, 而貫中翟尾結著之.」顏延之幼誥曰：「釳, 乘輿馬頭上防釳, 角所以防罔羅, 釳以翟尾鐵翮象之也.」徐廣曰：「金為馬文髦.」

[一０]徐廣曰：「馬在中曰服, 在外曰騑.」騑亦名驂. 蔡邕曰：「在最後左騑馬頭上.」

[一一]古文尚書曰：「予臨兆民, 懍乎若朽索之馭六馬.」逸禮王度記曰：「天子駕六馬, 諸侯駕四, 大夫三, 士二, 庶人一.」周禮四馬為乘. 毛詩天子至大夫同駕四, 士駕二. 易京氏、春秋公羊說皆云天子駕六. 許慎以為天子駕六, 諸侯及卿駕四, 大夫駕三, 士駕二, 庶人駕一. 史記曰, 秦始皇以水數制乘六馬. 鄭玄以為天子四馬, 周禮乘馬有四圉, 各養一馬也. 諸侯亦四馬, 顧命, 時諸侯皆獻乘黃朱, 乘亦四馬也. 今帝者駕六, 此自漢制, 與古異耳. 蔡邕表志曰：「以文義不著之故, 俗人多失其名. 五時副車曰五帝車, 鸞旗曰雞翹, 耕根曰三蓋, 其比非一也.」

耕車, 其飾皆如之. 有三蓋. 一曰芝車, 置耒耜之箙, 上親耕所乘也[一].

[一]新論桓譚謂揚雄曰：「君之為黃門郎, 居殿中, 數見輿輦, 玉蚤、華芝及鳳皇、三蓋之屬, 皆玄黃五色, 飾以金玉、翠羽、珠絡、錦繡、茵席者也.」東京賦曰：「立戈迆戛, 農輿路木.」薛綜曰：「戈, 句孑戟. 戛, 長矛. 置車上者邪柱之. 迆, 邪也. 是謂戈路. 農輿三蓋, 所謂耕根車也. 東耕于藉, 乘馬無飾, 故稱木也.」賀循曰：「漢儀, 親耕青衣幘.」東京賦說親耕, 亦云「鸞路蒼龍.」賀循曰：「車必有鸞, 而春獨鸞路者, 鸞鳳類而色青, 故以名春路也.」賦又曰：「介御閒以剡耜.」薛綜曰：「耜, 耒金也. 廣五寸, 著耒耜而載之. 天子車參乘, 帝在左, 御在中, 介處右, 以耒置御之右.」

戎車, 其飾皆如之. 蕃以矛麾金鼓羽析幢翳, 冑甲弩之箙[一].

[一]漢制度曰：「戎, 立車, 以征伐.」周官「其矢箙」. 通俗文曰：「箭箙謂之步义.」干寶亦曰：「今謂之步义.」鄭玄注既夕曰：「服, 車箱也.」顏延之幼誥云：「弩, 矢也.」

獵車, 其飾皆如之. 重輞縵輪, 繆龍繞之. 一曰闟豬車, 親校獵乘之[一].

[一]魏文帝改曰闟虎車.

太皇太后、皇太后法駕, 皆御金根[一], 加交(路)[絡]帳裳[二]. 非法駕, 則乘紫罽軿車[三], 雲文畫輈, 黃金塗五末、[四]蓋蚤. 左右騑, 駕三馬. 長公主赤罽軿車. 大貴人、貴人、公主、王妃、封君油畫軿車. 大貴人加節畫輈. 皆右騑而已.

[一]重翟羽蓋者也.

[二]徐廣曰：「青交(路)[絡], 青帷裳.」

[三]字林曰：「軿車有衣蔽, 無後轅者謂之輜也.」釋名：「軿, 屏也. 四屏蔽, 婦人乘牛車也. 有邸曰輜, 無邸曰軿.」傅子曰：「周曰輜車, 即輦也.」

[四]徐廣曰：「未詳. 疑謂前一轅及衡端轂頭也.」

皇太子、皇子皆安車, 朱班輪, 青蓋, 金華蚤, 黑文, 畫轓文輈, 金塗五末. 皇子為王, 錫以乘之, 故曰王青蓋車[一]. 皇孫[則]綠車以從. 皆左右騑, 駕三[二]. 公、列侯安車, 朱班輪, 倚鹿較, 伏熊軾, 皁繒蓋, 黑轓, 右騑[三].

[一]徐廣曰：「旂旗九旒, 畫降龍.」魏武帝令問東平王：「有金路何意? 為是特賜非?」侍中鄭稱對曰：「天子五路, 金以封同姓, 諸侯得乘金路, 與天子同. 此自得有, 非特賜也.」

[二]獨斷曰：「綠車名曰皇孫車, 天子有孫乘之.」

[三]車有轓者謂之軒.

中二千石、二千石皆皁蓋, 朱兩轓. 其千石、六百石, 朱左轓. 轓長六尺, 下屈廣八寸, 上業廣尺二寸, 九文, 十二初, 後謙一寸, 若月初生, 示不敢自滿也[一]. 景帝中元五年, 始詔六百石以上施車轓, 得銅五末, 軛有吉陽筩. 中二千石以上右騑, 三百石以上皁布蓋, 千石以上皁繒覆蓋, 二百石以下白布蓋, 皆有四維杠衣. 賈人不得乘馬車. 除吏赤畫杠, 其餘皆青云[二].

[一]案本傳, 舊典, 傳車驂駕乘赤帷裳, 唯郭賀為(冀)[荊]州, 敕去襜帷. 謝承書曰：「孔恂字巨卿, 新淦人. 州別駕從事車前舊有屏星, 如刺史車曲翳儀式. 是時刺史行部, 發去日晏, 刺史怒, 欲去別駕車屏星. 恂諫曰：『明使君傳車自發晚, 而欲徹去屏星, 毀國舊儀, 此不可行. 別駕可去, 屏星不可省.』即投傳去. 刺史追辭謝請, 不肯還, 於是遂不去屏星.」說文曰：「車當謂之屏星.」

[二]古今注曰：「武帝天漢四年, 令諸侯王大國朱輪, 特虎居前, (虛)[左]兕右麋. 小國朱輪畫, 特熊居前, 寢麋居左右, 卿車者也.」

公、列侯、中二千石、二千石夫人, 會朝若蠶, 各乘其夫之安車, 右騑, 加交(路)[絡]帷裳, 皆皁. 非公會, 不得乘朝車, 得乘漆布輜軿車, 銅五末.

乘輿大駕, 公卿奉引, 太僕御, 大將軍參乘. 屬車八十一乘[一], 備千乘萬騎. 西都行祠天郊, 甘泉備之. 官有其注, 名曰甘泉鹵簿[二]. 東都唯大行乃大駕. 大駕, 太僕校駕；法駕, 黃門令校駕.

[一]薛綜曰：「屬之言相連屬也, 皆在後, 為三行.」

[二]蔡邕表志曰：「國家舊章, 而幽僻藏蔽, 莫之得見.」

乘輿法駕, (八)[公]卿不在鹵簿中. 河南尹、執金吾、雒陽令奉引, 奉車郎御, 侍中參乘. 屬車(四)[三]十六乘. 前驅有九斿雲罕[一], 鳳皇闟戟[二], 皮軒鸞旗[三], 皆大夫載[四]. 鸞旗者, 編羽旄, 列繫幢旁[五]. 民或謂之雞翹, 非也[六]. 後有金鉦黃鉞[七], 黃門鼓車.

[一]徐廣曰：「斿車有九乘.」前史不記形也. 武王剋紂, 百夫荷罕旗以先驅. 東京賦曰：「雲罕九斿.」薛綜曰：「旌旗名.」

[二]薛綜曰：「闟之言函也, 取四戟函車邊.」

[三]應劭漢官鹵簿圖曰：「乘輿大駕, 則御鳳皇車, 以金根為列.」

[四]胡廣曰：「皮軒, 以虎皮為軒.」郭璞曰：「皮軒革車」, 或曰即曲禮「前有士師, 則載虎皮.」

[五]胡廣曰：「建蓋在中.」

[六]胡廣曰：「鸞旗, 以銅作鸞鳥車衡上.」與本志不同.

[七]說文曰：「鉞, 大斧也.」司馬法曰：「夏執玄鉞, 殷執白鉞, 周杖黃鉞.」

古者諸侯貳車九乘. 秦滅九國, 兼其車服, 故大駕屬車八十一乘, 法駕半之. 屬車皆皁蓋赤裏, (木)[朱]轓, 戈矛弩箙, 尚書、御史所載. 最後一車懸豹尾[一], 豹尾以前比省中[二].

[一]薛綜曰：「侍御史載之.」

[二]小學漢官篇曰：「豹尾過後, 罷屯解圍.」胡廣曰：「施於道路, 豹尾之內為省中, 故須過後, 屯圍乃得解, 皆所以戒不虞也. 淮南子曰『軍正執豹皮, 所以制正其眾』, 禮記『前載虎皮』, 亦此之義類.」

行祠天郊以法駕, 祠地、明堂省什三, 祠宗廟尤省, 謂之小駕. 每出, 太僕奉駕上鹵簿, 中常侍、小黃門副；尚書主者, 郎令史副；侍御史, 蘭臺令史副. 皆執注, 以督整車騎, 謂之護駕. 春秋上陵, 尤省於小駕, 直事尚書一人從, 其餘令以下, 皆先行後罷.

輕車, 古之戰車也. 洞朱輪輿, 不巾不蓋, 建矛戟幢麾, 輒弩服[一]. 藏在武庫. 大駕、法駕出, 射聲校尉、司馬(史)[吏]士載, 以次屬車, 在鹵簿中. 諸車有矛戟, 其飾幡斿旗幟皆五采, 制度從周禮. 吳孫兵法云：「有巾有蓋, 謂之武剛車.」武剛車者, 為先驅. 又為屬車輕車, 為後殿焉.

[一]徐廣曰：「置弩於軾上, 駕兩馬也.」

大使車, 立乘, 駕駟, 赤帷. 持節者, 重導從：賊曹車、斧車、督車、功曹車皆兩；大車, 伍伯璅弩十二人；辟車四人[一]；從車四乘. 無節, 單導從, 減半.

[一]周禮滌狼氏干寶注曰：「今卒辟車之屬.」

小使車, 不立乘, 有騑, 赤屏泥油, 重絳帷. 導無斧車.

近小使車, 蘭輿赤轂, 白蓋赤帷. 從騶騎四十人. 此謂追捕考案, 有所敕取者之所乘也.

諸使車皆朱班輪, 四輻, 赤衡軛. 其送葬, 白堊已下, 洒車而後還. 公、卿、中二千石、二千石, 郊廟、明堂、祠陵, 法出, 皆大車, 立乘, 駕駟. 他出, 乘安車.

大行載車, 其飾如金根車, 加施組連璧交絡四角, 金龍首銜璧, 垂五采, 析羽流蘇前後, 雲氣畫帷裳, 文畫曲轓, 長懸車等. 太僕御, 駕六布施馬. 布施馬者, 淳白駱馬也, 以黑藥灼其身為虎文. 既下, 馬斥賣, 車藏城北祕宮, 皆不得入城門. 當用, 太僕考工乃內飾治, 禮吉凶不相干也.

公卿以下至縣三百石長導從, 置門下五吏、賊曹、督盜賊功曹, 皆帶劍, 三車導；主簿、主記, 兩車為從. 縣令以上, 加導斧車. 公乘安車, 則前後并馬立乘. 長安、雒陽令及王國都縣加前後兵車, 亭長[一], 設右騑, 駕兩. 璅弩車前伍伯, 公八人, 中二千石、二千石、六百石皆四人, 自四百石以下至二百石皆二人. 黃綬, 武官伍伯, 文官辟車. 鈴下、侍閤、門蘭、部署、街里走卒, 皆有程品, 多少隨所典領. 驛馬三十里一置[二], 卒皆赤幘絳韝云.

[一]纂要, 雒陽亭長, 車前吹管.

[二]臣昭案：東晉猶有郵驛共置, 承受傍郡縣文書. 有郵有驛, 行傳以相付. 縣置屋二區. 有承驛吏, 皆條所受書, 每月言上州郡. 風俗通曰：「今吏郵書掾、府督郵, 職掌此.」

古者軍出, 師旅皆從；秦省其卒, 取其師旅之名焉. 公以下至二千石, 騎吏四人, 千石以下至三百石, 縣長二人, 皆帶劍, 持棨戟為前列, 揵弓韣九鞬[一]. 諸侯王法駕, 官屬傅相以下, 皆備鹵簿, 似京都官騎, 張弓帶鞬, 遮迾出入稱(課)促. 列侯, 家丞、庶子導從. 若會耕祠, 主縣假給辟車鮮明卒, 備其威儀. 導從事畢, 皆罷所假.

[一]通俗文曰：「弓韔謂之鞬.」

諸車之文：乘輿, 倚龍伏虎, 文畫輈, 龍首鸞衡, 重牙班輪, 升龍飛軨[一]. 皇太子、諸侯王, 倚虎伏鹿, 文畫輈轓, 吉陽筩, 朱班輪, 鹿文飛軨, 旂旗九斿降龍. 公、列侯, 倚鹿伏熊, 黑轓, 朱班輪, 鹿文飛軨, 九斿降龍. 卿, 朱兩轓, 五斿降龍. 二千石以下各從科品. 諸轓車以上, 軛皆有吉陽筩.

[一]薛綜曰：「飛軨, 以緹油廣八寸, 長注地, 畫左蒼龍右白虎, 繫軸頭. 二千石亦然, 但無畫耳.」盧植禮記注曰：「軨, 轄頭[靼]也.」楚辭云「倚結軨兮太息」, 王逸注曰「重較也」. 李尤小車銘曰：「軨之嗛虛, 疏達開通.」案二家之言, 不如綜注所記.

諸馬之文：案乘輿, 金(鍐)[鋄]方釳, 插翟象鑣[一], 龍畫總, 沫升龍, 赤扇汗[二], 青兩翅, 鷰尾. 駙馬, 左右赤珥流蘇, 飛鳥節, 赤膺兼. 皇太子或亦如之. 王、公、列侯, 鏤(錫义)[鍚文]髦, 朱鑣朱鹿, 朱文, 絳扇汗, 青翅鷰尾. 卿以下有騑者, 緹扇汗, 青翅尾, 當盧(义)[文]髦, 上下皆通. 中二千石以上及使者, 乃有騑駕云.

[一]爾雅注曰：「鑣, 馬勒旁鐵也.」此用象牙.

[二]詩云：「朱幩鑣鑣.」毛傳曰：「人君以朱纏鑣扇汗, 且以為鑣飾.」

校勘記

三六三九頁　五行　導從車　「車」原作「卒」, 據汲本、殿本改.

三六四０頁　三行　效試其居國為政　按：汲本、殿本「效」作「攷」. 汲本「居」作「君」.

三六四０頁　六行　故禮尊[尊]貴貴　據汲本、殿本補.

三六四０頁　九行　封國(愛)[受]民　據汲本改.

三六四０頁一０行　於此相貴以等　按：汲本、殿本「此」作「是」.

三六四０頁一二行　冕而■大武　按：集解引黃山說, 謂此下應有「此諸侯之僭天子禮也」一句. 志本據禮郊特牲為說, 彼文作「諸侯之僭禮也」, 與下「大夫之僭禮也」一律, 此亦當與下「此大夫之僭諸侯禮也」一律, 明有奪誤.

三六四一頁　八行　於[此]反爵焉　據汲本、殿本補.

三六四二頁　七行　天理入魁　按：汲本、殿本「理」作「罡」, 下同. 又按：古微書「入」作「八」.

三六四三頁　六行　(奎)[全]羽為旞　據汲本、殿本改.

三六四三頁一０行　其聲鳴曰和敬　按：「和」下疑脫「和則」二字. 大戴禮保傅篇作「聲曰和, 和則敬」, 是其證.

三六四三頁一三行　驟中韶(護)[濩]據汲本、殿本改.

三六四三頁一五行　天子(五)[玉]路　集解引黃山說, 謂「五路」乃「玉路」之訛. 周禮巾車鄭注, 玉路以玉飾諸末, 金路以金飾諸末, 象路以象飾諸末, 革路輓之以革而漆之, 無他飾, 木路不輓以革, 漆之而已. 今作「天子五路」, 下接「以玉為飾」, 不可通. 此涉注文「五」字而訛也. 各本皆失正. 今據改.

三六四三頁一五行　(錫)[鍚]樊纓十有再就　據汲本改, 與周禮合. 三六四三頁一七頁　所謂孔子乘殷之路者也　按：殿本「所謂」二字在「孔子」二字下, 「路」作「輅」.

三六四四頁　五行　軛前橫木曰輅　按：汲本、殿本「輅」作「路」.

三六四四頁　六行　(錫)[鍚]面當盧刻金為之　據汲本改, 與周禮巾車鄭注合.

三六四四頁一一行　殷曰(乘)[桑]根　集解引惠棟說, 謂禮記「大輅, 殷輅也」. 鄭玄云「大輅, 木輅也. 漢祭天乘殷之輅, 今謂之桑根車」. 然則「乘」當作「桑」也. 今據改.

三六四四頁一二行　金薄繆龍　按：集解引惠棟說, 謂「繆」禮書作「璆」.

三六四四頁一三行　建大旂　按：集解引惠棟說, 謂「旂」徐廣作「常」.

三六四四頁一四行　象鑣鏤(錫)[鍚]據汲本改.

三六四四頁一四行　金(鍐)[鋄]方釳　據文選東京賦及李善注引獨斷改, 注同. 按：盧文劭校獨斷謂鋄, 亡犯切, 馬頭飾也, 舊訛從■. 段注說文引此文亦作「鋄」.

三六四五頁　四行　轂外復有一轂抱轄至抱銅置其中　集解引惠棟說, 謂二「抱」字皆當作「施」, 禮志可證. 今按：邕說見獨斷, 今獨斷「抱」作「施」, 「轄」作「舝」.

三六四五頁　六行　人所馮止者也　按：「止」原訛「上」, 逕改正.

三六四五頁　七行　置金鳥於衡上　按：殿本「鳥」作「烏」.

三六四五頁一一行　上如(三)[玉]華形　汲本、殿本作「三」作「五」. 集解引惠棟說, 謂文選注引「五華」作「玉華」. 按：今獨斷亦作「玉華」, 「三」與「五」疑皆形近而訛, 今據改. 又按：「上」原訛「匕」, 逕改正.

三六四五頁一一行　在馬(鍐)[鋄]後　殿本考證謂「鍐」當作「騣」. 按：今本獨斷作「騣」, 盧校改為「鋄」, 今從盧校改.

三六四五頁一二行　釳中央[低]兩頭高　集解引陳景雲說, 謂「中央」下脫「低」字, 見文選注. 今據補.

三六四五頁一三行　金為馬(义)[文]髦　據汲本、殿本改. 按：殿本考證謂「馬文髦」一本作「馬文尾」, 何焯校本作「馬又髦」. 集解引惠棟說, 謂「文」北宋本作「义」. 校補引柳從辰說, 謂晉輿服志「金㚇以鐵為之, 以金為文旄」, 則作「又」作「义」皆非. 黃山謂柳說是. 通典亦載以黃金為文髦, 作「文」自不誤. 「髦」之作「尾」, 亦形近而訛.

三六四五頁一五行　諸侯駕四　按：集解引惠棟說, 謂案王度記曰「諸侯駕五, 卿駕四」也.

三六四六頁　四行　置耒耜之箙　按：黃山謂「之」乃「弩」字之訛, 當以「置耒耜弩箙」為文, 耒耜與弩箙皆逼置車中, 即月令所謂介御閒也.

三六四七頁　一行　太皇太后皇太后　按：集解引陳景雲說, 謂當有「皇后」二字.

三六四七頁　一行　加交(路)[絡]帳裳　集解引陳景雲說, 謂「路」當作「絡」, 劉盆子傳引此文正作「絡」. 王先謙謂陳說是, 後大行載車仍作「絡」, 不誤. 今據改.

三六四七頁　五行　青交(路)[絡]據陳景雲說改.

三六四七頁　九行　朱班輪　按：集解引惠棟說, 謂「班」一作「斑」.

三六四七頁一０行　皇孫[則]綠車以從　按：本書安帝紀李注引作「至皇孫則綠車」. 集解引黃山說, 謂「則」字直貫「以從」為句, 李注引志省「以從」二字, 此文乃並刪「則」字, 非也. 今據補.

三六四七頁一二行　魏武帝令問東平王　按：汲本無「令」字.

三六四八頁　一行　後謙一寸　按：殿本「一」作「二」.

三六四八頁　三行　除吏赤畫杠　按：集解引惠棟說, 謂徐廣車服注「畫」作「蓋」.

三六四八頁　五行　郭賀為(冀)[荊]州　按：郭賀拜荊州刺史, 見本書蔡茂傳. 校補謂注誤, 當據傳改, 今從之.

三六四八頁　九行　(虛)[左]兕右麋　據汲本、殿本改.

三六四八頁一一行　會朝若蠶　按：集解引惠棟說, 謂「朝」一作「廟」.

三六四八頁一一行　加交(路)[絡]帷裳　據陳景雲說改. 按：本書劉盆子傳李注引正作「絡」.

三六四九頁　四行　(八)[公]卿不在鹵簿中　校補引錢大昭說, 謂「八卿」獨斷作「公卿」, 儒林傳注作「公」, 脫「卿」字. 今據改.

三六四九頁　四行　奉車郎御　按：百官志奉車無郎, 「郎」字疑訛. 集解引惠棟說, 謂百官春秋云奉車都尉執轡.

三六四九頁　五行　屬車(四)[三]十六乘　集解引惠棟說, 謂「四」宋志作「三」. 又引錢大昕說, 謂當作「三十六乘」. 按：今獨斷亦作「三十六乘」, 盧校云續漢輿服志作「四十六乘」, 誤. 今據改.

三六四九頁一０行　以金根為列　按：集解引惠棟說, 謂「列」當作「副」.

三六四九頁一六行　(木)[朱]轓　按：集解引惠棟說, 謂北宋本「木」作「朱」. 今據改.

三六五０頁　七行　洞朱輪輿　按：集解引惠棟說, 謂「洞」顏師古注引作「彫」.

三六五０頁　七行　建矛戟幢麾■輒弩服　按：集解引惠棟、黃山說, 謂前書張安世傳顏注引「建」作「菑」, 「■」作「■」, 無「輒箙」二字. 又按：汲本「服」作「箙」.

三六五０頁　八行　司馬(史)[吏]士　據汲本、殿本改.

三六五０頁　九行　吳孫兵法　殿本「吳孫」作「孫吳」. 按：校補謂本書皇甫規傳「勤明吳孫, 未若奉法」, 是作「吳孫」不誤也. 惟章懷注以為指吳起、孫武, 而通典注則作孫子兵法, 而不及吳起. 夫二子不共為書, 其書又不皆言武剛車制, 志文何為並舉? 疑「吳孫」云者, 專指吳孫武也.

三六五０頁一三行　辟車四人　按：集解引惠棟說, 謂「車」北宋本作「居」.

三六五０頁一四行　周禮滌狼氏　按：殿本「滌」作「條」, 與今本周禮合.

三六五一頁　六行　長懸車等　按：集解引惠棟說, 謂「懸」徐廣作「與」.

三六五一頁　九行　三車導　按：汲本、殿本「導」上有「從」字.

三六五一頁一０行　則前後并馬立乘　按：殿本「後」作「從」.

三六五二頁　三行　每月言上州郡　按：殿本「言」作「吉」.

三六五二頁　六行　出入稱(課)促　集解引陳景雲說, 謂「課」字衍. 「促」一作「娖」. 中山簡王傳「官騎百人, 稱娖前行」, 注「稱娖猶整齊也」. 今據刪.

三六五二頁　九行　皇太子諸侯王倚虎伏鹿　按：校補引柳從辰說, 謂下既有列侯, 則此「侯」字當衍.

三六五二頁一一行　朱兩轓　按：汲本、殿本「轓」作「輪」.

三六五二頁一四行　軨轄頭[靼]也　集解引黃山說, 謂曲禮「僕展軨效駕」, 釋文引盧注「軨, 轄頭靼也」, 此奪「靼」字. 今據補.

三六五二頁一四行　倚結軨兮太息　按：楚辭「太息」上有「長」字, 此脫.

三六五二頁一四行　重較也　汲本「較」作「軨」. 按：今本楚辭王逸注作「伏車重軾而涕泣也」.

三六五三頁　二行　金(鍐)[鋄]方釳　按：「鍐」當作「鋄」, 前已出校記.

三六五三頁　三行　鏤(錫义)[鍚文]髦　按：「錫」當作「鍚」, 「义」當作「文」, 前已出校記. 下「當盧(义)[文]髦」, 同.

後漢書志第三十 輿服下

冕冠　長冠　委貌冠　皮弁冠　爵弁冠  通天冠　遠遊冠　高山冠　進賢冠　法冠

武冠　建華冠　方山冠　巧士冠　卻非冠  卻敵冠　樊噲冠　術氏冠　鶡冠　幘　佩  刀

印　黃赤綬　赤綬　綠綬　紫綬　青綬  黑綬　黃綬　青紺綸　后夫人服

上古穴居而野處, 衣毛而冒皮, 未有制度. 後世聖人易之以絲麻, 觀翬翟之文, 榮華之色, 乃染帛以效之, 始作五采, 成以為服. 見鳥獸有冠角胡之制, 遂作冠冕纓蕤, 以為首飾. 凡十二章. 故易曰：「庖犧氏之王天下也, 仰觀象於天, 俯觀法於地, 觀鳥獸之文, 與地之宜, 近取諸身, 遠取諸物, 於是始作八卦, 以通神明之德, 以類萬物之情.」黃帝堯舜垂衣裳而天下治, 蓋取諸乾巛. 乾巛有文, 故上衣玄, 下裳黃. 日月星辰, 山龍華蟲[一], 作繢宗彝[二], 藻火粉米[三], 黼黻絺繡[四], 以五采章施于五色作服[五]. 天子備章[六], 公自山以下, 侯伯自華蟲以下, 子男自藻火以下, 卿大夫自粉米以下. 至周而變之, 以三辰為旂旗. 王祭上帝, 則大裘而冕；[七]公侯卿大夫之服用九章以下[八]. 秦以戰國即天子位, 滅去禮學, 郊祀之服皆以袀玄. 漢承秦故. 至世祖踐祚, 都于土中, 始修三雍, 正兆七郊. 顯宗遂就大業, 初服旒冕, 衣裳文章, 赤舄絇屨, 以祠天地, 養三老五更於三雍, 于時致治平矣.

[一]孔安國注尚書曰：「華, 象草華；蟲, 雉也.」

[二]古文尚書「繢」作「會」. 孔安國曰：「以五采成此畫焉.」宗廟彝樽, 亦以山、龍、華蟲為飾.

[三]孔安國曰：「藻, 水草有文者. 火為火字, 粉若粟(米)[冰], 米若聚米.」

[四]孔安國曰：「黼若斧形. 黻為兩己相背. 葛之精者曰絺. 五色備曰繡.」杜預注左傳曰：「白與黑謂之黼, 黑與青謂之黻.」

[五]孔安國曰：「以五采明施于五色, 作尊卑之服.」

[六]鄭玄周禮注曰：「此古天子冕服十二章.」

[七]鄭眾曰：「大裘, 羔裘. 服以祀天, 示質也.」

[八]鄭玄曰：「華蟲, 五色之蟲. 周禮繢人職曰『鳥獸蛇雜四時五色之位以章之』, 謂是也. 王者相變, 至周而以日月星辰畫於旌旗, 所謂三辰旂旗, 昭其明也. 而冕服九章, 初一曰龍, 次二曰山, 次三曰華蟲, 次四曰火, 次五曰宗彝, 皆畫以為繢；次六曰藻, 次七曰粉米, 次八曰黼, 次九曰黻, 皆絺以為繡. 則袞之衣五章, 裳四章, 凡九也. 鷩畫以雉, 謂華蟲也. 其衣三章, 裳四章, 凡七也. 毳畫虎蜼, 謂宗彝也. 其衣三章, 裳二章, 凡五也. 絺刺粉米無畫也. 其衣一章, 裳二章, 凡三也.」法言曰：「聖人文質者也, 車服以彰之, 藻色以明之, 聲音以揚之, 詩書以光之. 籩豆不陳, 玉帛不分, 琴瑟不鏗, 鍾鼓不□, 吾無以見乎聖也！」

天子、三公、九卿、特進侯、侍祠侯, 祀天地明堂, 皆冠旒冕, 衣裳玄上纁下[一]. 乘輿備文, 日月星辰十二章, 三公、諸侯用山龍九章, 九卿以下用華蟲七章, 皆備五采, 大佩, 赤舄絇履, 以承大祭. 百官執事者, 冠長冠, 皆祗服. 五獄、四瀆、山川、宗廟、社稷諸沾秩祠, 皆袀玄長冠, 五郊各如方色云. 百官不執事, 各服常冠袀玄以從.

[一]東觀書曰：「永平二年正月, 公卿議春南北郊, 東平王蒼議曰：『孔子曰：「行夏之時, 乘殷之路, 服周之冕.」為漢制法. 高皇帝始受命創業, 制長冠以入宗廟. 光武受命中興, 建明堂, 立辟雍. 陛下以聖明奉遵, 以禮服龍袞, 祭五帝. 禮缺樂崩, 久無祭天地冕服之制. (接)[按]尊事神(禮)[祇], 絜齋盛服, 敬之至也. 日月星辰, 山龍華藻, 天王袞冕十有二旒, 以則天數；旂有龍章日月, 以備其文. 今祭明堂宗廟, 圓以法天, 方以則地, 服以華文, 象其物宜, 以降神[明], 肅雍備思, 博其類也. 天地之禮, 冕冠裳衣, 宜如明堂之制.』」

冕冠, 垂旒, 前後邃延[一], 玉藻[二]. 孝明皇帝永平二年, 初詔有司采周官、禮記、尚書皋陶篇, 乘輿服從歐陽氏說, 公卿以下從大小夏侯氏說. 冕皆廣七寸, 長尺二寸, 前圓後方, 朱綠裏, 玄上, 前垂四寸, 後垂三寸, 係白玉珠為十二旒, 以其綬采色為組纓[三]. 三公諸侯七旒, 青玉為珠；卿大夫五旒, 黑玉為珠[四]. 皆有前無後, 各以其綬采色為組纓, 旁垂黈纊[五]. 郊天地, 宗祀, 明堂, 則冠之[六]. 衣裳玉佩備章采, 乘輿刺(史)[繡], 公侯九卿以下皆織成, 陳留襄邑獻之云.

[一]邃, 垂也. 延, 冕上覆.

[二]周禮曰：「五采繅十有二就, 皆五采玉, 十有二, 玉笄朱紘.」鄭玄注曰：「繅, 雜文之名也. 合五采絲為之繩, 垂於延之前後, 各十二, 所謂邃延也. 就, 成也. 繩之每一□而貫五采玉, 十有二旒則十二玉也. 每就閒蓋一寸. 朱紘, 以朱組為紘也. 紘一條屬兩端於武, 此為袞衣之冕. 十二旒則用玉二百八十八. 鷩衣之冕, 繅九旒, 用玉二百一十六. 毳衣之冕, 七旒, 用玉百六十八. 絺衣之冕, 五旒, 用玉百二十. 玄衣之冕, 三旒, 用玉七十二.」

[三]說文曰：「組, 綬屬也, 小者以為冕纓焉.」禮記曰「玄冠朱組(綬)[纓], 天子之服」是也.

[四]獨斷曰：「三公諸侯九旒, 卿七旒」, 與此不同.

[五]呂忱曰：「黈, 黃色也. 黃綿為之.」禮緯曰：「旒垂目, 纊塞耳, 王者示不聽讒, 不視非也.」薛綜曰：「以珩玉為充耳也. 詩云：『充耳琇瑩.』毛萇傳曰：『充耳謂之瑱. 天子玉瑱. 琇瑩, 美石也. 諸侯以石.』」

[六]蔡邕曰：「鄙人不識, 謂之平天冠.」

長冠, 一曰齋冠, 高七寸, 廣三寸, 促漆纚為之, 制如板, 以竹為裏. 初, 高祖微時, 以竹皮為之, 謂之劉氏冠, 楚冠制也. 民謂之鵲尾冠, 非也. 祀宗廟諸祀則冠之. 皆服袀玄[一], 絳緣領袖為中衣, 絳絝, 示其赤心奉神也. 五郊, 衣幘絝各如其色. 此冠高祖所造, 故以為祭服, 尊敬之至也.

[一]獨斷曰：「袀, 紺繒也.」吳都賦[注]曰：「袀, 皁服也.」

委貌冠、皮弁冠同制, 長七寸, 高四寸, 制如覆杯, 前高廣, 後卑銳, 所謂夏之(母)[毋]追, 殷之章甫者也. 委貌以皁絹為之, 皮弁以鹿皮為之. 行大射禮於辟雍, 公卿諸侯大夫行禮者, 冠委貌, 衣玄端素裳[一]. 執事者冠皮弁, 衣緇麻衣, 皁領袖, 下素裳, 所謂皮弁素積者也[二].

[一]鄭眾周禮傳曰：「衣有襦裳者為端.」鄭玄曰：「謂之端, 取其正也. 正者, 士之衣. 袂皆二尺二寸而屬幅, 是廣袤等也. 其袪尺二寸. 大夫以上侈之. 侈之者, 蓋半而益一焉. 半而益一, 則其袂三尺三寸, 袪尺八寸.」

[二]皮弁, 質也. 石渠論玄冠朝服. 戴聖曰：「玄冠, 委貌也. 朝服布上素下, 緇帛帶, 素韋韠.」白虎通曰：「三王共皮弁素積. 素積者, 積素以為裳也, 言要中辟積也.」

爵弁, 一名冕. 廣八寸, 長尺二寸, 如爵形, 前小後大, 繒其上似爵頭色, 有收持笄, 所謂夏收殷冔者也[一]. 祠天地五郊明堂, 雲翹舞樂人服之. 禮曰：「朱干玉鏚[二], 冕而舞大夏.」此之謂也.

[一]獨斷曰：「殷黑而微白, 前大而後小；夏純黑, 亦前小而後大, 皆以三十六升漆布為之. 詩云：『常服黼冔.』書曰：『王與大夫盡弁.』上古皆以布, 中古以絲. 孔子曰：『麻冕, 禮也, 今也純, 儉.』」

[二]鄭玄曰：「朱干, 赤大盾也. 鏚, 斧也.」

通天冠, 高九寸, 正豎, 頂少邪卻, 乃直下為鐵卷梁, 前有山, 展筩為述, 乘輿所常服[一]. 服衣, 深衣制, 有袍, 隨五時色. 袍者, 或曰周公抱成王宴居, 故施袍. 禮記「孔子衣逢掖之衣」. 縫掖其袖, 合而縫大之, 近今袍者也. 今下至賤更小史, 皆通制袍, 單衣, 皁緣領袖中衣, 為朝服云.

[一]獨斷曰：「漢受之秦, 禮無文.」

遠遊冠, 制如通天, 有展筩橫之於前, 無山述, 諸王所服也[一].

[一]獨斷曰：「禮無文.」

高山冠, 一曰側注. 制如通天, [頂]不邪卻, 直豎, 無山述展筩[一], 中外官、謁者、僕射所服. 太傅胡廣說曰：「高山冠, 蓋齊王冠也. 秦滅齊, 以其君冠賜近臣謁者服之.」[二]

[一]獨斷曰：「鐵為卷梁, 高九寸.」漢書音義曰：「其體側立而曲注.」

[二]史記酈生初見高祖, 儒衣而冠側注. 漢舊儀曰：「乘輿冠高山冠, 飛月之纓, 幘耳赤, 丹紈裏衣, 帶七尺斬蛇劍, 履虎尾絇履.」案此則亦通于天子.

進賢冠, 古緇布冠也, 文儒者之服也. 前高七寸, 後高三寸, 長八寸. 公侯三梁[一], 中二千石以下至博士兩梁, 自博士以下至小史私學弟子, 皆一梁. 宗室劉氏亦兩梁冠, 示加服也[二].

[一]胡廣曰：「車駕巡狩幸其國者, 侯衣玄端之衣, 冠九旒之冕, 其盛法服以就位也. 今列侯自不奉朝請侍祠祭者, 不得服此, 皆常三梁冠, 皁單衣, 其歸國流黃衣皁云.」晉公卿禮秩曰：「太傅、司空、司徒著進賢三梁冠, 黑介幘.」

[二]獨斷曰：「漢制禮無文.」荀綽晉百官表注曰：「建光中, 尚書陳忠以為『令史質堪上言, 太官宜著兩梁, 尚書孟(希)[布]奏, 太官職在鼎俎, 不列陛位, 堪欲令比大夫兩梁冠, 不宜許. 臣伏惟太官令職在典掌王饔, 統六清之飲, 列八珍之饌, 正百品之羞, 納四方之貢, 所奉尤重, 用思又勤. 明詔慎口實之御, 防有敗之姦, 增崇其選. 侍御史主捕案, 太醫令奉方藥供養, 符節令掌幡信金虎, 故位從大夫, 車有韜沂, 冠有兩梁, 所以殊親疏, 別內外也. 太官令以供養言之, 為最親近, 以職事言之, 為最煩多, 令又高選, 又執法比太醫令, 科同服等, 而冠二人殊, 名實不副. 又博士秩卑, 以其傳先王之訓, 故尊而異之, 令服大夫之冕. 猶此言之, 兩梁冠非必列於陛位也. 建初中, 太官令兩梁冠. 春秋之義, 大於復古. 如堪言合典, 可施行. 克厭帝心, 即聽用之』.」獻帝起居注曰：「中平六年, 令三府長史兩梁冠, 五時衣袍, 事位從千石、六百石.」

法冠, 一曰柱後[一]. 高五寸, 以纚為展筩[二], 鐵柱卷[三], 執法者服之, 侍御史、廷尉正監平也. 或謂之獬豸冠. 獬豸神羊, 能別曲直, 楚王嘗獲之, 故以為冠[四]. 胡廣說曰：「春秋左氏傳有南冠而縶者, 則楚冠也. 秦滅楚, 以其君服賜執法近臣御史服之.」

[一]獨斷曰：「柱後惠文.」

[二]前書注曰：「纚, 今之縰.」通俗文：「幘裏曰纚.」

[三]荀綽晉百官表注曰：「鐵柱, 言其厲直不曲橈.」

[四]異物志曰：「東北荒中有獸名獬豸, 一角, 性忠, 見人鬥, 則觸不直者；聞人論, 則咋不正者. 楚執法者所服也. 今冠兩角, 非象也.」臣昭曰：或謂獬豸迺非定名, 在兩角未足斷正, 安不存其豎飾, 令兩為冠乎?

武冠[一], 一曰武弁大冠, 諸武官冠之[二]. 侍中、中常侍加黃金璫, 附蟬為文, 貂尾為飾, 謂之「趙惠文冠」[三]. 胡廣說曰：「趙武靈王效胡服, 以金璫飾首, 前插貂尾, 為貴職. 秦滅趙, 以其君冠賜近臣.」[四]建武時, 匈奴內屬, 世祖賜南單于衣服, 以中常侍惠文冠, 中黃門童子佩刀云.

[一]一云古緇布冠之象也. 或曰繁冠.

[二]晉公卿禮秩曰：「大司馬、將軍、尉、驃騎、車騎、衛軍、諸大將軍開府從公者, 著武冠, 平上幘.」

[三]又名鵔鸃冠.

[四]應劭漢官曰：「說者以金取堅剛, 百鍊不耗. 蟬居高飲絜, 口在掖下. 貂內勁捍而外溫潤.」此因物生義也. 徐廣曰：「趙武靈王胡服有此, 秦即趙而用之.」說者蟬取其清高, 飲露而不食, 貂紫蔚(采)[柔]潤, 而毛采不彰灼, 故於義亦取. 胡廣又曰：「意謂北方寒涼, 本以貂皮暖□, 附施於冠, 因遂變成首飾.」

建華冠, 以鐵為柱卷, 貫大銅珠九枚, 制似縷鹿[一]. 記曰：「知天者冠述, 知地者履絇.」春秋左傳曰：「鄭子臧好鷸冠.」前圓, 以為此則是也[二]. 天地、五郊、明堂, 育命舞樂人服之.

[一]獨斷曰：「其狀若婦人縷鹿.」薛綜曰：「下輪大, 上輪小.」

[二]說文曰：「鷸, 知天將雨鳥也.」

方山冠, 似進賢, 以五采縠為之. 祠宗朝, 大予、八佾、四時、五行樂人服之, 冠衣各如其行方之色而舞焉.

巧士冠, [前]高七寸, 要後相通, 直豎. 不常服, 唯郊天, 黃門從官四人冠之, 在鹵簿中, 次乘輿車前, 以備宦者四星云[一].

[一]獨斷曰：「禮無文.」

卻非冠, 制似長冠, 下促. 宮殿門吏僕射冠之. 負赤幡, 青翅燕尾, 諸僕射幡皆如之[一].

[一]獨斷曰：「禮無文.」

卻敵冠, 前高四寸, 通長四寸, 後高三寸, 制似進賢, 衛士服之[一].

[一]獨斷曰：「禮無文.」

樊噲冠, 漢將樊噲造次所冠, 以入項羽軍. 廣九寸, 高七寸, 前後出各四寸, 制似冕. 司馬殿門大難衛士服之. 或曰, 樊噲常持鐵楯, 聞項羽有意殺漢王, 噲裂裳以裹楯, 冠之入軍門, 立漢王旁, 視項羽.

術氏冠, 前圓, 吳制, 差池邐迆四重. 趙武靈王好服之. 今不施用, 官有其圖注[一].

[一]淮南子曰楚莊王所(復)[服]讎冠者也. 蔡邕曰：「其說未聞.」

諸冠皆有纓蕤, 執事及武吏皆縮纓, 垂五寸.

武冠, 俗謂之大冠, 環纓無蕤, 以青系為緄, 加雙鶡尾, 豎左右, 為鶡冠云[一]. 五官、左右虎賁、羽林、五中郎將、羽林左右監皆冠鶡冠, 紗縠單衣. 虎賁將虎文絝, 白虎文劍佩刀. 虎賁武騎皆鶡冠, 虎文單衣. 襄邑歲獻織成虎文云. 鶡者, 勇雉也, 其鬥對一死乃止, 故趙武靈王以表武士, 秦施之焉[二].

[一]莊子曰「縵胡之纓, 武士之服」是也.

[二]徐廣曰：「鶡似黑雉, 出於上黨.」荀綽晉百官表注曰：「冠插兩鶡, 鷙鳥之暴疏者也. 每所攫撮, 應爪摧衄, 天子武騎故以冠焉.」傅玄賦注曰：「羽騎, 騎者戴鶡.」

安帝立皇太子, 太子謁高祖廟、世祖廟, 門大夫從, 冠兩梁進賢；洗馬冠高山. 罷廟, 侍御史任方奏請非乘從時, 皆冠一梁, 不宜以為常服. 事下有司. 尚書陳忠奏：「門大夫職如諫大夫, 洗馬職如謁者, 故皆服其服, 先帝之舊也. 方言可寢.」奏可. 謁者, 古者一名洗馬[一].

[一]古今注曰：「建武十三年, 初令令長皆小冠.」獨斷曰：「公卿侍中尚書衣皁而朝者曰朝臣. 諸營校尉將大夫以下, 不為朝臣.」

古者有冠無幘, 其戴也, 加首有頍, 所以安物. 故詩曰「有頍者弁」, 此之謂也. 三代之世, 法制滋彰, 下至戰國, 文武並用. 秦雄諸侯, 乃加其武將首飾為絳袙, 以表貴賤, 其後稍稍作顏題. 漢興, 續其顏, 卻摞之, 施巾連題, 卻覆之, 今喪幘是其制也. 名之曰幘. 幘者, 賾也, 頭首嚴賾也. 至孝文乃高顏題, 續之為耳, 崇其巾為屋, 合後施收, 上下群臣貴賤皆服之. 文者長耳, 武者短耳, 稱其冠也. 尚書幘收, 方三寸, 名曰納言, 示以忠正, 顯近職也. 迎氣五郊, 各如其色, 從章服也. 皁衣群吏春服青幘, 立夏乃止, 助微順氣, 尊其方也. 武吏常赤幘, 成其威也. 未冠童子幘無屋者, 示未成人也. 入學小童幘也句卷屋者, 示尚幼少, 未遠冒也. 喪幘卻摞, 反本禮也. 升數如冠, 與冠偕也. 期喪起耳有收, 素幘亦如之, 禮輕重有制, 變除從漸, 文也[一].

[一]獨斷曰：「幘, 古者卑賤執事不冠者之所服也. 董仲舒止雨書曰『執事者皆赤幘』, 知不冠者之所服也. 元帝額有壯髮, 不欲使人見, 始進幘服之, 群臣皆隨焉. 然尚無巾, 故言『王莽禿, 幘施屋』. 冠進賢者宜長耳, 冠惠文者宜短耳, 各隨其宜.」漢舊儀曰：「凡齋, 紺幘；耕, 青幘；秋貙劉, 服緗幘.」

古者君臣佩玉, 尊卑有度；上有韍[一], 貴賤有殊. 佩, 所以章德, 服之衷也. 韍, 所以執事, 禮之共也. 故禮有其度, 威儀之制, 三代同之. 五霸迭興, 戰兵不息, 佩非戰器, 韍非兵旗, 於是解去韍佩, 留其係璲[二], 以為章表. 故詩曰「鞙鞙佩璲」, 此之謂也[三]. 韍佩既廢, 秦乃以采組連結於璲, 光明章表, 轉相結受, 故謂之綬. 漢承秦制, 用而弗改, 故加之以雙印佩刀之飾. 至孝明皇帝, 乃為大佩, 衝牙雙瑀璜, 皆以白玉[四]. 乘輿落以白珠, 公卿諸侯以采絲, 其[玉]視冕旒, 為祭服云.

[一]徐廣曰：「韍如(巾)[今]蔽膝.」

[二]徐廣曰：「今名璲為縌.」

[三]鞙鞙, 佩玉貌. 璲, 瑞也. 鄭玄箋曰：「佩璲者, 以瑞玉為佩, 佩之鞙鞙然.」

[四]詩云：「雜佩以贈之.」毛萇曰：「珩、璜、琚、瑀, 衝牙之類.」月令章句曰：「佩上有雙衡, 下有雙璜, 琚瑀以雜之, 衝牙蠙珠以納其閒.」玉藻曰：「右徵角, 左宮羽, 進則揖之, 退則揚之, 然後玉瑲鳴焉.」纂要曰：「琚瑀所以納閒, 在玉之閒, 今白珠也.」

佩刀, 乘輿黃金通身貂錯, 半鮫魚鱗, 金漆錯, 雌黃室, 五色罽隱室華. 諸侯王黃金錯, 環挾半鮫, 黑室. 公卿百官皆純黑, 不半鮫. 小黃門雌黃室, 中黃門朱室, 童子皆虎爪文, 虎賁黃室虎文, 其將白虎文, 皆以白珠鮫為口之飾[一]. 乘輿者, 加翡翠山, 紆嬰其側[二].

[一]通俗文曰：「刀鋒曰.」

[二]左傳曰：「藻繂鞞鞛.」杜預曰：「鞞, 佩刀削上飾. 鞛, 下飾也.」鄭玄詩箋曰：「既爵命賞賜, 而加賜容刀有飾, 顯其能制斷也.」春秋繁露曰：「劍之在左, 青龍之象也. 刀之在右, 白虎之象也. 韍之在前, 朱鳥之象也. 冠之在首, 玄武之象也. 四者, 人之盛飾也.」臣昭案：自天子至于庶人, 咸皆帶劍. 劍之與刀, 形制不同, 名稱各異, 故蕭何劍履上殿, 不稱為刀, 而此志言不及劍, 如為未備.

佩雙印, 長寸二分, 方六分. 乘輿、諸侯王、公、列侯以白玉, 中二千石以下至四百石皆以黑犀, 二百石以至私學弟子皆以象牙. 上合絲, 乘輿以縢貫白珠, 赤罽蕤, 諸侯王以下以綔赤絲蕤, 縢綔各如其印質. 刻書文曰：「正月剛卯既決, 靈殳四方, 赤青白黃, 四色是當. 帝令祝融, 以教夔龍, 庶疫剛癉, 莫我敢當. 疾日嚴卯, 帝令夔化, 慎爾周伏, 化茲靈殳. 既正既直, 既觚既方, 庶疫剛癉, 莫我敢當.」凡六十六字[一].

[一]前書注云：「以正月卯日作.」

乘輿黃赤綬, 四采, 黃赤(紺)縹[紺], 淳黃圭, 長[二]丈九尺九寸, 五百首[一].

[一]漢舊儀曰：「璽皆白玉螭虎紐, 文曰『皇帝行璽』、『皇帝之璽』、『皇帝信璽』、『天子行璽』、『天子之璽』、『天子信璽』, 凡六璽. 皇帝行璽, 凡封之璽賜諸侯王書；信璽, 發兵徵大臣；天子行璽, 策拜外國, 事天地鬼神. 璽皆以武都紫泥封, 青囊白素裏, 兩端無縫, 尺一板中約署. 皇帝帶綬, 黃地六采, 不佩璽. 璽以金銀縢組, 侍中組負以從. 秦以前民皆佩綬, 金、玉、銀、銅、犀、象為方寸璽, 各服所好. 奉璽書使者乘馳傳. 其驛騎也, 三騎行, 晝夜千里為程.」吳書曰：「漢室之亂, 天子北詣河上, 六璽不自隨, 掌璽者投井中. 孫堅北討董卓, 頓軍城南, 官署有井, 每旦有五色氣從井出. 堅使人浚得傳國璽. 其文曰『受命于天, 既壽永昌』. 方圍四寸, 上有紐文槃五龍, 瑨七寸管, 龍上一角缺.」獻帝起居注曰：「時六璽不自隨, 及還, 於閣上得.」晉陽秋曰：「冉閔大將軍蔣幹以傳國璽付河南太守戴施, 施獻之, 百僚皆賀. 璽光照洞徹, 上蟠螭文隱起, 書曰『(旻)[昊]天之命, 皇帝壽昌』. 秦舊璽也.」徐廣曰：「傳國璽文曰『受天之命, 皇帝壽昌』.」

諸侯王赤綬[一], 四采, 赤黃縹紺, 淳赤圭, 長二丈一尺, 三百首[二].

[一]徐廣曰：「太子及諸王金印, 龜紐, 纁朱綬.」

[二]荀綽晉百官表注曰：「皇太子朱綬, 三百二十首.」

太皇太后、皇太后, 其綬皆與乘輿同, 皇后亦如之.

長公主、天子貴人與諸侯王同綬者, 加特也.

諸國貴人、相國皆綠綬, 三采, 綠紫紺, 淳綠圭, 長二丈一尺, 二百四十首[一].

[一]前書曰：「相國、丞相皆秦官, 金印紫綬. 高帝相國綠綬.」徐廣曰：「金印綠綟綬.」綟音戾, 草名也. 以染似綠, 又云似紫. 紫綬名緺綬, [緺]音瓜, 其色青紫. 綟字亦(盩)[盭], 音同也, 傳寫者誤作「縶」. 公加殊禮, 皆服之. 何承天云：「緺音媧. 青紫色綬. 綟, 紫色也.」

公、侯、將軍紫綬, 二采, 紫白, 淳紫圭, 長丈七尺, 百八十首[一]. 公主封君服紫綬.

[一]前書曰：「太尉金印紫綬. 御史大夫位上卿, 銀印青綬, 成帝更名大司空, 金印紫綬. 將軍亦金印.」漢官儀曰：「馬防為車騎將軍, 銀印青綬, 在卿上, 絕席. 和帝以竇憲為車騎將軍, 始加金紫, 次司空.」

九卿、中二千石、二千石青綬, 三采, 青白紅, 淳青圭, 長丈七尺, 百二十首[一]. 自青綬以上, 縌皆長三尺二寸, 與綬同采而首半之. 縌者, 古佩璲也. 佩綬相迎受, 故曰縌. 紫綬以上, 縌綬之閒得施玉環鐍云[二].

[一]一號青緺綬.

[二]通俗文曰：「缺環曰鐍.」漢舊儀曰「其斷獄者印為章」也.

千石、六百石黑綬, 三采, 青赤紺, 淳青圭, 長丈六尺, 八十首. 四百石、三百石長同[一].

[一]漢官曰：「尚書僕射, 銅印青綬.」

四百石、三百石、二百石黃綬, [一采], 淳黃圭, (一采)長丈五尺, 六十首. 自黑綬以下, 縌綬皆長三尺, 與綬同采而首半之.

百石青紺(綸)[綬], 一采, 宛轉繆織[圭], 長丈二尺[一].

[一]丁孚漢儀載太僕、太中大夫襄言：「乘輿綬, 黃地冒白羽, 青絳綠五采, 四百首, 長二丈三尺. 詔所下王綬, 冒亦五采, 上下無差. 諸王綬四采, 絳地冒白羽, 青黃去(綠)[緣], 二百六十首, 長二丈一尺. 公主綬如王. 侯, 絳地, 紺縹三采, 百二十首, 長丈八尺. 二千石綬, 羽青地, 桃華縹三采, 百二十首, 長丈八尺. 黑綬, 羽青地, 絳二采, 八十首, 長一丈七尺. 黃綬一采, 八十首, 長丈七尺. 以為常式. 民織綬不如式, 沒入官, 犯者為不敬. 二千石綬以上, 禁民無得織以粉組.」皇太后詔可, 王綬如所下.

凡先合單紡為一系, 四系為一扶, 五扶為一首, 五首成一文, 文采淳為一圭. 首多者系細, 少者系麤, 皆廣尺六寸[一].

[一]東觀書曰：「建武元年, 復設諸侯王金璽綟綬, 公侯金印紫綬. 九卿、執金吾、河南尹秩皆中二千石, 大長秋、將作大匠、度遼諸將軍、郡太守、國傅相皆秩二千石, 校尉、中郎將、諸郡都尉、諸國行相、中尉、內史、中護軍、司直秩皆二千石, 以上皆銀印青綬. 中外官尚書令、御史中丞、治書侍御史、公將軍長史、中二千石丞、正、平、諸司馬、中宮王家僕、雒陽令秩皆千石, 尚書、中謁者、謁者、黃門冗從、四僕射、諸都監、中外諸都官令、都候、司農部丞、郡國長史、丞、候、司馬、千人秩皆六百石, 家令、侍、僕秩皆六百石, 雒陽巿長秩四百石, 主家長秩皆四百石, 以上皆銅印黑綬. 諸署長楫櫂丞秩三百石, 諸秩千石者, 其丞、尉皆秩四百石, 秩六百石者, 丞、尉秩三百石, 四百石者, 其丞、尉秩二百石, 縣國丞、尉亦如之, 縣、國三百石長相, 丞、尉亦二百石, 明堂、靈臺丞、諸陵校長秩二百石, 丞、尉、校長以上皆銅印黃綬. 縣國守宮令、相或千石或六百石, 長相或四百石或三百石, 長相皆以銅印黃綬. 而有秩者侍中、中常侍、光祿大夫秩皆二千石, 太中大夫秩皆比二千石, 尚書、諫議大夫、侍御史、博士皆六百石, 議郎、中謁者秩皆比六百石, 小黃門、黃門侍郎、中黃門秩皆比四百石, 郎中秩皆比三百石, 太子舍人秩二百石.」

太皇太后、皇太后入廟服, 紺上皁下, 蠶, 青上縹下, 皆深衣制[一], 隱領袖緣以絛. 翦氂蔮, 簪珥. 珥, 耳璫垂珠也. 簪以玳瑁為擿, 長一尺, 端為華勝, 上為鳳皇爵, 以翡翠為毛羽, 下有白珠, 垂黃金鑷. 左右一橫簪之, 以安蔮結. 諸簪珥皆同制, 其擿有等級焉.

[一]徐廣曰：「即單衣.」

皇后謁廟服, 紺上皁下, 蠶, 青上縹下, 皆深衣制, 隱領袖緣以絛. 假結, 步搖, 簪珥. 步搖以黃金為山題, 貫白珠為桂枝相繆, 一爵九華, 熊、虎、赤羆、天鹿、辟邪、南山豐大特六獸, 詩所謂「副笄六珈」者[一]. 諸爵獸皆以翡翠為毛羽. 金題, 白珠璫繞, 以翡翠為華云.

[一]毛詩傳曰：「副者, 后夫人之首飾, 編髮為之. 笄, 衡笄也. 珈, 笄飾之最盛者, 所以別尊卑.」鄭玄曰：「珈之言加也. 副既笄而加飾, 如今步搖上飾, 古之制所未聞.」

貴人助蠶服, 純縹上下, 深衣制. 大手結, 墨玳瑁, 又加簪珥. 長公主見會衣服, 加步搖, 公主大手結, 皆有簪珥, 衣服同制. 自公主封君以上皆帶綬, 以采組為緄帶, 各如其綬色. 黃金辟邪, 首為帶鐍, 飾以白珠.

公、卿、列侯、中二千石、二千石夫人, 紺繒蔮, 黃金龍首銜白珠, 魚須擿, 長一尺, 為簪珥. 入廟佐祭者皁絹上下, 助蠶者縹絹上下, 皆深衣制, 緣. 自二千石夫人以上至皇后, 皆以蠶衣為朝服.

公主、貴人、妃以上, 嫁娶得服錦綺羅縠繒, 采十二色, 重緣袍. 特進、列侯以上錦繒, 采十二色. 六百石以上重練, 采九色, 禁丹紫紺. 三百石以上五色采, 青絳黃紅綠. 二百石以上四采, 青黃紅綠. 賈人, 緗縹而已[一].

[一]博物記曰：「交州南有蟲, 長減一寸, 形似白英, 不知其名, 視之無色, 在陰地多緗色, 則赤黃之色也.」

公、列侯以下皆單緣襈, 制文繡為祭服. 自皇后以下, 皆不得服諸古麗圭襂閨緣加上之服[一]. 建武、永平禁絕之, 建初、永元又復中重, 於是世莫能有制其裁者, 乃遂絕矣[二].

[一]司馬相如大人賦曰：「垂旬始以為襂.」注云：「葆下旒也.」則襂之容如旌旒也.

[二]蔡邕表志曰：「永平初, 詔書下車服制度, 中宮皇太子親服重繒厚練, 浣已復御, 率下以儉化起機. 諸侯王以下至于士庶, 嫁娶被服, 各有秩品. 當傳萬世, 揚光聖德. 臣以為宜集舊事儀注本奏, 以成志也.」

凡冠衣諸服, 旒冕、長冠、委貌、皮弁、爵弁、建華、方山、巧士, 衣裳文繡, 赤舄, 服絇履, 大佩, 皆為祭服, 其餘悉為常用朝服. 唯長冠, 諸王國謁者以為常朝服云. 宗廟以下, 祠祀皆冠長冠, 皁繒袍單衣, 絳緣領袖中衣, 絳絝, 五郊各從其色焉.

贊曰：車輅各庸, 旌旂異局. 冠服致美, 佩紛璽玉. 敬敬報情, 尊尊下欲. 孰夸華文, 匪豪麗縟.

校勘記

三六六一頁　八行　遂作冠冕纓蕤　按：集解引惠棟說, 謂「蕤」北宋本作「緌」.

三六六二頁　七行　粉若粟(米)[冰]集解引李良裘說, 按孔傳本作「粉若粟冰」, 作「米」, 訛也. 此志北宋本亦作「粟冰」. 今據改.

三六六三頁　一行　裳二章　按：「二」原訛「一」, 逕據汲本、殿本改正.

三六六三頁　九行　(接)[按]尊事神(禮)[祇]據汲本、殿本改. 按：聚珍本東觀漢紀同. 通典卷六十一引作「接尊事神」, 無「禮」字.

三六六三頁一一行　以降神[明]據汲本、殿本及通典補.

三六六四頁　一行　乘輿刺(史)[繡]校補謂案對下「織成」言, 「刺史」蓋「刺繡」之訛. 書益稷鄭注「刺者為繡」. 前書賈誼傳「美者黼繡, 是古天子之服」, 師古注「繡者, 刺為眾文」. 今作「刺史」, 列乘輿上, 公侯下, 明誤. 今據改.

三六六四頁　八行　玄冠朱組(綬)[纓]據汲本改, 與今禮記合.

三六六五頁　一行　吳都賦[注]曰 按：下所引乃文選吳都賦注文, 明脫一「注」字, 今補.

三六六五頁　二行　委貌冠皮弁冠同制　按：集解引惠棟說, 謂北宋本作「委貌與皮弁冠同制」.

三六六五頁　二行　夏之(母)[毋]追　據集解本改. 按：校補引柳從辰說, 謂白虎通「毋追, 言其追大也.」字一作「無」, 周禮追師鄭注作「牟」, 釋名同.

三六六五頁　三行　委貌以皁絹為之　按：集解引惠棟說, 謂「絹」一作「繒」.

三六六五頁一六行　展筩為述　按：集解引惠棟說, 謂此下脫「筩緌犀簪導」五字.

三六六六頁　七行　[頂]不邪卻　集解引惠棟說, 謂「不」上宜從董巴輿服志及三禮圖增「頂」字. 今據補.

三六六六頁　八行　太傅胡廣說曰　按：集解引惠棟說, 謂「胡廣」上脫「南郡」二字.

三六六七頁　一行　尚書孟(希)[布]奏　集解引惠棟說, 謂「希」當作「布」, 漢隸□即布字, 故誤作「希」也. 今據改. 按：尚書孟布見本書陳忠傳.

三六六七頁　五行　名實不副　按：「副」原訛「嗣」, 逕據汲本、殿本改正.

三六六八頁　九行　秦即趙而用之　按：「趙」原訛「漢」, 逕據汲本、殿本改正.

三六六八頁　九行　貂紫蔚(采)[柔]潤　據殿本、集解本改.

三六六八頁一六行　方山冠似進賢　按：集解引惠棟說, 謂下脫「前高七寸後高三寸纓長八寸」十二字, 當從三禮圖增.

三六六九頁　二行　巧士冠[前]高七寸　集解引惠棟說, 謂「高」上脫「前」字. 今據補.

三六六九頁　二行　黃門從官四人冠之　按：集解引惠棟說, 謂「官」北宋本作「宦者」.

三六六九頁一四行　楚莊王所(復)[服]讎冠者是　據殿本改. 按：殿本考證謂「服」字監本誤作「復」, 依宋本改.

三六七０頁　二行　紗縠單衣　集解引惠棟說, 謂「紗」上脫「著」字.

三六七０頁　四行　秦施之焉　按：殿本「之焉」作「安焉」. 惠棟云「安焉」一作「用之」.

三六七０頁　五行　縵胡之纓武士之服　按：集解引黃山說, 謂今莊子說劍篇無「武士之服」四字.

三六七一頁　五行　入學小童幘也句卷屋者　按：殿本考證謂「也」疑作「施」.

三六七一頁一０行　服緗幘　按：汲本、殿本「湘」作「緋」.

三六七一頁一三行　解去韍佩　按：「韍」原訛「紱」, 逕據汲本、殿本改正. 下「韍佩既廢」同.

三六七一頁一三行　留其係璲　按：北堂書鈔儀飾部引董巴輿服志「係璲」作「絲縫」, 初學記二十六、御覽六百八十二引董志作「絲襚」. 下「連結於璲」同.

三六七一頁一四行　轉相結受　按：御覽引董巴志「受」作「授」.

三六七二頁　一行　乘輿落以白珠　御覽六百九十二引董巴輿服志「落」作「絡」. 按：落絡通.

三六七二頁　二行　其[玉]視冕旒　校補引柳從辰說, 謂御覽六百九十二引董巴輿服志作「其玉視冕旒」, 此脫「玉」字. 今據補.

三六七二頁　三行　如(巾)[今]蔽膝　據殿本改. 按：集解引惠棟說, 謂「巾」當作「今」.

三六七三頁　三行　正月剛卯既決　按：「決」當依前書莽傳注作「央」, 與下「靈殳四方」協韻.

三六七三頁　四行　慎爾周伏　按：前書注「周」作「固」.

三六七三頁　七行　乘輿黃赤綬四采　集解引惠棟說, 謂「四」當依董巴輿服志作「五」. 今按：北堂書鈔服飾部及宋本御覽六百八十二引董志並作「四」, 惟初學記二十六引董志作「五」. 下云「黃赤縹紺」, 明祇四采, 不當作「五」.

三六七三頁　七行　黃赤(紺)縹[紺]集解引惠棟說, 謂「紺縹」當從董志作「縹紺」. 今據以乙正.

三六七三頁　七行　長[二]丈九尺九寸　集解引惠棟說, 謂「丈」上當從三禮圖增「二」字. 今據補. 按：北堂書鈔、初學記及御覽引董志, 並作「長二丈九尺」.

三六七三頁一五行　(旻)[昊]天之命　據汲本、殿本改. 按：北堂書鈔服飾部引晉陽秋亦作「旻」, 王石華校改「旻」為「昊」.

三六七四頁　一行　長二丈一尺三百首　集解引惠棟說, 謂董志「一」作「八」, 博物志仍作「一」. 今按：北堂書鈔服飾部引應劭漢官作「長二丈一尺」.

三六七四頁　八行　紫綬名緺綬[緺]音瓜　據汲本補. 按：汲本脫「綬」字, 殿本「綬」下脫「緺」字.

三六七四頁　八行　綟字亦(盩)[盭]據汲本改. 按：「亦」下當脫「作」字.

三六七四頁一四行　古佩璲也　集解引惠棟說, 謂「璲」北宋本作「襚」. 今按：御覽六百八十二引董志亦作「襚」.

三六七四頁一四行　佩綬相迎受　按：集解引惠棟說, 謂董志「綬」作「襚」.

三六七四頁一五行　縌綬之閒得施玉環鐍云　集解引惠棟說, 謂「鐍」北宋本作「玦」. 今按：御覽六百八十二引董志亦作「玦」.

三六七五頁　六行　黃綬[一采]淳黃圭(一采)長丈五尺六十首　集解引惠棟說, 謂董巴輿服志曰「皆黃綬, 一采, 淳黃圭, 長一丈五尺, 六十首」, 崔豹古今注同. 今據以乙正.

三六七五頁　八行　百石青紺(綸)[綬]據集解引惠棟說改. 按：惠云「綬」訛「綸」, 當從董巴輿服志改.

三六七五頁　八行　宛轉繆織[圭]長丈二尺　集解引惠棟說, 謂「長」上脫「圭」字, 當從董巴輿服志增. 今據補.

三六七五頁一０行　青黃去(綠)[緣]據殿本改. 按：集解引惠棟說, 謂漢官儀「去緣」作「赤綵」.

三六七五頁一０行　長二丈一尺　按：汲本作「長一丈二尺」, 殿本作「長二丈二尺」. 惠棟云北宋本作「二丈一尺」.

三六七五頁一一行　長丈八尺　集解引惠棟說, 謂漢官儀作「二丈八尺」. 今按：孫星衍校漢官儀云「二」當作「一」.

三六七五頁一一行　黑綬羽青地　集解引惠棟說, 謂漢官儀作「黑綬白羽青地」. 今按：孫校云「白」字當衍.

三六七六頁　六行　其丞尉秩二百石　按：集解引惠棟說, 謂北宋本「二」作「三」.

三六七六頁一一行　簪以玳瑁為擿　按：集解引惠棟說, 謂「擿」一作「揥」, 又作「摘」. 錢大昕謂擿即揥字.

三六七六頁一五行　一爵九華　按：集解引惠棟說, 謂「一爵」當依徐廣輿服雜志作「八爵」, 三禮圖引作「一爵」, 訛.

三六七七頁　八行　助蠶者縹絹上下皆深衣制緣　按：集解引惠棟說, 謂「縹」一作「青」.

三六七七頁一五行　又復中重　按：集解引黃山說, 謂明紀永平十二年詔云「有司其申明科禁」, 和紀永元十一年詔云「但且申明憲綱」, 凡詔書遵用舊章, 未有不言申者. 易稱「重巽以申命」, 荀子富國篇「爵服慶賞, 以申重之」, 王霸篇「案申重之, 以貴賤殺生」. 「中」當即「申」形近之訛.

三六七八頁 一行 垂旬始以為襂　集解引惠棟說, 謂「襂」當作「幓」. 今按：史記司馬相如傳作「幓」.

三六七八頁 三行 各有秩品　集解引惠棟說, 謂「秩」北宋本作「科」.

三六七八頁 六行 絳緣領袖中衣　按：集解引惠棟說, 謂「袖」下脫「為」字.

三六七八頁 六行 絳絝　按：集解引惠棟說, 謂下脫「示赤心」三字.